
MATIWUS 


1 Utiye daputari lo mongotiyombu lo Ta 

pilojanjiya lo Allahuta'ala mowali olongiya 
ta moposalamati manusiya, deuwitoyito te 
Almasih. Te Almasih yito ti Isa waliya li nabi 
Dawud wawu waliya li nabi Ibrahim. 

2Ti nabi Ibrahim lo'otapu walao te Ishak, 
te Ishak lo'otapu walao te Yakob, te Yakob 
lo'otapu walao te Yehuda wolo mongowutatiyo. 
3 Te Yehuda lo'otapu walao te Peres wawu te 
Zerah to oli Tamar. Te Peres lo'otapu walao te 
Hezron, te Hezron lo'otapu walao te Ram. “Te 
Ram lo'otapu walao te Aminadab, te Aminadab 
lo'otapu walao te Nahason, te Nahason 
lo'otapu walao te Salmon. ? Te Salmon lo'otapu 
walao te Bowas to oli Rahab. Te Bowas lo'otapu 
walao te Obed to oli Rut. Te Obed lo'otapu 
walao te Isay. Te Isay lo'otapu walao ti nabi 
Dawud ta lowali olongiya lo tawu lo Israel. Ti 
nabi Dawud lo'otapu walao ti nabi Sulayiman 
lonto dile le Uriya. 
7Ti nabi Sulayiman lo'otapu walao te 

Rehabeyam, te Rehabeyam lo'otapu walao te 
Abiya, te Abiya lo'otapu walao te Asa. “Te Asa 
lo'otapu walao te Yosapat, te Yosapat lo'otapu 
walao te Yoram, te Yoram lo'otapu walao te 
Uziya. 3Te Uziya lo'otapu walao te Yotam, 
te Yotam lo'otapu walao te Ahas, te Ahas 
lo'otapu walao te Hizkiya. 1? Te Hizkiya lo'otapu 
walao te Manase, te Manase lo'otapu walao 

te Amon, te Amon lo'otapu walao te Yosiya. 
11 Te Yosiya lo'otapu walao te Yekonya wawu 
mongowutatiyo tou timongoliyo pilomailiyo 
ode lipu lo Babel. 

12 To masa lo utimongoliyo pilomailiyo mota 
ode lipu lo Babel sambe deu ti Isa Almasih 
pilotutuliyo waliya limongoliyo odiye: Te 
Yekonya lo'otapu walao te Seyaltiyel, te 
Seyaltiyel lo'otapu walao te Zerubabel. 3 Te 
Zerubabel lo'otapu walao te Abihud, te Abihud 
lo'otapu walao te Elyakim, te Elyakim lo'otapu 
walao te Azur. Te Azur lo'otapu walao te 
Zadok, te Zadok lo'otapu walao te Akim, te 
Akim lo'otapu walao te Eliwud. 1 Te Eliwud 
lo'otapu walao te Eleyazer, te Eleyazer lo'otapu 
walao te Matan, te Matan lo'otapu walao te 
Yakob. 

16 Te Yakob lo'otapu walao te Yusup hiyali 
Mariya ta lopotutu mayi oli Isa ta heibodento 
te Almasih. 

17 Wolo uodito, lonto oli nabi Ibrahim sambe 
ode oli nabi Dawud nga'amila mopulu wawu 
wopato waliya, lonto oli nabi Dawud sambe 
ode wakutu pilopomaiyaliyo ode lipu lo Babel 
mopulu wawu wopato waliya wawu lonto u 
pilopomaiyaliyo ode lipu lo Babel sambe deu ti 
Isa Almasih pilotutuliyo mopulu wawu wopato 
waliya olo. 

18 Cirita tomimbihu pilotutuwaliyo oli Isa 
Almasih odiye: Tou ti Mariya ti mama-Liyo 
titilantahe wole Yusup, ti Mariya ilomboda'a 
sababu kawasa lo Roh lo Allahuta'ala, openu 
timongoliyo dipo helotuluhe pe'enta. !?Te 

Yusup tilantahiyo boyito tawu ngota motulide 
hilaliyo. Sababu uwito, tiyo dila yinawo 
mopo'olita oli Mariya. Tiyo ma lomutusani 
molola mao oli Mariya wolo udila otawa lo 
tawu. 2? Bo tou tiyo donggo hemomikirangi 
odito, malaikati lonto Allahuta'ala lotibiloheo 
oliyo to delomo tohilopo wawu loloiya odiye, 
"Yusup waliya li nabi Dawud, dila pohe yio 
mohama oli Mariya mowali dilemu, sababu 
Ta ukikia to delomo ombongiyo boyito 
asaliliyo lonto Roh lo Allahuta'ala. ?! Tiyo 
ma motutu mayi lo ta lolai ngota wawu yio 
musi mongohi mao tanggula o-Liyo ti Isa. 
Tiyo ta moposalamati lo kawumu-Liyo monto 
hukumani sababu dusa-dusawala limongoliyo. 
Odito u pilolele lo malaikati ode le Yusup. 

22 Nga'amila boyito lowali alihu mowali 
ganapu Pirimani u pilopotunggulayi lo 
Allahuta'ala Eya loli nabi odiye, 23 "Ototayi 
mao: Ta dulahu boyito ma mowali omboda'a 
wawu ma motutu mayi lo ta lolai ngota. 
Tawu-tawuwalo ma molanggula o-Liyo te 
Imanuwel.” Odito Pirimani lo Allahuta'ala. 
Tanggula Imanuwel boyito, deboliliyo mao 
Allahuta'ala woluwo pe'epe'enta wolanto. 

24 Tou te Yusup lobongu mayi lonto otuluhe, 
tiyo ma lopohutu mao odelo u pilomarenta 
mayi lo malaikati lo Allahuta'ala boyito. Tiyo 
lohama oli Mariya lowali dileliyo. 2? Bo tiyo dila 
helotuluhe pe'epe'enta woli Mariya sambe deu 
ti Mariya lotutu mayi lo walaiyo ta lolai ta ma 
tanggulaliyo ti Isa. 


IT 

2 1Tou ti Isa ma pilotutuliyo to kota lo 
Betlehem to lipu lo Yudeya, debolo lonao 
mayi tawu-tawuwala ta ahali lo poliyama lonto 
timuru ode kota lo Yerusalem. Olongiya teto 
tou boyito, deuwitoyito te Herodes ta bohuliyo. 
2 Tawu-tawuwala boyito hepohintuwa odiye, 
"Toutonu Olongiya lo tawu lo Yahudi ta boheli 
pilotutuliyo mayi boyito? Ma ilontonga lami 
poliyama-Liyo to timuru wawu ami lonao mayi 
me molubo o-Liyo.” 

3Tou ti olongiya Herodes wawu nga'amila ta 
hetolawa to kota lo Yerusalem lo'odungoheo 
pasali boyito, timongoliyo ma lowali balisa. 
4Lapatao ti olongiya Herodes ma longambu 
nga'amila mongotauwa lo imamu wawu 
mongoahali lo Tawurat tawu lo Yahudi 
pilohileyaliyo katarangani toutonu u ma 
potutuwaliyo ole Almasih ta pilojanjiya lo 
Allahuta'ala mowali olongiya boyito. 

> Timongoliyo lolametao ode oliyo odiye, 

"To kota lo Betlehem to lipu lo Yudeya. 
Sababu woluwo tula-tulade to kitabi lo nabi 
odiye, ? 'Weyi timongoli tawu lo kota lo 
Betlehem, timongoli dila mao hepomikirangi 
deu timongoli ta dila otilanggulo to lipu lo 
Yehuda, sababu monto kota limongoli ma 
mobongu mayi tauwa ngota ta mowali diti lo 
kawumu-U tawu lo Israel.” Odito u tula-tulade 
to kitabi.” 

7 Lapatao wolo udila otawa lo tawu ti olongiya 
Herodes ma lotiyangayi tawu-tawuwala ta ahali 
lo poliyama boyito wawu wolo umotulete tiyo 
lohintu ode olimongoliyo odiye, "Omo-omolu 

poliyama boyito bohuliyo ilontonga limongoli?” 
8|apatao tiyo ma lopoahu olimongoliyo lonao 
ode kota lo Betlehem uwaliyo mao, “Ponaolo 
timongoli mota habariya mayi limongoli Wala'a 
boyito wolo umotulete. Wonu timongoli ma 
mo'otapu mao o-Liyo, lato popohabariya mayi 
ode olau, alihu wau olo monao mota, mota 
molubo o-Liyo.” 

?Tou yilapato lo'odungoheo u yiloiya li 
olongiya boyito, timongoliyo ma lonao. 
Poliyama u ilontonga limongoliyo to timuru 
boyito mulo-mulo limongoliyo. Lapatao 
poliyama boyito lohuheli to yitatiyo mola lo 
Wala'a boyito. 1? Tou lo'onto mao poliyama 
boyito, timongoliyo ma yilengahe da'a. 
11Timongoliyo ma lomaso mao ode bele 
tuwawu wawu lo'onto mao Wala'a boyito 
pe'epe'enta woli Mariya ti mama-Liyo. Lapatao 
timongoliyo ma losujudu lolubo o-Liyo. Tambati 
lo hulawa, alama wawu mur u hedelowa 
olimongoliyo ma hiluoliyo mola wawu yilohi 
mao limongoliyo ode o-Liyo. 1? Allahuta'ala 
Eya lopoela olimongoliyo loli tutuluhu, alihu 
timongoliyo dila mohuwalinga mola ode oli 
olongiya Herodes. Lapatao timongoliyo ma 
lohuwalinga ode lipu limongoliyo loli dalala 
Wuwewo. 

13 Tou tawu-tawuwala ta ahali lo poliyama 
boyito ma lohuwalingo, malaikati lo 
Allahuta'ala lotibiloheo ode ole Yusup loli 
tutuluhu wawu loloiya odiye, “Pobongulo wawu 
delowalo Wala'a boyito woli mama-Liyo wawu 
teteolo ode lipu lo Mesir. Mota potitolapo 

tetomota sambe wau muli mobisala mayi ode 
olemu, sababu ti olongiya Herodes hemololohe 
Wala'a boti yinggilaliyo nyawa.” 

14Tou huyilo boyito te Yusup ma lobongu 
wawu lodelo Wala'a boyito woli mama-Liyo 
lonao ode lipu lo Mesir. +° Timongoliyo mota 
lotitola tetomota sambe ti olongiya Herodes 
yilate. Pasali boyito lowali alihu mowali ganapu 
Pirimani lo Allahuta'ala Eya loli nabi odiye, 
"Lonto lipu lo Mesir ilibode-U mayi Walau-U.” 

16 Tou ilotawa mao li olongiya Herodes deu 
tiyo ma ilakaliya lo tawu-tawuwala ta ahali lo 
poliyama boyito, tiyo loyingo da'a. Lapatao 
nga'amila ta ukekeinga mongololai to kota lo 
Betlehem wawu to nga'amila kambungu titiliya 
mao piloiyinggiliyo nyawa, deuwitoyito ta 
umuru dulotawunu ode tibawa. Tutu'ude wolo 
wakutu u ma yilintuliyo mao wolo umotulete 
to tawu-tawuwala ta ahali lo poliyama, 
omo-omolu poliyama boyito bohuliyo ilontonga 
limongoliyo. 

17 Wolo uodito, leganapu Pirimani u 
pilopotunggulo Allahuta'ala Eya loli oli nabi 
Yeremiya odiye, 19 "To kota lo Rama ma 
ilodungohe mayi hihiyonga da'a wawu titidea 
da'a. Ti Rahel hemohiyonga mongowalaiyo, 
tiyo dila mohuto hiburuwo lo tawu, sababu 
mongowalaiyo ma diduluwo.” Odito Pirimani lo 
Allahuata'ala. 

19 Tou ti olongiya Herodes ta bohuliyo ma 
yilate, malaikati lo Allahuta'ala muli lotibiloheo 
ode ole Yusup loli tutuluhu to lipu lo Mesir. 

20 Malaikati boyito loloiya odiye, "Pobongulo 

wawu delowalo Wala'a boti woli mama-Liyo 
wawu pohuwalingolo ode huta lo Israel, 
sababu timongoliyo ta ohila mohinggi nyawa 
lo Wala'a boti ma yilate.” 21Tou te Yusup ma 
lobongu, tiyo ma lodelo Wala'a boyito woli 
mama-Liyo lonao lomaso ode huta lo Israel. 

22 Bo tou ilodungoheliyo mao deu te Arkilawus 
hemomarenta to lipu lo Yudeya loganti mao oli 
yamoliyo ti olongiya Herodes ta bohuliyo, te 
Yusup ma yilohe monao oditomota. Lapatao 
tiyo lonao ode lipu lo Galileya sababu lo'otapu 
poela lonto Allahuta'ala Eya loli tutuluhu. 
23Tou ledungga mota oditomota, te Yusup 
ma lotitatapu to kota lo Najaret. Pasali boyito 
lowali alihu ganapu Pirimani lo Allahuta'ala Eya 
u pilopotunggulayi lo mongonabi tomimbihu 
Wala'a boyito odiye, “Tiyo ma tanggulaliyo 
tawu lo kota lo Najaret.” 

1 To wakutu boyito lonao mayi ti nabi 

Yahya ta mopopolihuwa ode yilantala dila 
hepotitola lo tawu to lipu lo Yudeya. Tiyo 
hemopotunggulayi loloiya odiye, ? "Potobatilo 
timongoli! Yiladiya lo Soroga ma membidu!” 
3 Te Yahya boti ta hemakusuduwo li nabi 
Yesaya tou tiyo lopo'ota mayi odiye, "Woluwo 
suwara lo ta wuwa-wuwatio to yilantala dila 
hepotitola lo tawu odiye, 'Poposadiya lomao 
dalalo Eya wawu po'otulide lomola dala-Liyo. 

4Te Yahya boti ta pake-pake lo jumba u 
pilohutuliyo lonto lambuto unta, bintoliyo 
walito wawu ualoliyo bulita wolo hula lo tia 
lo oayuwa. ?Lapatao ngohuntuwa tawu ta 
hetolawa to kota lo Yerusalem, lonto nga'amila 


LOW LA 

lipu lo Yudeya wawu lonto kakambunguwala 
u titiliya lo dutula lo Yordan, lonao mayi 
ode oliyo. "Timongoliyo ma helongaku dusa 
limongoliyo lohihilawo wawu timongoliyo ma 
yilihuwa le Yahya to dutula lo Yordan. 

7Tou tiyo lo'onto mao ngohuntuwa tawu ta 
o pahamu Parisi wawu tawu ta o pahamu 
Saduki lonao mayi moilihu oliyo, tiyo loloiya 
ode olimongoliyo odiye, “Weyi timongoli 
waliya lo tulide bisa! Tatonu ta lopolele ode 
olimongoli deu timongoli mowali momentala 
monto muruka lo Eya u dungga-dungga 
mayi? 8 Popobilohe mayi moli huhutu limongoli 
deu timongoli botiye ma lotobati. ? Dila mao 
hepongakuwa to delomo hila limongoli deu 
ti nabi Ibrahim boyito tiyombu limongoli. 
Polele-u mayi ode olimongoli: Allahuta'ala 
mo'owali mopowali mayi mongowalao ode oli 
nabi Ibrahim monto botu-botuwala botiye. 
10Bulingo ma sadi-sadiya to wuwa'ato ayu. 
Wawu timi'idu ayu u dila momungo mopiyohu 
ma luwoduliyo wawu pomailiyo ode delomo 
tulu. 1t Wau mopolihu olimongoli lo taluhu 
mowali tuwoto deu timongoli ma lotobati, 
bo woluwo Ta lebe kawasau mao ma monao 
mayi. Molopatao santale-Liyo wau dila 
patuti. Tiyo ma mopolihu olimongoli lo Roh 
lo Allahuta'ala wawu lo tulu. !?Titihe ma 
woluwo to olu'u-Liyo. Tiyo ma mopo'oberesi 
mao tambati hepohilade-Liyo wawu ma 
mopoyimoao lo pale-Liyo u ma beresi ode 
yibungo, bo tapo ma mota pobuwo-Liyo lo tulu 
u dila mate-mate mao.” 

13 Tou te Yahya hemopolihu to tawu to 
dutula lo Yordan, ti Isa lonao mota lonto 
lipu lo Galileya ode dutula boyito mota 
moilihu oliyo. 14Bo te Yahya ta mopopolihuwa 
hemohimontala dila mololimo hihile-Liyo 
boyito, uwaliyo mao, "Watiya ta musi 
lihuwa-Nto, bo yilongola Ito ta lonao mayi ode 
olatiya meilihu?” 

15Ti Isa lolametao ode oliyo, “Pohutuwa 
lomayi pasali boti masatiya, sababu patuti ito 
mopoganapu mao lo nga'amila kohondaki lo 
Allahuta'ala.” Lapatao te Yahya ma lopolihu 
O-Liyo. 

16 Tou yilapato yilihuwaliyo mao, ti Isa ma lato 
lokaluwari mayi lonto delomo taluhu. Debolo 
soroga ma yilohuo wawu ilontonga mola li Isa 
Roh lo Allahuta'ala odelo burungi marupati 
lolaheyi ode o-Liyo. 1” Wawu ilodungohe mayi 
suwara tuwawu lonto soroga lopolele mayi 
odiye, "Tatabotiyelo Walau-U ta otoliangu-U 
wawu Wau sanangi ode o-Liyo.” 

4 1 | apatao ti Isa ma tiliyangiyo lo Roh lo 
Allahuta'ala ode yilantala dila hepotitola 
lo tawu mota yilimontala lo Ibilisi. ?Tou ma 
yilapato lo puwasa wopatopuluhuyi, huyi wawu 
dulahu, ti Isa ma pilolango. 3 Ma lonao mayi ta 
mohimontala loloiya ode o-Liyo, uwaliyo mao, 
"Sababu Yio boti Walao Allahuta'ala, parentayi 
mao botu-botuwala boti mowali roti.” 

4Bo ti Isa lolametao, “Woluwo tula-tulade 
to kitabi deu manusiya hetumula dila bo 
monto roti wambao, bo monto timi'idu 

Pirimani hemokaluwari mayi monto tunggilo 
Allahuta'ala.” 

> Ibilisi ma lodelo mao poli oli Isa ode 
kota u suci, deuwitoyito Yerusalem, wawu 
lopotihulao o-Liyo to bilinga lo bele lo Eya. 

6 Ibilisi loloiya ode o-Liyo, "Sababu Yio Walao 
Allahuta'ala, potitidehu mola Yio, sababu 
woluwo tula-tuladu to kitabi odiye, 'Allahuta'ala 
ma mopoahu mayi malaikati-Liyo molame 
ole-Mu, tunggulo oatu-Mu dila mededeta to 
botu.” Odiye u tula-tulade to kitabi.” 

7Ti Isa loloiya mao ode oliyo, “Woluwo olo 
tula-tuladu deu dila mowali yio mohimontala 
Allahuta'ala Eyamu!” 

8Lapato uwito Ibilisi ma lodelo mao o-Liyo 
ode yitato huide molanggata da'a wawu 
lopobiloheo o-Liyo nga'amila ogogaga lo 
yiladiya lo duniya. “Tiyo loloiya ode oli Isa, 
"Nga'amila boti ma wohiu ode ole-Mu wonu 
Yio mosujudu molubo olau.” 

10 | apatao ti Isa loloiya mao ode oliyo, 
"Pohinggi mao yio teye Ibilisi; sababu woluwo 
tula-tuladu to kitabi odiye, 'Yio musi molubo 
Allahuta'ala Eyamu wawu bo ode o-Liyo 
wambao yio musi moibadati!” ” 

11 pulitiyo mao Ibilisi ma lolola mao o-Liyo 
wawu mala-malaikatiyalo ma lonao mayi 
lohinta o-Liyo. 

12 Tou ti Isa lo'odungoheo deu ti nabi Yahya 
ta mopopolihuwa ma ilulungiyo to tutupa, Tiyo 
lohuwalinga ode lipu lo Galileya. 3 Tiyo lolola 
mao kota lo Najaret wawu mota lotipo'oyo 
to kota lo Kapernawum to bihu bulalo to 

lipu lo suku lo Zebulon wawu suku lo Naptali 
omo-omolu mayi. 14 Pasali boyito lowali alihu 
meganapu Pirimani lo Eya u piloposambewo 
mayi li nabi Yesaya odiye, !? "Lipu lo suku 

lo Zebulon wawu suku lo Naptali omo-omolu 
mayi, to dalala ode bulalo to ngotuwali lo 
dutula lo Yordan, deuwitoyito lipu lo Galileya 
kambungu lo bangusa kapiru, 1? ta hetumula 
to delomo umodiolomo to tambati boyito, 
deuwitoyito timongoliyo ta hetolawa to lipu u 
wanggu-wanggubu mawutu, ma lo'onto tinela 
da'a.” Odito u yiloiya li nabi Yesaya. 17 Lonteto 
lomao ti Isa ma lomulayi hemopotunggulo 
habari odiye, “Potobatilo timongoli sababu 
Yiladiya lo Soroga ma membidu!” 

18 Tou ti Isa nao-nao to bihu bulalo lo lipu 
lo Galileya, Tiyo lo'onto mao ta mohutata 
dulota, deuwitoyito te Simon ta hetanggula 
lo tawu te Petrus wawu te Andreyas. 
Timongoliyo hepolayanga to bulalo sababu 
timongoliyo mohhalawa. t°Ti Isa loloiya mao 
ode olimongoliyo, “Dulo poduduo lomayi 
ola-U! Timongoli ma popowaliyo-U mayi ta 
mollayanga manusiya.” 2? Timongoliyo ma lato 
lolola mao nga'amila tayangi mongoliyo wawu 
lodudua oli Isa. 

21 Tou ti Isa lolola mao tambati boyito, 
ilontonga-Liyo mota poli ta dulota 
mohutato, deuwitoyito te Yakobus 
wawu te Yahya mongowalae Jebedewus. 
Timongoliyo pe'epe'enta woli papa limongoliyo 
hepoposiyapuwa lo puka to bulotu. Ti Isa 
lotiyangayi olimongoliyo. 2? Wawu timongoliyo 

ma lato lolola mao bulotu wawu ti papa 
limongoliyo lapatao lodudua oli Isa. 

23 To lipu lo Galileya ti Isa lohelili nga'amila 
kambungu wawu Tiyo helongajari to bele- 
beleyala hepotabiyalo. Tiyo helopotunggulo 
habari mopiyohu tomimbihu Yiladiya lo 
Soroga wawu ngohuntuwa ta hengongota 
wawu ta molulupuhu hepilo'oluli-Liyo. 

24 Habari tomimbihu Tiyo boyito lololade 
mota ode nga'amila lipu lo Siriya, tunggulo 
ngohuntuwa tawu ta hedileloliyo mao ode oli 
Isa, deuwitoyito ta hedutola tili-tililahepala lo 
panyaki wawu sikisa, ta hetuwanga lo lati, ta 
dudetolo wawu ta pepeo. Lapatao ti Isa ma 
lopo'oluli olimongoliyo, 22 tunggulo ma lebe 
ngohuntuwa mao tawu ta helodudua oli Isa. 
Woluwo ta lonto lipu lo Galileya, ta lonto lipu 
u tanggu-tanggula Kota Mopulu, ta lonto kota 
lo Yerusalem, ta lonto lipu lo Yudeya wawu 
woluwo olo ta lonto ngotuwali lo dutula lo 
Yordan. 

1 Tou ti Isa lo'onto mao tawu ngohuntuwa 
5 boyito, Tiyo ma lotaode mola ode hulude 
tuwawu lapatao ma lotihulo'o. Mongomuri-Liyo 
lonao mola ode o-Liyo. 2Ti Isa ma lomulayi 
lobisala wawu longajari olimongoliyo. 3Ti Isa 
loloiya odiye, "Mailuntungi tawu-tawuwala ta 
dila o wolo-wolo to talu lo Eya, sababu ta odito 
ta ahu'uwo lo Yiladiya lo Soroga. “#Mailuntungi 
tawu-tawuwalo wonu timongoliyo hewolola, 
sababu timongoliyo ma hiburuwo lo Eya. 
3 Mailuntungi tawu-tawuwalo wonu timongoliyo 
o sipati molumboyoto, sababu timongoliyo ta 

ma mowali tahu'uwo lo duniya. ? Mailuntungi 
tawu-tawuwalo wonu timongoliyo hepolanga 
wawu hetotoanga lo kohondaki lo Eya, 
sababu u otohila limongoliyo ma popowoluwo 
mayi lo Eya. 7 Mailuntungi tawu-tawuwalo 
wonu timongoliyo o sipati moponu wawu 
motoliango ode tawu wuwewoliyo mao, sababu 
timongoliyo ma mololimo ponu wawu toliango 
monto Eya. 8 Mailuntungi tawu-tawuwalo wonu 
hila limongoliyo beresi, sababu timongoliyo ta 
ma mo'onto Allahuta'ala. ? Mailuntungi tawu- 
tawuwalo wonu timongoliyo mopodame mao 
lo tawu, sababu timongoliyo ma tanggulaliyo 
mongowalao Allahuta'ala. t? Mailuntungi 
tawu-tawuwalo wonu timongoliyo arinaya 

lo tawu, sababu timongoliyo hepohutuwa 
kohondaki lo Allahuta'ala, timongoliyo 
tahu'uwo lo Yiladiya lo Soroga. 

11 Mailuntungi timongoli wonu sababu Wau 
timongoli hepohehentealiyo, hearinaya lo tawu 
wawu hepopipitanaliyo. 12 Potisanangi mola 
timongoli wawu potiwengahu lomola sababu 
pahala limongoli uda'a to soroga; odito olo 
mongonabi mulo-mulo limongoli heilarinaya lo 
tawu.” 

13Ti Isa loloiya odiye, "Timongoli boti watingo 
duniya. Wonu watingo ma didu mopanggelo, 
donggo wololo muli po'opanggelolo? Diduluwo 
mao hunaliyo ngopohiya pomai mao wawu ma 
pohuhuta'a mota lo tawu. 

14Timongoli boti tinelo duniya. Wonu kota 
tuwawu bongu-bongu to yitato huidu, dila 
ponga lo akali melilungo. t5 Odito olo wonu 

tawu mopolaito tohe, tiyo dila ta molaubeo 
lo ulongo. Tawu boyito ma tantu mopodutu 
mao lo tohe to tambati molanggato tunggulo 
mo'obanga nga'amila tawu to bele boyito. 
16 Wonu odito, tineli mongoli musi timinela 
to talu lo tawu, alihu timongoliyo mo'onto 
huhutu limongoli mopiyohu lapatao momyji 
Allahuta'ala ti Papa limongoli to soroga.” 

17Ti Isa loloiya poli odiye, "Dila mao 
hepomikirangi timongoli deu Wau lonao mayi 
me mopodiyalu lo hukum lo Tawurat li nabi 
Musa meyalo kita-kitabiyala lo mongonabi. 
Wau lonao mayi dila me mopodiyalu lo 
unga'amila boyito, bo me mopoganapu. 
18 Tutuliyotutu polele-U mayi ode olimongoli: 
Ngohilayao lo udipo moli duniya boti openu 
bo hurupu ngobotu kikio meyalo bontoa 
ngobotu to hukum lo Tawurat dila ta moli 
wonu nga'amila boyito dipo lowali. !? Sababu 
uwito, titalotita ta mopodiyalu tala tuwawu lo 
parenta to delomo hukum lo Tawurat openu bo 
u kikio wawu mongajari mao to tawu odito, 
tiyo ma anggapuwo mao lo Allahuta'ala ta lebe 
kikinga da'a to Yiladiya lo Soroga. Bo titalotita 
ta moduduao parenta lo hukum lo Tawurat 
wawu mongajari mao to tawu odito, tiyo ma 
anggapuwo lo Allahuta'ala ta uda-uda'a to 
Yiladiya lo Soroga. 2? Bo polele-U mayi ode 
olimongoli: Wonu timongoli dila mohutu mao 
kohondaki lo Allahuta'ala lebe mopiyoheo lo 
mongoahali lo Tawurat wawu tawu-tawuwala 
ta o pahamu Parisi, tutuliyotutu timongoli dila 
momaso ode Yiladiya lo Soroga.” 

21Ti Isa loloiya poli odiye, “Ma 
ilodungohe limongoli parenta u tilolimo 
lo mongotiyombunto odiye, 'Dila pohinggi 
nyawa lo tawu. Titalotita ta mohinggi nyawa lo 
tawu ngota, tiyo ma motaluwa wolo hukumani." 
22 Bo polele-U mayi ode olimongoli: Titalotita 
ta moyingo lo tawu ngota, tiyo ma mo'otapu 
hukumani. Titalotita ta motadiya to tawu 
ngota, tiyo ma motaluwa wolo Mahkama lo 
agama. Wawu titalotita ta momuwayo to tawu 
ngota, tiyo ma motaluwa wolo tulu lo naraka. 
23 Wonu odito, tou timongoli ohila mongohi 
kurubani ode Allahuta'ala wawu timongoli 
lo'oela mayi deu hila lo tawu ngota dila sanangi 
ode olimongoli, 24dipo mao delowa kurubani 
limongoli boyito wawu mota podame pomayi 
wolo tawu boyito. Lapatao deuwito delowalo 
kurubani limongoli boyito mota wohiyalo ode 
Allahuta'ala. 

25 Wonu woluwo ta mopodulohu olimongoli 
ode oli hakimu, lato podame mao woliyo tou 
donggo o wakutu. Dahalo bolo timongoli ma 
deloliyo ode li hakimu wawu ma wuduwoliyo 
mao ode ta hedahawa peiulungiyo to tutupa. 
26 Tutuliyotutu polele-U mayi ode olimongoli: 
Timongoli dila ta mokaluwari mayi monto 
tambati boyito wonu timongoli dipo lopolunasi 
lo doyi u hetuntutiyoliyo to olimongoli.” 

27Ti Isa loloiya poli odiye, "Ma ilodungohe 
limongoli parenta odiye, 'Dila pojina.” 23 Bo 
polele-U mayi ode olimongoli: Titalotita ta 
mo'onto mao tabuwa ngota wawu ilohilawo 
motuluhe dulota woliyo, tiyo ma lojina wolo 

tabuwa boyito to delomo hilaliyo. 2 Wonu mato 
limongoli olowala mowali sababu timongoli 
mohutu dusa, luntoa mao mato boyito 
wawu pomaiya mao. Sababu lebe mopiyohu 
olimongoli wonu bo tala tuwawu lo anggota 
lo ilanggangi mongoli menggi popobandingiyo 
mao wonu ilanggangi mongoli yimu-yimumuto 
bo timongoli pomailiyo mao ode tulu lo naraka. 
30 Wonu olu'u limongoli olowala mowali sababu 
timongoli mohutu dusa, putuwa mao olu'u 
boyito wawu pomaiya mao. Sababu lebe 
mopiyohu olimongoli wonu bo tala tuwawu 
lo anggota lo ilanggangi mongoli menggi 
popobandingiyo mao wonu ilanggangi mongoli 
yimu-yimumuto bo timongoli pomailiyo ode 
tulu lo naraka.” 

31Ti Isa loloiya poli odiye, "Ma ilodungohe 
limongoli olo pongajari odiye, 'Titalotita ta 
ohila motalaki dileliyo, tiyo musi mongohi mao 
tuladu talaki ode dileliyo boyito.” 3? Bo polele-U 
mayi ode olimongoli: Titalotita ta motalaki 
dileliyo wawu alasaniliyo dila jina, tiyo lowali 
sababu to dileliyo boyito mojina wonu tabuwa 
boyito mao monika wolo ta lolai wuwewo. 
Wawu ta lolai ta monika wolo tabuwa boyito 
olo lojina.” 

33Ti Isa loloiya poli odiye, "Ma ilodungohe 
limongoli olo parenta u tilolimo lo 
mongotiyombunto odiye, 'Dila potadiya lo u 
yimbulo wawu pohutuwa mao u pilotadiya 
limongoli ode Eya boyito.” 3? Bo polele-U 
mayi ode olimongoli: Dila bolo potadiya 
wolo uhemolanggula huta, sababu huta 

yito duduta'a lo Allahuta'ala. Dila bolo 
potadiya wolo uhemolanggula soroga, sababu 
soroga yito arasi lo Allahuta'ala. Wawu dila 
bolo potadiya wolo uhemolanggula kota lo 
Yerusalem, sababu kota lo Yerusalem yito 
kota lo Allahuta'ala Olongiya da'a tahu'uwo lo 
duniya. 22 (5:34) 36 Dila bolo potadiya wolo 
uhemolanggula lunggongi mongoli, sababu bo 
Allahuta'ala ta kawasa mohutu huwoa moputio 
meyalo moyitomo to lunggongo tawu. 37 Bo 
wonu memangi o'o, poleleya mao o'o; wawu 
wonu dila, poleleya mao dila. Wolo u lebeliyo 
mao leto lonto Ibilisi.” 

38 Ti Isa loloiya poli odiye, “Ma ilodungohe 
limongoli olo parenta lo umomalasi odiye, 
'Mato yito gantiliyo mato wawu dungita 
yito gantiliyo dungito.” 3? Bo polele-U mayi 
ode olimongoli: Wonu woluwo ta mohutu u 
moleto ode olimongoli, timongoli dila mao 
pomalasi. Wonu woluwo ta molambali putongi 
limongoli olowala, wohiya mao olo putongi 
limongoli oloyihi tambaliyaliyo. “? Wonu 
woluwo ta mopodulohu olimongoli sababu 
tiyo motohilawo lo bo'o limongoli, wohiya 
mao olo jumba limongoli ode oliyo. 4t Wonu 
woluwo ta momakusa olimongoli monao 
ngokilo lamingiyo, ponao mao timongoli wolo 
ihilasi woliyo dulokilo lamingiyo. 72 Wohi mao 
ta mohile uhetuwa-tuwawuwa ode olimongoli 
wawu dila mao popoamenga ta mobulota 
uhetuwa-tuwawuwa to olimongoli.” 

43Ti Isa loloiya poli odiye, "Ma ilodungohe 
limongoli olo pongajari odiye, 'Otolianga mao 

mongotamani limongoli wawu oyingoyi mao 
musu.’ “Bo polele-U mayi ode olimongoli: 
Otolianga mao musu limongoli wawu duayi 
mao ta longarinaya olimongoli, #alihu 
timongoli mowali mongowalao Allahuta'ala, 
deuwitoyito ti Papa limongoli to soroga ta 
hemopobutu mayi lo matolodulahu ode ta 
mopiyohu wawu ode ta moleto wawu ta 
hemopodehu mayi lodidi ode ta banari wawu 
ode ta dila banari. 48 Wonu timongoli bo 
motoliango ta motoliangi mongoli, wolo pahala 
limongoli? Ta hepohimoa hasili olo hepohutuwa 
odito. 47 Wonu timongoli bo heposalamuwa 
mongowutati mongoli wambao, wolo u lebe- 
lebe to olimongoli popobandingiyo mao wolo 
tawu wuwewo? Ta kapiru hasili olo hepohutuwa 
odito. 48 Wolo uodito, timongoli musi polu-polu 
lo toliango debo odelo Allahuta'ala ti Papa 
limongoli to soroga polu-polu lo tolianga olo.” 
1Ti Isa loloiya poli odiye, "Po'otoloma mao 
limongoli, dila mowali timongoli moibadati 
wolo patuju alihu ontonga lo tawu. Sababu 
wonu odito, timongoli dila mo'otapu pahala 
monto Allahuta'ala ti Papa limongoli to soroga. 
2To wakutu timongoli mongohi sadaka 
dila mao hepopoma'alumuwa debo odelo u 
hepohutuwo lo ta munapiki to bele-beleyala 
hepotabiyalo wawu to hulu-hulupilalo, alihu 
timongoliyo pujiyo lo tawu. Tutuliyotutu 
polele-U mayi ode olimongoli: Timongoliyo ma 
lololimo hunaliyo lonto manusiya. 3 Bo wonu 
timongoli mongohi sadaka, dila mowali u wohi 
lo olu'u oloyihi otawa lo olu'u olowala. #“Wonu 

odito, sadaka limongoli boyito dila ontonga lo 
tawu, bo Allahuta'ala ti Papa limongoli ta to 
soroga mo'onto mayi u tutua boyito wawu Tiyo 
momalasi mayi ode olimongoli.” 

“Ti Isa loloiya poli odiye, "Timi'idu timongoli 
modua dila mao podua odelo ta munapiki. 
Timongoliyo motohilawo lo umodua hetihula 
to bele-beleyala hepotabiyalo wawu to 
potangowa-potangowa lo dalala da'a, alihu 
timongoliyo ontonga lo tawu. Tutuliyotutu 
polele-U mayi ode olimongoli: Timongoliyo ma 
lololimo hunaliyo lonto manusiya. “Timi'idu 
timongoli modua, pomaso mao ode delomo 
huwali limongoli, heuti mayi pintu wawu 
podualo ode Allahuta'ala ti Papa limongoli ta 
dila o'onto boyito. Tiyo ta mo'onto u hetua ma 
mongohi mayi pahala ode olimongoli. 

7 Ngopohiya mao leto tou timongoli modua, 
dila mao hepopou'ulangiya dua limongoli odelo 
u hepohutuwo lo ta kapiru. Harapu limongoliyo 
wolo dua U'ulangiya boyito u hedua limongoliyo 
ma tolimo limongoliyo. 3 Timongoli dila mao 
hepohutu odelo u hepohutuwo limongoliyo, 
sababu Allahuta'ala ti Papa limongoli motota 
lo uparalu olimongoli tou timongoli dipo lohile 
ode o-Liyo. ? Sababu uwito, podua mola 
odiye, 'Allahuta'ala ti Papa lamiyatiya ta to 
soroga, masahuru tanggulo Allahuta'ala. 

10 pppodungga lomayi Yiladiya lo Allahuta'ala 
wawu popowaliya lomayi u okohondakiya lo 
Allahuta'ala to duniya boti debo odelo u to 
soroga. t}! Wohi mayi amiyatiya tou yintiye 
boti ualo u motu'ude. t? Wawu ambunguwa 

mayi totala lamiyatiya debo odelo amiyatiya 
mongambungu ta ototala olamiyatiya. 13 Wawu 
dila mao delowa amiyatiya ode yimontalo, bo 
popolopata mayi amiyatiya monto kawasa lo 
Ibilisi.” 

14 Wonu timongoli mongambungu ta ototala 
olimongoli, Allahuta'ala ti Papa limongoli 
to soroga olo ma mongambungu mayi 
totala limongoli. 13 Bo wonu timongoli 
dila mongambungu ta ototala olimongoli, 
Allahuta'ala ti Papa limongoli to soroga olo dila 
ta mongambungu nga'amila totala limongoli.” 

16 Ti Isa loloiya poli odiye, "Timi'idu timongoli 
mopuwasa dila mao popohutoa laku limongoli 
debo odelo u hepohutuwo lo ta munapiki. 
Timongoliyo hepolomela laku limongoliyo, 
alihu mowali otawa lo tawu deu timongoliyo 
hepuwasawa. Tutuliyotutu polele-U mayi 
ode olimongoli: Timongoliyo ma lololimo 
hunaliyo lonto manusiya. t7 To wakutu 
timongoli mopuwasa, luhuyi mao lo minya 
huwoi mongoli wawu polimamutao, 18alihu 
dila otawa lo tawu timongoli hepuwasawa. Ta 
motota leto bo Allahuta'ala ti Papa limongoli ta 
dila o'onto. Tiyo ta mo'onto u hetua wawu ma 
mongohi mayi pahala ode olimongoli.” 

19Ti Isa loloiya poli odiye, “Dila mao pohimoa 
harata timongoli to duniya boti ode batanga 
limongoli, sababu to duniya boti buhuo 
wawu tato mo'orusa harata boyito. Wawu ta 
mototaowa monao mayi momonggari wawu 
mohama harata boyito. 2? Bo popoyimoa mao 
harata limongoli to soroga, sababu buhuo 

wawu tato dila mowali mo'orusa harata 
boyito wawu ta mototaowa olo dila mowali 
momonggari wawu mohama harata boyito. 
21 Sababu toutonu ilowoluwowa lo harata 
limongoli teto olo hila limongoli!” 

22 Ti Isa loloiya poli odiye, "Mato yito tohe 
lo batanga. Wonu mato limongoli mopiyohu, 
mobango nga'amila batanga limongoli. 

23 Wonu mato limongoli moleto, nga'amila 
batanga limongoli modiolomo. Wolo uodito, 
wonu banga u to olimongoli boyito bo diolomo, 
otutu modioloma da'a dioloma boyito.” 

24Ti Isa loloiya poli odiye, "Diyaluwo ngota 
mao ta mowali mokaraja to oli tuwani dulota, 
sababu tiyo ma moyingo lo ta ngota wawu ma 
motoliango ta wuwewo mao. Meyalo tiyo ma 
moharaga ta ngota wawu dila moharaga ta 
wuwewo mao. Odito olo wolimongoli, timongoli 
dila mowali mokaraja ode Allahuta'ala wawu 
mokaraja ode harata lo duniya. 

25 Sababu uwito, polele-U mayi ode 
olimongoli: Dila ohawatiri timongoli tomimbihu 
tutumuli mongoli, deuwitoyito tomimbihu wolo 
ualo limongoli wawu u yilumo limongoli. Wawu 
dila ohawatiri olo tomimbihu batanga limongoli, 
deuwitoyito wolo u ma pomake limongoli. 
Tutumula yito lebe oharaga popobandingiyo 
mao lo ualo wawu batanga yito lebe oharaga 
popobandingiyo lo pakeyangi. 2? Bilohi mao 
limongoli buburungiyala hetombota, dila 
hepopomuayade, dila hepolipuwa wawu 
dila hepopoyimoa lo ualo limongoliyo to 
yibungo, bo Allahuta'ala ti Papa limongoli to 

soroga hemongohi mao olimongoliyo ualolo. 
Timongoli lebe oharaga popobandingiyo 
mao wolo buburungiyala boyito. 27 Tatonu to 
wolota limongoli ta wolo hawatiriliyo mowali 
mopo'ohaya'a umuruliyo openu bo ngointi? 

28 Longola timongoli hawatiri lo upohikayini 
limongoli? Po'obilohe mao limongoli bunga to 
ilengi wololo tutumuliyo. Dila hepokarajawa 
wawu dila hepohewowa. ?? Bo polele-U mayi 
ode olimongoli: Ti olongiya Sulayiman to 
delomo nga'amila ogagaliyo dila pake-pake 
lo kayini u lebe gaga mao lo tala tuwawu lo 
bunga boyito. 3? Wonu Allahuta'ala lopo'ogaga 
huoyota to ilengi u yintiye boti woluwo wawu 
lombu mola pomailiyo mota ode delomo tulu, 
dila ponga lo akali Allahuta'ala dila mopo'ogaga 
olimongoli lebe mao lo bunga boyito, weyi 
timongoli tawu-tawuwala ta dila boti paracaya. 
31 Sababu uwito, dila ohawatiri timongoli wawu 
dila mao pohintu odiye, "Wolo u ma alo lami? 
Wolo u ma yilumo lami? Wolo u ma pohikayini 
lami?” 32 Nga'amila boyito helolohu lo ta kapiru. 
Bo otawa lo Allahuta'ala ti Papa limongoli to 
soroga deu timongoli paralu lo unga'amila 
boyito. 33 Bo lolohe pomao memulo Yiladiya lo 
Allahuta'ala wawu kohondaki-Liyo. Nga'amila 
boyito ma poduhengayi lo Allahuta'ala mayi 
ode olimongoli. 3? Wolo uodito, dila ohawatiri 
timongoli tomimbihu tutumula lombu, sababu 
u lombu o hawatiriliyo lohihilawo. Ma cukupu 
ngohuyi-ngohuyi yito o ususaliyo lohihilawo.” 
7 1Ti Isa loloiya poli odiye, "Dila popotala 

to tawu timongoli, alihu timongoli dila 

popotala lo Allahuta'ala olo. 2 Debo delo 
timongoli hemopotala lo tawu, odito olo 
timongoli ma popotala lo Allahuta'ala. Wawu 
debo odelo u hepongukuru limongoli to tawu, 
odito olo u ma pongukuru lo Allahuta'ala 
olimongoli. 3 Longola timongoli mo'onto 
pulinga to mato lo tawu wawu balaki ngoputu 
to delomo mato limongoli dila otawa limongoli? 
4Wololo timongoli mowali mopolele mao ode 
tawu odiye, 'Dulo, yinggilou mayi pulinga 

to matomu boyito,” padahali balaki ngoputu 
woluwo to delomo mato limongoli? ? Weyi 
timongoli tawu munapiki! Yinggila pomao 
balaki boyito monto mato limongoli, alihu 
ontonga limongoli mopiyohu mohinggi mayi 
pulinga boyito monto mato lo tawu boyito. 

5 Dila mao wohiya limongoli ode apu-apulalo, 
barangi u suci, alihu timongoli dila bale mayi 
lo apula boyito me pokeke-kelaliyo. Wawu 
mutiyara dila mao pomaiya limongoli ode 
boyi-boyiyalo, alihu mutiyara boyito dila ma 
huta-huta'a lo boyi boyito.” 

7Ti Isa loloiya poli odiye, "Pohile timongoli, 
timongoli ma wohiya mayi lo Allahuta'ala, 
pololohu timongoli, timongoli ma mo'otapu, 
wawu kokoa limongoli pintu, Allahuta'ala 
ma momuo mayi pintu ode olimongoli. 

8 Sababu timi'idu tawu ta mohile, mololimo: 
ta mololohu, mo'otapu wawu ta mongokoa 
pintu ma huowaliyo mayi lo Allahuta'ala pintu 
ode oliyo. ?Diyaluwo ngota mao to wolota 
limongoli ta mongohi botu ode walaiyo wonu 
walaiyo mohile roti '9meyalo mongohi mao 

tulidu ode oliyo wonu tiyo mohile ponula. 

11 Hiyambola timongoli ta moleto motota 
mongohi u mopiyohu ode mongowalai mongoli, 
debolo Allahuta'ala ti Papa limongoli to soroga. 
Tiyo ma tantu mongohi mayi u mopiyohu ode 
olimongoliyo ta mohile ode o-Liyo. 

1? Wolo uodito, nga'amila u otohila limongoli 
pohutuwo lo tawu ode olimongoli, pohutuwa 
mao odito ode olimongoliyo. Utiye makusudu 
lo nga'amila tuwango hukum lo Tawurat li nabi 
Musa wawu kita-kitabiyala lo mongonabi.” 

13 Ti Isa loloiya poli odiye, "Pomaso mao 
timongoli moli pintu mepito, sababu damango 
pintu wawu motanggalo dalala ode ubinasa 
wawu ngohuntuwa tawu ta hepomasowa 
molinto. 1? Mepito pintu wawu mototolo dalala 
ode tutumula kakali wawu ngointi tawu ta 
mo'otapu pintu wawu dalala boyito.” 

15Ti Isa loloiya poli odiye, "Po'odaha 
timongoli to mongonabi dila lonto Allahuta'ala. 
Timongoliyo monao mayi ode olimongoli 
odelo sipati lo himba molumboyoto, bo 
tutuliyotutu timongoliyo yito serigala mongala 
tawu. 1? Monto huhutu limongoliyo timongoli 
ma mo'onuhe olimongoliyo. Dila ponga lo 
akali tawu molipu hungo lo angguru meyalo 
hungo lo ayu ara monto hiyambunga lo duhi. 
17 Timi'idu ayu mopiyohu momungo mayi lo u 
mopiyohu wawu ayu moleto momungo mayi 
olo lo u moleto. t8 Dila ponga lo akali ayu 
mopiyohu momungo mayi lo u moleto meyalo 
ayu moleto momungo mayi lo u mopiyohu. 

19 Timi'idu ayu u dila momungo lo u mopiyohu 

tantu ma luwoduliyo wawu ma tumbilaliyo. 
20 Wonu odito, mongonabi dila banari ma 
onuhe limongoli monto huhutu limongoliyo.” 

21 Ti Isa loloiya poli odiye, "Dila nga'amila 
ta heponguwatia ode ola-U, 'Eya, Eya; 
ma momaso ode Yiladiya lo Soroga bo ta 
hepohutuwa kohondaki lo Allahuta'ala ti 
Papa-U to soroga. 22To dulahu ukiyama 
ngohuntuwa tawu ta ma moloiya mayi ode 
ola-U odiye, 'Eya, Eya, amiyatiya botiya ma 
helopotunggulo wahyu lonto Allahuta'ala 
to delomo tanggulo Ito Eya. Amiyatiya ma 
helomuhu lati to delomo tanggulo Ito Eya 
wawu wolo tanggulo Ito Eya olo amiyatiya ma 
helohutu mujijat ngohuntuwa.” ?3 To dulahe 
boyito Wau ma mopolele mao wolo umopatato 
ode olimongoliyo odiye, 'Dila otawa-U tatonu 
timongoli. Pohinggi mao timongoli monto 
talu-U, timongoli nga'amila ta mohhutuwa Uu 
moleto!'” ” 

24Ti Isa loloiya poli odiye, "Wolo uodito, 
timi'idu ta lo'odungohe u heloiya-U boti wawu 
pilohutuliyo mao, tiyo tutuwawuwa wolo ta 
bijaki ta lomongu beleliyo to yitato botu. 
25 | apatao ma lodehu mayi didi wawu ma 
ilodungga lo taluhe uda'a wawu dutala da'a 
ma lohupa'ayi bele boyito, bo bele boyito dila 
lolohubu sababu pilopotihuliyo to yitato botu. 

26 Wawu timi'idu tawu ta lo'odungohe u 
heloiya-U boti bo dila pilohutuliyo mao, tiyo 
tutuwawuwa wolo ta mohulodu ta lomongu 
beleliyo to yitato hungayo. 27 Lapatao ma 
lodehu mayi didi wawu ma ilodungga lo taluhe 


MATIWUS 7.28-8.7 26 


uda'a wawu dutala da'a ma lohupa'ayi bele 
boyito, lapatao bele boyito ma lolohubu wawu 
ma loa-loantulu lomao.” 

28 Tou ti Isa ma yilapato longajari 
lo unga'amila boyito, tawu ngohuntuwa ta 
woluwo teto ma hiheraniya wolo pongajari-Liyo 
boyito. 2? Sababu Tiyo longajari olimongoliyo 
wolo haku wawu kawasa Uu woluwo to 
o-Liyo, dila odelo mongoahali lo Tawurat ta 
hepongajariya olimongoliyo. 

1 Tou ti Isa lotuhuta mota lonto huludu, 
ngohuntuwa tawu heuyuhe hetunuhe 
o-Liyo. ? Woluwo tawu ngota o hutungo lonao 
mao losujudu to talu-Liyo wawu loloiya odiye, 

"Guru, wonu ti Guru yinawo, ti Guru mowali 
mopo 'oluli wawu mopo'osuci batanga latiya.” 

3Ti Isa lohudu mota olu'u-Liyo lodedeta 
tawu boyito wawu loloiya, “Wau yinawo. 
Polulilo yio.” Wawu tawu boyito ma lato yiloluli. 
4Lapatao ti Isa loloiya mao ode tawu boyito, 
"Po'otolomamu mao, dila mowali yio mosirita 
lo pasali boti openu boli ode olita. Bo ponaolo 
mao popobilohelo batangamu ode oli imamu 
wawu pongohi lomao kurubani ode Allahuta'ala 
odelo u pilomarenta mayi li nabi Musa mowali 
tuwoto olimongoliyo deu yio otutu ma loluli.” 

>Tou ti Isa lomaso mao ode kota lo 
Kapernawum, woluwo tauwa lo pasukan ngota 
lonto Roma lonao mayi ode o-Liyo wawu lohile 
turungi odiye, ? “Guru, wato latiya ma pepeo 
bala-balato to bele wawu tiyo siki-sikisa da'a.” 

7Ti Isa loloiya mao ode oliyo, "Wau ma 
monao mota mopo'oluli oliyo.” 

8Bo tauwa lo pasukan boyito lolametao ode 
oli Isa, “Guru, watiya dila patuti mololimo oli 
Guru to bele latiya. Bo poleleya lomayi olatiya 
loiya ngotahe wawu wato latiya boyito ma 
moluli. ? Sababu watiya lohihilawo tawu ngota 
to tibawa lo parenta wawu to tibawa lo parenta 
latiya woluwo mongopajule. Wonu watiya 
mopolele mao to pajule ngota odiye: Ponaolo! 
Tiyo olo ma monao. Wawu ode tawu wuwewo: 
Po'olo ngope'e! Tiyo olo ma monao mayi. 
Meyalo ode wato latiya polele mao latiya: 
Pohutuwa pomao utiye! Ma pohutuwoliyo mao 
olo odito.” 

10 Tou lo'odungoheo u yiloiya lo tauwa lo 
pasukan lo Roma boyito, ti Isa hilerani. 
Lapatao Tiyo loloiya ode tawu-tawuwala ta 
hetunuhe o-Liyo, “Tutuliyotutu polele-U mayi 
ode olimongoli: Imani odiye damangiyo dipo 
pe'enta mao ilodungga-U openu bo to ta 
ngota to wolota lo tawu lo Israel. 1! Polele-U 
mayi ode olimongoli: Ngohuntuwa tawu ta 
ma monao mayi monto matolodulahu wawu 
otolopa motihulo'o wawu monga pe'enta woli 
nabi Ibrahim, nabi Ishak wawu woli nabi 
Yakob to delomo Yiladiya lo Soroga. t? Bo 
tawu-tawuwala lo Yahudi ta tu'udiyo momaso 
ma pomai lo Allahuta'ala ode delomo dioloma 
da'a to diluwari lo Yiladiya boyito. Tetomota 
bo woluwo hihiyonga wawu titideo wawu 
ngiyoto bohengo.” 13 Lapatao ti Isa loloiya ode 
tauwa lo pasukan boyito odiye, “Ponaolo yio, 
u heparacayamu ma mowali to olemu.” To 
wakutulo boyito watoliyo ma loluli. 

14 Tou ledungga mota ode bele le Petrus, ti 
Isa lo'onto mao oli mama le Petrus moluhengo 
bala-balato hehuhuloliyo. +> Olu'u lo tabuwa 
boyito ma dilihima mayi li Isa lapatao ma 
yilenggi u hehuhuloliyo. Tabuwa boyito ma 
lobongu wawu lohinta o-Liyo. 

16 Tou ma lolango ngohuntuwa ta 
heilotuwanga lo lati ma hedileliyo mayi ode 
oli Isa. Wawu bo wolo loiya ngotahe-ngotahe 
Tiyo helomuhu mao lati-latiyala boyito wawu 
helopo'oluli nga'amila ta hengongota boyito. 
17 Pasali boyito lowali alihu meganapu Pirimani 
lo Allahuta'ala loli oli nabi Yesaya odiye, "Tiyo 
ta lomota lulupuhunto wawu lotanggungi 
panyakinto.” 

18 Tou ti Isa lo'onto mao ngohuntuwa da'a 
tawu pali-palita to o-Liyo, Tiyo lomarenta 
mongomuri-Liyo mobalanga ode ngotuwali lo 
bulalo. +°? Lapatao ta ahali lo Tawurat ngota 
lonao mayi ode oli Isa wawu loloiya ode o-Liyo, 
"Guru, watiya monao woli Guru openu boli 
deutonu u ponaowa li Guru.” 

20Ti Isa loloiya mao ode oliyo, “Serigala 
o huwangiyo wawu burungi hetombota o 
beleyaliyo, bo Walao Manusiya dila o tambati 
popodutuwa-Liyo lo lunggongo.” 

21 | apatao tala ngota lo muri-Liyo wuwewo 
loloiya mao poli ode oliyo, “Guru, ijini mayi 
watiya monao mota molobungopo oli papa 
latiya.” 

22 Bo ti Isa loloiya mao ode oliyo, "Yio 
poduduo lomayi ola-U, hulimao tawu-tawuwala 
ta ma yilate molobunga tawuliyo ta yilate.” 

23 | apatao ti Isa lotitae to bulotu wawu 
mongomuri-Liyo lodudua o-Liyo. 7? Debolo 
ma lohipayi dupota da'a to bulalo boyito, 
tunggulo bulotu ma ngope'e moahumo 
hepotemba lo buolo. Bo ti Isa letuluhu to 
bulotu boyito. 2? Mongomuri-Liyo lomuo o-Liyo 
uwalimongoliyo mao, “Guru, turungi pomayi, 
ito ma molopu!” 

26 Ti Isa loloiya ode olimongoliyo, "Longola 
timongoli mohe, weyi timongoli ta dila boti 
paracaya?” Lapatao ti Isa ma lobongu wawu 
longantinga mota dupota wawu bulalo boyito, 
tunggulo bulalo boyito ma lolilo da'a. 

27 Tawu-tawuwala boyito hiheraniya wawu 
hepoloiyawa odiye, “Manusiya wolo Tiyo boti, 
sambe dupota wawu bulalo ta'ati ode o-Liyo?” 

28 Tou ti Isa ledungga mota ode ngotuwali 
lo bulalo, deuwitoyito to huta lo tawu lo 
Gadara, woluwo dulota ta ilotuwanga lo lati 
lonao mayi lonto panggula modudunggaya 
wo-Liyo. Timongoliyo dulota parangiyola 
da'a, tunggulo diduluwo ngota mao ta barani 
molibaya moli dalala boyito. 2? Lapatao 
timongoliyo longuwatia ode oli Isa odiye, 
"Walao Allahuta'ala, ma pongola-Mu ami boti? 
Dipo wakutuliyo Yio boti lonao mayi mosikisa 
olami.” 

30 Dila molaminga mota teto woluwo 
boyi ngokawangi ngohuntuwa hepongala. 

31 | apatao lati-latiyala boyito lohile wolo 
uto'otutuwa ode o-Liyo odiye, ”Wonu Yio 
momuhu olami, parentayi mayi ami momaso 
ode boyi ngokawangi boyito.” 

32 Ti Isa loloiya ode olimongoliyo, "Ponaolo!” 
Lapatao lati-latiyala boyito ma lokaluwari mao 
lonto ta dulota boyito wawu ma lomaso mao 
ode boyi ngokawangi boyito. Debolo nga'amila 
boyi ngokawangi boyito ma tilumeteo wawu 
lotitidehu lonto bihu pangato ode bulalo wawu 
nga'amila lopowate to delomo taluhu. 

33 Nga'amila ta hedahawa boyi boyito ma 
tilonggoteteo ode kota wawu lohungguli 
mao nga'amila u ma lowali. Tomimbihu ta 
dulota ilotuwanga lo lati boyito yilungguli mao 
limongoliyo olo. 34 Nga'amila ta to kota boyito 
ma lokaluwari mayi lomilohe oli Isa. Wawu 
tou timongoliyo lodudunggaya mao wo-Liyo, 
timongoliyo lohile wolo uto'otutuwa alihu Tiyo 
molola mao huta limongoliyo. 

1Ti Isa ma lotitae to bulotu mobalango 

bulalo lo Galileya lapatao ledungga 
mota ode kota lo Kapernawum tambati 
pilotitola-Liyo. “To kota boyito woluwo 
ngololota ta lodelo mao ode oli Isa ta pepea 
ngota bala-balata to amongiyo. Tou ti Isa 
lo'onto mao imani limongoliyo, loloiya Tiyo ode 
ta pepea boyito odiye, “Popolotola mola hilamu 
uti. Nga'amila dusamu ma ilambungu-U.” 

3 Lo'odungoheo u odito mongoahali lo Tawurat 
ngololota loloiya to delomo hila limongoliyo, 
"Talitiye hemohujati Allahuta'ala.” 

4U hepikirangiyo limongoliyo boyito ilotawa 
li Isa, lapatao Tiyo loloiya, "“Longola timongoli 
hepomikirangiya u moleto to delomo hila 
limongoli? ?Tonu u gambangi polele mayi, 
dusamu ma ilambungu-U, meyalo mopolele 

mayi, pobongulo wawu ponaolo? Bo alihu 
otawa mao limongoli, to duniya boti Walao 
Manusiya o haku wawu kawasa mongambungu 
dusa.” Lapatao Tiyo loloiya ode ta pepea 
boyito odiye, “Pobongulo yio wawu binta'alo 
amongumu lapatao pohuwalingolo ode 
belemu!” 

7Tawu boyito olo ma lobongu wawu 
lohuwalingo ode beleliyo. 3 Lo'onto mao pasali 
boyito tawu ngohuntuwa ma yilohe wawu 
lomuji Allahuta'ala, sababu Allahuta'ala ma 
longohi mayi kawasa odito ode manusiya. 

9Lonteto mao ti Isa ma lonao. Tiyo lo'onto 
mota tawu ngota ta mohhimoa hasili ta 
tanggu-tanggula te Matiwus hulo-huloa to 
tambati hepololimowaliyo hasili, lapatao ti 
Isa loloiya ode oliyo, "Yio poduduo lomayi 
ola-U.” Lapatao te Matiwus ma tilimihulo wawu 
lodudua o-Liyo. 

10 Tou ti Isa hemonga to bele le Matiwus, 
ngohuntuwa ta hepohhimoa hasili wawu 
tawu lo Yahudi ta dila ta'ati to hukum lo 
Tawurat, lonao mayi yilonga pe'enta woli Isa 
wawu mongomuri-Liyo. tt To wakutu boyito 
tawu-tawuwala ta o pahamu Parisi lo'onto 
mao pasali boyito, timongoliyo loloiya ode 
mongomuri li Isa, "Longola Guru limongoli 
hemonga pe'enta wolo ta hepohhimoa hasili 
wawu tawu lo Yahudi ta dila ta'ati to hukum lo 
Tawurat?” 

1? Tou lo'odungoheo pasali boyito, ti Isa 
loloiya, “Dila ta sehati ta paralu lo ta 
mohhunema bo ta mongongoto. 13 Nte mota 

pobalajariya mao limongoli pituwa lo Pirimani 
odiye, 'U okohondakiya-U yito ponu wawu 
toliango dila kurubani.” ” Lapatao ti Isa loloiya 
odiye, “Wau lonao mayi dila me motiyanga ta 
banari bo ta dila ta'ati to hukum lo Tawurat.” 

14To wakutu tuwawu mongomuri li nabi 
Yahya lonao mayi ode oli Isa wawu lohintu 
odiye, “Guru, longola amiyatiya wawu tawu ta 
o pahamu Parisi hepuwasawa, bo mongomuri 
li Guru dila?” 

15Ti Isa lolametao ode olimongoliyo, “Dila 
ponga lo akali mongosahabati lo bulentiti lai 
motiwololo tou bulentiti lai donggo pe'epe'enta 
wolimongoliyo. Wakutuliyo ma medungga 
mayi, bulentiti lai ma hamaliyo monto 
wolota limongoliyo. Lapatao timongoliyo ma 
mopuwasa. 

16 Diyaluwo ngota mao ta molambola bo'o ma 
lotupo lo idinga ngopita donggo bohu. Sababu 
wonu odito, idinga ngopita bohu boyito ma 
umanggolongo wawu ma mo'oantulu bo'o 
boyito sambe ma lebe hemopohudamangao 
antulu lo bo'o boyito. 17 Odito olo diyaluwo 
tawu ta moluwanga angguru bohu to bututu 
pilohutuliyo lonto walito wonu bututu boyito 
ma lotupo. Wonu dila, bututu walita boyito ma 
mobutao wawu moantulu, tunggulo angguru 
boyito ma mohuayadu. Bo angguru bohu 
musi tuwangola to bututu walita bohu, alihu 
duduluwo metahu mopiyohu.” 

18 Tou ti Isa donggo bisa-bisala wolimongoliyo, 
debolo tauwa lo bele hepotabiyalo lonao mayi 
losujudu to talu-Liyo wawu loloiya odiye, 

"Walao latiya tabuwa boheli yilate mola, bo 
pohile latiya ti Guru monao wolatiya wawu 
mota dutuwa pomao olu'u li Guru to oliyo, 
alihu tiyo muli tumumulayi.” 

19 | apatao ti Isa tilimihulo lonao lodudua tawu 
boyito. Mongomuri-Liyo olo lonao wo-Liyo. 

20 Debolo woluwo tabuwa ngota ta ma 
mopuladulo tawunu hihewoliyo duto-dutola 
u hepoba'ata lo duhu lodudula mota ode oli 
Isa lonto dibalaka wawu lodedeta mota bihu 
jumba li Isa. ? Tiyo hemobisala to delomo 
hilaliyo odiye, "Asali odedetau jumba-Liyo boti 
wau ma moluli.” 

22 Bo ti Isa loyili mao lomilohe tabuwa 
boyito wawu loloiya ode oliyo, "Wutato Latiya, 
popolotola mola hila lingoli. Imani lingoli ma 
lo'osalamati olingoli.” Lonto sa'ati lomao boyito 
tabuwa hepoba'ata lo duhu boyito ma loluli. 

23 Tou ti Isa ma ledungga mota ode bele 
lo tauwa lo bele hepotabiyalo boyito, Tiyo 
lo'onto mao ta hepohipa tulali hepohiburuwa ta 
ilopateya wawu tawu ngohuntuwa hebuluhuta 
hehiyonga da'a. “Ti Isa loloiya odiye, 
"Pohinggi mao timongoli teye, sababu wala'a 
boti dila yilate bo tutuluhu.” Bo ti Isa hepiloi'iya 
limongoliyo. 22 Tou tawu ngohuntuwa boyito 
ma yilapato pilopokaluwari-Liyo mao, ti Isa ma 
lomaso mao ode huwali lo wala'a boyito. Tiyo 
lodihu mao olu'u lo wala'a boyito wawu wala'a 
boyito ma muli tilumumulayi. 

26 Wawu habari boyito ma lato lololade mota 
ode nga'amila lipu boyito. 

27 Tou ti Isa ma lolola mao tambati boyito, 
woluwo ta dulota hepitoa lodudua o-Liyo. 
Timongoliyo hewuwatia odiye, "Waliya li nabi 
Dawud, otolianga mayi amiyatiya.” 

28 Tou ti Isa ma ledungga mota ode bele, 
ta pitoa dulota boyito lonao mao ode 
o-Liyo wawu ti Isa lohintu ode olimongoliyo 
odiye, "Timongoli paracaya deu Wau mowali 
mopo 'oluli olimongoli?” Timongoliyo lolametao, 
"Eya, amiyatiya paracaya.” 

29 Lapatao ti Isa lodedeta mota mato 
limongoliyo wawu loloiya, "Odelo u heparacaya 
limongoli odito u ma mowali to olimongoli.” 
30 | apatao mato limongoliyo ma lowali lo'onto. 
Ti Isa wolo uto'otutuwa lolahuli olimongoliyo, 
alihu timongoliyo dila mopolele lo pasali boyito 
openu boli ode olita. 

31Bo timongoliyo ma lonao wawu 
helopololadu pasali boyito ode nga'amila lipu 
boyito. 

32 Tou ta dulota boyito boheli lonao mota, 
debolo tawu ngota bubu ta ilotuwanga lo lati 
dileloliyo mayi ode oli Isa. 33Ti Isa ma lomuhu 
mao lati boyito wawu tou boyitolo tawu boyito 
ma lowali lobisala. Tawu ngohuntuwa teto 
hiheraniya wawu hepoloiyawa odiye, “Dipo 
pe'enta mao u odiye lowali to wolota lo tawu 
lo Israel.” 

34 Bo tawu-tawuwala ta o pahamu Parisi 
loloiya odiye, “Tauwa lo lati ta longohi o-Liyo 
kawasa sambe Tiyo mowali momuhu lati.” 

35 | apatao ti Isa ma lonao lohelili nga'amila 
kota wawu desa. Tiyo helongajari to bele- 

beleyala hepotabiyalo wawu helopotunggulo 
habari mopiyohu tomimbihu Yiladiya lo Soroga 
wawu helohinggi mao nga'amila panyaki wawu 
lulupuhu. 3?Ti Isa pilotimbuluwa lo hilawo 
motoliango lo'onto mao tawu ngohuntuwa 
boyito, sababu pikirangi limongoliyo 
a'ayambulula wawu diyaluwo ta moturungi 
olimongoliyo, debo odelo kawangi lo himba dila 
o ditiliyo. 37 Ti Isa loloiya ode mongomuri-Liyo, 
"U otololo ngohuntuwa da'a bo ta mongotolo 
ngointi. 38 Sababu uwito, pohile mola ode 
oli tuwani ta ahu'uwo lo uotololo, alihu tiyo 
molawo mayi ta mongotolo.” 

10 1Ti Isa loibodeyi mongomuri-Liyo 

mopuladulota wawu longohi mao 

haku wawu kawasa ode olimongoliyo, alihu 
timongoliyo mowali momuhu lati-latiyalo 
wawu mohinggi mao totonulala panyaki 
wawu lulupuhu. ?Tanggulo mongorasul 
mopuladuluwo boyito, deuwitoyito ta bohuliyo 
te Simon ta hetanggula lo tawu te Petrus 
wawu te Andreyas wutatiyo, te Yakobus wawu 
te Yahya mongowalae Jebedewus, 3te Pilipus, 
te Bartolomewus, te Tomas, te Matiwus ta 
mohhimoa hasili, te Yakobus walae Alpewus, 
te Tadewus, “te Simon anggota lo lemboa lo ta 
lolawani kumbaniya wawu te Yudas Iskariyot 
ta lohiyanati oli Isa. 

> Mongorasul mopuladuluwo boyito ma 
ilahula li Isa ode kota-kotawalo wawu 
ode kakambunguwalo wolo tahuli odiye, 
"Dila mowali timongoli mobale ode dalalo 
bangusa wuwewo meyalo momaso mao ode 

kota-kotawala lo tawu lo Samariya. ê Bo 
timongoli ponao lomota ode tawu-tawuwala 

lo bangusa Israel ta yilapalo debo odelo 
himba. 7 Ponao lomota ode olimongoliyo wawu 
popotunggula lomao deu Yiladiya lo Soroga ma 
membidu. 8Po'oluliya mao tawu-tawuwala ta 
hengongota, popotumula mao ta ma lopowate, 
po'oluliya mao ta o hutungo wawu huhuwa 
mao lati-latiyalo. Timongoli ma lololimo wolo 
udila lomayari, sababu uwito, wohiya mao 
wolo udila obayariliyo. ?Timongoli dila mowali 
modelo doyi hulawa wawu doyi tala'a meyalo 
doyi tombaha to delomo bintoli mongoli. 

10 Dila podelo bututu tou henaowa wawu 

dila mowali olo momake lo bo'o wowolude 
moheduluwo, santale wawu tunggudu, sababu 
ta hemokaraja patuti mo'otapu ualoliyo. 

11 Wonu timongoli momaso mao ode kota 
tuwawu meyalo ode kambungu tuwawu, 
lolohe mao ta patuti ngota wawu potitola 
lomao to oliyo sambe timongoli ma molalilao 
ode kambungu wuwewo. t? Wonu timongoli 
momaso mao ode bele lo tawu boyito, pongohi 
mao salamu ode tawu-tawuwala to delomo 
bele boyito. 3 Wonu memangi tawu-tawuwala 
ta to bele boyito yinawo mololimo olimongoli, 
timongoliyo patuti mololimo barakati lo 
salamu limongoli boyito. Wonu dila, barakati 
lo salamu limongoli boyito ma mohuwalingayi 
ode olimongoli. 1#Wawu wonu woluwo ta 
dila mololimo olimongoli wawu dila yinawo 
modungohe u hebisala limongoli, pokaluwari 
lomao wawu tolayi lomao bele meyalo kota 

boyito. Lapatao polota'a lomao peyahua to 
paladu oati mongoli. 1° Tutuliyotutu polele-U 
mayi ode olimongoli: To dulahu ukiyama 
hukumani lo Allahuta'ala u tanggungiyo lo 
tawu-tawuwala ta moleta da'a huhutuliyo to 
kota lo Sodom wawu kota lo Gomora lebe 
mohelo popobandingiyo mao lo u tanggungiyo 
lo tawu-tawuwala to kota boyito.” 

16 Tj Isa loloiya poli odiye, "Ototayi mao: 
Wau mopoahu olimongoli debo odelo 
himba-himbawalo ode hungiyo lo serigala. 
Sababu uwito, timongoli musi motota odelo 
tulidu wawu o hilawo motulidu debo odelo 
marupati. 17Bo po'odaha timongoli, sababu 
woluwo tawu ta ma moheupa olimongoli wawu 
wuduwoliyo mao ode Mahkama lo agama wawu 
timongoliyo ma mohumbadu bubo'o olimongoli 
to bele hepotabiya limongoliyo. 19 Timongoli 
ma deloliyo wolo upakusa ode talu lo ta 
hekawasawa wawu ode talu lo mongo'olongiya 
sababu timongoli hedudua ola-U. Uwito mowali 
hiyanga tuwawu olimongoli mohungguli 
mao tomimbihu pasali lo batanga-U ode 
olimongoliyo wawu ode tawu-tawuwala 
kapiru. t? Wonu timongoli waupo lo pulisi, dila 
ohawatiri timongoli wololo wawu wolo u ma 
mota polameti mongoli, sababu nga'amila 
boyito ma popotota mayi lo Allahuta'ala ode 
olimongoli to sa'ati boyito. 2? Dila timongoli 
ta mobisala bo Roh lo Allahuta'ala ti Papa 
limongoli. Tiyo ta mobisala moli olimongoli. 

21 Wutata ngota ma mohudu mao wutatiyo 
mota pateliyo, odito olo tiyamo ngota ode 


MATIWUS 10.22-28 38 


walaiyo. Mongowalao ma mobuhunga wolo 
mongodula'aliyo wawu ma mohudu mao 
mongodula'aliyo mota pateliyo. 2? Timongoli 
ma oyingowa lo tawu ngohuntuwa sababu 
tanggulu-U, bo tawu ta mo'odutola sambe 
demola pulitiyo ta boyito ta salamati. 23 Tou 
timongoliyo mongarinaya olimongoli to kota 
boti, teteao timongoli ode kota wuwewo. 
Tutuliyotutu polele-U mayi ode olimongoli: 
Dipo mopulito kota-kotawala lo tawu lo 
Israel ponaowa limongoli Walao Manusiya ma 
ledungga mayi. 

24 Muri ngota dila lebe wolo guruliyo: odito 
olo wato ngota dila lebe woli tuwaniliyo. 22 Ma 
cukupu muri ngota wonu tiyo mowali odelo 
guruliyo wawu wato ngota wonu tiyo mowali 
odelo ti tuwaniliyo. Wonu ta ahu'uwo lo bele 
ma tilanggula lo tawu tauwa lo lati, debolo ta 
ngotiluwango beleliyo.” 

26 Ti Isa loloiya poli odiye, "Timongoli 
dila mao pohe limongoliyo boyito, sababu 
diyaluwo tuwawu mao u heu-heuto u dila 
huo mayi lo Allahuta'ala wawu diyaluwo 
tuwawu mao u hetua u dila popopatato mayi 
lo Allahuta'ala. ?7 Wolo u pilolele-U olimongoli 
tou huyi, poleleya mao uwito ode tawu tou 
dulahu, wawu wolo u pilolohumu-U mayi ode 
olimongoli, popoma'alumuwa mota uwito 
ode tawu ngohuntuwa. ?8Timongoli dila mao 
pohe lo tawu ta bo kawasa mopolopu lo 
batanga wawu bo dila kawasa mopolopu lo 
nyawa. Pohe mao lo Allahuta'ala ta kawasa 
mopolopu lo nyawa meyalo batanga to delomo 

naraka. 22 Burungi dinggota moheduluwo yito 
wonu potali mota haragaliyo ngoseni, bo 
openu bo tuwawu mao to wolota lo burungi 
boyito dila modehu mayi ode huta wonu dila 
okohondakiya lo Allahuta'ala ti Papa limongoli. 
30 Huwoa to lunggongi mongoli olo nga'amila 
o rekeniya lo Allahuta'ala. 3t Sababu uwito, 
dila pohe timongoli: Timongoli lebe oharaga 
popobandingiyo mao wolo burungi dinggota 
ngohuntuwa.” 

32 Ti Isa loloiya poli odiye, "Titalotita ta 
mongaku to talu lo manusiya deu tiyo 
dudu-dudua ola-U, Wau olo ma mongaku 
mao to talu li Papa-U to soroga deu tiyo 
dudu-dudua ola-U. 33 Bo titalotita ta mongaku 
to talu lo manusiya deu tiyo dila dudu-dudua 
ola-U, Wau olo ma mongaku mao to talu li 
Papa-U to soroga deu tiyo dila dudu-dudua 
ola-U.” 

34 Ti Isa loloiya poli odiye, "Timongoli 
hepoharapuwa deu Wau lonao mayi ode duniya 
delo-delo mayi udame. Wau dila delo-delo 
mayi udame bo popateya. 3° Sababu Wau 
lonao mayi me mopopisawo lo ta lolai ngota 
woli yamoliyo, wawu tabuwa ngota woliloliyo 
wawu wala'a moluhenga ngota woliloliyo 
moluhengo 3? wawu musu lo tawu ngota yito 
ta ngobele woliyo. 

37 Titalotita ta motoliangi yamoliyo meyalo 
tiloliyo lebe mao lo toliangiyo ode ola-U, tiyo 
dila patuti modudua ola-U, wawu titalotita ta 
motoliango walaiyo ta lolai meyalo walaiyo 
tabuwa lebe mao lo toliangiyo ode ola-U, tiyo 

dila patuti modudua ola-U. 3 Titalotita ta dila 
momota salipuliyo lohihilawo wawu modudua 
ola-U dila patuti modudua ola-U. 7 Titalotita 
ta mopouda'a lo nyawaliyo, tiyo ma enggila 
lo nyawaliyo, wawu titalotita ta enggila lo 
nyawaliyo sababu mopouda'a ola-U, tiyo ma 
mo'otapu tutumula kakali.” 

40Ti Isa loloiya poli odiye, "Titalotita ta 
mololimo olimongoli, tiyo mololimo ola-U. 
Wawu titalotita ta mololimo ola-U, tiyo 
mololimo o-Liyo ta lopoahu mayi ola-U. 
41Titalotita ta mololimo nabi ngota sababu 
otawaliyo tawu boyito nabi, tiyo ma mololimo 
pahala lo nabi. Wawu titalotita ta mololimo ta 
banari ngota sababu otawaliyo tawu boyito 
ta banari, tiyo ma mololimo pahala lo ta 
banari. #2 Titalotita ta mopelu mao tala ngota 
lo tawu ta dila otilanggulo openu bo lo taluhe 
mohuhulo ngohalati sababu otawaliyo tawu 
boyito muri-U, tutuliyotutu polele-U mayi ode 
olimongoli: Tiyo dila oliya lo pahalaliyo.” 

1 1 1 Tou ti Isa ma yilapato lopotunggulo 

tahuli-Liyo ode mongomuri-Liyo 
ta mopuladulota boyito, Tiyo lonao ode 
kota-kotawala u wewembide mao teto mota 
helongajari wawu helopotunggulo habari 
mopiyohe lonto Allahuta'ala. 

2 Tou boyito ti nabi Yahya ta mopopolihuwa 
ulu-ulunga to tutupa wawu tiyo ma 
lo'odungohe u hepilohutu li Isa Almasih. 
Lapatao tiyo lopoahu mongomuriliyo 3 mota 
mohintu to oli Isa odiye, "Ito boti Ta pilojanjiya 

lo Allahuta'ala monao mayi meyalo amiyatiya 
donggo musi mohima tawu wuwewo?” 

4Ti Isa lolametao ode olimongoliyo odiye, 
"Pohuwalingolo timongoli wawu mota poleleya 
mao ode oli nabi Yahya wolo u ma ilodungohe 
wawu u ilontonga limongoli u odiye, ? 'Ta pito'o 
ma lowali lo'onto, ta pepeo ma lowali lonao, 
ta o hutungo ma loluli, ta bungolo ma lowali 
lo'odungohu, ta yilate ma pilopotumuliyo 
wawu ode ta hemisikiniya ma pilopotungguliyo 
mao habari mopiyohu.” 8 Mailuntungi tawu ta 
dila bimbangi hilaliyo ode ola-U.” 

7Tou mongomuri li nabi Yahya ma lolola mao 
tambati boyito, ti Isa ma lomulayi lobisala ode 
tawu ngohuntuwa boyito tomimbihu ti nabi 
Yahya ta mopopolihuwa boyito. Uwa-Liyo mao, 
"Mota mongola timongoli monao ode yilantala 
dila hepotitola lo tawu? Timongoli monao 
oditomota ohila momilohe hulapa hepoyitohu 
dupoto? Tantu dila. 8 Meyalo timongoli monao 
oditomota ohila momilohe ta bo'o-bo'o lo 
kayini moaruti? Ototayi mao, ta bo'o-bo'o lo 
kayini moaruti yito tambatiliyo to istana li 
olongiya.” ?Tiyo lohintu poli odiye, “Timongoli 
monao oditomota ohila momilohe to nabi 
ngota? Banari, polele-U mayi ode olimongoli, 
tiyo lebe mao lo nabi ngota. t? Sababu tiyo ta 
hemakusuduwo lo Allahuta'ala wolo ayati to 
kitabi odiye, 'Ototayi mao: Wau ma loponao 
mota lo ta ilahula-U lemulo-Mu, tiyo ma 
moposadiya mao lo dalalo ole-Mu." 

11 Tutuliyotutu polele-U mayi ode olimongoli: 
To wolota lo ta pilotutu mayi lo mongobuwa 

dipo pe'enta mao pilotutuliyo mayi ta lebe 
damango popobandingiyo mao woli nabi Yahya 
ta mopopolihuwa. Bo openu odito, ta dila 
otilanggulo to Yiladiya lo Soroga lebe damango 
popobandingiyo mao woliyo. t? Lonto u ti nabi 
Yahya ta mopopolihuwa yilumonggu mayi 

to yilantala dila hepotitola lo tawu sambe 
masatiya, tawu hepomatujuwa mongantulu 
Yiladiya lo Soroga wawu ta o patuju odito 
hepongusahawa mohehu tambati boyito wolo 
uparangi. 13 Sababu lonto u mulo-mulolo 
lomayi sambe te Yahya yilumonggu mayi, 
wahyu lonto Allahuta'ala ma hetulade to 
kitabi lo Tawurat wawu ngopohiya mao leto 
mongonabi ma helopotunggulayi lo wahyu 
lonto Allahuta'ala olo. 1? Wawu wonu timongoli 
paracaya, ti nabi Yahya boyito ti nabi Eliya 

ta ma pilopo'otaliyo mayi monao mayi 
boyito. 1? Titalotita ta o bulonga, tiyo musi 
modungohu! 

16 Wolo u mowali popohumayala lo tawu- 
tawuwala to jamani boti? Timongoliyo debo 
odelo ta ukekeinga hehuloa to patali wawu 
hewuwatia ode mongotamani limongoliyo 
odiye, 1” 'Ami hepohipa tulali ode olimongoli, 
bo timongoli dila yinawo motari. Ami 
hepomanyanyiya lo manyanyi u mo'ololo, 
bo timongoli dila hewolola.” 13 Sababu tou 
ti nabi Yahya ta mopopolihuwa lonao mayi, 
tiyo hemopuwasa wawu dila hemongilu 
angguru, bo tawu-tawuwala hepoloiyawa deu 
tiyo ilotuwanga lo lati. 1? Lapatao tou Walao 
Manusiya lonao mayi, Tiyo hemonga wawu 

hemongilu, bo tawu-tawuwala hepoloiyawa 
deu Tiyo ta olalowa wawu ta mongngiluma, 
sahabati lo ta mohhimoa hasili wolo tawu ta 
dila ta'ati to hukum lo Tawurat. Bo openu 
odito, obijaki lo Allahuta'ala hepopobanariyo 
mayi lo huhutu-Liyo.” 

20 | apatao ma lomulayi ti Isa loyingo lo 
tawu-tawuwala to kota-kotawala ta dila yinawo 
motobati openu boli to tambati boyito Tiyo 
helohutu mujijat ngohuntuwa da'a. Uwa-liyo 
mao, 21 “Matilopotala timongoli tawu lo kota 
lo Korazim! Wawu matilopotala olo timongoli 
tawu lo kota lo Betsaida! Sababu wonu 
nga'amila mujijat u helowali to hungi mongoli 
lowali to hungiyo lo kota lo Tirus wawu kota 
lo Sidon, ma lohihewo tawu teto lohikayini 
lo kado o peyahuo tuwoto u timongoliyo ma 
lotobati. 22 Bo polele-U mayi ode olimongoli: 
To dulahu ukiyama u tanggungiyo lo tawu- 
tawuwala to kota lo Tirus wawu kota lo 
Sidon lebe mohelo popobandingiyo mao lo 
utanggungiyo limongoli. 2? Wawu timongoli 
tawu lo kota lo Kapernawum, harapu limongoli 
timongoli boti ma popolanggato lo Allahuta'ala 
sambe demola hulungo. Dila, timongoli ma 
po'opa-Liyo sambe demola alamu lo kuburu! 
Sababu wonu nga'amila mujijat u helowali 
to hungi mongoli lowali to kota lo Sodom, 
kota boyito donggo woluwo sambe masatiya. 
24 Bo polele-U mayi ode olimongoli: To dulahu 
ukiyama u tanggungiyo lo tawu-tawuwala to 
kota lo Sodom lebe mohelo popobandingiyo 
mao lo utanggungiyo limongoli.” 

25 To wakutu boyito ti Isa lodua odiye, "Wu 
Papa, Watiya mosukuru ode Olanto Eya lo 
duniya sababu unga'amila boti tilui Papa 
ode ta hetotawa wawu heoilimuwa bo ma 
pilopopatatayi li Papa ode ta dila otilanggulo. 
26 Wu Papa, uwito u mo'osanangi oli Papa. 

27 Nga'amila uhetuwa-tuwawuwa ma yiludu 
mayi li Papa ode o-Latiya wawu diyaluwo ngota 
mao ta motota lo Walao ngopohiya li Papa 
wawu diyaluwo ngota mao olo ta motota li 
Papa ngopohiya lo Walao wawu tawu-tawuwala 
ta otohila lo Walao popopatataliyo mao.” Odito 
dua li Isa. 

28Ti Isa loloiya poli odiye, "Dulo ode ola-U 
nga'amila tawu ta hewongola, ta hedutola 
ususa da'a. Timongoli ma bebasiya-U mayi 
monto u hetanggungiyo limongoli boyito. 

29 Potala mao limongoli pasanga u monto ola-U 
wawu pobalajari mayi to ola-U, sababu Wau 
molumboyoto wawu hila-U mopa, alihu jiwa 
limongoli molopatao to ususa da'a. 3? Pasanga 
u monto ola-U dila mobubuheto wawu dudelo 
u peipota-U olimongoli mohelo.” 
1 2 1 To dulahe tuwawu to dulahe 
hepotabiya lo tawu lo Yahudi, ti Isa wolo 
mongomuri-Liyo yilumawode mota to ilengi lo 
pale. Sababu ma pilolango mongomuri-Liyo 
lolipu hungo lo pale ila limongoliyo. ? Tou 
tawu-tawuwala ta o pahamu Parisi lo'onto 
mao u odito, timongoliyo loloiya ode oli Isa 
odiye, “Bilohi, mongomuri-Mu lohutu u haramu 
pohutuwola to dulahe hepotabiyanto.” 


MATIWUS 12.3-11 45 


3Bo ti Isa lolametao ode olimongoliyo, “Tantu 
ma pilobaca limongoli to delomo kitabi wolo u 
pilohutu li nabi Dawud tou tiyo wolo ta hedudua 
oliyo pilolango. “Tiyo lomaso mao ode bele 
hepotabiyalo wawu yilonga roti u hedutuwa 
teto u dila mowali aloliyo meyalo ta hedudua 
oliyo, ngopohiya lo mongoimamu ta mowali 
monga uwito. ? Wawu tantu ma pilobaca 
limongoli u tula-tulade to kitabi lo Tawurat 
deu to dulahe hepotabiyanto mongoimamu 
to bele lo Eya lolambanga aturangi lo 
dulahe hepotabiyalo, bo timongoliyo dila 
pilopotalaliyo. #Polele-U mayi ode olimongoli: 
To kitabi woluwo u lebe mao lo bele lo Eya, 
deuwitoyito parenta lo Allahuta'ala odiye, ” 'U 
otohila-U yito toliango dila kurubani iloloto.” 

" Lapatao ti Isa loloiya ode olimongoliyo 
odiye, "Wonu timongoli mongarati lo patuju lo 
parenta to kitabi boyito, tantu timongoli dila 
mohukumani ta dila ototala. 8 Sababu Walao 
Manusiya yito tauwa lo dulahe hepotabiyalo.” 

?Tou ti Isa ma lolola mao tambati boyito, 
Tiyo lomaso ode bele hepotabiyalo. 19 Teto 
woluwo tawu ngota ta olu'uliyo ngotuwali ma 
yilate. Woluwo ngololota ta ohila mopotala oli 
Isa lohintu mao ode o-Liyo odiye, “Mopo'oluli 
to tawu to dulahe hepotabiyalo yito halale 
meyalo haramu?” 

11 Bo ti Isa lohintu mao ode olimongoliyo 
odiye, "Tonu to wolota limongoli ta o himba 
tuwawu lodehu to huwango to dulahe 
hepotabiyalo wawu dila mopokaluwari mayi 
lo himba boyito monto huwanga boyito? 

12 Manusiya lebe oharaga popobandingiyo mao 
wolo himba. Sababu uwito, mohutu piyohu ode 
manusiya to dulahe hepotabiyalo yito halale.” 
13| apatao ti Isa loloiya mao ode ta ma yilate 
olu'uliyo ngotuwali boyito odiye, "Wuduwa 
mayi olu'umu!” Tawu boyito olo ma lohudu 
mota olu'uliyo wawu olu'uliyo ma loluli wawu 
ma silehati debo odelo olu'uliyo ngotuwali. 
14| apatao tawu-tawuwala ta o pahamu Parisi 
ma lokaluwari mayi wawu lololohe dalalo 
wololo mopolopu oli Isa. 

15 Bo patuju limongoliyo boyito otawa li Isa. 
Sababu uwito, Tiyo ma lolola mao tambati 
boyito. Bo ngohuntuwa tawu lodudua o-Liyo, 
lapatao Tiyo ma lopo'oluli mao nga'amila 
ta hengongota. !? Wolo uto'otutuwa Tiyo 
helolahuli, alihu timongoliyo dila mohungguli 
to tawu wolo u hepilohutu-Liyo 17alihu 
mowali ganapu Pirimani lo Allahuta'ala u 
pilopotunggulayi li nabi Yesaya tomimbihu ti 
Isa odiye, 13 “Bilohi, tatabotiye lo Wato-U ta 
ma tilulawotu-U, deuwitoyito ta otoliangu-U 
wawu ode o-Liyo Wau sanangi. Roh ula-U 
ma popotambatiyo-U mao to o-Liyo wawu 
Tiyo ma mopopatatao uadili ode nga'amila 
bangusa. "? Tiyo dila mobutola wolo tawu 
wawu dila monguwatio. Suwara-Liyo olo dila 
odungohe lo tawu to dala-dalalalo. 2? Hulapa 
u moluoyo dila ta boliyo-Liyo wawu subu 
lo tohe u ma iyo-iyopo dila ta pate-Liyo. 
Tiyo ma mongusaha alihu u adili mowali 
mopatato. ?! Ode o-Liyo nga'amila bangusa 
ma moharapu.” 

22 | apatao woluwo tawu ngota ilotuwanga 
lo lati dileloliyo mao ode oli Isa. Tawu boyito 
pito'o wawu bubu. Ti Isa lopo'oluli mao tawu 
boyito, tunggulo tiyo ma lowali lobisala wawu 
lo'onto. 23 Tawu ngohuntuwa ta woluwo teto 
helinggolabe nga'amila wawu hepoloiyawa 
odiye, “Dila boma Tiyo boti waliya li nabi 
Dawud Ta pilojanjiya lo Allahuta'ala medungga 
mayi?” 

24 Bo tou tawu ta o pahamu Parisi 
lo'odungoheo pasali boyito, timongoliyo 
loloiya odiye, "Wolo kawasa lo tauwa lo lati 
u tanggu-tanggula Be'eljebul, tawu boyito 
hemomuhu lati-latiyalo.” 

25 Bo u hepikirangiyo limongoliyo boyito 
illotawa li Isa wawu Tiyo loloiya ode 
olimongoliyo odiye, “Timi'idu yiladiya ta to 
delomiyo mumusuwa lomao, yiladiya boyito 
ma moantulu. Wawu timi'idu kota meyalo ta 
ngala'a ta to delomiyo mumusuwa lomao kota 
meyalo ta ngala'a boyito dila ta mo'otahangi. 
26 Odito olo wolo Ibilisi. Wonu Ibilisi ma 
huhu-huwa lomao, wololo yiladiyaliyo mowali 
mo'otahangi? 2?” Timongoli hepoloiyawa deu 
Wau hemomuhu lati-latiyalo wolo kawasa lo 
Be'eljebul. Wonu odito, wolo kawasa lita ta 
hedudua olimongoli momuhu lati-latiyalo? Ta 
hedudua olimongoli lohihilawo ta ma mongohi 
mayi bukti deu pahamu limongoli tilala. 28 Bo 
wonu Wau momuhu lati-latiyalo wolo kawasa 
lo Roh lo Allahuta'ala, Yiladiya lo Allahuta'ala 
ma ledungga mayi ode olimongoli. 

29 Meyalo wololo tawu momaso mao ode 
bele lo ta molotola ngota mowali mohehu 
harataliyo wonu dila tihutoliyopo ta molotola 
boyito. Dema yilapato tilihutiyo ta molotola 
boyito deuwito tiyo mowali mohewu tuwango 
bele boyito. 

30 Titalotita ta dila wola-U, tiyo hemolawani 
ola-U, wawu titalotita ta dila momantu 
ola-U, tiyo hemorusa karaja-U. 3! Sababu 
uwito, polele-U mayi ode olimongoli: Wonu 
tawu ngota mohutu dusa wawu mohujati 
Allahuta'ala, tiyo donggo ambunguwo lo 
Allahuta'ala. Bo wonu tiyo lohujati Roh 
lo Allahuta'ala, tiyo didu ambunguwo lo 
Allahuta'ala. 3? Wonu tawu ngota mobisala 
mobutola wolo Walao Manusiya, tiyo donggo 
ambunguwo lo Allahuta'ala. Bo wonu tiyo 
mobutola wolo Roh lo Allahuta'ala, tiyo didu 
ambunguwo lo Allahuta'ala to duniya boti 
wawu to aherati.” 

33 Ti Isa loloiya poli odiye, "Wonu timongoli 
ohila mo'otapu hungo lo ayu mopiyohu, 
timongoli musi mololoheo bungo lo ayu 
mopiyohu. Bo wonu bungo lo ayuliyo moleto, 
moleta olo hungoliyo. Ayu ngobungo mopiyohu 
meyalo moleto mowali otawa moli hungoliyo. 
34 Weyi timongoli waliya lo tulide bisa, wololo 
timongoli mowali mobisala lo pasa-pasaliyala 
mopiyohu hiyambola timongoli lohihilawo 
tawu moleto? Sababu u hebisala mayi 
lo tunggilo asaliliyo lonto delomo hilawo. 

35 Tawu mopiyohu mopokaluwari mayi lo 
pasa-pasaliyala mopiyohu u polu-polu to 

delomo hilaliyo, bo tawu moleto mopokaluwari 
mayi lo pasa-pasaliyala moleto u polu-polu to 
delomo hilaliyo. 

36 Bo polele-U mayi ode olimongoli: 
Nga'amila loiya u dila ohunaliyo mola 
tanggungiyola to talu lo Allahuta'ala to dulahu 
ukiyama. 37 Sababu moli u heloiyamu yio ma 
popobanariyo-Liyo meyalo hukumaniyo lo 
Allahuta'ala.” 

38 To wakutu boyito tanu ngololota tawu ta 
ahali lo Tawurat wawu tawu ta o pahamu Parisi 
loloiya ode oli Isa odiye, “Guru, amiyatiya ohila 
momilohe tuwota tuwawu u mo'olinggolabu 
pohutuwo li Guru.” 

39Bo ti Isa lolametao ode olimongoliyo 
odiye, "Tawu-tawuwala ta moleto wawu ta 
dila ta'ati ode Allahuta'ala hepotuntutiya 
momilohe tuwota u mo'olinggolabu. Bo 
timongoliyo dila ta wohiya-U tuwoto, 
ngopohiya u mo'olinggolabe u lowali to oli 
nabi Yunus. # Sababu odelo ti nabi Yunus 
tolohuyi hihewoliyo to delomo ombongo 
ponula damango, odito olo Walao Manusiya 
tolohuyi hihewoliyo to delomo ombongo huta. 
41 To dulahu ukiyama tawu-tawuwala to kota 
lo Niniwe ma mobongu mayi pe'enta wolo 
tawu-tawuwala to jamani boti. Tawu- tawuwala 
to kota lo Niniwe ma mowali sakusi mopotala 
olimongoliyo, sababu tawu-tawuwala to kota 
lo Niniwe boyito ma lotobati tou lo'odungoheo 
u pilopotungguli nabi Yunus. Wawu ototayi 
mao: Masatiya teye woluwo Ta lebe mao li 
nabi Yunus! #2 To dulahu ukiyama olongiya 

tabuwa lonto lipu to salatani, ma mobongu 
mayi pe'enta wolo tawu-tawuwala to jamani 
boti. Wawu ti olongiya tabuwa boyito ma 
mowali sakusi mopotala olimongoliyo, sababu 
ti olongiya tabuwa boyito ma lonao mayi lonto 
umolaminga da'a me lodungohe hikimati u 
woluwo to oli nabi Sulayiman wawu ototayi 
mao: Masatiya teye woluwo Ta lebe mao li 
nabi Sulayiman!” 

43Ti Isa loloiya poli odiye, "Wonu lati 
lumuwalao monto tawu ngota, tiyo ma monao 
mota moheheliliya to tatambatiyala u dila o 
taluhu mololohe u potihuheliyaliyo. Bo tiyo dila 
mo'otapu. 4 Lapatao tiyo ma moloiya odiye, 
"Wau ma mohuwalinga ode tambati u tilolau 
mayi boyito.” Tou tiyo ma lohuwalinga mota, 
ilodunggaliyo mota tambatiliyo boyito kosongi, 
beresi, a'a-a'ata mopiyohu wawu a'aturu. 

45 Lapatao tiyo ma lonao mota loheyingayi lati 
wuwewo mohelupitu ta lebe moletiyo mao. 
Wawu timongoliyo ma lomaso mao lotipo'oyo 
to delomo tambati boyito, tunggulo owwoluwo 
lo tawu boyito ma lebe moletao lo u bohuliyo. 
Odito olo u ma mowali wolo tawu-tawuwala ta 
moleta to jamani boti.” 

46 Tou ti Isa donggo bisa-bisala wolo tawu 
ngohuntuwa boyito, ti mama-Liyo wolo 
mongowuta-Tiyo ma ledungga mayi wawu 
hetihula to diluwari ohila mobisala wo-Liyo. 
47 Lapatao woluwo tawu ngota lopolele mao 
ode o-Liyo, “Bilohi, woluwo ti mama li Guru 
wawu mongowutati Guru to diluwari ohila 
mobisala woli Guru.” 

48 Bo ti Isa lolametao ode ta lopotunggulao 
lo habari boyito odiye, “Tatonu ti mama-U 
wawu mongowutatu-U?” 49 Lapatao Tiyo 
lolunggoa mota ode mongomuri-Liyo wawu 
loloiya odiye, "Bilohi, tatabotiyelo ti mama-U 
wawu mongowutatu-U. ?? Sababu titalotita 
ta mohutu u okohondakiya lo Allahuta'ala 
ti Papa-U to soroga, tiyo wutatu-U ta lolai 
wawu tiyo wutatu-U tabuwa wawu tiyo olo ti 
mama-U.” 

1 3 1 To dulahe boyito ti Isa ma lolola mao 

bele boyito wawu mota lotihuloa to 
bihu bulalo. ?Lapatao ma lonao mayi tawu 
helembo-lemboa loambuwa to o-Liyo. Uwito 
sababuliyo Tiyo lotitae mola ode bulotu 
tuwawu u woluwo teto wawu lotihulo'o. Tawu 
ngohuntuwa boyito nga'amila hetihula to 
pentadu. 3Lapatao ngohuntuwa pasali u 
hepilongajari-Liyo olimongoliyo to delomo 
lumade odiye, "Woluwo ta momengila 
ngota lonao lopomuayadu bili. #“Tou tiyo ma 
lopomuayade mota lo bili, ngotayadu lodehu to 
bihu dalalo, lapatao buburungiyalo lonao mayi 
yilonga bili boyito sambe lopulito. ? Ngotayadu 
lodehu to huta molipa u o botu ngohuntuwa, 
lapatao bili boyito ma lato lobutu sababu 
hutaliyo molipa. “Bo tou ma tiliminelayi 
dulahu pilomulo boyito, ma lololante wawu 
lohengu sababu dila longuwa'ato. 7 Ngotayadu 
lodehu to hungo hiyambungo duhi, lapatao 
ma hemombungayi hiyambungo duhi boyito 
wawu lohupeta pilomulo boyito. 8 Ngotayadu 
lodehu to huta suburu. Wawu tou ledungga 

wakutuliyo lo umomungo, woluwo u lopiu 
mohetuto, woluwo u lopiu wolomopulu wawu 
woluwo olo u lopiu tolopulu. ?Titalotita ta o 
bulonga, tiyo musi modungohu!” 

10 | apatao ma lonao mayi mongomuri-Liyo 
lohintu ode o-Liyo odiye, "Longola ti Guru 
lobisala ode olimongoliyo lomake lumadu?” 

11 Tj Isa lolametao odiye, "Timongoli ma 
yilohiya lo Allahuta'ala pongotota tomimbihu 
rahasiya lo Yiladiya lo Soroga, bo ode 
olimongoliyo dila. 'Z?Titalotita ta ma o 
pongotota, tiyo ma wohiya mao lo Allahuta'ala 
lebe ngohuntuwa sambe tiyo mowali o 
pongotota ngohuntuwa da'a. Bo titalotita ta 
dila o pongotota, openu bo wolo u woluwo 
to oliyo ma moli. 13 Uwitolo sababuliyo Wau 
lobisala ode olimongoliyo lomake lumadu, 
sababu timongoliyo openu hebilohe bo dila 
mo'onto wawu openu timongoliyo hedungohe 
bo timongoli dila mo'odungohu wawu dila 
mongarati. 14To olimongoliyo boti ma 
leganapu wahyu lo Allahuta'ala loli oli nabi 
Yesaya u tingohiyo odiye, 'Timongoli turusi 
hepo'odungohe bo dila mongarati wolo-wolo. 
Timongoli turusi hepo'ontonga bo dila pahamu 
wolo-wolo u heontonga limongoli. 1? Sababu 
hila lo raiyati boti ma lowali lototoheto 
odelo botu, timongoliyo ma lotibungolo 
wawu lotipito'o. Wonu dila, timongoliyo ma 
mo'onto wawu mo'odungohe wawu mongarati, 
tunggulo timongoliyo motobati wawu Wau 
mopo 'oluli mao olimongoliyo.” Odito Pirimani lo 
Allahuta'ala loli oli nabi Yesaya. 

16 Bo mailuntungi timongoli sababu mato 
limongoli mo'onto wawu bulonga limongoli 
mo'odungohu. 17 Sababu tutuliyotutu polele-U 
mayi ode olimongoli: Tou mulo-mulolo mayi 
ngohuntuwa nabi wawu tawu ta banari ta ohila 
momilohu wawu modungohe u ilontonga wawu 
ilodungohe limongoli masatiya, bo timongoliyo 
dila lo'onto wawu dila lo'odungohu.” 

18Tij Isa loloiya poli odiye, "Wonu odito, 
dungohi limongoli arti lo lumadu tomimbihu 
ta mommengila ngota ta lopomuayadu bili 
boyito odiye: t° Bili u lodehu to bihu dalalo tou 
pilomuayadiyo mota, uwito lumadu tawu ta 
ma lo'odungohe habari lo Yiladiya lo Soroga 
bo dila motota lo artiliyo. Lapatao lonao 
mayi Ibilisi lohehu u pilomuayadiyo mota to 
delomo hila lo tawu boyito. 2? Bili u lodehu to 
huta o botu ngohuntuwa tou pilomuayadiyo 
mota, uwito lumadu ta ma lo'odungohe habari 
boyito wawu ma lato lololimo habari boyito 
to delomo hilaliyo wolo uwenga-wengahu. 

21 Bo habari boyito dila longuwa'ato wawu dila 
lo'otahangi lohihewo tou ma medungga ususa 
wawu sembo lo arinaya, sababu habari boyito 
imaniliyo ma hua moluluto. 22 Bili u lodehu to 
hungo hiyambungo duhi tou pilomuayadiyo 
mota, uwito lumadu ta lo'odungohe habari 
boyito, lapatao bo hawatiri lo tutumuliyo to 
duniya boti wawu tiyo ohila mowali kaya. 
Sababu uwito, habari boyito lehupeta to 
hilaliyo tunggulo dila lomungo. 23 Bili u lodehu 
to huta suburu tou pilomuayadiyo mota, uwito 
lumadu ta ma lo'odungohe habari boyito 

wawu mongarati tunggulo lomungo mopiyohu. 
Woluwo ta lomungo mohetuto piu, woluwo ta 

lomungo wolomopulu lopiu wawu woluwo olo 

ta lomungo tolopulu lopiu.” 

24 |apatao ti Isa lopotunggulao poli lo lumade 
wuwewo ode olimongoliyo. Tiyo loloiya odiye, 
"Yiladiya lo Soroga yito mowali popohumaya 
mao wolo ta lopomuayadu bili mopiyohu to 
ilengiliyo. 2? Bo tou ledungga uhuyi tou tawu 
nga'amila ma hetuluhe, lonao mayi musu lo 
ta lopomuayade boyito me lopomuayadu bili 
lo padengo to wolota lo pale, lapatao tiyo ma 
lonao. 2? Pale boyito ma tilumumulo wawu tou 
ma hepomula'a ma ilonuhe mota woluwo o 
padengo to wolotaliyo. 27 Lapatao mongowato 
lo ta momengila boyito lonao mota ode oliyo 
wawu loloiya odiye, 'Otawa lamiyatiya ti 
tuwani lopomuayadu bili mopiyohu to ilengi li 
tuwani. Lonto utonu pade-padengala boyito?" 
28 Tameti tuwani boyito ode olimongoliyo 
odiye, 'Woluwo musu ngota ta lopomuayadu 
bili lo padenga boyito.” Mongowato boyito 
lohintu mao ode oliyo odiye, 'Ti tuwani 
yinawo wonu amiyatiya monao mota ode 
ilengi mota momunggata padenga boyito?" 

29 Bo ti tuwani boyito lolametao, 'Keke, 
sababu wonu timongoli mota momunggata 
padenga boyito, pale olo ma mobunggatayi 
pe'epe'enta. 3? Hulimao pale wawu padenga 
boyito hetumula pe'epe'enta sambe demola 
wakutu lo umongotolo. To wakutu boyito ma 
poleleu mao ode tawu-tawuwala ta mongotolo 
odiye: Yimoa pomota padenga boyito memulo 

wawu buhu-buhuwa mao lapatao tumbili mao. 
Lapatao deuwito yimoa mayi pale boyito wawu 
popomasowa mao ode yibungu'u.' ” 

31Tj Isa lopotunggulao poli lo lumade 
wuwewo ode olimongoliyo. Tiyo loloiya odiye, 
"Yiladiya lo Soroga yito mowali popohumaya 
mao odelo bili lo sayori u hilama mayi lo 
tawu wawu pilopomuayadiyo to ilengiliyo. 

32 Bili boyito memangi u kikia da'a-da'a lomao 
to wolota lo bili nga'amila. Bo wonu ma 
tilumumulo, sayori boyito ma mowali lebe 
damangao lo sayori wuwewo. Hiyambola 

ma mowali odelo ayu ngobungo, tunggulo 
buburungiyalo hetombota ma monao mayi 
mohutu beleya to tangoliyo.” 

33 Ti Isa lopotunggulao poli lumade wuwewo 
ode olimongoliyo odiye, "Yiladiya lo Soroga 
vito popohumaya mao odelo ragi u hilama 
mayi lo tabuwa ngota wawu pilongulawuliyo 
mao to tirigu wopatopulu loliteri sambe lolesi 
nga'amila.” 

34 Nga'amila pasali boti pilopotunggu-Liyo li 
Isa ode tawu ngohuntuwa wolo lumadu wawu 
diyaluwo tuwawu mao u pilopotunggu-Liyo 
ode olimongoliyo u dila loli lumadu. 3?Ti Isa 
lohutu odito alihu mowali ganapu Pirimani 
lo Allahuta'ala u pilopotunggulayi lo nabi 
odiye, “Wau ma mopohuna lo lumadu wonu 
mobisala. Wawu Wau ma mopopatatao u 
raha-rahasiya lonto ubohuliyo lomayi lo duniya 
boti pilopowali mayi lo Allahuta'ala.” 

36 | apatao ti Isa lolola mao tawu ngohuntuwa 
boyito wawu lomaso mao ode bele. 

Mongomuri-Liyo lonao mayi ode o-Liyo wawu 
loloiya, “Tombangi mayi olamiyatiya lumadu 
padenga to wolota lo pale boyito.” 37Ti 

Isa lolametao odiye, "Ta lopomuayadu bili 
mopiyohe boyito Walao Manusiya. 3? Ilengi 
boyito duniya boti wawu bili mopiyohe boyito 
mongowalao Yiladiya lo Allahuta'ala. Padenga 
boyito tawu-tawuwala ta hedudua kohondaki 
lo Ibilisi. 39? Musu ta lopomuayadu bili lo 
padenga boyito deuwitoyito Ibilisi. Wakutu 
pongotolalo deuwitoyito dulahu ukiyama 
wawu ta mongotolo deuwitoyito malaikati. 

40 Odelo padenga boyito yimo'oliyo wawu 
tumbilaliyo odito olo to dulahu ukiyama. 
41Walao Manusiya ma momarenta mao 
malaikati-Liyo mohimoa uhetuwa-tuwawuwa 
u ma lowali sababu tawu enggila lo imaniliyo 
wawu nga'amila tawu ta hepohutuwa u moleto 
monto Yiladiya-Liyo. 7? Mala-malaikatiyalo ma 
mopomai mao lo unga'amila boyito ode delomo 
tulu lai-laito, tetomota bo woluwo hihiyonga 
wawu titideo wawu ngiyoto bohengo. #3 Wawu 
tawu-tawuwala ta banari ma timinelo debo 
odelo matolodulahu to delomo Yiladiya lo 
Allahuta'ala ti Papa limongoliyo. Titalotita ta o 
bulonga, tiyo musi modungohu!” 

44 Ti Isa loloiya poli odiye, "Yiladiya lo Soroga 
yito mowali popohumaya mao odelo harata u 
tambu-tambula to ilengi u yilotapu lo tawu 
ngota lapatao muli tilambulaliyo mao. Sababu 
ma yilaba wengahiyo, tiyo ma lonao mota 
lopotali lo harataliyo nga'amila lapatao me 
lotali ilengi boyito.” 

45 Ti Isa loloiya poli odiye, ”Odito olo Yiladiya 
lo Soroga mowali popohumaya mao debo 
odelo ta hemodahangi ngota ta hemololohe 
mutiyara u gaga. #?Tou tiyo lo'otapu mutiyara 
tuwawu u gaga da'a, tiyo lonao mota lopotali lo 
harataliyo nga'amila lapatao me lotali mutiyara 
boyito.” 

47 Ti Isa loloiya poli odiye, "Odito olo Yiladiya 
lo Soroga yito mowali popohumaya mao odelo 
puka. Ta hepohalawa lolapi mao puka boyito 
to bulalo, lapatao ma lo'ohama tili-tililahepala 
lo ponula. #4 Tou ma lopolu puka boyito, 
ma diledeiyo mota ode pentadu, lapatao 
tawu-tawuwala boyito ma lotitonggo wawu 
lohimoa ponula boyito. U mopiyohu ma 
pilopomasoliyo mao ode delomo tombe wawu 
u moleto pilomai mao limongoliyo. 4° Odito 
olo to dulahu ukiyama mala-malaikatiyalo 
ma monao mayi mopopisawo tawu moleto 
monto wolota lo tawu-tawuwala ta banari. 

50[ apatao tawu ta moleto boyito ma pomai 
mao lo malaikati boyito ode tulu huli-hulilame. 
Tetomota bo woluwo hihiyonga wawu titideo 
wawu ngiyoto bohengo.” 

51Tij Isa lohintu ode olimongoliyo odiye, 
"Timongoli mongarati lo nga'amila lumade 
boti?” Timongoliyo lolametao odiye, “Amiyatiya 
mongarati.” 

52 | apatao loloiya ti Isa ode olimongoliyo 
odiye, "Wonu odito, timi'idu tawu ta ahali lo 
Tawurat ta ma lololimo pongajari tomimbihu 
Yiladiya lo Soroga, mowali popohumaya mao 
odelo tahu'uwo lo bele ta lopokaluwari mao 

lo barangi bohu wawu barangi u ma lohihewo 
lonto tahuwa lo harataliyo.” 

53 Tou ti Isa ma yilapato lopotunggulao 
lo nga'amila lumade boyito, Tiyo ma 
lolola mao tambati boyito 24lapatao ma 
lohuwalinga ode kambungu-Liyo. Tetomota 
Tiyo helongajari to tawu-tawuwalo to bele 
hepotabiya limongoliyo. Timongoliyo nga'amila 
hiheraniya lo'odungoheo pongajari-Liyo wawu 
timongoliyo hepoloiyawa odiye, ”Lonto utonu 
tawu boti lo'otapu hikimati odiye wawu 
lonto utonu Tiyo lo'otapu kawasa mohutu 
nga'amila mujijat? >? Tiyo boti dabo walao 
basi lo ayu. Ti mama-Liyo ti Mariya wawu 
mongowuta-Tiyo, te Yakobus, te Yusup, te 
Simon wole Yudas. ?? Wawu mongowuta-Tiyo 
mongobuwa nga'amila woluwo pe'epe'enta 
wolanto. Ma lonto utonu tawu boti lo'otapu 
unga'amila boti?” 77 Lapatao timongoliyo dila 
lohuto lololimo o-Liyo. Ti Isa loloiya mao ode 
olimongoliyo deu nabi ngota hehurumatiyo 
lo tawu to nga'amila kambungu, ngopohiya 
to kambunguliyo lohihilawo wawu to beleliyo 
tiyo dila hehurumatiyo lo tawu. >? Teto Tiyo 
dila lohutu mujijat ngohuntuwa, sababu 
timongoliyo dila paracaya ode o-Liyo. 

14 1 To wakutu boyito habari tomimbihu ti 

Isa ma tilunggulao olo ode ole Herodes 

olongiya lo lipu lo Galileya. ?Lapatao tiyo 
ma loloiya mao ode mongopogaweliyo odiye, 
"Tatabotiyelo ti nabi Yahya ta pilopobongu 
mayi lo Allahuta'ala lonto kuburu. Uwitolo 

sababuliyo Tiyo mowali mohutu mujijat 
ngohuntuwa.” 

3 Memangi omo-omolu ti olongiya Herodes 
ta loiwaupao oli nabi Yahya ta mopopolihuwa, 
loipungu mao wawu loipopomaso mao oliyo 
ode tutupa sababu dile le Pilipus wutatiyo 
ta tanggu-tanggula ti Herodiyas ta hilama li 
olongiya Herodes lowali dileliyo. “Ti nabi Yahya 
ta mopopolihuwa pipiuwa helodini oli olongiya 
Herodes odiye, "Haramu olemu mohama dile lo 
wutatumu mowali dilemu!” ? Openu ti olongiya 
Herodes ohila mohinggi nyawa li nabi Yahya 
ta mopopolihuwa, bo tiyo mohe lo raiyati ta 
heponganggapuwa te Yahya boyito nabi. 

5Bo tou ledungga pesta to dulahe 
pilotutuwaliyo oli olongiya Herodes, walaiyo 
li Herodiyas tabuwa lotari to hungiyo lo ta 
tiloduwoliyo ode pesta boyito wawu tiyo 
lo'osanangi hilaliyo li olongiya Herodes, 
7tunggulo ti olongiya Herodes lotadiya 
mongohi mao ode oliyo openu boli wolo u 
pohileliyo. 

8Tabuwa boyito ma loloiya mao ode oli 
olongiya Herodes odiye, “Pohile latiya, dutuwa 
mayi teye lunggongiyo li nabi Yahya ta 
mopopolihuwa tani-tani mayi to baki tuwawu.” 
Tiyo lohile odito sababu hepiliyo li mamaliyo. 

9 Hila li olongiya Herodes ma yilololo 
lo'odungoheo hihile boyito. Bo sababu tiyo 
ma lotadiya to talu lo tawu ngohuntuwa ta 
tiloduwoliyo mayi boyito, tiyo lomarenta mao 
pogaweliyo alihu mongohi mao u hepohile 
lo ta dulahu boyito. 1?Tiyo ma lopoahu to 

tawu ngota mota molimadeyi lunggongiyo 

li nabi Yahya ta mopopolihuwa to tutupa. 

11 | apatao lunggongiyo boyito ma tilaniliyo 
mao to baki tuwawu wawu yilohiliyo mao ode 
ta dulahu boyito. Lapatao ta dulahu boyito ma 
lodelo mao ode oli mamaliyo. t? Lapatao uwito 
mongomuri li nabi Yahya ta mopopolihuwa 
lonao mota ode tutupa lohama mayiyetiliyo 
boyito wawu yilobungao limongoliyo. Lapatao 
timongoliyo ma lonao ode oli Isa mota lopotota 
lo pasali boyito. 

13 Tou ti Isa lo'odungoheo habari li nabi 
Yahya ta mopopolihuwa boyito, Tiyo wolo 
mongomuri-Liyo lolola mao tambati boyito 
wawu lobite to bulotu ode tambati dila 
hepotitola lo tawu, alihu bo timongoliyo 
lomao ta woluwo teto. Bo tawu ngohuntuwa 
lo'odungohu wawu lodudua o-Liyo loli tuduliyo 
lonto kota-kotawala limongoliyo. 14Tou ti Isa 
lolahe mota lonto bulotu-Liyo, Tiyo lo'onto 
mao tawu ngohuntuwa da'a jumulaliyo. 

Tiyo pilotimbuluwa lohilawo motoliango 
ode olimongoliyo, lapatao Tiyo lopo'oluli ta 
hengongota to wolota limongoliyo. 

15 Tou ma lolangao mongomuri-Liyo lonao 
mao ode o-Liyo wawu loloiya odiye, “Tambati 
boti dila hepotitola lo tawu wawu dulahu ma 
lolango. Peiwuwalingi lomao tawu ngohuntuwa 
boti, alihu timongoliyo mowali mota motali 
ualo to kakambunguwalo.” 

16 Bo ti Isa loloiya mao ode olimongoliyo 
odiye, “Dila paralu timongoliyo peiwuwalingalo. 
Timongoli ta musi mopoa olimongoliyo.” 

17 Tametao limongoliyo ode oli Isa odiye, 
"Diyaluwo wolo-wolo u woluwo to olamiyatiya 
teye ngopohiya bo roti limo lobotu wawu 
ponula dulobotu.” 

18Tij Isa loloiya mao ode olimongoliyo, 
"Delowa mayi roti wawu ponula boyito ode 
ola-U.” 19 Lapatao ma pileihuloa-Liyo tawu 
ngohuntuwa boyito to huoyoto. Tiyo lohama 
mayi roti limo lobotu wawu ponula dulobotu 
boyito wawu yilumanggela mola ode hulungo 
losukuru wawu lodua lohile barakati ode 
Allahuta'ala. Tiyo lomita-mitanga mota roti 
boyito wawu longohi mao ode mongomuri-Liyo. 
Mongomuri-Liyo ma lolaya-layade mota roti 
boyito ode tawu ngohuntuwa. 2? Timongoliyo 
nga'amila yilonga sambe lobutuhu. Lapatao 
tawu lopoyimoa mota lo putu-putuwala lo 
labito ualo, lo'otapu mopulu wawu duluwo 
lokaranji hepoluwa. ?! Ta yilonga takuseriyo 
mao tanu limololihulota mongololai dila 
wayitiyo mongobuwa wawu ta ukekeingo. 

22| apatao uwito ti Isa ma lato lohehula 
mongomuri-Liyo lotitae to bulotu motitimulo- 
Liyo mota ode ngotuwali lo bulalo. Tou boyito 
olo Tiyo ma lopowuwalingo tawu ngohuntuwa 
boyito. 23Tou tawu ngohuntuwa boyito ma 
piloiwuwalinga-Liyo, Tiyo lotaodu hulude 
tuwawu mola lodua tutuwawu teto. Ti Isa 
debo donggo teto tutuwawu sambe huyi. 2470 
wakutu boyito bulotu lo mongomuri-Liyo ma 
lolamingo mota lonto pentadu wawu bulotu 
boyito hepotemba lo buolo, sababu dupoto 
lalawaniya wolo dulungo bulotu limongoliyo. 

25 Tanu ma jamu tiga lo uhuyi ti Isa lonao 
mota to tudu lo taluhu ode olimongoliyo. 2? Tou 
mongomuri-Liyo lo'onto mao o-Liyo nao-nao to 
tudu lo taluhu, timongoliyo ma iloheya wawu 
ma longuwatio wolo uheduyita uwalimongoliyo 
mao, “Timota lati!” 

27 Bo ti Isa lato loloiya mao ode olimongoliyo 
odiye, “Popolotola mola hila limongoli. Wau ta 
botiye wawu dila pohe timongoli!” 

28 Te Petrus loloiya ode o-Liyo, "Guru, wonu 
Ito ta botiye, parentayi mayi watiya monao 
mayi to tudu lo taluhu ode oli Guru.” 

29 Loiya li Isa, "Nao mayi yio odiyamayi!” 
Lapatao te Petrus ma lolahe mola lonto bulotu 
lonao to tudu lo taluhu ode oli Isa. 3? Bo tou 
ma ilorasaliyo mao dupoto hemohipayi oliyo, 
tiyo ma yilohe wawu tiyo ma hemolomoto 
wawu ma wuwa-wuwatio odiye, “Guru, turungi 
mayi watiya!” 

31Tj Isa ma lato lohudu mota olu'u-Liyo 
lodihu ole Petrus wawu loloiya odiye, "Weyi 
yio tawu ta dila boti paracaya, longola yio 
bimbangi?” 

32 | apatao ti Isa wole Petrus ma lotitae mola 
ode bulotu wawu dupoto boyito ma yilole 
lomola. 33 Tawu-tawuwala ta to bulotu boyito 
losujudu lolubo oli Isa wawu loloiya odiye, 
"Tutuliyotutu Ito Walao Allahuta'ala.” 

34 Tou ledungga mota ode ngotuwali lo bulalo, 
timongoliyo lorabuwa to pentadu Genesaret. 
35 Tou ilotawa mao lo tawu-tawuwala to 
tambati boyito deu ti Isa woluwo teto, 
timongoliyo ma lopotunggula mota lo habari 

boyito ode nga'amila kambungu titiliya mao 
teto. Lapatao nga'amila ta hengongota ma 
dileloliyo mayi ode o-Liyo. 3? Timongoliyo lohile 
wolo uto'otutuwa ode oli Isa, alihu ijini-Liyo 
modedeta jumba-Liyo openu bo ujungiliyo. 
Nga'amila ta lodedeta bihu jumba-Liyo loluli. 
1 5 1 Lapatao ma lonao mayi ode oli Isa 
ngololota tawu ta o pahamu Parisi wawu 
mongoahali lo Tawurat lonto kota lo Yerusalem 
wawu lohintu odiye, ? "Longola mongomuri-Mu 
lolambanga adati lo mongotiyombunto? 
Timongoliyo yilonga lo olu'u dila huwa-huwalo 
moturuti mao aturu lo adati.” 
3Bo ti Isa lolametao ode olimongoliyo 
odiye, "Longola olo timongoli hepolambanga 
parenta lo Allahuta'ala asali adati limongoli 
u dudualo? “Sababu Allahuta'ala ma longohi 
mayi Pirimani-Liyo odiye, 'Hurumatiyamu 
mao ti papamu woli mamamu.” Wawu 
woluwo olo Pirimani lo Allahuta'ala odiye, 
'Titalotita ta mola'anati oli papaliyo meyalo oli 
mamaliyo, tiyo musi mate.” ” ?Lapatao ti Isa 
loloiya ode olimongoliyo odiye, "Bo timongoli 
hepongajariya to tawu odiye, “Titalotita ta 
mopolele mao ode oli papaliyo meyalo ode oli 
mamaliyo odiye: Nga'amila harata u woluwo to 
olatiya u musi popohuna mayi latiya momiyahe 
oli papa woli mama, ma yilohi mao latiya 
ode Allahuta'ala.” Wolo uodito, tawu boyito 
ma didu wajibu mohurumati oli papa woli 
mamaliyo. Pirimani lo Allahuta'ala ma bilatali 
limongoli alihu adati limongoli u dudualo. 
7Weyi timongoli ta munapiki! Banari po'ota 

lo Allahuta'ala loli oli nabi Yesaya tomimbihu 
timongoli to delomo kitabi odiye, 3 'Bangusa 
boti hepohurumatiya ola-U wolo tunggili 
mongoliyo wawu hila limongoliyo molamingo 
to ola-U. 3Dila ohunaliyo timongoliyo 
hepoibadatiya ode ola-U, sababu bo parenta lo 
manusiya u hepongajari limongoliyo to tawu." 
Odito Pirimani lo Allahuta'ala.” 

10 | apatao ti Isa lotiyangayi tawu ngohuntuwa 
wawu loloiya ode olimongoliyo odiye, 
"Po'odungohe wawu po'ongaratiya mao 
limongoli, 1t dila u momaso ode delomo 
ngango u mo'onajisi to tawu, bo u mokaluwari 
mayi monto ngango.” 

12 | apatao mongomuri li Isa lonao mayi ode 
o-Liyo lohintu odiye, "Dila otawa li Guru deu 
loiya li Guru boyito ma lo'ongongota nyawa lo 
tawu-tawuwala ta o pahamu Parisi boyito?” 

13Tij Isa lolametao, "Timi'idu pilomulo 
u dila pilomulo lo Allahuta'ala ti Papa-U 
ta to soroga, ma bunggato-Liyo sambe 
demola wuwa-wuwa'atiyo lomao. !#Hulimao 
timongoliyo boyito. Timongoliyo mongotauwa 
hepitoa wawu hepodedea ta hepitoa. Wonu ta 
pito'o modedea ta pito'o dudulota, ma tantu 
modehu to huwanga modelomo da'a.” 

15 | apatao te Petrus loloiya ode o-Liyo odiye, 
"Tombangi mayi olamiyatiya lumade boti.” 

16Ti Isa lolametao odiye, "Timongoli olo 
debo dipo mongarati lo lumade boti. 17 Dila 
ongaratiya limongoli deu nga'amila u momaso 
ode ngango ma molahe mola ode ombongo 
lapatao mao pomailiyo to kakusi? 18 Bo u 

lumuwalayi monto ngango asaliliyo monto 
delomo hilawo wawu uwito u mo'onajisi 

to tawu. ??Sababu monto delomo hilawo 
timimbulu mayi nga'amila pikirangi moleto, 
mohinggi nyawa lo tawu, mojina, huloto, 
mototaowa, mosakusi lo u yimbulo wawu 
hujati. 2? Pasa-pasaliyala boti u mo'onajisi to 
tawu. Bo monga lo olu'u dila huwa-huwalo dila 
mo'onajisi to tawu.” 

21 | apatao ti Isa lolola mao tambati boyito 
wawu lonao ode lipu lo Tirus wawu lipu lo 
Sidon. 2? Tabuwa ngota tawu lo kota lo Kana'an 
ta tola-tola to lipu boyito lonao mayi ode oli Isa 
wawu pipiuwa hemonguwatia odiye, "Wu Eya, 
waliya li nabi Dawud otolianga mayi watiya, 
sababu walao latiya tabuwa ilotuwanga lo lati 
wawu tiyo siki-sikisa masatiya.” 

23Bo ti Isa dila lolameta wolo-wolo. 
Mongomuri li Isa lonao mayi ode o-Liyo wawu 
lohile odiye, "Guru, popowuwalinga lomao 
tabuwa botiye. Tiyo tunu-tunuhe olanto wolo 
uwuwa-wuwatio.” 

24 Tametao li Isa, “Wau bo ilahula mayi lo 
Allahuta'ala ode himba-himbawala yiloli to 
wolota lo bangusa lo Israel.” 

25 Bo tabuwa boyito lodudula mota ode oli Isa 
losujudu to talu-Liyo wawu loloiya odiye, "Wu 
Eya, turungi mayi watiya.” 

26 Pilolametao li Isa ode oliyo, "Dila patuti 
mohama mayi roti u ma siladiya mao to 
mongowalao lapatao pomai mota ode apula.” 


MATIWUS 15.27 -33 66 


27 Loiya lo tabuwa boyito, “Wu Eya, banari 
uwito, bo apula yito monga momo'o ualo 
hepodulahuwa mayi monto meja li tuwaniliyo.” 

28 | apatao ti Isa loloiya ode oliyo, "Weyi 
tabuwa, uda'a da'a imanimu! Sababu uwito, 
powalilo to olemu odelo u otohilamu.” Wawu 
tou boyitolo walao tabuwa boyito ma lato loluli. 

29 Tou ma lolola mao tambati boyito, ti Isa 
ma loduluhe mota to bihu bulalo lo Galileya 
lapatao ma lotaodu hulude tuwawu mola 
lotihuloa teto. 3?Lapatao tawu ngohuntuwa 
u'uyuhe helodelo mao ode talu li Isa ta 
hepepea, ta hepitoa, ta hepenggowa, ta 
hebubuwa wawu donggo ngohuntuwa pomao 
tawu wuwewo. Ti Isa lopo'oluli olimongoliyo 
nga'amila. 3t Tawu ngohuntuwa ta woluwo teto 
boyito helinggolabe lo'onto mao ta hebubuwa 
ma lowali lobisala, ta hepenggowa ma loluli, 
ta hepepea ma lo'owali lonao, ta hepitoa 
ma lowali lo'onto. Timongoliyo nga'amila ma 
lomuji Allahuta'ala Eya lo bangusa lo Israel. 

32 | apatao ti Isa ma lotiyangayi mongomuri- 
Liyo wawu loloiya ode olimongoliyo odiye, 
"Wau pilotimbuluwa lotoliango ode tawu 
ngohuntuwa boti. Ma tolohuyi timongoliyo 
hetolawa pe'enta wola-U wawu diyaluwo ualo 
limongoliyo. Wau dila yinawo mopowuwalinga 
olimongoliyo wolo uhepolanga, bolo ma 
pole-poleta mota lohilawo to dalalo.” 

33 Mongomuri-Liyo loloiya ode o-Liyo, 
"Wololo to polowantoa odiye ito mo'otapu roti 
po'obutuhe tawu malo odiye huntuwaliyo?” 

34Tj Isa lohintu ode olimongoli, "Ngolo 
botu roti u woluwo to olimongoli?” Tametao 
limongoliyo, “Pitu lobotu wawu woluwo olo 
tanu ngolobotu ponula kekei.” 

35 apatao ma piloihuloa li Isa to huta 
tawu ngohuntuwa boyito. 3? Lapato ti Isa ma 
lohama mayi roti wawu ponula boyito losukuru 
wawu lodua lohile barakati ode Allahuta'ala 
wawu lomita-mitangao wawu longohi mao 
ode mongomuri-Liyo. Mongomuri-Liyo ma 
lolaya-layade mota ode tawu ngohuntuwa. 
37Timongoliyo nga'amila yilonga sambe 
lobutuhu. Ualo ilolabita pitu lokaranji 
hepoluwa jumulaliyo. 33 Ta yilonga jumulaliyo 
wopatolihulota mongololai dipo lewayito 
jumula lo mongobuwa wawu ta ukekeingo. 

39 | apatao tawu ngohuntuwa boyito ma 
piloiwuwalinga li Isa wawu Tiyo ma lotitae to 
bulotu ode lipu lo Magadan. 

1 6 1 To wakutu tuwawu lonao mayi tawu- 

tawuwala ta o pahamu Parisi wawu 
tawu-tawuwala ta o pahamu Saduki o patuju 
mohimontala oli Isa. Timongoliyo lohile ode 
oli Isa alihu Tiyo mohutu mayi tuwota tuwawu 
lonto soroga ode olimongoliyo. 2 Bo ti Isa 
lolametao ode olimongoliyo odiye, “Tou lolango 
wonu hulungo mela, polele limongoli mowali 
mopiyohu dulahu, 3 wawu tou dumodupo 
wonu hulungo mela wawu duo-duomo, polele 
limongoli ma didiyalo. Laku lo hulungo mowali 
popobedawo limongoli, bo tuwo-tuwotala lo 
jamani dila mowali popobedawo limongoli. 
4Tawu-tawuwala ta moleto wawu ta dila ta'ati 

ode Allahuta'ala, hepotuntutiya momilohe 
tuwoto u mo'olinggolabu. Bo timongoliyo dila 
ta wohiya-U tuwoto, ngopohiya u lowali to oli 
nabi Yunus.” Lapatao loloiya odito ti Isa ma 
lonao lolola mao olimongoliyo. 

5Tou mongomuri li Isa ledungga mota ode 
ngotuwali lo bulalo lo Galileya, ma iloela mayi 
limongoliyo deu timongoliyo dila lo'odelo 
roti. Ti Isa loloiya ode olimongoliyo odiye, 
"Po'opiyohu wawu po'odaha timongoli to ragi 
lo tawu ta o pahamu Parisi wawu tawu ta o 
pahamu Saduki.” 

7Timongoliyo hepobibisalawa to wolota 
limongoliyo lomao odiye, "Utiye pilolele-Liyo 
mayi ode olanto sababu ito dila lo'odelo roti.” 

8Bo otawa li Isa wolo u hepobisalawa 
limongoliyo boyito. Tiyo loloiya odiye, "Longola 
timongoli hepobibisalawa to wolota limongoli 
lomao lo pasali lo udila o roti? Weyi timongoli 
tawu-tawuwala ta dila boti paracaya. ? Debo 
dipo longarati timongoli boti? Ma didu 
oela limongoli roti limo lobotu u pilopoa ta 
limololihulota boyito wawu ngolo karanji 
sisaliyo u yilimoa mota limongoli lapatiyo 
mao? 10 Meyalo tomimbihu roti pitu lobotu u 
pilopoa ta wopatolihulota wawu ngolo karanji 
sisaliyo u yilimoa mota limongoli lapatiyo mao? 
11 Dila ponga lo akali timongoli dila mongarati 
deu Wau dila hemobisala lo pasali lo roti ode 
olimongoli. Po'odaha timongoli to ragi lo tawu 
ta o pahamu Parisi wawu tawu ta o pahamu 
Saduki.” 

1? Deuwito mongomuri li Isa ma longarati 
deu ti Isa dila lomatuju deu timongoliyo musi 
mopo'odaha to ragi lo roti, bo to pongajari 
lo tawu ta o pahamu Parisi wawu tawu ta o 
pahamu Saduki. 

13Tou ti Isa ledungga mota ode 
kakambunguwala u titiliya lo kota lo 
Kayisareya Pilipi, Tiyo helohintu ode 
mongomuri-Liyo odiye, “Moturuti mao pahamu 
lo tawu, tatonu Walao Manusiya boti?” 

14Tameti mongoliyo odiye, "Woluwo ta 
hepoleleya ti Guru boti ti nabi Yahya ta 
mopopolihuwa. Tawu wuwewo mao hepoleleya 
ti nabi Eliya. Wawu tawu wuwewo hepoleleya 
ti nabi Yeremiya meyalo tala ngota lo nabi 
omo-omolu mayi.” 

15 | apatao ti Isa lohintu poli ode olimongoliyo 
odiye, “Wonu to pahamu limongoli, tatonu 
Wau botiya?” 

16 Te Simon Petrus lolametao odiye, “Ti 
Guru boti Ta pilojanjiya lo Allahuta'ala mowali 
olongiya ta mo'osalamati manusiya! Ti Guru 
boti Walao Allahuta'ala ta tumu-tumulo!” 

17 Tameti Isa ode oliyo odiye, “Mailuntungi yio 
Simon walae Yahya, sababu dila manusiya ta 
lopopatatayi ode olemu pasali boti bo ti Papa-U 
to soroga. t8 Sababu uwito, polele-U mayi ode 
olemu: Yio boti te Petrus, botu mototoheto. 
Wawu to yitato botu botiye Wau ma momongu 
umati-U u dila ola-olahe mao openu boli lo 
alamu lo kuburu. ?? Wau ma mongohi mayi 
ode olemu U'u-u'untiyala lo Yiladiya lo Soroga. 
Wolo u huomu meyalo heutamu to duniya boti, 

Allahuta'ala to soroga ma mongohi mayi ijini 
ode olemu.” 

20 | apatao ti Isa lodini mongomuri-Liyo 
mopolele openu boli ode olita deu Tiyo ta 
pilojanjiya lo Allahuta'ala. 

21 onto sa'ati lomao boyito ti Isa ma 
lomulayi hemopotota ode mongomuri-Liyo 
deu Tiyo musi monao ode kota lo Yerusalem 
wawu motanggungi usikisa ngohuntuwa 
monto ta dudula'a-dudula'a tawu lo Yahudi, 
mongotauwa lo imamu wawu mongoahali 
lo Tawurat. Lapatao Tiyo musi salipuwoliyo 
sambe mate wawu to dulahe otoluliyo 
mobongu mayi monto kuburu. 

22 Bo te Petrus lodedeao o-Liyo ode ungopita 
wawu lodini o-Liyo mobisala odito. Loiya 
le Petrus ode o-Liyo odiye, “Potala bolo 
Allahuta'ala mopo'olamingao lo pasali boyito 
wawu pasali boyito openu bo ngoidi dila 
motoduwo li Guru.” 

23 | aapatao ti Isa loyili mao ode ungopita 
wawu loloiya ode le Petrus odiye, “Pohinggi 
mao yio Ibilisi teye. Yio bo hemo'obubula 
ola-U, u hepikirangiyomu bo lonto manusiya 
dila lonto Allahuta'ala.” 

24 |apatao ti Isa loloiya mao ode mongomuri- 
Liyo odiye, "Wonu tawu ngota ohila modudua 
ola-U, tiyo musi momahe batangaliyo 
lohihilawo wawu momota salipuliyo, deuwito 
tiyo mowali modudua ola-U. ?? Sababu 
titalotita ta yinawo moposalamati lo nyawaliyo 
lohihilawo, tiyo ma oliya lo nyawaliyo: bo 
titalotita ta oliya lo nyawaliyo sababu Wau, tiyo 

ma muli mo'otapu nyawaliyo. 2? Wolo hunaliyo 
tawu ngota mo'otapu harata ngoyilanggubu 
duniya boti bo tiyo oliyo lo nyawaliyo? Wolo u 
mowali wohiliyo poluloiyo nyawaliyo? 

27 Sababu Walao Manusiya ma monao mayi 
to delomo tinelo Allahuta'ala ti Papa-Liyo 
kakawali mayi to mongomalaikati-Liyo. To 
wakutu boyito Tiyo ma momalasi ode timi'idu 
tawu motu'ude lo huhutuliyo. 23 Tutuliyotutu 
polele-U mayi ode olimongoli: To wolota lo ta 
woluwo teye woluwo ta dipo mate wonu tiyo 
dipo mo'onto Walao Manusiya monao mayi 
wolo Yiladiya-Liyo.” 

1 7 1 Tou ma wolongguyi mola yilawode 

ti Isa lotiyanga ole Petrus wawu te 
Yakobus wole Yahya wutatiyo le Yakobus 
lotaodu huide tuwawu molanggato. Tetomola 
wambao bo timongoliyo lomao. ? Lapatao 
batanga li Isa loubawa to talu limongoliyo 
towulota. Laku-Liyo ma tiliminelo odelo 
matolodulahu wawu jumba-Liyo ma 
lowali loputia heinta-intawa odelo tinelo. 
3 Mongomuri-Liyo towulota debolo ma lo'onto 
mota oli nabi Musa wawu ti nabi Eliya 
bisa-bisala woli Isa. “Te Petrus loloiya ode oli 
Isa odiye, "Donggo boli sanangiliyo amiyatiya 
yiloluwo to tambati boti. Wonu Ito Eya 
yinawo, watiya ma mopotihulayi lo wombohe 
mohelutotolu to tambati boti. Tuwawu ulo Ito 
Eya, tuwawu uli nabi Musa wawu tuwawu Uli 
nabi Eliya.” 

> Tou tiyo donggo bisa-bisala, debolo ma 
lolaheyi henga mobango lohenggubeyi 

olimongoliyo wawu woluwo suwara tuwawu 
lonto henga boyito u loloiya mayi odiye, 
"Tatabotiyelo Walau-U ta otoliangu-U, ode 
o-Liyo Wau sanangi. Dungohi lomao Tiyo!” 

5Tou mongomuri-Liyo towulota lo'odungoheo 
suwara boyito, timongoliyo ma yilohe da'a 
wawu ma losujudu. 7 Lapatao ti Isa lonao mayi 
lodedeta olimongoliyo wawu loloiya odiye, 
"Tihula mola timongoli wawu dila pohe!” 8 Tou 
timongoliyo lomilohe mota, timongoliyo didu 
lo'onto openu bo ngota mao ta teto ngopohiya 
ti Isa tutuwawu. 

Tou timongoliyo hetuhuta mota lonto huidu, 
ti Isa lolahuli ode olimongoliyo odiye, “Dila 
mowali timongoli mohungguli u ilontonga 
limongoli boyito openu boli ode olita wonu 
Walao Manusiya dipo mobongu mayi monto 
kuburu.” 

10 | apatao mongomuri-Liyo towulota 
boyito lohintu ode o-Liyo odiye, "Yilongola 
mongoahali lo Tawurat hepoloiyawa deu ti 
nabi Eliya musi monao pomayi memulo lo Ta 
pilojanjiya lo Allahuta'ala?” 

11 Tametao li Isa odiye, "Memangi ti nabi Eliya 
musi monao pomayi memulo me mopo'opiyohe 
uhetuwa-tuwawuwa. !? Wawu polele-U mayi 
ode olimongoli: Ti nabi Eliya ma lonao mayi, 
bo timongoliyo dila lototaliyo wawu lopohutu 
suka-suka oliyo. Odito olo Walao Manusiya ma 
modutola usikisa limongoliyo.” 

13 Deuwito mongomuri-Liyo towulota boyito 
ma longarati deu tou ti Isa hemobisala 

tomimbihu ti nabi Eliya, ta hepatujuwo-Liyo 
boyito ti nabi Yahya ta mopopolihuwa. 

14 Tou ti Isa wolo mongomuri-Liyo towulota 
ma lohuwalinga mota ode tawu ngohuntuwa, 
ta lolai ngota lonao mayi losujudu to talu li 
Isa. UTiyo loloiya odiye, "Guru, otolianga 
mayi walao latiya. Tiyo hedudetolo wawu 
siki-sikisa da'a. Pipiuwa tiyo hemodehu ode 
delomo tulu meyalo ode delomo taluhu. !? Tiyo 
ma dilelo mao latiya ode mongomuri li Guru, 
bo timongoliyo dila lowali lopo'oluli oliyo.” 

17 apatao ti Isa loloiya odiye, "Weyi timongoli 
tawu-tawuwala to jamani boti ta dila paracaya 
wawu helapala, sambe omoluwa Wau botiya 
musi motitola to wolota limongoli? Wawu 
sambe omoluwa olo Wau musi mosabari 
woli mongoli? Delowa mayi wala'a boyito 
odiyamayi.” 19 Ti Isa longantingao lati to wala'a 
boyito. Lapatao lati boyito ma lokaluwari wawu 
tou boyitolo wala'a boyito ma loluli. 

19 |apatao tou bo timongoliyo lomao, 
mongomuri li Isa lonao mao ode o-Liyo wawu 
lohintu odiye, "Longola amiyatiya dila lowali 
lomuhu lati boyito?” 

20Ti Isa loloiya mao ode olimongoliyo odiye, 
"Tutuliyotutu polele-U mayi ode olimongoli: 
Timongoli dila boti paracaya. Wonu deu 
timongoli boti o imani openu bo odelo botu lo 
sayori ngobotu kikio, timongoli mowali moloiya 
mao ode huide boti odiye: Lalila mota monto 
tambati boti odimota! Wawu huide boyito 
ma lumalila olo. Diyaluwo mao u dila mowali 
limongoli.” 21(17:20) 

22 Tou mongomuri li Isa heambuwa to lipu lo 
Galileya, ti Isa loloiya ode olimongoliyo odiye, 
"Walao Manusiya ma wuduwoliyo ode olu'u lo 
manusiya. 23Timongoliyo ma mosalipu o-Liyo 
sambe mate wawu to dulahe otoluliyo Tiyo ma 
mobongu mayi monto kuburu.” Lapatao hila lo 
mongomuri-Liyo ma yilolola da'a. 

24 To dulahe tuwawu ti Isa wolo mongomuri- 
Liyo ledungga mota ode kota lo Kapernawum. 
Lapatao lonao mao ode ole Petrus ta 
hepohimoa doyi lo bele lo Eya wawu loloiya 
odiye, "Ti Gurumu boyito momayari doyi lo 
bele lo Eya meyalo dila?” 

25 Te Petrus lolametao, "Momayari.” Lapatao 
tiyo lomaso mao ode bele. Ti Isa lohimelu 
mayi oliyo lemulo wawu lohintu odiye, 
"Wololo pahamumu Simon? Monto utonu 
mongo'olongiya to duniya boti mohimoa doyi 
wawu hasili, monto raiyatiliyo meyalo monto 
tawu deli?” 

26 Tametao le Petrus odiye, "Monto tawu 
deli!” Ti Isa loloiya ode oliyo odiye, "Wonu 
odito, raiyatiliyo bebasi. ?” Bo asali ito dila 
mo'osinggungi hila lo tawu-tawuwala boyito, 
ponao mota yio ode bulalo mota pongayilayi. 
Ponula u ohamamu mayi bohuliyo huowa mao 
ngangoliyo. To ngangoliyo yio ma mo'otapu 
doyi ngopita u mo'ocukupu olanto dulota 
wohinto ode bele lo Eya. Hamawa mayi doyi 
boyito wawu wohiya mao ode olimongoliyo.” 
18 1 To wakutu boyito olo mongomuri li Isa 

lonao mao ode o-Liyo wawu lohintu, 
"Tatonu ta lebe uda'a to Yiladiya lo Soroga?” 

2Lapatao ti Isa lotiyangayi ta ukikia ngota 
pilopotihu-Liyo mao to hungi mongoliyo. 
3Ti Isa loloiya ode olimongoliyo odiye, 
"Tutuliyotutu polele-U mayi ode olimongoli: 
Wonu sipati limongoli dila mobolio wawu 
mowali odelo ta ukikinga boti, dila ponga lo 
akali timongoli momaso ode Yiladiya lo Soroga. 
4Wawu titalotita ta motitiwopa wawu mowali 
odelo ta ukikinga boti, tiyo ta lebe uda'a to 
Yiladiya lo Soroga. ?Titalotita ta mololimo ta 
ukikinga odiye to delomo tanggulu-U, tiyo 
mololimo ola-U.” 

6Ti Isa loloiya poli odiye, "Bo titalotita ta 
mowali sababu lo ta dila otilanggula boti 
lapalolo wawu ma mowali didu paracaya 
ode ola-U, lebe mopiyohu oliyo wonu tiyo 
boyito bibiya mao lo botu tuwawu damango 
lapatao mota tapilo mao to hungo deheto. 
7Matilopotala tawu-tawuwala to duniya 
boti sababu timongoliyo hepohutuwa pasa- 
pasaliyala u hemowali sababu tawu lapalolo 
wawu dila paracaya ode ola-U. Memangi pasali 
boyito musi mowali, bo matilopotala tawu ta 
lowali sababu lo pasali boyito lowali. 

8 Wonu olu'u limongoli ngotuwali meyalo oati 
mongoli ngotuwali u mowali sababu timongoli 
lapalolo wawu dila paracaya ode ola-U, putuwa 
mao wawu pomaiya mao olu'u wawu oata 
boyito. Sababu lebe mopiyohu olimongoli 
wonu timongoli mo'otapu tutumula kakali 
wolo olu'u ngotuwali meyalo oata ngotuwali, 
popobandingiyo mao lo u o olu'u meyalo 
o oata yimu-yimumuto bo timongoli pomai 

lo Allahuta'ala ode delomo tulu lo naraka 
kakali. ?Wonu mato limongoli ngotuwali u 
mowali sababu timongoli lapalolo wawu dila 
paracaya ode ola-U, luntoa mao mato boyito 
wawu pomaiya mao. Sababu lebe mopiyohu 
olimongoli wonu timongoli mo'otapu tutumula 
kakali wolo mato ngobotu, popobandingiyo 
mao lo u o mato yimu-yimumuto bo timongoli 
pomai lo Allahuta'ala ode tulu lo naraka.” 

10Ti Isa loloiya poli odiye, "Po'otoloma 
wolo umopiyohu, dila mowali timongoli 
monganggapu dila ohunaliyo tala ngota lo ta 
dila otilanggula boti. Sababu polele-U mayi 
ode olimongoli: Woluwo mongomalaikati 
limongoliyo to soroga ta lalayita hetontonga 
laku lo Allahuta'ala ti Papa-U to soroga. 
11(18:10) 

12 Wololo pahamu limongoli, wonu tawu ngota 
o himba mohetuto wawu tala tuwawuliyo 
yilapalo? Wolo u ma pohutuwo lo ta ahu'uwo 
lo himba boyito? Ma tantu tiyo molola mao 
himbaliyo tiyolopulatiyo to huidu wawu ma 
monao mololohe himba tuwawu u yilapala 
boyito. 3 Tutuliyotutu polele-U mayi ode 
olimongoli: Wonu himba yilapala boyito 
motapuliyo mayi, lebe uda'a wengahiyo to 
himba tuwawu boyito, popobandingiyo mao 
wolo wengahiyo ode himba tiyolopulatiyo u 
dila yilapala boyito. 1? Odito olo Allahuta'ala ti 
Papa limongoli to soroga. Tiyo dila o kohondaki 
openu bo ngota mao tawu ta dila otilanggula 
boti molopu.” 

15Ti Isa loloiya poli odiye, "Wonu wutatumu 
ngota mohutu dusa ode olemu, ponao mao 
ode oliyo wawu popototawa mao u tilala oliyo. 
Pohutuwa mao u odito to wolota limongoli 
dulota wambao. Wonu tiyo modungohe 
olemu, yio ma ilohasililiyo muli lopo'opiyohe 
wumbuta wolo wutatumu boyito. 16 Bo wonu 
tiyo dila modungohe olemu, yio potiyangao 
tawu ngota meyalo dulota monao pe'epe'enta 
wolemu ode oliyo. Sababu to delomo kitabi 
woluwo tula-tuladu odiye, 'Tawu ngota mowali 
popotalalo wonu woluwo sakusi dulota meyalo 
towulota.” Odito u tula-tulade to kitabi. 1? Wonu 
tiyo dila yinawo modungohe olimongoliyo, 
popototawa lomota huhutuliyo boyito ode 
jama'ati. Wawu wonu tiyo debo dila yinawo 
modungohe jama'ati, anggapuwa lomao tiyo 
boyito tala ngota lo ta kapiru meyalo ta 
mohhimoa hasili.” 

18 Ti Isa loloiya poli odiye, ”Tutuliyotutu 
polele-U mayi ode olimongoli: Wolo u huo 
limongoli meyalo heuta limongoli to duniya 
boti, Allahuta'ala to soroga ma mongohi mayi 
ijini ode olimongoli. 

19 Wawu polele-U mayi ode olimongoli olo: 
Wonu ta dulota to wolota limongoli to duniya 
boti motituwawu modua, openu boli wolo u 
pohile limongoliyo boyito ma wohi mayi lo 
Allahuta'ala ti Papa-U to soroga. ?? Sababu 
toutonu ta dulota meyalo ta towulota mohimoa 
sababu Wau, to tambati boyito Wau woluwo to 
hungi mongoliyo.” 

21 | apatao te Petrus lonao mao ode oli Isa 
wawu lohintu odiye, “Guru, wonu wutato latiya 
ngota lohutu totala ode olatiya, po'ongolo 
watiya musi mongambungu oliyo? Sambe 
po'opitu?” 

22Ti Isa lolametao ode oliyo odiye, “Wau 
dila lopolele ode olemu bo sambe po'opitu, 
bo po'opitulopulu wawu mopiu po'opitu. 

23 pasali lo Yiladiya lo Soroga popohumaya 
mao odelo olongiya ngota ta ma morekeni 
biloli lo mongowatoliyo. 2? Tou tiyo ma lomulayi 
morekeniya wolo mongowatoliyo boyito, 
dileloliyo mao lo tawu ode oliyo wato ngota 

ta o biloli hehetu- hetuta lo miliyar. 2? Wato 
boyito dila mambo momayari biloliliyo. Sababu 
uwito, ti olongiya ma lomarenta mao moipotali 
oliyo wolo mongowalaiyo wawu dileliyo wawu 
nga'amila harataliyo pomayariliyo biloliliyo. 

26 | apatao wato boyito losujudu to talu li 
olongiya boyito wawu loloiya odiye, 'Posabaripo 
ngope'e, nga'amila biloli latiya bayariya latiya."” 
27 Ti tuwani lo wato boyito pilotimbuluwa lo 
toliango, tunggulo tiyo longambungu mao wato 
boyito wawu lolulutao nga'amila u bilulotaliyo. 

28 Bo tou wato boyito ma lolola mao tambati 
boyito, tiyo lodudunggaya wolo wato ngota 
tamaniliyo ta o biloli tanu bo ngololihu ode 
oliyo. Tiyo loheupayi tamaniliyo boyito wawu 
tilontoliyo to bulo'o wawu loloiya odiye, 
'Bayari mayi bilolimu!” 2? Lapatao tamaniliyo 
boyito losujudu wawu lohile ode oliyo odiye, 
'Posabaripo ngope'e, biloliu bayariyau."” 

30 Bo tiyo dila lohuto wawu ma lohudu mao 

oliyo ode tutupa ngohilayao lo utiyo dipo 
lomayari biloliliyo. 3t Lo'onto mao u odito 
mongotamaniliyo wato wuwewo hewolola 
da'a lapatao ma lopotunggulao lo pasali 
boyito nga'amila ode oli olongiya limongoliyo. 
32 | apatao ti tuwani boyito ma loitiyangayi 
wato boyito wawu loloiya ode oliyo odiye, 
'Weyi yio wato ta moleto, nga'amila bilolimu 
ma yilulutu'u mao sababu yio lohile ode 
olau. 33 Tu'udiyo yio boti lopobiloheo lo ponu 
wawu toliangumu olo ode tamanimu boyito 
odelo u ma pilohutu'u ode olemu.” 34 Olongiya 
boyito loyingo wawu lohudu mao oliyo ode 
ta mossikisawa to tawu, ngohilayao tiyo dipo 
lomayari nga'amila biloliliyo. 

35 Odito olo u ma pohutuwo lo Allahuta'ala ti 
Papa-U to soroga ode olimongoli wonu timi'idu 
timongoli dila mongambungu wolo uihilasi 
mongowutati mongoli ta ototala olimongoli.” 
19 1 Tou ti Isa ma yilapato longajari lo 

unga'amila boyito, Tiyo lolola mao 
lipu lo Galileya lonao ode lipu lo Yudeya to 
ngotuwali lo dutula lo Yordan. ? Ngohuntuwa 
da'a tawu u'uyuhe hedudua o-Liyo wawu Tiyo 
olo lopo'oluli olimongoliyo teto. 

3Lapatao lonao mayi tawu-tawuwala ta o 
pahamu Parisi ohila mohimontala o-Liyo. 
Timongoliyo lohintu ode o-Liyo odiye, “Moturuti 
mao hukum lo agama mowali ta lolai ngota 
motalaki mao dileliyo wolo bolo tonu lomao 
alasani?” 

4Tameti Isa ode olimongoliyo odiye, “Tantu 
ma pilobaca limongoli to delomo kitabi deu 

Allahuta'ala ta lopowali lo manusiya, ma 
lopowali mayi limongoliyo ta lolai wawu tabuwa 
lonto awwaliliyo lomayi.” 2Ti Isa loloiya poli 
odiye, "To delomo kitabi woluwo tula-tuladu 
odiye, 'Sababu uwito, ta lolai ngota ma 
molola mao oli papaliyo woli mamaliyo wawu 
mota motituwawu wolo dileliyo, tunggulo 
timongoliyo dulota ma mowali batanga 
tuwawu.” Odito u tula-tulade to kitabi.” ?Ti 
Isa loloiya poli odiye, "Timongoliyo dilalo 
dulota bo batanga tuwawu. Sababu uwito, u 
pilopotuwawu lo Allahuta'ala keke dila mao 
popobuaya.” 

7Timongoliyo loloiya mao ode o-Liyo odiye, 
"Wonu odito, wolo sababuliyo ti nabi Musa 
lohutu aturangi wonu ta lolai ngota motalaki 
dileliyo, tiyo mowali mongohi mao tuladu talaki 
ode dileliyo boyito?” 

8 Loiya li Isa ode olimongoliyo odiye, "Sababu 
hila limongoli odelo toheto botu ti nabi Musa 
longohi ijini olimongoli motalaki mao dile 
limongoli. Bo lonto awwaliliyo lomayi dila 
odito. ? Bo polele-U mayi ode olimongoli: 
Titalotita ta motalaki dileliyo wawu alasaniliyo 
dila jina lo dileliyo lapatao tiyo lonika wolo 
tabuwa wuwewo, tiyo lojina sababu tiyo dila 
lodaha hiyala limongoliyo.” 

10 Mongomuri boyito loloiya mao ode oli 
Isa odiye, "Wonu malo odiye pasali lo ta 
motolohiyalo, lebe mopiyohu dila monika.” 

11 Bo ti Isa loloiya mao ode olimongoliyo 
odiye, “Dila nga'amila tawu mowali mololimo u 
dila monika, bo timongoliyo ta yilohiya mao lo 

Allahuta'ala karuniya odito. +? Woluwo tawu ta 
dila monika sababu memangi tiyo pilotutuliyo 
mayi odito lonto ombongi mamaliyo. Woluwo 
tawu ta pilopowali lo tawu wuwewo dila mowali 
monika. Wawu woluwo tawu ta lolulawota 

u dila monika sababu Yiladiya lo Soroga. 
Titalotita ta mongarati, tiyo musi mololimo 
pongajari boti.” 

13 | apatao tawu lodelo mayi ode oli Isa ta 
ukekeingo, alihu ti Isa mopodutu mao lo 
olu'u-Liyo wawu modua olimongoliyo. Bo 
mongomuri li Isa lodini tawu-tawuwala boyito. 
14Ti Isa loloiya ode mongomuri-Liyo boyito 
odiye, “Dila mao diniya timongoliyo wawu 
hulimao ta ukekeinga boyito monao mayi ode 
ola-U, sababu ta odelo timongoliyo botiye ta o 
haku momaso ode Yiladiya lo Soroga.” 

15 |apatao Tiyo lopodutu mao lo olu'u-Liyo to 
lunggongi mongoliyo wawu lodua olimongoliyo. 
Lapatao ti Isa lolola mao tambati boyito. 

16 Debolo woluwo ta bohulotawu ngota lonao 
mao ode oli Isa wawu loloiya odiye, “Guru, 
huhutu mopiyohe wolo u musi pohutuwo 
latiya, alihu watiya mo'otapu tutumula kakali?” 

17 Tameti Isa ode oliyo, "Wolo sababuliyo yio 
hemohintu ola-U wolo umopiyohu? Bo ngota 
ta mopiyohu. Bo wonu yio ohila momaso ode 
delomo tutumula kakali, dudui mao nga'amila 
parenta lo Allahuta'ala.” 

18 Tawu boyito loloiya mao ode o-Liyo, 
"Parenta tonu, Guru?” Tameti Isa ode oliyo, 
"Dila pohinggi nyawa lo tawu, dila pojina, 
dila potao wawu dila posakusi lo u yimbulo. 

19 Hurumatiya mao ti papamu woli mamamu 
wawu yio musi motoliango tawu ta titiliya 
wolemu odelo yio motoliango batangamu 
lohihilawo.” 

20Ta bohulotawu boyito loloiya mao ode oli 
Isa, “Nga'amila boyito ma hepilohutu latiya. 
Donggo wolo u i'ilangi to olatiya?” 

21Ti Isa loloiya mao ode oliyo, "Wonu yio 
ohila molimomoto, ponaolo mota potaliya 
lomao nga'amila haratamu wawu wohiya mao 
doyiliyo ode ta misikini. Yio ma mo'otapu 
harata to soroga. Lapatao ponao lomayi 
modudua ola-U.” 

22 |o'odungoheo u odito ta bohulotawu boyito 
ma lonao wolo uwolo-wololo sababu harataliyo 
ngohuntuwa. 

23 Ti Isa loloiya mao ode mongomuri-Liyo, 
"Tutuliyotutu polele-U mayi ode olimongoli: 
Susa da'a ta kaya momaso ode delomo 
Yiladiya lo Soroga. 24Pe'entapo polele-U mayi 
ode olimongoli: Lebe gambangi unta tuwawu 
momaso moli huwango dudetu popobandingiyo 
mao wolo ta kaya momaso ode Yiladiya lo 
Allahuta'ala.” 

25 Tou mongomuri-Liyo lo'odungoheo u 
odito boyito, timongoliyo lebe hilerani wawu 
hepoloiyawa odiye, “Wonu odiye, tatonu ta 
mowali salamati?” 

26 Ti Isa lomilohe mota olimongoliyo wawu 
loloiya, “To manusiya pasali boti dila ponga lo 
akali, bo to Allahuta'ala nga'amila mowali.” 

27 Lapatao te Petrus loloiya ode oli Isa, 
"Amiyatiya boti ma lolola mayi nga'amila 

uhetuwa-tuwawuwa wawu lodudua oli Guru. 
Wonu odito, wolo u ma motapu lamiyatiya?” 

28Ti Isa loloiya mao ode olimongoliyo, 
"Tutuliyotutu polele-U mayi ode olimongoli: Ta 
ma hedudua ola-U, to duniya bohu to wakutu 
Walao Manusiya motihuloa to arasi-Liyo u 
gaga da'a, timongoli boti ma motihuloa to 
biluloamopula duluwo momutoa suku lo Israel 
mopuladuluwo! 2? Wawu titalotita ta sababu 
tanggulu-U ma lolola mayi beleliyo, wutatiyo 
ta lolai, wutatiyo tabuwa meyalo ti papaliyo 
wawu ti mamaliyo, mongowalaiyo meyalo 
ilengiliyo, tiyo ma muli mololimo po'ohetuto 
piu wawu ma mo'otapu tutumula kakali. 3? Bo 
ngohuntuwa ta hemulowa ma mowali meyoli 
wawu ta hewoliya ma mowali memulo.” 
20 1Ti Isa loloiya poli odiye, "Pasali 

lo Yiladiya lo Soroga yito mowali 

popohumaya mao odelo ta ahu'uwo lo ilengi 
lo angguru ngopita. Tou donggo didimodupa 
da'a tiyo lokaluwari mota lololohe ta gajiyaliyo 
to ilengi lo angguruliyo boyito. ?Tiyo ma 
losatujuwa wolo ta gajiyaliyo boyito deu gaji 
ngohuyi ngopita doyi tala'a. Lapatao tiyo ma 
lomarenta mao olimongoliyo mota mokaraja 
to ilengiliyo. 3 Tanu ma jamu sambilan 
lo udumodupo tiyo lokaluwari poli wawu 
ilontongaliyo mota ta dila o karaja to patali. 
4Tiyo loloiya mao ode olimongoliyo, 'Ponao 
mota pokaraja mao olo timongoli to ilengiu 
wawu timongoli ma wohiyau gaji patuti.’ 
> Lapatao timongoliyo olo ma lonao mota lo 
karaja. Tanu ma jamu duwabelas wawu tanu 

jamu tiga lo ulolango tiyo lokaluwari poli mota 
lotiyanga to tawu. "Tanu ma jamu lima lo 
ulolango tiyo lokaluwari poli wawu lo'odungga 
mota tawu wuwewo ta dila o karaja. Tiyo 
loloiya mao ode tawu-tawuwala boyito, 
'Longola timongoli bo dila o karaja ngohilayao 
dulahu?” l Timongoliyo lolametao, 'Diyaluwo ta 
mopogaji olamiyatiya.” Tiyo loloiya mao ode 
olimongoliyo odiye, 'Ponao mota pokaraja mao 
olo timongoli to ilengiu.” 

8 Tou ma jamu anam lo ulolango ta ahu'uwo 
lo ilengi lo angguru boyito loloiya mao ode 
manduruliyo, 'Tiyanga mayi ta hepokarajawa 
boyito wawu bayari mao gaji limongoliyo, 
memulo bayari mao ta pulitiyo lomaso 
mayi wawu pulitiyo ta bohuliyo lomaso 
mayi.’ ? Lapatao ma lonao mayi timongoliyo 
ta lokaraja lonto ujamu lima lo ulolango. 
Timongoliyo lololimo gaji ngopita tala'a ngota. 
10 pulitiyo mao ta lokaraja lonto udumodupo ma 
lonao mayi olo. Timongoliyo hepomikirangiya 
deu timongoliyo ma mololimo gaji lebe-lebe. 
Bo timongoliyo debo gilajiyaliyo olo ngopita 
tala'a ngota. 1! Tou timongoliyo ma lololimo 
gaji, timongoliyo ma hehungo-hungota ode 
ta ahu'uwo lo ilengi boyito 1? uwalimongoliyo 
mao, 'Ta pulitiyo lonao mayi bo lokaraja 
ngojamu wawu amiyatiya lokaraja ngohilayao 
dulahu to hungo patu lo dulahu. Bo ti tuwani 
lopotuwawuwo limongoliyo wolamiyatiya.” 

13 Bo ta ahu'uwo lo ilengi boyito lolametao ode 
tala ngota limongoliyo, 'Wutatu'u, wau botiya 
dila lohutu u dila adili ode olemu. Ito tiye dama 

losatujuwa deu gajimu yito ngopita doyi tala'a 
ngohuyi. 1#Tolimowa lomao gajimu wawu 
pohuwalingolo. Memangi kohondakiu longohi 
mao gaji ode ta pulitiyo lomaso mayi boti 
odelo u yilohiu ode olimongoli. !? Wau bebasi 
mopohuna lo haratau ode ta o kohondakiu. 
Dila pohihiya yio wonu wau botiya mura hilau.” 


16 | apatao ti Isa loloiya, "Odito olo ta hewoliya 
ma mowali memulo wawu ta hemulowa ma 
mowali meyoli.” 

17 Tou ti Isa wolo mongomuri-Liyo henaowa 
ode kota lo Yerusalem, Tiyo lotiyangayi 
mongomuri-Liyo mopuladulota wawu lotiwiwi 
mota. Lapatao Tiyo loloiya ode olimongoliyo 
odiye, 13 "Dungohi limongoli, ito botiya ma 
henaowa ode kota lo Yerusalem. Tetomota 
Walao Manusiya ma wuduwoliyo ode tauwa 
lo mongoimamu wawu ode mongoahali 
lo Tawurat. Timongoliyo ma momutusani 
mao mohukumani mate o-Liyo. 1? Lapatao 
timongoliyo ma mohudu mao o-Liyo ode 
bangusa kapiru alihu pohehentealiyo, 
wumbadeliyo lo bubo'o wawu mota 
salipuwoliyo sambe mate. Bo to dulahe 
otoluliyo Tiyo ma mobongu mayi monto 
kuburu.” 

20 apatao ma lonao mayi ode oli Isa dile le 
Zebedewus wolo mongowalaiyo dulota wawu 
losujudu to talu-Liyo. Woluwo u pilohileliyo 
ode oli Isa. 

21 Ti Isa loloiya mao ode oliyo odiye, 
"Wolo u otohila lingoli boti?” Tabuwa boyito 

lolametao, “Pohile latiya walao latiya dulota 
boti popohulo'o mao li Guru to Yiladiya li Guru, 
ta ngota to olowala li Guru wawu ta ngota to 
oloyihi.” 

22 Bo ti Isa loloiya mao ode muri-Liyo dulota 
boyito odiye, “Dila otawa limongoli u hepohile 
limongoli. Harapu limongoli timongoli sanggupi 
mongilu tuwango halati u ma yilumo-U?” 
Tametao limongoliyo, "Amiyatiya sanggupi.” 

23Ti Isa loloiya mao ode olimongoliyo, 
"Tuwango halati u yilumo-U memangi ma 
yilumo limongoli, bo pasali lo umotihuloa to 
olowala-U meyalo to oloyihi-U Wau dila o haku 
mongohi mayi ode olimongoli, sababu uwito bo 
wohi lo Allahuta'ala ti Papa-U ode olimongoliyo 
ta ma tilantu-Liyo mayi motihuloa teto.” 

24 Lo'odungoheo u odito mongomuri li Isa 
mopulota loyingo ode ta mohutata duluwo 
boyito. 2? Bo ti Isa lotiyangayi olimongoliyo 
wawu loloiya, "Otawa limongoli mongotauwa 
lo bangusa kapiru hepomarentawa raiyati 
limongoliyo to hila-hila limongoliyo wawu 
ta dudula'a-dudula'a hepokawasawa 
olimongoliyo. 2? Bo timongoli dila mowali odito. 
Titalotita ta ohila mowali uda'a to wolota 
limongoli, tiyo musi mohinta olimongoli. 

27 Wawu titalotita ta ohila mowali otilanggulo 
to wolota limongoli, tiyo musi mowali wato 
limongoli, ?8 odelo Walao Manusiya lonao 
mayi dila bome moiyinta. Tiyo lonao mayi me 
mohinta wawu mohudu nyawa-Liyo mowali 
toloto tawu ngohuntuwa.” 

29 Tou ti Isa wolo mongomuri-Liyo lokaluwari 
mayi lonto kota lo Yeriko, tawu ngohuntuwa 
u'uyuhe hetunuhe o-Liyo. 3? Woluwo ta pitoa 
dulota hehuloa to bihu dalalo lo'odungoheo 
deu ti Isa lawo-lawode mota teto. Timongoliyo 
longuwatio odiye, "Eya, waliya li nabi Dawud, 
otolianga mayi amiyatiya!” 

31 Bo tawu ngohuntuwa boyito longentelao 
olimongoliyo alihu timongoliyo motipo'oyo. 
Bo timongoliyo tombao boma heuda'a mola 
wuwati'iyo, uwalimongoliyo mao, "Eya, waliya 
li nabi Dawud, otolianga mayi amiyatiya!” 

32 | apatao ti Isa lohuheli wawu lotiyangayi 
olimongoliyo. Tiyo lohintu odiye, "Wolo u 
otohila limongoli pohutuwo-U olimongoli?” 

33Tametao limongoliyo, "Eya, pohile 
lamiyatiya alihu amiyatiya mowali mo'onto.” 

34 Ti Isa pilotimbuluwa lohilawo motoliango 
ode olimongoliyo, lapatao Tiyo lodedeta 
mota mato limongoliyo wawu tou boyitolo 
timongoliyo dulota ma lowali lo'onto lapatao 
lolunuhe oli Isa. 

2 1 1 Tou ti Isa wolo mongomuri-Liyo 

ma wimbi-wimbide mota lo kota lo 
Yerusalem, timongoliyo ma ledungga ode 
kambungu Betfage u titiliya lo huidu Jayitun. 
Lapatao ti Isa lomarenta mao muri-Liyo dulota 
2 wawu loloiya ode olimongoliyo odiye, "Ponao 
mota timongoli ode kambungu to talunto boti. 
Timongoli ma lato mo'odungga mota wadala 
tuwawu tihu-tihuto tetomota wawu walaiyo 
to tililiyo. Wuadi mayi wadala boyito wawu 
delowa mayi ode ola-U wolo walaiyo. 3 Wonu 

bolo woluwo ta mohintu mayi ode olimongoli, 
poleleya mao odiye, 'Ti Guru, paralu lo wadala 
boti wolo walaiyo, dema lapatao ma ngointa 
peipohuwalingayi li Guru.” ” 

4 Pasali boyito lowali alihu mowali ganapu 
Pirimani u piloposambewo mayi lo nabi odiye, 
= "Poleleya mao ode ta hetolawa to kota lo 
Yerusalem odiye: Bilohi, Olongiya limongoli 
ma dungga-dungga mayi. Tiyo mopa hila-Liyo 
wawu Tiyo tae-tae mayi to wadala tuwawu 
pe'epe'enta wolo wadala donggo muda.” Odito 
Pirimani lo Allahuta'ala. 

6 Lapatao muri dulota boyito ma lonao 
wawu lohutu mao odelo u pilomarenta mao 
li Isa ode olimongoliyo. 7 Timongoliyo ma 
lodelo mota wadala boyito wolo walaiyo 
ode oli Isa wawu longalasi mao wuleya lo 
wadala duluwo boyito lo jumba limongoliyo. 
Lapatao wadala wolo walaiyo boyito ma 
tilaeya li Isa. 3Tawu ngohuntuwa da'a 
jumulaliyo boyito hepopobuade mota lo 
kayini limongoliyo to dalalo. Woluwo olo 
ta hepomanggeya mayi tango-tangowala 
lo ayu wawu hepomula-mulatiliyo mota to 
dalalo. ? Tawu ngohuntuwa ta hemulowa li Isa 
wawu ta to dibalaka-Liyo hewuwa-wuwatia 
odiye, "Obarakati ti Isa waliya li nabi Dawud. 
Obarakati Tiyo ta nao-nao mayi to delomo 
tanggulo Allahuta'ala Eya. Totonula dewo ode 
Allahuta'ala ta laba-labatutu molanggato.” 

10 Tou ti Isa ma lomaso mota ode kota lo 
Yerusalem, ma lobuluhuto lomota nga'amila 

tawu to kota boyito wawu tawu hepoloiyawa 
odiye, "Tatonu ta boti tiye?” 

11 Tawu ngohuntuwa ta hetunuhe oli Isa 
boyito lolametao odiye, “Tiyo boti ti nabi Isa 
tawu lo kota lo Najaret to lipu lo Galileya.” 

12 | apatao ti Isa lomaso mao ode pango 
bele lo Eya wawu lomuhu nga'amila tawu ta 
hepopotaliya wawu ta hepotaliya to panga 
boyito. Meja-mejawala hepopotuloaliyo lo doyi 
wawu bangga-banggawala hepotihuloa lo ta 
hepopotaliya lo marupati yilo-yilombuli-Liyo. 
13 Tiyo loloiya ode olimongoliyo odiye, "Woluwo 
tula-tuladu to kitabi Pirimani lo Allahuta'ala 
odiye, 'Bele-U yito ma tanggula lo tawu bele 
hepoddualo.” Bo olimongoli ma pilopowali 
limongoli beleya lo ta mototaowa.” 

14 | apatao tawu-tawuwala ta hepitoa 
wawu ta hepenggowa ma lonao mayi ode 
oli Isa to pango bele lo Eya. Timongoliyo 
nga'amila pilo'oluli-Liyo. 1? Mongotauwa 
lo imamu wawu mongoahali lo Tawurat 
lopalato nyawa limongoliyo tou lo'onto mao 
nga'amila u mo'olinggolabu pilohutu-Liyo 
wawu lo'odungoheo ta ukekeingo to pango 
bele lo Eya hewuwatia odiye, “Obarakati ti Isa 
waliya li nabi Dawud!” 

16| apatao timongoliyo loloiya ode oli Isa 
odiye, “Odungohe-Mu u heloiya mayi lo ta 
ukekeinga boyito?” Ti Isa lolametao odiye, 
"Odungohe-U, tantu ma pilobaca limongoli u 
tula-tulade to kitabi odiye, 'Monto ngango lo ta 
ukekeingo wawu monto ngango lo ta donggo 

hepolutuwa Allahuta'ala ma lopo'olimomotao 
totonulala dewo.’ ” 

17 Lapatao Tiyo ma lolola mao olimongoliyo 
wawu lokaluwari mota lonto kota lo Yerusalem 
ode kambungu lo Betaniya mota lotuluhe teto. 

18 Didimodupo da'a tou ti Isa nao-nao mota 
ode kota lo Yerusalem, Tiyo pilolango. ?? Tiyo 
lo'onto mota ayu ara ngobungo to bihu dalalo. 
Tiyo lodudula mota ode ayu ara boyito, bo Tiyo 
dila lo'otapu hungoliyo openu bo ngobotu mao 
ngopohiya lo dungiyo. Tiyo loloiya ode ayu ara 
boyito, ”Yio didu ta momungo-mungo mao.” 
Wawu ayu ara boyito ma lato lohengu lomola. 

20 Lo'onto mao u lowali boyito mongomuri- 
Liyo iloheya wawu loloiya odiye, "Wololo ayu 
ara boti mowali mohengu tou ngointa lomato?” 

21 Ti Isa lolametao ode olimongoliyo, 
"Tutuliyotutu polele-U mayi ode olimongoli: 
Wonu timongoli paracaya wawu dila bimbangi, 
timongoli mowali mohutu u ma pilohutu-U to 
ayu ara boti. Wawu dila bo wambao uwito, 
timongoli mowali moloiya mao ode huide 
boti: Pobinta'a mota wawu potitidehu mota 
ode delomo deheto! Pasali boyito ma mowali. 
22 Openu boli wolo u pohile limongoli to dua 
wolo imani, ma tolimo limongoli.” 

23 | apatao ti Isa lomaso mao ode pango 
bele lo Eya wawu tou Tiyo hemongajari teto, 
lonao mayi mongotauwa lo imamu wawu ta 
dudula'a-dudula'a tawu lo Yahudi ode o-Liyo, 
lohintu odiye, "Haku wawu kawasa lonto utonu 
u hepomake-Mu mohutu unga'amila boti? 

Wawu tatonu ta longohi haku wawu kawasa 
boyito ode ole-Mu?” 

24Ti Isa lolametao ode limongoliyo odiye, 
"Wau mohintupo de olimongoli wawu wonu 
timongoli molametayi yiyintu-U, Wau olo 
ma mopolele mayi wolo haku wawu kawasa 
lonto utonu Wau hemohutu unga'amila 
boyito. 2? Lonto utonu lilihu li nabi Yahya 
boyito? Lonto Allahuta'ala meyalo lonto 
manusiya?” Timongoliyo ma bibisalawa to 
wolota limongoliyo lomao odiye, "Wonu 
polelento mao lonto Allahuta'ala, Tiyo ma 
mohintu mayi ode olanto odiye, "Wonu odito, 
longola timongoli dila paracaya ode oliyo?” 
26 Bo wonu polelento mao lonto manusiya, 
tawu ngohuntuwa botiye mo'ohe, sababu 
timongoliyo nga'amila boti heponganggapuwa 
te Yahya yito nabi.” 27 Lapatao timongoliyo 
ma lolametao ode oli Isa odiye, “Dila otawa 
lami.” Ti Isa loloiya mao ode olimongoliyo 
odiye, "Wonu odito, Wau olo dila mopolele 
mayi ode olimongoli wolo haku wawu kawasa 
lonto utonu Wau hemohutu unga'amila boti.” 

28 Ti Isa loloiya poli odiye, "Wololo pahamu 
limongoli tomimbihu pasali odiye? Woluwo 
tawu ngota owala'a dulota. Tiyo lonao mao 
ode walaiyo ta mohuhula wawu loloiya odiye, 
'Uti, yintiye boti yio ponaopo wawu mota 
pokaraja mao to ilengi.” 29 Bo walaiyo ta 
mohuhula boyito lolametayi odiye, 'Watiya 
dila monao papa.” Bo lapatao tiyo lole'e wawu 
lonao ode ilengi. 3?Lapatao tawu boyito 
lonao mao poli ode walaiyo ta yali-yali wawu 

loloiya odito olo. Wala'a boyito lolametao 
odiye, 'Jo papa.” Bo lapatao tiyo dila lonao. 
31Tatonu to wolota lo wala'a dulota boyito 

ta lohutu u otohila li papaliyo?” Timongoliyo 
lolametao, “Ta mohuhula.” Ti Isa loloiya mao 
ode olimongoliyo, “Tutuliyotutu polele-U mayi 
ode olimongoli: Ta hepohhimoa hasili wawu ta 
suntali memulo limongoli momaso ode Yiladiya 
lo Allahuta'ala. 32Ti nabi Yahya lonao mayi 
lopotunu lo dalala banari ode olimongoli, bo 
timongoli dila paracaya to pongajariliyo. Bo ta 
hepohhimoa hasili wawu ta suntali paracaya. 
Wawu openu boli timongoli ma lo'onto oliyo, 
bo timongoli dila lole'e lapatao pilaracaya.” 

33 Ti Isa loloiya poli odiye, “Wawu dungohi 
limongoli olo lumade wuwewo odiye: Woluwo 
ti tuwani ngota lomuo mao ilengi wawu 
lopomulo mao lo angguru teto lapatao 
bilalaliyo mao papalita. Tiyo lohutu mao 
huwanga tuwawu to huta pommitodeliyo 
angguru wawu lohutu mao monara tuwawu olo 
poddahaliyo ilengi boyito. Tiyo ma loikaraja 
mao ilengi boyito to ta hipokkarajawa ilengi 
wawu hasililiyo motayadu, lapatao tiyo 
lonao ode lipu wuwewo. ?4Tou ma ngope'e 
medungga sembo lo upolipuwaliyo angguru, 
tiyo lomarenta mao mongowatoliyo monao 
mota ode ta piloikarajaliyo ilengi boyito 
mota mololimo tayadiyo lonto hasili lo ilengi 
boyito. 3?Bo ta loti kara-karaja ilengi boyito 
loheupa mongowatoliyo boyito. Ta ngota 
hepilobubohe limongoliyo, tawu wuwewo 
pilate limongoliyo, wawu tawu wuwewo poli 

hepilopaiya limongoliyo lo botu. 3?Lapatao ti 
tuwani boyito lopoahu mota mongowatoliyo 
wuwewo lebe ngohuntuwa mao lo ta bohuliyo, 
bo timongoliyo olo pilohutu mayi limongoliyo 
odelo mongowato yilemulo. 3” Ma pulitiyo tiyo 
lopoahu mota lo walaiyo ode olimongoliyo. 
Tiyo loloiya odiye, "Walau'u ma isingiyo 
limongoliyo.” 33 Bo tou ta hepokarajawa ilengi 
boyito lo'onto mao walaiyo boyito, timongoliyo 
ma bibisalawa monto ta ngota ode tawu 
wuwewo odiye, “Tiyo boti warisi li papaliyo. 
Lebe mopiyohu yinggilonto nyawaliyo, alihu 
harata li papaliyo mowali ulanto.” 3? Walaiyo 
boyito ma yilaupi mongoliyo, lapatao ma 
pilomai limongoliyo ode diluwari lo ilengi lo 
angguru wawu yilinggila limongoliyo nyawa.” 

40 |apatao ti Isa lohintu ode olimongoliyo 
odiye, “Tou ti tuwani lo ilengi boyito 
mohuwalingayi wolo u ma pohutuwoliyo ode ta 
lotikara-karaja ilengi boyito?” 

41Timongoliyo lolametao ode oli Isa odiye, 
"Wolo udilalo o ambunguliyo tiyo ma mopolopu 
mao lo tawu-tawuwala moleta boyito wawu 
ilengi boyito ma poikarajaliyo mao to tawu 
wuwewo ta mongohi mayi hasililiyo ode oliyo 
to wakutuliyo.” 

42 Ti Isa loloiya mao ode olimongoliyo odiye, 
"Tantu ma pilobaca limongoli to delomo kitabi 
odiye, 'Botu u ma pilomai lo ta hepommeseliya 
ma lowali botu ohunaliyo da'a, utiye u pilohutu 
lo Allahuta'ala Eya u mo'olinggolabu to 
bibilohunto.” Odito Pirimani lo Allahuta'ala. 

43 Sababu uwito, polele-U mayi ode 
olimongoli: Yiladiya lo Allahuta'ala ma hama lo 
Allahuta'ala monto olimongoli wawu wohi-Liyo 
mao ode bangusa wuwewo ta momungo mayi 
ode Yiladiya-Liyo. 4#Wawu titalotita ta modehu 
to botu boyito ma moantulu wawu titalotita ta 
odehe lo botu boyito ma molutoyo'o.” 

45 Tou mongotauwa lo imamu wawu tawu- 
tawuwala ta o pahamu Parisi lo'odungoheo 
lumade boyito, timongoliyo longarati 
deu timongoliyo ta hepatujuwo li Isa lo 
lumade boyito, 48 tunggulo timongoliyo ma 
helongusaha moheupa o-Liyo. Bo timongoliyo 
mohe lo tawu ngohuntuwa, sababu tawu 
ngohuntuwa boyito heponganggapuwa o-Liyo 
nabi. 

22 1 Lapatao ti Isa lobisala to delomo 
lumade wuwewo poli ode olimongoliyo 
odiye, ? "Pasali lo Yiladiya lo Soroga yito 
mowali popohumaya mao odelo olongiya 
ngota ta mohutu pesta lo nika lo walaiyo 
ta lolai. 3Tiyo lopoahu mao mongowatoliyo 
motiyangayi tawu-tawuwala ta tiloduwoliyo 
ode pesta boyito, bo tawu-tawuwala boyito 
dila lohuto monao mayi. “Lapatao tiyo 
lopoahu mao mongowato wuwewo wolo tahuli 
odiye, 'Poleleya mao ode tawu-tawuwala ta 
tiloduwo boyito odiye: Ototayi mao, ualolo ma 
siladiyau mao, sapi-sapiyala lai wolo binatangi 
hebiyahu'u ma lapato ilolotu'u, nga'amila ma 
siladiyau mao, ponao lomayi ode pesta lo nika 
botiya.” ? Bo tawu-tawuwala ta tiloduwoliyo 
boyito dila lomaduli toduwo boyito. Woluwo 

ta bo lonao ode ilengiliyo, woluwo ta bo 
lonao mota longurusi dahangiliyo. “Wawu 
tawu wuwewo bo loheupa mongowato li 
olongiya boyito, hepilohehentealiyo wawu 
lapatao yilinggila limongoliyo nyawa. 'Ti 
olongiya boyito loyingo da'a. Lapatao tiyo 
lopoahu mota lo pasukanliyo mota mopo'olopu 
ta hepohhinggila nyawa boyito wawu kota 
limongoliyo piloipobuliyo mao. ? Lapatao 
tiyo lotiyangayi mongowatoliyo wawu loloiya 
odiye, 'Pesta lo nika boti ma sisiyapu bo 
tawu-tawuwala ta tiloduwo limongoli boyito 
dila patuti momaso ode pesta boti. ? Sababu 
uwito, ponao mota timongoli ode timi'idu 
potanga lo dalalo wawu toduwowa mayi 
timi'idu ta odungga limongoli teto ode pesta lo 
nika boti.” 1? Mongowato boyito ma lonao ode 
timi'idu potangowa lo dalalo mota lohimoayi 
nga'amila tawu ta ilodungga limongoliyo 
teto, ta hipohhutuwa u moleto wawu ta 
hepohhutuwa u mopiyohu, sambe tambati lo 
pesta lo nika boyito lopolu lo tawu. 

11 Tou ti olongiya lomaso mao momilohe 
ta hehuloa hepongala boyito, ilontongaliyo 
mota woluwo tawu ngota ta dila pake-pake 
lo bo'o lo pesta. t? Lapatao tiyo lohintu mao 
ode oliyo odiye, "Wololo yio lowali lomaso 
mayi odiyamayi wawu yio dila pake-pake bo'o 
lo pesta?” Tawu boyito bo po'o-po'oyo. 13Ti 
olongiya boyito loloiya mao ode mongowatoliyo 
odiye, 'Punguwa mao olu'u wawu oato tawu 
boti wawu pomaiya mao tiyo ode tambati 
modioloma da'a to diluwari, tetomota tiyo 

bolo hiyo-hiyonga mopotide-tideo wawu 
ngiyo-ngiyoto bohengo.' ” 

14 | apatao ti Isa loloiya odiye, “Ngohuntuwa 
ta tiloduwo bo ta tilulawotiyo bo ngointi.” 

15 |apatao tawu-tawuwala ta o pahamu 
Parisi lonao mota modulohupa mololohe 
dalalo wololo alihu ti Isa tala mobisala. 
19Timongoliyo lopoahu mota mongomuri 
limongoliyo pe'epe'enta wolo tawu-tawuwala 
ta hepodukungiya oli olongiya Herodes 
mota lohintu to oli Isa odiye, “Guru, otawa 
lamiyatiya ti Guru tawu ngota ta motulide 
hila-Liyo wawu hemongajari to tawu lo dalala 
motulidu ode Allahuta'ala. Ti Guru olo dila 
mohe openu boli ode olita, sababu ti Guru 
dila hemopobedawo lo tawu. 17 Poleleya mayi 
olamiyatiya wololo pahamu li Guru: Moturuti 
mao aturangi lo agama, amiyatiya mowali 
momayari hasili ode oli kayisar olongiya lo 
Roma meyalo dila?” 

18 Bo patuju limongoliyo moleta boyito 
otawa li Isa lapatao Tiyo loloiya odiye, "Weyi 
tawu-tawuwala ta munapiki, longola timongoli 
mohimontala ola-U? 1? Popobilohe mayi ola-U 
doyi u hepomayari lo tawu hasili boyito.” 
Lapatao timongoliyo lopobiloheo ode o-Liyo 
tala'a ngopita doyi lo Roma. ??Ti Isa lohintu 
mao ode olimongoliyo odiye, "“Gambari wawu 
tanggulita u woluwo to doyi boti?” 

21Tameti mongoliyo odiye, "Gambari wawu 
tangguli kayisar.” Lapatao ti Isa loloiya mao 
ode olimongoliyo odiye, "Wonu odito, uli 

kayisar wohiya mao ode oli kayisar wawu ulo 
Allahuta'ala wohiya mao ode Allahuta'ala.” 

22[ o'odungohe u odito hilerani timongoliyo. 
Lapatao timongoliyo ma lolola mao oli Isa. 

23To dulahe boyito ma lonao mao ode oli 
Isa ngololota tawu ta o pahamu Saduki, 
deuwitoyito ta dila paracaya deu ta ma 
lopowate muli mobongu mayi lonto kuburu. 
Timongoliyo lohintu ode o-Liyo odiye, 2? "Guru, 
ti nabi Musa loloiya deu wonu tawu ngota 
yilate wawu dila lolola mao walao, wutatiyo 
ta lolai musi monika wolo dileliyo boyito 
wawu mopoturusi mao lo waliya lo wutatiyo 
boyito. ?? Guru, to wolota lamiyatiya woluwo 
ta mohutata pitulota. Ta mohuhula lonika 
lapatao yilate wawu dila lo'otapu walao. 
Dileliyo boyito nilika lo wutatiyo. 2? Odelo u 
lowali to ta mohuhula, odito olo u lowali to 
ta oluwoliyo wawu ta otoluliyo sambe demola 
ta opituliyo. 27 Pulitiyo mao tou ta mohutata 
pitulota boyito ma lopowate, tabuwa boyito olo 
yilate. “8 Tatonu to wolota lo ta pitulota boyito 
ta mowali hiyaliyo lo tabuwa boyito to wakutu 
ta lopowate ma muli mobongu mayi? Sababu 
timongoliyo nga'amila ma lonika oliyo.” 

29Ti Isa lolametao ode olimongoliyo odiye, 
"Timongoli helapala, sababu timongoli dila 
mongarati lo tuwango kitabi wawu kawasa lo 
Allahuta'ala! 3? Sababu to wakutu obobongu 
mayi lo tawu monto kuburu, tawu dilalo 
monika meyalo poponikaliyo bo hetumula 
odelo malaikati to soroga. 3! Bo tomimbihu 
obobongu mayi lo ta lopowate, tantu ma 

pilobaca limongoli Pirimani lo Allahuta'ala u 
tula-tulade to kitabi odiye, 3? 'Wau botiya 
Allahuta'ala ta hetubo le Ibrahim, le Ishak 
wawu te Yakob.’ ” Ti Isa loloiya mao ode 
olimongoliyo odiye, "Tiyo dila Allahuta'ala ta 
hetubo lo ta lopowate, Tiyo Allahuta'ala ta 
hetubo lo ta hetumula.” 

33 Tawu ngohuntuwa ta lo'odungoheo pasali 
boyito hilerani lo pongngajari-Liyo. 

34 Tou tawu-tawuwala ta o pahamu Parisi 
lo'odungoheo deu tawu-tawuwala ta o pahamu 
Saduki didu lo'owali lobisala wolo-wolo woli 
Isa, timongoliyo ma lohimoa. 3? Tawu ngota 
to wolota limongoliyo ta ahali lo Tawurat 
ohila mohimontala oli Isa wawu lohintu odiye, 
36 "Guru, parenta tonu u lebe uda'a to wolota 
lo parenta lo hukum lo Tawurat?” 

37 Tameti Isa ode oliyo, "Otolianga mao 
Allahuta'ala Eyamu, wolo hilawo liya-liyatu 
wawu wolo nga'amila jiwamu wawu nga'amila 
akalimu. 33 Uwito parenta u lebe uda'a wawu 
u lebe paralu. 3? Wawu parenta oluwoliyo u 
tutuwa-wuwa woleto, deuwitoyito otolianga 
mao tawu ta titiliya wolemu odelo yio 
motoliango batangamu lohihilawo. 4? To 
parenta moheduluwo boti hihimbungu 
nga'amila parenta lo hukum lo Tawurat wawu 
kitabi lo mongonabi.” 

41 Tou tawu-tawuwala ta o pahamu Parisi 
donggo heambuwa teto, ti Isa lohintu ode 
olimongoliyo odiye, #? “Wololo pahamu 
limongoli tomimbihu tawu Ta pilojanjiya lo 
Allahuta'ala mowali olongiya ta mo'osalamati 

manusiya? Waliya lita Tiyo boyito?” Tameti 
mongoliyo ode o-Liyo, “Waliya li nabi Dawud.” 

43Ti Isa loloiya ode olimongoliyo odiye, 
"Wonu odito, wolo sababuliyo ti nabi Dawud 
wolo potunu lo Roh lo Allahuta'ala lolanggula 
o-Liyo Eya tou tiyo loloiya odiye, 77 'Allahuta'ala 
Eya lopotunggulayi lo Pirimani ode Eyau odiye: 
Potihulo'olo to olowala-U sambe nga'amila 
musu-Mu popota'alukuwo-U to tibawa lo 
oatu-Mu?' ” 45Ti Isa loloiyo poli odiye, "Wolo 
uodito, wonu ti nabi Dawud lolanggula o-Liyo 
Eyaliyo, wololo Tiyo boyito waliya li nabi 
Dawud olo?” 

46 Diyaluwo ngota mao ta lo'owali lolameta o- 
Liyo wawu lonteto lomao boyito diduluwo ngota 
mao ta barani mohintu uhetuwa-tuwawuwa 
ode o-Liyo. 

23 1 Lapatao ti Isa loloiya ode tawu 
ngohuntuwa boyito wawu ode 
mongomuri-Liyo odiye, ? "Mongoahali lo 
Tawurat wawu tawu-tawuwala ta o pahamu 
Parisi o haku mongajari to tawu tomimbihu 
hukum li nabi Musa. 3Sababu uwito, dudui 
mao wawu pohutuwa mao nga'amila u 
hepongajari limongoliyo ode olimongoli. Bo 
dila mao dudui nga'amila huhutu limongoliyo, 
sababu timongoliyo hepongajariya to tawu 
bo dila hepohutuwa. “Timongoliyo hepolihuta 
mao dudelo mobubuheto u susa potalolo 
lapatao mopodutu mao to binggungo tawu, bo 
timongoliyo lohihilawo openu bo lo tiyongowa 
lo olu'u ngongo dila yinawo moturungi 
mao ta pilopopotala limongoliyo lo dudelo 

boyito. ? Nga'amila u hekaraja limongoliyo 
bo hepomatuju limongoliyo alihu ontonga 
lo tawu. Otohila limongoliyo momake lo 
jumba u rendaliyo lebe huhulaya'a mao lo u 
hepakeya to tawu. Otohila limongoliyo olo 
alihu walita lili-lilibu u tula-tulade Pirimani lo 
Allahuta'ala u hepopotipilo mao limongoliyo 
to pingi mongoliyo lebe dudulamango. 
5Timongoliyo motohilawo motihuloa to 
huhuloa lo ta dudulamango to pesta wawu 
to bele hepotabiyalo timongoliyo motohilawo 
motihuloa to sapu awwali. 7 Timongoliyo 
motohilawo hurumatiyo lo tawu to patali 
wawu motohilawo ibode lo tawu ti guru. 8 Bo 
timongoli dila mao pei'ibode guru, sababu 
bo ngota Guru limongoli wawu timongoli 
nga'amila mohutato. ? Wawu dila mowali 
olo timongoli moibode ta to duniya boti ti 
papa, sababu bo ngota ti Papa limongoli, 
deuwitoyito Allahuta'ala ta to soroga. 1? Dila 
mowali olo timongoli moibode to tawu tauwa, 
sababu bo ngota Tauwa limongoli, deuwitoyito 
te Almasih ta pilojanjiya lo Allahuta'ala 
mowali olongiya. 12 Titalotita ta lebe uda'a 
to wolota limongoli, tiyo musi mohinta 
olimongoli. t? Wawu titalotita ta mopolanggato 
batangaliyo to wolota limongoli, tiyo ma 
po'opa lo Allahuta'ala, wawu titalotita ta 
mopo'opa lo batangaliyo, tiyo ma po'olanggato 
lo Allahuta'ala.” 

13Ti Isa loloiya poli odiye, "Matilopotala 
timongoli mongoahali lo Tawurat wawu 
tawu-tawuwala ta o pahamu Parisi, timongoli 


MATIWUS 23.14-20 101 


tawu munapiki, sababu timongoli hepoheuta 
pintu lo Yiladiya lo Soroga u pomasowa 
mao lo tawu. Wawu timongoli lohihilawo dila 
yinawo momaso mao ode delomiyo wawu 
timongoli hepomubula tawu-tawuwala ta 
hepongusahawa momaso mao ode delomiyo. 
14 (23:13) 

15 Matilopotala timongoli mongoahali lo 
Tawurat wawu tawu-tawuwala ta o pahamu 
Parisi, timongoli tawu munapiki, sababu 
timongoli heponaowa ode umolamingo 
mobalanga to deheto wawu hipontalenga to 
tuduliyo bo mota mopowali lo tawu ngota, 
alihu tiyo modudua agama limongoli. Bo tou 
tawu boyito ma lodudua olimongoli, timongoli 
ma lopowali mao oliyo tuwango naraka ta 
letiyo mopiu po'oluwo lo leti mongoli. 

16 Matilopotala timongoli mongotauwa ta 
hepitoa ta hepongajariya to tawu odiye: 
Motadiya wolo uhemolanggula bele lo Eya, dila 
mo'otihuto, bo tadiya wolo uhemolanggula 
hulawa lo bele lo Eya, uwito u mo'otihuto. 

17 Weyi timongoli ta hehulode wawu ta hepitoa, 
tonu u lebe uda'a hulawa meyalo bele lo Eya u 
ma lopowali hulawa boyito haku lo Allahuta'ala? 
18 Timongoli olo hepongajariya odiye: Motadiya 
wolo uhemolanggula tambati poddutuwa 
kurubani yito, dila mo'otihuto, bo tadiya wolo 
uhemolanggula kurubani u to tuduliyo, uwito 
mo'otihuto. 1? Weyi timongoli ta hepitoa, 

tonu u lebe uda'a kurubani meyalo tambati 
poddutuwa kurubani u ma lopowali kurubani 
boyito haku lo Allahuta'ala? 2? Ototayi mao: 

Titalotita ta motadiya wolo uhemolanggula 
tambati poddutuwa kurubani, tiyo olo ma 
lotadiya wolo uhemolanggula nga'amila u 

to tuduliyo. ?! Wawu titalotita ta motadiya 
wolo uhemolanggula bele lo Eya, tiyo olo ma 
lotadiya wolo uhemolanggula Allahuta'ala 

ta po'o-po'oyo teto. ?? Wawu titalotita ta 
motadiya wolo uhemolanggula soroga, tiyo ma 
lotadiya wolo uhemolanggula arasi wawu ma 
lotadiya olo wolo uhemolanggula Allahuta'ala 
ta hulo-huloa teto. 

23 Matilopotala timongoli mongoahali lo 
Tawurat wawu tawu-tawuwala ta o pahamu 
Parisi, timongoli tawu munapiki, sababu 
timongoli hepomayariya u wajibu, deuwitoyito 
ngotayadu to umopulu lotayadu tili-tililahepala 
lo ramba-ramba. Bo u lebe paralu to aturu 
lo hukum lo Tawurat helawode limongoli, 
deuwitoyito mohutu u adili, motoliango tawu 
wawu ta'ati ode Allahuta'ala. Uwito musi 
pohutuwolo wawu uwewoliyo dila mao lipata. 
24Timongoli mongotauwa hepitoa, lamuo to 
delomo u yilumo limongoli heyinggilo limongoli 
bo unta hetololo limongoli. 

2> Matilopotala timongoli ta mongoahali lo 
Tawurat wawu tawu-tawuwala ta o pahamu 
Parisi, timongoli ta munapiki, sababu halati 
wawu laniyaliyo hepo'oberesiyo limongoli 
diluwariliyo, bo delomiyo polu-polu lo 
uyilambato wawu ololalo. 26 Weyi timongoli 
tawu ta o pahamu Parisi ta hepitoa, 
po'oberesiya pomao memulo delomo halati 
boyito alihu diluwariliyo mowali beresi olo. 

27 Matilopotala timongoli mongoahali lo 
Tawurat wawu tawu-tawuwala ta o pahamu 
Parisi, timongoli tawu munapiki, sababu 
timongoli bo odelo kukuburuwalo hecetiya 
lo u moputio to diluwariliyo wawu memangi 
gaga ontonga, bo to delomiyo polu-polu lo 
tula-tulalalo wawu totonulala u kotoro. 28 Odito 
olo timongoli, to diluwari timongoli ontonga lo 
tawu banari bo to delomo batanga limongoli 
polu-polu lo umunapiki wawu dila ta'ati to 
hukum lo Allahuta'ala.” 

29 Ti Isa loloiya poli odiye, "Matilopotala 
timongoli mongoahali lo Tawurat wawu tawu- 
tawuwala ta o pahamu Parisi, timongoli tawu 
munapiki, sababu timongoli hepomongula 
kuburu lo mongonabi wawu hepo'ogagawa 
paita lo ta banari. 3? Wawu timongoli 
hepoloiyawa odiye: Wonu ami tilumumula 
to jamani lo mongotiyombu lami, tantu ami 
dila lodudua olimongoliyo lo- hinggi nyawa 
lo mongonabi boyito. 3t Bo wolo uodito, 
timongoli ma lopopatatayi ode batanga 
limongoli lohihilawo deu timongoli waliya lo 
ta mohinggila nyawa lo mongonabi boyito. 
32 Wawu popoturusiya lomao u pilohutu lo 
mongotiyombu limongoli boyito. 33 Weyi 
timongoli tulidu wawu waliya lo tulide bisa, 
dila ponga lo akali timongoli mowali mopolahi 
lo batanga limongoli monto hukumani lo 
naraka. 3? Ototayi mao: Wau mopoahu mayi 
ode olimongoli mongonabi, tawu-tawuwala ta 
bijaksana wawu tawu-tawuwala ta mongajari 
lo kitabi. Ngotayadu to wolota limongoliyo 

ma yinggila limongoli nyawa wawu salipuwo 
limongoli wawu ngotayade wuwewo wumbade 
limongoli lo bubo'o to bele-beleyala hepotabiya 
limongoli wawu ma pohehenela limongoli 
monto kota tuwawu ode kota Wuwewo, 

35 glihu timongoli motanggungi hukumani lo 
ulopotolohu duhu lo ta banari nga'amila to 
duniya tumula lomao monto duhu le Habel ta 
banari boyito, sambe ode duhu le Zakariya 
walae Berekya ta yilinggila limongoliyo 
nyawa to wolota lo bele lo Eya wawu tambati 
hepoddutuwala kurubani. 3? Tutuliyotutu 
polele-U mayi ode olimongoli: Nga'amila boti 
ma tanggungiyo lo tawu-tawuwala to jamani 
botiye!” 

37 Ti Isa loloiya poli odiye, "Weyi kota lo 
Yerusalem, kota lo Yerusalem, yio ta ma 
helohinggi nyawa lo mongonabi wawu ta 
helomai lo botu sambe yilate ta ilahula mayi 
lo Allahuta'ala ode olemu! Po'o-po'odata Wau 
ohilawo mohimoa mongowalaumu odelo tilo 
lo malua mohimoa mongowalaiyo to tibawa 
lo polipi'iyo, bo mongowalaumu boyito dila 
yinawo. 33 Ototayi mao: Bele limongoli boti ma 
tola lo Allahuta'ala wawu ma didu potitola lo 
tawu. 3? Wawu polele-U mayi ode olimongoli: 
Monto u masatiya lomao boti timongoli didu ta 
mo'onto ola-U sambe timongoli moloiya odiye, 
'Obarakati Tiyo ta nao-nao mayi to delomo 
tanggulo Allahuta'ala Eya!" ” 

24 1 Lapatao uwito ti Isa wawu mongomuri- 
Liyo lokaluwari mao lonto pango bele lo 
Eya. To wakutu Tiyo nao-nao mongomuri-Liyo 

hepolunuwa mota hudu-hudunguwalo to bele 
lo Eya boyito. Tiyo loloiya ode olimongoliyo 
odiye, “Bilohi limongoli unga'amila boyito! 
Tutuliyotutu polele-U mayi ode olimongoli: 
Diyaluwo openu bo botu tuwawu mao u debo 
tatapu hesusungiya to tambatiliyo, nga'amila 
ma lohubu lo Allahuta'ala.” 

3Tou ti Isa hulo-huloa to huidu Jayitun, lonao 
mayi mongomuri-Liyo wawu lobisala wo-Liyo 
tingga bo timongoliyo lomao odiye, “Poleleya 
mayi olamiyatiya, omoluwa unga'amila boyito 
mowali wawu wolo tuwotiyo lopodudungga 
mayi li Guru wawu duniya boti ma kiyama?” 

4Tameti Isa ode olimongoliyo odiye, 
"Po'odaha timongoli, alihu diyaluwo ngota 
mao ta mopolapala olimongoli! ? Sababu 
ngohuntuwa tawu ta ma monao mayi 
hepakeya mayi tanggulu-U wawu hipoleleya 
odiye: Wau boti ta pilojanjiya lo Allahuta'ala. 
Wawu timongoliyo ma mopolapala to tawu 
ngohuntuwa. ?Timongoli ma mo'odungohe 
haba-habariyala lo popateya, bo dila 
popobalisawa hila limongoli, sababu nga'amila 
boti musi mowali, bo uwito dipo dulahu 
ukiyama. 7 Bangusa tuwawu ma molawani 
bangusa wuwewo wawu yiladiya tuwawu ma 
molawani yiladiya wuwewo. Ngohuntuwa 
tambati ma odungga lo polobiti wawu liluhu. 
8Bo unga'amila boyito boheli bungaliyo lo 
sikisa debo odelo ngongota u heorasawa lo 
mongobuwa tou ma motutu. 

93 To wakutu boyito timongoli ma wuduwo lo 
tawu peisikisaliyo wawu peiyinggiliyo nyawa. 


MATIWUS 24.10-19 106 


Timongoli ma po'o'oyingowa lo nga'amila 
bangusa sababu timongoli hedudua ola-U. 
10To wakutu boyito ngohuntuwa tawu ma 
dilalo paracaya ode ola-U wawu timongoliyo 
ma modudulohuwa wawu moyiyingowa lomao. 
11 Ngohuntuwa nabi dila lonto Allahuta'ala 
ma timimbulu mayi wawu mopolapala tawu 
ngohuntuwa. t? Wawu tawu-tawuwala ta 
hepohutuwa dusa ma heoduhenga, tunggulo 
ngohuntuwa tawu ta ma enggila lo sipati 
motoliango. 12Bo ta mo'odutolo sambe de 
mola pulitiyo ta boyito ta salamati. 14 Wawu 
habari mopiyohu tomimbihu Yiladiya lo 
Allahuta'ala ma popololadu mota lo tawu 
ode nga'amila kambungu to duniya boti, 
alihu tawu monto nga'amila suku bangusa 
mo'odungohu. Lapatao deuwito ma medungga 
dulahu ukiyama.” Odito u pilongajari li Isa 
olimongoliyo. 

15 Ta mobaca musi momahamu mopiyohu u 
yiloiya li Isa odiye, "Timongoli ma mo'onto 
ta mo'oantulu wawu mo'onajisi tihu-tihula 
to tambati suci to bele lo Eya odelo Pirimani 
u pilopotunggulayi li nabi Danil. !?Tou ta 
mo'onajisi boyito ma tilimihula to tambati 
suci, tawu-tawuwala to lipu lo Yudeya musi 
momentalo ode huidu. 17 Ta to yitato watopo 
bele keke didu polahu mohama babarangiyalo 
monto bele. 18 Wawu ta to ilengi didu 
pohuwalinga mota ode beleliyo mota mohama 
pakeyangi. 1? Matilopotala mongobuwa 
ta heombodula'awa meyalo ta donggo 
hipopotutuwa lo walaiyo to wakutu boyito. 

20 potidua-dua timongoli alihu to wakutu 
timongoli momentalo dila modehu to wakutu 
lo sembo lo huhulo wawu dila olo to wakutu lo 
dulahe potabiyalo. ?! Sababu to masa boyito 
ma mowali ususa da'a odelo u dipo pe'enta 
mao heyilowali lonto awwali lo duniya boti 
sambe masatiya wawu didu ta mowali-wali 
mao. 2? Wawu wonu deu wakutuliyo dila 
po'olimbuo lo Allahuta'ala, nga'amila manusiya 
ta hetumula diyaluwo ngota mao ta salamati, 
bo sababu tawu-tawuwala ta tilulawoto 
Allahuta'ala wakutuliyo ma pilo'olimbu-Iyo. 
23To wakutu boyito wonu tawu mopolele 
mayi ode olimongoli odiye: Bilohi Ta pilojanjiya 
lo Allahuta'ala deuwitoyito te Almasih woluwo 
teya! meyalo: Bilohi te Almasih woluwo 
temota! Uwito dila mao paracayayi limongoli. 
24 Sababu ngohuntuwa te almasih dila lonto 
Allahuta'ala wawu mongonabi dila lonto 
Allahuta'ala, ma timimbulu mayi wawu 
timongoliyo ma mohutu tuwo-tuwotala 
mo'oherani wawu mujijat ngohuntuwa sambe 
wonu deu mowali timongoliyo mopolapala 
olo tawu-tawuwala ta tilulawoto Allahuta'ala. 
25 Po'otoloma mao limongoli! Wau ma lopolele 
mayi lemulo ode limongoli pasali boti. 

26 Wonu woluwo ta mopolele mayi ode 
olimongoli odiye: Bilohi Ta pilojanjiya lo 
Allahuta'ala woluwo to yilantala dila hepotitola 
lo tawu! keke timongoli dila ponao oditomota. 
Meyalo hepolele lo tawu: Tiyo woluwo to 
kamari! Dila mao paracayayi limongoli uwito. 
27 Sababu odelo ilata timinelayi monto timuru 

ode bara, odito olo odudungga mayi lo Walao 
Manusiya. 

28 Toutonu tambati lo u yilate, teto olo 
burungi buliya heambuwa.” 

29Ti Isa loloiya poli odiye, "Bo dila 
mohihewo mola tou lapatao ususa da'a 
boyito, matolodulahu ma mowali modiolomo, 
hulalo didu timinelo wawu poliyama ma 
modudulahu mayi monto hulungo wawu u 
hekawa-kawasawa to hulungo ma humuhulo. 
30 To wakutu boyito ma ontonga tuwoto Walao 
Manusiya to hulungo wawu nga'amila bangusa 
to duniya ma humoyongo. Timongoliyo ma 
mo'onto Walao Manusiya monao mayi to yitato 
hengo to hulungo. 3! Lapatao sanggakala 
damanga da'a ma mo'otingoheyi wawu Tiyo 
ma mopoahu mao to mongomalaikati-Liyo 
mohimoa tawu-tawuwala ta tilulawo-Tiyo 
monto mato lo dupota wopato, monto ujungi 
lo hulunga tuwawu ode ujungi lo hulunga 
wuwewo.” 

32Tj Isa loloiya poli odiye, "Pobalajari mao 
timongoli to ayu ara. Wonu tango-tangoliyo 
ma o tumbingiyo wawu o dungiyo, ma 
otawa limongoli teto deu polodulahe ma 
membidu. 33 Odito olo wonu timongoli mo'onto 
unga'amila boti wali-wali, ototayi mao 
limongoli deu wakutuliyo ma membidu, ma to 
talu lo pintu. 3#Tutuliyotutu polele-U mayi ode 
olimongoli: Unga'amila boti ma mowali tou 
tawu-tawuwala to jamani boti dipo mopowate 
nga'amila. 3? Duniya ma moli, bo Pirimani-U 
kakali.” 

36 Ti Isa loloiya poli odiye, "Bo tomimbihu 
dulahu wawu sa'ati diyaluwo ngota mao 
ta motota, mala-malaikatiyalo to soroga 
dila motota wawu Walao Manusiya olo dila 
motota, bo Allahuta'ala ti Papa to soroga 
ta motota. 37 Sababu odelo u lowali to 
jamani li nabi Nuh, odito olo u mowali to 
odudungga mayi lo Walao Manusiya. 38Tou 
dipo ilodungga lo taluhe uda'a, timongoliyo 
hipongala wawu hipongiluma, monika wawu 
hepoponikaliyo sambe ode dulahu ti nabi 
Nuh lomaso ode delomo bulotu. 3? Wawu 
dema ledungga mayi taluhe uda'a u loelihe 
unga'amila deuwito ilotawa limongoliyo 
wolo u ma lowali. Odito olo u ma mowali to 
odudungga mayi lo Walao Manusiya. “0 To 
wakutu boyito wonu woluwo mongololai dulota 
to ilengi, ta ngota ma mobintao wawu ta ngota 
metola. 4t Wonu woluwo mongobuwa dulota 
hepohilinga, ta ngota ma mobintao wawu 
ta ngota metola. #2 Sababu uwito, po'odaha 
timongoli! Sababu dila otawa limongoli to 
dulahe tonu Eya limongoli monao mayi. 
43 Bo ototayi mao limongoli utiye: Wonu ta 
ahu'uwo lo bele motota jamu ngolo tou huyi 
ta mototaowa monao mayi, ma tantu tiyo ma 
mopo'odaha wawu dila ponga lo akali beleliyo 
huliyaliyo mao bonggariyoliyo. #4 Sababu 
uwito, timongoli musi sisiyapulo, sababu 
Walao Manusiya monao mayi tou dila mowali 
ota-otawa mao limongoli.” 

45 Ti Isa loloiya poli odiye, "Tatonu wato ta 
ta'ati wawu bijaki? Tiyo ta bintao li tuwaniliyo 


MATIWUS 24.46-25.5 110 


mopoa to mongowato wuwewo ta woluwo 
to oliyo to wakutuliyo. 4? Mailuntungi wato 
ta odungga mayi li tuwaniliyo hemokaraja 
tugasiliyo tou ti tuwaniliyo mohuwalingayi. 
47 Tutuliyotutu polele-U mayi ode olimongoli: 
Wato boyito ma bintao mao li tuwani 
boyito modaha mao harataliyo nga'amila. 
48 Bo wonu wato boyito tawu moleto, tiyo 
hemoloiya to delomo hilaliyo odiye, 'Ti tuwaniu 
dipo mohuwalingayi.” # Lapatao tiyo ma 
helohumbade wato wuwewo wawu yilonga, 
longilu wolo ta hepotitihuwoa. ??Ti tuwani lo 
wato boyito ma monao mayi to dulahe wawu 
sa'ati u dila ota-otawaliyo mao. ?1 Ti tuwaniliyo 
boyito ma mosikisa oliyo wolo utiotutuwa 
wawu nasipliyo ma popotuwawuwoliyo mao 
odelo tawu-tawuwala ta munapiki. Teto bo 
woluwo hihiyongo, titideo wawu ngiyoto 
bohengo.” 
25 1Ti Isa loloiya poli odiye, "Yiladiya 

lo Soroga yito mowali popohumaya 
mao odiye: Woluwo mongodulahu mopulota 
ta lohama mayi toheliyo wawu lonao 
molutula bulentiti lai. ZLimolota to wolota 
limongoliyo hehulode wawu ta limolota 
bijaki. 3 Mongodulahu hehulode boyito lodelo 
mao tohe limongoliyo bo dila lodelo yinulo 
4wawu mongodulahu bijaki lodelo mao 
tohe limongoliyo wolo yinula olo to butulu 
limongoliyo. ? Bulentiti lai ma lohihewo debo 
dipo ta ledungga mayi sambe timongoliyo 
nga'amila lentulongo wawu letuluhu. 

5Tou ma huyi da'a ma ilodungohe mayi 
suwara lo ta hewuwatia odiye, 'Bilohi, bulentiti 
lai ma ledungga mayi, tutuli lomayi tiyo!" 

7 Mongodulahu nga'amila boyito ma lobongu 
lapatao ma lopo'opiyohe tohe limongoliyo. 

8 Mongodulahu ta hehulode boyito loloiya 
ode mongodulahu bijaki odiye, 'Popotayadi 
mayi ami openu bo ngointi to yinuli mongoli 
boyito, sababu tohe lami ma ngope'e mate." 
93 Bo mongodulahu bijaki boyito lolametao 
ode olimongoliyo odiye, 'Dila mowali, sababu 
yinulo lami dila motu'ude olanto nga'amila. 
Lebe mopiyohu ponaopo timongoli ode ta 
hipopotaliya lo yinulo mota potalilo teto 
pomake limongoli lohihilawo.” 1? Bo to wakutu 
timongoliyo lonao mota lotali yinulo, bulentiti 
lai ma ledungga mayi wawu mongodulahu 
limolota ta ma hesiyapuwa boyito, timongoliyo 
ma lomaso pe'epe'enta wolo bulentiti lai ode 
tambati lo nika, lapatao pintu ma hileutaliyo. 

11 |apatao ma lonao mayi mongodulahu 
hehulode boyito wawu hewuwatia odiye, 
'Tuwani, tuwani, huoyi pomao olamiyatiya 
pintu!” 12Bo tiyo lolametao, 'Tutuliyotutu 
poleleu mayi olimongoli, wau dila motota 
limongoli.” ” 

13 | apatao ti Isa loloiya odiye, "Uwito 
sababuliyo po'odaha timongoli sababu dila 
otawa limongoli dulahu meyalo sa'atiliyo.” 

14Ti Isa loloiya poli odiye, “Pasali lo Yiladiya 
lo Soroga yito mowali popohumaya mao 
odelo tawu ngota ta monao ode kambungu 
molamingo wawu tou tiyo dipo lonao, tiyo 

lotiyangayi mongowatoliyo wawu lopoparacaya 
mao lo harataliyo ode olimongoliyo. 1? Ta 
ngota yilohiyaliyo mao limololihu lopita doyi 
hulawa, ta ngota dulolihu lopita wawu ta 
ngota yilohiyaliyo ngolihu lopita. Timongoliyo 
ngota-ngota yilohiyaliyo mao motu'ude wolo 

u mambo limongoliyo, lapatao tiyo ma lonao. 
16 Ta lololimo limololihu lopita doyi hulawa 
boyito ma hua lonao mao loponao lo doyiliyo 
wawu tiyo lo'otapu untungi limololihu lopita 
doyi hulawa. t7 Odito olo ta lololimo dulolihu 
lopita doyi hulawa ma ngointa lonao mao 
loponao lo doyiliyo wawu lo'otapu untungi 
dulolihu lopita doyi hulawa. 18 Bo wato ta 
lololimo doyi hulawa ngolihu lopita lonao bo 
tiyo dila loponao lo doyiliyo. Tiyo bomao lohutu 
huwango to huta wawu tilambulaliyo teto doyi 
yilohi li tuwaniliyo boyito. 

19 Ma lohihewo mao ti tuwani limongoliyo ma 
lohuwalingayi lorekeniya wolimongoliyo. 2? Ta 
lololimo limololihu lopita doyi hulawa boyito 
lonao mayi wawu ma lodelo mayi untungi 
limololihu lopita doyi hulawa, tiyo loloiya 
odiye, 'Tuwani, limololihu lopita doyi hulawa u 
pilomaracaya li tuwani olatiya. Bilohi, watiya 
lo'otapu untungi limololihu lopita olo doyi 
hulawa.” 21 Ti tuwani boyito ma loloiya mao ode 
oliyo odiye, '"Mopiyohe da'a huhutumu boyito, 
yio wato ta mopiyohu wawu ta'ati, yio ma 
lota'ati to pasali kekei. Wau ma momaracaya 
mayi olemu to pasali u dudulamango. Pomaso 
lomayi yio ode delomo beleu wawu potisanangi 
lomayi pe'epe'enta wolau." 

22 apatao ma lonao mayi ta yilohiyaliyo 
dulolihu lopita doyi hulawa wawu loloiya 
odiye, 'Tuwani, dulolihu lopita doyi hulawa u 
pilomaracaya li tuwani olatiya. Bilohi, watiya 
lo'otapu untungi dulolihu lopita olo doyi 
hulawa.” 23Ti tuwani boyito loloiya ode oliyo 
odiye, 'Mopiyohe da'a huhutumu boyito, yio 
wato ta mopiyohu wawu ta'ati, yio ma lota'ati 
to pasali kekei. Wau ma momaracaya mayi 
olemu to pasali u dudulamango. Pomaso 
lomayi yio ode delomo beleu wawu potisanangi 
lomayi pe'epe'enta wolau.” ?#Lapatao ma lonao 
mayi olo wato ta lololimo ngolihu lopita doyi 
hulawa boyito wawu loloiya odiye, 'Tuwani, 
otawa latiya deu ti tuwani boti manusiya 
ta moleta tabiatiliyo. Ti tuwani hemolipu to 
tambati dila pilomuayade li tuwani wawu 
hemohimoa hasili lo ilengi dila pilomulowa li 
tuwani. ?? Sababu uwito, watiya mohe wawu 
lonao mao lopowanto'o doyi hulawa yilohi li 
tuwani boyito to huwango huta. Bilohi boti doyi 
li tuwani tolimowa lomao.” 2?Ti tuwani boyito 
ma lolametao odiye, 'Weyi yio wato ta moleto 
wawu ta lantingalo, ma otawamu wau hemolipu 
tou dila pilopomuayadeu wawu hemohimoa 
hasili lo ilengi dila pilomulowau. ?” Sababu 
uwito, longola doyiu boyito dila tilahumu mao 
to bang, alihu tou wau lohuwalingayi wau 
lololimo doyiu wolo renteliyo? 28 Hamawa mayi 
doyi boyito lonto oliyo wawu wohiya mao de 
ta o doyi hulawa mopulolihu lopita boyito. 
29Timi'idu tawu ta ma woluwo u to oliyo, tiyo 
ma wohiyau mao lebe ngohuntuwa sambe u to 

oliyo ma lebe hengohuntuwa mao. Bo titalotita 
ta diyaluwo mao uto oliyo, openu bo wolo u 
woluwo to oliyo nga'amila ma moli. 3? Wawu 
pomaiya mao wato ta dila ohunaliyo boti ode 
tambati modiolomo da'a to diluwari. Tetomota 
bo woluwo hiyongo, titideo wawu ngiyoto 
bohengo.' ” 

31 Ti Isa loloiya poli odiye, “Tou Walao 
Manusiya ma monao mayi to delomo tine-Liyo, 
nga'amila malaikati-Liyo pe'epe'enta mayi 
wo-Liyo. Lapatao Tiyo ma motihuloa to arasi- 
Liyo u gaga da'a. 3? Wawu nga'amila bangusa 
ma poiyimo-Iyo mayi ode talu-Liyo wawu 
Tiyo ma mopopisawo mao lo tawu-tawuwala 
boyito odelo diti ngota mopowiwi mao lo 
batade monto himba daha-daha o-Liyo. 

33 Himba-himbawalo popoyimo'o-Liyo mao to 
olowala-Liyo wawu bata-batadelo to oloyihi- 
Liyo. 3? Walao Manusiya ta ma lowali Olongiya 
boyito ma moloiya mao ode tawu-tawuwala 
ta to olowala-Liyo odiye, 'Dulolo timongoli 
ta ma bilarakatiya lo Allahuta'ala ti Papa-U, 
tolimowalo bahagiyangi limongoli to delomo 
Yiladiya u ma tilatapu mayi lo Allahuta'ala 
lonto awwali lo duniya boti pilopowali-Liyo. 
35 Sababu tou Wau pola-polango, timongoli 
longohi ola-U ualolo, tou Wau mototoango, 
timongoli longohi ola-U uyilumolo, tou Wau 
to kambungu lo tawu, timongoli lopobotula 
ola-U ode bele limongoli. 32Tou Wau dila 
okayini, timongoli lopokayini ola-U, tou Wau 
mongongoto, timongoli helorawati ola-U, 

wawu tou Wau to tutupa, timongoli mota 
helomilohe ola-U."” 

37 Tawu-tawuwala ta to olowala-Liyo ta ma 
helota'ati kohondaki lo Allahuta'ala, lolametao 
o-Liyo odiye, 'Eya, to wakutu tonu amiyatiya 
lo'onto to Ito Eya pola-polango wawu amiyatiya 
longohi mayi ualolo, meyalo mototoango wawu 
amiyatiya longohi mayi uyilumolo to Ito Eya? 
38 To wakutu tonu olo amiyatiya lo'onto to Ito 
Eya to kambungu lo tawu wawu amiyatiya 
lopobotulao to Ito Eya ode bele lamiyatiya, 
meyalo Ito Eya dila okayini wawu amiyatiya 
lopokayini mao to Ito Eya? 3? To wakutu tonu 
amiyatiya lo'onto to Ito Eya mongongoto 
wawu amiyatiya helorawati to Ito Eya, meyalo 
Ito Eya to tutupa wawu amiyatiya mota 
helomilohe to Ito Eya?” 40 Wawu ti Olongiya 
boyito ma molametao olimongoliyo odiye, 
'Tutuliyotutu polele-U mayi ode olimongoli: 
Totonulala piyohu u ma hepilohutu limongoli 
ode tala ngota lo wutatu-U ta hina boti, uwito 
ma pilohutu limongoli ode ola-U.” 

41 Lapatao Tiyo ma moloiya mao ode 
tawu-tawuwala ta to oloyihi-Liyo odiye, 'Weyi 
timongoli ta ma lo'otapu la'anati, pohinggi mao 
timongoli to talu-U wawu pomaso lomota ode 
delomo naraka u tululiyo dila ta mate-mate 
mao u ma tilatapu mayi lo Allahuta'ala mowali 
tambati lo Ibilisi wolo malaikatiliyo nga'amila. 
42 Sababu tou Wau pola-polango, timongoli dila 
longohi ola-U ualolo:, tou Wau mototoango, 
timongoli dila longohi ola-U uyilumolo:, #3 tou 
Wau to kambungu lo tawu, timongoli dila 


MATIWUS 25.44-26.5 116 


lopobotula ola-U ode bele limongoli, tou Wau 
dila okayini, timongoli dila lopokayini ola-U, 
tou Wau mongongoto wawu to delomo tutupa, 
timongoli dila helorawati wawu helomilohe 
ola-U.” ##Lapatao timongoliyo ma molametao 
o-Liyo odiye, 'Eya, to wakutu tonu amiyatiya 
lo'onto to Ito Eya pola-polango, mototoango, to 
kambungu lo tawu, dila okayini, mongongoto 
meyalo ulu-ulunga to tutupa wawu amiyatiya 
dila lohinta to Ito Eya?” #Tiyo ma molametao 
olimongoliyo odiye, “Tutuliyotutu polele-U 
mayi ode olimongoli: Totonulala piyohu u 
dila hepilohutu limongoli ode tala ngota lo 
wutatu-U ta hina boti, uwito dila hepilohutu 
limongoli olo ode ola-U.” ” 46 Lapatao ti Isa 
loloiya odiye, "Timongoliyo boti ma momaso 
mao ode tambati posikisaliyo kakali, bo 
ta helota'ati kohondaki lo Allahuta'ala ma 
momaso mao ode tutumula kakali.” 

26 1 Tou ti Isa ma yilapato longajari mao 

lo unga'amila boyito, Tiyo loloiya ode 

mongomuri-Liyo odiye, ? "Otawa limongoli bolo 
duhuyi mola ma medungga dulahu poelaliyo 
obebasi lo tawu lo Yahudi lonto lipu lo Mesir 
wawu Walao Manusiya ma wuduwoliyo mao 
peisalipuliyo!” 

3To wakutu boyito mongotauwa lo imamu 
wawu ta dudula'a- dudula'a tawu lo Yahudi 
heambuwa to bele li imamu da'a ta 
tanggu-tanggula te Kayapas. “Timongoliyo 
hepomusawarawa mololohe akali wololo 
moheupa oli Isa wawu mosalipu mao o-Liyo 
sambe mate. ? Bo timongoliyo loloiya odiye, 

"Alihu dila timimbulu buluhuto to wolota lo 
raiyati, dila mowali ito moheupa o-Liyo to 
wakutu tawu herameya to dulahu buka.” 

6 Tou ti Isa to kambungu lo Betaniya to bele 
le Simon ta bakasi lo u ohutungo, ?lonao mayi 
tabuwa ngota ode o-Liyo delo-delo mayi butulu 
tuwawu tuwa-tuwanga minya monu mahale. 
Minya boyito pilopaiyo mao to lunggongi 
Isa tou Tiyo hulo-huloa hemonga. 8Lo'onto 
mao u odito mongomuri-Liyo lopalato nyawa 
limongoliyo wawu loloiya odiye, "Longola 
minya monu boti bo hepoporugiyola odiye? 

9 Sababu minya monu boti wonu potali mao 
mahale haragaliyo wawu doyiliyo mali wohi 
mao ode tawu-tawuwala ta misikini.” 

10 Tou ilotawa mao li Isa pasali boyito, 

Tiyo loloiya odiye, “Longola timongoli 
hemopo'osusa tabuwa boti? Tiyo ma lohutu 
piyohe tuwawu ode ola-U. !! Tawu-tawuwala 
ta misikini lalayita woluwo to wolota limongoli, 
bo Wau dila lalayita pe'epe'enta wolimongoli. 
12 Tou tiyo lomopa'ayi minya monu boti ode 
wawau-U, tiyo ma loposiyapu mao ola-U 
lobungoliyo. 13 Tutuliyotutu polele-U mayi 
ode olimongoli: Openu boli ode utonu habari 
mopiyohu lonto Allahuta'ala popotungguloliyo 
to tudu lo huta botiye, u pilohutu lo tabuwa 
boti ma otanggula lo tawu poelaliyo oliyo.” 

14 | apatao ta tanggu-tanggula te Yudas 
Iskariyot ngotaliyo lo muri li Isa ta 
mopuladuluwo, lonao ode mongotauwa lo 
imamu. !?Tiyo loloiya odiye, "Wolo u wohi 
limongoli olau wonu wau mohudu mayi oli 

Isa ode olimongoli?” Lapatao timongoliyo 
longohi mao oliyo doyi tala'a lo Yahudi tolopulu 
lopita. 16 Wawu lonteto lomao boyito tiyo ma 
hemololohe hiyanga mopiyohu mohudu oli Isa 
ode olimongoliyo. 

17 Lapatao to bohuliyo lo dulahu buka lo 
roti dila o ragi tou tawu lo Yahudi ma moela 
obebasi limongoliyo lonto lipu lo Mesir, 
mongomuri li Isa lonao mayi ode o-Liyo lohintu 
odiye, "Toutonu otohila li Guru poposiyapuwa 
mao lamiyatiya himba alo li Guru?” 

18 Tameti Isa, "Ponao mota timongoli ode 
tawu ngota to kota lo Yerusalem wawu poleleya 
mao ode oliyo, 'Odiye tahuli li Guru: Wakutu-U 
ma ngope'e medungga. To delomo belemu to 
dulahu buka Wau ohila monga pe'epe'enta 
wolo mongomuri-U.” ” 

19 |apatao mongomuri-Liyo ma lohutu odelo 
u pilomarenta li Isa ode olimongoliyo wawu 
timongoliyo ma loposiyapu mao lo u paralu 
olimongoliyo to dulahu buka boyito. 

20 Tou ma lolango ti Isa lotihuloa pe'epe'enta 
wolo mongomuri-Liyo ta mopuladulota boyito. 
21 Wawu tou timongoliyo hepongala, ti Isa 
loloiya ode limongoliyo odiye, “Tutuliyotutu 
polele-U mayi ode olimongoli: Woluwo ngota 
to wolota limongoli boti ta ma mohiyanati 
ola-U.” 

22 Wawu wolo hilawo otutu hewolola ngota- 
ngota timongoliyo hipoloiyawa ode o-Liyo 
odiye, “Ma tantu dila watiya ta hepatujuwo li 
Guru.” 

23Ti Isa lolametao odiye, "Tiyo hemonga 
wola-U pe'epe'enta masatiya to meja boti, tiyo 
ta ma mohiyanati ola-U. ??Walao Manusiya 
memangi musi molola mao duniya boti debo 
odelo u tula-tuladu to kitabi tomimbihu Tiyo, 
bo matilopotala ta ma mohiyanati o-Liyo. Lebe 
mopiyohu oliyo wonu deu tiyo dila pilotutuliyo 
mayi de duniya boti.” 

25 Te Yudas ta ma mohiyanati o-Liyo 
lolametao odiye, "Ma tantu dila watiya ta 
hepatujuwo li Guru.” Ti Isa lolametao odiye, 
"Tingga uwalo loiyamu odito.” 

26 Wawu tou timongoliyo ma hepongala, ti 
Isa lohama mayi roti, losukuru wawu lodua 
lohile barakati ode Allahuta'ala. Lapatao 
lomita-mitanga mota roti boyito wawu 
yiluduliyo mao ode mongomuri-Liyo. Tiyo 
loloiya odiye, "Hamawa mota limongoli roti 
boti wawu ala mola, uti-utiyelo batanga-U.” 

27 | apatao uwito Tiyo lohama mayi halati 
tuwa-tuwanga angguru, losukuru wawu lodua 
lohile barakati ode Allahuta'ala. Lapatao halati 
boyito yilohi-Liyo mao ode olimongoliyo wawu 
loloiya odiye, “Pongilulo timongoli nga'amila 
to halati boti. 23 Sababu uti-utiyelo duhu-U, 
duhu lo janjiya, deuwitoyito tutumulu-U u 
kurubaniyo-U mayi alihu tawu ngohuntuwa 
ambunguwo lo Allahuta'ala dusaliyo. 2? Bo 
polele-U mayi ode olimongoli: Monto 
umasatiya lomao boti Wau didu mongilu 
hasili lo angguru boti sambe demola dulahe 
pongiluma-U, deuwitoyito mongilu angguru 

bohu, pe'epe'enta woli mongoli to Yiladiya lo 
Allahuta'ala ti Papa-U.” 

30 [ apato uwito timongoliyo ma lomanyanyi 
wawu lomuji Allahuta'ala. Lapatao timongoliyo 
lolola mao kota lo Yerusalem lonao ode huidu 
Jayitun. 

31 Tou timongoliyo ledungga mota ode huidu 
Jayitun, ti Isa loloiya ode limongoliyo odiye, 
"Yinti huyi boti timongoli nga'amila ma mowali 
didu paracaya ode ola-U. Sababu woluwo 
tula-tuladu to delomo kitabi odiye, 'Allahuta'ala 
ma mohinggi nyawa lo diti lo himba wawu 
himba-himbawala ngokawangi boyito ma 
mowali ambulati.” 32 Bo tou Wau ma mobongu 
mayi monto kuburu, Wau ma motitimulo mota 
limongoli ode lipu lo Galileya.” 

33 Te Petrus lolametao ode o-Liyo odiye, 
"Openu nga'amila tawu ma mowali didu 
paracaya ode oli Guru, bo watiya openu bo 
ngointi mao dila.” 

34 Ti Isa loloiya ode ole Petrus odiye, 
"Tutuliyotutu polele-U mayi ode olemu: Yinti 
huyi boti dipo mokukuyu'u maluo yio ma 
po'otolu lomahu deu Wau gurumu.” 

35 Te Petrus loloiya ode oli Isa odiye, “Dila, 
openu watiya musi mate pe'epe'enta woli 
Guru, watiya debo tatapu mongaku deu Ito 
Guru latiya!” Nga'amila muri li Isa wuwewo 
loloiya odito olo. 

36 Ti Isa wolo mongomuri-Liyo ma ledungga 
mota ode tambati tuwawu u tanggu- 
tanggula Getsemani. Lapatao Tiyo loloiya 
ode mongomuri-Liyo odiye, “Potihulo'opo 

timongoli teye. Wau donggo mota modua 
temota ngope'e.” 37 Wawu Tiyo lotiyanga 
ole Petrus wawu walae Jebedewus dulota 
lonao pe'epe'enta wo-Liyo. Lonteto lomao 
hila-Liyo otutu ma yilololo. 33 Lapatao Tiyo 
loloiya ode olimongoliyo odiye, “Hila-U otutu 
mololo masatiya, odelo ta ma mate rasaliyo. 
Potitolapo teye timongoli wawu pomulahu 
pomayi wola-U.” 

39Tiyo ma lodiyambanga mota ngointi, 
lapatao losujudu wawu lodua, dualiyo odiye, 
"Wu Allahuta'ala ti Papa Latiya, wonu deu 
mowali halati lo sikisa boti lawode to o-Latiya, 
bo dila kohondaki Latiya u mowali, bo 
kohondaki li Papa.” 

40 Yilapato uwito Tiyo ma lohuwalinga 
mota ode mongomuri-Liyo boyito wawu 
ilodungga-Liyo mota timongoliyo hetuluhe. 
Wawu Tiyo loloiya ode ole Petrus odiye, 
"Dila mo'otahangi timongoli momulahu 
openu ngojamu mao wola-U? 4t Po'odaha 
timongoli wawu potidua-dua alihu timongoli 
dila odungga lo yimontalo. Roh lo manusiya 
memangi yinawo mohutu u mopiyohu bo 
dagingi molulupuhu.” 

42 | apatao Tiyo lonao poli oluwoliyo wawu 
mota lodua, upilodua-Liyo odiye, "Wu 
Allahuta'ala ti Papa Latiya, wonu deu halati lo 
sikisa botiye dila mowali lumawodu to o-Latiya, 
huli lomao ma tolimo Latiya odelo kohondaki 
li Papa!” 43 Wawu tou Tiyo lohuwalinga mota 
poli ode mongomuri-Liyo, ilodungga-Liyo mota 

timongoliyo debo ta hetuluhe, sababu mato 
limongoli modiduta da'a. 

44 Lapatao ma tilola mao li Isa timongoliyo 
teto wawu Tiyo muli lonao otoluliyo mota 
lodua to tambati entiye wawu dua-Liyo 
debo odito olo. #Yilapato uwito Tiyo lonao 
mota ode mongomuri-Liyo wawu loloiya ode 
limongoliyo odiye, "Debo ta donggo hetuluhe 
wawu hehuheliya timongoli masatiya. Bilohi 
limongoli, sa'atiliyo ma ledungga Walao 
Manusiya wuduwoliyo ode tawu-tawuwala ta 
heodusawa. 46 Pobongulo wawu dulolo ito ma 
monao. Bilohi, timao tiyo ta lohiyanati ola-U 
ma ledungga mayi.” 

47 Tou ti Isa donggo bisa-bisala, ma ledungga 
mayi te Yudas tala ngota lo muri li Isa ta 
mopuladuluwo wawu tiyo nao-nao mayi 
wolo tawu ngolemboa ngohuntuwa hedelowa 
wamilo wawu bubohu. Timongoliyo pilarenta 
mayi lo mongotauwa lo imamu wawu ta 
dudula'a-dudula'a tawu lo Yahudi. 48 Ta 
lohiyanati oli Isa ma lopolele mayi olimongoliyo 
tuwota tuwawu odiye, “Tawu ta o'odeu wawu 
dilou tataboyitolo Tiyo, mota waupalo.” 

49 Wawu tiyo ma lato lomaju mota ode oli Isa 
wawu loloiya odiye, "Salamu alayikum Rabi.” 
Lapatao tiyo longo'ode mota oli Isa wawu 
lodila o-Liyo. 

50 Bo ti Isa loloiya mao ode oliyo odiye, "Weyi 
tamani-U, popotunggulalo niyatimu lonao 
mayi ode ola-U.” Lapatao timongoliyo lomaju 
mota lodihu oli Isa wawu loheupa o-Liyo. 
51Debolo woluwo ngotaliyo lo ta pe'epe'enta 


MATIWUS 26.52 - 58 123 


woli Isa lomahutayi wamiliyo wawu lomontode 
mota wato li imamu ngota sambe loputu 
bulongaliyo. ?2Ti Isa loloiya mao ode tala 
ngota lo muri-Liyo boyito odiye, “Muli taupa 
mola wamiluma boyito. Sababu titalotita ta 
moyitohu wamilo mate lo wamilo. >? Tingga 
harapumu Wau dila mowali mohile turungi to 
Allahuta'ala ti Papa-U, alihu Tiyo hua molawo 
mayi malaikati mopuladuluwo lo pasukan 
momantu ola-U. ?4Wonu pohile-U u odito, 
wololo mowali ganapu u tula-tulade to kitabi 
u loloiya mayi deu Walao Manusiya musi 
wuduwoliyo ode ta heodusawa?” 

>> To sa'ati boyito ti Isa loloiya ode tawu 
ngohuntuwa odiye, “Harapu limongoli Wau 
botiya ta mototaowa, tunggulo timongoli 
monao mayi moheupa ola-U hedelowa mayi 
wamilo wawu bubohu. Wau timi'idu dulahu 
hemongajari to pango bele lo Eya wawu 
timongoli dila loheupa ola-U. ??Bo nga'amila 
boti mowali alihu me ganapu u tula-tulade to 
kitabi lo nabi-nabiyalo.” Odito u yiloiya li Isa 
ode ta moheupa o-Liyo. Lapatao nga'amila 
muri-Liyo boyito ma tilonggoteteo lolola mao 
O-Liyo. 

57 Tou timongoliyo yilapato loheupao oli Isa, 
timongoliyo ma lodelo o-Liyo ode ole Kayapas 
ti imamu da'a. Teto heambuwa mongoahali lo 
Tawurat wawu ta dudula'a-dudula'a tawu lo 
Yahudi. “Wawu te Petrus tunu-tunuhe o-Liyo 
lonto umolamingo sambe demota pango bele li 
imamu da'a. Lapatao tiyo lotihuloa pe'epe'enta 
wolo ta hipokkawaliya, alihu otawaliyo wolo 

u ma mowali to oli Isa. °°? Mongotauwa lo 
imamu wawu nga'amila ta to Mahkama lo 
agama boyito hipololohe bukti dila banari 

u popotalaliyo oli Isa, alihu Tiyo mowali 
hukumaniyoliyo mate. 80 Bo timongoliyo 

dila lo'otapu, openu boli ma tilimihulayi 
ngohuntuwa ta hiposakusiya lo u yimbulo. 

Bo lapatao ma tilimihulayi ta dulota ?! ta 
hipoleleya odiye, “Tawu botiye loloiya deu Tiyo 
mowali molohube bele lo Eya wawu to delomo 
u tolohuyi ma muli bongulo-Liyo mayi.” 

62 | apatao ti imamu da'a boyito ma tilimihulo 
wawu lohintu ode o-Liyo odiye, “Longola 
Yio dila molameta openu bo ngotahe mao 
u hepopotuludu mayi lo tawu-tawuwala 
boti ode ole-Mu?” #3Bo ti Isa debo ta 
po'opo'oyo. Lapatao ti imamu da'a boyito 
loloiya odiye, "Wolo uhemolanggula tanggulo 
Allahuta'ala ta tumu-tumulo, poleleya mayi 
olami wonu Yio boti te Almasih Walao 
Allahuta'ala ta pilojanjiya-Liyo mowali olongiya 
ta mo'osalamati manusiya boyito?” 

64 Ti Isa lolametao, "Banari u yiloiya li tuwani 
boyito. Bo polele-U mayi ode olimongoli: 
Monto umasatiya lomao boti timongoli ma 
mo'onto Walao Manusiya hulo-huloa to olowala 
lo Allahuta'ala ta kawasa wawu monao mayi to 
yitato hengo to hulungo!” 

65Ti imamu da'a boyito loyingo wawu 
longulantanga pakeyangiliyo wawu loloiya 
odiye, "Tiyo hemohujati Allahuta'ala. Donggo 
paralu wolo ito hipololohe sakusi? Masatiya 
ma ilodungohe limongoli Tiyo hemohujati 

Allahuta'ala. 2? Wololo pahamu limongoli?” 
Timongoliyo lolameta mota odiye, “Tiyo patuti 
hukumaniyola mate!” 

67 To wakutu boyito timongoliyo heloponula lo 
yiyohu to laku li Isa wawu helohumbade o-Liyo. 
Wawu tawu-tawuwala wuwewo helolambali 
lota'apo o-Liyo 23 wawu hipoloiyawa odiye, 
“Almasih, wonu banari Yio hemololimo wahyu 
lonto Allahuta'ala, nte tapula tatonu ta 
hemohumbade ole-Mu?” 

69 Tou te Petrus hulo-huloa to pango bele 
li imamu da'a boyito, lonao mayi ode oliyo 
tabuwa ngota wato li imamu da'a wawu loloiya 
odiye, "Yio olo ta lalayita pe'epe'enta woli Isa 
tawu lo lipu lo Galileya boyito.” 

70 Bo tiyo lomahu to talu lo tawu nga'amila 
boyito, uwaliyo mao, “Dila otawau wolo 
patujumu.” 7t Lapatao tiyo lonao mota ode 
bubunggalo u pomasowa mayi ode pango 
boyito wawu woluwo poli wato ngota wuwewo 
tabuwa lo'onto oliyo wawu loloiya ode tawu 
nga'amila ta woluwo teto odiye, “Tawu boti ta 
pe'epe'enta woli Isa tawu lo kota lo Najaret 
boyito.” 

72 Wawu tiyo lomahe poli wawu lotadiya deu 
tiyo dila motota li Isa. 

73 Dila lohihewo mola tawu-tawuwala ta 
heambuwa teto boyito lonao mayi ode ole 
Petrus wawu loloiya odiye, “Banari yio boti tala 
ngota limongoliyo, onuhe to pobisalamu.” 

74 Lapatao te Petrus ma hemolotadiyawa 
wawu loloiya odiye, “Wau dila mo'otawa wolo 
tawu boyito.” To sa'atilo boyito maluo ma 

lokukuyu'u. 7>” Wawu te Petrus ma lo'oela 
mayi upilolele li Isa ode oliyo odiye, “Tou dipo 
mokukuyu'u maluo, yio ma po'otolu lomahu 
deu Wau gurumu.” Lapatao te Petrus ma lonao 
ode diluwari wawu hilumoyongo sababu lole'e. 
27 1 Tou lolombuliyo mola dumodupo 

nga'amila mongotauwa lo imamu 
wawu ta dudula'a-dudula'a tawu lo Yahudi 
lohutu dulohupa mololohe dalalo mopodehu 
loputusani mohinggi nyawa li Isa. ?Timongoliyo 
ma lomungu mao oli Isa, lapatao dileloliyo 
wawu yiluduliyo mao ode le Pilatus gubornur 
lo Roma. 

3Tou ilotawa mao le Yudas ta lohiyanati 
deu ti Isa ma hukumaniyoliyo mate, tiyo ma 
lole'e. Lapatao tiyo ma ohila mopohuwalinga 
mota lo doyi tala'a lo Yahudi tolopulu lopita 
boyito ode mongotauwa lo imamu wawu ta 
dudula'a-dudula'a tawu lo Yahudi. “Wawu tiyo 
loloiya odiye, “Wau ma lohutu dusa, sababu 
wau ma lohiyanati tawu ta dila ototala.” Bo 
timongoliyo boyito lolametao oliyo odiye, 
"Uwito urusanimu lohihilawo, dila urusani 
lami!” 

> Lapatao tiyo lopomai mota lo doyi tala'a 
boyito ode pango bele lo Eya wawu lolola mao 
tambati boyito mao lotintayango. 

6 Mongotauwa lo imamu lohama mayi doyi 
tala'a boyito wawu loloiya odiye, “Doyi tala'a 
boti haramu popomasola ode kasi lo doyi 
to bele lo Eya, sababu doyi botiye haraga 
lo nyawa.” Tou ma yilapato lo musawara, 
timongoliyo ma losatujuwa motali huta ngopita 

lonto ta mohhutuwa ulongo. Huta boyito ma 
pohutuliyo panggula lo tawu deli ta mopowate 
to kota boyito. 9 Huta boyito sambe masatiya 
boti tanggu-tanggula Huta lo Duhu, sababu 
doyi u pilotaliliyo huta boyito haraga lo nyawa 
li Isa. 

IWolo uodito, ma leganapu Pirimani lo 
Allahuta'ala u piloposambewoliyo mayi li nabi 
Yeremiya odiye, “Timongoliyo ma lohama 
mayi doyi tala'a tolopulu lopita, deuwitoyito 
haraga u ma tilatapuliyo mayi lo tawu lo 
Israel oliyo. 1? Wawu doyi boyito ma pilomake 
limongoliyo lotali huta lo ta mohhutuwa ulongo 
odelo u pilopotunggulayi lo Allahuta'ala Eya 
ode olau.” Odito Pirimani lo Allahuta'ala u 
pilopotunggulayi li nabi Yeremiya. 

11 | apatao ti Isa ma dileloliyo ode talu le 
Pilatus gubornur lo Roma. Wawu ti gubornur 
boyito lohintu o-Liyo odiye, "Banari meyalo 
dila Yio boti olongiya lo tawu lo Yahudi?” 
Tameti Isa, “Ti gubornur lohihilawo ta lopolele 
mayi.” 12Bo totonulala u hepopotuludu 
mayi lo mongotauwa lo imamu wawu ta 
dudula'a-dudula'a tawu lo Yahudi ode oli Isa, 
dila tilameta-Liyo openu bo ngointi mao. 

13Ti gubornur loloiya de o-Liyo odiye, 

"Dila odungohemu malo odiye huntuwa lo u 
hepopotuludu mayi lo tawu-tawuwala boti ode 
ole-Mu?” 

14 Bo Tiyo dila lolameta openu bo loloiya 
ngotahe mao, sambe ti gubornur herani da'a. 

15 Biyasaliyo ti gubornur lo Roma timi-timi'idu 
dulahe poelaliyo obebasi lo tawu lo Yahudi 

lonto lipu lo Mesir, mopobebasi tawu ngota 
monto tutupa odelo hihile lo raiyati. 16 To 
wakutu boyito woluwo tawu ngota to tutupa ta 
otawa lo tawu lolawani pomarenta ta tanggu- 
tanggula te Barabas. 17 To wakutu boyito 
tawu ngohuntuwa ma heambuwa tetomota 

ti gubornur Pilatus loloiya ode olimongoliyo 
odiye, “Tatonu ta otohila limongoli bebasiyau 
mayi olimongoli, te Barabas meyalo ti Isa 

ta tanggu-tanggula te Almasih?” 18 Otawa li 
gubornur deu mongotauwa lo imamu wawu ta 
dudula'a-dudula'a lopotaluwo mayi li Isa ode 
o-Liyo sababu palato nyawa limongoliyo. 

19 To wakutu ti gubornur donggo hulo-huloa 
to kadera hepomutoaliyo dileliyo lolawo mayi 
tahuli ode oliyo odiye, “Dila mao pohutu 
wolo-wolo to Tawu ngota banari boyito, sababu 
wau ohuyi lo'otapu tutuluhe moleto tomimbihu 
Tiyo.” 20Bo mongotauwa lo imamu wawu ta 
dudula'a-dudula'a tawu lo Yahudi loheyinga 
tawu ngohuntuwa mohile alihu te Barabas 
bebasiyaliyo wawu ti Isa hukumaniyoliyo mao 
mate. 21Ti gubornur boyito lolametao wawu 
loloiya ode limongoliyo odiye, “Tatonu to 
wolota lo ta dulota boti ta otohila limongoli 
bebasiyau mayi olimongoli?” Timongoliyo 
lolametao odiye, “Te Barabas.” 

22Ti gubornur loloiya poli ode limongoliyo 
odiye, "Wonu odito, wolo u musi pohutuwou 
ode oli Isa ta tanggu-tanggula te Almasih 
boti?” Timongoliyo nga'amila longuwatiayi 
odiye, "Salipuwa mota Tiyo!” 

23Ti gubornur loloiya poli odiye, "U moleta 
wolo u ma pilohutu-Liyo?” Bo tawu-tawuwala 
ta woluwo teto boyito pipiuwa heponguwatia 
mayi odiye, "Salipuwa mota Tiyo!” 

24 Tou te Pilatus lo'onto mao deu nga'amila 
usahaliyo mopobebasi oli Isa dila ilohasililiyo 
wawu boma heowaliya lo buluhuto to raiyati 
teto boyito, tiyo ma lohama mayi taluhu 
pilohuwalowaliyo to talu lo tawu ngohuntuwa 
boyito wawu loloiya odiye, “Wau dila 
motanggungi duhu wawu nyawa lo Tawu boti; 
uwito urusani limongoli lohihilawo!” 

25 Nga'amila raiyati boyito lolametayi 
odiye, "Duhu wawu nyawa-Liyo tanggungiyo 
lamiyatiya wolo mongowalao lamiyatiya!” 

26 | apatao ti gubornur ma lopobebasi 
mao ole Barabas olimongoliyo. Bo ti Isa 
ma hepiloiwumbadiyo mao lo bubo'o wawu 
yiluduliyo mao ode tontara mota salipuwoliyo. 

27 |apatao tontara-tontara li gubornur boyito 
lodelo mao oli Isa ode delomo istana li 
gubornur wawu timongoliyo olo lotiyanga mota 
pasukan motipalita to oli Isa. 23Timongoliyo 
ma lohinggi mao pakeyangi li Isa wawu 
lopopake mao o-Liyo jumba mela waranaliyo. 
29 Timongoliyo lohalamao duhi lowali makuta 
wawu pilopopakeliyo mao to lunggongi Isa, 
lapatao timongoliyo longohi mao tunggude 
talilo to olu'u-Liyo olowala wawu timongoliyo 
ma lotibonggohu'u to talu-Liyo mohentea o- 
Liyo uwalimongoliyo mao, “Tubo Eyanggu weyi 
olongiya lo tawu lo Yahudi!” 3? Timongoliyo 
loponula mao lo yiyohu to o-Liyo wawu lohama 

mayi tunggude talila boyito pilo-pilomobohiyo 
mota ode lunggongiyo li Isa. 3t Tou ma yilapato 
helohentea o-Liyo, timongoliyo lohinggi mao 
jumba mela boyito wawu muli lopopake 

mao lo pakeyangi-Liyo ode o-Liyo. Lapatao 
timongoliyo lodelo mao o-Liyo ode diluwari 
mota salipuwoliyo. 

32 Tou timongoliyo ma henaowa mota ode 
diluwari lo kota lo Yerusalem, timongoliyo 
lodudunggaya lo tawu ngota lonto kota lo 
Kirene ta tanggu-tanggula te Simon. Tawu 
boyito pilakusa limongoliyo lomota ayu mota 
posalipuwaliyo oli Isa. 33 Lapatao timongoliyo 
ma ledungga mota ode tambati tuwawu u 
tanggu-tanggula Golgota, deboliliyo mao 
tambati lo bakakawu. 3#Timongoliyo lopelu 
mao o-Liyo lo angguru ula-ulawu lo polu. Tou 
ilolamita-Liyo mao angguru boyito, Tiyo dila 
yilinawo longilu angguru boyito. 

35 Tou timongoliyo ma yilapato loposalipu 
mao o-Liyo, timongoliyo ma longunte wawu 
lolaya-layade mota kayini li Isa. 3? Lapatao 
timongoliyo lotihuloa teto lodaha o-Liyo. 37 To 
yitata mola lo lunggongiyo li Isa sasalipu 
tiluladeo limongoliyo alasani pilosalipuwaliyo 
o-Liyo odiye, "Tatabotiyelo ti Isa olongiya 
lo tawu lo Yahudi.” 3? Woluwo olo dulota ta 
mototaowa silalipuliyo pe'epe'enta woli Isa, ta 
ngota to olowala wawu ta ngota to oloyihi-Liyo. 

39 Tawu-tawuwala ta lumawode teto 
hipohentea o-Liyo wawu hipopomili-miliya lo 
lunggongo. #@ Timongoliyo hipoloiyawa odiye, 
"Yio ta hemoloiya molohube bele lo Eya wawu 

muli momongu mayi tou tolohuyi. Wonu Yio 
otutu Walao Allahuta'ala, poposalamatiya mola 
batangamu wawu polaheyi Yio monto salipu 
boti!” 

41 Odito olo mongotauwa lo imamu wolo 
mongoahali lo Tawurat wawu ta dudula'a- 
dudula'a tawu lo Yahudi hipohentea o-Liyo 
wawu hepoloiyawa odiye, #? “Tawu wuwewo 
mowali poposalamatiyo-Liyo, bo batanga-Liyo 
lohihilawo dila mowali poposalamatiyo-Liyo! 
Wonu Tiyo boti olongiya lo tawu lo Israel, 
lebe mopiyohu Tiyo molaheyi monto salipu 
boti wawu deuwito ami mowali paracaya 
ode o-Liyo. “Tiyo hemopolele paracaya ode 
Allahuta'ala wawu Tiyo Walao Allahuta'ala. 
Dulo bilohento wonu Allahuta'ala ohila 
moposalamati o-Liyo.” 

44 Hiyambola ta mototaova ta silalipuliyo 
wo-Liyo pe'epe'enta hepohentea o-Liyo odito 
olo. 

45 Lonto u jamu duwabelas mohulonu sambe 
deu jamu tiga lolango nga'amila lipu boyito ma 
lodiolomo. 48 Tanu ma jamu tiga boyito ti Isa 
longuwatio wolo suwara da'a odiye, “Eli, Eli 
lama sabatani?” deboliliyo mao wu Eya-U, wu 
Eya-U, longola Yio ma lolola ola-U? 

47 Lo'odungohe u odito woluwo ngololota 
ta hetihula teto loloiya odiye, “Tawu boti 
hemoibode oli nabi Eliya.” 48 Tawu ngota to 
wolota limongoliyo hua lohama mayi lomuto 
patihu pilopolomoliyo mao to lotingo, lapatao 
yilangeliyo mola to talila ngoputu wawu 
yilohiliyo mola peiyiluliyo oli Isa. 

49 Tawu-tawuwala wuwewo hepoloiyawa 
odiye, "Wulatanto wonu ti nabi Eliya monao 
mayi moposalamati o-Liyo.” 

>0 Ti Isa longuwatia poli da'a-da'a lapatao 
lohudu mola nyawa-Liyo ode Allahuta'ala. 

>1 To boyitolo olo podehu to bele lo Eya 
lobuta'a duluwo lonto yitato sambe ode 
tibawa wawu huta hilumuhulo ilodungga 
lo liluhu, hui-huidela botu lobubutao. 
52 Kukuburuwalo lohuhuo wawu ngohuntuwa 
umati lo Allahuta'ala ta ma lopopowate muli 
tilumumulayi ?23wawu lokaluwari mayi lonto 
kuburu. Lapatao tou ti Isa ma lobongu mayi 
lonto kuburu to dulahe otoluliyo, timongoliyo 
lonao ode kota lo Yerusalem u suci wawu 
ngohuntuwa ta helo'onto olimongoliyo. 

34Tauwa lo pasukan wolo tontaraliyo ta 
hidahawa oli Isa yilohe da'a lo'orasa mao 
liluhu wawu lo'onto totonulala u ma lowali. 
Timongoliyo loloiya odiye, "Otutu, tawu boti 
Walao Allahuta'ala.” 

>> Wawu woluwo teto mongobuwa 
ngohuntuwa ta hibilohe mayi monto 
umolamingo, deuwitoyito mongobuwa ta 
hedudua mayi oli Isa lonto lipu lo Galileya 
hepohintawa o-Liyo. ??To wolota limongoliyo 
woluwo ti Mariya tawu lo kota lo Mahdala 
wawu ti Mariya ti mama le Yakobus wole Yusup 
wawu dile le Jebedewus. 

57 Woluwo ta kaya ngota ta tanggu-tanggula 
te Yusup tawu lo kambungu lo Arimateya. 
Tiyo tala ngota lo ta heilajari mayi li Isa. 
Tiyo lonao mao ode li gubornur Pilatus mao 

lohile mayiyeti li Isa. Ti gubornur lomarenta 
mao to anabuwaliyo alihu mongohi mao 
mayiyeti li Isa boyito ode oliyo. 23 (27:57) 
59 [| apatao te Yusup ma mao lohama mayiyeti 
li Isa boyito, tilaputiyo mao lo kayini lenan 
moputio wawu beresi. 6° Lapatao mayiyeti 
boyito mota pilopobalatiyo mao to kuburu u 
boheli yilapatao piloipahatiliyo to huludu botu 
wawu tiyo lolilideyi botu tuwawu damango 
piloheutiyo kuburu boyito. Lapatao uwito tiyo 
ma lonao. ĉtTo wakutu boyito ti Mariya tawu 
lo kota lo Mahdala wawu ti Mariya wuwewo 
hehuloa tataluwa mota lo kuburu boyito. 

62] olombuliyo mola deuwitoyito to dulahe 
hepotabiya lo tawu lo Yahudi, mongotauwa 
lo imamu wawu tawu-tawuwala ta o pahamu 
Parisi lonao mao pe'epe'enta ode li gubornur 
Pilatus. 23 Timongoliyo loloiya odiye, "Tuwani, 
boheli iloela mayi lamiyatiya ta hemopolapala 
to tawu boyito tou donggo tumu-tumulo loloiya 
deu to dulahe otoluliyo Tiyo ma mobongu mayi 
monto kuburu. ?#Sababu uwito, wonu mowali, 
poidahawa mao kuburu-Liyo boyito demola 
dulahe otoluliyo, dahalo mongomuri-Liyo bolo 
monao mayi motao mayiyeti-Liyo lapatao 
mopolele mao ode raiyati deu ti Isa ma 
lobongu mayi lonto kuburu, sambe ta lapalola 
pulitiyo boti lebe moletao wolo ta bohuliyo.” 

65 Ti gubornur loloiya ode olimongoliyo odiye, 
"Timongoli ma wohiyau mayi mongopajule 
wawu mola poidahawa mao limongoli 
mopiyohu kuburu boyito.” 

66 | apatao timongoliyo ma lonao ode kuburu 
li Isa mota losegeli mao botu heu-heuta 
kuburu boyito. Wawu mongopajule boyito 
piloidaha limongoliyo teto. 

28 1 Tou ma yilawode dulahe hepotabiya 

lo tawu lo Yahudi, tou dulahu ma 
butu-butu mayi to dulahu ahadi, ti Mariya tawu 
lo kota lo Mahdala woli Mariya wuwewo lonao 
mota ode kuburu li Isa. 7 Debolo ma lowali 
liluhe da'a sababu malaikati lo Allahuta'ala 
lolaheyi lonto soroga ode kuburu li Isa, 
lolilide botu heu-heuta kuburu boyito lapatao 
lotihuloa to botu boyito. 3 Laku lo malaikati 
boyito odelo ilato wawu pakeyangiliyo moputia 
da'a. “Ta hedahawa kuburu boyito ma 
hepolopala sababu dilu-diluyito malaikati 
boyito. Timongoliyo ma lelebontongo odelo ta 
ma lopowate. 

> Bo malaikati boyito loloiya ode mongobuwa 
boyito odiye, “Dila pohe timongoli, sababu 
otawau timongoli hepololohe oli Isa ta ma 
silalipuliyo boyito. Tiyo diduluwo teye, sababu 
Tiyo ma bilongu lo Allahuta'ala odelo u ma 
pilolele-Liyo ode olimongoli. Dulo me bilohi 
tambati pilopobalataliyo o-Liyo. 7 Timongoli 
lato ponaolo wawu mota poleleya mao to 
mongomuri-Liyo deu ti Isa ma pilopobongu 
mayi lo Allahuta'ala lonto kuburu. Tiyo ma 
lotitimulo mota limongoli ode lipu lo Galileya 
wawu teto mota timongoli ma modudunggaya 
wo-Liyo. Po'otoloma u ma piloleleu mayi ode 
limongoli boti.” 

8Timongoliyo olo ma lato lolola mao kuburu 
boyito wolo uhewoheya wawu hiwengahe 
da'a. Lapatao timongoliyo ma tilumetea mota 
mopolele lo pasali boyito ode mongomuri-Liyo. 

? Debolo ti Isa lodunggaya wolimongoliyo 
wawu salamu odiye, "Salamu alayikum.” 
Timongoliyo ma lodudula mota ode o-Liyo 
longo'ode oatiyo wawu lolubo o-Liyo. 107i 
Isa loloiya ode limongoliyo odiye, “Dila pohe. 
Ponaolo timongoli wawu mota poleleyalo mao 
to mongowutatu-U, alihu timongoliyo monao 
mota ode lipu lo Galileya wawu tetomota 
timongoliyo ma mo'onto ola-U.” 

11 Tou mongobuwa boyito lolola mao kuburu, 
mongopajule ngololota ta hedahawa teto 
lonao ode kota lo Yerusalem mota lopolapuru 
nga'amila u ma lowali boyito ode mongotauwa 
lo imamu. t? Lapatao mongotauwa lo imamu 
wawu ta dudula'a-dudula'a tawu lo Yahudi ma 
lomusawara wawu lomutusani mongohi mao 
doyi ngohuntuwa da'a ode mongopajule boyito. 
13Timongoliyo loloiya odiye, "Timongoli musi 
mopolele mao ode tawu deu mongomuri-Liyo 
lonao mayi tou huyi lotao mayiyeti li Isa to 
wakutu timongoli hetuluhe. 1? Wawu wonu 
pasali boti odungohe mao li gubornur, ami 
ma mopoyiyakini mao oliyo deu timongoli dila 
ototala wawu dema aturuwo mao lami, alihu 
timongoli dila mo'otapu hukumani ngointi 
mao.” 

15 Mongopajule boyito lololimo doyi 
boyito wawu lohutu mao odelo upilolele lo 
mongotauwa lo imamu ode olimongoliyo. 

Wawu sirita boti ma lololade mota to wolota lo 
tawu lo Yahudi sambe masatiya. 

16 | o'odungoheo habari li Isa ma lobongu mayi 
lonto kuburu mongomuri-Liyo mopulatuwawu 
ma lonao ode hulude tuwawu to lipu lo 
Galileya, odelo u ma pilotunu mayi li Isa 
ode limongoliyo. 17 Tou lo'onto mao oli Isa, 
timongoliyo ma lolubo o-Liyo, bo woluwo to 
wolota limongoliyo ta donggo bimbangi. 18Ti 
Isa lodudula mota ode olimongoliyo wawu 
loloiya odiye, "Nga'amila haku wawu kawasa 
to soroga wawu to duniya boti ma yilohi 
lo Allahuta'ala ode ola-U. t9 Sababu uwito, 
ponaolo timongoli ode ngoyilanggubu duniya 
wawu popowaliya mao tawu lonto nga'amila 
suku bangusa mowali muri-U. Lihuyi mao 
timongoliyo to delomo tanggulo Allahuta'ala 
ti Papa, Walao Allahuta'ala wawu Roh lo 
Allahuta'ala. 2? Ajariya mao timongoliyo alihu 
mowali ta'ati to totonulala u pilomarenta-U 
mayi olimongoli. Wawu ototayi mao: Wau 
lalayita pe'epe'enta wolimongoli tunggula mola 
ode dulahu ukiyama.” 


MARKUS 


1 Utiye habari mopiyohu tomimbihu ti 
Isa Almasih Walao Allahuta'ala. ? Odelo 

Pirimani lo Allahuta'ala tula-tulade to kitabi 
li nabi Yesaya odiye, “Ototayi mao: Wau ma 
loponao mota lo ta ilahula-U lemulo-Mu, tiyo 
ma moposadiya mao lo dalalo ole-Mu. Woluwo 
ta wuwa-wuwatio to yilantala dila hepotitola 
lo tawu odiye, 'Poposadiya lomao dalalo Eya 
wawu po'otulide lomola dala-Liyo.” ” 3(1:2) 

4Qdelo u yiloiya li nabi Yesaya boyito, ti 
nabi Yahya ta mopopolihuwa lonao mayi 
ode yilantala dila hepotitola lo tawu wawu 
hemopotunggulo loiya odiye, “Potobatilo wawu 
poilihu lomao timongoli, alihu Allahuta'ala 
mongambungu mayi dusa limongoli.” 
> Ngohuntuwa tawu ta lonto nga'amila 
lipu lo Yudeya wawu ta hetolawa to kota 
lo Yerusalem, lonao mayi modungohe u 
hebisalaliyo. Timongoliyo ma helongaku mayi 
dusa limongoliyo lohihilawo wawu yilihuwaliyo 
li nabi Yahya to dutula lo Yordan. 

5Ti nabi Yahya yito pake-pake jumba u 
pilohutuliyo lonto lambuto unta, bintoliyo 
walito wawu Uu healoliyo yito bulita wawu hula 
lo tia lo oayuwa. ” Utiye u hepilopotungguliyo 
mayi, “Lapatao wau ma medungga openu 
bo motibunggu mola molopata santale-Liyo 
wau dila patuti. 3 Wau mopolihu olimongoli lo 

taluhu, bo Tiyo ma mopolihu olimongoli lo Roh 
lo Allahuta'ala.” 

?To wakutu boyito ti Isa lonao mayi lonto 
kota lo Najaret to lipu lo Galileya wawu Tiyo 
yilihuwa li nabi Yahya to dutula lo Yordan. 
10Tou lokaluwari mayi lonto taluhu, ti Isa 
lato lo'onto mola soroga lohuo wawu Roh lo 
Allahuta'ala odelo burungi marupati lolaheyi 
ode o-Liyo. 1! Lapatao woluwo suwara tuwawu 
lonto soroga u loloiya mayi odiye, "Yio Walau-U 
ta otoliangu-U wawu Wau sanangi ode ole-Mu.” 

12 | apatao Roh lo Allahuta'ala ma lato 
lohuntude mota oli Isa ode yilantala dila 
hepotitola lo tawu. 3 Wopatopulu huyi mola 
hihewoliyo Tiyo lotitola to tambati boyito wawu 
Ibilisi helohimontala o-Liyo. Tetomota Tiyo 
tola-tola to wolota lo bibinatangiyalo wawu 
mala-malaikatiyalo hipohintawa o-Liyo. 

14 Tou ti nabi Yahya ma yilaupiyo, ti Isa lonao 
ode lipu lo Galileya mota helopotunggulo 
habari mopiyohu lonto Allahuta'ala. !? Tiyo 
loloiya odiye, "Wakutuliyo ma leganapu. 
Yiladiya lo Allahuta'ala ma membidu. 
Potobatilo timongoli wawu paracayayi lomao 
habari mopiyohe lonto Allahuta'ala!” 

16 Tou ti Isa nao-nao to bihu bulalo lo Galileya, 
ilontonga-Liyo mota te Simon wole Andreyas 
wutatiyo hepolayanga sababu timongoliyo 
mohhalawa. 17 Ti Isa loloiya ode olimongoliyo 
odiye, “Poduduo lomayi ola-U timongoli 
wawu timongoli ma popowaliyo-U mayi ta 
mollayanga manusiya.” 19 Lapatao timongoliyo 


MARKUS 1.19-26 3 


ma lato lolola mao tayangi mongoliyo wawu 
lodudua oli Isa. 

19 Bo ngope-ngope'e mola ti Isa lolola 
mao tambati le Simon wole Andreyas 
hepolayanga boyito. Tiyo lo'onto mota 
poli ole Yakobus wole Yahya mongowalae 
Jebedewus hepoposiyapuwa lo puka to 
bulotu. 2? Timongoliyo ma lato tiliyangayi li 
Isa wawu timongoliyo olo ma lolola mao oli 
papa limongoliyo te Jebedewus to bulotu 
wolo tawu-tawuwala ta hegajiyaliyo, lapatao 
timongoliyo ma lodudua o-Liyo. 

21Ti Isa wolo mongomuri-Liyo ledungga 
mota ode kota lo Kapernawum. Tou ledungga 
dulahe hepotabiya lo tawu lo Yahudi, ti Isa ma 
lato lomaso mao ode bele hepotabiyalo wawu 
longajari ta woluwo teto. 2? Lo'odungoheo 
pongajari-Liyo ta to bele hepotabiyala 
boyito hilinggolabe, sababu Tiyo longajari 
olimongoliyo wolo haku wawu kawasa u 
woluwo to o-Liyo, dila odelo mongoahali lo 
Tawurat. 

23 Woluwo tawu ngota ilotuwanga lo lati ma 
lato lomaso mao ode bele hepotabiyala boyito 
wawu wuwa-wuwatio odiye, 2? "Isa tawu lo 
kota lo Najaret, wolo urusani-Mu wolami? 
Nonao-Mu mayi botiye me mopolopu olami. 
Otawau tatonu Yio: Ta suci lonto Allahuta'ala!” 

25 Bo ti Isa longantingao oliyo odiye, 
"Potipo'oyo yio wawu hua pokaluwari mao 
monto tawu boti!” 

26 Tawu boyito hepilo-pilomanti lo lati boyito 
wawu wolo uwuwa-wuwatia da'a lati boyito 

lokaluwari mao lonto oliyo. 2? Nga'amila 

ta woluwo teto hilerani sambe timongoliyo 
hipobisalawa to wolota limongoliyo lomao 
odiye, ”Wolo u odiye, pongajari bohu mayi 
poli? Tiyo hemobisala wolo haku wawu 
kawasa. Totonulala lati heparenta-Liyo wawu 
lati-latiyala boyito ta'ati ode o-Liyo.” 

28 Habari li Isa boyito ma lato lololadu lomota 
ode nga'amila kambungu to lipu lo Galileya. 

29 Tou timongoliyo lolola mao bele 
hepotabiyala boyito, ti Isa lato lomaso mao 
ode bele le Simon wole Andreyas. Te Yakobus 
wawu te Yahya lonao wo-Liyo olo. 3? To bele 
boyito, tilo le Simon moluhengo bala-balato 
hehuhuloliyo. Owwoluwo lo ta mongongota 
boyito ma lato pilolele mao limongoliyo ode oli 
Isa. 3! Ti Isa ma lodudula mota ode tambati lo 
tabuwa boyito bala-balato wawu lodihu mao 
olu'uliyo wawu lopobongu oliyo. Lapatao tou 
boyitolo tabuwa boyito lohinta olimongoliyo 
sababu ma yilenggi u hehuhuloliyo. 

32 Tou dulahu ma tilumolopa mota nga'amila 
ta hengongota wolo ta heilotuwanga lo lati 
hedileloliyo mayi ode oli Isa. 33 Nga'amila tawu 
to kota boyito loambuwa mayi ode talu lo 
bele le Simon wole Andreyas. 34 Ngohuntuwa 
ta hesikisawa lo tili-tililahepala lo panyaki 
hepilo'oluli li Isa wawu ngohuntuwa olo 
lati-latiyalo hehiluhu-Liyo. Lati-latiyala 
boyito ma heilentela-Liyo mobisala, sababu 
timongoliyo boyito motota-Liyo. 

35 Lolombuliyo mola to wakutu subu ti Isa 
ma lobongu wawu lolola mao bele boyito 


MARKUS 1.36-44 5 


lonao mota lodua to tambati dila o tawu. 
36 Te Simon wolo mongotamaniliyo hepololohe 
o-Liyo. 3” Tou timongoliyo ma lo'odungga mota 
o-Liyo, timongoliyo loloiya ode o-Liyo odiye, 
"Nga'amila tawu hepololohe oli Guru.” 

38 Tametao li Isa odiye, "Dulo ito monao ode 
kakambunguwala wuwewo u wewembide mota 
teye, alihu teto mota olo Wau mopotunggulo 
habari mopiyohu lonto Allahuta'ala, sababu 
u'uwitolo patuju lo nonao-U mayi ode duniya.” 

39 | apatao Tiyo lonao ode nga'amila 
kambungu to lipu lo Galileya wawu 
helopotunggulo habari mopiyohu lonto 
Allahuta'ala to delomo bele-beleyala 
hepotabiyalo wawu helomuhu lati-latiyalo. 

40 |apatao lonao mayi ode oli Isa tawu ngota 
o hutungo lotibonggohu'u to talu-Liyo. Tiyo 
lohile turungi wawu loloiya odiye, "Wonu ti 
Guru yinawo, ti Guru mowali mopo'oluli wawu 
mopo'osuci batanga latiya to hutungo.” 

41 Ti Isa pilotimbuluwa lohilawo motoliango, 
lapatao Tiyo lohudu mota olu'u-Liyo lodedeta 
ta o hutunga boyito wawu loloiya ode oliyo 
odiye, “Wau yinawo. Polulilo yio!” #2 Panyaki 
hutunga to tawu boyito ma lato yilenggi 
wawu tawu boyito ma yiloluli. 43 Lapatao ma 
lato piloponao-Liyo tawu boyito wolo tahuli 
to'otutuwa odiye, 4 “Po'otolomamu mao, dila 
mowali yio mohungguli lo totonulala u ma 
yilowali to olemu openu boli deolita, bo mao 
popobilohelo batangamu ode oli imamu wawu 
pongohi mao kurubani ode Allahuta'ala odelo u 
pilomarenta mayi li nabi Musa mowali tuwoto 

ode olimongoliyo wawu mopopatatayi deu 
batangamu ma lowali suci to hutungo.” 

45 Bo tawu boyito ma lonao wawu ma 
lomulayi helopololadu totonulala u lowali to 
oliyo ode tawu-tawuwalo, sambe ti Isa didu 
bebasi momaso ode kota. Tiyo bolo hemotitola 
to tatambatiyala dila o tawu, bo tawu monto 
kakambunguwalo turu-turusi heponaowa mota 
de o-Liyo. 

2 1 Tou ma ngongolohuyi mao ti Isa 
lohuwalinga mota poli ode kota lo 
Kapernawum. Ma lololade mota habari 
deu Tiyo woluwo to bele. ? Tawu-tawuwala 
lonao mayi lotitiambu sambe diduluwo mao 
tambati kosongi to bele boyito, hiyambola to 
pintu olo ma woluwo o tawu. Lapatao ti Isa 
loposambewo lo Pirimani ode olimongoliyo. 
3 Woluwo ta wopatota lodelo mayi ode o-Liyo 
ta pepea ngota. “To talu li Isa ma ngohuntuwa 
da'a tawu heambuwa, tunggulo timongoliyo 
dilalo mowali modelo mota oliyo ode talu li 
Isa. Timongoliyo lopiya'ata mola ode watopo 
wawu lomuo watopa u pasi-pasi to yitatiyo 
mola li Isa, lapatao ta pepea boyito yilahiyo 
mola lo tali bala-balata to amongiyo. ? Tou 
ti Isa lo'onto mao imani limongoliyo, loloiya 
Tiyo ode ta pepea boyito odiye, "Uti, nga'amila 
dusamu ma ilambungu-U!” 

5Teto woluwo mongoahali lo Tawurat 
hehuloa. Timongoliyo hipomikirangiya to 
delomo hila limongoliyo odiye, 7 "Barani da'a 
Talitiye hemotitiwali Allahuta'ala. Tatonu ta 

mowali mongambungu dusa ngopohiya lo 
Allahuta'ala lohihilawo?” 

8U hepikirangiyo limongoliyo boyito otawa li 
Isa to delomo hila-Liyo. Lapatao Tiyo loloiya 
ode olimongoliyo odiye, "Longola timongoli 
hipomikirangiya odito to delomo hilawo 
limongoli? ? To pahamu limongoli, tonu u 
gambangi polele mao ode ta pepea botiye, 
nga'amila dusamu ma ilambungu-U, meyalo 
bongulo, binta'alo amongumu wawu ponaolo? 
10 Bo alihu otawa mao limongoli to duniya 
boti Walao Manusiya o haku wawu kawasa 
mongambungu dusa.” Lapatao ti Isa loloiya 
ode ta pepea boyito odiye, !! “Polele-U mayi 
olemu: Pobongulo, binta'alo amongumu wawu 
pohuwalingolo ode belemu!” 

1? Ta pepea boyito ma lobongu wawu lato 
lominta'a amongiyo to talu lo tawu-tawuwala 
boyito wawu lonao ode diluwari. Nga'amila ta 
woluwo to sa'ati boyito hiheraniya wawu lomuji 
Allahuta'ala wawu loloiya odiye, "U odiye dipo 
pe'enta mao ilontonganto.” 

13 | apatao ti Isa lonao mota poli ode bihu 
bulalo. Ngohuntuwa tawu ta lonao mota ode 
o-Liyo wawu Tiyo longajari olimongoliyo. 

14 | apatao tou nao-nao ti Isa lo'onto mao ole 
Lewi walae Alpewus hulo-huloa to tambati 
hepololimowaliyo hasili. Ti Isa loloiya ode oliyo, 
"Poduduo lomayi ola-U yio!” Te Lewi boyito ma 
tilimihulayi olo lapatao lodudua o-Liyo. 

15Ti Isa wolo mongomuri-Liyo lonao mao 
ode bele le Lewi. Ngohuntuwa ta hepohhimoa 
hasili wawu tawu lo Yahudi ta dila ta'ati to 

hukum lo Tawurat, loduduo wawu yilonga 
pe'epe'enta wo-Liyo wawu mongomuri-Liyo. 
16 Mongoahali lo Tawurat lonto lemboa lo ta 

o pahamu Parisi lo'onto mao oli Isa hemonga 
wolo ta hepohhimoa hasili wawu wolo ta dila 
ta'ati to hukum lo Tawurat. Timongoliyo loloiya 
ode mongomuri li Isa odiye, “Longola Tiyo 
yinawo monga pe'enta wolo tawu odito?” 

17U heloiya limongoliyo boyito ilodungohe li 
Isa wawu Tiyo loloiya odiye, “Dila ta sehati ta 
paralu lo ta mohhunema bo ta mongongoto. 
Wau lonao mayi dila me motiyanga ta banari 
bo ta dila ta'ati to hukum lo Tawurat.” 

18 | apatao tou mongomuri li nabi Yahya 
wawu tawu-tawuwala ta o pahamu Parisi 
hepuwasawa, woluwo tawu-tawuwala ta lonao 
mayi ode oli Isa lohintu odiye, "Mongomuri li 
nabi Yahya wawu mongomuri lo ta o pahamu 
Parisi hepuwasawa. Longola mongomuri li 
Guru dila?” 

19Ti Isa lolametao odiye, "Tou ti bulentiti lai 
pe'epe'enta wolo sahabatiliyo, dila ponga lo 
akali sahabati li bulentiti boyito mopuwasa. 
Timongoliyo dila mopuwasa wonu ti bulentiti 
lai donggo pe'epe'enta wolimongoliyo. 2? Bo 
ma medungga mayi wakutuliyo, timongoliyo 
ma mopuwasa, deuwitoyito tou ti bulentiti lai 
ma hamaliyo monto wolota limongoliyo. 

21 Diyaluwo ngota mao ta molambola bo'o 
ma lotupo lo idinga ngopita bohu. Sababu 
wonu odito, idinga pilomambola boyito ma 
umanggolongo wawu mo'oantulu bo'o boyito, 
tunggulo hemopohudamangao antulu lo bo'o 

boyito. 2? Odito olo diyaluwo tawu ngota 

ta moluwanga angguru bohu to bututu u 
pilohutuliyo lonto walito wonu bututu boyito 
ma lotupo. Sababu wonu odito, angguru ma 
mo'oantulu bututu boyito, sambe angguru 
boyito mohuayadu wawu tambati boyito 
pomailiyo mao. Angguru bohu musi tahuwola 
to bututu bohu olo.” 

23 To dulahe hepotabiya lo tawu lo Yahudi ti 
Isa wolo mongomuri-Liyo henaowa to ilengi 
lo pale wawu mongomuri li Isa lolipu hungo 
lo pale. ??Tawu-tawuwala ta o pahamu Parisi 
loloiya ode oli Isa, “Bilohi po'olo! Longola 
timongoliyo hepohutuwa u haramu pohutuwola 
to dulahe hepotabiyalo?” 

25 Ti Isa lolametao odiye, “Tantu ma pilobaca 
limongoli u tula-tulade to kitabi tomimbihu 
u pilohutu li nabi Dawud tou tiyo wolo ta 
hedudua oliyo ilopulita lo ualo wawu ilodungga 
lo polango. 

26 Tou te Abyatar dihu-dihu huhuloa lo u 
imamu da'a, ti nabi Dawud lomaso mao ode 
bele hepotabiyalo wawu mao yilonga roti u 
hedutuwa teto, u dila mowali alolo ngopohiya 
lo mongoimamu wawu tiyo longohi mao olo 
ode ta hedudua oliyo.” 

27Ti Isa loloiya ode olimongoliyo odiye, 
"Dulahe hepotabiyala yito pilopowoluwo 
mayi lo Allahuta'ala ode manusiya, dila 
manusiya pilopowoluwo-Liyo mayi ode 
dulahe hepotabiyalo, 23 deboliliyo mao Walao 
Manusiya yito tauwa lo dulahe hepotabiyalo.” 

1 | apatao ti Isa luli lomaso mao ode bele 

hepotabiyalo. To bele hepotabiyaliyo boyito 
woluwo tawu ngota ta ma yilate olu'uliyo 
ngotuwali. ? Woluwo olo tawu-tawuwala 
ta hepololohe totala li Isa. Timongoliyo 
hemopo'obilohe o-Liyo wonu Tiyo mopo'oluli 
tawu to dulahe hepotabiya lo tawu lo Yahudi, 
alihu timongoliyo mowali mopotala o-Liyo. 
3Ti Isa loloiya mao ode ta ma yilate olu'uliyo 
ngotuwali boyito odiye, "Odiyamayi yio uti, 
tihulayi to talu-U.” #Lapatao ti Isa lohintu 
ode ta woluwo to bele hepotabiyala boyito 
odiye, "To pahamu limongoli tonu u halale 
pohutuwola to dulahe hepotabiyalo, mohutu 
piyohu meyalo mohutu leto, moposalamati 
nyawa lo tawu meyalo mohinggi nyawa lo 
tawu?” Ta woluwo teto boyito bolo hipo'oyonga. 
> Wolo uyingo-yingo ti Isa lomilohe mota ode 
olimongoliyo nga'amila. Tiyo otutu yilololo 
sababu hilawo limongoliyo ma odelo toheto 
botu. Lapatao Tiyo loloiya ode tawu boyito 
odiye, "Wuduwa mayi olu'umu boyito!” Tawu 
boyito lohudu mota olu'uliyo wawu olu'uliyo 
ma loluli. ?Tawu-tawuwala ta o pahamu Parisi 
ma lato lokaluwari mayi wawu lomusawara 
wolo tawu-tawuwala anggota lo parteyi ta 
hepodukungiya oli olongiya Herodes, mololohe 
dalalo wololo mopolopu oli Isa. 

7Lapatao ti Isa wolo mongomuri-Liyo lonao 

ode bulalo lo Galileya. Tawu ngohuntuwa 
debo ta hetunuhe olimongoliyo. Woluwo ta 
lonto lipu lo Galileya, ta lonto lipu lo Yudeya, 
lonto kota lo Yerusalem, lipu lo Idumeya, 

lonto ngotuwali lo dutula lo Yordan, wawu 
woluwo olo ta lonto kakambunguwala titiliya 
wolo kota lo Tirus wawu Sidon, lonao mayi 
modungohe u heloiya-Liyo wawu momilohe 
nga'amila u hepohutuwo-Liyo. 3 (3:7) ? Sababu 
malo odito huntuwa lo tawu, Tiyo lomarenta 
mao mongomuri-Liyo moposadiya lo bulotu 
tuwawu o-Liyo, alihu Tiyo dila pohuhupeta 
limongoliyo. 1? Ngohuntuwa ta mongongoto 
hepilo'oluli-Liyo, sambe nga'amila ta hisikisawa 
lo tili-tililahepala lo panyaki wuwuntude ohila 
modedeta o-Liyo. 1! Timi'idu tawu-tawuwala 
ta ilotuwanga lo lati boyito mo'onto o-Liyo, 
timongoliyo heposujuduwa to talu-Liyo wawu 
hewuwatia odiye, "Wu Isa Walao Allahuta'ala.” 

12 Bo wolo uto'otutuwa ti Isa longentelao 
olimongoliyo mopolele tatonu Tiyo. 

13 | apatao ti Isa lotaodu huidu wawu 
lotiyanga mola ta ilokohondakiya-Liyo. 

Wawu tawu-tawuwala boyito lonao mola 

ode o-Liyo. 1#Lapatao Tiyo lopotatapu 

mao ta mopuladulota molunuhe o-Liyo 
wawu poponao-Liyo ode kakambunguwalo 
mopotunggulo habari mopiyohu lonto 
Allahuta'ala 9 wawu timongoliyo yilohiya-Liyo 
mao haku wawu kawasa momuhu lati. 

16 Ta mopuladulota ta ma tilatapu-Liyo boyito, 
deuwitoyito te Simon ta tilanggula-Liyo te 
Petrus, t” te Yakobus wole Yahya mongowalae 
Jebedewus ta tilanggula-Liyo te Bowarnerges, 
deboliliyo mao mongowalao bulonggodu 
sababu timongoliyo ngointa mola moyingo, 
18te Andreyas, te Pilipus, te Bartolomewus, te 

Matiwus, te Tomas, te Yakobus walae Alpewus, 
te Tadewus, te Simon anggota lo lemboa ta 
lolawani kumbaniya 1? wawu te Yudas Iskariyot 
ta lohiyanati oli Isa. 

20 | apatao ti Isa lomaso mao ode bele 
tuwawu. Tiyo wolo mongomuri-Liyo didu 
lo'otapu hiyanga monga, sababu ngohuntuwa 
tawu lonao mayi poli loa'ambuwa teto. 

21 Mongowarisi li Isa lonao mayi mopoamani 
o-Liyo, sababu timongoliyo lo'odungohu 
woluwo ta hepoloiyawa deu ti Isa ma biliyongo. 

22 Mongoahali lo Tawurat ta boheli ledungga 
mayi lonto kota lo Yerusalem olo hepoloiyawa 
odiye, “Tiyo ilotuwanga lo tauwa lo lati-latiyalo 
wawu wolo kawasa lo tauwa lo lati-latiyala 
u tanggu-tanggula Be'eljebul boyito, Tiyo 
hemomuhu lati.” 

23Ti Isa lotiyangayi olimongoliyo wawu 
lohintu to delomo lumade odiye, “Wololo 
Ibilisi mowali momuhu Ibilisi? 2? Wonu yiladiya 
tuwawu ta to delomiyo hehila-hilawowa, 
yiladiya boyito ma moantulu. ?? Wawu wonu 
ta ngala'a bo hehila-hilawowa, ongongala'a 
limongoliyo boyito ma moantulu. 2? Odito olo 
wonu Ibilisi hehila-hilawowa wawu lalawaniya 
lomao, Ibilisi boyito ma moantulu wawu ma 
ledungga pulitaliyo. 

27 Dabo diyaluwo tawu ngota ta momaso mao 
lo bele lo ta molotola ngota mowali mohehu 
harataliyo wonu dila tihutoliyopo ta molotola 
boyito, deuwito tiyo mowali mohehu harata to 
bele boyito. 

28 Tutuliyotutu polele-U mayi ode olimongoli: 
Nga'amila dusa lo manusiya wawu hujati 
u hetilangguli mongoliyo ode Allahuta'ala 
donggo oambunguliyo. 2? Bo totonulala hujati 
lo manusiya ode Roh lo Allahuta'ala didu 
oambunguwa lo Allahuta'ala, sababu huhutu 
boyito yito dusa kakali.” 3?Ti Isa loloiya 
odito sababu timongoliyo hipoloiyawa Tiyo 
ilotuwanga lo lati. 

31 | apatao ti mama li Isa wolo mongowuta- 
Tiyo lonao mayi. Timongoliyo heyimawa to 
diluwari wawu ti Isa piloitiyangiyo mayi to 
tawu. 32Tou boyito tawu ngohuntuwa hehuloa 
pali-palita to o-Liyo. Woluwo ta lopolele 
mao ode o-Liyo odiye, “Guru, woluwo ti 
mama wawu mongowutati Guru to diluwari. 
Timongoliyo hepololohe oli Guru.” 

33 Ti Isa lolametao ode olimongoliyo, “Tatonu 
ti mama-U wawu tatonu mongowutatu-U?” 
34Tiyo lomilohe mota ode tawu-tawuwala 
hehuloa pali-palita to tili-Liyo wawu 
loloiya odiye, “Ta botiye ti mama-U wawu 
mongowutatu-U! 3?Titalotita ta mohutu u 
okohondakiya lo Allahuta'ala, tiyo wutatu-U ta 
lolai, tiyo wutatu-U tabuwa wawu tiyo olo ti 
mama-U.” 

4 1Ti Isa longajari poli to bihu bulalo lo 

Galileya. Ngohuntuwa da'a tawu ta lonao 
mayi loambuwa to o-Liyo. Uwitolo sababuliyo 
Tiyo lotitae mola ode bulotu tuwawu u 
labu-labuwa teto wawu lotihuloa to bulotu 
boyito. Wawu tawu ngohuntuwa boyito debo 
ta to tuduliyo to bihu bulalo boyito. 2 Tiyo 

longajari to tawu ngohuntuwa boyito to delomo 
rupa-rupa lo lumadu. To pongajari-Liyo boyito 
ti Isa loloiya ode olimongoliyo odiye, 

3 "Dungohi limongoli nga'amila! Woluwo 
ta momengila ngota lopomuayadu bili. 
4Wawu ngotayadu bili pilopohuayadiyo boyito 
lodehu to bihu dalalo, lapatao lonao mayi 
buburungiyalo yilonga bili boyito sambe 
lopulito. > Ngotayadu lodehu to huta molipa 
u o botu ngohuntuwa, lapatao bili boyito 
ma lato lobutu sababu hutaliyo molipa. 
6 Bo tou ma tiliminelayi dulahu, pilomulo 
boyito ma lololante wawu lohengu sababu 
dila longuwa'ato. 7 Ngotayade poli lodehu 
to hungiyo lo hiyambungo duhi, lapatao ma 
hemombungayi hiyambungo duhi boyito wawu 
lohupeta pilomulo boyito sambe dila lomungo. 
8 Wawu ngotayadu lodehu to huta suburu. Tiyo 
lobutu mopiyohu wawu tou ledungga wakutu lo 
umomungo, hasililiyo woluwo u lopiu tolopulu, 
woluwo u lopiu wolomopulu wawu woluwo olo 
u lopiu po'ohetuto.” 

IWawu Tiyo olo loloiya odiye, "Titalotita ta 
obulonga podungohiyo, tiyo musi modungohu!” 

10 | apatao tou ti Isa bo tutuwawu, 
mongomuri-Liyo mopuladulota wawu tawu- 
tawuwala wuwewo lonao mao ode o-Liyo wawu 
lohintu pituwa lo lumade boyito. !! Tametiyo 
li Isa, “Timongoli ma yilohiya lo Allahuta'ala 
pongotota tomimbihu rahasiya lo Yiladiya-Liyo, 
bo ode ta dila umati lo Allahuta'ala uhetuwa- 
tuwawuwa piloposambewo-U wolo lumadu 
12 alihu mowali ganapu Pirimani lo Allahuta'ala 

odiye, 'Openu boli hibilohe, timongoliyo dila 
motota wolo-wolo, openu boli timongoliyo 
hedungohe, timongoliyo dila mongarati, alihu 
timongoliyo dila motobati wawu ambunguwo 
lo Allahuta'ala.” ” 

13 | apatao ti Isa lohintu olimongoliyo 
odiye, “Timongoli olo dila mongarati lo 
lumade boyito? Wonu odito, wololo timongoli 
mowali mongarati lumade wuwewo mao? 
14Ta lopomuayade boyito lopomuayadu 
habari mopiyohe lonto Allahuta'ala. 23 Bili 
u lodehu to bihu dalalo tou pilomuayadiyo 
mota, uwito humaya lo tawu-tawuwala ta 
lodungohe habari mopiyohu lonto Allahuta'ala 
wawu Ibilisi ma lato lonao mayi lohama 
u boheli pilopohuayadiyo mota to delomo 
hila limongoliyo boyito. +6 Odito olo bili u 
lodehu to huta o botu ngohuntuwa tou 
pilopohuayadiyo mota, uwito humaya lo 
tawu-tawuwala ta ma lo'odungohe habari 
mopiyohu lonto Allahuta'ala wawu ma lato 
lololimo wolo uhewengahe. 17 Bo habari boyito 
dila longuwa'ato to delomo hila limongoliyo, 
tunggulo dila lo'otahangi lohihewo. Lapatao 
tou timongoliyo ilodungga lo ususa meyalo 
usikisa sababu habari mopiyohe boyito, 
imani limongoliyo ma hua moluluto. t8 Wawu 
bili u lodehu to hungo hiyambungo duhi 
tou pilomuayadiyo mota, uwito humaya lo 
tawu-tawuwala ta lodungohe habari mopiyohe 
boyito, 1? bo timongoliyo hawatiri lo tutumuli 
mongoliyo to duniya boti. Timongoliyo ohila 
tumumula kaya wawu napusu ode totonulala 

lomao u mo'osanangi polu-polu to hila 
limongoliyo, tunggulo habari mopiyohe lonto 
Allahuta'ala boyito ilohupetaliyo to delomo 
hila limongoli wawu dila lomungo. 20 Bo bili 
u lodehu to huta suburu tou pilomuayadiyo 
mota, uwito humaya lo tawu-tawuwala ta 
lodungohu wawu lololimo habari mopiyohe 
boyito lapatao lomungo. Woluwo ta lomungo 
tolopulu lopiu, woluwo ta lomungo wolomopulu 
lopiu wawu woluwo olo ta lomungo mohetuto 
lopiu.” 

21 Wawu ti Isa loloiya ode olimongoliyo, 
"Diyaluwo ta mopolaito tohe, lapatao mota 
taubeliyo mao lo tombe meyalo mota 
dutuwoliyo mao to walungo lo potuluhe. Tohe 
vito musi popodutuwoliyo to u molanggato. 
22 Sababu diyaluwo u hewanto-wantoa u 
dila mowali mopatato wawu diyaluwo mao 
olo rahasiya u dila mohuo. 23Titalotita ta o 
bulonga podungohiyo, tiyo musi modungohu!” 

24 |apatao Tiyo loloiya poli, “Po'otoloma mao 
u ilodungohe limongoli! U hepomake limongoli 
mongukuru to tawu ma pomake mayi lo 
Allahuta'ala mongukuru olimongoli wawu boli 
donggo o duhengiyo. ?? Sababu titalotita ta ma 
o pongotota, tiyo ma wohiya lo Allahuta'ala 
pongotota. Bo titalotita ta dila o pongotota, 
openu bo wolo u woluwo to oliyo ma moli.” 

26 Wawu ti Isa loloiya poli, "Pasali lo 
Yiladiya lo Allahuta'ala mowali popohumaya 
mao odelo tawu ngota lopohuayadu bili 
to huta. 7?” Lapatao tou ledungga uhuyi 
tiyo lotuluhu wawu tou ledungga u dulahu 

tiyo lobongu. Wawu bili boyito ma lohutu 
mayi tumbingiyo, ngohuyi-ngohuyi mayi 
tumbingiyo boyito hemopohudamango, 
wololo ilowaliliyo dila otawa lo tawu. 28 Huta 
lohihilawo hemopotumulayi lo pilomulo, 
memulo tangoliyo lapatao hulaiyo wawu 
pulitiyo mao hungoliyo u mopo'opolu tango 
boyito. 2? Wonu hungoliyo boyito ma lolalahu, 
ma totobuliyo lo ta ahu'uwo, sababu ma 
ledungga sembo polotobeliyo.” 

30 Wawu ti Isa luli loloiya poli, "Wolo u mowali 
popobandingiyola wolo Yiladiya lo Allahuta'ala? 
Meyalo wolo u mowali popolumadela lo Yiladiya 
lo Allahuta'ala boyito? 3! Pasali lo Yiladiya 
boyito mowali lumadu mao odelo bili lo sayori 
ngobotu u pilopomuayadiyo to huta. Bili 
boyito ngobotu kikio to wolota lo bili lo sayori 
nga'amila u woluwo to duniya. 32 Bo wonu tiyo 
pomuayadulo, tiyo ma tumumulo wawu ma 
mowali lebe damangao lo totonulala sayori 
wuwewo wawu mohutu tango dudula'a, sambe 
buburungiyalo hetombota mowali mohutu 
beleya to tibawa lo dungiyo u mombungo.” 

33 Ngohuntuwa lumade odito boyito u 
hepilomake-Liyo tou heloposambewo lo 
Pirimani ode tawu-tawuwalo. Tiyo helongajari 
olimongoliyo ngoenggade lo u ongaratiya 
limongoliyo. 3#Tiyo lalayita helongajari to 
delomo lumadu, bo wonu Tiyo bolo wolo 
mongomuri-Liyo wambao, nga'amila pasali 
hetilombanga-Liyo. 

35 Tou ma lolango to dulahe boyito ti Isa 
loloiya mao ode mongomuri-Liyo, “Dulo ito 
mobalanga ode ngotuwali lo bulalo.” 

36 Tawu ngohuntuwa boyito ma tilola mao 
limongoliyo teto wawu timongoliyo ma 
lotitae pe'epe'enta to bulotu tuwawu. Wawu 
pe'epe'enta wolo bulotu wuwewo timongoliyo 
ma lobalango. 3” Debolo lohipayi dutala da'a 
wawu buolo ma hemopotemba lo bulotu 
limongoliyo wawu bulotu ma heotuwanga 
lo taluhu, sambe ma ngope'e mopolu. 33To 
wakutu boyito ti Isa letuluhu to huli lo bulotu 
bala-balata to wulula. Mongomuri-Liyo lomuo 
o-Liyo wawu loloiya ode o-Liyo odiye, "Longola 
dila paduliyo li Guru ito boti ma molopu?” 

39Ti Isa ma lobongu mayi wawu dutala 
hihipa boyito ilantingiyo mota. Tiyo loloiya ode 
bulalo boyito odiye, “Potipo'oyo! Poberentilo!” 
Lapatao dutala boyito lopo'oyo lomola wawu 
bulalo boyito ma yilolilo da'a. 4° Lapatao ti Isa 
loloiya ode olimongoliyo, "Longola malo odiye 
duyiti mongoli? Debo dipo paracaya timongoli 
ode ola-U?” #Timongoliyo otutu hewoheya 
wawu diluyita da'a wawu hipobisalawa to 
wolota limongoliyo lomao odiye, “Tatonu 
Talitiye, tunggulo dutalo wawu bulalo ta'ati 
ode o-Liyo?” 

1Ti Isa wolo mongomuri-Liyo ma ledungga 
5 ode ngotuwali lo bulalo to huta lo tawu 
lo Gerasa. ? Tou ti Isa boheli lolahe mota 
lonto bulotu, woluwo ta lolai ngota ta 
ilotuwanga lo lati ma lato lonao mayi lonto 
panggula ode li Isa. 3 Tawu boyito tola-tola to 

panggula boyito wawu diduluwo ngota mao ta 
mambo molihuta oliyo, openu boli ranteyalo. 
4Tiyo ma po'opo'odata hepilunguliyo wawu 
heyiranteyaliyo, bo rante wolo pungu boyito 
mopulito hebunto-buntoliyo mao, sambe 
diduluwo ngota mao ta molotolo ta mowali 
moheupa oliyo. ?Huyi wawu dulahu tiyo 
ntalenga mota ntalengayi to panggula wawu to 
hulu-huludelo wawu wuwatia mota wuwatiayi. 
Batangaliyo lohihilawo hekalu-kaluhuliyo lo 
botu sambe paliyalo. 

STou tiyo lo'onto mota oli Isa lonto 
umolamingo, tiyo ma tilumetea mota losujudu 
to talu li Isa “wawu wolo suwara uda'a tiyo 
longuwatia odiye, "Isa Walao Allahuta'ala ta 
laba-labatutu molanggato! Wolo urusani-Mu 
wolau? Wolo uhemolanggula tanggulo 
Allahuta'ala pohileu ole-Mu dila sikisayi wau.” 
8 Tiyo loloiya odito sababu ti Isa ma lomarenta 
mao to lati boyito alihu mokaluwari mao to 
tawu boyito. 

?Lapatao ti Isa lohintu ode oliyo odiye, 
"Tatonu tanggulumu?” Tametiyo mayi, 
"Tanggulu'u te Ngolihu wawu Ngoli, sababu 
ami ngohuntuwa.” 1? Tiyo lohile wolo 
uto'otutuwa ode oli Isa, alihu Tiyo dila 
moponao olimongoliyo molola mao lipu boyito. 

11 Woluwo teto boyi ngohuntuwa hepongala 
to binggi lo huidu. t? Lati-latiyala boyito lohile 
ode oli Isa, uwalimongoliyo mao, "Parentayi 
mayi ami momaso mota ode boyi-boyiyala 
boyito.” 13 Hihile limongoliyo tilurutiya mao li 
Isa. Lapatao lati-latiyala boyito ma lokaluwari 

mao lonto tawu boyito wawu tilumuwotao 
ode boyi ngohuntuwa. Boyi nga'amila boyito 
lotitidehu ode bulalo lonto bihu pangato wawu 
lopowate to delomo bulalo boyito. Jumula lo 
boyi boyito takuseriyo mao dulolihu. 

14 Ta hedahawa boyi boyito ma tilonggoteteo 
wawu ma mota lohungguli pasali boyito 
to kota wawu to kakambunguwalo. Wawu 
tawu-tawuwala lonao mayi momilohe u ma 
yilowali boyito. 12 Timongoliyo lonao mayi ode 
oli Isa wawu ilodungga mayi limongoliyo ta 
ilotuwanga lo lati ngolihu wawu ngoli boyito 
hulo-hulo'o ma kakayini wawu akaliliyo ma 
piyo-piyohu. Timongoliyo nga'amila ma yilohe. 
16 Tawu-tawuwala ta ma lo'onto mao lohihilawo 
u ma yilowali to boyi-boyiyala boyito wawu to 
ta ilotuwanga lo lati boyito hepohungguliya 
mao ode olimongoliyo ta boheli ledungga mayi 
ode tambati boyito. !” Lapatao timongoliyo ma 
lohile wolo upakusa, alihu ti Isa molola mao 
lipu limongoliyo. 

18To wakutu ti Isa ma motitae poli ode 
bulotu, tawu ta ma tilola mao lo lati-latiyala 
boyito hemohile wolo uto'tutuwa alihu tiyo 
wohi li Isa modudua o-Liyo turusi. 

19Ti Isa dila satuju tiyo monao wo-Liyo, 
bo Tiyo loloiya mao ode tawu boyito odiye, 
"Pohuwalingolo yio ode belemu wawu ode 
kambungumu wawu mota wungguliyamu mao 
ode tawu-tawuwala totonulala u ma pilohutu 
lo Allahuta'ala Eya to batangamu wawu wololo 
Tiyo ma loponu wawu lotoliangumu!” 


MARKUS 5.20-28 21 


20 apatao tawu boyito ma lonao wawu 
helohungguli mao to tawu-tawuwala to lipu 
u tanggu-tanggula Kota Mopulu totonulala u 
pilohutu li Isa to batangaliyo. Nga'amila tawu 
to lipu boyito hilerani. 

21 Yilapato uwito, ti Isa luli lobalanga mota to 
bulotu ode ngotuwali lo bulalo lo Galileya wawu 
ngohuntuwa da'a tawu lonao mayi loambuwa 
ode o-Liyo to bihu bulalo. 2? Tawu ngota tauwa 
lo bele hepotabiyalo ta tanggu-tanggula te 
Yairus lonao mayi ode o-Liyo. Tou lo'onto 
mao oli Isa, tiyo losujudu to talu lo oati Isa 
23 wawu lohile wolo uto'otutuwa ode o-Liyo 
odiye, “Walao latiya tabuwa mongongota da'a, 
ma ngope'e mate. Pohile latiya ti Guru monao 
wolatiya wawu mota dutuwa pomao olu'u li 
Guru to oliyo, alihu tiyo salamati wawu tatapu 
tumu-tumulo.” 

24 Ti Isa lonao woliyo wawu ta ngohuntuwa 
boyito hetunuhe o-Liyo wawu bolo wuwuntude 
to tili-Liyo. 

25 Woluwo olo teto tabuwa ngota ta 
ma mopuladuluwo lo tawunu hihewoliyo 
hepoba'ata lo duhu. ??Tiyo ma lobabaleya 
heloiwunemo to ta mohunema, sambe 
lopulito nga'amila harataliyo, bo diyaluwo 
mao hunaliyo tumbao ngongotiyo boma 
hemobubuhetao. 7 Tiyo ma helo'odungohe 
habari li Isa. Sababu uwito, tiyo openu to 
hungo tawu ngohuntuwa debo ta lodudula 
mota lonto dibalaka wawu lodedeta mota 
jumba li Isa. “Tiyo hemoloiya to delomo 

hilaliyo odiye, "Asali odedetau jumba-Liyo boti 
wau mowali moluli.” 

29 To sa'ati boyito ma loberenti u hepoba'ata 
lo duhu wawu ilorasaliyo batangaliyo ma 
loluli to panyaki duto-dutola oliyo. 32 To 
sa'ati boyito ma ilotawa li Isa deu woluwo 
kawasa lokaluwari mota lonto batanga-Liyo. 
Lapatao Tiyo loyili mao ode dibalaka ode tawu 
ngohuntuwa wawu loloiya odiye, “Tatonu ta 
lodedeta jumba-U?” 

31 Mongomuri-Liyo lolametao odiye, “Guru, 
malo odiye huntuwa lo tawu wuwuntude to 
tili li Guru. Wololo ti Guru donggo hemohintu 
tatonu ta lededeta jumba li Guru?” 

32 Bo ti Isa debo tatapu lomilohe mota ode ta 
hepalita to o-Liyo mololohe tatonu ta lodedeta 
jumba-Liyo. 33 Tou ilotawaliyo mao u ma lowali 
to batangaliyo, tabuwa boyito ma yilohe wawu 
lomolopalo. Lapatao tiyo losujudu to talu li Isa 
wawu lohungguli mao totonulala u ma yilowali. 
34 Ti Isa loloiya mao ode tabuwa boyito odiye, 
"Wutato Latiya, imani lingoli ma lo'osalamati 
olingoli. Ponaolo wolo usalamati, tingoli ma 
loluli!” 

35 Tou ti Isa donggo bisa-bisala lonao mayi, 
ngololota ta lonto bele le Yairus me lopolele 
oliyo odiye, "Walai tuwani ma yilate. Didu 
ohunaliyo ti tuwani hemopo'opule oli Guru.” 

36 Ti Isa dila boti loma-lomaduli mao u 
hebisala limongoliyo wawu Tiyo lopolele 
mao ode le Yairus odiye, “Dila pohe, bo 
pomaracayalo.” 3” Lapatao Tiyo lonao turusi 
wawu diyalu ngota mao ta ilijiniya-Liyo lonao 

wo-Liyo ngopohiya te Petrus, te Yakobus 
wawu te Yahya wutatiyo le Yakobus. 33 Tou 
timongoliyo ledungga mota ode bele le Yairus, 
ilodungga mota limongoliyo tawu-tawuwalo 
hebuluhuta wawu woluwo ta hehiyonga wolo 
suwara da'a. 32Tou timongoliyo ma lomaso 
mota, Tiyo loloiya ode tawu-tawuwala ta 
woluwo teto boyito odiye, “Longola timongoli 
hebuluhuta wawu hehiyonga? Tabuwa kikia 
boti dila yilate, tiyo bo tutuluhu!” 

40Ti Isa bo hepiloi'iya limongoliyo. Lapatao 
Tiyo lopokaluwari mao olimongoliyo nga'amila 
wawu loitiyangayi oli papa woli mama lo 
tabuwa kikia boyito wolo mongomuri-Liyo 
towulota lomaso mao ode delomo huwali lo 
tabuwa kikia boyito. “1 Olu'u lo tabuwa kikia 
boyito ma dilihima mayi li Isa wawu Tiyo 
loloiya odiye, "Talita kum,” deboliliyo mao nou, 
polele-U mayi olemu: Pobongulo yio! 

42 Tabuwa kikia boyito ma lato lobongu, 
tilimihulo wawu lonao. Wawu nga'amila ta 
woluwo teto hiheraniya da'a. Umuru lo tabuwa 
kikia boyito ma mopuladuluwo lo tawunu. 

43 Wolo uto'otutuwa ti Isa lolahuli ode ta 
woluwo teto boyito alihu timongoliyo dila 
mohungguli lo pasali boyito openu boli de olita. 
Lapatao Tiyo ma lomarenta mao olimongoliyo 
mopoa tabuwa kikia boyito. 

1 Lonteto mao ti Isa lohuwalinga ode 

kambungu-Liyo wawu mongomuri-Liyo 
olo hetunuhe o-Liyo. ? To dulahe hepotabiya 
lo tawu lo Yahudi Tiyo longajari to bele 
hepotabiyalo wawu ngohuntuwa tawu 

hiheraniya tou lo'odungoheo pongajari-Liyo. 
Timongoliyo ma loloiya odiye, “Ma lo guru 
mayi toutonu Talitiye sambe Tiyo lo'otapu 
unga'amila botiye? Pongotota wolo poli u 
yilohiliyo? Wawu wololo Tiyo mowali mohutu 
totonulala mujijat? 3 Tiyo boti dabo basi lo 
ayu, walaiyo li Mariya, mongowuta-Tiyo te 
Yakobus, te Yoses, te Yudas wawu te Simon 
wawu wuta-Tiyo mongobuwa olo hetolawa 
pe'epe'enta wolanto to kambungu boti.” Wawu 
timongoliyo nga'amila dila paracaya ode 
O-Liyo. 

4Lapatao ti Isa loloiya ode olimongoliyo 
odiye, “Nabi ngota hehurumatiyo lo tawu to 
kakambunguwalo, bo dila to kambunguliyo 
lohihilawo, to wolota lo mongowarisiliyo wawu 
to delomo beleliyo.” 

> Teto Tiyo dila lohutu mujijat openu bo 
tuwawu mao, ngopohiya opo'oluli ngololota ta 
mongongoto tou Tiyo lopodutu mao lo olu'u to 
olimongoliyo. 

SLapatao ti Isa ma lonao lohelili 
kakambunguwalo monto desa tuwawu ode 
desa wuwewo helongajari. 7 Mongomuri-Liyo 
ta mopuladulota ma tiliyangiyo mayi wawu ma 
ilahula-Liyo dudulota ode kakambunguwalo. 
Tiyo olo longohi mao olimongoliyo haku 
wawu kawasa momuhu lati-latiyalo. 3 Tiyo 
olo lolahuli olimongoliyo alihu dila modelo 
wolo-wolo tou henaowa. Roti, bututu lo tomeu 
wawu doyi to bintolo dila mowali delolo, 
ngopohiya lo tunggudu. ? Timongoliyo mowali 
momake santale, bo dila mowali momake 

bo'o wowolude moheluduluwo. ?? Tiyo olo 
loloiya ode mongomuri-Liyo boyito odiye, 
"Wonu to kambungu tuwawu timongoli ma 
tolimoliyo motitola to bele tuwawu, potitolalo 
teto sambe timongoli molola mao kambungu 
boyito. 1! Wawu wonu woluwo tawu-tawuwala 
to tambati tuwawu ta dila mololimo olimongoli 
wawu timongoliyo olo dila mohuto modungohe 
olimongoli, tolayi lomao kambungu boyito 
wawu polota'a lomao peyahua to oati mongoli 
mowali poela wawu tuwoto deu timongoliyo 
dila yinawo motobati.” 

12 | apatao mongomuri ta mopuladulota 
boyito ma lonao helopotunggulo habari deu 
tawu-tawuwalo musi motobati. 13 Wawu 
ngohuntuwa lati hehiluhu limongoliyo wawu 
ngohuntuwa olo ta mongongoto ta hepiladeta 
limongoliyo lo yinulo yiloluli. 

14Ti olongiya Herodes lo'odungohe olo 
pasali li Isa, sababu tanggu-Liyo ma lolo'opo 
wawu tawu-tawuwalo hepoloiyawa odiye, 
"Tiyo ti nabi Yahya ta mopopolihuwa ta muli 
pilopobongu mayi lo Allahuta'ala lonto kuburu 
wawu uwitolo sababuliyo nga'amila mujijat 
boyito mowali pohutuwo-Liyo.” 

15 Tawu wuwewo hepoloiyawa odiye, "Tiyo 
vito ti nabi Eliya!” Tawu wuwewo poli 
hepoloiyawa odiye, “Tiyo yito tala ngota lo 
nabi, odelo nabi-nabiyala omo-omolu mayi.” 

16 Tou lo'odungohe pasali boyito, ti olongiya 
Herodes loloiya odiye, “Dila, Tiyo boyito ti 
nabi Yahya ta mopopolihuwa ta ma tilimadeu 
lunggongiyo, bo Tiyo ma luli tilumumulayi.” 


MARKUS 6.17-22 26 


17 Memangi omo-omolu ti olongiya Herodes 
ta loiwaupa oli nabi Yahya ta mopopolihuwa 
wawu loipungu oliyo to tutupa. Ti olongiya 
Herodes lohutu odito sababu pasali li Herodiyas 
dile le Pilipus wutatiyo, ta hilamaliyo lowali 
dileliyo. 19Ti nabi Yahya ta mopopolihuwa 
pipiuwa helodini mao oli olongiya Herodes 
odiye, "Haramu yio mohama dile lo wutatumu 
mowali dilemu.” 

19Ti Herodiyas loyingo da'a li nabi Yahya ta 
mopopolihuwa wawu ma lomatuju mohinggi 
nyawaliyo, bo dila mo'otapu hiyango sababu 
dila wohiliyo li olongiya Herodes. 20 Ti 
olongiya Herodes mohe li nabi Yahya ta 
mopopolihuwa, sababu otawaliyo ti nabi Yahya 
boyito tawu banari wawu ta suci hilaliyo, 
sambe tiyo hemolilunga oliyo. Bo timi'idu tiyo 
mo'odungohe u heloiya li nabi Yahya boyito 
hilaliyo mowali balisa, bo tiyo olo debo sanangi 
modungohe u hebisalaliyo. 

21 Lapatao debo ledungga olo hiyanga 
mopiyohu oli Herodiyas mohinggi nyawa li 
nabi Yahya ta mopopolihuwa, deuwitoyito 
tou ti olongiya Herodes lohutu pesta to 
dulahe pilotutuwaliyo oliyo wawu loloduwo ta 
heopanggatiya molanggato, mongoporowira 
wawu totonulala ta o biluloa to lipu lo 
Galileya. 22To wakutu boyito walaiyo tabuwa 
li Herodiyas tilumuwotao ode oambuwa 
boyito mao lotari wawu tiyo lo'osanangi 
hilaliyo li olongiya Herodes wolo nga'amila ta 
tiloduwoliyo. Ti olongiya Herodes loloiya ode 
ta dulahu boyito odiye, “Wolo u otohilamu bolo 

pohilelo, nga'amila ma popowoluwou mayi 
23 Lapatao ti olongiya Herodes ma lotadiya to 
taluliyo odiye, “Openu boli wolo u pohilemu 
ma wohivu, boli ngotayadu lo yiladiyau boti!” 
24Ta dulahu boyito ma mota lohintu to 
oli mamaliyo odiye, "Wolo u musi pohile 
latiya mama?” Ti Herodiyas lolametao odiye, 
"Lunggongiyo li nabi Yahya ta mopopolihuwa!” 

25 [ apato uwito, tiyo ma lato lonao ode oli 
olongiya mota loloiya odiye, “Pohile latiya to 
sa'ati botiya olo ti olongiya mongohi mayi ode 
olatiya, lunggongiyo le Yahya ta mopopolihuwa 
tani-tani mayi to baki tuwawu!” 

26 Lo'odungoheo u odito, otutu ma yilololo 
hilaliyo li olongiya. Bo sababu tiyo ma 
lotadiya wawu sababu ta tiloduwoliyo mayi 
boyito, tiyo dila sanggupi motolaki hihile 
boyito. 27Ti olongiya ma lato lomarenta 
ngotaliyo ta kakawali oliyo mota mohama mayi 
lunggongiyo li nabi Yahya ta mopopolihuwa. 
Ta mokkawaliya boyito lonao wawu mota 
lolimadeyi lunggongiyo li nabi Yahya boyito 
to tutupa. ?8 Lapatao ma dileloliyo mola 
lunggonga boyito to baki tuwawu wawu ma 
yiluduliyo mao ode ta dulahu boyito. Wawu 
ta dulahu boyito ma lohudu mao ode oli 
mamaliyo. 2? Tou pasali boyito ilodungohe mao 
lo mongomuri li nabi Yahya ta mopopolihuwa, 
timongoliyo lonao ode tutupa mota lohama 
mayiyetiliyo wawu yilobungao limongoliyo. 

30 | apatao mongorasul boyito ma 
lohuwalingayi lonto kakambunguwalo wawu 
lotiyimoa woli Isa. Timongoliyo lopolapuru 

mao ode o-Liyo totonulala u hekilaraja wawu 
hepilongajari limongoliyo. 3t Lapatao Tiyo 
loloiya ode olimongoliyo odiye, “Dulo ito monao 
ode tambati dila o tawu, alihu bo ito lomao 
wawu ito mowali mohuheli ngope'e!” Sababu 
ngohuntuwa da'a tawu ta bubulota heponaowa 
mao ode olimongoliyo, sambe bo monga 
timongoliyo didu o wakutu. 32Timongoliyo 
lotitae to bulotu ode tambati dila o tawu, alihu 
bo timongoliyo lomao ta woluwo to tambati 
boyito. 

33Tou timongoliyo ma lomonggato, 
ngohuntuwa ta lo'onto wawu lotota lo patuju 
limongoliyo. Tawu-tawuwala lonto nga'amila 
kota ma loli tuduliyo wolo uhetetea lo lolodeo 
oli Isa wolo mongomuri-Liyo ode tambati 
pilatuju limongoliyo boyito. 3#Tou ti Isa ma 
lolahe mola lonto bulotu, Tiyo pilotimbuluwa lo 
toliango lo'onto mao tawu ngohuntuwa da'a 
boyito, sababu timongoliyo debo odelo himba 
dila o ditiliyo. Lapatao ngohuntuwa da'a pasali 
u ma hepilongajari-Liyo to tawu ngohuntuwa 
boyito. 3? Tou ma lolango mongomuri-Liyo 
lonao mayi ode li Isa wawu loloiya odiye, 
"Tambati boti dila hepotitola lo tawu wawu 
dulahu ma lolango. 3? Peiwuwalingilo tawu 
ngohuntuwa boti, alihu timongoliyo lohihilawo 
mowali mota motali ualolo to kakambunguwala 
wewembide mao teye.” 

37 Bo pilolametao li Isa ode olimongoliyo 
odiye, "Timongoli ta musi mopoa 
olimongoliyo!” Mongomuri-Liyo loloiya 
mao odiye, “Delo ponga lo akali amiyatiya 

mota motali mayi roti popoa olimongoliyo u 
haragaliyo tutuwawuwa lo gaji lo ta ngota tou 
ngopitango tawunu?” 

38 Ti Isa loloiya ode olimongoliyo odiye, 

"Bo ngolo roti u woluwo to olimongoli? Nte 
parakisayipo!” Tou ma yilapato lomarakisa, 
timongoliyo lopolele mao odiye, "Woluwo roti 
bo limo lobotu wawu ponula bo dulobotu.” 

39 | apatao piloihuloa-Liyo mota nga'amila 
tawu boyito helembo- lemboa to tudu lo 
huoyota moyidu. # Lapatao tawu-tawuwala 
boyito ma lotihuloa olo helembo-Iemboa. 
Woluwo ta ngopolemboa mohetutolota wawu 
woluwo olo ta limolopulota ngopolemboa. 

41 Roti limo lobotu wawu ponula dulobotu 
boyito hilama mayi li Isa. Tiyo yilumanggela 
mola ode hulungo losukuru wawu lodua lohile 
barakati ode Allahuta'ala. Lapatao roti boyito 
ma pili-pilitangiyo mota wawu yilohi-Liyo 
mao ode mongomuri-Liyo pei taya-tayadiyo 
mota ode tawu-tawuwala boyito. Odito olo u 
pilohutu-Liyo wolo ponula dulobotu boyito. 

42 Nga'amila ta woluwo teto boyito yilonga 
sambe lobutuhu. #Lapatao timongoliyo 
lopoyimoao sisa lo putu-putuwala lo roti 
wawu ponula, woluwo mopuladuluwo lokaranji 
hipoluwa. ##Jumula lo ta yilonga to wakutu 
boyito limololihulota mongololai. 

4> |Lapatao uwito, mongomuri li Isa ma lato 
piloipotitimulowa-Liyo lotitae to bulotu ode 
kota lo Betsaida to ngotuwali lo bulalo. Wawu 
tou boyito olo tawu ngohuntuwa boyito ma 
pileiwuwalinga-Liyo. 48 Tou ma lobuala mao 

wolo tawu ngohuntuwa boyito, Tiyo lonao 
ode huludu mola lodua. 7” Huyiliyo mao ti Isa 
donggo to tuduliyo tutuwawu wawu bulotu 
u hetaeya to mongomuri-Liyo ma to hungo 
bulalo. #Ti Isa lo'onto mota mongomuri-Liyo 
ma masasa hipobiteya, sababu dupoto 
lalawaniya wolo dulungo bulotu limongoliyo. 
Tanu ma jamu tiga louhuyi Tiyo lonao mota 
to tudu lo taluhu bulalo ode olimongoliyo 
wawu mongomuri-Liyo ma olawode-Liyo 
mota. 49 Tou timongoliyo lo'onto mao o-Liyo 
nao-nao to tudu lo taluhu bulalo, harapu 
limongoliyo bo lati, sambe timongoliyo ma 
hewuwa-wuwatia, ?? sababu timongoliyo 
nga'amila lo'onto o-Liyo wawu timongoliyo 
otutu diluyito. Bo Tiyo lato lobisala mota ode 
olimongoliyo odiye, "Popolotola mola hila 
limongoli, Wau ta botiye wawu dila pohe 
timongoli!” ?1Lapatao Tiyo ma lotitae mola 
ode bulotu u hetaeya to mongomuri-Liyo 
wawu dupoto ma yilole lomola. Timongoliyo 
nga'amila otutu hilinggolabe, ?? sababu 
timongoliyo dipo longarati tomimbihu mujijat 
lo roti boyito wawu hila limongoliyo debo 
donggo odelo toheto botu. 

53Tou ma ledungga mota ode ngotuwali, ti 
Isa wolo mongomuri- Liyo ma loporabuwa mao 
lo bulotu limongoliyo to pentadu Genesaret. 
34Tou timongoliyo boheli hilahe mota lonto 
bulotu, tawu-tawuwalo ma lato lo'onuhe oli 
Isa. ??Lapatao tawu-tawuwala boyito ma 
hitete-tetea lomota ode nga'amila kambungu 
wawu boli toutonu odungohe lo tawu tambati 

ilowoluwowa li Isa boyito oditomao olo ta 
hengongota hepilanteteliyo mao. 7? Odito 
olo openu boli deutonu ponaowa li Isa ode 
desa-desawalo, ode kota-kotawalo meyalo 
ode kakambunguwalo, tawu hepopobalata 
mota lo ta hengongota to patali wawu pipiuwa 
hepohileya ode o-Liyo, alihu timongoliyo 
ijiniya-Liyo openu bo modedeta bihu jumba- 
Liyo. Wawu nga'amila ta helodedeta o-Liyo 
loluli. 

7 1 To wakutu tuwawu woluwo ngopolemboa 

tawu ta o pahamu Parisi wawu tanu 

ngololota ta ahali lo Tawurat lonto kota lo 
Yerusalem, lonao mayi modunggaya woli Isa. 
2Tlontonga mota limongoliyo woluwo ngololota 
muri li Isa yilonga lo olu'u najisi, deuwitoyito 
olu'u dila huwa-huwalo moturuti mao adati lo 
mongotiyombu limongoliyo. 

3Tawu-tawuwala ta o pahamu Parisi 
tutuwawuwa wolo tawu-tawuwala lo Yahudi 
wuwewoliyo mao, timongoliyo dila ta 
monga wonu dila mohuwalopo lo taluhe 
ngobu'u lo olu'u, sababu timongoliyo 
hedihima adati lo mongotiyombu limongoliyo. 
4Wonu timongoliyo mohuwalingayi monto 
patali, timongoliyo dipo monga woru dila 
mopo'oberesipo batanga mulo-mulo. Wawu 
donggo ngohuntuwa pomao aturu lo adati 
wuwewoliyo mao u hedihima olimongoliyo, 
odelo umohuheta halati, manggo wawu 
poka-pokakasiyala tombaha. 

> Uwitolo sababuliyo tawu-tawuwala ta o 
pahamu Parisi wawu mongoahali lo Tawurat 

lohintu ode o-Liyo odiye, "Longola mongomuri 
li Guru hetumula dila hedudua adati lo 
mongotiyombunto? Bilohi mota timongoliyo 
hepongala lo olu'u najisi.” 

6 Tameti Isa ode olimongoliyo odiye, 
"Timongoli boti tawu munapiki. Banari po'ota 
li nabi Yesaya tomimbihu timongoli. Odelo 
loiya lo Allahuta'ala tula-tuladu to kitabi 
li nabi boyito odiye, "Tawu-tawuwala boti 
hepohurumatiya ola-U wolo tunggili mongoliyo, 
bo hila limongoliyo molamingo to ola-U. 7 Dila 
ohunaliyo timongoliyo hepoibadatiya ode 
ola-U, sababu bo pongajari lo manusiya 
u hepongajari limongoliyo to tawu.” Odito 
Pirimani lo Allahuta'ala.” 

8Ti Isa loloiya ode olimongoliyo odiye, 
"Parenta lo Allahuta'ala dila heta'atiya 
limongoli, bo adati lo manusiya hedihima 
olimongoli mototoheto.” 

9Ti Isa loloiya poli ode olimongoliyo odiye, 
"Otutu motota timongoli mopoduluhu parenta 
lo Allahuta'ala, alihu timongoli mowali 
momalihara adati limongoli lohihilawo. 
10Ti nabi Musa ma loloiya mayi odiye: 
Hurumatiyamu mao ti papamu woli mamamu! 
wawu: Titalotita ta mola'anati oli papaliyo 
meyalo ti mamaliyo, tiyo musi mate. !! Bo 
timongoli hepongajariya to tawu, wonu tawu 
ngota loloiya ode oli papaliyo meyalo ode oli 
mamaliyo odiye, "Wolo u woluwo to olatiya u 
mowali popohuna mayi latiya momiyahe oli 
papa meyalo oli mama ma yilohi mao latiya 
kurubani ode Allahuta'ala.” 1?Timongoli ma 

mopolopatao tawu boyito monto u wajibu 
momiyahe oli papa meyalo oli mamaliyo. 

13 Wolo uodito, Pirimani lo Allahuta'ala ma 
lowali batali sababu adati limongoli u lonto 
manusiya boyito. Wawu donggo ngohuntuwa 
pomao pasali u odiye u hepohutuwo limongoli. 

14 | apatao ti Isa lotiyangayi poli tawu 
ngohuntuwa boyito wawu loloiya ode 
olimongoliyo odiye, "Dungohi limongoli 
nga'amila u polele-U mayi, alihu timongoli 
mowali mongarati. t> Openu boli wolo u lonto 
diluwari, u momaso ode delomo batanga lo 
tawu ngota dila ta mo'onajisi oliyo, bo wolo u 
mokaluwari mayi monto tawu ngota uwito u 
mo'onajisi oliyo.” 16 (7:15) 

17 Tou ti Isa lotipotia mota lonto tawu 
ngohuntuwa wawu lomaso ma'a ode bele 
tuwawu, mongomuri-Liyo lohintu ode o-Liyo 
tomimbihu pituwa lo u yiloiya-Liyo boyito. 
18Tij Isa lolametao ode olimongoliyo odiye, 
"Timongoli olo debo dila mongarati leto? Dila 
otawa limongoli totonulala u lonto diluwari 
momaso mao ode delomo batanga lo tawu 
ngota dila mo'onajisi oliyo, sababu dila 
momaso ode delomo hilawo, bo ode delomo 
ombongo, lapatao mao pomailiyo to kakusi.” 
Wolo loiya odito Tiyo lopohalale lo ualo 
nga'amila. 

20 Ti Isa muli loloiya poli odiye, "U mokaluwari 
mayi monto tawu ngota, u'uwitolo u mo'onajisi 
oliyo. 21 Sababu monto delomiyo, monto hilawo 
lo tawu ngota lumuwalayi totonulala: pikirangi 
moleto, huloto, mototaowa, mohinggila nyawa 

lo tawu, ?? mojina, tamaolo, huhutu moleto, 
mongakaliya, napusu, mohihiya, hujati, 
sombongiyolo wawu dila mowali ajariyolo. 

23 Wolo uodito, nga'amila pasali u moleta boti 
yilumuwalayi monto delomiyo wawu mo'onajisi 
to tawu.” 

24 apatao ti Isa lolola mao tambati boyito 
ode lipu lo Tirus. Tiyo lomaso mao ode bele 
tuwawu wawu Tiyo dila yinawo otawa lo tawu 
woluwo teto, bo pilodudungga-Liyo mao debo 
ta ilotawa lo tawu. ?? Woluwo tabuwa ngota 
ta walaiyo tabuwa ilotuwanga lo lati. Tou tiyo 
lo'odungoheo deu ti Isa woluwo to kambungu 
boyito, tiyo lato lonao mao losujudu to talu lo 
oati Isa. 2?Ta o wala'a boyito tawu lo Yunani 
waliya lo bangusa Siro-Penesiya. Tiyo lohile 
alihu ti Isa momuhu mao lati monto delomo 
batanga lo walaiyo boyito. 27 Bo ti Isa loloiya 
ode oliyo odiye, “Po'obutuhe pomao ta ukekei 
memulo, sababu dila patuti mohama mayi roti 
u siladiya mao to mongowalao lapatao pomai 
mota ode apula.” 

28 Tabuwa boyito lolametao odiye, "Wu Eya, 
banari uwito, dabo apula to tibawa lo meja 
yito monga momoiyo lo ualo hepodulahuwa 
mayi monto ta ukekei.” 

29 Ti Isa luli loloiya poli ode tabuwa 
boyito odiye, "Sababu tametuma boyito, 
pohuwalingolo yio ode belemu. Lati boyito ma 
lohinggi mao lonto walaumu.” 

30 Tou tabuwa boyito ma lohuwalingo, 
ilodunggaliyo mota to beleliyo walaiyo ma 

bala-balata to potuluheliyo wawu lati boyito 
ma lokaluwari to oliyo. 

31 | apatao ti Isa lolola mao poli lipu lo Tirus 
wawu loli kota lo Sidon lonao ode bulalo 
lo Galileya. Tiyo lolawode mota lo lipu u 
tanggu-tanggula Kota Mopulu. 3? Teto woluwo 
tawu ngota bungolo wawu bubu dileloliyo mayi 
ode o-Liyo. Ta hedelowa mayi tawu boyito 
lohile wolo uto'otutuwa ode li Isa alihu Tiyo 
modedetao wawu modua mao ta bungolo 
wawu bubu boyito. 33Ti Isa lodelo mota oliyo 
ode u poti-potia mota to tawu ngohuntuwa. 
Lapatao ti Isa lopomaso mao lo tiyongowa lo 
olu'u-Liyo to bulonga lo tawu boyito wawu Tiyo 
olo loponula mao lo yiyohu wawu lodedetao 
dila lo tawu boyito. 3#Lapatao ti Isa lohilawo 
da'a wawu yilumanggela mola ode hulungo. 
Tiyo loloiya ode tawu boyito odiye, "Epata!” 
deboliliyo mao: Pohuolo! 

3> Bulonga lo tawu boyito ma lato lohuo 
wawu tou boyitolo olo tiyo ma lowali lobisala 
mopiyohu, sababu u tihu-tihuta dilaliyo ma 
lolopato. 32 Ode tawu-tawuwala ta woluwo teto 
ti Isa lolahuli alihu timongoliyo dila mosirita 
u yilowali boyito openu boli deolita. Ma lebe 
he'entela-Liyo, boma hemotanggala mota 
timongoliyo hemopololadu habari boyito. 
37Timongoliyo hiheraniya wawu hilinggolabe 
wawu hepoloiyawa odiye, “Nga'amila mowali 
popowaliyo-Liyo mopiyohu. Ta bungolo mali 
popowaliyo-Liyo mo'odungohu wawu ta bubu 
mowali popowaliyo-Liyo mobisala.” 

1 To wakutu boyito ma woluwo poli tawu 
ngohuntuwa da'a heambuwa wawu 

timongoliyo dila o ualo. Ti Isa loibodeyi 
mongomuri-Liyo wawu loloiya odiye, 
2 "Wau pilotimbuluwa lo toliango ode tawu 
ngohuntuwa boti. Ma tolohuyi timongoliyo 
pe'epe'enta wola-U wawu diyalu wolo-wolo 
u mowali alo limongoliyo. 3 Wawu wonu 
timongoliyo peipohuwalinga-U mao, woluwo 
ta ma memebanti mota to dalalo, sababu 
timongoliyo hepolanga wawu woluwo ta bele 
limongoliyo molamingo.” 

4Mongomuri-Liyo lolametao odiye, "Monto 
utonu to tambati polowantoa odiye ito 
mo'otapu roti u mo'obutuhe tawu ngohuntuwa 
boti?” 

> Ti Isa lohintu ode olimongoliyo odiye, "Ngolo 
botu roti u woluwo to olimongoli?” Tametao lo 
mongomuri-Liyo, "Woluwo roti bo pitu lobotu.” 

6 | apatao tawu ngohuntuwa boyito piloihuloa- 
Liyo to huta wawu Tiyo lohama mayi roti pitu 
lobotu boyito. Tiyo losukuru wawu lodua lohile 
barakati ode Allahuta'ala wawu lomita-mitanga 
mota roti wawu longohi mota ode mongomuri 
alihu taya-tayaduliyo mota. Mongomuri-Liyo 
olo lolaya-layade mota ode tawu ngohuntuwa 
boyito. ?Timongoliyo olo o ponula kekeinga 
ngolobotu wawu tou ti Isa ma yilapato losukuru 
wawu lodua lohile barakati ode Allahuta'ala, 
ponula boyito ma piloitaya-tayad-Iyo mota ode 
tawu ngohuntuwa. 3 Tawu ngohuntuwa boyito 
ma yilonga sambe lobutuhu wawu timongoliyo 
lopoyimoa mota lo putu-putuwala lo ualo 

ilolabita, jumulaliyo pitu lokaranji. ? Lapatao 
tawu ngohuntuwa boyito ma piloiwuwalinga 
li Isa. Timongoliyo ta yilonga boyito wonu 
takuseriyo mao, jumulaliyo wopatolihulota. 
10Ti Isa ma lato lotitae to bulotu wolo 
mongomuri-Liyo wawu lobite ode kambungu 
Dalmanuta. 

11 Woluwo tanu dengolo lo ta tawu ta 
o pahamu Parisi lonao mayi ode li Isa 
mosusualiya wo-Liyo. Timongoliyo o patuju 
mohimontala oli Isa wawu hipohileya tuwota 
tuwawu lonto soroga. 1?Ti Isa lohilawo 
haya-haya wawu loloiya odiye, “Longola 
tawu-tawuwala to jamani boti mohile tuwoto? 
Tutuliyotutu polele-U mayi ode olimongoli: 
Wau dila ta mongohi tuwota odito ode 
tawu-tawuwala to jamani boti.” 

13 | apatao Tiyo lolola mao olimongoliyo poli 
wawu lotitae to bulotu lobite ode ngotuwali lo 
bulalo. 

14 Tou hitaeya to bulotu, mongomuri li Isa 
dila lo'odelo roti wawu woluwo bo roti ngobotu 
u ilodelowa limongoliyo. !?Ti Isa lopoela 
olimongoliyo odiye, “Po'opiyohu timongoli 
wawu po'odaha to ragi lo ta o pahamu Parisi 
wawu ragi li olongiya Herodes.” 

16 Mongomuri-Liyo hebisalawa to wolota 
limongoliyo odiye, "Uwito pilolele-Liyo ode 
olanto sababu ito dila lo'odelo roti.” 

17 U hepobisalawa limongoliyo boyito otawa li 
Isa wawu Tiyo loloiya odiye, “Longola timongoli 
hipobisalawa lo pasali lo udila o roti? Debo 
dipo ilopahamuwa limongoli wawu ongaratiya 


MARKUS 8.18-25 38 


limongoli? Ma lototoheta odelo botu hila 
limongoli boti. 19 Timongoli boti o mato wawu 
o bulonga, bo timongoli dila mo'onto wawu 
dila mo'odungohu. Ma ilolipata limongoli t9 to 
wakutu Wau helomita-mitanga mota roti limo 
lobotu pilopoa ta limololihulota, ngolo karanji 
hepoluwa labito ualo yilimoa mota limongoli?” 
Tametao limongoliyo odiye, "Mopuladuluwo 
lokaranji.” 

20 Ti Isa lohintu poli odiye, “Wawu tou roti 
pitu lobotu pilopoa ta wopatolihulota, ngolo 
karanji labito ualo yilimoa mota limongoli?” 
Timongoliyo lolametao odiye, “Pitu lokaranji.” 

21[ apatao Tiyo loloiya ode olimongoliyo 
odiye, "Debo dipo mongarati timongoli?” 

22Ti Isa wolo mongomuri-Liyo ledungga mota 
ode kota lo Betsaida. Woluwo tawu ta lodelo 
mao ode li Isa, ta pitoa ngota wawu lohile 
wolo uto'otutuwa alihu ti Isa modedetao wawu 
modua mao ta pitoa boyito. ?3Lapatao ta 
pitoa boyito dilihima mao li Isa to olu'u wawu 
dilede-Iyo mota ode diluwari lo kambungu. 
Lapatao ti Isa loponula mao lo yiyohu to 
matoliyo. Tiyo olo lodedetao wawu lodua mao 
tawu boyito wawu lohintu ode oliyo odiye, 
"Wolo u ontongamu?” 

24 Tawu boyito lomilohe mota ode taluliyo 
wawu lolametao ode oli Isa odiye, "Watiya 
mo'onto tawu odelo ayu henao-naowa.” 

29Ti Isa muli lopodutu mao lo olu'u-Liyo to 
mato lo tawu boyito. Tou tawu boyito lomilohe 
mota u titiliya woliyo, matoliyo ma loluli, 
sambe tiyo ma mo'onto uhetuwa-tuwawuwa 

wolo umopatato. 2? Lapatao tawu boyito 
ma piloiwuwalinga li Isa ode beleliyo 
wawu ilentela-Liyo muli mohuwalingayi ode 
kambungu boyito. 

27 |apatao ti Isa wolo mongomuri-Liyo lonao 
ode kakambunguwala u titiliya lo kota lo 
Kayisareya Pilipi. Tou henaowa Tiyo lohintu 
ode mongomuri-Liyo odiye, "Heodungohe 
limongoli hepolele lo tawu, Wau botiya tita?” 

28 Tametao limongoliyo odiye, "Woluwo 
ta hepoleleya ti Guru boti ti nabi Yahya ta 
mopopolihuwa, woluwo ta hipoleleya ti nabi 
Eliya, woluwo olo ta hepoleleya tala ngota lo 
nabi omo-omolu mayi.” 

29 Tiyo lohintu poli ode olimongoliyo odiye, 
"Wonu to pahamu limongoli, tatonu Wau 
botiya?” Te Petrus ta lolametao odiye, “Ti 
Guru boti Ta pilojanjiya lo Allahuta'ala mowali 
olongiya ta moposalamati manusiya!” 

30 | apatao ti Isa lolahuli alihu timongoliyo 
dila mohungguli openu boli deolita tomimbihu 
tatonu Tiyo. 

31 | apatao ti Isa longajari olimongoliyo 
deu Walao Manusiya musi modutola usikisa 
ngohuntuwa wawu dila tolimo lo ta dudula'a- 
dudula'a tawu lo Yahudi, mongotauwa lo 
imamu wawu mongoahali lo Tawurat, lapatao 
salipuwoliyo sambe mate wawu to dulahe 
otoluliyo muli tumumulayi. 32Ti Isa lopolele 
lo pasali boyito wolo umopatato. Bo te Petrus 
lotiyanga mota o-Liyo ode ungopita wawu 
lodini o-Liyo mobisala odito. 33 Lo'odungoheo 
u yiloiya le Petrus boyito ti Isa lomilohe mota 

ode mongomuri-Liyo. Tiyo longantingao ole 
Petrus odiye, “Pohinggi mao yio Ibilisi teye, 
sababu u hepikirangiyomu boyito dila lonto 
Allahuta'ala, bo lonto manusiya.” 

34 Lapatao ti Isa loibodeyi tawu ngohuntuwa 
ta woluwo teto boyito wolo mongomuri-Liyo 
wawu loloiya ode olimongoliyo odiye, 
"Titalotita ta yinawo modudua ola-U, tiyo 
musi momahe batangaliyo wawu momota 
salipuliyo wawu deuwito tiyo mowali modudua 
ola-U. 3?Titalotita ta yinawo moposalamati 
lo nyawaliyo, tiyo ma oliya lo nyawaliyo, 
bo titalotita ta oliya lo nyawaliyo sababu 
Wau wawu sababu habari mopiyohe lonto 
Allahuta'ala, tiyo moposalamati lo nyawaliyo. 
36 Diyaluwo mao hunaliyo tawu ngota mo'otapu 
nga'amila harata to duniya boti, bo tiyo oliya lo 
nyawaliyo. 3” Wolo u mowali wohiliyo poluloiyo 
nyawaliyo? 

38 Titalotita ta molito mongaku ola-U wawu 
mongaku u heloiya-U to hungo tawu-tawuwala 
to jamani boti ta dila ta'ati wawu ta dila 
yinawo modudua parenta lo Allahuta'ala, 
Walao Manusiya olo ma molito mongaku 
oliyo to wakutu Tiyo medungga mayi to 
delomo tinelo Allahuta'ala ti Papa-Liyo wolo 
mala-malaikatiyala ta suci.” 

9 1Ti Isa loloiya poli ode olimongoliyo odiye, 
"Tutuliyotutu polele-U mayi ode olimongoli: 
To wolota limongoli ta woluwo teye woluwo ta 
dipo mate wonu tiyo dipo mo'onto Yiladiya lo 
Allahuta'ala medungga mayi wolo ukawasa.” 


MARKUS 9.2-10 41 


2Tou ma wolongguyi mola te Petrus wole 
Yakobus wawu te Yahya tiliyangiyo li Isa 
lotaodu huide tuwawu molanggato. Ledungga 
mola de huide boyito bo wambao timongoliyo 
lomao ta teto. Lapatao batanga li Isa loubawa 
to talu limongoliyo. 3 Wawu jumba-Liyo loputia 
heinta-intawa. To duniya boti diyaluwo ngota 
mao ta mowali mopo'oputia kayini sambe 
mowali moputia odito. #“Debolo ilontonga 
mota limongoliyo ti nabi Eliya woli nabi Musa 
bibisalawa woli Isa. ? Te Petrus loloiya ode li Isa 
odiye, “Guru, otutu sanangi amiyatiya woluwo 
to tambati boti. Wonu mowali, amiyatiya 
momongu mayi wombohe mohelutotolu, 
tuwawu uli Guru, tuwawu uli nabi Musa wawu 
tuwawu uli nabi Eliya.” 6 Dila otawa le Petrus 
wolo u musi bisalaliyo, sababu timongoliyo 
otutu hewoheya. 

7Lapatao lolaheyi hengo lohenggubeyi 
olimongoliyo wawu lonto henga boyito woluwo 
suwara tuwawu odiye, “"Tatabotiyelo Walau-U 
ta otoliangu-U, dungohi lomao Tiyo.” 3 Tou 
timongoliyo lomilohe mota pali-palito, debolo 
ma ilontonga mota limongoliyo diduluwo mao 
ta pe'epe'enta wolimongoliyo ngopohiya li 
Isa tutuwawu. ?Tou timongoliyo hetuhuta 
mota lonto huidu, timongoliyo tilahuliya li Isa 
alihu dila mohungguli openu boli ode olita u 
ma ilontonga limongoliyo boyito wonu Walao 
Manusiya dipo mobongu mayi monto kuburu. 

10 Tahuli boyito hetoloma olimongoliyo, 
bo timongoliyo hepohihintuwa to wolota 
limongoliyo lomao wolo patujuliyo lo 

umobongu mayi monto kuburu. t! Lapatao 
timongoliyo lohintu ode o-Liyo odiye, “Longola 
mongoahali lo Tawurat hipoleleya deu ti nabi 
Eliya musi monao pomayi memulo lo Ta 
pilojanjiya lo Allahuta'ala?” 

12 Tameti Isa odiye, "Banari uwito, memangi 
ti nabi Eliya musi monao pomayi memulo 
me mopo'opiyohe uhetuwa-tuwawuwa. Bo 
wololo pasali lo Walao Manusiya? To kitabi 
woluwo tula-tuladu deu Tiyo modutola usikisa 
ngohuntuwa wawu pohihinawaliyo. 13 Bo 
polele-U mayi ode olimongoli: Memangi ti nabi 
Eliya ma lonao mayi wawu tawu-tawuwalo 
helohutu suka-suka oliyo, odelo u woluwo 
tula-tuladu tomimbihu tiyo.” 

14 Tou ti Isa wole Petrus, te Yakobus wawu 
te Yahya lohuwalingayi lonto huidu ode 
mongomuri wuwewo, timongoliyo lo'onto mota 
tawu ngohuntuwa a'ambuwa to mongomuri 
boyito. Wawu woluwo ngololota ta ahali lo 
Tawurat heposusualiya wolimongoliyo. !? Tou 
tawu ngohuntuwa boyito lo'onto mao oli Isa, 
timongoliyo nga'amila ma hilerani wawu ma 
lato tilonggotetea mota losambuti o-Liyo. !0Ti 
Isa lohintu ode mongomuri-Liyo odiye, "Wolo 
uheposusualiya limongoli wolimongoliyo?” 

17 To wolota lo tawu ngohuntuwa boyito 
woluwo tawu ngota ta lopolele mayi ode o-Liyo 
odiye, “Guru, watiya ohila modelo mayi walao 
latiya ode oli Guru, sababu tiyo ilotuwanga lo 
lati u hemopobubu oliyo. 18 Timi-timi'idu tiyo 
potodeliyo mayi, lati boyito hemopomanti oliyo 
to huta, lapatao ngangoliyo ma lumolombula 

lo yiyohu, dungitiyo hengiyota wawu wawaiyo 
hemopolohengo. Watiya ma lohile turungi ode 
mongomuri li Guru alihu timongoliyo momuhu 
mao lati boyito, bo timongoliyo dila sanggupi.” 

19 |o'odungoheo u odito ti Isa loloiya 
ode olimongoliyo odiye, “Weyi timongoli 
tawu-tawuwala to jamani boti ta dila paracaya, 
sambe omoluwa Wau musi motitola to wolota 
limongoli wawu hemolosabariya olimongoli? 
Delowa mayi wala'a boyito odiyamayi!” 

20 | apatao timongoliyo lodelo mota oliyo 

ode li Isa. Tou lati boyito lo'onto mao oli 

Isa, ta ilotuwanga lo lati boyito ma lato 
pilo-pilomantiliyo to huta wawu lolililide. 
Ngangoliyo lombu-lombula lo yiyohu. ?!Ti Isa 
lohintu mao ode li papa lo ta ilotuwanga lo lati 
boyito odiye, "Ma lohihewo tiyo duto-dutola 

u odiye?” Tametao li papaliyo, “Ma lonto 
ukikio lomayi. 2? Wawu matimao lati boyito 
hemopomai oliyo ode tulu meyalo ode delomo 
taluhu u mo'olopu oliyo. Sababu uwito, wonu 
ti Guru mowali moturungi oliyo, turungi mayi 
wawu otolianga mayi amiyatiya.” 

23 Tametiyo li Isa, "Uwalo loiyamu wonu Wau 
mowali moturungi. Ototayi mao: Diyaluwo u 
dila mowali to ta paracaya!” 

24Ti papa lo ta ilotuwanga lo lati boyito ma 
lato lopolele mao de oli Isa odiye, “Watiya ma 
paracaya, bo imani latiya ngointi. Turungi mayi 
watiya alihu mowali lebe paracaya mao!” 

25 Tou ti Isa lo'onto mao tawu ngohuntuwa 
boyito hetetea mayi pe'epe'enta, Tiyo 
lomarenta mao lati boyito, uwa-Liyo 


MARKUS 9.26-32 44 


mao, “Weyi yio lati hemopobubu wawu 
hemopobungola tawu boti, parenta-U mayi 
yio: Pokaluwari mao to oliyo wawu didu mowali 
muli momaso mao ode oliyo!” 

26 Lati boyito ma lokaluwari mao to tawu 
boyito wolo uwuwa-wuwatio wawu helopo- 
lopomanti mao oliyo wolo uto'otutuwa. Tawu 
boyito ma lowali odelo ta ma yilate, sambe 
ngohuntuwa tawu hipoloiyawa odiye, “Tiyo ma 
yilate.” 27 Bo ti Isa lodihu mao olu'u lo tawu 
boyito pilopobongu-Liyo wawu tawu boyito 
tilimihulayi lohihilawo. 

28 Tou ti Isa lomaso mao ode bele tuwawu 
wawu bo mongomuri-Liyo wambao ta wo-Liyo, 
mongomuri-Liyo boyito lohintu odiye, “Guru, 
longola amiyatiya dila lo'owali lomuhu lati 
boyito?” 

29 Tametiyo li Isa ode olimongoliyo odiye, 
"Lati odito dila ta mowali huhuwolo openu boli 
pongola, ngopohiya moli dua.” 

30Ti Isa wolo mongomuri-Liyo lolola mao 
tambati boyito loli lipu lo Galileya. Wawu ti 
Isa dila yinawo podudungga mota limongoliyo 
boyito otawa lo tawu, 3! sababu Tiyo donggo 
ohila mongajari to mongomuri-Liyo. Tiyo 
loloiya ode olimongoliyo odiye, "Walao 
Manusiya ma wuduwoliyo ode olu'u lo 
manusiya wawu timongoliyo ma mosalipu mao 
o-Liyo sambe mate, bo to dulahe otoluliyo Tiyo 
ma muli popotumulo mayi lo Allahuta'ala.” 

32 Mongomuri-Liyo dila mongarati loloiya 
boyito, bo timongoliyo mohe mohintu ode 
O-Liyo. 

33 | apatao ti Isa wolo mongomuri-Liyo 
ledungga ode kota lo Kapernawum. Tou 
ledungga mao ode bele, ti Isa lohintu to 
mongomuri-Liyo odiye, "Wolo u hepobutola 
limongoli entiye to dalalayi?” 

34Timongoliyo bo hipo'oyonga, sababu to 
dalala entiye timongoliyo bubutola tomimbihu 
tatonu ta lebe uda'a to wolota limongoliyo. 
35 | apatao ti Isa lotihulo'o wawu loibodeyi 
mongomuri-Liyo ta mopuladulota boyito. 
Pilolele-Liyo mao ode olimongoliyo odiye, 
"Wonu tawu ngota ohila mowali o biluloa 
molanggata da'a, tiyo musi motitiwopa da'a 
wawu mohinta to ta nga'amila.” 3? Lapatao 
ti Isa lotiyangayi ta ukikinga ngota wawu 
piloitihula-Liyo mayi to hungiyo limongoliyo, 
lapatao Tiyo longo'ode mota ta ukikinga 
boyito wawu loloiya ode olimongoliyo odiye, 
37 "Titalotita ta mololimo ta ukikinga odiye 
to delomo tanggulu-U, tiyo mololimo ola-U. 
Wawu titalotita ta mololimo ola-U dila bo 
wambao Wau ta tolimoliyo, bo Tiyo ta lopoahu 
mayi ola-U olo tolimoliyo.” 

38 | apatao tala ngota lo muri li Isa ta 
tanggu-tanggula te Yahya loloiya ode o-Liyo 
odiye, “Guru, woluwo tawu ngota ilontonga 
lamiyatiya hemomuhu lati to delomo tangguli 
Guru, lapatao dilini mao lamiyatiya sababu 
tiyo dila dudu-dudua olanto.” 

39 Bo ti Isa loloiya mao odiye, "Keke, dila 
mao diniya limongoli tawu ta odito! Sababu 
diyaluwo ngota mao ta mowali mohutu 
mujijat to delomo tanggulu-U wawu tou 

boyito lomola olo tiyo ma molo-moloiya ola-U. 
40 Titalotita ta dila mobutola wolanto, tiyo 
wolanto. #Titalotita ta mopelu olimongoli 
openu bo lo taluhe ngohalati sababu timongoli 
hedudua ola-U, tutuliyotutu polele-U mayi ode 
olimongoli: Tiyo dila ta enggila lo pahalaliyo.” 
42 Ti Isa loloiya poli odiye, "Titalotita ta 
mowali sababu tala ngota lo ta dila otilanggulo 
mowali lapalolo wawu ma didu paracaya ode 
ola-U, lebe mopiyohu oliyo wonu tiyo bibiya 
mao lo botu tuwawu damango wawu mota 
pomai to hungo deheto. #3 Wawu wonu olu'umu 
ngotuwali mowali sababu yio lapalolo wawu 
dila paracaya ode ola-U, pontode mao olu'umu 
boyito, sababu lebe mopiyohu yio momaso 
ode tutumula kakali wolo olu'u ngotuwali, 
popobandingiyo mao yio o olu'u yimu- 
yimumuto wawu momaso ode delomo naraka 
u tululiyo dila mate-mate mao. #4(9:43) 
459 Wawu wonu oatumu ngotuwali u mowali 
sababu yio lapalolo wawu dila paracaya ode 
ola-U, pontode mao oata boyito, sababu lebe 
mopiyohu yio mo'otapu tutumula kakali wolo 
oata ngotuwali, popobandingiyo mao yio o oata 
yimu-yimumuto, bo yio pomai lo Allahuta'ala 
ode tulu lo naraka. 48 (9:45) ?7 Wawu wonu 
matomu ngotuwali u mowali sababu yio 
lapalolo wawu dila paracaya ode ola-U, luntoa 
mao mato boyito, sababu lebe mopiyohu 
yio momaso ode Yiladiya lo Allahuta'ala 
wolo mato ngobotu, popobandingiyo mao 
yio O mato yimu-yimumuto wawu yio pomai 
lo Allahuta'ala ode tulu lo naraka. #Teto 

wulodiyo dila mopowate wawu tululiyo olo dila 
mate-mate mao. # Sababu nga'amila tawu 
dila mowali molahi to hukumani lo Allahuta'ala. 

30 Watinga yito mopiyohu. Bo wonu watingo 
ma didu mopanggelo, wololo timongoli muli 
mopo'opanggelo? Timongoli musi o watingo 
to delomo batanga limongoli wawu lalayita 
hetumula totolianga.” 

1 0 1 |apatao lonteto mao ti Isa lonao ode 

lipu lo Yudeya wawu ode ngotuwali lo 

dutula lo Yordan. Tawu ngohuntuwa lonao 
mayi poli lotitiambu pali-palita to o-Liyo wawu 
timongoliyo ilajari-Liyo poli debo odelo u 
biyasaliyo Tiyo hemongajari olimongoliyo. 

?Tawu-tawuwala ta o pahamu Parisi 
lonao mayi olo ohila mohimontala oli Isa. 
Timongoliyo lohintu ode o-Liyo odiye, “Moturuti 
mao hukum lo agama, mowali meyalo dila ta 
lolai ngota motalaki mao dileliyo?” 

3Ti Isa lolametao ode olimongoliyo odiye, 
"Wololo u pilomarenta li nabi Musa ode 
limongoli?” 

4Tameti mongoliyo odiye, "Ti nabi Musa 
longohi ijini ode ta lolai ngota motalaki mao 
dileliyo asali tiyo mohutu mao tuladu talaki 
ode dileliyo boyito.” 

sLapatao ti Isa loloiya ode olimongoliyo 
odiye, "Bo sababu hila limongoli ma odelo 
totoheto botu, tunggulo ti nabi Musa loluladeyi 
parenta boyito ode limongoli. 2 Bo lonto 
awwali mayi lo duniya boti dila odito. Woluwo 
tula-tuladu to kitabi odiye, 'Allahuta'ala 
lopowali mayi limongoliyo ta lolai wawu 

tabuwa. 7” Sababu uwito, ta lolai ngota ma 
molola mao oli papaliyo woli mamaliyo wawu 
mota motituwawu wolo dileliyo, 3sambe 
timongoliyo dulota mowali batanga tuwawu.” 
Odito u tula-tulade to kitabi.” Lapatao ti Isa 
loloiya odiye, “Timongoliyo dilalo dulota bo 
tuwawu. ? Sababu uwito, u pilopotuwawu lo 
Allahuta'ala keke, dila mao popobuaya.” 

10 Tou ledungga mota ode bele, mongomuri 
li Isa lohintu poli ode o-Liyo tomimbihu pasali 
boyito. t! Loiya li Isa ode olimongoliyo odiye, 
"Titalotita ta motalaki mao dileliyo wawu mao 
monika wolo tabuwa wuwewo, tiyo lojina 
sababu tiyo dila lodaha hiyalaliyo wolo dileliyo 
bohuliyo. 1? Odito olo wonu tabuwa ngota 
motalaki mao hiyaliyo wawu mao monika wolo 
ta lolai wuwewo, tiyo olo lojina sababu tiyo 
dila lodaha hiyalaliyo wolo hiyaliyo bohuliyo.” 

13 | apatao woluwo tawu lodelo mayi ode 
li Isa ta ukekeingo, alihu Tiyo modedetao 
wawu mongohi barakati ode olimongoliyo. 

Bo tawu-tawuwala boyito iloyingowa lo 
mongomuri-Liyo. 14Ti Isa loyingo lo'onto 
mao u odito boyito, uwa-Liyo mao, “Dila mao 
diniya timongoliyo wawu hulimao ta ukekeinga 
boyito monao mayi de ola-U. Sababu ta odelo 
timongoliyo botiye ta o haku momaso ode 
Yiladiya lo Allahuta'ala. +° Tutuliyotutu polele-U 
mayi ode olimongoli: Titalotita ta dila mololimo 
Yiladiya lo Allahuta'ala odelo ta ukekeinga 
botiye, openu boli wololo tiyo dila mowali 
momaso ode delomiyo lo Yiladiya boyito.” 

16 | apatao ta ukekeinga boyito ma ilo'ode-Liyo 

mota wawu olu'u-Liyo hepilopodutu-Liyo 
mao to lunggongi mongoliyo ngota-ngota. 
Ta ukekeinga boyito dilua-Liyo yilohiya-Liyo 
barakati. 

17 Tou ti Isa luli lopoturusi lo nonao-Liyo, 
woluwo tawu ngota lonao mayi ode o-Liyo, 
tete-teteayi lotibonggohu'u to talu-Liyo wawu 
lohintu odiye, “Guru, Tingoli tawu mopiyohu, 
wolo u musi pohutuwo latiya, alihu watiya 
mo'otapu tutumula kakali?” 

18Tameti Isa odiye, "Longola yio 
hemolanggula ola-U ta mopiyohu? 

Diyalu ngota mao ta mopiyohu ngopohiya 

lo Allahuta'ala. 19 Tantu otawamu nga'amila 
parenta lo Allahuta'ala u odiye: Dila pohinggi 
nyawa lo tawu, dila pojina, dila potao, dila 
posakusi lo u yimbulo, dila pongilangi haku 
lo tawu, hurumatiya mao ti papamu woli 
mamamu!” 

20Tawu boyito loloiya mao odiye, "Guru, 
nga'amila boyito ma hepilohutu latiya lonto u 
donggo muda lomayi.” 

21 Bo ti Isa lomilohe mota oliyo wolo toliango 
wawu loloiya odiye, “Bolo tuwawu u i'ilangi 
to olemu. Ponaolo mota potaliya lomao 
nga'amila haratamu, wohiya lomao doyiliyo 
ode tawu-tawuwala ta misikini wawu yio ma 
mo'otapu harata to soroga. Lapatao ponao 
lomayi odiya modudua ola-U.” 2? Tawu boyito 
yilololo tou lo'odungoheo u yiloiya li Isa, 
lapatao tiyo ma lonao wolo uwolo-wololo 
sababu harataliyo ngohuntuwa. 

23Ti Isa lomilohe mota ode mongomuri-Liyo 
ta hepalita to o-Liyo wawu loloiya odiye, "Susa 
da'a ta hekayawa momaso ode Yiladiya lo 
Allahuta'ala.” 

24 Lo'odungoheo loiya boyito mongomuri li 
Isa hilerani. Bo ti Isa luli lohumbuta mota 
loiya-Liyo odiye, "Mongowalau-U, memangi 
susa da'a momaso ode Yiladiya lo Allahuta'ala. 
25[ ebe gambangi unta tuwawu molibaya moli 
huwango dudetu popobandingiyo mao wolo ta 
kaya momaso ode Yiladiya lo Allahuta'ala.” 

26 Timongoliyo ma lebe hilerani wawu 
hepobisalawa monto ta ngota ode ta ngota 
odiye, "Wonu odiye, tatonu ta mowali 
salamati?” 

27Ti Isa lomilohe mota olimongoliyo wawu 
loloiya odiye, "To manusiya u odito dila ponga 
lo akali, bo to Allahuta'ala nga'amila mowali. 
Sababu totonulala uhetuwa-tuwawuwa mowali 
to Allahuta'ala.” 

28 Te Petrus loloiya ode oli Isa odiye, "Guru, 
amiyatiya boti ma lolola mayi nga'amila 
uhetuwa-tuwawuwa wawu ma lodudua oli 
Guru.” 

29 Tametiyo li Isa odiye, "Tutuliyotutu polele-U 
mayi ode olimongoli: Titalotita ta molola mao 
beleliyo, wutatiyo ta lolai, wutatiyo tabuwa, ti 
mamaliyo woli papaliyo, mongowalaiyo wawu 
ilengiliyo sababu Wau wawu habari mopiyohe 
u hepilopotunggulu-U, 3? to duniya botiya olo 
tawu boyito ma mololimo mayi po'ohetuto piu, 
bele, wutata ta lolai, wutata tabuwa, ti mama, 
mongowalao wawu ilengi, wolo arinaya olo. 

Wawu to aherati tiyo ma mololimo tutumula 
kakali. 3 Bo ngohuntuwa tawu ta hemulowa 
ma meyoli wawu ta heyoliya ma memulo.” 

32Tj Isa wolo mongomuri-Liyo henaowa 
ode kota lo Yerusalem wawu ti Isa nao-nao 
mulo-mulo limongoliyo. Mongomuri boyito 
hiheraniya wawu tawu ngohuntuwa ta 
hetunuhe olimongoliyo to dibalaka hewoheya. 
Lapatao ti Isa lotiyangayi poli mongomuri-Liyo 
ta mopuladulota wawu Tiyo ma lomulayi 
hemopotota ode olimongoliyo lo u ma mowali 
to batanga-Liyo. 33 Uwa-Liyo mao, "Ito 
botiya ma henaowa ode kota lo Yerusalem 
wawu Walao Manusiya ma wuduwoliyo ode 
mongotauwa lo imamu wawu ode mongoahali 
lo Tawurat. Timongoliyo ma momutusani 
mao mohukumani mate o-Liyo wawu ma 
mohudu mao o-Liyo ode ta kapiru. 24Tiyo 
ma pohehentealiyo, ponulaliyo lo yiyohu, 
wumbadeliyo lo bubo'o wawu salipuwoliyo 
sambe mate wawu to dulahe otoluliyo Tiyo ma 
muli popotumulo mayi lo Allahuta'ala.” 

35 | apatao te Yakobus wole Yahya 
mongowalae Zebedewus lodudula mota ode 
oli Isa wawu loloiya odiye, “Guru, pohile 
lamiyatiya alihu ti Guru mopowoluwo mayi 
openu boli wolo u pohile lamiyatiya!” 

36 Tametao li Isa ode olimongoliyo odiye, 
"Wolo u otohila limongoli pohutuwo-U mayi 
ode limongoli?” 

37 | apatao timongoliyo dulota lolametao 
odiye, "Wohi mayi amiyatiya ijini motihuloa to 

olowala wawu to oloyihi lo arasi li Guru u gaga 
da'a.” 

38 Bo ti Isa loloiya mao ode olimongoliyo 
odiye, "Dila otawa limongoli wolo u hepohile 
limongoli. Harapu limongoli timongoli sanggupi 
mongilu tuwango halati u yilumo-U meyalo 
molihu lo lilihu u tolimo-U.” 

39 Tameti mongoliyo odiye, "Amiyatiya 
sanggupi.” Ti Isa luli loloiya poli odiye, 
"Timongoli memangi ma mongilu tuwango 
halati u yilumo-U wawu ma lihuwaliyo lo lilihu 
u ma tilolimo-U. 40 Bo pasali lo umotihuloa 
to olowala-U meyalo to oloyihi-U Wau dila 
o haku mongohi mayi. Uwito bo wohi-Liyo 
lo Allahuta'ala ode tawu-tawuwala ta ma 
tilantu-Liyo mayi motihuloa teto.” 

41 Mongomuri li Isa wuwewo ta mopululota 
loyingo le Yakobus wole Yahya lo'odungoheo 
u odito boyito. #2Bo ti Isa lotiyangayi 
olimongoliyo wawu loloiya odiye, "Otawa 
limongoli ta hepomarentawa bangusa-bangusa 
ta kapiru hepomarentawa raiyati to hila-hila 
limongoliyo wawu ta dudula'a-dudula'a 
hepokawasawa olimongoliyo. #3 Timongoli dila 
mowali odito. Titalotita ta ohila mali uda'a to 
wolota limongoli, tiyo musi mohinta olimongoli. 
44 Wawu titalotita ta ohila otilanggulo to wolota 
limongoli, tiyo musi mowali wato lo ta 
nga'amila. #? Sababu Walao Manusiya olo lonao 
mayi dila bome moiyinta. Tiyo lonao mayi 
mohinta wawu mongohi nyawa-Liyo mowali 
toloto tawu ngohuntuwa.” 

46 | apatao ti Isa wolo mongomuri-Liyo 
ledungga mota ode kota lo Yeriko. Tou 
timongoliyo ma lokaluwari mao lonto kota lo 
Yeriko wolo tawu ngohuntuwa da'a hedudua 
olimongoliyo, woluwo ta pitoa ngota mohileya, 
walae Timewus ta hetanggula lo tawu te 
Bartimewus hulo-huloa to bihu dalalo. #” Tou 
tiyo lo'odungoheo deu ti Isa tawu lo Najaret 
woluwo to tambati boyito, tiyo ma lomulayi 
longuwatio odiye, "Isa waliya li nabi Dawud, 
otolianga mayi watiya botiya!” 

#8 Ngohuntuwa tawu hepongentela mao oliyo 
alihu tiyo motipo'oyo. Bo tombao ma heuda'a 
mola wuwati'iyo odiye, "Waliya li nabi Dawud, 
otolianga mayi watiya!” 

49 Ti Isa lohuheli wawu loloiya odiye, “Tiyanga 
mayi tiyo boyito.” Lapatao timongoliyo ma 
lotiyangayi ta pitoa boyito wawu loloiya ode 
oliyo odiye, “Popolotola mola hilamu wawu 
tihulayi, peitiyangiyo mota li Isa yio.” 

30 Ta pitoa boyito lolola mao jumbaliyo wawu 
ma lato tilumayango lonao mota ode li Isa. 

51 Ti Isa lohintu mao ode oliyo odiye, "Wolo 
u otohilamu pohutuwo-U mayi de olemu?” 
Tametao lo ta pitoa boyito odiye, “Guru, 
popowaliya mayi watiya mowali mo'onto!” 

52 | apatao ti Isa loloiya mao ode oliyo odiye, 
"Ponaolo yio, imanimu ma lo'osalamati olemu!” 
Lapatao tiyo ma lato lo'onto wawu ma lolunuhe 
oli Isa. 

1 1 1 Tou ti Isa wolo mongomuri-Liyo 

ma wimbi-wimbide mota lo kota lo 
Yerusalem, timongoliyo ma lumawode mota 

lo kambungu Betpage wawu Betaniya u 
titiliya lo huidu Jayitun. Muri-Liyo dulota 
pilopomulo-Liyo mota. 2 Pilolele mao li Isa ode 
olimongoliyo odiye, “Ponao mota timongoli 
ode kambungu to talunto boti. Wawu tou 
timongoli momaso mota lo kambungu boyito, 
timongoli ma lato mo'odungga mota wadala 
tuwawu donggo muda tihu-tihuto. Wadala 
boyito dipo pe'enta mao tilaeya lo tawu. Wuadi 
mayi wadala boyito wawu delowa mayi odiya. 
3 Wawu wonu bolo woluwo ta mohintu mayi 
ode limongoli odiye, 'Longola wadala botiye 
ma yiluade limongoli?' tameti mao: Ti Guru 
paralu lo wadala boti. De lapatao ma lato 
poipohuwalingiyo mayi.” 

4Timongoliyo ma lonao wawu lo'odungga 
mota wadala boyito tihu-tihuta to talu lo 
bubunggalo to bihu dalalo, lapatao yiluade 
mayi limongoliyo. 7? Woluwo tawu tanu 
ngololota teto lohintu mayi ode olimongoliyo 
odiye, "Longola wadala boti ma yiluade 
limongoli?” 

5Timongoliyo lolametao odelo u pilolele 
mayi li Isa olimongoliyo. Tawu-tawuwala 
boyito ma lopoluli mao olimongoliyo modelo 
wadala boyito. 7” Lapatao wadala boyito ma 
dilelo limongoliyo ode oli Isa. Wuleya lo 
wadala boyito ilalasiyaliyo mao lo pakeyangi 
limongoliyo wawu ti Isa ma lotitae to 
wadala boyito. 3To dalala ponaowa mota 
li Isa ngohuntuwa da'a tawu to wolota 
lo ta hetunuhe o-Liyo hepopowumbata 
mota lo kayini limongoliyo. Woluwo olo ta 

hipopomulatiya mota lo tango-tangowala 

lo ayu o dungiyo moyidumo u hilama mayi 
limongoliyo lonto ilengi. ? Ta himulowa wawu 
ta hewoliya li Isa hewuwa-wuwatia odiye, 
"Totonulala dewo ode Allahuta'ala! Obarakati 
Tiyo ta nao-nao mayi to delomo tanggulo 
Allahuta'ala Eya! 10 Obarakati Yiladiya u 
dungga-dungga mayi, Yiladiya li nabi Dawud 
tiyombunto! Totonulala dewo ode Allahuta'ala 
ta laba-labatutu molanggato!” 

11 Pilodudungga-Liyo mota ode kota lo 
Yerusalem, Tiyo lomaso mao ode pango bele 
lo Eya wawu lopo'obilohe unga'amila u woluwo 
teto. Bo dulahu ma ngope'e huyi. Sababu 
uwito, Tiyo lokaluwari mota ode kambungu lo 
Betaniya pe'epe'enta wolo mongomuri-Liyo 
mopuladulota. 

12 | olombuliyo mola tou timongoliyo 
lokaluwari mota lonto kambungu Betaniya, ti 
Isa lo'orasa pilolango. 13 Ilontonga mota li Isa 
lonto umolamingo woluwo ayu ara ngobungo u 
ma o dungiyo. Tiyo lodudula mota ode bungo 
lo ayu boyito momilohe wonu bolo ma o hungo. 
Bo tou ma ledungga mota ode bungoliyo, 
Tiyo dila lo'otapu wolo-wolo, ngopohiya lo 
dungiyo, sababu memangi dila sembo lo ayu 
ara momungo. !?Ti Isa loloiya ode ayu ara 
boyito, “Monto u yintiye lomao boti sambe 
mololayita diduluwo ngota mao ta monga 
hungomu!” Mongomuri-Liyo hedungohe olo 
tou Tiyo loloiya odito. 

15 | apatao ti Isa wolo mongomuri-Liyo 
ma ledungga mota ode kota lo Yerusalem. 

Tou Tiyo lomaso mao ode pango bele lo 

Eya, tawu-tawuwalo hepopotaliya wawu 

ta hepotaliya to panga boyito hiluhu-Liyo. 
Meja-mejawalo u hepopotuloaliyo lo doyi 
wawu bangga-banggawala lo ta hipodahangiya 
lo marupati hila-hilalantuyi-Liyo. t€ Wawu Tiyo 
olo longentelao to tawu modelo babarangiyalo 
moli pango bele lo Eya boyito. !” Lapatao Tiyo 
longajari olimongoliyo odiye, "Woluwo tula- 
tulade to kitabi Pirimani lo Allahuta'ala odiye, 
'Bele-U ma tanggula lo tawu bele hepodduawa 
lo nga'amila suku.” Bo olimongoli ma pilopowali 
limongoli beleya lo ta mototaowa!” 

18 Mongotauwa lo imamu wawu mongoahali 
lo Tawurat lo'odungoheo pasali boyito. 
Timongoliyo ma lomulayi hepololohe dalalo 
mopolopu o-Liyo, bo timongoliyo mohe-Liyo 
sababu tawu ngohuntuwa hiheraniya lo 
pongajari-Liyo. 

19 Tou ma lolango ti Isa wolo mongomuri-Liyo 
lolola mao poli kota boyito. 

20 | apatao lolombuliyo mola tou donggo 
dumodupo ti Isa wolo mongomuri-Liyo 
yilumawode mota to ayu ara yila'anati li Isa. 
Timongoliyo lo'onto mota ayu ara boyito ma 
lohengu sambe demola wuwa-wuwa'atiyo 
lomao. ?! Te Petrus loela mayi u ma lowali 
wawu tiyo loloiya ode li Isa odiye, “Guru, bilohi 
po'olo ayu ara u yila'anati li Guru boyito ma 
lohengu.” 

22 Ti Isa loloiya mao ode olimongoliyo odiye, 
"Pomaracayalo ode Allahuta'ala! 23 Tutuliyotutu 
polele-U mayi ode olimongoli: Titalotita ta 

molele mao to huide boti odiye, 'Pobinta'a 
mota wawu potitidehu lomota ode deheto!" 
asali hilaliyo dila bimbangi, bo tiyo paracaya 
deu tutuliyotutu wolo u yiloiyaliyo boyito 
mowali, pasali boyito ma mowali oliyo. 

24 Uwitolo sababuliyo polele-U mayi ode 
olimongoli: Openu boli wolo u pohile limongoli 
wawu u dua limongoli, paracayayi lomao deu 
timongoli ma lololimo wawu u pilohile limongoli 
boyito ma tolimo limongoli. 2? Wonu timongoli 
modua wawu hila limongoli dila sanangi ode 
tawu ngota, ambunguwa pomao tawu boyito, 
alihu ti Papa limongoli Allahuta'ala to soroga 
ma mongambungu mayi totala limongoli.” 

26 (11:25) 

27 Lapatao ti Isa wolo mongomuri-Liyo 
ledungga mota poli ode kota lo Yerusalem. 
Tou ti Isa donggo nao-nao to pango bele lo 
Eya, mongotauwa lo imamu wawu mongoahali 
lo Tawurat wawu ta dudula'a-dudula'a 
tawu lo Yahudi lonao mayi de o-Liyo. 

28 Timongoliyo lohintu ode o-Liyo odiye, 
"Wolo haku wawu kawasa tonu Yio hemohutu 
uhetuwa-tuwawuwa boti? Wawu tatonu ta 
hemongohi haku wawu kawasa ode ole-Mu, 
sambe Yio mowali mohutu u odito?” 

29 Tameti Isa ode olimongoliyo odiye, "Tameti 
pomayi yiyintu-U ngodalala ode olimongoli 
deuwito polele-U mayi wolo haku wawu kawasa 
tonu Wau hemohutu uhetuwa-tuwawuwa boti. 
30 Lilihu li nabi Yahya yito lonto Allahuta'ala 
meyalo lonto manusiya? Tameti pomayi 
yiyintu-U boti!” 

31Timongoliyo hepohihintuwa to wolota 
limongoliyo lomao odiye, "Wonu polelento mao 
lonto Allahuta'ala, Tiyo ma mohintu mayi: 
Wonu odito, longola timongoli dila paracaya 
ode oliyo? 32Bo susa da'a wonu polelento 
mao lonto manusiya!” Mongotauwa boyito 
loloiya odito sababu timongoliyo mohe lo 
tawu ngohuntuwa, sababu nga'amila tawu 
heponganggapuwa deu te Yahya yito otutu 
banari ngotaliyo lo nabi. 33 Lapatao timongoliyo 
lolametao ode li Isa odiye, “Dila otawa lami.” 
Loiya li Isa ode olimongoliyo odiye, "Wonu 
odito, Wau olo dila mopolele mayi ode 
olimongoli wolo haku wawu kawasa tonu Wau 
hemohutu totonulala u hepohutuwo-U.” 

1 2 1 Wawu ti Isa ma lomulayi lobisala ode 

olimongoliyo to delomo lumade odiye, 

"Woluwo tawu ngota lomuo mao ilengi tuwawu 
wawu lopomulo mao lo angguru teto lapatao 
bilalaliyo mao pali-palito. Tiyo lomuwangao 
huta tambati pomitodeliyo angguru wawu 
lohutu mao monara tuwawu podahaliyo 
ilengi boyito. Tiyo loikaraja mao ilengi boyito 
to ta hepokkarajawa ilengi wawu hasililiyo 
motayadu, lapatao tiyo ma lonao ode lipu 
wuwewo. ? Tou ledungga sembo lo umolipu 
angguru, tiyo lomarenta mota wato ngota 
ode ta loti kara-karaja ilengi boyito mota 
mololimo tayadiyo lonto olimongoliyo. 3 Bo 
wato boyito ma yilaupiyo wawu pilobubohe 
mayi limongoliyo lapatao pilopowuwalingiyo 
wolo udila dedelo wolo-wolo. 4 Lapatao tiyo 
lomarenta mota poli watoliyo wuwewo ode 

olimongoliyo. Wato boyito pilobubohe mayi 
limongoliyo to lunggongo wawu pilo'olitayi 
limongoliyo. ? Lapatao tiyo lopoahu mota wato 
wuwewo. Bo wato boyito olo yilinggila mayi 
limongoliyo nyawa. Wawu donggo ngohuntuwa 
pomao wato wuwewo ta heilahulaliyo mota, 
woluwo ta hepilobuboheliyo mayi wawu 
woluwo olo ta hepilate mayi limongoliyo. 
6 Masatiya bolo ngota ta dipo piloponaoliyo 
mota, ta boyito yito walaiyo ta otoliangiyo. 
Bo pulitiyo mao debo piloponaoliyo mota ode 
olimongoliyo, tiyo loloiya odiye, 'Walau'u ma 
isingiyo limongoliyo.” 7” Ta hekarajawa ilengi 
boyito lobisala to wolota limongoliyo lomao 
odiye, "Tiyo boti ta mololimo warisi liyamoliyo. 
Dulo yinggilanto nyawa tiyo boti, alihu harata 
liyamoliyo mali ulanto.” 3 Walaiyo boyito 
ma piloheupa limongoliyo wawu yilinggila 
limongoliyo nyawa lapatao pilomai limongoliyo 
ode bulemengo ilengi.” 

9Ti Isa lohintu ode olimongoliyo odiye, 
"Masatiya wolo u ma pohutuwo li tuwani ta 
ahu'uwo lo ilengi boyito? Tiyo ma monao 
mota lohihilawo wawu ma mota lopuwaliyo 
nga'amila ta hekarajawa ilengi boyito, lapatao 
ilengi boyito ma pomaracayaliyo ta wuwewo.” 
10Ti Isa loloiya poli ode olimongoliyo odiye, 
"Tantu timongoli ma helopobaca ayati u 
tula-tulade to kitabi odiye, 'Botu u pilomai lo 
ta hepomeseliya ma lowali botu u ohunaliyo 
da'a. HU odito huhutu lo Allahuta'ala Eya; 
u mo'olinggolabu to bibilohunto.” Odito u 
tula-tulade to kitabi. ” 

12 | apatao timongoliyo ta lo'odungoheo 
lumade boyito ma hipongusahawa moheupa 
oli Isa, sababu timongoliyo ma longarati 
deu timongoliyo ta hepatujuwo-Liyo lo 
lumade boyito. Bo timongoliyo mohe lo tawu 
ngohuntuwa. Lapatao timongoliyo lolola mao 
oli Isa. 

13 | apatao woluwo ngololota tawu ta o 
pahamu Parisi wawu ngololota anggota 
lo parteyi ta hepodukungiya oli olongiya 
Herodes ilahula mota lo mongotauwa lo 
imamu wawu mongoahali lo Tawurat wawu ta 
dudula'a-dudula'a tawu lo Yahudi, mololohe 
dalalo wololo alihu ti Isa tala mobisala. 
14Tawu-tawuwala boyito lonao mota ode 
li Isa wawu loloiya odiye, “Guru, otawa 
lamiyatiya Ito boti ta o hilawo motulidu, 
sababu ti Guru dila hemopobedawo lo tawu, 
bo ti Guru hemongajari to tawu tomimbihu 
dalala motulidu ode Allahuta'ala. Amiyatiya 
mohintu oli Guru: Moturuti mao aturangi lo 
agama, mowali momayari hasili ode oli kayisar 
olongiya lo Roma meyalo dila? Ito botiya musi 
momayari hasili meyalo dila?” 

15 Bo hila limongoliyo u munapiki boyito 
ilotawa li Isa wawu Tiyo loloiya odiye, "Longola 
timongoli mohimontala ola-U? Nte tonu ola-U 
doyi ngopita tala'a bilohe-U!” 

19Timongoliyo ma lodelo mayi doyi 
ngopita tala'a ode o-Liyo. Ti Isa lohintu ode 
olimongoliyo odiye, “Gambari wawu tanggulita 
u woluwo to doyi boyito?” Tameti mongoliyo 
odiye, "Gambari wawu tangguli kayisar.” 

17Ti Isa loloiya ode olimongoliyo odiye, "Uli 
kayisar wohiya mao ode oli kayisar wawu ulo 
Allahuta'ala wohiya mao ode Allahuta'ala.” 
Timongoliyo ma hiheraniya lo'odungoheo wolo 
u yiloiya-Liyo mayi boyito. 

18 | apatao woluwo ngololota tawu ta o 
pahamu Saduki lonao mayi ode oli Isa. 
Timongoliyo dila paracaya deu ta ma 
lopowate muli mobongu mayi monto kuburu. 
Timongoliyo lohintu ode li Isa odiye, !? “Guru, 
ti nabi Musa yito loluladeyi parenta ode olanto 
odiye, 'Wonu ta lolai ngota yilate lolola mao 
dileliyo bo dila lolola mao walao wawu tiyo o 
wutata ta lolai, wutatiyo boyito musi monika 
wolo dileliyo wawu mongohi mao walao ode 
wutatiyo ta ma yilate boyito.” 2? Woluwo 
mongololai mohutata pitulota. Ta mohuhula 
lonika wolo tabuwa ngota wawu yilate wolo 
udila lo'otapu walao. ?! Lapatao ta oluwoliyo 
lonika wolo tabuwa boyito wawu yilate olo wolo 
udila lo'otapu walao. Odito olo ta otoluliyo. 

22 Wawu odito turusi mola sambe demola ta 
opituliyo dila lolola mao walao. Lapatao tabuwa 
olo boyito yilate. 23 To dulahu ta lopowate ma 
muli mobongu mayi, tatonu to wolota lo ta 
pitulota boyito ta mowali hiyaliyo lo tabuwa 
boyito? Sababu pitu-pitulota timongoliyo ma 
lonika wolo tabuwa boyito.” 

24 Tameti Isa ode limongoliyo odiye, 
"Timongoli ma yilapalo, sababu timongoli dila 
mongarati lo tuwango kitabi meyalo kawasa lo 
Allahuta'ala. 22 Sababu to wakutu ta lopowate 
muli popotumulo mayi lo Allahuta'ala, 

tawu didu monika meyalo poponikaliyo, bo 
hetumula odelo malaikati to soroga. ?? Wawu 
tomimbihu obobongu mayi lo ta ma lopowate, 
tantu ma pilobaca limongoli to kitabi li nabi 
Musa tomimbihu hiyambunga yilumaito. 
Lonto hiyambunga boyito woluwo Pirimani lo 
Allahuta'ala ode oli nabi Musa odiye, 'Wau 
botiya Allahuta'ala ta hetubo le Ibrahim, le 
Ishak wawu te Yakob.’ ” 27Ti Isa loloiya ode 
olimongoliyo odiye, "Tiyo dila Allahuta'ala ta 
hetubo lo ta lopowate, Tiyo Allahuta'ala ta 
hetubo lo ta hetumula. Timongoli otutu ma 
yilapalo.” 

28 | apatao woluwo ta ahali lo Tawurat 
ngota lo'odungohe oli Isa bubutola wolo 
tawu-tawuwala ta o pahamu Saduki. Wawu 
otawaliyo lo ta ahali lo Tawurat boyito deu 
tameti Isa boyito mopiyohu. Tiyo lodudula 
mota ode oli Isa wawu lohintu odiye, “Guru, 
parenta tonu u lebe paralu to nga'amila 
parenta?” 

29 Tameti Isa odiye, "Parenta bohuliyo 
tingohiyo odiya, 'Po'odungohe limongoli, weyi 
timongoli bangusa lo Israel! Allahuta'ala 
Eyanto yito bo tuwawu. 3? Otolianga lomao 
Allahuta'ala Eyamu wolo hilawo liya-liyatu, 
wolo jiwamu nga'amila, wolo nga'amila 
akalimu wawu wolo nga'amila lotolumu.” ” 31Ti 
Isa loloiya poli odiye, "Parenta u oluwoliyo 
tingohiyo odiya, 'Otolianga mao tawu ta titiliya 
wolemu odelo yio motoliango batangamu 
lohihilawo.” ” Lapatao ti Isa lohumbutao 

odiye, "Diduluwo mao parenta wuwewo u lebe 
molanggatao lo parenta moheduluwo boti.” 

32 | apatao ta ahali lo Tawurat boyito loloiya 
odiye, "Gaga uwito Guru, banari u yiloiyanto 
boyito deu Tiyo Eya yito bo tuwawu wawu 
diyaluwo Eya wuwewo ngopohiya Tiyo 
Allahuta'ala. 33 Wawu memangi manusiya 
musi motoliang-Iyo wolo hilawo liya-liyatu 
wawu wolo nga'amila pikirangi wawu wolo 
nga'amila lotolo. Wawu manusiya olo musi 
motolianga to manusiya ta titiliya woliyo odelo 
tiyo motoliango batangaliyo lohihilawo. U odito 
lebe mopiyohu popobandingiyo mao wolo 
nga'amila kurubani.” 

34 Ti Isa lo'onto mao deu tawu boyito 
lolametao wolo otutu bijaki. Tiyo loloiya 
ode oliyo odiye, ”Yio ma didu molamingo 
to Yiladiya lo Allahuta'ala!” Lapato uwito 
diduluwo ngota mao ta donggo barani mosuali 
lo uhetuwa-tuwawuwa oli Isa. 

35 | apatao tou ti Isa hemongajari poli to 
pango bele lo Eya, Tiyo loloiya odiye, "Wololo 
mongoahali lo Tawurat hemopolele deu 
Olongiya ta pilojanjiya lo Allahuta'ala boyito 
waliya li nabi Dawud? 3? Hiyambola ti nabi 
Dawud lohihilawo sababu tiyo lololimo Pirimani 
lo Allahuta'ala, tiyo loloiya odiye, 'Allahuta'ala 
Eya lopotunggulayi lo Pirimani ode Eyau odiye: 
Potihulo'olo to ambahu olowala-U sambe 
nga'amila musu-Mu popota'alukuwo-U mayi to 
tibawa lo oatu-Mu.' ” 

37 Ta ngohuntuwa da'a boyito lodungohe 
o-Liyo wolo uhewengahe. 33To delomo 

pongajari-Liyo ti Isa loloiya odiye, “Po'odaha 
timongoli to mongoahali lo Tawurat. 
Timongoliyo motohilawo henao-naowa 
hepakeya lo jumba huhulaya'a wawu 
motohilawo hurumatiyo lo tawu to patali. 
39Timongoliyo olo motohilawo motihuloa to 
sapu awwali to bele hepotabiyalo. Wawu to 
pesta timongoliyo motohilawo motihuloa to 
huhuloa lo ta dudulamango. # Timongoliyo 
hepo'opulita haku lo mongojanda wawu 
timongoliyo hepoduawa huhulaya'a, alihu 
ontonga mayi lo tawu timongoliyo ta salehe. 
Bo ma medungga mayi wakutuliyo timongoliyo 
boti ma mololimo hukumani lebe mobubuheto 
lonto Allahuta'ala.” 

41To wakutu tuwawu ti Isa hulo-huloa 
tataluwa lo kasi hepopomasowaliyo lo doyi 
to bele lo Eya. Tiyo hemopo'obilohe tawu 
ngohuntuwa hepopomasowa mao lo doyi 
to kasi boyito. Ta hekayawa ngohuntuwa 
ta helopomaso mao lo doyi to kasi boyito 
wolo jumula ngohuntuwa. #2Ta janda 
ngota misikini lonao mayi lopomaso lo doyi 
dulopita tala'a, deuwitoyito u ngointi da'a 
nilayiliyo. 43 Lo'onto mao u odito boyito, 
Tiyo lotiyangayi mongomuri-Liyo wawu 
loloiya odiye, “Tutuliyotutu polele-U mayi 
ode olimongoli: Ta janda misikini boyito 
longohi lebe-lebe popobandingiyo mao lo 
tawu nga'amila ta lopomaso mao lo doyi to 
kasi boyito. 44 Sababu timongoliyo nga'amila 
longohi lonto lebeliyo lo harata u woluwo to 
olimongoliyo, bo ta janda boyito longohi lonto 


MARKUS 13.1-8 65 


omisikiniliyo, deuwitoyito nga'amila u woluwo 
to oliyo u mowali pongonggosiliyo.” 

1 3 1 |apatao tou ti Isa lokaluwari mao 

lonto pango bele lo Eya, tala ngota lo 
muri-Liyo loloiya ode o-Liyo odiye, “Guru, 
bilohi po'olo sambe gagaliyo lo botu-botuwala 
wawu hudu-hudunguwala boti.” 

2Ti Isa loloiya mao ode oliyo odiye, 
"Hudu-hudunguwala boti bilohemu gaga! 
Diyaluwo tuwawu mao to wolota lo botu boti u 
tatapu hesusungiya to tambatiliyo, nga'amila 
ma lohubu lo Allahuta'ala.” 

3Lapatao tou ti Isa hulo-huloa to huidu 
Jayitun talu-talu mota ode bele lo Eya, 
te Petrus, te Yakobus, te Yahya wawu te 
Andreyas heloloyintuwa ode oli Isa tingga bo 
timongoliyo lomao odiye, ““Guru, poleleya 
mayi olamiyatiya, omoluwa unga'amila boyito 
mowali wawu wolo tuwotiyo wonu pasali boyito 
ma medungga wakutuliyo popoganapuwo lo 
Allahuta'ala.” 

“Ti Isa lomulayi lobisala ode olimongoliyo 
odiye, "Po'odaha timongoli alihu dila 
popolapalo lo tawu! "Ngohuntuwa tawu ta ma 
monao mayi hepakeya mayi tanggulu-U wawu 
hepoloiyawa odiye, 'Wau boti ta pilojanjiya 
lo Allahuta'ala, wawu ngohuntuwa tawu ta 
ma popolapaloliyo. 7? Wawu wonu timongoli 
mo'odungohe haba-habariyala lo popateya, 
dila popobalisawa hila limongoli. Nga'amila boti 
musi mowali, bo uwito dipo dulahu ukiyama. 
8 Bangusa tuwawu ma mopateya wolo bangusa 
wuwewo wawu yiladiya tuwawu ma mopateya 

wolo yiladiya wuwewo. Ngohuntuwa tambati 
ma odungga lo liluhu wawu sembo lobiti. 
Nga'amila boti boheli bohuliyo lo sikisa debo 
odelo ngongota u heorasawa lo mongobuwa 
tou ma motutu. 

9 Po'odahawa batanga limongoli! Sababu 
timongoli ma wuduwoliyo mao ode Mahkama 
lo agama. Timongoli ma tombateliyo to bele 
hepotabiyalo wawu timongoli ma deloliyo mao 
ode talu lo ta hedihima u kawasa wawu ode 
olongiya-olongiya sababu timongoli hedudua 
ola-U, alihu timongoli mowali mohungguli 
mao tomimbihu pasali lo batanga-U ode 
olimongoliyo. 1? Habari mopiyohe lonto 
Allahuta'ala musi popotunggulopo ode 
nga'amila suku. ++ Wonu timongoli waupo lo 
pulisi wawu wuduwoliyo mao ode ta hedihima 
kawasa, dila mao ohawatiri timongoli wolo u 
mota polameti mongoli. Wonu ma medungga 
wakutuliyo mobisala, wolo u polele mayi lo Roh 
lo Allahuta'ala uwito bisalayi lomao limongoli, 
sababu dila timongoli lohihilawo ta mobisala, 
bo Roh lo Allahuta'ala. !? Wutata ngota ma 
mohudu mao wutatiyo mota pateliyo, odito olo 
tiyamo ngota to walaiyo. Wawu mongowalao 
ma mobuhunga wolo mongodula'aliyo wawu 
ma mohudu mao olimongoliyo mota pateliyo. 
13 Nga'amila tawu ma moyingo limongoli 
sababu timongoli hedudua ola-U. Bo titalotita 
ta mo'odutola sambe demola pulitiyo, tiyo 
ta salamati.” Odito u pilongajari li Isa ode 
olimongoliyo. 

14Ta mobaca musi momahamu mopiyohu u 
yiloiya li Isa odiye, "Tou timongoli mo'onto 
ta mo'oantulu wawu mo'onajisi tihu-tihula to 
tambati u dila patuti potitihulaliyo, to wakutu 
boyito ta to lipu lo Yudeya musi momentala 
mola ode huidu. PP Ta to yitato watopo bele 
didu polahu wawu momaso mao ode bele 
mao mohama uhetuwa-tuwawuwa. !? Wawu 
ta to ilengi didu pohuwalingo mota mohama 
pakeyangi. 17 Matilopotala mongobuwa ta 
to wakutu boyito heombodula'awa wawu ta 
donggo hepolutuwa lo walaiyo. 13 Potidua-dua 
timongoli alihu nga'amila boyito dila mowali to 
sembo lohuhulo. t°? Sababu to wakutu boyito 
ma medungga ususa da'a, u dipo pe'enta mao 
heyilowali lonto awwali lo duniya pilopowali lo 
Allahuta'ala, sambe masatiya wawu u odito 
boyito dilalo ta muli mowali. 2? Nga'amila 
manusiya diyaluwo mao ta salamati wonu 
wakutuliyo dila po'olimbuo lo Allahuta'ala Eya. 
Bo sababu tawu-tawuwala ta tilulawotiyo, 
Allahuta'ala lopo'olimbua wakutuliyo. 

21To wakutu boyito wonu woluwo tawu 
hepoloiyawa mayi ode olimongoli deu Tawu 
ta pilojanjiya lo Allahuta'ala ta mo'osalamati 
manusiya, deuwitoyito te Almasih, woluwo 
teya meyalo te Almasih woluwo temota, dila 
mao paracaya limongoli uwito. 2? Sababu 
ngohuntuwa te almasih dila lonto Allahuta'ala 
wawu nabi-nabiyala dila lonto Allahuta'ala, ma 
timimbulu mayi wawu timongoliyo ma mohutu 
mujijat ngohuntuwa wawu tuwo-tuwotala 
wolo patuju, alihu wonu mowali, timongoliyo 


MARKUS 13.23-32 68 


mopolapalo tawu-tawuwala ta tilulawoto 
Allahuta'ala. 23 Sababu uwito, po'odaha 
timongoli! Unga'amila boti ma pilolele-U mayi 
lemulo ode limongoli.” 

24 Ti Isa loloiya poli odiye, "Bo tou ma lapatao 
masa lo u susa da'a boyito, matolodulahu 
ma mowali modiolomo wawu hulalo ma didu 
timinelo. 2? Poliyama ma modudulahu mayi 
monto hulungo wawu u hekawa-kawasawa to 
hulungo ma humuhulo. 2? To wakutu boyito 
tawu ma mo'onto Walao Manusiya molaheyi to 
hengo wolo okokawasa-Liyo wawu tine-Liyo 
u uda'a. ?/ Lapatao Tiyo ma momarenta 
mao mala-malaikatiyalo mota mohimoa 
tawu-tawuwala ta tilulawo-Tiyo monto mato lo 
dupota wopato wawu monto ujungi lo duniya 
sambe ode ujungi lo hulungo.” 

28Ti Isa loloiya poli odiye, "Pobalajari mao 
timongoli to ayu ara. Wonu tango-tangoliyo 
ma o tumbingiyo wawu o dungiyo, ma 
otawa limongoli teto deu polodulahe ma 
membidu. 2? Odito olo wonu timongoli mo'onto 
pasa-pasaliyala boti wali-wali, ototayimao 
limongoli: Wakutuliyo ma membidu wawu ma 
to talu lo pintu. 3? Tutuliyotutu polele-U mayi 
ode olimongoli: Unga'amila boti ma mowali tou 
tawu-tawuwala to jamani boti dipo mopowate 
nga'amila. 3t Duniya ma moli, bo Pirimani-U 
kakali.” 

32 Ti Isa loloiya poli odiye, "Bo tomimbihu 
dulahiyo wawu jamuliyo diyaluwo ngota mao 
ta motota, mala-malaikatiyalo to soroga dila, 
odito olo Walao Manusiya, bo ti Papa to soroga 

ta motota. 33Timongoli musi mopo'opiyohu 
wawu mopo'odaha, sababu dila otawa 
limongoli omoluwa wakutuliyo medungga. 
34 pasaliliyo tutuwawuwa wolo tawu ngota 
ta lonao lolola mao beleliyo wawu longohi 
mao haku wawu kawasa ode mongowatoliyo. 
Timi-timi'idu wato o tugasiliyo ngota-ngota. 
Ode ta daha-daha pintu tiyo lolahuli mao alihu 
mopo'odaha. 3? Uwito sababuliyo timongoli 
musi mopo'odaha, sababu dila otawa limongoli 
omoluwa ti tuwani ta ahu'uwo lo bele boyito 
mohuwalingayi, lolango, huyi da'a, molaliyonu 
meyalo dumodupa da'a, 3? alihu wonu tiyo bolo 
tili-tilimahua lomola ledungga mayi, timongoli 
dila odunggaliyo mayi hetuluhe. 3” Wolo u 
pilolele-U mayi ode olimongoli boti, uwito olo 
u polele-U ode tawu nga'amila, deuwitoyito 
po'odaha timongoli!” 

14 1 Donggo duhuyi mola dulahe poelaliyo 

obebasiliyo lo tawu lo Yahudi lonto 

lipu lo Mesir wawu wakutu pohutuwaliyo roti 
dila o ragi. Mongotauwa lo imamu wawu 
mongoahali lo Tawurat hepololohe dalalo 
moheupo wawu mohinggi nyawa li Isa wolo 
akali moleto. ?Timongoliyo hepoloiyawa odiye, 
"Alihu dila mo'obuluhuta to raiyati, dila mowali 
ito moheupa o-Liyo tou tawu herameya to 
dulahu buka.” 

3Lapatao tou ti Isa hulo-huloa hemonga to 
bele le Simon ta o hutungo to kambungu lo 
Betaniya, lonao mayi tabuwa ngota delo-delo 
mayi butulu tuwawu tuwa-tuwanga minya 
monu asli u mahale haragaliyo. Segeli lo 

butulu boyito ma hiluoliyo mola wawu minya 
boyito ma pilomuhutiyo mao to lunggongi 

li Isa. “Woluwo tanu ngololota ta woluwo 
teto lopalato nyawaliyo wawu hepobisalawa 
to wolota limongoliyo odiye, "Wolo huna lo 
uhemoporugi minya monu boti? ? Minya boti 
mowali potali mota haragaliyo lebe mao lo gaji 
lo tawu ngota to utiyolohula wawu doyiliyo 
mali wohimao to ta misikini.” Lapatao tabuwa 
boyito ma iloyingowa limongoliyo. 

6 Bo ti Isa loloiya mao ode olimongoliyo 
odiye, "Longola timongoli hemopo'osusa 
oliyo? Hulimao tiyo, tiyo ma lohutu piyohe 
tuwawu ode ola-U. 7 Sababu tawu-tawuwala 
misikini lalayita woluwo wolimongoli wawu 
openu boli omoluwa timongoli ohila moturungi 
olimongoliyo, timongoli mowali moturungi, bo 
Wau dila lalayita wolimongoli. 3 Tabuwa boti 
ma lohutu u mowali pohutuwoliyo de ola-U. 
Wolo minya monu boyito tiyo ma loposiyapu lo 
ilanggangu-U ode dulahe polobungaliyo ola-U 
tou dipo ledungga wakutuliyo. ? Tutuliyotutu 
polele-U mayi ode olimongoli: Openu boli 
deutonu habari mopiyohe lonto Allahuta'ala 
popotungguloliyo to tudu lo huta boti, u 
pilohutu lo tabuwa boti ma otanggula lo tawu 
poelaliyo oliyo.” 

10| apatao te Yudas Iskariyot tala ngota 
lo muri-Liyo ta mopuladulota lonao mao 
ode mongotauwa lo imamu wolo patuju 
mota mohudu oli Isa ode olimongoliyo. 

11 Mongotauwa lo imamu boyito otutu 
yilengahu lo'odungoheo u piloposambewo le 

Yudas boyito, tunggulo timongoliyo lojanjiya 
mongohi doyi ode oliyo. Lapatao te Yudas 
lololohe hiyanga mopiyohu mohudu oli Isa ode 
olimongoliyo. 

12 | apatao to bohuliyo lo dulahu buka lo roti 
dila o ragi tou tawu lo Yahudi ma mongolota 
himba poelaliyo obebasi limongoliyo lonto 
lipu lo Mesir, mongomuri li Isa lohintu ode 
o-Liyo odiye, “Toutonu tambati otohila li Guru 
poposiyapuwa mao lamiyatiya lo himba ualo li 
Guru?” 

13 Ti Isa lomarenta mao muri-Liyo dulota 
wawu lolahuli odiye, "Ponao mota timongoli 
ode kota lo Yerusalem. Tetomota timongoli 
ma modunggaya lo ta lolai ngota delo-delo 
bolinggo tuwa-tuwanga taluhu. Dudui lomao 
tiyo. 14 Poleleya mao to ta ahu'uwo lo bele 
pomasowaliyo boyito odiye, 'Peiyintu mao li 
Guru, toutonu tambati u mowali pomake li 
Guru wolo mongomuri-Liyo monga pe'epe'enta 
to dulahu buka?” !? Tawu boyito ma mopotunu 
mayi ode olimongoli tambati tuwawu damango 
to yitato u ma hesadiyawa nga'amila 
pokakasiliyo. Timongoli musi moposiyapu mao 
u paralu olanto to dulahu buka tetomota!” 

16 Muri-Liyo dulota boyito ma lonao olo wawu 
tou ledungga mota ode kota ilodungga mota 
limongoliyo nga'amila odelo u ma pilolele mota 
li Isa ode olimongoliyo. Lapatao timongoliyo 
ma loposiyapu lo u paralu olimongoliyo to 
dulahu buka boyito. 

17 Tou ma lolango ti Isa wolo mongomuri-Liyo 
mopuladulota ma lonao mayi pe'epe'enta. 

18Tou timongoliyo ma hehuloa wawu 
hepongala teto, ti Isa loloiya odiye, 
"Tutuliyotutu polele-U mayi ode olimongoli: 
Tala ngota limongoli ta hepongala wola-U boti 
ma mohiyanati ola-U.” 

19 Hila limongoliyo ma lomulayi hewolola 
wawu ngota-ngota timongoliyo hepohintuwa 
ode o-Liyo odiye, “Guru, ma tantu dila watiya 
ta hepatujuwo li Guru?” 

20 Tiyo lolametao odiye, “Tawu boyito tala 
ngota to wolota limongoli mopuladulota. Tiyo 
hemonga ngomeja wola-U masatiya. ?! Walao 
Manusiya memangi musi molola mao duniya 
boti debo odelo u woluwo tula-tulade to kitabi 
tomimbihu Tiyo, bo matilopotala tawu ta ma 
mohiyanati o-Liyo. Lebe mopiyohu wonu tawu 
boyito dila pilotutuliyo mayi ode tudu lo duniya 
boti.” 

22 Tou ma hemonga wolo mongomuri-Liyo, 
ti Isa lohama mayi roti losukuru wawu lodua 
lohile barakati ode Allahuta'ala. Lapatao roti 
boyito pili-pilitang-Iyo mota. Tiyo longohi 
mao ode mongomuri-Liyo wawu loloiya odiye, 
"Utiye batanga-U, hamawa mao limongoli.” 

23 | apatao Tiyo lohama mayi halati tuwa- 
tuwanga angguru. Tiyo losukuru wawu lodua 
lohile barakati ode Allahuta'ala lapatao 
longohi mota halati boyito ode olimongoliyo 
wawu timongoliyo nga'amila longilu to halati 
boyito. 24Tiyo loloiya ode olimongoliyo odiye, 
"Utiye duhu-U, duhu lo janjiya, deuwitoyito 
tutumulu-U u kurubaniyo-U mayi, alihu tawu 
ngohuntuwa mowali tumumulo. 22 Tutuliyotutu 

polele-U mayi ode olimongoli: Wau didu ta 
mongilu hasili lo angguru boti, sambe ode 
dulahe tuwawu Wau mongilu angguru bohu to 
delomo Yiladiya lo Allahuta'ala.” 

26 [ apatao timongoliyo ma lomanyanyi 
wawu lomuji Allahuta'ala wawu yilapato uwito 
timongoliyo lolola mao kota lo Yerusalem lonao 
ode huidu Jayitun. 

27 Tou ledungga mota ode huidu Jayitun, ti 
Isa loloiya ode olimongoliyo odiye, “Timongoli 
nga'amila ma enggila lo uparacaya ode ola-U. 
Sababu woluwo tula-tuladu to kitabi odiye, 
'Allahuta'ala ma mohinggi nyawa lo diti lo 
himba wawu himba- himbawala boyito ma 
mowali ambulati.” 23Tou Wau ma mobongu 
mayi monto kuburu, Wau ma motitimulo mota 
limongoli ode lipu lo Galileya.” 2? Te Petrus 
loloiya ode o-Liyo odiye, "Openu nga'amila 
tawu ma enggjila lo imani, bo watiya dila.” 

30 Ti Isa loloiya mao ode oliyo odiye, 
"Tutuliyotutu polele-U mayi ode olemu: Tou 
yinti huyi boti dipo mokukuyu'u po'oluwo 
maluo, yio ma po'otolu lomahu deu Wau 
gurumu.” 

31 Bo te Petrus wolo ulebe to'otutuwa loloiya 
odiye, "Dila, openu watiya musi mate woli 
Guru, watiya debo tatapu mongaku deu Ito 
Guru latiya.” Muri-Liyo nga'amila ta wuwewo 
olo turu-turusi hepololoiyawa odito. 

32 | apatao ti Isa wolo mongomuri-Liyo 
ledungga mota ode tambati u tanggu-tanggula 
ilengi lo Getsemani. Ti Isa loloiya ode 

olimongoliyo odiye, “Potihulo'opo timongoli 
teye. Wau donggo mota modua temota.” 

33 Wawu Tiyo lotiyanga ole Petrus wole 
Yakobus wawu te Yahya lonao wo-Liyo. Tiyo 
ma hemo'orasa susa da'a wawu balisa hilaliyo. 
34Tiyo loloiya ode olimongoliyo odiye, "Hila-U 
otutu mololo masatiya, odelo ta ma mate 
rasaliyo. Potitolapo teye timongoli wawu dipo 
potuluhu.” 

35 Tiyo lodiyambanga mota ngointi lapatao 
losujudu wawu lodua alihu wonu mowali, 
wakutu lo sikisa boti lawode to o-Liyo. 

36 Dua-Liyo odiye, "Wu Abba, wu Papa, 
diyaluwo u dila mowali li Papa. Hamawa 
mola halati lo sikisa boti monto o-Latiya: bo 
kohondaki li Papa u mowali, dila kohondaki 
Latiya.” 

37 Tou Tiyo lohuwalinga mota ode mongomuri- 
Liyo, ilodungga-Liyo mota timongoliyo towulota 
ma letuluhu. Wawu Tiyo lohintu ode le Petrus 
odiye, “Ma letuluhu yio Simon? Dila sanggupi 
yio momulahe openu bo ngojamu mao! 

38 po'odaha timongoli wawu potidua-dua mola 
alihu timongoli dila odungga lo yimontalo. 
Roh memangi yinawo mohutu u mopiyohu, bo 
dagingi molulupuhu.” 

39 | apatao Tiyo lonao poli wawu mota lodua 
odelo u bohuliyo. 40 Tou Tiyo lohuwalingayi 
poli, Tiyo lo'odungga mayi olimongoliyo 
hetuluhe, sababu timongoliyo ma modiduta 
da'a wawu dila otawa limongoliyo wolo u ma 
polameti mongoliyo o-Liyo. 

41Tou ma otoluliyo Tiyo lohuwalinga mota 
ode olimongoliyo, Tiyo loloiya odiye, "Debo 
donggo hetuluhe wawu hehuheliya timongoli? 
Ma cukupu uwito! Bilohi wakutuliyo ma 
ledungga Walao Manusiya wuduwoliyo ode 
ta heodusawa. #2 Pobongulo, dulolo ito ma 
monao. Bilohi, timao tiyo ta lohiyanati ola-U 
ma ledungga mayi.” 

43 Tou ti Isa donggo bisa-bisala, te Yudas tala 
ngota lo muri-Liyo ta mopuladulota ma lato 
lonao mayi. Wawu nao-nao mayi pe'epe'enta 
woliyo woluwo tawu ngopolemboa hedelowa 
mayi wamilo wawu bubohu, ilahula mayi lo 
mongotauwa lo imamu, mongoahali lo Tawurat 
wawu ta dudula'a-dudula'a tawu lo Yahudi. 
44Ta lohiyanati o-Liyo ma lopolele mayi lo 
tuwota tuwawu olimongoliyo odiye, “Tawu 
ta mota o'odeu wawu dilou, tataboyitolo 
Tiyo, waupalo wawu delowalo po'odaha bolo 
molahi.” 

45 Tou tiyo ledungga mota, tiyo ma lato 
lodudula mota ode oli Isa wawu loloiya odiye, 
"Guru!” Lapatao tiyo longo'ode mota oli Isa 
wawu lodila o-Liyo. “Ta henaowa mayi woliyo 
ma lodihu mao oli Isa wawu loheupa o-Liyo. 
47 Bo tala ngota lo ta hetihula teto lomahutayi 
sabele wawu lomontode mota wato li imamu 
da'a sambe bulongaliyo ngotuwali loputu. “Ti 
Isa loloiya ode limongoliyo odiye, “Tingga 
harapu limongoli Wau boti ta mototaowa, 
sambe timongoli lonao mayi moheupa 
ola-U hedelowa mayi wamilo wawu bubohu. 
49Timi-timi'idu dulahu Wau to hungi mongoli 

hemongajari to pango bele lo Eya, timongoli 
dila loheupa ola-U. Bo memangi musi ganapu 
u hetulade to kitabi.” 

50 Nga'amila muri li Isa ma tilonggoteteo 
lolola mao o-Liyo. 

51 Woluwo tawu ngota donggo muda ta tou 
boyito bo pake-pake lo kayini ngopita moaruti 
mahale hepolangguliyo wawaiyo tunu-tunuhe 
oli Isa. Timongoliyo ma moheupa oliyo. 72 Bo 
tou timongoliyo ma lodihu mota oliyo to 
kayini pake-pake oliyo boyito, kayiniliyo boyito 
ma tilolaliyo mao to olimongoliyo wawu tiyo 
lomentalo lalala. 

53 | apatao ti Isa ma dileloliyo ode talu li 
imamu da'a. Nga'amila tauwa lo imamu, 
ta dudula'a-dudula'a tawu lo Yahudi wawu 
mongoahali lo Tawurat ma heambuwa teto. 
>4 Te Petrus tunu-tunuhe oli Isa monto 
umolamingo, sambe demota pangiyo lo 
bele li imamu da'a. Teto tiyo lotihuloa to 
tili lo tulu lotidengenga pe'epe'enta wolo ta 
hepokkawaliya. ?? Mongotauwa lo imamu 
wawu nga'amila anggota lo Mahkama lo agama 
hepololohe totala li Isa, alihu Tiyo mowali 
hukumaniyoliyo mate, bo timongoliyo dila 
lo'otapu. 7? Ngohuntuwa olo ta hepohungguliya 
mayi lo u yimbulo tomimbihu ti Isa to butoa 
boyito, bo wungguli limongoliyo boyito 
bebedawa. 

57 Lapatao woluwo ngololota ta lomaju mota 
ode dimuka lohungguli lo u yimbulo tomimbihu 
ti Isa odiye, ?? "Ilodungohe lamiyatiya Taliye 
boti loloiya odiye, 'Ma lohubu-U bele lo Eya u 

pilohutu lo manusiya boti wawu tou tolohuyi 
ma muli popotihulo-U mayi uwewoliyo mao, 
u dila pilohutu lo olu'u lo manusiya.” ” >° To 
delomo pasali botiye olo wungguli limongoliyo 
bebedawa. 

60Ti imamu da'a ma tilimihulayi to talu lo 
Mahkama lo agama boyito wawu lohintu ode li 
Isa odiye, "Longola Yio dila molameta openu 
bo ngotahe mao u hepopotuludu mayi lo 
tawu-tawuwala boti ode ole-Mu?” 

61 Bo Tiyo debo tatapu po'opo'oyo wawu dila 
lolameta wolo-wolo. Pe'entapo poli ti imamu 
da'a boyito lohintu poli ode o-Liyo odiye, 
"Banari meyalo dila Yio boti te Almasih Walao 
Allahuta'ala ta pilojanjiya-Liyo mowali olongiya 
wawu ta mo'osalamati manusiya?” 

62Tj Isa lolametao odiye, "Banari, Wau 
botiya Tiyo wawu timongoli ma mo'onto Walao 
Manusiya hulo-huloa to olowala lo Allahuta'ala 
ta kawasa wawu monao mayi to hungiyo lo 
hengo to hulungo.” 

63 | o'odungoheo u odito boyito, ti imamu da'a 
loyingo wawu longulantanga pakeyangiliyo 
wawu loloiya odiye, "Donggo pongola ito 
hemololohe ta mohungguli mayi lo totala-Liyo? 
64Timongoli lohihilawo ma lo'odungohu deu 
Tiyo hemohujati Allahuta'ala. Wololo pahamu 
limongoli?” Lapatao timongoliyo nga'amila 
ma lomutusani deu Tiyo patuti hukumaniyola 
mate. 

65 apatao woluwo tawu ngololota to wolota 
limongoliyo ta ma heloponula lo yiyohe oli 
Isa. Timongoliyo loheutao lakuliyo wawu 

helohumbade o-Liyo wolo uhepoloiyawa odiye, 
"Wonu banari Yio hemololimo wahyu lonto 
Allahuta'ala, nte tapula tatonu ta lohumbade 
ole-Mu.” Ta hekawaliya olo helolambali o-Liyo 
lota'apo. 

66 To wakutu boyito te Petrus donggo to 
pango wawu lonao mayi ode oliyo tabuwa 
ngota wato li imamu da'a. ?” Tou tabuwa boyito 
lo'onto mao ole Petrus hemotidengenga to 
tulu, tiyo lomiloheo laku le Petrus wawu loloiya 
odiye, "Yio olo tala ngota lo ta lalayita woli Isa 
tawu lo Najaret boyito.” 

68 Bo tiyo lomahu odiye, "Dila otawau. Wau 
dila mongarati lo u hebisalamu.” Lapatao tiyo 
lonao ode bubunggalo u pomasowa mayi ode 
panga boyito wawu tou boyitolo maluo ma 
lokukuyu'u. 

69 Wato tabuwa ta lo'onto mao ole Petrus 
boyito ma helopotota mao ode tawu-tawuwala 
ta woluwo teto odiye, “Ta boti olo tala ngota 
lo muri-Liyo.” 7?Bo te Petrus lomahe poli. 
Lapatao dila lohihewo mola tawu-tawuwala ta 
woluwo teto boyito loloiya poli ode le Petrus 
odiye, "Yio boti otutu tala ngota lo muri-Liyo, 
lebe-lebe lomao yio tawu lo lipu lo Galileya.” 

71Te Petrus ma hemota-motadiya wawu 
loloiya odiye, “Wau dila mo'otawa wolo ta 
hetanggulo limongoli boti!” 

72Tou boyitolo maluo ma lato lokukuyu'u 
oluwoliyo. Te Petrus ma lo'oela mayi deu ti 
Isa ma lopoela oliyo lo pasali boyito odiye, 
"Tou dipo mokukuyu'u po'oluwo maluo, yio ma 


MARKUS 15.1-9 79 


lomahe ula-U po'otolu.” Lapatao te Petrus ma 
hilumoyongo mabo hemopotide-tideo. 

1 5 1 | apatao donggo didimodupa da'a 

mongotauwa lo imamu wolo ta 

dudula'a-dudula'a tawu lo Yahudi wawu 
mongoahali lo Tawurat wawu nga'amila 
anggota lo Mahkama lo agama ma lato lohutu 
dulohupa. Ti Isa ma pilungu limongoliyo 
wawu dileloliyo mota yiluduliyo ode ole Pilatus 
gubornur lo Roma. 2Ti gubornur Pilatus lohintu 
de li Isa odiye, “Banari meyalo dila Yio boti 
olongiya lo tawu Yahudi?” Tameti Isa, “Ti 
gubornur lohihilawo ta lopolele mayi.” 

3[|apatao ngohuntuwa pasali u ma 
hepilopotuludiyo lo mongotauwa lo imamu 
ode o-Liyo. “Te Pilatus lohintu poli ode 
o-Liyo odiye, "Longola Yio dila molameta 
wolo-wolo? Bilohi-Mu malo odiye huntuwaliyo 
lo u hepopotuludu limongoliyo ode ole-Mu!” 

> Bo ti Isa dila lolameta wolo-wolo, sambe te 
Pilatus herani. 

5Biyasaliyo ti gubornur Pilatus momuli mao 
tawu ngota monto tutupa timi-timi'idu dulahe 
poelaliyo obebasi lo tawu lo Yahudi lonto lipu 
lo Mesir, odelo hihile lo raiyati. ?To wakutu 
boyito woluwo tawu ngota ta heibode lo tawu 
te Barabas ulu-ulungo wolo ta ngopolemboa 
woliyo. Timongoliyo nga'amila lohinggi nyawa 
lo tawu tou timongoliyo lomatuju mopodehu 
lo pomarenta lo Roma. 8Tawu ngohuntuwa 
lonao mayi ode ole Pilatus wawu lohile alihu 
masatiya u biyasa boyito pohutuwola poli. 
9Ti gubornur lolametao olimongoliyo wawu 

lohintu odiye, “Timongoli motohilawo alihu 
Olongiya lo tawu lo Yahudi boti bebasiyau mayi 
olimongoli?” 1? Memangi boheli ilotawa mao li 
gubornur Pilatus deu mongotauwa lo imamu 
boyito lopotaluwo mayi li Isa ode oliyo sababu 
palato nyawa limongoliyo. 

11Bo mongotauwa lo imamu boyito ma 
loheluma tawu ngohuntuwa mota mohile to 
ole Pilatus alihu te Barabas ta huliyaliyo mayi 
olimongoliyo, dila ti Isa. 12Te Pilatus pe'entapo 
lolametao wawu lohintu ode olimongoliyo 
odiye, “Wonu odito, wolo u musi pohutuwou 
wolo Ta hetanggula limongoli olongiya lo tawu 
Yahudi boti?” 

13 Timongoliyo ma longuwatiayi poli odiye, 
"Salipuwa mota Tiyo!” 

14 | apatao te Pilatus loloiya ode limongoliyo 
odiye, "U moleta wolo u ma pilohutu-Liyo?” 
Bo timongoliyo tombao boma heudamangayi 
wuwati'iyo, uwalimongoliyo mao, "Salipuwa 
mota Tiyo!” 

15 Sababu te Pilatus ohila moposanangi lo 
hilawo lo ta ngohuntuwa boyito, tiyo ma 
lopobebasi mao ole Barabas olimongoliyo. Bo ti 
Isa ma hepiloiwumbadiyo mao lo bubo'o wawu 
yiluduliyo mao ode tontara mota salipuwoliyo. 

16 | apatao tontara ma lodelo mao oli Isa ode 
delomo istana li gubornur wawu timongoliyo 
ma loibodeyi nga'amila pasukan limongoliyo 
lotiambu. 17 Timongoliyo lopopake mao lo 
jumba ungu ode li Isa wawu lohalamao duhi 
lowali makuta lapatao pilopopakeliyo mao 
to lunggongi Isa. 19 Lapatao timongoliyo 

longohi hurumati ode o-Liyo wawu loloiya 
odiye, “Tubo Eyanggu weyi olongiya lo tawu 
lo Yahudi!” 19Timongoliyo lomobohe mota 
lunggongiyo lo tunggude talilo wawu loponula 
mao lo yiyohu to o-Liyo lapatao lotibonggohu'u 
mota to talu-Liyo molubo o-Liyo. 2? Tou ma 
yilapato lohenteao oli Isa, timongoliyo lohinggi 
mao jumba ungu boyito lonto ilanggang-Iyo 
wawu timongoliyo muli lopopake mao lo 
pakeyangi-Liyo ode o-Liyo. Lapatao ti Isa 

ma dilelo limongoliyo ode diluwari mota 
silalipuliyo. 

21 To hungo dalalo timongoliyo lodudunggaya 
wolo tawu ngota ta tanggu-tanggula te Simon 
tawu lo kota lo Kirene, ti papa le Iskandar 
wawu te Rupus, ta boheli ledungga mayi lonto 
kambungu, wawu tiyo pilakusa limongoliyo 
lomota salipu li Isa. ?2Timongoliyo ma lodelo 
mao oli Isa ode tambati u tanggu-tanggula 
Golgota, deboliliyo mao tambati lo bakakawu. 
23 | apatao timongoliyo longohi mao ode o-Liyo 
angguru ula-ulawu lo ramba-ramba mopa'ato, 
bo Tiyo dila lololimo. 2#Timongoliyo ma 
losalipu mao o-Liyo wawu timongoliyo ohila 
molaya-layade mota pakeyangi-Liyo. Lapatao 
timongoliyo longunte mao tatonu ta mujuru to 
wolota limongoliyo ta ma mo'otapu pakeyangi 
li Isa boyito. ?? Dulahu ma jamu sambilan 
dumodupo tou Tiyo ma silalipuliyo. 2? Wawu 
alasani longola Tiyo silalipuliyo tiluladiyo mao 
odiye, “Olongiya lo tawu lo Yahudi.” Lapatao u 
tula-tulade boyito ma pilopodembingiyo mao 
limongoliyo to yitata mola lo lunggongi Isa 

sasalipu. 27 Woluwo olo dulota ta mototaowa 
silalipuliyo pe'enta woli Isa. Ta ngota to olowala 
wawu ta ngota to oloyihi-Liyo. 28 (15:27) 

29 Tawu-tawuwala ta lumawode mota teto 
hepotadiyawa o-Liyo wawu hepopomili-miliya. 
Timongoliyo hipoloiyawa odiye, "Weyi Yio ta 
yinawo molohube bele lo Eya wawu ma muli 
momongu mao tou tolohuyi. 3? Polaheyi Yio 
to salipu boti wawu poposalamatiya mayi 
batanga-Mu!” 

31 Odito olo mongotauwa lo imamu 
pe'epe'enta wolo mongoahali lo Tawurat 
helohentea o-Liyo wawu timongoliyo 
hepobisalawa monto ta ngota ode tawu 
wuwewo odiye, "Tawu wuwewo mowali 
poposalamatiyo-Liyo, bo batanga-Liyo 
lohihilawo dila mowali poposalamatiyo-Liyo!” 
32Timongoliyo olo hepohentea o-Liyo odiye, 
“Almasih olongiya lo tawu lo Israel, polaheyi 
Yio monto salipu boti masatiya alihu ontonga 
lami wawu ami mowali paracaya.” Wawu tawu 
ta silalipuliyo wo-Liyo pe'epe'enta hemohentea 
o-Liyo olo. 

33 | apatao tou ma jamu dua belas, ma 
lodiolomo nga'amila lipu boyito, sambe demota 
ujamu tiga. 34Tou ma jamu tiga boyito ti Isa 
longuwatio wolo suwara uda'a odiye, “Eloyi, 
Eloyi, lama sabatani?” deboliliyo mao wu 
Eya-U, wu Eya-U, longola ma tilola-Mu Wau? 

35 | o'odungohe uwito woluwo ngololota ta 
hetihula teto loloiya odiye, "Dungohi, Tiyo 
hemoibode oli nabi Eliya.” 3?Lapatao woluwo 
tawu ngota tete-teteayi delo-delo mayi lomuto 

patihu wawu pilopolomoliyo mao to lotingo. 
Lapatao yilangeliyo mola to talila ngoputu 

yilohiliyo mola peiyiluliyo oli Isa wawu tiyo 
loloiya odiye, "Wulatanto wonu ti nabi Eliya 
monao mayi mopolahe oliyo.” 

37 | apatao ma longuwatia poli ti Isa wolo 
suwara uda'a wawu tou boyitolo ma lopaluto 
nyawa-Liyo. 

38 Tou boyito podehu to bele lo Eya lobuta'a 
duluwo lonto yitato sambe demola tibawa. 

39 Tou tauwa lo pasukan ta tihu-tihula tataluwa 
wo-Liyo lo'onto mao opopate-Liyo odito, 

tiyo loloiya odiye, "Otutu tawu boti Walao 
Allahuta'ala!” 

40 Woluwo olo ngololota mongobuwa ta 
hebilohe mayi lonto umolamingo, to wolotaliyo 
ti Mariya ta lonto kota lo Mahdala, ti Salome 
wawu ti Mariya ti mama le Yoses wole Yakobus 
ta batanga kikio. 4t Timongoliyo nga'amila 
loduduayi oli Isa wawu helohinta o-Liyo to 
wakutu Tiyo donggo to lipu lo Galileya. Wawu 
woluwo olo ngohuntuwa mongobuwa wuwewo 
ta ma lonao mayi ode kota lo Yerusalem 
pe'epe'enta woli Isa. 

42 Tou ma lolango te Yusup tawu lo kambungu 
lo Arimateya, ngotaliyo lo anggota lo Mahkama 
lo agama, ta otilanggulo wawu ta yima-yima 
Yiladiya lo Allahuta'ala, lotibarani lonao 
mao ode oli gubornur Pilatus wawu mao 
lohile mayiyeti li Isa. Dulahe boyito dulahe 
poposiyapuwaliyo lo tawu lo Yahudi ode 
dulahe hepotabiya limongoliyo. 43 (15:42) Ti 
gubornur hilerani tou lo'odungoheo oli Isa ma 

yilate. Tiyo loibodeyi tauwa lo pasukan wawu 
lohintu ode oliyo wonu otutu ti Isa ma yilate. 
45Tou ma ilodungoheliyo mao katarangani 
lo tauwa lo pasukan boyito, tiyo satuju 
mongohi mao mayiyeti li Isa ode le Yusup. 
46 Te Yusup ma lotali mao kayini lenan moputio 
pohutuliyo taputo wawu lopolaheyi mayiyeti 
li Isa lonto salipu lapatao ma tilaputiyo mao. 
Tiyo lopobalatao lo mayiyeti boyito to delomo 
kuburu u ma papahati to botu to huludu. 
Lapatao ma yililidiyo mayi botu tuwawu 
piloheutiyo kuburu boyito. Ti Mariya tawu 
lo kota lo Mahdala woli Mariya ti mama le 
Yoses lo'onto mao olo tambati lo mayiyeti li 
Isa pilopobalatiyo. 
1 6 1 Lapatao tou dulahe hepotabiya lo 
tawu lo Yahudi ma yilawode, ti Mariya 
tawu lo kota lo Mahdala, ti Salome wawu ti 
Mariya ti mama le Yakobus lonao mota lotali 
ramba-ramba monu u ma deloliyo ode kuburu 
mota pogosoliyo mayiyeti li Isa moturuti mao 
adati lo tawu lo Yahudi. ?Donggo didimodupa 
da'a tou matolodulahu ma butu-butu mayi to 
dulahu ahadi, timongoliyo lonao ode kuburu 
li Isa. 3 Tou henaowa mota ode kuburu li Isa, 
timongoliyo hepobisalawa odiye, "Tatonu ta 
ma momantu olanto molilide botu piloheutiyo 
kuburu boyito?” #Bo tou timongoliyo ma 
lembide mota lo kuburu, ilontonga mota 
limongoliyo botu damanga da'a boyito ma didu 
heu-heuta to kuburu. ? Lapatao timongoliyo ma 
lomaso mota ode kuburu. Timongoliyo lo'onto 
mao tawu ngota donggo muda pake-pake 

lo jumba moputio hulo-hulo'o to ambahu 
olowala. Timongoliyo ma hilerani da'a. 

6 Bo tawu ngota donggo muda boyito loloiya 
mayi ode olimongoliyo odiye, “Dila oherani 
timongoli! Otawau timongoli hepololohe oli Isa 
tawu lo kota lo Najaret, ta silalipuliyo boyito. 
Tiyo ma pilopobongu mayi lo Allahuta'ala 
wawu Tiyo diduluwo teye. Boli bilohi mota 
limongoli! Utiye tambati pilopobalataliyo 
o-Liyo. 7 Bo ponaolo timongoli wawu mota 
poleleya mao to mongomuri-Liyo, lebe-lebe 
lomao ode le Petrus odiye: Tiyo ma lotitimulo 
mota limongoli ode lipu lo Galileya:, tetomota 
timongoli ma modudunggaya wo-Liyo, odelo u 
ma pilolele-Liyo olimongoli.” 

8Lapatao timongoliyo lokaluwari wawu hua 
lolola mao kuburu boyito, sababu timongoliyo 
ma heduyita da'a wawu a'ayambulula pikirangi 
limongoliyo. Timongoliyo dila lopolele wolo- 
wolo openu boli de olita sababu timongoliyo 
heduyita. 

Tou ti Isa ma lobongu mayi lonto kuburu, 
dudumodupa da'a to dulahu ahadi, Tiyo 
bohuliyo lotibiloheo ode li Mariya tawu 
lo kota lo Mahdala, ta pilomuhuwa li Isa 
lati mohelupitu to batangaliyo. t? Lapatao 
tabuwa boyito lonao lopolele ode ta lalayita 
hedudua o-Liyo deu ti Isa ma lobongu mayi 
lonto kuburu. Timongoliyo donggo hewolola 
wawu hehiyonga. !! Bo tou timongoliyo 
lo'odungohe u pilolele li Mariya deu ti Isa ma 
luli tlumumulayi wawu ma ilontonga li Mariya, 
timongoliyo dila paracaya. 

12 Yilapato uwito, ti Isa lotibilohe wolo laku 
wuwewo ode muri-Liyo dulota ta henaowa 
ode kambungu tuwawu. 1 Lapatao ta dulota 
boyito ma lohuwalingo wawu mota lopolele 
ode tamani limongoliyo wuwewo, bo tamani 
limongoliyo boyito debo ta dila paracaya ode 
olimongoliyo dulota. 

14 Pulitiyo mao ti Isa lotibilohe ode 
muri-Liyo ta mopulatuwawulota boyito olo 
tou timongoliyo hepongala. Tiyo lopotala 
olimongoliyo, sababu timongoliyo dila paracaya 
ode tawu-tawuwala ta ma helo'onto o-Liyo 
tou Tiyo lobongu mayi lonto kuburu wawu 
Tiyo lopotala olimongoliyo olo sababu hila 
limongoliyo odelo totoheto botu. 1? Lapatao 
Tiyo loloiya ode olimongoliyo odiye, "Ponaolo 
timongoli ode ngoyilanggubu duniya boti. 
Popotunggula lomao habari mopiyohe lonto 
Allahuta'ala ode tawu nga'amila. 18 Titalotita 
ta paracaya wawu moilihu mao, tiyo ma 
salamati, bo titalotita ta dila paracaya ma 
mo'otapu hukumani monto Allahuta'ala. 

17 Tuwo-tuwotala botiye ma mowali woluwo 
to ta paracaya: Timongoliyo ma momuhu 
mao lati-latiyalo to delomo tanggulu-U 

wawu timongoliyo ma mobisala to delomo 
bahasa u dipo otawa limongoliyo omo-omolu. 
18 Timongoliyo olo ma modihu mao tulide bisa 
wawu openu boli timongoliyo mo'oyilu racungi, 
timongoliyo openu bo ngointi mao dila ta 
topotala. Timongoliyo ma mopodutu mao lo 
olu'u wawu modua mao ta mongongoto wawu 
ta mongongota boyito ma moluli.” 


MARKUS 16.19-20 87 


19 Yilapatao lobisala odito ode olimongoliyo, ti 
Isa Eya ma lobinta'a mola ode soroga lapatao 
lomarenta pe'epe'enta wolo Allahuta'ala. 
20Mongomuri-Liyo olo ma lonao ode 
ngoyilanggubu duniya loposambewo lo habari 
mopiyohu wawu ti Isa Eya kara-karaja 
pe'epe'enta wolimongoliyo hemopo'olotolayi 
Pirimani hepopotunggulo limongoliyo wolo 
tuwo-tuwotala u hewohi-Liyo mayi. 


LUKAS 


1 Tewofilus ta uda-uda'a. Dadata ta ma 

1 helongusaha molulade wolo u ma lowali to 
wolotanto, timongoliyo ma loluladeyi motu'ude 
wolo u ma sililitaliyo mayi ode olanto lo 
tawu-tawuwala ta ma lo'onto totonulalo u 
ma lowali monto bohuliyo wawu lapatao ma 
loposiyari mao lo habari boyito. Wau lohihilawo 
ma lomarakisa mao nga'amila lonto ubohuliyo. 
Wau olo ma lomutusani moluladeo to delomo 
buku botiye wolo utoaturu. 2(1:1) 3(1:1) 

4 Wolo uodito, ma mowali otawa mao li tuwani 
deu pongajari u ma tilolimo li tuwani yito otutu 
banari. 

>To wakutu te Herodes ta bohuliyo lowali 
olongiya lo lipu lo Yudeya, woluwo imamu 
ngota tangguliyo te Zakariya. Tiyo maso- 
maso to lemboa lo imamu Abiya. Dileliyo 
tangguliyo ti Elisabet waliya le Harun. ?Ta 
motolodile botiye salehe to talu lo Allahuta'ala. 
Timongoliyo hitumula hedudua totonulalo 
parenta wawu hukum lo Eya. 7Bo timongoliyo 
dila o walao sababu ti Elisabet bintela. Wawu 
timongoliyo dulota olo ma hipanggolawa. 

8 To dulahe tuwawu, to wakutu lemboa lo 
imamu Abiya ilodungga lo tayadu mokaraja 
karaja lo imamu, te Zakariya ta ma loponao lo 
tugasi boyito to talu lo Allahuta'ala. °? Moturuti 
mao adati, timongoliyo musi mongunte mao 
tatonu ta momaso ode bele lo Eya moponao 

lo tugasi lo imamu wawu mao mopowohbulo 
alama teto. Wawu ta ilounteyaliyo te Zakariya. 
10To wakutu alama hetapiloliyo mota to bohu, 
nga'amila umati hipoduawa to pango bele lo 
Eya. !! Malaikati lo Allahuta'ala lopobiloheo lo 
batangaliyo ode le Zakariya. Malaikati boyito 
tihu-tihula to'olowala lo meja ilodutuwa lo 
pollutube polapilaliyo alama. !?Tou te Zakariya 
lo'onto mao malaikati boyito, tiyo iloheya 
wawu yilohe. 13 Bo malaikati loloiya ode oliyo, 
"Dila mao pohe yio Zakariya. Duamu ma 
tilolimoliyo lo Allahuta'ala wawu ti Elisabet 
dilemu ma motutu mayi lo ta lolai ngota 

ode olemu wawu yio musi mongohi mao 
oliyo tanggulo te Yahya. 14Tiyo ma mowali 
mo'osanangi wawu moengahe olemu wawu 
tawu ngohuntuwa tou tiyo ma potutuliyo mayi. 
15Tiyo ma mowali ta leidamango to talu lo 
Allahuta'ala. Openu bo ngointi mao tiyo dila 
ta mongilu angguru meyalo u mo'ohuwoa 
uwewo mao wawu tou tiyo donggo to delomo 
ombongi mamaliyo lomayi, kawasa lo Roh lo 
Allahuta'ala ma polu-polu to oliyo. 1?Tiyo ma 
mopotobati mao lo tawu lo Israel ngohuntuwa 
mohuwalinga ode Allahuta'ala Eya limongoliyo. 
17 Wolo sipati wawu kawasa odelo u woluwo 
to oli nabi Eliya, tiyo ma memulo mota lo Eya 
mota mopopiyohu hila lo mongotiyamo wolo 
mongowalai mongoliyo wawu ta duruhaka ma 
bolioliyo mao mowali tawu ta o pikirangi lo ta 
salehe. Wolo uodito, tiyo ma moposadiya mao 
lo umati tuwawu u ma sisiyapu ode Eya.” 

18 Te Zakariya lohintu mao ode malaikati 
boyito, “Wololo mowali otawa latiya deu pasali 
botiye ma mowali? Sababu watiya wawu dile 
latiya ma hipanggolawa.” 

19 Malaikati lolametao oliyo, “Wau botiye ti 
Jibrail ta lalayita sisiyapu to talu lo Allahuta'ala. 
Wau ilahulaliyo mayi me mopotunggulo habari 
mopiyohe botiye ode olemu. 2? Po'otolomamu 
mao, nga'amila botiye me mowali ganapu to 
wakutuliyo. Bo sababu yio dila paracaya to 
loiyau, yio ma mowali bubu, sambe totonulala 
parakara botiye mowali.” 

21 Umati ta to pango bele lo Eya ma lohihewo 
hepohulata ole Zakariya. Timongoliyo ma 
hiheraniya, sababu tiyo mayilaba hihewoliyo 
to delomo bele lo Eya. 2? Tou ma yilumuwalayi, 
tiyo dila lo'owali lobisala wolimongoliyo wawu 
boheli ilotawa mao limongoliyo deu to delomo 
bele lo Eya tiyo ma lo'otapu bibilohe tuwawu 
lonto soroga. Tiyo bolo helolotomayawa ode 
olimongoliyo wawu tiyo debo tatapu bubu. 

23Tou tugasiliyo ma yilapato, tiyo ma 
lohuwalingo. 2?Lapatao ti Elisabet dileliyo 
ilomboda'a. Limolohula mola hihewoliyo tiyo 
helotiulunga to delomo bele. Tiyo loloiya, 

25 "UJtiye u pilohutu lo Eya ode olau. Pulitiyo 
mao Tiyo ma lolulutao leta u mo'olita olau to 
talu lo tawu.” 

26 Tou ma wolomohula umuru lo ombongiyo 
li Elisabet, malaikati Jibrail ma ilahula mayi 
lo Allahuta'ala ode kota lo Najaret to lipu lo 
Galileya. 7” Tiyo ma ilahula-Liyo mota ode 
ta dulahu ngota, tilantahiyo lo ta lolai ngota 

tangguliyo te Yusup waliya li nabi Dawud. 
Tangguliyo lo ta dulahu boyito ti Mariya. “3 Tou 
malaikati boyito ma lomaso mao ode bele li 
Mariya, tiyo loloiya, "Salamu alayikum Mariya. 
Yio ta yilohiya lo Allahuta'ala barakati, Eya 
wolemu!” 

29 Tou ti Mariya lo'odungoheo salamu boyito, 
hilaliyo ma loa'ayambulula da'a, lapatao tiyo 
ma heloloyintuwa to delomo hilaliyo, "Salamu 
wolo u odiye.” 3?Loiya lo malaikati boyito 
ode oliyo, “Dila pohe yio Mariya, sababu 
yio malo'otapu barakati lonto Allahuta'ala. 

31 Ototayimu mao, yio ma mowali omboda'a 
wawu ma motutumayi lo ta lolai ngota. 
Wawu yio musi mongohi mao oliyo tanggula 
ti Isa. 3?Tiyo ma mowali ta leidamango 
wawu ma ibode lo tawu Walao Allahuta'ala ta 
laba-labatutu molanggato. Wawu Allahuta'ala 
Eya ma mongohi mao ode o-Liyo yiladiya 

li nabi Dawud tiyombu-Liyo. 33Tiyo ma 
mowali olongiya lo kawumu li nabi Yakob 
sambe mololayita wawu Yiladiya-Liyo dila ta o 
pulitiyo.” 

34Tj Mariya loloiya ode malaikati boyito 
odiye, "Wololo u odiye botiye mowali, sababu 
watiya dipo o hiyalo?” 

35 Malaikati boyito lolametao ode oliyo, “Roh 
lo Allahuta'ala ma motuhutayi ode olemu 
wawu kawasa lo Allahuta'ala ta laba-labatutu 
molanggato ma mohulungayi olemu. Wolo 
uodito, Wala'a ta ma potutumu mayi boyito ma 
tanggula lo tawu Ta suci, Walao Allahuta'ala. 
36 Qtotayimu mao, ti Elisabet warisimu ta 

hepotanggula lo tawu bintela boyito, masatiya 
ma wolomohula banta-bantala ta lolai ngota 
olo, to umuruliyo ma panggola. 3” Sababu to 
Allahuta'ala diyalu mao u dila mowali.” 

38 Loiya li Mariya, "Tutuliyotutu watiya 
botiye watoliyo lo Eya. Popowaliya lomayi to 
olatiya botiye odelo u heloiya lingoli.” Lapatao 
malaikati boyito ma lolola mao oliyo. 

39 To masa boyito olo ti Mariya ma hua lonao 
ode kota tuwawu to lipu lo Yudeya to tambati 
u hehui-huide. 40 Tiyo lomaso mao ode bele le 
Zakariya wawu losalamu mao ode li Elisabet. 
41 Tou ti Elisabet lo'odungohe salamu li Mariya 
boyito, taloma to ombongiyo lomanja da'a 
wawu to sa'ati boyito ti Elisabet ma lopolu 
lo kawasa lo Roh lo Allahuta'ala. #? Lapatao 
tiyo ma lobisala wolo suwara uda'a, uwaliyo 
mao, ”Yio ta yilohiya lo Allahuta'ala barakati 
lebe ngohuntuwa to wolota lo mongobuwa! 
Wawu Taloma to delomo ombonguma olo ma 
bilarakatiya lo Allahuta'ala! #4 Tatonu wau 
botiye, tunggulo ti mama lo Eyau lonao mayi 
me lodudunggaya wolau? “#“#Ototayimu mao, 
tou salamumu ilodungoheu, taloma to delomo 
ombongu'u ma lomanja da'a yilengahu. #4? Ma 
silanagi yio, sababu yio paracaya deu u yiloiya 
lo Eya ode olemu ma mowali!” 

46 | apatao ti Mariya loloiya, “Watiya 
mopolanggato Eya: 7” hila lowatiya mengahu 
sababu Allahuta'ala ta mo'osalamati olatiya. 
48 Tolo-toloma o-Liyo watiya, wato-Liyo ta 
dila otilanggulo. Monto jamani odungga lo 
jamani nga'amila waliya ma moloiya deu 

watiya sanangi, #? sababu Allahuta'ala ta 
kawasa mohutu karaja u leidudula'a to olatiya, 
otutu Allahuta'ala yito suci. °° Rahmati-Liyo 
molaheyi turusi ode nga'amila waliya ta 
mohe-Liyo. ?! Tiyo mopobiloheyi okawasa-Liyo 
moli u karaja lo olu'u-Liyo wawu Tiyo olo 
mopopobubuaya mao lo tawu-tawuwala ta 
sombongiyolo. °? Mongo'olongiya popolahu- 
Liyo mayi monto biluloaliyo wawu ta dila 
otilanggulo popolanggato-Liyo. 73 Ta hepolanga 
po'obutuhu-Liyo lo u mopiyohu wawu ta 
hekayawa poponao-Liyo wolo olu'u kosongi. 
54Tiyo moturungi tawu lo Israel wato-Liyo, 
sababu Tiyo moela rahmati-Liyo ??u ma 
pilojanjiya-Liyo ode mongotiyombunto ti nabi 
Ibrahim wolo waliya-Liyo mololayita.” 

»6 Ti Mariya lotitola tolohula mola hihewoliyo 
woli Elisabet, lapatao tiyo ma lohuwalingo. 

57 apatao ma ledungga hulala potutuwa 
li Elisabet wawu tiyo lotutu mayi lo ta lolai 
ngota. ?9Tou mongowarisiliyo wawu ta to 
tihediyo lo'odungoheo deu Eya ma lopobiloheyi 
lo rahmati-Liyo ode oli Elisabet, timongoliyo 
ma hiwengahe pe'epe'enta woliyo. 

> Tou umuru lo ta laikikinga boyito ma 
walulohuyi, timongoliyo ma lonao mao 
meituna ta ukikinga boyito moturuti mao adati 
lo tawu lo Yahudi. Timongoliyo ohila moibode 
ta ukikinga boyito te Zakariya odelo tangguli 
yamoliyo. ° Bo ti mamaliyo loloiya, "Dila 
mowali, tiyo musi tanggulala te Yahya.” 

61Timongoliyo loloiya, “To wolota lo 
mongowarisimu, diyaluwo ta o tanggula odito.” 

62 Wolo uhepolomayawa timongoliyo lohintu 
mota ode li papaliyo tanggula wolo u ohila 
wohiliyo mao ode walaiyo boyito. 

63Tiyo ma lohile mayi botuleyi lapatao 
loluladeo odiye, “Tangguliyo te Yahya.” 
Timongoliyo nga'amila hiheraniya. 24 Wawu 
tou boyitolo ma lohuo tunggiliyo wawu dilaliyo 
ma dilalo tonggo-tonggo. Wawu tiyo ma 
losukuru lomuji Allahuta'ala. 2? Nga'amila tawu 
ta hetolawa to tililiyo ma yilohe. Nga'amila u 
ma lowali botiye ma lowali silita lo tawu to 
nga'amila tambati to hui-huidelo to lipu lo 
Yudeya. 2? Nga'amila ta lo'odungoheo pasali 
boyito hipoelawa wawu hepoloiyawa, “Wolo 
u ma mowali to ta ukikinga botiye?” Sababu 
olu'u lo Eya woliyo. 

67 Tou te Zakariya tiyamo lo ta ukikinga boyito 
polu-polu lo kawasa lo Roh lo Allahuta'ala, tiyo 
ma lopotunggulayi lo wahyu lonto Allahuta'ala 
odiye, 23 "Patuti pujiyolo Allahuta'ala Eya 
lo Israel! Sababu Tiyo ta lonao mayi ode 
umati-Liyo wawu lopobebasi mao olimongoliyo. 
69 Tiyo ta lopotatapu mayi lo Tawu ta kawasa 
moposalamati olanto monto wolota lo waliya li 
nabi Dawud wato-Liyo. 7? Odelo u ma yiloiya 
mayi lo Allahuta'ala lonto umololo lomayi loli 
tunggilo nabi-nabiyala ta suci, “alihu ito 
salamati monto musunto wawu monto kawasa 
limongoliyo nga'amila ta moyingonto. 72 Pasali 
botiye pilohutu-Liyo alihu rahmati-Liyo ode 
mongotiyombunto mowali popobilohu-Liyo 
mayi wawu alihu janjiya-Liyo u suci boyito 
mowali ganapu. 73 Allahuta'ala lojanjiya ode 

li nabi Ibrahim tiyombunto moposalamati 
olanto monto musunto, alihu ito dila mohe 
molubo to Allahuta'ala 74(1:73) ? wolo hilawo 
motulidu wawu banari to talu-Liyo ngohilayao 
lo tutumulunto. 7?Yio walau'u ma ibode lo 
tawu ti nabi lonto Allahuta'ala ta laba-labatutu 
molanggato, sababu yio ma motitimulo mota 
lo Eya ma moposadiya mao lo dala-Liyo, 
77 mota motombanga ode umati-Liyo wololo 
Allahuta'ala moposalamati olimongoliyo 
motidalala tou Tiyo mongambungu mao 
dusa-dusawala limongoliyo. 7? Wolo rahmati 
wawu toliango Allahuta'ala ta mo'osalamati ma 
monao mayi ode olanto debo odelo tinela lonto 
soroga. ??Tiyo ma mongohi mayi tilang-Iyo 
ode ta hetumula wolo pikirangi modiolomo 
wawu heyilapita lo mawutu. Tiyo ma mopotunu 
mayi olanto dalala ode tutumula udame.” 

80 Utiye pulitiyo lo loloiya le Zakariya. Wala'a 
boyito ma helebe damango wawu molotolo 
to delomo rohliyo. Wawu tiyo lotitola to 
yilantala dila hepotitola lo tawu, sambe 
medungga wakutuliyo tiyo musi mopobiloheyi 
lo batangaliyo ode Israel. 

2 1 To wakutu boyito te kayisar Agustus ma 

lopoma'alumu mota lo parenta moidaputari 

nga'amila raiyatiliyo. “Utiye bohuliyo lo 
parenta moidaputari raiyati u pilohutuliyo to 
wakutu te Kireniwus lowali gubornur to lipu lo 
Siriya. 3 Uwitolo sababuliyo nga'amila tawu ma 
lonao ode kota lo mongotiyombu limongoliyo 
mota leidaputari. 

4Qdito olo te Yusup ma lonao lonto kota lo 
Najaret to lipu lo Galileya ode kota lo Betlehem 
u pilotutuwaliyo oli nabi Dawud to lipu lo 
Yudeya, sababu tiyo lonto waliya li nabi Dawud, 
5 alihu mota daputariyoliyo mao pe'epe'enta 
woli Mariya tilantahiyo ta omboda'a. Tou 
timongoliyo tetomola, ma ledungga wakutu 
potutuwa li Mariya. 7 Tiyo lotutu mayi lo ta 
lolai ngota, walaiyo mohuhula, wawu ma 
dilumumuliyo mao lo kayini wawu pilopoulidiyo 
mao to u hepongala lo binatangi to lantunga, 
sababu timongoliyo dila lo'otapu tambati u 
potihangata limongoliyo motuluhu. 

8 To diluwari lo kota lo Betlehem to yilantala 
lo huoyoto, woluwo mongoditi lo himba 
hepodahawa kawangi lo bibiyahi mongoliyo 
tou huyi. ? Malaikati lo Allahuta'ala lotibiloheo 
olimongoliyo. Tinelo Allahuta'ala tiliminelayi 
to olimongoliyo wawu timongoliyo ma 
diluyita da'a. t? Loiya lo malaikati boyito ode 
olimongoliyo, “Dila pohe timongoli, sababu 
wau mopotunggulayi ode olimongoli habari 
mopiyohe u ma moengahe da'a to bangusa 
botiye nga'amila. 1! Utiye habari mopiyohe 
boyito: To dulahe ingontiye botiye to kota li 
nabi Dawud ma pilotutuliyo mayi olimongoli, 
Ta pilojanjiya lo Allahuta'ala ta mowali olongiya 
ta mo'osalamati manusiya, deuwitoyito te 
Almasih Eya. t? Utiye tuwotiyo olimongoli: 
Timongoli ma mo'odungga Ta unge ngota 
dumu-dumumu lo kayini wawu uli-ulide to u 
hepongala lo binatangi.” 

13 Debolo ma ilontonga mota limongoliyo 
woluwo ngohuntuwa tontara lo soroga 
pe'epe'enta wolo malaikati boyito. Timongoliyo 
hepomujiya Allahuta'ala odiye, !? “Masahuru 
Allahuta'ala to tambati u molanggato! Wawu 
udame woluwo to duniya to wolota lo manusiya 
ta mo'osanangi hila lo Allahuta'ala!” 

15 |apatiyo mao mala-malaikatiyala boyito ma 
lolola mao olimongoliyo wawu ma lohuwalinga 
ode soroga, mongoditi boyito ma bibisalawa 
odiye, “Dulolo ito monao ode kota lo Betlehem 
mota momilohe wolo uma lowali tetomota, 
odelo u ma pilopohabari mayi lo Eya ode 
olanto.” 

19Timongoliyo ma lato lonao wawu ma 
lo'odungga mota oli Mariya wole Yusup wawu 
Ta unge boyito donggo uli-ulidu to u hepongala 
lo binatangi. 

17Tou ma lo'onto mao unga'amila 
boyito, timongoliyo ma helopololadu u ma 
pilopotunggulo malaikati ode olimongoliyo 
tomimbihu Wala'a boyito. 19 Nga'amila ta 
lo'odungohe u ma sililita mayi lo mongoditi 
boyito ma hilerani. t° Bo ti Mariya lolahu mao 
nga'amila parakara boyito to delomo hilaliyo 
wawu hetoloelaliyo. ??Lapatao mongoditi 
boyito ma lohuwalingo wolo uhepomujiya 
wawu hepopolanggata lo Allahuta'ala, sababu 
u ilodungohe wawu u ilontonga limongoliyo, 
nga'amila odelo u ma pilolele lo malaikati 
boyito ode olimongoliyo. 

21Tou umuru-Liyo ma walulohuyi, Ta ukikia 
boyito ma tilunaliyo moturuti mao adati lo 

tawu lo Yahudi wawu Tiyo yilohiya-Liyo mao 
tanggula ti Isa. Tanggula boyito u pilolele mao 
lo malaikati tou tilo-Liyo dipo omboda'a. 

2? Woluwo tula-tulade to hukum lo 
Allahuta'ala Eya deu nga'amila wala'a 
mohuhula ta lolai musi wuduwola ode 
Allahuta'ala Eya. Uwitolo sababuliyo te Yusup 
woli Mariya ma lodelo Ta ukikia boyito ode 
kota lo Yerusalem mota wuduwoliyo ode Eya. 
To dulahe boyito olo ma leganapu wakutu 
poposuciyaliyo olimongoliyo moturuti mao 
hukum lo Tawurat li nabi Musa. Timongoliyo 
lodelo mota kurubani odelo u ma tilatapu mayi 
lo hukum lo Eya poposuciyaliyo to mongobuwa 
ta boheli lotutu mao, deuwitoyito burungi 
tarakuku moheluduluwo meyalo burungi 
marupati moheluduluwo donggo muda. 

23 (2:22) 24(2:22) 2? To kota lo Yerusalem 
woluwo tawu ngota ta tanggu-tanggula te 
Simewon. Roh lo Allahuta'ala woluwo turusi 
to oliyo. Tiyo tawu ngota banari wawu salehe 
hemohulata wakutu lo Allahuta'ala mohiburu 
tawu lo Israel. 2? Tiyo ma lololimo wahyu lonto 
Roh lo Allahuta'ala deu tiyo dipo mate tou dipo 
mo'onto Olongiya ta pilojanjiya lo Allahuta'ala 
ta mo'osalamati. 27 Tiyo yilaluta mao lo Roh lo 
Allahuta'ala lonao ode bele lo Eya lololahunga 
woli Isa ta donggo unge boyito, dilelo lo 
mongodula'a-Liyo mao wuduwoliyo ode Eya 
moturuti mao u ma tilatapu mayi lo hukum lo 
Tawurat. 29 Wawu te Simewon ma lomuduao 
Ta unge boyito wawu lapatao tiyo lomuji to 
Allahuta'ala odiye, ?? "Wu Eya, masatiya huli 

lomayi watiya wato lo Ito Eya mate wolo 
udame, odelo wahyu lo Ito Eya u ma tilolimo 
latiya. 3 Sababu mato latiya ma lo'onto 
usalamati lonto Ito Eya 3tu ma siladiya mao lo 
Ito Eya to talu lo bangusa nga'amila: 32 Odelo 
tinelo u mopo'opatatayi usalamati lonto Eya 
ode bangusa-bangusa wuwewo wawu monto 
tinela boyito olo kawumu lo Israel umati lo Ito 
Eya mo'otapu hurumati.” 

33 Mongodula'a lo Ta unge boyito hiheraniya 
lo'odungoheo nga'amila u ma yiloiya mayi 
le Simewon tomimbihu Ta unge boyito. 3? Te 
Simewon lodua mao olimongoliyo wawu 
loloiya mao ode li Mariya tilo lo Ta unge 
boyito, "Ototayi mao: Ta unge boti ma tilantu 
mayi lo Allahuta'ala mohukumani meyambo 
moposalamati mao lo tawu ngohuntuwa to 
wolota lo tawu lo Israel. Tiyo olo ma tilantu 
mayi lo Allahuta'ala mowali tuwota tuwawu u 
ma butolo lo tawu ngohuntuwa, 3? tunggulo 
u to delomo hilawo lo tawu ngohuntuwa ma 
mowali mopatato. Wawu yio, hilamu ma 
mowali molola da'a, debo odelo u otobua lo 
sabele ngomato.” 

36 Teto olo woluwo ti Hana nabi ngota tabuwa 
wawu ma panggola da'a, walae Panuwel 
lonto suku lo Asyer. Tiyo lonika tou donggo 
muda wawu tilumumulo wolo hiyaliyo pitu 
lotawunu hihewoliyo. 3” Masatiya tiyo ma 
janda umuruliyo walulopulapato tawunu. 
Tiyo wato lo Allahuta'ala wawu layito to bele 
lo Eya. Huyi wawu dulahu tiyo hemodua 
wawu hemopuwasa. 3 To wakutu boyito 

olo tiyo lodudula mota ode olimongoliyo. 
Lapatao tiyo ma helolopujiya Allahuta'ala 
wawu helolobisalawa tomimbihu Ta unge 
boyito ode nga'amila tawu ta hepohulata 
popobebasiyaliyo lo kota lo Yerusalem. 

39 Tou te Yusup woli Mariya ma yilapato 
lohutu mao nga'amila u wajibu moturuti 
hukum lo Eya, timongoliyo ma lohuwalinga 
ode kota lo Najaret kota limongoliyo lohihilawo 
to lipu lo Galileya. “Ta unge boyito ma helebe 
leidamango wawu molotolo, polu-polu lo 
hikimati wawu Allahuta'ala sanangi ode o-Liyo. 

41Timi'idu tawunu mongodula'a li Isa 
mololayita hiponaowa ode kota lo Yerusalem 
to dulahe hepoela lo tawu lo Yahudi obebasi 
limongoliyo lonto lipu lo Mesir. 4? Tou umuru li 
Isa ma mopuladuluwo lotawunu, timongoliyo 
lonao ode kota lo Yerusalem odelo u biyasa 
hepohutuwo limongoliyo to dulahu buka. 
43Tou nga'amila acara moela obebasi lo tawu 
lo Yahudi monto lipu lo Mesir boyito ma 
yilapato, timongoliyo ma lohuwalingo, bo ti 
Isa walai mongoliyo boyito lotitola to kota 
lo Yerusalem wawu dila ilotawa limongoliyo. 
44 Harapu limongoliyo Tiyo woluwo to 
wolota lo ta ngoponaowa wolimongoliyo. Bo 
tou timongoliyo ma ilo-ilolanga henaowa, 
timongoliyo ma helolo-lolohe o-Liyo to wolota 
lo warisi wawu ta mo'otawa wolimongoliyo. 
45 Tou ti Isa dila lotapu limongoliyo, timongoliyo 
ma lohuwalinga ode kota lo Yerusalem mota 
helolo-lolohe o-Liyo. “?Tou ma tolohuyi mola 
timongoliyo lo'odungga mao o-Liyo to pango 

bele lo Eya. Tiyo hulo-huloa to hungiyo lo guru- 
guru lo agama, hemodungohe olimongoliyo 
wawu hemosusualiya wolimongoliyo. 

47 Nga'amila ta lo'odungohe o-Liyo hiheraniya 
lo pongotota-Liyo wawu wolo nga'amila 
tame-Tiyo. #4 Tou mongodula'a-Liyo lo'onto 
mao o-Liyo, ma iloheya timongoliyo. Lapatao 
tilo-Liyo loloiya, "Uti, yilongola Yio ma lohutu 
odiye ode olami? Wau woli papa-Mu ma 
hehawatiriya hipololohe ole-Mu!” 

49 Tametao li Isa, "Yilongola ti papa woli 
mama hepololohe o-Latiya? Dila otawa li papa 
woli mama, Watiya musi woluwo to delomo 
bele li Papa Latiya?” >° Bo timongoliyo dila 
mongarati lo makusudu-Liyo boyito. 

51 | apatao ti Isa ma lohuwalinga pe'epe'enta 
wolimongoliyo ode kota lo Najaret wawu 
Tiyo debo tatapu ta'ati ode olimongoliyo. 
Tilo-Liyo lolahu mao nga'amila parakara 
boyito to delomo hilaliyo. 72Ti Isa ma helebe 
leidamango wawu ma lebe heoduhenga mola 
hikimati-Liyo wawu ma lebe hemo'osanangi to 
Allahuta'ala wawu manusiya. 

1 Tou ma mopulalimo lotawunu ti kayisar 
Tiberiwus olongiya lo Roma hemomarenta, 
te Pontiwus Pilatus gubornur to lipu lo Yudeya, 
wawu te Herodes olongiya to lipu lo Galileya, 
wawu te Pilipus wutatiyo olongiya to lipu 
lo Itureya wawu to lipu lo Trakonitis wawu 
te Lisaniyas olongiya to lipu lo Abilene, “te 
Hanas wawu te Kayapas imamu da'a, ledungga 
mayi Pirimani lo Allahuta'ala ode li nabi 
Yahya ta mopopolihuwa walae Zakariya, to 

yilantala dila hepotitola lo tawu. 3 Lapatao 
ti nabi Yahya ta mopopolihuwa lonao ode 
nga'amila kambungu to ngohilayao dutula 
lo Yordan wawu hemopotunggulo deu tawu 
musi motobati alihu dusaliyo ambunguwo 
lo Allahuta'ala wawu meilihu mao tuwoto 
u ma lotobati. “Odelo woluwo tula-tulade 
to kitabi li nabi Yesaya odiye, "Woluwo ta 
wuwa-wuwatio to yilantala dila hepotitola lo 
tawu odiye, 'Poposadiya lomao dalalo Eya 
wawu popotulide lomola dala-Liyo. ?Timi'idu 
pangato ma tambulaliyo, timi'idu huidu wawu 
huludu ma poporataliyo, u heliu-liuwa ma 
popotuliduliyo wawu dalala hehuwa-huwanga 
ma tambulaliyo. “Wawu nga'amila tawu ma 
mo'onto usalamati lonto Allahuta'ala!! ” Odito 
u tula-tulade to kitabi li nabi Yesaya. 
7Lapatao ti nabi Yahya ta mopopolihuwa 
heloloiya mao ode timi'idu tawu ngohuntuwa 
ta heponaowa mao moilihu oliyo odiye, "Weyi 
timongoli, waliya lo tulide bisa! Tatonu ta 
lopolele olimongoli deu timongoli mowali 
momentala monto muruka lo Allahuta'ala u 
dungga-dungga mayi? 8Popobilohe mayi to 
huhutu limongoli deu timongoli botiye ma 
lotobati. Wawu timongoli dila hepongaku li 
nabi Ibrahim boyito tiyombu limongoli! Sababu 
poleleu mayi ode olimongoli: Allahuta'ala 
mowali mopowali mao lo mongowalao ode oli 
nabi Ibrahim monto botu-botuwala botiye. 
9 Bulingo ma sadi-sadiya to wuwa'ato ayu 
wawu timi'idu ayu u dila momungo mopiyohu 

ma luwoduliyo wawu pomailiyo mao ode 
delomo tulu.” 

10 Wawu tawu ngohuntuwa boyito lohintu ode 
oliyo odiye, “Ma wolo u musi pohutuwo lami?” 
11 Tametiyo mao odiye, "Titalotita ta o bo'o 
duluwo, tiyo musi molayadeo ode ta dila o 
bo'o, wawu titalotita ta o ualo, tiyo musi 

mohutu mao odito olo.” 

1? Ta mohhimoa hasili olo lonao mota moilihu 
oliyo wawu timongoliyo lohintu odiye, “Guru, 
wolo u musi pohutuwo lamiyatiya?” 13Ti nabi 
Yahya ta mopopolihuwa lolametao odiye, “Dila 
mowali motagi lebe mao lo u ma tilantuliyo 
mayi olimongoli.” 

14 Mongopajule olo lohintu oliyo odiye, “Ma 
wolo olo musi pohutuwo lamiyatiya?” Ti nabi 
Yahya ta mopopolihuwa lolametao odiye, 
"Dila mao hepomakusa mohile doyi to tawu 
wawu dila mao hepohile doyi to tawu wolo 
umomitana mao olimongoli. Popocukupuwa 
lomao batanga limongoli lo gaji hetolimo 
limongoli!” 

15 To wakutu boyito raiyati hepoharapuwa 
Olongiya ta pilojanjiya lo Allahuta'ala ta 
mo'osalamati ma medungga, tunggulo 
timongoliyo nga'amila ma hepohintuwa to 
delomo hila limongoliyo wonu ti nabi Yahya 
ta mopopolihuwa boti te Almasih boyito. 
19Ti nabi Yahya ta mopopolihuwa lolametao 
ode olimongoliyo odiye, "Wau mopolihu 
olimongoli lo taluhu, bo Tiyo ta lebe kawasau 
mao ma dungga-dungga mayi, molopatao 
santale-Liyo wau dila patuti. Tiyo ma mopolihu 

olimongoli lo Roh lo Allahuta'ala wawu tulu. 
17 Titihe ma woluwo to olu'u-Liyo wawu Tiyo 
ma mopo'oberesi mao talohe pilohilade-Liyo 
pale. Pale ma yimo'o-Liyo mota ode delomo 
yibung-Iyo, bo tapo ma pobuwo-Liyo to tulu u 
dila mate-mate mao!” 

18 Wawu donggo ngohuntuwa pomao u 
hepilopotungguli nabi Yahya ode raiyati 
tomimbihu habari mopiyohu. !? Bo tou ti nabi 
Yahya ta mopopolihuwa lodini mao oli olongiya 
Herodes sababu tiyo lonika woli Herodiyas 
dile lo wutatiyo wawu sababu nga'amila 
u moleta wuwewo mao hepilohutuliyo, 

20 olongiya boyito donggo loduhengao poli leta 
pilohutuliyo wolo uleitutupa mao oli nabi Yahya 
ta mopopolihuwa. 

21 Tou tawu ngohuntuwa boyito ma helihuwa 
li nabi Yahya ta mopopolihuwa, ti Isa olo ma 
loilihu oliyo. Lapatao uwito tou ti Isa hemodua, 
soroga ma lohuo ?? wawu ma lolaheyi Roh lo 
Allahuta'ala odelo rupa lo marupati ode yitatiyo 
li Isa. Wawu ma ilodungohe mayi suwara lonto 
soroga odiye, "Yio boti Walau-U ta otoliangu-U 
wawu Wau sanangi ode ole-Mu.” 

23 Tou ti Isa lolumulao karaja-Liyo, umuru- 
Liyo tanu ma tolopulu lotawunu wawu to 
pahamu lo tawu Tiyo walae Yusup, te Yusup 
walae Eli, 24te Eli walae Matat, te Matat walae 
Lewi, te Lewi walae Malkhi, te Malkhi walae 
Yanayi, te Yanayi walae Yusup, ?? te Yusup 
walae Matika, te Matika walae Amos, te Amos 
walae Nahum, te Nahum walae Hesli, te Hesli 
walae Nagai, 2? te Nagai walae Ma'at, te Ma'at 

walae Matika, te Matika walae Simeyi, te 
Simeyi walae Yosekh, te Yosekh walae Yoda, 
27 te Yoda walae Yohanan, te Yohanan walae 
Resa, te Resa walae Zerubabel, te Zerubabel 
walae Seyaltiyel, te Seyaltiyel walae Neri “te 
Neri walae Malkhi, te Malkhi walae Adi, te 
Adi walae Kosam, te Kosam walae Elmadam, 
te Elmadam walae Er, 22te Er walae Yesuwa, 
te Yesuwa walae Eliyezer, te Eliyezer walae 
Yorim, te Yorim walae Matat, te Matat walae 
Lewi, 30te Lewi walae Simewon, te Simewon 
walae Yehuda, te Yehuda walae Yusup, te 
Yusup walae Yonan, te Yonan walae Elyakim 
31te Elyakim walae Meleya, te Meleya walae 
Mina, te Mina walae Matata, te Matata walae 
Natan, te Natan walai nabi Dawud, 22ti nabi 
Dawud walae Isay, te Isay walae Obed, te 
Obed walae Bowas, te Bowas walae Salmon, 
te Salmon walae Nahason, 33te Nahason 
walae Aminadab, te Aminadab walae Admin, 
te Admin walae Arni, te Arni walae Hezron, te 
Hezron walae Peres, te Peres walae Yehuda, 
34te Yehuda walai nabi Yakob, ti nabi Yakob 
walae Ishak, te Ishak walai nabi Ibrahim, ti 
nabi Ibrahim walae Terah, te Terah walae 
Nahor, 3? te Nahor walae Serug, te Serug walae 
Rehu, te Rehu walae Peleg, te Peleg walae 
Eber, te Eber walae Salmon, 3?te Salmon 
walae Kenan, te Kenan walae Arpaksad, te 
Arpaksad walae Sem, te Sem walai nabi Nuh, 
ti nabi Nuh walae Lamekh, 3” te Lamekh walae 
Metusalah, te Metusalah walae Henok, te 
Henok walae Yared, te Yared walae Mahalalel, 

te Mahalalel walae Kenan, 33te Kenan walae 
Enos, te Enos walae Set, te Set walai nabi 
Adam, ti nabi Adam walao Allahuta'ala. 

4 1Lonto dutula lo Yordan ti Isa ta polu-polu 
lo Roh lo Allahuta'ala, yilaluta lo Roh 
Allahuta'ala lonao ode yilantala dila hepotitola 

lo tawu. ?Teto Tiyo lotitola wopatopulu huyi 
hihewoliyo wawu yilimontala lo Ibilisi. To 
delomo uwopatopulu huyi boyito Tiyo dila 
yilonga wolo-wolo, lapatao Tiyo ma pilolango. 

3 Ibilisi loloiya ode o-Liyo odiye, "Sababu Yio 
botiye Walao Allahuta'ala, parentayi mao botu 
botiye mowali roti.” 

4Tametao li Isa odiye, "Woluwo tula-tuladu to 
kitabi deu manusiya hetumula dila bo monto 
roti wambao. ” 

> Lapatao Ibilisi lodelo mao o-Liyo ode 
tambati molanggato wawu wolo ungointa 
lomato lopobiloheo ode o-Liyo nga'amila 
yiladiya lo duniya. ®ĉ Ibilisi loloiya ode o-Liyo 
odiye, “Ode ole-Mu, nga'amila haku wawu 
kawasa wawu ogaga lo duniya boti ma wohiu, 
sababu nga'amila boti ma yilohiliyo ode olau 
wawu wau mowali mongohi mao ode titalotita 
ta okahandakiyau. ” Masatiya, wonu Yio 
mosujudu wawu molubo olau, nga'amila ma 
mowali uwole-Mu.” 

8Tameti Isa ode Ibilisi odiye, "Woluwo 
tula-tuladu to kitabi odiye, 'Yio musi molubo 
Allahuta'ala Eyamu wawu bo ode o-Liyo 
wambao yio musi moibadati.' ” 

? Lapatao Ibilisi ma lodelo o-Liyo ode kota 
lo Yerusalem wawu ma lopotihulao o-Liyo to 

bilinga lo bele lo Eya, lapatao Ibilisi loloiya ode 
o-Liyo odiye, "Sababu Yio Walao Allahuta'ala, 
nte potitidehu mola Yio teye. 1? Sababu woluwo 
tula-tuladu to kitabi odiye, 'Allahuta'ala ma 
mopoahu mayi lo malaikati-Liyo molilunga 
olemu.” | Wawu 'Timongoliyo ma molame 
olemu, tunggulo oatumu dila mededeta to 
botu.” Odiye u tula-tulade to kitabi.” 

12Ti Isa lolametao odiye, "Woluwo olo 
tula-tuladu to kitabi deu dila mowali yio 
mohimontala Allahuta'ala Eyamu.” 

13Tou ma yilapato nga'amila u 
hepilohimontaliyo oli Isa, Ibilisi ma 
lolola mao o-Liyo wawu hemohulata hiyanga 
mopiyohu muli mohimontala oli Isa. 

14 Wolo kawasa lo Roh lo Allahuta'ala, ti Isa 
ma lohuwalinga ode lipu lo Galileya. Lapatao 
habari tomimbihu Tiyo ma lololade mota to 
nga'amila kambungu to lipu boyito. 1? Tiyo 
ma helongajari to bele-beleyala hepotabiyalo 
wawu tawu nga'amila hepomujiya o-Liyo. 

16Ti Isa ma lohuwalinga ode kota lo Najaret 
tambati pilomiyaheliyo o-Liyo tunggulo leida'a. 
Wawu moturuti mao u biyasa o-Liyo to dulahe 
hepotabiya lo tawu lo Yahudi, Tiyo lomaso mao 
ode bele hepotabiyalo lapatao tilimihula mola 
lobaca lo kitabi. 17 Tiyo ma yilohiya mao lo ta 
hemotugasi to bele hepotabiyalo kitabi li nabi 
Yesaya. Kitabi boyito ma hiluoliyo mao wawu 
Tiyo lo'opeleta ayati u tingohiyo odiye, 18”Roh 
lo Eya woluwo to ola-U, sababu Tiyo ma 
lominta'a ola-U mowali tawuta mopotunggulo 
habari mopiyohu ode ta hemisikiniya, wawu 

Tiyo ma lopoahu ola-U mota mopotunggulo 
deu ta heulunga ma bebasiyaliyo, ta hepitoa 
ma muli mowali mo'onto, ta hepohuhuta'aliyo 
ma bebasiyaliyo 19? wawu mopotunggulo deu 
tawunu lo Eya mopobiloheyi lo toliang-Iyo ode 
manusiya ma ledungga.” Odito u tula-tulade to 
kitabi li nabi Yesaya. 

20 | apatao ti Isa ma loheutao kitabi boyito 
wawu ma lopohuwalingao ode ta o tugasi to 
bele hepotabiyalo boyito lapatao lotihulo'o 
ma mongajari olimongoliyo wawu mato lo 
ta to delomo bele hepotabiyala boyito ma 
letontonga ode o-Liyo. ?!Lapatao Tiyo ma 
longajari olimongoliyo wawu loloiya odiye, "To 
dulahe ingontiye botiye ayati u ma ilodungohe 
limongoli botiye ma leganapu.” 

22Timongoliyo nga'amila ma helolopujiya 
o-Liyo wawu hiheraniya lo ogaga lo u 
heloiya-Liyo. Timongoliyo olo hepobibisalawa 
odiye, "Tita Tiyo boti, Tiyo botiye dabo walae 
Yusup?” 

23 Ti Isa loloiya mao ode olimongoliyo odiye, 
"Tantu timongoli ma mopolele mayi popata 
odiye ode ola-U, 'Weyi ta mohunema, wunema 
pomola batangamu lohihilawo. Pohutuwa mayi 
teye, to tambati asali-Mu botiye, nga'amila 
u ma heilodungohe lami u ma lowali to kota 
lo Kapernawum.” ” ?4Ti Isa loloiya mao ode 
olimongoliyo odiye, “Tutuliyotutu polele-U 
mayi ode olimongoli: Diyaluwo nabi ngota 
ta tolimoliyo to tambati asaliliyo. 22 Polele-U 
mayi ode olimongoli wawu u polele-U mayi 
botiye banari deu to jamani li nabi Eliya tou 

tolotawunu wawu wolomohula mola didi dila 
helodehu wawu polobiti da'a ledungga to 
nga'amila lipu lo Israel wawu nga'amila lipu 
to tililiyo mao, ngohuntuwa ta janda to Israel. 
26 Bo Allahuta'ala dila lopoahu oli nabi Eliya 
ode tala ngota lo janda to wolota limongoliyo, 
bo ode ta janda ngota to kota lo Sarpat to lipu 
lo Sidon, deuwitoyito tabuwa ngota kapiru. 
27To jamani li nabi Elisa ngohuntuwa ta o 
hutunga to lipu lo Israel, bo diyaluwo ngota 
mao to wolota limongoliyo ta pilo'oluli lo 
Allahuta'ala, ngopohiya bo te Na'aman tawu lo 
lipu lo Siriya.” 

28 Lo'odungoheo uwito, nga'amila tawu ta 
to bele hepotabiyala boyito ma heyingowa 
da'a. ??Timongoliyo ma tilimihulo wawu 
ma lomuhu oli Isa mokaluwari mao to kota 
boyito wawu lodelo mao o-Liyo ode punjuru lo 
huidu, tambati lo kota limongoliyo bilonguliyo. 
Timongoliyo o patuju mota mopomahula 
o-Liyo to pangato alihu mate. 3?Bo Tiyo ma 
lolibaya mao loli hungiyo lo tawu ngohuntuwa 
boyito wawu ma lonao. 

31 | apatao ti Isa lonao ode kota lo 
Kapernawum to lipu lo Galileya wawu 
helongajari teto timi'idu dulahe hepotabiya lo 
tawu lo Yahudi. 3? Tawu-tawuwalo hiheraniya 
lo pongajari-Liyo, sababu loiya-Liyo polu-polu 
lo haku wawu kawasa. 33 To bele hepotabiyala 
boyito woluwo tawu ngota ta ilotuwanga 
lo lati wawu longuwatia wolo suwara da'a 
odiye, 3 "Isa tawu lo kota lo Najaret, wolo 
urusani-Mu wolami? Nonao-Mu mayi botiye 

me mopolopu olami? Otawau tatonu Yio, Yio ta 
suci lonto Allahuta'ala!” 

35 Bo ti Isa longantingao oliyo odiye, 
"Potipo'oyo mola yio, pohinggimao monto 
oliyo!” Wawu lati boyito lopomanti mao tawu 
boyito to hungo tawu ngohuntuwa, lapatao lati 
boyito ma lokaluwari lonto tawu boyito wawu 
dila lopongongota oliyo. 

36 Tawu nga'amila helinggolabe wawu 
bibisalawa odiye, "Otutu kawasa da'a 
loiya-Liyo botiye! Sababu wolo haku wawu 
kawasa Tiyo hemomarenta lati-latiyalo wawu 
lati-latiyalo lokaluwari mao olo monto tawu 
boyito!” 37 Lapatao habari tomimbihu Tiyo 
ma helololade mota ode nga'amila kota lo 
Kapernawum wawu ode nga'amila kambungu 
to tihediyo mao. 

38 Lapatao Tiyo ma lolola mao bele 
hepotabiyalo wawu lonao ode bele le Simon. 
Ti mama le Simon moluhengo mopatu da'a 
wawu timongoliyo lohile oli Isa moturungi mao 
oliyo. “2Tiyo ma tilimihulao to tili lo tabuwa 
boyito lapatao longantingao panyaki boyito 
wawu panyaki boyito ma lolola mao oliyo. 
Tabuwa boyito ma lato lobongu wawu lohinta 
olimongoliyo. 

40 Tou ma tilumolopa mota dulahu, tawu- 
tawuwalo ma helodelo mao ode o-Liyo 
ta hengongota hedutola tili-tililahepala lo 
panyaki. Tiyo ma lopodutu mao lo ulu'u-Liyo to 
yitati mongoliyo ngota-ngota wawu lopo'oluli 
mao olimongoliyo. “Wawu ngohuntuwa olo ta 
ilotuwanga lo lati hedileloliyo mao ode o-Liyo. 

Lati-latiyala boyito hewuwatia da'a odiye, "Yio 
botiye Walao Allahuta'ala!” Ti Isa longantingao 
olimongoliyo wawu longentelao olimongoliyo 
mobisala, sababu ma otawa limongoliyo deu 
Tiyo boti Olongiya ta mo'osalamati. Lapatao 
lati-latiyala boyito ma lokaluwari mao lonto 
tawu-tawuwala boyito. 

42 Tou ma hemopobabango ti Isa lonao ode 
tambati dila o tawu. Bo tawu ngohuntuwa 
helolo-lolohe o-Liyo sambe lodudunggaya 
wawu timongoliyo hepongusahawa motahangi 
o-Liyo alihu dila molola olimongoliyo. #3 Bo 
Tiyo loloiya mao ode olimongoliyo odiye, 

"To kota-kotawala wuwewo olo Wau musi 
mopotunggulo habari mopiyohu tomimbihu 
Yiladiya lo Allahuta'ala, sababu uwitolo patuju 
lo Allahuta'ala lopoahu mayi ola-U.” 

44 Lapatao Tiyo ma helopotunggulo habari 
mopiyohe boyito to bele-beleyala hepotabiyala 
to lipu lo Yudeya. 

5 1 To dulahe tuwawu ti Isa tihu-tihula 

to bihu bulalo lo Genesaret meyalo 
bulalo lo Galileya wawu tawu ngohuntuwa 
heambuwa wuwuntude ohila modungohe 
Pirimani lo Allahuta'ala. 2Ti Isa lo'onto mota 
bulotu duluwo to bihu pentadu lo bulalo, 
bo ta mohhalawa ma lolaheyi lonto bulotu 
boyito wawu donggo hepongulowa puka 
limongoliyo. 3Tiyo lotitae mola to bulotu 
tuwawu, deuwitoyito bulotu le Simon, wawu 
lohile alihu te Simon mohuntude mota bulotu 
boyito molaminga mota ngope'e monto 

pentadu. Tiyo lotihulo'o lapatao longajari to 
tawu ngohuntuwa lonto bulotu boyito. 

4Tou yilapatao Tiyo longajari tawu 
ngohuntuwa, ti Isa lobisala ode le Simon 
odiye, "Biteya mota ode umodelomo wawu 
pomaiya mao pukamu podeupa ponula.” 

“Te Simon lolametao odiye, "Guru, ma 
ilo-ilonuwa amiyatiya hepokarajawa da'a, 
bo diyaluwo ponula ngobotu mao lotapu 
lamiyatiya. Bo sababu ti Guru ta lopoahu, 
watiya olo ma mota molapi mao puka botiye.” 
5Tou timongoliyo lopomai mota lo puka, 
timongoliyo ma lo'ohama ponula ngohuntuwa, 
tunggulo puka limongoliyo ma hemoantango. 
7Timongoliyo loibode tamani limongoliyo ta 
mohhalawa to bulotu wuwewo alihu monao 
mayi momantu olimongoliyo. Ta hepohalawa 
to bulotu wuwewo boyito lonao mayi wawu 
loluwangao bulotu meheluduluwo boyito, 
sambe ma ngope'e lumoduo. 3 Tou te Simon 
Petrus lo'onto mao uwito, tiyo losujudu to talu 
li Isa wawu loloiya odiye, "Eya, tolayi mao 
watiya teya, sababu watiya manusiya o dusa 

?Tiyo wawu nga'amila ta woliyo pe'epe'enta 
ma hiheraniya, sababu mayilaba dataliyo lo 
ponula ilohama limongoliyo. 1? Odito olo te 
Yakobus wole Yahya, mongowalae Zebedewus, 
tamani ngopohalawa wole Simon. Ti Isa loloiya 
ode ole Simon odiye, “Dila pohe yio, tumula 
lomao monto umasatiya botiya yio ma mowali 
ta molayanga manusiya.” 

11 |apatao timongoliyo ma lomuluta mola 
bulotu ode tuduliyo. Timongoliyo ma lolola 


|” 

mao uhetuwa-tuwawuwa wawu lapatao ma 
lodudua oli Isa. 

1? To dulahe tuwawu ti Isa woluwo to kota 
tuwawu. Teto woluwo ta lolai ngota polu-polu 
lo hutungo. Tou tiyo lo'onto mao oli Isa, tiyo 
losujudu wawu lohile odiye, “Guru, wonu ti 
Guru yinawo, ti Guru mowali mopo'oluli wawu 
mopo'osuci batanga latiya!” 

13Tij Isa lohudu mota olu'u-Liyo lodedetao 
tawu boyito wawu loloiya odiye, “Wau yinawo, 
polulilo yio wawu batangamu ma mowali suci!” 
Wawu hutungiyo lato yilenggi. 14Ti Isa lolahuli 
ode oliyo alihu tiyo dila mohungguli lo pasali 
boti openu boli ode olita. Ti Isa loloiya odiye, 
"Ponaolo, popobilohe mao batangamu ode oli 
imamu wawu pongohi lomao kurubani ode 
Allahuta'ala mowali tuwoto ode olimongoliyo 
deu batangamu ma lowali suci, odelo u 
pilomarenta mayi li nabi Musa.” 

15 Bo habari tomimbihu ti Isa ma lebe 
hemololade mota wawu tawu ngohuntuwa 
ma helonao mayi modungohe o-Liyo 
wawu timongoliyo ohila meipo'oluli panya- 
panyakiyala limongoliyo. 1? Lapatao uwito, ti 
Isa lonao ode tambati dila o tawu mota lodua. 

17 To dulahe tuwawu tou ti Isa hemongajari to 
bele tuwawu, woluwo tanu ngololota tawu ta 
o pahamu Parisi wawu mongoahali lo Tawurat 
hehuloa modungohe o-Liyo. Timongoliyo lonao 
mayi lonto nga'amila kambungu to lipu lo 
Galileya wawu lipu lo Yudeya wawu lonto 
kota lo Yerusalem. Kawasa lo Allahuta'ala 
Eya woluwo to batanga li Isa, tunggulo Tiyo 

lowali lopo'oluli ta mongongoto. 18 Lapatao 
ngololota mongololai lonao mao ode o-Liyo 
delo-delo mao ta pepea ngota to amongo. 
Timongoliyo hepololohe dalalo momaso mao 
alihu mowali modelo mao ta pepea boyito 
wawu mopodutu mao oliyo to talu li Isa. 1? Bo 
timongoliyo dila lowali lomaso mao, sababu ma 
ngohuntuwa tawu teto. Timongoliyo lobotula 
mola ode watopo wawu lomuo mao watopo. 
Lapatao timongoliyo ma lopolahe mola oliyo 
to amongiyo loli huwango watopa boyito ode 
wolota lo tawu ngohuntuwa to talu li Isa. 

20 Tou ti Isa lo'onto mao imani limongoliyo, 
Tiyo loloiya odiye, "Uti, nga'amila dusamu ma 
ilambungu-U.” 

21[o'odungoheo loiya li Isa boyito, 
mongoahali lo Tawurat wawu tawu ta o 
pahamu Parisi hepomikirangiya to delomo hila 
limongoliyo odiye, “Tatonu Taliye botiye sambe 
barani Tiyo hemotitiwali Allahuta'ala? Tatonu 
ta mowali mongambungu dusa ngopohiya lo 
Allahuta'ala lohihilawo?” 

22 Bo u hepikirangiyo limongoliyo boyito 
otawa li Isa. Lapatao Tiyo loloiya ode 
olimongoliyo odiye, "Yilongola timongoli 
hepomikirangiya to delomo hila limongoli 
odito? ?3Tonu u lebe gambangi loiyalo, 
nga'amila dusamu ma ilambungu-U, meyalo 
bongulo wawu ponaolo? 24 Bo alihu otawa mao 
limongoli to duniya botiye Walao Manusiya 
o haku wawu kawasa mongambungu dusa.” 
Tiyo lopolele mao ode ta pepea boyito, 

"Polele-U mayi ode olemu: Bongulo, binta'alo 
amongumu wawu pohuwalingolo ode belemu!” 

25 Wawu tou boyitolo tiyo ma lobongu to talu 
limongoliyo, lapatao ma lominta'a tambati 
pilopobalataliyo oliyo wawu ma lohuwalingo 
wolo uhepomujiya Allahuta'ala. 

29 Nga'amila tawu hiheraniya wawu 
hepomujiya Allahuta'ala wawu timongoliyo ma 
diluyito. Timongoliyo hepoloiyawa odiye, "To 
dulahe botiye ami ma lo'onto pasa-pasaliyala 
u otutu mo'olinggolabu.” 

27 Lapatao tou ti Isa lolola mao bele boyito, 
ilontonga-Liyo mota ta mohhimoa hasili, 
tangguliyo te Lewi, hulo-huloa to tambati 
hepololimowaliyo hasili. Ti Isa loloiya ode 
oliyo odiye, "Yio, poduduo lomayi ola-U.” 
28Te Lewi olo ma tilimihulo lolola mao 
uhetuwa-tuwawuwa wawu lodudua o-Liyo. 

29 | apatao te Lewi ma lohutu pesta 
damango to beleliyo pohurumatiyaliyo oli 
Isa. Ngohuntuwa da'a ta mohhimoa hasili 
wawu tawu-tawuwala wuwewo yilonga 
pe'epe'enta wolimongoliyo. 3? Tawu-tawuwala 
ta o pahamu Parisi wawu mongoahali lo 
Tawurat lo'onto pasali boyito. Timongoliyo ma 
hehungo-hungota ode mongomuri li Isa odiye, 
"Yilongola timongoli yilonga wawu longilu wolo 
ta mohhimoa hasili wawu wolo ta dila ta'ati to 
hukum lo Tawurat?” 

31Tameti Isa ode olimongoliyo odiye, “Dila 
ta sehati ta paralu lo ta mohhunema, bo 
ta mongongoto. 3? Wau lonao mayi dila me 


LUKAS 5.33 - 39 29 


motiyanga ta banari, bo ta dila ta'ati to hukum 
lo Tawurat, alihu timongoliyo motobati.” 

33 Tawu-tawuwala ta o pahamu Parisi boyito 
lobisala ode li Isa odiye, "Mongomuri li nabi 
Yahya ta mopopolihuwa layito hepopuwasawa 
wawu hepoduawa, odito olo tawu ta o pahamu 
o Parisi. Bo mongomuri-Mu wambao bolo 
hepongala wawu hepongiluma.” 

34Tametao li Isa ode olimongoliyo odiye, 
"Sahabati lo bulentiti lai dila mowali 
peipuwasaloa, ngohilayao bulentiti lai boyito 
donggo wolimongoliyo. 3? Bo ma medungga 
mayi wakutuliyo wonu ti bulentiti lai ma 
hamaliyo monto olimongoliyo. To wakutu 
boyito timongoliyo ma mopuwasa.” 

36 Tiyo lopotunggulao lo lumade tuwawu ode 
olimongoliyo odiye, "Diyaluwo ngota mao ta 
mongulantanga idinga ngopita monto bo'o 
bohu, lapatao idinga boyito pomamboliyo 
mao bo'o tuwawu ma lotupo. Sababu wonu 
odito, bo'o bohu boyito ma moantulu wawu 
idinga u hilama mayi monto bo'o bohu 
boyito dila mococokiya polambola bo'o ma 
lotupo. 37 Odito olo diyaluwo ngota mao ta 
mohuto moluwanga angguru bohu to bututu u 
pilohutuliyo lonto walito wonu bututu boyito 
ma lotupo. Sababu wonu odito, angguru bohu 
boyito ma mo'oantulu bututu boyito. Angguru 
boyito ma mohulayadu wawu bututu olo boyito 
ma moantulu. 33Bo angguru bohu boyito 
musi tahuwolo to delomo bututu bohu olo. 

39 Diyaluwo ngota mao ta longilu angguru u 
ma lohihewo wawu donggo ohilawo mongilu 

angguru bohu, sababu tiyo ma mopolele 
mayi deu angguru ma lohihewo boyito lebe 
mopiyohu.” 

1 To dulahe hepotabiyalo lo tawu lo 
Yahudi, tou ti Isa wolo mongomuri-Liyo 
yilumawodeo to ilengi lo pale, mongomuri-Liyo 

helolotipuwa hungo lo pale wawu yiloyotao 
limongoliyo lapatao ila limongoliyo. ? Bo tawu 
ngololota ta o pahamu Parisi loloiya, “Yilongola 
timongoli hipohutuwa u haramu pohutuwola to 
dulahe hepotabiyalo?” 

3Ti Isa lolametao ode olimongoliyo, “Tantu 
ma pilobaca limongoli u tula-tulade to kitabi 
tomimbihu u pilohutu li nabi Dawud tou tiyo 
wolo ta hedudua oliyo pilolango. “Tiyo lomaso 
mao ode bele hepotabiyalo wawu lohama mao 
roti u hedutuwa teto, ilaliyo wawu longohi mao 
olo ode ta hedudua oliyo, padahali roti boyito 
dila mowali alolo, ngopohiya lo mongoimamu.” 

Ti Isa loloiya ode olimongoliyo, “Walao 
Manusiya yito tauwa lo dulahe hepotabiyalo!” 

6 To dulahe hepotabiyalo wuwewo ti Isa 
lomaso mao ode bele hepotabiyalo lapatao 
longajari. Teto mota woluwo ta ma yilate 
ulu'uliyo olowala. 7” Mongoahali lo Tawurat wolo 
tawu-tawuwala ta o pahamu Parisi hipohehula 
wonu ti Isa mopo'oluli tawu to dulahe 
hepotabiyalo, alihu timongoliyo mo'otapu 
dalala mopotala o-Liyo. 3 Bo ti Isa lotota lo 
u to delomo pikirangi limongoliyo, lapatao ti 
Isa lobisala ode ta ma yilate ulu'uliyo boyito, 
"Odiyamayi yio uti, tihulayi to talu-U!” Tawu 
boyito lobongu wawu tilimihulo. ? Lapatao ti 

Isa loloiya ode olimongoliyo, “Wau mohintu 
olimongoli, tonu u halale pohutuwola to 
dulahe hepotabiyalo, mohutu piyohu meyambo 
mohutu leto? Moposalamati nyawa lo tawu 
meyambo mopolopu to tawu?” t° Lapatiyo mao 
Tiyo lomiloheo olimongoliyo nga'amila, lapatao 
Tiyo loloiya ode tawu boyito, "Wuduwa mayi 
ulu'umu.” Tawu boyito lohutu mao odito wawu 
ulu'uliyo ma loluli. 

11 Timongoliyo ma loyingo da'a, lapatao 
timongoliyo ma yiyintuwa, wolo u ma 
pohutuwo limongoliyo ode li Isa. 

12 To wakutu boyito ti Isa lonao ode huidu 
mola lodua wawu ilo-ilonuwa Tiyo hemodua 
ode Allahuta'ala. 13 Tou wakutu dumodupo 
Tiyo ma loibodeyi mongomuri-Liyo wawu 
ma lolulawotao mopuladulota to wolota 
limongoliyo ta tilanggula-Liyo rasul, tangguli 
mongoliyo, deuwitoyito 14te Simon ta ma 
tilanggula-Liyo te Petrus, wawu te Andreyas 
wutatiyo le Simon, te Yakobus, te Yahya, te 
Pilipus, te Bartolomewus, JV te Matiwus, te 
Tomas, te Yakobus walae Alpewus, wawu 
te Simon anggota lo lemboa lo ta lolawani 
kumbaniya, 1? te Yudas walae Yakobus wawu 
te Yudas Iskariyot ta ma lohiyanati oli Isa. 

17 Lapatao Tiyo lotuhutayi wolimongoliyo 
wawu lohuheli to tambati tuwawu data-datahu. 
Teto woluwo ngohuntuwa da'a mongomuri li 
Isa hiambuwa wawu woluwo olo ngohuntuwa 
da'a ta wuwewoliyo mao lonao mayi lonto 
nga'amila lipu lo Yudeya wawu lonto kota lo 
Yerusalem wawu monto bihu pentadu kota lo 

Tirus wawu kota lo Sidon. 13 Timongoliyo lonao 
mayi modungohe o-Liyo wawu meipo'oluli 
panyaki limongoliyo. Tawu-tawuwala ta 
heilotuwanga lo lati olo lonao mayi meipo'oluli 
o-Liyo. 19 Wawu nga'amila tawu ngohuntuwa 
boyito hipongusahawa modedetao o-Liyo, 
sababu woluwo kawasa hemokaluwari mayi 
lonto o-Liyo wawu tawu nga'amila boyito 
pilo'oluli-Liyo. 

20 | apatao ti Isa lomilohe mota ode 
mongomuri-Liyo wawu loloiya, “Mailuntungi 
timongoli ta misikini, sababu timongoli 
tahu'uwo lo Yiladiya lo Allahuta'ala! 

21 Mailuntungi timongoli ta hepolanga 
masatiya, sababu timongoli ma monga sambe 
mobutuhu! Mailuntungi timongoli ta masatiya 
hehiyonga, sababu timongoli ma moi'i! 

22 Mailuntungi timongoli wonu sababu 
Walao Manusiya timongoli oyingowa lo 
tawu, popobontioliyo, pohihinawaliyo wawu 
popipitanaliyo. 23 Posukurulo timongoli wawu 
potiwengahu lomola to dulahe boyito, sababu 
pahala limongoli uda'a to soroga. U odito 
boyito olo ma pilohutu mayi lo mongotiyombu 
limongoliyo to mongonabi. 24 Bo matilopotala 
timongoli ta hekayawa, sababu timongoli ma 
lo'otapu hiburu! 2? Matilopotala timongoli ta 
masatiya hebutuhe layito, sababu timongoli 
ma mowali polangolo! Matilopotala timongoli 
ta masatiya hepoi'iya, sababu timongoli ma 
mowali mololo wawu humoyongo! 

29 Matilopotala timongoli wonu tawu nga'amila 
hemolopujiya olimongoli, u odito boyito olo ma 

pilohutu mayi lo mongotiyombu limongoliyo to 
mongonabi dila lonto Allahuta'ala.” 

27Ti Isa loloiya odiye, "Bo ode olimongoli 
ta modungohe loiya-U botiye, polele-U mayi 
ode olimongoli: Otolianga mao musu limongoli 
wawu pohutuwa mao u mopiyohu ode ta 
moyingo limongoli boyito. 23 Barakati mao 
ta hemo'ola'anati olimongoli, duayi mao 
timongoliyo ta hipohutuwa u moleto ode 
olimongoli. 2? Wonu woluwo ta molambali 
putongimu ngotuwali, wohiya mao olo 
putongimu ngotuwali. Wonu woluwo ta 
mohama jumbamu, hulimao olo tiyo mohama 
bo'omu. 3?Wohi mao timi'idu ta mohile 
olimongoli wawu dila mao pohileya u ma 
hilama lo tawu. 3! Odelo u otohila limongoli 
pohutuwo lo tawu ode olimongoli, pohutuwa 
mao olo odito ode olimongoliyo. 

32 Wonu timongoli motolianga ta motoliangi 
mongoli, wolo lebe limongoli? Sababu ta 
dila ta'ati ode Allahuta'ala olo motolianga 
ta motoliangi mongoliyo. 33 Wonu timongoli 
mohutu u mopiyohu ode ta mohutu 
u mopiyohu ode olimongoli, wolo lebe 
limongoli? Ta dila ta'ati ode Allahuta'ala olo 
debo hipohutuwa odito. 3#Wonu timongoli 
mopobulota barangi ode tawu wuwewo wawu 
timongoli hepoharapuwa muli mololimo mayi 
barangi boyito, dila hepoharapu timongoli 
mo'otapu pahala. Sababu ta dila ta'ati 
ode Allahuta'ala olo mopobulotao barangi 
ode ta tutuwawuwa wolimongoliyo wawu 
timongoliyo olo hepoharapuwa muli mololimo 

mayi tutuwawuwa dataliyo. 3? Bo timongoli, 
otolianga mao musu limongoli wawu pohutuwa 
mao u mopiyohu ode olimongoliyo wawu 
popobulotao bo dila hepoharapu pohuwalingiyo 
mayi. Pahala limongoli uda'a wawu timongoli 
ma mowali mongowalao Allahuta'ala ta 
laba-labatutu molanggato, sababu hila-Liyo 
mura ode ta dila motota mosukuru wawu ode 
ta moleto. 3?Timongoli musi o hilawo mura, 
odelo ti Papa limongoli mura hila-Liyo.” 

37 Ti Isa loloiya odiye, "Dila popotala to 
tawu, alihu timongoli olo dila popotala lo 
Allahuta'ala. Wawu dila pohukumani to tawu, 
alihu timongoli dila hukumaniyo lo Allahuta'ala. 
Pongambungu mao timongoli, alihu timongoli 
ambunguwo lo Allahuta'ala. 38 Pongohi mao 
to tawu timongoli, alihu timongoli olo ma 
wohiya lo Allahuta'ala, totonggade tuwawu u 
mopiyohu, wonto-wontolo wawu Uuyu-uyungo, 
tunggulo mohuhuayadu ma popotolohu-Liyo 
mayi ode olimongoli. Sababu totonggade u ma 
pomake limongoli, uwito olo u ma pongukuru 
lo Allahuta'ala olimongoli.” 

39Ti Isa ma loposambewo mao poli lo lumade 
tuwawu ode olimongoliyo, “Mowali meyalo dila 
ta pito'o modedea ta pito'o? Tantu dila mowali, 
dudulota ma modehu ode liyango. #? Muri 
ngota dila ta lebe lo guruliyo:, bo timi'idu 
ta ma yilapata lobalajari, tiyo ma mowali 
tutuwawuwa wolo guruliyo. 

41 Yilongola yio mo'onto pulinga to delomo 
mato lo wutatumu, padahali balaki ngoputu 
to matomu dila otawamu? #? Wololo yio 

moloiya mao ode wutatumu odiye, wutato, 
dulo yinggilou mayi pulinga to matomu boyito, 
padahali balaki ngoputu to matomu lohihilawo 
dila ontongamu? Weyi ta munapiki, yinggila 
pomao balaki ngoputu to matomu, deuwito ma 
ontongamu mopatato pulinga u ma yinggilomu 
monto mato lo wutatumu boyito.” 

Ti Isa loloiya odiye, "Diyaluwo ayu 
ngobungo mopiyohu momungo mayi lo 
hungo u dila mopiyohu wawu odito olo 
diyaluwo ayu dila mopiyohu momungo mayi 
lo u mopiyohu. ##Sababu timi'idu ayu mali 
otawa moli hungoliyo. Tawu dila molipu 
hungo lo ara meyalo hungo lo angguru 
monto delomo hiyambunga lo duhi. # Ta 
mopiyohu mopoluwalayi lo u mopiyohu monto 
delomo hilaliyo mopiyohu wawu ta moleta 
mopoluwalayi u moleta olo monto hilaliyo u 
moleta boyito. Sababu u yiloiya lo tunggiliyo, 
uwito u ma yilepata mayi lonto delomo 
hilaliyo.” 

46 Ti Isa loloiya odiye, "Yilongola timongoli 
moibode ola-U, wu Eya, Eya, padahali 
timongoli dila hepokarajawa u ma yiloiya-U? 
47 Titalotita ta monao mayi ode ola-U wawu 
modungohe u heloiya-U wawu mongamali mao 
to delomo tutumuliyo, ma polele-U mayi ode 
olimongoli odelo tatonu tiyo. 48 Tiyo odelo tawu 
ngota ta mopotihulo beleliyo. Tiyo longakude 
huta modeloma da'a lapatao lopodutu mao 
pandasiliyo to yitato botu. Tou ilodungga 
mayi lo taluhe moda'a wawu melo'ohupa'a 
bele boyito, tolohu taluhe boyito dila mambo 


LUKAS 6.49-7.7 36 


longoliyoa bele boyito, sababu bele boyito 
kilarajaliyo wolo umopiyohu. #2 Bo titalotita ta 
lo'odungoheo loiya-U wawu dila longamali mao 
to delomo tutumuliyo, tiyo odelo ta momongu 
beleliyo to tudu lo huta dila o pandasiliyo. 
Tou ilohupa'a mayi lo taluhe moda'a wawu 
motolohu, beleliyo boyito lato lolohubu wawu 
loantulu da'a!” 
7 l Tou ti Isa ma yilapata lobisala to talu lo 
tawu ngohuntuwa, Tiyo ma lomaso mao 
ode kota lo Kapernawum. ?To kota boyito 
woluwo tauwa lo pasukan lo yiladiya lo Roma 
ta o wato ngota ta otoliangiyo da'a. Wato 
boyito mongongota da'a ma ngope'e mate. 
3 Tou tauwa lo pasukan boyito lo'odungoheo 
habari li Isa, tiyo ma lopoahu mota tanu 
ngololota mongotauwa lo tawu lo Yahudi 
ode o-Liyo mota mohile turungi, alihu Tiyo 
monao mayi memopo'oluli watoliyo boyito. 
4Timongoliyo lonao mao ode li Isa wawu 
timongoliyo lolohileya turungi wolo utiotutuwa, 
uwalimongoliyo mao, “Tauwa lo pasukan 
boyito patuti turungiya li Guru, ? sababu tiyo 
motolianga bangusanto wawu tiyo ta lomongu 
bele hepotabiya lamiyatiya.” 

6 Lapatao ti Isa ma lonao wolimongoliyo. 
Tou Tiyo ma membide mota lo bele boyito, 
tauwa lo pasukan boyito ma lopoahu mota 
mongosahabatiliyo mota mopolele ode li Isa 
odiye, “Guru, dila potisusa monao mayi ode 
latiya, sababu watiya dila tu'udiyo mololimo oli 
Guru to delomo bele latiya. 7 Batanga latiya 
lohihilawo dila tu'udiyo monao mayi ode oli 

Guru. Bo poleleya mayi loiya ngotahe, wato 
latiya boyito ma moluli. 3 Watiya lohihilawo 
tala ngota lo ta to tibawa lo parenta wawu to 
tibawa lo parenta latiya woluwo mongopajule. 
Wonu watiya mopolele mao ode pajule ngota: 
Ponaolo! Tiyo ma monao. Wawu ode ta ngota: 
Dulo odiya mayi! Tiyo ma monao mayi. 
Meyambo ode wato latiya: Karajayi mao utiye! 
Tiyo olo ma mokaraja mao parenta latiya 
boyito.” 

Tou ti Isa lo'odungoheo loiya lo tauwa lo 
pasukan lo Roma boyito, Tiyo ma hilerani 
wawu lotitalu mota ode tawu ngohuntuwa 
hedudua o-Liyo. Tiyo loloiya, “Polele-U mayi 
ode olimongoli: Imani uda'a odiye botiye dila 
pe'enta mao ilodungga-U openu to wolota lo 
tawu lo Israel.” 

10 Tou tawu-tawuwala ta ma ilahulaliyo boyito 
ma lohuwalinga mota, ilodunggaliyo mota 
wato boyito ma loluli wawu ma silehati. 

11 | apatiyo mao leto, ti Isa lonao ode 
kota tuwawu u tanggu-tanggula Nain. 
Mongomuri-Liyo lonao wo-Liyo pe'enta wawu 
tawu ngohuntuwa da'a hitunuhe o-Liyo. !?Tou 
ma membide mota lo gorobangi lo kota boyito, 
woluwo ta yilate huli-hulihe mota ode diluwari, 
ta lolai ngota ta bo ngobo-ngobotulo walao 
ta janda, wawu debo ngohuntuwa tawu lo 
kota boyito nao-nao pe'enta wolo tabuwa 
boyito. 13 Tou ti Isa Eya lo'onto ta janda boyito, 
Tiyo ma pilotimbuluwa lo hilawo motoliango, 
lapatao Tiyo loloiya ode oliyo, "Dila hiyongo!” 
14Ti Isa ma lodudula mota wawu lodedetao 

huhulihe boyito. Ta hepotala huhulihe boyito 
ma loberenti wawu ti Isa loloiya, “Polele-U 
mayi ode olemu: Bongulo uti!” 1 Ta yilate 
boyito ma tilumumulo, lobongu wawu ma 
lomulayi lobisala. Ti Isa ma lohudu mao oliyo 
ode li mamaliyo. 

16 Nga'amila ta woluwo teto ma yilohe wawu 
ma helomuyji Allahuta'ala. Timongoliyo loloiya, 
"Nabi leidamanga ngota ma yiloluwo to 
wolotanto! Wawu Allahuta'ala lonao mayi ode 
umati-Liyo!” 

17 Lapatao ma lololade mota habari boti to 
nga'amila lipu lo Yudeya wawu to nga'amila 
kakambunguwala to tililiyo. 

18Tou ti nabi Yahya ta mopopolihuwa 
lo'odungoheo nga'amila habari u ma lowali 
boyito lonto mongomuriliyo, tiyo ma loibodeyi 
tawu dulota to wolota lo mongomuriliyo. 

19 Wawu lopoahu olimongoliyo mota mohintu 
to oli Isa Eya, “Ma ti Guru botiye Ta pilojanjiya 
lo Allahuta'ala monao mayi boyito meyalo 
amiyatiya donggo musi mohulata tawu 
wuwewo?” 

20 Tou mongololai dulota boyito ledungga 
mota ode li Isa, timongoliyo loloiya, “Ti 
nabi Yahya ta mopopolihuwa lopoahu mayi 
olamiyatiya ode oli Guru memohintu, 'Ti 
Guru boti Ta pilojanjiya lo Allahuta'ala monao 
mayi boyito meyalo amiyatiya donggo musi 
mohulata tawu wuwewo?' ” 

21 To wakutu boyito ti Isa lopo'oluli to tawu 
ngohuntuwa monto panya-panyakiyalo wawu 
monto lati-latiyalo wawu ngohuntuwa ta 


LUKAS 7.22-28 39 


hepitoa pilo'oluli-Liyo mao lowali lo'onto. 
22Tj Isa lolametao olimongoliyo, "Ponaolo 
wawu mota poleleya mao ode oli nabi 
Yahya wolo u ilontonga wawu u ilodungohe 
limongoli: Ta pito'o ma lo'onto, ta pepeo ma 
lonao, ta ohutungo ma loluli, ta bungolo ma 
lo'odungohu, ta yilate ma tilumumulo wawu 
ta misikini ma lo'odungohe habari mopiyohu. 
23 Wawu mailuntungi tawu ta dila bimbangi 
hilaliyo ode ola-U.” 

24 Tou ta ilahulaliyo mota boyito ma lonao, 
ti Isa ma lomulayi lobisala tomimbihu ti nabi 
Yahya ta mopopolihuwa ode tawu ngohuntuwa, 
"Mota mongola timongoli to yilantala dila 
hepotitola lo tawu? Timongoli monao mota 
botiye mota momilohe hulapa hepoyitohu 
dupoto? Tantu dila. 22 Meyalo wolo makusudu 
limongoli monao oditomota? Mota momilohe 
ta hikayiniya lo u mopiyohu? Tantu dila. 
Po'otoloma mao, tawu-tawuwala ta hepakeya 
lo kayini mopiyohu wawu hitumula sanangi 
yito tambatiliyo to bele-beleyala lo olongiya! 
26 Mota mongola timongoli tetomota? Mota 
momilohe nabi? Banari, polele-U mayi ode 
olimongoli: Tiyo lebe mao lo nabi. ?” Sababu 
tomimbihu ti nabi Yahya woluwo tula-tulade to 
delomo kitabi odiye, 'Ototayi mao: Wau ma 
loponao mota lo ta ilahula-U lemulo-Mu, tiyo 
ma moposadiya mao lo dalala ole-Mu!' ” 

28Ti Isa loloiya, "Polele-U mayi ode 
olimongoli: To wolota limongoliyo ta 
pilotutuliyo mayi lo mongobuwa, diyaluwo 
ngota mao ta lebe uda'a mao li nabi Yahya. 

Bo ta dila otilanggulo to delomo Yiladiya lo 
Allahuta'ala, lebe uda'a mao li nabi Yahya.” 

29 Nga'amila ta woluwo teto wolo ta 
mohhimoa hasili ma lodungoheo loiya-Liyo. 
Timongoliyo longaku obobanari lo Allahuta'ala, 
sababu timongoliyo ma longohi mao 
batanga limongoliyo loilihu oli nabi Yahya 
ta mopopolihuwa. 3?Bo tawu-tawuwala ta o 
pahamu Parisi wawu mongoahali lo Tawurat 
dila lololimo makusudu lo Allahuta'ala ode 
olimongoliyo, sababu timongoliyo dila mohuto 
lihuwaliyo li nabi Yahya ta mopopolihuwa. 

31 | piya li Isa, "Wonu odito, wolo u ma 
popohumaya-U mayi wolo tawu-tawuwala to 
jamani botiye? Wawu tatonu ta motuwawuwa 
wolimongoliyo? 32Timongoliyo botiye odelo ta 
kekeingo hihuloa to patali wawu hewuwatia 
ode mongotamani limongoliyo, 'Ami hepohipa 
tulali ode olimongoli, bo timongoli dila 
motari! Ami hewununga lo opopate, bo 
timongoli dila humoyongo!” 33 Tou ti nabi 
Yahya ta mopopolihuwa ma lonao mayi, 
tiyo helopuwasa wawu dila longilu angguru. 
Timongoli hepoloiyawa deu tiyo ilotuwanga 
lo lati. 3#Lapatao tou Walao Manusiya lonao 
mayi olo, Tiyo yilonga wawu longilu. Timongoli 
hepoloiyawa: Bilohi, Tiyo ta olalowa wawu ta 
mongngiluma, sahabati lo ta mohhimoa hasili 
wawu sahabati lo tawu ta dila ta'ati ode hukum 
lo Tawurat! 3?Bo hikimati lo Allahuta'ala 
pilopobanariliyo lo tawu nga'amila ta mololimo 
o-Liyo.” 

36 Tawu ta o pahamu Parisi ngota loloduwo 
oli Isa monga woliyo. Ti Isa lonao ode bele lo 
ta o pahamu Parisi boyito wawu mota yilonga 
teto. 37 To kota boyito woluwo tabuwa ngota 
ta otawa lo tawu hemolohutuwa dusa. Tou 
ma ilodungoheliyo mao deu ti Isa donggo 
hemonga to bele lo tawu ta o pahamu Parisi 
boyito, tiyo lonao mao wawu delo-delo mao 
butulu tuwa-tuwanga minya monu. 33 Wolo 
uhiyo-hiyongo tiyo lodudula mota ode oatiyo 
li Isa, lapatao ma lomulayi hemomata oata 
boyito lo ponuliyo, wawu ma hesilekaliyo mao 
lo huwoiyo, wawu ma helolodila oata boyito 
wawu ma hetiloheliyo mao lo minya monu. 
39 Tou lo'onto mao pasali boyito, tawu ta o 
pahamu Parisi ta loloduwo oli Isa, loi-loiya 
delomo hilaliyo, "Wonu Tiyo botiye nabi, 
otawa-Liyo tabuwa wololo ta lodedeta o-Liyo, 
deuwitoyito tabuwa boti ta hemolohutuwa 
dusa.” 

40 |apatao ti Isa lobisala ode oliyo odiye, 
"Simon, woluwo u bisala-U wolemu.” Te Simon 
lolametao, “Poleleya lomayi Guru.” 

41Ti Isa loloiya, "Woluwo ta dulota o biloli 
ode ta mopopobuliya lo doyi. Ta ngota o biloli 
limolohetuto doyi tala'a wawu tawu wuwewo 
o biloli limolopulu doyi tala'a. 4? Sababu 
timongoliyo didu sanggupi momayari, tiyo 
lolulutao biloli lo ta dulota boyito. Nte tatonu 
to wolota limongoliyo ta lebe motoliangiyo?” 

43 Te Simon lolametao, "To pahamu latiya ta 
yilulutiyo to biloli lebe ngohuntuwa.” Ti Isa 
loloiya ode oliyo, "Pahamumu boyito banari.” 


LUKAS 7.44-8.2 42 


44 Tou ti Isa lomiloheo mota tabuwa boyito, 
Tiyo lobisala ode le Simon, “Bilohi tabuwa 
botiye! Wau lomaso mayi ode belemu, yio 
dila longohi taluhe pongulo oatu-U, bo tiyo 
lomata oatu-U wolo ponuliyo wawu silekaliyo 
lo huwoiyo. “> Yio dila lodila ola-U tou Wau 
lomaso ode belemu, bo tabuwa botiye dila 
iloberentiliyo hemodila oatu-U tou Wau lomaso 
lo mayi. #Yio dila lolohu yinulo jayitun to 
lunggongu-U, bo tiyo ma lolohu minya monu 
to oatu-U. 7” Uwitolo sababuliyo polele-U mayi 
ode olemu: Dusaliyo u ngohuntuwa boyito 
ma ilambungu lo Allahuta'ala. Sababu uwito, 
tabuwa boti ma lopobiloheyi lo toliangiyo u 
uda'a da'a. Bo ta ilambungu ngoidi, ngoidi olo 
toliangiyo.” 

48 Lapatao ti Isa loloiya ode tabuwa 
boyito, “Dusamu u ngohuntuwa boyito ma 
ilambungu-U.” 

49 Ta hipongala wo-Liyo ma bibisalawa odiye, 
"Tatonu Tiyo botiye, sambe Tiyo mowali 
mongambungu dusa lo tawu?” 

>0 Bo ti Isa loloiya ode tabuwa boyito, ” 
Imanimu ma loposalamati olemu. Ponaolo 
wolo salamati!” 

1 Dila boti lohihewo mola ti Isa ma 

lohelili monto kota tuwawu ode kota 
wuwewo wawu monto kambungu tuwawu ode 
kambungu wuwewo hemopotunggulo habari 
mopiyohu tomimbihu Yiladiya lo Allahuta'ala. 
Mongorasul mopuladulota henaowa pe'enta 
wo-Liyo, Zodito olo mongobuwa ngololota 
ta ma pilo-pilo'oluli-Liyo to uhemarosa lo 

lati-latiyalo wawu lonto tililahepa lo panyaki 
wuwewo. Mongobuwa boyito, deuwitoyito 
ti Mariya tawu lo kota lo Mahdala ta ma 
pilohinggila-Liyo mao lati pitu monto 
batangaliyo, 3ti Yohana dile le Khuza pogawe 
lo istana li olongiya Herodes, ti Susana 
wawu woluwo donggo ngohuntuwa pomao 
mongobuwa wuwewo. Mongobuwa botiye ta 
helolobantuwa lemboa boyito wolo okokaya 
limongoliyo lohihilawo. 

4Ngohuntuwa da'a tawu heuyuhe lonto 
kota-kotawalo lonao mao ode li Isa. Tou 
timongoliyo ma heambuwa, Tiyo losirita 
mao ode olimongoliyo to delomo lumade 
odiye, ? "Woluwo ta momengila ngota mota 
lopomuayadu bili. Tou tiyo lopomuayade mota, 
ngotayadu lodehu to bihu dalalo, lapatao 
heiloduta'a lo tawu wawu buburungiyalo 
hetombota lonao mayi yilonga bili boyito 
tunggulo lopulito. € Ngotayadu lodehu to huta 
o botu ngohuntuwa. Tou ma tilumumulayi, 
tiyo ma lowali lohengu, sababu hutaliyo dila 
boti mobata. ” Ngotayadu lodehu to wolota 
lohiyambungo duhi. Hiyambungo duhi boyito 
ma hetumula pe'epe'enta wolo bili boyito 
tunggulo ma lo'ohupeta bili boyito. “Wawu u 
ngotayadu lodehu to huta suburu wawu tou 
ma tilumumulayi ma lomungo po'ohetuto piu.” 
Tou lapatao loloiya odito, ti Isa lobisala odiye, 
"Titalotita ta obulonga podungohiyo, tiyo musi 
modungohu!” 

9 Mongomuri li Isa lohintu ode o-Liyo, "Wolo 
patuju lo lumade boyito?” 10Ti Isa lolametao 

odiye, "Timongoli ma yilohiya lo Allahuta'ala 
pongotota tomimbihu rahasiya lo Yiladiya-Liyo, 
bo ode tawu-tawuwala wuwewo pasali botiye 
piloposambewo-U to delomo lumadu, alihu 
openu boli hebilohe, timongoliyo dila mo'onto 
wawu openu hedungohe, timongoliyo dila 
mongarati.” 

11 Tj Isa loloiya odiye, "Utiye patujuliyo lo 
lumade boyito: Bili boyito lumadu habari 
mopiyohe lonto Allahuta'ala. 12U lodehu to 
bihu dalalo, uwito lumadu tawu-tawuwala 
ta lo 'odungoheo habari mopiyohu. Lapatao 
Ibilisi ma lonao mayi lohama habari mopiyohe 
boyito lonto delomo hila limongoliyo, alihu 
timongoliyo dila mowali paracaya wawu 
salamati. 13 Odito olo u lodehu to huta o botu 
ngohuntuwa, uwito lumadu tawu-tawuwala ta 
lo'odungohu wawu lololimo habari mopiyohe 
boyito wolo uwenga-wengahu, bo imani 
limongoliyo dila longuwa'ato. Timongoliyo 
paracaya bo ngointa mola wawu tou odungga 
lo yimontalo, timongoliyo ma enggila lo imani. 
14) lodehu to wolota lohiyambungo duhi, 
uwito lumadu tawu-tawuwala ta lo'odungohe 
habari mopiyohe boyito wawu to delomo 
tutumuli mongoliyo, timongoliyo ilohupeta 
lo uhawatiri lo okokaya wawu tumumula 
sanangi, tunggulo timongoliyo dila lomungo lo 
u mopiyohu. ?? Bo u lodehu to huta suburu, 
uwito lumadu tawu-tawuwala ta lo'odungohu 
wawu lolahu mao habari mopiyohe boyito to 
delomo hila limongoliyo u mopiyohu, tunggulo 

timongoliyo ma lo'otahangi wawu timongoliyo 
ma longohi mayi hungo mopiyohu.” 

16Ti Isa loloiya odiye, "Diyaluwo ta mopolaito 
tohe lapatao taubeliyo mao lo ulongo 
meyambo popodutuwoliyo mao to tibawa lo 
potuluhe, bo tiyo ma mopodutu mao to tambati 
molanggato, alihu ta momaso mao ode delomo 
bele mo'onto umobango. !” Nga'amila u hetua 
ma popopatato mayi lo Allahuta'ala wawu 
nga'amila rahasiya ma mobonggari. 

18 Uwito sababuliyo po'opiyohe dudungohi 
mongoli. Titalotita ta ma o pongotota, tiyo 
ma wohiya lo Allahuta'ala pongotota, wawu 
titalotita ta dila o pongotota, openu boli wolo 
u heanggapuwoliyo woluwo to oliyo ma moli 
mao to oliyo.” 

19Ti mama-Liyo wawu mongowuta-Tiyo li 
Isa lonao mao ode o-Liyo, bo timongoliyo 
dila lowali lodudula mota ode o-Liyo sababu 
tawu ngohuntuwa. ?? Tawu lopohabari mao 
ode o-Liyo odiye, "Ti mama li Guru wolo 
mongowutati Guru woluwo hetihula to 
bulemengiyo ohila modudunggaya woli Guru.” 

21 Bo ti Isa loloiya mao ode olimongoliyo 
odiye, “Ti mama-U wawu mongowutatu-U, 
deuwitoyito timongoliyo ta modungohe 
Pirimani lo Allahuta'ala wawu mongamali mao 
to tutumuli mongoliyo.” 

22 To dulahe tuwawu ti Isa lotitae to bulotu 
wolo mongomuri-Liyo. Tiyo loloiya ode 
olimongoliyo odiye, "Dulo ito mobalanga ode 
ngotuwali lo bulalo.” Lapatao timongoliyo ma 
yilumayahu. 23 Tou timongoliyo helayahe mota, 

ti Isa letuluhu. Debolo ledungga dupota da'a 
to bulalo, tunggulo bulotu ma heotuwanga lo 
taluhu wawu timongoliyo ma ngope'e topotala. 
24 | apatao mongomuri-Liyo lomuo oli Isa, 
odiye, “Guru, Guru, ito ma ngope'e molopu!” 
Tiyo lobongu mayi wawu longantinga mota 
dutala wawu baleyanga boyito. Dutala wawu 
baleyanga boyito ma yilole wawu taluhu 
bulalo ma yilolilo. 2? Lapatao ti Isa loloiya ode 
olimongoliyo odiye, “Toutonu imani limongoli?” 
Timongoliyo ma yilohe wawu hiheraniya, 
lapatao timongoliyo ma bibisalawa to wolota 
limongoliyo lomao odiye, “Tatonu Taliye 
botiye, tunggulo dupoto wawu taluhu moturuti 
parenta-Liyo!” 

26 | apatao ti Isa wolo mongomuri-Liyo ma 
ledungga ode tuduliyo to huta lo tawu lo 
Gerasa to ngotuwali mao lo lipu lo Galileya. 
27 Tou ti Isa ma lobotula mola ode tuduliyo, 
lonao mayi lonto kota boyito ta lolai ngota 
ta ilotuwanga lo lati-latiyalo modunggaya 
wo-Liyo. Ma lohihewo tiyo dilalo hemohikayini 
wawu dilalo tola-tola to bele, bo tola-tola 
to panggula. 23 Tou lo'onto mao oli Isa, 
tiyo longuwatio wawu losujudu to talu-Liyo 
wawu loloiya wolo suwara da'a odiye, “Wolo 
urusani-Mu wolau Isa, Yio Walao Allahuta'ala 
ta laba-labatutu molanggato? Pohileu ole-Mu 
dila sikisayi wau!” 29 Tiyo loloiya odito sababu 
ti Isa lomarenta to lati boyito mohinggi mao 
monto tawu boyito. Sababu po'opo'odata 
lati boyito hemodedea oliyo. Wawu openu 
boli heranteyaliyo wawu hepunguwoliyo 

podahaliyo mao oliyo, tiyo hemolobuntowa 
mao tihutiyo wawu tiyo heyilaluta lo lati boyito 
ode tatambatiyalo dila o tawu. 

30Tj Isa lohintu oliyo odiye, "Tatonu 
tanggulumu?” Tametiyo mao deu tangguliyo te 
Ngolihu wawu Ngoli, sababu tiyo ilotuwanga 
lo lati ngohuntuwa. 3?! Lapatao lati-latiyala 
boyito helotolohileya oli Isa, alihu ti Isa dila 
momarenta olimongoliyo momaso ode delomo 
naraka. 

3? Woluwo teto boyi ngokawangi hepololohe 
ualo to binggi lo huidu. Lapatao lati-latiyala 
boyito lohile ode li Isa alihu timongoliyo wohi- 
Liyo momaso mao ode delomo boyi-boyiyala 
boyito. Ti Isa lololimo hihile limongoliyo. 

33 | apatao lati-latiyala boyito ma lokaluwari 
mao lonto tawu boyito wawu lomaso mao ode 
boyi-boyiyala boyito. Boyi ngokawangi boyito 
ma lotitidehu lonto bihu pangato ode delomo 
bulalo lapatao lopowate. 

34 To wakutu mongoditi lo boyi lo'onto mao u 
ma lowali, timongoliyo lomentalo wawu mota 
lopotota lo pasali boyito ode tawu-tawuwala 
ta to kota wawu ta to ile-ilengiyala to tililiyo 
mao. 3? Tawu-tawuwalo lokaluwari mayi 
lomilohe u ma lowali. Timongoliyo lonao mao 
ode li Isa wawu lo'odungga mao tawu ta ma 
tilola mao lo lati-latiyala boyito hulo-huloa to 
tili lo oati Isa. Tiyo ma kakayini wawu ma 
lobango akaliliyo. Timongoliyo ma yilohe. 
39Tawu-tawuwala ta lo'onto u ma lowali boyito 
lohungguli mao ode olimongoliyo, wololo ta 
ilotuwanga lo lati-latiyala boyito pilo'oluli-Liyo. 

37 | apatao nga'amila tawu to Gerasa wawu ta 
to ile-ilengiyala titiliya mao teto lohile ode oli 
Isa alihu molola mao olimongoliyo, sababu 
timongoliyo ma heduyita da'a. Lapatao ti Isa 
wolo mongomuri-Liyo lotitae to bulotu ma 
mohuwalingo. 33 Tawu ta ma tilola mao lo 
lati-latiyala boyito helolohileya ode oli Isa alihu 
tiyo wohi li Isa modudua o-Liyo turusi. Bo ti 
Isa dila lololimo hihileliyo boyito wawu loloiya 
odiye, 3? “Pohuwalingolo yio ode belemu wawu 
wungguliya mao u ma pilohutu lo Allahuta'ala 
ode olemu.” Tawu boyito olo ma lohelili 
nga'amila kota boyito wawu helohungguli mao 
u ma pilohutu li Isa ode oliyo. 

40 Tou ti Isa lohuwalingayi ode lipu lo Galileya, 
ngohuntuwa tawu lolutula o-Liyo, sababu 
timongoliyo nga'amila hepohulata o-Liyo. 

41] onao mayi tawu ngota tangguliyo te Yairus 
tala ngota lo tauwa lo bele hepotabiyalo. Tiyo 
losujudu to talu lo oati Isa wawu helolohileya 
ode o-Liyo alihu ti Isa monao mao ode beleliyo, 
42 sababu walaiyo tabuwa ta bo tuwa-tuwawulo 
ta umuruliyo mopuladuluwo lotawunu, ma 
ngope'e mate. Tou Tiyo nao-nao oditomota, ti 
Isa hepilohuhupeta lo tawu ngohuntuwa. 
43Teto woluwo tabuwa ngota ta ma 
mopuladuluwo lotawunu hepoba'ata lo duhu, 
ma lopulito harataliyo nga'amila heyilohiliyo 
ode ta hepohunema, bo diyaluwo ngota mao 
ta lowali lopo'oluli oliyo. ##Tiyo lodudula 
mota ode oli Isa monto dibalaka lodedeta 
bihu jumba-Liyo wawu to sa'ati boyito lomola 
loberenti u hepoba'ata lo duhu boyito. “Ti 

Isa lohintu odiye, “Tatonu ta lodedeta ola-U?” 
Diyaluwo mao tawu ta mohuto mongaku. 

Te Petrus loloiya odiye, “Guru, ngohuntuwa 
tawu a'ambuwa pali-palita to tili li Guru wawu 
wuwuntude!” 

40Ti Isa loloiya odiye, "Woluwo ta ma 
lodedeta ola-U, sababu Wau lo'orasa woluwo 
kawasa u ma yilumuwala mota lonto batanga- 
U.” 47 Tou ilotawa mao lo tabuwa boyito deu 
huhutuliyo ilotawa li Isa, tiyo lonao mota 
wolo upolo-polopaliyo losujudu to talu li Isa 
lapatao lohungguli mao ode tawu ngohuntuwa 
yilongola tiyo lodedeta o-Liyo wawu wololo tiyo 
lato loluli. “Ti Isa loloiya ode tabuwa boyito 
odiye, "Weyi wutato Latiya, imani lingoli ma 
lo'osalamati olingoli. Ponaolo wolo usalamati.” 

49 Tou ti Isa donggo bisa-bisala, lonao mayi 
ngololota tawu lonto bele le Yairus wawu me 
lopolele odiye, "Walai tuwani ma yilate. Dilalo 
mao po'opuleya ti Guru.” 

50 Bo ti Isa lo'odungoheo wawu lobisala ode 
le Yayirus odiye, “Dila pohe, bo pomaracayalo 
wawu walaumu ma salamati.” 

51Tou ma ledungga mota ode bele le Yairus, 
ti Isa dila longohi openu bo ngota mao ta 
mowali momaso wo-Liyo, ngopohiya te Petrus, 
te Yahya wawu te Yakobus wawu ti papa woli 
mama lo ta ukikinga boyito. ?? Nga'amila 
tawu ma hewolola wawu hehiyonga sababu 
ta ukikinga boyito, bo ti Isa loloiya mao ode 
olimongoliyo odiye, “Dila hiyongo. Tiyo dila 
yilate bo tutuluhu!” 

53Ti Isa bo hepoi'iya limongoliyo, sababu 
otawa limongoliyo deu ta ukikinga boyito ma 
yilate. 2#Lapatao ti Isa ma lodihu mao olu'u lo 
ta ukikinga boyito wawu loloiya odiye, "Weyi 
nou, bongulo!” >? Roh lo ta ukikinga boyito 
ma lohuwalingayi wawu tou boyitolo tiyo ma 
tilimihulo. Lapatao ti Isa lopoahu moipoa 
mao ta ukikinga boyito. ?? Mongodula'a lo ta 
ukikinga boyito hilerani, bo ti Isa longentela 
olimongoliyo mohungguli openu ode tatonu, U 
ma lowali boyito. 

1Ti Isa loibodeyi mongorasul mopuladulota 
lapatao longohi olimongoliyo haku 

wawu kawasa momuhu nga'amila lati 
wawu mopo'oluli totonulalo panyaki. 2Tiyo 
lopoahu olimongoliyo mopotunggulo habari 
lo Yiladiya lo Allahuta'ala wawu mopo'oluli 
tawu-tawuwala ta hingongota. 3Loiya li 
Isa ode olimongoliyo, “Dila mowali modelo 
wolo-wolo tou henaowa. Dila mowali modelo 
tunggudu meyambo bututu lo tomeu, roti, 
meyambo doyi, meyambo momake bo'o 
dulopita wowolude. “Wawu wonu timongoli 
tolimoliyo to delomo bele tuwawu, potitola 
lomao teto, tunggulo timongoli molola mao 
kota boyito. ? Wawu wonu woluwo ta dila 
mohuto mololimo olimongoli, tolayi lomao kota 
boyito wawu polota'a lomao peyahuo to paladu 
oati mongoli, uwito mowali poela wawu tuwoto 
deu timongoliyo dila yinawo motobati.” 

6 | apatao timongoliyo ma lonao wawu ma 
lohelili kakambunguwalo helopotunggulo 


LUKAS 9.7-12 51 


habari mopiyohe lonto Allahuta'ala wawu 
helopoluli ta hengongota to nga'amila tambati. 

7Tou te Herodes olongiya lo lipu lo Galileya, 
lo'odungoheo habari tomimbihu nga'amila u 
ma hepilohutu li Isa boyito, tiyo ma lolingu, 
sababu woluwo ta hepoloiyawa deu ti nabi 
Yahya ta mopopolihuwa ma pilopobongu mayi 
lo Allahuta'ala lonto kuburu. 3 Bo woluwo olo 
ta hepoloiyawa, ti nabi Eliya ta lotibiloheyi lo 
batangaliyo wawu ta wuwewo hipoloiyawa, tala 
ngota to wolota lo mongonabi omo-omolu mayi 
ta muli tilumumulayi. 2 Bo ti olongiya Herodes 
loloiya odiye, "Ti nabi Yahya ta mopopolihuwa 
ma tilimadeu lunggongiyo. Tatonu Tawu botiye 
ta ma heilodungoheu habari-Liyo?” Lapatao 
tiyo helongusaha modudunggaya woli Isa. 

10 Tou mongorasul boyito lohuwalingayi, 
timongoliyo ma losirita mao ode li Isa u 
ma kilaraja limongoliyo. Lapatao ti Isa 
lotiyanga olimongoliyo motiwiwi mota ode 
kota u tanggu-tanggula Betsaida. 1! Bo tou 
illotawa mao lo tawu ngohuntuwa ti Isa ma 
tetomota, timongoliyo lohunuhe mota ode 
tambati boyito. Ti Isa lololimo wawu lobisala 
ode olimongoliyo tomimbihu Yiladiya lo 
Allahuta'ala wawu Tiyo ma lopo'oluli ta paralu 
po'oluliyo-Liyo. 

12 Tou dulahu ma tumolopo, ma lodudulayi 
mongorasul mopuladulota ode o-Liyo wawu 
loloiya, “Peinaoyi lomao tawu ngohuntuwa boti, 
alihu timongoliyo monao ode kakambunguwalo 
to tili mao lo tambati botiye, mota mololohe 

tambati pohuheliyalo wawu ualo, sababu 
tambati boti dila hepotitola lo tawu.” 

13 Bo Tiyo loloiya ode olimongoliyo, “Timongoli 
ta musi mopoa olimongoliyo.” Timongoliyo 
lolametao, "U woluwo to olamiyatiya bo 
roti limo lobotu wawu uponula dulobotu. 
Ngopohiya wonu amiyatiya mota motali mayi 
ualo lo tawu nga'amila botiye.” 14Teto woluwo 
tanu limololihulota mongololai. Lapatao ti 
Isa loloiya ode mongomuri-Liyo, “Peihuloi 
lomota timongoliyo boti helembo-lemboa, 
ngopolemboa wonu limolopululota mao.” 

15 Mongomuri-Liyo ma lohutu mao odito, 
lapatao tawu ngohuntuwa boyito ma lotihulo'o. 
16 Tou ti Isa lohama mayi roti limo lobotu wawu 
uponula dulobotu, Tiyo yilumanggela mola ode 
hulungo losukuru wawu lodua lohile barakati 
ode Allahuta'ala, lapatao lomita-mitanga mota 
roti wolo uponula boyito wawu longohi-ngohi 
mao ode mongomuri-Liyo, alihu pohinta 
mota limongoliyo tawu ngohuntuwa boyito. 
17Timongoliyo nga'amila yilonga sambe 
lobutuhu. Lapatao timongoliyo lohimoa 
mota putu-putuwala lo labito ualo boyito 
mopuladuluwo lokaranji jumulaliyo. 

18To dulahe tuwawu tou ti Isa hemodua 
tutuwawu, mongomuri-Liyo woluwo to tambati 
boyito. Lapatao tiyo lohintu ode olimongoliyo, 
"Heloiya lo tawu ngohuntuwa, tatonu Wau 
botiye?” 

19Timongoliyo lolametao, "Ti Guru boti 
ti nabi Yahya ta mopopolihuwa. Woluwo 
olo ta hepoloiyawa, ti nabi Eliya; tawu 

wuwewo hepoloiyawa, tala ngota to wolota 
lo mongonabi omo-omolu mayi ta muli 
tilumumulayi.” 

20Ti Isa lohintu ode olimongoliyo, "Wonu to 
pahamu olimongoli, tatonu Wau botiya?” Te 
Petrus lolametao, “Ti Guru ta pilojanjiya lo 
Allahuta'ala mowali olongiya ta mo'osalamati 
manusiya.” 

21 | apatao ti Isa lolahuli wawu lodini 
olimongoliyo alihu timongoliyo dila mopolo'opo 
pasali boyito openu boli ode tatonu. ??Ti 
Isa loloiya, "Walao Manusiya musi modutola 
usikisa ngohuntuwa wawu dila tolimo lo ta 
dudula'a-dudula'a tawu lo Yahudi, mongotauwa 
lo imamu wawu mongoahali lo Tawurat, lapatao 
tawu-tawuwala ta moyingo-Liyo ma mosalipu 
o-Liyo sambe mate wawu to dulahe otoluliyo 
Tiyo ma popobongulo mayi lo Allahuta'ala 
monto kuburu.” 

23 Loiya-Liyo ode olimongoliyo nga'amila 
odiye, “Timi'idu ta ohila modudua ola-U, 
tiyo musi momahe batangaliyo lohihilawo, 
momota mao salipuliyo timi'idu dulahu wawu 
deuwito tiyo mowali modudua ola-U. ?4 Sababu 
titalotita ta ohila moposalamati lo nyawaliyo, 
tiyo ma oliya lo nyawaliyo; bo titalotita ta oliya 
lo nyawaliyo sababu Wau, tawu boyito ma 
moposalamati lo nyawaliyo. ?? Wolo hunaliyo 
tawu ngota mo'otapu harata ngoyilanggubu 
duniya botiye bo batangaliyo lohihilawo rugi 
wawu topotala? ?6Titalotita ta molito mongaku 
ola-U wawu u heloiya-U, Walao Manusiya olo 
ma molito mongaku oliyo boyito to wakutu 


LUKAS 9.27-33 54 


Tiyo monao mayi to delomo tine-Liyo wawu 
to delomo tinelo Allahuta'ala ti Papa wawu 
to delomo tinelo mala-malaikatiyala ta suci. 
27 Tutuliyotutu polele-U mayi ode olimongoli: 
To wolota lo tawu ta woluwo teye botiye 
woluwo ta dipo mate tou timongoliyo dipo 
mo'onto Yiladiya lo Allahuta'ala.” 

28 Tanu walulohuyi mola tou ti Isa yilapato 
lobisala tomimbihu pasali boyito, Tiyo lodelo 
ole Petrus, te Yahya wawu te Yakobus, lotaodu 
huidu mola lodua. 2? Tou tiyo hemodua, 
lakuliyo loubawa wawu kayiniliyo lowali 
moputio heinta-intawa. 3?Lapatao debolo ma 
ilontonga mota lo mongomuri-Liyo, ta dulota 
ma bibisalawa woliyo, deuwitoyito ti nabi Musa 
wawu ti nabi Eliya. 3t Dudulota timongoliyo 
lotitibiloheyi to delomo tinela u motilanga 
da'a wawu lobisala lo nonao li Isa molola 
mao duniya boti u bolo ngope'e mola ma 
popoganapuwoliyo to kota lo Yerusalem. 3? To 
wakutu boyito te Petrus wolo mongotamaniliyo 
letuluhu. Wawu tou timongoliyo iloheya 
mayi, timongoliyo lo'onto mota oli Isa to 
delomo tine-Liyo wawu ta dulota boyito 
hetihula pe'enta wo-Liyo. 33 Tou ta dulota 
boyito ma molola mao oli Isa, te Petrus 
lobisala ode o-Liyo, “Guru, sambe sanangi 
lamiyatiya woluwo to tambati botiye. Lebe 
mopiyohu amiyatiya mopotihulayi lo wombohe 
mohelutotolu, uli Guru tuwawu, tuwawu oli 
nabi Musa wawu tuwawu Uli nabi Eliya.” Bo te 
Petrus dila motota lo u yiloiyaliyo boyito. 

34 Tou tiyo donggo hemobisala odito, woluwo 
hengo lohenggubeyi olimongoliyo. Wawu tou 
timongoliyo ma ilowanggube mayi lo henga 
boyito, timongoliyo ma yilohe. 3? Lapatao 
woluwo suwara tuwawu ilodungohe mayi 
lonto delomo henga boyito, loloiya odiye, 
"Tatabotiyelo Walau-U ta ma tilulawotu-U, 
dungohi mao Tiyo!” 

36 Tou suwara boyito ma diduluwo, ilontonga 
mota limongoliyo ti Isa bolo tutuwawu. 
Mongomuri-Liyo lolahu mao rahasiya boyito 
wawu to wakutu boyito timongoliyo dila 
lopotota openu boli ode tatonu u ma ilontonga 
limongoliyo boyito. 

37 Lolombuliyo mola tou timongoliyo lotuhuta 

mota lonto huidu, ngohuntuwa da'a tawu 
ohila modudunggaya woli Isa. 33 To wolota 
lo tawu ngohuntuwa boyito woluwo ta lolai 
ngota longuwatio, uwaliyo mao, “Guru, watiya 
mohile turungi. Bilohi pomayi walao latiya 
ta bo ngota-ngotalo! 3?Timi-timi'idu tiyo 
potodeliyo mayi, tiyo bolo monguwatio lomola. 
Lati boyito hemopo-mopomanti oliyo, tunggulo 
ngangoliyo ma lombu-lombula lo yiyohu. 
Lati boyito olo layito hemolosikisawa oliyo 
ma ngope'e bo didu tolaliyo. 40 Watiya ma 
lohile turungi to mongomuri li Guru, alihu 
timongoliyo momuhu mao lati boyito, bo 
timongoliyo dila lo'owali.” 

41 Lapatao ti Isa loloiya, "Weyi timongoli 
tawu-tawuwala to jamani boti ta dila paracaya 
wawu helapala, donggo ngolo hihewoliyo 
Wau musi motitola to wolota limongoli wawu 

hemolosabariya olimongoli? Delowa mayi 
wala'a boyito odiyamayi!” 

42 Wawu tou wala'a boyito lodudula mota 
ode oli Isa, lati u tilumuwanga to oliyo 
boyito lopomanti mao oliyo to huta wawu 
helohohoyangi oliyo. Bo ti Isa longantingao 
lati boyito wawu lopo'oluli mao wala'a boyito 
lapatao lopowuwalingao ode oli yamoliyo. 

43To wakutu nga'amila tawu donggo 
helinggolabe sababu nga'amila u ma pilohutu- 
Liyo boyito, ti Isa lobisala ode mongomuri-Liyo. 
44 "Dungohi wawu po'otuwota totonulalo loiya- 
U botiye: Walao Manusiya bolo ngope'e mola 
ma wuduwoliyo ode olu'u lo manusiya.” 

45 Bo timongoliyo dila mongarati wolo u 
hemakusuduwo loloiya li Isa boyito, sababu 
pasali boyito tutuo olimongoliyo, tunggulo 
timongoliyo dila mowali mongarati. Wawu 
timongoliyo mohe mohintu ode o-Liyo wolo 
makusudu loloiya boyito. 

46 To wolota lo mongomuri-Liyo pilotimbuluwa 
lo butola lo pasali ta lebe uda'a to wolota 
limongoliyo. “7 Bo ti Isa lotota u to delomo 
pikirangi limongoliyo. Uwitolo sababuliyo 
Tiyo lotiyangayi ta ukikinga ngota wawu 
pilopotihuliyo mayi to tili-Liyo. “8 Lapatao 
Tiyo lobisala ode olimongoliyo, “Titalotita 
ta mololimo ta ukikinga botiye to delomo 
tanggulu-U, tiyo mololimo ola-U, wawu 
titalotita ta mololimo ola-U, tiyo mololimo 
o-Liyo ta lopoahu mayi ola-U. Sababu ta lebe 
kikingo to wolota limongoli nga'amila, tiyo ta 
lebe uda'a!” 

49 Lapatao tala ngota lo muri li Isa ta 
tanggu-tanggula te Yahya loloiya ode o-Liyo 
odiye, “Guru, amiyatiya lo'onto tawu ngota ta 
lomuhu lati to delomo tangguli Guru, lapatao 
ilentela mao lamiyatiya tiyo, sababu tiyo dila 
dudu-dudua olanto.” 

“D [oiya li Isa ode oliyo, "Dila mao enteli tawu 
ta odito, sababu titalotita ta dila mobutola 
wolimongoli, tiyo wolimongoli.” 

51Tou ma ngope'e ledungga ti Isa bintaoliyo 
ode soroga, Tiyo ma lopoliyatu lo hila-Liyo 
monao ode kota lo Yerusalem ?? wawu Tiyo 
lopoahu mota tanu ngololota lemulo-Liyo. Ta 
ilahula-Liyo boyito ma lonao wawu lomaso mao 
ode kambungu lo tawu lo suku lo Samariya 
mota moposadiya mao lo u paralu o-Liyo. 73 Bo 
tawu lo Samariya boyito dila lololimo o-Liyo 
sababu nonao-Liyo ode kota lo Yerusalem. 

54 Tou pasali boyito ilotawa mao lo muri-Liyo 
dulota, deuwitoyito te Yakobus wawu te 
Yahya, timongoliyo loloiya, “Eya, Ito Eya 
mohuto meyalo dila wonu amiyatiya mohile 
tulu molaheyi monto soroga me mongantulu 
olimongoliyo?” 

>> Bo ti Isa loyili mao wawu longantinga 
olimongoliyo. ?? Lapatao timongoliyo ma lonao 
ode kambungu wuwewo. 

57 Tou ti Isa wolo mongomuri-Liyo lopoturusi 
lo nonao limongoliyo, woluwo tawu ngota 
loloiya ode oli Isa, “Watiya ma modudua oli 
Guru, openu ode utonu ponaowa li Guru!” 

38 Bo ti Isa lolametao ode oliyo, “Serigala 
o huwangiyo wawu burungi hetombota o 

beleyaliyo, bo Walao Manusiya dila o tambati 
podutuwaliyo lunggongo.” 

59 [| apatao Tiyo loloiya ode ta wuwewo, 
"Poduduo mayi ola-U!” Bo tawu boyito loloiya, 
"Guru, watiya mohile ijini monao mota 
molobungopo oli papa latiya.” 

60 Bo ti Isa loloiya ode oliyo. "Hulilomao ta 
yilate molobunga tawuliyo ta yilate. Bo yio, 
ponaolo wawu popotunggula lomao habari lo 
Yiladiya lo Allahuta'ala.” 

61 Ta wuwewo poli loloiya, “Watiya ma 
modudua oli Guru, bo watiya mohile ijini 
monao mota mohintupo to mongowarisi 
latiya.” 

62 Bo ti Isa loloiya ode oliyo, “Timi'idu ta 
ma hemomadeo wawu donggo moyili ode 
dibalaka, tiyo dila patuti momaso ode Yiladiya 
lo Allahuta'ala.” 

10 1 Lapatiyo mao ti Isa Eya lolulawota 

pitulopulu muri-Liyo wuwewo, lapatao 
ilahula-Liyo dulota-dulota lotitimulo-Liyo 
mao ode timi'idu kota wawu tambati u ma 
nao-Liyo. 2 Pilolele-Liyo mao olimongoliyo 
odiye, "U otololo memangi ngohuntuwa, bo 
ta mongotolo bo ngoidi. Uwitolo sababuliyo 
pohile mao ode oli tuwani ta ahu'uwo lo 
uotolola boyito, alihu tiyo molawo mayi ta 
mongotolo. 3 Ponaolo timongoli! Ototayi mao: 
Wau mopoahu olimongoli odelo walao himba 
ode hungo serigala. “Dila podelo dombeti 
meyambo bututu poluwangala tomeu wawu 
santale. Wawu dila poberenti to dalalo mongohi 
salamu openu boli ode olita. ?Timi'idu bele 

pomasowa limongoli, poleleya mao bohuliyo 
odiye, 'Dame wawu sanangi molaheyi ode bele 
botiye.” “Wawu wonu teto woluwo ta sanangi 
mololimo salamu limongoli, barakati lo salamu 
limongoliyo boyito ma molahe mola ode 
oliyo. Bo wonu dila, barakati lo salamu boyito 
ma mohuwalingayi ode olimongoli. 7 Potitola 
lomao to delomo bele boyito. Ala mao wawu 
yiluma mao u ma pohintaliyo mayi lo ta to 
bele boyito olimongoli, sababu ta hemokaraja 
patuti mo'otapu gajiliyo. Dila mowali molalalila 
to bele. Timi'idu kota pomasowa limongoli 
wawu timongoli tilolimoliyo teto, ala mao 
wolo u ma pilohintaliyo mayi olimongoli to 
kota boyito, ?po'oluliya mao ta hengongota 
ta woluwo to kota boyito wawu poleleya 
mao olimongoliyo, 'Yiladiya lo Allahuta'ala 
ma membidu ode olimongoli.” 1? Timi'idu 
kota pomasowa limongoli wawu timongoli 
dila tolimoliyo teto, luwalo lomao timongoli 
ode dala-dalalala da'a to kota boyito wawu 
loiyayi mao odiye, !! 'Peyahuo kota limongoli u 
hedembinga to paladu oato lami, ma polota'ao 
lami mowali poela olimongoli. Bo ototayi mao: 
Yiladiya lo Allahuta'ala ma membidu!' ” 12Ti 
Isa loloiya ode olimongoliyo, “Polele-U mayi 
ode olimongoli: To dulahu ukiyama tawu lo 
kota lo Sodom lebe mohelo u tanggungiyoliyo 
popobandingiyo mao lo u tanggungiyo lo tawu 
lo kota boyito.” 

13Ti Isa loloiya odiye, "Matilopotala timongoli 
tawu lo kota lo Korazim wawu tawu lo kota lo 
Betsaida! Sababu wonu mujijat u ma lowali 

to wolota limongoli ma lowali to kota lo Tirus 
wawu to kota lo Sidon, tantu tawu-tawuwala 
teto ma lohihewo lohikayini lo kado wawu 
lotihuloa to peyahuo, tuwoto u timongoliyo ma 
lotobati. 14 Bo to dulahu ukiyama tawu lo kota 
lo Tirus wawu tawu lo kota lo Sidon lebe mohelo 
u tanggungiyo limongoliyo popobandingiyo 
mao lo u tanggungiyo limongoli, weyi timongoli 
tawu lo kota lo Korazim wawu tawu lo kota 
lo Betsaida. !? Wawu timongoli tawu lo kota 
lo Kapernawum! Harapu limongoli timongoli 
botiye ma popolanggato lo Allahuta'ala 
sambe demola hulungo? Dila! Timongoli ma 
po'opa-Liyo sambe demola alamu lo kuburu!” 
16Ti Isa loloiya ode mongomuri-Liyo ta 
pitulopululota odiye, “Titalotita ta modungohe 
olimongoli, tiyo modungohe ola-U. Wawu 
titalotita ta dila mololimo olimongoli dila 
mololimo ola-U wawu titalotita ta dila mololimo 
ola-U, tiyo olo dila mololimo Ta lopoahu mayi 
ola-U.” 

17 Tou mongomuri pitulopululota boyito 
lohuwalinga mota ode oli Isa wolo 
uhewengahe, timongoliyo loloiya ode o-Liyo 
odiye, "Eya, lati-latiyalo olo ta'aluku ode 
olamiyatiya sababu tangguli Isa Eya!” 

18Ti Isa loloiya ode olimongoliyo odiye, “Wau 
helolobilohe Ibilisi lodehu mayi odelo ilato 
lonto hulungo. +°? Ototayi mao: Wau ma longohi 
mayi haku wawu kawasa ode olimongoli 
moduta'a tulide bisa wawu bambawu wawu 
timongoli olo ma yilohiya-U haku wawu kawasa 
motahangi mao nga'amila kawasa lo Ibilisi, 

alihu diyaluwo tuwawu mao u monto musu 
boyito u mo'otopotala olimongoli. 2? Openu 
odito, timongoli dila mowali mengahu sababu 
lati-latiyala boyito ta'aluku ode olimongoli, bo 
potiwengaheo sababu tangguli mongoli ma 
tula-tulade to soroga.” 

21To wakutu boyito ti Isa ma kilawasa lo Roh 
lo Allahuta'ala, tunggulo Tiyo ma yilengahe 
da'a. Ti Isa lodua odiye, "Watiya mosukuru 
ode oli Papa Eya lo duniya, sababu nga'amila 
botiye ma tilui Papa ode ta hetotawa, bo ma 
pilopopatatayi li Papa ode ta dila otilanggulo. 
Wu Papa, uwito u mo'osanangi oli Papa. 

22 Nga'amila ma yiludu mayi li Papa ode 
o-Latiya wawu diyaluwo ngota mao ta motota 
tatonu Walao ngopohiya li Papa, wawu 
diyaluwo mao olo ta motota tatonu ti Papa 
ngopohiya lo Walao wawu tawu-tawuwala ta 
otohila lo Walao popotota-Liyo mao.” 

23 |apatao ti Isa loyili mao ode mongomuri- 
Liyo lohihilawo wawu loloiya odiye, “Ma 
silanangi ta mo'onto u ma ilontonga 
limongoli. 2? Sababu polele-U mayi ode 
olimongoli: Ngohuntuwa nabi wawu olongiya 
ohila momilohe u heontonga limongoli, 
bo timongoliyo dila lo'onto, wawu ohila 
modungohe u heodungohe limongoli, bo 
timongoliyo dila lo'odungohu.” 

25 | apatao ma tilimihulayi ahali lo Tawurat 
ngota ohila mohimontala oli Isa. Tiyo loloiya 
odiye, “Guru, wolo u mowali pohutuwo latiya 
asali watiya mo'otapu tutumula kakali?” 

26 Tameti Isa ode oliyo odiye, "Wololo 
pahamumu lo u tula-tulade to kitabi lo hukum 
lo Tawurat?” 

27 Tawu boyito lolametao odiye, “Otolianga 
mao Allahuta'ala Eyamu wolo hilawo liya-liyatu 
wawu wolo nga'amila jiwamu wawu wolo 
nga'amila lotolumu wawu wolo nga'amila 
akalimu, wawu otoliangamu mao tawu 
ta titiliya wolemu odelo yio motoliango 
batangamu lohihilawo.” 

28 Tameti Isa ode oliyo odiye, "Totametumu 
memangi banari. Pohutuwa mao u odito wawu 
yio ma tumumulo.” 

29 Sababu tiyo ohila mopobanari lo 
batangaliyo, tiyo lohintu ode oli Isa odiye, 
"Wonu ito musi motolianga ta titiliya wolanto, 
tatonu ta hepatujuwo lo hukum lo Tawurat 
boyito?” 

30 Tameti Isa ode oliyo odiye, "Woluwo tawu 
ngota lotuhutayi lonto kota lo Yerusalem ode 
kota lo Yeriko. Tiyo tilabode lo ta mohehuwa. Ta 
mohehuwa boyito lohama nga'amila harataliyo 
wawu nga'amila pakeyangiliyo. Timongoliyo 
olo lolombate mao oliyo wawu lolola mao 
oliyo ma ngope'e mate. 3! Lolahunga woluwo 
imamu ngota lotuhutayi loli dalala boyito 
olo. Tiyo lo'onto mao tawu boyito, bo tiyo 
lomolitao loli ngotuwali lo dalalo. 32 Odito olo 
hatibi ngota tawu lo suku lo Lewi ledungga 
mao ode tambati boyito wawu lo'onto mao 
ta pilohehuwa lo tawu harataliyo boyito. Tiyo 
bo lomolita mota loli ungopita. 33 Lapatao 
woluwo ta ngopohiya, deuwitoyito tawu lo 

suku lo Samariya ta nao-nao lo'odungga 
mao tawu boyito. Tou tiyo lo'onto mao tawu 
boyito, tiyo ma pilotimbuluwa lo toliango. 

34 Ma diludulaliyo mota tawu boyito. Paliliyo 
ma yilunemiyo mao lo minya wawu taluhu 
angguru wawu biloluliyo mao. Lapatao tawu 
boyito ma tilaeliyo mao to wadalaliyo wawu 
dileloliyo ode bele hepotihangata lo tawu mola 
rawatiyaliyo teto. 3? Lolombuliyo mola tiyo 
longohi mao tala'a dulopita doyi lo Roma ode 
tahu'uwo lo bele boyito wawu loloiya odiye, 
"Rawati mao tawu boti wawu wonu bolo lebe 
onggosiliyo, sisaliyo dema mebayariya latiya 
tou watiya mohuwalingayi.” ” 

36 | apatao ti Isa lohintu ode tawu boyito 
odiye, “Moturuti mao pahamumu to wolota lo 
ta towulota boyito, tatonu ta lowali ta titiliya 
wawu ta lotoliango ta pilohehuwa harataliyo 
boyito?” 

37 Ta ahali lo Tawurat boyito lolametao odiye, 
"Tawu ta lopobiloheo lo tolianga ode oliyo.” 
Loiya li Isa ode oliyo odiye, “Ponaolo yio wawu 
pohutuwa mao odito!” 

38 Tou ti Isa wolo mongomuri-Liyo lopoturusi 
lo nonao limongoliyo, timongoliyo ma 
ledungga ode kambungu tuwawu. Tabuwa 
ngota ta tanggu-tanggula ti Marta lololimo 
o-Liyo to beleliyo. 3? Tabuwa boyito o wutata 
ngota tangguliyo ti Mariya. Ti Mariya boyito 
hulo-huloa to tili lo oati Isa Eya wawu turusi 
hemodungohe u heloiya-Liyo, “0 bo ti Marta 
pusingi lo uUhemolohintawa. Tiyo tilimihulayi to 
tili li Isa wawu loloiya odiye, “Guru, yilongola ti 


LUKAS 10.41-11.6 64 


Guru dila boti paduli, watiya bo hehuliya mao 
lo wutato latiya hemohinta tutuwawu? Ahuli 
pomayi tiyo momantu olatiya!” 

41 Eya loloiya mao ode oliyo odiye, "Marta, 
Marta! Malo odiye huntuwa lo pasali u 
hemo'ohawatiri wawu hemo'osusa olemu, 

42 padahali bo tuwawu u paralu. Ti Mariya ma 
lolulawota u mopiyohu, udila mowali hama lo 
tawu monto oliyo.” 

1 1 1 To dulahe tuwawu ti Isa hemodua 

to tambati tuwawu. Tou ma yilapato 
muri-Liyo ngota loloiya ode o-Liyo, “Eya, 
po'olata mayi amiyatiya modua odelo u ma 
pilo'olati nabi Yahya ta mopopolihuwa to 
mongomuriliyo.” 

2Ti Isa loloiya mao ode olimongoliyo, "Wonu 
timongoli modua, podua mola odiye, 'Papa 
Allahuta'ala, masahuru tanggulo Allahuta'ala. 
Popodungga lomayi Yiladiya lo Allahuta'ala. 
3Wohi mayi amiyatiya ualo motu'ude 
timi'idu dulahu. “Wawu ambunguwa lomayi 
dusa-dusawala lamiyatiya, sababu amiyatiya 
olo mongambungu timi'idu ta ototala ode 
olamiyatiya. Wawu dila delowa amiyatiya ode 
delomo yimontalo.” ” 

5Lapatao ti Isa loloiya ode olimongoliyo, 
"Humaya lomao tawu ngota to wolota 
limongoli o sahabati ngota wawu totomuta'a 
lo huyiliyo lonao mao ode bele lo sahabatiliyo 
boyito lobisala, 'Sahabatiu, turungi mayi wau 
popobuloti mayi lo roti tolobotu, ? sababu 
sahabatiu ta huwa-huwato lohepita ode 
beleu wawu wau dila o ualo pohintau mao 

oliyo!” 7 Humaya lomao ta to delomo bele 
boyito molametayi, 'Dila mehepotoroso olau, 
pintu lo beleu ma unti-unti wawu wau wolo 
mongowalau'u ma hetuluhe. Wau dila mowali 
mobongu mayi mongohi u paralu olemu.” 

8Polele-U mayi ode olimongoli: Openu 
tiyo dila yinawo mobongu wawu mongohi 
mao u paralu oliyo sababu tawu boyito 
sahabatiliyo, bo sababu huhutuliyo dila 
momolita pipiuwa hemohile, tiyo debo ma 
mobongu wawu mongohi mao ode oliyo u 
paralu oliyo. ? Polele-U mayi ode olimongoli: 
Pohile, timongoli ma wohiya lo Allahuta'ala: 
pololohu, timongoli ma mo'otapu, pongoko'o 
pintu, pintu ma huo mayi lo Allahuta'ala 
ode olimongoli. 1? Sababu timi'idu ta mohile, 
mololimo wawu timi'idu ta mololohu, mo'otapu 
wawu timi'idu ta mongokoa pintu, pintu olo 
ma mohuo ode olimongoliyo. 1? Tiyamo tonu 
to wolota limongoli, wonu walaiyo mohile 
uponula, tiyo ma mongohi mao tulidu ode 
walaiyo u pogantiliyo mao uponula? t? Meyalo 
ma mongohi mao bambawu wonu tiyo mohile 
putito? Tantu dila! 13 Wonu timongoli tawu 
moleto motota mongohi u mopiyohu ode 
mongowalai mongoli, debolo ti Papa to soroga! 
Tiyo ma mongohi mayi Roh lo Allahuta'ala ode 
ta mohile ode o-Liyo!” 

14To dulahe tuwawu ti Isa lomuhu lati u 
hemopobubu to tawu ngota. Tou lati boyito 
ma lokaluwari mao, ta bubu boyito ma lowali 
lobisala. Ta ngohuntuwa hiheraniya tou lo'onto 
mao u ma lowali boyito. 1° Bo woluwo to wolota 


LUKAS 11.16-22 66 


limongoliyo ta loloiya odiye, “Tiyo hemomuhu 
lati-latiyalo wolo kawasa lo Be'eljebul tauwa lo 
lati-latiyalo.” 

16 Woluwo olo tawu wuwewo ohila 
mohimontala oli Isa. Timongoliyo hemolohileya 
tuwota tuwawu monto soroga. 17 Bo pikirangi 
limongoliyo boyito ilotawa li Isa, lapatao Tiyo 
loloiya, “Timi'idu yiladiya wonu ta to delomiyo 
mumusuwa lomao, ma tantu yiladiya boyito 
ma moantulu. Wawu wonu ta ngala'a hehila- 
hilawowa, ma tantu ongongala'a limongoliyo 
boyito ma moantulu. t8 Wonu Ibilisi boyito 
helembo-lemboa wawu mumusuwa lomao, 
wololo yiladiyaliyo mowali mo'otahangi? 

Wau mopolele mayi odiye sababu timongoli 
hepoloiyawa deu Wau hemomuhu lati-latiyalo 
wolo kawasa lo Be'eljebul. 19 Bo wonu 

Wau momuhu lati-latiyalo wolo kawasa lo 
Be'eljebul, wolo kawasa tonu ta hedudua 
olimongoli momuhu lati-latiyalo? Wonu odito, 
timongoliyo lohihilawo ta ma mongohi mayi 
bukti deu timongoli ma tilala. 2?Bo wonu 
Wau momuhu lati-latiyalo wolo kawasa lo 
Allahuta'ala, Yiladiya lo Allahuta'ala boyito ma 
ledungga mayi ode olimongoli. 

21 Wonu ta molotola ngota o sonjata modaha 
mao beleliyo lohihilawo, ma mowali amani 
nga'amila harataliyo. 2? Bo wonu tawu ngota 
ta lebe molotoliyo mao monao mayi molawani 
oliyo wawu mo'olahe oliyo, tawu boyito 
ma mohama mao sonjata u hepongakuliyo 
boyito wawu nga'amila harataliyo lapatao ma 
taya-tayaduliyo mota. 

23Titalotita ta dila wola-U, tiyo molawani 
ola-U, wawu ta dila momantu ola-U, tiyo 
hemorusa karaja-U!” 

24 Ti Isa loloiya odiye, "Wonu lati yilumuwalao 
monto tawu ngota, lati boyito ma mohelili 
ode tatambatiyala u dila o taluhu mololohe 
u pohuheliyaliyo wawu dila mo'otapu. Tiyo 
ma moloiya odiye, “Wau ma mohuwalinga 
mota ode tambatiu u ma tilolau mayi!” 22 Tou 
tiyo lohuwalinga mota, ilodunggaliyo mota 
tambatiliyo ma a'a-a'ato wawu ma beresi 
a'aturu mopiyohu. 2? Lapatao tiyo ma lonao 
mota lotiyangayi lati wuwewo mohelupitu 
u lebe moletiyo mao wawu timongoliyo ma 
momaso mao motitola teto, tunggulo owoluwo 
lo tawu boyito ma lebe moletao lo u bohuliyo.” 

27 Tou ti Isa donggo hemobisala lo pasa- 
pasaliyala boyito, woluwo suwara lo tabuwa 
ngota ilodungohe mayi lonto wolota lo tawu 
ngohuntuwa boyito wawu loloiya ode li Isa, 
"Mailuntungi tabuwa ta lomantalo wawu 
lopotutu lo tabu lo tutuliyo ode oli Guru.” 

28 Bo Tiyo loloiya, "Dila odito. Ta iluntungi, 
deuwitoyito ta lodungohe Pirimani lo 
Allahuta'ala wawu longamali mao to 
tutumuliyo.” 

29 Tou ma hengohuntuwa tawu hepotiambuwa 
to o-Liyo, Tiyo loloiya, “Tawu-tawuwala to 
jamani botiye bo motohilawo lo umohutu leto. 
Timongoliyo mohile tuwota mo'olinggolabu, bo 
Wau dila ta mongohi tuwoto ode olimongoliyo, 
ngopohiya u lowali to oli nabi Yunus. 3? Odelo 
ti nabi Yunus lowali tuwoto ode tawu lo kota 

lo Niniwe, odito olo Walao Manusiya ma 
mowali tuwoto ode tawu-tawuwala to jamani 
botiye. 3t To dulahu ukiyama olongiya tabua 
lonto salatani ma mobongu mayi pe'enta 
wolo tawu-tawuwala to jamani botiye wawu 
tiyo ma mopotala olimongoliyo. Sababu 
olongiya tabuwa boyito ma lonao mayi lonto 
ujungi lo duniya melodungohe hikimati li nabi 
Sulayiman wawu ototayi mao limongoli: Teya 
woluwo Ta lebe mao li nabi Sulayiman! 3? To 
dulahu ukiyama tawu lo kota lo Niniwe ma 
mobongu pe'enta wolo tawu-tawuwala to 
jamani botiye wawu timongoliyo ma mopotala 
to tawu-tawuwala to jamani botiye. Sababu 
tou ma lodungoheo u pilopotungguli nabi 
Yunus, tawu lo kota lo Niniwe boyito ma 
lotobati wawu ototayi mao: Teye woluwo Ta 
lebe mao li nabi Yunus!” 

33 Ti Isa loloiya odiye, "Diyaluwo ta 
mopolaitao lo tohe lapatao popodutuwoliyo 
to walungo bele meyambo taubeliyo mao 
lo ulongo. Tiyo ma mopodutu mao lo tohe 
boyito to tambati molanggato, alihu tawu- 
tawuwala ta momaso mao ode bele boyito 
mo'onto umobango. 3? Matomu yito tohe lo 
ilanggangumu. Wonu matomu mopiyohu, 
mobango nga'amila ilanggangumu, bo wonu 
matomu moleto, ilanggangumu modiolomo. 
35 Uwitolo sababuliyo po'odahawa tinela 
u heanggapuwomu woluwo to olemu bo 
diolomo. 3? Wonu nga'amila ilanggangumu 
mobango wawu diduluwo mao openu bo 
ngointi umodiolomo, nga'amila ma mowali 

mobango, debo odelo tohe molinelayi olemu lo 
tineliyo.” 

37 Tou ti Isa ma yilapato lobisala, tawu ngota 
ta o pahamu Parisi loloduwo o-Liyo monga. 
Tou ma lomaso mao ode bele lo ta o pahamu 
Parisi boyito, ti Isa ma lotihulo'o wawu yilonga. 
38 Tou tawu ta o pahamu Parisi boyito lo'onto 
mao oli Isa yilonga dila lohuwalopo moturuti 
mao aturangi lo agama, tiyo hilerani. 3? Bo 
Eya loloiya mao ode oliyo odiye, “Timongoli 
tawu-tawuwala ta o pahamu Parisi, timongoli 
hepo'oberesiya bulemengiyo lo manggo wawu 
payadiyo, bo to delomo batanga limongoli 
polu-polu lo u yilambato wawu u moleto. 

40 Weyi timongoli ta hehulode, Allahuta'ala ta 
lopowali lo bulemengiyo, Tiyo olo ta lopowali lo 
delomiyo. 7! Bo posadakawa mao u woluwo to 
olimongoli wawu ototayi mao: Nga'amila ma 
mowali beresi olimongoli. 

42 Bo matilopotala timongoli, weyi timongoli 
tawu-tawuwala ta o pahamu Parisi, sababu 
timongoli hepomayariya u wajibu, deuwitoyito 
ngotayadu to umopulu lotayadu ode 
Allahuta'ala. Hiyambola monto ramba-ramba 
wawu monto tili-tiliiahepala lo sayori 
hebayariya limongoli olo. Bo timongoli 
lo'olipata uadili wawu lo'olipata umotoliango 
Allahuta'ala. Pasa-pasaliyala boti u musi karaja 
limongoli, bo uwewo dila mao lipata. 

43 Matilopotala, weyi timongoli tawu- 
tawuwalo ta o pahamu Parisi, sababu timongoli 
motohilawo lo umotihuloa to sapu to awwali 
to bele hepotabiyalo wawu timongoli olo 

motohilawo lo uhurumatiyo lo tawu to 
papataliyalo. ##Matilopotala timongoli, sababu 
timongoli odelo kuburu dila o paita, tunggulo 
tawu-tawuwala ta henao-naowa to tuduliyo, 
dila motota deu timongoliyo henao-naowa to 
tudu lo kuburu.” 

45 Tawu ngota to wolota lo mongoahali lo 
Tawurat lolametao wawu loloiya ode o-Liyo, 
"Guru, wolo uloloiya odito boyito ti Guru 
hemohina olamiyatiya olo.” #?Ti Isa lolametao, 
"Matilopotala timongoli olo, weyi mongoahali 
lo Tawurat, sababu timongoli hepoipomotala 
dudelo to tawu-tawuwalo ususa potalo 
limongoliyo, bo timongoli openu bo ngongo 
tiyongowa lo olu'u limongoli dila lodedeta 
dudelo boyito. #” Matilopotala timongoli, 
sababu timongoli hepomeseliya kuburu lo 
mongonabi, padahali mongotiyombu limongoli 
ta lohinggi nyawa limongoliyo. 48 Wolo uodito, 
timongoli ma lowali sakusi wawu lopobanari 
lo huhutu lo mongotiyombu limongoli boyito, 
sababu timongoliyo ma lohinggi nyawa lo 
mongonabi wawu timongoli ta lomeseli kuburu 
limongoliyo. #9 Uwitolo sababuliyo Allahuta'ala 
to delomo hikimati-Liyo loloiya, “Wau ma 
molawo mota ode olimongoliyo mongonabi 
wawu mongorasul wawu ngotayadu to wolota 
lo mongonabi wawu mongorasul boyito ma 
yinggila limongoliyo nyawa wawu ngotayadu 
ma arinaya limongoliyo!” 3? Allahuta'ala lohutu 
odito, alihu duhu lo mongonabi nga'amila 
ta ma pilate lo mongotiyombu limongoliyo 
tumula lomao monto duniya boti boheli 

pilopowali-Liyo mayi, ma tuntutiyo-Liyo monto 
tawu-tawuwala to jamani boti, °t monto duhu 
le Habel sambe demola duhu le Zakariya ta ma 
pilateliyo to pango bele lo Eya to tili lo tambati 
podutuwaliyo kurubani. Pe'entapo polele-U 
mayi ode olimongoli: Nga'amila boyito ma 
tuntutiyo lo Allahuta'ala to tawu-tawuwala to 
jamani botiye. 

32 Matilopotala timongoli mongoahali lo 
Tawurat, sababu timongoli ma lohama u'unti lo 
ilimu, bo timongoli lohihilawo dila momaso ode 
delomiyo wawu ta hepongusahawa momaso 
ode delomiyo hetahangiya limongoli.” 

53 Tou ti Isa ma lolola mao tambati boyito, 
mongoahali lo Tawurat wawu tawu-tawuwala 
ta o pahamu Parisi mulayi hepomusuwa 
o-Liyo wawu hepohintuwa tili-tililahepa 
lomao. ?#Timongoliyo hepohulata u tala to u 
bisala-Liyo mayi, alihu timongoliyo mowali 
moheupa o-Liyo. 

1 2 1 To wakutu boyito helihu-lihuwa tawu 

ma a'ambuwa wawu wuwuntude, 
tunggulo oati mongoliyo ma huhuta'a 
lomao. Lapatao ti Isa longajari, bohuliyo ode 
mongomuri-Liyo. Tiyo loloiya, "Dahayi mao 
batanga limongoli to ragi lo tawu-tawuwala 
ta o pahamu Parisi, deuwitoyito omunapiki 
limongoliyo. ? Diyaluwo tuwawu mao u 
heu-heuto u dila huo mayi lo Allahuta'ala 
wawu diyaluwo tuwawu mao u hetua u dila 
popopatato mayi lo Allahuta'ala, 3 tunggulo 
u heloiya limongoli tou huyi ma odungohe 

tou dulahu wawu u hepolohuma limongoli to 
delomo huwali popoma'alumuwa lomota.” 

4Ti Isa loloiya odiye, “Mongosahabati-U, 
polele-U mayi ode olimongoli: Dila pohe 
timongoli ode olimongoliyo ta bo mowali 
mopolopu batanga limongoli wawu dila 
kawasa mohutu u lebeliyo mao leto. ? Bo 
ma popopatato-U mayi olimongoli tatonu ta 
musi ohe limongoli. Timongoli musi mohe 
lo Allahuta'ala ta tou ma yilapato lopolopu 
mao lo tawu, o haku wawu o kawasa olo 
mopomahulao to tawu boyito ode delomo 
naraka. Boli polele-U mayi ode olimongoli: 
Tiyo ta musi ohe limongoli! 

6 Burungi dinggota mehelulimo pilotaliliyo 
doyi dulo seni haragaliyo. Openu odito, 
diyaluwo tuwawu mao u olipata lo Allahuta'ala. 
7 Hiyambola huwoa to lunggongi mongoli o 
rekeniya-Liyo nga'amila. Dila pohe timongoli, 
sababu timongoli lebe oharaga popobandingiyo 
mao wolo burungi dinggota ngohuntuwa!” 

8Ti Isa loloiya odiye, "Polele-U mayi ode 
olimongoli: Timi'idu ta mongaku to talu 
lo manusiya deu tiyo dudu-dudua ola-U, 
Walao Manusiya olo ma mongaku to talu lo 
mala-malaikatiyala lonto Allahuta'ala deu tiyo 
dudu-dudua ola-U. 2Bo tawu ta mongaku to 
talu lo manusiya deu tiyo dila dudu-dudua 
ola-U, Wau olo ma mongaku mao to talu 
lo malaikati lo Allahuta'ala deu tiyo dila 
dudu-dudua ola-U. 

10 Timi'idu ta moloiya loiya ngotahe molawani 
Walao Manusiya, tiyo donggo ambunguwo 

lo Allahuta'ala, bo tawu ta mohujati Roh lo 
Allahuta'ala, tiyo ma didu ambunguwo lo 
Allahuta'ala. 

11 Wonu bolo woluwo ta modelo olimongoli 
ode tambati potabiyalo meyalo mao 
popotaluwoliyo wolo pomarenta wolo ta 
heokawasawa, dila mao hawatiri wolo u 
ma polameti mongoli mopodulu lo batanga 
limongoli. 1? Sababu to wakutu boyito Roh lo 
Allahuta'ala ma mopotunu mayi olimongoli 
wolo u musi polameti mongoli.” 

13 To wolota lo tawu ngohuntuwa boyito 
woluwo ta loloiya ode li Isa, “Guru, poleleya 
pomao ode wutato latiya, alihu tiyo molayadeyi 
budeli ode latiya.” 

14 Bo ti Isa loloiya mao ode oliyo, "Wutato, 
tatonu ta lominta'a ola-U lowali hakimu ta 
molayade budeli to wolota limongoli dulota?” 
15Ti Isa loloiya ode olimongoliyo, “Po'opiyohu 
wawu po'odaha timongoli to nga'amila 
sipati tamaolo, sababu openu tawu ngota 
ngohuntuwa harataliyo, tutumuliyo dila mowali 
tantuwo lo okokayaliyo boyito.” 

16 | apatao Tiyo loposambewo mao lo lumade 
tuwawu ode olimongoli, uwa-Liyo mao, 
"Woluwo ta kaya ngota, hutaliyo o hasili 
ngohuntuwa. 1 Tiyo hemolopikirangiya to 
delomo hilaliyo: Wolo u musi pohutuwou? 
Sababu wau dilalo o tambati polahuwau hasili 
lo hutau. 18Lapatao loloiya tiyo, 'Utiye u 
ma pohutuwou: Ma bonggariyou nga'amila 
yibungu'u wawu ma popotihulou mao u lebe 
damanga da'a wawu nga'amila pale wawu 

babarangiyala u wolau ma tahuwou mao teto. 
19 | apatao wau ma mopolele mao ode jiwau: 
To olemu ma woluwo harata ngohuntuwa, 
watu potumula otilitawunuwaliyo, potihuhelilo, 
pongalo, pongilulo wawu potisanangilo!” 2? Bo 
Pirimani lo Allahuta'ala ode oliyo, 'Weyi yio 
ta mohulodu, yinti huyi botiye nyawamu ma 
mehamaliyo monto olemu, ma mowali haku 
lotatonu nga'amila u ma siladiyamu mao 
boyito?” ” 

21Ti Isa loloiya mao odiye, "Odiyelo ta 
hepohimoa harata ode batangaliyo lohihilawo, 
bo tiyo dila kaya to talu lo Allahuta'ala.” 

22Ti Isa lobisala ode mongomuri-Liyo, 
"Polele-U mayi ode olimongoli: Dila mao 
hawatiri timongoli lo tutumuli mongoli, 
deuwitoyito wolo u ma alo limongoli wawu 
dila mao ohawatiri olo timongoli lo ilanggangi 
mongoli, deuwitoyito wolo u ma pomake 
limongoli. 23 Sababu tutumula yito lebe 
oharaga popobandingiyo mao lo ualo wawu 
ilangganga yito lebe oharaga popobandingiyo 
mao lo kayini pohipake. 2#Bilohi mao 
burungi pao ta dila hepomuayade wawu 
dila hepolipuwa wawu dila olo o hudungu 
meyambo o yibungo, bo Allahuta'ala debo 
tatapu hemopoa olimongoliyo. Timongoli 
lebe oharaga popobandingiyo mao wolo 
buburungiyalo! 2? Tatonu to wolota limongoli 
ta wolo hawatiriliyo mambo mopohaya'a 
umuruliyo openu bo ngoidi? 26 Wonu timongoli 
dila mambo mohutu pasali u kikinga da'a 
boyito, yilongola timongoli hawatiri lo 

pasa-pasaliyala wuwewo? 27 Po'obilohe mao 
limongoli bunga to ilengi wololo tutumuliyo, 
dila hemokaraja wawu dila hemohewo. Bo 
polele-U mayi ode olimongoli: Ti olongiya 
Sulayiman to delomo unga'amila ogagaliyo dila 
pake-pake u lebe mopiyohu lo u pake-pake 
to tala tuwawu lo bunga boyito. 29 Wonu 
Allahuta'ala lo po'ogaga huyo'ota to ilengi, 
u to dulahe ingontiye botiye woluwo wawu 
lombu mola ma pomailiyo mao ode delomo 
tulu, dila ponga lo akali Allahuta'ala dila 
mopogaga olimongoli lebe mao lo bunga 
boyito, weyi timongoli ta dila boti paracaya! 
29 Wawu timongoli dila mao opusingi mololohe 
ualo limongoli meyambo uyilumo limongoli 
wawu dila mao hawatiri. 3? Pasali boti helolohu 
lo nga'amila ta kapiru to duniya boti. Bo ma 
otawa li Papa limongoli to soroga deu timongoli 
memangi paralu lo unga'amila boyito. 3t Bo 
lolohe mao limongoli Yiladiya-Liyo wawu 
unga'amila boyito ma poduheng-Iyo mayi ode 
olimongoli.” 

32Ti Isa loloiya odiye, "Dila pohe, weyi 
timongoli ta bo ngointi jumulaliyo! Sababu ti 
Papa limongoli sanangi mongohi olimongoli 
Yiladiya-Liyo boyito. 33Potaliya lomao u 
woluwo to olimongoli wawu pongohi mao 
sadaka! Pohutuwa mao olimongoli bututu 
u dila mowali moantulu u hepatujuwo-U, 
deuwitoyito harata tuwawu to soroga u dila 
mopulito, dila mowali dudula lo ta mototaowa 
wawu dila alo lo buhuo. 3? Sababu toutonu 

ilowoluwowa lo harata limongoli, teto olo hila 
limongoli!” 

35 Ti Isa loloiya odiye, "Po'otoheta mao bintoli 
mongoli wawu dahayi mao, alihu tohe limongoli 
debo tatapu lai-laito. 39 Wawu timongoli musi 
odelo tawu-tawuwala ta hepohulata oli 
tuwani limongoliyo mohuwalingayi lonto 
pesta-pestawala lo nika, alihu wonu tiyo 
me mongokoa pintu, ma lato huowa mao 
limongoliyo pintu oliyo. 3” Mailuntungi 
mongowato boyito ta ma odungga mayi li 
tuwani limongoliyo donggo hedahawa tou 
tiyo mohuwalingayi. Tutuliyotutu polele-U 
mayi ode olimongoli: Tiyo ma momake mao 
bintolo wawu ma moloduwo mao olimongoliyo 
motihuloa monga wawu tiyo ma mohinta 
olimongoliyo. 33 Wawu wonu tiyo monao 
mayi to tomuta'a lo huyiliyo meyambo tou 
molaliyonu wawu timongoliyo odunggaliyo mao 
hedahawa, mailuntungi mongowato boyito. 
39Bo ototayi mao limongoli: Wonu otawa lo 
tahu'uwo lo bele jam ngolo ta mototaowa 
monao mayi, tantu dila bo huliyaliyo mao 
beleliyo bonggariyo lo ta mototaoa boyito. 

40 Timongoli musi ma hesiyapuwa, sababu 
Walao Manusiya medungga mayi to wakutu u 
dila otawa limongoli.” 

41 Te Petrus loloiya ode li Isa, “Eya, tatonu ta 
hemakusuduwo lo Ito Eya lo lumade boyito, 
amiyatiya meyambo tawu nga'amila?” 

42 Eya lolametao, “Tatonu tawu ta 
mongurusani bele ta ta'ati wawu bijaki? Tiyo 
ta ma paracaya li tuwaniliyo mowali tauwa 

lo mongowatoliyo mongohi mao ualo ode 
olimongoliyo to wakutuliyo. #3 Mailuntungi 
wato boyito ta ma odungga mao li tuwaniliyo 
donggo hemokaraja tugasiliyo tou ti tuwaniliyo 
mohuwalingayi. ##Tutuliyotutu polele-U mayi 
ode olimongoli: Wato boyito ma bintao mao li 
tuwaniliyo modaha nga'amila harata li tuwani 
boyito. 1? Bo wonu wato boyito hemoloiya to 
delomo hilaliyo odiye, 'Ti tuwaniu dipo monao 
mayi.” Lapatao tiyo ma lomulayi lohumbade 
mongowato mongololai wawu mongowato 
mongobuwa wawu yilonga longilu sambe 
hiluwoa. “Ti tuwani lo wato boyito ma 
medungga mayi to dulahe wawu to wakutu u 
dila otawaliyo wawu wato boyito ma sikisaliyo 
tiotutuwa wawu nasipliyo ma popotu wawu 
woliyo mao wolo tawu-tawuwala ta dila 
paracaya lo Allahuta'ala. 

47 Wato ta motota lo u otohila li tuwaniliyo 
wawu dila moposadiya meyalo dila mokaraja 
u otohila li tuwaniliyo, wato boyito ma 
hukumaniyoliyo mobubuheto. 48 Bo wato ta 
dila motota wawu lohutu u po'otapulaliyo 
hukumani, tiyo ma mo'otapu hukumani ngoidi. 
Wawu timi'idu ta ngohuntuwa u yilohi lo 
Allahuta'ala, ngohuntuwa olo u heharapuwo 
lo Allahuta'ala monto oliyo. Wawu titalotita ta 
ngohuntuwa u pilomaracaya lo Allahuta'ala 
ode oliyo, lebe ngohuntuwa olo u tuntutiyo lo 
Allahuta'ala to oliyo.” 

49Ti Isa loloiya odiye, “Wau lonao mayi 
memopomai lo tulu ode duniya wawu otohila-U 
da'a tulu boyito ma lai-laito! 3? Wau musi 

lihuwaliyo lo lilihu tuwawu wawu mayilaba 
susaliyo lo hila-U tou pasali boyito dipo lapato! 
51Timongoli hepolantobe deu Wau lonao mayi 
banta-bantalayi udame ode duniya botiye. 
Polele-U mayi ode olimongoli: Dila! Dila 
udame, bo bubuaya. °”? Sababu tumula lomao 
masatiya, ma mowali bibonga to wolota lo ta 
limolota to delomo bele tuwawu, ta towulota 
molawani ta dulota, ta dulota molawani ta 
towulota. ?3Timongoliyo ma mobibonga: 
Tiyamo ma molawani walaiyo mongololai wawu 
wala'a mongololai ma molawani oli yamoliyo, 
ti mama ma molawani walaiyo mongobuwa 
wawu wala'a mongobuwa ma molawarni oli 
mamaliyo, ti mama moluhengo ma molawani 
walaiyo moluhengo tabuwa wawu wala'a 
moluhenga tabuwa ma molawani moluhengiyo 
tabuwa.” 

>4Ti Isa olo loloiya mao ode tawu 
ngohuntuwa, “Wonu timongoli mo'onto hengo 
mobotula imbihu otolopa, timongoli lato 
moloiya, 'Ma didu mohihewo modehu didi." 
Wawu memangi odito u mowali. >? Wawu 
wonu dupoto salatani hihipo, timongoli ma 
moloiya, “Ma odungga lo polodulahe.” Wawu 
memangi odito u mowali. 2? Weyi timongoli ta 
munapiki, laku lo huta wawu hulungo mowali 
popobedawo limongoli. Yilongola timongoli 
dila mowali mopobedawo lo tuwo-tuwotala lo 
jamani boti?” 

57Ti Isa loloiya odiye, "Yilongola timongoli 
dila mowali momutusani u banari ode batanga 
limongoli lohihilawo? 23 Wonu timongoli monao 

mola motaluwa wolo pomarenta pe'epe'enta 
wolo ta mopodulohu olimongoli, usahayi mao 
modame woliyo tou donggo henaowa mota. 
Wonu dila, timongoli ma deloliyo wolo upakusa 
ode oli hakimu wawu ti hakimu ma mohudu 
mao olimongoli ode pulisi wawu pulisi boyito 
ma mopomaso mao olimongoli ode tutupa. 
59 Polele-U mayi ode olimongoli: Timongoli dila 
ta mokaluwari mayi monto tutupa boyito tou 
timongoli dipo mopo'opolu mao nga'amila u 
musi bayariya limongoli.” 

1 3 1 To wakutu boyito lonao mayi ode li Isa 

tawu ngololota hedelowa mayi habari 

tomimbihu tawu lo lipu lo Galileya ta duhuliyo 
pilopoulawu li gubornur Pilatus wolo duhu 
lo kurubani u ma kurubaniyo limongoliyo. 
2 Tametao li Isa ode olimongoliyo, "Harapu 
limongoli tawu lo lipu lo Galileya boyito 
lebe uda'a dusaliyo popobandingiyo mao lo 
tawu lo lipu lo Galileya wuwewo, sababu 
timongoliyo ma lo'otoduwo u odito boyito? 
3 Polele-U mayi ode olimongoli: Dila! Wonu 
timongoli dila motobati, timongoli nga'amila 
ma mowali binasa odito olo. “Meyambo 
harapu limongoli ta mopulawalulota ta yilate 
ilodehe lo monara to Silowam, lebe uda'a 
totalaliyo popobandingiyo mao lo totala lo 
tawu nga'amila wuwewo ta hetolawa to kota 
lo Yerusalem? ? Polele-U mayi ode olimongoli: 
Dila! Wonu timongoli dila motobati, timongoli 
olo ma mowali binasa odito.” 

6 | apatao ti Isa lopotunggulo lumade odiye, 
"Woluwo tawu ngota ta o ayu ara ngobungo 

u ma lohihewo pilomuloliyo mao to ilengi lo 
angguruliyo. Tiyo lonao mao mopehu hungo lo 
ayu boyito, bo tiyo dila lo'otapu. 7 Lapatao tiyo 
loloiya ode ta hemokaraja ilengi lo angguru 
boyito odiye, 'Ototayimu mao, ma tolotawunu 
wau hemolonaowa mayi mopehu hungo lo ayu 
ara botiye, bo wau dipo lo'otapu wolo-wolo. 
Luwode lomao ayu botiye! Diyaluwo mao 
hunaliyo!” 9 Ta hemokaraja ilengi boyito 
lolametao odiye, "Tuwani, hulipo mao tiyo 
tumu-tumulo to tawunu botiye, ma patiyo 
mao latiya huta pali-palita to ayu botiye wawu 
ma wohiya mao latiya pupuk. ° Potala pe'enta 
mayi tiyo ma momungo. Wawu wonu bolo 
dila momungo, peiluwode lomao li tuwani ayu 
botiye.” ” 

10 To dulahe hepotabiya lo tawu lo Yahudi 
ti Isa hemongajari to tala tuwawu lo bele 
hepotabiyalo. tt Teto woluwo tabuwa ngota 
ta ma mopulawalu lotawunu hetoroso lo 
lati, tunggulo tiyo longongoto sambe ma 
lowali bunggu wawu dilalo mo'owali timihula 
motulidu openu bo ngointi. 1? Tou ti Isa lo'onto 
mao tabuwa boyito, Tiyo ma lotiyangayi 
oliyo wawu loloiya odiye, "Wutato, yio ma 
lolopatao to panyakimu!” 13 Lapatao Tiyo ma 
lodua mao tabuwa boyito wawu tou boyitolo 
tabuwa boyito ma tilimihulo wawu helomuyji 
Allahuta'ala. 

14 Bo tauwa lo bele hepotabiyala boyito 
lopalato nyawaliyo, sababu ti Isa lopo'oluli 
to tawu to dulahe hepotabiya lo tawu lo 
Yahudi. Lapatao tiyo helololoiyawa ode tawu 

ngohuntuwa odiye, “Woluwo wolongguyi mola 
u mowali pokarajalo. Wonu timongoli ohila 
meipo'oluli panyaki limongoli, ponao mayi to 
tala tuwawu lo dulahe boyito, bo dila mowali 
to dulahe hepotabiya!” 

15 Bo Eya lolametao ode oliyo odiye, "Weyi 
timongoli tawu-tawuwala ta munapiki, to 
dulahe hepotabiyalo, timi'idu tawu to wolota 
limongoli ma tantu momuli mao sapi wawu 
wadalaliyo monto lantunga lapatao deloliyo 
mota ode tambati pongilumaliyo. 19 Tabuwa 
botiye waliya li nabi Ibrahim. Ototayi mao: 
Ma mopulawalu lotawunu hihewoliyo tiyo 
tihu-tihuto Ibilisi. Patuti tiyo boti lopato mao 
to tihuto Ibilisi boyito to dulahe hepotabiyalo.” 
17 Wolo loiya odito ti Isa lopo'olita nga'amila 
tawu ta dila ngopahamu wo-Liyo wawu 
nga'amila tawu ngohuntuwa hewengahe 
sababu nga'amila parakara u ajayibu, u 
hepilohutu-Liyo. 

18 | apatao ti Isa loloiya odiye, "Odelo wolo 
Yiladiya lo Allahuta'ala boyito wawu wolo u ma 
popolumade-U mayi? P9 Yiladiya boyito mowali 
lumadu mao odelo bili lo sayori ngobotu hilama 
mao lo tawu wawu pilomuayadiyo mao to 
ilengiliyo. Bili lo sayori boyito ma tilumumulo 
wawu ma lowali ayu ngobungo, tunggulo 
buburungiyala hitombota ma lohutu beleya to 
tangoliyo.” 

20 Wawu Tiyo loloiya poli odiye, "Wolo u ma 
popolumade-U mayi lo Yiladiya lo Allahuta'ala? 
21 Yiladiya boyito lumadu-U mayi odelo 
ragi u hilama mayi lo tabuwa ngota wawu 


LUKAS 13.22-28 82 


pilongulawuliyo mao to tirigu wopatopulu 
loliteri sambe ma lolesi nga'amila.” 

22 Tou ti Isa nao-nao ode kota lo Yerusalem, 
Tiyo lolawode mota lo kota-kotawalo wawu 
kakambunguwalo wawu helongajari teto. 

23 Woluwo tawu ngota lohintu ode o-Liyo odiye, 
"Guru, bo ngoidi da'a tawu ta salamati?” Ti Isa 
loloiya mao ode tawu-tawuwala teto odiye, 

24 "Pongusaha wolo uto'otutuwa alihu timongoli 
mowali momaso to pintu mepito! Sababu 
polele-U mayi ode olimongoli: Ngohuntuwa 
tawu ta ohila momaso, bo dila mowali 
momaso. ?? Ma medungga mayi wakutuliyo 
tahu'uwo lo bele ma mobobongu mayi wawu 
ma moheuta pintu. Wonu timongoli donggo 
hetihula to bulemengiyo hepongokoa pintu 
wawu hepoloiyawa odiye, "Tuwani, huoyi 
pomao olamiyatiya pintu!” Tiyo ma molametayi 
ode olimongoli odiye, 'Dila otawau lonto utonu 
timongoli lonao mayi! 2? Lapatao timongoli ma 
molametao odiye, 'Amiyatiya ma heyilonga 
wawu longilu to talu li tuwani wawu ti tuwani 
olo ma heyilongajari to hulu-hulupilala to 
kota lamiyatiya!” 27 Bo ti tuwani boyito ma 
molametayi ode olimongoli odiye, 'Dila otawau 
timongoli lonto utonu. Pohinggi mao to talu-U, 
weyi timongoli nga'amila tawu ta hepohutuwa 
u dila banari! ” 28Ti Isa loloiya poli odiye, "Tou 
timongoli ma mo'onto mao oli nabi Ibrahim 
woli nabi Ishak wawu ti nabi Yakob wolo 
mongonabi to delomo Yiladiya lo Allahuta'ala, 
timongoli ma humoyongo wawu hetide-tidea 
wawu hengiyota lo bohengo, sababu timongoli 

pomailiyo ode bulemengiyo. 2? Tawu-tawuwalo 
ma monao mayi monto matolodulahu 

wawu otolopa, monto utara wawu salatani. 
Timongoliyo ma motihulo'o wawu monga to 
delomo Yiladiya lo Allahuta'ala. 3? Ototayi mao: 
Woluwo ta hewoliya ma memulo wawu woluwo 
ta hemulowa ma meyoli.” 

31 To wakutu boyito ma lonao mayi tawu 
ta o pahamu Parisi ngololota wawu loloiya 
ode li Isa odiye, “Ponaolo wawu tolayi lomao 
tambati botiye, sababu ti olongiya Herodes 
ohila mohinggi nyawa li Guru.” 

32 Ti Isa lolametao ode olimongoliyo odiye, 
"Pohuwalinga mota timongoli wawu mota 
poleleya mao to serigala boyito, “Wau 
hemomuhu lati wawu mopo 'oluli to tawu to 
dulahe ingontiye botiye wawu lombu wawu 
to dulahu otoluliyo karaja-U ma lapato.” 33 Bo 
ingontiye botiye, lombu wawu ngonu Wau 
musi mopoturusi lo nonao-U ode kota lo 
Yerusalem, sababu dila ponga lo akali nabi 
ngota yinggilaliyo nyawa to bulemengo kota lo 
Yerusalem. 

34 Weyi kota lo Yerusalem, kota lo Yerusalem! 
Yio ta helohinggi nyawa lo mongonabi 
wawu helomai lo botu sambe yilate tawu- 
tawuwala ta ilahula mayi lo Allahuta'ala ode 
olemu! Po'o-po'odata Wau ohila mohimoa 
mongowalaumu, odelo tilo lo maluo mohimoa 
walaiyo to tibawa lo polipi'iyo, bo timongoli 
dila mohuto! 3? Ototayi mao: Tambatimu ma 
tola lo Allahuta'ala. Wawu polele-U mayi ode 
olimongoli: Timongoli dilalo mo'onto ola-U 

sambe wakutu timongoli ma moloiya odiye, 
'O barakati Tiyo ta nao-nao mayi to delomo 
tanggulo Eya.” ” 

14 1To dulahe hepotabiyalo ti Isa lonao 

mao ode bele lo tala ngota lo tauwa 

lo tawu-tawuwala ta o pahamu Parisi mota 
yilonga teto. Ta hehadiriya teto hemopo'obilohe 
o-Liyo. ?Lonao mayi tawu ngota ta oatiyo 
wawu olu'u-Liyo hemata-matanga me 
tilimihula to talu-Liyo. 3 Lapatao ti Isa lohintu 
mao ode mongoahali lo Tawurat wawu 
tawu-tawuwala ta o pahamu Parisi boyito 
odiye, “Mopo'oluli tawu to dulahe hepotabiyala 
yito halale meyambo haramu?” 

4Timongoliyo bo hepo'oyonga. Tiyo lodihu 
mota ta mongongota boyito wawu lopo'oluli 
oliyo lapatao ma piloinaowa-Liyo. ? Lapatao 
Tiyo loloiya ode olimongoliyo, “Tatonu to 
wolota limongoli ta dila lato moposalamati lo 
walaiyo meyambo sapiliyo wonu lodehu to ali, 
openu dulahe boyito dulahe hepotabiyalo?” 

5Timongoliyo dila lo'owali lobutola wo-Liyo 
tomimbihu pasali boyito. 

7Tou ti Isa lo'onto mao deu tawu-tawuwala 
ta tiloduwo ode pesta boyito hepolulawota 
huhuloa u hepotihuloa lo ta hehurumatiyo lo 
tawu, Tiyo lopotunggulao lo lumade tuwawu 
ode olimongoliyo odiye, 3 "Wonu woluwo ta 
loloduwo olemu ode pesta lo nika, dila mao 
potihulo'o yio to tambati u hepotihuloa lo ta 
hehurumatiyo lo tawu, sababu dila ota-otawa 
mao tolo tawu boyito ma longundangi ta lebe 
hehurumatiyo mao lo tawu popobandingiyo 


LUKAS 14.9-14 85 


mao wolemu. ?Lapatao ta longundangi olemu 
wawu tawu boyito ma monao mayi ode olemu 
moloiya odiye, 'Wohiya mao huhuloa botiye 
ode tawu botiye.” Lapatao yio wolo uwoli-wolito 
ma mota motihuloa to tambati u hepotihuloa 
lo ta dila hehurumatiyo lo tawu. 1?Bo wonu 
yio tiloduwo lo tawu, potihuloao to dibalaka, 
alihu tou ta loloduwo olemu ma monao 
mayi, tiyo ma moloiya ode olemu odiye, 
'Wutato, matoduwolo ode dimuka mota.’ To 
sa'ati boyito yio ma mololimo hurumati to 
talu lo tawu nga'amila ta hehuloa hepongala 
wolemu pe'epe'enta. !! Sababu timi'idu ta 
mopolanggato batangaliyo, tiyo ma po'opa 

lo Allahuta'ala, wawu timi'idu ta mopowopa 
lo batangaliyo, tiyo ma popolanggato lo 
Allahuta'ala.” 

12 | apatao ti Isa olo loloiya ode ta longundangi 
o-Liyo odiye, "Wonu yio mohutu pesta tou 
huyi meyambo dulahu, dila mao toduwowa 
mongosahabati wawu mongowutatumu 
meyalo mongowarisimu wawu ta to tihedumu 
ta hekayawa, sababu timongoliyo mowali 
mongundangi olemu. Wawu wolo uodito, yio 
ma lo'otapu balasiliyo. 13 Bo wonu yio mohutu 
pesta, toduwowa mao ta misikini, ta dila 
heyimumuta ilanggangiyo, ta pepeo wawu ta 
pito'o. 14Yio ma mo'otapu barakati, sababu 
timongoliyo dila o wolo-wolo u pomalasiliyo 
mayi ode olemu. Tuli lo u pilohutumu boyito 
ma mola tolimomu to wakutu pobongula mayi 
lo tawu-tawuwala ta banari monto kuburu.” 

15 [o'odungoheo u odito, tawu ngota ta 
hulo-huloa hemonga pe'epe'enta woli Isa 
loloiya ode o-Liyo odiye, ”Mailuntungi ta 
ma mola yintaliyo to delomo Yiladiya lo 
Allahuta'ala!” 

16 Bo ti Isa loloiya ode oliyo odiye, "Woluwo 
tawu ngota ta hemoposiyapu lo pesta da'a 
wawu loloduwo tawu ngohuntuwa. 17 Tou pesta 
boyito ma tumulaliyo, tiyo lopoahu mao to 
watoliyo mota mopolele ode tawu-tawuwala 
ta tiloduwo odiye, 'Dulolo, matoduwolo ode 
bele sababu nga'amila ma sadiya!” 18 Bo 
timongoliyo nga'amila lohile mayi ma'apu 
ngota-ngota. Ta bohuliyo loloiya ode oliyo 
odiye, 'Watiya ma lo'otali ilengi wawu watiya 
musi mota momilohe ilengi boyito. Watiya 
mohile ma'apu.” 12Ta wuwewo loloiya mayi 
odiye, 'Watiya ma lo'otali sapi limo lopanggalo 
wawu watiya ma monao mota mohimontala 
sapi boyito. Watiya mohile ma'apu.” 20 Lapatao 
ta wuwewo loloiya, 'Watiya boheli lonika mao, 
uwitolo sababuliyo watiya dila mowali monao 
mota.’ 

21 | apatao wato boyito lohuwalingo mota 
lopotunggulao lo unga'amila boyito ode oli 
tuwaniliyo. Lapatao tahu'uwo lo bele boyito 
loyingo da'a wawu loloiya ode wato boyito, 
'Lato ponaolo mota yio ode dala-dalalalo wawu 
hulu-hulupilala to kota wawu delowa mayi 
odiya ta hemisikiniya, ta dila heyimumuta 
ilanggangiyo, ta pito'o wawu ta pepeo.’ 
22| apatao wato boyito ma lopolapuru mao 
odiye, 'Tuwani, u pilomarenta li tuwani ma 

pilohutu mao latiya. Bo openu odito, donggo 
woluwo tambati kosongi.” 23 Lapatao ti tuwani 
boyito ma loloiya mao ode watoliyo odiye, 
'Ponaolo mota yio ode dala-dalalala da'a 
wawu ode hulu-hulupilala to kambungu, 
tawu-tawuwala ta woluwo teto toduwowa 
mayi wawu usahayi mayi timongoliyo monao 
mayi alihu beleu boti mopolu. 2 Poleleu 
mayi ode olimongoli: Diyaluwo ngota mao 
tawu-tawuwala ta bohuliyo tiloduwo boyito ta 
ma mo'olamita u pohintau.' ” 

25 Ngohuntuwa da'a tawu ta hetunuhe 
oli Isa to delomo nonao-Liyo. Ti Isa loyili 
mao ode olimongoliyo wawu loloiya odiye, 
26 "Titalotita ta monao mayi ode ola-U 
wawu tiyo lebe motoliangi yamoliyo, tiloliyo, 
dileliyo, mongowalaiyo wawu mongowutatiyo 
mongololai meyalo mongobuwa wawu 
nyawaliyo lohihilawo, tiyo dila mowali muri-U. 
2/Titalotita ta dila momota salipu-Liyo 
wawu modudua ola-U, tiyo dila mowali 
muri-U. 28 Tatonu to wolota limongoli ta ohila 
mopotihulo monara wawu dila motihulo'opo 
morekeni onggosiliyo, u mo'ocukupu wawu 
mo'olapata monara boyito? 2? Wonu tiyo 
ma lopodutu mao lo pandasiliyo wawu dila 
mo'owali mopolapatao, ma tantu nga'amila 
tawu ta mo'onto ma mohentea oliyo 3? wawu 
timongoliyo ma moloiya odiye, "Tawu boyito 
ohila momongu monara, bo dila mambo 
mopo'olapato!” ” 3t Lapatao ti Isa lohintu 
poli odiye, "Meyambo olongiya tonu ta ohila 
mopateya wolo olongiya wuwewo mao wawu 

tiyo dila motihulo'opo momikirangi, tiyo boti 
mambo wolo pajule mopululolihulota molawani 
musu ta o pajule dulopulolihulota? 32 Wonu 
dila, tou musu boyito donggo molamingo, 
tiyo ma mopoahu mota ta heahulaliyo mota 
mohintu sarati lo umodame. 33 Odito olo 
timi'idu tawu to wolota limongoli ta dila 
molopatao nga'amila harataliyo, tiyo dila 
mowali muri-U.” 

34 Ti Isa loloiya odiye, "Watinga yito memangi 
mopiyohu. Bo wonu watingo boyito dilalo 
mopanggelo, wololo tiyo muli po'opanggelolo? 
35 Diduluwo mao hunaliyo openu to ilengi 
meyambo pohutuliyo pupuk wawu boma 
pomai mao lo tawu. Titalotita ta o bulonga 
podungohiyo, tiyo musi modungohu!” 

1 5 1 Ta hepohhimoa hasili wawu tawu- 

tawuwala ta dila ta'ati to hukum lo 
Tawurat nga'amila, lonao mota ode oli Isa 
ohila modungohe u hebisala-Liyo. ? Lapatao 
tawu-tawuwala ta o pahamu Parisi wawu 
mongoahali lo Tawurat ma hehungo-hungota. 
Timongoliyo loloiya odiye, “Tawu boti lololimo 
tawu ta dila ta'ati to hukum lo Tawurat wawu 
yilonga pe'epe'enta wolimongoliyo.” 

3 Lapatao ti Isa loposambewo mao lo lumadu 
ode olimongoliyo odiye, # “Tatonu to wolota 
limongoli ta o himba mohetuto, lapatao himba 
tuwawu yiloli, wolo u ma pohutuwoliyo? 
Tantu tiyo ma molola mao u tiyolopulatiyo 
to yilantala lo huoyoto wawu ma mololohe 
u ma yiloli boyito sambe motapuliyo. ? Tou 
himba boyito ma motapuliyo mayi, ma 

pilotaliyo wolo uwenga-wengahu. ? Wawu 

tou ma medungga mota ode bele, ma 
tiyangoliyo mayi mongosahabatiliyo wolo ta 
to tihediyo wawu moloiya ode olimongoliyo 
odiye, 'Potiwengaheyi timongoli pe'epe'enta 
wolau, sababu himbau u yiloli ma lotapu'u!' ” 
7Lapatao ti Isa loloiyo odiye, "Polele-U mayi 
ode olimongoli: Odito olo wengahu Allahuta'ala 
to soroga lebe uda'a to tawu ngota ta 
hemolohutuwa dusa motobati popobandingiyo 
mao lo wenga-Hiyo to ta tiyolopulu wawu 
tiyolota ta banari ta dila paralu motobati.” 

8Ti Isa loloiya odiye, "Meyalo tabuwa tonu ta 
o doyi tala'a mopulu lopita, lapatao tala'aliyo 
ngopita yiloli, wolo u ma pohutuwo lo tabuwa 
boyito? Tantu tiyo ma mopolaito tohe wawu 
monga'ata beleliyo mololohe doyi boyito 
wolo uto'otutuwa sambe motapuliyo. ? Wawu 
wonu doyi boyito ma motapuliyo mayi, ma 
tiyangoliyo mayi mongosahabatiliyo wolo ta to 
tihediyo wawu moloiya odiye, 'Potiwengaheyi 
timongoli pe'epe'enta wolau, sababu doyi 
tala'au u yiloli ma lotapu'u!” ” t0 | apatao ti Isa 
loloiyo odiye, “Polele-U mayi ode olimongoli: 
Odito olo wengahu mala-malaikatiyala lo 
Allahuta'ala to tawu ngota ta hemolohutuwa 
dusa motobati.” 

11 Wawu ti Isa loloiya odiye, "Woluwo tawu 
ngota ta o wala'a dulota mongololai. !? Ta 
yali-yali loloiya ode li papaliyo odiye, “Papa, 
budeli tayadu latiya ma pohile latiya masatiya.' 
Lapatao tiyamoliyo ma lolayadeo harata 
boyito ode mongowalaiyo. 13 Dila lohihewo 

mola ta yali-yali boyito lopotali nga'amila lo 
tayadiyo lapatao lonao ode lipu molamingo. 
Tetomola tiyo helopo'opulita harataliyo wawu 
helololoyariya. 1?Tou ma lopulita nga'amila 
harataliyo, lipu boyito ilodungga lo polobiti 
da'a, tunggulo tiyo ma ilepita da'a. !? Lapatao 
tiyo ma lonao mota lohile karaja to tala ngota 
lo ta to lipu boyito. Tawu boyito lopoahu 

mao oliyo mota modaha boyiliyo to ilengi. 

16 Sababu diyaluwo ngota mao ta mongohi 
mao wolo-wolo ode oliyo u mowali aloliyo, tiyo 
ma heohila moluwanga ombongiyo lo popata 
u healo lo boyi boyito. t7 Tou tiyo ma lotoloela 
owoluwoliyo, tiyo loloiya to delomo hilaliyo 
odiye, 'Sambe huntuwa lo ta hegajiya li papau 
ta ualoliyo bo heolabita, bo wau teya ma mate 
lo polango! !8 Wau ma mohuwalinga mota 
ode li papau wawu ma moloiya mao odiye: 
Papa, watiya ma ilodusa ode Allahuta'ala to 
soroga wawu ode li papa. t9 Watiya dilalo 
patuti tanggulala walaiyo li papa. Tolimowa 
lomayi watiya mowali tala ngota lo ta hegajiya 
li papa!” 20 Lapatao tiyo lonao ode li papaliyo. 
Tou tiyo donggo molamingo, ti papaliyo lo'onto 
mota oliyo wawu ma pilotimbuluwa lo toliango. 
Tiyo tilumetea mota longo'odu wawu lodila 
walaiyo boyito. 

21 Wala'a boyito loloiya ode oliyo, 'Papa, 
watiya ma ilodusa ode Allahuta'ala to soroga 
wawu ode li papa. Watiya dilalo patuti 
tanggulala walaiyo li papa.” ?? Bo tiyamoliyo 
loloiya mao ode mongowatoliyo, 'Aliheo! 
Delowa mayi jumba u mopiyohe da'a, 

popopakeya mao oliyo wawu popohuliya mao 
to oliyo hualimo wawu santale. 2? Wawu hama 
mayi walao sapi molingohe boyito, olota mao 
wawu dulolo ito monga wolo uhewengahe. 

24 Sababu walau'u botiye omo-omolu ma yilate 
wawu masatiya ma muli tilumumulayi, tiyo ma 
yiloli wawu ma muli lotapu'u mayi.” Odito loiya 
li yamo lo wala'a boyito. Wawu lonto sa'ati 
boyito lomao timongoliyo ma hiwengahe. 

25 Bo walaiyo ta mohuhula to ilengi. Tou tiyo 
lohuwalingayi wawu ma wimbi-wimbide mota 
ode bele, tiyo lo'odungohe mota musiki wawu 
tingohu ta hepotariya. ?? Lapatao tiyo loibodeyi 
wato ngota wawu lolohintuwa ode oliyo, "Wolo 
u lowali to bele?” 2? Wato boyito lolametao, 
'Wutati tuwani yali-yali ma lohuwalingayi wawu 
walao sapi molingohe boyito ma piloiolotao 
li papa li tuwani, sababu walaiyo ma muli 
lotapuliyo mayi wolo usalamati!" 

28 Wala'a ta mohuhula boyito ma loyingo 
wawu tiyo dila mohuto momaso ode bele. 
Lapatao ti papaliyo lokaluwari mayi me 
helolopiyowa oliyo. 2? Bo tiyo lolametao ode 
li papaliyo, uwaliyo mao, 'Ototayi mao, ma 
ilotilitawunuwaliyo watiya hemotitiwato to oli 
papa wawu dipo pe'enta mao watiya lobutola 
lo parenta li papa, bo ode olatiya ti papa 
dipo pe'enta mao longohi mayi walao batade 
tuwawu popesta latiya wolo mongosahabati 
latiya. 3 Walai papa boyito ma lopo'opulita 
harata li papa wolo mongobuwa sundali. Bo 
tou tiyo ma lohuwalingayi, ti papa ma loiolota 
walao sapi molingohe boyito ode oliyo.” 31Ti 

papaliyo loloiya mao ode oliyo, 'Walau'u, 
yio mololayita pe'epe'enta wolau wawu 
nga'amila haratau yito uwolemu. 3? Ito patuti 
motiwengahu wawu motisanangi, sababu 
wutatumu yali-yali boti omo-omolu ma yilate 
wawu masatiya ma tilumumulayi, tiyo ma 
yiloli wawu ma muli lotapu mayi.” ” 
1 6 1 Lapatao ti Isa olo loloiya mao ode 
mongomuri-Liyo odiye, "Woluwo ta 
kaya ngota o bondahara. Woluwo ta lopodulohu 
mao ode oliyo deu bondahara boyito ma 
heloroyali doyi lo ta kaya boyito. ? Lapatao tiyo 
lotiyangayi bondahara boyito wawu loloiya ode 
oliyo odiye, "Woluwo u ilodungoheu tomimbihu 
huhutumu. Polapuruwa mayi ode olau wolo 
utula-tuladu, nga'amila u hekarajamu, sababu 
yio didu pomakeu mowali bondaharau." 
3 Bondahara boyito loloiya to delomo hilaliyo 
odiye, 'Wolo u ma pohutuwou? Ti tuwani ma 
mohinggi olau to karaja lo bondahara. Momati 
wau dila mo'owali, mohile-hile wau molito. 
4Otawau wolo u ma pohutuwou wonu wau ma 
yilinggiliyo mao monto tugasi bondahara boti, 
alihu woluwo ta mololimo olau motihangata to 
bele limongoliyo.” ? Lapatao tiyo lotiyangayi ta 
o biloli to oli tuwaniliyo boyito ngota-ngota. 
Ode ta bohuliyo tiyo lohintu, 'Ngolo bilolimu to 
oli tuwaniu?” ? Tawu boyito lolametao odiye, 
'Yinula mohetuto bolinggo.” Bondahara boyito 
loloiya ode tawu boyito, 'Timao tuladu bilolimu, 
potihuloa mota wawu lato tulade mao, bilolimu 
yinula limolopulu lo bolinggo.” ” Lapatao tiyo 
lohintu ode ta wuwewo poli odiye, 'Wutato, 

ngolo bilolimu to oli tuwaniu?' Tawu boyito 
lolametao, Pale mohetuto kado.” Bondahara 
boyito loloiya ode tawu boyito odiye, 'Timao 
tuladu bilolimu wawu tulade mao bilolimu 
walulopulu lo kado.’ 

8Ti tuwani boyito lomuji bondahara 
ta dila banari sababu totaliyo boyito. 
Manusiya to jamani botiye lebe motota 
mongurusani urusani wolo manusiya wuwewo 
popobandingiyo mao wolo tawu ta hitumula to 
umobango. 

9 Polele-U mayi ode olimongoli: Pomakeya 
mao harata to duniya po'otapu limongoli 
mongosahabati, alihu wonu harata boyito 
dilalo mo'oturungi, timongoli ma tolimo lo 
Allahuta'ala to tambati kakali. t? Titalotita 
ta mowali paracayalo to parakara kekeingo, 
tiyo olo mowali paracayalo to parakara 
dudulamango, wawu titalotita ta dila banari 
to parakara kekeingo, tiyo olo dila banari 
to parakara dudulamango. !! Wolo uodito, 
wonu timongoli ma otawa lo tawu dila mowali 
paracayala mongurusani harata to duniya boti, 
tatonu ta ma momaracaya mayi olimongoli 
mongurusani harata monto soroga? !? Wawu 
wonu timongoli ma otawa lo tawu dila mowali 
paracayala mongurusani harata lo tawu, 
tatonu ta ma mongohi mayi harata u ma 
mowali u limongoli lohihilawo? 

13 Wato ngota dila ponga lo akali momaya ode 
oli tuwani dulota. Sababu wonu odito, ta ngota 
ma oyingowaliyo wawu ta ngota otoliangiyo 
meyambo ta ngota ma haragaliyo wawu ta 

ngota dila haragaliyo. Timongoli dila mowali 
momaya ode Allahuta'ala wawu ode harata lo 
duniya.” 

14 Nga'amila boyito ilodungohe lo tawu- 
tawuwala ta o pahamu Parisi ta heolalowa lo 
doyi boyito wawu timongoliyo helolohentea 
o-Liyo. PTi Isa loloiya ode olimongoliyo 
odiye, "Timongoli hepopobanariya lo batanga 
limongoli lohihilawo to talu lo tawu, bo 
Allahuta'ala motota lo u to delomo hila 
limongoli. Sababu u heanggapuwo lo manusiya 
oharaga da'a olonuiyo lo Allahuta'ala. 

16 Hukum lo Tawurat wawu kita-kitabiyala lo 
mongonabi hepopotunggulo lo tawu sambe 
to jamani li nabi Yahya ta mopopolihuwa. Bo 
lonteto lomao tawu hepopotunggula lo habari 
lo Yiladiya lo Allahuta'ala wawu nga'amila tawu 
hepongusahawa wolo utiotutuwa momaso 
ode delomiyo. t7 Lebe gambangi duniya moli 
popobandingiyo mao wolo bontoa ngobotu to 
hukum lo Tawurat mowali batali. 

18 Wonu ta lolai ngota motalaki mao dileliyo 
wawu mao monika wolo tabuwa wuwewo, tiyo 
lojina, wawu ta lolai ta monika wolo tabuwa ta 
ma tilalakiliyo mao, tiyo olo lojina.” 

19Ti Isa loloiya odiye, "Woluwo ta kaya 
ngota ta layito kakayini lo kayini moaruti 
u mahale da'a haragaliyo. Timi'idu dulahu 
tiyo hemotisanangi lo okokayaliyo. 2? Wawu 
woluwo olo ta mohhileya ngota tangguliyo te 
Lazarus, ilanggangiyo lihu-lihu lo bohe. Tiyo 
bala-balata to talu lo bubunggalo lo ta kaya 
boyito. 2! Ta mohhileya boyito ohila monga 

ualo hepodudulahuwa mayi monto meja lo 
ta kaya boyito. Lapatao apula lonao mayi 
helodelita boheliyo. 

22 | apatao ta mohhileya boyito yilate wawu 
ma dileloliyo lo mala-malaikatiyalo ole tambati 
li nabi Ibrahim. Ta kaya boyito olo yilate 
wawu yilobungiyo. 23 Tou ta kaya boyito ma 
siki-sikisa to delomo mawutu, ilontongaliyo 
mota lonto umolamingo te Lazarus hulo-hulo'o 
woli nabi Ibrahim. 2#Tiyo loibode mola oli 
nabi Ibrahim odiye, 'Papa, otolianga mayi 
watiya! Ahuli pomayi te Lazarus mopolomo 
mao tunggilo tiyongowa lo olu'uliyo to taluhu 
wawu mopohehetayi ode dila latiya alihu dila 
latiya mowali mohuhulo, sababu watiya ma 
siki-sikisa to delomo tulu botiya!" 

25 Bo ti nabi Ibrahim loloiya ode oliyo odiye, 
"'Walau'u, elayimu pomola tou donggo tumu- 
tumulo, yio ma lololimo nga'amila u mopiyohu 
wawu te Lazarus lololimo u moleto. Masatiya 
tiyo teya ma hehiburuwo lo Allahuta'ala wawu 
yio ma siki-sikisa. 20 Ngopohiya mao leto to 
wolota lami wawu yio bua-buadu pangata u 
dila mowali balangolo, alihu ta monto olami 
ohila monao mota ode olemu meyalo ta monto 
olemu ohila monao mayi ode olami dila mowali 
mobalango!” 2? Tawu boyito loloiya ode li nabi 
Ibrahim odiye, "Wonu odito, pohile latiya alihu 
ti papa mopoahu mao oliyo monao mola ode 
bele li papa latiya. 3 Sababu donggo woluwo 
mongowutato latiya limolota. Ahuli mao te 
Lazarus mola mopoela olimongoliyo, alihu 

timongoliyo dila momaso mayi olo ode tambati 
sikisa botiye.” 

29 Bo ti nabi Ibrahim loloiya ode oliyo odiye, 
"Woluwo to olimongoliyo kita-kitabiyala li nabi 
Musa wawu kita-kitabiyala lo mongonabi! 
Hulilomao timongoliyo modungohe poela 
lo kita-kitabiyala boyito.” 3? Tiyo lolametao 
odiye, 'Dila cukupu uwito papa Ibrahim! 

Bo wonu woluwo ta ma yilate mobongu 
mola wawu monao mao ode olimongoliyo, 
timongoliyo ma motobati.” 3! Loiya li nabi 
Ibrahim ode oliyo odiye, "Wonu timongoliyo 
dila modungohe poela li nabi Musa wawu 
mongonabi, timongoliyo olo debo ta dila 
mowali popoyiyakiniyolo openu woluwo tawu 
ngota mobongu mola monto kuburu mola 
mopoela olimongoliyo.” ” 
1 7 1Ti Isa loloiya ode mongomuri-Liyo 
odiye, “Ma tantu woluwo pasali u mowali 
sababu to tawu lapalolo. Bo matilopotala tawu 
ta lowali sababu boyito! 2Lebe mopiyohu 
tiyo bibiya mao lo botu tuwawu damango 
lapatao mota pomai mao to hungo deheto, 
tonu bo tiyo ma mowali sababu tala ngota lo 
tawu-tawuwala ta dila otilanggula boti lapalolo 
wawu ma didu paracaya ode ola-U. 3 Sababu 
uwito, dahayi mao batanga limongoli! Wonu 
wutati mongoli mohutu dusa, diniya mao tiyo, 
wawu wonu tiyo mole'e, ambunguwa mao 
tiyo. “Openu tiyo lohutu dusa ode olimongoli 
po'opitu ngohuyi wawu po'opitu olo tiyo lonao 
mayi ode olimongoli me mopolele deu tiyo 

ma lole'e, timongoli musi mongambungu mao 
oliyo.” 

5Lapatao mongorasul loloiya mao ode oli Isa 
Eya odiye, “Duhengi mayi imani lamiyatiya!” 
6Ti Isa Eya lolametao odiye, "Wonu timongoli 
o imani odelo bili lo sayori ngobotu kikingo, 
timongoli mowali mopolele mao ode ayu 
ngobungo damanga boti: Pobunggata mota yio 
wawu potitumulao to delomo deheto! Wawu 
ayu ngobungo boyito ma modungohe parenta 
limongoli.” 

7Ti Isa loloiya odiye, "Tatonu to wolota 
limongoli ta o wato ngota ta hemomadeo 
meyalo ta hemodaha himba, tou wato boyito 
boheli lohuwalingayi lonto ilengi, tiyo ma 
moloiya mao ma toduwola monga? 8 Tantu 
dila, tiyo boma mopolele mao ode wato boyito 
odiye, 'Poganti pomayi yio wawu poposadiya 
mao ualou lapatao yintayi mayi wau sambe 
lapato monga wawu mongilu.” Lapatao deuwito 
yio mowali monga wawu mongilu. ? Dila 
paralu wato boyito pujiyolo sababu tiyo ma 
lokaraja mao parenta li tuwaniliyo. 1? Odito olo 
timongoli. Wonu timongoli ma lokaraja mao 
nga'amila u pilomarenta mayi lo Allahuta'ala 
ode olimongoli, timongoli musi moloiya, 
'Ami mongowato dila ohunaliyo. Ami bo 
hepohutuwa wolo u wajibu pohutuwo lami. 

11 To delomo nonao-Liyo ode kota lo 
Yerusalem ti Isa lolibaya loli wolota lo lipu lo 
suku Samariya wawu lipu lo Galileya. t? Tou 
Tiyo lomaso mao ode kambungu tuwawu, 
lonao mayi tawu mopulota heohutunga. 

Timongoliyo hetihula to umolaminga mota 
ngope'e li Isa. t? Timongoliyo hewuwatia odiye, 
"Wu Isa, wu Guru, otolianga mayi amiyatiya!” 

14|apatao Tiyo lomilohe mota ode 
olimongoliyo wawu loloiya odiye, “Ponaolo, 
mao popobilohelo batanga limongoli ode 
mongoimamu.” Wawu tou timongoliyo donggo 
henaowa, timongoliyo ma loluli wawu ma 
lowali suci. 1? Tala ngota to wolota limongoliyo, 
tou ma lotota mao deu tiyo ma loluli, tiyo 
lohuwalinga mota ode li Isa wawu helomuji 
Allahuta'ala wolo suwara da'a. !?Lapatao 
losujudu to talu li Isa wawu losukuru ode 
Allahuta'ala. Tawu boyito tawu lo suku 
Samariya. 17 Lapatao ti Isa loloiya odiye, "Ta 
mopulota entiye boyito nga'amila ma loluli. 
Toutonu ta tiyolota wuwewo boyito? 13 Longola 
bo tawu deli wamba'a boti ta lohuwalingayi 
lomuji Allahuta'ala?” 19 Lapatao Tiyo loloiya 
ode tawu boyito, “Tihulo lomola wawu ponaolo. 
Imanimu ma lo'osalamati olemu.” 

20Tou tawu-tawuwala ta o pahamu Parisi 
lohintu ode li Isa, omoluwa Yiladiya lo 
Allahuta'ala medungga mayi, ti Isa lolametao 
odiye, "Odudungga mayi lo Yiladiya lo 
Allahuta'ala yito dila o tuwota u mowali 
ontonga lo mato biyasa. 2! Odito olo tawu dila 
mowali moloiya odiye, bilohi yiladiya boyito 
woluwo teya! Meyalo, yiladya boyito woluwo 
temota! Sababu ototayi mao: Yiladiya lo 
Allahuta'ala boyito to delomo hila limongoli. 

22 Wawu Tiyo loloiya ode mongomuri-Liyo 
odiye, "Ma medungga mayi wakutuliyo 

timongoli ohila mo'orasa dulahe tuwawu to 
wolota lo dulahiyo lo Walao Manusiya tou 
Tiyo ma muli monao mayi, bo dulahe boyito 
dipo ledungga ode olimongoli. 23 Tawu ma 
mopolele mayi ode olimongoli odiye, bilohi 
Tiyo woluwo tetomota! Meyalo, bilohi Tiyo 
woluwo teya! Dila mao ponao wolimongoliyo 
timongoli meyalo modudua olimongoliyo. 

24 Sababu odelo ilato imilatayi monto ujungi 
lo hulungo tuwawu ode ujungi lo hulungo 
wuwewo mao, odito olo Walao Manusiya to 
dulahe podudungga-Liyo mayi. 2? Bo Tiyo 
musi modutolopo usikisa ngohuntuwa wawu 
dila tolimoliyo lo tawu-tawuwala ta woluwo 
to jamani boti. 2° Wawu odelo u ma lowali to 
jamani li nabi Nuh, odito olo u ma mowali 
to dulahu Walao Manusiya tou Tiyo ma 
medungga mayi. 2? Timongoliyo ta woluwo to 
jamani boyito hepongala wawu hepongiluma, 
monika wawu hepoponikaliyo sambe ode 
dulahu ti nabi Nuh lomaso ode delomo bulotu, 
lapatao debolo ma ledungga taluhe uda'a u 
lo'opate olimongoliyo nga'amila. 23 Odito olo 
u ma lowali to jamani le Lot. Timongoliyo 
hepongala wawu hepongiluma, hepopotaliya 
wawu hepotaliya, hepopomulowa wawu 
hepomongula. 2? Bo to dulahu te Lot lokaluwari 
mayi lonto kota lo Sodom, debolo ma lodehu 
didi tulu wawu walirang lonto hulungo wawu 
lo'opate olimongoliyo nga'amila. 3? Odito 

olo u ma mowali to dulahu Walao Manusiya 
popopatato mayi lo Allahuta'ala. 


LUKAS 17.31-18.4 100 


31 To dulahe boyito wonu woluwo ta to 
bilinga, didu polahe mola mohama barangi 
to delomo bele. Wawu odito olo wonu 
woluwo ta to ilengi, didu poyili ode dibalaka 
mohama uhetuwa-tuwawuwa. 3? Toloma mao 
u ma lowali wolo dile le Lot! 33Titalotita 
ta hemongusaha momalihara nyawaliyo 
lohihilawo, tiyo ma oliya lo nyawaliyo, wawu 
titalotita ta mopokurubani mao lo nyawaliyo, 
tiyo moposalamati lo nyawaliyo. 24 Polele-U 
mayi ode olimongoli: Tou huyi boyito woluwo 
ta dulota to potuluhe, ta ngota ma mobintao 
wawu ta ngota metola. 3? Woluwo mongobuwa 
dulota hepohilinga pe'epe'enta, ta ngota ma 
mobintao wawu ta ngota metola.” 32(17:35) 

37 Timongoliyo loloiya ode li Isa odiye, "Eya, 
pasali boyito ma mowali toutonu?” Ti Isa 
lolametao odiye, “Toutonu u yilate dutu-dutu, 
teto olo o burungi mongala milate heambuwa.” 
18 1Ti Isa lopotunggulao lo lumade 

tuwawu pongajari-Liyo olimongoliyo 

deu timongoliyo musi modua layi-layito wolo 
udila opulita lo harapani. 2 Tiyo loloiya odiye, 
"To delomo kota tuwawu woluwo hakimu ngota 
ta dila mohe lo Allahuta'ala wawu diyaluwo 
openu bo ngota mao ta hehurumatiyoliyo. 3 To 
kota boyito woluwo ta janda ngota ta layito 
hemonao mao ode oli hakimu boyito wawu 
hemoloiya odiye, 'Poduluyi mayi watiya to ta 
hemopodulohu olatiya.” Tou bohuliyo mao ti 
hakimu boyito dila yinawo mololimo hihileliyo. 
Bo lapatao tiyo loloiya to delomo hilaliyo odiye, 
'Openu wau botiya dila mohe lo Allahuta'ala 

wawu diyalu mao ta hehurumatiyou, ? bo 
sababu ta janda botiye turusi hemopo'osusa 
olau, ma poduluwau lomao tiyo, alihu tiyo 
dila turu-turusi hemonao mayi ode olau wawu 
hemopo'ongola olau.” ” 

6 | apatao Eya loloiya odiye, "Po'odungohe 
mao limongoli u ma yiloiya mayi li hakimu ta 
dila banari boyito! 7 Allahuta'ala ma mopodulu 
lo tawu-tawuwala ta ma tilulawo-Tiyo ta 
timi'idu huyi wawu dulahu heponguwatia mola 
ode o-Liyo. Allahuta'ala dila moboyu moturungi 
olimongoliyo. 3 Polele-U mayi ode olimongoli: 
Tiyo ma ngointa mopodulu olimongoliyo. Bo 
tou Walao Manusiya medungga mayi ode 
duniya botiye, delo donggo woluwo manusiya 
ta o imani odungga-Liyo mayi?” 

9Ti Isa ma lopotunggulao poli lo lumadu ode 
tawu-tawuwala ta yiyakini deu bo timongoliyo 
lohihilawo ta banari wawu tawu-tawuwala 
wuwewo dila banari. Tiyo loloiya odiye, 

10 "Woluwo ta dulota lonao mota lodua to bele 
lo Eya. Ta ngota tawu ta o pahamu Parisi, 

ta ngota ta mohhimoa hasili. 11Tawu ta o 
pahamu Parisi boyito tilimihulo wawu lodua 
odiye, 'Wu Allahuta'ala, watiya mosukuru ode 
olanto, sababu watiya dila odelo ta wuwewo, 
dila ta molambata, dila ta dila banari, dila ta 
mojjinawa wawu dila odelo ta mohhimoa hasili 
boti. 1? Watiya hemopuwasa ngodiminggu 
po'oluwo, watiya hemomayari u wajibu 

ode Allahuta'ala, deuwitoyito ngotayadu to 
umopulu lotayadu monto nga'amila tilapulo 
latiya. 13 Bo ta mohhimoa hasili boyito 

tihu-tihulo to umolamingo mota, sababu 
herasaliyo mola tiyo dila patuti motitalu 

ode Allahuta'ala to delomo dualiyo. Bo tiyo 
hemohumbade duheliyo wawu hemoloiya 
odiye, 'Wu Allahuta'ala, otolianga mayi watiya 
ta o dusa botiya!" 

14 Yilapatao lodua timongoli ma lohuwalingo. 
Polele-U mayi ode olimongoli: Ta mohhimoa 
hasili boyito ta ma pilopobanari lo Allahuta'ala, 
dila tawu ta o pahamu Parisi boyito. Sababu 
timi'idu ta mopolanggato batangaliyo, tiyo 
ma po'opa lo Allahuta'ala, wawu timi'idu ta 
mopo'opa lo batangaliyo, tiyo ma popolanggato 
lo Allahuta'ala.” 

15 | apatao tawu-tawuwalo lodelo mayi 
mongowalai mongoliyo kekeingo ode oli Isa, 
alihu Tiyo modedetao wawu mongohi mao 
barakati ode olimongoliyo. Bo tou lo'onto 
mao u odito, mongomuri-Liyo heloloyingowa 
olimongoliyo. t6 Bo ti Isa lotiyangayi ta 
kekeinga boyito wawu loloiya odiye, “Dila mao 
diniya timongoliyo wawu hulimao ta kekeinga 
boyito monao mayi ode ola-U, sababu ta 
odelo timongoliyo botiye ta o haku momaso to 
Yiladiya lo Allahuta'ala. 1” Tutuliyotutu polele-U 
mayi ode olimongoli: Titalotita ta dila mololimo 
Yiladiya lo Allahuta'ala odelo ta kekeingo, 
openu boli wololo tiyo dila mowali momaso 
ode delomiyo.” 

18 Woluwo tauwa ngota lohintu ode li Isa 
odiye, “Guru, tingoli ta mopiyohu, wolo u 
musi pohutuwo latiya, alihu watiya mo'otapu 
tutumula kakali?” 

19Ti Isa loloiya mao ode oliyo odiye 
"Yilongola hepolelemu Wau tawu mopiyohu? 
Diyaluwo ngota mao ta mopiyohu ngopohiya 
lo Allahuta'ala lohihilawo. 2? Tantu otawamu 
nga'amila parenta lo Allahuta'ala odiye, 'Dila 
pojina, dila pohinggi nyawa lo tawu, dila potao, 
dila posakusi lo u yimbulo, hurumatiya mao ti 
mamamu woli papamu.” ” 

21 Tawu boyito loloiya odiye, “Nga'amila 
boyito ma hepilohutu mayi latiya lonto u 
donggo muda lomayi.” 

22 Tou lo'odungoheo uwito, ti Isa loloiya ode 
oliyo odiye, "Donggo woluwo tuwawu u i'ilangi 
to olemu: Mota potaliyalo nga'amila haratamu 
wawu taya-tayade mao ode ta misikini. Yio 
ma mo'otapu harata to soroga, lapatao dulolo 
yio poduduo lomayi ola-U.” “3 Bo tou tawu 
boyito lo'odungoheo uwito, tiyo ma yilolola 
da'a sababu tiyo memangi kaya da'a. 

24 | apatao tou ti Isa lomiloheo laku lo tawu 
boyito, Tiyo loloiya odiye, “Susa da'a ta kaya 
momaso ode delomo Yiladiya lo Allahuta'ala! 
25 | ebe gambangi unta momaso to huwango 
dudetu popobandingiyo mao wolo ta kaya 
momaso ode Yiladiya lo Allahuta'ala.” 

29 Wawu tawu-tawuwala ta hedungohe 
loloiya odiye, "Wonu odito, tatonu ta mowali 
salamati?” 

27Ti Isa loloiya odiye, “Wolo udila ponga lo 
akali lo manusiya, mowali to Allahuta'ala.” 

28 Te Petrus loloiya odiye, "Guru, amiyatiya 
botiya ma lolola mayi nga'amila haku 
lamiyatiya wawu lodudua oli Guru.” 

29Ti Isa loloiya ode olimongoliyo odiye, 
"Tutuliyotutu polele-U mayi ode olimongoli: 
Timi'idu ta ma lolola mao beleliyo, dileliyo wolo 
wutatiyo, mongodula'aliyo wolo mongowalaiyo 
sababu Yiladiya lo Allahuta'ala, 3?tawu boyito 
ma mololimo balasiliyo mopipiuwa to duniya 
botiye wawu to aherati tiyo ma mololimo 
tutumula kakali.” 

31 Ti Isa lotiyangayi mongorasul-Liyo 
mopuladulota lapatao loloiya ode olimongoliyo 
odiye, "Ototayi mao limongoli, ito botiya 
ma henaowa ode kota lo Yerusalem wawu 
nga'amila u ma tiluladiyo mayi lo mongonabi 
tomimbihu Walao Manusiya ma mowali 
ganapu. 22Tiyo ma wuduwoliyo ode bangusa 
ta kapiru wawu ma pohehentealiyo, hinaliyo 
wawu ponulaliyo lo yiyohu. 33 Wawu tou 
ma lapato wumbadeliyo mao lo bubo'o ma 
salipuwoliyo sambe mate. To dulahe otoluliyo 
Tiyo ma muli tumumulayi.” 

34Bo timongoliyo dila mongarati ngointi 
mao. Pituwa loloiya botiye dila mopatata 
olimongoliyo wawu dila otawa limongoliyo 
wolo u hemakusuduwo-Liyo. 

35 To wakutu ti Isa ma ngope'e medungga 
ode kota lo Yeriko, woluwo ta pitoa ngota hulo- 
huloa to bihu dalalo wawu hemolohileya. 3° To 
wakutu tiyo lo'odungohe tawu ngohuntuwa 
helawode teto, tiyo helolohintuwa odiye, “Ma 
wolo utiye?” 

37 Tawu lopolele mao ode oliyo odiye, "Ti Isa 
tawu lo kota lo Najaret lawo-lawodu.” 

38 | apatao tiyo longuwatia odiye, "Isa waliya 
li nabi Dawud, otolianga mayi watiya!” 

39 Timongoliyo ta henaowa mulo-mulo li Isa, 
longentelao oliyo alihu motipo'oyo. Bo tumbao 
ma lebe heuda'a mola suwaraliyo odiye, 
"Waliya li nabi Dawud, otolianga mayi watiya!” 

40 |apatao ti Isa lohuheli wawu loitiyangayi 
oliyo. Wawu tou tawu boyito ma to tili-Liyo, 
ti Isa lohintu ode oliyo odiye, 4! "Wolo u 
otohilamu pohutuwo-U mayi ode olemu?” 
Tawu boyito lolametao odiye, "Eya, popowaliya 
mayi watiya mowali mo'onto!” 

42 Ti Isa loloiya ode oliyo odiye, "Odelo 
hihilemu boyito yio ma mowali mo'onto. 
Imanimu ma lo'osalamati olemu!” 

43 Wawu tou boyitolo tiyo ma lowali 
lo'onto, lapatao ma lodudua oli Isa wawu 
helopolanggato Allahuta'ala. Nga'amila ta 
lo'onto pasali boyito helomuji Allahuta'ala. 

1 9 1Ti Isa ledungga mao ode kota lo Yeriko 

wawu lonao turusi yilumawode mota to 
kota boyito. ? Teto woluwo ta tanggu-tanggula 
te Zakewus tauwa lo ta mohhimoa hasili wawu 
tiyo tawu ngota kaya. 3Tiyo hemongusaha 
momilohe oli Isa bo ilotangguwa lo tawu 
ngohuntuwa boyito sababu tiyo limbu-limbuo. 
4Lapatao tiyo ma tilumeteo lotitimulo lo tawu 
ngohuntuwa boyito wawu lopiya'ata to ayu 
ngobungo damango, alihu mowali mo'onto 
oli Isa ta bolo ngope'e mola ma lumawode 
mota teto. ? Tou ti Isa ledungga mota ode 
ayu ngobungo boyito, Tiyo yilumanggela mola 
wawu loloiya, "Zakewus, lato polaheyi yio teto, 

sababu yintiye botiye Wau musi motihangata 
to belemu.” 

SLapatao te Zakewus ma lato lolaheyi 
wawu lololimo oli Isa wolo uwenga-wengahu. 
7Bo nga'amila ta lo'onto pasali boyito ma 
hehungo-hungota, uwalimongoliyo mao, 
"Yilongola Tiyo motihangata to bele lo ta dila 
ta'ati to hukum lo Tawurat?” 

8Bo te Zakewus tilimihulayi wawu loloiya 
ode Eya, uwaliyo mao, “Eya, ngotayadiyo lo 
harata latiya ma wohi latiya ode ta misikini. 
Wawu wonu bolo woluwo tawu ta ma iloakaliya 
latiya harataliyo, ma pohuwalingo latiya mopiu 
po'opato.” 

9Loiya li Isa ode oliyo, "To dulahe entiye 
botiye usalamati ma lowali to bele botiye, 
sababu tawu botiye waliya li nabi Ibrahim olo. 
10 Sababu Walao Manusiya lonao mayi me 
mololohe wawu moposalamati ta yiloli.” 

11 To wakutu tawu-tawuwalo hepodungohe 
totonulalo u heloiya-Liyo, ti Isa loposambewo 
mao ode olimongoliyo lumade tuwawu poli, 
sababu Tiyo ma hemembide mota ode kota 
lo Yerusalem wawu timongoliyo hepolantobe 
deu Yiladiya lo Allahuta'ala ma lato ontonga. 
12 Loiya li Isa, "Woluwo ta bangusa ngota, 
Tiyo lonao ode lipu tuwawu molamingo 
mola bintaoliyo mowali olongiya to lipuliyo, 
lapatao tiyo ma lohuwalingayi. 3 Tou dipo 
lonao, tiyo lotiyangayi watoliyo mopulota 
wawu longohi mao ode olimongoliyo doyi 
hulawa ngopita-ngopita ngota. Tiyo loloiya 
ode olimongoliyo odiye, 'Podahangiya mao 

utiye sambe wau mohuwalingayi.” 14 Bo raiyati 
to lipu boyito moyingoliyo wawu timongoliyo 
lopoahu mola ta heahula limongoliyo lohunuhe 
oliyo wolo tahuli, 'Amiyatiya dila yinawo tawu 
botiye mowali olongiya lamiyatiya." 

15 Tou ma bilintaiyo mao lowali olongiya, tiyo 
lohuwalingayi wawu mongowatoliyo ta ma 
yilohiyaliyo mao doyi boyito ma piloitiyangiyo 
mayi pongotawaliyo ngolo untungi u ma lotapu 
limongoliyo tou lodahangi. 1? Ta bohuliyo lonao 
mayi me lopolele, "Tuwani, doyi li tuwani u 
ngopita boyito ma pilo'otapula latiya untungi 
mopulopita.” 17 Loiyaliyo ode tawu boyito, 
'Hebati, yio wato ta mopiyohu! Yio ma lowali 
pilaracayau to pasali kikingo. Sababu uwito, 
yio ma wohiyau mayi haku wawu kawasa 
momarenta to kota mopulu.” 18 Wato oluwoliyo 
lonao mayi me mopolele, 'Tuwani, doyi li 
tuwani ngopita ma pilo'otapula latiya untungi 
limolopita.” 19Ti tuwani loloiya mao ode wato 
boyito, 'Yio ma bintaou mayi momarenta to 
kota mohelulimo.” ?? Wawu wato wuwewo lonao 
mayi me lopolele, “Tuwani, bilohi doyi li tuwani 
ngopita boyito ma tilahu'u mao latiya bolu-bolu 
lo leto. 2! Watiya mohe li tuwani sababu ti 
tuwani manusiya ta hilaliyo mototoheto, ta 
hemolohamawa u dila haku lohihilawo wawu ta 
hemolotipuwa hasili lo ilengi u dila pilomulowa 
li tuwani.” ?? Tawu boyito loloiya ode watoliyo, 
'Yio wato ta moleto, yio ma hukumaniyou odelo 
u heloiyamu lohihilawo. Ma otawamu wau tawu 
ta hilaliyo mototoheto, ta hemolohamawa u 
dila haku lohihilawo wawu ta hemolotipuwa 

hasili lo ilengi u dila pilomulou. 23 Yilongola 
doyiu dila pilopomasomu mao ode bang, alihu 
wonu wau mohuwalingayi, wau ma mohama 
doyiu boyito wolo renteliyo?” 2? Lapatao tiyo 
loloiya mao ode ta hetihula teto, 'Hamawa 
mao doyi hulawa ngopita to oliyo boyito wawu 
wohiya mao ode ta o doyi hulawa mopulopita."” 
25 oiya limongoliyo ode oliyo, 'Tuwani, tiyo 
ma o doyi hulawa mopulopita.” ?? Pilolametiyo 
mao ode olimongoliyo, 'Poleleu mayi ode 
olimongoli: Titalotita tawu ta ma woluwo u to 
oliyo ma wohiyau mao lebe ngohuntuwa, bo 
titalotita ta diyaluwo mao u to oliyo, openu 
bo wolo u to oliyo nga'amila ma moli. 27 Bo 
tawu-tawuwala ta hepomusuwa olau boyito, ta 
dila mohuto wau mowali olongiya limongoliyo, 
delowa mayi timongoliyo odiyamayi wawu 
pateya mao to talu'u!' ” 

28 Tou yilapato lobisala odito, ti Isa lopoturusi 
lo nonao-Liyo ode kota lo Yerusalem. 2? Tou 
ti Isa ma wimbi-wimbide mota lo kambungu 
Betfage wawu Betaniya, u titiliya lo hulude 
u tanggu-tanggula Jayitun, muri-Liyo dulota 
pilopomulo-Liyo mota. 3? Tiyo loloiya mao ode 
mongomuri-Liyo dulota boyito odiye, “Ponao 
mota timongoli ode kambungu to talunto 
mota botiye. To wakutu timongoli medungga 
oditomota, timongoli ma mo'odungga mota 
wadala tihu-tihuto, u dipo pe'enta mao tilaeya 
lo tawu. Wuadi mayi wadala boyito wawu 
delowa mayi odiya. 3! Wawu wonu woluwo 
ta mohintu mayi olimongoli odiye, 'Yilongola 
wadala boti ma yiluade limongoli?” Tameti mao 

ti Guru paralu lo wadala botiye.” Odito u yiloiya 
li Isa ode muri-Liyo dulota. 

32 | apatao mongomuri ta ilahula-Liyo boyito 
ma lonao wawu timongoliyo lo'odungga 
mota odelo u ma pilolele mota li Isa ode 
olimongoliyo. 33 Tou timongoliyo ma longuadeo 
wadala boyito, tahu'uwo lo wadala boyito 
loloiya mayi, "Yilongola wadala boti ma yiluade 
limongoli?” 

34 Tametao limongoliyo odiye, "Ti Guru paralu 
lo wadala botiye.” 3? Lapatao timongoliyo ma 
lodedea mota wadala boyito ode li Isa, wawu 
wuleya lo wadala boyito yilapideliyo mao lo 
kayini limongoliyo wawu timongoliyo loturungi 
mao oli Isa lotitae mola ode wadala boyito. 

36 Tawu ngohuntuwa hepopowumbata mota lo 
kayini limongoliyo to dalala ponaowa mota li 
Isa. 

37Tou ma membide mota ode kota lo 
Yerusalem, to dalala motuhuta mota monto 
huidu Jayitun, nga'amila muri li Isa ta hedudua 
o-Liyo mulayi hewengahe wolo suwara 
uda'a wawu timongoliyo heposukuruwa ode 
Allahuta'ala tomimbihu nga'amila mujijat u 
ilontonga limongoliyo. 33Timongoliyo loloiya 
odiye, "O barakati Olongiya ta nao-nao mayi 
to delomo tanggulo Allahuta'ala Eya! Udame 
to soroga wawu masahuru to tambati u 
laba-labatutu molanggato!” 

39 Tanu ngololota tawu ta o pahamu Parisi to 
wolota lo tawu ngohuntuwa boyito loloiya ode 
li Isa odiye, “Guru, diniya mota muri li Guru 
boti.” 

40 Ti Isa lolametao odiye, "Polele-U mayi ode 
olimongoli: Wonu timongoliyo boti motipo'oyo, 
botu-botuwalo ma monguwatia mosukuru ode 
Allahuta'ala.” 

41 Tou ti Isa ma hemopohuwimbide mota lo 
kota lo Yerusalem wawu kota boyito ma o'onto 
mota, Tiyo hilumoyongo sababu raiyati lo kota 
boyito, 4? uwa-Liyo mao, “Donggo piyohiyo 
wonu ingontiye botiye timongoli mongarati lo 
upo'otoduwowa limongoli udame. Bo masatiya 
pasali boyito tutuo olimongoli. 43 Ma medungga 
wakutuliyo tawu-tawuwala ta hepomusuwa 
olimongoli ma mongulungo wawu mohutu bala 
pali-palita to kota limongoli, tunggulo timongoli 
ma mehupeto wolo udiduluwo mao hiyango. 
44 Timongoli nga'amila ma lopuwa limongoliyo 
wawu kota limongoli ma antuluwoliyo. Diyalu 
mao openu bo botu tuwawu u huliyaliyo mao 
dutu-dutu to tudu lo botu wuwewo, sababu 
timongoli dila mongarati omoluwa Allahuta'ala 
monao mayi me moposalamati olimongoli.” 

4 Lapatao ti Isa lomaso mao ode pango 
bele lo Eya wawu Tiyo ma lomuhu mao 
ta hepopotaliya teto. “Tiyo loloiya odiye, 

"To kitabi woluwo Pirimani lo Allahuta'ala 
odiye, 'Bele-U yito bele hepoddualiyo.” Bo 
olimongoli ma pilopowali limongoli beleya lo ta 
mototaowa!” 

47Timi'idu dulahu Tiyo hemongajari to pango 
bele lo Eya. Mongotauwa lo imamu wawu 
mongoahali lo Tawurat wawu tawu lo Yahudi 
ta heotilanggula, hepongusahawa mopolopu 
o-Liyo, 48 bo timongoliyo dipo helo'otapu dalala 

mopolopu o-Liyo, sababu raiyati nga'amila 
motohilawo wawu ohilawo da'a modungohe 
o-Liyo. 
20 1 To dulahe tuwawu to wolota lo dulahe 
hepongajariya li Isa to pango bele lo 
Eya wawu hemopotunggulo habari mopiyohu 
lonto Allahuta'ala ode raiyati, lonao mayi ode 
o-Liyo mongotauwa lo imamu wolo mongoahali 
lo Tawurat wawu ta dudula'a-dudula'a tawu lo 
Yahudi. ? Timongoliyo loloiya ode li Isa odiye, 
"Poleleya mayi olami haku wawu kawasa wolo 
u hepomake-Mu hemohutu pasa-pasaliyala 
botiye wawu tatonu ta longohi haku wawu 
kawasa boyito ode ole-Mu?” 

3Ti Isa lolametao ode olimongoliyo odiye, 
"Wau olo mohintu yiyintu tuwawu olimongoli. 
Tameti pomayi ola-U: “Lilihu li nabi Yahya 
ta mopopolihuwa yito lonto Allahuta'ala 
meyambo lonto manusiya?” 

5Timongoliyo ma bibisalawa to wolota 
limongoliyo lomao odiye, "Wonu polelento mao 
lonto Allahuta'ala, Tiyo ma mohintu mayi ode 
olanto odiye, 'Yilongola timongoli dila paracaya 
ode oliyo?” € Bo wonu polelento mao lonto 
manusiya, nga'amila raiyati ma momai olanto 
lo botu sambe mate, sababu timongoliyo 
heyiyakiniya te Yahya yito ngotaliyo lo nabi.” 
7Lapatao timongoliyo lolametao, “Dila otawa 
lami lonto utonu lilihuliyo boyito.” 

8 Loiya li Isa ode olimongoliyo, "Wonu odito, 
Wau olo dila mopolele mayi ode olimongoli 
wolo haku wawu kawasa tonu Wau mohutu 
totonulala u hepohutuwo-U.” 

9 | apatao ti Isa loposambewo mao lo lumade 
odiye ode raiyati, "Woluwo tawu ngota lomuo 
mao ilengi wawu lopomulo mao lo angguru to 
ilengi boyito. Lapatao piloikarajaliyo mao to ta 
hepokarajawa ilengi wawu hasililiyo motayadu. 
Wawu tiyo lonao ode lipu wuwewo mola 
lohihewo. 1? Tou ledungga sembo polipuwaliyo 
angguru, tiyo lopoahu mao wato ngota ode ta 
piloikarajaliyo ilengi boyito, alihu timongoliyo 
mongohi mayi tayadiyo lonto hasili lo angguru 
boyito ode oliyo. Bo wato boyito pilobubohe 
mayi limongoliyo wawu pilopowuwalingiyo 
mayi dila delo-delo wolo-wolo. ll Lapatao 
tiyo lopoahu mota lo wato wuwewo, bo wato 
boyito olo pilobuboheliyo wawu pilo'olitayi 
limongoliyo, lapatao pilopowuwalingiyo mayi 
dila delo-delo wolo-wolo. t? Lapatao poli 
tiyo lopoahu mota wato otoluliyo, bo wato 
boyito pilobubohe mayi limongoliyo sambe 
pilaliya, lapatao pilomai mao limongoliyo 
ode bulemengo ilengi. 13 Tahu'uwo lo ilengi 
boyito loloiya odiye, 'Donggo wolo u mowali 
pohutuwou? Wau ma mopoahu mota lo 
walau'u ta otoliangu'u. Walau'u tantu isingiyo 
limongoliyo!” 14 Bo tou timongoliyo lo'onto mao 
walaiyo boyito, timongoliyo ma bibisalawa 
to wolota limongoliyo odiye, “Tiyo boti ta 
mololimo warisi li papaliyo. Dulo yinggilanto 
nyawa tiyo, alihu harata li papaliyo boyito 
mowali uwolanto.” 1? Lapatao walao tahu'uwo 
lo ilengi boyito ma pilomai limongoliyo ode 
bulemengo ilengi wawu yilinggila limongoliyo 
nyawa.” Ti Isa lohintu mao ode olimongoliyo 

odiye, "“Masatiya wolo u ma pohutuwo lo 
tahu'uwo lo ilengi boyito ode olimongoliyo? 
16Tiyo ma monao mota lohihilawo wawu 
nga'amila ta hepokarajawa ilengi boyito 

ma lopuwaliyo, lapatao ilengi boyito ma 
wuduwoliyo mao ode tawu wuwewo.” Tou 
lo'odungoheo u odito, timongoliyo loloiya ode 
li Isa, "Keke, dila mowali odito.” 

17 Bo ti Isa lomilohe mota olimongoliyo wawu 
loloiya odiye, "Wonu odito, wolo arti lo ayati 
odiye? 'Botu u ma pilomai lo ta mommeseliya 
ma lowali botu ohunaliyo da'a.” ” 

18 | apatao ti Isa loloiye odiye, "Titalotita ta 
modehu to botu boyito, tiyo ma moantulu, 
wawu titalotita ta odehe lo botu, tiyo ma 
molutoyo'o.” 

19 | apatao to sa'atilo boyito mongoahali lo 
Tawurat wawu mongotauwa lo imamu ma 
hepongusahawa moheupa o-Liyo, sababu 
otawa limongoliyo deu timongoliyo ta 
hemakusuduwo-Liyo lo lumade boyito, bo 
timongoliyo mohe lo raiyati. 2? Mongoahali 
lo Tawurat wawu mongotauwa lo imamu 
hemopo'obilohe oli Isa. Timongoliyo lopoahu 
mota tawu-tawuwala ta hepotiakaliya 
odelo tawu banari, alihu timongoliyo o 
dalalo moheupa oli Isa moli u heloiya-Liyo. 
Wolo uodito, mongoahali lo Tawurat wawu 
mongotauwa lo imamu boyito ma mowali 
mohudu mao oli Isa ode li gubornur ta 
dihu-dihu kawasa to lipu. 2! Tawu-tawuwala 
boyito loloiya ode o-Liyo odiyamola, “Guru, 
otawa lamiyatiya deu heloiya li Guru wawu U 

hepongajari li Guru banari nga'amila wawu 
ti Guru dila hemopobedawo lo tawu, bo wolo 
hilawo motulidu ti Guru hemongajari tawu- 
tawuwala lo dalalo Allahuta'ala. 2? Moturuti 
mao aturangi lo agama mowali amiyatiya 
momayari hasili ode oli kayisar olongiya lo 
Roma meyambo dila?” 

23 Bo bala'akali limongoliyo boyito ilotawa 
li Isa. Lapatao Tiyo loloiya ode olimongoliyo 
odiye, 2? “Popobilohe mayi ola-U doyi tala'a 
ngopita. Gambari wawu tanggulo tatonu 
u woluwo to doyi boyito?” Timongoliyo 
lolametao, "Gambari wawu tangguli kayisar!” 

25 Ti Isa loloiya mao ode olimongoliyo odiye, 
"Wonu odito, uli kayisar wohiya mao ode oli 
kayisar wawu ulo Allahuta'ala wohiya mao ode 
Allahuta'ala.” 

29Timongoliyo dila lowali loheupa oli Isa loli 
u heloiya-Liyo to talu lo raiyati. Timongoliyo 
hilerani lo tame-Tiyo wawu timongoliyo ma 
lepo'oyo. 

27 Lapatao lonao mayi ngololota tawu ta 
o pahamu Saduki ode li Isa. Tawu ta o 
pahamu Saduki boyito dila paracaya deu ta 
lopowate muli mobongu mayi monto kuburu. 
Timongoliyo lohintu ode o-Liyo odiye, 23 "Guru, 
ti nabi Musa loluladeyi parenta ode olanto 
odiye: Wonu tawu ngota ta o wutata ta 
lolai mate wawu tiyo lolola mao dileliyo dipo 
lo'otapu walao, wutatiyo boyito musi monika 
mao wolo dileliyo wawu mongohi mao walao 
ode wutatiyo ta yilate boyito. 2? Woluwo ta 
mohutata pitulota, nga'amila mongololai. Ta 

mohuhula lonika, bo lapatao yilate wawu dila 
lotapu walao. 3° Lapatao ta oluwoliyo lonika 
tabuwa boyito wawu yilate, 31 odito olo ta 
otoluliyo. Wawu odito turusi mola sambe 
demola ta opituliyo helonika tabuwa boyito 
wawu dila lo'otapu walao lapatao lopopowate. 
32 | apatao tabuwa boyito olo yilate. 33To 
wakutu ta lopowate ma muli mobongu mayi, 
tatonu to wolota lo ta pitulota boyito ta 
ma mowali hiyalo tabuwa boyito? Sababu 
pitu-pitulota mongololai boyito ma lonika 
oliyo.” 

34Tj Isa lolametao ode olimongoliyo, 
"Tawu-tawuwala to jamani botiye monika 
wawu hepoponikaliyo. 3? Bo tawu-tawuwala 
ta patuti mo'otapu tutumula to jamani boyito 
tou ma popobongulo mayi lo Allahuta'ala 
monto kuburu, timongoliyo dila monika 
meyalo poponikaliyo. 32Timongoliyo ma 
didu mate, sababu timongoliyo ma odelo 
mala-malaikatiyalo wawu timongoliyo 
yito mongowalao Allahuta'ala, sababu 
timongoliyo ma pilopobongu mayi lo 
Allahuta'ala lonto kuburu. 37Ti nabi Musa 
lohihilawo lopotunggulayi wolo umopatato 
deu ta lopowate muli popobongulo mayi 
lo Allahuta'ala. Tiyo loluladeyi to wungguli 
lo hiyambunga yilumaito. Tiyo loibode 
Allahuta'ala ta hetubo li nabi Ibrahim, 
nabi Ishak wawu ti nabi Yakob. 3 Tiyo dila 
Allahuta'ala ta hetubo lo ta lopowate, bo 
Allahuta'ala ta hetubo lo ta hetumula, sababu 
to talu-Liyo tawu nga'amila hetumula.” 

39 [ o'odungoheo uwito, ngololota mongoahali 
lo Tawurat loloiya odiye, “Guru, tameti Guru 
boyito mopiyohu.” #?Timongoliyo didu barani 
mohintu wolo-wolo ode li Isa. 

41 | apatao ti Isa loloiya ode olimongoliyo 
odiye, "“Wololo mola tunggulo tawu moloiya 
deu Ta pilojanjiya lo Allahuta'ala ta mowali 
olongiya wawu ta moposalamati lo manusiya 
yito waliya li nabi Dawud? #2 Sababu ti nabi 
Dawud lohihilawo to delomo kitabi Jaburu 
loloiya odiye, 'Allahuta'ala Eya lopotunggulayi 
lo Pirimani-Liyo ode Eyau odiye: Potihulo'o 
lomayi to ambahu olowala-U, #3 sambe 
pohutu-U mayi nga'amila musu-Mu mota'aluku 
to tibawa lo oatu-Mu.' ” 

44 Ti Isa loloiya poli odiye, "Wololo Olongiya ta 
pilojanjiya lo Allahuta'ala boyito waliya li nabi 
Dawud hiyambola ti nabi Dawud lohihilawo 
hemolanggula oliyo Eya?” 

4> Tou raiyati ngohuntuwa da'a hedungohe 
oli Isa, Tiyo loloiya ode mongomuri-Liyo 
odiye, 8 ”Po'odaha timongoli to mongoahali 
lo Tawurat ta motohilawo henao-naowa 
hepakeya jumba huhulaya'a wawu motohilawo 
hurumatiyo lo tawu to patali. Timongoliyo 
olo motohilawo motihuloa to sapu awwali 
to bele hepotabiyalo. Wawu wonu to pesta, 
timongoliyo motohilawo motihuloa to 
huhuloa lo ta dudulamango. #7 Timongoliyo 
hepo'opulita harata lo mongojanda wawu 
hepoduawa huhulaya'a, alihu ontonga mayi 
lo tawu timongoliyo ta salehe. Ma medungga 
mayi wakutuliyo timongoliyo boyito ma 

mololimo hukumani lebe mobubuheto monto 
Allahuta'ala.” 
2 1 1 Tou ti Isa to pango bele lo Eya, 
Tiyo lo'onto mao ta hekayawa 

hepopomasowa kurubaniliyo ode delomo 
kasi lo doyi. 2Tiyo olo lo'onto mota ta janda 
ngota misikini lopomaso mao lo doyi tala'a 
dulopita ode delomo kasi boyito. 3 Lapatao 
Tiyo loloiya ode mongomuri-Liyo odiye, 
"Tutuliyotutu polele-U mayi ode olimongoli: 
Kurubani u yilohi lo ta janda misikini boyito 
lebe ngohuntuwa popobandingiyo mao wolo 
tawu wuwewo. “Sababu timongoliyo nga'amila 
boyito longohi monto okokaya limongoliyo, bo 
ta janda boyito longohi nga'amila u woluwo to 
oliyo lonto omisikiniliyo.” 

> Woluwo tawu-tawuwala ta hepobisalawa 
pasali lo bele lo Eya. Timongoliyo hepoloiyawa, 
mayilaba piyohiyo lo hudungu u poro-poromu 
lo botu mogaga wawu wolo babarangiyala u 
ma yilohiliyo ode Allahuta'ala. Ti Isa loloiya 
ode olimongoliyo odiye, ? "Ma medungga mayi 
wakutuliyo deu nga'amila u ilontonga limongoli 
botiye ma lohubu lo Allahuta'ala wawu diyalu 
mao openu bo botu tuwawu u debo tatapu 
hesusungiya to yitato botu wuwewo!” 

7Lapatao mongomuri lohintu ode li Isa odiye, 
"Guru, omoluwa unga'amila botiye ma mowali? 
Wawu wolo tuwotiyo wonu utiye ma mowali?” 

8Ti Isa lolametao odiye, "Po'odaha timongoli 
alihu dila popolapalo lo tawu. Sababu 
ngohuntuwa tawu ta ma monao mayi 
momake mayi tanggulu-U wawu mopolele 

ode olimongoli odiye, “Wau ta pilojanjiya lo 
Allahuta'ala wawu wakutuliyo ma membidu." 
"Ti Isa lohumbuta mota loiya-Liyo, "Bo 
timongoli dila mao podudua olimongoliyo. 

93 Wawu wonu timongoli mo'odungohe habari lo 
popateya wawu buluhuto, timongoli dila pohe, 
sababu unga'amila boyito musi mowalipo bo 
dulahu ukiyama dipo lato medungga.” 

10 Tiyo loloiya ode olimongoliyo odiye, 
"Bangusa tuwawu ma mopateya wolo bangusa 
wuwewo. Yiladiya tuwawu ma mopateya 
wolo yiladiya wuwewo. !! Wawu ngohuntuwa 
tambati to duniya ma odungga lo liluhe 
da'a, odungga lo polobiti wawu panyaki, 
wawu ma mowali olo pasa-pasaliyala u 
mo'ohe wawu tuwota u mo'oherani ma 
ontonga to hulungo. t? Bo tou dipo mowali 
unga'amila boyito, timongoli ma mewaupoliyo 
sikisaliyo wawu timongoli ma wuduwoliyo 
mao ode bele-beleyala hepotabiyalo wawu 
ode tutupa. Timongoli olo ma popotaluwoliyo 
wolo olongiya-olongiya wawu wolo ta 
hekawasawa sababu timongoli hedudua 
ola-U. BU odito boyito mowali hiyanga ode 
olimongoli mohungguli mao tomimbihu pasali 
lo batanga-U ode olimongoliyo. 1? Sababu 
uwito, popotatapuwa mao hila limongoli, 
alihu timongoli dila momikirangi memulo 
wolo u ma polameti mongoli mopodulu lo 
batanga limongoli. 1? Sababu Wau lohihilawo 
ta ma mongohi mayi olimongoli ilimu, alihu 
timongoli mowali mobisala, tunggulo timi'idu 
ta moyingo limongoli dila mowali molawani 

wawu momutola olimongoli. 1? Wawu timongoli 
olo ma wuduwoliyo lo mongodula'a limongoli, 
mongowutati mongoli, mongowarisi limongoli 
wawu lo mongosahabati limongoli wawu 
ngololota to wolota limongoli woluwo ta ma 
yinggila limongoliyo nyawa. ?” Timongoli 
olo ma oyingowa lo tawu nga'amila sababu 
timongoli hedudua ola-U. 18 Bo timongoli 
ma salamati wonu timongoli mo'otahangi. 
Hiyambola bo huwoa ngopata to lunggongi 
mongoli dila ta moli.” 19 (21:18) 

20Ti Isa loloiya odiye, "Wonu timongoli 
mo'onto kota lo Yerusalem ma kokopungi 
lo mongopajule, ototayi mao: Ma membidu 
wakutuliyo moantulu. ?! To wakutu boyito 
tawu-tawuwala ta to lipu lo Yudeya musi 
tumetea ode huidu, wawu tawu-tawuwala ta to 
kota lo Yerusalem musi molola mao kota wawu 
tawu-tawuwala ta to bulemengo kota didu 
pomaso mao ode delomiyo. 2? Sababu wakutu 
boyito wakutu pohukumaniya lo Allahuta'ala, 
alihu mowali ganapu nga'amila u hetulade 
to kitabi. 23 Matilopotala mongobuwa ta 
heombodula'awa meyambo ta hepopotutuwa 
lo walaiyo to wakutu boyito! Sababu lipu ma 
odungga lo ususa da'a wawu Allahuta'ala ma 
momopa'ayi muruka-Liyo ode tawu-tawuwala 
lo Yahudi. ?#Woluwo timongoliyo ta ma 
mopowate pontoduliyo lo wamilo, ta wuwewo 
ma deloliyo mota tahangiyaliyo to bangusa- 
bangusa wuwewo wawu kota lo Yerusalem 
ma pohuhuta'a lo bangusa-bangusa ta kapiru, 


LUKAS 21.25 - 34 120 


sambe ganapu wakutu u ma tilatapu mayi lo 
Allahuta'ala ode ta kapiru boyito.” 

25 Ti Isa loloiya odiye, "To matolodulahu, 
to hulalo wawu to poliyama ma ontonga 
tuwo-tuwotalo. Nga'amila bangusa to duniya 
ma mohe wawu moa'ayambulula hilaliyo 
mo'odungohe tingohu buola to deheto. 
26Tawu ma poleta lohilawo sababu mohe 
lo u ma mowali to duniya botiye, sababu u 
hekawa-kawasawa to hulungo ma humuhulo. 
27 apatao tawu ma mo'onto Walao Manusiya 
monao mayi to hengo wolo okokawasa-Liyo 
wawu tine-Liyo u uda'a. 23 Wonu nga'amila 
botiye ma hepowaliya, tihulolo wawu 
potilanggela mola timongoli, sababu usalamati 
limongoli ma membidu.” 

29 | apatao ti Isa losirita mao lo lumadu 
ode olimongoliyo odiye, “Po'obilohe mao 
limongoli ayu ara ngobungo meyambo ayu 
wuwewo mao. 3? Wonu ontonga mao limongoli 
ayu-ayuwala boyito ma o tumbingiyo, 
ma otawa limongoli deu polodulahe ma 
membidu. 31 Odito olo wonu timongoli mo'onto 
pasa-pasaliyala boti wali-wali, ototayi mao: 
Yiladiya lo Allahuta'ala ma membidu. 

3? Tutuliyotutu polele-U mayi ode olimongoli: 
Tawu-tawuwala ta woluwo to jamani botiye 
dipo mopowate nga'amila wonu unga'amila 
botiye dipo mowali. 33 Duniya ma moli, bo 
Pirimani-U kakali.” 

34 "Po'odahawa mao batanga limongoli, 
alihu hila limongoli dila oanga lo pesta u dila 
boti ohunaliyo, motihuwo'o wawu hawatiri lo 

tutumulo tou ngohuyi-ngohuyi, tunggulo bolo 
tuma-tumahua lomola dulahu ukiyama ma 
medungga mayi ode olimongoli odelo tayango. 
Sababu dulahe boyito ma medungga mayi ode 
nga'amila tawu ta woluwo to duniya botiye. 

35 (21:34) 38 Po'odaha timongoli wawu podua 
mololayita, alihu timongoli molotolo lumawode 
to unga'amila u bolo ngope'e mola ma mowali. 
Wawu timongoli mowali timihula to talu lo 
Walao Manusiya.” 

37 Timi'idu dulahu ti Isa hemongajari to pango 
bele lo Eya wawu tou huyi tiyo mokaluwari 
mota ode huidu Jayitun mota motuluhe teto. 
38 Wawu timi'idu dulahe olo donggo dumodupa 
da'a tawu ngohuntuwa ma monao mayi 
modungohe o-Liyo to pango bele lo Eya. 
22 1 Dulahu buka lo roti dila o ragi, u 

tanggu-tanggula dulahe poelaliyo 
obebasi lo tawu lo Yahudi lonto lipu lo Mesir, 
ma membidu. ? Mongotauwa lo imamu wawu 
mongoahali lo Tawurat hemolololohe dalalo 
wololo timongoliyo mongantulu oli Isa, bo 
timongoliyo mohe lo raiyati. 

3 Ibilisi lomaso mao ode batanga le 
Yudas ta tanggu-tanggula te Iskariyot tala 
ngota to wolota lo mongorasul li Isa ta 
mopuladulota. “Sababu uwito, te Yudas lonao 
ode mongotauwa lo imamu wawu ode ta 
hepokawaliya bele lo Eya mota lodulohupa 
wolimongoliyo, wololo caraliyo tiyo mohudu 
mao oli Isa ode olimongoliyo. ? Timongoliyo 
ma yilengahu wawu ma satuju mongohi mao 
doyi ode oliyo. "Te Yudas olo ma satuju wawu 

tiyo ma hemolololohe hiyanga mopiyohu 
mohudu oli Isa ode olimongoliyo to wakutu 
tawu ngohuntuwa diyaluwo. 

7Lapatao ma ledungga dulahu buka lo 
roti dila o ragi, deuwitoyito dulahe musi 
pongolotaliyo himba moela obebasi lo tawu 
lo Yahudi lonto lipu lo Mesir. 3Lapatao ti Isa 
lopoahu mao ole Petrus wole Yahya odiye, 
"Ponaolo timongoli mota poposadiya mao 
ualonto to dulahu buka, alihu ito mowali 
monga pe'epe'enta.” 

9Timongoliyo loloiya ode o-Liyo odiye, 
"Toutonu otohila li Guru amiyatiya moposadiya 
mao?” 

10 Tametiyo mao odiye, "Wonu timongoli 
momaso mota ode delomo kota lo Yerusalem, 
timongoli ma modudunggaya wolo ta lolai 
ngota delo-delo bolinggo tuwa-tuwanga taluhu. 
Tunuhi lomota tiyo ode bele pomasowaliyo 
wawu ll poleleya mao ode tahu'uwo lo bele 
boyito odiye, 'Peiyintu mao li Guru toutonu 
tambati u pongala li Guru pe'epe'enta wolo 
mongomuri-Liyo to dulahu buka?” 12 Tawu 
boyito ma mopotunu mayi ode olimongoli 
tambati tuwawu to yitato u leidamango, 
ganapu wolo pilakasiliyo. Teto poposadiya mao 
limongoli u pongalanto to dulahu buka.” 

13 Timongoliyo ma lonao wawu ilodungga 
mota limongoliyo nga'amila odelo u ma 
pilolele mayi li Isa ode olimongoliyo. Lapatao 
timongoliyo ma loposadiya mao lo u paralu 
olimongoliyo to dulahu buka. 

14 Tou ma ledungga wakutu lo umonga, ti Isa 
lotihuloa wolo mongorasul-Liyo. 12 Tiyo loloiya 
ode olimongoliyo odiye, “Wau ohilawo da'a 
monga himba to dulahu buka boti wolimongoli 
tou wau dipo modutola usikisa! 1? Sababu 
polele-U mayi ode olimongoli: Wau dilalo 
ta monga himba to dulahu buka, tunggulo 
pasali boti meganapu to delomo Yiladiya lo 
Allahuta'ala.” 

17 Wawu Tiyo lohama mayi halati tuwawu 
tuwa-tuwanga angguru, losukuru wawu lodua 
lohile barakati ode Allahuta'ala wawu loloiya 
ode olimongoliyo odiye, "Hamawa mota halati 
tuwa-tuwanga angguru boti wawu pongilulo 
timongoli to halati boti. 18 Sababu polele-U 
mayi ode olimongoli: Monto u yintiye lomao 
botiye Wau dilalo ta mongilu hasili lo bungo 
lo angguru sambe Yiladiya lo Allahuta'ala 
medungga.” 

19 Wawu ti Isa lohama mayi roti, losukuru 
wawu lodua lohile barakati ode Allahuta'ala 
wawu lomita-mitanga mota roti, longohimao 
ode olimongoliyo. Tiyo loloiya odiye, “Utiye 
batanga-U u wohi-U mayi olimongoli alihu 
timongoli salamati. Pohutuwa mao utiye poela 
limongoli ola-U.” 2? Odito olo u pilohutu-Liyo 
wolo halati tuwa-tuwanga angguru tou 
timongoliyo yilapata yilonga. Tiyo loloiya 
odiye, "Utiye halati tuwa-tuwanga angguru 
tuwoto janjiya bohu to delomo duhu-U u ma 
poipopau-U mayi alihu timongoli salamati. 

21Bo ototayi mao: Tawu ta mohiyanati ola-U 
masatiya woluwo hulo-hulo'o wawu hemonga 

wola-U pe'epe'enta. 2? Walao Manusiya 
memangi ma mate odelo u ma tilantu mayi lo 
Allahuta'ala, bo matilopotala tawu ta lohiyanati 
o-Liyo!” 

23 | apatao timongoliyo ma hepohihintuwa 
to wolota limongoliyo, tatonu to wolota 
limongoliyo ta ma mohutu odito. 

24 Mongorasul li Isa ilowaliya lo butola 
tomimbihu tatonu to wolota limongoliyo ta 
lebe patuti tanggulala lebe uda'a. ??Ti Isa 
loloiya ode olimongoliyo odiye, “Olongiya lo 
bangusa-bangusa kapiru hepomarentawa 
raiyati to hila-hila limongoliyo wawu 
tawu-tawuwala ta hedihima kawasa to lipu 
hepolanggula batanga limongoliyo lohihilawo 
ta molilunga raiyati. 2? Bo timongoli dila 
mowali odito. Tawu ta lebe uda'a to wolota 
limongoli, tiyo musi mowali ta lebe kikio, 
wawu tawu ta tau-tauwa to wolota limongoli, 
tiyo musi mohinta olimongoli. 2? Tatonu ta 
lebe uda'a, ta hulo-huloa hemonga meyambo 
ta hemohinta? Tantu ta hulo-huloa hemonga 
ta lebe uda'a. Bo to hungi mongoli Wau tawu 
ngota mohhintawa. 

28 Timongoli ta debo tatapu ta'ati pe'epe'enta 
wola-U to delomo nga'amila ususa 
hemotoduwo ola-U. 2? Debo odelo Allahuta'ala 
ma longohi mayi haku ode ola-U momarenta to 
Yiladiya lo Allahuta'ala, odito olo Wau mongohi 
mayi haku ode olimongoli, 3? alihu medungga 
mayi wakutuliyo timongoli mola monga 
mongilu ngomeja wola-U to delomo Yiladiya-U 
boyito wawu timongoli ma motihuloa to biluloa 

lo umomutoa tawu lo Israel ta mopuladuluwo 
lo suku.” 

31 Ti Isa loloiya odiye, "Ototayimu mao Simon! 
Ibilisi ma lo'otapu ijini lonto Allahuta'ala 
mohimontala olimongoli odelo tawu molapa 
pale to titihe, 32bo Wau ma lodua olemu 
alihu imanimu dila moluluto. Wawu wonu 
yio ma lotoloela, po'otoheta mao imani lo 
mongowutatumu.” 

33Te Simon Petrus lolametao odiye, "Eya, 
openu watiya momaso ode tutupa wawu mate 
pe'epe'enta wolo Ito Eya, watiya ihilasi!” 

34 Bo ti Isa lolametao odiye, "Polele-U mayi 
ode olemu Petrus: Dipo mokukuyu'u maluo tou 
yintiye huyi botiye bo yio ma potolu lomahu 
deu Wau Gurumu.” 

35 | apatao Tiyo loloiya ode olimongoliyo 
odiye, "Tou Wau lopoahu olimongoli wolo 
udila hedelowa dombeti, bututu poluwangala 
tomeu wawu santale, timongoli dila ilepita lo 
uhetuwa-tuwawuwa.” Timongoliyo lolametao, 
"Banari!” 

36 Ti Isa loloiya ode olimongoliyo, "Bo 
masatiya, wonu timongoli o dombeti wawu 
o bututu poluwangala tomeu, delowa mao 
uwito. Tawu ta dipo o wamilo poipotaliya mota 
jumbaliyo, alihu tiyo mowali motali wamilo. 

37 Woluwo ayati tula-tulade to kitabi odiye, 
"Tawu heponganggapuwa o-Liyo ta mohhutuwa 
u moleto.” Polele-U mayi ode olimongoli: Ayati 
botiye musi meganapu to delomo batanga-U. 
Sababu wolo u tula-tulade tomimbihu Wau ma 
mowali ganapu.” 

38Timongoliyo loloiya ode oli Isa odiye 
"Eya, teya woluwo sabele dulomato.” Ti Isa 
lolametao odiye, "Sudalolo!” 

39 | apatao ti Isa lolola mao kota lo Yerusalem 
wawu lonao ode huidu Jayitun odelo 
ubiyasaliyo. Mongomuri-Liyo olo hedudua. 

40 Tou yiledungga mota odito, Tiyo loloiya ode 
olimongoliyo odiye, ”Podua mola timongoli 
alihu timongoli dila mo'otoduwo yimontalo.” 

41 | apatao Tiyo lopo'olaminga mota lonto 
mongomuri-Liyo odelo lamingo botu pomai 
mota, lapatao Tiyo lotibonggohu'u wawu 
heloloduawa odiye, 7? “Wu Allahuta'ala ti Papa, 
wonu motu'ude to hila li Papa, hamawa mola 
halati lo sikisa boti monto o-Latiya, bo dila 
kohondaki Latiya u mowali bo kohondaki li 
Papa.” #Lapatao woluwo malaikati ngota 
lonto soroga lotibiloheyi ode o-Liyo longohi 
lotola ode o-Liyo. “Tiyo lo'orasa ususa 
da'a, tunggulo Tiyo ma lebe to'otutuwa 
hemoloduawa. Wula-Tiyo ma lowali odelo duhu 
hehumeheta mola ode huta. 

45 |apatao lodua Tiyo ma tilimihulo wawu 
lohuwalinga mota ode mongomuri-Liyo. Bo 
ilodungga-Liyo mota timongoliyo hetuluhe, 
sababu timongoliyo ma yilongolo wawu 
hewolola. “Tiyo loloiya ode olimongoliyo 
odiye, "Yilongola timongoli bo hetuluhe? 
Pobongulo wawu podua, alihu timongoli dila 
mo'otoduwo yimontalo.” 

47 Tou ti Isa donggo bisa-bisala, lonao mayi 
te Yudas tala ngota lo mongorasul-Liyo ta 
mopuladulota. Tiyo mulo-mulo mayi lo tawu 

ngopolemboa. Lapatao te Yudas lodudula mota 
longo'ode oli Isa wawu lodila o-Liyo. # Bo ti 
Isa loloiya mao ode oliyo, “Yudas, yio mohudu 
Walao Manusiya moli umodila o-Liyo.” 

49 Tou ta pe'epe'enta woli Isa, lo'onto mao 
wolo u ma mowali, timongoliyo loloiya, "Eya, 
wololo wonu timongoliyo boti ma pontodu 
lamiyatiya lo wamilo?” 2? Wawu tala ngota to 
wolota limongoliyo lomontode mota wato lo 
imamu da'a, tunggulo bulonga olowala lo wato 
boyito loputu. 

51Bo Ti Isa loloiya mao, "Keke, dila pohutu 
odito!” Lapatao Tiyo lodedeta mota wato 
boyito wawu lopowuli mao lo bulongaliyo. 

52 | apatao ti Isa loloiya mao ode mongotauwa 
lo imamu wawu ode ta hekawaliya bele lo 
Eya wawu mongotauwa lo tawu lo Yahudi 
ta lonao mayi memodeupa o-Liyo, uwa-Liyo 
mao, "Timongoli lonao mayi hedelowa 
wamilo wawu bubohu, odelo ta moheupa ta 
mototaowa, >? padahali timi'idu dulahu Wau 
wawu timongoli pe'epe'enta to pango bele lo 
Eya bo timongoli dila loheupa ola-U. Bo ma 
uti-utiyelo wakutu limongoli wawu kawasa lo u 
moleto mohutu u otohila limongoli.” 

54 | apatao ti Isa ma yilaupiyo dileloliyo 
ode bele li imamu da'a wawu te Petrus 
tunu-tunuhe mota lonto umolamingo. ?? To 
hungiyo lo pango bele li imamu da'a boyito, 
tawu-tawuwala hepopolaita lo tulu wawu 
timongoliyo hehuloa pe'enta to tambati 
boyito. Te Petrus olo lotihuloa pe'epe'enta 
wolimongoliyo. >” Wato ngota tabuwa lo'onto 

mao ole Petrus hulo-huloa to tili lo tulu wawu 
tiyo ma lopo'otontongao ole Petrus lapatao 
loloiya odiye, “Tawu botiye olo ta pe'epe'enta 
woli Isa boyito.” 

57 Bo te Petrus lomahu, uwaliyo mao, "Dila, 
wau dila mo'otawa wo-Liyo tante!” 

38 Bo dila lohihewo mola woluwo tawu 
wuwewo poli lo'onto mao oliyo, lapatao 
tawu boyito loloiya odiye, "Yio olo tala ngota 
limongoliyo!” Bo te Petrus loloiya, “Dila watiya 
kaka!” 

>? Tanu ngojamu mola hihewoliyo tawu 
wuwewo poli wolo utiotutuwa pipiuwa 
hemopolele mayi odiye, “Otutu tawu botiye ta 
pe'epe'enta wo-Liyo, sababu tiyo boti olo tawu 
lo lipu lo Galileya!” 

60 Bo te Petrus loloiya odiye, "Dila mongarati 
olatiya wolo u heloiya li kaka!” Tou te Petrus 
donggo bisa-bisala, maluo ma lokukuyu'u. 

61 Ti Isa Eya loyili mota lomilohe ole Petrus. 
Lapatao te Petrus loela mayi deu ti Isa Eya 
ma loloiya ode oliyo odiye, “Dipo mokukuyu'u 
maluo tou yintiye huyi boti bo yio ma po'otolu 
lomahu deu Wau gurumu.” 62 Lapatao te Petrus 
ma lonao ode diluwari wawu hilumoyonga 
sababu lole'e. 

63 Tawu-tawuwala ta hedahawa oli Isa, 
hemolohentea wawu hepohumbade o-Liyo. 
64Timongoliyo lolaube baya li Isa wawu 
hepoloiyawa odiye, "Wonu banari Yio 
hemololimo wahyu lonto Allahuta'ala, nte 
tapula tatonu ta hemohumbade ole-Mu.” 

65 Wawu donggo ngohuntuwa pomao loiya 
moleto u hepoloiya limongoliyo ode o-Liyo. 

66 Tou didimodupa mola loambuwa mayi 
ta dudula'a-dudula'a tawu lo Yahudi wawu 
mongotauwa lo imamu wawu mongoahali 
lo Tawurat, lapatao ti Isa ma pilopotaluwo 
mao limongoliyo wolo Mahkama lo agama 
limongoliyo. €” Timongoliyo loloiya ode oli 
Isa, "Poleleya mayi olami wonu Yio boti te 
Almasih ta pilojanjiya lo Allahuta'ala ta mowali 
olongiya wawu mo'osalamati manusiya.” Ti Isa 
lolametao, "Openu polele-U mayi, dila ponga 
lo akali timongoli paracaya. 28 Wawu wonu 
Wau mohintu mayi ode olimongoli tomimbihu 
Wau, dila ponga lo akali timongoli molametayi 
u heyintuwo-U. 6? Bo monto umasatiya lomao 
Walao Manusiya ma motihuloa to olowala lo 
Allahuta'ala ta kawasa.” 

70 Timongoliyo nga'amila loloiya, "Wonu 
odito, Yio botiye Walao Allahuta'ala?” Ti Isa 
lolametao, “Timongoli lohihilawo ta lopolele 
mayi deu Wau Walao Allahuta'ala!” 

71 |apatao timongoliyo loloiya, "Donggo wolo 
hunaliyo ta mosakusi ode olanto? Ito nga'amila 
ma lo'odungohu lonto tunggiLiyo lohihilawo!” 
23 1 Lapatao nga'amila anggota lo 

Mahkama lo agama ma tilimihulo 
wawu ti Isa dileloliyo ode talu le Pilatus 
gubornur lo Roma. ? Tetomota timongoliyo 
ma helopotulude o-Liyo odiye, “Tawu botiye 
ilodungga lami hemopolapala bangusa lami. 
Tiyo olo hemongentela to tawu momayari 
hasili ode li kayisar. Tomimbihu batanga-Liyo, 

Tawu botiye hemolanggula batanga-Liyo te 
Almasih, deuwitoyito olongiya.” 

3Ti gubornur Pilatus lohintu ode o-Liyo, 
"Banari meyalo dila Yio botiye olongiya lo tawu 
lo Yahudi?” Ti Isa lolametao, “Ti gubornur 
lohihilawo ta lopolele mayi.” 

4Ti gubornur loloiya ode mongotauwa lo 
imamu wawu ode tawu ngohuntuwa ta woluwo 
teto boyito odiye, “Wau dila lo'otapu totala 
wolo-wolo to Tawu botiye.” 

> Bo timongoliyo ma lebe to'otutuwa mayi 
hemopotala o-Liyo, uwalimongoliyo mao, 
"Tiyo botiye hemoheyinga raiyati wolo 
pongajari-Liyo, lonto lipu lo Galileya mayi, to 
nga'amila lipu lo Yudeya wawu masatiya ma 
tilunggulayi ode tambati boti.” 

5Tou ti gubornur Pilatus lo'odungoheo uwito, 
tiyo lohintu, “Tawu boyito tawu lo lipu lo 
Galileya meyalo dila?” 7 Tou ilotawaliyo mao 
deu ti Isa tawu ngota lonto lipu lo Galileya 
u heparenta li olongiya Herodes, tiyo lolawo 
mota oli Isa ode olongiya boyito ta to wakutu 
boyito woluwo olo to kota lo Yerusalem. 3 Tou ti 
olongiya Herodes lo'onto mao oli Isa, tiyo ma 
yilengahu. Ma lohihewo tiyo ohila momilohe oli 
Isa, sababu tiyo ma helo'odungohe habari-Liyo 
wawu tiyo ohila momilohe oli Isa mohutu 
mujijat. ? Ngohuntuwa u hetoloyintuwoliyo 
oli Isa, bo ti Isa dila lolameta wolo-wolo. 
10To wakutu boyito mongotauwa lo imamu 
wawu mongoahali lo Tawurat lomaju mota 
wawu ma hemopotala oli Isa wolo totala u 
mobubuheto. !! Hiyambola ti olongiya Herodes 

wawu mongopajuleliyo olo hepohinawa wawu 
helohentea o-Liyo, tiyo lopopake mao lo 
jumba u gaga ode o-Liyo wawu muli lolawo 
mao o-Liyo ode li gubornur. t? Wawu to 
dulahe boyito ti olongiya Herodes wawu ti 
gubornur Pilatus ma lopiyohe, omo-omolu 
mayi timongoliyo yiyingowa. 

13 |apatao ti gubornur Pilatus lohimoayi 
mongotauwa lo imamu wolo mongotauwa 
wuwewo mao wawu raiyati. 1#Tiyo loloiya 
ode olimongoliyo, “Timongoli lodelo mayi 
Tawu botiye ode olau. Wawu timongoli me 
lopodulohu deu Tiyo botiye ma lopolapala to 
raiyati. Ototayi mao: Wau ma lomarakisa mao 
o-Liyo to talu limongoli, bo wau dila lo'otapu 
totala wolo-wolo u hepopotuludu limongoli 
ode o-Liyo. t” Odito olo ti olongiya Herodes. 
Uwitolo sababuliyo tiyo muli lolawo mayi 
Tawu boti ode olanto. Diyaluwo mao totala 
u pilohutu-Liyo u motu'ude wolo hukumani 
mate. 1? Tiyo ma poiwumbadu'u mao lo bubo'o 
lapatao ma bebasiyau mao.” 

17 Bo timongoliyo ma longuwatiayi 
pe'epe'enta odiye, "Wumbulita lomao 
tutumuliyo lo Tawu boti! Wawu bebasi mayi 
olami te Barabas!” 18(23:17) 19 Te Barabas 
leulunga to tutupa, sababu tiyo ma loheyinga 
raiyati to delomo kota lo Yerusalem mopateya 
wolo pomarenta lo Roma wawu tiyo olo ma 
lohinggi nyawa lo tawu. 

20 pe'entapo ti gubornur Pilatus lobisala ode 
olimongoliyo deu tiyo ohila mopobebasi mao 
oli Isa. 21 Bo timongoliyo ma heponguwatia 

mayi, “Salipuwa mao Tiyo! Salipuwa mao 
Tiyo!” 

22 Otoluliyo ti gubornur lobisala ode 
olimongoliyo, "U moleta wolo u ma pilohutu 
lo Tawu botiye? Diyaluwo totala u lotapu'u to 
o-Liyo, u motu'ude wolo hukumani mate. Tiyo 
ma poiwumbadu'u mao lo bubo'o lapatao ma 
bebasiyau mao.” 

23 Bo timongoliyo turusi hepotuntutiya wolo 
suwara mo'ohu'u, alihu Tiyo salipuwoliyo, 
wawu pulitiyo mao timongoliyo lo'ohama. 

24 | apatao ti gubornur Pilatus lomutusani deu 
hihile limongoliyo boyito tolimoliyo. 22 Odelo 

u hetuntutiyo limongoliyo, tiyo lopobebasi 
mao ole Barabas ta leulungo to tutupa sababu 
tiyo lohutu buluhuto wawu lohinggi nyawa lo 
tawu. Bo ti Isa yiluduliyo mao odelo u otohila 
limongoliyo. 

26 Woluwo tawu ngota ta tanggu-tanggula te 
Simon lonto kota lo Kirene ta boheli ledungga 
mayi lonto kambungu. Tou ti Isa ma dileloliyo 
lo mongopajule lo Roma mota salipuwoliyo, 
te Simon pilakusa limongoliyo lomota balaki 
mota posalipuwa limongoliyo oli Isa wawu tiyo 
tunu-tunuhe mota to dibalaka. 

27 Ngohuntuwa da'a tawu ta hedudua oli 
Isa to wolotaliyo woluwo olo mongobuwa ta 
hepohiyonga o-Liyo. 28Ti Isa loyili mao ode 
olimongoliyo wawu loloiya, "Weyi timongoli 
putiri-putiri lo kota lo Yerusalem! Dila mao 
hiyongi limongoli Wau, bo hiyongi mola 
batanga wawu mongowalai mongoli lohihilawo! 
29 Sababu ma medungga mayi wakutuliyo tawu 

ma moloiya odiye, 'Mailuntungi mongobuwa ta 
bintela ta dipo pe'enta mao lotutu wawu dipo 
pe'enta olo lopotutu lo ta unge! 3?To wakutu 
boyito tawu ma moloiya ode hui-huidelo odiye, 
'Polohubu lomayi wawu dehi mayi ami!” wawu 
ode hulu-huludelo tawu ma moloiya odiye, 
"Tambuli lomayi ami!” 3t Wonu timongoliyo 
lohutu odito ode ola-U ta odelo ayu mobata, 
u tolimo limongoli lebe moletao leto odelo u 
mowali to ayu mohengu.” Odito loiya li Isa. 

3? Woluwo olo ta dulota, deuwitoyito tawu 
ta mohhutuwa u moleto ta ma pilutusani 
li hakimu salipuwoliyo pe'epe'enta woli 
Isa. 33Tou ledungga mota ode tambati u 
tanggu-tanggula Bakakawu, timongoliyo 
losalipu mao oli Isa wolo ta dulota boyito. 
Ngota imbihu olowala li Isa wawu ta 
ngota imbihu oloyihi. 34Ti Isa lodua ode 
Allahuta'ala odiye, "Wu Papa, ambunguwa 
mao timongoliyo! Sababu dila mongarati 
olimongoliyo wolo u hepohutuwo limongoliyo.” 
Lapatao timongoliyo longunte wawu lolaya- 
layade mota kayini li Isa. 3? Tawu ngohuntuwa 
hetihula teto wawu hepomilohe unga'amila 
boyito. Ta dudula'a-dudula'a tawu lo Yahudi 
hepohentea oli Isa, uwalimongoliyo mao, 
"Ta wuwewo poposalamatiyo-Liyo. Hulimao 
Tiyo moposalamati lo batanga-Liyo lohihilawo 
wonu Tiyo botiye te Almasih ta pilojanjiya lo 
Allahuta'ala!” 

36 Odito olo mongopajule lo Roma hepohentea 
oli Isa. Timongoliyo lopoyingo mao lo lotingo 
ode o-Liyo. 3” Wawu timongoliyo loloiya, "Wonu 

Yio olongiya lo tawu lo Yahudi, poposalamatiya 
mola batanga-Mu!” 

38 To yitata mola li Isa sasalipu tilulade mao 
limongoliyo loiya odiye, “Tatabotiyelo olongiya 
lo tawu lo Yahudi.” 

39 Tala ngota lo ta mohhutuwa u moleta 
ta silalipuliyo woli Isa lohentea o-Liyo 
wawu loloiya odiye, "Wonu Yio boti olongiya 
ta mo'osalamati, nte salamatiya mola 
batanga-Mu wawu ami olo!” 

40 Bo tamaniliyo ta silalipuliyo pe'enta woliyo 
longentelao oliyo, uwaliyo mao, "Yilongola 
yio boti dila mohe lo Allahuta'ala? Yio ma 
lololimo hukumani odelo Tiyo. “Ito patuti 
hukumaniyoliyo, sababu ito lololimo hukumani 
u motu'ude wolo huhutunto, bo Tawu botiye 
ngointi mao dila ototala.” 7? Lapatao tiyo loloiya 
ode oli Isa, “Elayi mao watiya tou Ito Eya ma 
medungga mola ode Yiladiya lo Ito Eya.” 

43 Loiya li Isa ode oliyo, “Tutuliyotutu polele-U 
mayi ode olemu: Ingontiye botiye yio ma mola 
motitola wola-U pe'enta to delomo soroga.” 

44 To dulahe boyito tanu ma jamu duwabelas, 
lipu nga'amila ma lodiolomo sambe demota 
ujamu tiga lolango, #? sababu matolodulahu 
dilalo tiliminelo. Tou boyito olo podehu to 
bele lo Eya lobuta'a duluwo. #Lapatao ti Isa 
longuwatio wolo suwara uda'a odiye “Papa, 
ode olu'u li Papa nyawa Latiya ma wuduwo 
mayi Latiya.” Tou yilapato loloiya odito, napasi 
li Isa ma lopulito. 

47 Tou tauwa lo pasukan lo'onto mao u ma 
lowali, tiyo ma lomuji Allahuta'ala wawu loloiya 
odiye, "Otutu Tawu botiye tawu ngota banari.” 

48 Tou tawu ngohuntuwa ta a'ambuwa lo'onto 
mao wolo u ma lowali boyito, timongoliyo 
lohuwalingo wolo uhewolola da'a. 4° Nga'amila 
ta mo'otawa woli Isa wawu mongobuwa ta 
lodudua mota o-Liyo lonto lipu lo Galileya, 
hetihula to umolamingo wawu hebilohe 
unga'amila boyito. 

50 Woluwo tawu ngota lonto kambungu 
lo Arimateya kambungu lo tawu lo Yahudi 
tangguliyo te Yusup. Tiyo tawu ngota ta 
mopiyohu wawu banari. Tiyo olo yima-yima 
Yiladiya lo Allahuta'ala. Tiyo anggota lo 
Mahkama lo agama, bo tiyo dila satuju 
wolo putusani wawu huhutu lo Mahkama lo 
agama boyito ode oli Isa. °t (23:50) 7? Te 
Yusup ma lonao mao ode li gubornur Pilatus 
wawu mao lohile mayiyeti li Isa. 23 Wawu tou 
mayiyeti li Isa boyito ma yilapato yilahiyo mayi 
lonto salipu, mayiyeti boyito ma tilaputiyo 
mao lo kayini lenan moputio. Lapatao mota 
pilopobalatiyo mao to kuburu botu u papahati 
to huludu. Kuburu boyito dipo pe'enta mao 
pilolobungaliyo to tawu. 2? Dulahe boyito 
dulahe poposiyapuwa lo tawu lo Yahudi 
motabiya. Dulahe boyito ma ngope'e mopulito, 
sababu dulahe potabiya limongoliyo ma 
ngope'e medungga. 

>> Mongobuwa ta lonao mayi woli Isa 
lonto lipu lo Galileya, lohunuhe mota 
momilohe kuburu wawu wololo mayiyeti li Isa 

pilopobalatiyo. 2? Wawu tou ma lohuwalinga 
mota, timongoliyo ma loposiyapu mao lo 
ramba-ramba wawu yinula monu. Lapatao 
to dulahe hepotabiya lo tawu lo Yahudi, 
timongoliyo lohuheli moturuti mao aturangi lo 
hukum lo Tawurat. 

24 1 Tou donggo molaliyonu to dulahu 

ahadi mongobuwa boyito ma lonao ode 

kuburu hedelowa mota ramba-ramba u ma 
piloposiyapu mao limongoliyo. ?Ilodungga 
mota limongoliyo botu u piloheutiyo kuburu 
ma lolilidu. 3 Tou timongoliyo lomaso mao ode 
kuburu, mayiyeti li Isa Eya didu ilodungga 
limongoliyo teto. 4Tou timongoliyo donggo 
hiheraniya tomimbihu u yilowali boyito, debolo 
ta dulota ma tilimihulayi to tili limongoliyo 
hepakeya kayini heinta-intawa. ? Timongoliyo 
ma diluyita da'a wawu ma hedumula to huta, 
bo ta dulota boyito lobisala ode olimongoliyo 
odiye, "Yilongola timongoli hipololohe 
o-Liyo ta tumu-tumulo, to wolota lo ta ma 
lopowate? Ti Isa ma diduluwo teye. Tiyo 
ma pilopobongu lo Allahuta'ala. Elayi mao u 
yiloiya-Liyo olimongoli tou Tiyo donggo to 
lipu lo Galileya, 7 deuwitoyito Walao Manusiya 
musi wuduwoliyo ode olu'u lo ta heodusawa 
wawu salipuwoliyo, bo to dulahe otoluliyo ma 
mobongu mayi monto kuburu.” 

8 Lapatao timongoliyo ma lo'oela u yiloiya 
li Isa. ?Tou timongoliyo lohuwalingayi 
lonto pomilohe kuburu, nga'amila ma 
silirita mao limongoliyo ode mongorasul ta 
mopulatuwawulota wawu ode nga'amila ta 

hedudua oli Isa wuwewo. 10 Ta losirita mao 
ode mongorasul, deuwitoyito ti Mariya tawu lo 
kota lo Mahdala, ti Yohana, ti Mariya ti mama 
le Yakobus wawu mongobuwa wuwewo ta 
pe'epe'enta wolimongoliyo. tt Bo timongoliyo 
heponganggapuwa sirita boyito yimbulo wawu 
timongoliyo dila paracaya ode mongobuwa 
boyito. 1? Openu odito, te Petrus ma tilumetea 
mota ode kuburu li Isa. Tou tiyo lohedupa 
mota ode delomo kuburu, ilontongaliyo mota 
bolo taputo u woluwo teto. Lapatao tiyo ma 
lonao wawu to delomo hilaliyo tiyo hemohintu 
wolo u ma lowali. 

13 To dulahe boyito olo muri-Liyo dulota lonao 
ode kambungu tuwawu u tanggu-tanggula 
Emawus. Lamingiyo mopulatuwawu lokilo 
monto kota lo Yerusalem. !#Timongoliyo 
hiposiritawa tomimbihu u ma lowali boyito. 

15 Tou timongoliyo donggo heposilitawa wawu 
hepopotutuloa lo pikirangi, ti Isa lohihilawo ma 
lodudula mota ode olimongoliyo wawu lonao 
pe'epe'enta wolimongoliyo. 1? Bo timongoliyo 
dila lo'onuhe oli Isa, sababu woluwo u 
lo'olilunga mato limongoliyo. !” Lapatao ti 

Isa lobisala ode olimongoliyo odiye, ”Wolo u 
heposiritawa limongoli tou henaowa botiye?” 
Lapatao timongoliyo ma loberenti wolo hilawo 
limongoli hewolola. 19 Tala ngota to wolota 
limongoliyo ta tanggu-tanggula te Klewopas 
loloiya mao ode oli Isa odiye, “To wolota lo ta 
nga'amila ta lonao mota ode kota lo Yerusalem 
to dulahu buka, bo wutata boti ta dipo motota 
lo u boheli lowali mao tetomota.” 

19Ti Isa lohintu mao ode olimongoliyo odiye, 
"Wolo u ma lowali?” Tametao limongoliyo 
odiye, "U ma lowali to oli Isa tawu lo kota lo 
Najaret. Tiyo nabi, nga'amila u hepilohutu-Liyo 
wawu u heyiloiya-Liyo polu-polu lo kawasa 
to talu lo Allahuta'ala wawu to talu lo raiyati 
nga'amila. 2? Bo mongotauwa lo imamu wawu 
mongotauwa lami lohudu mao o-Liyo mota 
hukumaniyoliyo mate wawu mota salipuwoliyo. 
210mo-omolu ami hepoharapuwa Tiyo ta 
tilulawoto Allahuta'ala mopobebasi lo bangusa 
lo Israel. Pasali boti lowali tou tolohuyi yilalu 
mao. 22Ingontiye ami iloheya lo mongobuwa 
ngololota lonto lemboa lami ta donggo 
didimodupa da'a lonao mota ode kuburu. 23 Bo 
mayiyeti li Isa ma diduluwo ilodungga mota 
limongoliyo teto. Timongoliyo hedelowa mayi 
habari deu timongoliyo lo'onto malaikati dulota 
ta lopolele mayi deu ti Isa tumu-tumulo. 
24Tamani lami ngololota olo lonao mota 
ode kuburu boyito wawu ilodungga mota 
limongoliyo wolo u silirita mayi lo mongobuwa 
boyito banari. Timongoliyo dila lo'onto oli Isa 
tetomota.” 

25 | apatao ti Isa loloiya ode olimongoliyo 
odiye, "Weyi timongoli ta hehulode, mayilaba 
kobolo hila limongoli boti, momaracaya u 
ma yiloiya mayi lo mongonabi! 2? Memangi 
Ta pilojanjiya lo Allahuta'ala mowali olongiya 
ta mo'osalamati manusiya, musi modutola 
usikisa, lapatao Tiyo mowali masahuru.” 

27 | apatao ti Isa lopopatatao ode olimongoliyo 
wolo u hetulade to delomo kita-kitabiyalo 

tomimbihu Tiyo, tumula lomao monto kitabi li 
nabi Musa sambe demola nga'amila kitabi lo 
mongonabi. 

28 Tou timongoliyo ma hemembide mota 
ode kambungu hepatujuwo limongoliyo, 
ti Isa lotihutu odelo ta ma mopoturusi lo 
nonao-Liyo. 2? Bo timongoliyo lotahangi o-Liyo 
odiye, “Potuluhupo wolami teya, sababu utiye 
ma ngope'e huyi.” Lapatao ti Isa lomaso 
mao lotitola wolimongoliyo. 3?Tou Tiyo ma 
monga wolimongoliyo, Tiyo lohama mayi 
roti, losukuru wawu lodua lohile barakati ode 
Allahuta'ala, lapatao lomita-mitanga mota roti 
boyito wawu longohi mao ode olimongoliyo. 
31 To wakutu boyitolo olo mato limongoliyo ma 
lohuo wawu timongoliyo ma lo'onuhe oli Isa, 
bo Tiyo ma yiloli mao lonto wolota limongoliyo. 
32Timongoliyo ma bibisalawa odiye, "Memangi 
hilanto ma hewengahe da'a tou ito henaowa 
wawu Tiyo helobisala wawu helomuo mayi 
rahasiya lo kita-kitabiyalo ode olanto.” 

33To wakutu boyito timongoliyo ma lato 
lohuwalinga ode kota lo Yerusalem. Tetomota 
timongoliyo lodudunggaya wolo mongorasul 
li Isa ta mopulatuwawu ta heambuwa wolo 
mongomuri li Isa wuwewo mao. 34 Mongorasul 
boyito loloiya ode olimongoliyo odiye, "Otutu 
ti Isa Eya ma pilopobongu mayi lo Allahuta'ala 
wawu ma lotibiloheyi ode le Simon Petrus.” 

35 | apatao ta dulota boyito losirita mao wolo 
u ma lowali tou timongoliyo henaowa wawu 
wololo timongoliyo lo'onuhe o-Liyo tou Tiyo 
helomita-mitanga roti. 

36 Tou timongoliyo donggo heposiritawa 
lo pasali boyito, debolo ti Isa ma yiloluwo 
to wolota limongoliyo wawu loloiya ode 
olimongoliyo odiye, "Salamu alayikum!” 

37 Timongoliyo iloheya wawu diluyito. Harapu 
limongoliyo, timongoliyo lo'onto himu'udiyo 
li Isa. 38 Bo Tiyo loloiya ode olimongoliyo, 
"Yilongola timongoliyo iloheya wawu hila 
limongoli bimbangi mo'onto ola-U? 22 Bilohi 
olu'u-U wawu oatu-U. Wau lohihilawo ta 
botiye. Medihimi wawu parakisayi, sababu 
himu'udu dila o dagingi wawu tulalo, odelo u 
o'onto olimongoli to ola-U.” 

40 Tou yilapatao loloiya odito, Tiyo lopobiloheo 
lo ulu'u wawu oa-Tiyo ode olimongoliyo. 
41 Openu timongoliyo dipo paracaya bo 
timongoliyo ma hewengahe wawu hiheraniya. 
Sababu uwito, ti Isa lohintu ode olimongoliyo 
odiye, "Woluwo to olimongoli teye ualo?” 
42[ apatao timongoliyo longohi mao ode o-Liyo 
uponula molutu ngopita. #Ti Isa lohama mao 
ponula boyito wawu ilaliyo to talu limongoliyo. 

44 Tiyo loloiya ode olimongoliyo odiye, 
"Nga'amila u tula-tulade to kitabi li nabi 
Musa, wawu to kitabi lo mongonabi wuwewo 
wawu to kitabi Jaburu tomimbihu Wau, musi 
mowali ganapu. Uwito u ma pilolele-U mayi 
ode olimongoli tou Wau donggo pe'epe'enta 
wolimongoli.” 

4> [| apatao Tiyo lomuo mao pikirangi 
limongoliyo, tunggulo timongoliyo lowali 
longarati lo tuwango kitabi. “Tiyo loloiya 
ode olimongoliyo odiye, “Woluwo tula-tuladu 

to kitabi deu Ta pilojanjiya lo Allahuta'ala 
mowali olongiya ta mo'osalamati manusiya, 
musi modutola usikisa wawu mobongu 

mayi monto kuburu to dulahe otoluliyo. 

47 Wawu to delomo tanggu-Liyo habari 
tomimbihu umotobati wawu pongambunguwa 
lo Allahuta'ala dusa, musi popotungguloliyo 
ode nga'amila bangusa, tumula mao monto 
kota lo Yerusalem. 48 Timongoli boti ta ma 
mopotunggulo unga'amila botiye. “? Wau ma 
molawo mayi ode olimongoli u pilojanjiya 

lo Allahuta'ala ti Papa-U. Bo timongoli musi 
motitola to kota botiye, sambe kawasa monto 
soroga mopolu to olimongoli.” 

50 | apatao ti Isa lotiyanga olimongoliyo ode 
bulemengo kota sambe ode kambungu lo 
Betaniya. Teto Tiyo lominta'a mola olu'u-Liyo 
wawu lodua ode Allahuta'ala lohile barakati 
olimongoliyo. 2?! Wawu tou Tiyo donggo 
hemodua ode Allahuta'ala hemohile barakati 
olimongoliyo, Tiyo ma lobuala wolimongoliyo 
wawu lobinta'a ode soroga. ??Timongoliyo 
losujudu lolubo o-Liyo lapatao ma lohuwalinga 
ode kota lo Yerusalem wolo uhewengahe da'a. 
53Timongoliyo layito to pango bele lo Eya 
wawu hepomujiya Allahuta'ala. 


YAHYA 


1 1 To mulolowaliyo tou duniya boti dipo 
pilopowali lo Allahuta'ala, Pirimani yito 

ma woluwo; Pirimani boyito pe'epe'enta 

wolo Allahuta'ala, wawu Pirimani boyito 
Allahuta'ala lohihilawo. ? Lonto u bobohuwaliyo 
lomayi Tiyo ma pe'epe'enta wolo Allahuta'ala. 
3 Totonulalo uhetuwa-tuwawuwa ma pilopowali 
lo Allahuta'ala loli Pirimani, wawu wonu dila loli 
Pirimani, diyaluwo mao uhetuwa-tuwawuwa 

u ma lowali. “To o-Liyo o tutumulo wawu 
tutumula boyito tinelo manusiya. ?Tinela 
boyito tiliminelayi to umodiolomo, wawu 
umodioloma boyito dila mo'olahe tinela boyito. 
6 Woluwo lonao mayi tawu ngota ta ilahula 

lo Allahuta'ala, tangguliyo te Yahya. 7 Tiyo 
lonao mayi motombanga tomimbihu tinela 
boyito, alihu moli u tilombangaliyo boyito tawu 
nga'amila mowali paracaya. 3 Tiyo lohihilawo 
dila tinela boyito, bo tiyo musi motombangayi 
tomimbihu tinela boyito. ?Tinela u banari 
boyito mo'obanga timi'idu manusiya. Tinela 
boyito ma dungga-dungga mayi ode delomo 
duniya. 1? Pirimani boyito ma woluwo to 
delomo duniya wawu duniya boti pilopowali 

lo Allahuta'ala loli o-Liyo, bo duniya boti dila 
motota-Liyo. 1! Tiyo lonao mayi ode duniya 
pilopowali-Liyo lohihilawo wawu duniya boti 
haku-Liyo, bo tawu-tawuwala ta haku-Liyo dila 
lololimo o-Liyo. 1? Bo tawu-tawuwala ta ma 

lololimo o-Liyo ma yilohiya-Liyo haku wawu 
kawasa mowali mongowalao Allahuta'ala, 
deuwitoyito timongoliyo ta paracaya to 
tanggu-Liyo. BTimongoliyo pilotutuliyo dila 
lonto duhu, meyalo dila lonto hila lo manusiya 
wawu dila olo lonto hila lo mongololai, bo 
lonto Allahuta'ala. 14 Pirimani boyito ma lowali 
manusiya wawu lotitola to wolotanto, wawu ito 
ma lo'onto tine-Liyo, deuwitoyito tinela u yilohi 
li Papa ode Wala-Iyo ta bo tuwa-tuwawulo, 
polu-polu lo toliango wawu ubanari. PTi 
nabi Yahya lotombangayi tomimbihu Tiyo 
wawu loloiya wolo uwuwa-wuwatio odiye, 
"Tatabotiyelo Tiyo ta hemakusuduwou tou wau 
loloiya: Lapatao wau ma medungga mayi Tiyo 
ta mulo-mulou mayi sababu tou dipoluwo wau, 
Tiyo ma woluwo.” 1? Tiyo polu-polu lo toliango 
wawu ito nga'amila ma lololimo barakati dila 
o pulitiyo monto o-Liyo. 17 Tawurat yilohiliyo 
loli oli nabi Musa, bo toliango wawu ubanari 
lo Allahuta'ala lowali lopatato loli oli Isa 
Almasih. t8 Diyaluwo ngota mao ta ma lo'onto 
Allahuta'ala, bo Walao Allahuta'ala ta bo 
tuwa-tuwawulo, ta tutuwawuwa woli Papa 
wawu ta otoliang-Iyo da'a, Tiyo ta lopopatato 
Allahuta'ala ode olanto. 

19 Utiye tombangiyo li nabi Yahya tou tawu 
lo Yahudi lonto kota lo Yerusalem lopoahu 
lo imamu ngololota wawu tawu-tawuwala 
lonto suku lo Lewi mota mohintu oliyo odiye, 
"Tatonu yio?” 

20 Tiyo longaku wolo umopatato odiye, “Wau 
dila Olongiya ta pilojanjiya lo Allahuta'ala.” 

21 | apatao timongoliyo lohintu ode oliyo 
odiye, "Wonu odito, tatonu yio? Ti nabi Eliya?” 
Te Yahya lolametao, “Dila.” Timongoliyo lohintu 
poli, "Yio botiye nabi ta medungga mayi?” Tiyo 
lolametao, “Dila!” 

22Timongoliyo lohintu ode oliyo odiye, 
"Tatonu yio? Sababu ami musi molameta 
ode ta lopoahu mayi olami. Wolo loiyamu 
tomimbihu batangamu lohihilawo?” 

23 Tametao li nabi Yahya odiye, “Wau botiye 
ta wuwa-wuwatia to yilantala dila hepotitola lo 
tawu: Po'otulide lomao dalalo Eya! odelo u ma 
yiloiya mayi li nabi Yesaya.” 

24To wolota lo ta ilahula limongoliyo 
boyito woluwo ngololota ta o pahamu Parisi. 
25Timongoliyo lohintu ode oliyo odiye, "Wonu 
yio dila Olongiya ta pilojanjiyaliyo, dila ti nabi 
Eliya wawu dila olo nabi ta monao mayi, 
yilongola yio mopolihu to tawu?” 

26 Ti nabi Yahya lolametao olimongoliyo odiye, 
"Wau mopolihu lo taluhu. Bo to hungi mongoli, 
tihu-tihulo Tiyo ta dila otawa limongoli, 

27 deuwitoyito Tiyo ta ma monao mayi lapatao 
wau. Molopatao santale-Liyo wau dila patu- ti.” 

28 Utiye boti lowali to kota lo Betaniya to 
ngotuwali lo dutula lo Yordan, tambati li nabi 
Yahya ta mopopolihuwa. 

29Lolombuliyo mola tou ti nabi Yahya 
lo'onto oli Isa nao-nao mayi ode oliyo, tiyo 
loloiya odiye, "Bilohi, tatabotiyelo Walao 
Himba lo Allahuta'ala, ta mopo'oberesi dusa 
lo manusiya to duniya. 3? Tatabotiyelo ta 
hemakusuduwou odelo loiyau odiye, 'Lapatao 

wau ma medungga mayi Ta lebe molanggatu'u 
mao biluloaliyo, sababu Tiyo ma woluwo tou 
wau dipoluwo.” 3! Wau lohihilawo omo-omolu 
dipo motota-Liyo wawu uwitolo sababuliyo 
wau lonao mayi mopolihu lo taluhu, alihu tawu 
lo Israel motota-Liyo.” 

32Ti nabi Yahya lotombangayi wawu loloiya 
odiye, “Ma ilontongau Roh lo Allahuta'ala 
lolaheyi lonto soroga odelo burungi marupati 
lotiluntu to o-Liyo. 33Hiyambola wau omo- 
omolu dila motota-Liyo, bo Tiyo ta lopoahu 
olau mopolihu lo taluhu, ma loposambewo 
mayi loloiya ode olau odiye, 'Wonu yio ma 
lo'onto Roh Allahuta'ala lolaheyi ode Tawu 
ngota wawu lotiluntu to o-Liyo, Tiyo ta ma 
mopolihu lo Roh lo Allahuta'ala.” 3#Tiyo ma 
ilontongau wawu wau ma lotombangayi deu 
Tiyo boti Walao Allahuta'ala.” 

35 Tou lolombuliyo mola ti nabi Yahya donggo 
tihu-tihulo wolo muriliyo dulota. 3? Tou tiyo 
lo'onto mota oli Isa lawo-lawodu, tiyo lobisala 
odiye, “Bilohi, Walao Himba lo Allahuta'ala!” 

37 Muriliyo dulota lo'odungohe u heloiyaliyo, 
lapatao timongoliyo lodudua oli Isa. 38Ti 
Isa loyili mao ode dibalaka. Ilontonga-Liyo 
mota timongoliyo hedudua o-Liyo, lapatao ti 
Isa lobisala ode olimongoliyo odiye, "Wolo u 
helolohu limongoli?” Timongoliyo lolametao 
odiye, "Rabi, toutonu pilotitolanto?” To delomo 
bahasa lo Ibrani rabi deboliliyo mao guru. 

39 Ti Isa loloiya ode olimongoliyo odiye, "Dulo 
bilohi.” Timongoliyo ma lodudua o-Liyo wawu 
mota lomilohe toutonu pilotitola-Liyo wawu 

tou boyitolo timongoliyo ma lotitola wo-Liyo 
pe'epe'enta. To wakutu boyito ma jamu ampa 
lolango. 

40 To wolota lo ta dulota ta ma lo'odungohe 
loiya li nabi Yahya lapatao lodudua oli Isa, 
deuwitoyito te Andreyas wutatiyo le Simon 
Petrus. 4t Bohuliyo te Andreyas lato mao 
lodudunggaya wole Simon wutatiyo wawu 
loloiya ode oliyo odiye, “Ami ma lodudunggaya 
wole Almasih.” To delomo bahasa lo Ibrani 
Almasih artiliyo Ta pilojanjiya lo Allahuta'ala 
ta mowali Olongiya wawu ta moposalamati 
lo manusiya. 4#2Te Andreyas lotiyanga ole 
Simon ode li Isa. Ti Isa lomiloheo oliyo wawu 
loloiya odiye, ”Yio Simon walae Yahya, yio 
ma tanggulaliyo te Kefas.” Kefas artiliyo 
tutuwawuwa wole Petrus, deuwitoyito botu lo 
huidu. 

43 Lolombuliyo mola ti Isa lomutusani monao 
ode lipu lo Galileya. Tiyo lodunggaya wole 
Pilipus wawu loloiya ode oliyo odiye, "Poduduo 
lomayi ola-U!” 44 Te Pilipus tawu lo Betsaida 
kota le Andreyas wawu te Petrus. # Te Pilipus 
ma lodudunggaya wole Natanayel wawu loloiya 
ode oliyo odiye, “Ma ilodungga lami Tiyo ta 
heilotanggula li nabi Musa to delomo kitabi lo 
Tawurat wawu mongonabi, deuwitoyito ti Isa 
walae Yusup lonto kota lo Najaret.” 

46 Te Natanayel loloiya ode oliyo odiye, “Dila 
ponga lo akali woluwo u mopiyohe tuwawu 
monto kota lo Najaret.” Te Pilipus lolametao 
odiye, "Dulo mota bilohi lohihilawo.” Tou ma 
lo'onto mao ole Natanayel, ti Isa loloiya odiye, 

"Bilohi, tiyo boti tawu lo Israel otutu, diyalu u 
ayibu to oliyo.” 47 (1:46) 

48 Te Natanayel lohintu ode o-Liyo odiye, 
"Wololo pongotawa-Nto olatiya?” Ti Isa 
lolametao ode oliyo odiye, “Tou te Pilipus dipo 
lotiyangayi olemu, Wau ma lo'onto olemu to 
tibawa lo ayu ara ngobungo.” 

43 Te Natanayel loloiya ode oliyo odiye, “Guru, 
Ito boti Walao Allahuta'ala, Olongiya lo tawu lo 
Israel.” 

>0 Ti Isa lolametao odiye, "Yio paracaya 
ode ola-U bo sababu Wau loloiya deu yio 
ilontonga-U to tibawa lo ayu ara ngobungo. 
Woluwo u lebe dudulamangao leto u ma 
ontongamu.” °t Lapatao Tiyo loloiya poli ode 
oliyo odiye, "Tutuliyotutu polele-U mayi ode 
olemu: Timongoli ma mo'onto hulungo mohuo 
wawu mala-malaikatiyalo botula lahe ode 
Walao Manusiya.” 

2 1 To dulahe otoluliyo o nika to kota lo Kana 
to lipu lo Galileya wawu ti mama li Isa 
woluwo teto. 2Ti Isa wolo mongomuri-Liyo 
tiloduwoliyo ode nika boyito. 3 Tou ti mama li 
Isa lo'onto mao angguru to nika boyito ma 
lopulito, tiyo loloiya mao ode li Isa odiye, 
"Timongoliyo ma ilopulita lo angguru.” 

4Ti Isa lolametao odiye, "Wolo u peipohutu li 
mama o-Latiya? Wakutu Latiya dipo ledungga.” 

“Bo ti mama li Isa loloiya mao ode ta 
hepohintawa odiye, ”Wolo u polele-Liyo mayi 
ode olimongoli, pohutuwa mao limongoli!” 

6 To nika boyito siladiyaliyo mao bolinggo botu 
moheluwolomo u pongulowalo moturuti mao 

aturu lo agama lo Yahudi, timi'idu bolinggo 
tuwangiyo takuseriyo mao mohetuto literi. “Ti 
Isa lopolele mao ode ta hepohintawa odiye, 
"Tuwangi lomao lo taluhu boli-bolinggowala 
boyito sambe mopolu.” Lapatao timongoliyo 
olo ma lopo'opolu mao bolinggo boyito. 

8 Lapatao ti Isa lopolele mao olimongoliyo 
odiye, “Pohama mao ngoidi wawu delowa mota 
ode tauwa lo pesta boyito.” Wawu timongoliyo 
lodelo mao taluhe boyito ode tauwa lo pesta. 
? Tauwa lo pesta boyito lolamita mola taluhe u 
ma lowali angguru boyito wawu dila otawaliyo 
lonto utonu mayi angguru boyito, bo ta 
hepohintawa ta ma lolaluayi taluhe boyito 

ta motota. Lapatao tiyo lotiyangayi bulentiti 
lai. 10 Tauwa lo pesta boyito loloiya mao ode 
bulentiti lai odiye, “Biyasaliyo tawu mohinta 
mao lo angguru u mopiyohu memulo wawu 
dema ngope'e huwoalo ta hepongiluma, 
deuwito angguru u dila mopiyohu pohintaliyo, 
olemu angguru u lebe mopiyohu bo tilahumu 
sambe masatiya.” 

11 Uwito tuwota bohuliyo u pilohutu li Isa. 
Tuwota boti pilohutu-Liyo to kota lo Kana 
to lipu lo Galileya wawu wolo tuwota boti 
Tiyo lopobiloheyi lo masahuru-Liyo. Wawu 
mongomuri-Liyo ma pilaracaya ode o-Liyo. 

12 | apatiyo mao ti Isa woli mama-Liyo wawu 
mongowuta-Tiyo wawu mongomuri-Liyo ma 
lonao ode kota lo Kapernawum. Timongoliyo 
lotitola ngolohuyi tetomota. 

13Tou ma membideyi dulahe poelaliyo 
obebasi lo tawu lo Yahudi lonto lipu lo 

Mesir, ti Isa lonao ode kota lo Yerusalem. 
14To pango bele lo Eya Tiyo lo'odungga 

mao ta hepopotaliya lo sapi, himba wawu 
burungi marupati, wolo ta hepopotuloa lo 
doyi hehuloa teto. Tiyo lohutu buboa 

tali pomuhuliyo olimongoliyo monto pango 
bele lo Eya pe'epe'enta wolo himba wawu 
sapi limongoliyo. Meja hepopotaliyaliyo ma 
hila-hilalantuyi-Liyo, tunggulo doyi limongoliyo 
ma lopupulepe. !? Ode ta hepopotaliya lo 
marupati Tiyo loloiya odiye, "Yinggila mao 
utiye boti tewe! Dila mao pohutuwa patali bele 
li Papa-U.” 17 Mongomuri-Liyo ma loela mayi u 
tula-tulade to delomo kitabi odiye, “Toliangu-U 
ode bele-Mu mo'opate ola-U.” 

18 Tawu lo Yahudi lohintu oli Isa odiye, 
"Tuwota wolo u popobilohu-Mu mayi olami deu 
Yio o haku mohutu odiye?” 

19Ti Isa lolametao ode olimongoliyo odiye, 
"Lohube mao bele lo Eya boti, bo tolohuyi mola 
ma muli bongulo-U mayi.” 

20 Tawu lo Yahudi poli loloiya ode o-Liyo 
odiye, "Wopatopulu wawu wolomo tawunu 
hihewoliyo bele lo Eya boti bilonguliyo wawu 
bome bongulo-Mu tou tolohuyi. Uwito dila 
ponga lo akali.” 

21Bo bele lo Eya u hepatujuwo-Liyo boyito, 
deuwitoyito batanga-Liyo lohihilawo. 2? Tou ti 
Isa Eya ma pilopobongu mayi lo Allahuta'ala 
lonto kuburu, deuwito iloela lo mongomuri-Liyo 
deu pasali boyito ma lapato yiloiya-Liyo. 
Timongoliyo ma pilaracaya lo u hetulade to 
kitabi wawu ode u heyiloiya li Isa. 


YAHYA 2.23-3.6 9 


23 Ngohilayao wakutu u hepoelaliyo obebasi 
lo tawu lo Yahudi lonto lipu lo Mesir, ti Isa to 
kota lo Yerusalem. Tiyo helolohutuwa tuwoto, 
tunggulo ngohuntuwa tawu ta ma pilaracaya 
ode o-Liyo tou timongoliyo lo'onto mao u 
hepilohutu-Liyo boyito. 24Bo ti Isa lohihilawo 
dila paracaya ode olimongoliyo, sababu 
otawa-Liyo manusiya nga'amila. 2? Wawu Tiyo 
dila paralu openu bo ngota mao ta mongohi 
katarangani tomimbihu manusiya, sababu 
otawa-Liyo u to delomo hila lo manusiya. 

1 Woluwo ta o pahamu Parisi ngota 

tangguliyo te Nikodemus tauwa lo agama 
lo Yahudi. 2 To huyiliyo tuwawu tiyo lonao ode 
oli Isa wawu loloiya odiye, “Guru, otawa lami 
Ito boti guru ngota ta ilahula lo Allahuta'ala, 
sababu diyaluwo ta mowali mohutu tuwo- 
tuwotalo odelo u ma pilohutu-Nto wonu 
Allahuta'ala dila Wolanto.” 

3Tameti Isa ode oliyo odiye, "Tutuliyotutu 
polele-U mayi ode olemu: Wonu tawu ngota 
dila muli potutuliyo mayi, tiyo dila mowali 
mo'onto Yiladiya lo Allahuta'ala.” 

4Te Nikodemus loloiya ode o-Liyo odiye, 
"Wololo tawu ngota muli potutuliyo mayi wonu 
tiyo ma panggola? Mowali meyalo dila tiyo 
muli momaso mao ode ombongi mamaliyo, 
lapatao muli potutuliyo mayi?” 

> Tameti Isa odiye, “Tutuliyotutu polele-U 
mayi ode olemu: Wonu tawu ngota dila muli 
potutuliyo mayi monto taluhu wawu Roh lo 
Allahuta'ala, tiyo dila mowali momaso ode 
Yiladiya lo Allahuta'ala. 6U potutuliyo mayi lo 

manusiya yito manusiya wawu U pilotutuliyo 
mayi lo Roh yito Roh. 7 Dila mao herani yio 
wonu Wau loloiya deu timongoli nga'amila 
musi muli potutuliyo mayi. 3 Dupoto lohipo ode 
utonu otohilaliyo wawu timongoli mo'odungohe 
tingohiyo, bo dila otawa limongoli lonto utonu 
tiyo meyambo ode utonu pohuwalingaliyo. 
Odito olo pasali lo ta potutuliyo mayi monto 
Roh lo Allahuta'ala.” 

9Te Nikodemus loloiya odiye, "Dila ponga lo 
akali pasali boti mowali.” 

10 Tameti Isa odiye, "Yio guru lo tawu lo 
Israel: dila ponga lo akali yio dila mongarati 
lo pasali boti. tt Tutuliyotutu polele-U mayi: 
Ami hipobisalawa lo u otawa Lami wawu 
Ami hepohungguliya mayi u ilontonga Lami, 
bo timongoli dila mololimo u hewungguliyo 
mayi Lami. 1? Hiyambola Wau hemobisala 
tomimbihu pasali lo duniya timongoli dila 
paracaya. Lapatao wololo timongoli mowali 
paracaya wonu Wau mobisala mayi tomimbihu 
pasali lo soroga ode olimongoli? 13 Diyaluwo 
ngota mao ta ma lobotula mola ode soroga, 
ngopohiya Tiyo ta ma lolaheyi lonto soroga, 
deuwitoyito Walao Manusiya. 

14 Odelo ti nabi Musa ma lopolanggata mola lo 
tulide tombaha to ayu ngoputu to yilantala dila 
hepotitola lo tawu, odito olo Walao Manusiya 
musi popolanggato lo Allahuta'ala, 1? alihu 
timi'idu ta paracaya ode o-Liyo ma mo'otapu 
tutumula kakali.” 

16 Uda'a da'a toliango Allahuta'ala ode duniya 
boti, tunggulo Tiyo ma longohi mayi Wala-Iyo 

ta bo tuwa-tuwawulo, alihu timi'idu ta 
paracaya ode o-Liyo dila binasa, bo mo'otapu 
tutumula kakali. 17 Allahuta'ala lopoahu 

mayi lo Wala-Iyo ode delomo duniya boti 

dila memomutoa duniya, bo moposalamati 

lo duniya. 19Ta paracaya ode o-Liyo dila 
hukumaniyo-Liyo, bo ta dila paracaya ode 
o-Liyo ma woluwo hukumaniliyo, sababu tiyo 
dila paracaya ode tanggulo Walao Allahuta'ala 
ta bo tuwa-tuwawulo. t° Utiye u pohukumaniya 
lo Allahuta'ala ta dila paracaya deuwitoyito, 
tinelo ma woluwo to duniya, bo manusiya 
lebe motohila lo umodiolomo popobandingiyo 
mao lo umobango, sababu huhutu limongoliyo 
moleto. 2? Timi'idu ta hepohutuwa u moleto 
moyingo lo umobango wawu tiyo dila mohuto 
monao mao ode umobanga boyito, alihu 
huhutu limongoliyo moleto dila lumuneto. ?! Bo 
titalotita ta hepohutuwa u banari, tiyo monao 
mao ode umobanga boyito, alihu mowali 
mopatato deu huhutuliyo boyito motu'ude 
wolo kahandaki lo Allahuta'ala. 

22 | apatiyo mao ti Isa wolo mongomuri-Liyo 
ma lonao ode lipu lo Yudeya wawu mota 
lotitola teto pe'epe'enta wolimongoliyo wawu 
helopolihu to tawu. ?3Ti nabi Yahya olo ma 
helopolihu to tawu to Ayinon u titiliya wolo 
Salim, sababu tetomota o taluhe ngohuntuwa. 
Tawu-tawuwalo lonao mota loilihu oliyo. 2470 
wakutu boyito ti nabi Yahya dipo leulunga to 
tutupa. 

25 Mongomuri li nabi Yahya lo bedawa pahamu 
wolo tawu lo Yahudi ngota tomimbihu aturangi 

lo umopo'oberesi batanga. ??Timongoliyo 
lonao mao ode li nabi Yahya wawu lohintu 
odiye, “Donggo oela li guru Ta pe'epe'enta 
woli guru to ngotuwali lo dutula lo Yordan, Ta 
pilopobiloheyi lingoli olamiyatiya omo-omolu? 
Masatiya Tiyo hemopolihu to tawu olo wawu 
nga'amila tawu heponaowa mota ode o-Liyo!” 
27 Totametao li nabi Yahya odiye, "Manusiya 
dila mololimo wolo-wolo wonu diyaluwo u 
monto Allahuta'ala. 28 Timongoli lohihilawo ma 
lo'osakusi deu wau ma loloiya odiye, “Wau dila 
Olongiya ta pilojanjiya lo Allahuta'ala, bo wau 
ma ilahula-Liyo lemulo-Liyo mayi.’ 2? Tahu'uwo 
lo bulentiti buwa yito bulentiti lai sahabati lo 
bulentiti lai yito ta tihu-tihula to tililiyo wawu 
hemodungohe oliyo. Wonu tiyo mo'odungoheo 
suwara lo bulentiti lai, tiyo mengahu. Odito olo 
wolau, wau mengahe da'a masatiya. 3? Tiyo 
musi helebe uda'a wawu wau helebe kikiao.” 
31 Ta asaliliyo lonto yitata yito molanggatao lo 
unga'amila, wawu ta asaliliyo lonto duniya yito 
tawu lo duniya wawu bo mosilita tomimbihu 
pasali lo duniya. Ta lonto soroga molanggato 
lo unga'amila. 32 Tiyo hemobisala u ilontonga- 
Liyo wawu U ilodungohe-Liyo, bo diyalu ngota 
mao ta paracaya lo sirita-Liyo mayi. 33 Bo 
titalotita ta mololimo u sirita-Liyo mayi, 
tiyo mongaku deu Allahuta'ala yito banari. 
34 Sababu Ta ilahula lo Allahuta'ala, Tiyo ta 
ma mopotunggulo Pirimani lo Allahuta'ala, 
sababu Roh lo Allahuta'ala ma yilohi-Liyo 
mao ode o-Liyo wolo udila o batasi. 3?Ti Papa 
yito motoliango Wala-Iyo wawu nga'amila 

uhetuwa-tuwawuwa ma yilohi-Liyo mao ode 
o-Liyo. 3?Titalotita ta paracaya ode Wala'a 
boyito, ma mo'otapu tutumula kakali, bo 
titalotita ta dila modungohe to Wala'a boyito, 
tiyo dila mo'otapu tutumulo bo muruka lo 
Allahuta'ala u woluwo to oliyo. 
1Tawu-tawuwala ta o pahamu Parisi ma 
lo'odungohu deu ti Isa lo'otapu muri wawu 
helopolihu to tawu lebe ngohuntuwa mao lo 
ta yilihuwa li nabi Yahya ta mopopolihuwa, 
openu ti Isa lohihilawo dila helopolihu to tawu, 
bo mongomuri-Liyo. Tou ilotawa mao li Isa 
deu tawu-tawuwala ta o pahamu Parisi ma 
lo'odungohe pasali boyito, Tiyo lolola mao 
lipu lo Yudeya ode lipu lo Galileya. 2 (4:1) 
3 (4:1) “Bo Tiyo musi lumawode mota to lipu 
lo suku lo Samariya. ? Lapatao Tiyo ledungga 
ode kota tuwawu lipu lo tawu lo Samariya 
u tanggu-tanggula Sikar, to tili lo huta u 
omo-omolu yilohi le Yakob ode walaiyo te 
Yusup. Teto boyito woluwo ali le Yakob. 
Tou ma yilongola nao-nao, ti Isa lotihuloa 
to tili lo ali boyito. Wakutu boyito ma jamu 
duwabelas mohulonu. ? Tou ti Isa huhe-huheli, 
mongomuri-Liyo lonao de kota mota lotali 
ualo. Lapatao tabuwa ngota lonto suku lo 
Samariya lonao mayi molime. Ti Isa loloiya 
ode oliyo odiye, “Mowali meyalo dila Wau 
mohile taluhe to olemu?” 8 (4:7) 

93 Tabuwa lonto suku lo Samariya boyito 
lolametao ode o-Liyo odiye, "Wolo? Dila ponga 
lo akali Ito tawu lo Yahudi mohile taluhu to 
tawu lo suku lo Samariya.” Sababu tawu lo 

Yahudi dila sasahabatiya wolo tawu lo suku lo 
Samariya. 

10 Tametao li Isa odiye, "Wonu otawamu 
u wohi lo Allahuta'ala wawu tatonu Tiyo ta 
hemohile taluhe olemu, tantu yio lohihilawo 
ma lohile taluhe to o-Liyo wawu Tiyo ma 
mongohi mayi olemu taluhe u mo'otumulo.” 

11 Tabuwa boyito loloiya ode o-Liyo odiye, "Ito 
dila o emberi wawu ali boti modelomo. Monto 
utonu Ito mo'otapu taluhe u mo'otumula 
boyito? 12Te Yakob tiyombu lami, longohi 
mayi ali boti ode olami. Tiyo lohihilawo wolo 
mongowalaiyo wawu bibiyahiyo helongilu 
taluhe lonto ali boti. Tingga harapunto Ito boti 
lebe kawasa mao wole Yakob.” 

13Ti Isa lolametao odiye, "Ta mongilu taluhe 
lonto ali boti, tiyo ma muli mototoango. 14 Bo 
ta mongilu taluhe u wohi-U mayi, tiyo dilalo ta 
moto-mototoangao. Sababu taluhe u wohi-U 
mayi mowali mato lo taluhu to batangaliyo u 
tolo-tolohe turusi wawu mongohi mao oliyo 
tutumula kakali.” 

15 Tabuwa boyito loloiya ode o-Liyo odiye, 
"Watiya mohile taluhe boyito, alihu watiya 
dilalo mototoango wawu dilalo paralu monao 
mayi mohama taluhe teye.” 

16Ti Isa loloiya mao ode oliyo odiye, "Ponaolo, 
mota tiyanga mayi hiyalumu odiyamayi.” 

17 Tabuwa boyito poli lolametao odiye, 
"Watiya dila o hiyalo.” Ti Isa loloiya ode oliyo 
odiye, "Memangi banari u heloiyamu deu 
yio dila o hiyalo. 18 Sababu yio ma o hiyala 
limolota wawu ta masatiya ta tola-tola pe'enta 

wolemu to bele dila hiyalumu. U yiloiyamu 
mayi boti banari.” 

19 Tabuwa boyito loloiya mao ode o-Liyo 
odiye, “Ma lopatata olatiya deu Ito boti nabi. 
20 Mongotiyombu lami hepolubowa Allahuta'ala 
to yitato huide boti, bo timongoli tawu lo 
Yahudi hepoloiyawa deu bo kota lo Yerusalem 
tambati u patuti polubowala Allahuta'ala.” 

21Ti Isa loloiya ode oliyo odiye, "Paracayayi 
mao deu ma medungga mayi wakutuliyo, 
tawu ma molubo Allahuta'ala ti Papa dila to 
huide boti wawu dila olo to kota lo Yerusalem. 
22Timongoli tawu lo suku lo Samariya 
hepolubowa ta dila otawa limongoli, bo ami 
tawu lo Yahudi hepolubowa ta otawa lami, 
sababu usalamati yito bo monto tawu lo 
Yahudi. 23 Wakutuliyo ma medungga wawu 
masatiya ma ledungga deu titalotita ta banari 
molubo Allahuta'ala ti Papa, tiyo ma molubo 
to delomo roh wawu ubanari, sababu ta 
hepolubowa odito ta otohila lo Allahuta'ala ti 
Papa. “#Allahuta'ala yito Roh wawu titalotita ta 
molubo o-Liyo musi molubo o-Liyo to delomo 
roh wawu ubanari.” 

25 Tabuwa boyito loloiya ode oli Isa odiye, 
"Ma otawa latiya deu Olongiya ta pilojanjiya lo 
Allahuta'ala ta hetanggulaliyo te Almasih yito 
ma medungga mayi. Tiyo ma mopotunggulo 
uhetuwa-tuwawuwa ode olamiyatiya.” 

26 Ti Isa lolametao odiye, "Tiyo ta hemobisala 
wolemu boti.” 

27 Tou boyito mongomuri li Isa ledungga 
mayi, timongoliyo hiheraniya lo'onto mao 

o-Liyo bisa-bisala wolo tabuwa ngota. Bo to 
wolota limongoliyo diyaluwo ta lohintu odiye: 
Wolo u otohila li Guru? Meyalo, wolo u hebisala 
li Guru woliyo? 

28 apatao tabuwa boyito ma lolola mao 
bolinggoliyo teto wawu lonao ode kota mota 
lotiyanga tawu-tawuwalo tetomota odiye, 

29 "Mongowutato, dulo monao wolau mota 
momilohe Tawu ngota ta ma lopolele mayi 
olau nga'amila u ma hepilohutu'u. Tantu Tiyo 
boyito Olongiya ta pilojanjiya lo Allahuta'ala.” 
39Timongoliyo olo ma lolola mao kota wawu 
lonao ode oli Isa. 

31 Tou tilola mao lo tabuwa boyito ode kota, 
ti Isa ma tiliyango mongomuri-Liyo monga. 
Timongoliyo loloiya odiye, “Guru, polamelopo.” 

32 Bo ti Isa lolametao olimongoliyo odiye, "To 
ola-U woluwo ualola u dila otawa limongoli.” 

33Timongoliyo bibisalawa odiye, "Tanu ma 
woluwo ta lodepitayi ualo ode o-Liyo.” 

34 Ti Isa loloiya ode olimongoliyo odiye, 
"Ualo-U, deuwitoyito mohutu kahandaki 
lo Allahuta'ala ta lopoahu ola-U wawu 
mopo'olapatao karaja-Liyo. 3?Timongoli 
hepoloiyawa deu donggo wopatohula mola 
medungga sembo pongotolalo. Bo polele-U 
mayi ode olimongoli: Bilohi wawu po'otontonga 
mola ilengi to tili limongoli ma lolalahu wawu 
ma mowali otololo! 3? Masatiya ta hepongotola 
ma mo'otapu gaji wawu timongoliyo 
hepohimoa hasililiyo ode tutumula kakali, 
tunggulo ta lopomuayadu wawu ta hepongotola 
pe'epe'enta hewengahe. 37 Banari loiya lo 

popata odiye, “Ta ngota lopomuayadu wawu 
tawu wuwewo ta mongotolo.” “2Timongoli 
ahula-U mota mongotola u dila kilaraja 
limongoli, tawu wuwewo ta helopomulo wawu 
timongoli mo'otapu untungi monto u kilaraja 
limongoliyo boyito.” 

39 Ngohuntuwa tawu lo suku lo Samariya 
lonto kota boyito ta ma lowali paracaya ode 
oli Isa sababu tabuwa boyito mota loloiya ode 
olimongoliyo odiye, “Tiyo ma lopolele mayi 
olau nga'amila u ma hepilohutu'u.” 40 Tou 
tawu-tawuwala lo suku lo Samariya boyito ma 
ledungga mao ode oli Isa, timongoliyo lohile 
ode o-Liyo, alihu Tiyo motitola wolimongoliyo. 
Wawu Tiyo ma lotitola teto duhuyi mola 
hihewoliyo. 

41 Lapatao ma lebe ngohuntuwa mao ta ma 
paracaya ode o-Liyo sababu pongajari-Liyo 
ode olimongoliyo. #?Timongoliyo loloiya ode 
tabuwa boyito odiye, "Ami ma paracaya 
ode o-Liyo dila bo sababu u yiloiyamu, bo 
ami ma paracaya sababu ami lohihilawo ma 
lo'odungohe o-Liyo. Wawu otawa lami deu 
memangi banari Tiyo ta moposalamati lo 
duniya.” 

43Tou ma duhuyi ti Isa tola-tola to kota lo 
Sikar, Tiyo lonao ode lipu lo Galileya. “Ti 
Isa lohihilawo loloiya odiye, “Nabi ngota dila 
hurumatiyo lo tawu to lipuliyo lohihilawo.” 
45Tou Tiyo ma ledungga mota ode lipu lo 
Galileya, tawu to lipu boyito ma lohulata 
o-Liyo, sababu timongoliyo woluwo to kota 
lo Yerusalem to dulahu buka boyito wawu 

ma lo'onto nga'amila u ma hepilohutu li Isa 
tetomota. 

46 Lapatao ti Isa ma lohuwalinga mota ode 
kota lo Kana to lipu lo Galileya, tambati 
pilomolia-Liyo taluhu lowali angguru. To kota 
lo Kapernawum to lipu lo Galileya woluwo 
pogawe lo pomarenta ngota ta walaiyo ta lolai 
mongongota da'a. #7 Tou ma ilodungoheliyo 
mao deu ti Isa ma ledungga mayi lonto lipu lo 
Yudeya ode kota lo Kana to lipu lo Galileya, 
tiyo lotaode mola ode kota lo Kana mota 
mohile oli Isa alihu Tiyo motuhutayi ode kota 
lo Kapernawum mota mopo'oluli walaiyo ta 
ma ngope'e mate boyito. “Ti Isa loloiya 
ode oliyo odiye, "Timongoli boti wonu dila 
mo'onto mujijat u pohutuwo-U, timongoli dila 
paracaya.” 

49 Tametao lo pogawe boyito ode o-Liyo 
odiye, “Mota bilohi-Nto pomayi walao latiya 
tou tiyo dipo mate.” 

>0 Tametao li Isa odiye, “Pohuwalingolo 
yio. Walaumu ma loluli.” Tawu boyito olo 
ma pilaracaya ode u yiloiya li Isa wawu ma 
lonao. >! To wakutu tiyo ma lohuwalinga 
mota ode beleliyo, tiyo lodudunggaya wolo 
mongowatoliyo to ungoputu wawu ma 
lopotunggulao, “Walaunto ma loluli.” 

32 | apatao tiyo lohintu mao ode olimongoliyo 
odiye, “Jamu ngolo tiyo loluli?” Tametao 
limongoliyo odiye, "Entiye, tanu jamu satu 
mohulonu patuliyo yilole.” 23 Tiyamo lo ta 
mongongota boyito ma loela deu to wakutu 
boyito ti Isa loloiya ode oliyo odiye, "Walaumu 

ma loluli.” Tiyo wolo mongowarisiliyo ma 
pilaracaya ode oli Isa. 

34 Tou ti Isa lohuwalingayi lonto lipu lo 
Yudeya ode lipu lo Galileya, Tiyo lohutu tuwota 
oluwoliyo to lipu lo Galileya. 

1 To dulahu buka lo tawu lo Yahudi, ti 

Isa lonao mola ode kota lo Yerusalem. 
270 kota lo Yerusalem, to tili lo pintu lo 
gorobangi pomasowa mota ode kota woluwo 
kulamu tuwawu, to delomo bahasa lo Ibrani 
tanggu-tanggula Betesda u mohelulimo 
surambeliyo. 3 Ta hengongota hebalata teto. 
Woluwo ta pito'o, ta penggo wawu ta pepeo. 
Timongoliyo hepohulata taluhu kulamu 
boyito mokoliyo'o. “ Matimao malaikati lo Eya 
molaheyi ode kulamu wawu mongoliyoa taluhe 
boyito. Tatonu ta memulo motitidehu ode 
taluhe boyito, tiyo ma moluli openu boli wolo 
panyakiliyo. ? Woluwo teto ta lolai ngota ma 
tolopulu wawu walu lotawunu mongongoto. 
6Tou ti Isa lo'onto mota tawu boyito wawu 
memangi ma otawa-Liyo deu tiyo ma lohihewo 
duto-dutola ngongotiyo, ti Isa lohintu oliyo 
odiye, “Mohuto yio moluli?” 

7Ta mongongota boyito lolametao odiye, 
"Tuwani, diyaluwo mao ta mopolahe olatiya 
ode kulamu boti wonu taluhe boti ma 
mokoliyo'o. Tou watiya ma monao mota ode 
kulamu boyito, watiya ma otolode lo tawu 
wuwewo.” 

8Ti Isa loloiya ode oliyo odiye, "Bongulo, 
binta'alo amongumu wawu ponaolo.” ? To sa'ati 
boyito tiyo lato loluli wawu lominta'a amongiyo 

wawu lonao. Dulahe boyito lolahunga dulahe 
hepotabiyalo. !? Mongotauwa lo Yahudi loloiya 
ode ta boheli loluli mao boyito odiye, "Yio dila 
mowali mominta'a amongumu, sababu uwito 
dini-dini pohutuwola to dulahe hepotabiyalo.” 

11 Bo tiyo lolametao odiye, "Watiya ilahula lo 
Ta lopo'oluli olatiya mominta'a amongo wawu 
ma loponao olatiya.” 

1? Timongoliyo lohintu ode oliyo odiye, 
"Tatonu ta lopoahu olemu mominta'a amongo 
wawu loponao olemu boyito?” 

13 Bo ta lo'oluli oliyo boyito dila ilotawaliyo, 
sababu ti Isa ma diduluwo to wolota lo tawu 
ngohuntuwa boyito. 

14To pango bele lo Eya ti Isa lodunggaya 
woliyo wawu lobisala odiye, “Masatiya yio 
ma loluli. Dila muli pohutu dusa, alihu dila 
motoduwomu u lebe moletao. Po'otoloma mao 
uwito.” 

15 Tawu boyito ma lonao wawu lopotunggulao 
lo habari ode mongotauwa lo Yahudi deu ti 
Isa ta ma lopo'oluli oliyo. !? Sababu uwito, 
mongotauwa lo Yahudi ma hemopo'osusa oli 
Isa, sababu Tiyo lopo'oluli to tawu to dulahe 
hepotabiyalo. 

17Ti Isa loloiya ode olimongoliyo odiye, 
"Allahuta'ala ti Papa-U sambe masatiya tatapu 
hemokaraja, odito olo Wau tatapu debo 
hemokaraja.” 

18 [oiya boyito ma lebe lo'oyingo to tawu lo 
Yahudi, tunggulo lebe mao hila limongoliyo 
mohinggi nyawa-Liyo. Wawu dila bo sababu 
Tiyo ma lolambanga aturangi lo dulahe 

hepotabiyalo, bo sababu Tiyo hemoloiya deu 
Allahuta'ala yito Tiyamo-Liyo. Wolo uodito, 
Tiyo hemopotuwawuwo lo batanga-Liyo wolo 
Allahuta'ala. 

19Ti Isa lolametao olimongoliyo, uwa-Liyo 
mao, “Tutuliyotutu polele-U mayi ode 
olimongoli: Wala'a yito dila mowali mohutu 
uhetuwa-tuwawuwa wolo kawasa-Liyo 
lohihilawo wonu dila mo'onto oli Papa 
hemokaraja, sababu u hekaraja li Papa, 
uwito olo u karaja lo Walao. 2? Allahuta'ala 
motoliango Wala-Iyo wawu mopobilohe ode 
o-Liyo totonulalo u hekaraja-Liyo lohihilawo, 
hiyambola Tiyo olo ma mopobiloheyi karaja u 
lebe damangao leto, tunggulo timongoli ma 
mowali herani. 21 Odelo ti Papa mopobongu 
mayi lo tawu monto kuburu wawu mongohi 
tutumula kakali ode olimongoliyo, odito 
olo Walao mongohi tutumula kakali ode 
ta ilokahandakiya-Liyo. 22 Diyaluwo openu 
bo ngota mao ta buto'o li Papa. Nga'amila 
kawasa u momuto'o ma yilohi-Liyo mao ode 
Wala-Iyo. 23 Utiye boti pilohutu li Papa alihu 
manusiya mowali mohurumati mao Walao 
odelo timongoliyo mohurumati oli Papa. Wawu 
titalotita ta dila mohurumati to Walao, tiyo dila 
mohurumati oli Papa ta lopoahu mayi Wala'a 
boyito. 

24 Tutuliyotutu polele-U mayi ode olimongoli: 
Ta modungohe loiya-U wawu paracaya ode 
o-Liyo ta lopoahu ola-U, tiyo ma o tutumula 
kakali. Tiyo dila hukumaniyo lo Allahuta'ala, 
bo tiyo ma lolopatao monto opopate ode 

tutumulo. 2? Tutuliyotutu polele-U mayi ode 
olimongoli: Ma medungga wakutuliyo wawu 
ma ledungga deu suwara lo Walao Allahuta'ala 
ma odungohe lo ta ma lopowate. Wawu 
timongoliyo ta modungoheo ma tumumulo. 

26 Sababu odelo ti Papa bungo lo tutumulo, 
odito olo Tiyo ma longohi ode Wala-Iyo alihu 
Wala'a boyito mowali bungo lo tutumulo. 

27 Tiyo ma longohi kawasa ode o-Liyo 
momuto'o, sababu Tiyo Walao Manusiya. 

28 Timongoli didu oherani to pasali boti, sababu 
ma medungga wakutuliyo, totonulalo ta to 
delomo kuburu ma mo'odungohe suwara-Liyo 
wawu ma mokaluwari mayi. Timongoliyo ta ma 
lotihutu-hutu u mopiyohu ma mobongu wawu 
mololimo tutumula kakali wawu timongoliyo 
ta ma lotihutu-hutu leto ma mobongu mayi 
mololimo hukumani.” 29 (5:28) 

30 Ti Isa loloiya poli odiye, "Diyaluwo mao u 
mowali pohutuwo-U wolo kawasa-U lohihilawo. 
Bo Wau momuto'o odelo u ma heilodungohe-U 
to oli Papa-U. Wawu bubutou-U yito adili, 
sababu utiye dila kahandaki-U, bo kahandaki li 
Papa ta lopoahu ola-U. 

31 Wonu Wau boti hemotombangayi 
tomimbihu batanga-U lohihilawo, u 
hetombanga-U mayi boti dipo sah. 3? Woluwo 
ta wuwewo ta hepotombanga mayi tomimbihu 
batanga-U wawu otawa-U u hetombangaliyo 
mayi boyito banari. 33Timongoli ma lopoahu 
mota to tawu ode oli nabi Yahya wawu tiyo 
ma lotombangayi lo obobanari-U. 34 Wau dila 
paralu tombangiyo lo manusiya. Bo Wau 

lopolele mayi lo pasali boti alihu timongoli 
salamati. 3?Ti nabi Yahya yito odelo tohe 
lai-laito wawu timongoli sanangi lo u mobanga 
ngope'e mola boyito. 3? Bo Wau o tombanga 
tuwawu u mongilabotao lo tombangiyo li nabi 
Yahya, deuwitoyito u hekaraja-U masatiya, u 
ma yilohi mayi li Papa mowali tuwoto deu Tiyo 
ta ma lopoahu mayi ola-U. 

37 Wawu ti Papa ta ma lopoahu mayi 
ola-U, Tiyo olo ma lotombangayi tomimbihu 
batanga-U. Timongoli dipo pe'enta mao lo'onto 
laku-Liyo meyalo lo'odungohe suwara-Liyo. 

38 Wawu loiya-Liyo diyaluwo to delomo hila 
limongoli, sababu timongoli dila paracaya ode 
o-Liyo ta ma ilahula-Liyo mayi. 

39 Timongoli memangi hepobalajariya lo kitabi 
wawu timongoli hiponganggapuwa deu to 
delomiyo timongoli mo'otapu tutumula kakali. 
Kitabi boyito ma lotombangayi tomimbihu 
batanga-U. 40 Bo timongoli dila mohuto monao 
mayi ode ola-U ta mongohi tutumula kakali 
olimongoli. 

41 Wau dila paralu hurumatiyo lo manusiya. 
42 Ma otawa-U timongoli boti dila motoliango 
Allahuta'ala. 4 Wau nao-nao mayi to delomo 
tangguli Papa-U, bo timongoli dila mololimo 
ola-U. Bo wonu ta wuwewo nao-nao mayi 
wolo tangguliyo lohihilawo, timongoli mololimo 
oliyo. “#Wololo timongoli mowali paracaya? 
Timongoli bo lololohe lomao hurumati to wolota 
limongoli wawu dila hepololohe u hurumatiyo lo 
Allahuta'ala ta bo tuwa-tuwawulo. # Timongoli 
dila mowali molantobu deu Wau ma mopotala 

olimongoli to talu lo Allahuta'ala ti Papa. Ta 
mopotala olimongoli, deuwitoyito ti nabi Musa 
ta heharapuwo limongoli. #Wonu timongoli 
paracaya oli nabi Musa, timongoli olo musi 
paracaya ode ola-U, sababu tiyo ma loluladeyi 
tomimbihu batanga-U. 77 Bo wonu timongoli 
dila paracaya u ma tiluladiyo mayi, wololo 
timongoli paracaya u heloiya-U?” 
1 Lapatiyo mao leto ti Isa ma lonao 
ode ngotuwali lo bulalo lo Galileya, 

u hetanggulaliyo olo bulalo lo Tiberiyas. 
2 Ngohuntuwa da'a tawu helembo-Iemboa 
heponaowa mao ode o-Liyo, sababu 
timongoliyo ma lo'onto tuwo-tuwotala u 
pilohutu li Isa ode ta hengongota. 3Ti Isa 
wolo mongomuri-Liyo ma lotaode mola ode 
huidu wawu mola lotihuloa teto. “Dulahe 
poelaliyo obebasi lo tawu lo Yahudi lonto lipu 
lo Mesir ma ngope'e medungga. ?Tou ti Isa 
lomilohe mota pali-palito, ma ilontonga-Liyo 
ngohuntuwa da'a tawu henaowa mayi ode 
o-Liyo. Loloiya Tiyo ode le Pilipus, “Toutonu 
u mowali potaliyanto roti, alihu timongoliyo 
boti mowali monga?” “Tiyo loloiya odito bo 
hemohimontala oliyo, sababu ma otawa li Isa 
wolo u ma pohutuwo-Liyo. 

7Tametao le Pilipus ode o-Liyo, “Roti u taliyola 
lo gaji lo ta ngota tou ngopitango tawunu 
dila cukupu popoa olimongoliyo boti, openu 
timongoliyo bo mo'otapu ngopita-ngopita kikio 
ngota.” 

8 Tala ngota lo mongomuri-Liyo, deuwitoyito 
te Andreyas wutatiyo le Simon Petrus, loloiya 

ode o-Liyo, ? "Teya woluwo ta laikikinga ngota 
o roti limo lobotu wawu ponula dulobotu. Bo 
wolo huna leto ode ta ngohuntuwa boti?” 

10 [oiya li Isa, “Poipotihuloi lomota tawu- 
tawuwala boti.” To tambati boyito o huyo'ota 
ngohuntuwa. Lapatao tawu-tawuwala boyito 
ma piloihuloa limongoliyo to yitato huyo'oto. 
Jumula limongoliyo takuseriyo mao tanu 
limololihulota mongololai. 11 Roti boyito hilama 
mayi li Isa, lapatao Tiyo losukuru wawu lodua 
lohile barakati ode Allahuta'ala. Lapatao ma 
tila-tilayad-Iyo mota roti boyito ode tawu 
ngohuntuwa. Odito olo uponula tila-tilayad-Iyo 
mota wawu timongoliyo yilonga sambe 
lobutuhu. !2Tou timongoliyo ma lobutuhu, ti 
Isa loloiya ode mongomuri-Liyo, "Yimoa mao 
sisa lo roti boti alihu diyaluwo u rugi.” 13 Tou 
putu-putuwala lo roti limo lobotu boyito yilimoa 
mota limongoliyo, jumulaliyo lo'otapu mopulu 
wawu duluwo lokaranji hepoluwa. Uwito sisa 
lo upilongala mao lo tawu ngohuntuwa boyito. 

14 Tou tawu-tawuwala boyito lo'onto mao 
tuwota u pilohutu li Isa, loloiya timongoliyo, 
"Otutu Tiyo boti nabi ta medungga mayi ode 
duniya.” 1? Sababu otawa li Isa deu timongoliyo 
ma hesiyapuwa monao mayi momakusa 
o-Liyo mowali olongiya, Tiyo tutuwawu ma 
lopo'olaminga mola ode huidu. 

16 Tou ma lolango mongomuri li Isa lolahe 
mota ode bulalo. Dulahu ma hemodiolomo 
wawu ti Isa debo dipo lonao mayi ode 
olimongoliyo. t” Timongoliyo ma lotitae to 
bulotu mobalanga ode kota lo Kapernawum. 

18 Dipo lohihewo timongoliyo hebiteya, bulalo 
ma lobuolo sababu dupotiyo ma motomboto. 
19 Tou timongoliyo ma lobite mota tanu limo 
meyalo wolomo kilo lamingiyo, ilontonga mota 
limongoliyo ti Isa nao-nao mayi to tudu lo 
taluhu ode olimongoliyo. Timongoliyo ma 
yilohe. 2? Loloiya ti Isa ode olimongoliyo, 
"Dila pohe timongoli, Wau ta boti!” 21 Uwitolo 
sababuliyo timongoliyo ma lololimo o-Liyo 
motitae mola ode bulotu wawu bulotu boyito 
ma lato ledungga ode pentadu u hepatujuwo 
limongoliyo. 

22 Lolombuliyo mola tawu ngohuntuwa 
donggo to ngotuwali lo bulalo. Iloela mayi 
limongoliyo, olango to tambati boyito 
woluwo bo bulotu tuwawu. Ta ilontonga 
mota limongoliyo lotitae to bulotu boyito bo 
mongomuri li Isa wambao wawu ti Isa dila 
lonao pe'enta wolimongoliyo. 23 To wakutu 
boyito woluwo olo bulotu wuwewo lonto 
Tiberiyas lohepitao to tili lo tambati boyito 
u pilobarakatiya lo Eya roti u ma ila lo 
tawu ngohuntuwa. ?4Tou ma ilotawa mao 
lo tawu ngohuntuwa boyito deu ti Isa wolo 
mongomuri-Liyo diyaluwo to tambati boyito, 
timongoliyo ma lotitae to bulotu u woluwo 
teto wawu timongoliyo ma lobite ode kota lo 
Kapernawum mota lololohe oli Isa. 

25 Tou timongoliyo ma lo'odungga oli Isa to 
ngotuwali lo bulalo boyito, timongoliyo loloiya 
mao ode o-Liyo, “Guru, omo-omolu ti Guru 
ledungga odiyamayi?” 

20Ti Isa lolametao, "Tutuliyotutu polele-U 
mayi ode olimongoli: Timongoli hepololohe 
ola-U, dila sababu timongoli ma lo'onto tuwota 
u pilohutu-U, bo sababu timongoli ma lobutuhu 
roti u yilohi-U mayi ode olimongoli. 27 Dila mao 
hepokaraja timongoli mololohe ualo u mopulito 
wawu mowali mohutodu. Bo pokaraja mao 
timongoli mololohe ualo u dila mopulito wawu 
mongohi mayi tutumula kakali. Ualo boyito ma 
wohi mayi lo Walao Manusiya, sababu bo Tiyo 
ta ma tilatapu mayi lo Allahuta'ala ti Papa.” 

28 Tametao limongoliyo ode li Isa, "Wolo u 
musi pohutuwo lamiyatiya, alihu amiyatiya 
mowali mohutu kahandaki lo Allahuta'ala?” 

29 Tametao li Isa, "Bo utiye u otohila lo 
Allahuta'ala pohutuwo limongoli: Paracayayi 
lomao Tiyo ta ilahula mayi lo Allahuta'ala.” 

30Timongoliyo loloiya mao ode o-Liyo, 
"Wonu odito, tuwota wolo u mowali pohutuwo 
mayi li Guru, alihu ontonga lamiyatiya wawu 
amiyatiya paracaya ode li Guru? Wolo u ma 
pohutuwo li Guru? 3! Mongotiyombu lami ma 
yilonga manna to yilantala dila hepotitola lo 
tawu, debo odelo u woluwo tula-tulade to 
kitabi, “Tiyo ma longohi olimongoliyo roti lonto 
soroga alo limongoliyo.' ” 

32 | oloiya ti Isa ode olimongoliyo, 
"Tutuliyotutu polele-U mayi ode olimongoli: 
Dila ti nabi Musa ta ma longohi olimongoliyo 
roti lonto soroga, bo ti Papa-U ta longohi 
mayi olimongoliyo roti u banari lonto soroga. 
33 Sababu roti u lonto Allahuta'ala, deuwitoyito 

roti lolaheyi lonto soroga wawu ta mongohi 
mayi tutumula ode duniya.” 

34Timongoliyo loloiya ode oli Isa, "Guru, wohi 
mayi amiyatiya roti boyito lalayita.” 

35 [piya li Isa ode olimongoliyo, “Wau botiya 
roti u mo'otumulo. Titalotita ta monao mayi 
ode ola-U, tiyo didu ta pola-polango mao, 
wawu titalotita ta paracaya ode ola-U, tiyo 
didu ta moto- mototoangao. 

36 Bo odelo u ma pilolele-U mayi ode 
olimongoli, openu timongoli ma lo'onto ola-U, 
timongoli tatapu dila paracaya. 3” Nga'amila u 
ma yilohi mayi li Papa ode ola-U, ma monao 
mayi ode ola-U, wawu ta monao mayi ode 
ola-U, tiyo dila ta potowuli-U. 38 Sababu Wau 
lolaheyi lonto soroga dila bome mohutu u 
otohila-U lohihilawo, bo Wau me mohutu u 
otohila-Liyo lo ta lopoahu mayi ola-U. 3? Utiye 
kahandaki li Papa ta lopoahu mayi ola-U, 
alihu nga'amila tawu ta yilohi-Liyo ola-U 
diyaluwo mao ta moli, bo timongoliyo ma 
popobongulo-U mayi to dulahu ukiyama. 

40 Utiye kahandaki li Papa-U, deuwitoyito alihu 
titalotita ta mo'onto to Walao wawu paracaya 
o-Liyo, tiyo mo'otapu tutumula kakali wawu 
timongoliyo ma popobongulo-U mayi to dulahu 
ukiyama.” 

41 Lapatao tawu lo Yahudi ma hehungo- 
hungota ode li Isa, sababu Tiyo hemoloiya, 
"Wau boti roti lolaheyi lonto soroga.” #2 Loiya 
limongoliyo, "Da Tiyo boti ti Isa walae Yusup? 
Ta mongodula'a-Liyo otawanto! Wololo Tiyo 

mowali moloiya, “Wau ma lolaheyi lonto 
soroga?' ” 

Ti Isa lolametao olimongoliyo, “Dila mao 
pohungoto timongoli. 44 Diyaluwo ngota mao 
ta monao mayi ode ola-U wonu hilaliyo dila 
koliyo'o mayi li Papa ta lopoahu mayi ola-U. 
Tiyo ma muli popobongulo-U mayi to dulahu 
ukiyama. “>? Woluwo tula-tuladu to delomo 
kitabi lo mongonabi odiye, "Tawu nga'amila 
ma ajariyo lo Allahuta'ala.” Patujuliyo odiya, 
timi'idu ta ma lo'odungohu wawu lololimo 
pongajari li Papa, ma monao mayi ode ola-U. 
46 Pasali boti dila hepomatuju-U deu woluwo 
ta ma lo'onto oli Papa. Bo Tiyo ta lonao mayi 
lonto Allahuta'ala, Tiyo ta ma lo'onto oli Papa. 

47 Tutuliyotutu polele-U mayi ode olimongoli: 
Titalotita ta paracaya, tiyo o tutumula 
kakali. #8 Wau boti roti u mo'otumulo. 

49 Mongotiyombu limongoli ma yilonga manna 
to yilantala dila hepotitola lo tawu, bo 
timongoliyo nga'amila ma lopowate. >? Roti u 
hepatujuwo-U, deuwitoyito roti lonto soroga. 
Tawu ta monga roti boti dila ta mate. ?! Wau 
boti roti u mo'otumulo lolaheyi lonto soroga. 
Wonu tawu ngota monga roti boti, tiyo ma 
tumumulo mololayita. Wawu roti boyito 
batanga-U lohihilawo u ma wohi-U mayi ode 
tutumulo manusiya to duniya.” 

52 [ o'odungoheo u odito, tawu lo Yahudi 
ma bubutola to wolota limongoliyo lomao. 
Timongoliyo loloiya, “Wololo Tiyo boti mongohi 
mayi batanga-Liyo alonto?” 

53 Sababu uwito, ti Isa loloiya ode 
olimongoliyo, “Tutuliyotutu polele-U mayi ode 
olimongoli: Wonu timongoli dila monga dagingi 
lo batanga lo Walao Manusiya wawu mongilu 
duhu lo batanga lo Walao Manusiya, timongoli 
dila o tutumulo to delomo batanga limongoli. 
34Titalotita ta monga dagingi lo batanga-U 
wawu ta mongilu duhu lo batanga-U, tiyo 
o tutumula kakali wawu Wau ma muli 
mopobongu mayi oliyo to dulahu ukiyama. 
>> Sababu dagingi lo batanga-U yito ualo 
banari wawu duhu lo batanga-U yito uyilumola 
banari. ??Titalotita ta monga dagingi lo 
batanga-U wawu mongilu duhu lo batanga-U, 
tiyo ma motitola to delomo batanga-U wawu 
Wau ma motitola to delomo batangaliyo. 

37 Debo odelo ti Papa ta tumutumulo lopoahu 
mayi ola-U wawu Wau tilumumulo sababu 

ti Papa: odito olo wonu timongoli monga 
ola-U, timongoli ma mowali tumumulo sababu 
Wau. ?3Roti u hepatujuwo-U, deuwitoyito 

roti lolaheyi lonto soroga, dila odelo roti u ila 
lo mongotiyombu limongoli ta ma lopowate 
nga'amila. Bo wonu timongoli monga roti boti, 
timongoli ma tumumula mololayita.” 

59 Nga'amila boti ma yiloiya li Isa to kota lo 
Kapernawum tou Tiyo hemongajari to bele 
hepotabiyalo. 

60 Tou lo'odungoheo pongajari li Isa boyito, 
ngohuntuwa to wolota lo mongomuri-Liyo ta 
loloiya, “Loiya boti mobubuheta da'a tolimolo. 
Tatonu ta mo'otahangi modungoheo?” 

61 To delomo hila-Liyo, ti Isa ma lotota deu 
timongoliyo hehungo-hungota tomimbihu 
pasali boyito. Tiyo lohintu, “Timongoli silaki 
lo u yiloiya-U mayi boti? 2? Tanu de wololo 
wonu timongoli mo'onto Walao Manusiya 
mobotula mola ode tambati asali-Liyo? 

63 Roh lo Allahuta'ala yito mo'otumulo wawu 
lotolo manusiya dila o hasililiyo wolo-wolo. 
Pongajari-U ode olimongoli boti, uwitolo 
loiya lo Roh lo Allahuta'ala wawu loiya boyito 
mo'otumulo. 64 Bo woluwo to wolota limongoli 
ta dila paracaya.” Ti Isa loloiya odito sababu 
lonto bobohuwaliyo lomayi ma otawa-Liyo, 
tatonu ta dila paracaya wawu tatonu ta ma 
mohiyanati o-Liyo. 9? Loloiya ti Isa, "Uwitolo 
sababuliyo Wau ma lopolele mayi olimongoli 
deu diyalu ngota mao ta monao mayi ode 
ola-U wonu Allahuta'ala dila momuo mao 
dalala oliyo.” 

66 | onteto lomao ngohuntuwa mongomuri li 
Isa ta ma lolola mao o-Liyo wawu ma dilalo 
mohuto modudua o-Liyo. ?7 Lapatao ti Isa 
lohintu ode mongomuri-Liyo ta mopulu wawu 
dulota, “Timongoli olo dila monaolo, molola 
mao ola-U?” 

68 Tametao le Simon Petrus o-Liyo, "Wu Eya, 
ode tatonu amiyatiya monao? Pongajari lo 
Eya mongohi mayi tutumula kakali. 2? Otutu 
amiyatiya ma paracaya wawu ma motota deu 
Ito Eya ta suci lonto Allahuta'ala.” 

70Ti Isa lolametao ode olimongoliyo, “Wau 
lohihilawo ta lolulawota olimongoli ta mopulu 
wawu dulota boti. Bo to wolota limongoli 

woluwo ta odelo sipati lo Ibilisi!” 71 Ta 
hepatujuwo li Isa, deuwitoyito te Yudas walae 
Simon Iskariyot, sababu tiyo ta ma mohiyanati 
oli Isa openu tiyo tala ngota lo mongomuri li 
Isa ta mopulu wawu dulota. 
7 1 To dulahe tuwawu ti Isa ma lohelili lipu lo 
Galileya. Tiyo dila mohuto monao ode lipu 
lo Yudeya, sababu mongotauwa lo Yahudi teto 
hepongusahawa mohinggi nyawa-Liyo. 

2Tou boyito ma membidu dulahu buka 
lo tawu lo Yahudi, deuwitoyito dulahe 
pohutuwaliyo wombohe dungo. ? Mongowutati 
Isa lobisala ode o-Liyo, “Tolayi lomao tambati 
boti wawu ponaolo ode lipu lo Yudeya, 
alihu mongomuri-Mu mo'onto nga'amila u 
hepohutuwo-Mu. “Wonu tawu ngota ohila 
mowali masahuru, tiyo dila mowali mohutu 
uhetuwa-tuwawuwa to u tutuo. Odito olo 
nga'amila u hepilohutu-Mu to lipu lo Galileya 
boti, popobilohe mayi batanga-Mu ode tawu 
nga'amila to duniya wonu Yio mohutu u 
odito.” ? Mongowuta-Tiyo loloiya odito sababu 
timongoliyo lohihilawo dila paracaya ode 
O-Liyo. 

SLapatao ti Isa lolametao, “Wakutu-U dipo 
ledungga, bo timongoli layito o wakutu. 7 Tawu 
to duniya boti dila moyingo limongoli. Bo 
Wau ta oyingowa limongoliyo, sababu Wau 
hemotombangao deu huhutu limongoliyo 
moleta da'a. $ To dulahu buka boti timongolilo 
ta ponao. Wau dila monao, sababu wakutu-U 
dipo ledungga.” ? Odito u ma yiloiya li Isa ode 

olimongoliyo wawu Tiyo ma lotitola to lipu lo 
Galileya. 

10 Tou ma ledungga dulahu buka mongowuta- 
Tiyo ma lonao ode kota lo Yerusalem, lapatao 
ti Isa olo ma lonao oditomota wolo udila otawa 
lo tawu. 1! To dulahu buka mongotauwa lo 
Yahudi hepololohe o-Liyo to kota lo Yerusalem, 
uwalimongoliyo mao, "Toutonu Tiyo?” 

12 To wolota lo tawu ngohuntuwa to dulahu 
buka boyito woluwo ta hepololohuma 
tomimbihu Tiyo. Woluwo ta hipoloiyawa, "Tiyo 
vito tawu ngota mopiyohu.” Woluwo olo ta 
hepoloiyawa, “Pongajari-Liyo mo'olapala to 
tawu.” t3 Bo diyaluwo ngota mao timongoliyo ta 
barani mobisala da'a-da'a, sababu timongoliyo 
mohe lo mongotauwa lo Yahudi. 

14Tou ma ngolohuyi mola timongoliyo 
herameya to dulahu buka, ti Isa lomaso mao 
ode pango bele lo Eya mao longajari teto. 

15 Mongotauwa lo Yahudi ma hiheraniya wawu 
loloiya, "Wololo Tiyo motota lo ilimu boti, 
padahali Tiyo dila lo balajari?” 

16 Tameti Isa ode olimongoliyo, "Pongajari-U 
dila lonto batanga-U, bo lonto o-Liyo ta 
lopoahu mayi ola-U. 17 Wonu tawu ngota 
yinawo modudua kahandaki lo Allahuta'ala, 
ma mowali otawaliyo deu pongajari-U boti 
lonto Allahuta'ala meyambo lonto batanga-U 
lohihilawo. t8Titalotita ta hemobisala monto 
batangaliyo lohihilawo hemololohe hurumati 
ode batangaliyo; bo titalotita ta hemololohe 
hurumati ode o-Liyo ta lopoahu mayi 
oliyo, tawu boyito banari wawu tiyo dila 

mohimbulowa. 1?To olimongoli ma woluwo 
hukum lo Tawurat u yilohi mayi li nabi 
Musa. Bo diyaluwo ngota mao timongoli ta 
hepohutuwa u hepomarenta mayi lo hukum 
boyito. Yilongola timongoli hepololohe dalala 
mohinggi nyawa-U?” 

20 Tawu ngohuntuwa boyito lolametao, 

"Yio boti ma ilotuwanga lo lati! Tatonu ta 
hepongusahawa mohinggi nyawa-Mu?” 

21 Tameti Isa, "Bo ngodalala mujijat u 
piloihutu-U wawu timongoli ma hiheraniya. 

22 Nte pikirangiya mao limongoli utiye, ti nabi 
Musa ta longohi mayi aturangi lo tuna. U banari 
aturangi lo tuna yito dila lonto oli nabi Musa, 
bo lonto mongotiyombunto. Wawu timongoli 
hepolunawa to dulahe hepotabiyalo. 23 Wonu 
timongoli hipolunawa to dulahe hepotabiyalo 
alihu dila mo'olawode aturangi li nabi Musa, 
yilongola timongoli moyingo-U tou Wau 
lopo'oluli mao batanga lo tawu ngangawa'a to 
dulahe hepotabiyalo? 24U ilontonga limongoli 
dila mao pohutuwa limongoli alasani mopotala 
to tawu. Bo po'obilohe pomao mopatato, alihu 
timongoli mowali momutusani wolo uadili.” 

25 Lapatao ngololota tawu lo kota lo 
Yerusalem hepoloiyawa, "Tiyo boti ta 
hepololohe limongoliyo dalala yinggila 
limongoliyo nyawa. 2? Bo bilohi po'olo bebasi 
da'a Tiyo hemobisala wawu diyalu ngota mao 
timongoliyo ta mongentela o-Liyo. Tanu ma 
lopatata to mongotauwanto boti deu Tiyo boti 
Ta pilojanjiya lo Allahuta'ala mowali olongiya 
wawu Ta mo'osalamati manusiya? 77 Bo wonu 

te Almasih ta pilojanjiya lo Allahuta'ala boyito 
monao mayi, diyaluwo mao ta motota lonto 
utonu asali-Liyo. Bo tomimbihu Tawu boti ito 
nga'amila motota lonto utonu asali-Liyo.” 

28 To wakutu ti Isa hemongajari to pango 
bele lo Eya, Tiyo lobisala wolo suwara uda'a, 
"Delo otutu timongoli motota tatonu Wau 
wawu lonto utonu asali-U? Wau lonao mayi 
dila hila-U lohihilawo. Tiyo ta banari ta lopoahu 
mayi ola-U. Bo timongoli dila motota-Liyo. 

29 Wau motota-Liyo, sababu Wau lonto o-Liyo 
wawu Tiyo ta lopoahu mayi ola-U.” 

30 To wakutu boyito timongoliyo ohila 
moheupa oli Isa, bo timongoliyo dila lowali 
lodedeta o-Liyo, sababu wakutuliyo dipo 
ledungga. 3! Ngohuntuwa to wolota lo tawu 
ngohuntuwa boyito ta paracaya deu ti Isa 
yito te Almasih ta pilojanjiya lo Allahuta'ala. 
Timongoliyo hepoloiyawa, “Dila ponga lo 
akali donggo woluwo ta medungga mayi, ta 
mowali mopohutu tuwota lebe ngohuntuwa 
popobandingiyo mao wo-Liyo boti.” 

32 Tawu ta o pahamu Parisi lo'odungohe 
tawu ngohuntuwa boyito lolohuma tomimbihu 
pasali li Isa. Sababu uwito, timongoliyo 
wawu mongotauwa lo imamu lopoahu mota 
ta hedahawa bele lo Eya moheupa o-Liyo. 

33 Ti Isa loloiya ode tawu ngohuntuwa, "Didu 
mohihewo wakutuliyo Wau wolimongoli, 
sababu Wau ma mohuwalinga ode o-Liyo ta 
lopoahu mayi ola-U. 3? Timongoli ma mololohe 
ola-U, bo timongoli didu mo'odungga ola-U, 

sababu timongoli dila mowali monao mola ode 
tambati pilotitola-U.” 

35 Tawu-tawuwala lo Yahudi bibisalawa 
to wolota limongoliyo lomao, “Ma monao 
ode utonu Tiyo boti, tunggulo ito dilalo 
modudunggaya wo-Liyo? Tiyo boti tanu ma 
monao ode tawu lo Yahudi ta hetolawa to 
wolota lo tawu lo Yunani wawu mola mongajari 
tawu lo Yunani teto? 36 Wolo makusudu 
loloiya-Liyo boti, 'Timongoli ma mololohe 
ola-U, bo timongoli didu mo'odungga ola-U, 
sababu timongoli dila mowali monao mola ode 
tambati pilotitola-U?” ” 

37 To dulahe pulitiyo lo dulahu buka lo tawu lo 
Yahudi, deuwitoyito dulahe hepopouda'aliyo, ti 
Isa tilimihulo wawu loloiya wolo suwara uda'a, 
"Titalotita ta mototoango, tiyo musi monao 
mayi ode ola-U wawu mongilu! 38 Wawu 
ta paracaya ola-U, odelo u tula-tulade to 
kitabi: Monto delomo hilaliyo ma tumoloheyi 
taluhe ngohuntuwa u mo'otumulo.” 3?Ti Isa 
hemobisala pasali lo Roh lo Allahuta'ala u ma 
tolimo lo tawu-tawuwala ta paracaya o-Liyo, 
to wakutu boyito Roh lo Allahuta'ala dipo 
lolaheyi, sababu ti Isa dipo pilopomasahuru lo 
Allahuta'ala. 

40 To wolota lo tawu ngohuntuwa ta 
lo'odungohe loiya li Isa boyito, woluwo ta 
loloiya odiye, “Tawu boti banari nabi ta 
medungga mayi boyito!” 

41 Wawu ta wuwewo hipoloiyawa, "Tiyo boti 
te Almasih ta pilojanjiya lo Allahuta'ala.” Bo ta 
wuwewo poli hipoloiyawa, “Dila ponga lo akali 


YAHYA 7.42-52 37 


te Almasih ta pilojanjiya lo Allahuta'ala lonto 
lipu lo Galileya! #2 To kitabi woluwo tula-tuladu, 
te Almasih lonto waliya li nabi Dawud lonto 
kota lo Betlehem tambati li nabi Dawud 
pilotutuliyo.” “3 To wolota lo ta ngohuntuwa 
boyito ma pilotimbuluwa lo butola tomimbihu 
pasali li Isa. “#Woluwo to wolota limongoliyo 
ta ohila moheupa oli Isa, bo timongoliyo dila 
lowali lodedeta o-Liyo. 

45 Tou ta hidahawa bele lo Eya ma lohuwalinga 
mota, mongotauwa lo imamu wawu tawu ta o 
pahamu Parisi lohintu odiye ode olimongoliyo, 
"Tonu ti Isa, yilongola dila dilelomayi limongoli 
Tiyo?” 

46Tametao limongoliyo, "Amiyatiya hilerani 
sababu diyaluwo ngota mao ta mowali 
mobisala odelo Tiyo!” 

47 Tawu ta o pahamu Parisi lolametao, 
"Timongoli olo ma iloakaliya-Liyo. 48 Diyaluwo 
ngota mao to wolota lo mongotauwanto ta ma 
pilaracaya ode o-Liyo, meyalo tawu ngota to 
wolota lo ta o pahamu Parisi. 4? Hukum li nabi 
Musa dila otawa lo tawu ngohuntuwa boti; 
timongoliyo ma yila'anati lo Eya.” 

50 Te Nikodemus tala ngota limongoliyo ta 
omo-omolu lonao mao ode li Isa, loloiya 
mao ode olimongoliyo, ?? “Mowali to hukum 
lo Tawuratinto mohukumani tawu ngota tou 
dipo mo'odungohe katarangani lo tawu boyito 
wawu momarakisa huhutuliyo boyito tilala 
meyalo dila?” 

32 Totametao limongoliyo, ”Yio boti tawu lo 
lipu lo Galileya olo. Parakisayi mao to kitabi 

wawu ma mowali otawamu diyaluwo po'ota 

tuwawu mao u mopotota mayi deu woluwo 

nabi ngota asaliliyo monto lipu lo Galileya!” 
53 | apatao timongoliyo ma lohuwalinga ode 

bele limongoliyo ngota-ngota. 

8 1Bo ti Isa lonao ode huidu Jayitun. 

2 Donggo molaliyonu Tiyo ma lonao mao 
poli ode pango bele lo Eya. Ngohuntuwa tawu 
lonao mao ode o-Liyo. Tiyo lotihulo'o wawu 
ma lomulayi longajari olimongoliyo. 3 Lapatao 
mongoahali lo Tawurat wawu tawu-tawuwala 
ta o pahamu Parisi lonao mao ode o-Liyo. 
Timongoliyo lodelo mao tabuwa ngota ta 
ilowahula limongoliyo lojina. Tabuwa boyito 
piloitihula limongoliyo to talu limongoliyo 
nga'amila. #“Timongoliyo loloiya ode li Isa, 
"Guru, tabuwa boti ilowahula lamiyatiya 
hemojina. > To delomo hukum lo Tawuratinto ti 
nabi Musa lomarenta mayi, tabuwa odiye musi 
popaiyala lo botu mate-mate lomao. Wololo 
pahamu li Guru tomimbihu pasali boti?” ? Loiya 
boti pilomatuju limongoliyo mohimontala oli 
Isa, alihu timongoliyo mowali mopotala o-Liyo. 
Turusi ti Isa lotidungu wawu lolulade to huta 
lo tiyongowa lo olu'u-Liyo. 7” Timongoliyo turusi 
hemomakusa o-Liyo alihu molameto. Uwitolo 
sababuliyo ti Isa lopo'otulide mola huhuloiyo 
wawu loloiya, “To wolota limongoli boti tonu 
ta dila o dusa, wonu woluwo, tiyo ta bohuliyo 
momai lo botu to tabuwa boti.” 8 Lapatao Tiyo 
muli lotidungu wawu lolulade to huta poli. 

9 Tou lo'odungoheo pasali boyito, timongoliyo 
ma lolola mao tambati boyito ngota-ngota 

tumula lomao monto ta hepanggolawa, 
tunggulo pulitiyo mao bolo ti Isa tutuwawu 
ta teto wolo tabuwa tihu-tihula to tambatiliyo 
boyito. 10Ti Isa lopotulide mola huhuloiyo 
wawu loloiya ode tabuwa boyito, “Toutonu 
timongoliyo nga'amila nou? Woluwo meyalo 
dila ta lohukumani olemu?” 

11 Tametiyo mao, "Diyaluwo Guru.” Ti 
Isa loloiya mao ode oliyo, “Wau olo dila 
mohukumani olemu. Ponaolo yio wawu dilalo 
pohutu dusa poli.” 

12Ti Isa loloiya poli ode tawu ngohuntuwa, 
uwa-Liyo mao, “Wau botiya tinelo duniya. Ta 
modudua ola-U tiyo ma mo'otapu tinela u 
mo'otumula oliyo wawu tiyo dilalo monao to 
delomo diolomo.” 

13 | apatao tawu-tawuwala ta o pahamu Parisi 
loloiya ode o-Liyo, "Yio hemotombangayi 
tomimbihu batangamu lohihilawo. U 
hetombangamu mayi boyito dila sah.” 
14Ti Isa lolametao, "Humaya lomao Wau 
boti hemotombanga tomimbihu batanga-U 
lohihilawo, u hetombanga-U mayi boti banari, 
sababu otawa-U lonto utonu Wau wawu ode 
utonu u nao-U. Bo timongoli dila motota 
lonto utonu Wau wawu ode utonu u nao-U. 
15 Hukumani limongoli hukumani lo manusiya, 
bo Wau dipo mohukumani to tawu ngota mao. 
16 Bo humaya lomao Wau botiya mohukumani 
to tawu, putusani-U yito sah, sababu Wau 
dila tutuwawu. Ti Papa ta lopoahu mayi ola-U 
pe'epe'enta wola-U. t7 To delomo kitabi lo 
Tawurat limongoli woluwo tula-tuladu deu u 

tilombanga mayi lo ta dulota yito sah. 19 Wau 
ma lotombangayi batanga-U lohihilawo wawu 
ti Papa ta lopoahu mayi ola-U ma lotombangayi 
tomimbihu batanga-U olo.” 

19 Timongoliyo loloiya ode o-Liyo, "Toutonu 
ti Papa boyito?” Tameti Isa, “Timongoli dila 
motota-U meyalo ti Papa-U. Bo wonu timongoli 
ma motota-U, timongoli olo motota li Papa-U.” 

20Ti Isa lopotunggulo loiya boti tou Tiyo 
hemongajari to pango bele lo Eya titiliya lo 
kasi hepopomasowaliyo lo doyi. Bo diyaluwo 
tawu ta loheupa o-Liyo, sababu wakutuliyo 
dipo ledungga. 

21Ti Isa loloiya poli ode olimongoliyo, “Wau 
ma monao wawu timongoli ma mololohe ola-U. 
Ode tambati ponaowa-U timongoli dila mowali 
monao mola, sababu timongoli ma mopowate 
heodusawa.” 

22 Tawu-tawuwala lo Yahudi boyito loloiya, 
"Tiyo boti tanu ma ohila motitipate, sababu 
Tiyo loloiya, 'Ode tambati ponaowa-U timongoli 
dila mowali monao mao.” ” 

23 Loiya-Liyo ode olimongoliyo, "Asali 
limongoli lonto tibawa, bo Wau lonto yitato. 
Timongoli lonto duniya, Wau dila lonto duniya 
boti. “#Ingontiye yiloiya-U ode olimongoli, 
timongoli ma mopowate heodusawa. Wawu 
memangi timongoli ma mopowate heodusawa 
wonu timongoli dila paracaya deu Wau yito ta 
woluwo mololayita.” 

25 Timongoliyo lohintu ode o-Liyo, "Ito 
boti tatonu?” Tametao li Isa, “Odelo u 
ma pilolele-U mayi ode olimongoli lonto u 

bobohuwaliyo lomayi! 28 Donggo ngohuntuwa 
pomao u mowali loiya-U mayi wawu 
popotala-U tomimbihu timongoli, bo Wau bo 
mopotunggulayi lo u ma ilodungohe-U to Ta 
lopoahu mayi ola-U, sababu Tiyo ta lopoahu 
mayi ola-U yito banari.” 

27Timongoliyo dila mongarati deu ti Isa 
hemobisala tomimbihu ti Papa-Liyo to 
soroga. “Ti Isa poli loloiya, "Wonu timongoli 
mopolanggatao lo Walao Manusiya, deuwito 
timongoli mongarati deu Wau yito ta woluwo 
mololayita. Timongoli olo ma motota, diyaluwo 
tuwawu mao u hepohutuwo-U bo lonto 
batanga-U lohihilawo. Wolo u hepohutuwo-U 
ma yilapato ilajari mayi lo Allahuta'ala ode 
ola-U. Tiyo ta lopoahu mayi ola-U, Tiyo olo 
ma wola-U. Tiyo dila molola ola-U tutuwawu, 
sababu Wau moturuti u motu'ude wo-Liyo.” 

30 Sababu loiya li Isa dadata tawu ta 
pilaracaya. 

31 Ti Isa loloiya mao ode tawu lo Yahudi ta 
ma paracaya ode o-Liyo, "Wonu timongoli 
modungohe loiya-U, timongoli otutu banari 
muri-U, 3? wawu timongoli ma motota 
lo obobanari wawu obobanari boyito ma 
mo'omaradeka olimongoli.” 

33 Tametao limongoliyo ode o-Liyo, "Amiyatiya 
botiya waliya li nabi Ibrahim. Wawu amiyatiya 
dipo pe'enta mao lowali wato lo tawu- 
tawuwalo. Wolo makusudu li Guru loloiya deu 
amiyatiya ma mowali maradeka?” 

34 Ti Isa loloiya mao ode olimongoliyo, 
"Tutuliyotutu polele-U mayi ode olimongoli: 

Titalotita ta lohutu dusa, tiyo mowali watoliyo 
lo dusa. 3? Wato dila tatapu motitola to delomo 
bele li tuwaniliyo, bo walao hihilawo tiyo 
tatapu motitola to delomo bele mololayita. 
36 Wonu Walao Allahuta'ala mopomaradeka 
olimongoli, timongoli otutu banari maradeka. 
37 Timongoli boti otawau waliya li nabi Ibrahim. 
Bo timongoli hepololohe dalala mohinggi 
nyawa-U, sababu loiya-U dila lemaso to 
delomo hila limongoli. 33 Wolo u ilontonga-U 
lonto oli Papa-U, uwito u polele-U. Odito olo 
wolimongoli. Timongoli hepohutuwa wolo u ma 
ilajari mayi li papa limongoli.” 

39Tametao limongoliyo, "Ti nabi Ibrahim 
vito ti papa lami.” Ti Isa loloiya mao 
ode olimongoliyo, “Wonu timongoli boti 
mongowalaiyo li nabi Ibrahim, tantu 
timongoli mohutu mao u ma pilohutu li nabi 
Ibrahim. # Bo timongoli masatiya hepololohe 
dalalo mohinggi nyawa-U, padahali Wau 
hemopolele mayi lo ubanari ode olimongoli, 
deuwitoyito ubanari u ilodungohe-U mayi lonto 
Allahuta'ala. Ti nabi Ibrahim dila hemohutu 
u odiye boti! 4t Timongoli boti hepohutuwa u 
hepilohutu mayi li papa limongoli lohihilawo.” 
Timongoliyo lolametao ode li Isa, "Amiyatiya 
botiya dila walao jina. Tiyamo lamiyatiya boti 
bo tuwawu, deuwitoyito Allahuta'ala.” 

42Ti Isa loloiya mao poli ode olimongoliyo, 
"Wonu banari Allahuta'ala ti papa limongoli, 
tantu timongoli motoliangu-U, sababu Wau 
lonao mayi lonto Allahuta'ala wawu masatiya 
Wau woluwo teye. Dila hila-U lohihilawo Wau 

lonao mayi, bo Tiyo ta lopoahu mayi ola-U. 
43 Yilongola timongoli dila mongarati lo u 
heloiya-U? Sababu timongoli dila mo'otahangi 
mo'odungohe pongajari-U. 44 Asali limongoli 
lonto oli papa limongoli Ibilisi, tunggulo 
timongoli motohilawo mohutu u otohila 
liyamo limongoli. Tiyo ta mohinggila nyawa 
lo manusiya lonto u mulo-mulolowa lomayi 
wawu diyaluwo mao ubanari to oliyo, sababu 
memangi to oliyo diyaluwo mao ubanari. Wonu 
tiyo hemohimbulo, memangi ma odi-oditolo 
sipatiliyo, sababu tiyo yito ta mohimbulowa 
wawu nga'amila u yimbulo lonto oliyo. 4° Bo 
sababu Wau hemopolelemayi lo u banari ode 
olimongoli, timongoli dila paracaya ode ola-U. 
46 To wolota limongoli boti diyaluwo mao ta 
mowali mongohi mayi bukti deu Wau botiya o 
dusa. Wonu Wau mopolele mayi lo u banari, 
yilongola timongoli dila paracaya ode ola-U? 
47 Titalotita ta lonto Allahuta'ala, modungohe 
Pirimani-Liyo. Timongoli dila lonto Allahuta'ala, 
sababu timongoli dila modungohe o-Liyo.” 

48 Tawu-tawuwala lo Yahudi boyito lolametao 
ode oli Isa, “Banari u hepolele lami deu Yio boti 
tawu lo suku lo Samariya wawu ta ilotuwanga 
lo lati!” 

49Ti Isa lolametao, “Wau dila tuwa-tuwango 
lati. Bo Wau hemohurumati oli Papa-U wawu 
timongoli dila hemohurumati ola-U. >° Wau 
dila hemopomasahuru lo batanga-U. Bo 
woluwo Ta hemopomasahuru ola-U. Tiyo 
ta momuto'o wawu putusani-Liyo banari. 

51 Tutuliyotutu polele-U mayi ode olimongoli: 

Titalotita ta mota'ati mao Pirimani-U, tiyo dila 
ta mate-mate mao.” 

52 Tawu-tawuwala lo Yahudi loloiya mao ode 
li Isa, "Masatiya ami ma yiyakini deu Yio 
boti ilotuwanga lo lati! Ti nabi Ibrahim wawu 
mongonabi wuwewo ma lopowate, bo Yio 
loloiya deu titalotita ta mota'ati Pirimani-Mu, 
tiyo dila ta mate-mate mao. >? Dila ponga lo 
akali Yio boti lebe uda'a mao li papa lami ti 
nabi Ibrahim wawu mongonabi wuwewo ta ma 
lopowate! Tingga harapu-Mu Yio boti tita?” 

54Tj Isa lolametao, "Wonu Wau boti 
hemopomasahuru lo batanga-U lohihilawo, 
masahuru-U boyito dila ohunaliyo. Ti 
Papa-U ta hemopomasahuru ola-U wawu 
Tiyo hetanggula limongoli Allahuta'ala Eya 
limongoli, ?? padahali dila otawa limongoli Tiyo. 
Bo Wau motota-Liyo. Wonu Wau boti mopolele 
mayi dila motota-Liyo, Wau hemohimbulo 
odelo timongoli. Bo Wau motota-Liyo wawu 
Wau olo ta'ati to Pirimani-Liyo. 22Ti nabi 
Ibrahim ti papa limongoli mengahe da'a 
mo'onto dulahu-U. Wawu tiyo ma lo'onto wawu 
ma wenga-wengahu!” 

57 Tawu-tawuwala lo Yahudi boyito loloiya 
mao ode o-Liyo, "Umuru-Mu boti dipo leduta'a 
deu limolopulu lotawunu. Wololo Yio ma lo'onto 
oli nabi Ibrahim?” 

58 Ti Isa loloiya mao ode olimongoliyo, 
"Tutuliyotutu polele-U mayi ode olimongoli: 
Wau yito ta woluwo mololayita tou ti nabi 
Ibrahim dipo pilotutuliyo.” 

59 | apatao timongoliyo lohama mayi botu 
pomailiyo oli Isa sa- mbe mate, bo ti Isa ma 
lotituao wawu lolola mao pango bele lo Eya. 

1Tou ti Isa nao-nao, ilontonga-Liyo 

mota ta pito'o lonto ombongo lomayi. 
2 Mongomuri-Liyo lohintu o-Liyo odiye, "Guru, 
yilongola tawu boti pilotutuliyo mayi pito'o? 
Tiyo boti ta o dusa meyalo mongodula'aliyo?” 

3Tametao li Isa odiye, "Tiyo pilotutuliyo mayi 

pito'o dila o ayitaliyo wolo u tiyo o dusa meyalo 
mongodula'aliyo o dusa, bo alihu karaja lo 
Allahuta'ala popobilohuliyo mayi moli batanga 
lo ta pitoa boyito. “Tou donggo dulahu ito 
musi mokaraja mao karaja lo Allahuta'ala ta 
lopoahu mayi ola-U. Sababu wonu uhuyi ma 
ledungga, ito ma didu mowali mokaraja. ? Tou 
Wau donggo to duniya boti, Wau tinela ta 
mo'obanga duniya boti.” 

6 Tou lapatao lobisala odito, Tiyo lonula 
lo yiyohu ode huta wawu ilulawu-Liyo huta 
boyito lo yiyo-Hiyo. Lapatao pilomade-Tiyo 
mota lata'a boyito ode mato lo ta pitoa boyito 
7 wawu lobisala ode oliyo odiye, “Ponaolo yio 
mota pohimamutao to kulamu lo Silowam.” 
Silowam artiliyo ta ilahula. Tawu boyito ma 
lonao mota lohimamuto to kulamu boyito. Tou 
ma lohuwalingayi, matoliyo luli lo'onto. 

8Bo tawu-tawuwala ta to tihediyo wawu 
tawu-tawuwala wuwewo ta mototaliyo deu 
tiyo ta mohihileya, nga'amila bibisalawa odiye, 
"Tiyo botiye tawu ta mololayita hulo-huloa 
hemolohileya meyalo dila?” 

? Woluwo ta hepoloiyawa odiye, "Memangi 
tiyo ta botiye.” Tawu wuwewo poli hepoloiyawa 
odiye, “Dila, tiyo ngope'e mohumayawa wolo 
ta mohihileya boyito.” Tiyo loloiya mao ode 
olimongoliyo odiye, "Banari, Wau boti ta 
hemolohileya boyito.” 

10 Timongoliyo loloiya mao ode oliyo odiye, 
"Wololo mola yio boti ma lowali lo'onto?” 

11 Tiyo lolametao odiye, "Ta tanggu-tanggula 
ti Isa lohutu mao huta lowali latao, lapatao 
pilomade-Tiyo matou turusi lobisala ode olau 
odiye, 'Ponaolo wawu mota pohimamutao yio 
to kulamu lo Silowam.” Watiya ma lonao wawu 
mota lohimamuto, tunggulo mato latiya ma 
lo'onto.” 

1?Timongoliyo lohintu ode oliyo odiye, 
"Toutonu tiyo boyito?” Tiyo lolametao odiye, 
"Dila otawau.” 

13 Timongoliyo lodelo mao ta pilo'oluli li 
Isa matoliyo boyito ode tawu ta o pahamu 
Parisi. 1#Dulahe pilohutuwa li Isa latao 
wawu lopo'oluli mao ta pitoa boyito dulahe 
hepotabiya lo tawu lo Yahudi. 1? Tawu ta o 
pahamu Parisi olo lohintu mao oliyo odiye, 
"Wololo mola yio ma lowali lo'onto?” Tametiyo 
mao odiye, "Tiyo lomadeto latao to mato 
latiya, wawu lapatao watiya ma lohimamuto 
wawu tou boyitolo mato latiya ma lo'onto.” 

16 Ngololota ta o pahamu Parisi lobisala 
odiye, "Tiyo boyito dila lonto Allahuta'ala, 
sababu Tiyo dila dihu-dihu aturangi lo dulahe 
hepotabiyalo.” Tawu wuwewo poli lobisala 
odiye, “Wololo ta o dusa mowali mohutu 

tuwo-tuwotala odiye?” Timongoliyo ma lowali 
bubutola. 

17 Timongoliyo loloiya ode tawu boyito odiye, 
"To pahamumu Tawu boyito wololo, sababu 
Tiyo ma lopo'oluli matomu?” Tawu boyito 
lolametao odiye, "Tiyo boyito Nabi.” 

18 Bo mongotauwa lo tawu lo Yahudi boyito 
dila paracaya deu tawu boyito memangi 
pito'o wawu masatiya ma lowali lo'onto. 
Uwitolo sababuliyo timongoliyo lotiyangayayi 
mongodula'aliyo 1? wawu lohintu ode 
olimongoliyo odiye, "Banari tiyo boti walai 
mongoli ta pitoa lonto ombongo lomayi? 
Wololo tiyo ma lowali lo'onto?” 

20 Mongodula'aliyo lolametao odiye, "Walao 
lamiyatiya tiyo wawu memangi tiyo boti pito'o 
tou pilotutuliyo mayi. ?! Bo wololo tiyo ma 
lowali lo'onto, dila otawa lamiyatiya. Tatonu ta 
lopo'oluli oliyo, dila otawa lamiyatiya. Yintuwa 
mao oliyo sababu tiyo ma leidamango wawu 
mowali molameto hihilawo.” 2? Timongoliyo 
loloiya odito sababu timongoliyo mohe lo 
mongotauwa lo tawu lo Yahudi. Sababu otawa 
limongoliyo mongotauwa boyito ma loheluma 
deu wonu woluwo ta mongaku ti Isa te Almasih 
ta pilojanjiya lo Allahuta'ala, tawu boyito 
dila mowali momaso ode bele hepotabiyalo. 
23 Uwitolo alasani lo mongodula'aliyo loloiya 
deu tiyo ma leidamango wawu ma mowali 
molameto lohihilawo. 

24Timongoliyo loibodeyi poli tawu boyito 
wawu loloiya ode oliyo odiye, "Nte potadiya 
mola yio to talu Allahuta'ala deu yio ma 

mopolele mayi lo u banari. Sababu otawa lami 
Tawu boyito tawu o dusa.” 

25 Tawu boyito lolametao odiye, "O dusa 
meyambo dila, uwito dila urusani latiya, bo 
tuwawu u otawa latiya deu watiya pito'o wawu 
masatiya ma mo'onto.” 

26 Timongoliyo poli loloiya ode oliyo odiye, 
"Wolo u pilohutu-Liyo olemu? Wololo Tiyo 
lopo'oluli matomu?” 

27 Totametiyo mao odiye, “Ma yilapato pilolele 
mayi latiya, bo timongoli dila modungohu. 
Yilongola timongoli donggo muli ohila 
modungohu? Timongoli boti tanu ma ohila 
mowali muri-Liyo olo.” 

28 Timongoliyo helotadiya oliyo wawu loloiya 
odiye, “Yio muri lo Tawu boyito, bo ami muri li 
nabi Musa. ?? Sababu u otawa lami Allahuta'ala 
ma lopotunggulayi lo Pirimani ode oli nabi 
Musa. Bo tomimbihu Tawu boyito, dila otawa 
lami lonto utonu Tiyo.” 

30 Ta pilo'oluli li Isa matoliyo boyito loloiya ode 
olimongoliyo odiye, “Mo'oherani timongoli boti 
dila motota lonto utonu Tiyo, padahali Tiyo ma 
lopo'oluli matou. 3! Otawanto deu Allahuta'ala 
yito dila modungohe ta heodusawa, Tiyo 
modungohe ta salehe wawu ta turuti to 
parenta-Liyo. 3? Lonto bobohuwaliyo lo duniya 
dipo pe'enta mao ilodungohe woluwo ta 
lopo'oluli tawu ngota ta pilotutuliyo mayi 
pito'o. 33 Humaya lomao Tawu boyito dila 
lonto Allahuta'ala, Tiyo dila mowali mohutu 
wolo-wolo.” 

34 Mongotauwa lo tawu lo Yahudi lolametao 
odiye, "Yio boti ta lonto ombongo lomayi ma 
o dusa, ohila mongajari olami!” Tou boyitolo 
timongoliyo ma longentela oliyo momaso ode 
bele hepotabiyalo. 

35 Tou ti Isa lo'odungoheo deu ta pilo'oluli-Liyo 
matoliyo boyito ma ilentela lo mongotauwa lo 
tawu lo Yahudi momaso ode bele hepotabiyalo, 
Tiyo lololohe tawu boyito sambe lotapuLiyo 
wawu lohintu ode oliyo odiye, "Yio paracaya 
meyalo dila ode Walao Manusiya?” 

36 Tawu boyito lolametao odiye, “Guru, tatonu 
Tiyo? Poleleya mayi alihu watiya paracaya ode 
o-Liyo.” 

37 Tameti Isa ode oliyo odiye, "Tiyo ma 
ilontongamu wawu Tiyo hemobisala wolemu.” 

38 Tawu boyito loloiya odiye, "Eya, Watiya 
paracaya!” Lapatao tiyo losujudu to talu li Isa. 

39 | apatao ti Isa loloiya odiye, "Nonao-U mayi 
ode duniya boti memomuto'o, alihu ta pito'o 
mowali mo'onto wawu ta mo'onto mowali 
pito'o.” 

40Tawu-tawuwala ta o pahamu Parisi ta 
woluwo teto lo'odungohe loiya li Isa boyito, 
lapatao loloiya ode o-Liyo odiye, "Tingga 
harapu-Mu ami boti hepitoa?” 

41 Ti Isa loloiya mao ode olimongoliyo odiye, 
"Wonu timongoli boti pito'o, timongoli dila 
heodusawa. Bo sababu timongoli hepoloiyawa 
deu timongoli mo'onto, uwito mopopatatayi 
deu dusa limongoli debo tatapu woluwo to 
olimongoli.” 

10 1Ti Isa loloiya odiye, "Tutuliyotutu 
polele-U mayi ode olimongoli: Ta 
momaso ode lantunga lo himba dila moli 
pintu bo moli tambati wuwewo, tiyo yito ta 
mototaowa wawu ta mollambata. ? Bo titalotita 
ta moli pintu, tiyo yito diti lo himba. 3Ta 
hedahawa ma momuo mao pintu to diti boyito 
wawu himba-himbawalo ma modungohe 
suwaraliyo. Nga'amila himbaliyo ma ibodeliyo 
mayi tuwawu-tuwawu to tangguliyo lapatao 
ma deloliyo mao ode bulemengiyo. “Wonu 
nga'amila himbaliyo ma to bulemengiyo, tiyo 
ma motitimulo mota wawu himba-himbawala 
boyito ma modudua oliyo, sababu timongoliyo 
mo'onuhe suwaraliyo. 2Bo tawu wuwewo 
dila ta dudua lo himba-himbawala boyito. 
Himba-himbawala boyito boma momentalo 
monto tawu boyito, sababu timongoliyo dila 
mo'onuhe suwara lo tawu-tawuwala wuwewo. 

6Ti Isa lopotunggulao lo lumade boti ode 
olimongoliyo, bo makusudu li Isa dila otawa 
limongoliyo. 

7Ti Isa loloiya poli odiye, "Tutuliyotutu 
polele-U mayi ode olimongoli: Wau botiya 
pintu lo himba-himbawala boyito. 8 Nga'amila 
ta lotitimulo-U mayi tiyo ta mototaowa wawu 
ta mollambata wawu himba-himbawala boyito 
dila modungohe olimongoliyo. ? Wau boti 
pintu. Titalotita ta molibaya moli ola-U, tiyo 
ma salamati, tiyo ma tumuwota lumuwalo 
wawu mo'otapu ualo. 1?Ta mototaowa yito 
monao mayi bo motao, mohinggi nyawa wawu 
mongantulu. Bo Wau lonao mayi ode duniya 

boti, alihu manusiya mo'otapu tutumula o 
barakati ngohuntuwa da'a. 

11 Wau boti diti mopiyohu. Wawu diti 
mopiyohe yito mohudu mao nyawaliyo 
ode himba-himbaliyo. t? Ta mohhamawa 
gaji ta dila diti wawu dila olo tahu'uwo lo 
himba-himbawala boyito wonu mo'onto 
serigala monao mayi ma momentalo molola 
mao himba-himbawala boyito, tunggulo 
serigala ma modeupo wawu ma mopoambulati 
lo himba-himbawala boyito. 3 Ta mohhamawa 
gaji hemokaraja alihu mo'otapu gaji. 
Tiyo dila paduli openu wolo u mowali to 
himba-himbawala boyito. “Wau botiya diti 
mopiyohu. Debo odelo ti Papa motota-U 
wawu Wau motota li Papa, odito olo Wau 
motota lo nga'amila himba-U wawu himba-U 
nga'amila motota-U. Wawu Wau mohudu mao 
nyawa-U ode himba-U nga'amila. +> (10:14) 
16 Donggo woluwo olo himba-himbawala 
wuwewo to ola-U u dila lonto lantunga boti. 
Himba-himbawala boyito musi waluta-U wawu 
himba-himbawala boyito ma modungohe 
suwara-U. Nga'amila himba-himbawala u lonto 
lantunga boti meyalo u lonto bulemengiyo, ma 
mowali ngokawangi wawu ditiliyo tuwawu. 

17Ti Papa motoliangu-U, sababu Wau ma 
mohudu mao nyawa-U alihu Wau mowali muli 
mohama mayi. t8 Diyaluwo mao ta mowali 
mohama nyawa-U monto ola-U, bo Wau 
mohudu mao moturuti mao kahandaki-U 
lohihilawo. Wau kawasa mohudu mao wawu 

kawasa olo muli mohama mayi. Utiye parenta 
u tilolimo-U lonto oli Papa-U.” 

19 To wolota lo tawu-tawuwala lo Yahudi 
pilotimbuluwa lo butola lo'odungohe loiya li Isa 
odito. 20 Ngohuntuwa to wolota limongoliyo 
ta hepoloiyawa odiye, “Tiyo tuwa-tuwango 
lati wawu biyongo! Wolo hunaliyo timongoli 
hemodungohe o-Liyo?” 

21 Tawu wuwewo poli loloiya odiye, "Wonu 
Tiyo tuwa-tuwango lati, Tiyo dila mobisala 
odito! Dila ponga lo akali lati mowali mopo'oluli 
ta pito'o.” 

22 Dulahu buka poelaliyo piloposuciyaliyo 
bele lo Eya to kota lo Yerusalem ma ledungga 
wawu wakutu boyito sembo lohuhulo. ?3Ti Isa 
nao mota nao mayi to pango bele lo Eya to 
surambe li nabi Sulayiman. 24 Tawu-tawuwala 
lo Yahudi lotiambu pali-palita to o-Liyo wawu 
loloiya odiye, “Sambe omoluwa Yio momuli 
mao olami hebimbangiya? Poleleya mayi ode 
olami wolo umopatato wonu Yio boti memangi 
te Almasih ta pilojanjiya lo Allahuta'ala.” 

25 Ti Isa lolametao odiye, "Ma yilapato 
pilolele-U mayi ode olimongoli, bo timongoli 
dila paracaya. Nga'amila karaja u ma 
pilohutu-U to delomo tangguli Papa-U, uwito u 
hemotombangayi batanga-U. 2? Bo timongoli 
tatapu dila paracaya, sababu timongoli dila 
lemaso ode kawangi lo himba-U. ?” Nga'amila 
himba-U modungohe suwara-U. Wau motota 
limongoliyo wawu timongoliyo olo modudua 
ola-U. “Timongoliyo ma wohiya-U mao 
tutumula kakali wawu timongoliyo sambe 


YAHYA 10.29-37 53 


mololayita dila mowali binasa. Diyaluwo mao 
ta mowali mohehu olimongoliyo monto olu'u-U. 
29Ti Papa-U ta longohi mayi olimongoliyo ode 
ola-U, lebe uda'a popobandingiyo mao openu 
wolo tatonu, tunggulo diyaluwo mao ta mowali 
mohehu olimongoliyo monto olu'u li Papa-U. 
30 Wau woli Papa-U yito tuwawu.” 

31[ o'odungoheo loiya li Isa boyito, tawu- 
tawuwala lo Yahudi lohama botu poli pomailiyo 
oli Isa sambe mate. 32Ti Isa loloiya ode 
olimongoliyo odiye, "Ngohuntuwa huhutu 
mopiyohu lonto oli Papa-U u ma pilopobilohu-U 
mayi olimongoli. Monto nga'amila u hekilaraja- 
U boyito, tonu u mowali dalala olimongoli 
momai ola-U lo botu?” 

33 Tawu-tawuwala lo Yahudi boyito lolametao 
odiye, "Ami momai lo botu ole-Mu dila sababu 
huhutu mopiyohu u ma hepilohutu-Mu, bo 
sababu Yio hemohujati to Allahuta'ala. Otawa 
lami Yio boti manusiya biyasa, lapatao Yio 
hemopowali lo batanga-Mu Eya.” 

34Tj Isa poli lolameta ode olimongoliyo 
odiye, "To delomo kitabi otawa-U woluwo 
tula-tuladu deu Allahuta'ala lopotunggulayi lo 
Pirimani-Liyo odiye, 'Timongoli eya.” 3? Wonu 
tawu- tawuwala boti tilanggulaliyo eya, 
sababu Pirimani lo Allahuta'ala yilohiliyo ode 
olimongoliyo, padahali kitabi boti dila mowali 
bataliyolo, 3? yilongola timongoli moloiya Wau 
hemohujati Allahuta'ala sababu Wau lobisala 
Wau Walao Allahuta'ala? Padahali Wau ta ma 
tilulawotiyo Eya wawu ilahula-Liyo mayi ode 
duniya boti. 3” Wonu Wau boti dila mokaraja 

mao karaja li Papa-U, dila mao paracayayi 
Wau. 33Bo wonu Wau mokaraja mao wawu 
timongoli dila paracaya ola-U, timongoli musi 
paracaya sababu karaja boyito, alihu timongoli 
mowali motota deu ti Papa tuwawu wola-U 
wawu Wau tuwawu woli Papa.” 

39Timongoliyo muli hemololohe dalala 
moheupa oli Isa, bo Tiyo silalamati monto 
ulu'u limongoliyo. 

40 |apatao ti Isa lobalangao ode ngotuwali 
lo dutula lo Yordan, tambati li nabi Yahya 
bohuliyo lopolihu ta ma lotobati wawu Tiyo 
mota lotitola teto. 4t Ngohuntuwa ta lonao mao 
ode o-Liyo wawu hipoloiyawa odiye, "Ti nabi 
Yahya dila pe'enta mao lohutu u ajayibu openu 
bo tuwawu mao, bo nga'amila u yiloiyaliyo 
tomimbihu Tawu boti banari.” #2 Tetomota olo 
ngohuntuwa ta ma paracaya ode oli Isa. 

1 1 1 To kambungu lo Betaniya woluwo ta 

lolai ngota mongongoto tangguliyo te 

Lazarus. Tiyo tola-tola ngokambungu wolo 
mongowutatiyo ti Mariya woli Marta. Ti Mariya 
boyito tabuwa ngota ta lolohu minya monu 
to oati Isa Eya wawu loseka mao lo huwoiyo. 
2(11:1) 3Ti Marta woli Mariya lopohabari mota 
ode oli Isa odiye, “Popo'ota mayi lamiyatiya 
to Eya deu wutato lamiyatiya ta otoliango Eya 
mongongoto.” 

4Tou lo'odungoheo habari boyito, ti Isa loloiya 
odiye, “Panyaki boyito dila mo'opate oliyo, 
bo mopopatatayi lo masahuru lo Allahuta'ala. 
Sababu moli panyaki boyito, Walao Allahuta'ala 
ma popomasahuruwo lo Allahuta'ala.” 

“Ti Isa memangi motoliangi Marta wawu 
wutatiyo ti Mariya wole Lazarus. “Bo tou 
lo'odungoheo ole Lazarus mongongoto, ti Isa 
donggo lotitola teto duhuyi mola. 7 Lapatao 
ti Isa loloiya ode mongomuri-Liyo odiye, "Ito 
donggo mohuwalingopo ode lipu lo Yudeya.” 

8Tametao limongoliyo ode li Isa odiye, "Guru, 
boheli boti-botiya mao tawu-tawuwala lo 
Yahudi helongusaha mohinggi nyawa li Guru. 
Longola ti Guru masatiya ohila mohuwalinga 
oditomota?” 

9 Tametao li Isa odiye, "Tou o'olanga yito 
mopuladuluwo lo jamu. Wonu tawu ngota 
monao tou mobango, tiyo dila meteduo, 
sababu o'onto oliyo tinelo duniya boti. 1? Bo 
wonu tawu ngota monao tou modiolomo, 
tiyo ma meteduo, sababu diyaluwo tinelo to 
oliyo.” 11 Odito loiya li Isa ode olimongoliyo, 
lapatao Tiyo loloiya poli odiye, “Sahabatinto te 
Lazarus ma letuluhu, bo Wau ma monao mota 
momongu oliyo.” 

12 Mongomuri-Liyo loloiya ode oli Isa odiye, 
"Guru, wonu tiyo ma letuluhu, tantu tiyo ma 
mowali moluli.” 

13 Tou ti Isa loloiya deu te Lazarus ma 
letuluhu, patuju-Liyo boyito te Lazarus ma 
yilate, bo harapu limongoliyo patuju li Isa 
te Lazarus bo tutuluhe biyasa. !?Uwitolo 
sababuliyo ti Isa loloiya wolo umopatato odiye, 
"Te Lazarus ma yilate. I2 Wau mosukuru to 
wakutu boyito Wau diyaluwo tetomola. Uwito 
lebe mopiyohu olimongoli alihu timongoli 
mowali paracaya. Dulo ito monao ode oliyo.” 

16 Te Tomas ta heibode lo tawu te Didimus 
loloiya ode mongomuri wuwewo mao odiye, 
"Dulo ito monao olo, mota motitipate wo-Liyo 
pe'enta.” 

17 Tou ti Isa ma membide mota lo kambungu 
lo Betaniya, woluwo ta lopolele mao ode 
o-Liyo deu te Lazarus ma wapahuyi to delomo 
kuburu. 19Kambungu lo Betaniya boyito 
wembidiyo monto kota lo Yerusalem tanu 
tolokilo. 19 Tou lo'odungoheo deu ti Marta 
woli Mariya boheli ilopateya mao lo wutati 
mongoliyo, ngohuntuwa tawu lo Yahudi lonao 
mao mohiburu olimongoliyo. 

20 Tou ti Marta lo'odungoheo oli Isa 
ma ngope'e medungga mayi, tiyo lolola 
mao oli Mariya to bele wawu lonao mota 
modudunggaya woli Isa. ?!Ti Marta loloiya 
ode oli Isa odiye, “Wonu Ito Eya lolahunga 
woluwo teya, wutato latiya dila yilate. 2? Bo 
openu odito, otawa latiya deu masatiya boti 
olo Allahuta'ala ma mongohi mayi nga'amila u 
ma pohile lo Ito Eya.” 

23Ti Isa loloiya mao ode oli Marta odiye, 
"Wutatumu ma muli mobongu mayi.” 

24 Tametao li Marta ode o-Liyo odiye, "Otawa 
latiya tiyo ma muli mobongu mayi to wakutu ta 
ma lopowate popotumulo mayi lo Allahuta'ala 
to dulahu ukiyama.” 

25 Ti Isa loloiya mao poli ode li Marta odiye, 
"Wau botiya ta mopobongu mayi lo ta ma 
lopowate wawu ta mongohi tutumula kakali. 
Titalotita ta paracaya ode ola-U, tiyo ma 
tumumulo openu tiyo ma yilate. 2? Titalotita ta 

hetumula wawu paracaya ode ola-U, tiyo dila 
ta mate sambe mololayita. Marta, paracaya 
yio lo pasali boti?” 

27 Ti Marta lolametao odiye, “Saya, watiya 
paracaya deu Ito Eya Walao Allahuta'ala 
wawu te Almasih ta pilojanjiya lo Allahuta'ala 
monao mayi ode duniya boti moposalamati lo 
manusiya.” 

28 Tou yilapato loloiya mao odito, ti Marta 
lohuwalingo mota lotiyangayi oli Mariya 
wutatiyo wawu lopolohumao ode oliyo odiye, 
"Ti Guru ma woluwo yio poitiyangiyo mao.” 
29 Tou lo'odungoheo u odito, ti Mariya ngointa 
tilimihulo wawu lonao mota lodudunggaya woli 
Isa. 30Ti Isa dipo to kambungu lo Betaniya 
wakutu boyito. Tiyo donggo to tambati 
pilodudunggaya-Liyo woli Marta. 3! Tou tawu lo 
Yahudi ta hepohiburuwa oli Mariya to beleliyo, 
lo'onto mota oli Mariya ma ngointa tilimihulo 
wawu lokaluwari, timongoliyo olo ma lodudua 
oliyo. Tingga harapu limongoliyo ti Mariya ma 
monao ode kuburu mota humoyonga teto. 

32 To wakutu ti Mariya ledungga mota ode 
tambati li Isa wawu lo'onto mao o-Liyo, tiyo 
lotibonggohu'u lomota to talu lo oati Isa wawu 
loloiya odiye, "Wu Eya, wonu Eya lolahunga 
woluwo teya, tantu wutato latiya boyito dipo 
yilate.” 

33 Tou ilontonga mota li Isa ti Mariya 
hiyo-hiyongo wawu tawu-tawuwala lo Yahudi 
olo hehiyonga woliyo pe'enta, hila-Liyo ma 
lopalato wawu yilololo. 3#Tiyo lohintu ode 
olimongoliyo odiye, “Toutonu u pilolobunga 

limongoli oliyo?” Tametao limongoliyo odiye, 
"Temota Guru, dulo mota bilohento.” 

35 | apatao ti Isa hilumoyongo. 3? Tawu- 
tawuwala lo Yahudi loloiya odiye, “Bilohi, Tiyo 
otutu motoliange Lazarus!” 

37 Bo to wolota limongoliyo woluwo ta loloiya 
odiye, "Tawu boti lowali lopo'oluli ta pito'o. 
Yilongola Tiyo dila lowali lohutu wolo-wolo 
alihu te Lazarus dila yilate?” 

38 Ti Isa luli lopalato hila-Liyo tou nao-nao 
mota ode kuburu. Kuburu boyito gowa tuwawu 
u hileutaliyo mao lo botu tuwawu damango. 

39 Ti Isa loloiya odiye, "Yinggila mao botu 
boyito!” Ti Marta wutatiyo lo ta yilate boyito 
loloiya ode o-Liyo odiye, "Eya, tiyo boti ma 
wapahuyi yilobungiyo, tantu ma mohutodu!” 

40 Loiya li Isa ode li Marta odiye, "Dama 
yilapato pilolele-U mayi ode olemu, wonu 
yio boti paracaya, yio ma mo'onto kawasa lo 
Allahuta'ala?” #Timongoliyo ma lohinggi mao 
botu boyito. Ti Isa yilumanggela mola wawu 
lodua odiye, “Papa, sukuru po'o-po'odata 
sababu ti Papa ma lodungohe dua Latiya. 

42 Otawa Latiya ti Papa layito modungohe 
o-Latiya. Bo Watiya loloiya odito alihu ta 
heambuwa to tili Latiya mo'odungohu wawu 
mowali paracaya deu ti Papa ta ma lopoahu 
mayi o-Latiya.” “3 Tou yilapata loloiya odito, ti 
Isa longuwatia mola wolo suwara da'a odiye, 
"Lazarus, luwalo lomayi yio!” ##Lapatao te 
Lazarus ma lokaluwari mayi lonto kuburu 
donggo tapu-taputo. Oatiyo wawu olu'uliyo 
dipo bebasi mo'oliyo'o. Lakuliyo donggo 

bolu-bolu lo tiopo. Ti Isa loloiya mao ode 
olimongoliyo odiye, "Yinggila lomao taputa 
wawu tiopa to lakuliyo boyito, alihu tiyo mowali 
bebasi mo'oliyo'o.” 

45 Ngohuntuwa tawu lo Yahudi lonao mao 
ode li Mariya lowali pilaracaya ode oli Isa 
tou timongoliyo lo'onto u pilohutu-Liyo. 46 Bo 
woluwo olo to wolota limongoliyo ta lonao mao 
ode tawu-tawuwala ta o pahamu Parisi mao 
losirita ode olimongoliyo wolo u ma pilohutu 
li Isa. 7” Lapatao mongotauwa lo imamu 
wawu tawu-tawuwala ta o pahamu Parisi ma 
longambu Mahkama lo agama wawu loloiya 
odiye, "Wolo u ma pohutuwonto? Tawu boti ma 
lohutu tuwota ngohuntuwa u mo'olinggolabu! 
48 Wonu Taliye boti bo huliyanto mao, nga'amila 
tawu ma mowali paracaya ode o-Liyo. Wawu 
pulitiyo mao pomarenta lo Roma ma monao 
mayi mongantulu bele lo Eya wawu nga'amila 
bangusanto.” 

49 Te Kayafas tala ngota limongoliyo, imamu 
da'a to tawunu boyito loloiya odiye, “Timongoli 
dila motota wolo-wolo. 2? Dila opahamuwa 
limongoli deu lebe mopiyohu olanto wonu 
tawu ngota mate ode bangusanto tonu bo 
nga'amila bangusanto ma moantulu.” ?! Wolo 
u ma yiloiya mayi le Kayafas boti dila lonto 
batangaliyo lohihilawo. Bo sababu tiyo imamu 
leida'a to tawunu boyito, tiyo lopo'ota mayi deu 
ti Isa ma mate ode bangusa lo Yahudi, ?? wawu 
dila bo ode bangusa lo Yahudi wambao, bo 
alihu nga'amila mongowalao Allahuta'ala 

ta hepule-pulepeya, ma popoambuwo lo 
Allahuta'ala mowali tuwawu. 

53 Ma lomulayi lomao to dulahe boyito, 
timongoliyo ma loheluma mohinggi nyawa li 
Isa. >? Sababu uwito, ti Isa dilalo helonao ode 
tambati rame u woluwo tawu lo Yahudi teto. 
Tiyo ma lolola mao kambungu boyito ode kota 
u tanggu-tanggula Efrayim u titiliya lo yilantala 
dila hepotitola lo tawu. Tetomola Tiyo lotitola 
wolo mongomuri-Liyo. 

>> To wakutu boyito dulahe poelaliyo obebasi 
lo tawu lo Yahudi lonto lipu lo Mesir ma 
membidu. Ta lonto umolamingo ngohuntuwa 
henaowa ode kota lo Yerusalem wolo patuju 
mola mopo'oberesi batanga limongoliyo 
tou dipo medungga dulahu buka boyito. 
39Timongoliyo hepololohe oli Isa. Tou 
timongoliyo heambuwa to pango bele lo Eya, 
timongoliyo ma bibisalawa odiye, "Wololo 
moturuti mao pahamu limongoli? Tantu 
Taliye boti dila monao mayi ode urame boti.” 
57 Uwitolo sababuliyo mongotauwa lo imamu 
wolo tawu-tawuwala ta o pahamu Parisi ma 
longohi parenta, alihu timi'idu ta motota 
lo owoluwo li Isa, musi mopolapuru mayi 
ode olimongoliyo. Wolo uodito, timongoliyo 
hepoharapuwa mowali moheupa o-Liyo. 

1 2 1 Wolongguyi mola tou dipo ledungga 
dulahe poelaliyo obebasi lo tawu lo 
Yahudi lonto lipu lo Mesir, ti Isa lohuwalingao 
ode kambungu lo Betaniya, tambati le Lazarus 
pilopobongu-Liyo mayi lonto kuburu. ?Ti Isa 
tilamela limongoliyo wawu ti Marta ta lohinta 

olimongoliyo. Te Lazarus wolo tawu wuwewo 
ma yilonga pe'epe'enta woli Isa. 3 Lapatao 
ti Mariya lohama mayi minya monu asli 
ngoputu loliteri u mahale haragaliyo. Minya 
monu boyito pilolohiyo mota to oati Isa wawu 
hesilekaliyo mao lo huwoiyo. Wonu lo minya 
boyito lolo'opo lomota to delomo bele boyito. 
4Te Yudas Iskariyot tala ngota lo muri li Isa, 
ta ma mohiyanati o-Liyo loloiya, ? "Yilongola 
minya monu boti dila pilotali mao tolohetuto 
doyi tala'a wawu doyiliyo posadaka mao ode ta 
misikini?” 6 Te Yudas loloiya odito, dila sababu 
tiyo motoliango ta misikini, bo sababu tiyo 
memangi ta mototaowa. Tiyo dihu-dihu kasi lo 
doyi wawu layito hemolohamawa doyi boyito. 
7Ti Isa loloiya, "Hulimao tabuwa boti lohutu 
u odiye, utiye pilopowatuliyo mao ode dulahe 
polobungaliyo ola-U. $ Ta misikini layito woluwo 
to wolota limongoli, bo Wau dila mololayita 
woli mongoli.” 

9 Ngohuntuwa da'a tawu lo Yahudi ta 
lo'odungohu deu ti Isa woluwo to kambungu 
lo Betaniya. Timongoliyo lonao mao ohila 
momilohe o-Liyo wawu timongoliyo olo ohila 
momilohe ole Lazarus ta pilopobongu-Liyo 
mayi lonto kuburu. t? Mongotauwa lo imamu 
ma loheluma mohinggi nyawa le Lazarus 
olo, 1t sababu te Lazarus ma lowali sababu 
tawu lo Yahudi ngohuntuwa ta ma lolola mao 
olimongoliyo wawu lapatao ma pilaracaya ode 
li Isa. 

12 | olombuliyo mola tawu ngohuntuwa ta 
hewulata dulahu buka lo'odungohe habari deu 

ti Isa ma nao-nao mayi ode kota lo Yerusalem. 
13 Timongoliyo lohama mayi dungo patuhu 
lapatao lonao mota lolutula o-Liyo, wolo 
uhewuwa-wuwatia odiye, “Totonulala dewo 
ode Allahuta'ala! O barakati Tiyo ta nao-nao 
mayi to delomo tanggulo Allahuta'ala Eya! O 
barakati Olongiya lo tawu lo Israel!” 

14Ti Isa lo'odungga mao wadala muda 
tuwawu lapatao ma tilaeya-Liyo. Pasali boti 
motu'ude odelo u tula-tuladu to kitabi odiye, 
15 "Dila pohe, weyi timongoli ta hetolawa to 
kota lo Yerusalem! Bilohi, Olongiya limongoli 
dungga-dungga mayi, tae-tae to wadala 
muda!” 

16 Mongomuri li Isa bobohuwaliyo mao dipo 
mongarati lo pasa-pasaliyala boyito. Bo tou 
ti Isa ma pilopomasahuru lo Allahuta'ala, 
deuwito timongoliyo lo'oela deu totonulalo u 
ma lowali wawu Uu ma pilohutu limongoliyo to 
o-Liyo ma woluwo tula-tulade to kitabi. 

17 Tawu-tawuwala ta woluwo to wakutu ti 
Isa loibodeyi ole Lazarus yilumuwalayi lonto 
kuburu wawu lopotumula oliyo monto opopate, 
turu-turusi heposakusiya tomimbihu pasali 
boyito. 19 Sababu uwito, ta ngohuntuwa boyito 
ma lolutula o-Liyo, sababu ma ilodungohe 
limongoliyo ti Isa ta ma lohutu tuwota u 
mo'olinggolabe boyito. 1? Tawu-tawuwala ta o 
pahamu Parisi ma bibisalawa odiye, “Bilohi, 
ito dila mowali mohutu wolo-wolo, buktiliyo 
tawu ta ngoyilanggubu duniya boti ma lodudua 
o-Liyo.” 

20 To wolota lo ta lonao ode kota lo Yerusalem 
mota motabiya to dulahu buka boyito, woluwo 
ngololota tawu lo Yunani. 2t Timongoliyo lonao 
mao ode le Pilipus tala ngota lo muri li Isa 
lonto kota lo Betsaida to lipu lo Galileya wawu 
timongoliyo loloiya odiye, “Tuwani, wonu 
mowali, amiyatiya ohila modudunggaya woli 
Isa.” 

22Te Pilipus lopohabari mao lo pasali 
boyito ode le Andreyas ta muri li Isa olo, 
lapatao timongoliyo dulota loposambewo mao 
ode li Isa. 23 Tameti Isa ode olimongoliyo, 
"Ma ledungga wakutuliyo Walao Manusiya 
ma popomasahuruwo lo Allahuta'ala. 
24Tutuliyotutu polele-U mayi ode olimongoli: 
Wonu pale ngobotu yito dila pomulola to 
huta wawu dila yilate, tiyo debo tatapu 
ngobotu. Bo wonu tiyo ma yilate, deuwito 
tiyo ma momungo ngohuntuwa. 22 Titalotita 
ta motoliango nyawaliyo, ma enggila lo 
nyawaliyo. Bo titalotita ta dila motoliango 
nyawaliyo to duniya boti, nyawaliyo debo 
tatapu woluwo to oliyo sambe ode tutumula 
kakali. 2?Titalotita ta mohinta ola-U, 
tiyo musi modudua ola-U, wawu toutonu 
ilowoluwowa-U teto olo ta mohinta ola-U 
woluwo. Wawu titalotita ta mohinta ola-U, tiyo 
ma hurumatiyoliyo li Papa.” 

27 Ti Isa loloiya poli odiye, "Hila-U sukari 
da'a masatiya, wolo u mowali loiya-U mayi 
masatiya? Wonu Wau moloiya ode Allahuta'ala, 
'Papa, salamatiya mayi Watiya to wakutu 
lo sikisa botiya.” Bo uwito dila mowali, 

sababu makusudu lo nonao-U mayi botiya 
bome modutola to wakutu lo sikisa boti.” 
28Ti Isa loloiya ode Allahuta'ala, "Papa, 
popomasahuruwa lomola tanggulu-Mu!” 
Lapatao ilodungohe mayi suwara lonto soroga 
odiye, "Ma pilopomasahuru-U mayi wawu ma 
muli popomasahuruwo-U mayi!” 

29 Ta ngohuntuwa boyito lo'odungohe suwara 
boyito wawu timongoliyo loloiya, "Uwito 
suwara lo bulonggodu!” Tawu wuwewo poli 
hepoloiyawa, “Malaikati bibisalawa wo-Liyo.” 

30 Ti Isa loloiya mao ode olimongoliyo, 
"Suwara boyito ode olimongoli, dila ode ola-U. 
31 Masatiya duniya boti ma mo'otapu hukumani 
wawu masatiya olo ta hekawasawa to duniya 
boti ma pomai lo Allahuta'ala. 32 Bo Wau boti 
ma popolanggato lo Allahuta'ala monto duniya 
boti wawu Wau ma mowali sababu tawu 
monao mayi ode ola-U.” 33Tiyo loloiya odito 
boyito mopopatatayi wololo opopate-Liyo. 

34 Tawu ngohuntuwa boyito loloiya mota ode 
o-Liyo, “Moturuti mao hukum lo Tawurat, 
Olongiya ta pilojanjiya lo Allahuta'ala 
moposalamati lo manusiya yito tumumula 
kakali. Wololo Yio hemoloiya Walao Manusiya 
musi popolanggato lo Allahuta'ala? Tatonu 
Walao Manusiya boyito?” 

35 Ti Isa loloiya mao ode olimongoliyo, “Dilalo 
mohihewo tinela boti wolimongoli. Pokaraja 
mao timongoli tou bango tinela boyito donggo 
woluwo to olimongoli, alihu timongoli dila 
otaube lo diolomo. Ta nao-nao to umodiolomo 
dila motota ode utonu ponaowaliyo. 

36 Tou yilapatao loloiya odito, ti Isa ma lonao 
lotituao monto olimongoliyo. 3” Openu ti Isa 
lohutu tuwota ngohuntuwa u mo'olinggolabu 
to talu limongoliyo, timongoliyo debo tatapu 
dila paracaya ode o-Liyo. 33 Wolo uodito, ma 
leganapu u tula-tulade to kitabi li nabi Yesaya 
odiye, "Wu Eya, tawu-tawuwalo dila paracaya 
lo u hepopotunggulo lami wawu timongoliyo 
dila mongarati lo kawasa lo Allahuta'ala Eya.” 

39 Woluwo olo tula-tulade to kitabi li nabi 
Yesaya alasani longola tawu dila mowali 
paracaya. Ti nabi Yesaya ma loloiya deu 
Allahuta'ala ma loloiya odiye, “O”Wau ma 
lopowali mao mato limongoliyo pito'o wawu 
lopowali mao hila limongoliyo mototoheto, 
alihu timongoliyo dila mowali mo'onto 
wawu dila mowali mongarati to delomo hila 
limongoliyo wawu timongoliyo dila motobati, 
tunggulo Wau dila mopo'oluli olimongoliyo.” 

41Ti nabi Yesaya loloiya odito sababu tiyo 
ma lo'onto ouda'a li Isa wawu ma lobisala 
tomimbihu Tiyo. 

42 Openu boli odito, ngohuntuwa tawu ta ma 
pilaracaya ode oli Isa to wolota limongoliyo 
woluwo olo mongotauwa lo tawu lo Yahudi. 
Bo timongoliyo dila barani mongaku, sababu 
timongoliyo mohe ma entela lo tawu-tawuwala 
ta o pahamu Parisi momaso ode bele 
hepotabiyalo. #3 Timongoliyo lebe motohilawo 
lo umo'otapu hurumati monto manusiya 
popobandingiyo mao lo umo'otapu hurumati 
monto Allahuta'ala. 

44Ti Isa ma lobisala wolo suwara uda'a odiye, 
"Titalotita ta paracaya ode ola-U, dila ode 
ola-U tiyo paracaya, bo ode Allahuta'ala ta 
lopoahu mayi ola-U. 4> Wawu titalotita ta ma 
lo'onto ola-U, tiyo ma lo'onto o-Liyo ta lopoahu 
mayi ola-U. #2 Patuju lo nonao-U mayi boti 
mopobanga duniya boti, alihu ta paracaya ode 
ola-U dila hetolawa to umodiolomo. 47 Wonu ta 
lo'odungohe loiya-U wawu dila mokaraja mao, 
dila Wau ta momutoa oliyo, sababu nonao-U 
mayi dila me momutoa duniya boti, bome 
moposalamati. 48 Bo tawu ta dila mololimo u 
heloiya-U, woluwo ta momutoa oliyo. Loiya 
u ma yiloiya-U boyito uwito u ma momutoa 
oliyo to dulahu ukiyama. #? Sababu totonulalo 
u hebisala-U dila lonto batanga-U lohihilawo, 
bo ti Papa ta lopoahu mayi ola-U, Tiyo ta 
lomarenta mayi wolo u musi loiya-U. >° U 
hepopotunggulo-U mayi boti, odelo u ma 
pilopotunggulayi li Papa ode ola-U. Sababu 
otawa-U deu parenta li Papa-U boyito mongohi 
tutumula kakali.” 

13 1Bolo ngohuyi mola dulahu buka 

poelaliyo obebasi lo tawu lo Yahudi 

lonto lipu lo Mesir ma mulayiyaliyo. Ma otawa 
li Isa deu ma ledungga wakutuliyo Tiyo molola 
mao duniya boti wawu mohuwalinga ode li 
Papa-Liyo. Tiyo motolianga tawu-tawuwala ta 
ma lowali haku-Liyo to delomo duniya boti 
wawu malo sambe toliang-Iyo. 

2 To wakutu boyito Ibilisi ma lopomaso mao lo 
niyati mohiyanati oli Isa to delomo hila le Yudas 
Iskariyot walae Simon. Huyiliyo mao ti Isa wolo 

mongomuri-Liyo lolamela pe'enta. 3 Memangi 
ma otawa li Isa deu Allahuta'ala ti Papa-Liyo 
ma lohudu nga'amila uhetuwa-tuwawuwa 
ode olu'u-Liyo. Wawu otawa-Liyo olo Tiyo 
lonto Allahuta'ala lapatao ma mohuwalinga 
ode Allahuta'ala olo. “Tou hepolamela, ti Isa 
tilimihulo wawu lohinggi mao jumba-Liyo. 
Tiyo lohama mayi kayini ngopita wawu 
pilopotihutiyo mao to wohuta-Liyo. ?Tiyo 
loluwangao taluhe to loyangi. Lapatao Tiyo 
ma lomulayi longulo oato mongomuri-Liyo 
wawu hesilekaliyo mao lo kayini u tihu-tihuta 
to wohuta-Liyo. Tou ma ledungga mota ode 
ole Simon Petrus, te Petrus loloiya ode o-Liyo, 
"Guru, dila ponga lo akali ti Guru mongulo 
oato latiya.” 

7Ti Isa loloiya ode oliyo, "Masatiya yio 
dila motota lo u pohutuwo-U boti, bo ma 
medungga mayi wakutuliyo yio ma mowali 
mongarati.” 

8Te Petrus loloiya ode o-Liyo, "Dila bolo 
pongulo oato latiya!” Ti Isa luli loloiya mao ode 
oliyo, “Wonu Wau dila mongulo oatumu, yio 
dila mowali pe'enta wola-U.” 

?Te Simon Petrus loloiya, "Wonu odito Guru, 
dila bo oato latiya wambao u poiwulo latiya, 
olu'u wawu lunggongo latiya olo!” 

10Ti Isa loloiya mao ode ole Petrus "Titalotita 
ta ma lolihu, tiyo dilalo paralu muli mongulo 
batangaliyo bolo oatiyo, sababu tiyo ma beresi 
ngangawa'a. Timongoli ma beresi, bo dila 
nga'amila timongoli.” 11Ti Isa loloiya deu 
dila nga'amila timongoliyo beresi sababu 

otawa-Liyo tatonu to wolota limongoliyo ta ma 
mohudu o-Liyo. 

12 Tou yilapatao longulo oato mongomuri- 
Liyo, Tiyo luli lomake mao jumba-Liyo wawu 
luli lotihulo'o. Tiyo loloiya ode olimongoliyo, 
"Mongarati timongoli lo u boheli pilohutu-U 
mola ode olimongoli? 13 Wau hetanggula 
limongoli Guru wawu Eya. Wawu uwito banari, 
sababu memangi Wau Guru wawu Eya. 
14Wonu Wau Eya wawu Guru, ma longulo oati 
mongoli, timongoli olo patuti mowuwulowa 
mao to oato. ?? Wau ma longohi mayi potunu 
ode olimongoli, alihu timongoli olo musi 
moduduao odelo u pilohutu-U ode olimongoli. 
16 Tutuliyotutu polele-U mayi ode olimongoli: 
Wato ngota dila lebe damango popobandingiyo 
mao wolo tuwaniliyo, meyalo ta ilahula ngota 
dila lebe damango popobandingiyo wolo ta 
lopoahu oliyo. t!” Wonu nga'amila pasali boti 
ma ilotawa limongoli, mailuntungi timongoli 
wonu timongoli mohutu mao odito. 

18 Wau dila hemobisala tomimbihu timongoli 
nga'amila, sababu nga'amila ta ma tilulawotu- 
U otawa-U sipatiliyo. Bo musi meganapu wolo u 
tula-tulade to kitabi odiye, 'Ta yilonga pe'enta 
wola-U molawani ola-U.” 1? Tou dipo lowali 
nga'amila pasali boti, ma piloposambewo-U 
ode olimongoli masatiya, alihu to wakutu 
pasali boti ma mowali, timongoli ma mowali 
paracaya deu Wau yito Ta woluwo mololayita. 
20 Tutuliyotutu polele-U mayi ode olimongoli: 
Ta mololimo ta ilahula-U, tiyo mololimo ola-U. 

Wawu ta mololimo ola-U, tiyo mololimo Ta 
lopoahu mayi ola-U.” 

21Tou yilapatao lobisala, hila li Isa ma 
silukari. Tiyo loloiya, “Tutuliyotutu polele-U 
mayi ode olimongoli: To wolota limongoli boti, 
woluwo ngota ta ma mohiyanati ola-U.” 

22 Mongomuri-Liyo hiheraniya wawu ma 
bibilohe, sababu dila otawa limongoliyo tatonu 
ta hepatujuwo-Liyo boti. 23 Muri li Isa ngota 
ta otoliang-Iyo hulo-huloa to yintili-Liyo 
mao. 24Te Simon Petrus lolomaya mota 
ode oliyo, moiyintu mao to oli Isa tatonu ta 
hepatujuwo-Liyo boyito. 

25 Muri ta hulo-huloa to yintili mao li Isa 
boyito loyili mao ode oli Isa wawu lohintu, 
"Guru, tatonu ta boyito?” 

26 Tameti Isa, "Ta wohiya-U roti u popolomo-U 
mao to manggo, ta boyito tiyo.” Tou yilapatao 
loloiya odito, Tiyo lopolomo mao lo roti wawu 
yilohiliyo mao ode le Yudas Iskariyot walae 
Simon. ?7 Tou te Yudas lololimo mao roti boyito, 
Ibilisi ma lomaso mao ode batangaliyo. Ti Isa 
loloiya ode oliyo, "Wolo u ma iloniyatiyamu 
hua pohutuwalo.” 28 Diyaluwo ngota mao to 
wolota limongoliyo ta hepongala teto longarati, 
yilongola ti Isa loloiya odito ode le Yudas. 

29 Woluwo ta hepomikirangiya deu ti Isa 
lopoahu ole Yudas mola motali wolo-wolo u 
ma pomakeliyo to dulahu buka boyito meyalo 
mongohi mao sadaka ode ta misikini, sababu 
tiyo ta dihu-dihu kasi lo doyi. 

30 Te Yudas ma lato lonao tou tiyo ma lololimo 
mao roti boyito. To wakutu boyito ma ledungga 
uhuyi. 

31 Tou te Yudas ma lonao, ti Isa 
loloiya, “Masatiya Walao Manusiya ma 
popomasahuruwo lo Allahuta'ala wawu 
Allahuta'ala ma mopopatatayi lo masahuru- 
Liyo moli batanga lo Walao Manusiya. 3? Wonu 
Allahuta'ala ma lopopatatayi lo masahuru-Liyo 
moli batanga lo Walao Manusiya, odito olo 
Walao Manusiya ma popomasahuruwo lo 
Allahuta'ala to delomo batanga-Liyo wawu 
Allahuta'ala ma hua mopomasahuru lo Walao 
Manusiya. 33 Mongowalau-U, didu mohihewo 
Wau pe'epe'enta wolimongoli. Odelo u ma 
yiloiya-U mao to tawu-tawuwala lo Yahudi, 
odito olo u ma loiya-U mayi ode olimongoli 
masatiya deu timongoli ma mololohe ola-U, bo 
ode tambati ponao Wau timongoli dila mowali 
monao mola. 34Wau mongohi mayi parenta 
bohu ode olimongoli: Pototolianga mao 
timongoli. Odelo Wau motolianga olimongoli, 
odito olo timongoli musi mototolianga. 

35 Wonu odito u pohutuwo limongoli, tawu 
ngohuntuwa ma mowali motota deu timongoli 
mongomuri-U wonu timongoli mototolianga.” 

36 Te Petrus lohintu mao ode li Isa, "Ma 
ode utonu ti Guru?” Tametiyo li Isa, “Ode 
utonu ponaowa-U, dila mowali duduamu 
masatiya. De to wakutu tuwawu yio ma monao 
oditomola.” 

37 Te Petrus loloiya ode o-Liyo, "Yilongola 
watiya dila mowali modudua oli Guru 
masatiya? Watiya ihilasi mate ode oli Guru!” 

38 Tametao li Isa odiye, “Delo banari yio ihilasi 
mate ode ola-U? Tutuliyotutu polele-U mayi 
ode olemu: Tou maluo dipo mokukuyu'u, yio 
ma po'otolu lomahe ola-U.” 

14 1Ti Isa loloiya poli odiye, "Dila 
poposukariya hilamu, paracayayi mao 
Allahuta'ala wawu paracayayi mao Wau. ? To 
bele li Papa-U ngohuntuwa tambati potitolalo. 
Wonu dila odito, tantu ma pilolele-U mayi ode 
olimongoli. Nonao-U boti mola moposadiya 
lo tambati olimongoli. 3 Tou Wau ma lapato 
moposadiya mao lo tambati olimongoli, Wau 
ma muli mohuwalingayi wawu timongoli 
ma delo-U ode tambati-U, alihu to tambati 
ilowoluwowa-U, timongoli olo teto. “Ode 
tambati ponaowa-U, dalaliyo ma otawa 
limongoli.” 

= Loiya le Tomas ode o-Liyo, "Dila otawa 
lamiyatiya ode utonu ponaowa li Guru. Wololo 
amiyatiya motota lo dalala oditomola?” 

6Ti Isa loloiya ode olimongoliyo odiye, “Wau 
vito dalalo wawu obobanari wawu tutumula 
kakali. Diyaluwo ta mowali tunggula mola ode 
Allahuta'ala ti Papa-U wonu dila molibaya moli 
ola-U. 7 Wonu timongoli boti motota-U, ma 
tantu timongoli ma mowali motota li Papa-U, 
monto u masatiya lomao boti, timongoli ma 
motota-Liyo wawu ma lo'onto o-Liyo.” 

8 Te Pilipus loloiya ode o-Liyo odiye, "Guru, 
popobilohe mayi olamiyatiya ti Papa boyito, 
uwito ma cukupu olamiyatiya.” 

9Ti Isa loloiya mao ode oliyo, “Pilipus, ma 
lohihewo da'a Wau wolimongoli. Yilongola yio 
debo dipo motota-U? Titalotita ta ma lo'onto 
ola-U, tiyo ma lo'onto oli Papa-U. Wololo yio 
hemoloiya, 'Popobilohe mayi olamiyatiya ti 
Papa boyito?” 10 Yilongola yio dipo paracaya 
deu Wau yito tuwawu woli Papa wawu ti Papa 
yito tuwawu wola-U? Totonula u yiloiya-U 
olimongoli dila bo lonto batanga-U lohihilawo, 
bo ti Papa ta to delomo batanga-U Tiyo ta 
lohutu nga'amila boti. 'tParacayayi mao 
u loiya-U mayi boti deu Wau yito tuwawu 
woli Papa wawu ti Papa yito tuwawu wola-U. 
Meyalo wonu timongoli debo tatapu dipo 
paracaya ode u heloiya-U, paracayayi mao 
Wau sababu nga'amila u ma hepilohutu-U. 

12 Tutuliyotutu polele-U mayi ode olimongoli: 
Titalotita ta paracaya ola-U, tiyo ma mohutu 
u odelo u ma hepilohutu-U, hiyambola u lebe 
damangiyo mao leto ma pohutuwoliyo olo, 
sababu Wau ma monao ode oli Papa. 13 Openu 
wolo u pohile limongoli to delomo tanggulu-U, 
ma pohutuwo-U mayi, alihu ti Papa ma 
popomasahuruwo lo tawu to delomo Walao. 
14Wonu timongoli mohile barangi tuwawu 
ode ola-U to delomo tanggulu-U, uwito ma 
pohutuwo-U mayi.” 

15 Ti Isa loloiya poli odiye, "Wonu timongoli 
motoliangu-U, timongoli musi mota'ati 
mao nga'amila parenta-U. !? Ma pohile-U 

mayi to Allahuta'ala ti Papa-U wawu Tiyo 

ma mongohi mayi Ta moturungi wuwewo 

ta mopo'olotola olimongoli, alihu Tiyo 
wolimongoli mololayita. 17 Tiyo yito Roh lo 
Allahuta'ala ta ma mopopatatayi lo obobanari. 
Duniya boti dila mowali mololimo o-Liyo, 
sababu duniya dila mo'onto o-Liyo wawu 

dila motota-Liyo. Bo timongoli motota-Liyo 
sababu Tiyo wolimongoli wawu Tiyo tola-tola 
to delomo batanga limongoli. 

18 Timongoli dila tola-U mao tutuwawu 
wawu diyalu ta moturungi. Wau ma muli 
mohuwalingayi ode olimongoli. +° Didu 
mohihewo duniya boti dilalo mo'onto ola-U. 
Bo timongoli ma mo'onto ola-U. Sababu 
Wau tumutumulo, odito olo timongoli ma 
tumumulo. 2? To wakutu boyito ma otawa 
limongoli deu Wau boti tuwawu woli Papa-U, 
wawu timongoli tuwawu wola-U wawu Wau 
tuwawu wolimongoli. 

21 Titalotita ta dihu-dihu parenta-U wawu 
mota'ati mao, tiyo ta motoliangu-U. Titalotita 
ta motoliangu-U, tiyo otoliangi Papa-U wawu 
Wau olo motoliangiyo. Wau ma mopopatatao 
lo batanga-U ode oliyo.” 

22 Te Yudas muri li Isa wuwewo dila te Yudas 
Iskariyot, lohintu ode li Isa, “Wolo u ma lowali, 
tunggulo ti Guru ohila mopopatato batanga li 
Guru ode olamiyatiya wawu dila ode duniya 
boti?” 

23 Tameti Isa ode oliyo, "Wonu tawu 
ngota motoliangu-U, tiyo ma moturuti mao 
pongajari-U wawu ti Papa-U ma motoliangiyo. 

Wau wawu ti Papa-U ma monao mao ode oliyo 
wawu motitola woliyo pe'enta. ““Titalotita 

ta dila motoliangu-U, tiyo dila moturuti 
pongajari-U. U hepilongajari-U olimongoli 
boyito dila lonto ola-U lohihilawo, bo lonto oli 
Papa ta lopoahu mayi ola-U. 

25 Nga'amila pasali boti ma pilolele-U mayi 
ode olimongoli tou Wau donggo wolimongoli. 
26Bo Ta moturungi boyito, deuwitoyito Roh lo 
Allahuta'ala ta ma ahula mayi li Papa to delomo 
tanggulu-U, Tiyo ta ma mongajari olimongoli lo 
uhetuwa-tuwawuwa wawu mopoela olimongoli 
lo totonulalo u ma pilolele-U mayi ode 
olimongoli. 

27 Wau molola mao udame wawu sanangi 
ode olimongoli. Udame wawu sanangi ula-U 
lohihilawo ma wohi-U mayi ode olimongoli. 
Uwito dila odelo u wohi lo duniya boti ode 
olimongoli. Dila mao poposukariya hila 
limongoli wawu dila pohe. 23Timongoli ma 
lo'odungohe u yiloiya-U ode olimongoli deu 
Wau ma monao, bo Wau muli mohuwalingayi 
ode olimongoli. Wonu timongoli boti 
motoliangu-U, tantu timongoli ma mengahu 
sababu Wau monao ode li Papa. Wawu ti Papa 
boyito lebe uda'a-U mao. ?? Tou dipo mowali 
nga'amila pasali boti, ma piloposambewo-U 
mayi ode olimongoli masatiya, alihu timongoli 
mowali paracaya to wakutu pasali boti 
ma lowali. 3?Wau didu mopo'odata bisala 
wolimongoli, sababu ta kawa-kawasa duniya 
boti ma monao mayi, bo tiyo dila mowali 
mohutu wolo-wolo ode ola-U. 3! Bo nga'amila 

u ma mowali ngope'e mao uwito musi 
mowali, alihu duniya boti motota deu Wau 
motoliangi Papa wawu Wau mohutu totonulalo 
u pomarenta li Papa ola-U. Bongulo, dulolo ito 
monao molola mao tambati boti.” 

1 5 1Ti Isa loloiya poli, “Wau boti bungo 

lo angguru banari wawu Allahuta'ala 

ti Papa-U ta hemomalihara. ?Tiyo ta 
mohinggi mao timi'idu tango to ola-U udila 
hemomungo wawu ta hemopo'oberesi mao 
timi'idu tango u hemomungo alihu momungo 
mayi ngohuntuwa. 3Timongoli ma beresi 
sababu pongajari-U u ma pilolele-U mayi 
ode olimongoli ma lopo'oberesi olimongoli. 
4Potituwawulo wola-U wawu Wau olo ma 
motituwawu wolimongoli. Odelo tango dila 
mowali momungo lohihilawo wonu tiyo dila 
tuwawu wolo bungoliyo, odito olo timongoli 
dila mowali momungo wonu dila tuwawu 
wola-U. 

> Wau boti bungo lo angguru wawu timongoli 
tangoliyo. Titalotita ta tuwawu wola-U wawu 
Wau tuwawu woliyo, tiyo ma momungo 
ngohuntuwa. Wonu timongoli dila tuwawu 
wola-U, timongoli dila mowali mohutu 
wolo-wolo. @Titalotita ta dila tuwawu wola-U, 
ma pomai lo Allahuta'ala ti Papa-U, odelo 
tawu mopomai lo tango mohengu lapatao 
ma yimo'oliyo mota wawu ma pobuwoliyo. 
7 Wonu timongoli boti tuwawu wola-U wawu 
pongajari-U tuwawu wolimongoli, pohileyalo 
totonulala u otohila limongoli wawu uwito 
ma wohi mayi lo Allahuta'ala ti Papa-U. 


YAHYA 15.8-16 76 


8 Wonu timongoli boti momungo ngohuntuwa 
wawu mowali mongomuri-U, Allahuta'ala ti 
Papa-U ma popomasahuruwo lo tawu. ? Odelo 
Allahuta'ala ti Papa-U motoliangu-U, odito 
olo Wau motoliangi mongoli. Potitatapulo 
timongoli to delomo toliangu-U boyito. !? Wonu 
timongoli moturuti mao parenta-U, timongoli 
ma tatapu to delomo toliangu-U, debo odelo 
Wau loturuti mao totonulalo parenta lo 
Allahuta'ala ti Papa-U wawu lotitatapu to 
delomo toliang-Iyo. 

11 Nga'amila boti ma yiloiya-U mayi 
olimongoli, alihu wengahu-U tatapu to 
olimongoli wawu wengahi mongoli oduhenga. 
12 Utiye parenta-U, alihu timongoli musi 
mototolianga odelo Wau motoliangi 
mongoli. PB Diyaluwo tolianga u lebe uda'a 
mao lo toliangiyo lo tawu ngota ta ma 
lopokurubani mao lo nyawaliyo momantu 
mongosahabatiliyo. 1#Timongoli yito 
mongosahabati-U wonu timongoli mohutu 
mao u ma pilomarenta-U ode olimongoli. 

15 Wau dilalo molanggula olimongoli wato, 
sababu wato yito dila motota lo u hepohutuwo 
li tuwaniliyo. Timongoli tanggula-U sahabati, 
sababu totonulalo u ilodungohe-U monto 
Allahuta'ala ti Papa-U ma pilolele-U mayi ode 
olimongoli. 1? Dila timongoli ta lolulawota 
ola-U, bo Wau ta lolulawota olimongoli. Wau ta 
lopotatapu olimongoli, alihu timongoli monao 
wawu momungo wawu hungo boyito tatapu. 
Wonu timongoli mohutu odito, nga'amila u ma 
pohile limongoli to delomo tanggulu-U ma wohi 


YAHYA 15.17-25 77 


mayi lo Allahuta'ala ti Papa-U. 1 Timongoli 
ma yilohiya-U mayi parenta alihu timongoli 
mototolianga.” 

18Tij Isa loloiya poli odiye, "Wonu duniya 
boti moyingo limongoli, ototayi mao: Wau 
ma lemulo iloyingowaliyo. 1? Wonu timongoli 
hepotoloduniyawa, timongoli ma otoliango 
duniya boti odelo hakuliyo. Bo Wau ma 
lolulawota olimongoli, alihu timongoli didu 
memaso to lemboa lo tawu-tawuwala ta 
hepotoloduniyawa. Uwitolo sababuliyo duniya 
boti moyingo limongoli. 2? Elayi mao u ma 
yiloiya-U olimongoli deu wato ngota dila lebe 
uda'a popobandingiyo mao woli tuwaniliyo. 
Wonu timongoliyo ma longarinaya ola-U, 
timongoli olo ma arinaya limongoliyo. Wonu 
timongoliyo ma loturuti loiya-U, timongoliyo 
olo ma moturuti u loiya limongoli. 21 Nga'amila 
boti ma pohutuwo limongoliyo ode olimongoli 
sababu tanggulu-U, sababu timongoliyo dila 
motota lo Allahuta'ala ta lopoahu mayi ola-U. 
22 Wonu Wau boti dila lonao mayi lobisala 
wolimongoliyo, timongoliyo dila o dusa. Bo 
masatiya diduluwo u pongalasani limongoliyo 
dusa limongoliyo. 23 Titalotita ta moyingo-U, 
tiyo olo moyingo lo Allahuta'ala ti Papa-U. 
24 | umadu lomao Wau boti dila helohutu u dipo 
pe'enta mao hepilohutu lo tawu wuwewo to 
wolota limongoliyo, timongoliyo dila o dusa. 
Bo masatiya openu timongoliyo ma lo'onto 
unga'amila boti, timongoliyo debo tatapu 
moyingo-U wawu moyingo lo Allahuta'ala ti 
Papa-U. 2? Bo pasali boti lowali alihu meganapu 

u tula-tulade to kitabi odiye, 'Timongoliyo 
moyingo-U wolo udila o alasani."” 

26 Wau ma mopoahu mayi Ta moturungi lonto 
Allahuta'ala ti Papa, Tiyo Roh lonto Allahuta'ala 
ti Papa, ta ma mopopatata obobanari lo 
Allahuta'ala. Tiyo ta ma monao mayi mosirita 
tomimbihu pasali-U. 77 Wawu timongoli olo 
musi mosilita mao tomimbihu pasali-U, sababu 
lonto u mulo-mulolowa lomayi timongoli 
wola-U pe'epe'enta. 

1 6 1 Nga'amila boti polele-U mayi 

ode olimongoli alihu timongoli 

tatapu paracaya ode ola-U. ?Timongoli ma 
entelaliyo momaso ode bele hepotabiyalo. 
Wawu ma medungga mayi wakutuliyo, 
titalotita ta mohinggi nyawa limongoli, tiyo 
hemonganggapu deu huhutuliyo boyito ibadati 
ode Allahuta'ala. 3Timongoliyo ma mohutu 
odito ode olimongoli, sababu timongoliyo dila 
motota lo Allahuta'ala ti Papa meyalo Wau. 

4Ti Isa loloiya poli odiye, “Wau dipo lopolele 
mayi lo pasali boti ode olimongoli tou 
bobohuwaliyo mayi, sababu Wau donggo 
pe'epe'enta wolimongoli. 2Bo Wau masatiya 
ma monao ode o-Liyo ta lopoahu mayi ola-U, 
wawu diyaluwo ngota mao to wolota limongoli 
ta lohintu ola-U, ode utonu ponaowa-U. 
6 Hila limongoli ma mololo, sababu Wau 
ma lopolele mayi nga'amila pasali boti ode 
olimongoli. 7 Openu odito, Wau mopolele mayi 
lo u banari ode olimongoli deu nonao-U boti 
lebe ohunaliyo ode olimongoli. Sababu wonu 
Wau dila monao, Ta moturungi boyito dila 

monao mayi ode olimongoli. Bo wonu Wau 
monao, Wau ma mopoahu mayi o-Liyo ode 
olimongoli. 3 Tou Tiyo medungga mayi, Tiyo ma 
motombangao ode tawu-tawuwala to duniya 
boti deu pahamu limongoliyo tilala tomimbihu 
dusa, tomimbihu ubanari wawu tomimbihu 
hukumani. ? Pahamu limongoliyo tomimbihu 
dusa tilala, buktiliyo timongoliyo dila paracaya 
ode ola-U: 1? pahamu limongoliyo tomimbihu 
ubanari tilala, buktiliyo Wau ma monao ode 
Allahuta'ala ti Papa wawu timongoli dilalo 
mo'onto ola-U: !t wawu pahamu limongoliyo 
tilala olo tomimbihu hukumani, buktiliyo ta 
kawa-kawasa to duniya boti ma hilukumani lo 
Allahuta'ala. 

1? Donggo ngohuntuwa pomao u musi 
loiya-U mayi ode olimongoli, bo masatiya boti 
timongoli dipo mambo mololimo. 13 Tou Roh lo 
ubanari medungga mayi, Tiyo ma mopotunu 
mayi olimongoli u banari nga'amila. Tiyo 
dila mopolele mayi lo u monto batanga-Liyo 
lohihilawo, bo wolo u ma ilodungohe-Liyo 
uwito u ma polele-Liyo mayi ode olimongoli. 
Tiyo ma mopotota mayi ode olimongoli lo 
u ma mowali to dulahe hedunggawa mayi. 
14Tiyo ma mopomasahuru ola-U tou Tiyo ma 
mopotota mayi ode olimongoli wolo u ma 
tilolimo-Liyo lonto ola-U. t° Nga'amila haku 
lo Allahuta'ala ti Papa yito uwola-U. Uwitolo 
patuju-U loloiya deu Tiyo ma mopotota mayi 
ode olimongoli wolo u ma tilolimo-Liyo lonto 
ola-U.” 

16 Tj Isa loloiya poli odiye, "Bolo ngope'e 
mola timongoli dilalo mo'onto ola-U, bo bolo 
ngope'e mola olo timongoli ma muli mo'onto 
ola-U.” 

17 lapatao muri-Liyo ngololota yiyintuwa 
odiye, “Wolo u hemakusuduwo-Liyo loloiya 
odiye, 'Bolo ngope'e mola timongoli dilalo 
mo'onto ola-U wawu bolo ngope'e mola olo 
timongoli ma muli mo'onto ola-U?” Wawu 
wolo u hemakusuduwo-Liyo loloiya odiye, 
"Wau ma monao ode Allahuta'ala ti Papa?’ ” 
18 | apatao timongoliyo loloiya odiye, “Wolo 
makusudu-Liyo loloiya, 'Bolo ngope'e mola?" 
Ito dila mongarati wolo u hepatujuwo-Liyo.” 

19 Ma otawa li Isa timongoliyo ohila mohintu 
o-Liyo. Tiyo loloiya odiye, "U hepobisalawa 
limongoli boti pasali u yiloiya-U mayi ingontiye 
deu bolo ngope'e mola timongoli dilalo mo'onto 
ola-U wawu bolo ngope'e mola olo timongoli 
ma muli mo'onto ola-U. 

20 Tutuliyotutu polele-U mayi ode olimongoli: 
Timongoli ma humoyongo wawu mololo, 
bo duniya boti ma mengahu. Timongoli 
ma susa, bo ususa limongoli boyito ma 
mogantiya lo wengahu. ?t Wonu tabuwa 
ngota ma ngope'e motutu, tiyo susa sababu 
duto-dutola u mongongoto. Bo wonu tiyo ma 
yilapato lotutu, didu oelaliyo ususa boyito. 
Tiyo ma wenga-wengahu sababu walaiyo ma 
pilotutuliyo mayi ode duniya boti. 2? Odito olo 
wolimongoli. Timongoli masatiya hesusawa, 
bo Wau ma muli memomilohe olimongoli, 
tunggulo hila limongoli ma mowali mengahu 

wawu diyalu ngota mao ta mohama wengahi 
mongoli boyito monto olimongoli. 

23 To dulahe boyito diduluwo tuwawu mao u 
yintuwo limongoli ola-U. Tutuliyotutu polele-U 
mayi ode olimongoli: Nga'amila u pohile 
limongoli ode Allahuta'ala ti Papa to delomo 
tanggulu-U, ma wohi mayi lo Allahuta'ala 
ti Papa ode olimongoli. 2? Sambe masatiya, 
dipoluwo u pilohile limongoli to delomo 
tanggulu-U. Pohile timongoli wawu timongoli 
ma mololimo, alihu timongoli mengahe da'a.” 

25 Ti Isa loloiya poli odiye, “Nga'amila boti 
piloposambewo-U mayi ode olimongoli moli 
lumadu. Bo to wakutu tuwawu Wau dilalo 
moposambewo mayi moli lumadu, sababu 
pasali lo Allahuta'ala ti Papa-U didu huliyo-U 
ode olimongoli. 2? To dulahe boyito timongoli 
ma mohile ode Allahuta'ala ti Papa to delomo 
tanggulu-U wawu dilalo paralu Wau mohile 
ode oli Papa moturungi olimongoli, 27 sababu 
Allahuta'ala ti Papa lohihilawo motoliangi 
mongoli. Allahuta'ala motoliangi mongoli 
sababu timongoli motoliangu-U wawu paracaya 
deu Wau lonto Allahuta'ala. 23 Memangi Wau 
lonto Allahuta'ala ti Papa wawu lonao mayi 
ode duniya boti. Lapatiyo mao Wau ma molola 
mao duniya boti wawu ma muli mohuwalinga 
mola ode Allahuta'ala ti Papa.” 

29 Muri li Isa lobisala ode o-Liyo odiye, 
"Banari Guru, masatiya Ito Eya hemosilita 
wolo udila tohuliya wawu dila lomake lumadu. 
30 Masatiya ma otawa lamiyatiya deu Eya 
motota lo uhetuwa-tuwawuwa wawu amiyatiya 

dila paralu mohintu ode Ito Eya. Uwitolo 
sababuliyo amiyatiya paracaya deu Ito Eya 
lonto Allahuta'ala.” 

31 Ti Isa lohintu ode olimongoliyo odiye, "Delo 
banari timongoli masatiya paracaya? 3? Ototayi 
mao, wakutuliyo ma medungga wawu ma 
ledungga, timongoli ma popobubuayoliyo 
wawu timongoli ma mohuwalinga ode tambati 
limongoli ngota-ngota wawu Wau ma tola mao 
limongoli tutuwawu. Bo openu odito, Wau dila 
tutuwawu sababu Allahuta'ala ti Papa-U wola- 
U. 33 Nga'amila pasali boti pilolele-U mayi ode 
olimongoli, alihu timongoli mololimo udame 
wawu sanangi sababu timongoli tuwawu 
wola-U. To delomo duniya boti timongoli 
modutola ususa. Bo popoliyatuwa lomola hila 
limongoli! Duniya boti ma ilolahe-U!” 

17 l Lapatao lobisala odito, ti Isa 
yilumanggela mola wawu lodua odiye, 
"Wu Allahuta'ala ti Papa, wakutuliyo ma 
ledungga. Popomasahuruwa lomayi Walai 
Papa botiya, alihu Walai Papa botiya ma 
mopomasahuru oli Papa. 2Ti Papa ma longohi 
mayi haku wawu kawasa ode Walai Papa 
momarenta umati lo manusiya nga'amila, 
alihu Walai Papa botiya mongohi mao tutumula 
kakali ode timi-timi'idu manusiya ta ma yiludu 
mayi li Papa ode o-Liyo. 3 Utiye tutumula kakali 
boyito, deuwitoyito timongoliyo motota li Papa 
Allahuta'ala ta bo tuwa-tuwawulo wawu ta 
banari, wawu motota Latiya ti Isa Almasih ta 
ilahula mayi li Papa. “Wolo u ma lopo'olapatao 
karaja u yilohi mayi li Papa ode o-Latiya, 

Watiya ma lopomasahuru oli Papa to duniya 
boti. ? Masatiya muli popomasahuruwa lomayi 
Watiya, debo odelo masahuru Latiya woli Papa 
tou duniya boti dipo lowali. 

6 Watiya ma lopotota mao tangguli Papa 
ode tawu-tawuwala ta yiludu mayi li Papa 
ode o-Latiya to wolota lo tawu-tawuwala 
ta hepotoloduniyawa. Timongoliyo boyito 
haku li Papa wawu ti Papa ma lohudu mayi 
olimongoliyo ode o-Latiya wawu timongoliyo 
ma loturuti mao Pirimani li Papa. 7 Masatiya 
ma otawa limongoliyo deu nga'amila uhetuwa- 
tuwawuwa u ma yilohi li Papa o-Latiya lonto 
oli Papa. 8 Pirimani u ma piloposambewo mayi 
li Papa ode o-Latiya ma piloposambewo mao 
Latiya ode olimongoliyo wawu timongoliyo 
olo ma lololimo Pirimani boyito. Ma otawa 
limongoliyo deu Watiya otutu lonto oli Papa. 
Timongoliyo olo paracaya deu ti Papa ta 
lopoahu o-Latiya. 

9Watiya hemoloduawa olimongoliyo 
ta ma yiludu mayi li Papa ode o-Latiya 
sababu timongoliyo haku Papa. Watiya dila 
hemodua olimongoliyo ta hepotoloduniyawa. 
10 Nga'amila haku Latiya haku li Papa wawu 
nga'amila haku li Papa haku Latiya. Moli 
olimongoliyo Watiya ma popomasahuruwo 
lo tawu. ll Botiya Watiya ma nao-nao mayi 
ode oli Papa. Watiya ma diduluwo to delomo 
duniya, bo timongoliyo tatapu donggo 
woluwo to delomo duniya. Wu Papa ta suci, 
dahayi mao timongoliyo to delomo kawasa 
lo tangguli Papa u ma yilohi li Papa ode 

o-Latiya, alihu timongoliyo mowali tuwawu 
odelo Ito. 1? Ngohilayao Watiya pe'epe'enta 
wolimongoliyo, Watiya ma helomalihara 
olimongoliyo to delomo kawasa lo tangguli 
Papa u ma yilohi li Papa ode o-Latiya. Ma 
hedilaha mao Latiya timongoliyo. Diyalu 
ngota mao to wolota limongoliyo ta mowali 
binasa, ngopohiya ta ma letantu mayi mowali 
binasa alihu ganapu wolo u tula-tulade to 
delomo kitabi. 3 Watiya ma nao-nao mayi 
ode li Papa. Wawu tou Watiya donggo to 
delomo duniya, Watiya hemopolele mayi lo 
pasa-pasaliyala boti, alihu wengahu Latiya 
mopolu to delomo hila limongoliyo. !#Pirimani 
lo Allahuta'ala ti Papa ma piloposambewo 
mao Latiya ode olimongoliyo, bo duniya 
moyingo limongoliyo, sababu timongoliyo 
dila lonto duniya, tutuwawuwa wo-Latiya 
dila lonto duniya. t° Watiya dila lohile alihu 
Allahuta'ala ti Papa mohama mayi olimongoliyo 
monto duniya, bo pohile Latiya Allahuta'ala 
ti Papa modaha mao olimongoliyo alihu dila 
gangguwo lo Ibilisi. '?Timongoliyo dila lonto 
duniya, odelo Watiya olo dila lonto duniya. 
17 Popowaliya mao timongoliyo mowali umati 
ta mohinta Allahuta'ala ti Papa to delomo 
obobanari. Pirimani lo Allahuta'ala ti Papa 
boyito yito obobanari. 13 Odelo Allahuta'ala ti 
Papa lopoahu o-Latiya ode duniya, odito olo 
Watiya mopoahu olimongoliyo ode duniya. 

19 Watiya mohudu mayi batanga mohinta 
Allahuta'ala ti Papa, alihu timongoliyo mowali 

umati ta mohinta Allahuta'ala ti Papa to 
delomo obobanari. 

20 Dila bo wambao timongoliyo ta hedua 
Latiya, bo tawu-tawuwala ta paracaya ode 
o-Latiya moli pongajari limongoliyo hedua 
Latiya olo. 21 Hepohileya Latiya dua timongoliyo 
mowali tuwawu, odelo Allahuta'ala ti Papa 
tuwawu wo-Latiya wawu Watiya tuwawu wolo 
Allahuta'ala ti Papa, tunggulo timongoliyo 
boti mowali tuwawu Wolanto. Wolo uodito, 
tawu-tawuwala to duniya mowali paracaya 
deu Allahuta'ala ti Papa ta lopoahu o-Latiya. 
22 Watiya olo longohi mao olimongoliyo 
umasahuru u ma yilohi lo Allahuta'ala ti Papa 
ode o-Latiya, alihu timongoliyo mowali tuwawu 
odelo Ito. 23 Watiya tuwawu wolimongoliyo 
wawu Allahuta'ala ti Papa tuwawu wo-Latiya, 
alihu timongoliyo otutu mowali tuwawu. Wolo 
uodito, ma otawa lo duniya deu Allahuta'ala ti 
Papa ta lopoahu o-Latiya wawu Allahuta'ala ti 
Papa motoliangi mongoliyo, odelo Allahuta'ala 
ti Papa motoliango Latiya. 

24 Wu Allahuta'ala ti Papa, otohila Latiya alihu 
timongoliyo ta ma yilohi mayi lo Allahuta'ala 
ti Papa ode o-Latiya pe'epe'enta wo-Latiya 
to tambati ilowoluwowa Latiya. Wolo uodito, 
timongoliyo mowali mo'onto omasahuru 
Latiya, deuwitoyito umasahuru u ma yilohi 
lo Allahuta'ala ti Papa ode o-Latiya sababu 
Allahuta'ala ti Papa ma lotoliango Latiya tou 
duniya boti dipo yilowali. 2? Wu Allahuta'ala ti 
Papa ta banari, memangi Allahuta'ala ti Papa 
dila otawa lo duniya boti, bo Watiya motota lo 

Allahuta'ala ti Papa wawu timongoliyo motota 
deu Allahuta'ala ti Papa ta lopoahu o-Latiya. 
26 Ma pilopotota mao Latiya ode olimongoliyo 
tanggulo Allahuta'ala ti Papa wawu u odiye 
boti turusi hepohutuwo Latiya, alihu tolianga u 
ma yilohi mayi lo Allahuta'ala ti Papa o-Latiya 
woluwo to delomo hila limongoliyo wawu 
Watiya tuwawu wolimongoliyo.” 

18 1 Tou ti Isa yilapatao lodua, Tiyo wolo 

mongomuri-Liyo lonao ode ngotuwali 

lo dutula lo Kidron. Tetomota woluwo taman 
tuwawu. Lapatao ti Isa pe'epe'enta wolo 
mongomuri-Liyo lomaso mao ode taman 
boyito. ? Te Yudas ta lohiyanati oli Isa, motota 
olo lo tambati boyito, sababu tambati boyito 
layito hepodudunggaya li Isa wolo mongomuri- 
Liyo. 3 Te Yudas lodelo mao ta hepodahawa 
bele lo Eya ta ilahula lo mongotauwa lo 
imamu wawu tawu-tawuwala ta o pahamu 
Parisi pe'epe'enta wolo mongopajule lo Roma. 
Timongoliyo lonao mao odito hedelowa tohe, 
momayango wawu sonjata. “Sababu ma otawa 
li Isa nga'amila u ma medungga to o-Liyo, Tiyo 
lodudula mota ode olimongoliyo wawu lohintu 
odiye, “Tatonu ta helolohu limongoli?” 

> Timongoliyo lolametao ode o-Liyo odiye, 
"Ti Isa tawu lo kota lo Najaret.” Ti Isa loloiya 
ode olimongoliyo odiye, “Wau yito ta woluwo 
mololayito.” Te Yudas ta lohiyanati o-Liyo 
woluwo wolimongoliyo. Tou ti Isa loloiya 
ode olimongoliyo deu Tiyo yito ta woluwo 
mololayito, timongoliyo ma lotowuli wawu 
lelebalato. "Ti Isa lohintu poli ode olimongoliyo 

odiye, “Tatonu ta helolohu limongoli?” Tametao 
limongoliyo, "Ti Isa tawu lo kota lo Najaret.” 

S Ti Isa loloiya ode olimongoliyo odiye, “Ma 
pilolele-U mayi ode olimongoli deu Wau boti 
ta helolohu limongoli. Wonu odito, hulimao 
timongoliyo boti monao.” ? Wolo uodito, ma 
leganapu u ma yiloiya li Isa odiye, “To wolota 
limongoliyo ta yiludu lo Allahuta'ala ti Papa ode 
o-Latiya, diyalu ngota mao ta mowali binasa.” 

10 | apatao te Simon Petrus ta anu-anunga 
sabele, lomahutayi sabeleliyo wawu lomontode 
mota wato li imamu da'a, tunggulo bulonga 
ambahu olowala lo wato boyito loputu. 
Tanggulo wato boyito te Malkus. !!Ti Isa 
loloiya ode le Petrus odiye, "Taupa mota 
sabelemu boyito! Dila ponga lo akali Wau dila 
mongilu to halati lo sikisa u ma yilohi mayi lo 
Allahuta'ala ti Papa ode ola-U.” 

1? Mongopajule lo Roma wawu tauwaliyo 
wawu ta hepoddahawa bele lo Eya ta ilahula 
lo tawu lo Yahudi, ma loheupa oli Isa lapatao 
lomungu o-Liyo. 13 Bohuliyo timongoliyo 
lopotaluwo mao li Isa ode ole Hanas. Te 
Hanas yito moluhengiyo le Kayapas. Te 
Kayapas imamu da'a to tawunu boyito 17 ma 
helonasehati to mongotauwa lo tawu lo Yahudi 
deu lebe mopiyohu wonu tawu ngota mate ode 
bangusa lo Yahudi boti. 

15 Te Simon Petrus wawu ngotaliyo lo muri li 
Isa lolunuhe mota oli Isa. Muri ngota boyito 
mo'otawa woli imamu da'a. Uwitolo sababuliyo 
tiyo lomaso mao pe'epe'enta woli Isa ode 
pango bele li imamu da'a. 12 Te Petrus lotitola 


YAHYA 18.17-23 88 


to bulemengiyo to talu lo bubunggalo. Lapatao 
muri ngota ta mo'otawa wolo imamu da'a 
boyito, muli yilumuwalao wawu lobisala wolo 
tabuwa daha-daha pintu lo bubunggalo. 
Lapatao te Petrus dileloliyo mao lomaso 

ode delomiyo. 1? Wato tabuwa ta daha-daha 
bubunggalo boyito lobisala ode le Petrus odiye, 
"Yio olo ngotaliyo lo muri lo Tawu boyito.” Te 
Petrus lolametao odiye, “Dila.” 

18 To wakutu boyito memangi mohuhulo. 
Mongowato wawu ta hedahawa ma lopodeito 
tulu potidengenga limongoliyo. Te Petrus 
tilimihula wawu lotidengenga wolimongoliyo 
pe'epe'enta. 

19 Te Hanas ta bakasi lo imamu da'a boyito 
ma lomulayi hemohintu ode oli Isa tomimbihu 
muri-Liyo wawu pongajari-Liyo. 2? Ti Isa loloiya 
ode oliyo odiye, “Watiya helobisala wolo udila 
tohuliya to talu lo tawu ngohuntuwa. Watiya 
layito hemongajari to bele hepotabiyalo wawu 
to pango bele lo Eya, tambati lo tawu lo 
Yahudi hepotiambuwa. Watiya dipo pe'enta 
helobisala lo uhetuwa-tuwawuwa to tambati 
tutuo. 2! Yilongola ito bo hemohintu o-Latiya? 
Yintuwa mao olimongoliyo ta ma helodungohe 
pongajari Latiya. Tantu timongoliyo motota lo 
u hepilongajari Latiya.” 

22 Tou ti Isa yilapata lobisala odito, ngotaliyo 
lo ta daha-daha teto lolambali o-Liyo wawu 
lobisala odiye, “Buheli da'a Yio mobisala odito 
ode li imamu da'a!” 

23Tameti Isa odiye, "Wonu u heloiya Latiya 
tilala, poleleyanto mayi u tilala o-Latiya 

boyito. Bo wonu banari, yilongola ito lolambali 
o-Latiya?” 

24 | apatao te Hanas lolawo oli Isa wolo olu'u 
pungu-pungu ode ole Kayapas imamu da'a. 

25 Tou te Simon Petrus donggo tihu-tihula 
hemotidengengo, woluwo ta loloiya ode oliyo 
odiye, “Tantu yio boti muri-Liyo olo.” Tiyo 
lomahu wawu loloiya odiye, “Dila.” 

26 | apatao ngotaliyo lo wato li imamu da'a, 
warisi lo ta bulongaliyo pilontode Petrus, 
loloiya odiye, "Entiye wau lo'onto olemu 
pe'epe'enta wo-Liyo to taman boyito?” 

27 Te Petrus lomahe poli wawu tou boyitolo 
maluo ma lo kukuyu'u. 

28 Lonto bele le Kayapas ti Isa dilelo 
limongoliyo ode istana li gubornur lo Roma. 
To wakutu boyito donggo dumodupa da'a. 
Bo tawu-tawuwala lo Yahudi lohihilawo dila 
lomaso ode delomiyo, alihu timongoliyo dila 
mowali najisi, sababu timongoliyo donggo 
moela obebasi lo tawu lo Yahudi lonto lipu lo 
Mesir. 22 Uwitolo sababuliyo ti gubornur Pilatus 
lokaluwari mao wawu lobisala wolimongoliyo 
to diluwari odiye, "Wolo u heda'awa limongoli 
to Tawu boti?” 

30Tametao limongoliyo odiye, "Wonu Tiyo 
boti dila lohutu u moleto, tantu amiyatiya dila 
lohudu mayi o-Liyo ode oli tuwani.” 

31 Ti gubornur Pilatus lobisala ode 
olimongoliyo odiye, "Delowalo Tiyo wawu 
mota butoa moturuti hukum limongoli!” 
Tawu-tawuwala lo Yahudi boyito lolametao 
oli gubornur odiye, "Amiyatiya entelaliyo 

mohukumani to tawu sambe mate.” 3? Pasali 
boti lowali alihu meganapu loiya li Isa u 
piloposambewo-Liyo lopopatatayi wololo 
opopate-Liyo. 

33 Ti gubornur Pilatus luli lomaso mao ode 
delomo istanaliyo. Lapatao tiyo loipomaso 
mayi oli Isa wawu lohintu odiye, "Yio boti 
olongiya lo tawu lo Yahudi?” 

34 Tj Isa lolametao odiye, "Loiya boti memangi 
lonto batanga li gubornur lohihilawo meyalo 
woluwo tawu wuwewo ta losirita lo pasali boti 
ode oli gubornur?” 

33Ti gubornur Pilatus lolametao odiye, 
"Wau boti dila tawu lo Yahudi. Bangusa-Mu 
lohihilawo wawu mongotauwa lo imamu ta 
lohudu mayi ole-Mu ode olau. Wolo u ma 
pilohutu-Mu?” 

36 Ti Isa lolametao odiye, "Yiladiya-U dila 
lonto duniya boti. Wonu Yiladiya-U lonto 
duniya boti, tahe kawaliya ola-U ma molawani, 
alihu Wau dila modehu ode olu'u lo tawu lo 
Yahudi boti. Bo Yiladiya-U dila lonto duniya 
boti!” 

37 Ti gubornur Pilatus loloiya ode o-Liyo 
odiye, "Wonu odito, Yio boti olongiya.” Ti Isa 
lolametao odiye, “Ti gubornur lohihilawo ta 
loloiya deu Watiya botiya olongiya. Makusudu 
lo u Watiya pilotutuliyo mayi wawu lonao mayi 
ode duniya boti, deuwitoyito me motombanga 
obobanari. Titalotita ta motohilawo lo 
obobanari, tiyo modungohe suwara Latiya.” 

38 Tou yilapatao loloiya odito, ti gubornur 
yilumuwalao poli mao lodudunggaya wolo 

tawu-tawuwala lo Yahudi wawu lobisala ode 
olimongoliyo odiye, "Diyalu mao totala u 
yilotapu'u to Tawu boti. 3? Bo biyasaliyo to 
dulahu buka poelaliyo obebasi lo tawu lo 
Yahudi lonto lipu lo Mesir, wau mopobebasi 
mao tawu ngota ode olimongoli. To dulahu 
buka boti otohila limongoli meyalo dila wau 
mopobebasi mao olongiya lo tawu lo Yahudi 
boti?” 

40 Lapatao timongoliyo hewuwatia 
hepotuntutiya, alihu te Barabas ta mollambata 
bebasiya li gubornur, uwalimongoliyo mao, 
"Bebasi mayi olami te Barabas, dila Tawu boti!” 
19 1 Lapatao ti gubornur Pilatus lopoahu 

mao to tawu mohumbade oli Isa lo 
bubo'o. ? Mongopajule boyito lohalamao 
duhi lowali makuta wawu pilopopake mao 
limongoliyo to lunggongi Isa. Timongoliyo 
olo lopobeleutao lo jumba ungu ode o-Liyo. 
3Timongoliyo helolodudula mota ode tili li 
Isa wawu hepoloiyawa odiye, “Tubo Eyanggu 
weyi olongiya lo tawu lo Yahudi!” Lapatao ma 
hepilotatambaliya limongoliyo ti Isa. 

4Ti gubornur Pilatus yilumuwalayi poli wawu 
lobisala ode tawu-tawuwala lo Yahudi odiye, 
"Ototayi mao, Tiyo ma luwalou mayi, alihu 
otawa limongoli deu diyalu mao totala lotapu'u 
to o-Liyo.” ?Lapatao ti Isa ma yilumuwalayi 
pake-pake makuta lo duhi wawu pake-pake lo 
jumba ungu. Ti gubornur Pilatus loloiya ode 
olimongoliyo odiye, "Bilohi, botiye Tiyo!” 

6Tou tauwa lo mongoimamu wawu ta 
hepodahawa bele lo Eya lo'onto mao o-Liyo, 

timongoliyo ma longuwatia odiye, “Salipuwa 
mao Tiyo! Salipuwa mao Tiyo!” Ti gubornur 
Pilatus loloiya ode olimongoliyo odiye, 
"Delowalo Tiyo wawu mota salipuwa limongoli 
lohihilawo, sababu diyalu mao totala lotapu'u 
to o-Liyo.” 

7Tametao lo tawu-tawuwala lo Yahudi ode 
oliyo odiye, "Amiyatiya botiya o hukum 
wawu moturuti mao hukum boyito, Tiyo 
musi hukumaniyola mate, sababu Tiyo 
hemonganggapu batangaliyo yito Walao 
Allahuta'ala.” 

8Tou ti gubornur Pilatus lo'odungoheo loiya 
boyito, ma yilohe da'a tiyo. ? Tiyo luli lomaso 
mao ode istanaliyo wawu lohintu ode li Isa 
odiye, "Asali-Mu boti lonto utonu?” Bo ti Isa 
dila lolameta oliyo. 1?Ti gubornur Pilatus 
loloiya ode o-Liyo odiye, ”Yio dila mohuto 
mobisala wolau. Ototayi-Mu mao, wau kawasa 
mopobebasi ole-Mu wawu wau olo kawasa 
moisalipu ole-Mu!” 

11 Tameti Isa ode oliyo odiye, "Ti tuwani dila o 
kawasa wolo-wolo ode o-Latiya wonu ti tuwani 
dila yilohiya lo Allahuta'ala kawasa. Uwitolo 
sababuliyo ta lohudu mayi o-Latiya ode oli 
tuwani lebe damango dusaliyo.” 

12 | onto wakutu boyito lomao ti gubornur 
Pilatus hemololohe dalalo mopobebasi oli 
Isa. Bo tawu-tawuwala lo Yahudi boyito 
longuwatiayi odiye, "Wonu ti tuwani 
mopobebasi Tawu boti, ti tuwani dila sahabati 
li kayisar! Sababu titalotita ta hemonganggapu 

batangaliyo olongiya, tiyo molawani oli 
kayisar!” 

13 Tou lo'odungoheo loiya boyito, ti gubornur 
loidelo mao oli Isa ode bulemengiyo. Lapatao 
tiyo lotihuloa to kadera hepomutoaliyo, 
tambati u tanggu-tanggula talohe botu to 
delomo bahasa lo Ibrani Gabata. 

14 To dulahe boyito tanu ma jamu duwabelas, 
ma moilombu mola dulahu buka poelaliyo 
obebasi lo tawu lo Yahudi lonto lipu lo Mesir. Ti 
gubornur Pilatus lobisala ode tawu-tawuwala 
boyito odiye, “Bilohi, olongiya limongoli!” 

15 Timongoliyo heponguwatia turu-turusi 
odiye, "Wohiya mayi Tiyo mota salipuwolo!” 
Ti gubornur Pilatus loloiya ode olimongoliyo 
odiye, "Delo ponga lo akali wau mohinggi 
nyawa lo olongiya limongoli?” Mongotauwa 
lo imamu boyito lolametao odiye, "Diyaluwo 
olongiya lami wuwewo ngopohiya li kayisar!” 

16 | apatao mongopajule lo Roma ma lodelo oli 
Isa. VTi Isa piloipotala limongoliyo lohihilawo 
balaki ngoputu mota posalipuwaliyo o-Liyo 
ode tambati u tanggu-tanggula Tambati 
lo Bakakawu, to delomo bahasa lo Ibrani 
tanggulaliyo Golgota. Tambati boyito to 
diluwari lo kota lo Yerusalem. 13 Tetomola ti 
Isa silalipuliyo pe'epe'enta wolo ta dulota, 
ta ngota ambahu olowala wawu ta ngota to 
oloyihiliyo. 19Ti gubornur Pilatus loituladeo 
to dupi ngopita loiya odiye, “Ti Isa tawu lo 
kota lo Najaret, olongiya lo tawu lo Yahudi.” 
Lapatao dupi boyito piloipopodembingiyo mola 
to ayu salipu. 20 Ngohuntuwa tawu lo Yahudi 

lobaca mao u tula-tulade boyito, sababu 
tambati boyito titiliya wolo kota. Loiya boyito 
tiluladiyo to delomo bahasa mohelutotolu, 
deuwitoyito bahasa lo Ibrani, bahasa lo Roma 
wawu bahasa lo Yunani. ?! Mongotauwa lo 
imamu lo tawu lo Yahudi lobisala mao ode 

li gubornur Pilatus odiye, "Tuwani, dila mao 
tulade olongiya lo tawu Yahudi, bo tulade mao 
Tawu boti loloiya deu Tiyo olongiya lo tawu lo 
Yahudi.” 

22 Tametao li gubornur Pilatus odiye, "Wolo u 
ma tula-tuladu, tatapu tula-tulade odito.” 

23 Tou ti Isa yilapato silalipu mao lo 
mongopajule, timongoliyo lohama mao kayini- 
Liyo wawu tilayadiyo wopato. Timi'idu pajule 
lo'otapu ngotayadu. Jumba-Liyo olo hilama 
limongoliyo. Bo jumba boyito dila detu-detu, 
bo kayini hilewoliyo monto yitato ode tibawa. 
24Timongoliyo ma bibisalawa odiye, "Dila mao 
hulantanga. Lebe mopiyohu ito mongunte 
tatonu to wolotanto ta mo'otapu.” Wolo huhutu 
odito mongopajule boyito lopoganapu u ma 
tula-tulade to delomo kitabi odiye, “Kayini-U 
pilotatayade limongoliyo wawu jumba-U ilunte 
limongoliyo.” 

25 To tili lo salipu li Isa hetihula ti mama-Liyo 
wawu poula-Liyo mantahu oli mama-Liyo, 
woluwo olo ti Mariya dile le Klopas wawu ti 
Mariya tawu lo kota lo Mahdala. ??Tou ti Isa 
lo'onto mota oli mama-Liyo wawu muri-Liyo ta 
otoliang-Iyo hetihula pe'epe'enta to tili-Liyo, 
Tiyo loloiya ode li mama-Liyo odiye, “Mama, ta 
boti walai mama!” 

27 Tiyo olo loloiya ode muri-Liyo ta otoliang- 
Iyo boyito odiye, "Ta boti ti mamamu!” Lonto 
wakutu boyito lomao muri boyito lololimo oli 
mama li Isa lotitola to beleliyo. 

28 Ma otawa li Isa deu nga'amila ma yilapato 
wawu alihu meganapu u tula-tulade to kitabi, 
Tiyo loloiya odiye, "Wau mototoango!” 

29 Teto woluwo manggo tuwa-tuwanga 
lotingo. Timongoliyo lopolomo mao lo lomuto 
patihu to lotinga boyito. Lapatao lomuto patihe 
boyito yilange mola limongoliyo to tango 
ngoputu wawu yiluduliyo mola ode tunggili 
Isa. 30 Tou ilolamita mao li Isa lotinga boyito, 
Tiyo loloiya odiye, "Ma leganapu!” Lapatao 
Tiyo lotidungu wawu lohudu mola nyawa-Liyo 
ode Allahuta'ala. 

31 Dulahe boyito dulahu poposadiya lo tawu 
lo Yahudi ode dulahu buka poelaliyo obebasi lo 
tawu lo Yahudi lonto lipu lo Mesir. Dulahu buka 
to tawunu boyito lololahunga wolo dulahe 
hepotabiya lo tawu lo Yahudi. Sababu uwito, 
mongotauwa lo tawu lo Yahudi lonao mao ode 
oli gubornur Pilatus mao lohile alihu oato ta 
hesalipuwa boyito boli-boliyoliyo mao wawu 
lapatao mayiyetiliyo lahuliyo mayi monto 
salipu tou dipo medungga dulahu buka boyito. 
32 Sababu uwito, ti gubornur lomarenta mao 
mongopajule momoli mao oato ta hesalipuwa 
boyito ngota-ngota. Wawu mongopajule 
boyito ma lohutu mao odito wawu lomoli mao 
oato ta dulota silalipuliyo woli Isa. 33 Bo tou 
mongopajule boyito lodudula mota ode oli Isa 
wawu lo'onto mao Tiyo ma yilate, timongoliyo 

dila lomata lomoli oatiyo li Isa. 3? Bo openu 
odito, ta ngota to wolota limongoliyo, lolobuao 
datala li Isa lo totobuiyo, tunggulo duhu wawu 
taluhu ma lato tilumoloheyi. 

35 Ta lo'onto lohihilawo ta losirita mayi 
pasali boti wawu u siritaliyo mayi boyito 
banari. Otawaliyo deu tiyo hemopolele 
mayi lo obobanari, alihu timongoli mowali 
paracaya. 3? Pasali boti lowali alihu meganapu 
u tula-tulade to delomo kitabi odiye, "Diyaluwo 
tuwawu mao tula-Liyo u biloli limongoliyo.” 

37 Woluwo olo ayati wuwewo loloiya odiye, 
"Timongoliyo ma momilohe ta tilobui 
mongoliyo.” 

38 | apatao te Yusup tawu lo kambungu lo 
Arimateya lonao mao ode li gubornur Pilatus. 
Tiyo muri ta hemodudua oli Isa wolo utuao- 
tuao sababu mohe lo mongotauwa lo tawu lo 
Yahudi. Tiyo lohile ijini ode li gubornur Pilatus, 
mohama mayiyeti li Isa. Lapatao ti gubornur 
longohi mao ijini ode oliyo wawu tiyo ma mao 
lohama mayiyeti li Isa boyito. 3? Te Nikodemus 
ta omo-omolu lonao mao ode oli Isa tou 
huyi, lonao olo oditomota wawu tiyo lodelo 
mota yinulo ayu mur wawu yinulo ayu luhi 
u'ulawuwa tolopulu lokilo buhetiyo. 4? Mayiyeti 
li Isa hilama mayi limongoliyo pilakeyaliyo 
mao yinula monu wawu tilaputiyo moturuti 
mao adati lo tawu lo Yahudi tou molobunga to 
ta yilate. “ To tili lo tambati pilosalipuwaliyo 
oli Isa boyito, woluwo panggula tuwawu. 

To delomo panggula boyito woluwo kuburu 
tuwawu bohu u dipo pilolobungaliyo. 4? Sababu 

kuburu boyito titiliya wolo tambati boyito 
wawu dulahe hepotabiya lo tawu lo Yahudi 
ma ngope'e medungga, timongoliyo ma 
lolobungao mayiyeti li Isa teto. 

20 1 To dulahu ahadi tou donggo 

molaliyonu, ti Mariya tawu lo kota lo 

Mahdala lonao ode kuburu li Isa. Ilodunggaliyo 
mota botu u heu-heuta kuburu boyito ma didu 
to pintu lo kuburu. ?Lapatao tiyo lomentalo 
wawu mota lodudunggaya wole Simon Petrus 
wolo muri ta otoliangi Isa. Tiyo loloiya ode 
olimongoliyo odiye, “Ti Guru ma hilama lo 
tawu lonto kuburu-Liyo wawu dila otawa lami 
toutonu pilodutuwa limongoliyo.” 

3Lapatao muri dulota boyito lonao mota ode 
kuburu li Isa. “Timongoliyo tilumetea mota, bo 
muri ta otoliangi Isa teteiyo lebe molinggahu 
le Petrus, tunggulo tiyo ledungga mota lemulo 
ode kuburu boyito. ?Tiyo lotilowu mota 
lomilohe ode delomo kuburu, ilontongaliyo 
mota taputi Isa donggo woluwo dutu-dutu 
teto, bo tiyo dila lomaso mota. Tou te Simon 
Petrus ledungga mota ode kuburu, tiyo ma 
lato lomaso mota wawu ilodunggaliyo mota 
woluwo taputi Isa dutu-dutu teto. 7 Bo tiopa u 
pilomolu mao limongoliyo lunggongi Isa tou 
ti Isa yilobungiyo, ma didu dutu-dutu wolo 
taputo, boma lili-lilibu wawu mao dutu-dutu 
to ungopita. 3Lapatao muri ta otoliangi Isa 
ta lemulo mota le Petrus lomaso mota olo 
ode delomiyo. Tiyo ma lo'onto mao pasali 
boyito wawu ma lowali paracaya. ? Sambe to 
sa'ati boyito timongoliyo dipo longarati wolo 

u tula-tulade to delomo kitabi deu Tiyo musi 
mobongu mayi monto kuburu. 1? Lapatao muri 
li Isa dulota boyito ma lohuwalinga ode bele 
limongoliyo. 

11 Bo ti Mariya tawu lo kota lo Mahdala 
tihu-tihula to diluwari lo kuburu boyito wawu 
hiyo-hiyongo. Tou hiyo-hiyongo, tiyo lotilowu 
mota lomilohe ode delomo kuburu boyito. 

12 1lontongaliyo mota woluwo malaikati dulota 
hehuloa hepakeya kayini moputio. Ta ngota 
hulo-huloa ambahu lunggongo wawu ta ngota 
to ambahu oato to tambati u pilopobalataliyo 
lo mayiyeti Isa. | Malaikati dulota boyito 
loloiya ode li Mariya odiye, "Yilongola yio 
hiyo-hiyongo, nou?” Tiyo loloiya mao ode 
olimongoliyo odiye, “Mayiyeti li Guru'u ma 
hilama lo tawu wawu ma dila otawau toutonu 
pilodutuwa limongoliyo.” 

14 Tou lapatao loloiya odito, tiyo lomutari 
mota wawaiyo ode dibalaka. Lapatao ma 
ilontongaliyo mota ti Isa tihu-tihulo, bo dipo 
otawaliyo deu ti Isa ta boyito. Ti Isa loloiya 
ode oliyo odiye, "Yilongola yio hiyo-hiyongo, 
nou? Tatonu ta helolohumu?” Harapu li Mariya 
ta hemobisala woliyo boyito bo ta daha-daha 
panggula, tiyo loloiya mao ode tawu boyito 
odiye, "Wonu tingoli ta lohama mayiyeti-Liyo, 
poleleya mayi olatiya, toutonu pilopodutuwa 
lingoli, alihu watiya mowali mao mohama 
mayiyeti boyito.” 

16 Tj Isa loibode oliyo odiye, “Mariya!” Tiyo 
loyili mao wawu loibode oli Isa, “Rabuni!” To 
delomo bahasa lo Ibrani rabuni artiliyo guru. 

17Ti Isa loloiya ode oliyo odiye, “Dipo dedeta 
Wau, sababu Wau dipo lobotula mola ode 
soroga tambati lo Allahuta'ala ti Papa-U. Bo 
ponaolo yio ode mongowutatu-U wawu mota 
poleleya odiye, 'Masatiya Wau ma mobotula 
ode oli Papa-U wawu ti Papa limongoli, 
deuwitoyito Allahuta'ala Eya-U wawu Eya 
limongoli.” ” 

18 | apatao ti Mariya tawu lo kota lo Mahdala 
lonao wawu losirita mao ode mongomvuri li Isa 
wuwewo deu tiyo ma lo'onto oli Isa Eya wawu 
tiyo olo ma losirita mao ode olimongoliyo wolo 
u ma bilisala mayi li Isa ode oliyo. 

19 Tou ma lolango to dulahu ahadi boyito olo, 
mongomuri li Isa heambuwa to bele tuwawu 
wawu pintu nga'amila to bele boyito heuntiya, 
sababu timongoliyo mohe lo mongotauwa lo 
tawu lo Yahudi. Debolo ti Isa ma tilimihulayi 
to hungi mongoliyo wawu losalamu odiye, 
"Salamu alayikum!” 

20 Tou lapato loloiya odito, olu'u-Liyo mohu- 
mohuwaliya wawu datala-Liyo pilopobilo-Hiyo 
mao ode olimongoliyo. Tou timongoliyo lo'onto 
mao oli Isa Eya, timongoliyo yilengahu. 
21Ti Isa lobisala mao poli ode olimongoliyo 
odiye, "Salamu alayikum. Odelo Allahuta'ala 
lopoahu mayi ola-U, odito olo Wau mopoahu 
olimongoli.” 22 Tou lapato loloiya odito, ti Isa 
lohipa mota olimongoliyo wawu loloiya odiye, 
"Tolimowalo Roh lo Allahuta'ala. 23 Titalotita ta 
ambunguwo limongoli dusaliyo, dusaliyo ma 
ambunguwo lo Allahuta'ala, wawu titalotita ta 
hepolele limongoli dusaliyo donggo woluwo, 

dusaliyo debo woluwo wawu dipo ilambungu lo 
Allahuta'ala.” 

24 Te Tomas ngotaliyo lo mongomuri li Isa ta 
mopulu wawu dulota ta heibode lo tawu te 
Didimus, tiyo dila pe'epe'enta wolo mongomuri 
wuwewo tou ti Isa lotibilohe ode olimongoliyo. 
25 Mongomuri wuwewo lopotota mao ode 
le Tomas odiye, "Ti Isa Eya ma ilontonga 
lami!” Bo te Tomas loloiya ode olimongoliyo 
odiye, "Wonu dipo ilontongau bakasi lo paku 
to olu'u-Liyo wawu wau dipo lopotunggoao 
lo titunu'u ode huwango paku boyito wawu 
mopomaso mao lo olu'u ode datala-Liyo, wau 
dipo paracaya.” 

26 Tou ma ngodiminggu mola mongomuri li 
Isa ma heambuwa poli to delomo bele tuwawu 
wawu nga'amila pintu lo bele boyito heuntiya. 
Te Tomas olo woluwo to wolota limongoliyo. 
Debolo ti Isa ma tilimihulayi to hungi 
mongoliyo wawu losalamu odiye, "Salamu 
alayikum.” 2? Lapatao uwito, Tiyo lobisala ode 
ole Tomas odiye, “Odiyamayi yio Tomas me 
parakisayi olu'u-U wawu popotunggoa mayi 
titunumu to olu'u-U wawu popomasowa mayi 
olu'umu to datala-U. Wawu dilalo mowali yio 
donggo bimbangi. Bo pomaracaya lomao!” 

28 Te Tomas lolametao ode o-Liyo odiye, "Jo, 
watiya paracaya Ito Allahuta'ala Eya latiya.” 

29 Lapatao ti Isa loloiya mao ode oliyo, 

"Yio paracaya sababu yio ma lo'onto ola-U. 
Mailuntungi timongoliyo ta paracaya openu 
dipo lo'onto ola-U!” 

30 Memangi donggo ngohuntuwa pomao 
tuwo-tuwotala u hepilohutu li Isa to talu lo 
mongomuri-Liyo u dila hetulade to delomo 
kitabi boti. 3t Bo totonulalo u hetulade to 
kitabi boti ma tiluladiyo mayi, alihu timongoli 
paracaya deu ti Isa yito te Almasih Walao 
Allahuta'ala, deuwitoyito Ta pilojanjiya 
lo Allahuta'ala ta mowali Olongiya ta 
mo'osalamati manusiya. Wawu wolo imani 
timongoli mololimo tumumula kakali to delomo 
tanggu-Liyo. 

2 1 1 Ngongolohuyi mola ti Isa lotibilohe ode 
mongomuri-Liyo to bulalo lo Tiberiyas. 
Odiyamola siritaliyo: ?Ta pe'epe'enta to 
wakutu boyito, deuwitoyito te Simon Petrus, 
te Tomas ta hetanggula lo tawu te Didimus, te 
Natanayel lonto kota lo Kana to lipu lo Galileya, 
walae Zebedewus dulota mongololai wawu 
muri-Liyo dulota wuwewo. 3 Te Simon Petrus 
loloiya mao ode olimongoliyo odiye, "Wau 
molahe ode bulalo mota mohala.” Timongoliyo 
loloiya mao ode ole Petrus odiye, "Ami monao 
wolemu.” Lapatao timongoliyo lotitae to 
bulotu tuwawu. Ma ilo-ilonuwa timongoliyo 
hepohalawa, bo dila lo'otapu uponula openu 
bo ngobotu mao. “Tou ma hemopobabango 
ti Isa tilimihulayi to bihu pentadu. Bo dipo 
otawa lo mongomuri-Liyo deu ti Isa ta boyito. 
> Ti Isa lohintu mao ode olimongoliyo odiye, 
"Lo'ohama ponula timongoli?” Timongoliyo 
lolametao odiye, “Diyaluwo.” 

6Ti Isa loloiya mao ode olimongoliyo odiye, 

"Nte tapila mota puka limongoli to olowala 

lo bulotu, timongoli ma tantu mo'otapu.” 
Timongoliyo ma lolapi mota puka limongoliyo 
wawu timongoliyo ma lo'ohama uponula 
ngohuntuwa, sambe timongoliyo dilalo 
sanggupi lomantanga puka boyito. 

7Lapatao muri ta otoliangi Isa lobisala mao 
ode le Petrus odiye, "Ti Isa Eya ta boyito!” Tou 
te Simon Petrus lo'odungoheo deu ta boyito 
ti Isa Eya, tiyo ma lopotihutao lo kayiniliyo 
to wohuta sababu ingontiye tiyo lawu-lawu. 
Lapatao tiyo lotitidehu ode delomo bulalo 
wawu lololangi ode tuduliyo. 3 Mongotamani 
le Petrus wuwewo ta donggo to bulotu lobite 
mola ode tuduliyo lolunuhe mola oliyo wawu 
lodedea mola puka u ma polu-polu lo uponula. 
Lamingi mongoliyo monto tuduliyo tanu 
mohetuto meteri. ? Tou timongoliyo lolahe 
mola lonto bulotu ode tuduliyo, ilontonga 
mota limongoliyo teto woluwo bohu wawu 
ponula helalanga to tuduliyo. Teto olo woluwo 
o roti. 10Ti Isa loloiya ode olimongoliyo odiye, 
"Pohama mayi ngolobotu uponula to u ilohama 
limongoli boyito.” 

11 |apatao te Simon Petrus muli lotitae mola 
ode bulotu lodedeayi puka ode tuduliyo. Puka 
boyito polu-polu lo uponula dudulamango, 
jumulaliyo mohetuta limolopulu wawu totolu. 
Openu malo odito huntuwa lo uponula ilohama 
limongoliyo, bo puka boyito dila lohulantango. 
12Ti Isa loloiya ode olimongoliyo odiye, 
"Dulolo, me posimukululo timongoli.” To 
wolota limongoliyo diyaluwo mao ta barani 
mohintu ode oliyo odiye, “Tatonu Yio?” Sababu 

ma otawa limongoliyo deu Tiyo boyito ti Isa 
Eya. BLapatao ti Isa lohama mayi roti wawu 
longohi mao ode olimongoliyo. Odito olo u 
pilohutu-Liyo wolo uponula. 

14 Ma po'otolu woleye ti Isa lotibilohe ode 
mongomuri-Liyo tou Tiyo pilopobongu mayi lo 
Allahuta'ala lonto kuburu. 

15 Tou timongoliyo yilapatao yilonga, ti Isa 
lohintu ode le Simon Petrus odiye, "Simon 
walae Yahya, otutu yio motoliangu-U lebe 
mao limongoliyo boti?” Tametao le Petrus 
ode o-Liyo odiye, "Otutu, Isa Eya otawa lo 
Ito Eya deu watiya motilango Ito Eya.” Ti 
Isa loloiya ode oliyo odiye, “Paliharayi mao 
himba-himbawala ula-U.” 

16Tij Isa lohintu mao poli ode oliyo odiye, 
"Simon walae Yahya, otutu yio motoliangu-U?” 
Tametao le Petrus ode o-Liyo odiye, "Otutu, Isa 
Eya otawa lo Ito Eya deu watiya motoliango 
Ito Eya.” Ti Isa loloiya mao ode oliyo odiye, 
"Paliharayi mao himba-himbawala ula-U.” 

17 Yiyintu li Isa otoluliyo ode oliyo odiye, 
"Simon walae Yahya, otutu yio motoliangu-U?” 
Hila le Petrus yilololo sababu ti Isa ma 
po'otolu lohintu ode oliyo pasali boyito. Te 
Petrus lolametao, “Otawa lo Ito Eya nga'amila 
uhetuwa-tuwawuwa wawu ma otawa lo Ito 
Eya olo deu watiya motoliango Ito Eya.” Ti Isa 
loloiya mao ode oliyo odiye, “Paliharayi mao 
himba-himbawala ula-U. 1? Tutuliyotutu polele- 
U mayi ode olemu: Tou yio donggo muda, 
yio lohihilawo biyasa hemolihuta wohutamu 
wawu monao ode utonu u otohilamu. Bo tou 

yio ma panggola, ma wuduwomu mao olu'umu 
mohu-mohuwaliyo, lapatao tawu wuwewo 

ta molihuta olemu wawu modelo olemu ode 
tambati dila otohilamu.” 1?Ti Isa lobisala 
odito lopopatatayi wololo opopate le Petrus 

u mo'omasahuru Allahuta'ala. Lapatao ti Isa 
loloiya ode le Petrus odiye, "Yio poduduolo 
ola-U!” 

20 Tou te Petrus loyili mao, ilontongaliyo 
mota muri ta otoliangi Isa tunu-tunuheyi 
olimongoliyo. Muri boyito ta hulo-huloa to 
yintili mao li Isa wawu ta lohintu odiye, “Guru, 
tatonu ta boyito ta mohudu oli Guru?” tou 
timongoliyo hepongala tou huyi boyito. ?! Tou 
lo'onto mao muri boyito, te Petrus lohintu ode 
li Isa odiye, "Eya, wololo wolo tawu boti?” 

22 Ti Isa lolametao odiye, "Wonu Wau 
mokahandaki alihu tiyo tatapu tumu-tumulo 
sambe Wau medungga mayi, uwito dila 
urusanimu. Sudalo, yio poduduo lomayi 
ola-U!” 

23 | apatao ma lololade mota to wolota lo 
tawu-tawuwala ta ma paracaya ode oli Isa 
Eya deu muri boyito dila ta mate. Ti Isa 
dila lopolele odito. Bo utiye u pilolele li Isa, 
"Wonu Wau mokahandaki alihu tiyo tatapu 
tumu-tumulo sambe Wau medungga mayi, 
uwito dila urusanimu.” 

24 Tatabotiyelo muri ta lo sirita mayi nga'amila 
pasali boti. Tiyo olo ta ma loluladeyi nga'amila 
u to delomo buku boti. Wawu otawanto deu 
nga'amila u ma siliritaliyo mayi boyito banari. 

25 Donggo ngohuntuwa pomao pasali wuwewo 
u hepilohutu li Isa. Bo wonu nga'amila boyito 
tuladulo, to pikirangiu duniya boti dila sanggupi 
podutuwala buku u pilolulade pasali boyito. 


RIWAYATI LO 
MONGORASUL 


1 1 Tewofilus ta mopiyohu. To delomo 
tuladu latiya bohuliyo ma tilombanga 
mayi latiya totonulala u hepilohutu wawu 
u hepilongajari li Isa Almasih lonto u Tiyo 
lolumula karaja-Liyo ?sambe to dulahe 
Tiyo lobinta'a ode soroga. Tou Tiyo dipo 
lobintao, Tiyo longohi mao parenta to delomo 
kawasa lo Roh lo Allahuta'ala ode mongorasul 
ta ma tilulawo-Tiyo. 3 Ode olimongoliyo 
Tiyo helopobilohu batanga-Liyo tou ma 
yilawode usikisa dilutola-Liyo wawu wolo 
tuwota ngohuntuwa Tiyo helopobiloheyi deu 
Tiyo tumu-tumulo. Sababu tou wopatopulu 
huyi mola hihewoliyo, Tiyo helopobilohu 
batanga-Liyo wawu helobisala wolimongoliyo 
tomimbihu Yiladiya lo Allahuta'ala. “To 
dulahe tuwawu tou Tiyo hemonga pe'enta 
wolimongoliyo, Tiyo lolahuli olimongoliyo 
odiye, "Timongoli dipo bolo polola kota lo 
Yerusalem boti. Potitolapo teye mohulata u 
pilojanjiya lo Allahuta'ala ti Papa, odelo u ma 
ilodungohe limongoli to ola-U tou boyito. ?Ti 
nabi Yahya ta mopopolihuwa lopolihu lo taluhu 
olimongoli, bo dilalo mohihewo timongoli ma 
lihuwa lo Allahuta'ala lo Roh-Liyo.” 

6To wakutu tuwawu tou ti Isa wolo 
mongorasul boyito heambuwa, timongoliyo 

lohintu oli Isa odiye, “Ito Eya mohuto to masa 
boti muli mopotihulayi lo yiladiya lo Israel?” 

7Ti Isa lolametao, "Tomimbihu wakutu wawu 
masaliyo omoluwa dila paralu otawa limongoli 
sababu uwito haku lo Allahuta'ala ti Papa-U ta 
ma lopotatapu mayi leto. 3 Bo timongoli ma 
mololimo kawasa wonu Roh lo Allahuta'ala 
motuhutayi ode olimongoli wawu timongoli ma 
mowali mopotunggulao lo habari mopiyohu 
tomimbihu Wau to kota lo Yerusalem, to 
nga'amila lipu lo Yudeya, to nga'amila lipu lo 
Samariya wawu sambe ode ngoyilanggubu 
duniya.” 9 Tou yilapatao loloiya odito, Tiyo ma 
lobinta'a ode soroga to talu limongoliyo wawu 
lapatao ma didu ilontonga limongoliyo sababu 
ma ilotangguwa lo hengo. 

10 Tou timongoliyo donggo hebilohe mola ode 
hulungo, debolo tilimihulayi to tili limongoliyo 
ta dulota hepakeya kayini moputio | wawu 
loloiya ode olimongoliyo odiye, "Weyi timongoli 
tawu lo Galileya! Yilongola timongoli hetihula 
helanggela ode hulungo? Ti Isa Almasih ta 
lobinta'a ode soroga to talu limongoli boti, ma 
muli monao mayi odelo u ilontonga limongoli 
Tiyo lobinta'a mola ode soroga.” 

12 | apatao mongorasul boyito ma lolola mao 
hulude u hetanggula lo tawu huidu Jayitun 
lohuwalinga ode kota lo Yerusalem. Huide 
boyito lamingiyo monto kota lo Yerusalem 
tanu ngokilo mao. 13 Tou timongoliyo ledungga 
mota ode kota lo Yerusalem, timongoliyo 
lomaso mao ode bele pilotihangata limongoliyo 
wawu lobotula mola ode huwali to yitato. 

Tanggulo mongorasul boyito, deuwitoyito te 
Petrus wawu te Yahya, te Yakobus wawu 

te Andreyas, te Pilipus wawu te Tomas, te 
Bartolomewus wawu te Matiwus, te Yakobus 
walae Alpewus wawu te Simon anggota lo 
lemboa lo ta lolawani kumbaniya wawu te 
Yudas walae Yakobus. "#Timongoliyo nga'amila 
lalayita hepotiambuwa wawu wolo uto'otutuwa 
hepoduawa pe'epe'enta. To wolota limongoliyo 
woluwo mongobuwa ngololota to wolotaliyo 

ti Mariya ti mama li Isa wawu woluwo olo 
mongowutatiyo li Isa. 

15 To dulahe tuwawu te Petrus tilimihula mola 
to hungo ta heambuwa to wakutu boyito. 
Jumula lo ta heambuwa boyito tanu mohetuto 
wawu dulopululota. Lapatao tiyo loloiya odiye, 
16 ”Weyi mongowutato! Musi meganapu ayati 
to kitabi u ma piloposambewo mayi lo Roh lo 
Allahuta'ala loli oli nabi Dawud tomimbihu te 
Yudas tauwa lo ta loheupa oli Isa boyito. 17 Tou 
omo-omolu mayi tiyo tala ngota to wolotanto 
ta ma tilulawotiyo li Isa wawu ma heloponao 
lo tugasi pe'epe'enta wolanto.” 

18 Te Yudas botiye ma lo'otapu huta ngopita 
lonto gajiliyo tou tiyo lohiyanati oli Isa, 
lapatao tiyo ma ledamba'a to huta boyito 
wawu ombongiyo lobutao, tunggulo toniyaliyo 
lohue'e. t9 Pasali botiye ilotawa lo tawu 
ngohuntuwa to kota lo Yerusalem, tunggulo 
huta boyito tilanggula lo tawu to delomo 
bahasa limongoliyo lohihilawo Hakal Dama, 
deboliliyo mao huta lo duhu. 

20 Te Petrus lohumbuta mota tombangiyo, 
uwaliyo mao, “"Woluwo tula-tulade to delomo 
kitabi Jaburu odiye, 'Hulimao tambatiliyo 
mowali dilalo o tawu wawu hulimao diyaluwo ta 
motitola to delomiyo.” Woluwo olo tula-tuladu 
odiye, "Hulilomao biluloaliyo hama lo tawu 
wuwewo.” 

21 Sababu uwito, to wolota lo ta mololayito 
tunu-tunuhe olanto tou ti Isa Eya donggo 
pe'epe'enta wolanto, 2? tumula lomao tou ti 
nabi Yahya ta mopopolihuwa helopolihu to 
tawu tunggulo ti Isa bilintaiyo lonto talunto. 
Ito molulawota ngota ta pe'epe'enta wolanto 
mopohabari tomimbihu lo obobongu li Isa.” 

23 |apatao timongoliyo ta woluwo teto 
longohi mayi usul tanggulo ta dulota, 
deuwitoyito te Matiyas wawu te Yusup ta 
tanggu-tanggula te Barsabas meyalo Yustus. 
24 | apatao timongoliyo nga'amila ma lodua 
odiye, “Wu Eya, Ito Eya ta motota lo hila lo 
tawu-tawuwalo. Tunggoa mayi olamiyatiya 
tatonu ta tulawoto lo Ito Eya to wolota lo 
ta dulota botiye, ??ta mololimo tugasi lo 
rasul u tilola mao le Yudas ta ma lolulawota 
dalaliyo lohihilawo.” 2? Lapatao timongoliyo 
longunte ta dulota boyito wawu ta ma 
ilounteyaliyo, deuwitoyito te Matiyas. Wolo 
uodito, tiyo piloduhengiyo mao to mongorasul 
mopulatuwawu boyito. 

2 1 Tou ma ledungga dulahu buka lo tawu 

lo Yahudi u tanggu-tanggula Pentakosta, 
nga'amila ta paracaya ode oli Isa heambuwa to 
tambati tuwawu. ? Lapatao debolo ilodungohe 

mayi tingohu lonto soroga odelo dupota da'a 
lohipayi wawu lo'opolu bele boyito. 3 Wawu 
timongoliyo olo lo'onto mota u odelo tulu 
hunta-huntalabu ilu-ilumalapa mota wawu 
lotiombita to olimongoliyo ngota-ngota. 
4Timongoliyo nga'amila ma lopolu lo kawasa 
lo Roh lo Allahuta'ala, lapatao timongoliyo 
helobisala wolo baha-bahasala wuwewo u dila 
otawa limongoliyo, odelo u yilohi mayi lo Roh 
boyito bisala limongoliyo. 

> To wakutu boyito ngohuntuwa tawu- 
tawuwala lo Yahudi lonto lipu-lipuwalo 
hetolawa to kota lo Yerusalem. Timongoliyo 
boyito tawu-tawuwala ta salehe. Tou 
lo'odungoheo tingohe boyito, tawu 
ngohuntuwa ma loambuwa. Timongoliyo ma 
leletontongo lo'odungoheo tawu-tawuwala 
boyito hepobisalawa dila to delomo bahasa 
limongoliyo lohihilawo, bo to delomo 
baha-bahasala lo ta loambuwa mota boyito 
ngota-ngota. 7Timongoliyo hiheraniya 
wawu hepoloiyawa odiye, “Timongoliyo ta 
hepobisalawa boti nga'amila tawu lo lipu lo 
Galileya. 3 Wololo mola ilowwaliliyo, tunggulo 
timongoliyo ma ilodungohento hepobisalawa 
to delomo bahasa u hepomakento to lipu 
pilotutuwaliyo olanto ngota-ngota? ? Ito tawu 
lo Partiya, Mediya, Elam wawu ta hetolawa to 
lipu lo Mesopotamiya, lipu lo Yudeya wawu 
propinsi Kapadokiya, Pontus wawu Asiya, 
10 lipu lo Prigiya wawu lipu lo Pampiliya, lipu 
lo Mesir wawu kakambunguwala to Libiya 
u titiliya wolo kota lo Kirene. Woluwo olo 

to wolotanto ta lonao mayi lonto kota lo 
Roma. !! Woluwo tawu lo Yahudi meyambo 
ta ma lomaso agama lo Yahudi, tawu lo 
lito lo Kreta wawu tawu lo lipu lo Arabi. 
Nga'amila ito ma lo'odungohe olimongoliyo 
lobisala mayi to delomo bahasanto lohihilawo 
tomimbihu u mo'olinggolabu u pilohutu 
lo Allahuta'ala!” 1?Timongoliyo nga'amila 
hiheraniya wawu ilo-iloheya wawu bibisalawa 
to wolota limongoliyo odiye, "Wolo u ma lowali 
to olimongoliyo botiye?” 

13 Bo ta wuwewo hepohentea odiye, 
"Timongoliyo boyito hehuwoa lo angguru!” 

14Te Petrus wolo mongorasul li Isa wuwewo 
ta mopulatuwawu boyito tilimihulayi wawu 
wolo suwara mo'ohu'u tiyo lobisala ode tawu 
ngohuntuwa boyito odiye, “Weyi timongoli 
tawu lo Yahudi wawu nga'amila ta hetolawa 
to kota lo Yerusalem! Ototayi mao limongoli 
wawu dungohi limongoli loiyau botiye. 
15 Ami nga'amila botiye dila hehuwoa odelo 
u helantobu limongoli, sababu dulahe boti 
boheli jamu sambilan dumodupo. 1? Bo pasali 
boti odelo Pirimani lo Allahuta'ala u ma 
piloposambewo-Liyo mayi loli oli nabi Yoel, 
17 "Odiye Pirimani lo Allahuta'ala, “To jamani 
pulitiyo boti Wau ma moluhutayi Roh ula-U ode 
olimongoli nga'amila manusiya, deuwitoyito 
mongololai, mongobuwa, mongopanggola 
wawu ta hemudawa, ma mopotunggulayi 
lo wahyu u wohi-U mao ode olimongoliyo. 
Timongoliyo ma mowali o bibilohu wawu 
ma mo'otapu tohilopo. t8 Odito olo ode 

mongowato-U mongololai wawu mongobuwa, 
ma tuhuta-U mayi Roh ula-U to wakutu boyito. 
Timongoliyo ma mopotunggulayi lo wahyu u 
wohi-U mao ode olimongoliyo. 1? Wawu Wau 
ma mohutu mujijat ngohuntuwa to hulungo 
wawu totonulalo tuwota u mo'olinggolabu 

to duniya, deuwitoyito duhu, tulu wawu 
polo'o. 2? Matolodulahu ma mobolia mowali 
modiolomo wawu hulalo ma mowali duhu, 

bo dipo medungga dulahu Eya, deuwitoyito 
dulahu ukiyama, dulahe damango wawu 
mo'oherani boyito. ?t Wawu titalotita ta mohile 
turungi to Eya ma salamati.” Odito Pirimani 

lo Allahuta'ala u piloposambewo mayi li nabi 
Yoel.” 

22 Te Petrus loloiya poli odiye, "Weyi timongoli 
tawu lo Israel! Dungohi loiyau botiye: Ti Isa 
tawu lo Najaret boyito ma tilantu mayi lo 
Allahuta'ala wawu ma pilopopata-Tiyo mayi 
ode olimongoli wolo lotolo wawu mujijat wawu 
tuwota u mo'olinggolabu u pilohutu-Liyo loli 
oli Isa to hungi mongoli, odelo u ma otawa 
limongoli. 23 Tiyo ma yiludu mayi lo Allahuta'ala 
ode olimongoli, bo Tiyo ma silalipu wawu pilate 
limongoli loli olu'u lo ta kapiru. Nga'amila 
boti ma tilatapu mayi lo Allahuta'ala odelo 
roncana-Liyo. 24Bo Allahuta'ala ma lomongu 
mayi o-Liyo wawu yilopa-Tiyo mayi lonto sikisa 
lo mawutu, sababu dila ponga lo akali Tiyo 
tatapu to delomo kawasa lo mawutu boyito. 
25Ti nabi Dawud lopo'ota mayi tomimbihu 
ti Isa odiye, 'Wau hemo'onto Eya layito to 
talu'u wawu wau dila humuhulo sababu 

Tiyo to olowalau. 2? Hilau mengahw, dilau 
hemolopujiya Allahuta'ala wawu batangau ma 
motipo'oyo wolo harapani polu-polu. 27 Sababu 
Yio dila ta molola ola-U to alamu lo kuburu 
wawu dila momuli mao Ta tilulawotu-Mu botiye 
mowali mohutodu to delomo kuburu. 23Yio 
mopotunu mayi dalalo u musi ponaowau alihu 
wau mo'otapu tutumula kakali wawu to talumu 
wau ma mopolu lo wengahu.” Odito u yiloiya li 
nabi Dawud. 

29 Mongowutato, didu mowali pahulo deu ti 
nabi Dawud tiyombunto boyito ma yilate wawu 
ma yilobungiyo wawu otawanto nga'amila 
kuburuliyo sambe dulahe botiye donggo 
woluwo. 3? Ma otawaliyo deu Allahuta'ala 
ma lojanjiya woliyo wawu ma lotadiya deu 
waliyaliyo ma mowali olongiya. Tiyo tala 
ngotaliyo lo nabi. 3t Tou tiyo lobisala deu 
tiyo dila ta tola lo Allahuta'ala to delomo 
alamu lo kuburu wawu batangaliyo dila ta 
mowali binasa, tiyo lopo'ota mayi tomimbihu 
obobongu lo Olongiya ta pilojanjiya lo 
Allahuta'ala. 32Ti Isa botiye ta ma bilongu 
mayi lo Allahuta'ala lonto kuburu wawu 
ami nga'amila ta ma lo'osakusi. 33Tiyo ma 
pilopolanggato Allahuta'ala wolo kawasa-Liyo 
wawu lololimo Roh lo Allahuta'ala u ma 
pilojanjiya lo Allahuta'ala ti Papa. Wolo u 
ma ilontonga wawu ilodungohe limongoli 
teye utiye karaja lo Roh u ma tiluhutayi lo 
Allahuta'ala ode olami. 34Ti nabi Dawud dila 
lobotula ode soroga, bo tiyo loloiya odiye, 
'Allahuta'ala Eya lopotunggulayi lo Pirimani 

ode Eyau odiye: Potihulo'o lomayi to ambahu 
olowala-U, 3? sambe pohutu-U mayi nga'amila 
musu-Mu mota'aluku to tibawa lo oatu-Mu!" 

36 Wolo uodito, timongoli tawu lo Israel 
nga'amila mowali motota deu Allahuta'ala ta 
ma lopowali mao oli Isa ta ma silalipu limongoli 
boyito, lowali Eya wawu Olongiya ta pilojanjiya 
lo Allahuta'ala!” Odito u yiloiya le Petrus. 

37 Tou timongoliyo lo'odungoheo pasali 
boyito, hila limongoliyo ma loantulu wawu 
lole'e, lapatao timongoliyo lohintu ode le 
Petrus wawu mongorasul wuwewo odiye, 
"Mongowutato, wolo u ma musi pohutuwo 
lami?” 

38 Te Petrus lolametao ode olimongoliyo odiye, 
"Potobatilo wawu timongoli ngota-ngota musi 
mohudu mao batanga limongoli lihuwaliyo 
to delomo tangguli Isa Almasih, alihu dusa 
limongoli ambunguwo lo Allahuta'ala. Wawu 
timongoli ma mololimo rahmati lo Roh lo 
Allahuta'ala. 3? Sababu Roh lo Allahuta'ala 
boyito pilojanjiya-Liyo wohi-Liyo olimongoli, 
to mongowalai mongoli wawu wohiliyo 
ode tawu-tawuwala ta donggo molamingo, 
deuwitoyito nga'amila ta ibode mayi lo 
Allahuta'ala Eyanto.” 

40 Wawu donggo ngohuntuwa pomao u 
hepilopotungguliyo wawu tiyo helolohuntula 
olimongoliyo odiye, “Pohinggi mao timongoli 
to tawu-tawuwala moleta to jamani boti.” 

41 Tawu-tawuwala ta lololimo loiyaliyo 
boyito ma lohudu mao batanga limongoliyo 
yilihuwaliyo wawu to dulahe boyito jumula 

lo ta pilaracaya ode oli Isa iloduhenga tanu 
tololihulota. #2 Wolo utiotutuwa timongoliyo 
hepodungohe pongajari lo mongorasul. Wawu 
timongoliyo layito hepotiambuwa monga 
pe'epe'enta wawu modua. 

43 Wohe ode Allahuta'ala ma lopolu lomota 
to hila lo tawu nga'amila, sababu mongorasul 
boyito helohutu mujijat wawu tuwota 
ngohuntuwa. 7“? Wawu nga'amila ta paracaya 
ode oli Isa tatapu tuwawu wawu nga'amila 
haku lo ta ngota-ngota ma lowali haku 
limongoliyo pe'epe'enta. 45 Wawu layito 
woluwo ta mopotali lo harataliyo, lapatao 
taya-tayaduliyo mota to wolota limongoliyo 
motu'ude wolo u paralu olimongoliyo ngota- 
ngota. 46 Wawu timongoliyo tatapu tuwawu 
wawu hepotiambuwa timi-timi'idu dulahu to 
pango bele lo Eya. Wawu wolo uhewengahe 
wawu hilawo motulidu timongoliyo hepongala 
pe'epe'enta bubulota timi'idu dulahu monto 
bele lo ta ngota ode bele lo tawu wuwewo mao. 
47Timongoliyo turusi hepomujiya Allahuta'ala. 
Timongoliyo otohila lo raiyati nga'amila. 
Timi'idu dulahu jumula limongoliyo heduhenga 
mao lo Allahuta'ala Eya lo ta boheli pilaracaya 
mao ode oli Isa Almasih. 

1 To dulahe tuwawu tou ma ledungga 

wakutu potabiyalo tou lolango, deuwitoyito 
ma jamu tiga, te Petrus wole Yahya lonao ode 
pango bele lo Eya. 2 To pintu lo gorobangi lo 
bele lo Eya boyito woluwo ta lolai ngota ta 
pepeo lonto ombongo lomayi, tunggulo tiyo 
musi hepantete lo tawu. Timi'idu dulahu tawu 

boyito hepopohulo'oliyo mao to tili lo pintu 
ode pango bele lo Eya u tanggu-tanggula 
Gorobangi Gaga, mohile-hile sadaka to ta 
hepomasowa mao ode pango bele lo Eya 
boyito. 3 Tou tawu boyito lo'onto mao ole 
Petrus wawu te Yahya momaso mao ode 
pango bele lo Eya, tiyo lohile sadaka to 
olimongoliyo. “Te Petrus wole Yahya lomiloheo 
oliyo wawu te Petrus loloiya odiye, “Bilohi mayi 
ami.” ?Lapatao tawu boyito lomiloheo ode 
olimongoliyo. Tiyo haharapu alihu mo'otapu 
openu bo wolo monto olimongoliyo. ê Bo 
te Petrus loloiya ode oliyo odiye, “Wau dila 
o doyi ngopita seni mao, bo u woluwo to 
olau, ma wohiu mayi ode olemu, deuwitoyito 
to delomo tangguliyo li Isa Almasih tawu 
lo kota lo Najaret boyito, tihulo lomola yio 
wawu podiyambango lomota.” 7 Lapatao tiyo 
lodihu mao olu'u olowala lo tawu boyito 
wawu lomantu mao oliyo timihulo. To wakutu 
boyito ma lolotolo oata wawu pai lo tawu 
boyito. 3 Tiyo ma tilumayango wawu tilimihulo 
lapatao ma nao mota nao mayi lolunuhe 
olimongoliyo lomaso mao ode pango bele lo 
Eya wawu tayanga mota tayangayi hemomuyji 
Allahuta'ala. ? Nga'amila tawu hebilohe oliyo. 
10 | apatao timongoliyo ma lo'onuhe oliyo deu 
tiyo yito ta layito hulo-huloa hemolohileya 
sadaka to Gorobangi Gaga lo bele lo Eya, 
tunggulo timongoliyo hiheraniya lo pasali u ma 
lowali to oliyo boyito. 

11 Tawu boyito ayi-ayita to ole Petrus 
wole Yahya wawu tawu ngohuntuwa ta 

hiheraniya da'a boyito tilumeteayi lotiambu to 
olimongoliyo to surambe u tanggu-tanggula 
Surambe li Nabi Sulayiman. !?Tou te Petrus 
lo'onto mota tawu ngohuntuwa boyito, 
tiyo loloiya odiye, "Weyi tawu-tawuwala lo 
Israel! Yilongola timongoli hiheraniya lo u 
ma lowali to tawu botiye wawu yilongola 
timongoli hemopo'otontonga olami, harapu 
limongoli tawu botiye lo'owali lodiyambango 
sababu kawasa lami meyambo ossalehe lami 
lohihilawo? 13 Dungohi limongoli siritaliyo 
odiyamola: Allahuta'ala ta hetubo li nabi 
Ibrahim, ti nabi Ishak wawu ti nabi Yakob 
wawu ta hetubo lo mongotiyombunto, ma 
lopomasahuru lo Wato-Liyo, deuwitoyito 
ti Isa Almasih ta yiludu limongoli ode oli 
gubornur Pilatus wawu dila tilolimo limongoli 
openu ti gubornur o huhama deu Tiyo musi 
popobebasiyo mao. !#Bo timongoli dila 
lololimo o-Liyo ta suci wawu banari wawu 
timongoli lebe motohilawo lo ta mohinggila 
nyawa lo tawu boyito popobebasiyoliyo mayi 
ode olimongoli. 1? Tiyo bungo lo tutumulo, 
bo timongoli ma lohinggi nyawa-Liyo. Bo 
Allahuta'ala ma lopobongu mayi o-Liyo lonto 
kuburu wawu to pasali boyito ami lohihilawo 
ta ma lowali sakusi. t€ Wawu sababu paracaya 
to delomo tangguli Isa Almasih, ta ilontonga 
limongoli wawu ta otawa limongoli boti ma 
lowali lolotolo wawu o paracayaliyo boyito ma 
lo'oluli oliyo to talu limongoli nga'amila. 

17 Weyi mongowutato, otawau timongoli ma 
lohutu odito sababu timongoli dila mongarati, 

odelo nga'amila mongotauwa limongoli. 18 Bo 
wolo dalala odito Allahuta'ala ma lopoganapu 
lo Pirimani u pilopotunggu-Liyo lonto u 
mulo-mulolo lomayi loli nga'amila nabi deu 
Ta pilojanjiya lo Allahuta'ala mowali Olongiya 
wawu moposalamati lo manusiya, musi 
modutola usikisa. !? Sababu utiwo, potobatilo 
alihu nga'amila dusa limongoli ma luluto 
mao lo Allahuta'ala 2? wawu Allahuta'ala Eya 
mopodungga mayi lo wakutu u mo'osanangi 
hila limongoli wawu mopoahu mayi oli Isa 

ta monto mulo-mulolo lomayi ma tilatapu 
mayi lo Allahuta'ala mowali Olongiya wawu 
Ta mo'osalamati olimongoli. 2! Bo te Almasih 
ta ma tilolimo lo Allahuta'ala to soroga musi 
motitolapo teto sambe medungga wakutu 

lo unga'amila uhetuwa-tuwawuwa mowali 
bohu, odelo Pirimani lo Allahuta'ala lonto 

u mulo-mulolo lomayi loli mongonabi ta 

suci hilaliyo. 22Ti nabi Musa loloiya odiye, 
'Allahuta'ala Eya limongoli ma mopotatapu 
mayi nabi ngota monto wolota lo bangusa 
limongoli ta odelo wau. Dungohi mao limongoli 
nga'amila u poleleliyo mayi ode olimongoli. 
23 Wawu ma mowali deu nga'amila ta dila 
modungohe u polele mayi lo nabi boyito, ma 
yinggilo mao lo Allahuta'ala monto umati-Liyo 
tunggulo ma mowali binasa.’ 

24 Uwito u yiloiya li nabi Musa wawu nga'amila 
nabi wuwewo tumula lomao monto oli nabi 
Samuwel. Mongonabi boyito ma helopo'ota 
mayi tomimbihu jamani botiye. ?? Weyi 
timongoli tawu-tawuwala lo Israel, timongoli 

boti ta ma mo'oalami u ma pilopo'ota mayi 
lo mongonabi boyito. Wawu timongoli ma 
mo'otapu bahagiyangi to delomo janjiya u ma 
pilohutu lo Allahuta'ala wolo mongotiyombu 
limongoli tou Tiyo lopotunggulayi lo Pirimani 
ode oli nabi Ibrahim odiye, “Moli waliyamu 
nga'amila bangusa to duniya botiye ma 
mololimo barakati.” 2? Allahuta'ala ma 
lopotatapu mayi lo Wato-Liyo, deuwitoyito 
ti Isa Almasih, wawu lopoahu mayi o-Liyo 
bohuliyo ode olimongoli mongohi barakati, 
alihu timongoli nga'amila molola mao huhutu 
moleto.” 
4 1 Tou te Petrus wawu te Yahya donggo 
hemobisala wolo tawu ngohuntuwa 

boyito, mongoimamu wawu tauwa lo ta 
hedahawa bele lo Eya wawu tawu-tawuwala 
ta o pahamu Saduki lonao mao ode 
olimongoliyo. ? Tawu-tawuwala boyito loyingo 
da'a sababu timongoliyo hepongajariya to 
tawu ngohuntuwa wawu hepopotunggula mao 
ode tawu deu ti Isa ma luli tilumumulayi 
wawu uwito mopopatatayi deu ta ma lopowate 
ma muli bongulo mayi lo Allahuta'ala monto 
kuburu. 3Timongoliyo ma yilaupiyo wawu 
ilulungiyo sambe lolombuliyo mola, sababu 
dulahu ma ngope'e huyi. “Bo ngohuntuwa to 
wolota limongoliyo ta lo'odungoheo pongajari 
boyito ma lowali paracaya, tunggulo jumula 
limongoliyo ma lowali tanu limololihulota 
mongololai. 

3 Tou lolombu mola mongotauwa lo Yahudi 
wawu ta dudula'a-dudula'a wawu mongoahali 

lo Tawurat ma loambuwa to kota lo Yerusalem. 
5Timongoliyo lodudunggaya woli imamu da'a 
Hanas, te Kayapas, te Yahya, te Iskandar 
wawu nga'amila tawu wuwewo ta ngowarisi 
woli imamu da'a. 7Lapatao te Petrus wole 
Yahya ma pilopotaluwoliyo to oambuwa boyito 
wawu ma pilarakisaliyo wolo yiyintu odiye, 
"Wololo pilo'oluli limongoli to tawu boti wawu 
tatonu ta longohi kawasa ode olimongoli 
lohutu pasali odito?” 

8Wolo kawasa lo Roh lo Allahuta'ala u 
polu-polu to oliyo te Petrus lolametao 
olimongoliyo odiye, "Weyi mongotauwa lo 
umati wawu ta dudula'a-dudula'a! °? Wonu 
masatiya botiye ami musi parakisalo sababu 
lohutu piyohu ode tawu ngota mongongoto 
wawu lapatao ami musi motombangayi wolo 
kawasa lonto utonu ami ma lopo'oluli to tawu 
boti: 10 Ototayi mao limongoli nga'amila wawu 
nga'amila umati lo Israel deu to delomo 
tangguli Isa Almasih tawu lo kota lo Najaret 
ta silalipu limongoli bo ta ma bilongu mayi 
lo Allahuta'ala lonto kuburu, tawu botiye ma 
lowali tilimihulo to talu limongoli wolo usehati. 
11Ti Isa ta hemakusuduwo lo ayati to kitabi 
odiye, 'Botu pilomai lo ta hepommeseliya, 
deuwitoyito timongoli lohihilawo, bo tiyo ma 
lowali botu ohunaliyo.” Odito u tula-tulade to 
kitabi. 1? Wawu usalamati diyaluwo openu boli 
to olita ngopohiya to o-Liyo, sababu to duniya 
botiye diyaluwo tanggula wuwewo u yilohi mao 
lo Allahuta'ala ode manusiya u monto o-Liyo 
ito mowali salamati.” 

13 Ta heambuwa boyito hilerani lo'onto mao 
obobarani le Petrus wole Yahya, tidiyo lomao 
timongoliyo dulota ontonga mao limongoliyo 
bo odelo ta dila o sikola. Lapatao ma ilonuhe 
limongoliyo deu timongoliyo dulota boyito muri 
li Isa. Bo ta to oambuwa boyito dila lowali 
lobisala wolo-wolo, sababu tawu ta boheli loluli 
mao boyito tihu-tihulo to talu limongoliyo wole 
Petrus wawu te Yahya. 1° Lapatao timongoliyo 
ma lopoahu ole Petrus, te Yahya wawu ta boheli 
loluli mao boyito molola mao oambuwa to 
Mahkama lo agama boyito, lapatao timongoliyo 
ma loheluma !?wawu loloiya odiye, "Wolo u 
ma pohutuwonto to tawu-tawuwala botiye? 
Sababu ma lopatata ode tawu to kota lo 
Yerusalem boti deu timongoliyo ma lohutu 
mujijat wawu uwito dila mowali pahunto. t” Bo 
alihu pasali botiye dila mowali lebe mololade 
mota ode tawu nga'amila, lebe mopiyohu 
timongoliyo popowohelo wawu entelalo, alihu 
wonu timongoliyo mobisala wolo tawu, didu 
mo'otanggula Tanggula boyito.” 

18 Wawu tou timongoliyo ma muli tiliyangiyo 
mao ode delomiyo, timongoliyo ilentelaliyo 
mobisala wawu mongajari to tawu tomimbihu 
tangguli Isa. 

19 Bo te Petrus wawu te Yahya lolametao 
odiye, "Putusaniya mao limongoli lohihilawo 
tonu u banari to talu lo Allahuta'ala: 
Modungohe olimongoli meyambo modungohe 
Allahuta'ala. 2? Sababu dila ponga lo akali 
ami dilalo mobisala to pasali u ma iloalamiya 
lami wawu ilodungohe lami lohihilawo.” 


RIWAYATI LO MONGORASUL 4.21-27 17 


21Timongoliyo ma lebe helongentelao 
olimongoliyo dulota boyito. Bo pulitiyo 
mao timongoliyo dulota ma bilebasiyaliyo 
olo. Mahkama lo agama dila lo'otapu dalalo 
mohukumani olimongoliyo, sababu timongoliyo 
mohe lo tawu ngohuntuwa ta hepomujiya 
Allahuta'ala sababu pasali u ma lowali 
boyito. 22 Tawu ta ma lo'oalami mujijat boyito 
umuruliyo ma lebe tou wopatopulu lotawunu. 
23 Tou yilapato bilebasiyaliyo mao, te Petrus 
wole Yahya lonao ode mongotamaniliyo. 
Lapatao timongoliyo losirita mao nga'amila 
u ma yiloiya mayi lo mongotauwa lo imamu 
wawu ta dudula'a-dudula'a boyito ode 
olimongoliyo. 24Tou mongotamani limongoliyo 
lodungoheo pasali boyito, timongoliyo 
lopotuwawu lohilawo lodua ode Allahuta'ala 
odiye, “Wu Eya, Ito ta lopowali lo huta wolo 
tuwangiyo, hulungo wolo tuwangiyo wawu 
deheto wolo tuwangiyo. 2? Wawu wolo Roh lo 
Ito Eya u lotimbuludeyi loli wato lo Ito Eya 
ti nabi Dawud tiyombu lamiyatiya, Ito ma 
lopotunggulayi lo Pirimani odiye, 'Yilongola 
bangusa-bangusa ma heyingowa da'a wawu 
yilongola suku-suku bangusa heporoncanawa 
u dila mowali ohasililiyo? deuwitoyito molawani 
Allahuta'ala. 2? Wawu mongo'olongiya to 
duniya wawu mongotauwa ma heambuwa 
wawu hesiyapuwa molawani Allahuta'ala 
Eya wawu molawani Ta ma tilantu mayi lo 
Allahuta'ala Eya moposalamati lo manusiya." 
Wu Allahuta'ala Eya, odito Pirimani lo Ito Eya. 
27 Tutuliyotutu ma heambuwa to kota botiya 

ti olongiya Herodes wawu tauwa lo lipu te 
Pontiwus Pilatus wolo suku-suku bangusa 

lo Israel wawu bangusa-bangusa wuwewo 

o patuju molawani oli Isa Wato lo Ito Eya 

ta suci ta ma tilantu mayi lo Allahuta'ala 

Eya moposalamati lo manusiya. ?? Nga'amila 
uhetuwa-tuwawuwa u pohutuwo limongoliyo 
motu'ude wolo u ma tilantu mayi lo Ito 

Eya wolo kawasa wawu kohondaki lo Ito 

Eya lonto u bobohuwaliyo lomayi. 22 Wawu 
masatiya, wu Allahuta'ala Eya, bilohi mayi 
wololo timongoliyo hemopowohe olamiyatiya 
wawu wohi mayi mongowato lo Ito Eya botiya 
obobarani mopotunggulo Pirimani lo Ito Eya. 
30 Popobilohe mayi kawasa lo Ito Eya alihu ta 
mongongoto moluli wawu popowoluwowa mayi 
tuwoto wawu mujijat to tangguli Isa Wato lo 
Ito Eya ta suci boyito.” 

31 Tou timongoliyo boheli yilapato mola lodua, 
ma hilumewulo tambati limongoliyo heambuwa 
boyito wawu timongoliyo nga'amila ma lopolu 
lo kawasa lo Roh lo Allahuta'ala, tunggulo 
timongoliyo ma lowali barani mopotunggulo 
Pirimani lo Allahuta'ala. 

32 Nga'amila ta ma paracaya ode oli Isa 
boyito ma lowali tuwawu hila limongoliyo 
wawu diyaluwo ta heponganggapuwa 
deu totonulalo u woluwo to olimongoliyo 
haku limongoliyo lohihilawo, bo nga'amila 
uhetuwa-tuwawuwa haku lo ta nga'amila. 

33 Wawu wolo kawasa uda'a mongorasul 
helopotunggulo habari lo obobongu mayi li Isa 
Eya monto kuburu. Rahmati lo Allahuta'ala 

uda'a ode olimongoliyo. 34 Wawu diyaluwo 
ngota mao to wolota limongoliyo ta opulita 
lo uhetuwa-tuwawuwa. Sababu timongoliyo 
ta o huta wawu o bele mopotali mao lo huta 
meyalo beleliyo wawu hasililiyo ma delo mao 
limongoliyo 3? wawu wuduwoliyo mao ode 
mongorasul. Lapatao ma taya-tayaduliyo mota 
ode ta paralu bantuwalo. 
36 9dito olo te Yusup tawu lonto suku 

lo Lewi, ta pilotutuliyo to lito lo Siprus ta 
heibode lo mongorasul te Barnabas, deboliliyo 
mao ta mo'ohiburu. 37 Tiyo lopotali mao lo 
ilengiliyo, lapatao hasililiyo yiluduliyo mao ode 
mongorasul. 

1 Woluwo olo ta lolai ngota ta tanggu- 
5 tanggula te Ananiyas. Tiyo wolo dileliyo 
ti Sapira lopotali lo huta ngopita. ? Otawa lo 
dileliyo deu ngotayadu haraga lo huta boyito 
tiluiyo mao wawu ngotayadu yiluduliyo mao 
ode mongorasul wawu piloleleliyo mao ode 
mongorasul deu uwito boyito haraga lo huta 
nga'amila. 3 Bo te Petrus lohintu ode oliyo 
odiye, "Ananiyas, yilongola hilamu pilolulimu 
mao kilawasa lo Ibilisi, tunggulo yio lohimbulo 
to Roh lo Allahuta'ala wawu loluao ngotayadu 
haraga lo huta boyito? 4 Ngohilayao huta boyito 
dipo pilotalimu, uwito tatapu uwolemu, wawu 
tou ma yilapato pilotalimu mao olo, hasililiyo 
boyito debo tatapu uwolemu. Yilongola yio ma 
loroncana mongakali to delomo hilamu? Yio 
dila lohimbulo ode manusiya, bo lohimbulo to 
Allahuta'ala!” > Tou lo'odungoheo loiya boyito, 
te Ananiyas lebanti wawu yilate. Nga'amila 


RIWAYATI LO MONGORASUL 5.6-14 20 


tawu ta lo'odungohe pasali boyito dilu-diluyito. 
6 Lapatao mongobohulotawu ngololota ma 
lolaputao mayiyeti le Ananiyas boyito wawu 
hiluliheliyo mota yilobungiyo. 

7 Tanu tolojamu mola dile le Ananiyas 
ledungga mayi ode tambati boyito, bo tiyo 
dila motota lo u ma lowali. 3 Te Petrus loloiya 
mao ode oliyo odiye, "Poleleya mayi ode olau, 
huta pilotali limongoli boyito otutu meyalo dila 
haragaliyo odiye?” Tabuwa boyito lolametao, 
"Banari odi-odiyelo haragaliyo.” 

9Te Petrus loloiya mao ode oliyo odiye, 
"Yilongola timongoli loheluma mohimontala 
Roh lo Allahuta'ala? Bilohi, mongobohulotawu 
ta mota lolobunga hiyalumu boheli 
lohuwalingayi wawu timongoliyo ma mohulihe 
mota olemu olo ode bulemengiyo.” !?Tou 
boyitolo tabuwa boyito ma lebanti to talu le 
Petrus wawu yilate. Tou mongobohulotawu 
boyito lomaso mao, timongoliyo lo'odungga 
mao oliyo ma yilate, lapatao dilelo limongoliyo 
ode bulemengiyo wawu yilobungiyo mao to 
tili lo kuburu lo hiyaliyo. !! Nga'amila jama'ati 
wawu nga'amila ta lo'odungohe pasali boyito 
ma dilu-diluyito. 

12 Wawu ngohuntuwa mujijat wawu tuwota 
u mo'olinggolabu hepilohutu lo mongorasul 
to wolota lo tawu ngohuntuwa. Nga'amila ta 
paracaya ode oli Isa Eya biyasaliyo heambuwa 
to Surambe li Nabi Sulayiman. t? Openu raiyati 
hepohurumatiya olimongoliyo, bo diyaluwo 
ta barani mogabungiya wolimongoliyo. 

14 Wawu ta paracaya ode oli Isa Eya ma 

lebe heoduhenga jumulaliyo, mongololai 
wawu mongobuwa. ?? Sababu mujijat 
ngohuntuwa hepilohutu lo mongorasul boyito, 
tawu-tawuwalo helodelo mayi ta hengongota 
ode diluwari, ode dalala da'a. Wawu ta 
hengongota boiyto hepopobalatoliyo mao to 
amongo meyalo bale-bale, alihu wonu bolo 
te Petrus lumawodeo teto, potala woliluliyo 
metuhata mao to ta hengongota boyito. 
169 Wawu ngohuntuwa olo ta heuyu-uyuhe 
lonto kota-kotawala to tili lo kota lo Yerusalem 
helodelo mayi ta mongongota wawu ta 
heilotuwanga lo lati. Timongoliyo nga'amila 
yiloluli lo kawasa li Isa Almasih. 

17 Puliti yo mao mongoimamu da'a wawu 
ta hedudua olimongoliyo, deuwitoyito 
tawu-tawuwala ta o pahamu Saduki, ma 
loiwaupao mongorasul boyito wawu loiulungao 
to tutupa to kota sababu timongoliyo 
moyingo da'a. 19(5:17) t° Bo to huyiliyo mao 
malaikati ngota lonto Allahuta'ala lomuo 
pintu-pintuwala lo tutupa wawu lodelo mao 
olimongoliyo ode bulemengiyo. Loiya lo 
malaikati boyito ode olimongoliyo, 22 “Ponaolo 
wawu tihulao timongoli to pango bele lo Eya 
wawu popotunggula mao ode tawu-tawuwalo 
tomimbihu tutumula kakali boti.” 21 Donggo 
dumodupa da'a timongoliyo ma lomaso mao 
ode pango bele lo Eya lapatao longajari tawu 
teto odelo parenta lo malaikati boyito. To 
wakutu boyito imamu da'a wawu ta hedudua 
olimongoliyo longambu mayi Mahkama lo 
agama, deuwitoyito majalisi lo bangusa Israel. 

Lapatao mongorasul boyito ma piloihamaliyo 
mayi lonto tutupa to ta hedahawa bele lo Eya. 
22 Bo tou ta ilahula boyito lonao mao 
ode tutupa, timongoliyo dila lo'odungga 
mao mongorasul teto. Lapatao timongoliyo 
lohuwalingayi wawu lopotunggulao odiye, 
23 "Todungga mao lamiyatiya pintu-pintuwala 
lo tutupa heuntiya mopiyohu wawu ta 
hedahawa woluwo to talu lo pintu. Bo tou 
amiyatiya lomuo mao pintu boyito, diyaluwo 
ngota mao ta ilodungga lamiyatiya to 
delomiyo.” 24Tou tauwa lo ta hedahawa bele 
lo Eya wawu mongoimamu da'a lo'odungohe 
habari boyito, timongoliyo iloheya wawu 
hepomikirangiya wolo u ma mowali to 
olimongoliyo lapatiyo mao. ?? Bo woluwo tawu 
ngota lonao mayi lopolele ode olimongoliyo 
odiye, "Ototayi mao: Tawu-tawuwala ta 
ilulungi mongoli to tutupa, woluwo to pango 
bele lo Eya wawu timongoliyo hepongajariya to 
tawu ngohuntuwa!” 2? Lapatao tauwa wawu ta 
hedahawa bele lo Eya ma lonao mota lohama 
mayi mongorasul boyito lonto bele lo Eya, bo 
dila wolo upakusa, sababu timongoliyo mohe 
bolo paiyo lo tawu ngohuntuwa boyito lo botu. 
27Timongoliyo ma lodelo mongorasul boyito 
wawu pilopotaluwoliyo mao lo Mahkama lo 
agama. Lapatao ti imamu da'a ma lomulayi 
lohintu ode olimongoliyo, 23 uwaliyo mao, 
"Wolo utiotutuwa ami hemongentela olimongoli 
mongajari to delomo Tanggula boyito. Bo 
masatiya timongoli ma lopo'opolu kota lo 
Yerusalem boti lo pongajari limongoli wawu 

timongoli ohila mopotanggungi lo duhu lo 
Tawu boyito ode olami.” 

29 Bo te Petrus wolo mongorasul boyito 
lolametao odiye, "Ito musi lebe ta'ati ode 
Allahuta'ala dila ode manusiya. 3? Timongoli ta 
lohinggi nyawa li Isa to salipu, bo Allahuta'ala 
Eya ta hetubo lo mongotiyombunto ma 
lopobongu mayi o-Liyo lonto kuburu. 3! Tiyo 
ma pilopolanggato Allahuta'ala wolo kawasa- 
Liyo lowali Tauwa wawu Ta mo'osalamati, alihu 
bangusa lo Israel motobati wawu ambunguwo 
lo Allahuta'ala to dusa. 3? Wawu ami sakusi lo u 
ma lowali botiye, odito olo Roh lo Allahuta'ala u 
yilohi mayi lo Allahuta'ala ode tawu-tawuwala 
ta ta'ati o-Liyo.” 

33 | o'odungoheo loiya boyito, timongoliyo 
loyingo da'a wawu ma ohila mohinggi nyawa 
lo mongorasul boyito. 34Bo tawu ngota ta 
o pahamu Parisi to delomo Mahkama lo 
agama boyito, ta tanggu-tanggula te Gamalil, 
ngotaliyo lo ta ahali lo Tawurat ta hehurumatiyo 
lo tawu ngohuntuwa, tilimihula mola wawu 
lohile alihu mongorasul boyito popokaluwariyo 
mao limongoliyo ngope'e. 3? Lapatao tiyo 
loloiya ode ta heambuwa boyito odiye, "Weyi 
tawu lo Israel, pikirangiya mao mopiyohu, wolo 
u ma pohutuwo limongoli ode tawu-tawuwala 
botiye! 3? Sababu omo-omolu ma yiloluwo 
te Teudas ta hemonganggapu batangaliyo 
ta leida'a wawu woluwo wopatohetuto ta 
hedudua oliyo, bo lapatao tiyo pilate lo tawu 
wawu ta hedudua oliyo ma lopupulepe wawu 
bolo yiloli lomao. 37 Tou yilapatao tiyo to 

wakutu podaputariyaliyo raiyati, ma yiloluwo 
te Yudas tawu lo lipu lo Galileya. Tiyo lotiyanga 
ta ngohuntuwa modudua oliyo, bo tiyo olo 
yilate wawu ma lopulepe nga'amila ta hedudua 
oliyo. 33Uwitolo sababuliyo poleleu mayi ode 
olimongoli, dila mao pohutu wolo-wolo ode 
tawu-tawuwala botiye. Hulimao timongoliyo, 
sababu wonu huhutu limongoliyo botiye 
bo lonto manusiya, tantu ngope'e mao ma 
moli. 3? Bo wonu uwito lonto Allahuta'ala, 
timongoli dila mowali mo'olahe tawu-tawuwala 
botiye wawu boma mopatatayi timongoli 
ta hepolawaniya to Allahuta'ala.” Odito 
nasehati le Gamalil wawu nasehati boyito 
tilolimo limongoliyo. 4? Lapatao timongoliyo 
muli lotiyangayi mongorasul boyito, wawu 
yilumbade mao limongoliyo lo bubo'o wawu 
ilentela limongoliyo mongajari tawu to delomo 
tangguliyo li Isa. Lapatao uwito timongoliyo 
ma bilebasiyaliyo mao. 7! Mongorasul boyito 
ma lolola mao ta heambuwa to Mahkama 
lo agama boyito wolo uhewengahu, sababu 
timongoliyo ma ilanggapu lo Allahuta'ala 
patuti modutola uhina lo tawu sababu tangguli 
Isa. 4? Wawu timi'idu dulahu timongoliyo dila 
o huheliliyo hepongajariya to pango bele lo 
Eya wawu to bele-beleyala lo tawu wawu 
hepopotunggula lo habari tomimbihu Ta 
pilojanjiya lo Allahuta'ala mowali Olongiya 
wawu mo'osalamati manusiya, deuwitoyito ti 
Isa Almasih. 

1 To wakutu boyito tou jumula lo muri 

li Isa ma lebe heoduhenga, to delomo 


RIWAYATI LO MONGORASULL 6.2-6 25 


jama'ati boyito ilomasa'ala, deuwitoyito 
tawu lo Yahudi ta o bahasa lo Yunani 
hehungo-hungota ode tawu lo Yahudi ta o 
bahasa lo Ibrani, sababu tawu lo Yahudi 
ta o bahasa lo Yunani hepoloiyawa deu 
mongojanda limongoliyo dila boti heoparaluwa 
limongoliyo tou timongoliyo hepolaya-layade 
mota onggosi tou ngohuyi-ngohuyi. ? Sababu 
uwito, mongorasul mopuladulota lotiyangayi 
mongomuri li Isa nga'amila motiambu wawu 
loloiya ode olimongoliyo odiye, "Ami dila 
sanangi wonu ami moberenti mopotunggulo 
Pirimani lo Allahuta'ala sababu musi mongurusi 
pasali lo ualo. 3 Wonu odito, lebe mopiyohu 
mongowutato molulawotao mongololai 
pitulota to wolota limongoli, ta otawa 
limongoli mopiyohu, ta polu-polu lo kawasa 
Roh Allahuta'ala wawu hikimati, alihu ami 
mominta'a olimongoliyo mokaraja tugasi 
boyito “wawu alihu u pikirangiyo lami bolo 
u modua wawu mopotunggulo Pirimani lo 
Allahuta'ala wambao.” 

> Usul boyito tilolimo lo jama'ati nga'amila 
wolo umopiyohu. Lapatao timongoliyo 
lolulawota ole Stepanus tala ngota ta o 
imani wawu polu-polu lo kawasa lo Roh lo 
Allahuta'ala, wawu te Pilipus, te Prokorus, 
te Nikanor, te Timon, te Parmenas wawu te 
Nikolawus tawu lo kota lo Antiyokiya. Tiyo dila 
tawu lo Yahudi boma lomaso agama lo Yahudi. 
6 Ta pitulota boyito pilopotaluwoliyo mayi 
wolo mongorasul, lapatao mongorasul boyito 
lopodutu mao lo olu'u to olimongoliyo wawu 

lodua lohile barakati ode Allahuta'ala, alihu 
timongoliyo mowali mokaraja tugasi boyito. 

7Wolo uodito, habari mopiyohe lonto 
Allahuta'ala tomimbihu ti Isa Almasih ma lebe 
hemololade mota. Wawu jumula lo muri li Isa 
to kota lo Yerusalem ma lebe heoduhenga 
wawu woluwo olo ngohuntuwa da'a imamu ta 
ma lowali paracaya ode oli Isa Almasih. 

8 Wawu te Stepanus ta polu-polu lo rahmati 
wawu kawasa lo Allahuta'ala, helohutu mujijat 
wawu tuwota u mo'olinggolabe da'a to wolota 
lo tawu ngohuntuwa. ? Bo ngohuntuwa tawu 
lo Yahudi ta hepobutola wole Stepanus. 
Timongoliyo boyito woluwo ngololota anggota 
lo jama'ati lo bele hepotabiyalo u tanggu- 
tanggula Bele Hepotabiya lo Tawu lo Libertini, 
deuwitoyito ta lonto propinsi Kirene wawu 
kota lo Iskandariya wawu ta lonto propinsi 
Kilikiya wawu Asiya. 1? Bo timongoliyo dila 
lowali lomutola u heloiya le Stepanus boyito, 
sababu Roh lo Allahuta'ala longohi mao ubijaki 
ode oliyo tou mobisala. 1! Lapatao timongoliyo 
lomiyo tawu ngololota alihu mopolele mayi 
odiye, "Ami lo'odungohe oliyo boti hemohujati 
oli nabi Musa wawu Allahuta'ala.” 12 Wolo 
dalala odito timongoliyo ma lopopatu lo 
hila raiyati wawu ta dudula'a-dudula'a wolo 
mongoahali lo Tawurat, tunggulo timongoliyo 
ma loheupa ole Stepanus wawu dileloliyo mao 
ode talu lo Mahkama lo agama. 13 Lapatao 
timongoliyo lopohuloayi lo sakusi ta dila banari 
ta hepoloiyawa odiye, “Tawu botiye turusi 
hemohujati bele lo Eya boti wawu hukum lo 

Tawurat, "sababu amiyatiya lo'odungohu oliyo 
hemobisala deu ti Isa tawu lo kota lo Najaret 
boyito ma mopolohubu bele lo Eya botiye 
wawu momoliao adati u tilolimonto loli oli 
nabi Musa.” 1? Nga'amila ta woluwo to delomo 
Mahkama lo agama boyito helopo'otontonga 
ole Stepanus, lapatao ilontonga limongoliyo 
lakuliyo odelo laku lo malaikati ngota. 
7 1Ti imamu da'a lohintu ode ole Stepanus 
odiye, "Banari meyalo dila u heloiya lo 
tawu boyito?” 
2Te Stepanus lolametao odiye, "Weyi 
mongowutato wawu mongotiyamo, dungohi! 
Allahuta'ala ta masahuru ma lopobiloheyi lo 
batanga-Liyo ode oli nabi Ibrahim tiyombunto 
tou tiyo donggo to lipu lo Mesopotamiya, 
tou dipo lotitatapu to kota lo Haran, 3wawu 
lopotunggulo Pirimani ode oliyo odiye, 
'Pokaluwari mao yio monto lipumu boti wawu 
monto mongowutatumu wawu ponaolo ode 
lipu u ma potunuwo-U mayi olemu.” #Lapatao 
tiyo ma lokaluwari mao monto Mesopotamiya 
lipu lo tawu lo Kasdim wawu lotitatapu to kota 
lo Haran. Tou tiyamoliyo ma yilate, Allahuta'ala 
lopoahu oliyo molalila ode lipu lo Kana'an u 
hetolawa to mongowutata wawu mongotiyamo 
masatiya boti. ? Wawu tou tiyo ledungga 
mota ode lipu lo Kana'an, Allahuta'ala dila 
longohi bahagiyangi ode oliyo, openu bo huta 
ngolango. Bo Allahuta'ala lojanjiya mongohi 
huta lo lipu boyito ode oliyo mowali hakuliyo 
wolo waliyaliyo, openu to wakutu boyito 
tiyo dipo o walao. @Pirimani lo Allahuta'ala 

ode oliyo odiye, 'Waliyamu ma mowali tawu 
deli to lipu lo tawu wawu timongoliyo ma 
mowali wato wawu arinaya lo ta to lipu 
boyito wopatohetuto tawunu hihewoliyo. 7 Bo 
bangusa ta mopowali wato olimongoliyo ma 
hukumaniyo-U, lapatao waliyamu boyito ma 
mokaluwari mayi monteto wawu moibadati 
ode ola-U to tambati botiye.” Odito Pirimani lo 
Allahuta'ala. $ Lapatao Allahuta'ala lomarenta 
mao moituna mongololai tuwoto timongoliyo 
lololimo janjiya boyito. Sababu uwito, ti nabi 
Ibrahim tou lo'otapu walao te Ishak, loluna 
mao oliyo to dulahe owaluliyo. Odito olo u 
pilohutu le Ishak tou tiyo lo'otapu walao ti nabi 
Yakob, wawu ti nabi Yakob olo lohutu odito 
tou lo'otapu wala'a mopuladulota ta lowali 
mongotiyombu lo bangusa lo Yahudi. 

3 Mongotiyombunto boyito lopotali oli nabi 
Yusup wutati mongoliyo yali-yali ode lipu lo 
Mesir sababu mohihiya. Bo Allahuta'ala woliyo 
10 wawu loposalamati oliyo monto nga'amila 
ususa, lapatao longohi mao oliyo hikimati 
tou lotaluwa woli Pirawun olongiya lo lipu 
lo Mesir ta lominta'a oliyo lowali gubornur 
wawu ta o kawasa to lipu lo Mesir wolo 
nga'amila tuwango istanaliyo. tt Lapatao 
polobiti ledungga to nga'amila lipu lo Mesir 
wawu Kana'an, tunggulo tawu lo'oalami 
polodutola da'a. Mongotiyombunto ilopulita 
lo ualo. t? Lapatao ti nabi Yakob lo'odungohu 
deu to lipu lo Mesir o pale hetahuwa wawu 
tiyo lopoahu to mongotiyombunto lonao 
oditomota motali pale teto. Uwito nonao 

limongoliyo bohuliyo. 13 Tou timongoliyo lonao 
mota oluwoliyo ode lipu lo Mesir, ti nabi 
Yusup ma lopotota mayi ode mongowutatiyo 
hehuhulanga deu tiyo yito wutati mongoliyo 
yali-yali ta pilotali limongoliyo omo-omolu. To 
wakutu boyito ma ilotawa le Pirawun lonto 
utonu asali li nabi Yusup. !#Lapatao ti nabi 
Yusup mota loihama mayi oli nabi Yakob 
tiyamoliyo wolo mongowarisiliyo. Jumulaliyo 
pitulopulalimolota. !? Lapatao ti nabi Yakob ma 
lonao ode lipu lo Mesir. Tetomola tiyo wolo 
mongowalaiyo ta mopuladulota lopopowate. 
16| apatao mayiyeti limongoliyo dileloliyo ode 
kota lo Sikem wawu yilobungiyo to huta u 
ma tilali li nabi Ibrahim lo doyi tala'a lonto 
mongowalae Hemor to kota lo Sikem. 

17 Tou Allahuta'ala ma ngope'e mopoganapu 
lo janjiyaliyo ode oli nabi Ibrahim, deuwitoyito 
mongohi huta lo lipu lo Kana'an, tawu lo 
Israel ta hetolawa to lipu lo Mesir ma lebe 
heoduhenga huntuwaliyo. 19Lapatao ma 
logantiya mayi olongiya ngota wuwewo 
lomarenta lipu lo Mesir ta dila motota lo 
riwayati li nabi Yusup. 19 Olongiya boyito 
helopo'osusa bangusanto wawu longarinaya 
mongotiyombunto wawu heloipomai mao 
ta kekeingo, alihu bangusanto dila mowali 
ngohuntuwa. 2? To wakutu boyito ti nabi Musa 
pilotutuliyo wawu tiyo otoliango Allahuta'ala 
wawu tolohula mola hihewoliyo tiyo biliyahiyo 
to bele liyamoliyo. ?! Lapatao tiyo piloipodutu 
mao lo mongodula'aliyo to bihu dutula, bo ti 
putiri le Pirawun lohama oliyo wawu lomiyahe 

oliyo odelo walaiyo lohihilawo. 2? Lapatao ti 
nabi Musa heilajariliyo lo nga'amila hikimati 
wawu ilimu lo tawu lo Mesir, wawu tiyo ma 
lowali ta ahali mobisala wawu huhutuliyo 
hepopujiya lo tawu. 

23To wakutu tiyo ma wopatopulu lotawunu 
umuruliyo, tilimimbulu to hilaliyo ohila 
momilohe mongowutatiyo, deuwitoyito tawu lo 
Israel. 24To wakutu boyito tiyo lo'onto tawu 
ngota hearinaya lo tawu lo Mesir, lapatao 
tiyo lopodulu tawu boyito wawu lohinggi 
nyawa lo tawu lo Mesir boyito. 2? Harapuliyo 
mongowutatiyo mongarati deu Allahuta'ala 
momake oliyo moposalamati olimongoliyo, bo 
timongoliyo dila mongarati. 2? Tou lolombuliyo 
mola tiyo lo'odungga ta dulota tawu lo Israel 
hepolohuluwa, lapatao tiyo longusaha mao 
mopodame olimongoliyo. Tiyo loloiya odiye, 
'Timongoli boti mohutato. Yilongola timongoli 
hepolohuluwa?' ?7 Bo ta o totala ode tamaniliyo 
boyito lohuntudeo oli nabi Musa wawu lohintu 
odiye, 'Tatonu ta lominta'a olemu lowali tauwa 
wawu hakimu to wolota lami? 23 Yio botiye 
tanu o patuju mohinggi nyawau, odelo olango 
yio lohinggi nyawa lo tawu lo Mesir boyito.' 
29Lo'odungoheo loiya boyito, ti nabi Musa 
ma yilohe sababu huhutuliyo ma ilotawa lo 
tawu. Lapatao tiyo lomentalo ode lipu lo 
Midiyan, lotitola tetomota wawu lo'otapu 
wala'a mongololai dulota. 

30 Wawu tou ma wopatopulu lotawunu tiyo to 
lipu lo Midiyan, woluwo malaikati ngota lonao 
mao ode oliyo to yilantala dila hepotitola lo 

tawu to huidu Sinayi to delomo tulu lai-laito 
lokaluwari mayi lonto wolota lo hiyambunga o 
duhi. 31Ti nabi Musa hilerani lo u ilontongaliyo 
boyito. Wawu tou tiyo lodudula mota o 
patuju momilohe monto u membidu, woluwo 
suwara lo Allahuta'ala Eya ode oliyo odiye, 

32 'Wau botiya Allahuta'ala Eya ta hetubo 

lo mongotiyombumu, te Ibrahim, te Ishak 
wawu te Yakob.’ To wakutu boyito ti nabi Musa 
lomolopalo wawu tiyo dilalo barani momilohe 
hiyambunga boyito. 33 Lapatao Allahuta'ala 
Eya lopotunggulao lo Pirimani ode oliyo odiye, 
'Yinggila mola santalemu, sababu tambati 
pilotitihulamu botiye huta suci. 3? Wau otutu 
ma lopo'obilohe osusa lo umati-U to lipu lo 
Mesir wawu Wau ma lo'odungohe wuwatio 
delomo hilawo limongoliyo. Uwitolo sababuliyo 
Wau lolaheyi moposalamati limongoliyo. Wawu 
masatiya dulo yio ma ahula-U monao ode lipu 
lo Mesir.” Odito Pirimani lo Allahuta'ala ode oli 
nabi Musa. 

35 Ti nabi Musa ta yiluntudiyo mao wolo 
yiyintu odiye, "Tatonu ta lominta'a olemu 
lowali tauwa wawu hakimu?’ Ti nabi Musa 
boyito olo ta ma bilintao Allahuta'ala 
lowali tauwa wawu ta mopobebasi, odelo u 
piloposambewo lo malaikati ta ma lopobiloheyi 
lo batangaliyo ode oliyo to hiyambunga lo 
duhi boyito. 3?Ti nabi Musa boyito olo ta 
lodelo mayi olimongoliyo lokaluwari mayi 
lonto lipu lo Mesir wolo mujijat wawu tuwota 
u mo'olinggolabu. Tiyo olo helohutu mujijat 
wawu tuwota u mo'olinggolabu to Deheta 

Mela wawu to yilantala dila hepotitola lo tawu 
wopatopulu lotawunu hihewoliyo. 37Ti nabi 
Musa boyito olo ta ma lobisala ode tawu lo 
Israel deu Allahuta'ala Eya ma mopotatapu 
mayi Nabi ngota monto wolota lo bangusa 
limongoli ta odelo tiyo. 33Ti nabi Musa 
boyito olo ta pe'epe'enta wolo tawu lo Israel 
mongotiyombunto to yilantala dila hepotitola 
lo tawu wawu ta ma lotaodu huidu Sinayi, 
lololimo Pirimani u mongohi mayi tutumula u 
pilopotunggulayi lo Allahuta'ala ode oliyo loli 
malaikati wawu u poposambewoliyo mayi ode 
olanto. 

39 Bo mongotiyombunto dila lota'ati wawu dila 
lololimo oliyo. Hila limongoliyo boma hetaluwa 
ode lipu lo Mesir. # Timongoliyo loloiya ode 
ole Harun wutati nabi Musa mohuhula odiye, 
'Pohutuwa mayi olami u tubola ta mowali 
tauwa lami, sababu ti nabi Musa boyito ta 
lodelo mayi olami lokaluwari mayi lonto lipu 
lo Mesir, dila otawa lami wolo u ma lowali 
oliyo.” 4t Lapatao to wakutu boyito timongoliyo 
lohutu mao patung lo walao sapi tuwawu 
wawu longohi mao kurubani ode oliyo. Wawu 
timongoliyo ma lohutu pesta sababu patung 
u pilohutu lo olu'u li mongoliyo lohihilawo 
boyito. 7? Lapatao Allahuta'ala lolola mao 
olimongoliyo wawu lomuli mao olimongoliyo 
molubo poliyama, hulalo wawu matolodulahu, 
odelo u tula-tulade to kitabi lo mongonabi 
odiye, 'Weyi tawu lo Israel, kurubani u heoloto 
limongoli wopatopulu lotawunu hihewoliyo to 
yilantala dila hepotitola lo tawu, uwito dila ode 

ola-U. #43 Wawu kema u hedelowa olimongoli 
boyito dila uwola-U, uwito bo kema lo dewa 
Moloh. Wawu timongoli olo hedelowa patung lo 
poliyama lo dewa Refan wawu patung-patung 
wuwewo u hetubo limongoli. Sababu uwito, 
timongoli ma pomai-U ode ngotuwali lo 

kota lo Babel.” Odito loiya lo Allahuta'ala u 
pilopotunggulayi lo nabi. 44 Kema tambati u 
tahu-tahu buluwa lo janjiya lo Allahuta'ala yito 
woluwo to mongotiyombunto to yilantala dila 
hepotitola lo tawu. Kema boyito pilohutuliyo 
odelo u ma pilomarenta mayi lo Allahuta'ala 
ode li nabi Musa, alihu pohutuwoliyo mao 
odelo gambari u ma pilotunu lo Allahuta'ala 
oliyo. 4” Lapatao kema boyito dileloliyo lo 
mongotiyombunto tou timongoliyo tau-tauwa 
ole Yosuwa ta loganti oli nabi Musa, lohehu 
huta botiye lonto bangusa-bangusa wuwewo 
ta ma hiluhu lo Allahuta'ala lonto talu lo 
mongotiyombunto. Kema boyito woluwo teye 
sambe ode jamani li nabi Dawud. “Ti nabi 
Dawud lo'osanangi hila lo Allahuta'ala wawu 
tiyo lohile ijini to Allahuta'ala mopotihulo 
tambati tuwawu potitola lo Allahuta'ala Eya 

li nabi Yakob. “7 Bo ti nabi Sulayiman ta 
lopotihulo bele lo Eya boyito. 

48 Bo Allahuta'ala ta laba-labatutu 
molanggato dila motipo'oyo to tambati u 
pilohutu lo manusiya, odelo u yiloiya lo 
Allahuta'ala loli nabi odiye, #? 'Soroga yito 
arasi-U wawu huta duduta'a-U. Donggo bele 
wololo u ma popotihulo limongoli ola-U? 
Wawu donggo tambati wololo u mowali 

potihuheliya-U? Wau lohihilawo ta ma lohutu 
nga'amila botiye.” Odito Pirimani lo Allahuta'ala 
Eya.” 50(7:49) 

51Te Stepanus loloiya poli odiye, "Weyi 
tawu-tawuwala ta mototoheta hilaliyo 
odelo ta kapiru ta dila yinawo modungohe 
Pirimani lo Allahuta'ala! Timongoli lalayita 
hemolawani Roh lo Allahuta'ala odelo 
mongotiyombu limongoli. >? Tatonu to wolota 
lo mongonabi ta dila ilarinaya lo mongotiyombu 
limongoli? Timongoliyo olo lohinggi nyawa 
lo tawu-tawuwala ta helopotunggulo habari 
lo odudungga mayi lo Ta banari lonto u 
mulo-mulolo lomayi. Wawu masatiya Ta 
banari boyito ma hiliyanatiya limongoli wawu 
pilate limongoli, deuwitoyito ti Isa Almasih. 
33Timongoli ma lololimo hukum lo Tawurat 
u piloposambewo lo mala-malaikatiyalo, bo 
timongoli dila lota'ati mao hukum boyito. ” 
Odito u yiloiya le Stepanus. 

34Tou anggota lo Mahkama lo agama boyito 
lo'odungoheo nga'amila boyito, timongoliyo 
ma loyingo da'a wawu hengiyota lo bohengo. 
>> Bo te Stepanus ta polu-polu lo Roh lo 
Allahuta'ala yilumanggela mola, lapatao 
ilontongaliyo tinelo Allahuta'ala wawu tineli 
Isa ta tihu-tihula to olowala lo Allahuta'ala. 
26| apatao tiyo loloiya odiye, “Bilohi, ilontongau 
soroga lohuo wawu Walao Manusiya tihu-tihula 
to olowala lo Allahuta'ala!” 

57Timongoliyo ma hewuwatia wawu 
hepomambola bulonga limongoliyo, lapatao 
timongoli ma loheupa oliyo rame-rame. 

38 Timongoliyo lodedea mota oliyo ode diluwari 
lo kota wolo patuju mohinggi nyawaliyo. Sakusi 
to butoa boyito helopodutu mao lo jumba 
limongoliyo to talu lo oato ta bohulotawu 
ngota ta tanggu-tanggula te Sawulus. Lapatao 
timongoliyo ma lomulayi lomai lo botu ole 
Stepanus. 7? Tou tawu ngohuntuwa boyito 
hepomaiya lo botu ole Stepanus, te Stepanus 
hemodua odiye, “Wu Isa Eya, tolimowa lomola 
nyawa latiya.” 6° Lapatao tiyo ma losuju wawu 
longuwatio wolo suwara mo'ohu'u odiye, "Wu 
Eya, dila popotanggungiya olimongoliyo dusa 
botiye!” Tou yilapato loloiya mao odito, tiyo 
ma yilate. 

1 Tou te Stepanus yilinggilaliyo nyawa, 

to dulahe boyito olo ma lomulayi arinaya 
da'a ode jama'ati to kota lo Yerusalem, 
tunggulo nga'amila ta paracaya ode oli Isa 
ma lopulepe wawu lololade mota ode lipu lo 
Yudeya wawu lipu lo Samariya, ngopohiya 
bolo mongorasul ta debo tatapu to kota 
lo Yerusalem. ? Tawu-tawuwala ta salehe 
lolobungao mayiyeti le Stepanus wawu ma 
hiliyonga limongoliyo wolo uto'otutuwa. 

3 Bo te Sawulus hemolousahawa mongantulu 
jama'ati boyito wawu tiyo hemolomasowa ode 
bele-beleyalo wawu hemodedeayi mongololai 
wawu mongobuwa ode bulemengiyo wawu 
lopomaso mao olimongoliyo ode tutupa. 

4Tawu-tawuwala ta ma lololade mota 
boyito helopotunggulao lo habari mopiyohu 
tomimbihu ti Isa Eya. > Te Pilipus tala ngota lo 
ta hemongurusi pasali lo ualo to jama'ati, lonao 

ode kota damanga tuwawu to lipu lo Samariya. 
Tetomota tiyo helopotunggulo habari mopiyohu 
tomimbihu Ta pilojanjiya lo Allahuta'ala mowali 
Olongiya ta mo'osalamati manusiya ode 
tawu-tawuwalo. "Tawu ngohuntuwa boyito 
helo'onto tuwota mo'oherani hepilohutu le 
Pilipus wawu timongoliyo helodungohe habari 
boyito wolo hilawo heliyatuwa. 7 Monto tawu 
ngohuntuwa ta heilotuwanga lo lati, ma 
yilumuwalao lati-latiyalo wolo uhewuwatia 
da'a. Wawu ngohuntuwa olo ta hepepea wolo 
ta hepenggowa hepilo'oluli limongoliyo. 3 Ta to 
delomo kota boyito ma hewengahe da'a. 

? Woluwo tawu ngota ta tangguliyo te Simon 
ta ma lohihewo hemolohutuwa sihiri to kota 
boyito wawu hemo'olinggolabe tawu lo suku 
Samariya. Tiyo hemopolele to tawu deu 
tiyo tawu ngota uda'a. 1? Tawu nga'amila 
hama lomayi monto ta dudula'a-dudula'a 
sambe ode raiyati biyasa hepodungohe 
oliyo wolo umopiyohu wawu hepoloiyawa 
odiye, “Tawu botiye kawasa lo Allahuta'ala 
ta tanggu-tanggula Ta Kawasa Da'a.” 1! Ma 
lohihewo timongoliyo hepodungohe oliyo 
wolo umopiyohu wawu helinggolabe lo sihiri 
hepohutuwoliyo. 1? Bo masatiya timongoliyo 
ma paracaya lo habari u hepopotunggulo 
mayi le Pilipus, deuwitoyito habari mopiyohu 
tomimbihu Yiladiya lo Allahuta'ala wawu 
tomimbihu ti Isa Almasih. Timongoliyo 
mongololai wawu mongobuwa ma lohudu mao 
batanga limongoliyo lihuwaliyo. 3 Te Simon 
lohihilawo lowali paracaya. Wawu tou yilapato 

yilihuwaliyo mao, tiyo layito pe'epe'enta wole 
Pilipus wawu tiyo hilerani lo'onto mao tuwota 
wawu mujijat dudulamango u hepilohutuliyo. 

14Tou mongorasul to kota lo Yerusalem 
lo'odungoheo deu tawu lo suku Samariya ma 
lololimo habari mopiyohe lonto Allahuta'ala, 
timongoliyo lopoahu mota ole Petrus wole 
Yahya lonao ode lipu lo Samariya. 12 Tou 
ledungga mota, mongorasul dulota boyito ma 
lodua alihu tawu lo Samariya mololimo Roh 
lo Allahuta'ala, !? sababu Roh lo Allahuta'ala 
dipo lotuhutayi to wolota limongoliyo. 
Timongoliyo bo yilihuwaliyo mao to delomo 
tangguli Isa Eya. +” Sababu uwito, mongorasul 
dulota boyito lopodutu mao lo olu'u to 
olimongoliyo wawu helodua lohile barakati 
ode Allahuta'ala. Tawu-tawuwala lo Samariya 
boyito ngota-ngota ma lololimo Roh lo 
Allahuta'ala. 

18Tou te Simon lo'onto mao cara lo 
mongorasul lopodutu mao lo olu'u limongoliyo 
to tawu ngota wawu Roh lo Allahuta'ala 
lolaheyi ode tawu boyito, tiyo lodelo mao doyi 
ode olimongoliyo 19 wawu loloiya odiye, "Wohi 
mayi wau haku wawu kawasa odito boyito, 
alihu wonu wau mopodutu mao lo olu'u to 
tawu ngota, tawu boyito ma mololimo Roh lo 
Allahuta'ala.” 

20 Bo te Petrus loloiya ode oliyo odiye, “Ma 
lolopu yio wolo doyimu, sababu harapumu 
yio mowali motali karuniya lo Allahuta'ala. 

21 Diyaluwo bahagiyangimu wawu hakumu 
to delomo pasali botiye, sababu hilamu dila 

motulidu to talu lo Allahuta'ala. 22 Potobatilo 
yio monto huhutumu moleta botiye wawu 
podua mola ode Allahuta'ala Eya alihu Tiyo 
mongambungu mayi niyati lo hilamu boti! 

23 Sababu ontongau, hilamu polu-polu lo hihiya 
wawu U dila banari.” 

24Te Simon lolametao odiye, “Pohileu 
timongoli modua mayi olau ode Allahuta'ala 
Eya alihu wau dila mowali odelo u heloiya 
limongoli.” 

25 Tou mongorasul dulota boyito yilapatao 
lopotunggulo Pirimani lo Allahuta'ala, 
timongoliyo lohuwalinga ode kota lo Yerusalem 
wawu to delomo nonao limongoliyo timongoliyo 
helopotunggulo habari mopiyohu tomimbihu ti 
Isa to kakambunguwala lo tawu lo Samariya. 

26 | apatao malaikati ngota lonto Allahuta'ala 
loloiya ode le Pilipus odiye, "Ponao mota yio 
ode ambahu salatani ode dalala motuhuta 
mota monto kota lo Yerusalem ode kota lo 
Gaza.” Odito u pilolele lo malaikati ode ole 
Pilipus. Dalala boyito dila rame. 27 Lapatao 
te Pilipus ma lonao. Woluwo tawu lo lipu lo 
Etiyopiya ngota ta kabi-kabiri, ta uda-uda'a 
wawu tauwa lo bondahara lo lipu boyito. 
Olongiya lo lipu boyito tabuwa ta heibodeliyo 
ti Kandake. Tauwa lo bondahara boiyto lonao 
ode kota lo Yerusalem mota moibadati. 28 Tawu 
boyito ma wuwa-wuwalingo wawu hulo-huloa 
to karetaliyo hemobaca lo kitabi li nabi Yesaya. 
29 Roh lo Allahuta'ala lobisala ode Pilipus odiye, 
"Ponao mota yio oditomota wawu podudula 
mota ode karetaliyo boyito!” 30 Te Pilipus 

ngointa tilumetea mota wawu lo'odungohe 
tawu boyito hemobaca lo kitabi li nabi Yesaya. 
Te Pilipus lohintu ode oliyo odiye, “Mongarati ti 
tuwani lo u hepobaca li tuwani?” 

31Tametiyo mao odiye, “Wololo wau mowali 
mongarati wonu diyaluwo ta motombangayi 
olau?” Lapatao tiyo lotiyanga ole Pilipus lotitae 
mola ode kareta wawu lotihuloa pe'enta woliyo. 
3? Ayati u hepobacaliyo boyito odiyamola 
tingohiyo, “Tiyo dilelo mao lo tawu-tawuwalo 
odelo himba tuwawu mao olotoliyo. Tiyo dila 
lobisala wolo-wolo odelo himba u dila lombeleo 
to wakutu hehuntingaliyo lambutiyo. 33 Tiyo 
hepilohinaliyo wawu uadili dila pilopowaliliyo 
to o-Liyo. Tiyo ma yilate wawu diyaluwo mao 
ta mowali mosirita mayi lo warisi-Liyo.” Odito 
tuwango kitabi li nabi Yesaya u hepobaca lo 
tawu lo Etiyopiya boyito. 

34 Loiya lo tawu lo Etiyopiya boyito ode 
ole Pilipus odiye, “Wau mohintu ode olemu, 
tomimbihu tatonu ti nabi lobisala odito? 
Tomimbihu batangaliyo lohihilawo meyambo 
tomimbihu tawu wuwewo?” 3? Te Pilipus ma 
lomulayi lotombango wawu loli ayati boyito tiyo 
lopotunggulao lo habari mopiyohu tomimbihu 
ti Isa Almasih ode oliyo. 3?Timongoliyo 
lopoturusi lo nonao limongoliyo wawu 
ledungga ode tambati tuwawu o taluhu. Tawu 
lo Etiyopiya boyito loloiya odiye, “Bilohi, timota 
o taluhu! Wolo u mo'obubula olau meilihu?” 
37 (8:36) 

38 apatao tawu lo Etiyopiya boyito 
loipoberenti mao lo karetaliyo. Timongoliyo 

dulota lolahe mota ode taluhu, lapatao te 
Pilipus lopolihu oliyo. 3? Tou timongoliyo 
lokaluwari mayi lonto taluhu, Roh lo 
Allahuta'ala lohama ole Pilipus lolola tambati 
boyito wawu tawu lo Etiyopiya boyito dilalo 
lo'onto oliyo. Lapatao tiyo lopoturusi lo 
nonaoliyo wolo uwenga-wengahu. 70 Debolo 
ma ilotawa le Pilipus, tiyo ma to kota lo Asdod. 
Tiyo ma lonao wawu helopotunggulo habari 
mopiyohe lonto Allahuta'ala to kota-kotawalo, 
sambe tiyo ledungga ode kota lo Kayisareya. 
1 To wakutu boyito te Sawulus donggo 
ohilawo da'a mopowohe wawu mohinggi 

nyawa lo mongomuri li Isa Eya. Tiyo lonao 
mao ode oli imamu da'a ? wawu lohile 
tuladu kawasa monto oliyo deloliyo ode 
mongotauwa lo bele-beleyala hepotabiya 
lo tawu lo Yahudi to kota lo Damsik, alihu 
wonu tiyo modudunggaya wolo mongololai 
meyambo mongobuwa ta hedudua pongajari 
li Isa Eya, tiyo ma modeupao olimongoliyo 
wawu dileloliyo mayi hepunguwa ode kota lo 
Yerusalem. 

3To delomo nonaoliyo ode kota lo Damsik 
tou tiyo ma hemembide mota, debolo 
tinela tuwawu tiliminelayi lonto soroga 
lohenggubeyi oliyo. “Tiyo lebalata ode huta 
wawu ilodungoheliyo woluwo suwara tuwawu 
hemoloiya mayi ode oliyo odiye, "Sawulus, 
Sawulus! Yilongola yio hemongarinaya ola-U?” 

> Te Sawulus lolametao odiye, "Tatonu Ito, 
Eya?” Suwara boyito lolametayi odiye, “Wau 
botiya ti Isa ta ilarinayamu boyito. 

6 Bo yio ponaolo ode delomo kota. Tetomota 
woluwo ta ma mopotota mayi ode olemu 
wolo u musi pohutuwomu.” Odito u pilolele lo 
suwara boyito ode ole Sawulus. 

7Mongotamani ngoponaowa woliyo ma 
lelebontongo, tunggulo didu lo'owali lobisala 
sababu timongoliyo memangi lo'odungohe 
suwara, bo timongoliyo dila lo'onto ta 
hemobisala boyito. 3 Te Sawulus lobongu mayi 
lonto huta wawu tilimihulo, lapatao lomuo 
matoliyo, bo tiyo didu lo'onto wolo-wolo. Ta 
ngoponaowa woliyo ma lodedea oliyo monao 
ode kota lo Damsik. ? Tolohuyi mola hihewoliyo 
tiyo dila mo'onto wawu tolohuyi mola olo 
hihewoliyo tiyo dila yilonga wawu longilu. 

10 To kota lo Damsik woluwo muri li Isa ngota 
tangguliyo te Ananiyas. To delomo bibilohu 
tiyo lo'onto oli Isa Eya loloiya ode oliyo odiye, 
"Ananiyas!” Tametiyo mao odiye, "Jo Eya!” 

11 Tj Isa Eya loloiya ode odiye, "Ponao mota 
yio ode dalala u tanggu-tanggula Dalala 
Motulidu wawu lolohe mao to bele le Yudas 
tawu ngota lonto kota lo Tarsus tangguliyo te 
Sawulus. Tiyo donggo hemodua t? wawu to 
delomo bibilohiyo tiyo lo'onto woluwo tawu 
ngota ta tanggu-tanggula te Ananiyas lonao 
mayi ode oliyo lopodutu lo olu'u to oliyo, alihu 
tiyo muli mowali mo'onto.” 

13Te Ananiyas lolametao odiye, "Eya, 
ilodungohe latiya monto tawu ngohuntuwa deu 
tawu boyito ma helohutu u moleta ngohuntuwa 
da'a ode tawu-tawuwala ta tilulawoto Eya to 
kota lo Yerusalem. !4Tiyo ma lo'otapu kawasa 

monto mongotauwa lo imamu modeupa tawu 
nga'amila ta paracaya to Ito Eya to kota boti.” 

15 Bo ti Isa Eya loloiya ode oliyo odiye, 
"Ponao lomota yio, sababu tawu botiye ma 
tilulawotu-U mopotunggulo habari tomimbihu 
Wau ode bangusa-bangusa wuwewo wawu ode 
mongo'olongiya wawu ode tawu lo Israel olo. 
le Wau lohihilawo ma mopobiloheo ode oliyo 
deu mayilaba huntuwaliyo lo ususa u musi 
tanggungiyoliyo sababu tiyo paracaya ode 
ola-U.” 

17 Lapatao te Ananiyas lonao oditomota wawu 
lomaso mao ode bele pilotihangataliyo. Tiyo 
lopodutu mao lo ulu'uliyo to ole Sawulus wawu 
loloiya odiye, "Sawulus wutatu'u, ti Isa Eya ta 
ma lopobiloheyi lo batanga-Liyo ode olemu 
to dalala pilonaowamu mayi, ma lopoahu 
mayi olau ode olemu, alihu yio muli mo'onto 
wawu mopolu lo Roh lo Allahuta'ala.” 18 Wawu 
to wakutu boyito lomola woluwo u odelo 
bulihu tola lodehu lonto matoliyo wawu tiyo 
ma muli lo'onto. Lapatao tiyo lobongu wawu 
yilihuwaliyo le Ananiyas. 

19 Te Sawulus lotitola ngolohuyi mola 
pe'epe'enta wolo mongomuri li Isa to kota 
lo Damsik. 2? Tou boyitolo tiyo ma lonao 
ode bele-beleyala hepotabiyalo wawu 
helopotunggulao deu ti Isa Almasih yito Walao 
Allahuta'ala. 

21 Nga'amila tawu ta lo'odungohe u odito 
hiheraniya wawu hepoloiyawa odiye, "Tiyo 
botiye ta mohinggila nyawa lo titalotita 
ta paracaya ode oli Isa boyito to kota lo 

Yerusalem. Wawu tiyo botiye lonao mayi 
odiyamayi wolo patuju moheupo wawu 
modelo olimongoliyo hepunguwa ode talu lo 
mongotauwa lo imamu to kota lo Yerusalem.” 

22 Bo te Sawulus ma lebe hedamangao 
pongaruliyo wawu tawu-tawuwala lo Yahudi 
ta hetolawa to kota lo Damsik dila mowali 
momutola oliyo, sababu tiyo hemongohi 
mayi bukti deu ti Isa yito Ta pilojanjiya 
lo Allahuta'ala mowali Olongiya wawu Ta 
mo'osalamati manusiya. 

23 Ngongolohuyi mola tawu lo Yahudi ta 
moyingo le Sawulus loheluma wawu lohutu 
niyati tuwawu mohinggi nyawaliyo. 24Bo 
patuju moleta boyito ilotawa le Sawulus. Huyi 
wawu dulahu tawu-tawuwala lo Yahudi boyito 
hedahawa nga'amila pintu lo gorobangi to 
kota alihu mowali mohinggi nyawaliyo. ?? Bo 
to huyiliyo tuwawu mongomuriliyo lohama 
mao oliyo wawu lopolahe mola oliyo to delomo 
karanji tuwawu lonto yitato bala batu lo kota. 

29 Tou ledungga mota ode kota lo Yerusalem, 
te Sawulus helolohimontala modudula mota 
ode mongomuri li Isa, bo nga'amila mohe ode 
oliyo, sababu timongoliyo dila yiyakini deu 
tiyo olo ngotaliyo lo ta paracaya ode oli Isa. 
27Bo te Barnabas lololimo oliyo wawu lodelo 
mao oliyo ode mongorasul wawu losirita mao 
ode olimongoliyo wololo te Sawulus lo'onto 
wawu lo'odungohe oli Isa Eya lobisala woliyo 
tou tiyo nao-nao ode kota lo Damsik wawu 
wololo obobaraniliyo helongajari to kota boyito 
tomimbihu pasali li Isa. “8 Lapatao te Sawulus 

debo tatapu wolimongoliyo. Tiyo ma lohelili 
kota lo Yerusalem wawu wolo obobaraniliyo 
tiyo helongajari tomimbihu pasali li Isa 
Eya. 2 Tiyo olo hemolosusualiya wolo tawu 
lo Yahudi ta o bahasa lo Yunani, tunggulo 
timongoliyo hemolololohe dalalo mohinggi 
nyawaliyo. 3? Bo tou pasali boyito ilotawa mao 
lo mongowutata ta ngoimani, timongoliyo 
lodelo mao oliyo ode rabuwa to kota lo 
Kayisareya wawu lonteto mao timongoliyo 
lomantu mao oliyo lonao ode kota lo Tarsus. 
31 | apatao nga'amila jama'ati to lipu lo 
Yudeya, to lipu lo Galileya wawu to lipu lo 
Samariya ma ilamani. Nga'amila jama'ati to 
tatambatiyala boyito bilongu lo Allahuta'ala 
wawu hetumula to delomo wohe ode Eya. 
Jumula limongoliyo ma lebe hengohuntuwa 
sababu tilurungiya lo Roh lo Allahuta'ala. 
32 To wakutu boyito te Petrus helonao 
ode nga'amila jama'ati. Tiyo lohepitao ode 
tawu-tawuwala ta tilulawoto Allahuta'ala 
to kambungu lo Lida. 33 Teto ilodunggaliyo 
mota woluwo tawu ngota tangguliyo te 
Eneyas ta ma walu lotawunu bala-balata 
to tambati pottuluheliyo sababu pepeo. 
34Te Petrus loloiya mao ode oliyo odiye, 
"Eneyas, ti Isa Almasih ma mopo'oluli olemu. 
Bongulo wawu popoberesiya lomao tambati 
pottuluhemu!” Wawu tou boyitolo tiyo ma 
lobongu. 3? Nga'amila ta to kambungu lo 
Lida wawu kakambunguwala wuwewo to 
datahu Saron ta lo'onto ole Eneyas, ma lowali 
pilaracaya ode oli Isa Eya. 

36 To kota lo Yope woluwo muri li Isa ngota 
tangguliyo ti Tabita. Tangguliyo to delomo 
bahasa lo Yunani ti Dorkas, deboliliyo mao 
bu'ulu. Tabuwa boyito helohutu u mopiyohe 
ngohuntuwa wawu hemoloturungiya ta 
hemisikiniya. 37 Bo to wakutu boyito tiyo 
longongoto wawu yilate. Tou ma yilapato 
yilihuwaliyo, mayiyetiliyo pilopobalatiyo 
mao to huwali to yitato. 33 Kambungu lo 
Lida wewembide wolo kota lo Yope. Tou 
mongomuri li Isa to kota boyito lo'odungoheo 
deu te Petrus woluwo to kambungu lo Lida, 
timongoliyo lopoahu mota ta dulota ode oliyo 
wolo hihile odiye, “Ponao mayi ode tambati 
lami.” 3? Lapatao te Petrus ma ngointa lonao 
wolimongoliyo. Tou ledungga mota oditomota, 
tiyo dileloliyo mao ode huwali to yitato wawu 
nga'amila mongojanda tilimihula to tililiyo 
wawu hehiyonga. Timongoliyo lopobiloheo 
oliyo bo'o wawu kayini u pilohutu li Dorkas 
to wakutu tiyo donggo tumu-tumulo. 4? Bo 
te Petrus lopohinggi mao olimongoliyo ode 
bulemengiyo, lapatao tiyo lotibonggohu'u 
wawu lodua. Tiyo lomiloheo ode mayiyeti 
boyito wawu loloiya odiye, “Tabita, bongulo!” 
Lapatao ti Tabita ma lomuo mayi matoliyo 
wawu tou lo'onto mao ole Petrus, tiyo lobongu 
wawu lotihulo'o. 4t Te Petrus lodihu mao 
olu'uliyo wawu lomantu mao oliyo tilimihulo. 
Lapatao tiyo lotiyangayi tawu-tawuwala ta 
tilulawoto Allahuta'ala wolo mongojanda wawu 
lopobiloheo olimongoliyo deu tabuwa boyito 
ma muli tilumumulo. #2 Habari boyito ilotawa 

lo ta to kota lo Yope wawu ngohuntuwa tawu 
teto ta ma lowali paracaya ode oli Isa Eya. 
43 | apatao te Petrus lotitola ngolohuyi mola to 
kota lo Yope, to bele lo ta tanggu-tanggula te 
Simon ta mokkarajawa walito. 

10 1 To kota lo Kayisareya woluwo tawu 

ngota ta tangguliyo te Korneliwus tauwa 

lo pasukan lo lipu lo Italiya. ? Tiyo tawu ngota 
salehe. Tiyo wolo tawu nga'amila to beleliyo 
mohe lo Allahuta'ala wawu hemoloturungiya 
ta hemisikiniya to wolota lo raiyati tawu 
lo Yahudi wawu layito hemoloduawa ode 
Allahuta'ala. 3 Tanu ma jamu tiga lolango tiyo 
lo'onto wolo umopatato to delomo bibilohu 
woluwo malaikati ngota lonto Allahuta'ala 
lonao mayi ode oliyo wawu loibode oliyo odiye, 
"Korneliwus!” 

4Tiyo lomiloheo malaikati boyito wawu 
wolo uwohe-wohe tiyo loloiya odiye, “Ma 
wolo patuju lo Ito Eya?” Malaikati boyito 
lolametao, “Nga'amila dua wawu sadakamu 
ma tilolimo lo Allahuta'ala. ? Sa'ati boti ahuli 
lomota ngololota tawu ode kota lo Yope mota 
motiyangayi tawu ngota ta tanggu-tanggula te 
Simon wawu ta hetanggulaliyo olo te Petrus. 
6 Tiyo hanga-hangata to bele le Simon ta 
mokkarajawa walito to bihu pentadu.” 7 Tou 
yilapatao lobisala, malaikati boyito ma lonao. 
Te Korneliwus ma lotiyangayi mongowato 
dulota to beleliyo wawu pajule ngota ta 
salehe to wolota lo ta hemokawali oliyo. 3 Tiyo 
lotombangao patujuliyo ode olimongoliyo 

wawu lapatao lopoahu olimongoliyo monao 
ode kota lo Yope. 

9Lolombuliyo mola tou timongoliyo towulota 
henaowa wawu ma membide mota ode kota 
lo Yope, tanu ma jamu duwabelas mohulonu, 
te Petrus lobotula mola ode tambati to yitato 
u dila wato-watopo mola modua teto. 1? Tiyo 
lo'orasa pilolango wawu ma ohila monga. Bo 
tou ualo ma hesadiyaliyo, Roh lo Allahuta'ala 
lokawasa mayi oliyo. J Tiyo lo'onto mola 
hulungo lohuo wawu lolaheyi barangi tuwawu 
ode huta u odelo kayini motanggalo hetihuta 
tutuliyo wopato. t? To delomiyo woluwo 
bina-binatangiyala oatiyo wopato, binatangi 
u hepotialapa wawu burungi u tumombota. 

13 Woluwo suwara tuwawu ilodungoheliyo 
loloiya mayi odiye, "Weyi Petrus, olotalo, uwito 
mowali alolo!” 

14 Te Petrus lolametao odiye, "Dila Eya, 
sababu watiya dipo pe'enta mao yilonga 
u haramu wawu najisi.” 13 Suwara boyito 
loloiya mayi oluwoliyo odiye, "Wolo u ma 
pilopohalale lo Allahuta'ala, keke dila mao 
popoharamuwamu.” 19 Pasali botiye lowali 
sambe po'otolu wawu lapatao barangi boyito 
lobinta'a mola ode hulungo. 

17 Te Petrus hemoloyintuwa to delomo hilaliyo, 
wolo pituwa lo bibilohe u ma ilontongaliyo 
boyito. To wakutu boyito tawu-tawuwala ta ma 
ilahula mota le Korneliwus, ma to bubunggalo 
lo bele le Simon ta mokkarajawa walito. 
Timongoliyo lo'otapu mota bele boyito, sababu 
timongoliyo helohintu to tawu tou henaowa 

mota. 1 Timongoliyo loibodeyi tawu ngota 
lonto bele boyito wawu lohintu odiye, "Woluwo 
meyalo dila te Simon ta tanggu-tanggula te 
Petrus lotihangata to bele boti?” 

19 Tou te Petrus donggo hemomikirangi 
bibilohe boyito, Roh lo Allahuta'ala loloiya 
ode oliyo odiye, “Bilohi, woluwo ta towulota 
hepololohe olemu. 2? Bongulo, polahu lomola 
ode tibawa, ponaolo wolimongoliyo wawu 
dila popobimbangiya hilamu, sababu Wau 
lohihilawo ta lopoahu mayi olimongoliyo 
odiyamayi.” 2! Lapatao te Petrus lolahe mola 
ode tibawa wawu lobisala ode tawu boyito 
odiye, “Wau ta helolohu limongoli. Wolo patuju 
limongoli lonao mayi odiyamayi?” 

22Timongoliyo lolametao odiye, "Ti tuwani 
Korneliwus tauwa lo pasukan lopoahu mayi 
olamiyatiya odiyamayi. Tiyo tawu ngota banari 
wawu mohe lo Allahuta'ala. Nga'amila tawu 
lo Yahudi hepoleleya deu tiyo tawu ngota 
mopiyohe hilaliyo. Malaikati lo Allahuta'ala 
lomarenta oliyo motiyanga mota oli tuwani 
ode beleliyo wawu modungohe wolo u ma 
loiya li tuwani.” 23 Te Petrus loloduwo mao 
olimongoliyo ode delomiyo wawu lotuluhe 
teto. Lolombuliyo mola tiyo ma lobongu 
wawu ma lonao pe'enta wolimongoliyo. Wawu 
woluwo olo ngololota ta paracaya ode oli Isa 
to kota lo Yope lonao woliyo. 24 Lolombuliyo 
mola timongoliyo ma ledungga ode kota lo 
Kayisareya. Te Korneliwus ma lotiyangayi 
mongowutatiyo wawu mongosahabatiliyo 
moambuwa mohulata olimongoliyo. ?? Tou 

te Petrus ma momaso mao ode bele, te 
Korneliwus lonao mayi losambuti oliyo 
wawu losujudu molubo oliyo. 2? Bo te Petrus 
lopotihula mola oliyo wawu loloiya odiye, 
"Bongulo! Watiya olo manusiya odelo ito.” 

27 Wolo ubibisalawa timongoliyo lomaso mao 
ode delomiyo wawu ilodungga mao le Petrus 
teto ma woluwo tawu ngohuntuwa heambuwa. 
28 Tiyo loloiya ode olimongoliyo odiye, "Otawa 
limongoli lohihilawo deu dini-dini to tawu 
ngota tawu lo Yahudi mosahabatiya wawu 
mogawuliya wolo tawu ta dila Yahudi. Bo 
Allahuta'ala ma lopobiloheyi olatiya deu dila 
mowali molanggula to tawu ngota najisi 
meyambo haramu. 2? Uwitolo sababuliyo 
watiya dila kabaratani tou watiya mota 
tiliyangiyo monao mayi odiyamayi. Poleleya 
mayi olatiya wolo sababuliyo timongoli 
loitiyangayi olatiya.” 

30 Te Korneliwus lolametao odiye, "Tou 
wopahuyi yilalu mao, odelo wakutu botiye, 
deuwitoyito tanu jamu tiga lolango, watiya 
donggo hemodua to bele. Debolo woluwo 
tawu ngota tilimihulayi to talu latiya, 
kayiniliyo heinta-intawa 3t wawu loloiya 
odiye, 'Korneliwus! Nga'amila dua wawu 
sadakamu ma tilolimo lo Allahuta'ala. 32 Ahuli 
lomota tawu ngololota ode kota lo Yope mota 
motiyangayi tawu ngota ta tanggu-tanggula te 
Simon wawu ta hetanggulaliyo olo te Petrus. 
Tiyo hanga-hangata to bele le Simon ta 
mokkarajawa walito to bihu pentadu.” Odito 
u piloleleliyo olatiya. 33 Uwitolo sababuliyo 

watiya ma ngointa lopoahu mota to tawu 
motiyangayi olanto wawu ito lonao mayi wolo 
piyohu hilawo. Masatiya amiyatiya nga'amila 
ma heambuwa teye to talu lo Allahuta'ala, 
modungohe nga'amila u ma pilomarenta mayi 
lo Allahuta'ala Eya ode olanto.” 

34 | apatao te Petrus loloiya odiye, 
"Tutuliyotutu watiya ma longarati deu 
Allahuta'ala dila hemopobebedawo lo tawu. 
35 Timi'idu tawu ta mohe lo Allahuta'ala wawu 
ta mongamali mao u banari, openu boli lonto 
suku tonu tiyo, ta boyito ta mo'osanangi 
hila lo Allahuta'ala. 3? Utiye Pirimani u 
peipoposambewo mayi lo Allahuta'ala ode 
tawu lo Israel, deuwitoyito habari mopiyohu 
deu nga'amila ta paracaya ode oli Isa ma 
lodame wolo Allahuta'ala. Ti Isa Almasih 
yito, Eya lo manusiya nga'amila. 37 Otawa 
limongoli wolo u ma lowali lomulayi mayi 
lonto lipu lo Galileya tilunggula mota ode 
nga'amila lipu lo Yudeya tou ti nabi Yahya 
ma yilapato lopotunggulayi deu tawu musi 
meilihu. 33 Utiye u ma lowali, deuwitoyito ti 
Isa tawu lo kota lo Najaret ma tilulawoto 
Allahuta'ala wawu yilohiya-Liyo mao kawasa 
lo Roh lo Allahuta'ala. Tiyo helonao ode 
kakambunguwalo helolohutuwa piyohu wawu 
helopo'oluli nga'amila ta hekawasawa lo 
lati, sababu Allahuta'ala wo-Liyo. 3? Wawu 
amiyatiya ta ma lo'onto nga'amila u pilohutu 
li Isa to kota lo Yerusalem wawu nga'amila 
kambungu lo tawu lo Yahudi. Wawu Tiyo ma 
pilate lo tawu to salipu. “?Ti Isa boyito ma 

bilongu mayi lo Allahuta'ala lonto kuburu to 
dulahe otoluliyo. Wawu Allahuta'ala longohi 
mao ijini o-Liyo mopobiloheyi lo batanga-Liyo, 
41 dila ode nga'amila raiyati tawu lo Yahudi, 
bo ode olamiyatiya ta ma lemulo tilulawoto 
Allahuta'ala mowali sakusi. Amiyatiya ma 
yilonga wawu longilu pe'enta wo-Liyo tou Tiyo 
ma lobongu mayi lonto kuburu. #? Wawu Tiyo 
ta ma longohi mayi tugasi ode olamiyatiya 
mopotunggulo habari mopiyohu ode tawu- 
tawuwalo wawu mopohabari mao deu ti 

Isa boti ta ma tilantu mayi lo Allahuta'ala 
mowali Hakimu lo ta hetumula wawu ta 
yilate. 3Tomimbihu Tiyo nabi nga'amila ma 
lopotunggulayi deu titalotita ta paracaya 

ode o-Liyo, ma ambunguwo lo Allahuta'ala 
dusaliyo.” 

44 Tou te Petrus bisa-bisala odito, Roh lo 
Allahuta'ala lolaheyi ode tawu-tawuwala ta 
ma lo'odungohe habari mopiyohe boyito. 

459 Wawu nga'amila tawu lo Yahudi ta paracaya 
ode oli Isa, ta lonao mayi wole Petrus lonto 
kota lo Yope, hiheraniya lo'onto mao karuniya 
lo Roh lo Allahuta'ala ma yilohi-Liyo mao 

olo ode tawu-tawuwala bangusa wuwewo 

ta dila hetunawa. #? Sababu timongoliyo 

ma lo'odungohe tawu-tawuwala boyito 
hepobisalawa lo baha-bahasala wuwewo u dila 
otawa limongoliyo, odelo u yilohi mayi lo Roh 
boyito bisala limongoliyo wawu timongoliyo 
helopolanggato Allahuta'ala. Te Petrus loloiya 
odiye, 4” "Tawu-tawuwala boti ma lololimo 
Roh lo Allahuta'ala odelo ito. Dila ponga lo 

akali woluwo tawu ta momubula olimongoliyo 
lihuwala lo taluhu.” 48 Lapatao te Petrus 
lopoahu olimongoliyo lihuwaliyo to delomo 
tangguli Isa Almasih. Wawu timongoliyo lohile 
ole Petrus alihu motitolapo ngolohuyi teto 
wolimongoliyo. 
1 1 1 Mongorasul wawu ta paracaya ode oli 
Isa to lipu lo Yudeya ma lo'odungohu 
deu tawu-tawuwala bangusa wuwewo ma 
lololimo olo habari mopiyohe lonto Allahuta'ala. 
2 Tou te Petrus lohuwalinga mota ode kota 
lo Yerusalem, tawu-tawuwala lo Yahudi ma 
lobutola woliyo. 3 Loiya limongoliyo odiye, "Yio 
ma lomaso ode bele lo ta dila hetunawa wawu 
yilonga pe'enta wolimongoliyo!” #Bo te Petrus 
lotombangao wolo umotoyunuto unga'amila 
boyito odiye, 

3 "Tou wau donggo hemodua to kota lo Yope, 
wau kilawasa lo Roh lo Allahuta'ala wawu wau 
lo'otapu bibilohe tuwawu. Woluwo barangi 
tuwawu odelo kayini ngopita motanggalo 
hetihuta tutuliyo wopato lolaheyi lonto 
hulungo sambe ode talu'u. ? Wau lopo'obiloheo 
wawu to delomiyo ilontongau woluwo 
bibinatangiyala oatiyo wopato, bibinatangiyala 
molinggelo, bibinatangiyala u hepotialapa 
wawu buburungiyalo u tomombota. 7 Lapatao 
wau olo lo'odungohe suwara tuwawu lobisala 
mayi ode olau odiye, "Weyi Petrus! Olotalo, 
utiye mowali alolo!” 3 Bo wau loloiya mao 
odiye, 'Dila Eya, sababu dipo pe'enta mao u 
haramu meyalo u najisi lomaso ode delomo 
ombongo latiya.” ? Tou oluwoliyo suwara 

lonto soroga boyito lobisala mayi ode olau 
odiye, "Wolo u ma pilopohalale lo Allahuta'ala, 
keke dila mao popoharamuwamu!"' 10 Pasali 
odiye botiye lowali sambe po'otolu, lapatao 
nga'amila ma muli lobinta'a mola ode hulungo. 
11 Wawu tou boyitolo olo woluwo ta towulota 
hetihula to talu lo bele pilotihangata lami. 
Timongoliyo ilahula mayi lo tawu ode olau 
lonto kota lo Kayisareya. t? Lapatao Roh lo 
Allahuta'ala loloiya mayi ode olau odiye, 
'Ponaolo yio pe'enta wolimongoliyo wawu dila 
popobimbangiya hilamu!” Wawu ta wolomota 
mohutato boti olo lonao wolau pe'enta wawu 
ami lomaso mao ode bele lo tawu ta loitiyanga 
olau boyito to kota lo Kayisareya. 13 Wawu tiyo 
losirita mayi ode olami, wololo tiyo lo'onto 
malaikati ngota tilimihula to delomo beleliyo 
wawu lobisala ode oliyo odiye, 'Ahuli lomota 
tawu ngololota monao ode kota lo Yope mota 
motiyangayi ole Simon ta hetanggulaliyo te 
Petrus. 1?Tiyo ma moposambewo mayi habari 
tuwawu ode olemu, u mo'osalamati olemu 
wawu nga'amila tawu to belemu.’ Odito u 
pilolele lo malaikati ode oliyo. +> Wawu tou 
wau lopotunggulao lo habari mopiyohe ode 
olimongoliyo, Roh lo Allahuta'ala lolaheyi ode 
yitati mongoliyo, odelo u omo-omolu lowali 
to olanto. 1? Wau ma lo'oela mayi loiya li Isa 
Eya odiye, 'Ti nabi Yahya ta mopopolihuwa 
ma mopolihu lo taluhu olimongoli, bo didu 
mohihewo timongoli ma lihuwa lo Allahuta'ala 
lo Roh-Liyo.” Odito loiya li Isa. t Dila ponga 
lo akali wau momubula Allahuta'ala mongohi 

mayi karuniya-Liyo ode olimongoliyo, odelo 
Tiyo longohi mayi ode olanto tou ito boheli 
pilaracaya ode li Isa Almasih Eya.” 

18 Tou timongoliyo lo'odungohe pasali boyito, 
timongoliyo dilalo lomutola ole Petrus, bo 
lomuji Allahuta'ala. Timongoliyo loloiya odiye, 
"Allahuta'ala ma longohi mao dalalo ode 
tawu-tawuwala bangusa wuwewo motobati, 
alihu timongoliyo mo'otapu tutumula kakali.” 

19 Tou te Stepanus ma yilapato pilate lo tawu, 
ma tilimimbulu arinaya ode tawu-tawuwala ta 
paracaya ode oli Isa. Timongoliyo ma lololadu 
sambe ode datahu Penisiya, ode lito lo Siprus 
wawu ode kota lo Antiyokiya. Bo timongoliyo 
bo hepopotunggula lo pongajari tomimbihu 
ti Isa Almasih ode tawu lo Yahudi wambao. 

20 Bo to wolota limongoliyo woluwo ngololota 
tawu lo Yahudi ta lonto lito lo Siprus wawu ta 
lonto kota lo Kirene ledungga mao ode kota 
lo Antiyokiya wawu hepopotunggula lo habari 
mopiyohu lonto Allahuta'ala tomimbihu ti Isa 
Eya ode tawu ta dila Yahudi. ?t Kawasa lo 
Allahuta'ala woluwo to olimongoliyo, tunggulo 
ngohuntuwa da'a tawu ta dila Yahudi ta ma 
pilaracaya ode oli Isa Eya. 

22 Habari limongoliyo boyito ma ilodungohe lo 
jama'ati to kota lo Yerusalem, lapatao jama'ati 
boyito lopoahu ole Barnabas lonao ode kota 
lo Antiyokiya. 23 Tou te Barnabas ledungga 
mota wawu lo'onto mao rahmati lo Allahuta'ala 
to olimongoliyo, tiyo ma yilengahu wawu 
lonasehati mao nga'amila ta ma paracaya 
boyito, alihu tatapu ta'ati ode oli Isa Eya. 

24 Te Barnabas tawu ngota mopiyohe hilaliyo, 
polu-polu lo Roh lo Allahuta'ala wawu imani. 
Sababu habari mopiyohe pilopotungguliyo le 
Barnabas, ngohuntuwa tawu ta ma pilaracaya 
ode oli Isa Eya to kota boyito. 

25 Lapatao te Barnabas lonao ode kota 
lo Tarsus mota helolo-lolohe ole Sawulus. 

29 Wawu tou ma lodudunggaya mao wole 
Sawulus, tiyo lotiyanga oliyo ode kota lo 
Antiyokiya. Timongoliyo lotitola pe'enta wolo 
jama'ati to kota boyito wawu longajari tawu 
ngohuntuwa teto ngotawunu hihewoliyo. To 
kota boyito ta paracaya ode oli Isa bohuliyo 
tilanggulaliyo muri le Almasih. 

27 To wakutu boyito lonao mayi nabi ngololota 
lonto kota lo Yerusalem ode kota lo Antiyokiya. 
28 Ngotaliyo to wolota limongoliyo tangguliyo 
te Agabus tilimihula mola wawu wolo kawasa lo 
Roh Allahuta'ala lopo'ota deu yiladiya lo Roma 
ma odungga lo polobiti da'a. Pasali botiye 
ledungga to jamani li kayisar Klawudiwus. 

29 | apatao mongomuri li Isa to kota lo 
Antiyokiya lomutusani mohimoa sumbangan, 
motu'ude wolo owoluwo limongoliyo wawu 
molawo mota ode mongowutata ta ngoimani 
ta hetolawa to lipu lo Yudeya. 3? Lapatao 
putusani boyito ma piloponao limongoliyo 
wawu sumbangan u yilemo'o ma yilawo 
limongoliyo ode mongotauwa lo jama'ati to 
kota lo Yerusalem loli ole Barnabas wole 
Sawulus. 
1 2 1 To wakutu boyito ti olongiya Herodes 
Agripa ma loiwaupa tawu ngololota 

to jama'ati. ?Lapatao tiyo lopoahu mohinggi 
nyawa le Yakobus wutate Yahya lo sabele. 3 Tou 
tiyo lo'onto mao deu pasali boyito lo 'osanangi 
hila lo raiyati tawu lo Yahudi, tiyo loiwaupao 
olo ole Petrus. To wa kutu boyito dulahu 
buka lo roti dila o ragi. “Tou te Petrus ma 
ilowaupaliyo, tiyo ma piloiulungiyo to tutupa 
wawu piloida haliyo mao to ta wopato lemboa, 
timi'idu lemboa wopatota mongopajule. Ti 
olongiya Herodes Agripa o patuju mongadili 
oliyo to talu lo raiyati lapato dulahu buka 
poelaliyo obebasi lo tawu lo Yahudi lonto lipu 
lo Mesir. > Tou te Petrus tatahangi to delomo 
tutupa, jama'ati wolo utiotutuwa hepoduawa 
oliyo ode Allahuta'ala. 

5Tou ma lombu mola ti olongiya Herodes 
Agripa ma mopotaluwa le Petrus ode raiyati 
huyi boyito, te Petrus tutuluhu to wolota 
lo pajule dulota, pungu-pungu lo rante 
meheluduluwo. Wawu mongopajule wuwewo 
mao hedahawa to talu lo pintu lo tutupa. 
7 Debolo malaikati ngota lonto Allahuta'ala 
tilimihulao to talu le Petrus wawu tinela 
tuwawu tiliminelayi to huwali lo tutupa boyito. 
Malaikati boyito lola'apa ole Petrus momongu 
oliyo wawu loloiya odiye, "Aliheo bongulo!” 
Lapatao rante pungu-pungu ole Petrus boyito 
ma lohuo. 8Lapatao malaikati boyito loloiya 
poli ode oliyo odiye, “Tihuta mola wohutamu 
wawu pomakeya mola santalemu!” Lapatao te 
Petrus olo lohutu mao odito. Wawu malaikati 
boyito loloiya poli ode oliyo odiye, "Pomakeya 
mola jumbamu wawu dudui lomayi wau!” 

? apatao te Petrus loduduao malaikati boyito 
ode bulemengiyo wawu dila otawaliyo u 
hepohutuwo lo malaikati boyito otutu lowali, 
harapuliyo tiyo bo tohi-tohilopo. 1?Tou ma 
yilumawode mota to ta hedahawa bohuliyo 
wawu oluwoliyo, timongoliyo ma ledungga ode 
pintu gorobangi wuwate. Pintu boyito lohuo 
lohihilawo. Timongoliyo ma lokaluwari mao loli 
hulupilo ode kota. Lapatao malaikati boyito 
debolo ma didu ilontonga le Petrus. 

11 Wawu tou ma lotota mao loutawu, te 
Petrus loloiya odiye, "De utiye ma ilotawau 
deu banari Allahuta'ala Eya lopoahu mayi 
malaikati-Liyo loposalamati olau monto olu'u 
li olongiya wawu monto uhetuwa-tuwawuwa u 
ohila pohutuwo lo raiyati lo Yahudi.” 

1? Wawu tou ma lomikirangi mao ngope'e, 
tiyo lonao ode bele li Mariya ti mama le Yahya. 
Te Yahya yito hetanggulaliyo olo te Markus. 
Teto woluwo tawu ngohuntuwa heambuwa 
hepoduawa. 13 Tou tiyo longokoao pintu 
lo bubunggalo, lonao mayi tabuwa ngota 
ta tangguliyo ti Rode momilohe tatonu ta 
hemongokoa pintu lo bubunggalo boyito. 

14 Tou ilonuheliyo mao suwara le Petrus, tiyo 
ma yilengahu, tunggulo ilolipataliyo lomuo 
pintu lo bubunggalo boyito ole Petrus. Tiyo 
boma tilumeteo lomaso ode delomiyo mao 
lopotota deu te Petrus woluwo to talu lo pintu 
lo bubunggalo. '?Timongoliyo loloiya ode 
tabuwa boyito odiye, "Yio boti ma biyongo.” Bo 
tabuwa boyito tatapu hemoloiya deu memangi 

banari odito. Timongoliyo loloiya poli ode oliyo 
odiye, "Uwito malaikatiliyo.” 

16 Bo te Petrus debo turusi hemongoko'o, 
wawu tou timongoliyo lomuo mao pintu lo 
bubunggalo, timongoliyo ma lo'onto oliyo 
wawu timongoliyo ma hiheraniya. 17 Bo te 
Petrus lolomaya mota, alihu timongoliyo 
motipo'oyo, lapatao tiyo losirita mao wololo 
Allahuta'ala Eya lodelo oliyo lokaluwari mayi 
lonto tutupa. Lapatao tiyo loloiya odiye, 
"Turungi mao mopotunggulo pasali botiye 
ode le Yakobus wawu ode mongowutatunto 
ngoimani wuwewo.” Lapatao tiyo lokaluwari 
wawu lonao ode tambati wuwewo. 

18 | olombuliyo mola dumodupo mongopajule 
boyito ma lobuluhuta da'a. Timongoliyo 
hemoloyintuwa wolo u ma lowali to ole Petrus. 
19Ti olongiya Herodes Agripa lopoahu mololohe 
ole Petrus, bo tiyo dilalo lotapuliyo. Lapatao te 
Herodes Agripa lopoahu momarakisa nga'amila 
ta hedahawa boyito wawu mohinggi nyawa 
limongoliyo. Lapatao ti olongiya Herodes 
Agripa ma lolola mao lipu lo Yudeya wawu 
mota lotitola to kota lo Kayisareya. 

20Ti olongiya Herodes Agripa loyingo da'a 
lo tawu lo kota lo Tirus wawu kota lo Sidon. 
Timongoliyo ma losatujuwa mopoahu mota 
lo ta ngopolemboa monao ode oli olongiya 
Herodes Agripa. Timongoliyo ma lomiyo 
ole Blastus pogawe lo istana li olongiya, 
alihu tiyo mohuto modelo mao olimongoliyo 
modame woli olongiya, sababu kota-kotawala 

limongoliyo hemo'otapu ualo monto lipu li 
olongiya. 

21 Wawu to dulahe u ma silatujuwa 
limongoliyo podunggayaliyo, te Herodes Agripa 
lomake mao lo pakeyangi lo olongiya wawu 
lotihuloa to biluloaliyo lopidato ode raiyati. 

22 Raiyatiliyo ta lo'odungoheo pidato boyito 
hewuwa-wuwatia odiye, "Utiye suwara lo dewa 
wawu dila suwara lo manusiya!” 23 Wawu tou 
boyitolo olo ti olongiya Herodes Agripa ma 
hilukumani lo malaikati lo Allahuta'ala, sababu 
tiyo dila mohurumati Allahuta'ala. Tiyo ila lo 
luwanti sambe yilate. 

24 Habari mopiyohe lonto Allahuta'ala ma lebe 
hemololade mota wawu ma lebe heoduhenga 
tawu ta paracaya ode oli Isa. 

25 Te Barnabas wawu te Sawulus ma lolola 
kota lo Yerusalem tou timongoliyo ma 
lopo'olapatao tugasi limongoliyo. Timongoliyo 
olo ma lotiyanga ole Yahya ta hetanggulaliyo 
te Markus lonao wolimongoliyo. 

1 3 1 To wakutu boyito to delomo jama'ati 

to kota lo Antiyokiya woluwo ngololota 
nabi wawu guru, deuwitoyito te Barnabas 
wawu te Simewon ta heibode lo tawu ti kaita, 
te Lukiwus tawu lo kota lo Kirene, te Sawulus 
wawu te Menahem ta biliyahiyo pe'epe'enta 
wole Herodes olongiya lo lipu lo Galileya. 270 
dulahe tuwawu tou timongoliyo hepoibadatiya 
ode Allahuta'ala wawu hepuwasawa, Roh lo 
Allahuta'ala loloiya mayi ode olimongoliyo 
odiye, “Popowiwiya mao ola-U te Barnabas 

wawu te Sawulus mokaraja tugasi u ma 
tilantu-U mao ode olimongoliyo.” 

3Timongoliyo ma helopuwasa wawu helodua 
poli lapatao lopodutu mao lo olu'u to ta dulota 
boyito wawu lodua alihu nonao limongoliyo 
wohiya mayi lo Allahuta'ala barakati. 

4Sababu ilahula lo Roh lo Allahuta'ala, te 
Barnabas wole Sawulus ma lotuhuta mota 
ode rabuwa to kota lo Seleukiya wawu lonteto 
mao timongoliyo yilumayahe to kapali ode 
lito lo Siprus. ? Tou ledungga mota ode kota 
lo Salamis to lito lo Siprus, timongoliyo 
lopotunggulao lo habari mopiyohe lonto 
Allahuta'ala tomimbihu ti Isa Almasih to 
delomo bele-beleyala hepotabiya lo tawu 
Yahudi. Wawu te Yahya ta hetanggulaliyo 
olo te Markus nao-nao pe'enta hemomantu 
olimongoliyo. 

5Timongoliyo helonao ode nga'amila 
kambungu to lito boyito sambe ode kota lo 
Papos. Teto timongoliyo lodudunggaya wolo 
tawu ngota tawu lo Yahudi tangguliyo te 
Baryesus. Tiyo tawu ngota mossihiriya wawu 
nabi dila lonto Allahuta'ala. /Tiyo tamani 
le Sergiwus Pawulus tawu ngota motota 
wawu gubornur to lito boyito. Ti gubornur 
boyito lotiyangayi ole Barnabas wawu te 
Sawulus, sababu tiyo ohila modungohe 
habari mopiyohe lonto Allahuta'ala. 3 Bo te 
Baryesus ta to delomo bahasa lo Yunani 
heibode lo tawu te Elimas ta mossihiriya 
boyito hemomubula olimongoliyo wawu 
hemongusaha alihu ti gubornur boyito dila 

mowali paracaya ode oli Isa. ? Bo te Sawulus 
ta heibode lo tawu te Pawulus ta polu-polu 

lo kawasa lo Roh lo Allahuta'ala, lolontongao 
oliyo t? wawu loloiya odiye, "Weyi walao Ibilisi, 
ta polu-polu lo yimbulo wawu leto, yio musu 
lo obobanari! Poberentilo yio hemomubula 
tawu mololohe dalalo Allahuta'ala Eya u 
motulide boyito. 1! Masatiya bilohi, Allahuta'ala 
Eya mohukumani olemu, wawu yio mowali 
pito'o wawu ngolohuyi mola yio dila mowali 
mo'onto umobango.” Tou boyitolo olo te Elimas 
lo'orasa woluwo wambula moyitomo loheutayi 
matoliyo. Tiyo ma lodiyambanga mota wawu 
oapao-oapao mololohe ta modedea oliyo. 

12[ o'onto mao u ma lowali boyito, ti gubornur 
boyito ma pilaracaya ode oli Isa Eya. Tiyo 
hilerani lo pongajari u piloposambewo mayi le 
Pawulus. 

13 |apatao te Pawulus wawu mongotamaniliyo 
lolola mao kota lo Papos wawu yilumayahe 
ode kota lo Perga to lipu lo Pampiliya. Bo te 
Yahya ta hetanggula lo tawu te Markus ma 
lolola mao olimongoliyo teto wawu lohuwalinga 
ode kota lo Yerusalem. !#Lonto kota lo Perga 
timongoliyo lopoturusi lo nonao limongoliyo 
wawu ledungga ode kota lo Antiyokiya to lipu lo 
Pisidiya. To dulahe hepotabiya lo tawu lo Yahudi 
timongoliyo lomaso ode bele hepotabiyalo 
wawu mao lotihulo'o pe'epe'enta wolo 
tawu-tawuwala teto. 1 Tou yilapata mola ayati 
lo hukum lo Tawurat wawu kitabi lo mongonabi 
pilobacaliyo, mongotauwa lo bele hepotabiyalo 
lopoahu mao lohintu ode olimongoliyo odiye, 

"Mongowutato, wonu mongowutato o nasehati 
u momongu wawu mohiburu umati botiye, 
matoduwolo!” 19 Lapatao te Pawulus tilimihula 
mola wawu lolomaya mayi lo olu'uliyo. Tiyo 
loloiya odiye, "Weyi mongowutata tawu lo 
Israel wawu mongowutata wuwewo teye ta 
mohe lo Allahuta'ala, dungohi! 17 Allahuta'ala 
Eya lo umati lo Israel botiye ma lolulawota 
mongotiyombunto wawu lopo'odamanga 
umati boyito tou timongoliyo lowali tawu 
deli hetolawa to lipu lo Mesir. Wolo kawasa 
u mo'olinggolabu Allahuta'ala lodelo mayi 
olimongoliyo lokaluwari mayi lonto lipu 
boyito. 19 Wopatopulu lotawunu hihewoliyo 
Allahuta'ala helosabari to huhutu limongoliyo 
to yilantala dila hepotitola lo tawu. t? Wawu 
tou yilapatao longantulu pitu lo bangusa to 
lipu lo Kana'an, Allahuta'ala lolaya-layade 
mota huta boyito ode olimongoliyo lowali 
haku limongoliyo. 2? Nga'amila boyito yilonga 
wakutu tanu wopatohetuta limolopulu 
lotawunu hihewoliyo. Tou Allahuta'ala ma 
yilapato lolayadeo huta lo lipu lo Kana'an 
boyito, Tiyo longohi mao tawu ta mowali 
tauwa limongoliyo. Ta pulitiyo, deuwitoyito 
ti nabi Samuwel. ?! Lapatao timongoliyo 
lohile olongiya ngota wawu Allahuta'ala 
longohi mao olimongoliyo te Sawul walae 
Kish lonto suku lo Benyamin. Tiyo lowali 
olongiya limongoliyo wopatopulu lotawunu 
hihewoliyo. 22 Tou Allahuta'ala lohinggi mao 
ole Sawul, Tiyo lominta'ao oli nabi Dawud 
lowali olongiya limongoliyo. Tomimbihu 

ti nabi Dawud Allahuta'ala loloiya mayi 
odiye, 'Wau ma lopo'obilohe ole Dawud 
walae Isay, tawu ngota ta otoliangu-U 

wawu ta ma mohutu nga'amila u otohila-U.” 
23 Wawu monto waliyaliyo Allahuta'ala ma 
lojanjiya deu Tiyo ma mopowoluwo mayi 

lo Olongiya ta mo'osalamati tawu lo Israel, 
deuwitoyito ti Isa Almasih. 24Tou Tiyo ma 
wimbi-wimbidu medungga mayi, ti nabi Yahya 
ta mopopolihuwa lopotunggulao ode bangusa 
lo Israel nga'amila, alihu timongoliyo motobati 
wawu meilihu mao batanga limongoliyo. 

25 Wawu tou ti nabi Yahya ta mopopolihuwa 
ma wimbi-wimbidu umate, tiyo loloiya ode 
tawu-tawuwalo odiye, 'Wau boti dila Olongiya 
ta pilojanjiya lo Allahuta'ala, ta heyima 
limongoli. Tiyo ma monao mayi lapatao wau. 
Molopatao santale-Liyo wau dila patuti.’ 

26 Weyi mongowutata ta lemaso waliya li 
nabi Ibrahim wawu mongowutata wuwewo ta 
mohe lo Allahuta'ala, habari tomimbihu ti Isa 
ta mo'osalamati boyito ma pilopotunggulayi lo 
Allahuta'ala ode olanto. 77 Tawu ta hetolawa to 
kota lo Yerusalem wawu mongotauwaliyo dila 
paracaya ode li Isa Almasih wawu lopodehu 
mao lo hukumani mate ode o-Liyo. Wolo 
uodito, timongoliyo lopoganapu mao loloiya 
lo mongonabi u hepobacaliyo mayi to timi'idu 
dulahe hepotabiya limongoliyo. 28 Openu 
timongoliyo dila lo'otapu alasani tuwawu mao 
u mowali dalala olimongoliyo mopodehu lo 
hukumani mate boyito, bo timongoliyo ma 
lohile ode oli gubornur Pilatus alihu Tiyo 

hukumaniyoliyo mate. 2? Wawu tou nga'amila 
u hetulade to kitabi tomimbihu ti Isa ma 
leganapu loli huhutu limongoliyo, ti Isa yilate. 
Mayiyeti-Liyo pilopolaheyi lo tawu lonto 
salipu wawu pilopobalatiyo mao to delomo 
kuburu. 3?Lapatao Allahuta'ala lopobongu 
mayi o-Liyo lonto kuburu. 3! Wawu lopipiuwa 
Tiyo helopobiloheyi lo batanga-Liyo ode 
olimongoliyo ta ma loduduayi o-Liyo lonto lipu 
lo Galileya ode kota lo Yerusalem. Timongoliyo 
boyito masatiya ta ma lowali sakusi-Liyo ode 
tawu ngohuntuwa. 3? Wawu ami masatiya 
mopotunggulayi lo habari mopiyohe boyito 
ode olimongoli deu janjiya u ma yilohi lo 
Allahuta'ala ode mongotiyombunto, 33 ma 
pilopoganapu lo Allahuta'ala ode olanto waliya 
limongoliyo, wolo u muli lopotumulayi oli Isa. 
Woluwo Pirimani lo Allahuta'ala tula-tulade to 
kitabi lo Jaburu pasali oluwoliyo odiye, 'Yio 
Walau-U, to dulahe entiye boti Wau ma lowali 
ti Papa-Mu.” 3#Allahuta'ala ma lopotumulayi 
o-Liyo lonto kuburu wawu Tiyo dilalo ta mate. 
Tomimbihu pasali botiye woluwo Pirimani lo 
Allahuta'ala odiye, 'Wau ma mongohi mayi ode 
ole-Mu janjiya u suci u mowali paracayalo, u 
ma yilohi-U mao ode ole Dawud.’ 3? To delomo 
Jaburu olo ti nabi Dawud loloiya odiye, 'Yio dila 
momuli mao Ta tilulawotu-Mu botiye mowali 
mohutodu to delomo kuburu.” 32Ti nabi Dawud 
ma lohutu u okahandakiya lo Allahuta'ala 

to jamaniliyo, lapatao tiyo yilate wawu 
pilopobalatiyo mao to tili lo mongotiyombuliyo. 
Wawu memangi meyetiliyo ma lohutodu to 

delomo kuburu. 37 Bo ti Isa ma pilopotumulayi 
lo Allahuta'ala, Tiyo dila lohutodu to kuburu. 
38 Sababu uwito mongowutato, musi otawa 
limongoli wau mopotunggulayi ode olimongoli 
deu Allahuta'ala mopobebasi mao timi'idu 
tawu ta paracaya ode oli Isa boti to nga'amila 
dusa. Pasali boti dila motapu limongoli to 
Tawurat li nabi Musa. 32(13:38) 40 Sababu 
uwito, po'odaha timongoli alihu dila mowali to 
batanga limongoli wolo u ma pilopotunggulayi 
lo mongonabi odiye, 4t 'Po'otoloma mao, weyi 
timongoli ta dila paracaya ode Allahuta'ala! 
Woluwo u ma pohutuwo-U to jamani limongoli 
u dila mowali paracaya limongoli, openu 
woluwo ta motombangayi ode olimongoli. 
Timongoli ma herani mo'onto pasali boyito, 
bo timongoli ma mopowate.” Odito Pirimani lo 
Allahuta'ala.” 

42 Tou te Pawulus yilapato lopotunggulao lo 
unga'amila boyito, jama'ati ma mokaluwari 
mao monto bele hepotabiyalo. Tawu-tawuwalo 
wolo uto'otutuwa helolohileya ode ole 
Pawulus wawu te Barnabas, alihu timongoliyo 
mopotunggulayi lo pasali boyito olo to dulahe 
hepotabiya lo tawu lo Yahudi to diminggu 
talu-talu mayi. 3 Tou yilapatao lo ibadati, 
ngohuntuwa tawu lo Yahudi wawu ta lomaso 
agama lo Yahudi ma lodudua ole Pawulus wole 
Barnabas. Lapatao mongorasul dulota boyito 
longajari wawu lonasehati olimongoliyo alihu 
debo tatapu to delomo toliango wawu karuniya 
lo Allahuta'ala. 

44 Tou ma ledungga poli dulahe hepotabiya 
lo tawu lo Yahudi, ngope'e nga'amila ta 
hetolawa to delomo kota lo Antiyokiya 
boyito ma loambuwa modungohe habari 
mopiyohu tomimbihu ti Isa Almasih. #? Bo tou 
tawu lo Yahudi lo'onto mao ta ngohuntuwa 
boyito, timongoliyo lohihiya wawu lomutola u 
hepilopotunggulao le Pawulus. Wolo uodito, 
timongoliyo lohujati Allahuta'ala. #8 Bo wolo 
ubarani te Pawulus wawu te Barnabas loloiya 
odiye, "Memangi ode olimongoli tawu lo 
Yahudi, Pirimani lo Allahuta'ala botiye musi 
popotungguloliyo memulo, bo timongoli dila 
lohuto wawu heponganggapuwa batanga 
limongoli dila patuti mo'otapu tutumula kakali, 
tunggulo ami ma lopotunggulao lo habari 
mopiyohe boti ode tawu-tawuwala lo bangusa 
wuwewo. 77 Sababu utiye u pilomarenta 
lo Allahuta'ala ode olami, 'Wau ma lolantu 
mao olemu mowali tinelo bangusa wuwewo 
ta dila motota lo Allahuta'ala, alihu yio 
modelo mao usalamati ode nga'amila tawu ta 
ngoyilanggubu duniya.” ” 

48 Lo'odungohe u piloposambewo le 
Pawulus wole Barnabas boyito, nga'amila 
tawu-tawuwala lonto bangusa wuwewo ta 
woluwo teto ma yilengahu wawu timongoliyo 
losukuru sababu Pirimani lo Allahuta'ala 
boyito. Wawu tawu-tawuwala ta ma tilantu 
mayi lo Allahuta'ala mo'otapu tutumula kakali, 
ma lowali paracaya. 

49 Lapatao habari mopiyohu tomimbihu ti 
Isa ma pilopotungguliyo to kota lo Antiyokiya 

wawu to kakambunguwala to tililiyo mao. ?? Bo 
tawu lo Yahudi ma loheyinga mongobuwa ta 
dila Yahudi ta heotilanggula ta hepoibadatiya 
pe'epe'enta wolimongoliyo wawu timongoliyo 
olo loheyinga ta dudula'a-dudula'a to kota 
boyito. Timongoliyo lowali musu le Pawulus 
wole Barnabas wawu lomuhu mao olimongoliyo 
dulota lonto kota boyito. ?1Bo te Pawulus 
wole Barnabas lopolota'ao peyahua to oati 
mongoliyo lowali poela ode tawu-tawuwala 
boyito, lapatao timongoliyo lonao ode kota lo 
Ikoniwum. 7? Wawu tawu-tawuwala to kota lo 
Antiyokiya ta boheli pilaracaya mao ode oli 
Isa, ma hewengahe da'a wawu ma lopolu lo 
Roh lo Allahuta'ala. 
14 1 To kota lo Ikoniwum olo mongorasul 
dulota boyito lomaso mao ode bele 
hepotabiya lo tawu lo Yahudi wawu wolo 
dudelo mopiyohu timongoliyo longajari to 
tawu, tunggulo ngohuntuwa da'a tawu lo 
Yahudi wawu tawu lo Yunani ma lowali 
paracaya ode oli Isa. ? Bo tawu lo Yahudi ta 
dila lololimo pongajari limongoliyo boyito, 
helopopatu raiyati wuwewo to kota boyito, 
tunggulo timongoliyo loyingo lo tawu-tawuwala 
ta paracaya ode oli Isa. 3 Sababu uwito, te 
Pawulus wole Barnabas lotitola lohihewo teto. 
Timongoliyo helongajari to tawu tomimbihu 
ti Isa Eya wolo ubarani. Wawu ti Isa Eya 
helopobanari mayi lo pongajari limongoliyo 
tomimbihu toliango wawu karuniya-Liyo 
boyito, deuwitoyito loli kawasa u yilohi-Liyo 
mao ode olimongoliyo mohutu tuwo-tuwotala 

mo'oherani wawu mujijat ngohuntuwa. “Bo 
tawu ngohuntuwa to kota boyito ma lotayade 
duluwo, woluwo ta motohilawo lo mongorasul 
dulota boyito wawu woluwo olo ta motohilawo 
lo tawu lo Yahudi ta dila lololimo pongajari 
limongoliyo boyito. 

> To wakutu tuwawu tawu lo Yahudi wawu 
raiyati wuwewo to kota boyito ma losatujuwa 
wolo mongotauwa limongoliyo mosikisa 
wawu momai lo botu to mongorasul dulota 
boyito sambe mate. Tou ilotawa mao lo 
mongorasul pasali boyito, timongoliyo lolahi 
ode lipu lo Likaoniya. Tetomota timongoliyo 
helopotunggulo habari mopiyohe lonto 
Allahuta'ala to kota lo Listra wawu kota lo 
Derbe wawu kakambunguwala to tililiyo mao. 
7 (14:6) 

8 To kota lo Listra woluwo ta lolai ngota ta 
bo huloao-huloao, sababu oatiyo pepeo lonto 
ombongo lomayi wawu dipo pe'enta mao 
lodiyambango. ? To wakutu tuwawu tiyo hulo- 
huloa hemodungohe ole Pawulus hemongajari. 
Te Pawulus lolontongao oliyo wawu ilotawaliyo 
deu tawu boyito o imani u mo'oluli oliyo. 

10 | apatao te Pawulus loloiya wolo suwara 
da'a ode oliyo odiye, “Tihula mola motulidu 
yio!” Wawu tawu boyito ma tilumayango 
lapatao ma nao mota nao mayi. !!Tou ta 
ngohuntuwa lo'onto mao u ma pilohutu le 
Pawulus, timongoliyo ma hewuwatia to delomo 
bahasa lo Likaoniya odiye, "Dewa-dewa ma 
lolaheyi to wolotanto lotiwali mayi manusiya.” 
12 Te Barnabas tilanggula limongoliyo dewa 

Zewus wawu te Pawulus tilanggula limongoliyo 
dewa Hermes, sababu tiyo ta po'opo'odata 
hemongajari. 3 Lapatao ti imamu lo dewa 
Zewus ta kuyilliyo woluwo to diluwari lo 
kota, ma lonao mayi pe'epe'enta wolo tawu 
ngohuntuwa, hedelowa mayi sapi-sapiyala 
lai hehiyasiya lo bunga-bungawalo ode pintu 
lo gorobangi lo kota wolo patuju mongohi 
kurubani ode ole Barnabas wole Pawulus. 

14 o'odungoheo u odito, rasul dulota 
boyito longulantanga kayini limongoliyo, 
lapatao lato tilumetea mota ode hungo tawu 
ngohuntuwa boyito wawu loloiya wolo suwara 
da'a odiye, !? "Weyi timongoli nga'amila, 
yilongola timongoli lohutu u odiye? Ami botiye 
manusiya biyasa odelo timongoli. Ami woluwo 
teye me mopotunggulo habari mopiyohu 
ode olimongoli, alihu timongoli molola mao 
totonulala huhutu dila ohunaliyo boti wawu 
paracaya ode Allahuta'ala ta tumu-tumulo ta 
lopowali mayi lo huta wolo tuwangiyo, hulungo 
wolo tuwangiyo wawu deheto wolo tuwangiyo. 
19To jamani yilalu mayi Allahuta'ala lopoluli 
mao nga'amila bangusa moturuti mao u otohila 
limongoliyo lohihilawo. 17 Bo openu odito, Tiyo 
debo ta lopopatatayi lo batanga-Liyo moli 
piyohe hepilohutu-Liyo, deuwitoyito mopodehu 
mayi lo didi lonto hulungo wawu mongohi mayi 
hasili lo huta to semboliyo ode olimongoli. Tiyo 
longohi mayi ualo wawu mopo'osanangi hila 
limongoli.” 18 Openu mongorasul boyito ma 
loloiya odito, timongoliyo ngope'e dila lowali 

lomubula tawu ngohuntuwa boyito mongohi 
kurubani ode olimongoliyo. 

19To wakutu tuwawu ma ledungga mayi 
tawu-tawuwala lo Yahudi lonto kota lo 
Antiyokiya to lipu lo Pisidiya wawu lonto 
kota lo Ikoniwum. Timongoliyo lomiyo tawu 
ngohuntuwa boyito modudua olimongoliyo. 
Lapatao timongoliyo lomai lo botu ole 
Pawulus. Harapu limongoliyo te Pawulus ma 
yilate. Sababu uwito, timongoliyo lodedea 
ilanggangiyo ode diluwari lo kota. 2? Bo tou 
tawu-tawuwala ta paracaya ode oli Isa teto 
lotipalitao to oliyo, tiyo tilimihulo lapatao 
lomaso mao ode delomo kota. Lolombuliyo 
mola tiyo lonao wole Barnabas ode kota lo 
Derbe. 

21Te Pawulus wole Barnabas lopotunggulao 
lo habari mopiyohu to kota lo Derbe wawu 
ngohuntuwa ta ma pilaracaya ode oli Isa 
Almasih. Lapatao timongoliyo lohuwalinga ode 
kota lo Listra, lapatao ode kota lo Ikoniwum 
lapatao lohuwalinga ode kota lo Antiyokiya to 
lipu lo Pisidiya. ?? To tambati boyito timongoliyo 
lopo'olotolao hila lo mongomuri boyito wawu 
lonasehati mao olimongoliyo alihu timongoliyo 
tatapu paracaya ode oli Isa wawu loloiya 
odiye, "Wonu ito momaso ode delomo Yiladiya 
lo Allahuta'ala, ito musi modutola usikisa 
ngohuntuwa.” ?3 Rasul dulota boyito lopotatapu 
mao lo tauwa to timi'idu jama'ati wawu tou ma 
yilapato lodua wawu lopuwasa, timongoliyo 
lohudu mao nga'amila jama'ati boyito ode oli 
Isa Eya ta heparacaya limongoliyo. 

24 Tou nga'amila lipu lo Pisidiya ma 
yilawode mota limongoliyo, timongoliyo ma 
ledungga ode lipu lo Pampiliya. ?? To lipu 
boyito timongoliyo lopotunggulao pongajari 
tomimbihu ti Isa Almasih to kota lo Perga 
lapatao lotuhuta mota ode rabuwa to kota 
lo Ataliya. ??Lonteto mao timongoliyo 
yilumayahu lohuwalinga ode kota lo Antiyokiya 
to propinsi lo Siriya. To tambati boyito 
timongoliyo omo-omolu yiludu mao lo jama'ati 
ode toliango wawu karuniya lo Allahuta'ala, 
alihu timongoliyo mowali mokaraja tugasi, 
deuwitoyito u boheli pilo'olapatayi limongoliyo. 

27 Tou ledungga mota odito, timongoliyo 
longambu mayi jama'ati lapatao lohungguli 
mao totonulalo u ma pilohutu lo Allahuta'ala 
loli olimongoliyo. Timongoliyo lohungguli mao 
olo deu Allahuta'ala longohi mao dalalo alihu 
bangusa wuwewo paracaya ode oli Isa. 23 Teto 
timongoliyo lotitola lohihewo wolo ta paracaya 
ode oli Isa. 

1 5 1 Lapatao woluwo ngololota tawu 

lo Yahudi ta paracaya ode oli Isa 
lonao mayi lonto lipu lo Yudeya ode kota 
lo Antiyokiya wawu longajari mongowutata 
ta paracaya ode oli Isa teto odiye, "Wonu 
timongoli dila tunaliyo moturuti mao adati u 
yilohi mayi li nabi Musa, timongoli dila mowali 
salamati.” ? Bo pahamu limongoliyo boyito 
bilutoliyo da'a le Pawulus wole Barnabas. 
Lapatao jama'ati ma lopoahu ole Pawulus wole 
Barnabas wawu ngololota ta lonto jama'ati 
monao ode mongorasul wawu mongotauwa lo 

jama'ati to kota lo Yerusalem mota mobisala 
tomimbihu pasali boyito. 

3Timongoliyo dilepito jama'ati ode diluwari 
lo kota, lapatao timongoliyo lonao loli lipu lo 
Penesiya wawu lipu lo Samariya. Timongoliyo 
lohungguli mao ode jama'ati ta hepohepita 
limongoliyo deu tawu-tawuwala ta dila Yahudi 
ma pilaracaya ode oli Isa. Pasali boyito 
loengahe da'a hila lo mongowutata ngoimani 
boyito. “Tou te Pawulus wole Barnabas 
ledungga mota ode kota lo Yerusalem, 
jama'ati wawu mongorasul wawu mongotauwa 
lo jama'ati to kota lo Yerusalem lolutula 
olimongoliyo, lapatao timongoliyo lohungguli 
mao nga'amila u ma pilohutu lo Allahuta'ala 
loli olimongoliyo. ? Bo woluwo ngololota tawu 
ta o pahamu Parisi, ta ma lowali paracaya ode 
oli Isa, tilimihula mola wawu loloiya odiye, 
"Tawu-tawuwala ta dila Yahudi boyito musi 
tunalo wawu popowajibuwola moturuti mao 
hukum li nabi Musa.” 

5Lapatao mongorasul wawu mongotauwa lo 
jama'ati ma loambuwa mobisala tomimbihu 
pasali boyito. 7” Lohihewo timongoliyo 
hebisalawa tomimbihu pasali boyito. Lapatao 
te Petrus tilimihula mola wawu loloiya ode 
olimongoliyo odiye, "Weyi mongowutato, 
otawa limongoli deu lonto bobohuwaliyo 
lomayi Allahuta'ala ma lolulawota olau 
monto wolota limongoli, alihu moli tunggilu'u 
bangusa-bangusa wuwewo mo'odungohe 
habari mopiyohu wawu mowali paracaya 
ode oli Isa Almasih. 3 Wawu Allahuta'ala ta 

motota lo hila lo manusiya ma lopopatatayi 
lo kahandaki-Liyo lololimo olimongoliyo tou 
Tiyo longohi mao Roh-Liyo, odelo Tiyo longohi 
mayi ode olanto. ?Tiyo lopoberesi mao hila 
limongoliyo sababu timongoliyo paracaya 
ode oli Isa Almasih. Wolo uodito, Tiyo dila 
hemopobedawo olanto wolimongoliyo. 1? Wonu 
odito, yilongola timongoli mohimontala 
Allahuta'ala wolo umopowajibu mao to 
mongomuri li Isa boyito modudua aturangi lo 
hukum lo Tawurat u mobubuheta poponaolo 
openu lo mongotiyombunto meyambo ito 
lohihilawo? 11 Bo ma otawanto nga'amila deu 
ito ma silalamati odelo timongoliyo sababu 
toliango wawu karuniya li Isa Eya.” 

12 Tou te Petrus yilapatao lobisala, nga'amila 
umati ta woluwo teto boyito ma hepo'oyonga. 
Lapatao timongoliyo lodungohe ole Barnabas 
wole Pawulus lohungguli mayi lo tuwo-tuwotala 
mo'oherani wawu mujijat u hepilohutu lo 
Allahuta'ala loli olimongoliyo to wolota lo 
bangusa-bangusa wuwewo. 13 Tou te Barnabas 
wole Pawulus yilapato lohungguli, te Yakobus 
loloiya odiye, "Weyi mongowutato, dungohi 
wau! 14 Te Simon Petrus ma lohungguli mayi 
deu wololo tou bohuliyo mayi Allahuta'ala 
ma lopobiloheyi lo rahmati-Liyo lolulawota 
tawu-tawuwala monto wolota lo bangusa 
wuwewo ta mowali umati-Liyo. t> Pasali 
botiye lowali odelo Pirimani lo Allahuta'ala 
pilopotunggulayi lo mongonabi odiye, 1? 'To 
wakutu dungga-dungga mayi Wau ma 
mohuwalingayi momongu yiladiya le Dawud u 

ma lolohubu wawu yiladiya lolohube boyito ma 
muli bongulo-U mayi, t7 alihu tawu-tawuwala 
lonto bangusa wuwewo ma mololohe Eya, 
deuwitoyito nga'amila bangusa ta dila Yahudi 
ta tilatapu-U mao mowali umati-U.” Odiye 
Pirimani lo Eya ta ma mohutu unga'amila boti. 

18 Te Yakobus loloiya poli odiye, "Nga'amila 
boti ma pilopo'ota mayi lo Allahuta'ala 
lonto u bobohuwaliyo lomayi. 1? Uwitolo 
sababuliyo wau o huhama deu ito dila mowali 
mopo'osusa tawu-tawuwala monto bangusa 
wuwewo ta yinawo paracaya ode Allahuta'ala. 
20Bo lebe mopiyohu ito molawo mota 
tuladu ode olimongoliyo, alihu timongoliyo 
mopolamingao monto umonga ualo u yilohiliyo 
mao ode u hetubola ngopohiya lo Eya, 
monto huhutu huloto wawu monto umonga 
duhu wawu monga dagingi lo binatangi u 
yilate dila tilumolohe duhuliyo. ?! Aturangi 
boyito pilopotunggulayi li nabi Musa ode 
tawu-tawuwala ta dila Yahudi wawu lonto u 
omo-omolu lomayi sambe masatiya buku li 
nabi Musa hepobacaliyo to timi'idu dulahe 
hepotabiyalo to bele hepotabiyalo to timi'idu 
kota.” 

22 | apatao mongorasul wawu mongotauwa lo 
jama'ati wawu jama'ati nga'amila lomutusani 
molulawota ngololota to wolota limongoliyo 
wawu ahulaliyo ode kota lo Antiyokiya monao 
pe'e-pe'enta wole Pawulus wawu te Barnabas, 
deuwitoyito te Yudas ta hetanggulaliyo te 
Barsabas wawu te Silas. Dudulota timongoliyo 
otawa lo tawu ta otilanggulo to wolota lo 


IT 

mongowutata ngoimani teto. 23 Timongoliyo 
poidelowaliyo tuladu u tuwangiyo odiyamola, 
"Salamu lonto olami mongorasul wawu 
mongotauwa lo jama'ati wawu nga'amila 
jama'ati to kota lo Yerusalem ode mongowutata 
ngoimani ta lonto bangusa-bangusa wuwewo 
to kota lo Antiyokiya wawu to propinsi 

lo Siriya wawu propinsi lo Kilikiya. 24 Ma 
ilodungohe lami deu woluwo ngololota ta lonto 
wolota lami lonao mayi ode olimongoli ta ma 
lo'osusa wawu lo'oayambulula hila limongoli 
lo pongajari limongoliyo, padahali ami dila 
lopoahu olimongoliyo. ?? Uwitolo sababuliyo 
hila lami ma leliyatu lolulawoto wawu lopoahu 
mayi ta dulota ode olimongoli pe'epe'enta 
wole Barnabas wawu te Pawulus ta otoliango 
lami. 2? Te Barnabas wawu te Pawulus ma 
ilobuktiliyo dila mohe mate tou timongoliyo 
hepopotunggula lo habari mopiyohu 
tomimbihu Eyanto ti Isa Almasih. 2? Wawu 
ami lopoahu mayi ole Yudas wawu te Silas ta 
ma tilulawoto lami moposambewo lo tahuli 
to tulade botiye wawu motombangayi ode 
olimongoli. 23 Kohondaki lo Roh lo Allahuta'ala 
wawu ma lowali putusani lami, deuwitoyito 
alihu timongoli dila popowajibuwaliyo lo u 
mobubuheta poponao limongoli. Bo utiye 

u musi pohutuwo limongoli: 2? Po'olaminga 
mao batanga limongoli monto umonga ualo 
u yilohiliyo ode u hetubola ngopohiya lo 

Eya, monto umonga duhu, wawu monga 
dagingi lo binatangi u dila tilumolohe duhuliyo 
wawu monto huhutu huloto. Wonu timongoli 


RIWAYATI LO MONGORASUL 15.30-37 76 


mopo'odaha batanga limongoli monto pasali 
botiye, timongoli ma lohutu u mopiyohu. 
Salamu monto olami nga'amila!” 

30 Tou ma lohintu mao ode jama'ati to 
kota lo Yerusalem, te Yudas wawu te 
Silas ma lonao ode kota lo Antiyokiya 
pe'epe'enta wole Barnabas wawu te Pawulus. 
Tetomota timongoliyo longambu mayi 
jama'ati nga'amila lapatao longohi mao 
tulade boyito ode olimongoliyo. 3! Tou 
lo'odungoheo tuwango tulade boyito, jama'ati 
ma hiwengahe sababu tuwangiyo lo'olotola 
imani limongoliyo. 3? Te Yudas wawu te Silas 
boyito nabi. Wawu lohihewo timongoliyo 
helonasehati mongowutata ngoimani teto 
wawu helopo'olotola hila limongoliyo. 33 Wawu 
tou ma ngolohuyi mola timongoliyo teto, 
mongowutata ngoimani boyito lopoluli mao 
olimongoliyo mohuwalingo wolo udame ode 
ta lopoahu mayi olimongoliyo to kota lo 
Yerusalem. 34(15:33) 

35 Te Pawulus wole Barnabas lotitola to kota lo 
Antiyokiya. Timongoliyo pe'epe'enta wolo tawu 
ngohuntuwa wuwewo mao helongajari wawu 
helopotunggulo habari mopiyohu tomimbihu ti 
Isa Almasih. 

36 Bo dila lohihewo mola te Pawulus loloiya 
ode le Barnabas odiye, "Lebe mopiyohu ito 
mohuwalinga ode mongowutata ngoimani 
to timi'idu kota u hepilopotunggulanto 
mayi lo habari mopiyohu, mota momilohe 
wololo owwoluwo limongoliyo.” 37 Te Barnabas 
lolametao odiye, “Mowali, wau olo ohila modelo 

ole Yahya ta hetanggulaliyo te Markus monao 
wolanto.” 38 Bo te Pawulus loloiya mao ode 
oliyo odiye, "Dila mopiyohu modelo to tawu 
ta ma lolola mao olanto to lipu lo Pampiliya 
wawu dila mohuto mokaraja pe'ep'enta 
wolanto.” 39 Pasali boyito ma lo'ohulinggila 
da'a olimongoliyo, tunggulo timongoliyo 
lobuala. Lapatao te Barnabas lodelo ole Markus 
lonao woliyo yilumayahe to kapali ode lito 
lo Siprus. 40 Bo te Pawulus lolulawota ole 
Silas. Tou ma yiludu mao lo mongowutata 
ngoimani ode toliango wawu karuniya lo Eya, 
timongoliyo lonao ?!ode nga'amila jama'ati to 
propinsi lo Siriya wawu to propinsi lo Kilikiya 
helopo'olotola hila limongoliyo. 
1 6 1 Te Pawulus wole Silas lopoturusi lo 
nonao limongoliyo ode kota lo Derbe 
wawu kota lo Listra. Teto woluwo muri li Isa 
ngota tangguliyo te Timotiwus. Ti papaliyo 
tawu lo Yunani wawu ti mamaliyo tawu lo 
Yahudi ta ma lowali paracaya ode oli Isa. 
2Mongowutata ngoimani to kota lo Listra 
wawu kota lo Ikoniwum hepoloiyawa deu tiyo 
tawu ngota mopiyohe hilaliyo. 3 Te Pawulus 
ohilawo alihu te Timotiwus monao woliyo. 
Bo otawa lo tawu nga'amila ti papaliyo tawu 
lo Yunani. Sababu uwito, te Pawulus loituna 
mao oliyo mohurumati tawu lo Yahudi to 
lipu boyito. #Lapatao timongoliyo lonao ode 
kota-kotawala wuwewo heloposambewo mao 
lo putusani u ma hilamaliyo lo mongorasul 
wawu mongotauwa lo jama'ati to kota lo 
Yerusalem wolo tahuli, alihu jama'ati moturuti 

mao putusani boyito. ? Wolo uodito, jama'ati 
hepilo'olotoliyo to imani wawu hihihewo mao 
ma heiloduhenga jumula limongoliyo. 

5Roh lo Allahuta'ala lodini olimongoliyo 
mopotunggulo habari mopiyohu to propinsi 
lo Asiya. Sababu uwito, timongoliyo lolawode 
mota lipu lo Prigiya wawu propinsi lo Galatiya. 
7 Wawu tou ledungga mota ode lipu lo Misiya, 
timongoliyo lohimontala momaso mota ode 
propinsi lo Bitiniya, bo Roh li Isa lodini 
olimongoliyo. 3 Tou lolawodeyi lipu lo Misiya, 
timongoliyo ledungga ode kota lo Trowas. 

9 Tou huyiliyo mao te Pawulus lo'otapu bibilohe 
tuwawu deu woluwo tawu lo propinsi lo 
Makedoniya ngota tihu-tihulo wawu hemohile 
wolo uto'otutuwa ode oliyo odiye, "Pobalangayi 
odiya wawu turungi mayi ami!” 10 Tou te 
Pawulus yilapatao lo'otapu bibilohe boyito, ami 
ngointa lopehu hiyango monao ode propinsi 
lo Makedoniya, sababu monto bibilohe boyito 
ami yiyakini deu Allahuta'ala lomarenta olami 
mopotunggulo habari mopiyohu tomimbihu ti 
Isa ode tawu-tawuwala tetomola. 

11 |apatao ami lolola mao rabuwa lo Trowas 
lotitae to kapali ode lito lo Samotrake wawu 
lolombuliyo mola ami ledungga ode kota 
lo Neyapolis. ?Lonto rabuwa to kota lo 
Neyapolis ami lonao lo oato ode kota lo Pilipi 
kota bohuliyo to propinsi lo Makedoniya, 
deuwitoyito kota tuwawu u yilohiya mao 
lo pomarenta lo yiladiya lo Roma kawasa 
mongaturu lohihilawo. To kota boyito ami 
lotitola ngolohuyi mola hihewoliyo. 13To 

dulahe hepotabiyalo ami yilumuwalao to 
pintu lo gorobangi lo kota boyito. Lapatao 
ami lonao loli bihu dutula wawu lo'odungga 
tambati hepotiambuwa lo tawu lo Yahudi 
modua, u ma helantobu lami woluwo teto. 
Lapatao ami lotihulo'o wawu lobibisalawa wolo 
mongobuwa ta heambuwa to tambati boyito. 
14 Woluwo tawu ngota ta dila Yahudi to wolota 
lo mongobuwa boyito ta tanggu-tanggula 

ti Lidiya hemoloibadatiya ode Allahuta'ala. 
Tiyo tawu lo kota lo Tiyatira ta hemopotaliya 
lo kayini layilowungu. Tiyo hemodungohe u 
hebisala lami wawu Eya lomuo mao hilaliyo, 
tunggulo tiyo lololimo pongajari le Pawulus. 
15 Tou tiyo wolo ta ngotiluwango beleliyo 
ma pilaracaya ode oli Isa Eya, timongoliyo 
ma yilihuwaliyo. Lapatao tiyo lohile wolo 
uto'otutuwa ode olami wawu loloiya odiye, 
"Wonu mongowutata boti o pahamu deu 
watiya botiya to'otutuwa paracaya ode Eya, 
dulolo motihangata to bele latiya.” Tiyo 
lotahangi olami alihu ami motihangata to 
beleliyo. 

16 To dulahe tuwawu tou ami lonao ode 
tambati hepotiambuwa lo tawu lo Yahudi 
modua boyito, ami lodudunggaya wolo 
wato ngota tabuwa ta kawa-kawasa to lati 
mongilalowa. Tiyo mowali mongilalo nasip lo 
tawu u mowali to wakutu hedunggawa mayi. 
Wolo huhutuliyo boyito tiyo hemo'ountungi 
da'a mongotuwaniliyo. 17 Tiyo tunu-tunuhe 
to dibalaka le Pawulus wawu ami. Tiyo 
wuwa-wuwatia odiye, "Tawu-tawuwala 

botiye wato lo Allahuta'ala ta laba-labatutu 
molanggato. Timongoliyo ma mopohabari 
mayi ode olimongoli dalala ode usalamati.” 

18 Pasali boyito pilohutuliyo ngolohuyi mola 
hihewoliyo. Bo te Pawulus dila lo'otahangi lo 
huhutuliyo, tunggulo te Pawulus loyili mao 
wawu lobisala ode lati boyito odiye, “To delomo 
tangguli Isa Almasih wau luwalao yio monto 
tabuwa botiye.” Tou boyitolo olo lati boyito ma 
lokaluwari mao lonto tabuwa boyito. 

19 Tou mongotuwani lo tabuwa boyito lo'onto 
mao deu harapani limongoliyo mo'otapu 
untungi ngohuntuwa ma lowali diduluwo, 
timongoliyo lodeupa ole Pawulus wole Silas 
wawu lodedeao olimongoliyo ode pango kantori 
lo pomarenta motaluwa wolo ta hedihima 
kawasa teto. ??Tou te Pawulus wole Silas ma 
yilapato dileloliyo ode ta dudula'a-dudula'a 
to kota boyito, ta lodelo mao olimongoliyo 
boyito loloiya odiye, “Ta dulota botiye ma 
lo'obuluhuta kotanto sababu timongoliyo tawu 
lo Yahudi 2! wawu timongoliyo hepongajariya lo 
adati u dila mowali tolimolo wawu dila mowali 
pohutuwo lo tawu lo Roma odelo ito!” 2? Tawu 
ngohuntuwa olo lodudua loyingo lo rasul 
dulota boyito. Lapatao ta dudula'a-dudula'a 
to kota boyito lopoahu mao mongantulu 
kayini limongoliyo wawu timongoliyo dulota 
piloiwumbadiyo mao lo ayu. 23 Tou timongoliyo 
ma po'opo'odata heyilumbadeliyo da'a, 
timongoliyo piloiulungiyo mao to delomo 
tutupa. Tauwa lo tutupa pilarentaliyo modaha 
olimongoliyo wolo uto'otutuwa. 2? Uwitolo 

sababuliyo tauwa lo tutupa loiulunga 
olimongoliyo to huwali to hungiyo to tutupa 
wawu oati mongoliyo yilimantungaliyo mao 
mototoheto. 

25 Tou totomuta'a lo huyiliyo te Pawulus wole 
Silas hepoduawa wawu hepomanyanyiya ode 
Allahuta'ala wawu tawu-tawuwala ta heulunga 
wuwewo hemodungohe olimongoliyo. 

26 Debolo ma lowali liluhe da'a, tunggulo 
pandasi lo tutupa boyito ma hilumuhulo, 
wawu tou boyitolo pintu-pintuwala lo tutupa 
ma lohuhuo wawu rante lo ta hetahangiya 
nga'amila lo'oadu. 27 Tou tauwa lo tutupa 
boyito iloheya mayi lonto otuluhe wawu lo'onto 
mota pintu-pintuwala lo tutupa ma lohuhuo, 
tiyo lomahuta sabeleliyo motitipate, sababu 
harapuliyo ta heulunga ma lolahi. 28 Bo tou te 
Pawulus lo'onto mota oliyo, tiyo longuwatia 
mota odiye, “Dila potitipate yio, sababu ami 
nga'amila donggo woluwo to delomo tutupa 
boti!” 

29 Tauwa lo tutupa boyito lopoahu mao 
modelo mayi morongo, lapatao tiyo lomentala 
mota ode delomo tutupa wawu wolo upolo- 
polopaliyo tiyo losujudu to talu le Pawulus 
wole Silas. 3?Lapatao tiyo lodepita mota 
olimongoliyo ode bulemengo tutupa wawu 
lohintu odiye, "“Mongotuwani, wolo u musi 
pohutuwo latiya alihu watiya poposalamatiyo 
lo Allahuta'ala?” 

31Timongoliyo lolametao odiye, 
"Paracayayimu mao deu ti Isa Almasih 
yito Eya wawu yio ma mowali salamati, 

yio wawu nga'amila ta to delomo belemu.” 
32 | apatao timongoliyo lopotunggulao lo 
habari mopiyohu tomimbihu ti Isa Almasih 
ode oliyo wawu ode ta to delomo beleliyo. 
33Tou huyilo boyito tauwa lo tutupa lodelo 
olimongoliyo, alihu tiyo mowali mongulo mao 
pali limongoliyo. Lapatao tiyo wawu ta to 
delomo beleliyo loilihu ole Pawulus wawu 

te Silas. 3? Lapatao te Pawulus wole Silas 
dilelo limongoliyo ode delomo bele wawu 
yilintaliyo lo ualo. Tauwa lo tutupa wawu 
nga'amila ta to delomo beleliyo ma yilengahu, 
sababu timongoliyo ma lowali paracaya ode 
Allahuta'ala. 

35 Tou ma didimodupa mola ta dudula'a- 
dudula'a to kota boyito lopoahu mayi lo 
pogawe ngololota monao mota ode tauwa lo 
tutupa wolo tahuli odiye, “Popobebasiya lomao 
ta dulota boyito!” 

36 Tou tauwa lo tutupa lo'odungoheo tahuli 
boyito, tiyo lopotunggulao lo tahuli boyito ode 
le Pawulus odiye, "Ta dudula'a-dudula'a to kota 
lopoahu mayi mopobebasi mao olimongoli. 
Sababu uwito, pokaluwarilo timongoli masatiya 
wawu ponaolo wolo usalamati!” 

37 Bo te Pawulus loloiya mao ode oliyo odiye, 
"Ami botiya raiyati lo yiladiya lo Roma. Bo 
ami piloiwumbadi mongoliyo lo bubo'o to 
talu lo tawu ngohuntuwa wolo udila iladilipo 
li hakimu. Lapatao ami pilopomasoliyo 
ode tutupa. Masatiya timongoliyo o patuju 
mopokaluwari olami wolo udila otawa lo tawu. 


RIWAYATI LO MONGORASUL 16.38-17.383 


Ami dila yinawo. Timongoliyo musi monao 
mayi lohihilawo mopokaluwari olami.” 

38 Pogawe boyito lopotunggulao loloiya le 
Pawulus boyito ode ta dudula'a-dudula'a to 
kota boyito. Tou timongoliyo lo'odungoheo 
deu te Pawulus wole Silas tawu lo Roma, 
timongoliyo ma yilohe. 3? Timongoliyo lonao 
mota lohile ma'apu, lapatao lodelo mongorasul 
dulota boyito ode diluwari lo tutupa wawu 
lohile alihu timongoliyo molola mao kota 
boyito. 70 Lapatao te Pawulus wole Silas lolola 
mao tutupa boyito wawu lonao ode bele li 
Lidiya. Teto timongoliyo lodudunggaya wolo 
mongowutata ngoimani wawu lopolotolao 
imani limongoliyo. Lapatao mongorasul dulota 
boyito lolola mao kota boyito. 

1 7 1 Te Pawulus wole Silas lonao loli 
dalalo kota lo Ampipolis wawu kota 
lo Apoloniya wawu ledungga to kota lo 
Tesalonika. Teto woluwo bele hepotabiya 
lo tawu lo Yahudi. Z? Odelo u biyasaliyo, te 
Pawulus lomaso mao ode bele hepotabiyala 
boyito. Tolodiminggu mola timi-timi'idu 
dulahe hepotabiyalo tiyo helobibisalawa 
wolimongoliyo tomimbihu tuwango kitabi. 
3 Tiyo helotombangao ode olimongoliyo wawu 
lopobiloheo deu Ta pilojanjiya lo Allahuta'ala 
mowali Olongiya wawu moposalamati lo 
manusiya, musi modutola usikisa wawu 
mobongu mayi monto kuburu. Tiyo loloiya 
mao ode olimongoliyo odiye, “Tatabotiyelo 
Ta pilojanjiya lo Allahuta'ala, deuwitoyito 
ti Isa Almasih ta hepopotunggulou mayi 

ode olimongoli.” #Woluwo ngololota to 
wolota limongoliyo ta lowali yiyakini wawu 
logabungiya wole Pawulus wawu te Silas. 
Odito olo ngohuntuwa tawu lo Yunani ta 
lomaso agama lo Yahudi wawu ngohuntuwa 
olo mongobuwa ta otilanggulo. Timongoliyo 
olo ma pilaracaya ode oli Isa Almasih. 

> Bo tawu lo Yahudi wuwewo lohihiya wawu 
timongoliyo lotiyangayi tawu-tawuwala 
lawuweli lo patali lowali ngopolemboa, lapatao 
lohutu buluhuto wawu lotolonggala kota 
boyito. Timongoliyo lorusu mota ode bele le 
Yason wolo patuju mololohe ole Pawulus wole 
Silas delo limongoliyo ode sidang lo raiyati. ? Bo 
tou timongoliyo dila lo'odungga ole Pawulus 
wawu te Silas, timongoliyo lodedeayi ole 
Yason wawu mongowutata ngoimani ngololota 
wuwewo ode talu lo pomarenta lo kota, 
wolo uhewuwatia odiye, “Tawu-tawuwala ta 
lo'obuluhuta ngoyilanggubu duniya ma lonao 
mayi odiyamayi 7” wawu te Yason ma lololimo 
olimongoliyo lotuluhe to beleliyo. Timongoliyo 
nga'amila hepomutola totonulala aturangi 
li kayisar wawu hepoloiyawa deu woluwo 
olongiya wuwewo, deuwitoyito ti Isa.” 3Tou 
tawu ngohuntuwa wawu ta dudula'a-dudula'a 
to kota lo'odungoheo unga'amila boyito, ma 
lowali lopatu hila limongoliyo. ? Bo te Yason 
wawu mongowutatiyo ngoimani longohi mao 
jaminan doyi deu timongoliyo ta ma mopoahu 
mao ta ma lo'obuluhuta duniya boyito molola 
mao kota boyito. Lapatao te Yason wolo 
mongowutatiyo ngoimani bilebasiyaliyo mao. 

10 Tou huyilo boyito te Pawulus wole Silas 
lonao ode kota lo Bereya. Mongowutata 
ngoimani to kota lo Tesalonika lodepita 
olimongoliyo dulota sambe ode bulemengo 
kota. Tou ledungga mota ode kota lo Bereya, te 
Pawulus wole Silas lonao ode bele hepotabiya 
lo tawu lo Yahudi. tt Tawu lo Yahudi to kota 
boyito lebe mopiyoheo haleliyo lo tawu 
lo Yahudi to kota lo Tesalonika, sababu 
timongoliyo lololimo pongajari tomimbihu 
ti Isa Almasih wolo uto'otutuwa wawu 
timi'idu huyi timongoliyo hepobalajariya lo 
kitabi, alihu mowali otawa limongoliyo deu 
pongajari le Pawulus boyito banari meyalo 
dila. 1? Ngohuntuwa to wolota limongoliyo 
ta ma lowali paracaya ode oli Isa Eya, odito 
olo ngohuntuwa tawu-tawuwala lo Yunani ta 
otilanggulo mongobuwa wawu mongololai. 

13 Bo tou ilotawa mao lo tawu-tawuwala lo 
Yahudi lonto kota lo Tesalonika deu to kota lo 
Bereya olo habari mopiyohu tomimbihu ti Isa 
ma pilopotungguliyo le Pawulus, timongoliyo 
lonao mota ode kota lo Bereya o patuju 
mopoyingo wawu mopopatu lo hila lo tawu 
ngohuntuwa. 14Bo mongowutata ngoimani 
teto lato lodepita ole Pawulus ode rabuwa, bo 
te Silas wole Timotiwus lotitola to kota boyito. 
15 Tawu-tawuwala ta lodepita ole Pawulus 
ode rabuwa, ngotayadu lonao woliyo pe'enta 
sambe ode kota lo Atena, lapatao timongoliyo 
lohuwalingayi ode kota lo Bereya. Te Pawulus 
lolawo mayi tahuli to olimongoliyo ode ole 

Silas wawu te Timotiwus, alihu timongoliyo 
dulota ngointa monao mayi ode oliyo. 

16 Tou te Pawulus hemohulata ole Silas 
wole Timotiwus to kota lo Atena, hilaliyo 
lopalata da'a tou tiyo lo'onto mao deu kota 
boyito polu-polu lo patung u hetubo lo tawu 
to kota boyito. 1” Uwitolo sababuliyo to bele 
hepotabiyalo tiyo helobibisalawa wolo tawu 
lo Yahudi wawu tawu-tawuwala wuwewo ta 
lomaso agama lo Yahudi. Odito olo to patali 
timi'idu dulahu tiyo helobibisalawa wolo 
ta hemodudunggaya woliyo teto. 13 Wawu 
woluwo ngololota ta o pahamu Epikuros 
wawu ta o pahamu Stowa losusualiya woliyo. 
Wawu woluwo ta loloiya odiye, ”Wolo u 
heloiya lo tawu boti? Tiyo boti ta mohulode 
hemotitota.” Bo ta wuwewo loloiya odiye, 
"Bilohi, tiyo botiye hemopotunggulo pongajari 
lo dewa-dewa ta deli.” Timongoliyo loloiya 
odito, sababu timongoliyo tilala lomahamu 
pongajari le Pawulus tomimbihu ti Isa wawu 
obobongu-Liyo mayi lonto kuburu. 1? Lapatao 
timongoliyo lodelo mao oliyo ode talu lo sidang 
to Arewopagus wawu loloiya odiye, “Wonu 
mowali, ami ohila modungohe pongajari 
bohu u hepongajarimu botiye. 2? Sababu 
yio hemopodungoheyi olami pasa-pasaliyala 
u mo'oherani. Uwitolo sababuliyo ohila 
otawa lami wolo artiliyo lo unga'amila 
boyito.” 21Timongoliyo loloiya odito sababu 
nga'amila tawu lo kota lo Atena wawu tawu 
deli ta hetolawa to kota boyito motohilawo 

mopo'opulita wakutu limongoliyo mobisala 
meyambo modungohe pasa-pasaliyala u bohu. 

22 Te Pawulus mota tilimihula to talu lo sidang 
to Arewopagus boyito wawu loloiya odiye, 
"Weyi tawu lo kota lo Atena! To pommilohu'u 
to delomo nga'amila pasali, timongoli ta'ati 
da'a to agama. 23 Sababu tou wau lontalenga 
to kota limongoli heilontongau babarangiyala 
u hetubo limongoli, wau olo lo'odungga meja 
lo kurubani u tula-tulade odiye, 'Ode Eya ta 
dila otawa.” Wolo u hetubo limongoli wawu dila 
otawa limongoli, uwitolo u hepopotunggulou 
mayi ode olimongoli. 

24 Allahuta'ala ta lopowali lo alamu wawu 
nga'amila tuwangiyo, Tiyo Eya lo duniya. Tiyo 
dila motitola to delomo tambati u pilohutu 
lo manusiya. ?? Wawu Tiyo olo dila paralu 
bantuwa lo manusiya bo odelo ta dila o 
wolo-wolo, sababu Tiyo ta longohi mayi 
tutumulo wawu napasi wawu ta longohi 
mayi uhetuwa-tuwawuwa ode manusiya 
nga'amila. 2? Monto tawu ngota Tiyo lopowali 
nga'amila bangusa wawu lomarenta mayi to 
umati lo manusiya motitola to ngoyilanggubu 
duniya. Wawu Tiyo olo ta ma lolantu lonto 
u mulo-mulolowa lo mayi omoluwa wawu 
toutonu timongoliyo tumumulo. 27 Allahuta'ala 
lohutu odito, alihu timongoliyo mololohe 
Allahuta'ala wawu potala bolo modudunggaya 
wo-Liyo, bo u banari Tiyo dila molaminga 
monto olanto ngota-ngota. 23 Odelo u heloiya 
lo tawu odiye, 'Ito hetumula, heoliyoa wawu 
woluwo sababu kawasa lo Allahuta'ala.' 

Odelo u ma yiloiya mayi lo mongopujangga 
limongoli odiye, ‘Ito nga'amila botiya waliya lo 
Allahuta'ala.' 

29 Sababu ito waliya lo Allahuta'ala, ito dila 
mowali monganggapu Allahuta'ala boyito odelo 
patung lo hulawa, tala'a meyambo botu u 
pilohutuliyo loli totaliyo lo manusiya. 3? Jamani 
lo tawu dipo motota lo Eya tou mulolo mayi 
boyito ma yilipatao lo Allahuta'ala. Bo masatiya 
Tiyo lomarenta mayi ode nga'amila manusiya 
to duniya alihu motobati monto dusa-dusawala 
limongoliyo. 3! Sababu Tiyo ma lolantu mayi 
dulahe tuwawu u pomutoa-Liyo nga'amila 
manusiya to duniya wolo uadili. Allahuta'ala 
ma lolantu mayi Tawu ta momutoa boyito 
wawu longohi mayi bukti ode nga'amila tawu 
tomimbihu pasali boyito wolo ulopobongu mayi 
lo Tawu boyito lonto kuburu.” 

32 Tou timongoliyo lo'odungoheo pasali lo 
obobongu mayi lo tawu lonto kuburu, woluwo 
ta lohentea ole Pawulus. Bo woluwo ta 
wuwewo loloiya odiye, "Ami ohila modungohe 
olemu mosilita lo pasali boti pe'enta mayi.” 

33 | apatao te Pawulus lolola mao olimongoliyo. 
34Bo woluwo ngololota tawu ta ma lowali 
paracaya ode oli Isa wawu logabungiya wole 
Pawulus. To wolotaliyo te Diyonisus anggota lo 
sidang to Arewopagus, wawu tabuwa ngota 
tangguliyo ti Damaris wawu woluwo olo ta 
wuwewo ta pe'epe'enta wolimongoliyo. 

18 1 |apatao te Pawulus lolola mao kota lo 

Atena wawu lonao ode kota lo Korintus. 
2 To kota lo Korintus tiyo lodudunggaya wolo 

tawu lo Yahudi ngota ta tanggu-tanggula 
te Akwila ta lonto propinsi lo Pontus. Tiyo 
boheli ledungga mayi lonto lipu lo Italiya woli 
Priskila dileliyo, sababu ti kayisar Klawudiwus 
longohi parenta alihu nga'amila tawu lo 
Yahudi molola mao kota lo Roma. Lapatao 
te Pawulus lonao mao ode bele limongoliyo. 
3 Karaja limongoliyo tutuwawuwa wole Pawulus 
mohhutuwa kema. Uwitolo sababuliyo te 
Pawulus lotitola wawu lokaraja pe'epe'enta 
wolimongoliyo. “Wawu timi'idu dulahe 
hepotabiyalo te Pawulus hemobibisalawa 
wolo tawu lo Yahudi wawu tawu lo Yunani 
ta hepoibadatiya wolimongoliyo wawu 
hemongusaha mopoyiyakini olimongoliyo alihu 
paracaya ode oli Isa. 

>Tou te Silas wawu te Timotiwus ma 
ledungga mayi lonto propinsi lo Makedoniya, 
te Pawulus ma didu helohutu kema. Tiyo 
bolo hemopotunggulo habari mopiyohu 
wawu hemotombanga ode tawu lo Yahudi 
deu ti Isa yito Ta pilojanjiya lo Allahuta'ala 
mowali Olongiya wawu moposalamati lo 
manusiya. “Bo tou tawu-tawuwala lo Yahudi 
boyito turu-turusi hepolawaniya oliyo wawu 
hepohujatiya, pulitiyo mao te Pawulus 
loponge'e mao lo peyahuo to kayiniliyo wawu 
loloiya ode olimongoliyo odiye, “Tingga dusa 
limongoli tanggungiya lohihilawo. Wonu 
timongoli topotala, wau dila ototala. Monto 
u masatiya lomao boti wau ma monao ode 
bangusa-bangusa wuwewo.” 7 Lapatao te 
Pawulus lato lokaluwari mao lonto tambati 


RIWAYATI LO MONGORASUL 18.8-14 90 


boyito wawu lonao ode bele lo tawu ngota ta 
tanggu-tanggula te Titiwus Yustus ta lomaso 
agama lo Yahudi wawu ta beleliyo titiliya wolo 
bele hepotabiyalo. 3 Bo te Krispus tauwa lo 
bele hepotabiyala boyito lowali paracaya ode 
oli Isa Eya pe'epe'enta wolo ta to beleliyo 
wawu ngohuntuwa ta lonto kota lo Korintus, 
ta ma lo'odungohe u pilopotunggule Pawulus 
lowali paracaya wawu loilihu. 

9To huyiliyo tuwawu woluwo Pirimani li 
Isa Eya ode ole Pawulus to delomo bibilohu 
odiye, “Dila pohe yio, sababu Wau wolemu 
pe'epe'enta wawu diyaluwo ngota mao 
ta mowali modedeta wawu mongarinaya 
olemu. Popoturusiya mao mopotunggulo 
Pirimani-U wawu dila potipo'oyo, sababu 
umati-U ngohuntuwa to kota botiye.” 10(18:9) 
11Te Pawulus lotitola teto ngotawunu wawu 
wolomohula hihewoliyo wawu tiyo helongajari 
lo Pirimani lo Allahuta'ala tomimbihu ti Isa 
Almasih to wolota limongoliyo. 

12 Bo tou te Galiyo lowali gubornur to propinsi 
lo Ahaya, tawu lo Yahudi ma lotituwawu 
molawani ole Pawulus wawu lodelo oliyo ode 
talu li gubornur. PB Timongoliyo loloiya odiye, 
"Tiyo botiye ta hemongusaha mopoyiyakini to 
tawu molubo Allahuta'ala u lalawaniya wolo 
hukum lo Tawurat.” 

14Tou te Pawulus ma molameta mota, ti 
gubornur Galiyo lobisala lemulo ode tawu lo 
Yahudi boyito odiye, “Weyi tawu lo Yahudi! 
Humaya lomao u hepopotuludu limongoli 
boti pasali lo u moleta tuwawu, tu'udiyo wau 

mololimo parakara limongoli. 1? Bo wonu 
pasali boyito butola tomimbihu loiya, tanggulo 
meyambo hukum limongoli tawu lo Yahudi, 
timongoli ta musi mongurusi. Wau dila mowali 
momutoa parakara odito boyito!” 19 Lapatao 
ti gubornur lopowuwalingao olimongoliyo. 

17 |apatao timongoliyo boyito loheupa ole 
Sostenes tauwa lo bele hepotabiyalo, wawu 
lohumbade oliyo to talu li gubornur boyito. Bo 
ti gubornur Galiyo dila pusingi lo pasali boyito. 

18 Te Pawulus donggo lotitola ngolohuyi mola 
to kota lo Korintus. Lapatao tiyo lohintu to 
mongowutata ngoimani teto ma lumayahe 
ode propinsi lo Siriya. Ti Priskila wawu te 
Akwila lonao woliyo pe'epe'enta. Tou dipo 
yilumayahu, te Pawulus longuluheo huwoiyo to 
rabuwa lo Kengkreya, sababu tiyo ma lojanjiya 
wolo Allahuta'ala. '? Lapatao timongoliyo 
ledungga to kota lo Epesus. Te Pawulus lolola 
mao oli Priskila wawu te Akwila to kota boyito. 
Tou dipo yilumayahu, tiyo lomaso mao ode 
bele hepotabiyalo wawu lobibisalawa wolo 
tawu lo Yahudi teto. 2? Timongoliyo lohile alihu 
tiyo motitola teto lebe mohihewo, bo tiyo dila 
lohuto. 2! Tiyo lohintu olimongoliyo ma monao 
wawu loloiya odiye, "Wau muli mohuwalingayi 
ode olimongoli wonu okahandakiya lo 
Allahuta'ala.” Lapatao tiyo lotitae to kapali 
lolola mao kota lo Epesus. 

22 Tiyo ledungga ode rabuwa lo Kayisareya 
wawu lotaodu ode kota lo Yerusalem mola 
longohi mao salamu ode jama'ati teto. Lapatao 
tiyo lotuhuta mota ode kota lo Antiyokiya to 

propinsi lo Siriya. 23Tou ma ngolohuyi mola 
tiyo teto, tiyo lonao poli wawu helohepita to 
kota-kotawala to propinsi lo Galatiya wawu 
lipu lo Prigiya helopo'olotola imani lo muri li 
Isa nga'amila teto. 

24 Tou boyito woluwo tawu lo Yahudi ngota ta 
tanggu-tanggula te Apolos ta pilotutuliyo to 
kota lo Iskandariya ledungga mao ode kota 
lo Epesus. Tiyo tawu ngota motota mobisala 
wawu ahali lo tuwango kitabi. ??Tiyo ma 
lololimo pongajari tomimbihu ti Isa Eya. Wawu 
wolo uto'otutuwa tiyo hemobisala wawu wolo 
motulete tiyo hemongajari to tawu tomimbihu 
pasali li Isa, bo u otawaliyo bo lilihu li nabi 
Yahya. 2 Tiyo longajari wolo ubarani to 
bele hepotabiya lo tawu lo Yahudi. Bo tou ti 
Priskila wawu te Akwila lo'odungoheo oliyo, 
timongoliyo lodelo oliyo ode bele limongoliyo 
wawu wolo umotulete lojolasi mao ode oliyo 
pongajari tomimbihu ti Isa Eya. ?” Lapatao te 
Apolos ohila mobalanga ode propinsi lo Ahaya. 
Mongowutata ngoimani to kota lo Epesus 
satuju woliyo wawu lolawo mao tuladu ode 
mongomuri li Isa tetomota, alihu timongoliyo 
mololimo oliyo. Tou tiyo ledungga mota, 
wolo toliango wawu rahmati lo Allahuta'ala 
tiyo ilohunaliyo da'a ode tawu-tawuwala ta 
paracaya ode oli Isa tetomota, 2 sababu wolo 
ubijaki tiyo hemomutola tawu-tawuwala lo 
Yahudi to talu lo tawu ngohuntuwa wawu 
hemongohi mao bukti monto kitabi deu ti 
Isa Almasih yito Ta pilojanjiya lo Allahuta'ala 

mowali Olongiya wawu moposalamati lo 
manusiya. 

19 1 Tou te Apolos donggo to kota lo 

Korintus, te Pawulus ma helonao ode 

kota-kotawala to propinsi lo Asiya lapatao 
ledungga ode kota lo Epesus. Teto tiyo 
lodudunggaya wolo muri li Isa ngololota. 
2 Tiyo lohintu ode olimongoliyo odiye, "Tou 
timongoli ma pilaracaya ode oli Isa, timongoli 
ma lololimo Roh lo Allahuta'ala meyalo dipo?” 
Timongoliyo lolametao, “Dipo, hiyambola 
lo'odungohu dipo pe'enta mao deu Roh lo 
Allahuta'ala boyito woluwo.” 

3Te Pawulus loloiya mao ode olimongoliyo 
odiye, "Wonu odito, wolo lilihu tonu timongoli 
yilihuwaliyo?” Timongoliyo lolametao odiye, 
"Wolo lilihu li nabi Yahya.” 

4Te Pawulus loloiya mao odiye, "Ti nabi 
Yahya lopolihu to tawu tuwoto tawu boyito ma 
lotobati wawu tiyo loloiya mao olo ode tawu 
ngohuntuwa deu timongoliyo musi paracaya 
ode o-Liyo ta ma monao mayi, deuwitoyito ti 
Isa Almasih.” 

5Tou timongoliyo lo'odungoheo uwito, 
timongoliyo longohi mao batanga limongoliyo 
lihuwaliyo to delomo tangguli li Isa Eya. ? Wawu 
tou te Pawulus lopodutu mao lo olu'uliyo wawu 
lodua mao olimongoliyo, Roh lo Allahuta'ala 
lolaheyi ode olimongoliyo. Timongoliyo 
helobisala to delomo baha-bahasala wuwewo 
wawu helopotunggulayi lo wahyu u yilohi mayi 
lo Allahuta'ala ode olimongoliyo. 7 Jumula 
limongoliyo nga'amila mopuladulota. 

8Tolohula mola hihewoliyo te Pawulus 
helonao ode bele hepotabiya lo tawu 
lo Yahudi teto wawu helongajari wolo 
ubarani. Wolo pongajariliyo tiyo helongusaha 
mopoyiyakini olimongoliyo tomimbihu Yiladiya 
lo Allahuta'ala. 3 Bo woluwo ngololota to 
wolota limongoliyo ta mototoheta hilaliyo. 
Timongoliyo dila mohuto paracaya, bo 
timongoliyo hepohentea pongajari tomimbihu 
ti Isa Eya to talu lo tawu ngohuntuwa. Sababu 
uwito, te Pawulus lolola mao olimongoliyo 
wawu lopopisawo mao lo ta ma paracaya 
ode oli Isa lonto olimongoliyo. Wawu timi'idu 
dulahu tiyo helongajari to sikola lo Tiranus. 

10 Pasali botiye pilohutuliyo dulotawunu 
hihewoliyo, tunggulo nga'amila tawu to 
propinsi lo Asiya lo'odungohe habari mopiyohu 
tomimbihu ti Isa Almasih, tawu lo Yahudi 
wawu tawu lo Yunani. 

11 Loli ole Pawulus Allahuta'ala lohutu mujijat 
u dila biyasa. t? Hiyambola tawu ta helodelo 
leto meyambo kayini bakasi lo u hepilomake 
le Pawulus wawu pilopodutuliyo mao to ta 
hengongota, ta hengongota boyito loluli wawu 
lati-latiyalo lokaluwari mao. 13 Woluwo olo 
ngololota ta modduawa tawu lo Yahudi, ta 
heponaowa hepomuhuwa lati to nga'amila 
lipu boyito, lohimontala lolanggulao tangguli 
Isa Eya to olimongoliyo ta hetuwanga lo lati. 
Timongoliyo loloiya odiye, “Wau momarenta 
olemu mokaluwari mao to tawu boti to delomo 
tangguli Isa ta hepopotunggulo le Pawulus.” 
14 To wolota limongoliyo ta lohutu odito boyito, 

woluwo ta pitulota walao tauwa lo imamu tawu 
lo Yahudi ta tanggu-tanggula te Skewa. 

15 Bo lati boyito lolametao ode olimongoliyo 
odiye, "Ti Isa otawau wawu te Pawulus 
otawau. Bo timongoli, tatonu timongoli?” 

16 Ta ilotuwanga lo lati boyito tilumayangayi 
lodeupa olimongoliyo wawu lohinggi mao 
kayini limongoliyo nga'amila wawu lohumbade 
olimongoliyo, tunggulo timongoliyo lomentalo 
lolola mao bele boyito helalawa wawu hepaliya. 
17 Pasali boyito ilotawa lo tawu ngohuntuwa 
to kota lo Epesus, tawu lo Yahudi wawu 
tawu lo Yunani, tunggulo timongoliyo ma 
hewoheya wawu tangguli Isa Almasih ma lebe 
hemasahuru mao. 1? Ngohuntuwa to wolota 
limongoliyo ta ma lowali paracaya ode oli 
Isa, lonao mayi wawu helongaku to talu lo 
tawu ngohuntuwa, nga'amila huhutu moleta 
hepilohutu limongoliyo to wakutu yilalu mayi. 
19 Ngohuntuwa olo to wolota limongoliyo 
ta mossihiriya lohimoayi buku-bukuwala 
limongoliyo wawu lomobu mao to talu lo tawu 
ngohuntuwa. Haraga lo buku-bukuwala boyito 
takuseriyo mao limolopulolihu doyi lo Roma. 
20 Wolo kawasa lo Allahuta'ala habari mopiyohu 
tomimbihu ti Isa Eya ma lebe hemololade 
mota wawu ma lebe hengohuntuwa mao olo ta 
paracaya. 

21 Tou yilapatao unga'amila boyito, te Pawulus 
pilarenta lo Roh lo Allahuta'ala monao ode kota 
lo Yerusalem moli propinsi lo Makedoniya wawu 
propinsi lo Ahaya. Te Pawulus loloiya odiye, 
"Tou monteto mayi, wau musi monao mota 

ode kota lo Roma olo.” 2? Lapatao tiyo lopoahu 
ta dulota ta hemomantu oliyo, deuwitoyito te 
Timotiwus wawu te Erastus, motitimuloliyo 
mota ode propinsi lo Makedoniya wawu tiyo 
lohihilawo lotitola ngolohuyi mola to propinsi 
lo Asiya. 

23To wakutu boyito tilimimbulu buluhuta 
da'a sababu pongajari tomimbihu ti Isa Eya. 
24 Woluwo tawu ngota ta tanggu-tanggula te 
Demetriwus ta modupawa tala'a pohutuliyo u 
odelo kuyil kekei lo dewi Artemis. Usahaliyo 
boyito po'otapulaliyo hasili ngohuntuwa lo 
basi-basi wuwewo ta hepokarajawa to oliyo. 
25 Tiyo longambu mayi ta hepokarajawa to 
podudupa wuwewo wawu ta hepokarajawa 
to podudupaliyo boyito wawu loloiya ode 
olimongoliyo odiye, “Mongowutato, otawa 
limongoli deu ito hepo'otapula doyi bo monto 
hasili lo usaha boti! 2? Masatiya timongoli ma 
lo'onto wawu lo'odungohu u hepilohutu le 
Pawulus, dila bo to kota lo Epesus, bo ma 
ngope'e nga'amila propinsi lo Asiya. Tiyo 
ma helomiyo wawu helopolapala to tawu 
ngohuntuwa. Tiyo loloiya deu wolo u pilohutu 
lo olu'u lo manusiya yito dila dewa. 27 Wolo 
uodito, dila bo wambao usahanto u ma hina 
lo tawu, bo kuyil lo Artemis olo dewi uda'a 
boyito ma didu haraga lo tawu, padahali ti 
dewi Artemis boyito hetubo lo tawu nga'amila 
to propinsi lo Asiya wawu ta ngoyilanggubu 
duniya!” 

28 Lo'odungoheo uwito, timongoliyo loyingo 
da'a lapatao ma hewuwa-wuwatia da'a odiye, 

"Uda'a Artemis dewi lo tawu lo kota lo Epesus!” 
29 Kota boyito ma lobuluhuto lomota wawu 
tawu-tawuwalo wolo uherameya ma lonao 
mao ode tanalapa to kota wawu lodedeayi 
ole Gayus wawu te Aristarhus, dudulota 
timongoliyo tawu lo propinsi lo Makedoniya 
wawu tamani le Pawulus. 3? Te Pawulus ohila 
monao mota ode hungo tawu boyito, bo muri 
li Isa teto dila longohi ijini oliyo. 3! Wawu ta 
dudula'a-dudula'a ta lonto propinsi lo Asiya ta 
sasahabatiya wole Pawulus, lolawo mao tahuli 
ode oliyo, alihu tiyo dila momaso mota ode 
tambati lo oambuwa boyito. 

32 To wakutu boyito tawu heambuwa to 
tambati boyito ma bubuluhuta. Woluwo 
tawu hepoloiyawa odiye wawu ta wuwewo 
hepoloiyawa odito, sababu ngohuntuwa to 
wolota lo tawu ta heambuwa boyito dila motota 
longola timongoliyo heambuwa teto. 33 Lapatao 
tawu ngota ta tanggu-tanggula te Iskandar 
yiluntudiyo mota lo tawu lo Yahudi ode dimuka. 
Tawu hepolantobe deu te Iskandar ta lowali 
sababu lo buluhuta boyito tilimimbulu. Te 
Iskandar lolomaya ohila motombango wawu 
mopodulu lo batangaliyo to talu lo raiyati. 
34Bo tou ilotawa mao limongoliyo deu tiyo 
tawu lo Yahudi, timongoliyo ma longuwatia 
pe'epe'enta dulojamu hihewoliyo odiye, "Uda'a 
Artemis dewi lo tawu lo kota lo Epesus!” 

35 | apatao dulutuli to kota boyito lopoamani 
lo tawu ngohuntuwa boyito wawu loloiya 
odiye, "Weyi tawu lo kota lo Epesus! Nga'amila 
tawu to duniya botiye motota deu kota lo 


RIWAYATI LO MONGORASUL 19.36 — 20.398 


Epesus ma lomalihara mopiyohu kuyil lo dewi 
Artemis u uda'a wawu botu bulota lodehu mayi 
lonto hulungo. 3? Pasali boyito dila mowali 
butololo. Uwitolo sababuliyo timongoli musi 
motipo'oyo wawu dila mowali motuala mohutu 
uhetuwa-tuwawuwa. 37Timongoli ta ma 
lodelo mayi tawu-tawuwala boti odiyamayi, 
openu timongoliyo dila lohehu harata monto 
kuyil lo dewinto wawu dila hemohentea 
tangguliyo. 33 Wonu te Demetriwus wawu 
basiliyo mopodulohu tawu ngota, woluwo 
ti hakimu wawu woluwo olo ti gubornur, 
tetomota hulimao ta mohu-mohuwaliya 
modada'awawa. 3? Wawu wonu bolo woluwo 
kahandaki limongoli, lebe mopiyohu timongoli 
mopo'olapatao to delomo sidang lo raiyati 
u sah. #Ito boti ma topotala, ma da'awa li 
gubornur lo Roma lohutu buluhuto to dulahe 
entiye boti, sababu diyaluwo alasani u mowali 
wohinto mao mopobanari lo oambuwa u 
ma lobuluhuta boti.” Wolo loiya odito tiyo 
lopobubari mao oambuwa lo raiyati boyito. 
41(19:40) 
20 1 Tou ma yilole mota buluhuta boyito, 
te Pawulus loibodeyi ta paracaya ode oli 
Isa teto wawu lopo'olotolao imani limongoliyo. 
Lapatao uwito tiyo ma lohintu monao ode 
propinsi lo Makedoniya. ? Lapatao tiyo helonao 
ode kota-kotawala to propinsi lo Makedoniya 
wawu helonasehati mao mongowutata 
ngoimani teto. Lapatao tiyo ledungga ode lipu 
lo Yunani. 3Tou ma tolohula mola tola-tola 
teto, tiyo ma ohila monao ode propinsi lo 

Siriya. Bo to wakutu boyito tawu lo Yahudi 
o makusudu mohinggi nyawaliyo. Uwitolo 
sababuliyo tiyo lomutusani mohuwalinga moli 
propinsi lo Makedoniya. “Tiyo wole Sopater 
walae Pirus ta lonto kota lo Bereya, wawu 
te Aristarhus wawu te Sekundus, dudulota 
lonto kota lo Tesalonika, wawu te Gayus lonto 
kota lo Derbe, wawu te Timotiwus wolo ta 
dulota ta lonto propinsi lo Asiya, deuwitoyito 
te Tihikus wawu te Trofimus. ?Timongoliyo 
lotitimulo mota lohulata olami to kota lo 
Trowas. Tou dulahu buka lo roti dila o ragi 
ma yilapato, ami lolola mao kota lo Pilipi 
limohuyi mola hihewoliyo ami helayahe. 
Lapatao ami ledungga ode kota lo Trowas 
lodudunggaya wolimongoliyo. Tetomola ami 
lotitola ngodiminggu hihewoliyo. 

7To dulahe bohuliyo to diminggu boyito ami 
lotiambu momita-mitangao roti. Te Pawulus 
lobibisalawa wolo mongowutata ngoimani teto 
sambe lototomuta'a louhuyi, sababu tiyo o 
patuju monao lolombuliyo mola. 3 To huwali to 
yitato to tambati lami heambuwa ngohuntuwa 
tohe helaita. ? Woluwo ta bohulotawu ngota 
tangguliyo te Ewutikhus hulo-huloa to janela. 
Sababu te Pawulus lobisala lohihewo, ta 
bohulotawu boyito dila lo'otahangi lo diduto. 
Lapatao tiyo letuluhu wawu lodehu mayi lonto 
janela to tingkat otoluliyo ode tibawa. Tou 
bilintaiyo mayi tiyo ma yilate. 1? Te Pawulus 
lolahe mola ode tibawa. Tiyo lotibalata mota to 
yitato tawu boyito longo'ode oliyo wawu loloiya 
ode ta woluwo teto odiye, “Dila ohawatiri, 

sababu tiyo donggo tumu-tumulo!” 1! Tou 
lohuwalinga mola ode yitato, te Pawulus 
lomita-mitanga mota roti wawu yilonga. 
Lapatao tiyo donggo losirita wolimongoliyo 
sambe dumodupo. Lapatao te Pawulus 

ma lonao. t? Timongoliyo lodepita mota ta 
bohulotawu ta ma muli tilumumulayi boyito 
ode beleliyo wawu timongoliyo nga'amila ma 
hewengahe. 

13 | apatao ami lotitae to kapali wawu 
yilumayahu lotitimulo mao ode rabuwa lo 
Asos, wolo patuju mota mohulata ole Pawulus 
teto odelo tahuliliyo, sababu tiyo lohihilawo 
lonao to limbuta loli tuduliyo. 14Tou ami 
ma lodudunggaya mao woliyo to rabuwa lo 
Asos, ami ma lotitae pe'epe'enta to kapali 
wawu yilumayahe ode kota lo Metilene. 

15 | onteto mao ami turusi yilumayahu wawu 
tou lolombuliyo mola kapali lami ma lotaluwa 
wolo lito lo Khios. Ngonuliyo mola ami ma 
yilumawodeo to lito lo Samos. Lapatao 
ngomaliyo mola ami ma ledungga to kota 

lo Miletus. 1?Te Pawulus lomutusani dila 
mohepita to kota lo Epesus, alihu nonaoliyo 
dila langgari to propinsi lo Asiya, sababu wonu 
mowali, tiyo ma to kota lo Yerusalem to dulahu 
Pentakosta. 

17 Uwitolo sababuliyo tiyo lopoahu tawu ngota 
lonto kota lo Miletus ode kota lo Epesus wolo 
tahuli, alihu mongotauwa lo jama'ati tetomota 
monao mayi ode oliyo to kota lo Miletus. 18 Tou 
mongotauwa lo jama'ati boyito ma ledungga 
mayi, tiyo loloiya ode olimongoliyo odiye, 

"Otawa limongoli, odiye u hepilohutu'u to 
wolota limongoli tou bohuliyo wau ledungga 
mayi ode propinsi lo Asiya. 1? Wolo hilawo 
motulidu wau hemokaraja ode Eya. To delomo 
karaja boyito wau ma hehilumoyongo wawu 
ngohuntuwa ususa helotoduwou monto tawu 
lo Yahudi ta ohila mohinggi nyawau. 2? Openu 
odito, wau dila lo'olipata wolo u ohunaliyo 
olimongoli. Nga'amila ma hepilopotunggulu'u 
wawu hepilongajariu mayi olimongoli to 

talu lo tawu ngohuntuwa meyambo to 
bele-beleyalo. ?! Wau layito hemotombangao 
ode tawu lo Yahudi wawu ode tawu lo Yunani, 
alihu timongoliyo motobati ode Allahuta'ala 
wawu paracaya ode Eyanto, ti Isa Almasih. 
22Bo masatiya wau pilarenta lo Roh lo 
Allahuta'ala monao ode kota lo Yerusalem 
wawu dila otawau wolo u ma mowali to 
batangau tetomota. 23 U otawau bo utiye 
deu to timi-timi'idu kota u henilaou, Roh lo 
Allahuta'ala ma lopopatatayi ode olau deu 
tutupa wawu ususa wula-wulata olau. 24Bo 
tutumulu'u meyalo opopateu dila oharaga 
olau. Ti Isa Eya ma longohi mayi tugasi 

ode olau mopotunggulo habari mopiyohu 
tomimbihu rahmati lo Allahuta'ala. U oharaga 
olau, deuwitoyito wololo mopo'olapatao tugasi 
boyito. 

25 Wau ma lonao mayi ode olimongoli 
nga'amila wawu helopotunggulo habari lo 
Yiladiya lo Allahuta'ala. Masatiya otawau utiye 
pulitiyo wau modudunggaya wolimongoli 
nga'amila. 2? Uwitolo sababuliyo yintiye 

botiye wau mopopatatayi deu wonu timongoli 
topotala, uwito tanggungiya limongoli 
lohihilawo: wau dila ototala. ?” Sababu 

wolo ubarani wau ma helopotunggulayi ode 
olimongoli patuju lo Allahuta'ala nga'amila. 
28 po'odahawa batanga limongoli wawu dahayi 
mao olo jama'ati lo Allahuta'ala nga'amila 

ta ma lowali umati-Liyo loli opopate lo 
Wala-Iyo lohihilawo, sababu timongoli ta ma 
tilatapu mayi lo Roh lo Allahuta'ala modaha 
mao jama'ati-Liyo debo odelo diti modaha 
bibiyahiyo. 2? Otawau tou ma tolau mao, 
woluwo tawu ta odelo serigala mongala tawu 
ma momaso mayi ode hungi mongoli wawu 
jama'ati ta hedahawa olimongoli boyito ma 
a'aloliyo. 3?U hepatujuwou, to wolota limongoli 
lohihilawo ma timimbulu mayi ngololota 

ta o pongajari dila banari. Timongoliyo 
hepongusahawa moheyinga jama'ati alihu 
modudua pongajari limongoliyo. 3t Po'odaha 
wawu po'otoloma mao limongoli deu wau 
tolotawunu hihewoliyo, huyi dulahu wolo udila 
o berentiliyo hemolonasehatiya olimongoli 
nga'amila wolo ponu buyu-buyuhuto. 

3? Masatiya wau ma mohudu mao olimongoli 
ode olu'u lo Allahuta'ala wawu ode Pirimani- 
Liyo u polu-polu lo rahmati u kawasa 
momongu olimongoli wawu mongohi mayi 
olimongoli bahagiyangi u ma siladiya-Liyo 
mao to wolota lo tawu nga'amila ta ma lowali 
haku lo Allahuta'ala. 33 Wau dila pe'enta mao 
helotohilawo lo doyi meyambo kayini openu 
monto tatonu. 3#Otawa limongoli lohihilawo, 

wau helokaraja wolo olu'u'u lohihilawo 
mopo'opolu u paralu olau wawu tawu- 
tawuwala ta lonao mayi wolau. 3? Nga'amila 
uhetuwa-tuwawuwa ma pilopobayahu'u mayi 
ode olimongoli deu wolo karaja da'a odito, ito 
musi momantu ta molulupuhu. Wawu ito musi 
moela mao u yiloiya li Isa Almasih Eya, sababu 
Tiyo lohihilawo loloiya odiye, "Tawu ta mongohi 
lebe ngohuntuwa barakatiliyo popobandingiyo 
mao lo ta mololimo.” ” 

36 Tou yilapatao loloiya odito, te Pawulus 
lotibonggohu'u pe'epe'enta wolimongoliyo 
nga'amila lapatao lodua. 37Timongoliyo 
nga'amila hilumoyonga da'a, sababu te 
Pawulus ma lohintu monao. Timongoliyo 
helongo'odu wawu helodila oliyo. 
38Timongoliyo hewolola da'a, lebe-lebe 
lomao tou te Pawulus loloiya odiye, "Utiye 
pulitiyo wau modunggaya wolimongoli 
nga'amila.” Lapatao timongoliyo lodepita oliyo 
ode kapali. 

2 1 1 Tou lobubuaya mao wolimongoliyo, 
ami yilumayahe ode lito lo Kos. 
Lolombuliyo mola ami ledungga ode lito lo 
Rodos wawu lonteto mao ami yilumayahe 
ode rabuwa lo Patara. ? To rabuwa lo Patara 
ami lo'odungga kapali u ma mobalanga 
ode lipu lo Penisiya. Ami lotitae to kapali 
boyito wawu yilumayahu. 3Lito lo Siprus 
ilontonga mota lami to oloyihi, bo lito boyito 
yilawode mao lami. Ami yilumayahe ode 
propinsi lo Siriya. Lapatao ami ledungga ode 
rabuwa lo Tirus, sababu kapali lami musi 

momonggari detohiyo to rabuwa boyito. 
4Teto ami lololohe ta paracaya ode oli Isa 
wawu lotitola wolimongoliyo pituhuyi mola 
hihewoliyo. Wolo potunu lo Roh lo Allahuta'ala 
timongoliyo lonasehati mao ole Pawulus alihu 
tiyo dila monao ode kota lo Yerusalem. ? Bo 
tou ma yilawode upituhuyi, ami ma lonao 
wawu lopoturusi lo nonao lami. Nga'amila ta 
paracaya ode oli Isa teto wawu mongowarisi 
limongoliyo lodepita olami sambe ode diluwari 
lo kota. Wawu teto ami ma lotibonggohu'u 
wawu lodua to pentadu. ? Tou yilapatao lohintu, 
ami lotitae to kapali wawu timongoliyo ma 
lohuwalinga ode bele limongoliyo ngota-ngota. 
7Lonto rabuwa lo Tirus kapali tilaeya lami 
ledungga to rabuwa lo Ptolemayis. Teto ami 
lonao ode mongowutata ngoimani wawu 
longohi mao salamu ode olimongoliyo. Ami 
lotitola ngohuyi wolimongoliyo. 8 Lolombuliyo 
mola ami yilumayahu wawu ledungga ode 
rabuwa lo Kayisareya. Ami lomaso mao ode 
bele le Pilipus tawu ngota ta hemopotunggulo 
Injili, deuwitoyito tala ngota to wolota lo ta 
pitulota ta ma tilulawoto jama'ati to kota 
lo Yerusalem. Ami lotitola to beleliyo. ? Te 
Pilipus o wala'a mongodulahu wopatota ta 
lo'otapu karuniya mopotunggulo wahyu lonto 
Allahuta'ala. 1?Tou ma ngolohuyi mola ami 
teto, lonao mayi nabi ngota lonto lipu lo 
Yudeya, tangguliyo te Agabus. 1 Tiyo lonao 
mayi ode olami, lapatao tiyo lohama mayi 
bintole Pawulus. Tiyo lolihutao oatiyo wawu 
ulu'uliyo lohihilawo wawu loloiya odiye, “Roh 

lo Allahuta'ala loloiya odiye, "Tawu-tawuwala 
lo Yahudi to kota lo Yerusalem ma molihuta ta 
ahu'uwo lo bintola boti odiye, lapatao tiyo ma 
wuduwoliyo mao ode bangusa kapiru.' ” 

12 | o'odungoheo uwito, ami wolo ta paracaya 
ode oli Isa to tambati boyito lolohileya alihu 
te Pawulus dila monao ode kota lo Yerusalem. 
13 Bo te Pawulus lolametayi odiye, "Yilongola 
timongoli hehiyonga? Wolo u odiye botiye, 
timongoli hemongantulu hilau. Sababu wau 
botiye ma ihilasi dila bo utihutoliyo, bo 
mola mate to kota lo Yerusalem sababu 
tangguliyo li Isa Almasih, Eyau wau ma ihilasi 
olo.” t4 Sababu tiyo dila lodungohe nasehati 
lami, ami ma lota'aluku wawu loloiya odiye, 
"Hulilomao kahandaki lo Eya u mowali.” 

15 Tou ma ngolohuyi mola to kota lo 
Kayisareya, ami losadiya babarangiyala 
hedelowa olami lapatao lonao ode kota lo 
Yerusalem. !? Pe'epe'enta wolami lonao olo 
ngololota mongowutata ngoimani lonto kota lo 
Kayisareya. Timongoliyo ta lodepita olami ode 
tawu ngota ta tanggu-tanggula te Manason. 
Tiyo lonto lito lo Siprus ta ma lohihewo 
paracaya ode oli Isa Almasih. Ami lotuluhe to 
beleliyo. 

17 Tou ami ledungga mota ode kota 
lo Yerusalem, mongowutata ngoimani 
teto lololimo olami wolo uhewengahe. 

18 | olombuliyo mola te Pawulus lonao pe'enta 
wolami ode ole Yakobus wawu mongotauwa lo 
jama'ati ma lonao mao odito olo. !? Te Pawulus 
losalamu mao ode olimongoliyo wawu losirita 

mao nga'amila u ma pilohutu lo Allahuta'ala 
to hungo bangusa-bangusa wuwewo loli 
oliyo. 2? Lo'odungoheo uwito, timongoliyo 
lomuji Allahuta'ala. Lapatao timongoliyo 
loloiya ode le Pawulus odiye, “Wutato, ototayi 
mao: Helihu-lihuwa tawu lo Yahudi ta ma 
lowali paracaya ode oli Isa wawu timongoliyo 
nga'amila mo'olohu momalihara hukum lo 
Tawurat. 2! Bo timongoliyo ma lo'odungohu 
deu yio hemongajari nga'amila tawu lo Yahudi 
ta hetolawa to hungo bangusa-bangusa 
wuwewo, molola mao hukum li nabi Musa 
wawu yio hemopolele mao ode olimongoliyo 
alihu timongoliyo dila moluna mongowalai 
mongoliyo wawu dila moturuti mao adatinto. 
22 Wololo masatiya? Tantu timongoliyo ma 
mo'odungohu deu yio ma ledungga mayi 
odiyamayi. 23 Sababu uwito, pohutuwa mao 
u polele mayi lami olemu. To wolota lami 
woluwo wopatota ta ma lomuli mao huwoiyo 
hilumayao tuwoto timongoliyo lojanjiya wolo 
Allahuta'ala. 2? Delowa mao timongoliyo 

ode pango bele lo Eya, wawu po'oberesiya 
mao batangamu pe'epe'enta wolimongoliyo 
wawu bayari mao onggosi limongoliyo 
moiuluhe huwoi mongoliyo tuwoto deu janjiya 
limongoliyo wolo Allahuta'ala ma leganapu. 
Tou tawu nga'amila mo'onto mao u odito 
boyito, mowali otawa limongoliyo deu habari 
u ilodungohe limongoliyo tomimbihu yio dila 
banari, sababu yio debo tatapu pali-palihara 
hukum lo Tawurat. 2? Bo tomimbihu bangusa 
wuwewo ta ma lowali paracaya ode oli Isa, 

ma tiluladeyi lami putusani lami, deuwitoyito 
timongoliyo musi mopolamingao monto ualo 
u yilohiliyo ode u hetubola ngopohiya lo Eya, 
monto umonga duhu, wawu monga dagingi 
lo binatangi u yilate dila tilumolohe duhuliyo 
wawu monto huhutu huloto.” 

26 Te Pawulus loturuti mao nasehati boyito. 
Wawu lolombuliyo mola tiyo lodelo mao 
tawu-tawuwala boyito lonao woliyo wawu 
tiyo lopo'oberesi mao batangaliyo pe'epe'enta 
wolimongoliyo. Lapatao tiyo lomaso mao ode 
pango bele lo Eya mao mopotota omoluwa 
huhutu mopo'oberesi boyito lapato wawu 
kurubani lo ta wopatota boyito ma mowali 
kurubaniyolo. 

27 Tou wakutu ngodiminggu u po'oberesiyaliyo 
batanga ma ngope'e mopulito, tawu-tawuwala 
lo Yahudi ta lonto propinsi lo Asiya, lo'onto 
mao ole Pawulus to pango bele lo Eya. 
Lapatao timongoliyo loheluma raiyati moheupa 
oliyo 28 wolo uhewuwatia odiye, "Weyi 
tawu-tawuwala lo Israel, turungi! Tatabotiyelo 
tawu ta ma helongajari tawu nga'amila to 
kakambunguwalo molawani bangusanto wawu 
molawani hukum lo Tawurat wawu bele lo 
Eya botiye! Wawu masatiya tiyo ma lodelo 
mayi tawu-tawuwala lo Yunani olo ode pango 
bele lo Eya mo'onajisi tambati suci botiye!” 
29 Timongoliyo longuwatia odito, sababu 
timongoliyo ma lo'onto ole Tropimus ta lonto 
kota lo Epesus nao-nao pe'enta wole Pawulus 
to kota lo Yerusalem wawu harapu limongoliyo 

te Pawulus lodelo mao oliyo olo ode pango 
bele lo Eya. 

30 Nga'amila kota boyito ma lobuluhuto 
lomota wawu raiyati ma loambuwa, lapatao 
lodeupa ole Pawulus wawu diledeiyo lokaluwari 
mao lonto pango bele lo Eya. Wawu tou 
boyitolo pintu-pintuwala lo gorobangi to 
pango bele lo Eya ma hileutaliyo. 3! Tou 
timongoliyo hepongusahawa mohinggi nyawa 
le Pawulus, woluwo ta lonao mota lopotota 
ode panglima lo pasukan lo Roma deu to 
kota lo Yerusalem ma ilowaliya lo buluhuto. 

32 panglima lo pasukan boyito ma ngointa 
lokoliyo'o wolo mongotauwa lo pasukan wawu 
mongopajuleliyo tilumetea mota lodudunggaya 
wolo ta heambuwa boyito. Tou timongoliyo 
lo'onto mao oliyo wolo mongopajule boyito, 
timongoliyo loberenti hepomateya ole Pawulus. 
33 panglima lo pasukan boyito lodudula mota 
ode ole Pawulus, loheupo wawu loipungu 
mao oliyo lo rante moheluduluwo. Lapatao 
tiyo heloloyintuwa tatonu tiyo wawu wolo 

u ma pilohutuliyo. 3? Bo to wolota lo tawu 
ngohuntuwa boyito, woluwo tawu longuwatiayi 
ode oliyo odiye wawu woluwo olo ta 
longuwatiayi odito, sababu to delomo buluhuta 
boyito dila otawaliyo wolo u ma lowali. Uwitolo 
sababuliyo tiyo loidelo mao ole Pawulus ode 
markas. 3? Tou ledungga mota ode tuadu, wolo 
upakusa te Pawulus piluduiyo lo mongopajule 
sababu tawu ngohuntuwa heambuwa teto 
wolo uheyingowa da'a. 3? Nga'amila raiyati 

heambu-ambuwa hetunuhe oliyo wawu 
hewuwa-wuwatia odiye, “Pateya mao tiyo!” 

37 Tou te Pawulus ma dileloliyo mao lomaso 
ode markas, tiyo loloiya ode panglima lo 
pasukan boyito odiye, “Mowali meyalo dila 
watiya mopolele mayi loloiya tuwawu ode 
oli panglima?” Tametiyo mao odiye, "Yio 
mowali mobisala to delomo bahasa lo Yunani. 
38 Wonu odito, yio botiye dila tawu lo Mesir ta 
boti-botimao lolawani pomarenta wawu lodelo 
ta wopatolihulota ta o sonjata to yilantala dila 
hepotitola lo tawu.” 

39 Te Pawulus lolametao odiye, “Watiya botiya 
tawu lo Yahudi, raiyati lonto kota lo Tarsus 
kota masahuru to propinsi lo Kilikiya. Pohile 
latiya alihu watiya wohiyaliyo ijini mobisala 
wolo tawu ngohuntuwa boyito.” 

40 Tou te Pawulus ilijiniyaliyo mao lo panglima 
lo pasukan mobisala, tiyo lonao mota tilimihula 
to tuadu wawu lolomaya lo olu'uliyo ode tawu 
ngohuntuwa teto. Nga'amila tawu ta woluwo 
teto ma lotipo'oyo. Lapatao te Pawulus lobisala 
to delomo bahasa lo Ibrani odiye, 

2 2 1 ”Weyi mongowutata wawu 
mongodula'a, watiya mongohi mayi 

katarangani ode olimongoli wolo u ma lowali 

wawu dungohi.” ?Tou tawu ngohuntuwa 

boyito lo'odungoheo oliyo hemobisala to 

delomo bahasa lo Ibrani, timongoliyo ma 

lebe lepo'oyo mao. Tiyo loloiya odiye, 

3 "Watiya botiya tawu lo Yahudi, pilotutuliyo 

to kota lo Tarsus to propinsi lo Kilikiya, 

bo lonto ukikio lomayi watiya tilumumulo 

wawu helobalajari to kota boti. Ti guru 
Gamalil wolo umotulete helongajari olatiya 

lo hukum lo mongotiyombunto, tunggulo 
watiya lowali tawu ngota ta to'otutuwa 
hemokaraja ode Allahuta'ala, odelo timongoli 
nga'amila masatiya boti. “Wawu watiya 
helongarinaya ta hedudua pongajari li 

Isa Almasih sambe timongoliyo lopowate. 
Mongololai wawu mongobuwa hewaupo latiya 
wawu hepoipomaso mao latiya ode tutupa. 

> Mongoimamu da'a wawu nga'amila anggota 
lo Mahkama lo agama motota lo pasali boti. 
Monto olimongoliyo watiya lololimo tuladu 
ode mongowutata to kota lo Damsik wawu 
watiya lonao oditomota wolo patuju modeupa 
ta hedudua pongajari boyito wawu modelo 
mayi olimongoliyo ode kota lo Yerusalem mota 
hukumaniyoliyo.” 

6 Te Pawulus loloiya poli odiye, "Bo to delomo 
nonao latiya oditomota, tou ma hemembide 
mota ode kota lo Damsik, to hulonu lo dulahu, 
debolo ma tiliminelayi tinela u mo'otulopa 
mato lonto soroga longulunga olatiya. 7 Watiya 
ma lebalata ode huta wawu woluwo suwara 
tuwawu ilodungohe latiya hemobisala mayi 
odiye, 'Sawulus, Sawulus! Yilongola yio 
hemongarinaya ola-U?” 3 Tametao latiya odiye, 
'Tatonu Ito, Eya?’ Suwara boyito lolametayi 
odiye, 'Wau botiya ti Isa tawu lo kota lo 
Najaret ta ilarinayamu.” ? Wawu timongoliyo 
ta henaowa wolatiya pe'enta memangi lo'onto 
tinela boyito, bo suwara u hemobisala mayi 
ode olatiya dila ilodungohe limongoliyo. 

10 | apatao watiya loloiya odiye, 'Eya, wolo 

u musi pohutuwo latiya?"” Eya loloiya mayi 
odiye, 'Bongulo wawu ponaolo ode kota lo 
Damsik. Tetomota ma mowali otawamu wolo 
kohondaki lo Allahuta'ala u ma tilatapu-Liyo 
mayi musi pohutuwomu.” 11 Watiya ma lowali 
didu mo'onto sababu tinela u mo'otulopa mato 
boyito. Mongotamani latiya lodihu olu'u latiya 
lonao ode kota lo Damsik. 

1? Tetomota woluwo tawu ngota ta tanggu- 
tanggula te Ananiyas ta salehe ngota wawu 
ta'ati to hukum lo Tawurat. Nga'amila tawu lo 
Yahudi ta hetolawa teto hepoloiyawa deu tiyo 
tawu ngota mopiyohe haleliyo. 13 Te Ananiyas 
lonao mayi tilimihula to tili latiya wawu loloiya 
odiye, 'Sawulus wutatu'u, yio ma muli mowali 
mo'onto!” Wawu tou boyitolo u bilohe latiya 
ma lowali lobango wawu watiya lo'onto oliyo. 
14 | apatao tiyo loloiya ode olatiya odiye, 
'Allahuta'ala Eya lo mongotiyombunto ma 
lopotatapu mayi olemu motota lo kahandaki 
lo Allahuta'ala, mo'onto oli Isa Almasih ta 
banari wawu modungohe suwara mokaluwari 
mayi monto tunggi-Liyo.  Sababu yio ma 
motombangao ode tawu nga'amila tomimbihu 
pasali u ma ilontongamu wawu u ma 
ilodungohemu. !?Wawu masatiya, yilongola 
yio donggo bimbangi? Bongulo wawu wuduwa 
lomao batangamu lihuwaliyo. Ponguwatio 
lomola ode Eya mohile turungi alihu dusamu 
ambunguwo mayi lo Allahuta'ala.” ” 

17 Te Pawulus loloiya poli odiye, "Lapatao 
watiya ma lohuwalinga mota ode kota lo 

Yerusalem. To wakutu tuwawu watiya donggo 
hemodua to pango bele lo Eya, roh latiya 
kilawasa mayi lo Roh lo Allahuta'ala. 18 Watiya 
lo'onto oli Isa Eya wawu Tiyo loloiya mayi ode 
olatiya odiye, 'Po'olinggahulo yio wawu lato 
tolayi mao kota lo Yerusalem boti, sababu 
timongoliyo dila mololimo u hebisalamu 
tomimbihu Wau.” 19 Tametao latiya odiye, 
'Eya, otawa limongoliyo lohihilawo deu watiya 
ta hemonao ode bele-beleyala hepotabiyalo 
wawu timongoliyo ta paracaya ode Ito Eya 
hepiloipomaso mao latiya ode tutupa wawu 
hepiloiwumbadeo latiya lo bubo'o. 2? To wakutu 
tawu-tawuwala lohinggi nyawa le Stepanus 
ta hemopotunggulo habari tomimbihu Ito 
Eya, watiya woluwo teto wawu satuju lo 
huhutu boyito wawu watiya ta lodaha kayini 
limongoliyo ta lohinggi nyawaliyo.” ?! Bo Eya 
loloiya mayi ode olatiya odiye, 'Ponaolo! 
Wau ma mopoahu olemu ode umolamingao 
monteye, deuwitoyito ode bangusa-bangusa 
wuwewo.' ” 

22 Tawu ngohuntuwa boyito turusi 
hepodungohe ole Pawulus hemobisala. Bo 
tou te Pawulus loloiya deu Eya lopoahu 
oliyo ode tawu ta dila Yahudi, timongoliyo 
ma longuwatiayi odiye, “Pateya lomao tawu 
botiye! Tawu boti dila patuti tumumulo!” 
23Timongoliyo turusi hewuwatia wawu 
hepopongolabe mola lo jumba limongoliyo 
wawu hepopola'a mola lo peyahua ode yitato. 
24 Jwitolo sababuliyo panglima lo pasukan 
longohi mao parenta modelo ole Pawulus ode 

markas mota parakisaliyo wawu poiwumbadiyo 
mao lo bubo'o, alihu tiyo mongaku longola 
tawu ngohuntuwa boyito hewuwatia ode oliyo. 
25 Bo tou te Pawulus ma tilihutiyo wawu ma 
wumbadeliyo lo bubo'o, tiyo lohintu ode tauwa 
lo pasukan ta o tugasi boyito odiye, “Moturuti 
mao hukum, mowali meyalo dila timongoli 
mohumbade to tawu lo Roma tou dipo lodehu 
putusani li hakimu?” 

26 Lo'odungoheo yiyintu boyito, tauwa lo 
pasukan lolapuru mao ode panglima lo 
pasukan odiye, "Wolo u ma pohutuwo li 
panglima? Tawu botiye raiyati lo yiladiya lo 
Roma.” 

27 Lapatao panglima lo pasukan boyito 
lonao mao ode le Pawulus wawu loloiya 
odiye, "Poleleya mayi, banari meyalo dila yio 
boti tawu lo Roma?” Te Pawulus lolametao, 
"Banari.” 

28 Panglima lo pasukan boyito loloiya odiye, 
"Wau lowali raiyati lo yiladiya lo Roma lomayari 
mahale da'a.” Te Pawulus lolametao odiye, 
"Wau ma tawu lo Roma lonto u pilotutuliyo 
lomayi.” 2? Mongopajule ta tilugasiyaliyo 
mohumbade ole Pawulus, ma lato lotowuli 
wawu panglima lo pasukan boyito ma 
yilohe tou ilotawaliyo mao te Pawulus ta ma 
piloitihutiyo boyito tawu lo Roma. 

30 hepopotuludu lo tawu lo Yahudi ode 
le Pawulus ohila otawa lo panglima lo 
pasukan boyito wolo umopatato. Uwitolo 
sababuliyo lolombuliyo mola tiyo lomarenta 
mao mongotauwa lo imamu wawu nga'amila 

anggota lo Mahkama lo agama moambuwa. 
Lapatao tiyo loipopokaluwari mayi ole 
Pawulus lonto markas wawu lodelo oliyo mota 
pilopotaluwoliyo wolimongoliyo nga'amila. 
23 1 Te Pawulus lolontonga mota nga'amila 
anggota lo Mahkama lo agama boyito 
wawu loloiya odiye, "Mongowutato, to 
pongorasa latiya sambe dulahe ingontiye 
botiye watiya tumu-tumula wolo hilawo beresi 
to talu lo Allahuta'ala.” ? Bo te Ananiyas imamu 
da'a boyito lopoahu mao ta hetihula to tili le 
Pawulus molambali mao tunggile Pawulus. 
3 Te Pawulus loloiya mao ode oli imamu da'a 
boyito odiye, "Allahuta'ala ma molambali oli 
imamu, weyi tawu munapiki odelo dinginga ma 
lototahu ceti-ceti moputio! Ti imamu masatiya 
hulo-huloa hemomutoa olatiya moturuti mao 
hukum, bo ti imamu lohihilawo lolambanga 
hukum boyito wolo ulopoahu to tawu lolambali 
olatiya.” 

4Ta hetihula to tili le Pawulus loloiya odiye, 
"Yio hemohina oli imamu da'a ta bilintao 
Allahuta'ala.” ? Te Pawulus lolametao odiye, 
"Mongowutato, dila otawa latiya tiyo ti imamu 
da'a. Memangi woluwo tula-tulade to kitabi 
odiye, 'Dila mowali timongoli mohina tauwa lo 
bangusamu.' ” 

6 Otawa le Pawulus deu ngotayadu anggota 
lo Mahkama lo agama boyito tawu-tawuwala 
ta o pahamu Saduki wawu ngotayadu 
tawu-tawuwala ta o pahamu Parisi. Sababu 
uwito, tiyo loloiya to delomo Mahkama lo 
agama boyito odiye, "Mongowutato, watiya 

botiye tawu ngota ta o pahamu Parisi wawu 
waliya lo ta o pahamu Parisi. Watiya iladililiyo 
teye sababu hemoharapu deu ta ma lopowate 
ma popobongulo mayi lo Allahuta'ala monto 
kuburu.” 7Tou yilapatao te Pawulus loloiya 
odito, to wolota lo ta o pahamu Parisi wawu 
tawu-tawuwala ta pahamu Saduki ilowaliya lo 
butola, tunggulo tawu-tawuwala ta heambuwa 
boyito ma lotayade duluwo. 3 Sababu tawu- 
tawuwala ta o pahamu Saduki paracaya deu ta 
ma lopowate didu tumumulayi. Timongoliyo 
olo paracaya deu malaikati wawu roh yito 
diyaluwo. Bo tawu-tawuwala ta o pahamu 
Parisi paracaya deu nga'amila boyito woluwo. 
9 Lapatao ma lowali buluhuta da'a. Ngololota 
ta ahali lo Tawurat to wolota lo ta o pahamu 
Parisi tilimihulayi turusi hemomutola wolo 
uto'otutuwa wawu loloiya odiye, “Ami dila 
lo'otapu totala tuwawu mao to tawu botiye! 
Wolo talaliyo wonu woluwo roh meyambo 
malaikati lobisala ode oliyo!” 

10 Buluhuta boyito ma lotanggalo, tunggulo 
panglima lo pasukan boyito ma yilohe 
bolo te Pawulus ma po'opate limongoliyo. 
Uwitolo sababuliyo tiyo lomarenta mao ode 
mongopajuleliyo molahe mota mohama mayi 
ole Pawulus monto wolota limongoliyo wawu 
modelo mola oliyo ode markas. 

11 Tou lombuhuyiliyo mola ti Isa Eya 
tilimihulayi to tili le Pawulus wawu loloiya 
odiye, “Pawulus, po'olotola mola hilamu! Debo 
odelo yio wolo uto'otutuwa helohungguli mao 
pasali tomimbihu Wau to kota lo Yerusalem 

botiye. Odito olo yio musi mohungguli lo pasali 
boti to kota lo Roma.” 

12 Didimodupa mola woluwo ngololota tawu 
lo Yahudi ta ma losatujuwa wawu lotadiya deu 
timongoliyo dila monga wawu mongilu wonu 
timongoliyo dipo lohinggi nyawa le Pawulus. 
13 Jumula lo ta losatujuwa boyito wopatopulu 
apingolota. '#“Timongoliyo nga'amila mota 
lotaluwa wolo mongotauwa lo imamu wawu ta 
dudula'a-dudula'a tawu lo Yahudi wawu loloiya 
odiye, "Amiyatiya ma lotadiya dila monga 
wawu mongilu wonu amiyatiya dipo lohinggi 
nyawa le Pawulus. 1? Pohile lamiyatiya alihu 
timongoli wolo Mahkama lo agama mopoahu 
mao panglima lo pasukan mopotaluwo mayi 
le Pawulus ode olimongoli. Popobilohe mao 
bo odelo timongoli ohila muli momarakisa 
to'otutuwa parakaraliyo boyito. Ami ma sadiya 
molabodu wawu mohinggi nyawaliyo tou dipo 
tunggula mota ode olimongoli.” 

16 Bo patuju limongoliyo boyito ilodungohe 
lo pouwala'a le Pawulus. Uwitolo sababuliyo 
pouwala'aliyo boyito lonao mola wawu lomaso 
ode markas lopotunggulo pasali boyito ode 
ole Pawulus. 17 Lapatao te Pawulus loibodeyi 
tauwa lo pasukan ngota wawu loloiya ode oliyo 
odiye, "Delowa mao ta bohulotawu botiye 
ode oli panglima lo pasukan. Woluwo pasali 
tuwawu u poposambewoliyo ode oli panglima.” 
18 | apatao tauwa lo pasukan boyito lodelo 
mao ta bohulotawu boyito ode oli panglima 
wawu loloiya odiye, “Te Pawulus ta tatahangi 
boyito lotiyanga olatiya wawu lohile alihu ta 

bohulotawu boti delo mayi latiya motaluwa 
woli tuwani, sababu woluwo pasali tuwawu u 
ohila poposambewoliyo ode oli tuwani.” 

19 Panglima lo pasukan boyito lodihu mao 
olu'u lo ta bohulotawu boyito wawu dileloliyo 
lotipotia mota lapatao lohintu ode oliyo odiye, 
"Uti, wolo u ohila polelemu ode olau?” 

20Ta bohulotawu boyito lolametao odiye, 
"Tuwani, woluwo tawu lo Yahudi ngololota ma 
loheluma mohile oli tuwani modelo mota oli 
om Pawulus lombu motaluwa wolo Mahkama 
lo agama. Ontonga mayi lo tawu Mahkama 
lo agama boyito odelo u ohila momarakisa 
to'otutuwa oliyo. 21 Bo pohile latiya ti tuwani 
dila moturuti hihile limongoliyo boyito. Sababu 
to wolota limongoliyo woluwo wopatopulu 
apingolota ta ma molabode oli om Pawulus tou 
dipo tunggula mota ode Mahkama lo agama. 
Timongoliyo ma lotadiya deu timongoliyo 
dila ta monga wawu mongilu wonu dipo 
lohinggi nyawa li om Pawulus. Masatiya botiye 
timongoliyo ma hesadiyawa wawu hewulata 
putusani li tuwani.” 22 Lapatao panglima lo 
pasukan lomarenta mao ta bohulotawu boyito 
lohuwalingo wawu lolahuli odiye, “Dila mao 
poleleya to tawu deu yio botiye ma lopotota lo 
pasali botiye ode olau.” 

23 | apatao panglima boyito loibodeyi 
tauwa lo pasukan dulota wawu loloiya 
ode olimongoliyo odiye, “Poposiyapuwa 
mao pajule dulohetutolota monao lo oato 
wawu pitulopululota pajule to wadala wawu 
dulohetutolota pajule ta hedelowa totobuo 

monao ode kota lo Kayisareya jamu sambilan 
huyi boti.” 2? Lapatao tiyo lomarenta mao olo 
moposadiya mao lo wadala u taeya le Pawulus 
wawu modelo mota oliyo wolo usalamati mota 
motaluwa wole Peliks gubornur lo lipu boyito. 
25 Panglima loluladeo tulade ngopita odiyamola 
tuwangiyo, 

26 "Ode oli tuwani, gubornur Peliks ta 
mopiyohe hilaliyo. Salamu lonto olatiya, 
te Klawudiwus Lisiyas. 27 Pe'epe'enta wolo 
tulade boti watiya loidelo mayi tawu ngota. 
Tawu botiye yilaupiyo lo tawu lo Yahudi 
wawu ma ngope'e yilinggila limongoliyo 
nyawa tou watiya wawu mongopajule lonao 
mota lopobebasi oliyo. Sababu watiya 
lo'odungohu deu tiyo boyito raiyati lo yiladiya 
lo Roma. 2? Sababu ohila otawa latiya wolo 
u hepopotuludu lo tawu ode oliyo, watiya 
lodelo mota tawu boti lotaluwa wolo Mahkama 
lo agama limongoliyo. 2? U lotapu latiya tiyo 
pilopotuludeliyo lo pasa-pasaliyala lo hukum 
lo agama limongoliyo. Bo diyaluwo tuwawu 
mao u hepilopotuludiyo boyito u patuti mowali 
sababu tiyo hukumaniyola mate meyalo 
ulungolo. 3? Woluwo tawu ngota lopo'ota mayi 
ode olatiya deu woluwo heluma o patuju 
mohinggi nyawa lo tawu botiye. Uwitolo 
sababuliyo watiya ngointa lolawo mayi oliyo 
ode oli tuwani wolo tahuli ode nga'amila ta o 
masa'ala woliyo, alihu timongoliyo moda'awa 
oliyo to talu li tuwani.” Odito tuwango tuladiyo 
le Klawudiwus Lisiyas. 

31 | apatao tauwa lo pasukan dulota boyito 
lohutu mao odelo u ma pilomarenta lo 
panglima boyito wawu lohama mayi ole 
Pawulus huyi boyito dileloliyo ode kota lo 
Antipatris. 3? Lolombuliyo mola mongopajule 
ta hetaeya to wadala lopoturusi lo nonao 
limongoliyo wole Pawulus wawu ta henaowa 
lo oato ma muli lohuwalinga ode markas. 

33 Tou mongopajule ta hetaeya to wadala ma 
ledungga mota ode kota lo Kayisareya, tuladi 
panglima boyito yilohi mao limongoliyo ode 
oli gubornur wawu te Pawulus ma dileloliyo 
mao ode taluliyo. 24Tou ti gubornur lobaca 
mao lo tulade boyito, tiyo lohintu ole Pawulus 
lonto utonu asaliliyo. Tou ilotawaliyo mao 
te Pawulus lonto propinsi lo Kilikiya, 3? tiyo 
loloiya odiye, "Wau momarakisa parakaramu 
wonu ta o masa'ala wolemu ma ledungga 
mayi.” Lapatao tiyo lomarenta mao alihu te 
Pawulus tahangiyaliyo to istana li gubornur u 
omo-omolu mayi lowali istana le Herodes ta 
bohuliyo. 
24 1 Tou ma limohuyi mola te Pawulus 
tatahangi to istana li gubornur, te 
Ananiyas imamu da'a pe'epe'enta wolo ta 
dudula'a-dudula'a tawu lo Yahudi wawu 
pongacara ngota ta tanggu-tanggula te 
Tertulus, lonao mota ode kota lo Kayisareya. 
Timongoliyo mao lotaluwa woli gubornur 
wawu lopodulohu ole Pawulus. ? Te Pawulus 
piloitiyangiyo mayi li gubornur. Lapatao te 
Tertulus ma lolumulao hemoda'awa oliyo. Tiyo 
loloiya odiye, “Tuwani, gubornur ta mopiyohe 

hilaliyo, lipu lamiyatiya ma lowali amani tou 
ti tuwani lowali tauwa. Wawu wolo obijaki 
li tuwani ti tuwani ma helopo'opiyohe lipu 
lamiyatiya. 

3U odito boyito layito hetolimo lamiyatiya 
wolo sukuru openu toutonu amiyatiya woluwo. 
4Bo alihu dila ngohuntuwa wakutu li tuwani u 
rugi, watiya mohile o mura lo hila li tuwani, 
alihu ti tuwani modungohe mola ngope'e u ma 
poposambewo mayi lamiyatiya botiye. ? Lotapu 
mota lamiyatiya tawu botiye tawu moleto. Tiyo 
lohutu buluhuta to wolota lo tawu lo Yahudi 
nga'amila to kota-kotawala to yiladiya lo Roma. 
Tiyo tauwa lo tawu-tawuwala ta o pahamu 
Nasrani. "Tiyo olo ta lohimontala moponajisi 
bele lo Eya. Uwitolo sababuliyo amiyatiya 
loheupa oliyo wawu ma momutoa oliyo 
moturuti mao hukum lo agama lamiyatiya. 7 Bo 
te Lisiyas panglima lo pasukan boyito, lonao 
mayi lohehu oliyo monto olamiyatiya. 3 Lapatao 
tiyo lopoahu mayi ta o masa'ala wolo tawu 
botiye monao mayi motaluwa woli tuwani. 
Wonu ti tuwani ma yilapato momarakisa tawu 
botiye, ma mowali otawa li tuwani nga'amila 
pasali u hepopotuludu lamiyatiya ode oliyo.” 

9 Tawu-tawuwala lo Yahudi ta woluwo teto 
hepoda'awa ole Pawulus olo wawu timongoliyo 
hepoloiyawa deu nga'amila u yiloiya le Tertulus 
boyito memangi banari. 

10 | apatao ti gubornur Peliks lolomaya ode le 
Pawulus deu tiyo mowali mobisala. Lapatao 
te Pawulus loloiya odiye, "Otawa latiya deu ti 
tuwani ma lowali hakimu to bangusa botiye ma 

ngolotawunu hihewoliyo. Uwitolo sababuliyo 
wolo hilawo sanangi watiya molametayi 
dulohu botiye to talu li tuwani. 11Ti tuwani 
mowali mohintu to tawu deu dila lebe tou 
mopulu wawu duhuyi yilalu mao, watiya 
lonao mayi ode kota lo Yerusalem motabiya. 
12 Diyaluwo ngota mao ta lo'odungga olatiya 
hemopateya wolo tawu meyambo hemohimoa 
to tawu mohutu buluhuto to pango bele lo 
Eya meyambo to bele hepotabiyalo wawu 
to tatambatiyala wuwewo to kota botiye. 
13Timongoliyo dila mowali mongohi mayi 
bukti ode oli tuwani tomimbihu pasali u boheli 
pilodulohuliyo mayi ode oli tuwani. !#Bo to talu 
li tuwani, watiya mongaku mayi deu watiya 
hemolubo Allahuta'ala Eya lo mongotiyombu 
lamiyatiya moturuti mao pongajari li Isa 
Almasih u hetanggula limongoliyo pahamu 
Nasrani. Bo watiya olo debo tatapu paracaya 
ode nga'amila u hetulade to kitabi lo 
Tawurat wawu kitabi lo mongonabi. 12 Watiya 
olo hemoharapu ode Allahuta'ala, odelo 
timongoliyo nga'amila ta woluwo teye, deu 
tawu ta banari meyambo ta dila banari ma 
muli popobongulo mayi lo Allahuta'ala monto 
kuburu. 1? Uwitolo sababuliyo watiya layito 
hemongusaha tumumula wolo hilawo beresi to 
talu Allahuta'ala meyambo to talu lo manusiya. 
17 Ma ngolotawunu hihewoliyo watiya lolola 
mao kota lo Yerusalem. Masatiya watiya dipo 
boti lohihewo lohuwalingayi wawu lodelo mayi 
sadaka ode ta hemisikiniya to bangusa latiya 
wawu longohi kurubani ode Allahuta'ala to bele 

lo Eya. 19 Tou watiya donggo hemohutu pasali 
boyito wawu ma yilapato lo po'oberesi batanga 
latiya, tawu lo'odungga mao olatiya to pango 
bele lo Eya. Diyaluwo tawu ngohuntuwa teto 
wawu diyaluwo olo buluhuto. 1? Bo woluwo 
teto ngololota tawu lo Yahudi lonto propinsi 
lo Asiya. Timongoliyo ta musi woluwo teye 
mopodulohu olatiya ode oli tuwani wonu 
woluwo u mowali podulohu limongoliyo 
tomimbihu watiya. 2? Meyambo huli mao 
tawu-tawuwala boti mopolele mayi lohihilawo 
totala wolo u ilodungga limongoliyo to olatiya 
tou watiya iladililiyo to talu lo Mahkama lo 
agama. ?t Bo woluwo pasali tuwawu u bilisala 
latiya to talu limongoliyo, deuwitoyito loiya 
odiye, 'Watiya headiliyo limongoli to dulahe 
entiye botiye, sababu watiya paracaya deu 
ta ma lopowate ma popobongulo mayi lo 
Allahuta'ala lonto kuburu.” ” 

22 Bo pongajari li Isa Almasih u pilolele 
mayi le Pawulus boyito memangi ma otawa li 
gubornur Peliks. Tiyo lopoberenti mao lo sidang 
boyito wawu loloiya odiye, "Wonu te Lisiyas 
panglima lo pasukan ma ledungga mayi, wau 
ma momutusani parakara limongoli botiye.” 
23 | apatao tiyo lomarenta mao tauwa lo 
pasukan ta hemodaha ole Pawulus alihu tatapu 
molahangi mao ole Pawulus, bo poipo'oheliyo 
mao wawu wonu mongosahabatiliyo monao 
mayi mohinta oliyo, dila mao poienteliyo. 

24Tou ma ngolohuyi mola ti gubornur Peliks 
lonao mayi woli Drusila dileliyo, tabuwa ngota 
tawu lo Yahudi. Ti gubornur boyito loitiyangayi 

ole Pawulus, lapatao tiyo lodungohe ole 
Pawulus hemobisala tomimbihu imani ode oli 
Isa Almasih. 2? Bo tou te Pawulus hemobisala 
tomimbihu uadili, molahangi napusu wawu 
pasali lo dulahu ukiyama u dungga-dungga 
mayi, ti gubornur Peliks lowali yilohe, tunggulo 
tiyo loloiya odiye, “Cukupu uwito, ponaolo yio. 
Wonu bolo o hiyanga mopiyohu, wau muli 
moitiyangayi olemu.” 2? Tou tiyo loloiya odito, 
tiyo olo hemoharapu te Pawulus mongohi 
doyi oliyo. Sababu uwito, tiyo helobabaleya 
lotiyanga ole Pawulus mobisala. 

27 Bo tou ma leganapu dulotawunu, ti 
gubornur Peliks ma gilantiya le Perkiwus 
Pestus. Ti gubornur Peliks ohila moposanangi 
hila lo tawu lo Yahudi. Uwitolo sababuliyo tiyo 
lomuli mao ole Pawulus tatapu tatahangi. 
25 1 Tou ma lowali gubornur, te Pestus 

lonao mota ode kota lo Kayisareya 
wawu tou ma tolohuyi mola to kota boyito, tiyo 
lonao ode kota lo Yerusalem. ? Teto woluwo 
mongotauwa lo imamu wawu ta dudula'a- 
dudula'a tawu lo Yahudi lonao mayi motaluwa 
woliyo wawu lopodulohu mao ole Pawulus. 
Timongoliyo turusi hepomiyowa oli gubornur 
Pestus 3 wawu lohile alihu tiyo mopomura mao 
lo hilaliyo ode olimongoliyo wawu mopoahu 
mao to tawu modelo ole Pawulus ode kota lo 
Yerusalem, sababu timongoliyo ma loheluma 
mohinggi nyawaliyo tou dipo tunggula mota 
ode kota lo Yerusalem. “Bo ti gubornur Pestus 
loloiya ode olimongoliyo deu te Pawulus musi 
tatapu tahangiyaliyo to kota lo Kayisareya, 

sababu tiyo o patuju ngointa mohuwalinga 
oditomola. ? Lapatao tiyo loloiya odiye, "Lebe 
mopiyohu wonu tawu-tawuwala ta o pongaru 
to wolota limongoli monao wolau pe'epe'enta 
wawu moda'awa oliyo tetomota wonu woluwo 
totalaliyo.” 

5Ti gubornur Pestus lotitola wolimongoliyo to 
kota lo Yerusalem dila yilebe tou walulohuyi 
meyalo mopuluhuyi lapatao lohuwalinga 
ode kota lo Kayisareya. Lolombuliyo mola 
tiyo lohutu sidang wawu lopotaluwo mayi 
le Pawulus ode oliyo. 7 Tou te Pawulus ma 
ledungga mayi, nga'amila tawu lo Yahudi ta 
lonao mayi lonto kota lo Yerusalem, lotiambu 
to oliyo wawu ngohuntuwa pasali mobubuheto 
u hetuntutiyo limongoliyo. Bo timongoliyo dila 
mowali mongohi mayi bukti u hetuntutiyo 
limongoliyo boyito. 3 Te Pawulus muli lolametao 
u hetuntutiyo limongoliyo wawu loloiya odiye, 
"Watiya dila ototala ngoidi mao to hukum lo 
Tawurat lo tawu lo Yahudi meyambo ode bele 
lo Eya, odito olo ode oli kayisar.” 

9 Bo ti gubornur Petsus ohila moposanangi 
lo hila lo tawu lo Yahudi. Tiyo loloiya ode 
ole Pawulus odiye, "Yio mohuto meyalo dila, 
monao ode kota lo Yerusalem wawu mota 
adiliyoliyo tetomota to talu'u motu'ude lo u 
hepopotuludu limongoliyo ode olemu?” 

10 Te Pawulus lolametao odiye, "Watiya 
masatiya ma tataluwa lo tambati 
heposidangiyaliyo to yiladiya lo Roma 
wawu teye watiya musi adiliyoliyo. Wawu ma 
otawa li tuwani lohihilawo deu watiya dila 

lohutu totala ngoidi mao to talu lo tawu lo 
Yahudi. +t Wonu watiya ototala wawu ma lohutu 
openu bo tuwawu u patuti hukumaniyola mate, 
watiya ihilasi mate. Bo wonu u hepopotuludu 
limongoliyo olatiya boyito diyalu mao u banari, 
diyaluwo ngota mao ta o haku mohudu olatiya 
ode olimongoliyo. Wonu odito, watiya mohile 
alihu ti kayisar lohihilawo ta momutoa olatiya.” 

12 Lapatao ti gubornur lorombukiya wolo ta 
heponasehatiya oliyo. Tiyo lobisala ode le 
Pawulus odiye, ”Yio ma lohile adiliyo li kayisar. 
Wonu odito, yio musi monao mota motaluwa 
woli kayisar to kota lo Roma.” 

13 Tou ma ngolohuyi mola ti olongiya Agripa 
woli Bernike wutatiyo mohuhula lonao mota 
ode kota lo Kayisareya mohurumati ole Pestus 
ti gubornur bohu. !4Tou timongoliyo lotitola 
ngolohuyi mola teto, ti gubornur Pestus losirita 
mao ode oli olongiya Agripa tomimbihu te 
Pawulus. Tiyo loloiya odiye, "Teye woluwo tawu 
ngota ta tatahangi ta tilolaliyo mao li gubornur 
Peliks. 19Tou watiya to kota lo Yerusalem, 
nga'amila mongotauwa lo imamu wawu ta 
dudula'a-dudula'a tawu lo Yahudi lopodulohu 
mayi lo tawu botiye wawu lohile alihu tiyo 
hukumaniyo latiya. 1? Watiya lolametao ode 
olimongoliyo odiye, 'Biyasaliyo aturangi lo 
tawu lo Roma wonu woluwo tawu ngota ta 
pilodulohuliyo, tiyo dipo mowali wuduwola 
peihukumani. Wonu tiyo dipo pilopotaluwo 
wolo ta lopodulohu oliyo, tiyo musi wohiya 
mao hiyango mopodulu lo batangaliyo. 

17 Tou timongoliyo ledungga mayi wawu ma 

heambuwa teye, watiya dila lohulata lohihewo. 
Lolombuliyo mola watiya ma lato lohutu 
sidang wawu loidelo mayi tawu boyito ode 
sidang. 18 Tou tawu-tawuwala ta lopodulohu 
tilimihula mola loda'awa oliyo, timongoliyo dila 
lopotuludeyi openu bo tuwawu mao u moleto 
odelo u helantobu latiya popotunggulo mayi 
limongoliyo. 1?Timongoliyo bo lohihede to 
pahamu woliyo tomimbihu pasa-pasaliyala lo 
agama limongoliyo wawu tomimbihu pasali lo 
tawu ngota ta tanggu-tanggula ti Isa ta ma 
yilate, bo te Pawulus to'otutuwa hemopolele 
deu Tiyo boyito tumu-tumulo. 20 Watiya ma 
lolingu wololo musi momarakisa parakara 
botiye. Uwitolo sababuliyo watiya lohintu mao 
ode oliyo odiye, 'Yio mohuto meyalo dila, 
monao ode kota lo Yerusalem, alihu nga'amila 
parakara botiye mota adiliyoliyo tetomota?" 
21 Bo te Pawulus lohile alihu ti kayisar 
lohihilawo ta momutoa oliyo wawu tiyo debo 
tatapu tahangiyala teya sambe parakaraliyo 
me putusani. Sababu uwito, watiya lomarenta 
mao alihu tiyo tahangiyaliyo mao turusi, 
sambe watiya mo'otapu hiyango molawo mota 
oliyo motaluwa woli kayisar.” 22Ti olongiya 
Agripa loloiya ode oli gubornur Pestus odiye, 
"Wau olo ohilawo modungohe tawu botiye.” 
Ti gubornur Pestus lolametao odiye, “Mowali, 
lombu ti tuwani mowali modungohe oliyo.” 
23Lolombuliyo mola ti olongiya Agripa 
wawu ti Bernike lomaso mao wolo ogagaliyo 
ode tambati podunggayaliyo woli gubornur. 
Timongoliyo lomaso mao pe'epe'enta wolo 

panglima lo pasukan wawu ta dudula'a- 
dudula'a to kota lo Kayisareya. Lapatao ti 
gubornur Pestus loitiyangayi ole Pawulus 
motaluwa wolimongoliyo. 24Ti gubornur 
loloiya odiye, “Tuwani olongiya Agripa wawu 
nga'amila tawu ta woluwo teye pe'epe'enta 
wolamiyatiya. Bilohi, tawu botiye. Nga'amila 
tawu lo Yahudi ta to kota lo Yerusalem wawu 
ta woluwo teye ma lopodulohu mayi oliyo. 
Timongoliyo lonao mayi ode olatiya wolo 
hewuwatia deu tawu botiye dilalo patuti huliya 
mao tumu-tumulo. ?? Bo watiya lohihilawo 
dila lo'otapu wolo-wolo to oliyo u patuti 
hukumaniyola mate. Tiyo lohihilawo lohile 
mota adiliyo li kayisar. Sababu uwito, watiya 
lomutusani molawo oliyo ode oli kayisar. 
26 Bo watiya dila o katarangani mopatato u 
mowali tuladu mao latiya tomimbihu tiyo 
wawu lawolo mota latiya ode eyanto. Uwitolo 
sababuliyo watiya lodelo mayi oliyo motaluwa 
wolo mongotuwani nga'amila, lebe-lebe lomao 
woli tuwani olongiya Agripa, alihu tou tiyo 
ma lapato parakisa mao, watiya mo'otapu u 
mowali tuladu latiya. 2? Sababu moturuti mao 
huhama latiya, dila ponga lo akali molawo 
tawu ngota ta tatahangi ode oli kayisar wawu 
dila mojolasi mao wolo u tilala oliyo.” 
26 1Ti olongiya Agripa loloiya mao ode 

le Pawulus odiye, "Yio yilohiyaliyo ijini 
mopodulu lo batangamu.” Te Pawulus lominta'a 
mola olu'uliyo, lapatao lopotunggulo tametiyo 
odiye, 

2 "Ti olongiya Agripa ta mopiyohe hilaliyo, 
watiya sanangi, sababu to dulahe botiye watiya 
mowali molametayi to talu li olongiya nga'amila 
u hepopotuludu lo tawu lo Yahudi olatiya. 

3 | ebe-lebe lomao ti olongiya otutu mongarati 
lo nga'amila adati wawu butola-butola to 
wolota lo tawu lo Yahudi. Uwitolo sababuliyo 
watiya mohile ode oli olongiya alihu ti olongiya 
modungohupo olatiya wolo usabari. 

4Tawu lo Yahudi nga'amila motota lo huhutu 
latiya tou watiya donggo bohulotawu, sababu 
lonto ukikia lomayi watiya tilumumula to 
wolota lo bangusa latiya to kota lo Yerusalem. 
3 Ma lohihewo timongoliyo motota latiya 
wawu wonu timongoliyo mohuto, timongoliyo 
mowali mohungguli mayi deu watiya tawu 
ngota ta o pahamu Parisi, pahamu tuwawu 
u ta'ati da'a to delomo agamanto. “Wawu 
masatiya watiya musi timihulo mopodulu lo 
batanga latiya, sababu watiya hemoharapu 
janjiya lo Allahuta'ala u yilohi-Liyo mayi 
ode mongotiyombunto mowali ganapu. 
7Ti olongiya Agripa ta mopiyohe hilaliyo, 
janjiya boyito hewulata lo tawu lo Israel ta 
mopuladuluwo lo suku mowali ganapu wawu 
timongoliyo huyi wawu dulahe hepoibadatiya 
wolo uto'otutuwa. Wawu wolo harapani odito, 
watiya pilodulohuliyo mayi lo tawu-tawuwala 
lo Yahudi. 8 Yilongola timongoli tawu-tawuwala 
lo Yahudi dila paracaya deu Allahuta'ala muli 
mopotumulayi ta ma lopowate? 

?Omo-omolu mayi watiya lohihilawo o 
pahamu deu watiya musi momutola ta 

mopololadu tangguli Isa tawu lo kota lo 
Najaret boyito. t? Pasali botiye hepilohutu 
latiya olo to kota lo Yerusalem. Mongotauwa lo 
imamu longohi kawasa ode olatiya. Wawu wolo 
kawasa boyito ngohuntuwa tawu ta tilulawoto 
Allahuta'ala hepiloipomaso latiya ode tutupa. 
Watiya olo satuju wonu timongoliyo boyito 
mo'otapu hukumani mate. !! To delomo bele 
hepotabiyala nga'amila watiya helosikisa 
olimongoliyo wawu helomakusa, alihu 
timongoliyo momahe imani limongoliyo. Wawu 
wolo uyingo-yingo da'a, watiya helohenela 
olimongoliyo monto kota tuwawu ode kota 
wuwewo, hiyambola sambe demao kota lo 
tawu deli.” 

12 Te Pawulus loloiya poli odiye, "Wolo 
patuju odito, watiya lodelo tuladu kawasa 
lonto mongotauwa lo imamu boyito wawu 
lonao ode kota lo Damsik. PTi olongiya 
Agripa ta mopiyohe hilaliyo, to delomo 
nonao latiya ode kota lo Damsik to hulonu lo 
dulahu, watiya lo'onto tinela mo'otulopa mato 
lonto soroga u tiliminelayi lebe motilangao 
lo tinelo matolodulahu longulunga olatiya 
wawu mongotamani ngoponaowa wolatiya. 
14 Amiyatiya nga'amila lebalata ode huta, 
lapatao watiya lo'odungohe suwara u 
loloiya to delomo bahasa lo Ibrani u artiliyo 
odiye, 'Sawulus, Sawulus! Yilongola yio 
hemongarinaya ola-U? Yio ma mowali susa 
wonu turusi hemobutola wolo kohondaki 
lo Allahuta'ala. Yio ma mowali odelo sapi 

pasa-pasanga to roda hemolotepawa wumbadi 
tuwaniliyo.” 

15 Bo watiya lolametao odiye, 'Tatonu Ito, 
Eya?" Eya loloiya mayi odiye, “Wau botiya ti Isa 
ta ilarinayamu boyito. 1? Bo masatiya bongulo 
wawu tihulolo. Wau lopobiloheyi lo batanga-U 
wolo patuju mopotatapu mayi olemu mohinta 
ola-U wawu mowali sakusi tomimbihu 
pasa-pasaliyala u ilontongamu to ola-U wawu 
pasa-pasaliyala u ma popobilohu-U mayi 
olemu to wakutu hedunggawa mayi. !” Wau 
ma moposalamati olemu monto niyati moleto 
lonto bangusamu wawu monto bangusa 
wuwewo. Wawu Wau mopoahu olemu ode 
olimongoliyo 19mota momuo mato lo hilawo 
limongoliyo, alihu timongoliyo molola mao 
umodiolomo ode umobango wawu monto 
kawasa lo Ibilisi ode kawasa lo Allahuta'ala, 
alihu wolo imani limongoliyo ode ola-U dusa 
limongoliyo ambunguwo-U wawu timongoliyo 
ma mololimo bahagiyangi u siladiya mao lo 
Allahuta'ala ode ta ma lowali haku-Liyo.” ” 

19 Te Pawulus loloiya poli odiye, "Ti olongiya 
Agripa ta mopiyohe hilaliyo, sambe masatiya 
watiya lalayita hemongusaha mota'ati mao 
bibilohe lonto soroga boyito. ?? Utiye tahuli 
ode tawu nga'amila u lotapu latiya to bibilohe 
boyito deu timongoliyo musi motobati wawu 
mohudu mao batanga ode Allahuta'ala wawu 
mopobiloheyi lo huhutu lo tawu ta ma lotobati. 
Bobohuwaliyo mao tahuli boti hepilopotunggulo 
latiya ode tawu-tawuwala lo Yahudi ta to kota 
lo Damsik, ta to kota lo Yerusalem wawu 

ta hetolawa to nga'amila kambungu to lipu 
lo Yudeya, lapatao ode bangusa wuwewo. 
21 Uwitolo sababuliyo tawu-tawuwala lo Yahudi 
loheupa olatiya to pango bele lo Eya wawu 
hepongusahawa mohinggi nyawa latiya. 2? Bo 
sababu Allahuta'ala heloturungi olatiya, sambe 
masatiya watiya donggo tumu-tumulo wawu 
hemopotunggulayi lo tahuli boti ode raiyati 
biyasa meyalo ode ta dudula'a-dudula'a. Wawu 
u hepolele mayi latiya boti tutuwawuwa lo u 
hepilopotungguliyo mayi li nabi Musa wawu lo 
mongonabi wuwewo tou mulo-mulolo mayi, 
23 deuwitoyito Ta pilojanjiya lo Allahuta'ala 
mowali Olongiya wawu moposalamati lo 
manusiya musi modutola ususa. Tiyo ta 
bohuliyo popobongulo mayi lo Allahuta'ala 
monto kuburu wawu Tiyo ta ma mopotunggulo 
tinelo, deuwitoyito usalamati ode bangusa lo 
Yahudi wawu ode bangusa-bangusa wuwewo.” 
24 Tou te Pawulus hemopotunggulo 
unga'amila boyito mopodulu lo batangaliyo, 
ti gubornur Pestus loloiya wolo suwara da'a 
odiye, "Pawulus, yio botiye ma biyongo! 
Ilimumu u ngohuntuwa boyito ma lo'obiyonga 
olemu.” 2? Bo te Pawulus lolametao odiye, 
"Ti gubornur Pestus ta mopiyohe hilaliyo, 
watiya dila biyongo! U heloiya latiya boti 
banari sababu pikirangi latiya sesehati! ??Ti 
olongiya Agripa motota lo pasa-pasaliyala boti. 
Uwitolo sababuliyo watiya barani mobisala. 
Watiya yiyakini deu diyaluwo tuwawu mao 
to unga'amila botiye u dipo ilodungoheliyo, 
sababu pasali botiye dila lowali to kambungu 

molamingo. 27Ti olongiya Agripa, ti tuwani 
paracaya meyalo dila lo u pilopotunggulayi lo 
mongonabi? Watiya yiyakini ti tuwani paracaya 
ode olimongoliyo.” 

28 Tametao li olongiya Agripa odiye, 
"Harapumu yio mowali mopoyiyakini olau 
mowali muri le Almasih to wakutu ngointa 
mola odiye!” 22Te Pawulus loloiya mao 
odiye, "To wakutu ngointa mola meyalo 
mohihewo uwito dila otawa latiya. Bo watiya 
hemodua ode Allahuta'ala alihu ti olongiya 
wawu nga'amila tawu ta ma lo'odungohe u 
pilopotunggulayi latiya boti, mowali paracaya 
ode oli Isa Almasih odelo watiya, ngopohiya lo 
rante u pungu-pungu olatiya botiye.” 

30 | apatao ti olongiya, ti gubornur, ti Bernike 
wawu nga'amila ta hehuloa pe'epe'enta 
wolimongoliyo ma tilimihulo. 3! Tou 
timongoliyo ma lokaluwari mao, timongoliyo 
bibisalawa odiye, “Tawu botiye dila lohutu 
wolo-wolo umotu'ude wolo hukumani mate 
meyambo ulungolo.” 32Ti olongiya Agripa 
loloiya ode oli gubornur Pestus odiye, “Tawu 
botiye wonu bo dila lohile moiadili oli kayisar, 
tiyo ma mowali bebasiya mao.” 

27 1 Tou ti gubornur Pestus ma lomutusani 
deu ami ma lumayahe ode lipu lo Italiya, 
te Pawulus wawu ngololota ta hetahangiya 
wuwewo yiluduliyo mao ode ole Yuliwus tauwa 
lo pasukan li kayisar. ? Ami lotitae to kapali 
tuwawu u lonto rabuwa lo Adramitiwum u ma 
lumayahe ode rabu-rabuwala to ngohilayao 
pentadu lo propinsi lo Asiya. Te Aristarhus 

tawu ngota lonto propinsi lo Makedoniya 
ta lonao mayi lonto kota lo Tesalonika, 
yilumayahe pe'epe'enta wolami. 3 Lolombuliyo 
mola ami lohepita ode rabuwa to kota lo 
Sidon. Te Yuliwus tauwa lo pasukan boyito 
dila helopo'osusa ole Pawulus wawu tiyo olo 
helongohi mao ijini ole Pawulus monao ode 
mongosahabatiliyo, alihu mongosahabatiliyo 
boyito mowali moposanangi lo hila le Pawulus. 
4Lonto rabuwa to kota lo Sidon ami ma 
lumayahe turusi, bo dupota mo'ohu'u 
lalawaniya wolo kapali lami. Uwitolo sababuliyo 
ami yilumayahe loli bihu pentadu lito lo Siprus 
u lilu-lilunga ngope'e to dupoto. ?Tou ami ma 
lolawodeyi deheta u tataluwa wolo propinsi lo 
Kilikiya wawu lipu lo Pampiliya, ami ledungga 
ode rabuwa to kota lo Mira to propinsi lo 
Likiya. Teto tauwa lo pasukan boyito lo'otapu 
kapali tuwawu lonto kota lo Iskandariya u ma 
lumayahe ode lipu lo Italiya. Ami yilaliliyo mao 
ode kapali boyito. 

7Tou ma ngolohuyi mola helayahe wolo 
umopoto wawu wolo ususa da'a, ami ma 
lembide mota ode kota lo Knidus. Dupoto 
lalawaniya wolo kapali lami wawu kapali 
lami dilalo mowali momaju. Sababu uwito, 
ami ma yilumayahe ode salatani lo lito 
lo Kreta loli wulungo Salmone, alihu ami 
melilunga to dupoto. 3 Wolo ususa da'a ami 
yilumayahe loduluhe mota to lito boyito. 
Lapatao ami ledungga ode tambati tuwawu 
u tanggu-tanggula Rabuwa Gaga, u dila 
molaminga mota monto kota lo Laseya. 

?To wakutu boyito dulahe pongambunguwa 
lo Allahuta'ala dusa ma yilawode. Wawu to 
wakutu boyito sembo lo dupota da'a, tunggulo 
dila amani lumayahu. Uwitolo sababuliyo te 
Pawulus lopoela mao ode olimongoliyo odiye, 
10 "Mongowutato, to pahamu latiya masasa 
da'a wonu ito lumayahe turusi wawu mo'orugi 
da'a, dila bo wambao detohu wawu kapali 
boti, bo batanganto lohihilawo motalawa mao 
topotala.” 1t Bo tauwa lo pasukan boyito lebe 
paracaya to nakoda wawu ta ahu'uwo lo kapali. 
Tiyo dila paracaya loloiya le Pawulus. t? Sababu 
rabuwa boyito dila mopiyohu potirabuwala 
to sembo lo dupota da'a. Ngohuntuwa to 
wolota limongoliyo ta lebe satuju lumayahe 
turusi wawu mongusaha medungga ode 
kota lo Peniks mota motitola teto ngohilayao 
sembo lo dupota da'a. Kota lo Peniks yito 
rabuwa tuwawu to lito lo Kreta, u talu-talu ode 
baradaya wawu ode baralawo. 

13To wakutu boyito dupoto titio lonto 
salatani. Timongoliyo hepoharapuwa 
deu patuju limongoliyo boyito tunggulo. 
Timongoliyo lominta'a mola jangga, lapatao 
yilumayahe loli duluhu pentadu lito lo Kreta. 
14 Bo dila lohihewo mola dupota mo'ohu'u 
da'a lohipayi lonto tuduliyo u hetanggula lo 
tawu dupoto timuru lawo. !? Kapali lami ma 
hilipa lo dupoto wawu dilalo mambo molawani 
dupota monto taluliyo. Uwitolo sababuliyo 
ami lomuli mao kapali boyito hepotemba 
lo buolo. 19 Ami yilelihe sambe motahudu 
lito kikia tuwawu u tanggu-tanggula Kauda 

wawu teto ami lelilunga ngope'e to dupoto 
wawu wolo umasasa ami helomantangayi 
sikuci u dede-dedea to kapali boyito. 17 Tou 
sikuci boyito ma tilaeliyo mola ode kapali, 
kapali boyito yilibude mao limongoliyo lo tali. 
Timongoliyo lopolahe mola lo layahu wawu 
lomuli mao kapali boyito lantu-lantunga to 
hila-hilaliyo, sababu timongoliyo mohe kapali 
boyito mota mehuwata to hungayo to libuo lo 
Sirtis. 19 Ami ma hepiloyitohu baleyango wawu 
dupota motomboto. Sababu uwito, lolombuliyo 
mola tawu lo kapali ma helolapi detohu kapali 
wuwe-wuwewo ode deheto. 1? Wawu to dulahe 
otoluliyo timongoliyo helolapi pokakasi lo 
kapali lo olu'u limongoliyo lohihilawo. 2? Tou ma 
ngongolohuyi mola matolodulahu meyambo 
poliyama dilalo ontonga wawu dutala da'a 
turu-turusi hihipo. Nga'amila harapani lami 
usalamati ma diduluwo. 

21Timongoliyo ma ngolohuyi mola dila 
hepongala. Sababu uwito, te Pawulus 
tilimihula mola to hungi mongoliyo wawu 
loloiya odiye, "Mongowutato, wonu nasehatiu 
entiye dilungohe limongoli, alihu ito dila 
lumahayu molola mao lito lo Kreta, ito tantu 
dila lodudunggaya lo usukari wawu wolo u 
mo'orugi botiye! 22Bo masatiya to delomo 
ususa botiye, wau monasehati mayi olimongoli 
alihu timongoli musi modutola wolo usabari, 
sababu diyaluwo ngota mao timongoli ta 
topotala, ngopohiya lo kapali botiye. 23 Sababu 
ohuyi malaikati lonto Allahuta'ala ta hetubou, 
deuwitoyito Ta ahu'uwo lo tutumulu'u, 

metilimihula to tiliu Z#wawu tiyo loloiya odiye, 
'Dila pohe, Pawulus! Yio ma tilatapu mayi 
lo Allahuta'ala mota motaluwa woli kayisar 
wawu sababu piyohu Allahuta'ala ode olemu, 
nga'amila tawu ta wolemu to kapali botiye 
ma mowali salamati.” 22 Uwitolo sababuliyo 
mongowutato, podutola mola wolo usabari! 
Sababu wau paracaya ode Allahuta'ala deu 
nga'amila ma mowali odelo u ma yiloiya-Liyo 
mayi ode olau loli malaikati boyito. 2? Bo kapali 
boti ma tantu ma mehuwata to lito tuwawu.” 
27 Tou ma mopulu wawu wopahuyi hihewoliyo, 
ami debo donggo hepoyitohu baleyanga to 
awuhu. Bo tou totomuta'a louhuyi boyito 
tawu lo kapali lo'orasa deu tuduliyo ma 
hemembidu. 23 Lapatao timongoliyo lopololoa 
mola lo tali bibi-bibi lo botu poloneiyo deheto. 
Wawu lopatata olimongoliyo deheta boyito 
delomiyo dulopulu lolopo. Dila lohihewo 
mola timongoliyo lolonea mota poli wawu 
lopatata olimongoliyo delomo deheta boyito 
mopulu wawu limo lolopo. 2? Sababu mohe 
lo u ma mehuwata to patihu, timongoliyo 
lopomai mota lo jangga moheluwopato to 
huli lo kapali wawu ami hepoharapuwa ma 
ngointa medungga u dumodupo. 3?Bo tawu 
lo kapali hepongusahawa momentalo monto 
kapali. Timongoliyo lotihutu odelo ta mopolahu 
jangga, padahali sikuci u hepopolahu 
limongoliyo to dulu lo kapali. 3t Sababu uwito, 
te Pawulus loloiya mota ode tauwa lo pasukan 
wawu mongopajule odiye, "Wonu timongoliyo 
dila motitola to delomo kapali boti, timongoli 

ma topotala.” 3? Lapatao mongopajule boyito 
lomutu mao tali lo sikuci wawu hiluliyaliyo mao 
yilelihu. 

33 Tou ma molaliyonu te Pawulus lotiyanga 
olimongoliyo nga'amila monga. Tiyo loloiya 
odiye, “Ma dulodiminggu timongoli heduyita, 
hetahangiya polango wawu dila yilonga wolo- 
wolo. 3? Uwitolo sababuliyo wau monasehati 
mayi olimongoli alihu timongoli mongapo. 
Pasali botiye paralu alihu timongoli salamati. 
Diyaluwo ngota mao to wolota limongoli ta 
oliya lohuwoa ngopata mao.” 3? Tou lapatao 
loloiya odito, tiyo lohama mayi roti, losukuru 
wawu lodua lohile barakati ode Allahuta'ala 
to talu limongoliyo nga'amila, lomita-mitanga 
mota roti wawu lomulayi yilonga. 3? Nga'amila 
tawu boyito ma muli lolotolo hila limongoliyo 
wawu timongoliyo olo ma yilonga pe'epe'enta 
woliyo. 37 Jumula lami to delomo kapali boyito 
dulohetuta pitulopulu wawu wolomota. 33 Tou 
ma lobutuheo, timongoliyo lolapi pale detohu 
kapali ode deheto alihu kapali mowali mohelo. 

39 Wawu tou ma didimodupo timongoliyo 
lo'onto tuduliyo. Bo dila otawa limongoliyo 
huta lolo uwito. Timongoliyo lo'onto milango 
tuwawu wolo pentadiyo. Wawu timongoliyo o 
patuju wonu mowali timongoliyo mopohuwato 
kapali teto. 40 Timongoliyo longuadeo tali lo 
jangga wawu lolola mao jangga boyito to 
delomo deheto. Timongoliyo olo longuadeo 
tali-taliyala lo kamudi wawu lomasangi mao 
layahe jipu, alihu dupoto ma mohuntula 
kapali u hekamudiya limongoliyo boyito ode 

pentadu. “1 Bo kapali limongoliyo ma lehuwata 
to hungayo, tunggulo dululiyo ma didu mowali 
mokoliyo'o wawu huliliyo ma hemoantulu 
heopaiya lo buolo. 

42 To wakutu boyito mongopajule o patuju 
mohinggi nyawa lo ta hetahangiya, alihu 
diyaluwo ngota mao ta mololangi wawu 
momentalo. #3 Bo tauwa lo pasukan boyito 
ohilawo moposalamati ole Pawulus. Uwitolo 
sababuliyo tiyo lomubulao patuju limongoliyo 
boyito wawu lomarenta mao alihu ta motota 
mololangi memulo motitidehu ode deheto 
wawu mobotula mola ode tuduliyo 77 wawu 
ta wuwewo demeyoli mopohuna mao lo 
dupi meyambo pita-pitango kapali. Wolo 
uodito, ami nga'amila silalamati ledungga ode 
tuduliyo. 

28 1 Tou ami ma ledungga mota ode 
pentadu wolo usalamati, deuwito 
ilotawa lami deu tuduliyo boyito lito lo Malta. 
2Tawu to lito boyito mopiyohe da'a hale 
limongoliyo ode olami. Timongoliyo lopolaitao 
lo tulu wawu lotiyanga mota olami nga'amila 
oditomota sababu didi dehu-dehu wawu 
mohuhulo. 3Tou te Pawulus lohimoa mota 
tango lo ayu mohengu wawu pilopodutuliyo 
mao to tudu lo tulu, lokaluwari mayi tulide 
bisa tuwawu sababu dila lo'otahangi lo 
patu lo tulu, lapatao lolopanga olu'uliyo 
wawu tatapu ntaya-ntayanga teto. “Tou 
raiyati to lito boyito lo'onto mao tulide bisa 
boyito ntaya-ntayanga to olu'u le Pawulus, 
timongoliyo bibisalawa odiye, “Ma tantu 

tawu botiye tawu ngota mohinggila nyawa 

lo tawu, sababu openu tiyo silalamati mayi 
lonto deheto, bo nasipliyo memangi musi 
mate.” “Bo te Pawulus loponge'e mota lo 
tulide bisa boyito ode delomo tulu wawu 

tiyo dila lo'orasa mongongoto ngointi mao. 
5Timongoliyo hepolantobe deu tiyo ma mowali 
mommatango meyambo mate tou boyitolo. Bo 
tou ma lohihewo mola hewulata, timongoliyo 
dila lo'onto wolo-wolo u lowali oliyo, pahamu 
limongoliyo loubawa deu tiyo boyito dewa 
ngota. 

7 Dila molaminga mota monteto woluwo huta 
lo ta tanggu-tanggula te Publiwus tauwa lo 
pomarenta to lito boyito. Tiyo lololimo olami 
wawu losadiya mao ualo olami wolo piyohu 
hilawo tolohuyi mola hihewoliyo. 3 To wakutu 
boyito ti papa le Publiwus bala-balato, sababu 
mongongoto hehuhuloliyo wawu hemongili lo 
duhu. Te Pawulus lomaso mao ode huwaliliyo, 
lopodutu mao lo olu'uliyo to oliyo wawu 
lodua mao, tunggulo tiyo loluli. ? Tou tawu 
lo'odungoheo u pilohutu le Pawulus boyito, 
tawu-tawuwala ta hengongota to lito boyito 
heponaowa mayi ode oliyo wawu timongoliyo 
olo hepilo'oluli le Pawulus. !1?Timongoliyo 
lohurumati olami wolo hadiya ngohuntuwa. 
Tou ami ma muli lumayahu, timongoliyo 
loposadiya mao lo uhetuwa-tuwawuwa u 
paralu olami. 

11 Tou ma tolohula mola ami to lito lo Malta, 
ami ma lolola mao lito lo Malta boyito lotitae to 
kapali lonto kota lo Iskandariya u lotirabuwa 

to lito boyito ngohilayao sembo lo dupota da'a. 
Tuwotiyo lo kapali boyito dewa dulota. t? Ami 
lohepita to kota lo Sirakusa wawu lotitola 
teto tolohuyi mola hihewoliyo. 13 Lonteto mao 
kapali lami lotiduluhe mota to bihu pentadu 
wawu ledungga ode rabuwa lo Regiwum. 
Lolombuliyo mola dupoto salatani lohipo. 
Sababu uwito, ami lomutusani lumayahu 
wawu ngonuliyo mola kapali lami ledungga 
ode rabuwa lo Putioli. '#Tetomota ami 
lodudunggaya wolo mongowutata ngoimani 
wawu timongoliyo lohile alihu ami motitola 
to olimongoliyo pituhuyi mola hihewoliyo. 
Lapatao ami lopoturusi lo nonao lami ode kota 
lo Roma loli tuduliyo. !? Tou mongowutata 
ngoimani to kota lo Roma lo'odungoheo olami 
henaowa mola ode kota lo Roma, timongoliyo 
lonao mayi lohima olami. Woluwo ta lohima 
to kota lo Patali lo Apiwus wawu woluwo 

olo ta lohima to tambati pohepita lo tawu u 
tanggu-tanggula Bele Totolu. Tou te Pawulus 
lo'onto mao olimongoliyo, tiyo losukuru ode 
Allahuta'ala wawu hilaliyo ma lolotolo. 

16 Tou ami ledungga mota ode kota lo Roma, 
te Pawulus lo'otapu ijini motitola to bele 
tuwawu pe'epe'enta wolo pajule ngota ta 
kakawali oliyo. 

17 Tou ma tolohuyi mola te Pawulus 
lotiyangayi tawu-tawuwala ta heotilanggula 
lonto bangusa lo Yahudi to kota boyito. 
Wawu tou timongoliyo ma heambuwa to 
tambati pilotitola le Pawulus, tiyo loloiya ode 
olimongoliyo odiye, "Mongowutato, wau dila 

lohutu u tilala ngointi mao ode bangusanto 
meyambo ode adati lo mongotiyombunto, bo 
wau debo tatapu yilaupo tawu lo Yahudi to kota 
lo Yerusalem wawu yiluduliyo mayi ode tawu 
lo Roma. 18 Tou wau ma yilapato pilarakisaliyo, 
tawu lo Roma o patuju mopobebasi mao 
olau, sababu diyalu totala tuwawu mao u 
lotapuliyo to olau u patuti mowali sababu wau 
hukumaniyoliyo mate. 1? Bo tawu-tawuwala 
lo Yahudi to kota lo Yerusalem lomutola 
pasali boyito. Uwitolo sababuliyo wau pakusa 
lohile alihu ti kayisar ta momarakisa olau. Bo 
wau lohihilawo dila o patuju mopodulohu lo 
tawu lonto bangusau lohihilawo. 2? Uwitolo 
sababuliyo wau loloduwo olimongoli odiyamayi. 
Wau ohila moposambewo ode olimongoli deu 
wau pilunguliyo, sababu wau hemopotunggulo 
habari tomimbihu Ta mo'osalamati ta 
heharapuwo lo bangusa lo Israel.” 

21Bo timongoliyo loloiya mao ode oliyo 
odiye, “Ami dila lololimo tulade lonto lipu lo 
Yudeya tomimbihu ti tuwani wawu nga'amila 
mongowutatunto ta helonao mayi lonto lipu 
lo Yudeya, diyaluwo mao ta helopohabari ode 
olami deu ti tuwani helohutu u moleto. 2? Bo 
amiyatiya ohila modungohe monto oli tuwani 
lohihilawo wololo pikirangi li tuwani, sababu 
ma heilodungohe lamiyatiya deu pahamu u 
delo-delo oli tuwani botiye hepohentea lo tawu 
to nga'amila kambungu.” 

23 |apatao timongoliyo lolantu mao dulahe 
tuwawu muli modudunggaya wole Pawulus. 
To dulahu u ma tilantu mao limongoliyo 

boyito, timongoliyo ngohuntuwa lonao mao 
ode tambati pilotitola le Pawulus. Lapatao 

te Pawulus lotombangao ode olimongoliyo 
tomimbihu Yiladiya lo Allahuta'ala. Tiyo olo 
lopoyiyakini mao olimongoliyo tomimbihu ti 
Isa Almasih lopodasari mao to ayati lonto 
hukum li nabi Musa wawu kitabi lo mongonabi. 
Pasali boyito lowali lonto udumodupo sambe 
lolango. 2? Woluwo ta lowali yiyakini lo u 
yiloiya le Pawulus wawu woluwo olo ta dila. 
25 Pahamu limongoliyo dila lowali tuwawu 
wawu timongoliyo ma mohuwalingo ode 
tambati limongoliyo. Bo te Pawulus loloiya 
mao odiye, “Memangi banari Pirimani u 
pilopotunggulayi lo Roh lo Allahuta'ala ode 
mongotiyombu limongoli loli oli nabi Yesaya 
odiye, 2? 'Ponao mota ode bangusa botiye 
wawu poleleya mao odiye: Timongoli turusi 
hepo'odungohe, bo dila mongarati wolo-wolo. 
Timongoli turusi hepo'ontonga, bo dila pahamu 
wolo-wolo u heontonga limongoli. 2? Sababu 
hila lo raiyati boti ma lowali lototoheta 

odelo botu, timongoliyo ma lotibungolo 
wawu lotipito'o. Wonu dila, timongoliyo ma 
mo'onto wawu mo'odungohu wawu mongarati, 
tunggulo timongoliyo motobati wawu Wau 
mopo 'oluli olimongoliyo.” Odito Pirimani lo 
Allahuta'ala loli oli nabi Yesaya.” 29 Te Pawulus 
loloiya poli ode tawu-tawuwala lo Yahudi teto 
odiye, “Ototayi mao limongoli deu usalamati 
lonto Allahuta'ala ma tilunggula mota ode 
bangusa-bangusa wuwewo wawu ma tilolimo 
limongoliyo.” 22 (28:28) 

30 Te Pawulus lotitola dulotawunu mola 
hihewoliyo to bele u silewuwaliyo lohihilawo 
boyito. Wawu tiyo helololimo tawu nga'amila ta 
helonao mao ode oliyo to bele boyito. 3t Wawu 
wolo ubarani tiyo helopotunggulo habari lo 
Yiladiya lo Allahuta'ala wawu helongajari to 
tawu tomimbihu ti Isa Almasih Eya. Diyaluwo 
ngota mao tawu ta helomubula oliyo helohutu 
unga'amila boyito. 


ROMA 


1 Salamu lonto ole Pawulus wato li 
Isa Almasih, ta ilibode lo Allahuta'ala 

lowali rasul wawu ma tilulawoto Allahuta'ala 
mopotunggulo habari mopiyohe lonto o-Liyo. 
2 Habari mopiyohe boyito ma pilopotunggulayi 
lo Allahuta'ala lemulo loli mongonabi-Liyo 
odelo u ma hetulade to delomo kitabi. 3 Habari 
boyito tomimbihu Walao Allahuta'ala. Wonu 
bilohela to umanusiya-Liyo, Tiyo waliya li nabi 
Dawud. #Wonu bilohela to Roh-Liyo u suci, 
Tiyo Walao Allahuta'ala ta ma tilantu mayi lo 
Allahuta'ala wolo kawasa loli lo obobongu-Liyo 
mayi lonto kuburu, deuwitoyito ti Isa Almasih 
Eyanto. ?Loli o-Liyo Allahuta'ala longohi 
mayi rahmati ode olau lowali rasul, alihu wau 
mongohi mao potunu ode tawu-tawuwala ta 
monto nga'amila bangusa, alihu timongoliyo 
mowali paracaya wawu ta'ati ode oli Isa 
Almasih wawu maso-maso olo timongoli ta 
ma ilibode lo Allahuta'ala lowali umati li Isa 
Almasih. 7 Wau lolawo mayi tulade boti ode 
olimongoli mongowutata ngoimani to kota 
lo Roma, ta otoliango Allahuta'ala wawu ta 
ilibode-Liyo lowali umati-Liyo. Allahuta'ala 
ti Papanto wawu ti Isa Almasih Eyanto ma 
mongohi mayi rahmati wawu dame ode 
olimongoli mololayita. 

8 Mulo-mulo wau mosukuru ode Allahuta'ala 
moli oli Isa Almasih sababu timongoli otutu 

paracaya ode oli Isa Almasih. Wawu pasali 
boyito ma lololade mota ode ngoyilanggubu 
duniya. “Wau lalayita hemodua olimongoli. 
Allahuta'ala sakusi deu u heloiyau mayi boti 
banari. Wau hemohinta Allahuta'ala wolo 
hilawo to'otutuwa wawu hemopotunggulo 
habari mopiyohu tomimbihu Wala-Iyo ode 
tawu-tawuwalo. !? Wau ma lohihewo hemodua 
wawu masatiya wau hemoharapu, alihu 
Allahuta'ala ma kohondaki olau monao 

mayi ode olimongoli. 11 Sababu wau ohila 
modudunggaya wolimongoli, alihu wau 
mowali mongohi mayi karuniya monto Roh lo 
Allahuta'ala mopolotola olimongoli. 12 Patuju'u, 
deuwitoyito wonu wau woluwo to wolota 
limongoli, wau wawu timongoli pe'epe'enta ma 
mowali molotolo moli imaninto ngota-ngota. 

13 Mongowutata ngoimani, ototayi mao 
limongoli deu wau lalayita o niyati monao 
mayi ode olimongoli, alihu wau mo'otapu 
hungo to wolota limongoli odelo to wolota lo 
bangusa wuwewo, bo sambe masatiya layito 
woluwo u hemo'obubula olau. Wau wajibu 
mopotunggulo habari mopiyohu ode nga'amila 
bangusa, ta o adabu meyalo dila, ta hetotawa 
meyambo ta hehulode. t> Uwitolo sababuliyo 
wau ohila da'a mopotunggulo habari mopiyohu 
ode olimongoli ta hetolawa to kota lo Roma. 

16 Wau sanangi da'a mopotunggulo habari 
mopiyohe lonto Allahuta'ala, sababu habari 
mopiyohe boyito lotolo Allahuta'ala u 
mo'osalamati nga'amila ta paracaya, lebe-lebe 
lomao tawu lo Yahudi lapatao tawu ta dila 

Yahudi. 1? Sababu to delomo habari mopiyohe 
boyito, woluwo potunu wololo tawu mowali 
banari to talu lo Allahuta'ala, deuwitoyito 
tumumula wolo imani ode oli Isa Almasih 
ngohilayao tutumulo, odelo woluwo tula-tulade 
to kitabi odiye, “Tawu ta banari ma tumumulo 
sababu imani.” 

18 Allahuta'ala to soroga moyingo da'a lo 
manusiya sababu manusiya lohutu u moleto 
wawu dusa-dusawala wuwewo mao. Huhutu 
moleto wawu dusa boyito mowali sababu 
manusiya dila mongarati lo pongajari u 
banari tomimbihu Allahuta'ala. +° Allahuta'ala 
mohukumani manusiya, sababu wolo u 
mowali otawa lo manusiya tomimbihu 
Allahuta'ala ma mopatato to manusiya, sababu 
Allahuta'ala lohihilawo ta ma lopopatatayi. 
20To wakutu Allahuta'ala lopowali lo duniya 
botiye, nga'amila sipati-Liyo u dila ontonga, 
deuwitoyito Tiyo tatapu woluwo wawu kawasa- 
Liyo u kakali, ma ilongaratiya lo manusiya 
moli nga'amila u pilopowali-Liyo. Wolo uodito, 
diyaluwo u pongalasani lo manusiya alihu 
bebasi to hukumani lo Allahuta'ala. 21 Manusiya 
motota lo Allahuta'ala, bo timongoliyo dila 
helomuji o-Liyo wawu dila heposukuruwa ode 
o-Liyo, tunggulo pikirangi limongoliyo ma 
pilito'o, hila limongoliyo ma lototoheta odelo 
botu wawu timongoliyo ma lebe helapalo 
mao. 2?Timongoliyo hepoloiyawa hetotawa, 
tunggulo timongoliyo ma lowali lohulodu. 

23 Allahuta'ala ta masahuru wawu kakali ta 
tu'udiyo musi tubolo, ma gilantiya limongoliyo 


ROMA 1.24-29 4 


lo u dila kakali, deuwitoyito patung u odelo 
manusiya, buburungiyalo, bina-binatangiyala 
oatiyo wopato meyalo bina-binatangiyala 
healapa. 

24 Uwitolo sababuliyo Allahuta'ala ma 
lomuli mao olimongoliyo kilawasa lo napusu 
limongoliyo, tunggulo timongoliyo ma 
helolohutuwa u kotoro wawu u mo'onajisi to 
wolota limongoliyo lomao. 2? Pongajari u banari 
lonto Allahuta'ala ma gilantiya limongoliyo lo u 
dila banari wawu dila Allahuta'ala ta lopowali 
lo uhetuwa-tuwawuwa ta hetubo limongoliyo 
bo u pilopowali lo Allahuta'ala. Bo Allahuta'ala 
ta patuti pujiyolo mololayita! Amin. 

26 Uwitolo sababuliyo timongoliyo ma 
hiluliya mao lo Allahuta'ala heturutiya napusu 
limongoliyo u mo'onajisi. Sababu mongobuwa 
to wolota limongoliyo ma didu motohilawo lo 
mongololai bo ma motohilawo lo mongobuwa. 
27 Odito olo wolo mongololai dilalo motohilawo 
lo mongobuwa bo napusu limongoliyo ma 
to'otutuwa ode mongololai. Timongoliyo 
hepohutuwa u huloto. Uwitolo sababuliyo 
Allahuta'ala mohukumani olimongoliyo 
motu'ude lo huhutu limongoliyo boyito. 

28 Allahuta'ala ma yilipatiyo lo manusiya, 
tunggulo Allahuta'ala ma lomuli mao 
olimongoliyo lalayita hepomokirangiya u 
kotoro wawu hepohutuwa pasa-pasaliyala 
u dila patuti pohutuwo limongoliyo. 2? Hila 
limongoliyo hepoluwa lo u dila adili, u dila 
banari, tamaolo, moleto, hihiya, mohinggi 
nyawa lo tawu, hulinggila, mongakaliya, hale 

moleto wawu mollinula. 3?Timongoliyo olo 
mo'owali motadiya, moyingo lo Allahuta'ala, 
dila o adabu, sombongiyolo, takaburu, 
ahali mohutu u moleto, dila modungohe 
mongodula'a. 3?Timongoliyo dila o akali, 
dila mowali paracayalo, dila motoliango, dila 
motota lo tolianga. 3? Openu otawa limongoliyo 
hukum lo Allahuta'ala Eya u loloiya deu timi'idu 
ta mohutu odiye patuti mo'otapu hukumani 
mate monto Allahuta'ala, bo timongoliyo 
dila bo wambao hepohutuwa u odito, bo 
timongoliyo olo satuju wolo ta hepohutuwa u 
odito. 
2 1 Sababu uwito, diyaluwo u mowali 
pongalasani lo manusiya mopotala lo 
tawu wuwewo mao. Wonu woluwo tawu 
ta hemopotala lo tawu wuwewo mao, tiyo 
hemopotala lo batangaliyo lohihilawo, sababu 
tawu ta hemopotala lo tawu boyito, tiyo olo 
hemohutu odelo u hepopotalaliyo boyito. Wonu 
odito, tiyo musi mohukumani batangaliyo 
olo. “Otawanto lohihilawo wonu Allahuta'ala 
mohukumani to tawu ta lohutu pasa-pasaliyala 
u moleto, putusani lo Allahuta'ala yito banari. 
3 Tawu ta hepohutuwa odelo u hepopotalaliyo 
to tawu wuwewo boyito, dila hepomikirangi 
deu tiyo mowali molopatao to hukumani 
lo Allahuta'ala. “Tawu ta odito boyito dila 
moharaga Allahuta'ala ta sabari da'a wawu ta 
mura da'a hila-Liyo. Wawu tantu ma otawa 
lo tawu ta odito boyito deu Allahuta'ala 
lopobiloheyi lo piyohiyo, alihu tawu ta odito 
boyito motobati. ° Bo hila lo tawu ta odito 

boyito debo tatapu odelo toheto botu wawu 
dila mohuto motobati. Uwitolo sababuliyo ta 
odito boyito ma lopoyimoao lo hukumani u 
pohukumani lo Allahuta'ala oliyo to dulahu 
ukiyama tou Allahuta'ala ma mopobiloheyi lo 
kawasa-Liyo mohukumani wolo uadili, ê sababu 
Allahuta'ala ma momalasi mayi ode timi'idu 
tawu motu'ude lo huhutuliyo. 7 Allahuta'ala ma 
mongohi mayi tutumula kakali ode timi'idu 
tawu ta to'otutuwa hepohutuwa piyohu 
hepololohe umasahuru, hurumati wawu u 
kakali lonto Allahuta'ala. 3Bo Allahuta'ala ma 
mongohi mao muruka-Liyo ode timi-timi'idu 
tawu ta hepopouda'awa lo batangaliyo 
lohihilawo wawu dila ta'ati ode pongajari u 
banari lonto Allahuta'ala bo hepoturutiya 

u moleto. “Timi'idu tawu ta motohilawo lo 
umohutu u moleto ma modutola usikisa, tawu 
lo Yahudi wawu tawu lo bangusa wuwewo 
mao olo. 12 Bo timi'idu tawu ta motohilawo lo 
umohutu piyohu ma mo'otapu umasahuru, 
hurumati wawu udame monto Allahuta'ala, 
tawu lo Yahudi wawu tawu lo bangusa 
wuwewo mao olo. !! Sababu Allahuta'ala dila 
hemopobebedawo lo tawu. 

1? Nga'amila tawu ta lohutu dusa ta dila 
hedihima hukum lo Tawurat ma mowali 
binasa to diluwari lo hukum lo Tawurat wawu 
nga'amila tawu lo Yahudi ta hedihima hukum 
lo Tawurat ta lohutu dusa ma hukumaniyo 
lo Allahuta'ala moturuti mao hukum lo 
Tawurat boyito. 13 Dila tawu ta bo motota 
lo tuwango hukum lo Tawurat ta banari 


ROMA 2.14-20 7 


to talu lo Allahuta'ala bo tawu ta ta'ati to 
hukum lo Tawurat boyito. 14 Tawu-tawuwala 
lonto bangusa wuwewo dila o hukum lo 
Tawurat. Bo wonu monto hila limongoliyo 
lohihilawo timongoliyo ta'ati to tuwango 
hukum boyito, uwito mopopatatayi deu 
timongoliyo motota wolo u mowali wawu Uu dila 
mowali pohutuwo limongoliyo. 1? Wolo uodito, 
huhutu limongoliyo boyito mopopatatayi deu 
u pilomarenta lo hukum boyito hetulade to 
delomo hila limongoliyo. Hila limongoliyo 

olo ma lopobanari mayi lo pasali boti, 
sababu matimao hila limongoliyo hemopotala 
olimongoliyo lohihilawo wawu matimao olo hila 
limongoli hemopobanari olimongoliyo, sababu 
hukum boyito ma hetulade to delomo hila 
limongoliyo. 1? To dulahu ukiyama Allahuta'ala 
ma momutoa totonulala u to delomo hila lo 
tawu moli oli Isa Almasih motu'ude lo habari 
mopiyohu u hepopotunggulou. 

17 Masatiya wololo wolo tawu ta hemongaku 
tawu lo Yahudi? Tiyo hemoharapu to hukum 
lo Tawurat wawu tiyo sanangi da'a deu 
bangusa lo Yahudi ma tilulawoto Allahuta'ala 
lowali umati-Liyo. 19 Wawu tiyo ma lo'otapu 
potunu monto hukum boyito, tunggulo ma 
otawaliyo wolo kohondaki lo Allahuta'ala wawu 
u mopiyohe pohutuwaliyo. 19 Tiyo hemoloiya 
wolo uyiyakini odiye, "Wau hemopotunu 
lo dalala to ta pito'o wawu wau ma lowali 
tinela to ta hetumula to umodiolomo. 2? Wau 
hemongajari ta sipatiliyo moleto wawu guru lo 
ta dila o ilimu.” Tawu boyito mowali moloiya 

odito, sababu tiyo paracaya deu to delomo 
hukum lo Tawurat o ilimu ngohuntuwa wawu 
o pongajari banari. ?! Tiyo hemongajari 
tawu Wuwewo mao, bo u banari tiyo musi 
mongajaripo batangaliyo lohihilawo. Tiyo 
hemongajari to tawu alihu tawu dila motao, 
padahali bo tiyo lohihilawo ta hemotao. 

22 Tiyo hemongajari tawu wuwewo dila pojina, 
padahali bo tiyo lohihilawo ta hemojina. Tiyo 
ta molonuo u ngopohiya mao lo Allahuta'ala, 
padahali bo tiyo lohihilawo ta momaso ode 
kuyil mao lohehu babarangiyala teto. 23 Tiyo 
sanangi da'a deu tiyo o hukum lo Tawurat, 
padahali tiyo hemohina Allahuta'ala wolo 
udila ta'ati to hukum boyito. ?4To kitabi 
woluwo tula-tuladu odiye, "Sababu huhutu 
limongoli tawu lo Yahudi, bangusa wuwewo 
ma hepohentea to Allahuta'ala.” Odito u 
tula-tulade to kitabi. 

25 Hukum lo tuna yito mopiyohu. Bo wonu 
timongoli dila ta'ati to tuwango hukum lo 
Tawurat, tuna boyito dila ohunaliyo. 29 Odito 
olo wonu tawu ngota ta dila Yahudi ta dila 
tutuna ta'ati to tuwango hukum lo Tawurat, 
Allahuta'ala tatapu mololimo oliyo odelo ta 
tutuna. 27 Uwitolo sababuliyo timongoli tawu 
lo Yahudi ma popotala lo tawu ta dila Yahudi. 
Timongoli o hukum lo Tawurat wawu timongoli 
olo hetunawa, bo timongoli dila ta'ati to 
tuwango hukum boyito. Bo tawu ta dila Yahudi 
ta dila hetunawa, timongoliyo ta'ati to tuwango 
hukum lo Tawurat boyito. 2 Ta banari tawu lo 
Yahudi dila bo ta tangguliyo tawu lo Yahudi 

wawu ta otutu tutuna dila bo ta tiluna lo tawu. 
29 Bo ta banari tawu lo Yahudi, deuwitoyito tiyo 
ta hilawo wawu jiwaliyo tawu lo Yahudi wawu 
ta otutu tutuna, deuwitoyito ta tiluna lo Roh lo 
Allahuta'ala hilaliyo. Tawu ta odito boyito ma 
mololimo puji monto Allahuta'ala, dila monto 
manusiya. 

1 Openu odito, dila hepomikirangi deu 

diyaluwo u lebe-lebe to bangusa lo 
Yahudi popobandingiyo mao lo bangusa 
wuwewo wawu dila hepomikirangi olo deu 
tuna yito dila ohunaliyo, ? sababu memangi 
ngohuntuwa u lebe-lebe to bangusa lo Yahudi. 
Bohuliyo, nga'amila Pirimani lo Allahuta'ala 
pilomaracaya-Liyo ode bangusa lo Yahudi. 
3 Memangi banari woluwo tawu lo Yahudi ta 
dila ta'ati ode Allahuta'ala. Openu ngohuntuwa 
tawu lo Yahudi ta dila ta'ati, bo Allahuta'ala 
dila lomatali janjiya-Liyo ode bangusa lo 
Yahudi boyito. #“Openu nga'amila manusiya 
hepohimbulowa, bo Allahuta'ala yito banari 
mololayita! Odelo woluwo tula-tuladu to 
kitabi odiye, “Nga'amila Pirimani lo Ito Eya 
mopobanari lo Ito Eya. Wawu wonu Ito Eya 
da'awa lo tawu, Ito Eya ma tantu mo'ohama.” 
Odito u tula-tulade to kitabi. 

“Tantu woluwo tawu ta moloiya odiye, 
"Wonu totalanto mopopatatayi obobanari lo 
Allahuta'ala, Allahuta'ala dila adili mopodehu 
mayi lo muruka-Liyo ode olanto.” Loiya odito 
boyito bo hasili lo pikirangi lo manusiya. 

5 Uwito dila ponga lo akali! Sababu Allahuta'ala 

ta mohukumani duniya. Wolo uodito, mopatato 
deu Allahuta'ala yito adili. 

7 Tantu tawu boyito moloiya poli odiye, 
"Wonu yimbulou mopopatatayi lo obobanari 
lo Allahuta'ala, tunggulo Allahuta'ala lebe 
masahuru, huhutu'u boyito dila mowali 
tanggulala dusa u mowali sababu wau 
hukumaniyo lo Allahuta'ala.” 8 Loiya moleta 
boyito tutuwawuwa wolo u hepopotuludu lo 
tawu ode olau deu wau ma loloiya odiye, 
"Dulolo ito mohutu u moleto, alihu piyohu to 
duniya boti ma oduhenga!” Ta loloiya odito 
boyito hemomitana olau wawu tiyo patuti 
hukumaniyo lo Allahuta'ala. 

?To talu lo Allahuta'ala tawu lo Yahudi dila 
lebe mopiyohu popobandingiyo mao wolo 
bangusa wuwewo. Ma piloleleu mayi deu 
nga'amila bangusa yito tutuwawuwa wawu 
nga'amila tawu ma kilawasa lo dusa. !? To 
kitabi woluwo tula-tuladu odiye, “"Diyaluwo 
ngota mao ta banari to talu lo Allahuta'ala, 
11 diyaluwo ngota mao ta mongarati lo 
Allahuta'ala wawu diyaluwo ngota mao ta 
hepololohe Allahuta'ala. 1? Nga'amila tawu 
ma lopo'olaminga lonto Allahuta'ala wawu 
nga'amila ma yilapalo. Diyaluwo ngota 
mao ta hepohutuwa u mopiyohu, openu bo 
ngota mao diyaluwo! 13 Loiya limongoliyo 
boyito mo'oantulu to tawu, timongoliyo 
layito hepongakaliya to tawu wawu pitana 
limongoliyo odelo tulide bisa u mo'opate to 
tawu. 1#Timongoliyo lalayita hepotadiyawa 
wawu hemopo'ongongota nyawa lo tawu 

wuwewo. ?? Timongoliyo molinggahe mohinggi 
nyawa lo tawu. !? Ode utonu ponaowa 
limongoliyo, timongoliyo hemowali sababu 
antulu wawu sikisa. !” Dalala ode udame dila 
otawa limongoliyo 18 wawu timongoliyo dila 
mohe lo Allahuta'ala.” Odito u tula-tulade to 
kitabi. 

19 Otawanto deu totonulalo u hetulade 
to hukum lo Tawurat pilopotalu mayi lo 
Allahuta'ala ode tawu-tawuwala ta hetumula 
to tibawa lo hukum boyito, alihu nga'amila 
tawu dilalo mowali mongohi alasani wawu 
alihu nga'amila manusiya ma hukumaniyo lo 
Allahuta'ala. 2? Diyaluwo ngota mao ta mowali 
banari to talu lo Allahuta'ala sababu ta'ati ode 
hukum lo Tawurat. Bo moli hukum lo Tawurat 
boyito tawu ma lowali lotota lo dusa. 

21 Bo masatiya Allahuta'ala ma lopotunu mayi 
lo dalala ode olanto manusiya popobanariyo 
lo Allahuta'ala to diluwari lo hukum lo 
Tawurat, odelo u tilombanga mayi lo hukum lo 
Tawurat wawu kitabi lo mongonabi. 2? Dalala 
boyito, deuwitoyito moli oli Isa Almasih. 
Nga'amila tawu ta paracaya ode o-Liyo ma 
popobanariyo lo Allahuta'ala. Allahuta'ala 
dila hemopobebedawo lo tawu, ? sababu 
nga'amila tawu ma lohutu dusa wawu 
tawu ma lolamingo to tinelo Allahuta'ala. 
24Bo manusiya ma yilohiya lo Allahuta'ala 
rahmati wawu pilopobanari-Liyo moli oli 
Isa Almasih ta moposalamati manusiya. 

25 | onto u mulo-mulolo lomayi Allahuta'ala ma 
lopotatapu mayi li Isa Almasih lowali kurubani 

podameliyo manusiya wo-Liyo moli opopate le 
Almasih wawu moli imani lo manusiya ode ole 
Almasih boyito. Nga'amila dusa u ma lohihewo 
hehiluliya mao lo Allahuta'ala wolo usabari 
wawu ma yilulu-Tiyo mao moli kurubani 
boyito. Wolo uodito, dema to jamani boti ma 
lopatato deu Allahuta'ala otutu adili wawu Tiyo 
ma mopobanari mao lo ta paracaya ode oli Isa 
Almasih. 22(3:25) 

27 Wonu odito, ma diduluwo alasani lo 
tawu motitilanggato, sababu dila moli 
huhutuliyo tawu popobanariyo lo Allahuta'ala 
bo moli imani. 23 Patuju'u odiye, manusiya 
popobanariyo lo Allahuta'ala sababu imani ode 
oli Isa Almasih, dila sababu ta'ati ode hukum 
lo Tawurat. 

29 Allahuta'ala yito dila bo Eya lo tawu lo 
Yahudi. Tiyo Allahuta'ala Eya lo bangusa 
wuwewo olo. 3?Sababu Allahuta'ala yito 
bo tuwawu wawu Tiyo ma mopobanari lo 
tawu-tawuwala ta hetunawa meyalo ta dila 
hetunawa moli imani. 3! Wau dila o patuju 
momatali hukum lo Tawurat, sababu imani bo 
wau o patuju mopo 'olotolayi lo hukum boyito. 

1 Dulo bilohento tomimbihu ti nabi Ibrahim 
4 tiyombu lo bangusanto. ? Wonu huhutu 
li nabi Ibrahim boyito u lowali sababu tiyo 
pilopobanari lo Allahuta'ala, tiyo o alasani 
motitilanggato, bo to Allahuta'ala dila odito. 
3 Nte elayi mola limongoli u tula-tulade to kitabi 
odiye, "Te Ibrahim paracaya ode Allahuta'ala, 
tunggulo tiyo lowali tawu banari to talu lo 
Allahuta'ala.” Odito u tula-tulade to kitabi. 

4Ototayi mao, gaji lo ta hepokarajawa yito 
dila mowali tanggulala hadiya, sababu uwito 
hakuliyo u musi tolimoliyo. ? Bo wonu woluwo 
tawu ta dila hemoharapu mowali banari 
sababu huhutuliyo, bo tiyo paracaya ode 
Allahuta'ala ta mopobanari lo ta o dusa, tawu 
boyito ma popobanariyo lo Allahuta'ala sababu 
imani. SOdito olo pahamu li nabi Dawud tou 
tiyo loloiya deu mailuntungi ta pilopobanari 
lo Allahuta'ala dila sababu huhutuliyo. 7 Ti 
nabi Dawud loloiya odiye, “Mailuntungi tawu 
ta hileuta lo Allahuta'ala nga'amila totalaliyo 
wawu ta nga'amila dusaliyo ma ilambungu lo 
Allahuta'ala! 3 Mailuntungi tawu ta nga'amila 
dusaliyo ma yilipatao lo Allahuta'ala Eya!” 
Odito u yiloiya li nabi Dawud. 

3 Ode olita loiya mailuntungi boyito 
pilopotaluliyo mayi? Ode tawu ta hetunawa 
meyalo ode ta dila hetunawa? Sababu ayati 
entiye loloiya mayi deu ti nabi Ibrahim ma 
lowali banari to talu lo Allahuta'ala sababu 
imani. t° Nte elayi mola, ti nabi Ibrahim 
pilopobanari lo Allahuta'ala tou tiyo ma 
yilapato tilunaliyo meyalo tou tiyo dipo 
tiluna? U banari, tou tiyo dipo tutuna. !! Tuna 
boyito tilolimoliyo lowali tuwoto deu tiyo ma 
pilopobanari lo Allahuta'ala loli imani tou tiyo 
dipo tilunaliyo. Wolo uodito, tiyo mowali tiyamo 
lo nga'amila ta dila hetunawa ta pilopobanari 
lo Allahuta'ala sababu imani. t? Wawu tiyo olo 
mowali tiyamo lo ta hetunawa ta o imani odelo 
imani li nabi Ibrahim tiyamonto ta pilaracaya 
ode Allahuta'ala tou tiyo dipo tutuna. 

13 Allahuta'ala lojanjiya woli nabi Ibrahim 
wawu waliyaliyo deu duniya boti ma mowali 
budeliliyo, dila sababu hukum lo Tawurat, 
bo sababu tiyo pilopobanari lo Allahuta'ala 
moli imani. 14Bo wonu tawu hepoharapuwa 
mololimo budeli boyito moli hukum lo 
Tawurat, ma didu mowali ohunaliyo imani ode 
Allahuta'ala wawu janjiya boyito ma lobatali. 
15 Hukum lo Tawurat yito mo'otimbulu mayi 
muruka lo Allahuta'ala, sababu wonu woluwo 
hukum lo Tawurat, ma tantu woluwo olo ta 
molambanga hukum boyito. Bo toutonu u 
dila o hukum lo Tawurat, teto olo diyaluwo ta 
molambanga hukum boyito. 

16 Jwitolo sababuliyo tawu ma mololimo 
budeli boyito moli imani u pilopodasariliyo to 
rahmati lo Allahuta'ala, tunggulo janjiya boyito 
ode nga'amila waliya li nabi Ibrahim. Janjiya 
boyito dila bo ode olimongoliyo ta hetumula 
to tibawa lo hukum lo Tawurat, bo janjiya 
boyito olo ode olimongoliyo ta hetumula 
o imani odelo ti nabi Ibrahim tiyamonto 
nga'amila. 17 Odelo woluwo tula-tuladu to 
kitabi tomimbihu ti nabi Ibrahim odiye, "Yio 
ma tilatapu-U mayi mowali tiyamo lo bangusa 
ngohuntuwa.” Odito Pirimani lo Allahuta'ala. 
Allahuta'ala longohi janjiya boyito ode oli nabi 
Ibrahim. Wawu ti nabi Ibrahim olo paracaya 
ode Allahuta'ala ta mopotumulayi lo ta ma 
lopowate wawu ta lopowali loli Pirimani-Liyo 
u diyaluwo mowali woluwo. t8 Sababu openu 
ma didu o harapani tiyo mo'otapu walao u 
pilojanjiya lo Allahuta'ala, bo tiyo debo ta 

paracaya ode Allahuta'ala deu tiyo ma mowali 
tiyamo lo bangusa ngohuntuwa, odelo Pirimani 
lo Allahuta'ala u tilolimoliyo odiye, "Waliyamu 
ma mowali ngohuntuwa da'a.” Odito Pirimani 
lo Allahuta'ala. 19 To wakutu boyito imani li 
nabi Ibrahim dila lolulupuhu openu otawaliyo 
deu batangaliyo ma ngope'e mate sababu 
umuriliyo ma ngope'e mohetuto tawunu 
wawu deu ti Sara hiyaliyo bintela. 2? Tiyo 
dila bimbangi wolo janjiya lo Allahuta'ala, 
bo hilaliyo hepopolotolo lo imaniliyo wawu 
tiyo helomuji Allahuta'ala. ?! Tiyo yiyakini 
deu Allahuta'ala mambo mopoganapu u ma 
pilojanjiya-Liyo. 27 Wawu uwitolo sababuliyo 
woluwo tula-tulade to kitabi odiye, “Tiyo lowali 
tawu banari to talu lo Allahuta'ala.” 23 Loiya 
u tula-tulade to kitabi boyito dila bo ode oli 
nabi Ibrahim wambao. 24Bo ode olanto olo 
loiya boyito pilopotunggulayi lo Allahuta'ala, 
sababu ito olo popobanariyo lo Allahuta'ala 
moli uparacaya ode o-Liyo ta ma lopobongu 
mayi oli Isa Almasih Eyanto lonto kuburu. 
25 Allahuta'ala lohudu oli Isa Almasih mota 
salipuwoliyo sababu totalanto, lapatao ma 
pilopobongu mayi lo Allahuta'ala lonto kuburu, 
alihu ito mowali banari to talu lo Allahuta'ala. 
1 Allahuta'ala ma lopobanari olanto moli 
imani wawu ito tumu-tumula dame wolo 
Allahuta'ala sababu ti Isa Almasih Eyanto. 
2 Sababu ito paracaya ode oli Isa Almasih, 
ito lo'otapu dalalo mololimo rahmati lo 
Allahuta'ala wawu tumumula to delomiyo, 
tunggulo ito sanangi da'a sababu ito yiyakini 

ma popomasahuruwo lo Allahuta'ala. 3 Wawu 
dila bo uwito wambao, ito olo sanangi da'a 
to delomo ususa u heoalamiyanto, sababu 
otawanto moli ususa boyito ito mowali 
sabari. “Wawu wonu ito sabari, ito mowali 
mo'otahangi tou ujiyo lo Allahuta'ala, tunggulo 
ito mowali yiyakini ma mololimo u pilojanjiya 
lo Allahuta'ala. “Wawu wonu ito yiyakini, 
openu boli wolo u motoduwonto, hilanto 
dila mopukuru sababu hilanto ma tiluwanga 
lo Allahuta'ala lo toliangiyo moli Roh lo 
Allahuta'ala u ma tilolimonto. 

5Ito ma o dusa wawu dila mambo mohutu 
wolo-wolo, bo ti Isa Almasih yilate ode olanto 
to wakutu ma tilatapu mayi lo Allahuta'ala. 
7 Ngope'e diyaluwo tawu ta mohuto mate 
ode tawu ngota ta banari wawu ode tawu 
ta mopiyohe haleliyo, dipo tantu olo woluwo 
ta barani motitipate. 3Bo Allahuta'ala ma 
lopobiloheyi lo toliang-Iyo ode olanto to 
delomo pasali boti, deuwitoyito tou ito donggo 
o dusa, ti Isa yilate ode olanto. ? Sababu 
Allahuta'ala ma lopobanari olanto loli opopate li 
Isa Almasih, lebe mao masatiya ti Isa Almasih 
ma moposalamati olanto monto muruka lo 
Allahuta'ala. t° Loli opopate li Isa Almasih, ito 
ta mumusuwa wolo Allahuta'ala, ma lowali 
dame wo-Liyo. Lebe mao masatiya tou ito 
ma dame wo-Liyo, tantu ito ma salamati moli 
tutumuli Isa. 11 Dila bo wambao uwito. Ito olo 
mowali sanangi da'a lo piyohu Allahuta'ala 
moli oli Isa Almasih Eyanto, sababu moli oli 

Isa Almasih, ito masatiya lowali dame wolo 
Allahuta'ala. 

12 Dusa ma lomaso ode delomo duniya loli 
tawu ngota, deuwitoyito ti nabi Adam. Wawu 
dusa boyito ma lowali pintu lo mawutu ode 
tawu ngohuntuwa, sababu nga'amila tawu 
ma lohutu dusa. 13 Tou dipoluwo hukum lo 
Tawurat, dusa ma woluwo to duniya. Bo dusa 
boyito hehiluliya mao lo Allahuta'ala, sababu 
aturangi u mowali mopopatatayi deu huhutu 
tuwawu dusa meyalo dila dipoluwo. 1? Openu 
boli odito, mawutu ma kawa-kawasa lonto 
jamani li nabi Adam lomayi sambe ode jamani 
li nabi Musa, maso-maso olo tawu-tawuwala 
ta dila lohutu totala u tutuwawuwa odelo u 
pilohutu li nabi Adam tou tiyo lolambanga 
parenta lo Allahuta'ala. Ti nabi Adam yito 
gambari lo ta ma monao mayi, deuwitoyito ti 
Isa Almasih. 

15 Bo rahmati lo Allahuta'ala dila mowali 
popotuwawuwola wolo totala li nabi Adam. 
Memangi banari totala lo tawu ngota boyito ma 
lowali, sababu tawu ngohuntuwa lodehu ode 
delomo mawutu. Bo lebe uda'a mao rahmati 
u yilohi lo Allahuta'ala ode tawu ngohuntuwa 
loli Tawu ngota wuwewo, deuwitoyito ti Isa 
Almasih. 1? Wawu rahmati dila moimbangiya 
wolo dusa lo tawu ngota boyito. Totala lo tawu 
ngota boyito ma lo'osababu tawu ngohuntuwa 
hilukumani lo Allahuta'ala. Bo rahmati u 
yilohi lo Allahuta'ala, ma lowali sababu tawu 
ngohuntuwa ta ma lohutu totala pilopobanari 
lo Allahuta'ala. t7 Totala lo tawu ngota boyito 

ma lowali sababu mawutu kawa-kawasa. Bo 
timongoliyo ta lololimo rahmati ngohuntuwa 
wawu ma pilopobanari lo Allahuta'ala, ma 
mololimo tumumula kakali wawu ma mowali 
kawasa sababu Tawu ngota wuwewo boyito, 
deuwitoyito ti Isa Almasih. 

18 Wolo uodito, loli totala tuwawu ngohuntuwa 
tawu ma mo'otapu hukumani. Odito olo loli 
huhutu tuwawu u banari, ngohuntuwa tawu ma 
popobanariyo lo Allahuta'ala wawu wohiya-Liyo 
tutumula kakali. 1? Tawu ngota ta dila ta'ati 
boyito ma mowali sababu ngohuntuwa tawu 
mowali o dusa. Odito olo Tawu ngota wuwewo 
ta ta'ati boyito ma mowali sababu ngohuntuwa 
tawu mowali banari. 

20 Hukum lo Tawurat yilohi mayi lo 
Allahuta'ala ode manusiya, alihu dusa lo tawu 
ma lebe hengohuntuwa mao. Bo toutonu u o 
dusa ngohuntuwa, teto olo lebe ngohuntuwa 
mao rahmati lo Allahuta'ala. 2! Sababu 
kawasa lo dusa, tawu musi mate. Odito olo 
sababu kawasa lo rahmati lo Allahuta'ala 
to batanganto, ito mowali banari moli oli 
Isa Almasih Eyanto wawu ito ma mololimo 
tutumula kakali. 

6 1 Tantu woluwo ta moloiya mayi odiye, 
"Dulo ito motito'otutuwa mohutu dusa 
alihu rahmati lo Allahuta'ala oduhenga.” ? Loiya 
odito ma tantu tilala! Ito ma yilate lolola mao 

dusa. Dila ponga lo akali ito donggo muli 
mohuwalingao tumumula hemohutu dusa. 
3Tantu ma otawa limongoli deu ito nga'amila 
ma lowali tuwawu woli Isa Almasih loli lilihu u 

ma tilolimonto wawu ito olo ma lowali tuwawu 
wo-Liyo to delomo opopate-Liyo. “Wolo 
uodito, loli lilihu boyito ito ma yilate wawu ma 
yilobungiyo pe'epe'enta woli Isa, alihu odelo 
ti Isa ma muli tilumumulayi wolo kawasa lo 
Allahuta'ala ti Papa, odito olo ito ma tumumulo 
wolo tutumula bohu. 

5Ito ma lowali tuwawu woli Isa, sababu ito 
ma yilate pe'epe'enta wo-Liyo loli lilihu u ma 
tilolimonto. Odito olo ito ma mowali tuwawu 
wo-Liyo to delomo obobongu-Liyo mayi lonto 
kuburu. "Otawanto deu tabiatinto mulolo 
ma lesalipu pe'epe'enta woli Isa Almasih, 
tunggulo tabiatinto mulolo boyito ma yilenggi 
kawasaliyo wawu ito didu mowali wato lo dusa. 
7Titalotita ta ma yilate dusa ma didu o kawasa 
to oliyo. “Ito ma yilate woli Isa Almasih loli 
lilihu u ma tilolimonto wawu ito paracaya deu 
ito ma mowali tumumula wo-Liyo olo. ? Sababu 
otawanto deu ti Isa Almasih ma bilongu mayi 
lo Allahuta'ala lonto kuburu wawu Tiyo dilalo 
mate. Opopate dilalo kawasa to o-Liyo. 10Ti 
Isa Almasih ma yilate wawu Tiyo didu ta 
mate-mate mao. Dusa ma didu o kawasa 
molawani o-Liyo. Tiyo ma luli tilumumulayi 
wawu tutumu-Liyo boyito mopomasahuru 
lo Allahuta'ala. !! Odito olo wolimongoli: 
Timongoli musi monganggapu deu timongoli 
ma yilate lolola mao kawasa lo dusa. Wawu 
masatiya timongoli musi tumumula mowali 
tuwawu woli Isa Almasih wawu mopomasahuru 
Allahuta'ala. 

12 Sababu uwito, dila mao poluliya dusa 
mokawasa batanga limongoli u mowali binasa 
boti, alihu timongoli dila bo hemoturuti 
kohondaki lo napusu. 13 Wawu dila mao 
wuduwa anggota lo batanga limongoli ode 
dusa pomakeliyo mohutu u moleto. Bo 
wuduwa mao anggota batanga limongoli ode 
Allahuta'ala pomake-Liyo mohutu u banari. 
Sababu omo-omolu timongoli ma yilate bo 
masatiya timongoli ma hetumula. '#Dusa 
yito ma didu o kawasa to batanga limongoli, 
sababu timongoli dila hetumula to tibawa lo 
hukum lo Tawurat bo to tibawa lo rahmati lo 
Allahuta'ala. 

15 Wololo masatiya? Mowali meyalo dila 
ito ma mohutu dusa turusi, sababu ito dila 
hetumula to tibawa lo hukum lo Tawurat bo to 
tibawa lo rahmati lo Allahuta'ala? Dila mowali 
odito. t€ Tantu ma otawanto wonu ito mohudu 
mao batanganto ode tawu ngota mowali wato, 
ito musi ta'ati ode oliyo. Odito olo wonu ito 
mohudu mao batanganto mohutu dusa, ito 
mowali wato lo dusa u mo'odelo olanto ode 
opopate. Bo wonu ito ta'ati ode Allahuta'ala, 
uwito mo'odelo olanto ode tutumula banari. 
17 Omo-omolu timongoli wato lo dusa wawu 
timongoli ta'ati ode oliyo. Bo sukuru ode 
Allahuta'ala, masatiya timongoli to'otutuwa 
ta'ati ode pongajari u ma tilolimo limongoli. 
18 Timongoli ma pilopobebasi lo Allahuta'ala 
lonto wato lo dusa wawu ma lowali wato lo 
obobanari. 1? Wau mopolele mayi lo pasali boti, 
sababu timongoli manusiya biyasa, donggo 

woluwo u i'ilangi to olimongoli. Odelo timongoli 
ma lohudu mao anggota lo batanga limongoli 
lowali wato lo dusa u mo'odelo ode u duruhaka, 
odito olo timongoli masatiya musi mohudu 
mao anggota lo batanga limongoli mowali 
wato lo obobanari u mo'odelo olimongoli 
ode tutumula u motu'ude wolo kohondaki lo 
Allahuta'ala. 
20To wakutu timongoli wato lo dusa, 
timongoli dila wato lo Allahuta'ala. 2! Hungo lo 
dusa boyito masatiya hemo'olita olimongoli. 
Wawu dusa boyito mowali dalalo tawu binasa. 
22Bo masatiya timongoli ma pilopobebasi 
lo Allahuta'ala lonto dusa. Tou timongoli 
ma lowali wato lo Allahuta'ala, timongoli 
ma mo'otapu hungo u mo'odelo olimongoli 
ode tutumula u motu'ude wolo kohondaki 
lo Allahuta'ala. Wawu tutumula odito boyito 
mowali dalalo tawu mololimo tutumula kakali. 
23 Hasili lo dusa yito mawutu, bo rahmati lo 
Allahuta'ala tutumula kakali to delomo oli Isa 
Almasih Eyanto. 
7 1 Mongowutatu'u ngoimani, tantu timongoli 
ma motota ngointi lo hukum deu hukum 
yito kawasa to tawu ngota tou tawu ngota 
boyito donggo tumu-tumulo. ? Tabuwa ngota 
tihu-tihuto hukum ode hiyaliyo tou hiyaliyo 
donggo tumu-tumulo. Bo wonu hiyaliyo ma 
yilate, moturuti mao hukum tabuwa ngota 
ma bebasi. 3 Wolo uodito, ngohilayao hiyaliyo 
donggo tumu-tumulo tabuwa ngota lojina 
wonu tiyo mowali dile lo mongololai wuwewo 
mao. Bo wonu hiyaliyo ma yilate, tiyo bebasi 

to hukum; wawu wonu tiyo mowali dile lo 
tawu wuwewo mao, tiyo dila lojina. “Odito 
olo wolimongoli mongowutatu'u ngoimani: 
Timongoli ma lopowate wawu ma bebasi 
lonto hukum loli batanga li Isa Almasih, alihu 
timongoli mowali haku lo Tawu wuwewo, 
deuwitoyito ti Isa Almasih ta ma pilopobongu 
mayi lo Allahuta'ala lonto kuburu, alihu ito 
mowali mohutu u mopiyohu ode Allahuta'ala. 
> Tou ito donggo hetumula hepotoloduniyawa, 
dusa tilimimbulu sababu hukum woluwo. 
Napusu lo dusa boyito hemokaraja to 
delomo batanganto, tunggulo ito mowali 
mohutu u moleto ode mawutu. Bo masatiya 
Allahuta'ala ma lopobebasi olanto lonto hukum 
u omo-omolu hemolihuta olanto, tunggulo 
masatiya ito mowali moibadati ode Allahuta'ala 
wolo tutumula bohu moturuti mao Roh lo 
Allahuta'ala wawu ito dila hepoibadatiya wolo 
tutumula u omo-0omolu moturuti mao hukum u 
hetulade to buku. 

7 Tantu woluwo tawu ta moloiya mayi odiye, 
"Wonu odito, hukum lo Tawurat yito dusa!” 
Loiya odito boyito ma tantu tilala. U banari 
deu loli hukum lo Tawurat wau ma lotota 
lo dusa. Sababu wau olo dila motota wolo 
boyito umotohilawo lo haku lo tawu wonu 
hukum lo Tawurat dila longajari mayi odiye, 
"Dila potohilawo lo haku lo tawu.” Odito 
ayati lo hukum lo Tawurat. Bo loli ayati 
boyito dusa lo'otapu hiyango mopotimbulu 
mayi to delomo batangau tili-tililahepala lo 
u otohilawo, sababu tou diyaluwo hukum lo 

Tawurat, dusa donggo pate-pate. ?Omo-omolu 
wau tumu-tumula dipo motota lo hukum 
lo Tawurat. Bo tou wau ma longarati lo 
ayati boyito, dusa ma tilimumulo to delomo 
batangau. t? Wau ma yilate. Hukum u tu'udiyo 
mo'odelo ode tutumulo lopatatayi bo lo'odelo 
olau ode opopate. !! Sababu wolo ayati boyito, 
dusa lo'otapu hiyango longakali olau. Wawu 
wolo ayati boyito olo, tiyo lohinggi nyawau. 

12 Hukum lo Tawurat yito suci wawu ayati 
boyito olo suci, banari wawu mopiyohu. 
13 Po'odaha tala momahamu, wau dila loloiya 
deu u banari yito ma lo'opate olau. Bo dusa 
boyito lopohuna mayi lo u mopiyohu lo'opate 
olau alihu mopatato tiyo dusa, tunggulo loli 
ayati boyito ma lopatato deu dusa boyito otutu 
damango. 

14 Otawanto deu hukum lo Tawurat yito 
sipatiliyo rohani. Bo wau manusiya ta 
ma lepotali to tibawa lo kawasa lo dusa. 
15 Wau dila mongarati wolo u hepohutuwou, 
sababu dila u otohilau u hepohutuwou bo u 
oyingowau. !? Wonu wau moyingo lo u moleta 
hepohutuwou, wau satuju wolo hukum lo 
Tawurat deu u mopiyohu u musi pohutuwou. 
17 Wolo uodito, didu wau ta hemohutu u 
hepohutuwou bo dusa u woluwo to delomo 
batangau. 13 Otawau to delomo batangau 
manusiya diyaluwo tuwawu mao u mopiyohu. 
To delomo hilau memangi woluwo kohondaki 
ode u mopiyohu. Bo mohutu u mopiyohe boyito 
wau dila sanggupi. !? Sababu u mopiyohu u 
otohilau uwito dila hepohutuwou, bo u moleto 

u dila otohilau uwito u hepohutuwou turusi. 
20 Wolo uodito, wonu wau mohutu u dila 
otohilau, didu wau ta hemohutu u odito boyito 
bo dusa u woluwo to batangau. 

21 Wolo uodito, ma ilopahamuwau deu wau 
ohilawo da'a mohutu u mopiyohu, bo u lotapu'u 
to delomo batangau bo u moleto. 2? To delomo 
hilau wau motohilawo lo hukum lo Allahuta'ala. 
23 Bo to delomo batangau lotapu'u deu woluwo 
kawasa wuwewo, deuwitoyito kawasa lo dusa u 
hemolawani hukum u woluwo to delomo hilau 
wawu kawasa lo dusau boyito ma lolihuta olau. 
24 Wau manusiya ta ma tilopotala! Tatonu ta 
mowali mopobebasi olau monto batanga u ma 
kawa-kawasa to mawutu? ?? Wau mosukuru 
ode Allahuta'ala sababu wau ma silalamati 
loli oli Isa Almasih Eyanto. Wolo uodito, wau 
lohihilawo hemota'ati hukum lo Allahuta'ala 
to delomo hilau, bo to delomo batangau 
manusiya wau hemota'ati kawasa lo dusa. 

1 Masatiya ma diduluwo hukumani ode 
tawu ta hetumula paracaya ode oli Isa 
Almasih. ? Sababu hukum lo Roh lo Allahuta'ala 

ta ma longohi mayi tutumula kakali ode 
olemu loli oli Isa Almasih, ma lopobebasi 
olemu lonto kawasa lo dusa wawu mawutu. 

3 Sababu wolo udila mowali pohutuwo lo 
hukum lo Tawurat u dila mambo molawani 
sipati lo manusiya, ma pilohutu lo Allahuta'ala. 
Tiyo lopoahu mayi Wala-Iyo lohihilawo 
lotitiwali mayi odelo manusiya ta hetumula 

to delomo dusa. Wawu Allahuta'ala ma 
lohukumani dusa u woluwo to delomo batanga 

lo manusiya boyito. 4U hetuntutiyo lo hukum 
lo Tawurat ma pilopoganapu lo Allahuta'ala 

to olanto ta dila hetumula moturuti mao 
napusu lo manusiya bo hetumula moturuti 
mao Roh lo Allahuta'ala. ? Sababu tawu ta 
hetumula heturutiya napusu lo manusiya, 
hepomikirangiya pasa-pasaliyala u otohilawo 
lo napusu lo manusiya. Bo tawu ta hetumula 
heturutiya Roh lo Allahuta'ala, hepomikirangiya 
pasa-pasaliyala u lonto Roh lo Allahuta'ala. 

6 Wonu tawu bo hepomikirangiya u otohilawo 
lo napusu lo manusiya, uwito mo'odelo ode 
mawutu. Bo wonu tawu hepomikirangiya u 
otohila lo Roh lo Allahuta'ala, uwito mo'odelo 
ode tutumula dame wawu sanangi. 7 Tawu 

ta hepomikirangiya u otohila lo napusu lo 
manusiya, lalawaniya wolo Allahuta'ala, 
sababu ta odito boyito dila ta'aluku ode hukum 
lo Allahuta'ala wawu memangi pikirangiliyo 
dila mowali ta'aluku ode hukum lo Allahuta'ala. 
8Tawu ta hetumula heturutiya u otohila lo 
napusu lo manusiya, dila ponga lo akali 
mo'osanangi Allahuta'ala. 

9 Bo timongoli dila hetumula heturutiya 
kohondaki lo napusu lo manusiya bo kohondaki 
lo Roh lo Allahuta'ala wonu Roh lo Allahuta'ala 
banari woluwo to delomo batanga limongoli. 
Bo titalotita ta dila o Roh li Isa Almasih to 
delomo batangaliyo, tawu boyito dila haku 
li Isa Almasih. !?Ti Isa Almasih woluwo to 
delomo batanga limongoli. Batanga limongoli 
memangi mate sababu dusa, bo Roh lo 
Allahuta'ala ma mongohi mayi tutumulo ode 

olimongoli sababu obobanari. 1! Wawu Roh 
lo Allahuta'ala ta ma lopobongu mayi oli Isa 
Almasih lonto kuburu, ma mopotumulayi olo 
lo batanga limongoli u binasa moli Roh-Liyo u 
woluwo to delomo batanga limongoli. 

1? Wolo uodito mongowutatango imani, 
ito boti musi ta'ati bo dila ode napusu lo 
manusiya, alihu ito tumumula mopo'opolu 
kohondakiliyo. 13 Wonu timongoli tumumula 
heturutiya kohondaki lo napusu lo manusiya, 
timongoli ma tantu binasa. Bo wonu timongoli 
tumumula heturutiya kohondaki lo Roh lo 
Allahuta'ala, timongoli mowali mopoberenti 
mao nga'amila huhutu lo napusu limongoli, 
tunggulo timongoli ma tumumulo. 14 Nga'amila 
tawu ta tutumuliyo heaturuwo lo Roh 
lo Allahuta'ala, timongoliyo mongowalao 
Allahuta'ala. 1?Timongoli dilalo lololimo roh u 
lopowali olimongoli wato, tunggulo timongoli 
tumumula to delomo wohe. Bo timongoli 
lololimo Roh lo Allahuta'ala, tunggulo timongoli 
lowali mongowalao Allahuta'ala. Wolo kawasa 
lo Roh boyito ito hepoibode Allahuta'ala odiye, 
"Wu Abba, wu Papa!” t6 Roh lo Allahuta'ala 
pe'epe'enta wolo roh ulanto hemotombangayi 
deu ito boti mongowalao Allahuta'ala. 17 Ito 
boti mongowalao Allahuta'ala wawu ito olo 
warisi lo budeli lo Allahuta'ala. Patujuliyo, 
deuwitoyito ito o haku mololimo nga'amila 
janjiya lo Allahuta'ala pe'epe'enta woli Isa 
Almasih. Wawu ito ma popomasahuruwo lo 
Allahuta'ala pe'epe'enta woli Isa Almasih wonu 
ito modutola usikisa pe'epe'enta wo-Liyo. 

18 To pahamu'u deu usikisa u hedutolanto 
masatiya boti dila mobandingiya lo umasahuru 
u ma popopatato mayi lo Allahuta'ala 
ode olanto. !? Nga'amila u pilopowali lo 
Allahuta'ala hewolola da'a hewulata sa'ati lo 
mongowalao Allahuta'ala mowali mopatato. 
20 Nga'amila u pilopowali lo Allahuta'ala dila 
mowali mopoganapu lo patuju lo Allahuta'ala 
ode olimongoliyo dila sababu kohondaki 
limongoliyo lohihilawo bo sababu kohondaki 
Allahuta'ala ta lopotatapu mayi odito. Openu 
odito, debo woluwo harapani ?! deu to wakutu 
tuwawu nga'amila u pilopowali lo Allahuta'ala, 
ma popobebasiyo-Liyo monto kawasa u 
hemongantulu olimongoliyo wawu timongoliyo 
ma mowali maradeka wawu masahuru 
pe'epe'enta wolo mongowalao Allahuta'ala. 

22 Otawanto deu sambe masatiya nga'amila 
u pilopowali lo Allahuta'ala hengulua, sababu 
timongoliyo pe'epe'enta hemo'orasa u 
mongongoto odelo ta ma motutu. 23 Wawu dila 
bo wambao timongoliyo ta hengulua, bo ito 
olo ta ma lololimo Roh lo Allahuta'ala lowali 
tuwota awali lo bahagiyanginto u ma siladiya 
mao lo Allahuta'ala to soroga. Ito hewolola 
da'a hewulata sa'ati ito mololimo budeli 
lonto Allahuta'ala sababu ito mongowala- 
Iyo, deuwitoyito sa'ati popobebasiya-Liyo 
batanganto. 2? Allahuta'ala ma loposalamati 
olanto, bo ito donggo hepoharapuwa mololimo 
budeli boyito. Bo harapani u ma tilolimo, 
uwito dilalo harapani, sababu barangi u ma 
tilolimo dilalo heharapuwolo. ?? Wawu ito wolo 

uhewolola da'a hemoharapu barangi u dipo 
tilolimonto wawu ito hewulata uwito wolo 
usabari. 

26 Odito olo Roh lo Allahuta'ala hemomantu 
olanto to delomo lulupuhunto, sababu ito dila 
motota wololo ito musi modua. Bo Roh lo 
Allahuta'ala lohihilawo momantu olanto mohile 
ode Allahuta'ala wolo u otutu mololo, tunggulo 
didu mowali tanggu-tanggulo mao. 2? Wawu 
Allahuta'ala ta hemomarakisa hilanto, motota 
lo patuju lo Roh boyito deu Tiyo tutu'ude wolo 
kohondaki lo Allahuta'ala hemohile u ohunaliyo 
to tawu-tawuwala ta tilulawoto Allahuta'ala. 

28 Bo otawanto deu Allahuta'ala hemokaraja 
to delomo uhetuwa-tuwawuwa, alihu tawu- 
tawuwala ta motoliango Allahuta'ala mololimo 
u mopiyohu, deuwitoyito timongoliyo ta ilibode 
lo Allahuta'ala motu'ude wolo patuju-Liyo. 
23Tawu-tawuwala boyito ma otawa lo 
Allahuta'ala lonto u omo-omolu lomayi. 
Timongoliyo olo ta ma tilantu-Liyo mayi lonto 
u omo-omolu lomayi, alihu timongoliyo mowali 
odelo Walao Allahuta'ala ti Isa Almasih wawu 
alihu Wala'a boyito mowali ta mohuhula to 
wolota lo mongowutata ngohuntuwa. 3? Wawu 
timongoliyo ta ma tilantu mayi lo Allahuta'ala 
lonto u omo-omolulo mayi, timongoliyo olo 
ta ma ilibode-Liyo, pilopobanari-Liyo wawu 
pilopomasahuru-Liyo. 

31 Wolo uodito, utiye u mowali loiyanto 
tomimbihu unga'amila boti. Allahuta'ala 
wolanto. Sababu uwito, diyaluwo ta mowali 
molawani olanto. 32 Allahuta'ala ta dila 

lotahangi Wala-Iyo lohihilawo bo ma lohudu 
mayi Wala-Iyo mota salipuwoliyo alihu 

ito nga'amila salamati. Odito olo Tiyo dila 
motahangi barakati wuwewo mao bo ma 
mongohi ode olanto. 33 Diyaluwo tawu ta 
mowali mopodulohu tawu-tawuwala ta 
tilulawoto Allahuta'ala, sababu Allahuta'ala 

ta mopobanari olimongoliyo. 3#Diyaluwo ta 
mowali mohukumani olanto tawu-tawuwala ta 
tilulawoto Allahuta'ala, sababu ti Isa Almasih 
ta mopodulu olanto. Tiyo ta ma yilate, ta 

ma pilopobongu mayi lo Allahuta'ala lonto 
kuburu wawu ta hemomarenta pe'epe'enta 
wolo Allahuta'ala. 3? Diyaluwo u mowali 
mopobuaya olanto monto toliangi Isa Almasih: 
Ususa, usikisa, arinaya, polango, dila o 
kayini, u mo'otopotala meyalo wamilo. 
Nga'amila boyito dila mowali mopobuaya 
olanto monto toliangi Isa Almasih. 3? Odelo 
woluwo tula-tuladu to kitabi odiye, "Sababu 
Ito Eya, ami ma tataluwa wolo mawutu timi'idu 
dulahu. Ami heanggapuwo lo tawu odelo 
himba-himbawala u ma olotoliyo.” Odito ayati 
to kitabi. 3” Diyaluwo tuwawu mao to wolota lo 
nga'amila masa'ala boyito u mo'olahe olanto, 
sababu ti Isa Almasih ma lotoliangunto wawu 
hemomantu olanto turusi. 3? Wau yiyakini deu 
diyaluwo u mowali mopobuaya olanto monto 
toliango Allahuta'ala loli oli Isa Almasih Eyanto. 
Pate meyalo tumulo, malaikati meyalo Ibilisi, 
u woluwo masatiya meyambo u hedunggawa 
mayi meyalo kawa-kawasalo, u to yitato 
meyalo u to tibawa meyalo mahaluku wuwewo 

mao: Nga'amila boyito dila mowali mopobuaya 
olanto monto toliango Allahuta'ala. 3? (8:38) 
1 To delomo tangguli Isa Almasih wau 
mopolele lo u banari deu wau otutu yilololo 
wawu lalayita susukari da'a. To delomo kawasa 
lo Roh lo Allahuta'ala hilau hemopoyiyakini olau 
deu wau dila hemohimbulo. 2 (9:1) 3 Hiyambola 
wonu bo mowali, wau yinawo la'anatiyo 
lo Allahuta'ala wawu mobuaya woli Isa 
Almasih, alihu mongowutatu'u tawu-tawuwala 
lo Yahudi mowali salamati. #“Timongoliyo 
tilulawoto Allahuta'ala lowali umati-Liyo 
wawu pilopowali-Liyo mongowala-Iyo wawu 
Allahuta'ala lopopatatao lo kawasa-Liyo 
ode olimongoliyo. Ma ngohuntuwa pasali 
u ma hepilosatujuwa lo Allahuta'ala wawu 
mongotiyombu limongoliyo wawu Allahuta'ala 
olo longohi mao hukum lo Tawurat, aturangi lo 
umoibadati wawu loposadiya mao lo barakati 
wuwewo mao ode olimongoli to soroga. 
= Lonto waliya lo mongotiyombu limongoliyo 
ngohuntuwa mongonabi. Wawu ti Isa Almasih 
pilotutuliyo mayi lonto waliya limongoliyo 
olo. Tiyo toyitato ta nga'amila wawu Tiyo 
Allahuta'ala ta musi pujiyola turu-turusi. Amin! 
6 Dila nga'amila tawu ta lonto Israel tawu lo 
Israel, sababu memangi banari ngohuntuwa 
tawu lo Israel ta dipo paracaya ode oli Isa 
Almasih. Bo Pirimani lo Allahuta'ala dila 
ponga lo akali dila meganapu. Wawu dila 
nga'amila ta lemaso to waliya li nabi Ibrahim 
walai nabi Ibrahim, odelo loiya lo Allahuta'ala 
ode oli nabi Ibrahim tula-tulade to kitabi 

odiye, “Bo waliya le Ishak ta boyito ta mowali 
tanggulala waliyamu.” Odito Pirimani lo 
Allahuta'ala. 3 Deboliliyo mao dila nga'amila 
wala'a ta pilotutu mayi lo manusiya ta mowali 
mongowalao Allahuta'ala, bo mongowalao ta 
lowali moturuti mao janjiya lo Allahuta'ala, 
ta boyito waliya li nabi Ibrahim. ? Sababu 
janjiya lo Allahuta'ala boyito odiye, "Donggo 
ngotawunu mola Wau muli monao mayi wawu 
tou odungga-U mayi, ti Sara ma o wala'a ta 
lolai ngota.” Odito janjiya lo Allahuta'ala ode 
oli nabi Ibrahim. 

10 Dila bo wambao uwito. Lebe mopatato to 
oli Ribka dileliyo le Ishak tiyombu lo bangusa 
lo Yahudi. Tiyo lo'otapu wala'a dulota. 1! To 
wakutu mongowala'a boyito dipo pilotutuliyo 
mayi wawu dipo lohutu u mopiyohu meyambo 
u moleto, Allahuta'ala ma loluwota ngota to 
wolota limongoliyo dulota, alihu patuju lo 
Allahuta'ala tatapu mewujudu dila dadasari 
to huhutu lo manusiya bo dadasari to ibodu 
Allahuta'ala. t? Loiya lo Allahuta'ala ode oli 
Ribka odiye, “Wala'a ta yali-yali ma mowali 
lebe kawasa lo wala'a ta mohuhula.” Odito 
loiya lo Allahuta'ala ode oli Ribka. 13 Odelo 
woluwo tula-tulade to kitabi tomimbihu wala'a 
dulota boyito odiye, “Te Yakob ta tulawoto-U 
bo te Esawu dila.” Odito u tula-tulade to kitabi. 

14 Wolo uodito, tantu woluwo tawu ta ma 
moloiya mayi deu Allahuta'ala dila adili. 

Bo poleleu mayi, uwito dila ponga lo akali! 
15 Sababu Allahuta'ala ma lopotunggulayi 
lo Pirimani ode oli nabi Musa odiye, “Wau 

ma motolianga tawu ta okohondakiya-U 
wawu Wau moponu wawu motoliango ode 
tawu ta okohondakiya-U.” Odito Pirimani 

lo Allahuta'ala. 1? Wolo uodito, putusani lo 
Allahuta'ala moluwota tawu ta okohondakiya- 
Liyo, dila dadasari to kohondaki meyalo 
usaha lo tawu, bo dadasari to ponu wawu 
toliango Allahuta'ala. 1” Allahuta'ala loloiya 
ode ole Pirawun olongiya lo lipu lo Mesir 
odiye, “Makusudu-U lominta'a olemu mowali 
olongiya, alihu Wau mopobiloheyi lo kawasa-U 
to delomo batangamu wawu alihu tanggulu-U 
popomasahuruwo lo nga'amila manusiya 

to ngoyilanggubu duniya.” Odito loiya lo 
Allahuta'ala ode oli olongiya Pirawun. 18 Wolo 
uodito, Allahuta'ala ma moponu wawu 
motoliango tawu tutu'ude wolo kohondaki-Liyo 
wawu Tiyo ma mopo'otoheta hila lo tawu olo 
tutu'ude wolo kohondaki-Liyo. 

19 Tantu woluwo tawu ta ma moloiya mayi 
odiye, "Wonu odito, longola Allahuta'ala 
donggo hemopotala lo manusiya, sababu 
diyaluwo tawu ta mowali molawani kohondaki 
lo Allahuta'ala?” 2? Bo poleleu mayi, manusiya 
dila mowali mobubutola wolo Allahuta'ala. 
Dila ponga lo akali u pilohutu moloiya ode ta 
hemohutu odiye, “"Longola yio ma lohutu olau 
lowali odiye?” ?1Ta mohhutuwa ulonga yito 
o haku mohutu ulonga gaga da'a meyalo u 
biyasa monto huta ngotopinga. Odito olo wolo 
Allahuta'ala ta lopowali lo manusiya. 

22 Allahuta'ala o patuju mopobiloheyi 
lo muruka-Liyo wawu mopopatatayi lo 

kawasa-Liyo ode tawu ta patuti muruka-Liyo, 
ta ma piloposadiya-Liyo mao mowali binasa. 
Bo wonu Allahuta'ala losabari da'a lotahangi 
muruka-Liyo, 23 Tiyo o patuju mopopatatayi 
lo uda'a lo masahuru-Liyo ode tawu ta oponu 
wawu otoliang-Iyo ta ma piloposiyapu-Liyo 
mao lonto u omo-omolu popomasahuru 
wo-Liyo, 2? deuwitoyito ito ta ma ilibode-Liyo, 
dila bo wambao lonto wolota lo tawu lo Yahudi, 
bo lonto wolota lo bangusa-bangusa wuwewo 
mao olo. 2? Odelo woluwo tula-tulade to 
kitabi li nabi Hoseya odiye, "Allahuta'ala ta 
tamu-tamulo loloiya odiye, 'Ta dila umati-U ma 
ibode-U umati-U, tawu ta dila otoliango ma 
otoliangu-U.” 2? Wawu to tambati Allahuta'ala 
hemoloiya odiye, 'Timongoli boti dila umati-U,' 
to tambati boyito Allahuta'ala moloiya 
odiye, 'Timongoli mongowalau-U.” ” Odito 
u tula-tulade to kitabi li nabi Hoseya. Ti 
nabi Yesaya loloiya tomimbihu tawu lo Israel 
odiye, "Openu jumula lo walao tawu lo Israel 
odelo huntuwa lo hungayo to bihu pentadu, 
bo ngointi ta poposalamatiyo lo Allahuta'ala, 
28 sababu ma ngope'e medungga wakutu lo 
Allahuta'ala mopodehu lo hukumani ode lipu 
lo tawu lo Israel.” 22Ti nabi Yesaya loloiya olo 
odiye, "Wonu Allahuta'ala ta laba-labatutu 
kawasa dila lolola mao ngointi to wolotanto ta 
silalamati, ito ma lowali binasa odelo tawu lo 
kota lo Sodom wawu kota lo Gomora.” Odito u 
tula-tulade to kitabi li nabi Yesaya. 

30 Utiye patuju'u deu bangusa-bangusa 
wuwewo ta dila hepongusahawa tumumula 

banari to talu lo Allahuta'ala, pilopobanari lo 
Allahuta'ala sababu timongoliyo paracaya ode 
oli Isa Almasih. 3! Bo bangusa lo Israel ta 
hepongusahawa tumumula banari to talu lo 
Allahuta'ala wolo umoponao mao lo hukum 
lo Tawurat, dila ilohasililiyo. 3? Timongoliyo 
dila ilohasiliyo sababu bangusa lo Israel 
hepongusahawa, dila wolo imani ode oli 
Isa Almasih, bo wolo huhutu limongoliyo, 
tunggulo timongoliyo ma letedua to botu 
damango. 33 Odelo woluwo loiya lo Allahuta'ala 
tula-tuladu to kitabi odiye, "Ototayi mao: Wau 
ma lopodutu mao to kota lo Yerusalem botu 
tuwawu damango. Ta metedua to botu boyito 
ma modehu, wawu titalotita ta paracaya 
ode o-Liyo, dila ta mole'e.” Odito loiya lo 
Allahuta'ala to kitabi. 
10 1 Mongowutata ngoimani, u heololu'u 
wawu u heduau ode Allahuta'ala, 
deuwitoyito alihu tawu lo Yahudi salamati. 
2 Otawau deu timongoliyo to'otutuwa 
hepokarajawa ode Allahuta'ala, bo timongoliyo 
dila mongarati tomimbihu kohondaki lo 
Allahuta'ala. 3 Timongoliyo dila motota wololo 
tumumula banari to talu lo Allahuta'ala wawu 
timongoliyo bo hepongusahawa mopotihulo 
obobanari limongoliyo lohihilawo, tunggulo 
timongoliyo dila ta'aluku to kohondaki lo 
Allahuta'ala mopobanari olimongoliyo. 4 Patuju 
lo hukum lo Tawurat, deuwitoyito alihu 
timi'idu tawu ta paracaya ode oli Isa Almasih, 
popobanariyo lo Allahuta'ala. 

“Ti nabi Musa ma loluladeyi tomimbihu 
tawu ta hepongusahawa tumumula banari 
dadasari to hukum lo Tawurat odiye, "Titalotita 
ta mokaraja mao nga'amila aturangi lo 
hukum lo Tawurat, tiyo ma tumumulo.” “Tiyo 
olo loluladeyi to kitabi tomimbihu tawu ta 
tumumula banari dadasari to imani odiye, 
"Dila mao hepomikirangi tatonu ta mowali 
mobotula mola ode soroga wawu dila mao 
hepomikirangi olo tatonu ta molahe mola ode 
delomo mawutu.” Makusudu lo ayati boyito 
odiye: Dila paralu mobotula mola ode soroga 
mola motiyangayi oli Isa Almasih molaheyi 
wawu dila paralu olo molahe mola ode delomo 
mawutu mola modelo mayi oli Isa mobotulayi 
monto delomo kuburu. 7 (10:6) 8 Ayati entiye 
boyito o wumbutiyo odiye, "Habari lonto 
Allahuta'ala boyito membide to olemu, 
deuwitoyito to delomo tunggilumu wawu to 
delomo hilamu.” Makusudu lo ayati boyito 
deu habari mopiyohe lonto Allahuta'ala boyito 
ma pilopotunggulayi lami ode olimongoli. 
Tuwango habari boyito, deuwitoyito tawu musi 
paracaya ode oli Isa Almasih. ? Sababu wonu 
timongoli mongaku lo tunggili mongoli deu ti 
Isa Almasih Eya wawu paracaya to delomo 
hila limongoli deu Allahuta'ala ma lopobongu 
mayi o-Liyo lonto kuburu, timongoli ma 
salamati. t? Sababu wolo hilawo tawu paracaya 
tunggulo popobanariyo lo Allahuta'ala wawu 
wolo tunggilo tawu mongaku tunggulo 
poposalamatiyo lo Allahuta'ala. !! Odelo loiya 
to kitabi odiye, “Titalotita ta paracaya ode 

o-Liyo, dila ta mole'e.” Odito loiya tula-tulade 
to kitabi. 1? Tomimbihu usalamati diyaluwo 
bedawa lo tawu lo Yahudi meyalo tawu ta 
dila Yahudi, sababu Eya lo tawu nga'amila 

bo tuwawu. Tiyo mura da'a hila-Liyo ode 
tawu nga'amila ta hepohileya turungi ode 
o-Liyo. 3 Odelo loiya tula-tulade to kitabi 
odiye, “Titalotita ta mohile turungi to Eya, ma 
salamati.” Odito u tula-tulade to kitabi. 

14 Bo wololo timongoliyo mohile turungi to 
oli Isa Eya wonu timongoliyo dipo paracaya 
ode o-Liyo? Wololo timongoliyo mowali 
paracaya ode o-Liyo wonu timongoliyo dipo 
lo'odungohe habari tomimbihu Tiyo? Wololo 
timongoliyo mo'odungohe habari tomimbihu 
Tiyo wonu dipoluwo ta lopotunggulo habari 
boyito ode olimongoliyo? !? Wawu wololo 
timongoliyo mowali mopotunggulo habari 
boyito wonu dipoluwo ta lopoahu olimongoliyo? 
Odelo woluwo tula-tulade to kitabi odiye, 
"Mayilaba piyohiyo lo podudungga mayi 
lo ta hepopotunggula lo habari mopiyohe 
lonto Allahuta'ala!” Odito u tula-tulade 
to kitabi. 18Bo dila nga'amila tawu ma 
lololimo habari mopiyohe boyito. Odelo ti 
nabi Yesaya lohihilawo loloiya odiye, "Wu 
Eya, tawu-tawuwalo dila mololimo habari 
u hepopotunggulo lami.” Odito loiya li nabi 
Yesaya. 1? Wolo uodito, imani yito timimbulu 
monto u modudungohe habari mopiyohe lonto 
Allahuta'ala tomimbihu ti Isa Almasih. 

18 Bo poleleu mayi: Dila ponga lo akali tawu 
lo Israel dipo lo'odungohe habari boyito. Odelo 

loiya tula-tulade to kitabi odiye, "Habari boyito 
ma lolo'opa mota ode ngoyilanggubu duniya 
wawu ma tilunggula mota sambe ode ujungi 
lo duniya.” Odito u tula-tulade to kitabi. 19 Bo 
poleleu mayi olo: Dila ponga lo akali bangusa 
lo Israel dila mongarati lo habari boyito, 
sababu woluwo to kitabi loiya lo Allahuta'ala 
ode tawu lo Israel loli oli nabi Musa odiye, 
"Wau ma motoliango bangusa ta hehulode 
ta dila umati-U, alihu timongoli mohihiya 
wawu moyingo.” Odito loiya lo Allahuta'ala loli 
oli nabi Musa. 22Ti nabi Yesaya lebe barani 
mao li nabi Musa mopotunggulo Pirimani lo 
Allahuta'ala odiye, “Tawu-tawuwala ta dila 
hepololohe ola-U ma lo'otapu ola-U wawu 
Wau lopopatatao lo batanga-U ode tawu ta 
dila pe'enta mao lohintu owoluwo-U.” Odito 
Pirimani lo Allahuta'ala u pilopotungguli 
nabi Yesaya. 21Bo tomimbihu tawu lo Israel 
woluwo loiya lo Allahuta'ala loli oli nabi Yesaya 
odiye, “Timi'idu dulahu Wau wudu-wudu mayi 
olu'u-U ode umati ta dila ta'ati wawu mo'owali 
molawani ola-U.” Odito loiya lo Allahuta'ala loli 
oli nabi Yesaya. 
1 1 1 Poleleu mayi ode olimongoli: Dila 
ponga lo akali Allahuta'ala molapi 
bangusa lo Israel umati-Liyo. Wau lohihilawo 
tawu lo Israel, waliya li nabi Ibrahim wawu 
lonto waliya lo suku lo Benyamin. 2 Allahuta'ala 
dila lolapi umati-Liyo ta ma tilulawo-Tiyo lonto 
u omo-omolu lomayi. Tantu otawa limongoli 
loiya li nabi Eliya to kitabi tou tiyo lopodulohu 
lo tawu lo Israel ode Allahuta'ala odiye, 3 "Wu 

Eya, mongonabi lo Ito Eya ma yilinggila 
limongoliyo nyawa, tambati hepodutuwaliyo 
kurubani ode Ito Eya ma ilantulu limongoliyo, 
bolo watiya tutuwawu nabi lo Ito Eya ta 
donggo tumu-tumulo wawu timongoliyo olo 
ohila mohinggi nyawa latiya.” “Bo tameto 
Allahuta'ala ode oliyo odiye, “Wau donggo 
loposisa mao pitulolihulota ta dila pe'enta 
mao helolubo dewa Ba'al.” Odito Pirimani lo 
Allahuta'ala. ?Odito olo masatiya, donggo 
woluwo lesisa tawu lo Israel ta paracaya 
ta tilulawoto Allahuta'ala moturuti mao 
rahmati-Liyo. ? Pasali botiye lowali dadasari to 
rahmati lo Allahuta'ala, dila dadasari to huhutu 
mopiyohu u hepohutuwo lo tawu, sababu 
wonu dila odito, rahmati yito ma didu rahmati. 
7 Wolo uodito, dila nga'amila tawu lo Israel ta 
lo'otapu u helolohu limongoliyo bo ta tilulawoto 
Allahuta'ala. Wawu tawu lo Israel wuwewo mao 
hilaliyo pilohutu lo Allahuta'ala odelo totoheto 
botu. 3Odelo woluwo tula-tulade to kitabi 
odiye, “Pikirangi wawu hila limongoliyo ma 
pilopohulodu Allahuta'ala, mato limongoliyo 
pilopowali lo Allahuta'ala didu lo'onto wawu 
bulonga limongoliyo pilopowali lo Allahuta'ala 
didu lo'odungohu sambe masatiya.” Odito 
u tula-tulade to kitabi. ? Odelo dua li nabi 
Dawud to kitabi odiye, "Wu Eya, popowaliya 
mao meja pongongala lo musu latiya mowali 
potilo wawu mo'otihuta olimongoliyo, mowali 
botu u heotedua limongoliyo wawu mowali 
tambati u pomalasiya lo Ito Eya olimongoliyo! 
10 Wawu popowaliya mao mato limongoliyo 

mowali pito'o, tunggulo timongoliyo dilalo 
mowali mo'onto wawu wuleya limongoliyo 
popowaliya mao mowali bunggu turu-turusi.” 
Odito dua li nabi Dawud. tt Memangi bangusa 
lo Israel ma leteduo wawu ma lodehu bo 
dila sambe loantulu. U hepatujuwou loloiya 
deu timongoliyo ma lodehu, deuwitoyito 
timongoliyo dila lololimo oli Isa Almasih 
wawu uwito dusa limongoliyo. Usalamati 
lonto Allahuta'ala ma tilunggula mota ode 
bangusa wuwewo sababu dusa limongoliyo 
boyito. Allahuta'ala ma lotolianga bangusa 
wuwewo, alihu bangusa lo Israel mowali 
mohihiya. 1? Dusa lo bangusa lo Israel boyito 
ma lowali sababu duniya iluntungi. Wawu 
timongoliyo dila ilohasililiyo lowali sababu 
bangusa wuwewo ma lololimo barakati. Tantu 
lebe mao barakati u ma motoduwo lo duniya 
wonu bangusa lo Israel ta'ati to kohondaki lo 
Allahuta'ala. 

13 Masatiya wau mobisala mayi ode olimongoli 
tawu ta lonto bangusa dila Yahudi. Wau ma 
lowali rasul ode olimongoli wawu wau 
mohurumati da'a tugasiu boyito. 1? Sababu 
wau hemoharapu tugasiu boti ma mo'ohihiya 
to tawu lo Yahudi bangusau lohihilawo wawu 
potala bolo mowali mo'osalamati ngotayadu to 
wolota limongoliyo. !? Timongoliyo dila lololimo 
oli Isa Almasih ma lowali sababu duniya 
pilopodame lo Allahuta'ala wolo batanga-Liyo. 
Tantu lebe mao wonu timongoliyo lololimo oli 
Isa. Uwito ma mowali sababu nga'amila ta ma 
lopowate mo'otapu tutumula kakali. 

16 Wonu roti ngobotu u bohuliyo tilubuliyo 
wuduwo mola ode Allahuta'ala, tantu nga'amila 
wayitiyo lo roti boyito ma mowali haku lo 
Allahuta'ala. Wawu wonu wuwa'ata lo ayu 
ngobungo ma lowali haku lo Allahuta'ala, tantu 
nga'amila tango-tangowala lo ayu boyito ma 
mowali haku lo Allahuta'ala olo. t7 Timongoli 
tawu ta dila Yahudi odelo tango lo ayu jayitun 
lo oayuwa. Ta momengjila lolango-lango 
ngotayadu tango lo ayu jayitun to ilengiliyo. 
Lapatao tango lo ayu jayitun lonto oayuwa 
boyito pilopodembingiyo mao to ayu lo jayitun 
pilogantiliyo mao tango u ma tilangoliyo mao 
boyito, tunggulo tango lo ayu jayitun lonto 
oayuwa boyito ma tilumumulo wolo ualo monto 
ayu lo jayitun to ilengi u o tangi ngohuntuwa. 
18 Sababu uwito, dila potisombongi timongoli 
ode olimongoliyo ta odelo tango ta ma 
tilango mao lo ta momengila boyito. Elayi 
mola limongoli deu dila tango u hemolongga 
wuwa'ata, bo wuwa'ata u hemolongga tango. 

19 Wonu timongoli moloiya mayi deu 
timongoliyo tilangoliyo mao, alihu timongoli 
ma popodembingoliyo pogantiliyo mao tango 
boyito, 2? uwito banari. Bo timongoliyo tilango 
mao lo Allahuta'ala sababu timongoliyo dila 
paracaya ode oli Isa. Wawu timongoli lo'otapu 
tambati boyito sababu timongoli paracaya 
ode o-Liyo. Dila potisombongi timongoli, 
bo pohe mola lo Allahuta'ala. ?! Hiyambola 
tango-tangowala u asli tilango lo Allahuta'ala, 
debolo bo timongoli. 2? Wolo uodito, po'obilohe 
mao hukumani wawu toliango Allahuta'ala. 

Hukmani li Isa otutu mobubuheto ode 
tawu-tawuwala ta dila paracaya ode o-Liyo. 
Bo timongoli ta paracaya ode oli Isa otoliango 
Allahuta'ala. Timongoli musi paracaya wawu 
tumumula turusi to delomo toliang-Iyo. 
Wonu dila, timongoli olo ma tangoliyo mao 
odelo tango boyito. 23 Wonu tawu lo Yahudi 
paracaya ode oli Isa, timongoliyo ma mowali 
odelo tango lo ayu jayitun u omo-omolu 
tilangoliyo mao, muli popodembingoliyo mao 
to bungoliyo, sababu Allahuta'ala kawasa 
mohutu odito. 27 Wonu timongoli bangusa ta 
dila Yahudi, tango lo ayu jayitun lo oayuwa 
mowali popodembingoliyo mao lo Allahuta'ala 
ode bungo ayu jayitun asli, dila mao oherani 
timongoli wonu Allahuta'ala kawasa muli 
mopodembingayi tango lo ayu jayitun asli u 
omo-omolu tilangoliyo, deuwitoyito bangusa lo 
Yahudi. 

25 Mongowutata ngoimani, alihu timongoli 
dila monganggapu batanga limongoli motota, 
otohilau otawa limongoli rahasiya botiye. 
Memangi ngotayadu tawu lo Israel ma 
lototoheto hilaliyo. Bo uwito dila mololayita 
bo yima-yima mola jumula lo tawu ta dila 
Yahudi paracaya ode oli Isa meganapu. 

26 | apato uwito, nga'amila bangusa lo Israel 
ma poposalamatiyo lo Allahuta'ala. Odelo 
woluwo loiya lo Allahuta'ala u tula-tuladu 
to kitabi odiye, "Monto huludu Siyon to 
kota lo Yerusalem ma monao mayi tawu 

ta mo'osalamati. Tiyo ma mohinggi mao 
nga'amila huhutu moleto monto waliya le 

Yakob. 27 Wawu Wau ma mopoganapu mao lo 
janjiya-U ode olimongoliyo tou Wau molulutao 
dusa limongoliyo.” Odito loiya lo Allahuta'ala 
u tula-tulade to kitabi. 23Tawu lo Yahudi 

dila yinawo mololimo habari mopiyohu. 
Sababu uwito, timongoliyo ma lowali musu 
lo Allahuta'ala wawu uwito ma lo'ountungi 
olimongoli tawu ta dila Yahudi. Bo tawu lo 
Yahudi ta ma tilulawoto Allahuta'ala lonto 

u omo-omolu lomayi, timongoliyo debo 
tatapu otoliango Allahuta'ala moturuti mao 
janjiya-Liyo ode mongotiyombu limongoliyo. 
29 Sababu Allahuta'ala dila momatali karuniya 
wawu ibodiyo u ma yilohi-Liyo mao ode tawu. 
30 Timongoli tawu ta dila Yahudi omo-omolu 
mayi dila ta'ati ode Allahuta'ala. Bo masatiya 
timongoli ma lo'otapu ponu wawu tolianga 
monto Allahuta'ala, sababu tawu lo Israel 
dila ta'ati. 3! Odelo u lowali to olimongoli 
boyito, odito olo wolimongoliyo masatiya: 
Timongoliyo dila ta'ati, alihu wolo ponu wawu 
tolianga u ma lotapu limongoli, timongoliyo 
olo ma mo'otapu ponu wawu tolianga monto 
Allahuta'ala. 3? Sababu Allahuta'ala lopoluli 
mao tawu nga'amila dila ta'ati ode o-Liyo, 
alihu Tiyo mowali mopobiloheyi lo ponu wawu 
toliango ode olimongoliyo nga'amila. 

33 Mayilaba delomiyo lo hikimati wawu 
pongotota lo Allahuta'ala, otutu dila otonea 
nga'amila putusani-Liyo wawu dila odulopa 
nga'amila dala-Liyo! 3? Woluwo tula-tulade to 
kitabi odiye, “Diyaluwo ta motota lo pikirangi 
lo Eya meyambo diyaluwo tawu ta mowali 

monasehati Eya. 3? Diyaluwo olo ta mowali 
mongohi uhetuwa-tuwawuwa ode Allahuta'ala, 
tunggulo tawu mowali motuntuti balasiliyo.” 
Odito u tula-tulade to kitabi. 3? Nga'amila 
uhetuwa-tuwawuwa asaliliyo lonto o-Liyo, Tiyo 
ta a'aturu uhetuwa-tuwawuwa wawu patuju lo 
uhetuwa-tuwawuwa ode o-Liyo. Allahuta'ala 
patuti pujiyolo mololayita! Amin. 

1 2 1 Mongowutata ngoimani, Allahuta'ala 

otutu mopiyohu hale-Liyo ode olanto. 
Sababu uwito, pohileu wolo uto'otutuwa 
ode olimongoli alihu timongoli mohudu 
mao batanga limongoli mowali kurubani 
tumu-tumulo, u suci wawu u mo'osanangi 
hila lo Allahuta'ala. Uwito ibadati limongoli u 
otutu ode Allahuta'ala. ?Timongoli dila mao 
hepomikirangi odelo tawu ta woluwo to jamani 
masatiya boti, bo bolia mao pikirangi limongoli 
mowali bohu, alihu otutu otawa limongoli 
kohondaki lo Allahuta'ala, deuwitoyito u 
mopiyohu, u mo'osanangi hila Allahuta'ala 
wawu u molimomoto. 

3 Motidasari mao to rahmati u ma tilolimou, 
poleleu mayi ode olimongoli nga'amila: Dila 
mao heponganggapu batanga limongoli lebe 
mao lo u patuti, bo pikirangiya mao u patuti 
tomimbihu batanga limongoli motu'ude wolo 
imani limongoli ngota-ngota u tilayadeyi 
lo Allahuta'ala. “ Sababu odelo batanganto 
anggotaliyo ngohuntuwa, bo dila nga'amila 
anggota lo batanganto o tugasi tutuwawuwa. 
> Odito olo ito ta ngohuntuwa ma lowali 
umati tuwawu sababu ito paracaya ode 


ROMA 12.6-13 44 


oli Isa Almasih. Wawu ito wuwumbuta 
nga'amila. “Ito o karuniya bebedawa 
moturuti mao rahmati u yilohi mayi lo 
Allahuta'ala ode olanto. Wonu karuniya u 
yilohi lo Allahuta'ala boyito mopotunggulo 
Pirimani lo Allahuta'ala, pohutuwa mao uwito 
wolo umopiyohu motu'ude wolo imani u 
tilayadeyi lo Allahuta'ala. 7 Wonu karuniyanto 
mohinta, pohinta mao; wonu karuniyanto 
mongajari, pongajari mao; 8 wonu karuniyanto 
monasehati, ponasehati mao. Wawu wonu 
karuniyanto mongohi, pongohi mao wolo 
hilawo ihilasi, wonu karuniyanto tauwa, 
ito musi mowali tauwa wolo uto'otutuwa: 
wawu wonu karuniyanto mopobilohu ponu 
wawu toliango, ito musi mopobiloheo wolo 
uwenga-wengahu. 

9Tolianga yito musi to'otutuwa. Po'olaminga 
mao to olimongoli u moleto wawu dihimi mao 
u mopiyohu. ??Timongoli musi mototolianga 
odelo ta mohutato wawu motolode motitimulo 
mongohi hurumati. tt Dila boti olantingo. 
Pokaraja mola ode Allahuta'ala wolo 
uto'otutuwa wawu wolo somangati lonto 
Roh lo Allahuta'ala. 1? Potiwengahe mola 
timongoli, sababu timongoli ma mololimo 
janjiya lo Allahuta'ala u iloyiyakiniya limongoli. 
Dutoli mola usikisa wawu podua mola wolo 
uto'otutuwa. 13 Bantuyi mao tawu-tawuwala 
ta tilulawoto Allahuta'ala ta paralu bantuwalo 
wawu pongusaha mao timongoli lalayita 
mowali potihangata lo mongowutata ngoimani 
openu ta dipo otawa limongoli. 

14 Duayi mao ta longarinaya olimongoli, 
alihu Allahuta'ala mongohi mayi barakati ode 
tawu boyito. Wohi mao barakati wawu dila 
mao la'anatiya tawu boyito. 1? Potiwengaheo 
wolo tawu-tawuwala ta hewengahe, hiyongao 
wolo tawu-tawuwala ta hehiyonga. I?Hila 
limongoli musi mowali tuwawu wawu dila 
hepotilanggato, bo posahabatiya mao wolo ta 
dila o wolo-wolo. Wawu dila heponganggapu 
batanga limongoli motota lebe mao lo u patuti. 

17 U moleto dila mowali balasiyala lo u 
moleto. Pohutuwa mao u mopiyohu to talu lo 
tawu nga'amila. 19Timongoli musi mongusaha 
mao wolo uto'otutuwa tumumula dame wolo 
tawu nga'amila. t? Mongowutata ngoimani ta 
otoliangu'u, dila mowali timongoli lohihilawo 
motuntuti balasi, bo hulimao Allahuta'ala ta 
mohukumani. Odelo woluwo tula-tuladu to 
kitabi loiya lo Allahuta'ala odiye, “Momalasi 
yito haku-U. Wau ta o haku motuntuti balasi.” 
Odito loiya lo Allahuta'ala Eya to kitabi. 

20 Dila potuntuti balasi, bo pohutuwa mao u 
tula-tulade kitabi odiye, "Wonu ta moyingomu 
polangolo, poala mao, wonu tiyo mototoango, 
peluma mao. Wonu yio lohutu odito, yio odelo 
ta lopohuntu mao lo bohu lo tulu to yitato 
lunggongo tawu boyito.” Odito ayati to kitabi. 
21 Dila mowali timongoli olahe lo u moleto, 
bo u moleta boyito musi olahe limongoli lo u 
mopiyohu! 
1 3 1 Timi'idu tawu musi ta'ati to pomarenta 
ta to yitatiyo, sababu nga'amila 
pomarenta lonto Allahuta'ala. Wawu nga'amila 

pomarenta ta woluwo, ma tilatapu mayi lo 
Allahuta'ala. ? Uwitolo sababuliyo titalotita ta 
molawani pomarenta, tiyo molawani u ma 
tilatapu mayi lo Allahuta'ala, wawu titalotita ta 
mohutu odito, ma mopodungga lo hukumani 
ode batangaliyo. 3 Wonu tawu ngota lohutu u 
mopiyohu, tiyo dila paralu mohe lo ta hedihima 
kawasa. Bo ta lohutu u moleto, tiyo patuti 
mohe. Ototayi mao: Wonu yio ohila tumumula 
dila mohe lo ta hedihima kawasa, pohutuwa 
mao u mopiyohu wawu yio ma pujiyoliyo. “Ta 
hedihima kawasa yito wato lo Allahuta'ala ta 
mo'opiyohe olemu wawu ta mopodehu mao lo 
muruka lo Allahuta'ala ode ta lohutu u moleto. 
Ototayi mao: Wonu yio lohutu u moleto, 
pohemao lo ta hedihima kawasa, sababu 
timongoliyo o haku mohukumani olemu. ? Wolo 
uodito, ito musi ta'ati to pomarenta sababu 
muruka lo Allahuta'ala wawu suwara lo hilanto. 

6 Uwitolo sababuliyo timongoli olo musi 
momayari hasili, sababu ta hepohhimoa hasili 
yito wato lo Allahuta'ala ta hemoponao lo 
tugasi boyito. ” Bayari mao ode tawu nga'amila 
wolo u wajibu bayariya limongoli. Wawu bayari 
mao hasili wawu beya ode ta hepohhimoa 
hasili wawu beya. Pohe mao lo tawu ta wajibu 
ohe limongoli wawu hurumatiya mao tawu ta 
wajibu hurumatiyolo. 

8 Dila mowali timongoli o biloli openu boli 
bo wolo wawu openu boli to olita ngopohiya 
biloli lo umotoliango tawu wuwewo mao, 
sababu titalotita ta motoliango, tiyo ma 
lota'ati tuwango hukum lo Tawurat. ? Woluwo 

tula-tulade to kitabi parenta dila pojina, 
dila pohinggi nyawa lo tawu, dila potao, dila 
potohila lo haku lo tawu wawu nga'amila 
parenta wuwewo mao ma lehimbungu to 
Pirimani odiye, ”Otoliangamu mao tawu 
ta titiliya wolemu odelo yio motoliango 
batangamu lohihilawo.” Odito Pirimani lo 
Allahuta'ala. 1? Ta motolianga yito dila mohutu 
u moleto ode tawu wuwewo mao, sababu tawu 
ta motoliango ma lota'ati nga'amila tuwango 
hukum lo Tawurat. 

11 Ngopohiya mao leto musi otawa limongoli 
tomimbihu jamani boti deu masatiya 
boti usalamati olanto ma lebe membidu 
popobandingiyo mao tou ito boheli pilaracaya 
mao ode oli Isa Almasih. Wolo uodito, ma 
ledungga wakutu limongoli musi mobongu 
monto o tuluhe. t? Uhuyi ma yilawode wawu 
masatiya ma hemopobabango. Uwitolo 
sababuliyo dulolo ito molola mao huhutu u 
moleto u hepohutuwo lo tawu ta hetumula 
tou modiolomo wawu dulo ito mopojuwangi 
lo obobanari odelo tawu ta hetumula tou 
mobango. 13 Dulolo ito tumumula wolo adabu 
odelo u hepohutuwo lo tawu tou mobango, 
dila odelo ta heambuwa hepotihuwoa, ta 
mojjinawa wawu ta mo'owali mohulinggila 
wawu ta mohihiya. '?Pomakeya mao limongoli 
sipati li Isa Almasih Eyanto wawu dila mao 
hepomikirangi sipati lo manusiya o dusa u 
mo'otimbulu mayi napusu limongoli. 

14 1 Wonu woluwo wutata ngoimani 

ta bebedawa wolimongoli u 

iloyiyakiniyaliyo, tolimowa mao tawu odito 
boyito wawu dila mao pobubutola woliyo. 
2 Woluwo tawu ta yiyakini deu tiyo mowali 
monga tili-tililahepala lo ualolo. Bo woluwo 
olo tawu ta dila yiyakini monga tili-tililahepala 
lo ualolo wawu tiyo bo hemonga sayori 
wambao. 3Titalotita ta yiyakini deu tiyo 
mowali monga tili-tililahepala lo ualolo, dila 
mowali tiyo monganggapu batangaliyo lebe 
mopiyoheo lo ta dila mowali monga u odito. 
Wawu tawu ta dila mowali monga u odito, 
dila mowali mopotala lo ta mowali monga, 
sababu Allahuta'ala lohihilawo ma lololimo 
tawu-tawuwala ta odito boyito. “Ototayi mao: 
Dila mowali timongoli mopotala lo wato lo 
tawu wuwewo mao. Wato boyito lohutu u tilala 
meyalo u banari, uwito urusani li tuwaniliyo 
lohihilawo. Bo wato boyito ma popobanariyo 
lo Eya, sababu Eya kawasa mopowali oliyo 
mowali tawu ngota banari. 

> Woluwo olo tawu wuwewo o pahamu deu 
dulahe yito bebedawa piyohiyo, dulahe tuwawu 
lebe mopiyoheo lo dulahe wuwewo. Ta wuwewo 
poli o pahamu deu dulahe boyito diyaluwo mao 
bedawaliyo. Timi'idu tawu musi yiyakini to 
delomo hilaliyo. “Titalotita ta hemonganggapu 
deu dulahe tuwawu mopiyohu, uwito 
hepohutuwoliyo sababu Eya. Wawu titalotita 
ta mowali monga tili-tililahepala lo ualolo, 
uwito hepohutuwoliyo sababu Eya wawu tiyo 
hemosukuru ode Allahuta'ala. Wawu titalotita 
ta dila mowali monga tili-tililahepala lo ualolo, 
uwito hepohutuwoliyo sababu Eya wawu tiyo 

olo hemosukuru ode Allahuta'ala. 7 Diyaluwo 
ngota mao to wolotanto ta tutumulo wawu 
opopateliyo bo ode batangaliyo lohihilawo. 

8 Sababu wonu ito hetumula, tutumulunto 
boyito mopomasahuru lo Eya, wawu wonu ito 
lopowate, opopatento boyito mopomasahuru 
lo Eya. Wolo uodito, hetumula meyambo ma 
lopowate, ito debo tatapu haku li Isa Almasih 
Eya. ?Uwitolo patuju li Isa Almasih yilate 
wawu lapatao luli tilumumulayi, alihu Tiyo 
mowali kawasa to ta ma lopowate wawu 

to ta hetumula. t? Bo ototayi mao, yio dila 
mowali mopotala lo mongowutatumu ngoimani 
wawu dila mowali olo yio monganggapu 
batangamu lebe mopiyohiyo mao, sababu ito 
nga'amila ma mola motaluwa wolo bubuto'o 
Allahuta'ala. tt Odelo loiya tula-tuladu to 
kitabi odiye, “Tutuliyotutu, Wau Eya loloiya 
odiye: Tawu nga'amila ma mosujudu to talu-U 
wawu nga'amila tawu ma mongaku deu Wau 
Allahuta'ala.” Odito u tula-tulade to kitabi. 

12 Wolo uodito, timi-timi'idu tawu to wolotanto 
ma mola motanggungi nga'amila huhutuliyo to 
talu lo Allahuta'ala. 

13 Uwitolo sababuliyo ito dila mowali 
mopopotalawa. Bo lebe mopiyohu timongoli 
dila mowali sababu to wutata ngoimani ngota 
enggila lo imani meyalo lapalolo. 1? Otawau 
wawu wau ma lowali yiyakini to delomo oli 
Isa Almasih Eya deu diyaluwo mao u najisi to 
delomo barangi tuwawu. Bo to ta o pahamu 
deu barangi tuwawu najisi, barangi boyito ma 
lowali najisi oliyo. 1? Wolo uodito, wonu yio 

mopongongoto hilawo lo wutatumu ngoimani 
sababu u healomu, yio dila tumu-tumula 
moturuti hukum lo tolianga. Dila mowali 

yio morusa imani lo wutatumu ngoimani 
sababu ualomu, sababu te Almasih ma yilate 
loposalamati oliyo. 1? Po'odaha u heanggapuwo 
limongoli mopiyohu, anggapuwo lo tawu 
moleto. 17 Sababu Yiladiya lo Allahuta'ala dila 
pasali lo umonga wawu mongilu, bo pasali 
lo ubanari, udame, usanangi wawu wengahu 
to delomo Roh lo Allahuta'ala. 18 Titalotita 

ta ta'ati ode oli Isa Almasih odito, tiyo ma 
mo'osanangi hila lo Allahuta'ala wawu ma 
hurumatiyo lo manusiya. 

19 Wolo uodito, dulolo ito mopouda'a lo u 
po'otapulala udame wawu sanangi wawu u 
ohunaliyo momongu imaninto ngota-ngota. 
20 pp'odaha timongoli, dila mowali mongantulu 
u ma bilongu lo Allahuta'ala bo sababu ualo! 
Totonulala uhetuwa-tuwawuwa halale, bo 
tawu ngota ma ilototala wonu tiyo lowali 
sababu to tawu ngota ilenggila lo imani sababu 
ualoliyo! 21Lebe mopiyohu yio dila monga 
dagingi wawu dila mongilu angguru, meyalo 
mohutu uwewoliyo mao u mowali sababu 
mongowutatumu ngoimani enggila lo imani. 
22 Dihimi mao u ma iloyakiniyamu to talu lo 
Allahuta'ala. Mailuntungi tiyo ta dila mopotala 
lo batangaliyo to delomo u heanggapuwoliyo 
mopiyohu pohutuwoliyo. 23 Bo titalotita ta 
monga wolo ubimbangi, tawu boyito ma 
popotala lo Allahuta'ala, sababu tiyo lohutu 

uwito dila dadasari to imani. Wawu totonulala 
u dila dadasari to imani yito dusa. 

1 5 1 Ito ta o imani molotolo dila mowali 

moposanangi lo batanganto lohihilawo, 

bo ito musi mosabari ode tawu ta molulupuhe 
imaniliyo. 2Timi'idu tawu to wolotanto musi 
moposanangi lo hila lo ta to tihedunto wolo 
patuju mopiyohu, alihu imani limongoliyo 
mowali lebe molotolao. 3 Sababu ti Isa Almasih 
olo dila hemoposanangi lo batanga-Liyo 
lohihilawo. Odelo loiya tula-tulade to kitabi 
odiye, "Loiya lo tawu u moleto ode Allahuta'ala 
ma heledungga ode olau.” Odito u tula-tulade 
to kitabi. “Nga'amila u hetulade to kitabi 
mowali pongajari ode olanto, alihu ito mowali 
sabari wawu mo'otapu hiburu, sababu 
pongajari monto kitabi ma lo'oyiyakini 
olanto deu ito ma mololimo u pilojanjiya lo 
Allahuta'ala. “Wau modua alihu Allahuta'ala 
bungo lo usabari wawu hiburu boyito ma 
mopotuwawu mayi lo hila limongoli, motu'ude 
wolo kohondaki li Isa Almasih, 9 alihu timongoli 
wolo hilawo tuwawu wawu suwara tuwawu 
momuji Allahuta'ala ti Papa li Isa Almasih 
Eyanto. 

7Uwitolo sababuliyo timongoli musi 
mototolimowa, odelo ti Isa Almasih olo ma 
lololimo olanto wolo patuju mopomasahuru 
lo Allahuta'ala. 8 Elayi mao limongoli ti Isa 
Almasih ma lopotunggulo habari mopiyohu ode 
tawu-tawuwala lo Yahudi, alihu timongoliyo 
yiyakini deu Allahuta'ala banari wawu 
Tiyo ma mopo'olotolayi janjiya-Liyo ode 

mongotiyombu limongoliyo, ? wawu alihu 
bangusa-bangusa wuwewo mao mo'otapu 
dalalo mololimo rahmati monto Allahuta'ala, 
tunggulo timongoliyo momuji Allahuta'ala. 
Odelo loiya tula-tulade to kitabi odiye, "Uwitolo 
sababuliyo watiya momuji Ito Eya to wolota 

lo bangusa-bangusa wuwewo wawu tanggulo 
Ito Eya heotanggula latiya to manyanyi 
latiya.” 1? Woluwo olo Pirimani lo Allahuta'ala 
tula-tulade to kitabi odiye, “Potisanangilo, weyi 
nga'amila bangusa wuwewo mao pe'epe'enta 
wolo umati lo Allahuta'ala.” ++ Woluwo olo 
Pirimani odiye, “Pujiya mola Eya, weyi 
nga'amila bangusa wuwewo mao! Pujiya mola 
Eya, weyi nga'amila suku!” 1? Woluwo olo 
Pirimani lo Allahuta'ala loli oli nabi Yesaya 
odiye, “Monto waliya le Isay ma tilimimbulu 
mayi tawu ngota, momarenta nga'amila 
bangusa wuwewo mao. Wawu ode o-Liyo 
nga'amila bangusa Wwuwewo mao ma mowali 
yiyakini mololimo janjiya lo Allahuta'ala.” Odito 
Pirimani lo Allahuta'ala loli oli nabi Yesaya. 

13 Wau hemodua alihu Allahuta'ala bungo lo 
uyiyakini mopo'opolu olimongoli lo wengahu 
wawu udame wawu usanangi moli imani 
ode oli Isa Almasih, tunggulo timongoli 
ngohuyi-ngohuyi mayi ma lebe heyiyakini mao 
moli kawasa lo Roh lo Allahuta'ala. 

14 Mongowutatu'u ngoimani, wau lohihilawo 
memangi yiyakini tomimbihu timongoli 
deu timongoli ma polu-polu lo huhutu 
mopiyohu wawu ngohuntuwa pasali u otawa 
limongoli wawu timongoli olo ma mambo 

monanasehatiya. !? Bo woluwo pasa-pasaliyala 
u paralu popoelau mayi ode olimongoli 

wolo uto'otutuwa moli tulade boti. Sababu 
Allahuta'ala ma longohi olau rahmati !? lowali 
ta ilahula li Isa Almasih mopotunggulo habari 
mopiyohu ode nga'amila bangusa ta dila 
Yahudi. Wau ma lowali odelo imamu ta lohudu 
kurubani ode Allahuta'ala wawu tawu ta dila 
Yahudi ma lowali kurubani tumu-tumulo u 
piloposuciliyo lo Roh lo Allahuta'ala wawu 

u mo'osanangi hila Allahuta'ala. 17 Wolo 
uodito, wau mowali motitiwengahu to delomo 
oli Isa Almasih sababu u kilarajau ode 
Allahuta'ala. 19 Wau barani mobisala deu ti 
Isa Almasih hemokaraja moli olau, alihu 
bangusa ta dila Yahudi mowali ta'ati ode 
Allahuta'ala ngopohiya mao leto diyaluwo u 
ohila bisalau. Wawu pasali boyito hepilohutu'u 
wolo loiya wawu huhutu, "?wolo tuwota u 
mo'olinggolabu wawu mujijat wawu wolo 
kawasa lo Roh lo Allahuta'ala. Wolo uodito, 
wau ma lopo'olapatao tugasiu mopotunggulo 
habari mopiyohu tomimbihu ti Isa Almasih 
lonto kota lo Yerusalem sambe ode propinsi 
lo Ilirikum. 2? Wawu wau hemongusaha 
mopotunggulo habari boyito to tambati lo 
tawu ta dipo motota li Isa Almasih, alihu 
wau dila momongu to yitato pandasi u ma 
bilongu mao lo ta wuwewo. ?t Odelo woluwo 
u tula-tulade to kitabi odiye, “Timongoliyo 
ta dipo lololimo habari tomimbihu Tiyo, ma 
mowali pahamu. Wawu timongoliyo ta dipo 
pe'enta mao lo'odungohe habari-Liyo, ma 


ROMA 15.22-28 54 


mowali mongarati.” Odito u tula-tulade to 
kitabi. 

22 Wau ohila monao mayi ode olimongoli 
bo lalayita woluwo u hemo'obubula olau. 
23 Bo masatiya lonto kota lo Yerusalem 
sambe ode propinsi lo Ilirikum ma diduluwo 
tambati bohu u popotunggulau lo habari 
mopiyohu wawu wau ma ngolotawunu ohila 
modudunggaya wolimongoli. 2? Wonu wau 
momata monao ode lipu lo Spanyol, wau 
ohila mohepitayi ode kota lo Roma, alihu 
wau mowali motihuheli ngope'e to tambati 
limongoli wawu wau mowali modudunggaya 
wolimongoli. Wau hemoharapu timongoli 
mowali momantu olau, alihu wau mowali 
monao ode lipu lo Spanyol. 2? Bo masatiya wau 
donggo monao ode kota lo Yerusalem mola 
modepita sumbangan ode tawu-tawuwala ta 
tilulawoto Allahuta'ala, 29 u wolo uihilasi ma 
yilohi mayi lo jama-jama'atiyala to propinsi 
lo Makedoniya wawu jama-jama'atiyala to 
propinsi lo Ahaya ode ta misikini to wolota lo 
jama'ati to kota lo Yerusalem. ?” Wolo uihilasi 
timongoliyo lomutusani mongohi sumbangan 
boyito. Wawu memangi timongoliyo patuti 
mohutu odito, sababu tawu-tawuwala ta dila 
Yahudi ma lololimo barakati lonto Allahuta'ala 
loli tawu-tawuwala lo Yahudi. Odito olo 
tawu-tawuwala ta dila Yahudi patuti momantu 
tawu-tawuwala lo Yahudi lo harata limongoliyo. 
28 Wonu wau ma lopo'olapatao tugasiu mohudu 
mao sumbangan u ma leyimoa boyito, wau ma 
monao ode lipu lo Spanyol moli kota limongoli. 

29 Wawu otawau deu wonu wau momata 
monao mayi ode olimongoli, ma tantu wau 
monao mayi wolo barakati ngohuntuwa lonto 
oli Isa Almasih. 

30 Mongowutata ngoimani, pohileu olimongoli 
to delomo tangguli Isa Eyanto wawu to 
delomo toliango Roh lo Allahuta'ala, alihu 
timongoli pe'epe'enta wolau modua olau 
wolo uto'otutuwa. 3! Duayi mola alihu wau 
salamati monto tawu-tawuwala ta dila ta'ati 
ode Allahuta'ala to lipu lo Yudeya. Duayi 
mola olo alihu tawu-tawuwala ta paracaya li 
Isa Almasih to kota lo Yerusalem mololimo 
olau wolo umopiyohu tou wau modepita 
mola sumbangan boti. 3? Wawu duayi mola 
olo alihu wolo kohondaki lo Allahuta'ala 
wau mowali monao mayi ode olimongoli 
wolo uwenga-wengahu wawu wau mowali 
motihuheli ngope'e wolimongoli. 33 Wawu 
pohileyau dua alihu Allahuta'ala bungo lo 
udame wawu usanangi wolimongoli nga'amila 
mololayita! Amin. 

1 6 1To tulade boti wau mopopatatayi ode 

olimongoli tomimbihu ti Febe wutatunto 
ngoimani. Tiyo tala ngota lo ta hemodaha 
jama'ati to kota lo Kengkreya. 2 Pohileu 
timongoli mololimo oliyo to delomo tanggulo 
Eya, odelo timongoli mololimo tawu-tawuwala 
wuwewo mao ta tilulawoto Allahuta'ala. 
Bantuyi mao tiyo to totonulala urusaniliyo 
to kota limongoli, sababu tiyo lohihilawo ma 
helomantu tawu ngohuntuwa wawu tiyo olo 
ma helomantu olau. 


ROMA 16.3-13 56 


3 Salamu lonto olau ode oli Priskila wawu 
te Akwila, tamani ngopokarajawa wolau to 
delomo oli Isa Almasih. #Wolo utali-tali lo 
nyawa timongoliyo loposalamati olau. Dila 
bo wambao wau ta hemosukuru bo jama- 
jama'atiyala ta dila Yahudi olo heposukuruwa 
tomimbihu timongoliyo. ? Salamu'u olo ode 
jama'ati to bele limongoliyo wawu ode ole 
Epenetus ta otoliangu'u. Tiyo ta bohuliyo to 
propinsi lo Asiya ta ma pilaracaya ode oli Isa 
Almasih. 

6Salamu'u ode li Mariya ta ma helokaraja 
da'a helomantu olimongoli. 7 Salamu'u ode 
ole Andronikus wawu ti Yuniyas ta dudulota 
ngobangusa wolau. Timongoliyo ma ilulungiyo 
pe'e-pe'enta wolau wawu timongoliyo ta 
heotilanggula to wolota lo mongorasul wawu 
ta ma lemulou pilaracaya ode oli Isa Almasih. 

8 Salamu'u ode ole Ampliatus ta otoliangu'u 
to delomo Eya. ? Salamu'u ode ole Urbanus 
ta ngopokarajawa wolanto to delomo oli Isa 
Almasih wawu salamu'u olo ode ole Stakhis 
ta otoliangu'u. 1? Salamu'u ode ole Apeles ta 
ma ilobuktiliyo mowali paracayalo to delomo 
oli Isa Almasih. Salamu'u olo ode olimongoliyo 
ta to bele le Aristobulus. tt Salamu'u ode ole 
Herodiyon ta ngobangusa wolau. Salamu'u olo 
ode olimongoliyo ta to bele le Narkisus ta ma 
pilaracaya ode oli Isa Eya. 

12 Salamu'u ode oli Trifena woli Trufosa ta 
hepokarajawa to'otutuwa ode Eya. Salamu'u 
olo ode oli Persis ta otoliangu'u ta ma 
helokaraja da'a to delomo Eya. 3 Salamu'u 

ode ole Rupus ta tilulawoto Eya wawu salamu'u 
olo ode oli mamaliyo ta heanggapuwou ti 
mamau. !#Salamu'u ode ole Asinkritus, 

te Pelegon, te Hermes, te Patrobas, te 
Hermas wawu mongowutata ngoimani ta 
wolimongoliyo. ? Salamu'u ode ole Pilologus 
wawu ti Yuliya, te Nerewus wawu wutatiyo 
tabuwa wawu te Olimpas. Salamu'u olo ode 
tawu-tawuwala ta tilulawoto Allahuta'ala ta 
pe'epe'enta wolimongoliyo. 

16 Posasalamuwa mao timongoli wolo 
toliango. Salamu ode olimongoli lonto 
nga'amila jama'ati li Isa Almasih. 

17 Mongowutata ngoimani, wau 
monasehati mayi olimongoli alihu 
timongoli mopo'odaha olimongoliyo ta 
hemopotimbulu mayi lo umo'obuaya jama'ati 
wawu hemopoa'ayambulula lo pongajari u 
ma tilolimo limongoli. Po'olamingao timongoli 
to ta odito boyito, 19 sababu ta odito boyito 
dila hemopouda'a oli Isa Almasih Eyanto bo 
hemopouda'a ombongi mongoliyo. Wawu 
wolo loiya limongoliyo u mo'otariki to tawu, 
timongoliyo hepongakaliya to tawu-tawuwala 
ta gambangi otarikiyaliyo. 1? Habari tomimbihu 
otota'ati limongoli ode oli Isa Almasih, ma 
ilodungohe lo tawu ngohuntuwa. Uwitolo 
sababuliyo wau ma yilengahu. Wawu otohilau 
timongoli mowali bijaki mohutu mao u 
mopiyohu wawu timongoli mowali beresi 
monto huhutu moleto. 2? Allahuta'ala bungo lo 
udame wawu usanangi ma hua mongantulu 
mao kawasa lo Ibilisi, tunggulo tiyo ta'aluku to 

tibawa lo oati mongoli. Ti Isa Almasih Eyanto 
mongohi mayi barakati ode olimongoli. 

21 Salamu ode olimongoli lonto ole Timotiwus 
tamaniu ngopokarajawa. Salamu olo 
lonto olimongoliyo ta ngobangusa wolau, 
deuwitoyito te Lukiwus, te Yason wawu te 
Sosipater. 

22 Wau te Tertiwus ta piloitulade le Pawulus 
tulade boti molawo mayi salamu olo ode 
olimongoli to delomo tanggulo Eya. 

23 Salamu ode olimongoli lonto ole Gayus. 
Wau te Pawulus lotihangata to beleliyo wawu 
nga'amila anggota lo jama'ati hepoibadatiya 
to beleliyo. Salamu olo ode olimongoli lonto 
ole Erastus ta hemongurusi doyi lo kota 
wawu lonto ole Kwartus wutatunto ngoimani. 
24 (16:23) 

25 Pyjiya mola Allahuta'ala ta kawasa 
mopo'olotola olimongoli motu'ude wolo habari 
mopiyohe u pilopotunggulu'u tomimbihu 
ti Isa Almasih, odelo u ma pilopopatatayi 
lo Allahuta'ala, deuwitoyito niyati-Liyo u 
yirahasiya-Liyo lonto jamani mulo-mulolo 
lomayi. 2? Bo masatiya Allahuta'ala ma 
lopopatatayi wawu lopotunggulayi lo niyati- 
Liyo boyito loli kitabi lo mongonabi motu'ude 
wolo parenta lo Allahuta'ala ta kakali, alihu 
nga'amila bangusa paracaya wawu ta'ati ode 
oli Isa Almasih. 27 Bo Allahuta'ala wambao ta o 
hikimati. Tiyo patuti pujiyola mololayita moli 
oli Isa Almasih! Amin. Salamu lami, Pawulus 

1 1 Salamu lonto ole Pawulus ta 
ilokohondakiya lo Allahuta'ala ilibode-Liyo 
lowali rasul li Isa Almasih wawu lonto ole 
Sostenes wutatunto ngoimani ? ode jama'ati lo 
Allahuta'ala to kota lo Korintus, deuwitoyito 
timongoliyo ta ma lowali haku lo Allahuta'ala 
to delomiyo li Isa Almasih wawu ta ilibode-Liyo 
lowali umati-Liyo pe'epe'enta wolo tawu to 
nga'amila tambati ta hepolubowa oli Isa 
Almasih, deuwitoyito Eya limongoliyo wawu 
Eyanto olo. 3 Allahuta'ala ti Papanto wawu ti 
Isa Almasih Eyanto ma mongohi mayi rahmati 
wawu udame ode olimongoli mololayita. 
4Wau lalayita hemosukuru ode Allahuta'ala 
Eyau, sababu rahmati u ma yilohi-Liyo 
mayi ode olimongoli loli oli Isa Almasih. 
> Sababu loli o-Liyo timongoli ma lowali kaya 
to delomo uhetuwa-tuwawuwa. Pongotota 
limongoli tomimbihu uhetuwa-tuwawuwa 
otutu modelomo wawu timongoli motota 
mongajari to tawu lo pongotota boyito. 
6U odito mowali tuwoto deu habari li Isa 
Almasih otutu ma lepoluwanga to delomo 
hila limongoli, 7 tunggulo nga'amila karuniya 
woluwo to olimongoli tou timongoli hewulata 
oli Isa Almasih Eyanto mohuwalingayi wawu 
ontonga lo tawu nga'amila. 8Tiyo lohihilawo 
ta mopo'olotola olimongoli sambe ode 
wakutu Tiyo mohuwalingayi, alihu to dulahu 

ukiyama boyito diduluwo u da'awa-Liyo to 
olimongoli. ? Allahuta'ala yito mopo'opolu mayi 
lo janjiya-Liyo. Tiyo ta loibode olimongoli alihu 
mowali tuwawu wolo Wala-Iyo ti Isa Almasih 
Eyanto. 

10 Mongowutata ngoimani nga'amila! To 
delomo tangguli Isa Almasih Eyanto wau 
monasehati mayi olimongoli alihu timongoli 
mosatujuwa wawu dila mowali helembo- 
lemboa. Hilawo wawu pikirangi limongoli 
usahayi mao mowali tuwawu. !! Mongowutato, 
woluwo ta lopotota olau tala ngota ta lonto 
warisi li Klowe deu woluwo bibonga lowali 
to wolota limongoli. 1I2U hepatujuwou, 
deuwitoyito to wolota limongoli woluwo ta 
hepoloiyawa, wau lonto lemboa le Pawulus, 
meyambo wau lonto lemboa le Apolos, 
meyambo wau lonto lemboa le Petrus wawu 
woluwo ta wuwewo hepoloiyawa lonto lemboa 
li Isa Almasih. 12Ti Isa yito dila hetaya-tayade. 
Dila te Pawulus ta silalipuliyo olimongoli. Wawu 
dila to delomo tanggule Pawulus timongoli 
yilihuwaliyo. 

14Wau mosukuru ode Allahuta'ala, sababu 
diyaluwo ngota mao to wolota limongoli ta 
Yilihuwau ngopohiya le Krispus wole Gayus, 
15 alihu diyaluwo ngota mao ta mowali 
moloiya deu timongoli yilihuwaliyo to delomo 
tanggulu'u. 1? Bo wau olo lopolihu ole Stepanas 
wolo ta ngotiluwango beleliyo wawu ngopohiya 
mao limongoliyo dila otawau wonu donggo 
woluwo ta yilihuwau. !”Te Almasih dila 
lopoahu mayi olau mopolihu to tawu, bo wau 

ilahula-Liyo mopotunggulo habari mopiyohu 
lonto Allahuta'ala. Wau helokaraja tugasi 
boyito dila helomake totau mobisala, alihu u 
mo'otariki to tawu dila bo totau bo opopate li 
Isa Almasih to ayu salipu. 

18 Pongajari tomimbihu opopate li Isa to 
ayu salipu dila ponga lo akali lo ta hetaluwa 
ode ubinasa, bo olanto ta hetaluwa ode 
usalamati, pongajari boyito dalalo Allahuta'ala 
mopopatatayi lo kawasa-Liyo. t° Odelo 
loiya tula-tulade to kitabi odiye, “Wau ma 
mopodiyalu lo hikimati lo tawu-tawuwala ta 
o hikimati wawu pahamu lo ta heoilimuwa 
ma yinggilo-U.” Odito u tula-tulade to kitabi. 
20 Wonu odito, wolo hunaliyo lo ta o hikimati 
wawu ta ahali lo Tawurat? Wawu wolo 
hunaliyo lo ta hetotawa mobisala? Allahuta'ala 
lopopatatayi deu tota lonto duniya boti bo 
hulodu. 

21 Sababu boli wololo tota lo manusiya to 
duniya, tiyo dila mowali motota lo Allahuta'ala. 
Bo sababu Allahuta'ala bijaki, Tiyo lomutusani 
moposalamati lo ta paracaya lo habari 
mopiyohu u heanggapuwo lo tawu wuwewo 
dila ponga lo akali. 2? Tawu-tawuwala lo 
Yahudi hepohileya tuwota u mo'olinggolabu 
wawu tawu-tawuwala lo Yunani hepololohe 
ilimu; 23 bo ami helopotunggulao lo habari 
le Almasih ta yilate silalipuliyo. Habari 
boyito hemo'obubula tawu lo Yahudi mowali 
paracaya. Wawu to tawu ta dila Yahudi, habari 
boyito heanggapuwo limongoliyo dila ponga 
lo akali. 24Bo ode olimongoliyo ta ilibode lo 

Allahuta'ala, ta Yahudi meyalo ta dila Yahudi, te 
Almasih yito dalalo Allahuta'ala mopopatatayi 
lo kawasa-Liyo wawu obijaki-Liyo. 2? Sababu 
u heanggapuwo lo tawu mohulodu lonto 
Allahuta'ala, lebe bijaki mao lo manusiya 
monto duniya, wawu u heanggapuwo lo tawu 
molulupuhu lonto Allahuta'ala, lebe kawasa 
mao lo manusiya monto duniya. 

26 Mongowutata ngoimani! Nte elayi pomola 
limongoli wololo owoluwo limongoli tou 
timongoli ilibode lo Allahuta'ala. To bibilohu 
manusiya dila ngohuntuwa to wolota limongoli 
ta hetotawa meyalo ta kawasa meyalo ta 
bangusa. 2? Sababu u heanggapuwo lo tawu 
dila ponga lo akali to duniya, tilulawoto 
Allahuta'ala mopo'olita ta hetotawa, wawu 
u heanggapuwo lo tawu molulupuhu to 
duniya, tilulawoto Allahuta'ala mopo'olita ta 
helotola. 28 Wawu wolo udila o haraga, u hina 
wawu u dila ohunaliyo to duniya, tilulawoto 
Allahuta'ala mopodiyalu lo totonulala u 
woluwo to duniya. 2? Allahuta'ala lohutu 
unga'amila boyito, alihu diyaluwo ngota mao 
manusiya ta mowali motimasahuru to talu 
lo Allahuta'ala. 3? Allahuta'ala lohihilawo ta 
lokohondaki olimongoli lowali tuwawu woli 
Isa Almasih. Wawu loli oli Isa Almasih ta 
hikimati lo Allahuta'ala, ito pilopobanari-Liyo, 
lowali haku-Liyo wawu piloposalamati-Liyo, 
31 alihu mowali odelo u tula-tulade to kitabi 
odiye, "Titalotita ta mopomasahuru lo 
uhetuwa-tuwawuwa, lebe mopiyohu tiyo 
mopomasahuru lo Allahuta'ala Eya.” 

2 1 Mongowutata ngoimani! Tou wau lonao 
mayi ode olimongoli helopotunggulo 
rahasiya lo Allahuta'ala tomimbihu te Almasih, 
wau dila helomake loiya u mo'otariki to tawu 
meyalo hikimati lo manusiya. ? Sababu wau 
ma lomutusani alihu dila mopotunggulo 
uwewo to wolota limongoli ngopohiya li 

Isa Almasih ta yilate silalipuliyo. 3 Tou wau 
woluwo to wolota limongoli, wau molulupuhu, 
polo-polopaliyo wawu otutu mohe. “Totonulala 
u heloiyau wawu u hepopotunggulou dila 
hepopotunggulou wolo loiya u mo'otariki to 
tawu, bo hepopotunggulou wolo bukti kawasa 
lo Roh lo Allahuta'ala, 2alihu asali lo imani 
limongoli dila hikimati lo manusiya bo kawasa 
lo Allahuta'ala. 

6 Openu boli odito, ami helopotunggulo 
hikimati ode olimongoliyo ta imaniliyo ma 
molotolo bo dila hikimati lonto duniya 
boti wawu dila olo lonto u hekawasawa to 
duniya ta ma hetaluwa ode ubinasa. 7U 
hepopotunggulo lami, deuwitoyito hikimati 
lo Allahuta'ala u tutuo wawu u rahasiya 
u ma piloposadiya mao lo Allahuta'ala 
mopomasahuru olanto tou duniya boti dipo 
pilopowali-Liyo. 8 Diyaluwo tuwawu mao u 
hekawasawa to duniya u motota lo rahasiya 
boyito, sababu wonu timongoliyo motota 
leto, timongoliyo dila loposalipu lo Eyanto 
ta masahuru. 7? Odelo u woluwo tula-tuladu 
to kitabi odiye, ”Wolo u dipo pe'enta mao 
ilontonga, dipo pe'enta ilodungohe wawu dipo 
pe'enta mao tilimimbulu to hilawo lo manusiya, 

uwito u piloposadiya mao lo Allahuta'ala ode 
olimongoliyo ta motolianga o-Liyo.” Odito u 
tula-tulade to kitabi. 1? Bo Allahuta'ala ma 
lopopatatayi lo pasali boyito ode olanto loli 
Roh-Liyo, sababu Roh lo Allahuta'ala motota 
lo uhetuwa-tuwawuwa hiyambola totonulala u 
hetua to delomo batanga lo Allahuta'ala. !! Ta 
motota lo u to delomo hila lo manusiya ngota, 
roh lo manusiya boyito lohihilawo. Odito olo 
diyaluwo ngota mao ta motota wolo u to 
delomo hila lo Allahuta'ala, ngopohiya lo Roh 
lo Allahuta'ala lohihilawo. t? Ito dila lololimo 
roh lonto duniya bo Roh lonto Allahuta'ala, 
alihu ito mowali mongarati lo karuniya u yilohi 
mayi lo Allahuta'ala ode olanto. 

13 Sababu uwito, wonu ami hepotombanga 
pasa-pasaliyala tomimbihu Allahuta'ala 
ode olimongoliyo ta o Roh lo Allahuta'ala, 
ami hepopohunawa lo pongajari lo Roh lo 
Allahuta'ala, dila pongajari lonto manusiya. 
14Bo manusiya ta hepotoloduniyawa dila 
mololimo u lonto Roh lo Allahuta'ala. Pasali 
boyito to olimongoliyo dila ponga lo akali 
wawu timongoliyo dila mongarati, sababu 
pasali botiye bo mowali pahamuwola wolo 
potunu lo Roh lo Allahuta'ala. t° Bo manusiya 
ta o Roh lo Allahuta'ala mowali molonea 
uhetuwa-tuwawuwa, bo u to delomo hilaliyo 
diyaluwo ngota mao ta mowali moloneo. 
16 Woluwo tula-tuladu to kitabi odiye, "Tatonu 
ta motota lo pikirangi lo Allahuta'ala, tunggulo 
tiyo mowali monasehati o-Liyo?” Kitabi loloiya 
odito. Omo-omolu dipoluwo ta motota lo 

pikirangi lo Allahuta'ala, bo masatiya ito umati 
lo Allahuta'ala o pikirangi u tutuwawuwa woli 
Isa Almasih. 

1 Mongowutata ngoimani, tou omo-omolu 
wau pe'epe'enta wolimongoli, wau dila 
mowali mobisala wolimongoli odelo ta mobisala 

wolo manusiya ta o Roh lo Allahuta'ala. Wau 
hemobisala ode olimongoli bo odelo ta 
mobisala wolo manusiya ta hepotoloduniyawa, 
sababu timongoli donggo odelo ta kekeingo 
dipo boti pahamu tomimbihu pongajari li 
Isa Almasih. 2Bo ualo lo ta ukekei u yilohiu 
ode olimongoli, dila ualo lo ta dudulamango, 
sababu timongoli dipo mowali mololimo. Wawu 
sambe masatiya olo, timongoli debo dipo 
mowali mololimo, 3 sababu timongoli hetumula 
odelo manusiya hepotoloduniyawa. Wonu to 
wolota limongoli donggo woluwo ta mohihiya 
wawu ta bibibonga, uwito mopopatatayi deu 
timongoli manusiya hepotoloduniyawa wawu 
timongoli hetumula odelo manusiya ta dila 
motota lo Allahuta'ala. Wonu to wolota 
limongoli woluwo ta hepoloiyawa odiye, “Wau 
lonto lemboa le Pawulus” wawu ta wuwewo 
hepoloiyawa odiye, “Wau lonto lemboa le 
Apolos,” uwito mopopatatayi deu timongoli 
hetumula odelo manusiya ta dila o Roh lo 
Allahuta'ala. 

> Tatonu te Apolos boyito? Wawu tatonu 
olo te Pawulus? Ami bo wato li Isa Eya ta 
hepoponaowa lo tugasi u yilohi li Isa Eya ode 
olami ngota-ngota. Loli olami timongoli ma 
lowali paracaya ode oli Isa Almasih. € Wau ta 

lopomulo wawu te Apolos ta lomuhuto, bo 
Allahuta'ala ta lopotumulo. 7” Sababu uwito, dila 
boti paralu ta lopomulo meyalo ta lomuhuto, 
Allahuta'ala ta lopotumulo ta lebe paralu. 8Ta 
lopomulo meyalo ta lomuhuto tutuwawuwa 
patujuliyo wawu ngota-ngota mololimo hasili 
motu'ude wolo u kilarajaliyo, ? sababu ami 
tamani ngopokarajawa wolo Allahuta'ala wawu 
timongoli ilengi lo Allahuta'ala. Timongoli olo 
hudungu lo Allahuta'ala. t? Wau odelo ta ahali 
mohutu hudungu ma lopodutu mao lo pandasi 
motu'ude lo rahmati lo Allahuta'ala u ma 
yilohi-Liyo mayi ode olau wawu tawu wuwewo 
ta lopoturusi lomongu. Bo timi-timi'idu 

tawu musi mopo'obilohu wololo tiyo musi 
momongu to yitato pandasi boyito. 1! Sababu 
diyaluwo ngota mao ta mowali mopodutu lo 
pandasi wuwewo, ngopohiya lo pandasi u ma 
dutu-dutu boyito, deuwitoyito ti Isa Almasih. 
12 Woluwo ta momake hulawa, momake tala'a 
meyalo momake botu intani momongu to 
yitato pandasi boyito. Wawu woluwo olo ta 
momake ayu, momake padenga mohengu 
meyalo momake pawodu. 13 Ma medungga 
mayi wakutuliyo, karaja lo ta ngota-ngota 
ma ontonga to dulahu ukiyama. Sababu to 
dulahe boyito tulu ma mopopatatayi lokaraja 
lo ta ngota-ngota mo'otahangi ujiyoliyo 
meyalo dila. 1? Wonu u ma bilongu lo tawu 
boyito mo'otahangi, ta lokaraja boyito ma 
mololimo pahala monto Allahuta'ala. 1? Wonu 
u kilarajaliyo boyito mopobu, ta lokaraja 

boyito ma rugi ngohuntuwa, bo tiyo lohihilawo 
salamati bo odelo ta lonto delomo tulu. 

16 Tantu otawa limongoli deu timongoli boti 
bele lo Allahuta'ala wawu Roh lo Allahuta'ala 
tola-tola to delomo batanga limongoli. 1? Wonu 
woluwo ta mongantulu bele lo Allahuta'ala, 
tiyo ma antuluwo lo Allahuta'ala, sababu 
bele lo Allahuta'ala yito haku lo Allahuta'ala, 
deuwitoyito timongoli. 

18 Dila bolo pongakali batanga limongoli 
lohihilawo. Wonu woluwo to wolota limongoli ta 
hemonganggapu batangaliyo motota to duniya 
boti, tiyo musi motitihulodu, alihu tiyo mowali 
otutu motota. 19 U heanggapuwo lo tawu 
tota to duniya, hulodu to talu lo Allahuta'ala. 
Odelo loiya tula-tulade to kitabi odiye, "Tiyo 
moheupa ta motota to duniya wolo totaliyo 
lohihilawo.” 2?To tambati wuwewo to kitabi 
woluwo tula-tulade olo odiye, "Otawa lo 
Allahuta'ala totonulala pikirangi lo ta motota 
to duniya, nga'amila diyalu mao hunaliyo.” 

21 Wonu odito, poberentilo mopolanggato 
tawu, sababu uhetuwa-tuwawuwa yilohi 
mayi lo Allahuta'ala ode olimongoli: 22te 
Pawulus, te Apolos, te Petrus, duniya boti, 
tutumulo meyalo umate, wakutu masatiya 
meyalo wakutu hedunggawa mayi, nga'amila 
ulimongoli. 23 Wawu timongoli haku le Almasih 
wawu te Almasih haku lo Allahuta'ala. 
4 1 Ami boti mongowato li Isa Almasih, 

ta o tugasi mopotunggulo rahasiya lo 
Allahuta'ala. 2Ta o tugasi mopotunggulo 
rahasiya lo Allahuta'ala musi o sipati mowali 

paracayalo. 3 Wau dila pusingi wonu timongoli 
boti meyalo tawu wuwewo mao mopotala olau. 
Hiyambola wau lohihilawo dila hemopotala lo 
batangau. “To pahamu'u wau dila lohutu totala 
wolo-wolo, bo dila uwito u lowali sababu wau 
lowali banari. Ti Isa Eya ta molantu mayi wau 
boti tilala meyalo dila. ? Uwitolo sababuliyo 
dila pomutusani tawu ngota tilala meyalo 
dila tou dipo ledungga dulahu ukiyama, 
deuwitoyito tou ti Isa Eya medungga mayi. 
Tiyo ma mopopatatayi nga'amila u hetua to 
umodiolomo. Tiyo olo ta ma mopobiloheyi lo 
die'eti to delomo hilawo lo tawu. To dulahe 
boyito timi-timi'idu tawu ma mololimo puji u 
patuti tolimoliyo monto Allahuta'ala. 
5Mongowutato, entiye wau ma losirita mayi 
deu wau wole Apolos wato li Isa Almasih. Ami 
ma longohi mayi u dudua limongoli. Dudui 
lomayi huhutu lami dulota wawu pohutuwa 
lomao wolo u tula-tulade to kitabi, dila mao 
heduhe-duhengi lohihilawo, alihu timongoli dila 
mowali sombongiyolo wawu mopobebedawo 
lo tawu. ” Tatonu ta lopowali olimongoli lebe 
mao lo tawu-tawuwala wuwewo? Nga'amila 
u woluwo to olimongoli tilolimo limongoli 
lonto Allahuta'ala. Wonu odito, yilongola 
timongoli mopolanggato batanga limongoli 
odelo timongoli dila lololimo lonto Allahuta'ala? 
8Timongoli odelo ta ma lobubutuhu wawu 
odelo ta ma kilaya, wawu timongoli ma 
lowali odelo olongiya wawu didu paralu 
lami. Bo donggo boli piyohiyo wonu banari 
timongoli ma lowali olongiya, alihu ami olo ma 

momarenta wolimongoli pe'epe'enta. ? Bo u 
banari moturuti mao pahamu'u, Allahuta'ala 
longohi tambati to tibawa da'a ode olami 
mongorasul, odelo ta ma hilukumaniliyo mate 
to talu lo tawu ngohuntuwa wawu hepobilohe 
lo tawu to duniya wawu mala-malaikatiyalo. 
10 Ami ma lohulodu sababu ti Isa Almasih, 

bo timongoli ma lotota to delomiyo li Isa 
Almasih. Ami ma lolulupuhu bo timongoli 

ma lolotolo, timongoli ma hepilopujiya lo 
tawu bo ami ma hepilohinawaliyo. 1t Sambe 
masatiya ami mongorasul hepolanga, 
hetotoanga, kayini lami bolo u to wawao, 
hewumbadeliyo wawu hetumula lalalila monto 
tambati tuwawu ode tambati wuwewo. 12 Ami 
hepokarajawa u mobubuheto mololohe ualo. 
Wonu ami hetadiya lo tawu, ami mohile dua 
olimongoliyo, wonu ami hesikisaliyo, ami 
hesabariya, 13wonu ami hepitana lo tawu, ami 
debo ta hepolameta mota lo piyohu hilawo, 
ami ma lowali tutuwawuwa wolo puputo 
duniya. Sambe masatiya ami ma ilanggapu lo 
tawu u kotoro. 

14 Pasali boti tiluladu'u mayi dila pilomatuju'u 
mopo'olita olimongoli, bo monasehati 
olimongoli mongowalau'u ta otoliangu'u. 

15 Openu woluwo helihu-lihuwa guru ta 
hepongajariya olimongoli tomimbihu te 
Almasih, timongoli dila o ti papa ngohuntuwa, 
sababu bo wau ti papa limongoli to 

delomi Isa Almasih loli habari mopiyohu u 
piloposambewou ode olimongoli. 1? Uwitolo 
sababuliyo wau monasehati mayi olimongoli, 

dudui lomayi u hepohutuwou! 17 Wawu uwitolo 
sababuliyo wau lolawo mayi ode olimongoli 
te Timotiwus walau'u to delomo Eya, ta 
otoliangu'u wawu ta mowali paracayalo. 
Tiyo monao mayi mopoela olimongoli dalalo 
tutumulu'u to delomi Isa Almasih, odelo u 
hepongajariu to jama-jama'atiyalo. 

18Bo woluwo tanu ngololota to wolota 
limongoli ta ma silombongi, sababu 
timongoliyo heponganggapuwa deu wau 
ma didu monao mayi ode olimongoli. 1? Bo 
wau ma hua monao mayi ode olimongoli 
wonu Allahuta'ala mokohondaki. Deuwito ma 
mowali otawau dila bo wambao u heloiya lo ta 
hesombongiya boyito bo kawasa limongoliyo 
olo. 20 Yiladiya lo Allahuta'ala dila dadasari 
to loiya wambao bo to kawasa. ?! Wolo u 
otohila limongoli: Wau monao mayi ode 
olimongoli delo-delo mayi bubo'o meyalo 
wau monao mayi wolo toliango wawu hilawo 
molumboyoto? 
5 1 Memangi woluwo habari ma ilodungoheu 

deu woluwo ta hepojinawa to wolota 

limongoli wawu openu to wolota lo bangusa 
ta dila motota lo Allahuta'ala diyaluwo 
huhutu odito boyito, deuwitoyito woluwo 
ta hemojina wolo dile li papaliyo. ? Openu 
boli odito, timongoli hewengahe, padahali 
lebe patuti timongoli motisukari da'a wawu 
mopo'olamingao ta lohutu u odito boyito monto 
wolota limongoli. 3 Wau openu molamingi 
mongoli, bo to delomo roh wau woluwo to 
wolota limongoli. Tutuwawuwa odelo wau 

woluwo to wolota limongoli, wau ma lopodehu 
mao lo hukumani ode ta lohutu u odito 
boyito. “Potiambu mao timongoli openu wau 
molamingi mongoli, bo to delomo roh wau 
woluwo pe'epe'enta wolimongoli wolo kawasa 
li Isa Eyanto. ? Tawu boyito musi wuduwonto 
mao to delomo tangguli Isa Almasih ode Ibilisi, 
tunggulo ilanggangiyo molopu bo rohliyo 
mowali salamati to dulahu ukiyama. 

6 Dila patuti timongoli motitiwengahu. Tantu 
otawa limongoli deu ragi yito openu bo ngoidi 
mo'olesi tirigu tato-tato. ? Pomahula mao ragi 
u ma lohihewo, alihu timongoli mowali u tilato 
bohu. Timongoli memangi dila o ragi, sababu 
ti Isa Almasih ma yilate ode olimongoli debo 
odelo himba ilolotiyo poelaliyo obebasi lo 
tawu lo Yahudi lonto lipu lo Mesir. 3 Sababu 
uwito, dulolo ito tumumula dila wolo ragi u 
ma lohihewo, dila olo wolo ragi lo huhutu 
moleto. Bo ito tutumula wolo roti dila o ragi, 
deuwitoyito hilawo beresi wawu banari. 

9To tuladu'u u ma yilawou mayi ode 
olimongoli ma tiluladu'u mayi, alihu timongoli 
dila motamaniya wolo ta mojjinawa. 1? Patuju'u 
dila udila mowali motamaniya wolo tawu 
nga'amila ta lojina, meyalo wolo ta tamaolo 
wawu ta hepongngakaliya meyalo wolo ta 
hepolubowa u ngopohiya mao lo Allahuta'ala, 
sababu wonu odito, timongoli musi molola 
mao duniya boti. 1! Patuju'u alihu timongoli 
dila motamaniya wolo tawu ta openu 
hemolanggula batangaliyo wutata ngoimani, 
bo tiyo hemojina, tamaolo, hemolubo u 

ngopohiya mao lo Allahuta'ala, moddelowa 
pitana, hemotihuwo'o meyalo mongakaliya. 
Wolo ta odito timongoli openu bo motihuloa 
monga pe'epe'enta wolimongoliyo keke. 

12 Memangi dila haku'u momutoa olimongoliyo 
ta to bulemengo jama'ati. Allahuta'ala ta 
momutoa olimongoliyo. Bo tomimbihu ta to 
delomo jama'ati, timongoli mowali momutoa 
olimongoliyo. To kitabi woluwo tula-tuladu 
odiye, “Po'olaminga mao monto olimongoli ta 
lohutu huhutu u moleto.” 13 (5:12) 

1Timi-timi'idu woluwo tawu to wolota 

limongoli ta mo'otapu parakara to 
delomo jama'ati, timongoli dila molito mota 
mololohe uadili to oli hakimu ta dila motota 
lo Allahuta'ala wawu dila lohile umati lo 
Allahuta'ala mopo'olapata parakara limongoli 
boyito. ? Tantu otawa limongoli deu ito umati 
lo Allahuta'ala ma momutoa duniya wawu 
mala-malaikatiyalo. Wonu timongoli ma 
momutoa duniya, dila o alasani timongoli 
dila sanggupi mongurusi parakara u kekeinga 
odito to delomo tutumulunto ngohuyi-ngohuyi. 
3 (6:2) “Sababu uwito, wonu woluwo parakara 
u odito timimbulu to wolota limongoli, 
timongoli dila o alasani modelo mao parakara 
boyito ode ta dila anggota lo jama'ati. ? Pasali 
boti yiloiyau mayi, alihu timongoli debo motota 
molito. Tantu to wolota limongoli woluwo ta 
bijaki ta mowali mopo'olapatao parakara u 
lowali to mongowutati mongoli ngoimani. 
5Bo wonu woluwo ta o parakara to wolota 

limongoli, timongoli mota mololohe uadili to ta 
dila motota lo Allahuta'ala. 

7 Nga'amila parakara to wolota limongoli 
mopopatatayi deu timongoli ma tilala. Wonu 
timongoli bo monao mota mololohe uadili to 
ta dila motota lo Allahuta'ala, lebe mopiyohu 
timongoli rugi wawu dila mo'otapu uadili. 

8 Bo timongoli lohihilawo ta dila adili wawu 
hemo'orugi mongowutati mongoli ngoimani. 

9 Tantu ma otawa limongoli deu tawu-tawuwala 
ta dila hemoturuti kohondaki lo Allahuta'ala, 
dila mo'otapu bahagiyangi to Yiladiya lo 
Allahuta'ala. Po'odaha timongoli lapalolo! 

Ta hepohutuwa u huloto, ta hepolubowa 

u ngopohiya lo Allahuta'ala, ta mojjinawa 
wawu ta lolai motohilawo lo ta lolai, t° ta 
mototaowa, ta tamaolo, ta motihuwoa, ta 
moddelowa pitana wawu ta mongakaliya, 
nga'amila dila mo'otapu bahagiyangi to 
Yiladiya lo Allahuta'ala. 1! Wawu ngololota 

to wolota limongoli omo-omolu mayi odito. 
Bo timongoli ma longohi batanga limongoli 
popoberesiyoliyo, timongoli ma lowali haku lo 
Allahuta'ala wawu pilopobanari-Liyo to delomo 
tangguli Isa Almasih wawu to delomo Roh lo 
Allahuta'ala Eyanto. 

1? Timongoli hepoloiyawa deu totonulala 
uhetuwa-tuwawuwa halale. Uwito banari, bo 
poleleu mayi ode olimongoli: Dila nga'amila 
uhetuwa-tuwawuwa boyito ohunaliyo. Wonu 
odito, openu uhetuwa-tuwawuwa nga'amila 
halale olau, bo wau dila mohuto mali wato lo 
openu bo tuwawu mao lo uhetuwa-tuwawuwa 

boyito. 3Timongoli olo hepoloiyawa deu 
ualola yito ulo ombongo wawu ombonga yito 
ulo ualo. Uwito banari, bo poleleu mayi ode 
olimongoli: Duduluwo boyito mali binasa to 
talu lo Allahuta'ala. Bo batanga dila mao 
pomakeya mohutu u huloto, sababu batanga 
ulo Eya wawu Eya ulo batanga. "“Allahuta'ala 
ta lopobongu mayi oli Isa Almasih monto 
kuburu, ma mopobongu mayi batanganto olo 
wolo kawasa-Liyo. 

15 Tantu ma otawa limongoli deu batanga 
limongoli botiye anggota lo batanga li Isa 
Almasih. Mowali meyalo dila anggota lo 
batanga li Isa Almasih popowaliyola anggota 
lo batanga lo tabuwa suntali? Tantu dila 
mowali. 1? Tantu ma otawa limongoli deu 
titalotita ta motituwawu wolo tabuwa ngota 
suntali, tiyo ma mowali batanga tuwawu wolo 
tabuwa boyito. Odelo loiya tula-tulade to kitabi 
odiye, “Timongoliyo dulota ma lowali batanga 
tuwawu.” 17 Bo titalotita ta motituwawu woli 
Isa Almasih, tiyo ma mowali tuwawu wolo Roh 
li Isa Almasih. 

18 Wonu odito, po'olaminga mao batanga 
limongoli to huhutu huloto! Timi'idu dusa 
wuwewo u hepohutuwo lo manusiya lowali to 
diluwari lo batangaliyo, bo ta lohutu u huloto 
o dusa to batangaliyo lohihilawo. 1? Tantu 
ma otawa limongoli deu batanga limongoli 
vito bele lo Roh lo Allahuta'ala u tola-tola to 
delomo batanga limongoli wawu u tilolimo 
limongoli lonto Allahuta'ala. Batanga limongoli 
dila haku limongoli lohihilawo bo haku lo 

Allahuta'ala, 2? sababu batanga limongoli ma 
tilali lo Allahuta'ala wawu haragaliyo ma lapato 
bilayariya-Liyo. Sababu uwito, pujiya lomola 
Allahuta'ala wolo batanga limongoli! 
7 1 Timongoli loluladeyi ode olau odiye, 
"Lebe mopiyohu wonu ta lolai ngota dila 
monika.” ? Bo poleleu mayi ode olimongoli, 
alihu timongoli dila modehu to huhutu huloto: 
Lebe mopiyohu wonu ta lolai ngota o dile 
ngota wawu tabuwa ngota o hiyala ngota olo. 
3 Mongololai ta ma heodileya musi mopo'opolu 
mao nga'amila u wajibu oliyo ode dileliyo. 
Odito olo mongobuwa ta ma heohiyala. “ Dile 
ngota dila o kawasa to batangaliyo lohihilawo 
ngopohiya lo hiyaliyo. Odito olo ta lolai dila 
o kawasa to batangaliyo bo dileliyo. ? Dila 
mowali ta motolohiyalo mobuala motuluhu 
ngopohiya wonu ilosatujuwa lo ta dudulota 
to wakutu dila mohihewo, alihu timongoli o 
wakutu modua. Lapato uwito, timongoli musi 
mohuwalingayi mowali tuwawu, alihu Ibilisi 
dila mogoda olimongoli, sababu timongoli dila 
mambo motahangi napusu. 

6 Wonu ta motolohiyalo to wolota limongoli 
motuluhe bubuala to wakutu dila mohihewo, 
poleleu mayi ode olimongoli: Mowali, bo uwito 
dila parenta monto olau. ” Openu odito, wau 
lebe sanangi wonu tawu nga'amila o karuniya 
dila o dile odelo wau. Bo Allahuta'ala ma 
longohi mayi karuniya herupa-rupawa ode 
timi-timi'idu tawu. 

8 Wau olo mongohi nasehati ode olimongoliyo 
ta dipo lonika wawu mongobuwa ta didu 

ohiyalo. Wau monasehati mayi: Lebe mopiyohu 
timongoliyo tatapu odelo wau. °? Bo wonu 
timongoliyo dila mo'otahangi, timongoliyo 
mowali monika, sababu lebe mopiyohu monika 
popobandingiyo mao wolo umopobu lo napusu. 
10 Ode olimongoliyo ta ma heohiyala, polahuliu 
mayi ode olimongoli odelo u pilolahuli li Isa 
deu dile ngota dila mowali motalaki hiyaliyo. 
11 Wawu wonu tiyo motalaki hiyaliyo, tiyo didu 
mowali muli monika ngopohiya mohuwalingao 
ode hiyaliyo ta tilalakiliyo boyito. Wawu ti Isa 
Eya olo lolahuli deu dila mowali ta lolai ngota 
motalaki dileliyo. 

12 Utiye dila lonto oli Isa Eya bo nasehatiu 
lohihilawo ode tawu wuwewo deu wonu woluwo 
wutata ngoimani ngota, dileliyo dipo paracaya 
ode oli Isa Almasih wawu dileliyo boyito 
mohuto tumumula woliyo pe'epe'enta, dila 
mowali ta lolai boyito motalaki oliyo. 13 Odito 
olo wonu woluwo tabuwa ngota ta o hiyala ta 
dipo paracaya ode oli Isa Almasih wawu ta lolai 
boyito mohuto tumumula pe'epe'enta woliyo, 
dila mowali tabuwa boyito motalaki ta lolai 
boyito. 1? Sababu ta lolai ta dila o imani boyito 
ma lowali haku lo Allahuta'ala sababu dileliyo: 
wawu tabuwa ta dila o imani ma mowali haku 
lo Allahuta'ala sababu hiyaliyo. Wonu dila 
odito, mongowalai mongoli mowali kapiru, 
bo masatiya timongoliyo ma lowali haku lo 
Allahuta'ala. 1? Bo wonu ta dila o imani boyito 
ohilawo motalaki, huli mao tiyo motalaki. To u 
odito boyito, mongowutata mongololai meyalo 
mongowutata mongobuwa bebasi, sababu 

Allahuta'ala ma loibodeyi olimongoli tumumula 
wolo udame. t8 Wololo otawa limongoli, weyi 
mongobuwa ta ma heohiyala, deu timongoli 
dila mowali moposalamati lo hiyali mongoli? 
Meyalo wololo otawa limongoli, weyi timongoli 
mongololai ta ma heodileya, deu timongoli dila 
mowali moposalamati lo dile limongoli? 

17 Utiye parenta u ma yilohiu mayi ode 
nga'amila jama'ati, deuwitoyito timi'idu tawu 
musi tumumulo debo odelo owoluwoliyo tou 
tiyo ilibode lo Allahuta'ala lowali haku-Liyo, 
odelo u ma tilantu mayi lo Allahuta'ala ode 
oliyo. 19 Wonu tawu ngota ilibode lo Allahuta'ala 
tutuna, keke dila mao yinggila tuwoto tuna 
boyito. Odito olo wonu tawu ngota ilibode lo 
Allahuta'ala dila tutuna, keke dila mao tunayi. 
19 Sababu tutuna meyalo dila, dila boti paralu. 
U paralu yito moturuti parenta lo Allahuta'ala. 
20 Lebe mopiyohu wonu timi-timi'idu tawu 
tumumula odelo tou tiyo bohuliyo mayi ilibode 
lo Allahuta'ala. 2! Wonu wato ngota ilibode lo 
Allahuta'ala, dila mao peisukari hilaliyo. Bo 
wonu woluwo wakutu oliyo mowali bebasi, 
peipohuna mao wakutu boyito. 2? Wato ngota 
ilibode lo Allahuta'ala, tiyo mowali tawu ngota 
maradeka to delomiyo li Isa Eya. Odito olo 
tawu ngota maradeka ilibode lo Allahuta'ala, 
tiyo mowali wato le Almasih. 23 Timongoli 
ma tilali lo Allahuta'ala wawu haragaliyo ma 
lapato bilayariya-Liyo. Sababu uwito, dila 
mowali timongoli mowali wato lo manusiya. 
24 Mongowutata ngoimani! Timongoli musi 
tumumula to talu lo Allahuta'ala debo odelo 

owoluwo limongoli tou timongoli ilibode lo 
Allahuta'ala mowali haku-Liyo. 

25 Tomimbihu mongodulahu, wau mopotota 
mayi lo pahamu'u, sababu ti Isa Eya dila 
longohi mayi parenta tomimbihu pasali boti. Bo 
sababu rahmati lonto Allahuta'ala u tilolimou, 
timongoli patuti paracaya ode olau. 

26 Wau o pahamu deu moela mola wakutu 
polosusa masatiya botiye, lebe mopiyohu 
manusiya debo tumumula wololo owoluwoliyo. 
27 Wonu yio ma lojanjiya wolo tabuwa ngota, 
dila mao putuwa janjiya boyito: odito olo wonu 
janjiyamu wolo tabuwa ngota ma loputu, 
dila mowali yio mongusaha mololohe tabuwa 
wuwewo. 23Bo wonu yio monika, yio dila o 
dusa. Odito olo wonu ta dulahu monika, tiyo 
dila o dusa. Bo timongoliyo ta ma lonika ma 
odungga lo ususa wawu wau ohila mopolopata 
olimongoli monto ususa boyito. 

29 Mongowutatu'u ngoimani, patuju'u odiye: 
Dulahu ukiyama ma didu mohihewo! Uwitolo 
sababuliyo to delomo sisa lo wakutu botiye 
tawu-tawuwala ta ma lonika, timongoliyo 
musi tumumula odelo ta dila lonika, 3? wawu 
ta hehiyonga odelo ta dila hehiyonga, ta 
hewengahe odelo ta dila mengahu wawu ta 
hepotaliya odelo ta dila lotali. 3t Limbuiyo mao 
tawu-tawuwala ta hepokarajawa urusani lo 
duniya boti, musi tumumula wolo hilawo dila 
tihu-tihuta to pasali lo duniya, sababu duniya 
u o'onto olanto masatiya boti didu mohihewo 
ma moli. 

32 Wau dila yinawo timongoli pusingi. Tawu 
ta dila heodileya pikirangiliyo bo ode oli Isa 
Eya, deuwitoyito wololo tiyo moposanangi lo 
hila lo Eya. 33 Bo ta heodileya pikirangiliyo ode 
parakara lo duniya boti, deuwitoyito wololo 
tiyo moposanangi lo dileliyo. 3? Wolo uodito, 
hilaliyo hetaya-tayade. Mongobuwa ta dila o 
hiyalo wawu mongodulahu pikirangiliyo bo ode 
oli Isa Eya, sababu batanga wawu nyawaliyo 
haku lo Allahuta'ala. Bo mongobuwa ta ma 
o hiyalo pikirangiliyo ode parakara lo duniya 
boti, deuwitoyito wololo tiyo moposanangi lo 
hiyaliyo. 

35 Nga'amila botiye loiyau mayi alihu 
ohunaliyo olimongoli. Wau dila o patuju 
momubula u otohila limongoli. U loiyau mayi 
boti patuti pohutuwolo, alihu timongoli mowali 
momaya ode oli Isa Eya wolo u diyaluwo mao 
u mo'oganggu olimongoli. 

36 Bo wonu ta lolai ngota mo'orasa didu 
mowali motahangi napusuliyo wawu tiyo 
hawatiri bolo ma mohutu u dila patuti ode 
tilantahiyo wawu tiyo otutu mo'orasa musi 
monika, tiyo mowali monika wolo tilantahiyo 
wonu uwito rasaliyo mopiyohu. Wonu tiyo 
monika, tiyo dila o dusa. 3” Bo wonu woluwo 
tawu ngota ta dila monika wolo tilantahiyo, 
sababu tiyo yiyakini lomutusani to delomo 
hilaliyo dila monika wolo udila pilakusa lo tawu 
wawu tiyo mowali motahangi napusuliyo, tiyo 
lohutu piyohu. 38 Pulitiyo mao ta lonika wolo 
tilantahiyo lohutu piyohu wawu ta dila lonika 
lohutu u lebe mopiyohu. 

39 Dile ngota donggo tihu-tihuto janjiya wolo 
hiyaliyo ngohilayao tiyo tumu-tumulo. Wonu 
hiyaliyo ma yilate, tiyo bebasi monika wolo 
ta otohilaliyo, asali tawu boyito ta paracaya 
ode oli Isa Eya. “Bo to pahamu'u, lebe 
untungi wonu tiyo tatapu to owoluwoliyo dila o 
hiyalo. Wawu to pikirangiu, wau olo o Roh lo 
Allahuta'ala. 

8 1 Timongoli loluladeyi ode olau odiye, 
"Tomimbihu dagingi u ma yilohiliyo ode 
u ngopohiya lo Allahuta'ala, ito nga'amila 
ma motota.” Uwito banari, bo poleleu mayi 
ode olimongoli: Pongotota odito boyito 
mo'osombongi, bo toliango momongu 
tawu wuwewo. ? Wonu woluwo tawu ngota 
hemonganggapu deu woluwo u otawaliyo, 
tutuliyotutu tiyo dipo lo'otapu pongotota 
patuti u musi motapuliyo. 3 Bo ta motoliango 
Allahuta'ala otawa lo Allahuta'ala. 
4Tomimbihu pasali monga dagingi u ma 
yiluduliyo ode u hetubola ngopohiya lo 
Allahuta'ala, tiluladeyi limongoli ode olau 
deu u hetubola ngopohiya lo Allahuta'ala 
yito diyaluwo. Uwito banari, diyaluwo Eya 
wuwewo ngopohiya lo Allahuta'ala ta bo 
tuwa-tuwawulo, 2openu boli woluwo ta 
hepoibode dewa lo hulungo meyalo dewa 
lo duniya wawu memangi ngohuntuwa 
dewa. Bo olanto bo tuwawu Allahuta'ala, 
deuwitoyito Allahuta'ala ti Papanto ta lonto 
o-Liyo asali lo uhetuwa-tuwawuwa wawu 
ode o-Liyo ito hetumula, wawu bo tuwawu 
olo Eya, deuwitoyito ti Isa Almasih ta loli 

o-Liyo uhetuwa-tuwawuwa ma pilopowali 
lo Allahuta'ala wawu loli ole Almasih ito 
hetumula. 

7Bo poleleu mayi ode olimongoli: Dila 
nga'amila tawu motota lo pasali boti. Woluwo 
to wolota lo jama'ati ta sambe masatiya 
heponganggapuwa deu dagingi boyito 
dagingi u ma yiluduliyo ode u ngopohiya lo 
Allahuta'ala. Wonu timongoliyo monga dagingi 
boyito, hila limongoliyo ma healata, sababu 
dipo boti otawa limongoliyo tonu u banari 
wawu tonu u tilala. 3 Ualolo dila mo'odelo 
olanto lebe membidu Allahuta'ala. Ito dila rugi 
wonu dila monga wawu ito olo dila untungi 
wonu ito monga ualo boyito. 

? Openu odito, timongoli musi modaha, alihu 
obebasi limongoli monga dila mowali sababu 
ta dipo molotola imaniliyo lapalolo. 1? Wonu 
tawu ngota ta molulupuhe imaniliyo mo'onto 
tawu ngota to wolota limongoli ta o pongotota 
hemonga dagingi to kuyil, tiyo ma mowali 
barani monga u ma yilohiliyo ode u ngopohiya 
lo Allahuta'ala openu hilaliyo ala-alato. 1! Wolo 
uodito, sababu pongotota lo tawu ngota 
boyito, ta molulupuhe imaniliyo boyito ma 
mobale imaniliyo wawu ma mowali binasa, 
padahali te Almasih ma yilate ode oliyo olo. 
12 Wawu wonu odito, timongoli ma mopolapala 
mongowutati mongoli ngoimani ta molulupuhe 
imaniliyo wawu mo'opali hila limongoliyo, 
tunggulo timongoli ma mowali o dusa ode oli 
Isa Almasih. t3 Sababu uwito, wonu dagingi 
mowali sababu wutatu'u ngota lapalolo, 

poleleu mayi ode olimongoli: Ngohilayao 
tutumulu'u wau didu ta yinawo monga dagingi 
boyito, alihu wau dila mowali sababu to 
mongowutatu'u lapalolo. 

1Tomimbihu ubebasi, wau olo bebasi 

mohutu uhetuwa-tuwawuwa. Wau boti 
rasul, wau ma lo'onto oli Isa Almasih Eyanto 
wawu timongoli hungo lo karajau to delomo 
Eya. ? Openu boli to tawu wuwewo wau boti 
dila rasul, bo to olimongoli wau rasul, sababu 
tutumuli mongoli to delomo Eya tuwotiyo wau 
ngotaliyo lo rasul. 

3 Tomimbihu timongoliyo ta heposualiya olau 
tametu'u odiye: “Wau boti o haku monga 
wawu mongilu monto olimongoli, sababu 
wau ma lokaraja to olimongoli. > To delomo 
nonaou wau olo o haku modelo dile ngota 
ta o imani odelo mongorasul wuwewo mao 
wawu odelo mongowutati Isa Almasih ta 
heyali-yaliya wawu te Petrus. “Wau wawu te 
Barnabas tutuwawuwa wolo rasul wuwewo 
o haku dila mokaraja wawu onggosiya lo 
jama'ati. 7 Diyaluwo tontara ngota ta lonao ode 
popateya wolo doyiliyo lohihilawo. Diyaluwo 
olo ta lopomulo to ilengi wawu dila yilonga 
hungo lo u pilomuloliyo. Wawu diyaluwo olo ta 
momiyahe himba wawu dila mongilu susuliyo 
lo himba boyito. 

SU yiloiyau mayi botiye dila bo pikirangi 
lo manusiya. Hukum lo Tawurat olo ma 
loloiya mayi odito. ? Sababu to hukum li 
nabi Musa woluwo tula-tuladu odiye, "Dila 
mowali timongoli molonggu'uma tunggilo 

sapi u hepodutaiyo pale u boheli ilotoliyo 
mayi!” Odito aturu to hukum li nabi Musa. 
Dila sapi u hepo'obilohu lo Allahuta'ala. +° Ito 
manusiya ta pilatuju lo Allahuta'ala boyito, 
sababu ta hemomadeo musi momadea to 
delomo harapani wawu ta moduduta'a pale 
musi moduta'a wolo harapani mo'otapu 
hasililiyo. 11 Wonu ami lopomuayadu bili lo 
rohani, deuwitoyito habari mopiyohe lonto 
Allahuta'ala ode olimongoli, ami patuti molipu 
hasili lo duniya monto olimongoli. 1? Wawu 
wonu tawu wuwewo o haku moharapu pasali 
boyito monto olimongoli, ami o haku lebe mao 
leto. Bo ami dila lopohuna lo haku boyito. 
Ami ma helodutola uhetuwa-tuwawuwa, alihu 
ami dila mo'obubula habari mopiyohe lonto 
Allahuta'ala mololadu. 13Tantu ma otawa 
limongoli deu timongoliyo ta hepohintawa 

to bele hepotabiyalo mo'otapu u potumuliyo 
monto tambati boyito wawu timongoliyo ta 
hepohintawa to tambati u hepodutuwaliyo 
kurubani mo'otapu bahagiyangi monto 
tambati boyito. 1? Odito olo ti Isa Almasih 
ma lopotatapu mayi deu timongoliyo ta 
hepopotunggula lo habari mopiyohe lonto 
Allahuta'ala o haku mo'otapu u potumuliyo 
monto u hemopotunggulo habari boyito. 

15 Bo wau dila pe'enta mao lopohuna lo haku 
boyito. Wawu masatiya olo wau loluladeyi 
unga'amila boti dila o patuju alihu wau 
mololimo wolo-wolo monto olimongoli, sababu 
olau lebe mopiyohu umate popobandingiyo 
mao lo umohutu odito. Olau, dudelou tou 

mohinta Allahuta'ala masatiya boti, uwito u 
mo'osanangi olau wawu dila mowali gantiyalo 
openu boli lolo. 19? Wonu wau hemopotunggulo 
habari mopiyohe lonto Allahuta'ala, wau 

dila o alasani motisombongi, sababu uwito 
memangi tugasi u yilohi li Isa Eya ode olau. 
Matilopotala wau wonu wau dila mopotunggulo 
habari boyito. 1? Wonu wau hemokaraja tugasi 
boyito sababu kohondakiu lohihilawo, wau 
sanangi mololimo gaji monto karaja boyito. 
Bo wau hemopotunggulo habari boyito sababu 
kohondaki li Isa Eya. t8 Wonu odito, wolo huna 
u motapu'u? Huna u motapu'u, deuwitoyito 
wau mowali mokaraja pe'epe'enta wolo 
Allahuta'ala mopotunggulo habari mopiyohu 
wolo udila mo'otapu wolo-wolo monto jama'ati 
openu wau rasul o haku motuntuti uwito. 

19 Openu wau boti dila wato lo tawu, bo 
wau ma lopowali lo batangau wato lo tawu 
nga'amila, alihu wau mowali modelo tawu 
ngohuntuwa paracaya ode oli Isa Eya. ?? Wau 
dila tumu-tumula to tibawa lo hukum lo 
Tawurat. Bo wonu wau wolo tawu lo Yahudi, 
wau tumu-tumula to tibawa lo hukum lo 
Tawurat odelo tawu lo Yahudi, alihu wau 
mowali modelo olimongoliyo paracaya ode 
oli Isa Eya. ?! Wolo tawu ta dila o hukum lo 
Tawurat, wau tumu-tumula odelo timongoliyo, 
alihu wau mowali modelo olimongoliyo 
paracaya ode oli Isa Eya. Openu odito, wau 
tumu-tumula to delomo hukum lo Allahuta'ala 
sababu wau tuturuti hukum li Isa Almasih. 

2? Wolo tawu ta molulupuhe to duniya boti, 

wau tumu-tumula odelo ta molulupuhu, alihu 
wau mowali modelo olimongoliyo paracaya ode 
oli Isa Eya. Ode totonulala lomao tawu, wau 
ma lowali bolo totonulala lomao, alihu woluwo 
to wolota limongoliyo ta mowali paracaya ode 
oli Isa Eya. 

23 Nga'amila boti hepohutuwou, alihu 
habari mopiyohe lonto Allahuta'ala mololadu 
wawu wau olo mo'otapu bahagiyangi to 
delomiyo. 2#Tantu otawa limongoli deu 
to tambati hepohilapita lo tawu nga'amila 
musi momentalo, bo ta mo'otapu hadiya 
bo ngota. Uwitolo sababuliyo pomentalolo 
wolo uto'otutuwa, alihu timongoli mo'otapu 
hadiya! 2? Timi-timi'idu tawu ta motadenga 
musi moposiyapu lo batangaliyo wolo 
uto'otutuwa. Timongoliyo hepohutuwa odito, 
alihu timongoliyo mo'otapu hadiya u dila 
kakali. Bo ito hepoharapuwa hadiya kakali. 
26 Sababu uwito, wau dila bo asali pepentala 
wolo udila o patuju wawu wau olo dila odelo 
ta hemoyitohu tinju bo asali hemomuntungo. 
27 Bo wau loposiyapu lo batangau wawu wau 
ihilasi modutola ususa, sababu wau lohihilawo 
dila yinawo, wau ta lopotunggulo habari 
mopiyohu ode tawu wuwewo, wau lohihilawo 
dila lololimo hadiya kakali. 

1 O 1 Mongowutatu'u ngoimani, otohilau 

alihu timongoli moela u ma lowali to 

mongotiyombunto tou timongoliyo nga'amila 
hedudua oli nabi Musa lolola mayi lipu lo Mesir 
helilunga lo hengo wawu timongoliyo silalamati 
tou lobalanga to deheto. ?Timongoliyo 

nga'amila yilihuwaliyo to tibawa lo hengo 
wawu to delomo deheto, alihu timongoliyo 
mowali umati lo Allahuta'ala u tau-tauwa 
oli nabi Musa. 3Timongoliyo nga'amila 
pe'epe'enta yilonga ualo lonto Allahuta'ala 
4wawu timongoliyo nga'amila olo pe'epe'enta 
longilu u yilumola lonto Allahuta'ala, sababu 
timongoliyo longilu taluhe yilumuwalayi lonto 
botu patihe lonto Allahuta'ala ta tunu-tunuhe 
olimongoliyo. Wawu botu patihe boyito ti Isa 
Almasih. ° Bo openu boli odito, ngohuntuwa to 
wolota limongoliyo ta oyingowa lo Allahuta'ala. 
Sababu uwito, ngope'e nga'amila timongoliyo 
lopowate to hungo yilantala dila hepotitola lo 
tawu. 

5Nga'amila boyito mowali poela olanto, 
alihu ito dila motohilawo lo u moleto odelo 
timongoliyo. Wawu timongoli olo dila bolo 
polubo u ngopohiya mao lo Allahuta'ala odelo u 
pilohutu lo ta ngotayadu to wolota limongoliyo. 
Odelo loiya tula-tulade to kitabi odiye, 
"Bangusa boyito ma lotihuloa monga wawu 
mongilu wawu lapatao tilonggoyitohu.” Odito u 
tula-tulade to kitabi. 8 Dila mowali ito mohutu u 
huloto odelo u ma pilohutu lo ta ngotayadu to 
wolota limongoliyo, tunggulo tou ngohuyi ma 
lopowate dulopulu wawu tololihulota. ? Wawu 
ito olo dila mowali mohimontala oli Isa Almasih 
odelo u ma pilohutu lo ta ngotayadu to wolota 
limongoliyo helohimontala Allahuta'ala sambe 
timongoliyo lopowate tilopango tulidu. +? Wawu 
dila mowali timongoli hehungo-hehungota 
odelo u ma pilohutuliyo lo ta ngotayadu to 

wolota limongoliyo, tunggulo timongoliyo 
pilate lo malaikati lo mawutu. 

11 Nga'amila u lowali to olimongoliyo mowali 
poela wawu tiluladiyo mayi ode olanto ta 
hetumula to pulito jamani. t? Sababu uwito, 
titalotita ta hemonganggapu batangaliyo 
mo'otahangi to delomo yimontalo, tiyo 
musi modaha, alihu tiyo dila mohutu dusa. 
13 Nga'amila yimontala u hemotoduwo 
limongoli ma helotoduwo lo tawu wuwewo mao 
limongoli olo. Bo Allahuta'ala ma mopo'opolu 
mayi lo janjiya-Liyo, sababu Tiyo ma lojanjiya 
deu Tiyo dila momuli olimongoli mo'otapu 
yimontala u lebe mao lo lotoli mongoli. To 
wakutu timongoli odungga lo yimontalo, 
Allahuta'ala ma mongohi mayi olimongoli 
dalalo, tunggulo yimontala boyito mowali 
tanggungiyo limongoli. 

14 Uwitolo sababuliyo mongowutatu'u ta 
otoliangu'u, po'olamingao timongoli to 
umolubo u ngopohiya lo Allahuta'ala! 1? Wau 
mobisala mayi ode olimongoli tawu-tawuwala 
ta hetotawa. Bolo pikirangiya lomao limongoli 
wolo u hebisalau mayi boti! 1? Halati tuwa- 
tuwanga angguru u diluanto alihu barakatiya 
mayi lo Allahuta'ala tuwoto ito ma lowali 
tuwawu wolo duhuliyo li Isa Almasih. Wawu 
roti u ma pili-pilitangunto mota tuwoto 
ito ma lowali tuwawu wolo batanga li Isa 
Almasih. 17 Roti bo tuwawu, tunggulo ito openu 
ngohuntuwa ito tatapu bo tuwawu, sababu 
ito nga'amila lo'otapu bahagiyangi lonto roti 
tuwawu boyito. 

18 Nte po'obilohe mao limongoli adati 
lo bangusa Israel. Timongoliyo ngoumati 
pe'epe'enta hepongala kurubani u ma yilohiliyo 
ode Allahuta'ala u mowali alo limongoliyo. 

19 Wonu odito, wololo patuju'u tomimbihu 
u hetubola ngopohiya lo Allahuta'ala wawu 
tomimbihu dagingi u dileloliyo ode kuyil? 
20 patuju'u deu dagingi boyito yiluduliyo ode 
lati-latiyalo, dila ode Allahuta'ala. Wawu wau 
dila yinawo timongoli mowali tuwawu wolo 
lati-latiyalo. 21Ta mongilu to halati li Isa Eya 
dila mowali mongilu to halati lo lati. Odito 
olo ta monga to meja Isa Eya dila mowali 
monga to meja lo lati. 22 Tantu ito dila yinawo 
mopotimbulu loyingo lo Allahuta'ala, sababu 
ito dila lebe molotolao lo Allahuta'ala. 
23Timongoli hepoloiyawa deu nga'amila 
uhetuwa-tuwawuwa halale. Uwito banari, bo 
poleleu mayi ode olimongoli: Dila nga'amila 
ohunaliyo. Ito mowali mohutu openu boli 
wolo u otohilanto, bo dila nga'amila mowali 
momongu to tawu. ?4 Dila mowali tawu ngota 
bo momikirangi u paralu oliyo lohihilawo, tiyo 
musi momikirangi olo momantu mao u paralu 
to tawu wuwewo. 

25 Timongoli mowali monga nga'amila dagingi 
u hepotaliyaliyo to patali didu mao pomarakisa 
wawu didu mao popoalata hila limongoli. 

26 Sababu woluwo tula-tuladu to kitabi odiye, 
"Duniya wawu nga'amila tuwangiyo haku lo 
Allahuta'ala.” Odito u tula-tulade to kitabi. 

27 Wonu timongoli toduwo lo ta dila paracaya 

ode oli Isa Eya wawu toduwoliyo boyito tilolimo 

limongoli, alamao openu boli wolo u popoaliyo 
mayi olimongoli didu mao pomarakisa wawu 
didu mao popoalata hilawo limongoli. 23 Bo 
wonu woluwo tawu ngota ta mobisala mayi 
ode olimongoli odiye, “Ualo boyito dileloliyo 
mayi lonto kuyil,” timongoli dila mao ponga 
ualo boyito, sababu ta lopolele mayi lo pasali 
boyito ode olimongoli hilaliyo ala-alato. 29 U 
hepatujuwou dila hila limongoli u ala-alato, bo 
hila lo tawu boyito. Tantu woluwo ta mohintu 
odiye, "Yilongola obebasiu musi tantuwoliyo lo 
u ala-alata to hila lo tawu wuwewo? 3? Wonu 
wau mosukuru to nga'amila u healou, yilongola 
tawu momitana deu wau hemonga ualo najisi, 
padahali ualola boyito ma yilapato diluau?” 

31 Wonu timongoli monga wawu mongilu 
meyalo mohutu uwewoliyo mao leto, 
pohutuwa mao unga'amila boyito wolo patuju 
mopomasahuru lo Allahuta'ala. 32 Po'odaha 
timongoli alihu dila mo'ongongota hila lo 
tawu lo Yahudi wawu tawu lo Yunani meyalo 
jama'ati lo Allahuta'ala. 33 Wau hemongusaha 
moposanangi lo hila lo tawu nga'amila to 
delomo uhetuwa-tuwawuwa. Wau dila bo 
hemomikirangi u paralu olau tutuwawu bo 
u paralu to tawu ngohuntuwa olo, alihu 
timongoliyo salamati. 

1 1 1 Dudui lomayi u hepohutuwou 

debo odelo wau olo dudu-dudua u 
hepohutuwo li Isa Almasih. 

2 Wau momuji olimongoli, sababu timongoli 
debo tatapu hepoelawa olau to delomo 
uhetuwa-tuwawuwa wawu wolo uto'otutuwa 

hedihima u ma pilongajariu mayi ode 
olimongoli odelo u ma tilolimou lonto 
tawu-tawuwala ta ma lemulou pilaracaya 

ode oli Isa Almasih. 3Bo otohilau alihu 
otawa limongoli pasali boti deu tauwa lo 
timi-timi'idu mongololai yito ti Isa Almasih, 
tauwa lo mongobuwa yito mongololai wawu 
tauwa li Isa yito Allahuta'ala. “To delomo 
adatinto timi'idu mongololai ta hepoduawa 
meyalo hemopotunggulo wahyu lonto 
Allahuta'ala to talu lo jama'ati wolo uhetaube 
lunggongiyo hemohina tauwaliyo. ? Bo 
timi'idu mongobuwa ta hepoduawa meyalo 
hemopotunggulo wahyu lonto Allahuta'ala 

to talu lo jama'ati wawu lunggongiyo dila 
tau-taubu, tiyo hemohina tauwaliyo, sababu 
tiyo tutuwawuwa wolo mongobuwa ta iluluhe 
lo tawu. Wonu mongobuwa dila yinawo 
molaube lunggongiyo, lebe mopiyohu poiuluhe 
mao tiyo. Bo to tabuwa ngota tiyo hina wonu 
hunti-huntingo meyalo ulu-uluhu. Wolo uodito, 
lebe mopiyohu tiyo momake taubu lunggongo. 
7 Mongololai dila mowali molaube lunggongo 
to delomo ibadati, sababu tiyo gambari lo 
Allahuta'ala wawu ta mohurumati o-Liyo. 

Bo mongobuwa mohurumati mongololai. 

8 Sababu tou Allahuta'ala lopowali lo manusiya, 
ta lolai dila pilopowali-Liyo lonto tabuwa, 

bo tabuwa pilopowali-Liyo lonto datala lo 

ta lolai asaliliyo. “Wawu mongololai dila 
pilopowali lo Allahuta'ala ode mongobuwa, bo 
mongobuwa pilopowali-Liyo ode mongololai. 
10 Wawu sababu malaikati, mongobuwa musi 

momake taubu lunggongo, tuwoto tiyo o haku 
wawu o kawasa modua wawu mopotunggulo 
wahyu lo Allahuta'ala. 1t Bo openu odito, to 
talu lo Allahuta'ala mongobuwa dila mowali 
tumumulo wonu diyaluwo mongololai wawu 
mongololai dila mowali tumumulo wonu 
diyaluwo mongobuwa. !? Sababu tutuwawuwa 
wolo mongobuwa lonto mongololai, odito olo 
mongololai pilotutuliyo mayi lo mongobuwa 
wawu uhetuwa-tuwawuwa lonto Allahuta'ala 
asaliliyo. 

13 Pikirangiya mao limongoli lohihilawo, patuti 
meyalo dila mongobuwa modua to delomo 
ibadati wolo lunggonga dila tau-taubu? 14U 
wali-wali masatiya mopatata olimongoli deu 
ta lolai ngota wonu huwoiyo haya-haya, tiyo 
heanggapuwo lo tawu hina. t° Bo mongobuwa 
wonu huwoiyo haya-haya, uwito po'otapulaliyo 
hurumati, sababu huwoa haya-haya yilohi 
mao lo Allahuta'ala ode mongobuwa mowali 
taubu lunggongo. !? Bo wonu woluwo tawu 
ta ohilawo mobutola tomimbihu pasali boti, u 
mowali loiyau mayi ode olimongoli deu ami 
meyalo jama'ati lo Allahuta'ala to tambati 
wuwewo mao dila o adati ngopohiya mao leto. 

17 Tomimbihu pasali to tibawa boti, wau 
mongohi mayi nasehati olimongoli. Wau dila 
momuji olimongoli, sababu oambuwa limongoli 
dila mo'odelo to tawu ode u mopiyohu 
bo ode u moleto. !8Tala tuwawuliyo ma 
ilodungoheu deu wonu timongoli moambuwa 
moibadati, timongoli ma lowali bubutola 
wawu helembo-lemboa wawu pasali boyito 

ngointiliyo paracayau. 1? Memangi to wolota 
limongoli musi timimbulu bedawa lo pahamu, 
alihu mopatato tatonu to wolota limongoli ta 
banari to talu lo Allahuta'ala. 2? Tomimbihu 
timongoli motiambu monga, timongoli dila 
motiambu moela opopate li Isa Eya. ?! Sababu 
to oambuwa boyito timongoli hepohehuwa 
ualo limongoli lohihilawo, tunggulo ta wuwewo 
hepolanga wawu ta wuwewo hetuyupa. 
2? Wolo uodito, timongoli mohina jama'ati 
lo Allahuta'ala wawu mopo'olita ta dila 
o wolo-wolo. Wonu timongoli polangolo, 
timongoli o bele lohihilawo u pongala limongoli 
wawu pongiluma limongoli. Sababu uwito, 
wau dila yinawo momuji olimongoli to delomo 
pasali boti. 

23 Wolo u ma popotunggulou mayi ode 
olimongoli asaliliyo lonto oli Isa Eya uwito 
u ma tilolimou, deuwitoyito tou huyi lo u 
ma pohuduwaliyo o-Liyo, Tiyo lohama mayi 
roti, 2? wawu lapatao Tiyo losukuru wawu 
lodua lohile barakati ode Allahuta'ala wawu 
lomita-mitanga mota roti boyito wawu loloiya 
odiye, “Utiye batanga-U u wohi-U mayi ode 
olimongoli, alihu timongoli salamati. Pohutuwa 
mao utiye poela limongoli ola-U!” ?? Odito 
olo u pilohutu-Liyo wolo halati tuwa-tuwanga 
angguru tou timongoliyo yilapatao yilonga. 
Tiyo loloiya odiye, "Uti-utiyelo halati tuwa- 
tuwanga angguru tuwoto janjiya bohu to 
delomo duhu-U. Timi'idu timongoli mongilu 
pohutuwa mao uwito poela limongoli ola-U!” 
Odito u yiloiya li Isa. 2? Timi'idu timongoli 

monga roti wawu mongilu angguru wolo 
dudelo odito boyito, timongoli mopohabari lo 
opopate li Isa Eya sambe Tiyo mohuwalingayi. 

27 Sababu uwito, titalotita ta monga roti 
boyito wawu mongilu to halati lo angguru 
lo Eyanto wolo udila hemohurumati o-Liyo, 
tawu boyito hemohina batanga wawu duhu lo 
Eyanto. 28 Bo timi-timi'idu tawu musi mongyji 
batangaliyo lohihilawo wawu deuwito monga 
roti wawu mongilu to halati boyito. 2? Titalotita 
ta monga wawu mongilu odito boyito wawu 
dila mongaku deu u hepohutuwoliyo boyito o 
wumbuta wolo batanga li Isa, tiyo mo'otoduwo 
hukumani. 3? Ngohuntuwa to wolota limongoli 
ta molulupuhu wawu mongongoto, wawu 
woluwo ta ma lopowate sababu pasali boti. 

31 Wonu ito momarakisa batanganto lohihilawo, 
hukumani boyito dila medungga ode olanto. 
32Bo wonu ito mololimo hukumani monto 
Allahuta'ala, ito heajariyo-Liyo alihu ito dila 
mo'otapu hukumani pe'epe'enta wolo ta to 
duniya boti. 

33 Mongowutatu'u ngoimani, wau monasehati 
mayi olimongoli: Wonu timongoli moambuwa 
monga, timongoli musi mohi-himawa. 3? Wonu 
woluwo ta polangolo, lebe mopiyohu tiyo 
monga pomayi memulo to beleliyo, alihu 
oambuwa boyito dila mo'otapu hukumani 
monto Allahuta'ala. Pasali wuwuwewo dema 
aturuwou tou wau medungga mayi ode 
olimongoli. 

1 2 1 Mongowutata ngoimani, otohilau alihu 

otawa limongoli tomimbihu karuniya 

lonto Allahuta'ala. ? Otawa limongoli deu to 
wakutu timongoli dipo motota to Allahuta'ala, 
timongoli helapala wawu heotarikiya lo u 
hetubola ngopohiya lo Allahuta'ala u bubu 
boyito. 3 Uwitolo sababuliyo wau ohila 
mopopatatayi ode olimongoli deu diyaluwo 
ngota mao ta hemobisala kawa-kawasa to 
Roh lo Allahuta'ala mowali moloiya odiye, “Ti 
Isa Almasih yito ta yila'anati lo Allahuta'ala.” 
Wawu odito olo diyaluwo ngota mao ta 
mowali mongaku odiye, “Ti Isa yito Eya,” 
ngopohiya tawu boyito ta kawa-kawasa lo Roh 
lo Allahuta'ala. 

4 Openu herupa-rupawa karuniya lonto 
Allahuta'ala, bo Roh lo Allahuta'ala yito 
bo tuwawu. ? Wawu herupa-rupawa olo 
karaja mohinta to Eya, bo Eya yito bo 
tuwawu. ê Wawu herupa-rupawa olo huhutu 
u mo'olinggolabu, bo Allahuta'ala bo tuwawu 
ta hemokaraja unga'amila boyito to delomo 
tawu nga'amila. 7Bo Roh lo Allahuta'ala 
hemokaraja to timi-timi'idu tawu momantu 
momongu jama'ati. 3 Sababu ode tawu ngota 
Roh lo Allahuta'ala boyito mongohi mao 
karuniya mobisala wolo hikimati, wawu ode ta 
wuwewo Roh boyito olo mongohi mao karuniya 
mobisala wolo ilimu. ?Ode tawu ngota Roh 
boyito mongohi mao imani u molotolo, wawu 
ode ta wuwewo Tiyo mongohi mao karuniya 
mopo'oluli ta mongongoto. 1? Ode tawu ngota 
Roh boyito mongohi mao kawasa mohutu 
mujijat; wawu ode ta wuwewo Tiyo mongohi 
mao karuniya mopotunggulo wahyu lonto 

Allahuta'ala, wawu ode tawu wuwewo poli Tiyo 
mongohi mao karuniya u mopobedawo tonu 
u lonto Roh Allahuta'ala wawu tonu u dila. 
Ode tawu ngota Tiyo mongohi mao karuniya 
u mobisala to delomo baha-bahasala deli; 
wawu ode ta wuwewo Tiyo mongohi mao 
karuniya momituwa baha-bahasala boyito. 
11Bo Roh lo Allahuta'ala yito bo tuwawu ta 
hemokaraja unga'amila boti. Tiyo hemongohi 
mayi karuniya ode timi-timi'idu tawu odelo u 
okahandakiya-Liyo. 

12 Batanga tuwawu ngohuntuwa anggotaliyo. 
Nga'amila anggota lo batanga boyito openu 
ngohuntuwa, bo yimo-yimoa to batanga 
tuwawu; odito olo ito umati li Isa Almasih, 
openu ngohuntuwa bo tuwawu to o-Liyo. 13 Ito 
nga'amila tawu lo Yahudi meyalo tawu lo 
Yunani, wato meyalo ta maradeka, ma yilihuwa 
lo Allahuta'ala to delomo Roh lo Allahuta'ala 
u bo tuwawu alihu mowali batanga tuwawu. 
Wawu ito nga'amila ma kilawasa lo Roh lo 
Allahuta'ala boyito. 

14 Batanga lo manusiya yito dila bo tuwawu 
anggotaliyo, bo ngohuntuwa. t> Wonu humaya 
mao oato moloiya odiye, "Sababu wau dila 
olu'u, wau dila anggota lo batanga.” Loiya 
boyito dila banari. Dila ponga lo akali oato 
dila anggota lo batanga. !? Wawu humaya 
mao bulonga moloiya odiye, "Sababu wau dila 
mato, wau dila anggota lo batanga.” Loiya 
boyito dila banari. Dila ponga lo akali bulonga 
dila anggota lo batanga. 17 Odito olo wonu 
humaya mao batanga ngangawa'a botiye 

mato, wololo mowali mo'odungohu? Meyalo 
wonu batanga nga'amila bulonga, wololo 
batanga mo'obo uhetuwa-tuwawuwa? 18Bo 
Allahuta'ala ma lopotatapu mayi nga'amila 
anggota o bagiyangi wawu o tambati tuwawu 
to batanga odelo u okahandakiya-Liyo. 

19 Wonu humaya mao nga'amila anggota 

bo tuwawu, diyaluwo batanga. 2? Memangi 
ngohuntuwa anggota lo batanga, bo batanga 
vito bo tuwawu. 

21 Wolo uodito, mato dila mowali moloiya ode 
olu'u odiye, “Wau dila paralu olemu.” Wawu 
lunggongo dila mowali moloiya ode oato odiye, 
"Wau dila paralu olemu.” 22 Anggota lo batanga 
u heanggapuwonto molulupuhu, uwito paralu 
da'a olanto. 23 Wawu anggota lo batanga u 
dila mowali ontonga lo tawu herawatiyanto 
mopiyohu. 24 Wawu anggota lo batanga u dila 
mongola ontonga lo tawu hehuliyanto mao. 
Allahuta'ala ma lolusungi mayi batanganto 
boti odito, tunggulo ode anggota lo batanga 
u i'ilangi hepopoyimumutonto, ?? alihu dila 
mowali bubuaya to delomo batanga, bo alihu 
nga'amila anggota lo batanga u bebedawa 
boyito bibilohe wawu mobabantuwa. 2? Wawu 
wonu tala tuwawu lo anggota lo batanga susa, 
nga'amila anggota lo batanga mo'orasa ususa 
pe'epe'enta. Wonu tala tuwawu lo anggota 
lo batanga mo'otapu hurumati, nga'amila 
anggota lo batanga ma mengahe pe'epe'enta. 

27 U hepatujuwou deu timongoli nga'amila 
umati li Isa Almasih yito batanga tuwawu, 
deuwitoyito batanga li Isa Almasih, wawu 

ngota-ngota timongoli anggota lo batanga 
boyito. ?8 Bo Allahuta'ala ma lopotatapu 
mayi ngololota to delomo umati, bohuliyo 
ta mowali rasul, oluwoliyo ta mowali nabi, 
otoluliyo ta mowali guru lo Injili. Lapatao 
woluwo olo timongoliyo ta lo'otapu karuniya 
mohutu mujijat, ta mopo'oluli ta mongongoto, 
ta moturungiya, ta mowali tauwa wawu ta 
mobisala to delomo baha-bahasala deli. 
29 Dila nga'amila timongoliyo rasul, meyalo 
nabi meyalo guru lo Injili. Dila nga'amila 
olo timongoliyo ta lo'otapu karuniya mohutu 
mujijat, 3 meyalo mopo'oluli ta mongongoto, 
meyalo mobisala to delomo baha-bahasala deli 
meyalo momituwa baha-bahasala deli boyito. 
31 Sababu uwito, usahayi mao timongoli 
mo'otapu karuniya u lebe uda'a to wolota lo 
karuniya nga'amila boti. Wau mopotunu mayi 
ode olimongoli dalala u lebe mopiyohu. 
13 1 Openu wau mowali mobisala to 
delomo nga'amila bahasa lo manusiya 
wawu bahasa lo malaikati, bo wonu wau dila 
o toliango, openu boli wolo u bisalau dila 
o artiliyo tutuwawuwa wolo doromu wonu 
koko'olo mo'otingohu. ? Openu wau o karuniya 
mopotunggulo wahyu lonto Allahuta'ala wawu 
motota lo totonulala rahasiya wawu nga'amila 
ilimu wawu openu wau o imani molotolo u 
mowali molalila huidu, bo wonu wau dila o 
toliango, wau dila ohunaliyo. 3 Wawu openu 
wau ma molaya-layade mota nga'amila 
haratau ode ta misikini wawu mohudu mao 
batangau tumbilaliyo lo tulu tumu-tumulo, bo 

wonu wau dila o toliango, nga'amila huhutu'u 
boyito openu bo ngointi diyaluwo mao hunaliyo 
olau. 

4Ta motolianga yito sabari wawu mopiyohu 
haleliyo, tiyo dila mohihiya, tiyo dila mengelo 
wawu dila sombongiyolo. ? Ta motolianga 
yito o adabu wawu dila mololohe untungi 
ode batangaliyo lohihilawo. Tiyo dila ngointa 
moyingo wawu dila mollahuwa totala lo tawu. 
STiyo dila sanangi lo u dila adili, bo tiyo 
mengahu wolo u banari. 7 Tiyo mo'otahangi 
motanggungi uhetuwa-tuwawuwa, paracaya 
lo uhetuwa-tuwawuwa, hemoharapu 
uhetuwa-tuwawuwa wawu sabari modutola 
uhetuwa-tuwawuwa. 

8Tolianga yito dila o pulitiyo. Wahyu lonto 
Allahuta'ala o pulitiyo, baha-bahasalo ma 
moberenti wawu ilimu ma moli. 2Ilimunto dila 
molimomoto wawu wahyu lonto Allahuta'ala 
dipo nga'amila mongarati olanto. 1? Bo ma 
medungga mayi wakutuliyo Allahuta'ala 
ma mopodungga mayi lo u molimomoto, 
tunggulo u dila molimomota boyito ma 
popodiyaluwo-Liyo. 

11 Tou wau donggo kikio wau hemobisala, 
hemo'orasa wawu hemomikirangi odelo ta 
ukekei. Bo masatiya wau ma laidamango, 
sipati lo ta kekei boyito ma popodiyaluwou 
mao. t? Masatiya ito odelo ta hemomilohe 
wolilu lo gambari tuwawu u dila mopatato, 
bo ma medungga mayi wakutuliyo ito ma 
mo'onto wolo umopatato. Masatiya u otawau 
dipo molimomoto, bo ma medungga mayi 

wakutuliyo u otawau ma mowali molimomoto 
debo odelo Allahuta'ala motota lo batangau 
lohihilawo. 

13 Wolo uodito, masatiya boti tolo dalala 
u musi popouda'anto, deuwitoyito imani, 
harapani wawu toliango. Bo u lebe uda'a to 
wolotaliyo, deuwitoyito toliango. 

14 1 Lolohe mao limongoli tolianga boyito 

wawu usahayi mao timongoli mo'otapu 

karuniya monto Roh lo Allahuta'ala lebe-lebe 
lomao karuniya mopotunggulo wahyu lonto 
Allahuta'ala. ?Ta hemobisala to delomo 
baha-bahasala deli, dila hemobisala wolo 
manusiya, bo hemobisala wolo Allahuta'ala. 
Diyaluwo ngota mao ta mongarati lo u 
hebisalaliyo, sababu wolo Roh lo Allahuta'ala 
tiyo hemopotunggulayi lo pasa-pasaliyala u 
rahasiya. 3 Bo ta hemopotunggulo wahyu lonto 
Allahuta'ala, tiyo hemobisala ode manusiya. 
Loiyaliyo boyito hemomongu, hemonasehati 
wawu hemohiburu manusiya. “Ta hemobisala 
to delomo baha-bahasala deli hemomongu 
batangaliyo lohihilawo, bo ta hemopotunggulo 
wahyu lonto Allahuta'ala, tiyo hemomongu 
jama'ati. 

> Otohilau alihu timongoli nga'amila mowali 
mobisala to delomo baha-bahasala deli. 
Bo lebe mao leto wau motohilawo alihu 
timongoli mowali mopotunggulo wahyu lonto 
Allahuta'ala. Sababu ta hemopotunggulo 
wahyu boyito lebe ohunaliyo popobandingiyo 
mao wolo ta hemobisala to delomo baha- 
bahasala deli, ngopohiya wonu tawu boyito 


1 KORINTUS 14.6-13 42 


mowali momituwa mayi baha-bahasala 
boyito, sambe jama'ati mowali bonguloliyo. 
5 Mongowutata ngoimani, wonu wau monao 
mayi ode olimongoli wawu hemobisala to 
delomo baha-bahasala deli, diyaluwo mao 
hunaliyo olimongoli, ngopohiya wonu wau 
momituwa mayi ode olimongoli niyati lo 
Allahuta'ala, ilimu, wahyu wawu pongajari. 
7Tutuwawuwa wolo pilakasi u dila o 
nyawaliyo, bo o tingohiyo odelo tulali wawu 
kecapi. Tawu dila mowali mongarati lahu wolo 
u hepomanyanyi lo tulali wawu kecapi boyito 
wonu dila mopatato lahuliyo. 3 Wonu torompet 
dila mopatato tingohiyo, diyaluwo mao ta 
sadiya monao ode popateya. ? Odito olo wonu 
timongoli mobisala to delomo baha-bahasala 
deli. Wonu timongoli dila mopohuna mayi 
loloiya u mopatato, diyaluwo tawu ta mowali 
mongarati lo u heloiya limongoli. Loiya 
limongoli boyito dila ohunaliyo openu bo 
ngointi mao! t? To duniya boti ngohuntuwa 
tililahepa lo bahasa, openu boli odito, diyaluwo 
tuwawu mao u dila o pituwaliyo. !! Bo wonu 
wau dila motota lo pituwa lo bahasa boyito, 
wau mowali tawu deli tota hemopohuna lo 
bahasa boyito wawu tiyo mowali tawu deli 
olo to olau. 1? Odito olo timongoli, timongoli 
memangi hepongusahawa mo'otapu karuniya 
monto Roh lo Allahuta'ala. Bo lebe mao leto 
timongoli musi mongusaha mopohuna lo 
nga'amila karuniya boyito momongu jama'ati. 
13 Jwitolo sababuliyo ta hemobisala to delomo 
bahasa deli, tiyo musi mohile ode Allahuta'ala 

alihu mo'otapu karuniya momituwa bahasa 
boyito. '?Wonu wau hemodua to delomo 
bahasa deli, roh ulau u hemodua wawu 
pikirangiu dila mongarati wolo-wolo. 1? Wonu 
odito, utiye u ma pohutuwou: Wau ma 
modua wolo roh ulau, bo wau olo ma modua 
wolo pikirangiu. Wau ma momanyanyi wawu 
momuji Allahuta'ala wolo roh ulau, bo wau olo 
ma momanyanyi wawu momyji Allahuta'ala 
wolo pikirangiu. 19 Wonu yio mosukuru wolo 
roh ulemu, tawu ta dipo motota wolo-wolo ta 
mo'odungohe olemu, dila molametayi amin to 
sukurumu boyito, sababu tiyo dila mongarati lo 
u hebisalamu boyito. 1” Openu boli sukurumu 
boyito mayilaba piyohiyo, bo tawu boyito dila 
mowali mobongu imaniliyo. 

18 Wau mosukuru ode Allahuta'ala deu wau 
mowali mobisala to delomo bahasa deli lebe 
mao limongoli nga'amila. 19 Bo to jama'ati 
wau lebe motohilawo molanggula loiya limo 
lotahe u ongaratiyanto mowali pongajari 
popobandingiyo mao wolo loiya helihu-lihuwa 
to delomo bahasa deli. 

20 Mongowutata ngoimani, timongoli 
dila hepomikirangi odelo ta kekeingo. Bo 
pomikirangi mola odelo ta dudulamango, 
ngopohiya to delomo pasali lo umohutu 
u moleto, timongoli musi mowali odelo ta 
ukekeingo. 2! To kitabi woluwo tula-tuladu 
odiye, ”Moli tawu ta o bahasa deli wawu 
moli tunggilo tawu deli Wau ma mobisala 
ode umati boti. Openu odito, timongoliyo 
dila modungohe ola-U.” Odito Pirimani lo 

Allahuta'ala. 2? Sababu uwito, bahasa deli 
vito tuwota ode ta dipo paracaya, dila ode ta 
ma paracaya. Wawu karuniya mopotunggulo 
wahyu lonto Allahuta'ala tuwota ode ta o imani, 
dila ode ta dila o imani. 23 Sababu uwito, wonu 
nga'amila jama'ati heambuwa wawu timi'idu 
tawu hepobisalawa to delomo bahasa deli, 
lapatao lomaso mayi tawu-tawuwala ta dila 
motota wolo-wolo meyambo tawu-tawuwala 
ta dila o imani, timongoliyo ma moloiya 

deu timongoli boti hebiyonga. 24Bo wonu 
nga'amila ta hebisalawa hepopotunggula lo 
wahyu lonto Allahuta'ala, lapatao lomaso mayi 
ta dila motota wolo-wolo meyalo ta dila o 
imani, tiyo ma otuhata lo u ilodungoheliyo 
nga'amila wawu ma motoloela nga'amila 
dusaliyo. ?? Totonulala rahasiya to delomo 
hilaliyo ma mowali mopatato oliyo, tunggulo 
tiyo ma mosujudu molubo Allahuta'ala wawu 
ma moloiya odiye, "Otutu Allahuta'ala woluwo 
to wolota limongoli.” 

26 Wolo uodito mongowutata ngoimani, utiye 
patuju lo u hebisalau ode olimongoli: Wonu 
timongoli moibadati, woluwo ta momanyanyi, 
tawu wuwewo mongajari, woluwo ta 
mopotunggulo niyati lo Allahuta'ala. Wawu 
tawu wuwewo mobisala to delomo bahasa 
deli wawu tawu wuwewo poli momituwa 
mayi bahasa boyito. Bo unga'amila boyito 
musi popohunala momongu jama'ati. 2? Wonu 
woluwo ta mobisala to delomo bahasa deli, 
mowali dulota meyalo pulito dataliyo towulota, 
mogagantiya wawu musi woluwo ta momituwa 


1 KORINTUS 14.28-37 45 


mayi bahasa boyito. 23 Wonu diyaluwo ta 
mowali momituwa mayi bahasa boyito, ta 
hepobisalawa lo bahasa deli boyito musi 
motipo'oyo to ibadati boyito, bo mowali 
mobisala ode batangaliyo lohihilawo wawu 
ode Allahuta'ala. 2? Ode olimongoliyo ta 
lo'otapu karuniya nabi, mowali dulota meyalo 
towulota ta mopotunggulo wahyu lonto 
Allahuta'ala wawu tawu wuwewo motimbangi 
u hebisalaliyo mayi boyito. 3? Bo wonu woluwo 
ta lololimo potunu lonto Allahuta'ala to 
wolota lo ta woluwo teto, ta hemopotunggulo 
wahyu boyito musi moberentipo. 3! Memangi 
ngota-ngota timongoli nga'amila mowali 
mopotunggulo wahyu lonto Allahuta'ala, alihu 
nga'amila mowali mobalajari wawu mo'otapu 
nasehati. 3? Nabi mowali mongaturu rohliyo 
tou mopotunggulo wahyu lonto Allahuta'ala. 
33 Sababu Allahuta'ala dila motohilawo lo 
u ambulati, bo u a'aturu. Odelo u woluwo 
to nga'amila jama'ati lo tawu-tawuwala 
ta tilulawoto Allahuta'ala, 34to delomo 
timi'idu ibadati mongobuwa musi motipo'oyo. 
Timongoliyo dila mowali mobisala wawu musi 
mota'aluku odelo u ma tula-tulade to delomo 
kitabi lo Tawurat. 3? Wonu woluwo u ohila 
pobalajari limongoliyo, timongoliyo mowali 
mohintu to hiyali mongoliyo lohihilawo to bele, 
sababu dila o adabu mongobuwa mobisala to 
delomo ibadati. 

36 Pirimani lo Allahuta'ala lotuhutayi dila 
loli olimongoli wawu dila pilopotungguliyo 
bo ode olimongoli wambao. 3” Wonu woluwo 


1 KORINTUS 14.38-15.5 46 


tawu ngota ta hemonganggapu batangaliyo 
lo'otapu karuniya mopotunggulo wahyu 

lonto Allahuta'ala meyambo karuniya rohani 
wuwewo mao, musi otawaliyo deu nga'amila 
u tiluladu'u mayi ode olimongoli boti parenta 
lo Eyanto. 38 Bo wonu woluwo ta dila satuju lo 
unga'amila boti, lipata lomao tiyo. 

39 Wolo uodito mongowutatu'u, usahayi mao 
timongoli mo'otapu karuniya mopotunggulo 
wahyu lonto Allahuta'ala wawu dila mao enteli 
limongoli ta mobisala to delomo baha-bahasala 
deli. 10 Bo pohutuwa mao limongoli unga'amila 
boti wolo adabu wawu a'aturu. 

1 5 1 Mongowutata ngoimani, masatiya 
wau muli mopoela mayi olimongoli 
habari mopiyohu tomimbihu ti Isa Almasih 
u pilopotunggulu'u mayi ode olimongoli. 
Timongoli ma lololimo wawu hedihima 
mototoheto habari boyito. 2? Habari mopiyohu 
u pilopotunggulu'u mayi ode olimongoli 
boyito, mo'osalamati wonu dihima limongoli 
mototoheto, ngopohiya wonu woluwo 
pongajari wuwewo u hedihima olimongoli, 
tunggulo imani limongoli dila ilohunaliyo. 

3U lebe paralu u ma tilolimou mayi lohihilawo 
ma pilopotunggulu'u mayi ode olimongoli, 
deuwitoyito ti Isa Almasih ma yilate sababu 
dusanto nga'amila odelo u tula-tulade to 
delomo kitabi. “Tiyo ma yilobungiyo wawu 
ma bilongu mayi lo Allahuta'ala to dulahe 
otoluliyo, odelo u tula-tulade to delomo kitabi. 
“Tiyo ma lopobiloheyi lo batanga-Liyo ode 
ole Petrus wawu ode mongomuri-Liyo ta 

mopuladulota. "Lapatao uwito, to wakutu 
tuwawu Tiyo lopobiloheyi lo batanga-Liyo ode 
mongowutatunto ta lebe lo ulimolohetutolota. 
Ngohuntuwa to wolota limongoliyo ta donggo 
hetumula sambe masatiya, bo woluwo olo ta 
ma lopowate. 7 Lapatao Tiyo lotibilohu ode ole 
Yakobus. To wakutu tuwawu poli lotibilohu ode 
nga'amila rasul. 

8 Pulitiyo da'a Tiyo lopobiloheyi lo batanga- 
Liyo ode olau ta pilotutuliyo mayi dila to 
wakutuliyo. ? Wau boti ta hina da'a to wolota 
lo nga'amila rasul. Wau dila patuti tanggulala 
rasul, sababu wau ma longarinaya jama'ati 
lo Allahuta'ala. 19 Bo sababu toliango wawu 
karuniya lo Allahuta'ala, wau ma lowali odelo u 
masatiya boti. Toliango wawu karuniya boyito 
ma ilohunaliyo, sababu wau ma lokaraja 
lebe to'otutuwa popobandingiyo wolo rasul 
wuwewo, bo u banari dila wau ta lokaraja bo 
toliango Allahuta'ala u woluwo to olau. +t Wau 
meyalo rasul wuwewo ta lopotunggulo habari 
mopiyohu ode olimongoli dila paralu. U paralu 
deu habari mopiyohe boyito ma tilunggulayi 
ode olimongoli wawu timongoli ma lololimo 
wawu pilaracaya. 

12 Ma ilodungoheu woluwo ngololota to wolota 
limongoli ta hepoloiyawa deu ta ma lopowate 
didu muli tumumulayi. Uwito lalawaniya wolo 
u ma pilopotunggulayi lami ode olimongoli deu 
ti Isa Almasih ma bilongu mayi lo Allahuta'ala 
lonto kuburu. 13 Wonu ta ma lopowate dila muli 
popotumulo mayi lo Allahuta'ala, deboliliyo 
mao ti Isa olo dila bilongu-Liyo mayi lonto 

kuburu. 1?Wonu ti Isa dila bilongu mayi lo 
Allahuta'ala lonto kuburu, deboliliyo mao dila 
ohunaliyo habari u pilopotunggulayi lami ode 
olimongoli wawu dila ohunaliyo olo timongoli 
lowali paracaya. !? Wonu banari Allahuta'ala 
dila lopobongu mayi oli Isa Almasih wawu ta 
ma lopowate olo dila muli bongulo-Liyo mayi, 
ma lopatato ami lohimbulo tomimbihu huhutu 
lo Allahuta'ala, sababu ami ma loposambewo 
mayi deu Allahuta'ala ma lopobongu mayi oli 
Isa Almasih. 18 Wonu banari ta ma lopowate 
dila bongulo mayi lo Allahuta'ala, deboliliyo 
mao ti Isa Almasih olo dila bilongu-Liyo 
mayi lonto kuburu. 17 Wawu wonu ti Isa 
Almasih dila bilongu mayi lo Allahuta'ala 
lonto kuburu, deboliliyo mao dila ohunaliyo 
imani limongoli wawu dusa limongoli dipo 
ilambungu lo Allahuta'ala. 19 Wonu odito, 
nga'amila ta ma lopowate openu paracaya 
ode oli Almasih tatapu binasa. !? Wonu bo tou 
hetumula to duniya boti ito hepoharapuwa ode 
oli Isa Almasih, ito boti ma yirugi wawu bo 
mo'otoliango lebe mao lo manusiya nga'amila. 
20 Bo tutuliyotutu ti Isa Almasih memangi 
ma bilongu mayi lo Allahuta'ala lonto kuburu. 
Tiyo ta bohuliyo to wolota limongoliyo ta ma 
bongulo mayi lo Allahuta'ala lonto kuburu. 
21 Tutuwawuwa wolo mawutu yiloluwo sababu 
tawu ngota; odito olo obobongu mayi lo tawu 
monto kuburu yiloluwo sababu Tawu ngota. 
22 Sababu nga'amila tawu ta o wumbuta woli 
nabi Adam ma mate, odito olo nga'amila 
tawu ta o wumbuta woli Isa Almasih ma 

muli popotumulo mayi lo Allahuta'ala. 
23Timi-timi'idu tawu ma popotumulo mayi lo 
Allahuta'ala motu'ude lo wakutuliyo. Ta lemulo 
pilopotumulayi lo Allahuta'ala, deuwitoyito ti 
Isa Almasih. Lapatao tou ti Isa Almasih ma 
mohuwalingayi ode duniya, nga'amila umati- 
Liyo ma popotumulo mayi lo Allahuta'ala. 

24[ apatao ti Isa Almasih ma mopodiyalu 

mao lo totonulala pomarenta, kawasa 

wawu lotolo. Wawu Tiyo ma mohudu mao 
Yiladiya-Liyo ode Allahuta'ala ti Papa, lapatao 
ma medungga pulito uhetuwa-tuwawuwa. 
25Ti Isa Almasih ma momarenta mowali 
olongiya sambe Allahuta'ala mopota'aluku 
mao nga'amila musu-Liyo to tibawa lo oati 
Isa. ??Musu pulitiyo ta popodiyaluwo lo 
Allahuta'ala, deuwitoyito mawutu. 27 Odelo 
loiya tula-tulade to kitabi li nabi Dawud 
odiye, “Tiyo ma lopota'aluku mao lo uhetuwa- 
tuwawuwa to tibawa lo oa-Tiyo.” Patuju li nabi 
Dawud tomimbihu uhetuwa-tuwawuwa ma 
pilopota'aluku-Liyo mopatato Allahuta'ala dila 
maso-maso teto. 23 Bo tou uhetuwa-tuwawuwa 
ma pilopota'aluku-Liyo to tibawa lo oati 

Isa, Tiyo ta Walao Allahuta'ala boyito ma 
mota'aluku ode Allahuta'ala ti Papa-Liyo ta ma 
lopota'aluku lo uhetuwa-tuwawuwa to tibawa 
lo oa-Tiyo, alihu Allahuta'ala mowali bungo lo 
uhetuwa-tuwawuwa. 

29 Wonu dila odito, wolo hunaliyo tawu- 
tawuwala to wolota limongoli ta hepoilihuwa 
ode ta ma lopowate? Wonu ta ma lopowate 
dila mobobongu mayi, dila ponga lo 

akali timongoliyo yinawo lihuwaliyo ode 
olimongoliyo ta ma lopowate. 3? Wonu ta ma 
lopowate dila bongulo mayi lo Allahuta'ala, dila 
ohunaliyo ami ngohuyi-ngohuyi hemotaluwa 
wolo umo'otopotala. 3! Timi'idu dulahu wau 
hemolotaluwa wolo mawutu. Wau barani 
moloiya odito sababu wau sanangi ode 
olimongoli ta ma lowali haku'u to delomi Isa 
Almasih Eyanto. 3? Wonu bo motidasari to 
pikirangi lo manusiya, dila ohunaliyo wau to 
kota lo Epesus botiya ma odelo ta lolohuluwa 
wolo binatangi mongala tawu. Wonu tawu ta 
ma lopowate dila bongulo mayi lo Allahuta'ala, 
lebe mopiyohu ito mohutu u heloiya lo ta 
hepotoloduniyawa odiye, “Dulo ito monga 
wawu mongilu, sababu lombu ito ma mate.” 

33 Po'odaha timongoli oakaliya lo ta 
hepotoloduniyawa boyito, sababu 
mosahabatiya wolo tawu moleto mowali 
tawu moleta olo. 3#Potoloela lomola timongoli 
masatiya wawu didu potihutu-hutu dusa! 
Tu'udiyo timongoli molito, sababu to wolota 
limongoli donggo woluwo ta dila motota lo 
Allahuta'ala. 

35 Tantu woluwo ta mohintu odiye, "Wololo 
ta ma lopowate popobongulo mayi lo 
Allahuta'ala? Wawu wolo batanga wololo 
timongoliyo mobobongu mayi?” 3? Weyi ta 
mohulodu! U pomulomu mao to huta yito 
dila tumumulo wonu bili boyito dila matepo 
memulo. 37 Wawu u pomulomu mao dila 
batangiyo lo bili boyito, bo botuliyo odelo 
bili lo pale meyalo bili wuwewo mao. ?8 Bo 

Allahuta'ala ta mongohi mayi batangiyo 
ode bili boyito odelo u okohondakiya-Liyo, 
Tiyo mongohi mao ode tili-tililahepala lo bili 
batangiyo lohihilawo. 

39 Nga'amila u o nyawaliyo to duniya boti dila 
tutuwawuwa. Manusiya, binatangi, burungi 
wawu uponula dila tutuwawuwa rupaliyo. 

40 Tinelo totonulala u to hulungo bebedawa 

lo tinelo totonulala u to duniya. “1 Tinelo 
matolodulahu bebedawa lo tinelo hulalo. Wawu 
tinelo hulalo bebedawa lo tinelo poliyama. 
Wawu tinelo poliyama ngobotu bebedawa lo 
tinelo poliyama wuwewoliyo mao. 

42 Odito olo wolo obobongu mayi lo ta 
ma lopowate. Odelo bili pilomuloliyo, odito 
olo batanga lo manusiya u mowali binasa 
yilobungiyo, bo u popobongulo mayi lo 
Allahuta'ala batanga kakali. “To wakutu 
yilobungiyo batanga boyito hina-hina, bo to 
wakutu popobongulo mayi lo Allahuta'ala to 
delomo umasahuru. Yilobungiyo to delomo 
lupuhu, bongulo-Liyo mayi to delomo lotolo. 
44) yilobungiyo batanga jasmani, bo u 
popobongulo mayi lo Allahuta'ala batanga 
rohani. Woluwo batanga jasmani, woluwo olo 
batanga rohani. > Odelo loiya tula-tulade to 
kitabi deu manusiya ma lowali tilumumulo, 
deuwitoyito ti Adam bohuliyo. Bo ti Adam 
pulitiyo Roh u mo'otumulo. 48 Bo ta bohuliyo 
ledungga mayi ta jasmani, lapatao Ta pulitiyo 
ledungga mayi ta rohani. 47 Manusiya ta 
bohuliyo pilopowali lo Allahuta'ala lonto huta 
wawu asaliliyo lonto duniya, bo Manusiya 

oluwoliyo asaliliyo lonto soroga. 48 Tawu- 
tawuwala to duniya boti tutuwawuwa woli 
nabi Adam ta pilopowali lo Allahuta'ala lonto 
huta, bo tawu-tawuwala ta ma lowali haku lo 
soroga, ma mowali odelo Tiyo ta lonto soroga, 
deuwitoyito ti Isa Almasih. “Ito masatiya 
odelo ti nabi Adam ta pilopowali lo Allahuta'ala 
lonto huta. Bo ma medungga mayi wakutuliyo 
ito olo ma mowali odelo ti Isa Almasih ta lonto 
soroga. 

59 Mongowutata ngoimani, utiye u ohila 
poleleu mayi ode olimongoli deu dagingi 
wawu duhu, deuwitoyito batanganto boti, 
dila mo'otapu bahagiyangi to Yiladiya lo 
Allahuta'ala wawu u mowali binasa dila 
mo'otapu bahagiyangi to delomo u kakali. 

"1 Ototayi mao: Wau mopopatatayi lo 
rahasiya tuwawu ode olimongoli deu ito dila 
mate nga'amila, bo ito nga'amila ma bolio 
lo Allahuta'ala. ?2To wakutu sanggakala 
pulitiyo ma mo'otingoheyi to dulahu ukiyama, 
tawu-tawuwala ta ma lopowate ma muli 
popobongulo mayi lo Allahuta'ala wawu 
wohiya-Liyo mao batanga kakali. Wawu ito ta 
donggo hetumula ma bolio-Liyo. Unga'amila 
boyito ma mowali tou ngointa mola lomato. 
“SU mowali binasa boti musi gantiyala lo u 
kakali wawu batanga u mowali mate boti musi 
gantiyala lo u dila mowali mate. >? Wawu tou 
u binasa boti ma leganti lo u kakali wawu u 
mowali mate boti ma leganti lo u dila mowali 
mate, ma meganapu Pirimani u tula-tulade to 
kitabi odiye, “Mawutu ma diduluwo; usalamati 

ma ledungga. >? Weyi mawutu, ma diduluwo 
lotolumu! Weyi mawutu, ma diduluwo 
bisamu!” Odito Pirimani tula-tulade to kitabi. 
591to mate sababu dusa wawu dusa ma lowali 
ilotawanto loli hukum lo Tawurat. ?” Bo sukuru 
ode Allahuta'ala ta longohi mayi ode olanto 
usalamati loli oli Isa Almasih Eyanto! 

58 Wolo uodito mongowutata ta otoliangu'u, 
po'olotola lomola imani limongoli wawu 
dahayi imilingo. Karajayi lomola turusi wolo 
uto'otutuwa karaja li Isa Eya, sababu otawa 
limongoli deu nga'amila u hekaraja limongoli 
ode Eyanto ohunaliyo. 

1 6 1 Tomimbihu doyi u heyimo'o limongoli 

u pomantu limongoli tawu-tawuwala ta 
tilulawoto Allahuta'ala to kota lo Yerusalem, 
poleleu mayi alihu timongoli mohutu mao 
odelo potunu u ma yilohiu mayi ode nga'amila 
jama'ati to propinsi lo Galatiya. ?Timi'idu 
dulahu ahadi timongoli musi mopowiwi wawu 
molahu mao doyi motu'ude lo tilapuli mongoli, 
alihu yimo'o doyi boyito dila dema tumulala 
tou wau ma medungga mayi ode olimongoli. 
3 Tou wau ma medungga mayi ode olimongoli, 
wau ma mopoahu tawu-tawuwala ta paracaya 
limongoli modepita sumbangan limongoli ode 
kota lo Yerusalem pe'epe'enta wolo tuladu'u. 
4Wonu lebe mopiyohu wau monao, wau ma 
monao wolimongoliyo pe'epe'enta. 

“Wau ma monao mayi ode olimongoli tou 
wau ma monto propinsi lo Makedoniya, sababu 
wau musi moli propinsi boyito. € Wawu to 
kota lo Korintus wau ma motitola mohihewo 

ngope'e wolimongoli motalawa mao ngohilayao 
sembo lo dupota da'a, tunggulo timongoli 
mowali moturungi olau mopoturusi lo nonaou. 
7To nonaou pe'enta boti wau dila yinawo 
modunggaya wolimongoli bo ngointa mola. 
Wau hemoharapu mowali motitola wolimongoli 
debo mohihewo, wonu okahandakiya lo 
Eyanto. 

8 Wau o niyati motitola to kota lo Epesus 
botiya sambe ode dulahu Pentakosta, ? sababu 
teya ngohuntuwa hiyanga hiluo mayi lo 
Allahuta'ala ode olau mokaraja u ohunaliyo 
openu ngohuntuwa ta hepomubula. 

10 Wonu te Timotiwus monao mayi ode 
olimongoli, usahayi mao alihu tiyo motitola 
to wolota limongoli wolo udila mohe, sababu 
tiyo olo hemokaraja karaja lo Eyanto odelo 
wau. #H Po'odaha woluwo ta mohentea 
oliyo! Bo turungi mao tiyo alihu tiyo mowali 
mopoturusi mayi lo nonaoliyo wolo usalamati 
mohuwalingayi ode olau, sababu wau wolo 
mongowutata ngoimani wuwewo hepohimawa 
oliyo. 

12 Tomimbihu wutatonto te Apolos, wau 
mololayita hemohuntula oliyo, alihu tiyo 
pe'epe'enta wolo mongowutata ngoimani 
wuwewo monao mayi ode olimongoli. Bo 
tiyo dipo yinawo monao mayi ode olimongoli 
to wakutu membide boti. Wonu ma o 
hiyanga mopiyohu, tiyo ma monao mayi ode 
olimongoli. 

13 pp'odahawa batanga limongoli. Po'olotola 
mola imani limongoli. Potibarani mola wawu 

tatapu molotolo. !4 Nga'amila huhutu limongoli 
pohutuwa mao wolo tolianga polu-polu. 

15 Woluwo hihileu tuwawu ode olimongoli, 
mongowutatu'u. Otawa limongoli deu te 
Stepanas wolo ta ngotiluwango beleliyo yito ta 
bohu-bohuliyo lotobati to propinsi lo Ahaya. 
Timongoliyo wolo uto'otutuwa hepomantuwa 
tawu-tawuwala ta tilulawoto Allahuta'ala. 

16 Sababu uwito, ta'ati mao ta odito wawu 
ta'ati mao olo nga'amila tawu ta hepokarajawa 
pe'epe'enta wolimongoliyo. 

17 Wau yilengahu tou te Stepanas wole 
Portunatus wawu te Ahayikus ledungga 
mayi lonto kota lo Korintus. Timongoliyo 
mopoyimumutao u i'ilangi to olau sababu 
timongoli diyaluwo teya. 19Timongoliyo ma 
lo'ohiburu hilau debo odelo timongoliyo 
ma lo'ohiburu hila limongoli. Haragayi mao 
tawu-tawuwala ta odelo timongoliyo! 

19 Salamu ode olimongoli lonto nga'amila 
jama'ati to propinsi lo Asiya botiya. Te 
Akwila woli Priskila wawu jama'ati to bele 
limongoliyo olo lopipiuwa lolawo mayi salamu 
ode olimongoli to delomo tanggulo Eyanto. 
20 Salamu ode olimongoli lonto nga'amila 
mongowutata ngoimani teya. Posasalamuwa 
mao timongoli wolo toliango. 

21 Salamu lonto olau. Salamu boti wau 
lohihilawo ta loluladeyi. 

22 Titalotita ta dila motoliangi Isa Almasih 
Eyanto, tiyo la'anatiyo lo Allahuta'ala. 
Maranata, deboliliyo mao ponao lomayi Eya 
lami! 

23Ti Isa Almasih Eyanto mongohi mayi 
barakati ode olimongoli. 

24 Toliangu'u lalayita wolimongoli nga'amila 
to delomo tangguli Isa Almasih. Salamu'u, 
Pawulus 


2 KORINTUS 


1 1 Salamu lonto ole Pawulus ta 
ilokohondakiya lo Allahuta'ala lowali 
rasul li Isa Almasih wawu lonto ole Timotiwus 
wutatonto ngoimani ode jama'ati lo 
Allahuta'ala to kota lo Korintus wawu nga'amila 
ta tilulawoto Allahuta'ala to nga'amila tambati 
to propinsi lo Ahaya. ? Allahuta'ala ti Papanto 
wawu ti Isa Almasih Eyanto ma mongohi 
mayi rahmati wawu udame ode olimongoli 
mololayita. 

3 Patuti pujiyolo Allahuta'ala ti Papa li Isa 
Almasih Eyanto, deuwitoyito ti Papa ta 
mura hila-Liyo wawu Tiyo bungo lo hiburu. 
4Tiyo ta hemohiburu olami to delomo ususa 
nga'amila heoalamiya lami, tunggulo ami 
mowali mohiburu olimongoliyo ta hemo'oalami 
tili-tililahepala lo ususa wolo hiburu u tilolimo 
lami lonto Allahuta'ala boyito. °? Odelo data 
lo sikisa li Isa Almasih u ma dilutola lami, 
odito olo dataliyo lo hiburu u ma tilolimo 
lami lonto Allahuta'ala loli oli Isa Almasih. 
5Tou ami hesikisawa, uwito mowali dalalo 
olimongoli mololimo hiburu alihu timongoli 
salamati. Tou ami hehiburuwo lo Allahuta'ala, 
uwito mowali dalalo olimongoli hiburuwo lo 
Allahuta'ala, tunggulo timongoli mo'otahangi 
modutola usikisa odelo u hedutola lami olo. 
7 Ami yiyakini wawu dila pe'enta mao bimbangi 
tomimbihu timongoli nga'amila, sababu otawa 

lami wonu timongoli ma lo'otoduwo usikisa 
odelo u lotoduwo lami, timongoli olo ma 
mololimo hiburu odelo u ma tilolimo lami. 
8Mongowutata ngoimani, otohila lami alihu 
otawa limongoli u dilutola lami to propinsi 
lo Asiya. Ususa tilanggungi lami mayilaba 
buhetiyo ma yilimbata tou omambowa lami, 
tunggulo ami ma ngope'e didu o harapani 
tumumulo. ? Ami ma hemo'orasa odelo ta ma 
lo'otapu hukumani mate. Bo pasali boyito 
lowali, alihu ami dila moharapu ode batanga 
lami lohihilawo, bo ode Allahuta'ala ta mowali 
mopobongu mayi lo ta ma lopowate. I9 Tiyo ta 
ma loposalamati olami lonto opopate u mo'ohe 
boyito wawu Tiyo olo ta ma moposalamati 
olami to dulahe hedunggawa mayi. Ode o-Liyo 
ami hepoharapuwa deu Tiyo moposalamati 
olami poli. 1! Timongoli hepomantuwa olami 
moli dua limongoli, tunggulo ngohuntuwa 
tawu wuwewo ma mosukuru ode Allahuta'ala 
to karuniya u yilohi-Liyo ode olami, sababu 
timongoli lalayita hepoduawa. 

12 Utiye u mo'osanangi olami deu ami 
hetumula to duniya boti wolo hilawo beresi to 
talu lo Allahuta'ala. Ami lohutu odito ode tawu 
nga'amila lebe-lebe lomao ode olimongoli 
nga'amila, dila sababu hikimati lo manusiya, 
bo sababu karuniya lo Allahuta'ala. 13 Pasali 
u tiluladeyi lami ode olimongoli to delomo 
tulade botiye dila o pituwa wuwewo mao 
ngopohiya u mowali pobaca wawu pahamuwo 
limongoli. Wau hemoharapu unga'amila boyito 
mowali pahamuwo limongoli. !? Memangi 

boheli ngotayadu u otawa limongoli tomimbihu 
batanga lami, bo ami hepoharapuwa timongoli 
mowali pahamu otutu tomimbihu ami, 
tunggulo to dulahe odudungga mayi li Isa 
Almasih Eyanto, timongoli mowali sanangi ode 
olami odelo ami sanangi ode olimongoli. 

15 Wolo uyiyakini odito, wau tou bobohuwaliyo 
mao loniyati monao mayi ode olimongoli, 
alihu timongoli mololimo barakati po'oluwo. 
19To nonaou ode propinsi lo Makedoniya 
bohuliyo wau o niyatiu mohepitayi memulo ode 
olimongoli to kota lo Korintus. Monto propinsi 
lo Makedoniya wau muli mohuwalingayi ode 
olimongoli wawu timongoli mowali momantu 
olau mopoturusi lo nonaou ode lipu lo Yudeya. 
17Bo wau ma lomolia niyati boyito. Uwito 
dila mowali pohutu sababu deu wau dila 
mowali dihimala to u hebisalau. Meyambo 
wau hemohutu roncana odelo ta to duniya, 
ngope'e mola o'o wawu ngope'e mola dila. 

18 Wolo uhemolanggula tanggulo Allahuta'ala 
ta mowali paracayalo, janjiyau ode olimongoli 
dila ngope'e mola o'o wawu ngope'e mola 
dila. 19 Wau ma lopohabari mayi li Isa Almasih 
Walao Allahuta'ala ode olimongoli, odito olo te 
Silas wawu te Timotiwus. Ti Isa Almasih yito 
dila tawu ta ngope'e mola molele o'o wawu 
ngope'e mola olo molele dila. Bo to o-Liyo 

bo woluwo o'o, ?? sababu loli oli Isa Almasih 
Allahuta'ala ma loloiya mayi o'o to delomo 
nga'amila janjiya-Liyo. Uwito sababuliyo 

ito molametayi amin to delomo tangguli 

Isa Almasih mopomasahuru lo Allahuta'ala. 

21Tiyo ta ma lopo'olotola olami pe'epe'enta 
wolimongoli to delomo oli Isa Almasih, debo 
odelo Tiyo ma lolulawota olanto mohinta 
o-Liyo. 22 Tiyo ta lopodutu mao lo capu deu 
ito haku-Liyo wawu longohi mayi Roh lo 
Allahuta'ala momaso ode delomo hilanto 
mowali tuwoto deu Tiyo ma mongohi mayi ode 
olanto nga'amila u ma pilojanjiya-Liyo. 

23 Pllahuta'ala sakusiu sababu otawa-Liyo 
u to delomo hilau. Wau dila lomata lonao 
mayi ode kota lo Korintus, sababu wau dila 
yinawo muli mopo'osusa olimongoli. 2? Ami 
dila o patuju mongaturu imani limongoli, 
sababu imani limongoli ode oli Isa Almasih 
ma molotolo. Bo ami ohilawo mokaraja 
pe'epe'enta wolimongoli, alihu timongoli lebe 
mengahu. 

2 1 Wau ma lomutusani to delomo hilau deu 

wau dilalo monao mayi ode olimongoli 

wonu bo mo'osusa olimongoli. ? Wonu wau 
mopo'osusa olimongoli, ma diduluwo ta 
mopowengahe hilau ngopohiya mao limongoli 
ta hesusawa sababu wau. 3 Wawu uwitolo 
patuju lo tuladu'u botiye, alihu wonu wau 
monao mayi, dila bo mo'otapu ususa monto 
olimongoli. Tu'udiyo wau mo'otapu usanangi 
monto olimongoli. Wau yiyakini limongoli 
nga'amila deu wengahu'u yito wengahi 
mongoli nga'amila olo. “Tou wau loluladeyi 
tulade yilalu mao ode olimongoli, hilau otutu 
balisa wawu wolo ponu biyu-biyuhuto, dila 
alihu timongoli mowali susa, bo alihu otawa 

mao limongoli deu ma yilabatutu toliangu'u 
ode olimongoli nga'amila. 

> Memangi woluwo ta hemohutu u mo'osusa. 
Dila wau ta hepoposusaliyo bo timongoli 
nga'amila meyalo u banari ngotayadu to 
wolota lo mongowutato. Wau dila yinawo 
mobisala molelebeya to pasali boti. “Ode ta 
odito boyito ma motu'ude hukumani u ma 
wohimao lo ta ngotayadiyo da'a limongoli. 

7 Utiye ma wakutuliyo timongoli mongambungu 
wawu mohiburu mao tawu boyito, alihu tiyo 
dila mowali binasa sababu wolola da'a u 
duto-dutola oliyo. $ Wau monasehati mayi 
olimongoli alihu timongoli mopobiloheo lo 
tolianga da'a ode tawu boyito. ? Wau loluladeyi 
tulade boti ode olimongoli wolo patuju 

alihu mowali otawau timongoli botiye ta'ati 
meyalo dila to delomo uhetuwa-tuwawuwa 

u ma pilongajariu olimongoli. 10 Titalotita ta 
ambunguwo limongoli totalaliyo, wau olo 
mongambungu oliyo. Wonu humaya woluwo 
totala u musi ambunguwou, ma ambunguwou 
to talu li Isa Almasih alihu jama'ati lebe 
mopiyohu. 1! Uwito pilohutu'u alihu Ibilisi 

dila mo'otapu untungi to olanto, sababu ma 
otawanto nga'amila niyatiliyo moleto. 

1? Tou wau ledungga mota ode kota lo Trowas 
wolo patuju mota mopotunggulo habari 
mopiyohu tomimbihu ti Isa Almasih, hiyanga 
olau mokaraja ma hiluowa mao lo Eyanto. 

13 Openu boli odito, hilau dila lo'otoduwo 
amani, sababu wau dipo lodudunggaya wole 
Titus wutatu'u ngoimani. Uwitolo sababuliyo 

wau lohintu olimongoliyo ta woluwo teto 
monao ode propinsi lo Makedoniya. 

14 Wau mosukuru ode Allahuta'ala ta lalayita 
tau-tauwa olami mopawayi pe'epe'enta woli 
Isa ta ma lo'ohama. Wawu moli olami habari 
li Isa Almasih ma lololade mota ode nga'amila 
tambati odelo bolo minya monu. !?Ode 
olimongoliyo ta hetaluwa ode salamati meyalo 
timongoliyo ta hetaluwa ode ubinasa, ami ma 
odelo bolo alama u yiluduliyo ode Allahuta'ala 
loli oli Isa Almasih. 1? To wolota limongoliyo ta 
hetaluwa ode ubinasa, ami odelo bolo milate 
u mo'opate boliyo:, bo ode olimongoliyo ta 
hetaluwa ode usalamati, ami odelo bolo minya 
monu u mo'otumulo. Bo diyaluwo tawu ta 
patuti wuduwoliyo ode Allahuta'ala. 1” Ami dila 
tutuwawuwa wolo tawu ngohuntuwa wuwewo 
mao ta hepopotunggula lo habari mopiyohe 
lonto Allahuta'ala alihu mo'otapu untungi, bo 
ami wolo hilawo motulidu hepopotunggula lo 
habari mopiyohe lonto Allahuta'ala to delomo 
tangguli Isa Almasih. Allahuta'ala sakusiliyo. 

1 Ami ngointi mao dila o patuju momyji 
batanga lami lohihilawo. Wawu ami dila 
paralu mopobiloheyi meyalo mohile monto 
olimongoli tulade u mopopatatayi deu ami 
ta ilahula lo Allahuta'ala, odelo u pilohutu lo 
tawu-tawuwala wuwewo. 2? Timo-timongolilo 
boti tuladu lami, ta hetulade to delomo 
hila lami u mowali otawa wawu pobaca lo 
timi-timi'idu tawu. 3 Ma lopatato deu timongoli 
vito tuladiyo li Isa Almasih loli karaja lami. 
Tulade boyito dila tiluladiyo lo tinta bo lo Roh lo 

Allahuta'ala ta tumu-tumulo; dila pilahati-Liyo 
to tudu lo botu odelo u pilohutu li nabi Musa, 
bo tiluladu Roh lo Allahuta'ala to delomo hila 
lo manusiya. 

4 Odito oyiyakini lami to talu lo Allahuta'ala loli 
oli Isa Almasih. ? Ami dila heponganggapuwa 
deu omambo lami mokaraja boyito lonto 
batanga lami lohihilawo. Omambo lami boyito 
lonto Allahuta'ala. Tiyo ta lopomambo olami 
mowali wato to janjiya bohu, deuwitoyito 
janjiya u pilopodasariliyo to Roh lo Allahuta'ala, 
dila to parenta u tiluladu manusiya. Sababu 
parenta u tiluladu manusiya yito mo'odelo 
ode opopate, bo u tiluladu Roh lo Allahuta'ala 
mo'odelo ode tutumulo. 

7To wakutu janjiya u mo'odelo ode opopate 
pilahatiliyo to tudu lo botu, tinelo Allahuta'ala 
tilimenelayi to laku li nabi Musa, tunggulo 
bangusa lo Israel yilohe momilohe lakuliyo, 
openu tinela u uda'a da'a lonto Allahuta'ala 
boyito ma hemoli mao monto lakuliyo. 

Wonu tinelo Allahuta'ala boyito woluwo to 
janjiya u mo'odelo ode opopate, 8tantu lebe 
mao tinelo Allahuta'ala u woluwo to janjiya 
lonto Roh lo Allahuta'ala. ? Wonu janjiya u 
mo'odelo ode hukumani lo Allahuta'ala boyito 
mopiyohu, tantu lebe mopiyoheo janjiya 

u mo'odelo ode u banari. +? Tutuliyotutu u 
omo-omolu heanggapuwola mopiyohu, ma 
didu mopiyohu wonu popobandingiyola wolo u 
lebe mopiyoheo masatiya. !! Wonu udila kakali 
boyito mopiyohu, tantu u kakali lebe mao 
piyohiyo. 

12 Sababu o harapani odito, ami barani 
mopotunggulo habari mopiyohe lonto 
Allahuta'ala. 3 Ami dila odelo ti nabi Musa 
ta lolaube lakuliyo, alihu tawu lo Israel 
dila mo'onto tinela boyito ma hemoli mao 
monto lakuliyo. 14Bo hila limongoliyo ma 
lowali lototoheta odelo botu, sababu sambe 
masatiya boti wonu timongoliyo mo'odungohe 
kita-kitabiyala lo janjiya mulolo hepobacaliyo 
mayi, pikirangi limongoliyo heheuta turusi. 
Heuto pikirangi boyito dila mowali huolo, 
ngopohiya moli oli Isa Almasih. 1? Sambe 
masatiya timi'idu tawu lo Yahudi mo'odungohe 
kitabi li nabi Musa boyito pobacaliyo mayi 
pikirangi limongoliyo tatapu heheuta. !? Bo 
wonu tawu motobati, heuto pikirangi boyito 
ma yinggilo mao lo Eya monto oliyo. +” Eya ta 
hepatujuwou, deuwitoyito Roh lo Allahuta'ala. 
Wawu toutonu u o Roh lo Allahuta'ala teto 
boyito woluwo ubebasi. 19 Wawu masatiya 
ito nga'amila wolo pikirangi ma hehuowa 
mopobiloheyi lo tinelo Eya. Tinela boyito 
monto Eya wawu Eya boyito Roh lo Allahuta'ala 
ta hemomolia olanto turu-turusi sambe ito 
mowali odelo Tiyo, lebe hemohihewo mao ito 
ma lebe hetiminelao. 

4 1 Ami hemopotunggulo habari mopiyohe 
lonto Allahuta'ala sababu rahmati-Liyo, 

tunggulo ami dila opulita lo harapani. 

2 Nga'amila huhutu u hetua wawu mo'olito ma 

pilomai lami. Ami dila hepongakaliya wawu 

dila hepomolia Pirimani lo Allahuta'ala. Bo ami 

wolo udila tohuliya hepopotunggula mao lo 

obobanari, tunggulo tawu-tawuwalo mowali 
motota deu ami hetumula motulidu to talu 
lo Allahuta'ala. 3 Wonu habari mopiyohu u 
hepopotunggulo lami debo donggo heu-heuto, 
uwito heu-heuto ode olimongoliyo ta hetaluwa 
ode ubinasa. “Pikirangi lo tawu-tawuwala 
ta dila paracaya boyito ma pilitoa lo Ibilisi, 
alihu timongoliyo dila mongarati lo habari 
mopiyohu tomimbihu ti Isa Almasih ta gambari 
lo Allahuta'ala. ? Dila habari lo batanga lami 
u hepopotunggulo lami ode tawu-tawuwalo, 
bo habari li Isa Almasih Eyanto wawu ami 
wato limongoli, sababu uwito u okohondakiya 
li Isa Almasih. ?Allahuta'ala ma lopotunggulayi 
lo Pirimani-Liyo odiye, "Lonto delomo 
umodiolomo ma tiliminelayi tinelo!” Tiyo olo ta 
ma lohutu tinela boyito tiliminelayi to hilanto, 
alihu moli tinela boyito ma mowali otawanto 
tinelo Allahuta'ala moli oli Isa Almasih. 

7Bo batanga lami boti odelo bolinggo 
huta u tuwa-tuwanga harata, deuwitoyito 
habari mopiyohe lonto Allahuta'ala, tunggulo 
omambo lami u molelebeya mopotunggulo 
habari boyito, mopatato lonto Allahuta'ala dila 
lonto batanga lami lohihilawo. 3 To delomo 
uhetuwa-tuwawuwa ami hepodupea lo tawu, 
bo ami dila mehupeto, ami heopulita lo 
pikirangi, bo dila opulita lo harapani. ? Ami 
hearinaya lo tawu, bo ami dila olipata lo 
Allahuta'ala, ami hepomanti-manti lo tawu, bo 
ami dila mopowate. t? Ami lalayita hedelowa 
opopate li Isa Almasih to delomo batanga lami, 
alihu tutumuli Isa Almasih mowali mopatato 

to batanga lami. 1! Ami ta donggo hetumula 
boti lalayita hemotaluwa wolo mawutu sababu 
ami paracaya ode oli Isa, alihu tutumuli Isa 
Almasih mowali mopatato to batanga lami 

u mate botiya. !? Mawutu u hemokaraja to 
delomo batanga lami, bo tutumuli Isa mowali 
mokaraja to delomo batanga limongoli. 

13 To delomo kitabi woluwo tula-tuladu 
odiye, “Wau paracaya, uwitolo sababuliyo wau 
hemobisala.” Wolo somangati odito olo, ami 
hepobisalawa, sababu ami paracaya. 1? Otawa 
lami deu Allahuta'ala ta ma lopobongu 
mayi oli Isa Almasih Eya lonto kuburu, ma 
mopobongu mayi olanto odelo ti Isa. Wawu 
Tiyo ta ma mopotaluwo olanto nga'amila 
wo-Liyo. 1? Nga'amila pasali boti lowali, 
alihu timongoli lebe mopiyohu, tunggulo ma 
lebe hengohuntuwa mao tawu-tawuwala 
ta mololimo toliango wawu karuniya lo 
Allahuta'ala wawu ta paracaya ode oli Isa. 
Wawu ma lebe hengohuntuwa mao ta 
mosukuru ode Allahuta'ala ta masahuru. 

16 Uwito sababuliyo ami dila opulita 
lo harapani, openu batanga lami ma 
hemoantulu. Bo ubatini lami ngohuyi-ngohuyi 
hepopobohuwa lo Allahuta'ala. 17 Sikisa 
u hedutola lami masatiya boti mohelo 
wawu dila kakali popobandingiyo mao lo 
usanangi da'a wawu kakali u ma tolimonto 
monto Allahuta'ala. Wawu masatiya ma 
rasa-rasa olanto. !? Sababu uwito, ami 
dila hemopo'obilohe u heontonga bo u dila 

heontonga, sababu u heontonga yito dila 
kakali bo u dila heontonga kakali. 

5 1 Otawa lami deu wonu tambatinto to 

duniya boti, deuwitoyito batanganto 

ma moantulu, Allahuta'ala ma losadiya 
mao tambati wuwewo olanto to soroga, 
deuwitoyito batanga u pilohutu lo Allahuta'ala 
lohihilawo. ? Ngohilayao ito hetolawa to duniya 
botiye, ito hewolola wawu hepohilawowa 
da'a ohila motitambati to tambatinto to 
soroga. 3 Wolo uodito, ito dila hawatiri sababu 
tou ito ma mate, ito o tambati to soroga. 
4Memangi ngohilayao ito donggo hetolawa to 
tambatinto to duniya boti, ito hepohilawowa 
da'a sababu ususa hedutolanto. Openu ito 
dila yinawo mate, ito ohilawo momake lo 
batanga lonto soroga, alihu batanganto u 
mate boti meganti mao lo u dila mate. ?Bo 
Allahuta'ala ta loposiyapu mao olanto ode 
tambati boyito wawu Tiyo ma longohi mayi 
Roh-Liyo mowali tuwoto deu janjiya boyito ma 
popoganapuwo-Liyo to olanto. 

6Sababu uwito, ami yiyakini mololayita, 
openu otawa lami ngohilayao ami hetolawa 
to delomo batanga lami masatiya boti, ami 
dipo tola-tola pe'epe'enta woli Isa Eya to 
soroga. Ami hetumula botiye hetumula lo 
imani dila lo u heontonga. 8 Ami yiyakini 
wawu ami lebe sanangi molola mao batanga 
boti wawu mola motitola pe'epe'enta woli Isa 
Eya. ? Sababu uwito olo, ami hepongusahawa 
moposanangi lo hila-Liyo tumula lomao 
monto duniya boti tunggula mola ode soroga. 

10 Sababu nga'amila u to delomo hilanto ma 
mowali mopatato to talu lo bubutoiyo li Isa 
Almasih wawu ito ngota-ngota mola mololimo 
u motu'ude wolo u ma pilohutunto to duniya, 
u mopiyohu meyambo u moleto. 

11 Otawa lami wolo makusuduliyo lo 
umohe lo Allahuta'ala. Sababu uwito, ami 
hepongusahawa mopoyiyakini to tawu deu ami 
ta ilahula lo Allahuta'ala. Wolo u to delomo 
hila lami mopatato to Allahuta'ala wawu wau 
hemoharapu alihu u to delomo hila lami 
mopatata olo ode olimongoli mongowutata 
ngoimani to kota lo Korintus. t? Ami dila o 
patuju momuji batanga lami to talu limongoli, 
bo ami ohila mongohi mayi alasani tuwawu ode 
olimongoli, alihu timongoli mowali mopodulu 
olami to talu limongoliyo ta hepotitilanggata 
sababu pasa-pasaliyala u lahiri wawu dila u 
batini. 13 Wonu ami ontonga odelo ta opulita 
lo akali, uwito sababu ami ta hepohintawa 
Allahuta'ala. Bo wonu ami odelo ta heoakaliya, 
uwito sababu ami hepohintawa olimongoli. 
14Toliangiyo li Isa Almasih ma lokawasa 
tutumulo lami wawu utiye u ma iloyiyakiniya 
lami, deuwitoyito wonu woluwo tawu ngota ta 
ma yilate ode tawu nga'amila, tawu nga'amila 
boyito olo ma yilate. !?Ti Isa ma yilate ode 
tawu nga'amila, alihu timongoliyo ta hetumula 
dilalo hetumula ode batanga limongoliyo 
lohihilawo, bo ode o-Liyo ta ma yilate wawu 
ta ma pilopotumulayi lo Allahuta'ala ode 
olimongoliyo. 

16 Sababu uwito, ami didu hemonilayi to tawu 
ngota motu'ude lo ukuru lo manusiya. Yilalu 
mayi ami helonilayi oli Isa Almasih motu'ude 
lo ukuru lo manusiya, bo masatiya ami dilalo 
odito. '7Titalotita ta ma paracaya ode oli 
Isa Almasih, tiyo ma lowali manusiya bohu. 
Pasa-pasaliyala u mulolo ma diduluwo wawu 
ototayi mao, tiyo ma lowali bohu. t8 Nga'amila 
boti lonto Allahuta'ala, deuwitoyito Tiyo 
ta lopodame olanto wolo batanga-Liyo 
lotimbuludeyi loli oli Isa Almasih. Wawu Tiyo 
longohi mayi olami tugasi mopotunggulo 
habari lo udame, +° deuwitoyito to delomo 
oli Isa Almasih, Allahuta'ala hemopodame 
tuwango duniya botiye wolo batanga-Liyo 
wawu hemongambungu mao dusa-dusawala u 
pilohutu limongoliyo. Tiyo ma lomaracaya mayi 
olami mopotunggulo habari mopiyohe boyito. 

20 Ami ta ilahula lo Allahuta'ala lowakili 
mayi oli Isa Almasih. Loli olami Allahuta'ala 
loposambewo mayi lo kohondaki-Liyo modame 
wolo manusiya. Sababu uwito, pohile lami ode 
olimongoli to delomo tangguli Isa Almasih: 
Podame mao wolo Allahuta'ala! ?!Ti Isa 
Almasih ta dila o dusa, ma pilopotanggungiya 
lo Allahuta'ala dusa lo manusiya, alihu to 
delomo batanga li Isa ito mowali banari to talu 
lo Allahuta'ala. 

1 Ami tamani ngopokarajawa wolo 
Allahuta'ala. Ami monasehati mayi 
olimongoli alihu timongoli mopohuna mao 

wolo umopiyohu rahmati lo Allahuta'ala 
u ma tilolimo limongoli. 2 Allahuta'ala ma 

lopotunggulayi lo Pirimani-Liyo to kitabi odiye, 
"Hihilemu ma ilodungohe-U to wakutu Wau 
ma sisiyapu mopobiloheyi lo toliangu-U ode 
olemu, wawu to dulahe Wau ma sisiyapu 
moposalamati, Wau ma loturungi olemu.” 
Odito Pirimani lo Allahuta'ala to kitabi. 
Ototayi mao: Wakutu masatiya boti wakutu lo 
Allahuta'ala mopobiloheyi lo toliang-Iyo wawu 
moposalamati olimongoli. 

3To delomo nga'amila pasali ami dila yinawo 
mowali sababu tawu lapalolo, alihu karaja 
lami dila popotala lo tawu. “Bo to delomo 
nga'amila pasali ami hemopopatatayi deu 
ami mongowato lo Allahuta'ala, deuwitoyito 
tou ami helodutola ususa wawu usikisa 
ngohuntuwa, “wawu tou ami hepopateyaliyo, 
ilulungiyo to tutupa, hepilobuboheliyo, 
hepokarajawa u mobubuheto, dila hepotuluhe 
wawu hedutola polango. 9 Ami olo lopopatatayi 
deu ami mongowato lo Allahuta'ala wolo 
hilawo ihilasi, bijaki, sabari wawu wolo hilawo 
mura. To delomo kawasa lo Roh lo Allahuta'ala 
wawu wolo tolianga u dila munapiki, 7to 
delomo ami hemopotunggulo ubanari wawu 
kawasa lo Allahuta'ala,: wawu wolo u banari 
monto Allahuta'ala, ami molawani u moleto 
wawu mopodulu lo batanga lami. 8 Ami 
olo lopopatatayi deu ami mongowato lo 
Allahuta'ala tou hehurumatiyoliyo meyalo tou 
hepohinaliyo; tou hepotadiyaliyo meyalo tou 
hepopujiyaliyo; tou heanggapuwo lo tawu 
ta mongngakaliya, bo u banari ami mowali 
paracayalo; ?tou ami heanggapuwo lo tawu 

ta dila otawa lo tawu, bo ami otawa lo tawu 
ngohuntuwa, tou ami heanggapuwo lo tawu 
ma yilate, bo u banari ami donggo hetumula. 
Ami hearinaya lo tawu, bo ami dila yilate. 
10 Openu hila lami hepoposusa lo tawu, bo ami 
lalayita hewengahe: ami odelo ta misikini, bo 
ami hemopo'okaya to tawu ngohuntuwa, ami 
odelo ta dila o wolo-wolo, bo sababu ami wato 
lo Allahuta'ala nga'amila uhetuwa-tuwawuwa 
woluwo to olami. 
11 Weyi mongowutata ta otoliangu'u to 
kota lo Korintus! Ami ma lobisala mayi wolo 
umopatato ode olimongoli wawu hila lami 
huo-huo motanggalo ode olimongoli. +? To 
delomo hila lami woluwo tambati motanggalo 
ode olimongoli. Bo to delomo hila limongoli 
tambati lami mepito. 13 Masatiya wau mobisala 
mayi ode olimongoli odelo wau mobisala ode 
mongowalau'u lohihilawo: Huowa lomola hila 
limongoli wolo umotanggalo mololimo olami! 
14 Dila mowali timongoli mopangeya wolo 
tawu ta dila paracaya ode oli Isa Almasih. 
Piyohu wawu leto dila ponga lo akali mowali 
tuwawu. Odito olo tinelo wawu diolomo dila 
ponga lo akali mowali tuwawu. 12 Ibilisi wawu 
ti Isa Almasih dila ponga lo akali mowali 
ngopahamu. Ta dila paracaya ode oli Isa 
dila tutuwawuwa wolo ta paracaya. t° Bele 
lo Allahuta'ala yito dila mowali tuwawu 
wolo kuyil. Ito boti bele lo Allahuta'ala 
ta tumu-tumulo moturuti mao Pirimani lo 
Allahuta'ala to kitabi odiye, "Wau ma motitola 
to wolota limongoliyo wawu mokoliyoa 

pe'epe'enta wolimongoliyo. Wau ma mowali 
Eya limongoliyo wawu timongoliyo ma mowali 
umati-U.” 17 Allahuta'ala lopotunggulayi 
lo Pirimani poli odiye, “Pokaluwari mayi 
timongoli monto wolota limongoliyo ta kapiru 
wawu popolaminga mao batanga limongoli 
monto olimongoliyo. Dila mowali modedeta 
barangi u najisi wawu Wau ma mololimo 
olimongoli. 18 Wau ma mowali tiyamo limongoli 
wawu timongoli ma mowali mongowalau-U 
mongololai wawu mongowalau-U mongobuwa." 
Odiye Pirimani lo Allahuta'ala Eya ta kawasa 
da'a. 

7 1 Mongowutata ta otoliangu'u, nga'amila 

janjiya boyito pilopotaluliyo mayi ode 

olanto. Sababu uwito, dulo ito moposuci lo 
batanganto monto totonulalo u mo'onajisi roh 
wawu batanganto. Wawu dulo ito tumumula 
mohe lo Allahuta'ala, tunggulo ito mowali 
mohudu mola nga'amila tutumulunto ode 
O-Liyo. 

2Wohi mayi ami tambati to delomo hila 
limongoli! Ami dila ototala wawu dila loporugi 
to tawu. Wawu ami olo dila lohama untungi 
openu bo to tawu ngota. 3 Wau loloiya odito 
dila o makusudu mohukumani olimongoli, 
sababu ingontiye ma lapato piloleleu mayi 
deu timongoli ma lo'otapu tambati to delomo 
hila lami, ngohilayao tutumulunto. “Wau ma 
po'opo'odata helobisala mayi wolo umopatato 
ode olimongoli, bo wau olo ma po'opo'odata 
helopomasahuru limongoli, sababu to delomo 


7 

ususa u hedilutola lami timongoli helohiburu 
olau, tunggulo wau yilengahe da'a. 

Tou ledungga mota ode propinsi lo 
Makedoniya, ami dila lo'otoduwo uamani, 
sababu to nga'amila tambati ami helo'otoduwo 
ususa, bibonga lonto diluwari wawu wohe 
tilimimbulu mayi lonto delomo batanga lami. 

6 Bo Allahuta'ala ta lohiburu tawu ta mopa 
hilaliyo, ma lohiburu olami lo pilodudungga 
mayi le Titus. 7 Dila bo odudunggaliyo wambao 
u loengahe olau, bo tiyo olo lohungguli 
mayi ode olau deu timongoli helohiburu 
oliyo tou tiyo to wolota limongoli. Tiyo olo 
lopotunggulayi ode olami deu timongoli 
mololu'u wawu timongoli ma lole'e to huhutu 
limongoli omo-omolu. Timongoli olo masatiya 
ihilasi mopodulu olau. Pasali boyito lebe 
lo'ouda'a mao wengahu'u. 

8 Openu wau lo'osusa hila limongoli wolo 
tuladu'u bohuliyo, bo wau dila mole'e. 
Memangi wau ma lole'e, sababu ilontongau 
deu tulade boyito lo'osusa hila limongoli openu 
bo ngointa mola. ? Bo wau masatiya mengahu, 
dila bo sababu hila limongoli hesusawa, 
bo sababu susa lo hila limongoli boyito 
timongoli ma lotobati. Susa lo hila limongoli 
boyito motu'ude lo kohondaki lo Allahuta'ala, 
tunggulo openu bo ngointi mao timongoli dila 
yirugi sababu ami. 1? Ususa motu'ude wolo 
kohondaki lo Allahuta'ala momungo lotobati u 
mo'odelo ode usalamati wawu u dila mo'ole'e. 
Bo ususa monto duniya boti momungo lo 
opopate. 11 Po'obilohe mao limongoli, ususa 

motu'ude lo kohondaki lo Allahuta'ala, ma 
lomungo to batanga limongoli lo huhutu odiye: 
Timongoli to'otutuwa mopo'oberesi masa'ala, 
mopodulu lo batanga, moyingo lo dusa, mohe 
lo Allahuta'ala, o somangati wawu mololo u 
banari. Wawu timongoli motohilawo lo uadili. 
To delomo unga'amila boyito timongoli ma 
lopopatatayi deu timongoli dila ototala to 
pasali boti. 

12 Tou wau lolawo mayi tulade bohuliyo 
ode olimongoli, dila o patuju mopo'oberesi 
masa'ala lo tawu ngota ta lohutu u tala-tala 
meyalo mopodulu tawu ngota ta ma lowali 
susa sababu totala boyito. Bo patuju'u alihu 
mopatata olimongoli deu timongoli otutu 
paduli ode olami to talu lo Allahuta'ala. 
13 Jwito u lo'ohiburu hila lami. Wawu wengahu 
lami ma iloduhenga tou lo'onto mao ole 
Titus wenga-wengahu, sababu timongoli 
nga'amila ma lo'ohiburu hilaliyo. 14 Wau 
helomuji olimongoli to taluliyo wawu timongoli 
dila lo'olita olau. Nga'amila u ma yiloiya 
mayi lami ode olimongoli banari. Odito olo 
u hepopomasahuruwo lami to talu le Titus 
tomimbihu timongoli, ma lopatato uwito boyito 
banari tou tiyo lonao mayi ode olimongoli. 
15 Wawu toliangiyo ode olimongoli ma helebe 
uda'a wonu tiyo moela ota'ati limongoli 
nga'amila tou timongoli lololimo oliyo wolo 
wohe wawu hurumati. 1? Wau masatiya 
mengahu, sababu timongoli mowali paracayau 
to delomo uhetuwa-tuwawuwa. 

1Mongowutata ngoimani, ami 

mopotunggulayi ode olimongoli deu 
Allahuta'ala longohi hiyanga ode jama- 
jama'atiyala to propinsi lo Makedoniya, alihu 
timongoliyo mongohi barakati ode jama'ati 
wuwewo mao. ? Tou timongoliyo ilodungga lo 
ususa da'a wawu to omisikini da'a limongoliyo, 
timongoliyo wolo uhewengahe da'a longohi 
sumbangan momantu to tawu wuwewo 
mao limongoliyo. 3 Wau mopotunggulayi 
ode olimongoli deu timongoliyo wolo uihilasi 
longohi sumbangan lebe mao lo u mambo 
wohi limongoliyo. #“Timongoliyo to'otutuwa 
lohile ode olami alihu timongoliyo olo 
mo'otapu hiyanga mongohi barakati wawu 
mosumbangi ode jama'ati li Isa Eya to kota 
lo Yerusalem. ?Timongoliyo ma longohi 
lebe ngohuntuwa mao lo u heharapuwo 
lami. Mulo-mulo timongoliyo lohudu mao 
batanga limongoliyo ode oli Isa Eya, lapatao 
ode olami olo motu'ude lo kohondaki lo 
Allahuta'ala. £ Wolo uodito, ami lohile ole Titus 
mopo'olapata yimo'o sumbangan to wolota 
limongoli u ma tilumulaliyo, alihu timongoli 
olo mo'otapu hiyango mongohi barakati 
ode jama'ati wuwewo mao. ” Masatiya debo 
odelo timongoli kaya to delomo uhetuwa- 
tuwawuwa, timongoli olo kaya to delomo 
imani, pongajari, pongotota, mo'olohu to 
delomo uhetuwa-tuwawuwa wawu to delomo 
toliangi mongoli ode olami. Odito olo timongoli 
musi po'opo'odata mongohi barakati ode tawu 
wuwewo mao. 

8 Wau lohungguli mayi tawu ta malo odito 
olohiyo momantu to tawu wuwewo mao. Uwito 
dila parenta ode olimongoli, bo wau ohila 
molonea sambe ode utonu uihilasi lo toliangi 
mongoli. “Ma otawa limongoli deu ti Isa 
Almasih Eyanto yito lonto soroga lonao mayi 
ode duniya. Nga'amila uhetuwa-tuwawuwa 
u-Liyo, bo Tiyo lotitiwali misikini, alihu 
timongoli mololimo barakati ngohuntuwa 
monto omisikini-Liyo. 

10 Wau mongohi mayi nasehati u ohunaliyo 
olimongoli. To tawunu yilalu mao timongoli ta 
iloniyati wawu lolumula yimo'o sumbangan 
boti. !! Masatiya po'olapata lomao u iloniyatiya 
limongoli boyito motu'ude lo u mambo 
olimongoli ngota-ngota! Timongoli musi 
o somangati mopo'olapatao debo odelo 
somangati limongoli tou lolumulayi usaha boti. 
12 Wonu timongoli o somangati tou mongohi 
motu'ude wolo u woluwo to olimongoli, 
Allahuta'ala sanangi mololimo u wohi limongoli 
boyito, sababu Tiyo dila mohile u diyaluwo to 
olimongoli. 

13 Patuju'u dila alihu tawu wuwewo mowali 
amani wawu timongoli mowali susa bo alihu 
mowali moimbangiya. !#Masatiya u helebeya 
to olimongoli musi mopo'ocukupu mao u 
diyaluwo to olimongoliyo, alihu to wakutu 
wuwewo mao u helebeya to olimongoliyo 
mopo'ocukupu u diyaluwo to limongoli alihu 
mowali moimbangiya. |? Odelo woluwo u 
tula-tulade to kitabi odiye, “Ta lohimoa 

ngohuntuwa dila lelebeya wawu ta lohimoa 
ngointi dila ililangi.” 

16 Ami mosukuru ode Allahuta'ala sababu 
Tiyo ma longohi mayi ode ole Titus hilawo u 
to'otutuwa odelo hilau momantu olimongoli. 
17 Memangi tiyo ma lololimo nasehati lami 
mohimoa sumbangan to wolota limongoli, bo 
tiyo wolo hilaliyo u to'otutuwa boyito ihilasi 
monao mayi ode olimongoli. t8 Pe'epe'enta 
woliyo ami olo mopoahu mayi wutatunto 
ngota ta hepopujiya lo tawu to delomo 
jama'ati nga'amila sababu karajaliyo tou 
hemopotunggulo habari mopiyohu tomimbihu 
ti Isa Almasih. !? Wawu dila bo uwito wambao! 
Tiyo olo ma tilulawoto jama-jama'atiyalo 
molunuhe olami to nonao lami ode kota 
lo Yerusalem mota modepita sumbangan 
u heurusaniyo lami boyito, alihu ti Isa 
Eya popomasahuruwo lo tawu wawu alihu 
somangati lami mongohi barakati ode tawu 
wuwewo mao mowali mopatato. 

20Y hedaha lami alihu diyaluwo tawu ta 
mopotala olami tou ami hepongurusiya 
sumbangan u ngohuntuwa boti, ?t sababu 
ami hepongusahawa mohutu u banari, dila bo 
wambao to talu lo Allahuta'ala Eya, bo to talu 
lo manusiya olo. 

22 Pe'epe'enta wolimongoliyo ami olo 
mopoahu mayi lo tawu wuwewo, deuwitoyito 
wutatunto ngoimani ta ma po'opo'odata heiluji 
lami somangatiliyo. Wawu masatiya ma lebe 
mao somangatiliyo sababu tiyo otutu paracaya 
ode olimongoli. 23 Wonu woluwo ta mohintu 


2 KORINTUS 8.24-9.5 22 


tomimbihu te Titus, tiyo yito ta hemokaraja 
pe'epe'enta wolau moturungi olimongoli. 
Wawu tomimbihu ta dulota wuwewo boyito, 
timongoliyo ta ilahula lo jama'ati mokaraja 
u mo'omasahuru oli Isa Almasih. 24 Sababu 
uwito, popobilohe mao toliangi mongoli ode 
olimongoliyo, alihu otawa lo jama-jama'atiyalo 
wawu alihu u hepopomasahuruwo lami 
tomimbihu timongoli mopatato banari. 
1Tomimbihu sumbangan ode jama'ati to 
kota lo Yerusalem, dilalo paralu tuladu'u 
mayi ode olimongoli. ? Otawau hila limongoli 
to'otutuwa wawu uwitolo sababuliyo timongoli 
hepopomasahuruwou to jama-jama'atiyala 
to propinsi lo Makedoniya. Hepoleleu mao 
ode olimongoliyo deu ma lonto tawunu yilalu 
lomao timongoli mongowutata ngoimani 
to propinsi lo Ahaya ma sadiya momantu. 
Wawu somangati limongoli ma lo'otimbulu 
somangati lo tawu-tawuwalo. 3 Wau mopoahu 
mayi lo mongowutata ngoimani boti alihu u 
hepopomasahuruwo lami tomimbihu timongoli 
dila mowali yimbulo, bo alihu timongoli otutu 
hesadiyawa odelo u hepoleleu mao boyito. 
4Wonu tawu monto propinsi lo Makedoniya 
monao mayi pe'epe'enta wolau, lebe mopiyohu 
timongoli odunggaliyo mayi ma hesadiyawa, 
alihu ami meyalo timongoli dila mowali molito 
lo u heyiyakiniya lami tomimbihu timongoli. 
> Uwitolo sababuliyo to pahamu'u lebe paralu 
wau mohile mao to mongowutatunto boti 
alihu timongoliyo monao mayi memulo 
modudunggaya wolimongoli mongurusi 

sumbangan u ma pilojanjiya limongoli boyito. 
Wolo uodito, barakati boyito ma mo'osababu 
timongoli o hilawo mura, dila sababu pilakusa 
lo tawu Wuwewo. 

5Po'otoloma mao limongoli loiya odiye: Ta 
lopomuayade ngointi, molipu olo ngointi, 
wawu ta lopomuayade ngohuntuwa, molipu 
ngohuntuwa olo. 7 Timongoli ngota-ngota musi 
mongohi motu'ude wolo uihilasi, dila wolo 
hilawo susa meyambo pilakusa lo tawu, sababu 
Allahuta'ala sanangi ode tawu ta mongohi 
wolo hilawo wenga-wengahu. 8Allahuta'ala 
sanggupi mongohi mayi nga'amila barakati- 
Liyo ode olimongoli, alihu nga'amila u paralu 
olimongoli lalayita hesadiyawa wawu ma 
mowali ngohuntuwa huhutu mopiyohe u 
mowali pohutuwo limongoli. ? Odelo woluwo 
u tula-tulade to kitabi odiye, “Tawu ta 
hemopomuayadu mongohi jakati ode ta 
misikini wawu huhutuliyo u mopiyohe boyito 
ma tolomo mao lo Allahuta'ala mololayita.” 
Odito u tula-tulade to kitabi. !? Allahuta'ala ta 
loposadiya mao lo bili ode ta mopomuayadu 
wawu roti ualolo. Tiyo olo ta moposadiya 
wawu mopo'odata mao lo bili u mota 
popomuayadu limongoli, alihu hungo lo huhutu 
mopiyohu to delomo tutumuli mongoli mowali 
ngohuntuwa. “ Timongoli ma lowali kaya 
to delomo uhetuwa-tuwawuwa, tunggulo 
timongoli lalayita mongohi barakati ode tawu 
wolo hilawo mura. Sumbangan limongoli loli 
olami, ma mowali sababu tawu ngohuntuwa 
mosukuru ode Allahuta'ala. 1? Huhutu 

limongoli u mopiyohe boyito dila bo wambao 
mo'ocukupu u paralu to jama'ati to kota lo 
Yerusalem, bo lebe mao leto mowali sababu 
tawu ngohuntuwa mosukuru ode Allahuta'ala. 
13 Jama'ati to kota lo Yerusalem ma momuji 
Allahuta'ala tou mo'onto mao huhutu limongoli 
mopiyohe botiye wawu ota'ati limongoli to 
habari mopiyohu tomimbihu ti Isa Almasih 
u pilongakuwa limongoli. Wawu timongoliyo 
olo ma momuyuji Allahuta'ala sababu wolo 
hilawo mura timongoli olo mongohi barakati 
ode olimongoliyo wawu ode tawu nga'amila. 
14Timongoliyo ma mololi mongoli wawu 
lalayita ma modua olimongoli sababu barakati 
lo Allahuta'ala malo sambe huntuwaliyo 
ode olimongoli. 1? Sukuru po'o-po'odata ode 
Allahuta'ala ta longohi mayi rahmati-Liyo u 
dila orekeniya! 
1 O 1 Wau te Pawulus mohile ode olimongoli 
to delomo tangguli Isa Almasih ta 
mura wawu molumboyo to hila-Liyo sababu 
woluwo ta hepoloiyawa deu wau bo barani 
mobisala wonu dila tataluwa wolimongoli, 
bo wonu tataluwa, wau dila mowali mohutu 
wolo-wolo. 2 Pohileu ode olimongoli alihu 
timongoli dila momakusa olau mopobilohu 
obobaraniu to talu limongoli wonu wau bolo 
monao mayi. Wau memangi o niyati odito 
ode olimongoliyo ta hemonganggapu deu 
ami hetumula odelo ta hepotoloduniyawa. 
3 Memangi ami donggo hetumula to duniya 
boti, bo ami dila hipopojuwangiya obobanari 
odelo cara lo ta hepotoloduniyawa. #Sonjata 

lami to delomo hepojuwangiya dila sonjata 
lo duniya, bo kawasa lo Allahuta'ala, u 
sanggupi mopolohube totonulalo benteng 
wawu mo'olahe totonulalo pikirangi moleto. 
> Ami mo'olahe nga'amila pasali u molawani 
pongotota tomimbihu Allahuta'ala wawu 
mokawasa nga'amila pikirangi, tunggulo 
nga'amila ta'aluku ode oli Isa Almasih. € Wawu 
ami ma hesiyapuwa mohukumani nga'amila ta 
duruhaka wonu timongoli ma ta'ati. 

7 Pikirangiya mao limongoli! Wonu woluwo 
tawu ngota ta otutu yiyakini deu tiyo haku 
li Isa Almasih, tiyo musi momikirangi to 
delomo hilaliyo deu ami olo haku li Isa 
Almasih odelo tiyo. 3 Wonu wau motimasahuru 
da'a tomimbihu kawasa lowali rasul u yilohi 
mayi li Isa Almasih Eya ode olau, wau dila 
molito sababu kawasa boyito yilohi-Liyo 
mayi wolo patuju momongu imani limongoli 
dila mopolohubu. ?Bo wau dila yinawo 
anggapuwo limongoli hemopopohe olimongoli 
wolo tuladu'u. t0? Woluwo ta hepoleleya odiye, 
"Tuladiyo memangi otuwa wawu mobubuheto. 
Bo wonu motaluwa mayi, ta loluladeyi boyito 
dila mowali mohutu wolo-wolo wawu nga'amila 
u heloiyaliyo dila o artiliyo.” 1! Bo musi otawa 
mao lo tawu-tawuwala ta odito boyito deu 
huhutu lami wonu tataluwa wolimongoliyo 
tutuwawuwa wolo loiya lami to delomo tuladu 
u yilawo mayi lami. 

1? Memangi ami dila yinawo mopobandingiyo 
lo batanga lami wolimongoliyo ta hepomujiya 
batanga limongoliyo lohihilawo wawu ta 


2 KORINTUS 10.13-11.1 26 


hepou'ukuruwa lomao to wolota limongoliyo 
lo tu'ude u monto batanga limongoliyo 
lohihilawo! Tawu ta odito boyito, diyaluwo 
mao u otawa limongoliyo. 13 Bo ami dila 
yinawo motimasahuru limbata lo batasi u 
ma tilantu mayi lo Allahuta'ala olami wawu 
timongoli lemaso to batasi lo uhepokaraja 
lami. 14Ami dila lolawode batasi u ma 
tilantu mayi lo Allahuta'ala ode olami debo 
odelo ami dipo tilunggulayi ode tambati 
limongoli. Ami ta bohuliyo lonao mayi ode 
olimongoli lopotunggulo habari mopiyohu 
tomimbihu ti Isa Almasih. 1? Wonu ami 
hemopomasahuru lokaraja lo tawu, uwito 
ma to bulemengo batasi. Ami hepoharapuwa 
imani limongoli ode oli Isa Almasih ma lebe 
molotolo, tunggulo ami mo'otapu hiyanga 
mokaraja u lebe dudulamangao to wolota 
limongoli. 19 Ami hepoharapuwa olo alihu 
ami mowali mopotunggulo habari mopiyohu 
to lipu-lipuwala u molamingao to olimongoli 
wawu dila hepopomasahuruwa lo hasili u 
ma lotapu lo tawu wuwewo to tambati u ma 
tilatapu mayi lo Allahuta'ala olimongoliyo. 

17 Woluwo tula-tuladu to kitabi odiye, 
"Bo titalotita ta mopomasahuru lo uhetuwa- 
tuwawuwa, lebe mopiyohu tiyo mopomasahuru 
lo Allahuta'ala Eya.” Odito u tula-tulade to 
kitabi. 19 Sababu tawu ta hepujiyo li Isa 
Almasih Eya, ta boyito ta banari, dila ta 
hemomuyuji batangaliyo lohihilawo. 

1 1 1 Wau mohile ijini motihulode ngope'e 

mobisala ode olimongoli. Wawu pohileu 

timongoli sabari modungohe olau. ? Wau 
to'otutuwa hemopojuwangi olimongoli wolo 
somangati lonto Allahuta'ala. Timongoli 
ma ilanggapu'u walau'u ta dulahu ta 
ma pilopotilantahu'u wolo ta lolai ngota, 
deuwitoyito ti Isa Almasih. 3 U hemo'ohawatiri 
olau wonu pikirangi limongoli ma pilopolapalo 
tawu, tunggulo timongoli ma lobale lonto oli 
Isa Almasih odelo ti Hawa ilakali lo Ibilisi to 
taman Eden. “Timongoli bo asali lololimolo 
pongajari lo ta lonao mayi ode olimongoli, 
ta longohi mayi roh wawu injili wuwewo 
wawu lopotunggulayi lo habari tomimbihu 
ti Isa Almasih ngopohiya mao lo u ma 
pilopotunggulayi lami ode olimongoli. 

> Bo to pahamu'u wau dila to tibawa lo tawu 
wuwewo ta heanggapuwo lo tawu mongorasul 
uda'a ta hedelowa mayi pongajari wuwewo 
boyito. Openu wau boti dila boti motota 
mobisala, bo ami lalayita hemopopatatayi ode 
olimongoli to delomo nga'amila pasali deu ami 
o pongotota. 

7Tou wau lopotunggulayi lo habari mopiyohe 
lonto Allahuta'ala ode olimongoli, wau dila 
lohile bayari ngointi mao lonto olimongoli. Wolo 
uodito, wau dila tilala wonu wau mopowopa 
lo batangau mohurumati olimongoli. 3 Jama- 
jama'atiyala to tambati wuwewo mao ma 
longohi mayi sumbangan ode olau, alihu 
wau mowali mohinta olimongoli. ? Wawu 
wonu woluwo u diyaluwo to olau, wau dila 
hemopo'osusa openu bo ngota mao to wolota 
limongoli, sababu wolo u diyaluwo to olau 

hepopocukupiyo mayi lo mongowutatu'u 
ngoimani ta heponaowa mayi monto propinsi 
lo Makedoniya. To delomo uhetuwa-tuwawuwa 
wau hemopo'odaha batangau, alihu wau dila 
mo'obuheta olimongoli. Wawu boli sambe 
omoluwa, wau dila ta mopo'osusa olimongoli. 
10To delomo tangguli Isa Almasih ta banari 
poleleu mayi ode olimongoli deu diyaluwo 
ngota mao to kota lo Korintus meyalo ta to 
propinsi lo Ahaya ta mowali mongentela olau 
moloiya deu wau dila mo'obuheta olimongoli. 
11Timongoli dila hepomikirangi deu wau dila 
motoliangi mongoli. Otawa lo Allahuta'ala deu 
wau otutu motoliangi mongoli. 

12 Boli sambe omoluwa, u hepohutuwou 
debo tatapu pohutuwou, alihu timongoliyo 
dila mo'otapu hiyanga motitilanggato wawu 
moloiya deu timongoliyo hepohintawa 
Allahuta'ala odelo ami. 3 Tawu-tawuwala ta 
odito boyito mongorasul ta dila banari ta 
mongakaliya wawu ta hepotitiwaliya odelo 
mongorasul li Isa Almasih. 14 Pasali boti dila 
mowali mao mo'oherani olimongoli, sababu 
Ibilisi olo mowali motitiwali odelo malaikati 
lonto soroga. t> Dilalo mao mo'oherani wonu 
tawu ta wato lo Ibilisi hepotitiwaliya odelo ta 
hepopotunggula lo u banari. Pulita limongoliyo 
ma tantu-tantu wawu timongoliyo ma 
mololimo motu'ude wolo huhutu limongoliyo. 

16 pe'entapo poleleu mayi alihu diyaluwo 
ngota mao ta monganggapu olau mohulodu. 
Bo wonu timongoli olo debo monganggapu 
olau odito, wohi mayi ijini wau ta mohulode 

boti mopolanggato batangau ngope'e odelo 
tawu wuwewo. 17 Wolo u ma loiyau mayi 

boti dila lonto oli Isa Eya, bo lonto ta 
mohulodu ta yiyakini deu tiyo olo mowali 
motitilanggato. 13 Memangi ngohuntuwa tawu 
ta hepotilanggata sababu u hepohutuwo 
limongoliyo to duniya boti wawu wau 

olo mowali motilanggato to delomo u 
hepohutuwou. "?Timongoli heponganggapuwa 
batanga limongoli bijaki, bo timongoli bo 
asali lololimolo ta hehulode boyito wolo 
hilawo sanangi. 2? Wawu openu woluwo 

tawu ta mopohutu olimongoli wato, ta 

ohila mopo'opulita harata limongoli, ta 

ohila mokawasa olimongoli, ta motimenge 

to olimongoli wawu ta molambali lota'apo 
olimongoli, timongoli bo asali lololimolo. 21 Wau 
mongaku mayi deu mohutu nga'amila huhutu 
odito boyito memangi dila owaliya lami. Bo 
wonu woluwo tawu ta barani motimenge, 
poleleu mayi to delomo hulodu'u u ilijiniya 
limongoli: Wau barani mopomenge lo u odiye. 
22 Mongorasul ta dila banari boyito tawu lo 
Ibrani, wau olo tawu lo Ibrani. Timongoliyo 
lonto umati lo Israel: wau olo lonto umati lo 
Israel. Timongoliyo waliya li nabi Ibrahim, wau 
olo waliya li nabi Ibrahim. 2? Wonu timongoliyo 
wato li Isa Almasih, wau lebe mao limongoliyo. 
Wau ma odelo ta biyongo mopomenge lo 

u odiye: Wau hemokaraja da'a lebe mao 
limongoliyo, lebe pipiuwa hepilopomasoliyo 
ode tutupa, hesilikisaliyo lebe po'opo'odata 
wawu wau pipiuwa ma ngope'e mate. ?4 Ma 

po'olimo wau lololimo hukumani yilumbadeliyo 
lo bubo'o lonto tawu lo Yahudi. Timi'idu wau 
mololimo hukumani, wau wumbadeliyo lo 
bubo'o po'otolopulatiyo. ?? Ma po'otolu wau 
heyilumbadeliyo lo ayu, pe'enta pilopaiyaliyo 
lo botu, po'otolu yilumodua to kapali, 
ilo-ilonuwa wawu ilo-ilolanga lantu-lantunga 
to hungo deheto. 2? To delomo nonaou 
ode lipu-lipuwalo ngohuntuwa masa'ala u 
heodunggau, deuwitoyito taluhe uda'a, ta 
mototaowa, masa'ala monto tawu lo Yahudi 
meyalo ta dila Yahudi, masa'ala to hungo 
kota, masa'ala to yilantala u dila hepotitola 
lo tawu, masa'ala to hungo deheto wawu 
masa'ala monto olimongoliyo ta hepongakuwa 
paracaya ode oli Isa Almasih padahali dila. 
27 Wau lebe po'opo'odata hemongolo wawu 
hemokaraja u mobubuheto, po'opo'odata 
dila hemotuluhu, hepolangolo wawu 
hemototoango, hemopuwasa, heotuwanga 
lo huhulo wawu dila o kayini. 28 Ngopohiya 
mao lo masa'ala boyito ngohuntuwa olo 
masa'ala to delomo batangau u hedutolau 
ngohuyi-ngohuyi hemomalihara nga'amila 
jama'ati u pilopotihulu'u. 29 Wonu woluwo 
ta molulupuhu to delomo jama'ati, wau olo 
pe'epe'enta mo'orasa u odito. Odito olo wonu 
woluwo tawu to jama'ati ta pilopolapaliyo lo 
tawu, hilau moantulu wawu moyingo. 

30 Wonu wau musi motilanggato, wau 
ma motilanggato to delomo lulupuhu'u. 
31 Allahuta'ala, deuwitoyito ti Papa li Isa 
Almasih Eyanto ta patuti pujiyolo mololayita, 

otawa-Liyo deu u heloiyau boti banari. 23270 
kota lo Damsik ti gubornur ta bilintaiyo li 
olongiya Aretas lopoahu loidaha kota wolo 
patuju moiwaupa olau. 33 Bo woluwo ta 
lopolahe olau to delomo karanji tuwawu loli 
huwango bala batu lo kota wawu wolo uodito, 
wau silalamati to kawasa li gubornur boyito. 
Uwito tala tuwawu lo lupuhu'u. 
1 2 1 Dila ohunaliyo wau motilanggato. Bo 
wonu wau musi motilanggato, wau 
ma motilanggato sababu pasa-pasaliyala u 
pilopobiloheyi li Isa Almasih Eya ode olau. 
2 Otawau woluwo tawu ngota ta paracaya 
ode oli Isa Almasih ta bilintao Allahuta'ala 
ode soroga otoluliyo, mopulapato tawunu 
yilalu mao. Batangaliyo wolo rohliyo u 
bilintaiyo meyambo bo rohliyo uwito dila 
otawau bo Allahuta'ala ta motota. 3 Wawu 
tawu ta odito boyito otawau. Batangaliyo 
lobinta'a wolo rohliyo meyambo bo rohliyo 
uwito dila otawau bo Allahuta'ala ta motota. 
4 Debolo tiyo ma lobinta'a mola ode soroga 
wawu tiyo lo'odungohe loiya u dila mowali 
tanggu-tanggulo mao lo manusiya, sababu dila 
ilijiniya lo Allahuta'ala tanggulolo. ? Tawu boyito 
ta popolanggatou bo wau dila motilanggato 
ngopohiya to delomo lulupuhu'u. ?Wonu wau 
ohila motilanggata olo, wau dila ta mohulodu 
sababu wau hemopolele mayi lo u banari. Bo 
wau molahangi batangau lohihilawo, alihu 
diyaluwo ngota mao ta monganggapu olau 
lebe mao lo u ontonga meyalo u odungohe 
limongoliyo to olau. 

7Wawu alihu wau dila motisombongi sababu 
pasa-pasaliyala mo'olinggolabu u ilontongau 
boyito, wau yilohiya li Isa Almasih Eya duhi 
to delomo batangau, deuwitoyito ta ilahula 
mayi lo Ibilisi mopo'osusa olau, alihu wau dila 
motisombongi. 3 Tomimbihu pasali boyito wau 
ma po'otolu lohile dua ode oli Isa Almasih 
Eya, alihu ta ilahula lo Ibilisi boyito molola 
mao olau. ? Bo tametayi li Isa ode olau 
odiye, “Ma cukupu rahmati-U ode olemu, 
sababu bo to delomo u molulupuhe boyito 
kawasa-U mowali meganapu.” Odito tametayi 
li Isa Eya ode olau. Sababu uwito, wau lebe 
motohilawo motilanggato to delomo nga'amila 
lulupuhu'u wolo hilawo sanangi, alihu kawasa 
li Isa Almasih molaheyi ode olau. 1? Uwito 
sababuliyo wau mo'orasa dame wawu ihilasi to 
delomo lulupuhu'u, tou hepohentealiyo, tou 
susa da'a, tou hearinaya lo tawu wawu tou 
hepodupealiyo sababu ti Isa Almasih. Tou wau 
molulupuhu, to wakutu boyito wau molotolo. 

11 Wonu wau ma lowali lohulodu sababu 
lotimenge odito, timongoli ta lomakusa olau 
lowali odito. Tu'udiyo timongoli momuji olau. 
Openu wau botiya heanggapuwo lo tawu dila o 
artiliyo ngointi mao, bo to delomo unga'amila 
uhetuwa-tuwawuwa, wau dila to tibawa lo 
mongorasul ta uda'a boyito. !? Nga'amila 
uhetuwa-tuwawuwa u mowali tuwoto deu wau 
botiya tala ngota lo rasul ma pilohutu'u mayi 
to wolota limongoli, deuwitoyito helodutola 
ususa ngohuntuwa, tuwota u mo'olinggolabu, 
mujijat wawu kawasa. 13 Diyaluwo mao pasali 

u i'ilangi to olimongoli popobandingiyo mao 
wolo jama-jama'atiyala wuwewo ngopohiya to 
delomo pasali boti, deuwitoyito wau lohihilawo 
dila loionggosi olimongoli. Wau mohile ma'apu 
ode olimongoli sababu wau lohutu u dila adili 
botiye. 

14 Ototayi mao limongoli, ma otoluliyo 
woleye wau monao mayi ode olimongoli 
wawu wau dila moionggosi olimongoli, sababu 
dila harata limongoli u helolohu'u, bo wau 
ohila modudunggaya wolimongoli lohihilawo. 
Dila mongowalao ta musi mohimoa harata 
ode mongodula'aliyo, bo mongo'odula'a ta 
musi mohimoa harata ode mongowalaiyo. 

15 Sababu uwito, wau ihilasi mopokurubani 
mao lo uhetuwa-tuwawuwa ode olimongoli. 
Hiyambola bo batangau lohihilawo. Wonu 
wau motoliangi mongoli da'a, dila tu'udiyo 
timongoli dila boti motoliangu'u. 

16 Openu otawa limongoli deu wau dila 
yinawo mopo'obuheta olimongoli, bo woluwo 
ta hepoloiyawa deu wau wolo totau longakali 
olimongoli. 1” Wawu dila ponga lo akali wau 
mopo'orugi olimongoli moli olimongoliyo ta 
heilahulau mayi ode olimongoli. 13 Memangi 
wau ma lohile ode ole Titus monao mayi ode 
olimongoli wawu lopoahu mao wutata ngota 
ngoimani monao pe'epe'enta woliyo. Dila 
ponga lo akali te Titus lonao mayi mopo'orugi 
olimongoli. Ami dulota hetumula wolo patuju 
wawu pikirangi tutuwawuwa. 

19Timongoli hemololantobe deu ami 
mopodulu lo batanga lami to talu limongoli. 

Dila odito. Mongowutata ta otoliangu'u, polele 
mayi lami ode olimongoli to talu lo Allahuta'ala 
to delomo tangguli Isa Almasih Eya: Nga'amila 
botiye pilohutu lami alihu imani limongoli 
mobongu. 2? Wau hawatiri wonu bolo wau 
monao mayi ode olimongoli, odunggau mayi 
timongoli dila odelo u heharapuwou wawu 
wau dila odelo u heharapuwo limongoli. Wau 
hawatiri bolo timimbulu hulinggila, tilibu, 
yingowa, mopouda'a batanga lohihilawo, 
pitana, lohuma, sombongi wawu buluhuto. 
21 Wau olo hawatiri wonu wau monao mayi ode 
olimongoli, Allahuta'ala ma mopowopa olau to 
talu limongoli wawu wau ma mowali mololo 
sababu ngohuntuwa tawu ta omo-omolu 
lohutu dusa dipo lotobati lonto huhutu najisi, u 
huloto wawu jina. 
1 3 1 Utiye u ma otoluliyo wau monao 
mayi ode olimongoli. To kitabi woluwo 
tula-tuladu odiye, "Tawu ngota mowali 
popotalalo wonu woluwo sakusi dulota 
meyambo towulota.” Odito u tula-tulade to 
kitabi. ? Ode olimongoliyo ta lonto omo-omolu 
lomayi sambe masatiya debo ta hepohutuwa 
dusa wawu ode olimongoli nga'amila, ma 
yilapato pilopoelau mayi lemulo tou wau lonao 
mayi ode olimongoli oluwoliyo. Masatiya tou 
wau lalaminga wolimongoli, muli popoelau 
mayi poli deu wonu wau muli monao mayi, 
diyaluwo ngota mao to wolota limongoliyo 
boyito ta dila hukumaniyou. 3 Wau mohutu 
odito, sababu timongoli ohila momilohe bukti 
wonu banari ti Isa Almasih hemobisala moli 

olau. Tiyo dila molulupuhu bo otutu kawasa to 
wolota olimongoli. #“Openu Tiyo ma silalipuliyo 
odelo ta molulupuhu, bo Tiyo tumu-tumulo 
sababu kawasa lo Allahuta'ala. Openu ami olo 
molulupuhu odelo u ilorasa-Liyo, bo ami ma 
tumumula pe'epe'enta wo-Liyo sababu kawasa 
lo Allahuta'ala. Wawu timongoli ma mo'onto 
kawasa-Liyo to delomo tutumulo lami. 

3 Ujiya mao batanga limongoli lohihilawo 
wonu timongoli debo tatapu hetihula motulidu 
to imani. Parakisayi mao batanga limongoli 
ngota-ngota. Tantu otawa limongoli deu ti Isa 
Almasih woluwo to delomo batanga limongoli. 
Wonu dila odito, timongoli dila banari o imani. 
6 Bo wau hemoharapu alihu mowali otawa 
limongoli deu ami botiya banari rasul. 7 Ami 
hepoduawa ode Allahuta'ala alihu timongoli 
dila mohutu openu bo tuwawu mao u moleto, 
dila alihu ami mo'otapu bukti deu ami rasul, 
bo alihu timongoli mowali mohutu u mopiyohu 
openu ami lohihilawo heanggapuwo lo tawu 
dila rasul. $ Sababu ami dila mowali mohutu 
wolo-wolo molawani u banari, u mowali 
pohutuwo lami bo mopotihulo u banari. 

9 Ami mengahu wonu ami molulupuhu wawu 
timongoli molotolo. Wawu ami olo hepoduawa 
alihu nga'amila u mopiyohe to delomo tutumuli 
mongoli muli mayi. 1? Uwitolo patuju lo 
tuladu'u ode olimongoli, alihu wonu wau ma 
woluwo to wolota limongoli, wau dila paralu 
mohukumani moturuti mao kawasa u yilohi 
mayi li Isa Almasih Eya ode olau momongu 
imani limongoli dila mopolohubu. 

11 pulitiyo mao mongowutatu'u ngoimani, 
salamu lami ode olimongoli wawu usahayi 
mao alihu timongoli mo'o'opiyohe. Tolimowa 
mao nga'amila nasehatiu boti. Popotuwawuwa 
mao pikirangi limongoli wawu potumulao wolo 
udame. Wawu Allahuta'ala bungo lo toliango 
wawu udame ma wolimongoli. 

12 ppsasalamuwa mao timongoli ngota-ngota 
wolo toliango. Salamu olo ode olimongoli lonto 
tawu nga'amila ta tilulawoto Allahuta'ala teya. 

13Ti Isa Almasih Eyanto mongohi mayi 
barakati ode olimongoli, Allahuta'ala 
motoliangi mongoli wawu Roh lo Allahuta'ala 
wolimongoli nga'amila. Salamu'u, Pawulus 
14 (13:13) 


GALATIYA 


1 1 Salamu lonto olau te Pawulus ta lowali 
rasul sababu bilintaiyo li Isa Almasih 
wawu bilintao Allahuta'ala ti Papanto ta ma 
lopotumulayi oli Isa lonto kuburu. Diyaluwo 
ngota mao tawu to duniya boti ta loturungi 
olau lowali rasul. ? Salamu olo lonto nga'amila 
mongowutata ngoimani ta woluwo pe'epe'enta 
wolau ode nga'amila jama'ati to propinsi lo 
Galatiya. 3 Allahuta'ala ti Papanto wawu ti Isa 
Almasih Eyanto ma mongohi mayi rahmati 
wawu udame ode olimongoli mololayita. “Ti 
Isa Almasih ma lopokurubani lo batanga-Liyo 
sababu dusa-dusawala hepilohutunto wawu 
Tiyo lolopatao olanto monto u moleta to 
jamani boti. Tiyo lohutu odito sababu ta'ati 
ode kohondaki lo Allahuta'ala ti Papanto. 
> Allahuta'ala patuti pujiyola mololayita! Amin. 
6 Wau herani, timongoli ngointa lopalingo 
monto Allahuta'ala ta loibode olimongoli to 
delomo rahmati li Isa Almasih wawu timongoli 
bo ma lodudua injili wuwewo. 7 Bo u banari, 
uwito boyito dila injili bo woluwo tawu- 
tawuwala ta lopotunggulayi ode olimongoli 
Injili tomimbihu ti Isa Almasih u ma iluba 
limongoliyo tunggulo lo'oa'ayambulula hila 
limongoli. 9 Wonu woluwo ta mopotunggulayi 
lo pongajari ngopohiya mao lo u omo-omolu 
ma pilongajari mayi lami ode olimongoli, 
openu boli ami lohihilawo meyalo malaikati 

lonto soroga, ma la'anatiyo lo Allahuta'ala. 

9 Pe'entapo poleleu mayi ode olimongoli deu 
wonu bolo woluwo ta mongajari olimongoli 
lo pongajari u bebedawa wolo u ma tilolimo 
limongoli lonto olami omo-omolu, tiyo boyito 
ma la'anatiyo lo Allahuta'ala. 

10 Wau dila hemoharapu deu karajau 
popobanariyo lo manusiya, sababu Allahuta'ala 
ta mopobanari mayi lo karajau. Wau olo dila 
hemongusaha mo'osanangi hila lo manusiya. 
Wonu wau donggo hemongusaha odito, dila 
ponga lo akali wau botiye mowali wato li Isa 
Almasih. 

11 Mongowutata ngoimani, poleleu mayi ode 
olimongoli deu habari mopiyohu tomimbihu ti 
Isa u hepopotunggulou mayi ode olimongoli 
dila lotapu'u lonto manusiya. 1? Sababu habari 
boyito dila tilolimou lonto manusiya wawu 
diyaluwo ngota mao ta longajari olau lo pasali 
boyito. Bo wau lololimo wahyu lonto oli Isa 
Almasih lohihilawo. 

13 Tantu mongowutato ma lo'odungohe wololo 
huhutu'u u omo-omolu to delomo agama lo 
Yahudi. To wakutu boyito wau heloloarinayawa 
wawu hemotolousahawa mongantulu jama'ati 
lo Allahuta'ala. 14To delomo agama lo Yahudi 
wau lebe to yitatao lo tamaniu ta ngotilumula 
wolau to wolota lo bangusau wawu wau tala 
ngota lo ta lebe mo'olohe da'a momalihara 
adati lo mongotiyombu lami. 

15 Bo loli rahmati-Liyo Allahuta'ala lolulawoto 
wawu loibode olau lonto ombongo lomayi. 
Tiyo lokohondaki lopopatatayi lo Wala-Iyo, 

deuwitoyito ti Isa Almasih ode olau, alihu wau 
mopotunggulo habari mopiyohu tomimbihu 
Wala'a boyito to wolota lo bangusa ta dila 
Yahudi. To wakutu boyito wau dilalo lohile 
potunu lonto manusiya. 12(1:15) 17 Odito 

olo wau dila lonao ode kota lo Yerusalem 
mota modudunggaya wolimongoliyo ta ma 
lowali rasul tou wau dipo lowali rasul. Bo 
wau ma lato lonao ode lipu lo Arabi mota 
lopotunggulo habari mopiyohu wawu lonteto 
mao wau lohuwalinga ode kota lo Damsik. 

18 Tou ma tolotawunu mola wau lonao ode 
kota lo Yerusalem ohila mo'otawa wole Petrus 
wawu wau mota lotihangata mopulu wawu 
limohuyi hihewoliyo to beleliyo. 19? Bo wau bo 
lodudunggaya wole Petrus wawu te Yakobus 
wutati Isa Eyanto, mongorasul wuwewo 
diyaluwo mao ta lodudunggaya wolau. 

20To talu lo Allahuta'ala poleleu mayi ode 
olimongoli deu wolo u ma tiluladu'u mayi 
botiye banari wawu dila bo yimbulo. 

21 | apatao lonto kota lo Yerusalem wau 
lonao ode kota-kotawala to propinsi lo 
Siriya wawu Kilikiya helopotunggulo habari 
mopiyohu tomimbihu ti Isa Almasih. 

22 Sababu uwito, wau lohihilawo dila otawa 
lo jama-jama'atiyala li Isa Almasih to lipu lo 
Yudeya. ?3Timongoliyo bo lo'odungohu deu 
ta omo-omolu heloloarinayawa ta paracaya 
ode oli Isa Almasih Eya, masatiya ma 
hemopotunggulo habari mopiyohu tomimbihu 
imani ode Isa Almasih Eya u tou boyito ohila 

antuluwoliyo. 27 Wawu timongoliyo helomuji 
Allahuta'ala sababu wau. 

2 1 Tou ma mopulu wawu wopato tawunu 

mola wau lonao poli ode kota lo Yerusalem 

wole Barnabas wawu te Titus olo tiliyangu'u 
pe'epe'enta wolau. ? Wau lo'otapu bibilohe 
tuwawu deu Allahuta'ala lopoahu olau 
monao ode kota lo Yerusalem. Tetomota 
wau lodudunggaya wolo ta heanggapuwo 
lo tawu o biluloa to wolota lo jama'ati teto. 
Habari mopiyohu tomimbihu ti Isa Almasih 
u hepopotunggulou ode tawu ta dila Yahudi 
tilombangau mao ode olimongoliyo wambao, 
sababu wau dila yinawo usahau omo-omolu 
meyalo u masatiya mowali dila ohunaliyo. 
3 Bo openu te Titus ta nao-nao wolau boyito 
tawu lo Yunani bo dila pilakusa limongoliyo 
moituna moturuti mao adati lo tawu lo Yahudi. 
4Memangi woluwo to wolota lo jama'ati to 
kota lo Yerusalem ta motohilawo alihu te 
Titus moituna, deuwitoyito timongoliyo ta 
hepongakuwa paracaya ode oli Isa Almasih 
padahali dila. Timongoliyo lomaso ode jama'ati 
wolo uhetua ohila mongotota sambe ode 
utonu obebasinto u yilohi li Isa Almasih, 
alihu timongoliyo mowali mopowato olanto to 
delomo adati limongoliyo. ? Bo ami openu bo 
ngointi mao dila lota'aluku ode olimongoliyo, 
alihu obobanari lo habari mopiyohu tomimbihu 
ti Isa tatapu woluwo to olimongoli. 

5Tou wau ma lodudunggaya mao wolo ta 
heanggapuwo lo tawu ta o biluloa to wolota 
lo jama'ati to kota lo Yerusalem boyito, 

diyaluwo ngointi mao pasa-pasaliyala u 
piloduhengi mongoliyo to habari mopiyohe u 
hepopotunggulou. Biluloa limongoliyo boyito 
dila boti paralu olau, sababu Allahuta'ala 
lohihilawo dila hemopobedawo lo tawu. 
7Timongoliyo lopobanari deu wau ma 
pilaracaya lo Allahuta'ala mopotunggulo 
habari mopiyohu tomimbihu ti Isa ode ta 
dila hetunawa, odelo te Petrus pilaracaya lo 
Allahuta'ala mopotunggulo habari mopiyohu 
ode tawu lo Yahudi ta hetunawa. 3 Timongoliyo 
olo lopobanari deu Allahuta'ala ta ma longohi 
kawasa ode le Petrus lowali rasul ode ta 
hetunawa. Tiyo olo ta ma longohi kawasa 
ode olau lowali rasul ode tawu-tawuwala 
ta dila Yahudi. ?Tou lo'onto mao rahmati 
lo Allahuta'ala u ma yilohi-Liyo ode olau, 
mongotauwa lo jama'ati deuwitoyito te 
Yakobus, te Petrus wawu te Yahya, losalawati 
wolau wole Barnabas tuwoto ami ma 
losatujuwa wolimongoliyo deu ami monao 
mopotunggulo habari mopiyohu tomimbihu 
ti Isa ode tawu-tawuwala ta dila Yahudi 
wawu timongoliyo ode ta hetunawa. !?Bo 
tuwawu u pilopoela mayi limongoliyo ode 
olami, deuwitoyito alihu ami momantu mao ta 
misikini wawu memangi wau sanangi mokaraja 
mao pasali boyito. 

11 Bo to wakutu te Petrus lonao mao ode 
jama'ati to kota lo Antiyokiya to propinsi 
lo Siriya, wau memangi lolawani oliyo to 
talu lo tawu ngohuntuwa sababu tiyo tilala. 
12 Sababu tou dipo ledungga mayi ode kota 

boyito ta ngololota ta ilahula le Yakobus, tiyo 
lalayita hemonga pe'epe'enta wolo tawu ta dila 
Yahudi. Bo tou ma ledungga mayi timongoliyo, 
tiyo lopo'olamingo wawu ma didu yilonga 
pe'epe'enta wolimongoliyo sababu mohe lo 
tawu-tawuwala lo Yahudi ta o pahamu deu 
nga'amila tawu musi moituna. 3 Wawu tawu 
lo Yahudi wuwewo ta paracaya ode oli Isa ma 
lomunapiki woliyo, tunggulo te Barnabas olo 
ma ilodedea lomunapiki limongoliyo boyito. 
14 Bo tou wau lo'onto mao huhutu limongoliyo 
boyito dila motu'ude wolo obobanari lo habari 
mopiyohu tomimbihu ti Isa, wau lobisala ode 
ole Petrus to talu limongoliyo nga'amila odiye, 
"Yio dila mowali momakusa mongowutata 
ngoimani ta dila hetunawa mota'ati adati lo 
tawu lo Yahudi, sababu yio lohihilawo tawu lo 
Yahudi dila ta'ati to adati lo tawu lo Yahudi 
boyito. P Asalinto boti lonto waliya lo tawu 
lo Yahudi wawu dila lonto ta heodusawa 
monto bangusa wuwewo. !? Otawanto deu 
diyaluwo ngota mao ta popobanariyo lo 
Allahuta'ala sababu mokaraja hukum lo 
Tawurat. Wawu ito ma paracaya ode oli Isa 
Almasih alihu ito popobanariyo lo Allahuta'ala, 
dila sababu hemokaraja hukum lo Tawurat, 
bo sababu imaninto ode oli Isa Almasih. 
Memangi diyaluwo ngota mao ta popobanariyo 
lo Allahuta'ala sababu mokaraja hukum lo 
Tawurat.” Odito u yiloiyau mao ode ole Petrus. 
17 Wonu ito lohihilawo hepongusahawa alihu 
popobanariyo lo Allahuta'ala to delomo oli 
Isa Almasih bo lapatao lopatatayi deu ito 

lohutu dusa, tawu ma monganggapu deu ti 
Isa Almasih ta lohehula olanto lohutu dusa. 
Uwito dila banari. 19 Wonu wau donggo muli 
mohuwalingao tumumula to tibawa lo hukum 
lo Tawurat u ma tilolau mayi, wau ma muli 
lowali tawu ngota ta mollambanga aturu. t° Bo 
wau ma yilate lonto hukum lo Tawurat wawu 
ma lolopatao lonto kawasa to hukum boyito, 
alihu wau mowali tumumula motu'ude wolo 
kohondaki lo Allahuta'ala. Tou ti Isa Almasih 
yilate to salipu, wau odelo ta ma yilate sasalipu 
pe'epe'enta wo-Liyo. 2? Wolo uodito, ta tumu- 
tumula masatiya boti dilalo wau lohihilawo 
bo ti Isa Almasih ta to delomo batangau. 
Wawu tutumula to delomo batangau masatiya 
botiya tutumulo imani ode Walao Allahuta'ala 
ta ma lotoliangu'u wawu ta ma lopokurubani 
lo batanga-Liyo sababu wau. ?! Wonu tawu 
mowali popobanariyo lo Allahuta'ala sababu 
mota'ati hukum lo Tawurat, opopate li Isa 
Almasih ma lowali dila ohunaliyo. Bo wau dila 
yinawo motolaki rahmati lo Allahuta'ala. Odito 
u ma pilopotunggulu'u mao ode ole Petrus 
omo-omolu wawu ode olimongoli olo masatiya. 
1 Weyi tawu-tawuwala to jama-jama'atiyala 
to propinsi lo Galatiya ta hehulode, tatonu 
ta lohama losihiri olimongoli? Opopate li 
Isa to salipu yito ma pilopopatatu'u mayi 
ode olimongoli omo-omolu. ? Woluwo pasali 
tuwawu u yintuwou olimongoli: Timongoli 
boti lololimo Roh Allahuta'ala sababu lokaraja 
hukum lo Tawurat meyambo sababu lodungohe 
habari mopiyohe lonto Allahuta'ala tunggulo 

timongoli ma pilaracaya? 3Timongoli ma 
pilaracaya wawu lolumulao to delomo 

Roh lo Allahuta'ala, bo masatiya timongoli 
hepongusahawa mopo'olapatao wolo usaha 
limongoli lohihilawo. Timongoli botiye otutu 
hehulode. “Wau hemoharapu alihu nga'amila 
u helotoduwo limongoli boyito dila bo mowali 
dila ohunaliyo. ? Wolo uodito, Allahuta'ala 
hemongohi mayi Roh-Liyo wawu hemohutu 
mujijat ngohuntuwa to wolota limongoli, 
dila sababu timongoli mokaraja hukum lo 
Tawurat, bo sababu timongoli modungohe 
habari mopiyohe lonto Allahuta'ala, tunggulo 
timongoli mowali pilaracaya. 

6 Odelo woluwo tula-tulade to kitabi 
tomimbihu ti nabi Ibrahim odiye, "Tiyo 
paracaya ode Allahuta'ala, tunggulo tiyo lowali 
tawu banari to talu lo Allahuta'ala.” Odito u 
tula-tulade to kitabi. 7” Ototayi mao limongoli 
deu timongoliyo ta hetumula to delomo imani, 
timongoliyo boyito waliya li nabi Ibrahim. 

8 Wawu kitabi lonto u omo-omolu lomayi ma 
lotombangayi deu Allahuta'ala mopobanari 

lo tawu-tawuwalo monto nga'amila bangusa 
sababu imani. Habari mopiyohe boyito lemulo 
ma pilopotunggulo Allahuta'ala ode oli nabi 
Ibrahim odiye, “Moli olemu nga'amila bangusa 
ma mololimo barakati.” Odito Pirimani lo 
Allahuta'ala. ? Wolo uodito, timongoliyo 

ta hetumula wolo imani ma barakatiya lo 
Allahuta'ala pe'epe'enta woli nabi Ibrahim ta o 
imani boyito. 

10 Ototayi mao limongoli: Nga'amila tawu ta 
hepokarajawa hukum lo Tawurat to tibawa lo 
la'anati. Sababu woluwo tula-tuladu to kitabi 
odiye, “Ma yila'anati lo Allahuta'ala ta dila 
ta'ati mokaraja mao openu bo tala tuwawu u 
woluwo to delomo kitabi lo hukum lo Tawurat. 
Odito u tula-tulade to kitabi. |! Ma otawanto 
olo deu diyaluwo ngota mao ta popobanariyo 
lo Allahuta'ala sababu mokaraja hukum lo 
Tawurat, odelo u tula-tulade to kitabi odiye, 
"Ta banari ma tumumulo sababu imani!” Odito 
u tula-tulade to kitabi. t? Hukum lo Tawurat, 
dila dadasari to imani; bo odelo u tula-tulade 
to kitabi odiye, “Titalotita ta mokaraja mao 
nga'amila aturangi lo hukum lo Tawurat, tiyo 
ma tumumulo.” 

13 Ti Isa Almasih ma lopobebasi olami tawu 
lo Yahudi lonto la'anati u tula-tulade to hukum 
lo Tawurat wawu Tiyo lowali ta yila'anati lo 
Allahuta'ala tou Tiyo silalipuliyo, odelo woluwo 
tula-tuladu to kitabi odiye, “Ma yila'anati 
lo Allahuta'ala tawu ta lo'otapu hukumani 
ntilayangiyo to ayu!” Odito u tula-tulade to 
kitabi. 14Ti Isa Almasih lohutu odito alihu 
to delomo batanga-Liyo barakati u yilohi lo 
Allahuta'ala ode oli nabi Ibrahim tunggula 
mota ode nga'amila bangusa. Wawu ito 
mololimo Roh lo Allahuta'ala u pilojanjiya-Liyo 
boyito moli imani. 

15 Mongowutato, wau mopohuna mayi 
lo humaya tuwawu monto tutumulunto 
ngohuyi-ngohuyi. Wonu janjiya tuwawu 
ma sah, diyaluwo ngota mao ta mowali 


IT 

momatali janjiya boyito meyambo moduhenga 
openu bo loloiya ngotahe to janjiya boyito. 
16 Allahuta'ala ma lojanjiya woli nabi Ibrahim 
wawu waliyaliyo. To kitabi dila tula-tuladu 
odiye, “Wawu ode ngohuntuwa waliyamu,” 
u hemakusuduwoliyo tawu ngohuntuwa. U 
banari tula-tulade to kitabi odiye, “Wawu ode 
waliyamu.” Patuju lo ayati boyito, deuwitoyito 
tawu ngota ti Isa Almasih. 17 Patuju loloiyau, 
deuwitoyito Allahuta'ala ma lojanjiya woli 
nabi Ibrahim wawu ti nabi Ibrahim to'otutuwa 
lodihu janjiya boyito. Hukum lo Tawurat u 
yiloluwo wopato hetuta tolopulu lotawunu 
lapatiyo mao dila mowali momatali janjiya 
lo Allahuta'ala boyito u ma sah lonto u 
omo-omolu lomayi. 19 Wonu budeli u ma 
tilantu mayi lo Allahuta'ala boyito lonto hukum 
lo Tawurat, uwito ma didu janjiya bo sababu 
Allahuta'ala ma lojanjiya woli nabi Ibrahim. 
Sababu uwito, Tiyo ma mongohi mao budeli 
boyito ode oliyo. 

19 Wonu odito, wolo patuju lo hukum 
lo Tawurat? Tametiyo mao deu hukum 
boyito yiloluwo alihu nga'amila totala lo 
manusiya mowali mopatato. Hukum boyito 
bo pona-ponao sambe ode Tawu ngota 
waliya li nabi Ibrahim, Ta ma pilojanjiya 
lo Allahuta'ala medungga mayi. Hukum lo 
Tawurat boyito pilopotunggulo Allahuta'ala 
loli mala-malaikatiyalo ode tawu ta lowali 
hulude ode bangusa lo Israel, deuwitoyito ti 
nabi Musa. 2? Bo tou Allahuta'ala lojanjiya woli 

nabi Ibrahim, Tiyo dila lomake hulude. Tiyo 
lohihilawo ta lopotunggulayi lo janjiya boyito. 

21 Wonu odito, dila ponga lo akali hukum lo 
Tawurat yito lalawaniya wolo nga'amila janjiya 
lo Allahuta'ala. Wonu tutumula kakali yilohi 
lo Allahuta'ala ode manusiya loli hukum lo 
Tawurat, tantu manusiya ma popobanariyo 
lo Allahuta'ala moli hukum lo Tawurat olo, 
padahali dila odito. 22 Bo u banari to delomo 
kitabi woluwo tula-tuladu deu nga'amila 
uhetuwa-tuwawuwa kilawasa lo dusa, alihu 
janjiya boyito ma tolimo lo manusiya moli 
imani limongoliyo ode oli Isa Almasih. 

23 Tou imani boyito dipoluwo to olami tawu 
lo Yahudi, ami donggo to tibawa lo hukum lo 
Tawurat wawu hetihuta sambe imani boyito 
mowali mopatato. 7? Wonu odito, hukum 
lo Tawurat yito potunu ode olami sambe 
ti Isa Almasih medungga mayi, alihu ami 
popobanariyo lo Allahuta'ala sababu imani ode 
oli Isa Almasih. 2? Masatiya imani boyito ma 
woluwo to olami wawu ami dilalo to tibawa lo 
hukum lo Tawurat. 

29Timongoli nga'amila ma lowali mongowalao 
Allahuta'ala loli imani limongoli ode oli Isa 
Almasih. 27 Timi'idu tawu to wolota limongoli 
ta ma yilihuwaliyo to delomo tangguli Isa 
Almasih, sipati li Isa Almasih ma woluwo to 
batanga limongoliyo boyito. 23 To delomo pasali 
botiye ma didu o bedawaliyo tawu lo Yahudi 
meyambo tawu lo Yunani, wato meyambo ta 
maradeka, mongololai meyambo mongobuwa, 
sababu timongoli ma lowali tuwawu to delomo 

oli Isa Almasih. 2? Wawu wonu timongoli ma 
lowali haku li Isa Almasih, timongoli ma lowali 
waliya li nabi Ibrahim wawu o haku mololimo 
janjiya lo Allahuta'ala ode oliyo. 
4 1 Makusudu loloiyau, deuwitoyito 
ngohilayao tawu ngota ta o haku mololimo 
budeli donggo kikio, tiyo tutuwawuwa wolo 
wato openu tiyo tuwani lo ta nga'amila, 
2 sababu woluwo ta hepodahawa wawu 
hepongurusaniya oliyo sambe ode wakutu u 
ma tilantu mayi li yamoliyo. 3 Odito olo ito: 
Ngohilayao ito donggo kekeingo, ito to tibawa 
lo nga'amila aturu lo duniya u hemopowato 
olanto. “Bo tou ma leganapu wakutuliyo, 
Allahuta'ala lopoahu mayi lo Wala-Iyo ti Isa 
Almasih ta pilotutuliyo mayi lo tabuwa ngota 
wawu tumu-tumula to tibawa lo hukum lo 
Tawurat. ?Tiyo ilahula mayi lo Allahuta'ala 
mopobebasi ta hetumula to tibawa lo hukum 
lo Tawurat, alihu ito mo'otapu haku mowali 
mongowalao Allahuta'ala. 

6 Sababu timongoli ma lowali mongowalao 
Allahuta'ala, Allahuta'ala lopoahu mayi lo Roh 
lo Wala-Iyo ode delomo hilanto, tunggulo ito 
mowali moibode Allahuta'ala odiye, "Wu Abba! 
Wu Papa!” 7 Timongoli dilalo wato bo walao. 
Wolo uodito, timongoli o haku mololimo janjiya 
lonto Allahuta'ala. 

8Tou omo-omolu timongoli dipo motota lo 
Allahuta'ala wawu timongoli hepotitiwatowa 
ode u ngopohiya mao lo Allahuta'ala. ? Bo 
masatiya timongoli ma lotota lo Allahuta'ala, 
meyambo u lebe banari timongoli ma 

ilotawa lo Allahuta'ala. Longola timongoli ma 
hepohuwalinga ode aturu lo duniya u misikini 
wawu molulupuhu? Wawu longola olo timongoli 
mohuto muli motitiwato ode u ngopohiya mao 
lo Allahuta'ala? 1?Timongoli hedihima deu 
woluwo dulahe mopiyohu wawu woluwo olo u 
moleto wawu timongoli muli hepomaliharawa 
hulalo, tawunu wawu sembo u mopiyohu to 
pahamu limongoli mulolo. 1! Wau hawatiri deu 
nga'amila buleu to wolota limongoli ma mowali 
dila ohunaliyo. 

12 Pohileu ode olimongoli mongowutata 
ngoimani: Potiwali mao timongoli odelo wau, 
sababu wau olo ma lotitiwali odelo timongoli 
tou wau to wolota limongoli. Timongoli dipo 
pe'enta mao lohutu u tilala ode olau. 13 Tantu 
donggo he'elawa olimongoli tou bohuliyo 
wau lopotunggulayi lo habari mopiyohe lonto 
Allahuta'ala ode olimongoli, wau mongongoto 
to wakutu boyito. !4 Openu to wakutu boyito 
ilanggangu'u mongongoto lowali yimontala 
tuwawu ode olimongoli, bo timongoli dila 
hemonganggapu olau tawu hina wawu lomuhu 
olau. Timongoli lololimo olau odelo ta lololimo 
malaikati lo Allahuta'ala meyalo lololimo oli 
Isa Almasih lohihilawo. 1? Tou boyito timongoli 
hesanangiya wawu masatiya dila. Poleleu 
mayi ode olimongoli deu tou boyito wonu bo 
mowali, timongoli ma mohinggi mayi botu lo 
mato limongoli wohi limongoli olau. !? Wolo 
uodito, wonu wau mopotunggulayi lo u banari 
ode olimongoli, dila mao heanggapuwa wau 
musu limongoli. 

17 Tawu ta lomolia Injili li Isa Almasih o 
somangati motiyanga olimongoli, bo patuju 
limongoliyo dila mopiyohu. Timongoliyo 
ohila mopopisawo limongoli wolami, alihu 
timongoli mohuto mopojuwangi lo pongajari 
limongoliyo. 183 Memangi mopiyohu wonu tawu 
o somangati to pasa-pasaliyala mopiyohu, 
asalipo timi'idu wakutu, dila de woluwo wau 
to wolota limongoli. 19 Weyi mongowalau'u to 
delomo imani, wau masatiya odelo tabuwa 
ngota duto-dutola ngongoto ma motutu. Wau 
ma modutola u odito poli wonu sipati li Isa 
Almasih dipo mopatato to batanga limongoli. 
20 Mayilaba wololu'u ohila motitola to wolota 
limongoli masatiya wawu wau dilalo mobisala 
odiye ode olimongoli. Bo masatiya wau ma 
ilopulita lo pikirangi wolimongoli. 

21 Mongowutato ta yinawo tumumula to 
tibawa lo hukum lo Tawurat, nte dungohi 
limongoli wau mojolasi mayi tuwango hukum lo 
Tawurat boyito. 2? Woluwo tula-tuladu to kitabi 
deu ti nabi Ibrahim o wala'a mongololai dulota, 
ta ngota walaiyo to tabuwa watoliyo wawu 
ta ngota walaiyo to tabuwa ngota maradeka. 
23 Bo wala'a to tabuwa watoliyo boyito lowali 
moturuti mao kohondaki lo manusiya wawu 
wala'a to tabuwa ngota maradeka lowali 
sababu janjiya lo Allahuta'ala. 2? Utiye mowali 
lumade tuwawu sababu mongobuwa dulota 
boyito tuwoto janjiya moheduluwo lonto 
Allahuta'ala. Ti Hajar yito tuwoto janjiya 
tuwawu lonto huidu Sinayi wawu manusiya ta 
pilotutuliyo mayi to tibawa lo janjiya boyito 

lowali wato. 2?Ti Hajar boyito tuwoto janjiya 
to huidu Sinayi to Arabi wawu tiyo lumadu 
kota lo Yerusalem masatiya wawu nga'amila 
ta hetumula teto. Timongoliyo lowali wato to 
tibawa lo hukum lo Tawurat. 2?Ti Sara tabuwa 
ngota maradeka tuwoto janjiya oluwoliyo 
lumadu kota lo Yerusalem u to soroga, 
deuwitoyito ti mamanto. 27 Sababu woluwo 
tula-tuladu to kitabi odiye, "“Potiwengahulo 
wawu ponguwatiolo yio tabuwa bintela 

wawu ta dila pe'enta mao lo'orasa ngongoto 
u motutu! Sababu tabuwa tumu-tumula 
tutuwawu ma mo'otapu wala'a ngohuntuwa 
popobandingiyo mao wolo tabuwa ta ohiyalo.” 
Odito u tula-tulade to kitabi. 

28 Wawu timongoli mongowutata ngoimani, 
timongoli odelo te Ishak wala'a ta pilojanjiya 
lo Allahuta'ala. 2? Bo odelo to masa boyito 
wala'a ta pilotutuliyo mayi moturuti mao 
kohondaki lo manusiya longarinaya wala'a 
ta pilotutuliyo mayi moturuti mao janjiya lo 
Roh lo Allahuta'ala, odito olo masatiya botiye. 
30 Bo woluwo loiya lo ayati to kitabi odiye, 
"Tapila mao wato tabuwa boyito wolo walaiyo 
sababu wala'a wato boyito dila ta mo'otapu 
bahagiyangi to budeli pe'epe'enta wolo wala'a 
to tabuwa maradeka.” Odito loiya lo ayati to 
kitabi. 3! Wolo uodito mongowutata ngoimani, 
ito dila walao tabuwa wato bo walao tabuwa 
maradeka. 

1Ti Isa Almasih ma lopobebasi olanto 
alihu ito otutu maradeka. Wolo uodito, 

po olotola lomola imani limongoli wawu dilalo 
mao poluliya tawu mopowali olimongoli wato. 

2 Ototayi mao limongoli, wau te Pawulus 
moloiya mayi deu imani limongoli ode oli Isa 
Almasih dilalo ohunaliyo wonu timongoli satuju 
moituna alihu timongoli salamati. 3 Pe'entapo 
poleleu mayi ode tawu ta satuju moituna 
moturuti mao adati lo tawu lo Yahudi, tiyo 
wajibu mokaraja mao nga'amila aturangi lo 
hukum lo Tawurat. #“Timongoli ta ohilawo 
popobanariyo lo hukum lo Tawurat, timongoli 
ma lopo'olamingo monto oli Isa Almasih wawu 
timongoli hetumula to bulemengiyo lo rahmati 
lo Allahuta'ala. 3 Bo wolo kawasa lo Roh lo 
Allahuta'ala moli imani ode oli Isa Almasih, 
ito yiyakini ma popobanariyo lo Allahuta'ala. 
6 Sababu to ta paracaya ode oli Isa Almasih 
pasali tutuna meyambo dila, diyaluwo mao 
hunaliyo. U ohunaliyo, deuwitoyito imani ode 
oli Isa Almasih u mowali mopatatayi moli 
toliangunto ode tawu wuwewo. 

7Omo-omolu timongoli hepohilapita 
mohutu u banari. Tatonu ta lomubulo wawu 
heloheyinga olimongoli, tunggulo timongoli 
dilalo ta'ati to u banari boyito? 3 Ta lomubulo 
wawu ta loheyinga olimongoli boyito dila ta 
ilahula lo Allahuta'ala ta ma loibode olimongoli. 
Ta odito boyito odelo ragi, openu bo ngoidi 
mo'olesi tirigu u tato-tato. t? Wau yiyakini 
to delomo tanggulo Isa Almasih Eya deu 
timongoli satuju wolau tomimbihu pasali 
boti wawu timongoli dila hepomikirangi u 
wuwewo mao. Bo openu tatonu tawu ta 

lo'oa'ayambulula hila limongoli, ta boyito ta 
motanggungi hukumani monto Allahuta'ala. 

11 Mongowutata ngoimani, tomimbihu wau 
wonu wau donggo hemopotunggulo pongajari 
tomimbihu tuna alihu salamati, opopate li 
Isa Almasih to salipu dilalo mowali bubula 
to tawu ta hedihima hukum lo Tawurat. 
Wonu wau hemongajari odito, dila ponga lo 
akali wau arinaya lo tawu lo Yahudi. 1? Lebe 
mopiyohu timongoliyo ta hemo'oa'ayambulula 
hila limongoli tomimbihu tuna boyito moikabiri 
mao! 

13 Mongowutata ngoimani, memangi 
timongoli ma ilibode lo Allahuta'ala lowali 
maradeka. Bo dila mowali umaradeka 
boyito popohuna limongoli mohutu dusa. Bo 
poyiyintawa mao timongoli wolo toliango. 

14 Sababu totonulalo aturangi lo hukum lo 
Tawurat ma hihimbungu to delomo Pirimani 
odiye, “Otoliangamu mao tawu ta titiliya 
wolemu odelo yio motoliango batangamu 
lohihilawo.” Odito Pirimani lo Allahuta'ala to 
kitabi. t! Bo wonu timongoli layito papateya, 
awasi! Timongoli ma mowali binasa. 

16 Poleleu mayi ode olimongoli: Potumulao 
to delomo Roh lo Allahuta'ala, alihu timongoli 
dila moturuti kohondaki lo napusu limongoli. 
17 Napusu lo manusiya lalawaniya wolo 
kohondaki lo Roh lo Allahuta'ala wawu 
kohondaki lo Roh lo Allahuta'ala lalawaniya 
lo napusu lo manusiya, sababu duduluwo 
lalawaniya tunggulo timongoli dila mowali 
mohutu u otohila limongoli. 18Bo wonu 

timongoli mohudu mao batanga limongoli 
aturuwo lo Roh lo Allahuta'ala, timongoli dila 
hetumula to tibawa lo hukum lo Tawurat. 

19 Hasili lo napusu lo manusiya memangi 
ma mopatato, deuwitoyito huloto, najisi, jina, 
20 molubo u ngopohiya mao lo Allahuta'ala, 
mosihiri, sasaturuwa, hulinggila, tilibu, 
yingowa, mopouda'a batanga lohihilawo, 
bubuaya wawu pahamuliyo-pahamuliyo, 

21 hihiya, motihuwo'o, yinawo motisanangi 
wawu lahe-lahepa lomao u moleto. Ode 
unga'amila botiye popoelau mayi olimongoli 
odelo u ma pilopoelau mayi olimongoli 
omo-omolu: Titalotita ta hemolohutuwa u 
odiye, tiyo dila mo'otapu bahagiyangi to 
delomo Yiladiya lo Allahuta'ala. 

22Bo hungo lo Roh lo Allahuta'ala yito 
tolianga, wengahu, dame, sabari, hilawo 
mura, piyohu, imani, 23lumboyoto wawu 
mokawasa batanga lohihilawo. Diyaluwo 
hukum u momutola pasa-pasaliyala botiye. 
24Titalotita ta lowali haku li Isa Almasih, tiyo 
ma loposalipu mao lo totonulalo hawa napusu 
wawu totonulalo u otohilaliyo. 2? Wonu ito 
hetumula to delomo Roh lo Allahuta'ala, Roh 
lo Allahuta'ala ma mongaturu olanto. 2? Wawu 
dila mowali ito motisombongi, mopopatuwo 
wawu mohihihiya lomao. 

1 Mongowutata ngoimani, wonu tawu 
ngota odungga limongoli hemohutu 
dusa, timongoli ta lebe mongarati lo pasali 
u rohani, musi mongohi mao oliyo potunu 
wolo umolumboyoto, alihu tiyo mohuwalingayi 

ode dalala banari. Wawu po'odaha timongoli 
alihu dila mowali otarikiyaliyo mohutu u odito. 
2 Potuturungiya mao timongoli tou momota 
dudelo mobubuheto! Wolo uodito, timongoli 
mopo'opolu hukum li Isa Almasih. 3 Wonu 
tawu ngota hemonganggapu batangaliyo uda'a 
padahali dila, tiyo hemongakali batangaliyo 
lohihilawo. #Lebe mopiyohu tawu momarakisa 
huhutuliyo lohihilawo, wonu mopiyohu, 
deuwito tiyo mowali motitiwengahu. Bo dila 
mowali mopobandingiyo lo huhutuliyo boyito 
wolo huhutu lo tawu wuwewo mao. ? Sababu 
timi-timi'idu tawu musi motanggungi hungo lo 
huhutuliyo lohihilawo. 

6 Wawu lebe mopiyohu tawu ta hemololimo 
pongajari lo Pirimani lo Allahuta'ala, 
molayadeo u mopiyohu u woluwo to oliyo ode 
ta hemongajari boyito. 

7Po'odaha timongoli popolapalo lo tawu! 
Allahuta'ala dila mowali poyitohu. U 
pilomuayadu tawu, uwito olo u ma tipuwoliyo. 
STitalotita ta mopomuayadu mopo'opolu 
u otohila lo napusuliyo, tiyo ma molipu 
ubinasa. Bo titalotita ta mopomuayadu 
mopo'opolu kohondaki lo Roh lo Allahuta'ala, 
tiyo ma molipu hasili tutumula kakali monto 
Roh lo Allahuta'ala. ? Bo ito dila mowali 
mohuheli mohutu u mopiyohu, sababu ma 
medungga mayi wakutuliyo, ito ma molipu U 
mopiyohu wonu ito turu-turusi hepohutuwa u 
mopiyohu. 1? Uwitolo sababuliyo ngohilayao ito 
donggo o wakutu, dulolo ito mohutu piyohu 

ode tawu ngohuntuwa, tidiyo lomao ode 
mongowutatonto ngoimani. 

11 Po'obilohe mao limongoli, mayilaba 
dudulamango hurupu u ma tiluladu'u mayi lo 
olu'u'u lohihilawo. 12 Nte elayi mola limongoli, 
tawu-tawuwala ta hepomakusawa olimongoli 
tunaliyo, timongoliyo motohilawo lo ubilohe 
mayi lo tawu lo Yahudi deu timongoliyo 
tawu mopiyohu to delomo pasali u jasmani. 
Timongoliyo lohutu odito, alihu dila arinaya lo 
tawu lo Yahudi boyito sababu paracaya ode oli 
Isa Almasih ta yilate silalipuliyo. 13 Timongoliyo 
lohihilawo ta hetunawa, dila ta'ati to hukum lo 
Tawurat. Bo timongoliyo motohilawo moituna 
mao olimongoli, alihu timongoliyo mowali 
mopololade mota lo habari deu timongoli ma 
pileituna limongoliyo. !? Wau lohihilawo bo 
motohilawo mopololadu habari li Isa Almasih 
Eyanto ta ma yilate silalipuliyo, tunggulo 
duniya boti ma dilalo ohunaliyo olau wawu ode 
duniya boti wau odelo ta ma yilate silalipuliyo. 
15 Tutuna meyalo dila diyalu mao hunaliyo: bo 
mowali manusiya bohu, uwito u ohunaliyo. 

19 Ode nga'amila ta ma lota'ati pahamu odito, 
Allahuta'ala ma mongohi mayi udame wawu 
usanangi wawu rahmati ode yitati mongoliyo 
wawu ode yitato tawu lo Israel umati lo 
Allahuta'ala. 

17 Pulitiyo mao, lebe mopiyohu tawu dila 
mopo'osusa olau, sababu to batangau woluwo 
bakasi lo pali tuwoto wau wato li Isa Almasih. 

18Ti Isa Almasih Eyanto mongohi mayi 
barakati ode olimongoli mongowutato! Amin. 
Salamu'u, Pawulus 


EPESUS 


1 1 Salamu lonto ole Pawulus ta 
ilokohondakiya lo Allahuta'ala lowali 
rasul li Isa Almasih ode tawu-tawuwala ta 
tilulawoto Allahuta'ala to kota lo Epesus, 
deuwitoyito tawu-tawuwala ta paracaya ode 
oli Isa Almasih. 

2 Allahuta'ala ti Papanto wawu ti Isa Almasih 
Eyanto ma mongohi mayi rahmati wawu 
udame ode olimongoli mololayita. 

3 Patuti pujiyolo Allahuta'ala ti Papa li Isa 
Almasih Eyanto! Allahuta'ala longohi mayi 
barakati ode olanto loli oli Isa Almasih, 
deuwitoyito nga'amila barakati rohani lonto 
soroga. “Allahuta'ala lolulawota olanto mowali 
tuwawu woli Isa Almasih tou duniya botiye 
dipo pilopowali-Liyo, alihu ito mowali suci 
wawu dila ototala to talu-Liyo. Allahuta'ala 
motoliangunto, ?tunggulo Tiyo lolantu mayi 
olanto lonto u mulo-mulolo lomayi mowali 
mongowala-Iyo moli oli Isa Almasih motu'ude 
wolo niyati u ihilasi wawu kohondaki-Liyo. 
5Wolo uodito, tawu-tawuwalo ma momyji 
Allahuta'ala ta masahuru, sababu Tiyo longohi 
barakati wawu rahmati ode olanto loli oli Isa 
Almasih Wala-Iyo ta otoliang-Iyo. 

7Loli opopate li Isa Almasih to salipu, 
ito ma lololimo usalamati wawu dusanto 
ma ilambungu lo Allahuta'ala motu'ude lo 
okokaya lo rahmati-Liyo 8u ma yilohi-Liyo 


EPESUS 1:9-15 2 


mayi ode olanto wolo u lelebeya to delomo 
nga'amila hikimati wawu pongotota. ? Tiyo ma 
lopopatatayi lo rahasiya lo kohondaki-Liyo ode 
olanto, motu'ude lo niyati-Liyo, deuwitoyito 
niyati ihilasi u ma tilantu-Liyo mayi lonto 
u mulo-mulolo lomayi to delomo oli Isa 
Almasih. 1?Tou ma leganapu wakutuliyo 
Allahuta'ala ma mopotunggulo niyati-Liyo 
deuwitoyito mopotuwawu to oli Isa Almasih 
uhetuwa-tuwawuwa u to hulungo meyalo u to 
huta. 

11To delomo oli Almasih olo ami ma 
tilantu-Liyo mayi mowali umati-Liyo lonto 
u mulo-mulolo lomayi motu'ude lo patuju 
lo Allahuta'ala u ma popowujuduwo-Liyo 
motu'ude lo kohondaki-Liyo. 1? Wolo uodito, 
tawu-tawuwalo ma momyji Allahuta'ala ta 
masahuru sababu ami tawu lo Yahudi ta 
bohuliyo pilaracaya ode oli Isa Almasih. 

13Timongoli olo odelo ami, ma pilaracaya 
ode oli Isa Almasih tou lo'odungohe habari 
u banari, deuwitoyito Injili u mo'osalamati 
olimongoli. Wawu timongoli ma cilapuwa-Liyo 
lo Roh lo Allahuta'ala u ma pilonjanjiya-Liyo 
boyito. 14 Roh lo Allahuta'ala yito tuwota 
awali lo bahagiyanginto u ma siladiya 
mao lo Allahuta'ala to soroga wawu u ma 
tolimonto tou Allahuta'ala ma mopobebasi 
mao lo nga'amila haku-Liyo. Wolo uodito, 
tawu-tawuwalo ma momyji Allahuta'ala ta 
masahuru. 

15 Wolo uodito, tou wau lo'odungoheo 
tomimbihu imani limongoli ode oli Isa Eya 

wawu toliangi mongoli ode tawu-tawuwala 

ta tilulawoto Allahuta'ala, t° wau dila 
iloberentiliyo hemosukuru ode Allahuta'ala 
sababu timongoli wawu wau layito hemodua 
olimongoli. 1” Wau hemohile ode Allahuta'ala 
li Isa Almasih Eyanto, deuwitoyito ti Papa 
bungo lo umasahuru, alihu Tiyo mongohi mayi 
olimongoli hikimati wawu wahyu, tunggulo 
timongoli mowali lebe motota lo Allahuta'ala. 
18 Wawu wau olo hemodua alihu Tiyo momuo 
mayi pikirangi limongoli, tunggulo timongoli 
mongarati wolo u mowali harapuwo limongoli 
to Allahuta'ala ta ma loibode olimongoli. 
Wawu timongoli olo mongarati deu mayilaba 
ogagaliyo lo bahagiyangi u ma tilantu mao 

lo Allahuta'ala to soroga ode tawu-tawuwala 
ta tilulawo-Tiyo. 1? Wawu timongoli olo 
mowali mongarati deu otutu uda'a kawasa lo 
Allahuta'ala ode olanto ta paracaya ode oli Isa 
Eya, motu'ude wolo lotolo kawasa-Liyo. 2? Wolo 
kawasa boyito Allahuta'ala lopobongu mayi oli 
Isa Almasih lonto kuburu wawu pilopohulo-Iyo 
mao to ambahu olowala-Liyo to soroga. 

21 Biluloa li Isa boyito lebe molanggatao lo 
kawasa lo roh wawu kawasa lo pomarenta, 
lati-latiyalo wawu jini-jiniyalo wawu timi'idu 
tawu ta otilanggulo, dila bo to jamani botiye, 
bo to jamani hedunggawa mayi olo. 2? Wawu 
nga'amila uhetuwa-tuwawuwa pilopota'aluku 
mao lo Allahuta'ala ode oli Isa Almasih wawu 
ti Isa Almasih tilatapu-Liyo mao lowali tauwa 
lo uhetuwa-tuwawuwa, alihu umati-Liyo 
mololimo barakati. 23 Umati yito wujudu lo 

owoluwo li Isa Almasih ta woluwo to nga'amila 
tambati. 
2 10mo-omolu timongoli ma lopowate, 
sababu timongoli dila ta'ati to parenta 
lo Allahuta'ala wawu sababu timongoli 
heodusawa. ?Omo-omolu timongoli biyasa 
hetumula heturutiya adati lo duniya botiye 
wawu timongoli ta'ati ode tauwa lo lati ta 
kawa-kawasa duniya wawu ta masatiya 
hemokaraja to tutumulo tawu ta dila ta'ati ode 
Allahuta'ala. 3 Omo-omolu ito nga'amila odelo 
timongoliyo tou ito hetumula wolo napusunto 
wawu heturutiya u otohila lo dagingi wawu 
pikirangiyonto. Wawu u banari ito odelo 
tawu-tawuwala ta musi odungga lo muruka lo 
Allahuta'ala odelo manusiya wuwewo mao. 

4 Bo Allahuta'ala mopiyohe da'a hale-Liyo, 
tunggulo Tiyo longohi mayi toliang-Iyo u uda'a 
ode olanto. ?Ito botiye yilate sababu dusanto, 
bo Allahuta'ala lopotumulayi olanto pe'epe'enta 
woli Isa Almasih. Ototayi mao limongoli, 
bo rahmati lo Allahuta'ala u lo'osalamati 
olimongoli. “Wawu Allahuta'ala lopobongu 
mayi olanto pe'epe'enta woli Isa Almasih 
wawu longohi tambati ode olanto pe'epe'enta 
wo-Liyo to soroga, ” alihu to nga'amila jamani 
hedunggawa mayi Allahuta'ala mopobiloheyi lo 
okokaya lo rahmati-Liyo u lelebeya motu'ude 
wolo piyohu hale-Liyo ode olanto to delomo 
oli Isa Almasih. 3 Timongoli silalamati sababu 
rahmati lo Allahuta'ala wawu loli imani 
limongoli ode oli Isa Almasih. Uwito dila lonto 
olimongoli bo u yilohi lo Allahuta'ala. ? Uwito 

dila hasili lo u hekilaraja limongoli lohihilawo, 
alihu diyaluwo tawu ta mowali motitilanggato. 
10Ito botiye pilopowali lo Allahuta'ala to 
delomo oli Isa Almasih, alihu ito mohutu 
nga'amila piyohu odelo u ma tilatapu mayi lo 
Allahuta'ala lonto u mulo-mulolo lomayi. 

11 Flayi mao limongoli deu tou timongoli 
pilotutuliyo mayi, timongoli tawu ta dila 
motota lo Allahuta'ala wawu tawu lo Yahudi ta 
hetunawa hepolanggula olimongoli tawu ta dila 
hetunawa. !?To wakutu boyito timongoli dipo 
motota li Isa Almasih, dila lemaso to umati 
ta tilulawoto Allahuta'ala wawu timongoli dila 
lemaso ta mo'otapu bahagiyangi to delomo u 
pilojanjiya lo Allahuta'ala ode tawu lo Israel. 
Diyaluwo u heharapuwo limongoli wawu 
timongoli olo dila o Allahuta'ala to delomo 
duniya. 13 Bo masatiya loli oli Isa Almasih, 
timongoli ta omo-omolu mayi molamingo 
Allahuta'ala, ma lowali lembidu loli opopate 
li Isa Almasih to ayu salipu. 14Tiyo ta ma 
lopodamewo olanto nga'amila. Tiyo ma 
longantulu mao bala botu u hemopobualo 
tawu lo Yahudi wolo tawu ta dila lo Yahudi, 
deuwitoyito saturuwa. Tiyo ma lopotuwawu 
lo ta momohuwaliya to delomo batanga-Liyo. 
15Tiyo lomatali mao hukum lo Tawurat wawu 
nga'amila parenta to delomiyo, alihu Tiyo 
mowali mopotuwawu mao lo ta momohuwaliya 
wawu mopowali lo manusiya bohu to delomo 
batanga-Liyo. Wolo uodito, Tiyo lopodame lo 
ta momohuwaliya boyito. 1? Tiyo lopodame 
mao ta momohuwaliya mowali umati tuwawu 

ode Allahuta'ala loli opopate-Liyo. Tiyo 
longantulu mao saturuwa to salipu. 17 Tiyo 
ma lonao mayi lopotunggulo habari mopiyohu 
deu ta momohuwaliya boyito donggo 

mowali popodamewolo. Habari mopiyohe 
boyito pilopotungguliyo mayi ode olimongoli 
tawu-tawuwala ta dila Yahudi ta omo-omolu 
mayi molamingo Allahuta'ala wawu ode tawu 
lo Yahudi ta membidu Allahuta'ala. t8 Loli 

oli Isa Almasih ito ta momohuwaliya lowali 
tuwawu to delomo Roh lo Allahuta'ala wawu ito 
ma lo'otapu dalalo momaso ode Allahuta'ala ti 
Papa. 

19 Wolo uodito, timongoli dilalo tawu deli 
meyalo bo ta lonao mayi. Timongoli ma lemaso 
to umati lo Allahuta'ala wawu timongoli olo 
ma lowali anggota lo warisi lo Allahuta'ala. 

20 Umati lo Allahuta'ala odelo hudungu u 
bilonguliyo wolo pandasi lo mongorasul wawu 
mongonabi. Wawu ti Isa Almasih ma lowali 
botu bohuliyo. ?!Loli oli Isa Almasih ma 
lesusungi mola nga'amila botu, lowali bele suci 
ulo Allahuta'ala loli oli Isa Almasih Eyanto. 
22 Loli o-Liyo timongoli olo lesusungi wolo 
tawu-tawuwala wuwewo mao ta tilulawoto 
Allahuta'ala wawu pe'epe'enta lowali tambati 
potitambatiya lo Roh lo Allahuta'ala. 

1 Wau te Pawulus ta leulunga to 

tutupa sababu helopotunggulo habari 
mopiyohu tomimbihu ti Isa Almasih to 
wolota limongoli tawu ta dila Yahudi. 
2 Tantu timongoli ma lo'odungohu deu 
Allahuta'ala longohi tugasi olau mopotunggulo 

rahmati to wolota limongoli, deuwitoyito 
habari mopiyohu tomimbihu ti Isa Almasih. 
3Rahasiya lo kohondaki lo Allahuta'ala 
boyito pilopotunggulayi lo Allahuta'ala ode 
olau loli wahyu odelo u ma tiluladu'u mayi 
limbu-limbuo to yitato. “Wonu pobaca 
mao limongoli uwito, timongoli ma mowali 
mongarati odelo wau tomimbihu rahasiya 
li Isa Almasih. ° Omo-omolu yirahasiya lo 
Allahuta'ala, bo masatiya rahasiya boyito ma 
pilopotunggulayi lo Roh lo Allahuta'ala loli 
wahyu ode mongorasul wawu mongonabi 
ta tilulawoto Allahuta'ala. 6 Rahasiya boyito 
patujuliyo deu moli habari mopiyohu tawu ta 
dila Yahudi ma mo'otapu bahagiyangi lonto 
Allahuta'ala tutuwawuwa odelo tawu lo Yahudi. 
Timongoliyo masatiya mowali memaso to 
umati lo Allahuta'ala wawu pe'epe'enta wolo 
tawu lo Yahudi, ma mololimo u pilojanjiya lo 
Allahuta'ala to delomo oli Isa Almasih. 

7Wau ma lowali wato ngota ta 
hemopotunggulo habari boyito motu'ude lo 
rahmati lo Allahuta'ala u ma yilohi-Liyo mayi 
ode olau odelo kawasa-Liyo u hemokaraja 
to delomo batangau. 8Openu wau boti 
tawu ngota hina to wolota lo ta tilulawoto 
Allahuta'ala, bo Tiyo ma longohi mayi rahmati 
boyito ode olau mopotunggulao ode tawu 
ta dila Yahudi habari mopiyohu tomimbihu 
barakati u dila o tonea to delomo oli Isa 
Almasih. “Wawu Allahuta'ala ta lopowali lo 
uhetuwa-tuwawuwa longohi mayi tugasi olau 
motombanga ode tawu wololo Tiyo moponao 

lo kohondaki-Liyo u lonto omo-omolu lomayi 
tutuo to delomo batanga-Liyo. t? Patuju lo 
Allahuta'ala alihu otawa mao lo malaikati wawu 
kawasa lo roh deu otutu molimomoto hikimati 
lo Allahuta'ala moli umati-Liyo. tt Odito patuju 
Allahuta'ala lonto u mulo-mulolo lomayi u ma 
pilopowujudu-Liyo loli oli Isa Almasih Eyanto. 
12 Moli oli Isa Almasih ito ma lowali barani 
wawu yiyakini deu moli imani ode o-Liyo ito o 
dalala momaso mao ode Allahuta'ala. 3 Wolo 
uodito, pohileu olimongoli alihu timongoli dila 
opulita lo harapani tou timongoli mo'onto 
osusau sababu timongoli. Nga'amila boti lowali 
alihu timongoli mowali masahuru. 

14 Uwitolo sababuliyo wau mosujudu to talu 
lo Allahuta'ala ti Papa. +° Monto o-Liyo asali lo 
nga'amila mahaluku to soroga wawu to duniya. 
16 Wau hemodua alihu Tiyo mopo'olotolayi 
olimongoli lo Roh-Liyo to delomo hila limongoli 
motu'ude wolo kawasa-Liyo u uda'a. 1? Wau 
olo hemodua alihu ti Isa Almasih motitola to 
delomo hila limongoli moli imani limongoli 
wawu timongoli monguwa'ato wawu tumumula 
dadasari to toliango. 13 Wolo uodito, timongoli 
pe'epe'enta wolo tawu-tawuwala wuwewo 
mao ta tilulawoto Allahuta'ala, mowali 
mongarati otutu deu toliangi Isa Almasih otutu 
motanggalo, haya-haya, molanggato wawu 
modelomo t°? wawu mowali otawa limongoli 
deu tolianga yito lebe mao lo pongotota wawu 
tutumuli mongoli mopolu lo nga'amila sipati lo 
Allahuta'ala. 

20 Allahuta'ala sanggupi mohutu lebe 
ngohuntuwa mao lo u heduanto meyalo u 
hepikirangiyonto odelo u mopatato to kawasa 
u hemokaraja to batanganto. 21 Allahuta'ala 
hepopomasahuruwo lo umati-Liyo moli oli Isa 
Almasih mololayita monto waliya ode waliya 
wawu monto jamani ode jamani. Amin. 

4 1 Wolo uodito, wau ta tilutupaliyo sababu 

hemokaraja ode li Isa Eya, wau monasehati 
mayi olimongoli alihu tutumuli mongoli ta 
ilibode lo Allahuta'ala motu'ude lo kohondaki 
lo Allahuta'ala. ?Timongoli musi motitiwopa, 
molumboyoto wawu dila ngointa moyingo. 
Wawu timongoli musi mosasabariya wolo 
toliango. 3 Wawu pongusaha mao timongoli 
tumumula wolo udame, alihu buhuta to wolota 
limongoli u yilohi lo Roh lo Allahuta'ala tatapu 
woluwo. “Sababu umati yito bo tuwawu wawu 
Roh lo Allahuta'ala olo bo tuwawu wawu u 
iloyiyakiniya limongoli olo bo tuwawu tou 
timongoli ilibode lo Allahuta'ala. > Eya yito bo 
tuwawu, imani olo bo tuwawu wawu lilihu olo 
bo tuwawu. @ Allahuta'ala yito bo tuwawu wawu 
Tiyo ti Papa lo ta nga'amila. Tiyo yito Eya ta to 
yitato unga'amila, hemokaraja moli unga'amila 
wawu kawasa to delomo unga'amila. 

7Bo ode olanto ngota-ngota Allahuta'ala ma 
longohi mayi karuniya odelo u ma tilantu mayi 
li Isa Almasih. 3 Woluwo tula-tulade to kitabi 
odiye, ”Tou Tiyo lobotula mola ode tambati 
molanggato, Tiyo lodelo mola nga'amila 
musu ta yilaupiyo wawu Tiyo longohi mao 
wohiya ode manusiya.” Odito u tula-tulade to 

kitabi. ?To Pirimani boyito loiya deu Tiyo ma 
lobotulo, deboliliyo mao omo-omolu Tiyo ma 
lolahe mola ode duniya u to tibawa. "9 Tiyo ta 
ma lolahe mola ode duniya. Tiyo olo ta ma 
lobotula mola lebe molanggatao lo unga'amila, 
tunggulo uhetuwa-tuwawuwa mopolu lo 
owoluwo-Liyo. 1! Wawu Tiyo ta ma longohi 
mao karuniya ode manusiya, deuwitoyito 
woluwo ta mowali mongorasul, mongonabi, ta 
hepopotunggula lo Injili, ta hepomaliharawa 
jama'ati meyambo ta mowali guru-guru 

lo Injili. t? Patujuliyo moposiyapu mao lo 
tawu-tawuwala ta tilulawoto Allahuta'ala 
mohinta wawu momongu umati li Isa Almasih, 
13 tunggulo ito nga'amila ma mowali tuwawu 
to delomo imani wawu lebe motota lo Walao 
Allahuta'ala, mowali umati ta mongarati 

lo kohondaki lo Allahuta'ala wawu lebe 
hihihewo mao nga'amila sipati li Isa ma 
mewujudu to olanto umati-Liyo. 17 Wonu 
odito, ito ma dilalo odelo ta kekeingo ta 
gambangi oanga lo tililahepala lo pongajari lo 
tawu, odelo bulotu hepoyitohu dupota wawu 
buolo oditomota odiyamayi. Ito ma dilalo o 
akaliya lo pongajari wawu tota lo tawu ta 
hepongakaliya wawu hepopolapala lo tawu. 

15 Bo ito to'otutuwa mohutu u banari wolo 
toliango, tunggulo ito mowali lebe heoduhenga 
to delomo uhetuwa-tuwawuwa ode oli Isa 
Almasih tauwanto. !?Ti Isa wawu ito nga'amila 
umati-Liyo odelo batanga tuwawu. Ti Isa 
lunggongo wawu ito umati lesusungi lowali 
batanga-Liyo. Wawu wonu timi'idu anggota 

lo umati-Liyo hepokarajawa motu'ude wolo 
tugasiliyo ngota-ngota, umati boyito ma 
mowali tumumulo wolo toliango. 

17 Uwitolo sababuliyo to delomo tangguli 
Isa Eya poleleu mayi ode olimongoli wolo 
uto'otutuwa odiye: Dilalo potumulo odelo 
ta dila motota lo Allahuta'ala. Timongoliyo 
hetumula wolo pikirangi u dila ohunaliyo. 

18 Pikirangi wawu tutumuli mongoliyo 
molamingo monto kohondaki lo Allahuta'ala, 
sababu timongoliyo mohulodu wawu hila 
limongoliyo odelo toheto botu. t? Timongoliyo 
dilalo o wolito, tunggulo timongoliyo ma lowali 
wato lo jina wawu hepokarajawa totonulala u 
najisi wolo udila o huheliliyo. 

20 Bo dila odito wolimongoli ta ma lobalajari 
tomimbihu ti Isa Almasih. ?!Timongoli ma 
lo'odungohe pasali-Liyo wawu ma lololimo 
pongajari tomimbihu Tiyo moturuti mao 
obobanari u woluwo to o-Liyo. ?? Sababu 
uwito, timongoli musi molola mao sipati lo 
manusiya mulolo u ma mowali binasa lo 
napusu u mo'olapalo, “3 alihu hilawo wawu 
pikirangi limongoli popobohuwa lo Allahuta'ala. 
24 Wawu timongoli musi momake lo sipati lo 
manusiya bohu u pilopowali lo Allahuta'ala 
moturuti mao kohondaki-Liyo, deuwitoyito 
sipati u banari, motulidu wawu suci. 

25 Jwitolo sababuliyo timongoli musi molola 
mao u dila banari, bo popotunggula mao u 
banari ode ta to tili limongoli ngota-ngota, 
sababu ito nga'amila botiye anggota lo umati 
tuwawu, deuwitoyito umati li Isa Almasih. 

26 Wonu timongoli moyingo, po'odaha yingo 
limongoli boyito mowali sababu timongoli 
mohutu dusa. Dila mowali moyingo sambe 
dulahu tumolopo, 27 alihu Ibilisi dila mo'otapu 
hiyango to batanga limongoli. 28 Ta mototaowa 
dilalo potao, lebe mopiyohu tiyo mokaraja lo 
olu'uliyo lohihilawo totonulala u halale, alihu 
woluwo u mowali taya-tayaduliyo mota ode 
ta misikini. 2? Wonu timongoli mobisala, dila 
pomake loiya kotoro, bo popotunggula mao 
loiya mopiyohu wawu u mo'obongu imani 
lo tawu, alihu ta mo'odungohu mo'otapu 
barakati. 3? Wawu dila mowali timongoli 
mopo'osusa Roh lo Allahuta'ala. Timongoli 
ma cilapuwa lo Allahuta'ala lo Roh-Liyo 
tunggula mola ode dulahe popobebasiya lo 
Allahuta'ala nga'amila haku-Liyo. 3! Totonulala 
u moleto, deuwitoyito ngongoto nyawa, 
yingo, nahutu, buluhuto wawu pitana yinggila 
lomao nga'amila monto wolota limongoli. 
32 Bo timongoli musi mopo'opiyohe hale ode 
tawu wuwewo wawu momama'apuwa odelo 
Allahuta'ala loli oli Isa Almasih longambungu 
olimongoli. 
1 Timongoli mongowalao Allahuta'ala ta 

5 otoliang-Iyo. Wolo uodito, timongoli musi 
modudua huhutu lo Allahuta'ala. ? Wawu 
pototolianga timongoli odelo ti Isa Almasih 
lotolianga olanto wawu lopokurubani lo 
batanga-Liyo to salipu lowali kurubani monu 
boliyo ode Allahuta'ala alihu ito salamati. 

3Timongoli tawu-tawuwala ta tilulawoto 
Allahuta'ala musi tumumula moturuti mao 

kohondaki lo Allahuta'ala, alihu openu boli 
wololo diyaluwo u mowali potidalala lo tawu 
wuwewo mao mopolele mayi deu timongoli 
hepohutuwa u huloto, najisi wawu tamao. 
4Qdito olo loiya u kotoro, u dila o adabu 
meyambo u dila ohunaliyo sababu pasali 
boyito dila patuti, bo lebe mopiyohu mosukuru 
ode Allahuta'ala. > Ototayi mao limongoli 
deu ta huloto, ta najisi wawu ta tamaolo 
tutuwawuwa wolo ta hemolubo u ngopohiya 
mao lo Allahuta'ala, ta odito boyito dila 
mo'otapu bahagiyangi to delomo yiladiya li 
Almasih wawu Allahuta'ala. 

6 Sababu huhutu odito boyito mowali dalalo 
muruka lo Allahuta'ala molaheyi ode tawu 
ta dila ta'ati ode o-Liyo. Po'odaha timongoli 
lapalola loloiya lo tawu. 7 Po'odaha timongoli 
mo'otapu bahagiyangi to dusa limongoliyo. 
8Memangi omo-omolu mayi timongoli 
hetumula to delomo diolomo, bo masatiya 
timongoli wolo barakati lo Eya ma hetumula 
to delomo umobango. Uwitolo sababuliyo 
timongoli musi tumumula to delomo 
umobango, ? sababu umobanga yito momungo 
mayi lo nga'amila u mopiyohu, u adili wawu 
obobanari. !? Pongusaha mao timongoli alihu 
huhutu limongoli mo'osanangi hila li Isa Eya. 
11 po'odaha timongoli mewayita to huhutu lo ta 
hetumula to delomo diolomo, sababu huhutu 
boyito dila momungo mayi lo u mopiyohu. 
Bo popotunggula mao ode tawu deu huhutu 
odito boyito dila okohondakiya lo Allahuta'ala. 
12Bo molanggula u hepohutuwo limongoliyo 

to u hetua, mo'olito. 13 Nga'amila huhutu 

u dila okohondakiya lo Allahuta'ala mowali 
ontonga mopatato tou mobango. 1? Wawu 
nga'amila u pilopopatatayi lo Allahuta'ala 
mowali mobango. Uwitolo sababuliyo woluwo 
tawu ta hepoloiyawa odiye, "Bongulo weyi yio 
ta tutuluhu wawu bongu lomayi monto kuburu! 
Ti Isa Almasih ma timinelayi to olemu.” Odito 
u heloiya lo tawu. 

15 Sababu uwito, po'obilohe wololo timongoli 
tumumulo, dila mao dudui tutumuliyo lo ta 
mohulodu, bo dudui mao tutumuliyo lo ta 
bijaki. 1? Wawu popohunawa mao wakutu 
u woluwo, sababu jamani botiye moleto. 

17 Po'odaha timongoli mowali mohulodu, bo 
usahayi mao timongoli mongarati lo kohondaki 
li Isa Eya. 

18 Wawu po'odaha timongoli huwoala lo 
angguru, sababu angguru mo'otimbulu 
mayi napusu, bo timongoli musi turusi 
kawa-kawasa to Roh lo Allahuta'ala. 1? Wawu 
timongoli pe'epe'enta monto delomo hilawo 
momanyanyi lo majmur wawu puji wawu 
lahu-lahuwala rohani ode Eya. 2? To delomo 
uhetuwa-tuwawuwa posukuru mola mololayita 
ode Allahuta'ala ti Papanto. Posukuru mola to 
delomo tangguli Isa Almasih Eyanto. 

21 potata'alukuwa mao timongoli to delomo 
wohe ode oli Isa Almasih. 

22 Weyi mongodile! Pota'aluku mao timongoli 
ode hiyali mongoli odelo timongoli mota'aluku 
ode Eya, ? sababu hiyala yito tauwa lo dile 
odelo ti Isa Almasih tauwa lo umati wawu 

Tiyo ta moposalamati lo umati-Liyo. 2? Sababu 
odelo umati ta'aluku ode li Isa Almasih, odito 
olo dile ode hiyalo to delomo unga'amila. 

25 Weyi mongowutata ta ma heodileya! 
Otolianga mao dile limongoli odelo ti Isa 
Almasih motolianga umati-Liyo wawu ta ma 
lopokurubani mao lo batanga-Liyo alihu umati- 
Liyo salamati. 2? Pasali boyito pilohutu-Liyo, 
alihu umati-Liyo mowali poposuciyo-Liyo moli 
taluhu lilihu wawu pongajari-Liyo. 27 Wolo 
uodito, Tiyo lopotihulayi to talu-Liyo umati 
tuwawu ta hepoluwa lo u mopiyohu, ta dila 
o tambia ngointi mao. Umati-Liyo boyito 
suci wawu dila ototala. 23 Odito olo hiyala 
ngota musi motoliango dileliyo odelo tiyo 
motoliango batangaliyo lohihilawo. Titalotita 
ta motoliango dileliyo, tiyo motoliango 
batangaliyo lohihilawo. 22 Diyaluwo tawu ngota 
ta moyingo lo batangaliyo lohihilawo, bo tiyo 
hemomiyahe wawu hemorawati batangaliyo 
odelo ti Isa Almasih ode umati-Liyo. 3? Ito boti 
anggota lo batanga li Isa Almasih. 3! To delomo 
kitabi woluwo tula-tuladu odiye, "Sababu 
uwito, ta lolai ngota ma molola mao oli papaliyo 
woli mamaliyo wawu mota motituwawu wolo 
dileliyo, tunggulo timongoliyo dulota ma 
mowali batanga tuwawu.” Odito u tula-tulade 
to kitabi. 3? Bo woluwo rahasiya uda'a to ayati 
boyito. Makusudu'u, deuwitoyito wumbuta lo ta 
motolodile odelo wumbuta li Isa Almasih wawu 
umati-Liyo. 33 Bo ayati boyito o wumbutaliyo 
olo wolimongoli, tunggulo mongowutata ta 
ma heodileya musi motoliango dileliyo odelo 

tiyo motoliango batangaliyo lohihilawo. Wawu 
mongodile musi mohurumati hiyaliyo. 
1 Weyi mongowalao! Dungohi mao ti 
papa woli mama limongoli. Odito u musi 

pohutuwo limongoli sababu timongoli paracaya 
ode oli Isa Almasih Eya. ? Woluwo tula-tulade 
to kitabi parenta wawu janjiya lo Allahuta'ala 
odiye, "Hurumatiyamu mao ti papamu woli 
mamamu, 3alihu timongoli mowali sanangi 
wawu tutumula haya-haya to duniya botiye.” 
Odito parenta wawu janjiya lo Allahuta'ala to 
kitabi. 

4Wawu timongoli mongotiyamo! Dila mao 
popoyingowa mongowalai mongoli, bo biyahe 
mao timongoliyo lo pongajari wawu nasehati li 
Isa Eya. 

> Weyi mongowato! Ta'ati mao ti tuwani 
limongoli to duniya wolo umohe wawu wolo 
hilawo ihilasi odelo timongoli mota'ati ode 
oli Isa Almasih. "Dila bo tou tataluwa, 
timongoli moposanangi li tuwani limongoli 
alihu timongoli pujiyoliyo. Bo timongoli musi 
ta'ati odelo mongowato li Isa Almasih ta 
hepohutuwa kohondaki lo Allahuta'ala wolo 
uihilasi. 7 Karajayi mao karaja li tuwani 
limongoli wolo hilawo sanangi debo odelo 
timongoli hepokarajawa ode Eya dila ode 
manusiya. 8 Elayi mola limongoli deu timi'idu 
manusiya, ta wato meyambo ta maradeka, 
wonu tiyo lohutu u mopiyohu, tiyo ma 
mololimo pahalaliyo monto oli Isa Eya. 

?Weyi mongotuwani! Timongoli olo musi 
mopohutu mao odito ode mongowato 

limongoli odelo u hepohutuwo lo wato lo Eya 
wawu dila mao hepopowoheya timongoliyo. 
Elayi mao deu Eya limongoliyo wawu Eya 
limongoli woluwo to soroga wawu Eya dila 
hemopobebedawo lo tawu. 

10 pulitiyo mao, timongoli musi mongusaha 
alihu timongoli molotolo wolo lotola lonto 
Eya, sababu timongoli ma lowali tuwawu 
woli Isa Eya. 1t Pomakeya mao nga'amila 
pokakasi lo popateya lonto Allahuta'ala, 
alihu timongoli mowali motahangi molawani 
bala'akali lo Ibilisi. 1? Sababu popateyanto dila 
molawani manusiya, bo molawani lati-latiyalo, 
Jjini-jiniyalo wawu molawani ponguwasa 
to duniya boti ta hemolawani Allahuta'ala. 

13 Jwitolo sababuliyo pomakeya mao nga'amila 
pokakasi lo popateya lonto Allahuta'ala, alihu 
timongoli mowali molawani olimongoliyo 

to dulahu popateya boyito wawu timongoli 
mo'otahangi sambe nga'amila tugasi limongoli 
yilapato. 

14pomakeya mao ubanari mowali bintolo 
wawu uadili mowali bo'o wuwate, alihu 
timongoli mo'otahangi. 1° Pomakeya mao 
habari mopiyohu tomimbihu umodame wolo 
Allahuta'ala mowali wapidu oati mongoli, 
alihu timongoli mowali timihula motulidu. 

16 Ngopohiya mao leto, pomakeya mao imani 
ode oli Isa Almasih mowali lilungo batanga 
limongoli, alihu pana lo tulu lonto Ibilisi dila 
mo'otuhata olimongoli. 1? Wawu pomakeya 
mao usalamati lonto Allahuta'ala mowali 
helemu limongoli wawu Pirimani mowali wamili 

mongoli lonto Roh lo Allahuta'ala. 18 Pohutuwa 
mao unga'amila boti wolo uhepoduawa mohile 
turungi ode Allahuta'ala. Timi'idu wakutu 
podua mola odelo u hepotunuwo mayi lo 

Roh lo Allahuta'ala ode olimongoli. Timongoli 
musi mopo'odaha wawu turusi modua 
tawu-tawuwala ta tilulawoto Allahuta'ala. 

19 Duayi mayi olo wau alihu wonu wau 
mobisala, Allahuta'ala mongohi mayi ode 
olau loiya u banari wawu alihu wau wohiya lo 
Allahuta'ala ubarani mopotunggulo rahasiya 
lo habari mopiyohe lonto Allahuta'ala. 2? Wau 
ilahula lo Allahuta'ala mowakili oli Isa Almasih 
mopotunggulo habari mopiyohu. Sababu 
uwito, masatiya wau ilulungiyo to tutupa. 
Duayi mayi alihu wau barani mopotunggulo 
habari mopiyohu to delomo tutupa debo odelo 
u tu'udiyo musi popotunggulou. 

21Te Tihikus wutatunto ngoimani ta 
otoliangunto wawu ta mowali paracayalo 
ta hemokaraja ode oli Isa Eya, lonao mayi 
ode olimongoli mopotunggulo habariu, alihu 
otawa limongoli karajau wawu owoluwou 
teya. ?? Uwito makusudu'u lopoahu mayi oliyo 
ode olimongoli, alihu otawa limongoli habari 
lami nga'amila wawu tiyo mopo'olotola imani 
limongoli. 

23 Jdame wawu sanangi, tolianga wawu 
imani monto Allahuta'ala ti Papa wawu 
monto oli Isa Almasih Eyanto wolimongoli 
mololayita. 2? Allahuta'ala mongohi mayi 
barakati ode nga'amila tawu ta motoliangi Isa 

Almasih Eyanto wolo tolianga u dila o pulitiyo. 
Salamu'u, Pawulus 


PILIPI 


1 1 Salamu lonto ole Pawulus wawu te 
Timotiwus, mongowato li Isa Almasih, 
ode nga'amila tawu to kota lo Pilipi ta ma 
tilulawoto Allahuta'ala to delomo batanga li 
Isa Almasih wawu salamu olo ode nga'amila 
ta hepongaturuwa wawu ta hepodahawa 
jama'ati. 

2 Allahuta'ala ti Papanto wawu ti Isa Almasih 
Eyanto mongohi mayi rahmati wawu udame 
ode olimongoli mololayita. 

3 Wau mosukuru ode Allahuta'ala Eyau 
timi'idu wau moela olimongoli. “Wawu timi'idu 
wau modua olimongoli nga'amila, wau lalayita 
hemodua wolo uwenga-wengahu, ? sababu 
timongoli ma lomantu olau mopololadu habari 
mopiyohe lonto Allahuta'ala lonto u bohuliyo 
lomayi timongoli lololimo habari mopiyohe 
boyito sambe masatiya. “Wau yiyakini deu 
Allahuta'ala ta ma lolumula karaja mopiyohu to 
wolota limongoli, ma mopoturusi mao lokaraja 
boyito sambe ode dulahe podudungga mayi 
li Isa Almasih. / Memangi patuti wonu wau 
momikirangi odito ode olimongoli nga'amila, 
sababu timongoli woluwo to delomo hilau. 
Timongoli nga'amila ma lo'otapu bahagiyangi 
to delomo rahmati u yilohi lo Eya ode olau 
tou wau to tutupa meyalo to wakutu wau 
hemopodulu wawu hemongohi mao bukti deu 
habari mopiyohu lonto Allahuta'ala boyito 

banari. 8 Allahuta'ala yito sakusiu deu wau 
otutu mololi mongoli nga'amila wolo tolianga 
uda'a lonto oli Isa Almasih. 

9 Wawu utiye u heduau, deuwitoyito alihu 
toliangi mongoli nga'amila heoduhenga wawu 
timongoli o hikimati ngohuntuwa wawu 
motota lo u banari, t? tunggulo timongoli 
mowali molulawota u mopiyohe da'a, alihu 
timongoli beresi wawu diyaluwo mao u mowali 
da'awaliyo olimongoli to dulahu ukiyama tou 
ti Isa Almasih medungga mayi, 11 polu-polu lo 
huhutu mopiyohu u hekilaraja li Isa Almasih u 
mopomasahuru wawu momyji Allahuta'ala. 

1? Mongowutatu'u ngoimani, otohilau alihu 
otawa limongoli deu u lowali to olau boti ma 
lowali sababu lebe ngohuntuwa tawu ma 
pilaracaya lo habari mopiyohu tomimbihu ti Isa 
Almasih, 3 tunggulo ma lopatato to nga'amila 
ta hepokawaliya oli kayisar lo yiladiya lo Roma 
wawu tawu-tawuwala Wuwewo mao deu wau 
tilutupaliyo sababu ti Isa Almasih. 14 Ngopohiya 
mao leto, wau ilulungiyo to tutupa ma lowali 
sababu ngohuntuwa mongowutata ngoimani 
ma lowali lebe yiyakini ode oli Isa Almasih 
Eyanto wawu timongoliyo ma lowali barani 
mobisala lo Pirimani lo Allahuta'ala wolo u didu 
mohe ngointi mao. 

15 Woluwo ta hepopotunggula lo habari li 
Isa Almasih sababu tilibu wawu hulinggila, 
bo woluwo olo ta hepopotunggula lo habari 
boyito wolo patuju mopiyohu. 1?Timongoliyo 
boyito hepopotunggula lo habari li Isa Almasih 
Eya wolo toliango, sababu otawa limongoliyo 

deu wau ilulungiyo to tutupa botiya sababu 
hemopodulu lo habari boyito. 1” Bo tawu 
wuwewo mao hepopotunggula lo habari boyito 
sababu mopouda'a lo batanga limongoliyo 
lohihilawo wawu wolo patuju u dila ihilasi. 
Harapu limongoliyo wolo u odito, timongoliyo 
mowali mopo'obuheta u hedutolau to tutupa 
botiya. 

18Bo dila mongola, sababu openu 
wololo habari tomimbihu ti Isa Almasih 
hepopotunggulo lo tawu, wolo niyati banari 
meyalo dila banari, tomimbihu u odito boyito, 
wau masatiya wenga-wengahu wawu wau 
ma motiwengahe turusi. !? Sababu otawau 
pulitiyo mao lo unga'amila boti, deuwitoyito 
wau salamati moli dua limongoli wawu moli 
Roh li Isa Almasih ta ma moturungi olau. 
20) heololu'u da'a wawu u heharapuwou, 
deuwitoyito alihu wau dila mo'otapu wolito to 
delomo nga'amila pasali. Bo wolo obaraniu 
odelo to wakutu yila-yilalu mayi, odito olo 
masatiya, tunggulo ti Isa Almasih mowali 
masahuru to delomo batangau, to tutumulu'u 
botiya meyalo to opopateu. ?! Sababu patuju 
lo tutumulu'u yito moibadati ode oli Almasih 
wawu umate yito untungi olau. 2? Wonu wau 
musi tumumula to duniya botiya, olau uwito 
tutuwawuwa wolo u yilohiyaliyo hiyango 
mokaraja wawu mohutu u mopiyohu. Bo dila 
otawau tonu u ma tulawotou. 23 U duduluwo 
otohilau. Wau ohilawo mate mola motipo'oyo 
woli Isa to soroga wawu uwito memangi lebe 
mopiyohu olau. 24Bo wonu wau motitola to 

duniya boti, uwito lebe paralu olimongoli. 

25 Sababu uwito, wau yiyakini deu wau dipo 
ta mate wawu donggo motitola pe'epe'enta 
wolimongoli nga'amila alihu heoduhenga mao 
wengahu wawu imani limongoli, 2? tunggulo 
timongoli ma lebe momyji oli Isa Almasih 
sababu wau wonu wau mohuwalingayi ode 
olimongoli. 

27 Bo timongoli musi tumumula motu'ude 
wolo habari mopiyohu tomimbihu ti Isa 
Almasih, alihu wonu wau monao mayi ode 
olimongoli, ma ontongau. Wawu wonu wau dila 
monao mayi ode olimongoli, ma odungoheu 
to tawu deu timongoli debo tatapu tuwawu 
wawu tou mopojuwangi imani u tilimimbulu 
loli habari mopiyohu lonto Allahuta'ala, hila 
limongoli tuwawu. ?8To delomo nga'amila 
pasali timongoli dila mohe ngointi mao 
lo ta hemolobutola habari mopiyohu u 
hepopotunggulo limongoli. Uwito mowali 
tuwoto deu timongoliyo ma mowali binasa, 
bo timongoli ma mololimo salamati monto 
Allahuta'ala. 29 Sababu rahmati u yilohi lo 
Allahuta'ala ode olimongoli dila bo wambao 
u mowali paracaya ode oli Isa Almasih, bo 
modutola usikisa olo sababu Tiyo. 3? Masatiya 
timongoli hepojuwangiya wawu hedutola 
tutuwawuwa, odelo u ma heilontonga limongoli 
omo-omolu hejiluwangiyau wawu hedilutolau 
wawu masatiya lomao heodungohe limongoli 
tomimbihu wau. 

2 1 Wolo uodito, wonu to olimongoli woluwo 
o nasehati li Isa, tolianga mo'ohiburu, 

timongoli tuwawu to delomo Roh lo Allahuta'ala 
wawu otolianga da'a. ? Timongoli mopoganapu 
lo wengahu'u wonu timongoli mohutu u odiye, 
hilawo tuwawu, totolianga wawu pe'epe'enta 
mopojuwangi lo patuju tuwawu. 3Dila pohutu 
uhetuwa-tuwawuwa wolo patuju mopouda'a 
lo batanga lohihilawo meyalo motisombongi, 
bo pohutuwa mao uhetuwa-tuwawuwa wolo 
hilawo motitiwoyoto wawu mopouda'a mao lo 
tawu wuwewo. “Wawu dila bo hepomikirangi 
u paralu olimongoli lohihilawo, bo pikirangiya 
mao olo u paralu to tawu wuwewo mao 
limongoli. ? Lebe mopiyohu timongoli o 

sipati wawu o huhutu odelo sipati wawu 
huhutu li Isa Almasih, deuwitoyito ? openu 
biluloa-Liyo tutuwawuwa wolo Allahuta'ala, bo 
Tiyo dila hemonganggapu deu biluloa boyito 
musi tahangiyaliyo to o-Liyo. 7Bo Tiyo ma 
lolopatao biluloa molanggata boyito wawu 
ma lowali manusiya ta lotitiwali wato ngota 
wawu tawu hemonganggapu o-Liyo manusiya 
biyasa. “Tiyo lotitiwoyoto wawu lota'ati ode 
Allahuta'ala sambe u yilate wawu yilate 
silalipuliyo. ? Uwitolo sababuliyo Allahuta'ala 
lopo'olanggata o-Liyo wawu longohi mao ode 
o-Liyo tanggula toyitato nga'amila tanggulo, 
10 tunggulo nga'amila ta to soroga, ta to duniya 
wawu ta to kuburu ma mosujudu ode oli Isa 
Almasih, 1! wawu wolo tunggilo nga'amila 
tawu ma mongaku deu ti Isa Almasih yito 
Eya. Wawu wolo uodito, nga'amila ta to 
soroga, ta to duniya wawu ta to kuburu ma 
mopomasahuru lo Allahuta'ala ti Papa. 

1? Mongowutata ngoimani ta otoliangu'u, 
otawau timongoli lalayita ta'ati ode olau. 
Sababu uwito, karajayi mao salamati u ma 
lotoduwo limongoli wolo huhutu mopiyohu 
wawu wolo umohe wawu heduyita ode 
Allahuta'ala, dila bo tou wau woluwo 
pe'epe'enta wolimongoli, bo lebeliyo mao tou 
wau dila tataluwa wolimongoli. 13 Sababu bo 
Allahuta'ala ta hemokaraja to delomo batanga 
limongoli, alihu niyati wawu huhutu limongoli 
mo'osanangi hila lo Allahuta'ala. 

14 pohutuwa mao limongoli uhetuwa- 
tuwawuwa wolo udila hengulu-ngulua wawu 
dila bubutola, !?alihu timongoli mowali 
salehe wawu hilawo limongoli motulidu wawu 
timongoli mowali mongowalao Allahuta'ala ta 
dila ototala ngointi mao. Timongoli hetumula to 
hungiyo lo manusiya hekewunga hilaliyo wawu 
ta ma yila-yilapalo. Timongoli mowali tinelo 
to wolota limongoliyo debo odelo tinela to 
duniya modiolomo 1? wawu timongoli hedihima 
Pirimani u mo'otumulo. Wolo uodito, wau 
mowali motitiwengahu to talu li Isa Almasih 
to dulahu ukiyama tomimbihu timongoli deu 
usahau u hekilarajau wolo ususa ilohunaliyo. 

17Imani limongoli odelo kurubani u 
mo'osanangi hila lo Allahuta'ala. Wawu wonu 
wau mate, uwito duhengo kurubani limongoli. 
Wonu odito, wau mengahu wawu wau ma 
mengahe wolimongoli nga'amila. 19 Timongoli 
olo musi motiwengahe odito; potitiwengahu 
lomayi wolau. 

19Bo to delomo oli Isa Almasih Eyanto 
wau hemoharapu alihu wau mowali hua 
moponao mayi ole Timotiwus ode olimongoli, 
alihu hilau mowali sanangi wolo habari 
limongoli tou te Timotiwus mohuwalingayi 
ode olau. 2? Ngopohiya mao le Timotiwus 
diyaluwo ngota mao ta tuwawu pikirangiliyo 
wolau ta wolo uihilasi hemopo'obilohe 
olimongoli, ?t sababu nga'amila tawu 
wuwewo mao bo hepomaraluwa batanga 
limongoliyo lohihilawo, dila hepomikirangiya 
pasa-pasaliyala tomimbihu ti Isa Almasih. 
22 Otawa limongoli deu hilaliyo ma ilobukti tou 
helomantu olau to delomo wau hemopololadu 
habari mopiyohu lonto Allahuta'ala, odelo 
wala'a ngota hemomantu oli papaliyo. 23 Tiyo 
ta heharapuwou hua poponaou mayi ode 
olimongoli tou ma mopatatao wololo parakarau 
teya: 24bo to delomo tanggulo Eya wau 
yiyakini deu wau lohihilawo olo ma hua monao 
mayi ode olimongoli. 

2> Wau olo ma lomutusani muli 
mopowuwalingayi ole Epafroditus ta ilahula 
mayi limongoli mohinta olau. Tiyo wutatu'u 
ngoimani wawu tamaniu ngopokarajawa wawu 
ta ngopojuwangiya wolau. 2? Tiyo otutu molola 
da'a limongoli nga'amila wawu tiyo olo hawatiri 
limongoli, sababu timongoli ma lo'odungohu 
deu tiyo longongoto. 2 Memangi banari tiyo 
longongoto hiyambola boma ngope'e yilate, bo 
Eya motoliangiyo wawu dila bo wambaao tiyo ta 
otoliango Eya, bo wau olo. Wonu tiyo lomata 
yilate, ususa olau ma iloduhenga. 23Tiyo ma 

ngointa poponaou mayi ode olimongoli, alihu 
wonu timongoli mo'onto mao oliyo, timongoli 
mowali mengahu wawu mowali ilangi olo 
ususa olau. ?? Tolimowa lomao limongoli tiyo 
to delomo tanggulo Eya wolo uhewengahe 
da'a wawu hurumatiya mao tawu-tawuwala 
ta odelo tiyo. 3?Tiyo ngope'e yilate sababu 
hemopotunggulo habari mopiyohu tomimbihu 
ti Isa Almasih. Tiyo olo wolo u tali-tali lo 
nyawaliyo loganti mao olimongoli mohinta 
olau. 

1 Mongowutatu'u ngoimani, potiwengahu 

lomola timongoli to delomo oli Isa Eya. Dila 
mobubuheto olau muli moluladeyi u yilalu mao 
ma tiluladu'u mayi ode olimongoli, bo alihu 
timongoli amani monto pongajari dila banari. 
2 Po'odaha timongoli wolo tawu-tawuwala 
ta hepomakusawa tawu tunalo. Huhutu 
limongoliyo boyito moleto wawu timongoliyo 
odelo apula. 3Ito botiya ta hetunawa otutu, 
deuwitoyito ta hepoibadatiya wolo potunu 
lo Roh lo Eya wawu ta hepotiwengahe to 
delomo oli Isa Almasih wawu ta dila yiyakini lo 
pasa-pasaliyala u lahiri, “openu wau o alasani 
yiyakini lo pasa-pasaliyala u lahiri. Wonu 
woluwo ta hemonganggapu tiyo o alasani 
yiyakini ode pasa-pasaliyala u lahiri, wau 
lebeliyo mao, deuwitoyito: ? Wau tilunaliyo 
tou boheli umuru walulohuyi motu'ude lo 
adati lo tawu lo Yahudi. Wau lonto bangusa lo 
Israel, lonto suku lo Benyamin, tawu lo Ibrani 
otutu. Wau dihu-dihu hukum lo Tawurat odelo 
tawu ta o pahamu Parisi. “Wau tawu ngota 

ta to'otutuwa hemongarinaya jama'ati li Isa 
Almasih. Wawu tomimbihu umota'ati hukum 
lo Tawurat, wau dila ototala ngointi mao. 7 Bo 
nga'amila u odito boyito u omo-omolu oharaga 
olau, masatiya ma didu oharaga olau, sababu 
wau ma lotota li Isa Almasih. 3 Hiyambola 

bo nga'amila uhetuwa-tuwawuwa ma lebe 
didu oharaga olau. Motota li Isa Almasih 
Eyau lebe oharaga popobandingiyo mao lo 
unga'amila boyito. Sababu Tiyo wau lomuli 
mao unga'amila boyito wawu longanggapu 
mao bowuntu, alihu wau mo'otapu oli Isa 
Almasih ? wawu wau lowali tuwawu otutu woli 
Isa, dila sababu obobanariu lohihilawo mota'ati 
hukum lo Tawurat, bo sababu obobanariu 
paracaya oli Isa Almasih, deuwitoyito 
obobanari u yilohi mayi lo Allahuta'ala sababu 
imani. t? U otohilau, deuwitoyito motota li Isa 
Almasih wawu mo'oalami kawasa u lopobongu 
mayi o-Liyo lonto kuburu. Wawu wau mowali 
tuwawu wo-Liyo to delomo sikisa-Liyo, alihu 
wau mowali motuwawuwa wo-Liyo to delomo 
opopate-Liyo, !! tunggulo wau olo popobongulo 
mayi lo Allahuta'ala monto kuburu. 

12 Wau dipo lololimo unga'amila boyito wawu 
wau dipo molimomoto, bo wau hemongusaha 
mopoganapu lo ibodi Isa Almasih motu'ude 
lo ibod-Iyo ode olau lowali haku-Liyo. 

13 Mongowutatu'u ngoimani, wau lohihilawo 
dila hemonganggapu deu wau ma lo'otoduwo 
pasali boyito. Bo utiye u hepohutuwou, 
deuwitoyito wau ma lolipatao pasa-pasaliyala 
u yilalu mayi wawu lopotalu mao lo hilau 

ode pasa-pasaliyala u hedunggawa mayi. 

14 Wau turusi hemongusaha mo'otapu pahala 
u hepatujuwou, deuwitoyito ibode molanggato 
lonto Allahuta'ala to delomo oli Isa Almasih. 

15 Sababu uwito, dulolo ito ta ma molotola 
imaniliyo momikirangi odito. Wawu wonu 
woluwo to wolota limongoli ta o pikirangi 
ngopohiya mao leto, Allahuta'ala ma 
motombangayi ode oliyo, alihu tiyo mowali 
mongarati. 1? Bo openu odito, ito musi ta'ati to 
pasali u ma mongarati olanto. 

17 Mongowutatu'u ngoimani, dudui lomayi u 
hepohutuwou wawu dudui mao olo timongoliyo 
ta hetumula odelo ami. 13 Sababu debo odelo 
u ma pipiuwa heyiloiyau mayi ode olimongoli 
wawu u masatiya boti donggo poleleu mayi 
poli wolo uhiyo-hiyongo, ngohuntuwa tawu 
ta hetumula dila hepoharagawa opopate li 
Isa Almasih to salipu. t° Pulitiyo lo tutumuli 
mongoliyo boyito binasa, eya limongoliyo 
napusu limongoliyo wawu pasa-pasaliyala 
u mo'olito, mo'omasahuru olimongoliyo. 
Pikirangi limongoliyo lalayita talu-talu ode 
urusani lo duniya boti. 2? Bo lipunto yito 
soroga wawu monteto mayi hepohulatanto 
Ta mo'osalamati, deuwitoyito ti Isa Almasih 
Eyanto. 21Tiyo ma momolia batanganto u 
hina boti tunggulo mowali motuwawuwa 
wolo batanga-Liyo u gaga da'a, motu'ude 
wolo kawasa-Liyo u mowali mopota'aluku 
lo uhetuwa-tuwawuwa ode batanga-Liyo 
lohihilawo. 

4 1 Mongowutatu'u ngoimani ta otoliangu'u 
wawu ta heololu'u, ta hemoengahe olau 
wawu ta hemo'osanangi wawu hemo'ouda'a 
hilau, po'olotola lomola imani limongoli to 
delomo oli Isa Eya, weyi mongowutatu'u ta 
otoliangu'u. 

2Wau monasehati mayi oli Euodiya wawu 
ti Sintihe alihu pikirangi limongoliyo mowali 
tuwawu to delomo Eya. 3Pohileu ode 
tamani ngopokarajawa wolau, turungi mao 
timongoliyo dulota. Sababu timongoliyo ma 
helojuwangi wawu helopotunggulo habari 
mopiyohu wolau pe'epe'enta wole Klemens 
wawu wolo tamaniu nga'amila wuwewo mao 
ta helokaraja wolau ta tangguli mongoliyo 
hetulade to buku lo tawu ta o tutumula kakali 
to talu lo Allahuta'ala. 

4Potiwengahe mola timongoli mololayita 
to delomo Eya! Pe'entapo poleleu mayi: 
Potiwengahe mola! 

> Olumboyoto hila limongoli musi otawa 
lo tawu nga'amila. Toloma mao limongoli 
podudungga mayi li Isa Eya ma membidu! 
6 Dila mowali timongoli hawatiri tomimbihu 
uhetuwa-tuwawuwa, bo to delomo uhetuwa- 
tuwawuwa popopatata mola nga'amila u 
otohila limongoli ode Allahuta'ala moli dua 
wawu hihile wolo sukuru. 7 Udame wawu 
usanangi monto Allahuta'ala u limbata mao 
lo u mowali pikirangiyolo ma modaha hilawo 
wawu pikirangi limongoli to delomo oli Isa 
Almasih. 

8Pulitiyo mao mongowutatu'u ngoimani, 
nga'amila u banari, nga'amila u hehurumatiyo 
lo tawu, nga'amila u adili, nga'amila u beresi, 
nga'amila u molingo, nga'amila u gaga 
dungohelo wawu nga'amila u tanggu-tanggula 
u mopiyohu wawu Uu patuti pujiyolo, pikirangiya 
mao nga'amila boyito. ? Wawu nga'amila u ma 
pilobalajari limongoli, u ma tilolimo limongoli, 
u ma heilodungohe limongoli wawu u ma 
heilontonga limongoli to olau, pohutuwa mao 
nga'amila boyito. Wawu pohileyau dua alihu 
Allahuta'ala bungo lo udame wawu usanangi 
wolimongoli mololayita. 

10 Wau otutu yilengahu to delomo oli Isa Eya, 
sababu timongoli muli lo'oela olau. Memangi 
lalayita woluwo hila limongoli ode olau, bo 
timongoli dila o hiyango mopopatatayi ode 
olau. 1t Wau lopolele mayi lo u odiye boti 
dila sababu wau ilepita lo u paralu olau, 
sababu wau ma lobalajari lo umopotu'udu 
lo batangau to delomo nga'amila owoluwou. 
12 Ma otawau wololo tumumula to delomo 
ususa wawu to delomo usanangi. To delomo 
uhetuwa-tuwawuwa wau ma lowali pahamu. 
Wau olo ma pahamu to delomo u butu-butuhu 
meyalo pola-polango, to delomo u lelebeya 
meyalo to delomo u ma ilepita.  Nga'amila 
uhetuwa-tuwawuwa mowali tanggungiyou to 
delomo oli Isa Almasih ta hemongohi mayi 
lotolo ode olau. 

14 Bo mopiyohe olo huhutu limongoli deu 
timongoli ma lohama bahagiyangi tou susa 
olau. PTimongoli jama'ati to kota lo Pilipi 

lohihilawo motota deu diyalu tuwawu mao 
jama'ati ta loduhenga onggosiu ngopohiya 
limongoli tou wau lolola mayi propinsi lo 
Makedoniya, lolumula mopotunggulo habari 
mopiyohu lonto Allahuta'ala. t€ Tou wau to kota 
lo Tesalonika, timongoli tanu ma po'ongolo 
olo helolawo mota u pomantu limongoli olau. 
17 Bo dila bo doyi limongoli u helolohu'u, bo 
alihu timongoli mololimo barakati ngohuntuwa 
monto opiyohi mongoli boyito. 18 Masatiya 
wau ma lololimo nga'amila u paralu olau 
lonto olimongoli to ole Epafroditus hiyambola 
boma yilebe. U yilawo limongoli boyito 
mowali kurubani monu boliyo, u tolimo lo 
Allahuta'ala wawu u mo'osanangi o-Liyo. 

19 Allahuta'ala Eyau ma mopo'opolu mayi 
nga'amila u paralu olimongoli motu'ude wolo 
okokaya-Liyo to delomo oli Isa Almasih ta 
masahuru. 2? Allahuta'ala ti Papanto patuti 
popomasahuruwola mololayita! Amin. 

21 Popotunggula mao salamu'u ode nga'amila 
tawu-tawuwala ta ma tilulawoto Allahuta'ala to 
delomo oli Isa Almasih. Salamu ode olimongoli 
lonto mongowutata ngoimani ta pe'epe'enta 
wolau. 22 Salamu ode olimongoli lonto tawu- 
tawuwala ta ma tilulawoto Allahuta'ala to kota 
botiya, lebe-lebe lomao monto olimongoliyo ta 
to istana li kayisar lo yiladiya lo Roma. 

23Ti Isa Almasih Eyanto mongohi mayi 
barakati ode olimongoli. Salamu'u, Pawulus 


KOLOSE 


1 1Salamu lonto ole Pawulus ta 
ilokohondakiya lo Allahuta'ala lowali 
rasul li Isa Almasih wawu lonto ole Timotiwus 
wutatunto ngoimani Z ode nga'amila tawu 

ta tilulawoto Allahuta'ala to kota lo Kolose, 
deuwitoyito mongowutata ta paracaya ode 
oli Isa Almasih. Allahuta'ala ti Papanto ma 
mongohi mayi rahmati wawu udame ode 
olimongoli mololayita. 

3 Ami lalayita heposukuruwa ode Allahuta'ala 
ti Papa li Isa Almasih Eyanto timi'idu ami 
modua olimongoli. “Ma ilodungohe lami deu 
timongoli ma pilaracaya ode oli Isa Almasih 
wawu timongoli motolianga tawu nga'amila ta 
ma tilulawoto Allahuta'ala. ? Ma ilodungohe 
lami olo deu timongoli yiyakini lo u ma siladiya 
mao lo Allahuta'ala to soroga ode olimongoli 
wawu pasali boyito omo-omolu ma ilodungohe 
limongoli to habari mopiyohe u banari Su ma 
tilunggulayi ode olimongoli. Habari mopiyohe 
boyito ma lololade mota ode ngoyilanggubu 
duniya wawu ngohuyi-ngohuyi mayi helebe 
ngohuntuwa mao tawu ta paracaya lo habari 
boyito, debo odelo u ma lowali to olimongoli 
tou timongoli lo'odungohu wawu longarati 
otutu tomimbihu rahmati lo Allahuta'ala. 

7 Habari mopiyohe boyito ma pilobalajari 
limongoli loli ole Epafras ta otoliango lami, 
deuwitoyito wato le Almasih debo odelo ami. 

Tiyo lopotunggulo habari mopiyohe boyito 
ode olimongoli sababu ta'ati ode Allahuta'ala. 
8 Tiyo ta lotombangayi ode olami deu timongoli 
totolianga sababu Roh lo Allahuta'ala woluwo 
to olimongoli. 

9 Uwitolo sababuliyo ami lalayita hepoduawa 
olimongoli lonto u bohuliyo lomayi ami 
lo'odungohe tomimbihu timongoli. Ami 
hepohileya ode Allahuta'ala, alihu timongoli 
mowali o hikimati wawu mongarati lo 
pasa-pasaliyala tomimbihu Roh lo Allahuta'ala, 
tunggulo timongoli mowali mongarati lo 
kohondaki lo Allahuta'ala wolo umolimomoto. 
10 Ami olo hepoduawa alihu timongoli 
tumumulo moturuti kohondaki lo Eyanto 
wawu lalayita mo'osanangi hila-Liyo, 
tunggulo to delomo uhetuwa-tuwawuwa 
timongoli hepohutuwa u mopiyohu wawu 
pongotota limongoli tomimbihu Allahuta'ala 
ma oduhenga. '! Ami olo hepoduawa alihu 
kawasa lo Allahuta'ala u uda'a wawu ta 
masahuru mopo'olotolayi olimongoli, tunggulo 
timongoli sanggupi modutola uhetuwa- 
tuwawuwa wolo usabari wawu hewengahe. 
12 Ami heposukuruwa ode Allahuta'ala ti 
Papanto ta lopopatuti mayi olimongoli mowali 
mololimo bahagiyangi u ma piloposadiya 
mao lo Allahuta'ala ode tawu-tawuwala ta 
tilulawo-Tiyo to delomo tambati mobango. 

13 Allahuta'ala ma lopolopatao olanto lonto 
kawasa lo umodiolomo wawu lolalilao olanto 
ode tambati mobango, deuwitoyito Yiladiya 
lo Wala-Iyo ta otoliang-Iyo. “4 Allahuta'ala 

lopobebasi olanto loli oli Isa Almasih wawu 
nga'amila dusanto ma ilambungu-Liyo. 

15 Ti Isa Almasih yito gambari lo Allahuta'ala 
ta dila ontonga. Tiyo lebe molanggatao lo 
nga'amila mahaluku. 1? Allahuta'ala lopowali 
lo uhetuwa-tuwawuwa loli oli Isa Almasih, u 
to hulungo meyalo u to huta, u heontonga 
meyalo u dila heontonga. Odito olo kawasa 
lo roh-rohwalo, lati-latiyalo, jini-jiniyalo 
wawu kawasa lo pomarenta. Nga'amila u 
hetuwa-tuwawuwa pilopowali lo Allahuta'ala 
loli oli Isa Almasih wawu ode o-Liyo. 17 Tou 
dipoluwo nga'amila uhetuwa-tuwawuwa, ti Isa 
Almasih ma wolu-woluwo. Wawu nga'amila 
uhetuwa-tuwawuwa to olu'u-Liyo. 18Tiyo 
lunggongo wawu umati batanga-Liyo, sababu 
Tiyo bungo lo tutumulo umati boyito. Tiyo 
ta mohuhula ta bohuliyo pilopobongu mayi 
lo Allahuta'ala lonto kuburu, alihu Tiyo 
lohihilawo mowali ta uda-uda'a to wolota lo 
uhetuwa-tuwawuwa. 1? Allahuta'ala lohihilawo 
ta lokohondaki alihu uhetuwa-tuwawuwa u 
woluwo to batanga lo Allahuta'ala, woluwo 
olo to oli Isa Almasih. 2? Wawu loli oli Isa 
Almasih uhetuwa-tuwawuwa u to huta meyalo 
u to hulungo pilopodame lo Allahuta'ala wolo 
batanga-Liyo loli opopate li Isa Almasih to ayu 
salipu. 

21Timongoli omo-omolu molamingo 
Allahuta'ala wawu hepolawaniya Allahuta'ala 
to delomo hila limongoli. Pasali boyito 
mopatato to huhutu limongoli u moleto. 
22Bo masatiya loli opopate li Isa Almasih, 

Allahuta'ala ma lodame wolimongoli. Tiyo 
lodelo olimongoli ode talu-Liyo to delomo 
usuci, hilawo beresi wawu dila ototala. 
23Timongoli musi tatapu molotolo to delomo 
imani ode oli Isa Almasih wawu dila molola 
u iloyiyakiniya limongoli to habari mopiyohe 
u ma ilodungohe limongoli. Habari mopiyohe 
boyito ma hepilopotungguliyo ode nga'amila 
tawu to duniya wawu wau te Pawulus ma 
lowali wato ngota ta hemopotunggulo habari 
boyito. 

24 Wau masatiya sanangi modutola usikisa, 
sababu uwito ohunaliyo olimongoli. Usikisa 
duto-dutola olau botiya mopoganapu mao 
u dilutola li Isa Almasih ode umati-Liyo, 
deuwitoyito batanga-Liyo. ?? Allahuta'ala 
longohi tugasi olau mohinta umati-Liyo 
wawu mopotunggulo nga'amila Pirimani 
u ohunaliyo olimongoli. 2? Pirimani boyito 
rahasiya lo Allahuta'ala u tutuo to nga'amila 
tawu monto jamani ode jamani, bo masatiya 
ma pilopopatatayi lo Allahuta'ala ode 
tawu ta tilulawo-Tiyo. 7” Allahuta'ala ohila 
mopotunggulao ode olimongoliyo deu 
ma yilabatutu piyohiyo wawu gagaliyo lo 
rahasiya boyito ode bangusa-bangusa ta 
dila Yahudi. Rahasiya boyito, deuwitoyito 
ti Isa Almasih woluwo to delomo batanga 
limongoli ta iloyiyakiniyanto po'otapulanto 
umasahuru monto Allahuta'ala. 23 Habari 
mopiyohu tomimbihu ti Isa Almasih boyito 
u hepopotunggulo lami ode nga'amila tawu. 
Ami heponasehatiya wawu hepongajariya 

olimongoliyo nga'amila wolo nga'amila hikimati 
u woluwo to olami, alihu ami mowali modelo 
olimongoliyo nga'amila ode talu lo Allahuta'ala 
wolo imani limongoliyo u molotolo ode oli 
Isa Almasih. ??Wau helokaraja da'a wawu 
helojuwangi patuju'u boyito motu'ude wolo 
kawasa li Isa Almasih u hemokaraja to delomo 
batangau. 

2 1 Otohilau alihu otawa limongoli deu 

otutu susa wau helojuwangi olimongoli 

wawu jama'ati to kota lo Laodikiya wawu 
timongoliyo ta dipo lo'onto laku'u. ? Nga'amila 
boti pilohutu'u alihu hila limongoliyo molotolo 
wawu timongoliyo mototolianga, tunggulo 
mowali tuwawu. Wolo uodito, timongoliyo 
mowali yiyakini wawu otutu mongarati lo 
rahasiya lo Allahuta'ala, deuwitoyito ti Isa 
Almasih. 3 Nga'amila hikimati wawu pongotota 
lo Allahuta'ala yito odelo harata u omo-omolu 
tutuo. Nga'amila boyito woluwo to delomo 
batanga li Isa Almasih. 

4Wau lopolele mayi lo pasali boti, alihu 
timongoli dila o akaliya lo tawu ta hetotawa 
mobisala. ? Openu wau diyaluwo to wolota 
limongoli, bo to delomo roh wau woluwo to 
wolota limongoli wawu wau mengahu mo'onto 
olimongoli o aturu wawu imani limongoli 
molotolo ode oli Isa Almasih. 

5Mongowutata ngoimani, timongoli ma 
pilaracaya ode oli Isa Almasih Eyanto. Sababu 
uwito, timongoli musi tumumula motu'ude 
wolo kohondaki-Liyo. 7 Tiyo musi mowali 
bungo lo tutumuli mongoli. Wawu imani 

wawu harapani limongoli ode o-Liyo musi lebe 
heoduhenga mao motu'ude wolo pongajari 

u ma tilunggulayi ode olimongoli. Wawu 

hila limongoli musi mopolu losukuru ode 
Allahuta'ala. 

8 Po'odaha timongoli, alihu dila bolo woluwo 
ta mo'oakali olimongoli lo paha-pahamuwala 
u dila ohunaliyo. Paha-pahamuwala boyito 
dila lonto oli Isa Almasih, bo lonto adati lo 
manusiya wawu aturangi lo duniya. ? Sababu 
nga'amila owoluwo lo Allahuta'ala ma woluwo 
to oli Isa Almasih. !? To delomo batanga li Isa 
Almasih nga'amila kohondaki lo Allahuta'ala 
ode tutumuli mongoli ma leganapu. Ti 
Isa Almasih tauwa lo timi'idu roh wawu 
pomarenta. 

11To delomo batanga-Liyo timongoli ma 
hetunawa, dila tuna u pilohutu lo manusiya, bo 
Allahuta'ala ta loluna olimongoli lo tuna li Isa 
Almasih, deuwitoyito wolo ulohinggi mao lonto 
batanga limongoli sipati lo manusiya u o dusa. 
12 To wakutu timongoli yilihuwaliyo timongoli 
yilobungiyo pe'epe'enta woli Isa Almasih 
wawu lapatao timongoli pilopobongu mayi lo 
Allahuta'ala pe'epe'enta wo-Liyo moli imani 
ode Allahuta'ala ta ma lopobongu mayi o-Liyo 
lonto opopate. 3 Omo-omolu timongoli ma 
lopowate, sababu timongoli heodusawa wawu 
o sipati lo duniya. Bo masatiya Allahuta'ala 
lopotumulayi olimongoli pe'epe'enta woli 
Isa Almasih wawu longambungu nga'amila 
dusanto. '#Allahuta'ala ma lolulutao tuladu 
bilolinto u tu'udiyo musi bayariyanto. Wawu 

Allahuta'ala lopodiyalu mao lo unga'amila 
boyito wolo ulomaku mao tuladu biloli 
boyito to ayu salipu. 1? Wolo opopate li Isa 
Almasih to ayu salipu lati-latiolo, jini-jiniyalo 
wawu kawasa u hemolawani Allahuta'ala, 
ma yilinggila-Liyo mao kawasa, debo odelo 
olongiya ngota lopo'olita musuliyo to delomo 
pawayi u pilohutuliyo tuwoto olongiya boyito 
ma lo'ohama. 

16 Sababu uwito, dila mao pusingi timongoli 
wonu woluwo tawu ta mopotala limongoli 
tomimbihu umonga wawu mongilu meyalo 
tomimbihu moporame lo dulahu buka 
lo agama, hulala bohu meyalo dulahe 
hepotabiyalo. !” Nga'amila boyito bo tuwota 
awali lo pasali u ma mowali tou hedunggawa 
mayi wawu patatiyo lo unga'amila boyito, 
deuwitoyito ti Isa Almasih. 19 Dila mao 
poluliya batanga limongoli poporugiyo lo 
tawu ta motohilawo lo umotiwopa lo batanga 
limongoliyo wawu molubo mala-malaikatiyalo. 
Timongoliyo bo hedihima bibilohe u hemotapu 
limongoliyo wawu to pikirangi limongoliyo 
bo duniya wawu uwito u hemo'osombongi 
olimongoliyo. 1? Timongoliyo dila hedihima oli 
Isa Almasih ta tauwa wawu ta hemomalihara 
wawu hemopotuwawu lo umati-Liyo nga'amila. 
Umati boyito hetumula wawu heoduhenga 
motu'ude lo kohondaki lo Allahuta'ala. 

20Timongoli ma lopowate pe'epe'enta woli 
Isa Almasih wawu bebasi lonto nga'amila 
aturangi lo duniya. Longola timongoli donggo 
hetumula heta'atiya aturangi lo duniya boti, 

debo odelo timongoli donggo hakuliyo lo 
duniya? ?! Aturangi boyito odiye, "Dila podihu 
u odiye, dila polamita u odiye meyalo dila 
podedeta u odiye.” 22 Nga'amila aturu boyito 
ma mowali binasa wawu dila kakali, sababu 
uwito bo aturu u pilohutu lo manusiya. 
23 Memangi bilohe mao aturu boyito polu-polu 
lo hikimati wolo agama u pilohutu lohihilawo, 
odelo umotitiwopa wawu mosikisa batanga. 
Nga'amila boyito dila ohunaliyo, sababu dila 
moenggi napusu lo manusiya. 

1Timongoli ma muli pilopotumulayi lo 

Allahuta'ala pe'epe'enta woli Isa Almasih. 
Sababu uwito, timongoli olo musi mololohe 
pasa-pasaliyala u to soroga, tambati li Isa 
hemomarenta pe'epe'enta wolo Allahuta'ala. 
2 Pikirangiya mao pasa-pasaliyala u to yitato 
wawu dila mao pikirangiya pasa-pasaliyala u to 
duniya boti. 3 Sababu timongoli ma lopowate 
wawu tutumuli mongoli pe'epe'enta woli Isa 
to delomo Allahuta'ala, dila mopatato to 
tawu to duniya. “Patuju lo tutumuli mongoli, 
deuwitoyito ti Isa Almasih. Tou Tiyo ma 
popopatato mayi lo Allahuta'ala, timongoli 
olo ma popopatato mayi lo Allahuta'ala 
pe'epe'enta wo-Liyo to delomo tinelo. 

Sababu uwito, pateya mao to delomo 

batanga limongoli sipati motoloduniya, 
deuwitoyito huloto, najisi, napusu, motohilawo 
mohutu u moleto. Wawu odito olo utamaolo 
u tutuwawuwa wolo umolubo u ngopohiya 
mao lo Allahuta'ala. ? Nga'amila boyito mowali 
sababu muruka lo Allahuta'ala molaheyi 

ode tawu-tawuwala ta dila ta'ati ode o-Liyo. 
7Qmo-omolu mayi timongoli hetumula 
hepoturutiya unga'amila boyito. 

8Bo masatiya pomaiya mao monto batanga 
limongoli u odiye: Yingo, nahutu, motohilawo 
mohutu u moleto, pitana wawu loiya 
kotoro lumuwalayi monto tunggili mongoli. 
9Timongoli dilalo mowali mohihimbulowa, 
sababu timongoli ma lolola mao sipati lo 
manusiya mulolo wolo totonulala huhutuliyo. 
10Bo timongoli ma lomake sipati lo manusiya 
bohu wawu turusi hepopobohuwa lo 
Allahuta'ala to delomo pongotota u banari 
tomimbihu batanga-Liyo moturuti mao 
gambari lo Eya ta lopowali lo manusiya 
bohu boyito. 1t To delomo pasali boti dila o 
bedawaliyo tawu lo Yahudi meyalo ta dila, ta 
hetunawa meyalo ta dila, tawu deli meyalo ta 
hejahiliya, wato meyalo ta maradeka. Sababu 
ti Isa Almasih ta lebe uda'a lo unga'amila 
wawu ta ma lowali tuwawu wolimongoliyo 
nga'amila. 

1? Timongoli ma ilibode wawu tilulawoto 
Allahuta'ala wawu ilotoliang-Iyo. Sababu 
uwito, timongoli musi momake mao sipati 
lo manusiya bohu, deuwitoyito motolianga 
da'a, hilawo mura wawu mopa, molumboyoto 
wawu sabari. 13 Wonu woluwo ta yiyingowa to 
wolota limongoli, timongoli musi mosasabariya 
wawu moa'ambunguwa, debo odelo ti Isa 
Eya longambungu olimongoli. 14To yitato 
unga'amila boyito, pomakeya mao limongoli 
sipati motoliango, sababu tolianga yito 

mopoyimo'o wawu mopotuwawu lo unga'amila 
boyito, tunggulo mowali molimomoto. 

15 Nga'amila putusani limongoli popodasariya 
mao to udame u yilohi li Isa Almasih to delomo 
hila limongoli. Sababu Allahuta'ala loibode 
olimongoli lowali anggota lo umati-Liyo, 

alihu timongoli tumumula wolo udame wawu 
alihu timongoli mosukuru. 16 Wau modua 
alihu nga'amila pongajari li Isa mopolu to 
delomo hila limongoli, tunggulo timongoli 
mowali moa'ajariya wawu mowowohiya 
nasehati wolo nga'amila hikimati. Wawu 
timongoli momanyanyi lo majmur wawu puji 
wawu lahu-lahuwala rohani ode Allahuta'ala 
wawu timongoli mosukuru to delomo hila 
limongoli. 17 Openu boli wolo u pohutuwo 
limongoli, pohutuwa mao to delomo tangguli 
Isa Almasih. Wawu posukuru mola timongoli 
ode Allahuta'ala ti Papa moli oli Isa Almasih. 

18 Weyi mongodile, ta'ati mao limongoli hiyali 
mongoli, sababu odito u tu'udiyo pohutuwo lo 
tawu-tawuwala ta paracaya ode oli Isa Eya. 

19 Weyi mongowutata ta ma heodileya, 
otolianga mao dile limongoli wawu dila mao 
popongongota hilaliyo. 

20 Weyi mongowalao, timongoli wajibu 
lalayita modungohe to mongodula'a limongoli 
to delomo nga'amila pasali, sababu uwito u 
mo'osanangi hila li Isa Eya. 

21 Weyi mongotiyamo, dila mao popongongota 
hila lo mongowalai mongoli, alihu timongoliyo 
dila opulita lo harapani. 

2? Weyi mongowato, ta'ati mao ti tuwani 
limongoli to duniya boti to delomo nga'amila 
pasali. Dila bo tou tataluwa timongoli 
moposanangi lo hila li tuwani limongoli alihu 
timongoli pujiyoliyo, bo ta'ati mao ti tuwani 
limongoli wolo uihilasi wawu mohe li Isa Eya. 
23 Openu boli wolo u karaja limongoli, karajayi 
mao wolo uto'otutuwa odelo u ode oli Isa Eya 
dila ode manusiya. ?4 Ma otawa limongoli deu 
timongoli ma mololimo pahala u ma tilantu 
mayi li Isa Eya ode olimongoli, sababu ti 
Isa Almasih Eyanto yito ti tuwani limongoli. 
25 Wawu openu boli tita ta lohutu u tilala, ma 
mo'otapu balasiliyo monto oli Isa Eya wawu 
Tiyo dila hemopobebedawo lo tawu. 
4 1 Weyi mongotuwani, pohutuwa mao 

u banari wawu u adili ode mongowato 

limongoli, sababu otawa limongoli deu 
timongoli olo o Tuwani ngota to soroga. 

2Timongoli musi modua ngohuyi-ngohuyi, 
mopo'odaha wawu mosukuru ode Allahuta'ala. 
3 Duayi mayi olo ami, alihu Allahuta'ala 
mongohi mayi olami hiyanga mopiyohu 
mopotunggulo habari mopiyohu tomimbihu 
rahasiya li Isa Almasih. Masatiya wau 
ulu-ulunga to tutupa sababu helopotunggulo 
habari mopiyohe boyito. #“Duayi mayi, alihu 
wau mowali mopotunggulo habari u musi 
popotunggulou boyito. 

>Timongoli musi bijaki to delomo wumbuta 
limongoli wolo tawu-tawuwala ta dila paracaya 
ode oli Isa Eya wawu popohunawa mao 
wakutu limongoli wolo umopiyohu. ? Loiya 

limongoli musi lalayita mowali barakati wawu 
mo'oanga to tawu. Wawu wonu woluwo ta 
mohintu olimongoli, otawa limongoli wololo 
tu'udiyo timongoli molameta tawu-tawuwala 
ta mohintu ode olimongoli. 

7 Nga'amila pasali tomimbihu wau dema 
popotungguloliyo mayi ode olimongoli 
le Tihikus. Tiyo wutatunto ngoimani ta 
otoliangunto wawu tawu ngota ta mowali 
paracayalo. Tiyo tamaniu ta hemokaraja 
pe'epe'enta wolau ode oli Isa Eya. 8Tiyo 
ilahulau mayi ode olimongoli wolo patuju 
alihu timongoli motota lo owoluwo lami 
wawu tiyo mopo'olotola imani limongoli. ? Te 
Onesimus piloponaou mayi pe'epe'enta woliyo. 
Timongoliyo dulota ma mopotunggulayi 
nga'amila u ma lowali teya. Te Onesimus yito 
ta ngokambunguwa wolimongoli wawu ta 
otoliangunto. Tiyo wutata ngoimani ta mowali 
paracayalo. 

10 Te Aristarhus tamaniu ngotutupa wawu 
te Markus pohutata le Barnabas lolawo mayi 
salamu ode olimongoli. Tomimbihu te Markus 
wau ma lolahuli mayi ode olimongoli, alihu 
timongoli mololimo oliyo wonu tiyo mo'onao 
mayi ode olimongoli. 1 Te Isa ta heibode lo 
tawu te Yustus, lolawo mayi salamu olo ode 
olimongoli. To wolota lo tawu lo Yahudi ta ma 
pilaracaya ode oli Isa Almasih, bo timongoliyo 
towulota ta masatiya hemokaraja pe'epe'enta 
wolau moponao lo tugasi monto Allahuta'ala. 
Timongoliyo otutu hemo'oturungi olau. 

12 Te Epafras ta ngokambunguwa wolimongoli 
olo, lolawo mayi salamu ode olimongoli. Tiyo 
wato li Isa Almasih ta lalayita hemojuwangi 
olimongoli to delomo dualiyo. Tiyo hemohile 
ode Allahuta'ala alihu imani limongoli mowali 
molotolo wawu timongoli otutu mowali 
motota wawu ta'ati to nga'amila kohondaki 
lo Allahuta'ala. 13 Ma ilontongau lohihilawo 
deu tiyo hemokaraja da'a ode olimongoli 
ta to kota lo Kolose wawu ode jama'ati to 
kota lo Laodikiya wawu jama'ati to kota lo 
Hirapolis. 1#Ti dokteri Lukas ta otoliangunto 
wawu te Demas, lolawo mayi salamu olo ode 
olimongoli. 

15 Popotunggula mao salamu lami ode 
mongowutata ngoimani to kota lo Laodikiya, 
ode oli Nimfa wawu ode jama'ati ta 
hepoibadatiya to beleliyo. !?Tou ma lapato 
pobaca mao limongoli tulade boti, wohiya mao 
tulade boti pobacaliyo to wolota lo jama'ati to 
kota lo Laodikiya. Wawu tulade u yilawou mayi 
ode jama'ati to kota lo Laodikiya, pobacawa 
mao limongoli olo. 1? Popotunggula mao ode 
ole Arkipus tahuliu odiye, “Po'olapata mao 
tugasi u yilohi li Isa Eya ode olemu.” 

18 Salamu monto olau te Pawulus. Salamu 
boti tiluladu'u mayi lohihilawo. Dila lipata 
limongoli deu masatiya boti wau to tutupa. 
Eya mongohi mayi barakati ode olimongoli. 
Salamu lami, Pawulus 

1 1Salamu lonto olami te Pawulus, te 
Silas wawu te Timotiwus ode jama'ati 
haku lo Allahuta'ala ti Papanto wawu haku 
li Isa Almasih Eyanto to kota lo Tesalonika. 
Allahuta'ala mongohi mayi rahmati wawu 
udame ode olimongoli mololayita. 

2 Ami lalayita hemosukuru ode Allahuta'ala 
sababu timongoli nga'amila. Wawu ami 
hepoduawa olimongoli wolo udila o pulitiyo. 
3Timi'idu ami modua ode Allahuta'ala ti 
Papanto heotanggula lami hasili lo imani 
wawu toliangi mongoli wawu oyiyakini 
limongoli u otutu ode Eyanto ti Isa Almasih. 
4Mongowutata ngoimani, otawa lami deu 
Allahuta'ala motoliangi mongoli wawu ma 
lolulawota olimongoli lowali haku-Liyo. 
> Ami helopotunggulo habari mopiyohu ode 
olimongoli, dila bo wolo loiya wambao, bo 
wolo lotolo Roh lo Allahuta'ala. Wawu ami 
yiyakini otutu lo obobanariliyo lo habari boyito. 
Otawa limongoli wololo sipati lami tou ami 
hetumula to kota limongoli hepomantuwa 
olimongoli. ?Timongoli ma helodudua u 
hepilohutu lami wawu u hepilohutu li Isa 
Eya. Openu timongoli to delomo usikisa, 
timongoli ma lololimo pongajari lami wolo 
wengahe lonto Roh lo Allahuta'ala. Wawu 
huhutu limongoli ma diludua lo nga'amila tawu 
ta paracaya ode oli Isa Almasih to propinsi 

lo Makedoniya wawu to propinsi lo Ahaya, 
8 sababu timongoli ta ma lopotunggulo habari 
mopiyohu tomimbihu ti Isa Eya ode tawu- 
tawuwala to propinsi lo Makedoniya wawu to 
propinsi lo Ahaya boyito. Wawu dila bo uwito 
wambao, nga'amila tawu to kakambunguwala 
wuwewo mao ma lo'odungohe habari lo imani 
limongoli ode Allahuta'ala, tunggulo ami dila 
paralu mopolele mayi wolo-wolo tomimbihu 
imani limongoli. ? Nga'amila tawu boyito 
hepobisalawa tomimbihu wololo timongoli 
lololimo olami tou ami omo-omolu lonao mayi 
ode olimongoli. Timongoliyo hepobisalawa 
tomimbihu wololo timongoli lolola mao u 
hetubola ngopohiya mao lo Allahuta'ala wawu 
lolubo Allahuta'ala ta tumu-tumulo wawu ta 
banari. t? Timongoliyo olo hepobisalawa deu 
timongoli hepoharapuwa oli Isa Almasih Walao 
Allahuta'ala mohuwalingayi monto soroga. 
Tiyo ma pilopobongu mayi lo Allahuta'ala lonto 
kuburu wawu Tiyo olo ta mo'osalamati olanto 
to muruka lo Allahuta'ala u ma dungga-dungga 
mayi. 
2 1 Mongowutata ngoimani, otawa limongoli 
lohihilawo deu nonao mayi lami ode 
olimongoli ohunaliyo olimongoli. ? Wawu 
otawa limongoli olo tou ami dipo lonao mayi 
ode olimongoli, ami ma heilarinaya lo tawu 
wawu hepilohihinawaliyo to kota lo Pilipi. 
Bo openu ngohuntuwa tawu ta hepomubula 
olami, Allahuta'ala ma longohi mayi olami 
obobarani mopotunggulo habari mopiyohe 
u lonto o-Liyo ode olimongoli. 3 Tou ami 

helopotunggulayi lo habari mopiyohu ode 
olimongoli, ami dila o patuju mopolapala 
olimongoli meyalo o makusudu wuwewo 
mao wawu ami dila mongakali olimongoli. 

4 Ami olo dila o patuju moposanangi hila lo 
tawu, bo ami o patuju moposanangi hila 

lo Allahuta'ala. Sababu Allahuta'ala ta ma 
lomaracaya mayi olami mopotunggulo habari 
boyito wawu Tiyo olo ta hemongyji hila lami. 
> Otawa limongoli lohihilawo olo deu ami dila 
pe'enta mao helomiyo meyalo helongakali 
olimongoli wolo patuju molilunga ototamao 
lami. Allahuta'ala sakusi lami. € Wawu ami 
olo dila hepongusahawa pujiyo limongoli 
meyalo pujiyo lo tawu wuwewo mao. Ami dila 
o patuju mopo'obuheta olimongoli, openu 
ami rasul li Isa Almasih o haku mo'otapu 
hurumati monto olimongoli. 7 Bo tou ami to 
wolota limongoli, hilawo lami molumboyota 
da'a, odelo ti mama ngota helomiyahe walaiyo 
lohihilawo. 3 Sababu ma yilaba tutu toliango 
lami ode olimongoli, tunggulo ami wolo hilawo 
sanangi helopotunggulayi ode olimongoli, 
dila bo wambao habari mopiyohe lonto 
Allahuta'ala, bo tutumulo lami olo yilohi mayi 
lami ode olimongoli, sababu ami motolianga 
da'a olimongoli. ? Mongowutata ngoimani, 
tantu debo donggo he'elawa olimongoli wololo 
ami wolo uto'otutuwa huyi wawu dulahu 
helongusaha wawu helokaraja, alihu ami dila 
mo'osusa tawu ngota mao to wolota limongoli 
tou ami hemopotunggulo habari mopiyohe 
lonto Allahuta'ala boyito ode olimongoli. 

10 Tou ami to wolota limongoli, tutumulo 
lami salehe, banari wawu dila ototala ode 
olimongoli ta ma paracaya ode oli Isa Almasih. 
Timongoli nga'amila wawu Allahuta'ala 
sakusi lami. 1! Otawa limongoli deu huhutu 
lami ode olimongoli debo odelo ti papa 
ngota ode mongowalaiyo lohihilawo. 12 Ami 
heponasehatiya wawu hepohuntula olimongoli 
alihu timongoli tumumula motu'ude wolo 
kohondaki lo Allahuta'ala, sababu Allahuta'ala 
ta loibode olimongoli lomaso ode Yiladiya-Liyo 
wawu umasahuru-Liyo. 

13 Donggo woluwo olo pasali tuwawu u lalayita 
hesukuruwo lami ode Allahuta'ala. Pasali 
boyito, deuwitoyito tou ami helopotunggulo 
habari mopiyohe lonto Allahuta'ala ode 
olimongoli, timongoli lodungohu wawu 
lololimo habari boyito, dila bo habari lonto 
manusiya, bo habari u otutu banari lonto 
Allahuta'ala. Habari boyito hemo'olotola imani 
limongoli ta paracaya ode oli Isa Almasih. 

14 Mongowutata ngoimani, wolo u ma dilutola 
limongoli tutuwawuwa wolo u ma dilutola lo 
nga'amila jama'ati li Isa Almasih to lipu lo 
Yudeya. Timongoli ma lodutola ususa lonto 
bangusa limongoli lohihilawo, debo odelo u 
dilutola limongoliyo lonto tawu-tawuwala lo 
Yahudi wuwewo mao. !?Tawu-tawuwala lo 
Yahudi boyito ta lohinggi nyawa li Isa Eyanto 
wawu mongonabi wawu helongarinaya olami. 
Timongoliyo dila pe'enta mao lo'osanangi hila 
lo Allahuta'ala wawu timongoliyo hemolawani 
tawu-tawuwalo. 1?Timongoliyo hepomubula 

olami mopotunggulo habari mopiyohe lonto 
Allahuta'ala u mo'osalamati bangusa-bangusa 
ta dila Yahudi. Wolo uodito, tawu-tawuwala 
lo Yahudi boyito lalayita hemopo'odata dusa 
limongoliyo wawu masatiya timongoliyo 
ilodungga lo muruka lo Allahuta'ala! 

17 Mongowutata ngoimani, tou ito pakusa 
lobuala mao ngope'e, ito dila lobuala to hilawo 
wawu ami mololi mongoli da'a, tunggulo 
ami hepongusahawa to'otutuwa alihu muli 
modudunggaya wolimongoli! 18 Ami o niyati 
muli monao mayi ode olimongoli wawu wau te 
Pawulus lohihilawo ma helohimontala pe'enta 
po'oluwo, bo Ibilisi hemomubula olami. 1? Tou 
ti Isa Almasih Eyanto ma muli mohuwalingayi, 
ami dila hemoharapu pahala wuwewo mao 
u moengahu wawu mo'osanangi olami: Ma 
cukupu olami timongoli pe'epe'enta wolami 
to talu-Liyo. 2? Tutuliyotutu timongoli ta 
mo'osanangi wawu moengahe olami. 

1 Tou wololo lami ma didu otahangiya, 

wau wole Silas lomutusani motitola to 
kota lo Atena ? wawu lopoahu mayi ode 
olimongoli te Timotiwus wutatunto ngoimani 
tamani ngopokarajawa wolo Allahuta'ala, ta 
hemopotunggulo habari mopiyohu tomimbihu 
ti Isa Almasih. Patuju lami alihu tiyo 
mopo'olotola hila limongoli wawu mohuntula 
olimongoli alihu lebe paracaya mao ode oli 
Isa Almasih 3 wawu alihu diyaluwo ngota mao 
to wolota limongoli ta imilinga imaniliyo to 
delomo ususa u hedutola limongoli. Otawa 
limongoli lohihilawo deu ito botiye ma tilantu 

mayi lo Allahuta'ala modutola u odiye botiye. 
4Tou ami donggo pe'epe'enta wolimongoli, 
ami ma po'opo'odata helopotunggulayi ode 
olimongoli deu ito ma po'osusa lo tawu, odelo 
u ma otawa limongoli ma lowali. ? Uwitolo 
sababuliyo tou wololu'u ma didu otahangiya, 
wau satuju lopoahu mayi ole Timotiwus ode 
olimongoli, alihu mowali otawa lami wololo 
owoluwo lo imani limongoli ode oli Isa Almasih. 
Wau hawatiri bolo woluwo Ibilisi moheyinga 
olimongoli, tunggulo nga'amila usaha lami to 
wolota limongoli ma mowali diduluwo mao 
hunaliyo. 

5Bo tou te Timotiwus ma lohuwalingayi 
lonto olimongoli, tiyo ma lopotunggulayi ode 
olami habari u moengahu tomimbihu imani 
limongoli ode oli Isa wawu toliangi mongoli. 
Wawu tiyo olo lopotunggulayi ode olami deu 
timongoli lalayita hepoelawa to delomo hilawo 
tomimbihu opiyohu lami. Wawu timongoli ohila 
modudunggaya wolami, odelo ami olo ohilawo 
modudunggaya wolimongoli. ” Mongowutata 
ngoimani, to delomo nga'amila ususa wawu 
usikisa u hedutola lami, ami ma ilohiburuwa 
lo habari tomimbihu imani limongoli boyito. 
8Masatiya ami didu hawatiri asalipo timongoli 
tatapu o imani molotolo ode Eya. ? Ami 
mosukuru da'a to nga'amila u moengahe 
lotoduwo lami to talu lo Allahuta'ala ti Papanto 
sababu timongoli. 1? Huyi wawu dulahu ami 
hepoduawa wolo hilawo to'otutuwa, alihu ami 
modunggaya wolimongoli mopocukupu lo u 
'ilangi to imani limongoli. 

11 Ami hepoduawa alihu Allahuta'ala ti 
Papanto lohihilawo wawu ti Isa Eyanto 
ma momuo mayi dalala olami, alihu 
ami modunggaya wolimongoli! 1? Ami 
olo hepoduawa alihu timongoli ma lebe 
mototolianga mao wawu ma lebe motoliango 
tawu nga'amila, tunggulo toliangi mongoli 
boyito ma heoduhenga tutuwawuwa wolo 
toliango lami ode olimongoli. 13 Ami olo 
hepoduawa alihu Eya mopo'olotolayi hila 
limongoli, tunggulo timongoli suci wawu dila 
ototala to talu lo Allahuta'ala ti Papanto tou 
ti Isa Eyanto ma mohuwalingayi pe'epe'enta 
wolo nga'amila tawu ta tilulawo-Tiyo. 
4 1 Puliti yo mao mongowutata ngoimani, 

elayi mola deu timongoli ma lololimo 

pongajari lami wololo timongoli musi 
tumumula moposanangi hila lo Allahuta'ala. 
Wawu memangi timongoli ma lohutu odito. 
Pohile lami wawu ponasehati mayi lami 
olimongoli to delomo tangguli Isa Eyanto, alihu 
pasali botiye lebe to 'otutuwa mao pohutuwo 
limongoli. 2? Otawa limongoli deu nga'amila 
potunu ma yilohi mayi lami ode olimongoli 
motu'ude lo kohondaki li Isa Almasih Eya. 
3 Utiye kohondaki lo Allahuta'ala, alihu tutumuli 
mongoli mowali suci, deuwitoyito dila pojina. 
4Wawu timi'idu tawu to wolota limongoli 
musi motota wololo motahangi napusu, 
alihu tutumuli mongoli poposuciyo mayi lo 
Allahuta'ala, wawu hurumatiyo lo tawu ? wawu 
dila hepoturuti napusu, odelo u hepohutuwo lo 
tawu-tawuwala ta dila motota lo Allahuta'ala. 

5To delomo pasali odito, po'odahawa mao 
alihu timongoli dila mohutu totala to wutata 
ngoimani meyalo moporugi oliyo. Sababu Eya 
ma mohukumani nga'amila dusa odito boyito, 
odelo u omo-omolu ma piloposambewo wawu 
pilopoela mayi lami olimongoli. 7 Allahuta'ala 
loibode olanto, dila bo alihu ito tumumula 
mohutu u huloto, bo alihu ito tutumula suci 
to talu lo Allahuta'ala. 8Ta dila mololimo 
pongajari boti dila manusiya ta dila tilolimoliyo, 
bo Allahuta'ala ta longohi mayi Roh-Liyo ode 
olimongoli. 

9 Ami didu paralu muli moluladeyi 
tomimbihu wololo timongoli musi motolianga 
mongowutata ngoimani. Allahuta'ala lohihilawo 
ta ma longajari olimongoli tomimbihu pasali 
boyito. 1?Timongoli ma lohutu odito to 
mongowutata ngoimani nga'amila to propinsi 
lo Makedoniya. Bo ponasehati mayi lami 
alihu timongoli mongowutata ngoimani lebe 
to'otutuwa mao mohutu odito. 1! Wawu 
pongusaha mao timongoli tumumula wolo 
udame wolo tawu wawu dila mao pou'ulawuwa 
wolo parakara lo tawu wuwewo. Timongoli 
musi mololohu hihilawo u potumulo, debo 
odelo u omo-omolu ma pilolahuli mayi lami 
olimongoli. 1? Wolo uodito, tawu ta dila 
paracaya ode oli Isa Almasih, ma mohurumati 
olimongoli wawu timongoli dila hemoharapu to 
tawu Wuwewo. 

13 Mongowutata ngoimani, otohila lami alihu 
otawa limongoli tomimbihu pasali lo ta ma 
lopowate, alihu timongoli dila motiwololo odelo 

tawu wuwewo mao ta dila yiyakini lo usalamati 
lonto Allahuta'ala. Ito paracaya deu ti Isa 
Almasih ma yilate wawu ma muli tilumumulayi. 
Odito olo ito paracaya deu Allahuta'ala ma 
modelo nga'amila tawu ta yilate o imani ode 
oli Isa Almasih mola tutumula pe'epe'enta 
Wo-Liyo. 

15 Tomimbihu pasali boyito, utiye pongajari 
lo Eya u ohila popotunggulo mayi lami 
ode olimongoli. Tou ti Isa Almasih Eya ma 
mohuwalingayi, ito ta donggo hetumula tou 
boyito dila ta memulo lo tawu-tawuwala ta ma 
lopowate lemulo. 1? Tou Allahuta'ala lopoahu 
tauwa lo malaikati mohipa sanggakala, 
malaikati boyito ma longuwatiayi wolo suwara 
uda'a lo'otingohu. Tou boyito ti Isa Eya 
lohihilawo ma molaheyi monto soroga wawu 
tawu-tawuwala ta paracaya o-Liyo ta ma 
lopowate ma memulo muli popotumulo-Liyo 
mayi. 1 Lapatao uwito, ito ta donggo 
hetumula tou boyito ma bintao lo Allahuta'ala 
pe'epe'enta wolimongoliyo ode delomo hengo 
modunggaya woli Isa Eya to wolota lo huta 
wawu hulungo. Lapatao ito ma motitola woli 
Isa Eya mololayita to soroga. 18 Sababu uwito, 
timongoli musi mohihiburuwa lo nga'amila 
loiya boti. 

1 Mongowutata ngoimani, dila paralu 

5 ami moluladeyi ode olimongoli omoluwa 
wakutu lo pasa-pasaliyala boyito ma mowali. 
2 Sababu otawa limongoli lohihilawo wolo 
umopatato deu odudungga mayi li Isa Eya 
odelo podudungga lo ta mototaowa ngota tou 

huyi. 3 Wonu tawu hepoloiyawa deu nga'amila 
amani wawu diyalu wolo-wolo, lapatao debolo 
tuma-tumahua lomola to wakutu boyito, 
timongoliyo ilodungga lo ubinasa, diyaluwo 
ngota mao ta melawodu. U odito boyito 

ma mowali debo odelo ta omboda'a ngota 
odungga lo ngongoto ombongo ma motutu. 
4Mongowutata ngoimani, timongoli dila 

tawu ta hetumula to delomo umodiolomo, 
tunggulo timongoli oheyalo lo dulahe boyito, 
debo odelo tawu ilodungga lo ta mototaowa 
beleliyo. ?Timongoli nga'amila boti hetumula 
to umobango. Wawu ito botiya dila tawu ta 
hetumula to umodiolomo. £ Sababu uwito, 
dila mowali ito bo motuluhu odelo tawu 
wuwewo mao. Ito musi mopo'odaha wawu 
pikiranginto musi mobango. 7” Tawu motuluhu 
tou huyi wawu tawu olo hehuwoalo tou 

huyi. $ Bo ito tawu-tawuwala ta hetumula to 
umobango. Sababu uwito, pikiranginto musi 
mobango. Ito olo musi momake lo imani wawu 
toliango mowali bo'o wuwate wawu momake u 
yiyakini salamati mowali helemu. ? Allahuta'ala 
dila lopotatapu mayi olanto odungga lo 
muruka-Liyo, bo Tiyo ma lopotatapu mayi 
olanto mololimo usalamati moli oli Isa Almasih 
Eyanto. !? Tiyo ma yilate alihu ito salamati. 
Wawu ito ta hetumula meyalo ta ma lopowate, 
mowali tumumula pe'epe'enta wo-Liyo to 
wakutu Tiyo mohuwalingayi. 1! Sababu 

uwito, timongoli musi mohihiburuwa wawu 
mopopo olotola to imani odelo u hepohutuwa 
limongoli masatiya boti. 


1 TESALONIKA 5.12-23 11 


1? Mongowutata ngoimani, pohile lami wolo 
uto'otutuwa, alihu timongoli dila mo'olipata 
tawu-tawuwala ta hepokarajawa da'a to wolota 
limongoli jama'ati, deuwitoyito timongoliyo 
ta ma tilulawoto Eya mowali tauwa wawu 
monasehati olimongoli. 13 Hurumatiya mao 
timongoliyo wolo uto'otutuwa wawu wolo 
toliango sababu u hekaraja limongoliyo ode 
olimongoli. Podadameya mao timongoli tou 
hetumula. 

14 Mongowutata ngoimani, ponasehati mayi 
lami olimongoli, alihu timongoli moloiya mao 
tawu ta lantingalo. Po'olotola mao tawu ta 
hilaliyo lome-lomelo, turungi mao ta paralu 
turungiyalo wawu posabari mola ode tawu 
nga'amila. 1? Dahayi mao alihu timongoli dila 
momalasi u moleto lo u moleto. Pongusaha 
mao lalayita mohuhutuwa u mopiyohu to 
wolota limongoli wawu ode tawu nga'amila. 

16 Potiwengahe mola mololayita. 17 Podua 
mola turu-turusi. 19 Posukuru mola to delomo 
nga'amila pasali, sababu uwito kohondaki lo 
Allahuta'ala ode olimongoli to delomo oli Isa 
Almasih. 

19 Dila mao bubuli kohondaki lo Roh lo 
Allahuta'ala. 2? Dila mao heanggapuwa dila 
ohunaliyo Pirimani lonto Roh lo Allahuta'ala. 
21 Ujiya mao limongoli uhetuwa-tuwawuwa 
wawu u mopiyohu dihimi mao. 2? Tolayi mao 
tili-tililahepala lo u moleto. 

23 Ami hemodua alihu Allahuta'ala bungo lo 
udame wawu usanangi mopo'osuci olimongoli 
wolo umolimomoto wawu modaha alihu roh, 

nyawa wawu ilanggangi mongoli dila ototala 
ngointi mao to wakutu Eyanto ti Isa Almasih 
mohuwalingayi. 2? Allahuta'ala ta loibode 
olimongoli, ma mopohutu mao u odito boyito, 
sababu Tiyo mopo'opolu lo janjiya-Liyo. 

2> Mongowutata ngoimani, duayi mayi ami. 

26 popotunggula mao salamu lami ode 
mongowutata ngoimani nga'amila wolo 
toliango. 

27 Wolo kawasa lo Eya pohileu wolo 
uto'otutuwa, alihu timongoli mopobaca mao 
lo tulade boti ode mongowutata ngoimani 
nga'amila. 

28Ti Isa Almasih Eyanto ma mongohi mayi 
barakati ode olimongoli nga'amila. Salamu 
lami, Pawulus 


2 TESALONIKA 


1 1Salamu lonto olami te Pawulus, te 
Silas wawu te Timotiwus ode jama'ati 
haku lo Allahuta'ala ti Papanto wawu haku 
li Isa Almasih Eyanto to kota lo Tesalonika. 
2 Allahuta'ala ti Papanto wawu ti Isa Almasih 
Eyanto ma mongohi mayi rahmati wawu 
udame ode olimongoli mololayita. 

3Mongowutata ngoimani, ami patuti 
mosukuru lalayita ode Allahuta'ala sababu 
timongoli. Wawu memangi patuti odito, 
sababu imani limongoli ma heoduhenga wawu 
toliangi mongoli nga'amila ma lebe heuda'a 
mao. “Uwitolo sababuliyo timi'idu ami monao 
ode jama-jama'atiyala lo Allahuta'ala, ami 
sanangi mosirita mao ode olimongoliyo wololo 
timongoli hesabariya hedutola wawu tatapu 
paracaya ode oli Isa tou hearinaya lo tawu 
wawu tou susa. 

> Nga'amila boyito mowali tuwoto deu 
putusani lo Allahuta'ala adili. Tiyo longanggapu 
olimongoli patuti momaso ode Yiladiya-Liyo 
wawu timongoli ma hedutola ususa sababu 
Yiladiya-Liyo boyito. ?Allahuta'ala ma 
mohutu u adili wawu ma momalasi mao 
tawu-tawuwala ta longarinaya wawu ta 
lopo'osusa olimongoli. 7 Wawu Allahuta'ala 
ma mopolopatao olimongoli wawu ami olo ta 
hedutola ususa masatiya. Uwito ma mowali to 
dulahe ti Isa Eya molaheyi monto soroga wawu 

mopobiloheyi lo batanga-Liyo pe'epe'enta 
wolo mongomalaikati-Liyo ta kawasa £to 
delomo tulu lai-laito. Tiyo ma mohukumani 
tawu-tawuwala ta dila paracaya lo Allahuta'ala 
wawu ta dila yinawo ta'ati to habari mopiyohu 
tomimbihu ti Isa Eyanto. ? Tawu-tawuwala 
boyito ma mololimo hukumani binasa kakali 
wawu po'olamingo li Isa Eya monto talu-Liyo, 
monto kawasa-Liyo wawu monto omasahuru- 
Liyo. 1?To dulahe podudungga mayi li 

Isa Almasih, tawu-tawuwala ta tilulawoto 
Allahuta'ala, deuwitoyito nga'amila tawu ta 
paracaya ode oli Isa, ma mopomasahuru li 
Isa wawu ma herani. Odito olo timongoli to 
dulahe boyito, sababu timongoli ma paracaya 
lo habari u pilopotunggulayi lami. 

11 Uwitolo sababuliyo ami lalayita hepoduawa 
olimongoli, alihu Allahuta'ala Eyanto 
monganggapu olimongoli patuti wolo ibo-Diyo 
u tilolimo limongoli lonto o-Liyo. Wawu 
ami hepoduawa olimongoli olo alihu wolo 
kawasa-Liyo Tiyo mopo'opolu totonulala 
kohondaki limongoli mohutu umopiyohu 
wawu mopo'opolu nga'amila karaja lo imani 
limongoli. !? Wonu odito, tangguli Isa Eyanto 
ma popomasahuruwo lo tawu to delomo 
batanga limongoli wawu timongoli ma mowali 
masahuru to delomo batanga-Liyo motu'ude 
wolo rahmati lo Allahuta'ala moli oli Isa 
Almasih Eya. 

2 1 Mongowutata ngoimani, tomimbihu 
podudungga mayi li Isa Almasih Eyanto 
wawu tomimbihu wakutu ito mola motiyimoa 

wo-Liyo pe'epe'enta, pohileu wolo utiotutuwa: 
2 Dila lato imilingo hila limongoli wawu mohe 
wonu mo'odungohu deu ti Isa Almasih Eya 
ma ledungga mayi. Habari boyito heloiya lo 
tawu tanu lonto roh tuwawu meyalo lonto 
nabi ngota meyalo lonto tuwango tulade 
odelo u lonto olami. 3 Po'odaha timongoli 
o akaliya lo habari odito boyito. Sababu 
mulo-mulo lo podudungga mayi li Isa musi 
mowalipo pasali boti, deuwitoyito ngohuntuwa 
tawu ta ma enggila lo imani ode oli Isa 
Almasih wawu manusiya duruhaka ta ma 
tilantu mayi lo Allahuta'ala mowali binasa, 
ma lumonggu mayi. “Tiyo hemolawani 
wawu hemopolanggato batangaliyo to yitato 
nga'amila u hetubo lo manusiya meyalo 
nga'amila u heanggapuwo lo manusiya 
Allahuta'ala. Tiyo ma momaso mao ode 
delomo bele lo Eya wawu mopoma'alumu deu 
tiyo Allahuta'ala. 

> Po'otoloma mao deu wau ma 
yilopotunggulayi unga'amila boti tou 
wau donggo pe'epe'enta wolimongoli. 
6 Wawu masatiya otawa limongoli woluwo 
u hemotahangi manusiya duruhaka boyito, 
alihu tiyo dila lumonggu mayi tou dipo 
wakutuliyo. 7” Kawasa lo uduruhaka boyito 
ma pona-ponao masatiya wolo u rahasiya, 
bo donggo woluwo u hemo'otahangi. Bo ma 
medungga mayi wakutuliyo ma diduluwo u 
molahangi oliyo 3 wawu manusiya duruhaka 
boyito ma lumonggu mayi. Bo tou ti Isa 
Eya ma medungga mayi, kawasa-Liyo wawu 

napasi monto tunggi-Liyo ma mo'opate 
wawu mo'obinasa manusiya duruhaka boyito. 
9 Manusiya duruhaka boyito ma lumonggu 
mayi motu'ude wolo kohondaki lo Ibilisi. Wawu 
tiyo ma mohutu tuwota u mo'olinggolabu, 
mujijat wawu kawasa u dila banari. 1° Tiyo 
ma momake mayi totonulala akali moleto 
mopolapala tawu-tawuwala ta hetaluwa ode 
ubinasa. Timongoliyo mowali binasa, sababu 
timongoliyo dila lololimo wawu dila motoliango 
obobanari lonto Allahuta'ala u mo'osalamati. 
11 Uwitolo sababuliyo Allahuta'ala mopodungga 
mao ode olimongoliyo kawasa u mo'olapalo, 
tunggulo timongoliyo paracaya lo u dila banari, 
12 alihu nga'amila tawu ta dila paracaya lo u 
banari wawu motohilawo lo umohutu dusa, ma 
mo'otapu hukumani monto Allahuta'ala. 

13 Mongowutata ngoimani ta otoliango 
Eya! Ami musi mosukuru lalayita tomimbihu 
timongoli, sababu Allahuta'ala ma lolulawota 
olimongoli lemaso to wolota lo ta bohuliyo 
silalamati, tunggulo timongoli ma piloposuci lo 
Roh lo Allahuta'ala wawu ma lowali pilaracaya 
lo habari banari lonto Allahuta'ala. 14 Uwito 
patuju lo Allahuta'ala loibode olimongoli loli 
habari mopiyohe u pilopotunggulayi lami, 
alihu timongoli mowali masahuru pe'epe'enta 
woli Isa Almasih Eyanto. !? Sababu uwito 
mongowutata ngoimani, po'olotola lomola 
imani limongoli wawu dihimi mao turusi 
pongajari u ma yilohi mayi lami ode olimongoli 
loli tuladu meyalo u hebilisala mayi lami ode 
olimongoli. 


2 TESALONIKA 2.16-3.6 5 


16 Eyanto ti Isa Almasih wawu Allahuta'ala 
ti Papanto ma lotoliango wawu lohiburu 
olanto sambe kakali wawu longohi mayi 
uyiyakini mopiyohu tomimbihu rahmati-Liyo. 
17 Ami modua alihu Tiyo ma mohiburu wawu 
mopolotolayi hila limongoli, tunggulo timongoli 
mowali mokaraja wawu mopotunggulo loiya 
mopiyohu ode tawu wuwewo mao. 

1 Puliti yo mao mongowutata ngoimani, 

duayi mayi limongoli ami alihu habari 
mopiyohu tomimbihu ti Isa Eya turusi 
hemololadu wolo umolinggahu wawu haraga lo 
tawu mopiyohu, odelo u lowali omo-omolu to 
olimongoli. ? Duayi mayi olo alihu ami salamati 
monto tawu ta moleta haleliyo, sababu dila 
nga'amila tawu paracaya lo habari boyito. 

3 Bo Eya ma mopo'opolu mayi lo janjiya- 
Liyo, mopolotola hila limongoli wawu ma 
molilunga olimongoli monto Ibilisi. 7“ Wawu 
Eya ma longohi mayi olami uyiyakini otutu 
deu timongoli hepohutuwa wawu turusi 
hepohutuwa u hepomarenta lami olimongoli. 

> Hedua lami alihu Eya ma mopotunu mayi 
olimongoli, tunggulo timongoli lebe mongarati 
deu Allahuta'ala motoliangi mongoli wawu ti 
Isa Almasih ma mongohi mayi usabari ode 
olimongoli. 

5Mongowutata ngoimani, to delomo tangguli 
Isa Almasih Eyanto, ami momarenta mayi 
olimongoli, alihu timongoli mopo'olamingao to 
timi'idu mongowutata ngoimani ta hetumula 
lantingalo wawu ta dila heturutiya pongajari 
u pilopotunggulao lami ode olimongoliyo. 

7 Otawa limongoli lohihilawo deu timongoli 
musi modudua huhutu lami. Ami dila 
helantinga tou ami woluwo to wolota limongoli. 
8 Nga'amila onggosi lami hetanggungiyo lami 
lohihilawo wolo u hepokarajawa to'otutuwa 
huyi wawu dulahu, alihu ami dila mopo'osusa 
tawu ngota mao to wolota limongoli. ? Ami 
lohutu odito, dila sababu ami dila o haku 
mohile turungi olimongoli, bo alihu huhutu 
lami mowali dudua limongoli. 1?Tou ami 
donggo to wolota limongoli, ami lomarenta 
mayi olimongoli deu ta dila yinawo mokaraja 
dila mao poala. 

11 Ami loloiya odito sababu ami lo'odungohu 
deu woluwo to wolota limongoli ta hetumula 
lantingalo. Timongoliyo dila hepohutuwa 
wolo-wolo, ngopohiya lo umou'ulawuwa wolo 
urusani lo tawu. t2? Wolo kawasa li Isa Almasih 
Eya ami momarenta wawu mopoela mayi ode 
tawu-tawuwala odito boyito, alihu timongoliyo 
mokaraja wolo uto'otutuwa mopehu ualo 
limongoliyo lohihilawo. 

13 Mongowutata ngoimani, timongoli dila 
potolu mohutu u mopiyohu. 17 Wonu woluwo ta 
dila yinawo moturuti u pilopotunggulayi lami to 
tulade boti, tuwoti mao ta odito boyito wawu 
dila mao potamaniya woliyo, alihu tiyo molito. 
15 Dila mao anggapuwa tiyo musu, bo nasehati 
mao tiyo odelo wutati mongoli lohihilawo. 

16 Pohileya lami dua, alihu Eya bungo lo 
udame wawu sanangi mongohi mayi udame 
wawu sanangi lalayita ode olimongoli to 
delomo nga'amila pasali. Pohileya lami dua 

olo, alihu Eya lalayita pe'epe'enta wolimongoli 
nga'amila. 

17 Salamu lonto olau. Salamu boti wau 
lohihilawo ta loluladeyi. Uwito tuwota u 
pilohutu'u mayi to nga'amila tuladu'u. 

18Ti Isa Almasih Eyanto ma mongohi mayi 
barakati ode olimongoli nga'amila. Salamu 
lami, Pawulus 


1 TIMOTIWUS 


1 1 Salamu lonto ole Pawulus ta lowali rasul 
li Isa Almasih motu'ude wolo parenta 
lo Allahuta'ala ta mo'osalamati wawu ti Isa 
Almasih bungo lo uyiyakininto Zode ole 
Timotiwus walau'u puluwa to delomo imaninto. 
Rahmati, ponu wawu toliango wawu udame 
wawu sanangi monto Allahuta'ala ti Papa 
wawu monto oli Isa Almasih Eyanto wolemu 
mololayita. 

3Tou wau lonao ode propinsi lo Makedoniya, 
wau lohile wolo uto'otutuwa ode olemu, 
alihu yio motitolapo to kota lo Epesus 
wawu monasehati mao tawu-tawuwala ta 
hepongajariya lo pongajari wuwewo, alihu 
moberenti tou hemopololadu pongajari boyito. 
4Poleleya mao ode olimongoliyo: Dila mao 
poipusingiya pilu wawu silita lo sila-sila u dila 
o pulitiyo. Nga'amila boyito bo mo'otimbulu 
butola wawu dila ohunaliyo tou mopowujudu 
lo niyati lo Allahuta'ala moli imani. ? Patuju 
lo nasehati boyito, deuwitoyito toliango u 
asaliliyo monto hilawo beresi, monto pikirangi 
mopiyohu wawu monto imani u otutu. ?Bo 
woluwo ta ma lolola mao dalala u banari 
boyito wolo uhepobisalawa u dila ohunaliyo. 
7 Timongoliyo ohila mongajari to tawu lo 
hukum lo Tawurat, padahali timongoliyo 
lohihilawo dila pahamu lo u hepongajari 
limongoliyo wolo u yiyakini. 


1 TIMOTIWUS 1.8-14 2 


8 Otawanto dulota deu nga'amila hukum lo 
Tawurat yito mopiyohu wonu popohunala to 
tambatiliyo. ? Ototayimu mao deu hukum 
vito dila pilohutuliyo ode ta banari, bo ode 
ta duruhaka wawu dila ta'ati, ode ta dila 
hepolubowa Allahuta'ala wawu ta o dusa, ode 
ta dila salehe wawu ta mollambanga aturu, 
ta mohinggila nyawa li papa woli mamaliyo 
wawu ta mohinggila nyawa lo ta wuwewo 
mao, 10 ode tawu-tawuwala ta huloto wawu 
mongololai ta motohilawo lo mongololai, ode 
ta mopopotaliya lo tawu, ode ta mohimbulowa, 
ode ta motadiya lo u yimbulo wawu ode 
timi'idu tawu ta hepohutuwa u lalawaniya lo 
pongajari banari. tt Pongajari boyito motu'ude 
wolo habari mopiyohe lonto Allahuta'ala ta 
masahuru wawu ta patuti pujiyolo. Habari 
boyito ma pilomaracaya-Liyo mayi olau. 

12 Wau mosukuru ode oli Isa Almasih Eyanto 
ta hemongohi mayi lotolo ode olau, sababu 
Tiyo longanggapu olau mowali paracaya-Liyo 
moponao lo tugasi boyito, 13 openu wau 
omo-omolu mayi hemopo'oleta tangguli Isa 
wawu hemoloarinayawa ta hedudua o-Liyo 
wawu o hilawo motoheto. Bo ponu wawu 
toliango Allahuta'ala ma yilohi-Liyo mayi 
ode olau, sababu to wakutu boyito wau dipo 
paracaya ode oli Isa Almasih wawu dipo 
ilosadariyau deu nga'amila huhutu'u boyito 
lalawaniya wolo kohondaki lo Allahuta'ala. 
14Rahmati lo Eyanto ma yilohi-Liyo mayi wolo 
ulelebeya ode olau pe'epe'enta wolo imani 
wawu toliango to delomo oli Isa Almasih. 

15 Woluwo loiya tuwawu u otutu banari odiye, 
"Ti Isa Almasih lonao mayi ode duniya boti 
moposalamati lo tawu-tawuwala ta o dusa.” 
Loiya boyito patuti tolimolo. To wolota lo tawu 
nga'amila wau ta lebe o dusa ngohuntuwa. 

16 Bo wau lololimo ponu wawu tolianga lonto 
Allahuta'ala, alihu tawu nga'amila ta ma 
mowali paracaya ode oli Isa Almasih wawu 
mololimo tutumula kakali, mo'onto ososabari 
li Isa Almasih u otutu ode olau ta lebe o dusa 
ngohuntuwa botiya. 17 Allahuta'ala Olongiya 
lo nga'amila jamani patuti hurumatiyolo 
wawu popomasahuruwola mololayita, sababu 
Allahuta'ala ta dila o'onto yito, kakali wawu bo 
tuwawu! Amin. 

18 Timotiwus walau'u to delomo imani! Tugasi 
boyito ma pilopotunggulu'u mayi ode olemu 
motu'ude wolo po'ota lo Allahuta'ala u ma 
pilopotunggulayi lo mongonabi tomimbihu 
batangamu, alihu wolo po'ota boyito yio 
mopojuwangi mao u mopiyohu 1? wawu alihu 
yio mowali o imani molotolo wawu o pikirangi 
mopiyohu. Woluwo ngololota ta ma lolola 
mao pikirangi mopiyohu, tunggulo imani 
limongoliyo ma loantulu. 2? To wolotaliyo te 
Himenewus wawu te Iskandar ta ma yiludu'u 
mao ode Ibilisi, alihu timongoliyo motobati 
mohujati Allahuta'ala. 

2 1 Wolo uodito, bohuliyo lo nasehatiu ode 
olemu, duayi mola tawu nga'amila wolo 
hihile wawu sukurumu ode Allahuta'ala. ? Duayi 
mola olo mongo'olongiya wawu nga'amila ta 
heobiluloawa alihu ito mowali tutumula dame 

wawu amani, salehe wawu o adabu. 3 Uwito 
u mopiyohu wawu mo'osanangi Allahuta'ala 
ta mo'osalamati olanto, “ta motohilawo alihu 
nga'amila tawu mowali salamati wawu mowali 
motota lo u banari. ° Allahuta'ala yito bo 
tuwawu wawu bo tuwawu olo Ta lowali hulude 
lo manusiya ode Allahuta'ala, deuwitoyito ti 
Isa Almasih ta ma lowali manusiya. “Tiyo 
ma lohudu mao batanga-Liyo yilate to ayu 
salipu lopobebasi lo manusiya nga'amila. 
Wolo uodito, Allahuta'ala lopopatatayi to 
wakutu u ma tilantu-Liyo mayi deu Tiyo 
motohilawo nga'amila manusiya salamati. 

7 Uwitolo sababuliyo wau ma pilopotatapu mayi 
lo Allahuta'ala lowali rasul ta mopotunggulo 
habari mopiyohe lonto Allahuta'ala wawu 
lowali guru lo tawu-tawuwala ta dila Yahudi 
mongajari lo imani wawu u banari. U 
hepopotunggulou mayi boti banari wawu wau 
dila hemohimbulo. 

8 Otohilau alihu mongololai modua to 
nga'amila tambati wolo umominta'a mola olu'u 
beresi dila yingo-yingo wawu dila o butola. 

? Otohilau olo mongobuwa mohibastani 
lo u patuti wolo adabu wawu u motu'ude. 
Huwoiyo dila hetula-tulapide wawu dila mowali 
momake lo hulawa meyalo mutiyara meyalo 
pakeyangi u mahale haragaliyo. 1° Lebe 
mopiyohu mongobuwa mohibasitani lo huhutu 
mopiyohu, odelo u patuti to mongobuwa 
hepoibadatiya ode Allahuta'ala. 1! Mongobuwa 
musi mobalajari motipo'oyo wawu mololimo 
pongajari wolo uta'ati. +? Wau dila mongohi 

ijini mongobuwa mongajari wawu momarenta 
mongololai. Tiyo musi motipo'oyo. 13 Sababu 
ti nabi Adam ta bohuliyo pilopowali lo 
Allahuta'ala, lapatao deuwito ti Hawa. t4 Wawu 
dila ti nabi Adam ta iloakaliya lo Ibilisi bo 
tabuwa boyito, tunggulo tiyo lohutu dusa. 
15 Bo mongobuwa ma mowali salamati wolo 
umotutu mayi lo walao wonu tiyo tatapu o 
imani, motoliango, salehe wawu o adabu. 
2 1 Woluwo loiya tuwawu otutu banari odiye, 
"Tawu ta ohila mowali ta mongaturu 
jama'ati motohilawo lo karaja u mopiyohu.” 
2 Wolo uodito, ta mongaturu jama'ati musi 
tawu ngota ta dila o tambio huhutuliyo, 
hiyaliyo bo ngota, pikirangiliyo mobango, 
mowali mokawasa batangaliyo, o adabu, 
mowali potihangata lo tawu, motota mongajari 
to tawu, 3dila mongiluma, dila ngointa 
moyingo bo musi sabari, dila mowali 
molohuluwa wawu dila olalowa lo doyi. 
4Tiyo musi motota mongaturu mopiyohu 
mongowarisiliyo, mongowalaiyo ta'ati wawu 
hemohurumati oliyo. ? Wonu tawu ngota dila 
motota mongaturu mongowarisiliyo lohihilawo, 
dila ponga lo akali tiyo mowali mongaturu 
jama'ati lo Allahuta'ala. "Dila mowali tiyo 
boyito tawu ngota ta boheli lotobati, mao alihu 
tiyo dila mowali sombongiyolo wawu mo'otapu 
hukumani odelo u ma lowali to Ibilisi. 7Tiyo 
olo musi o tilanggula mopiyohu to diluwari 
lo jama'ati, alihu diyaluwo ta mopotala oliyo 
wawu tiyo dila meduta'a to potilo Ibilisi. 

8 Odito olo wolo ta ohilawo mowali ta modaha 
jama'ati musi tawu ta o adabu wawu dila 
ta tango-tango dilaliyo, dila mongiluma 
wawu dila motohilawo lo untungi haramu. 
9Timongoliyo musi modihu mototoheto 
rahasiya lo imani ode oli Isa Almasih wolo 
hilawo beresi. 1? Timongoliyo olo musi ujiyola 
memulo. Wonu hasililiyo timongoliyo ta dila 
o tambio huhutuliyo, deuwito timongoliyo 
mowali tatapuwola mowali ta modaha jama'ati. 
11 Odito olo wolo mongobuwa, timongoliyo 
musi ta o adabu, dila moddelowa pitana, o 
pikirangi mobango wawu mowali paracaya 
lo tawu to nga'amila pasali. t? Tawu ta ohila 
mowali modaha jama'ati musi bo ngota dileliyo 
wawu motota mongurusi mongowalaiyo wawu 
mongowarisiliyo wolo umopiyohu. 13 Sababu 
tawu-tawuwala ta hepodahawa jama'ati wolo 
umopiyohu ma hurumatiyo lo tawu wawu 
timongoliyo ma lebe barani mopotunggula ode 
tawu wuwewo tomimbihu imani limongoliyo 
ode oli Isa Almasih. 

14 Wau hemoharapu ma hua monao mayi ode 
olemu. Openu odito, tulade boti debo yilawou 
mayi ode olemu. !?Bo wonu wau dila ngointa 
mo'onao mayi ode olemu, patuju lo tuladu'u 
alihu otawamu wololo yio musi tumumulo 
to wolota lo mongowutata ngoimani jama'ati 
lo Allahuta'ala ta tumu-tumulo. Jama'ati 
lo Allahuta'ala yito pato'o wawu pandasi 
lo pongajari u banari. 19 Otutu modelomo 
rahasiya lo agamanto deuwitoyito: Ti Isa 
Almasih ma lowali manusiya. Tiyo pilopobanari 

lo Roh lo Allahuta'ala wawu ilontonga lo 
mongomalaikati. Habari tomimbihu Tiyo 
hepilopotunggulo tawu ode bangusa-bangusa 
wawu pilaracaya lo ta to duniya. Tiyo bilintao 
Allahuta'ala ode soroga. 
4 1 Roh lo Allahuta'ala wolo umopatato 
loloiya mayi deu to jamani pulitiyo boti 
woluwo tawu ta ma enggila lo uparacaya 
ode oli Isa wawu bo paracaya ode roh-roh 
u mo'olapalo wawu pongajari lo lati-latiyalo 
2u hepopotunggulo mayi lo tawu-tawuwala 
munapiki wawu mohimbulowa ta pikirangi 
limongoliyo ma loheuta. 3Timongoliyo 
hepongentela to tawu monika wawu woluwo 
ualo u he'entela limongoliyo alo lo tawu, openu 
ualo boyito pilopowali mayi lo Allahuta'ala. U 
banari ualo boyito mowali alo lo ta paracaya 
ode oli Isa wawu ta motota lo u banari 
wolo uheposukuruwa ode Eya. #Nga'amila 
u pilopowali mayi lo Allahuta'ala boyito 
mopiyohu wawu diyaluwo mao u haramu wonu 
tolimola losukuru ode o-Liyo, ? sababu Pirimani 
lo Allahuta'ala wawu duanto mo'ohalale 
unga'amila boyito. 

6 Wonu yio mongajari mao lo unga'amila boti 
ode mongowutata ngoimani, yio hemohinta oli 
Isa Almasih wolo umopiyohu wawu yio mowali 
molotolo lo Pirimani lo Eya ta heparacayanto 
wawu pongajari mopiyohe u heduduamu. 
7Po'olata mao batangamu moibadati ode Eya 
wawu tolayimu mao pilu dila ohunaliyo, odelo 
wungguli lo mongobuwa ta ma hepanggolawa. 
8 Mo'olaraga yito hunaliyo o batasi, bo ibadati 

ode Eya ohunaliyo to nga'amila urusani, 
sababu ibadati yito o janjiya u mowali 
tolimola to tutumula masatiya boti meyalo 
to tutumula hedunggawa mayi. ?Loiya boti 
otutu banari wawu patuti tolimola nga'amila. 
10 Uwitolo sababuliyo ito hepotiwongola 
wawu hepojuwangiya, sababu oyiyakininto 
ma pilopotalunto mola ode Allahuta'ala ta 
tumu-tumulo ta mo'osalamati manusiya 
nga'amila, lebe-lebe lomao ta paracaya ode oli 
Isa Almasih. 

11 Ppopotunggula mao wawu pongajariya mao 
to tawu unga'amila boyito. 12Yio memangi 
donggo muda, bo dila pohuto yio anggapuwo 
lo tawu mopa. Pohutuwamu mao u mopiyohu 
u mowali dudua lo tawu-tawuwala ta paracaya 
ode oli Isa to delomo loiyamu, huhutumu, 
toliangumu, imanimu wawu to delomo 
o beresi lo hilamu. 13 Monto u masatiya 
lomao boti sambe wau monao mayi ode 
olemu, yio musi mopouda'a lo umobaca 
lo kita-kitabiyalo ode tawu, monasehati to 
tawu wawu mongajari olimongoliyo. 14 Dila 
lipata mopohuna lo karuniya u ma yilohi 
mayi lo Allahuta'ala ode olemu loli po'ota lo 
Allahuta'ala u pilopotunggulayi lo mongonabi 
tou mongotauwa lo jama'ati lopodutu mao 
lo olu'u to olemu wawu lodua olemu lohile 
barakati ode Allahuta'ala. t> Po'otoloma mao 
unga'amila boyito wawu pohutuwa mao to 
tutumulumu, alihu mopatata to tawu nga'amila 
deu imanimu heoduhenga. !?Po'odahawa 
batangamu wawu pongajarimu. Pohutuwa 

ma turusi unga'amila boyito, sababu wolo 
u odito yio moposalamati lo batangamu 
wawu moposalamati lo tawu nga'amila ta 
modungohe olemu. 

1 Dila mowali yio mongantinga mongololai 

ta ma otutumulo, bo nasehati mao 
timongoliyo odelo yio monasehati oli papamu. 
Wawu nasehati mao ta hemudawa debo odelo 
yio monasehati wutatumu. ? Wawu nasehati 
mao mongobuwa ta ma otutumula odelo 
yio monasehati oli mamamu wawu nasehati 
mao mongobuwa ta hemudawa odelo yio 
monasehati wutatumu yali-yali wolo hilawo 
beresi. 

3Hurumatiyamu mao mongojanda ta 

otutu banari tumu-tumula tutuwawu. “Bo 
wonu ta janda ngota o walao meyalo 
o wombu, walao meyalo wombu boyito 
musi mobalajari tumumula salehe wolo 
umomiyahe mongowarisiliyo wawu momalasi 
piyohe hepilohutu mayi li mama woli nene 
ode olimongoliyo. Sababu pasali odito u 
mo'osanangi hila lo Allahuta'ala. 2Janda ta 
otutu banari tumu-tumula tutuwawu wawu 
diduluwo mao ta mowali momiyahe oliyo, 
tiyo bo hemoharapu ode Allahuta'ala. Huyi 
wawu dulahu tiyo hemoloduawa mohile 
turungi ode Allahuta'ala. 8 Bo janda ta bo 
hemololohe usanangi tiyo ma yilate, openu 
tiyo donggo tumu-tumulo. 7 Popotunggula 
mao pasa-pasaliyala boti ode olimongoliyo, 
alihu timongoliyo tumumula dila o tambio 
huhutuliyo. 3 Bo wonu woluwo ta dila yinawo 

momiyahe mongowarisiliyo lebe-lebe lomao 
ta to delomo beleliyo lohihilawo, tawu boyito 
ma lomahe imani ode oli Isa wawu tiyo lebe 
moletao wolo ta dila o imani. 

9 Mongojanda ta mowali popomasola to 
daputari lo mongojanda to jama'ati saratiliyo, 
deuwitoyito umuriliyo dila mowali ilangi tou 
wolomo pulu lotawunu wawu bo pe'enta 
lo nika. 1?Janda boyito musi otawa lo 
tawu helolohutuwa piyohu, deuwitoyito 
lomiyahe mongowalaiyo, mopobotulo tawu ta 
motihangato, mongulo oato mongowutatiyo 
ngoimani wawi mo'olohu moturungi ta 
hesusawa. Limbuiyo mao ta janda boyito ma 
helopohuna lo nga'amila hiyango mohutu 
tili-tililahepala lo u mopiyohu. 

11 Dila mao daputariya mongojanda ta donggo 
hemudawa. Sababu wonu napusu limongoliyo 
molotolayi, timongoliyo muli monika wawu 
wolo uodito, timongoliyo ma loluluta janjiya 
limongoliyo deu timongoliyo ma tumumula bo 
ode oli Isa Almasih wambao. !?Timongoliyo 
mo'otapu hukumani sababu timongoliyo 
lomatali janjiya boyito. 13 Ta janda hemudawa 
odito hepo'obiyasawa tumumula lantingalo 
wolo botula lahe to bele lo tawu. Wawu dila 
bo u lantingala wambao, bo timongoliyo 
olo hepolinula to tawu wawu mou'ulawuwa 
wolo urusani lo tawu wawu hepobisalawa 
pasali u dila ohunaliyo bisalalo. 1? Wolo 
uodito, otohilau mongojanda ta hemudawa 
muli monika lapatao mo'otapu walao wawu 
mongurusani hiyalo wawu walaiyo, alihu ta 

dila motohilanto dila mo'otapu hiyango moleta 
tanggulunto. !? Sababu woluwo mongojanda 
ngololota ta ma lolola mao dalala banari wawu 
lodudua dalalo Ibilisi. 1? Wonu tawu ngota ta 
paracaya ode oli Isa o warisi ta janda, tiyo 
musi momantu mao ta janda boyito, alihu dila 
mo'osusa to jama'ati. Wolo uodito jama'ati, 
mowali momantu tawu ta otutu banari janda. 

17 Mongotauwa lo jama'ati ta mopiyohe 
karajaliyo, patuti hurumatiyola mopiu 
po'oluwo, lebe-lebe lomao timongoliyo 
ta hepopotunggula lo Pirimani wawu 
hepongajariya jama'ati. 13 Odelo woluwo tula- 
tulade to kitabi odiye, "Dila mowali timongoli 
molonggu'uma tunggilo sapi u hepodutaiyo 
pale u boheli ilotoliyo mayi.” Woluwo olo 
ayati wuwewo odiye, "Ta hemokaraja patuti 
mo'otapu gajiliyo.” Odito u hetulade to kitabi. 
19 Dila mao tolimowa lantobe ode tauwa 
ngota to jama'ati wonu dila o sakusi dulota 
meyalo towulota. 2? Tawu ta mohutu dusa musi 
diniyola to talu lo jama'ati nga'amila, alihu 
anggota lo jama'ati wuwewo mao mohe. 

21 To talu lo Allahuta'ala wawu ti Isa 
Almasih wawu mongomalaikati ta tilulawoto 
Allahuta'ala, pohileu wolo u to'otutuwa alihu 
yio moponao mao lo nga'amila potunu'u boti 
wolo uadili wawu dila mopobebedawo lo tawu. 
22 Dila po'olinggahu yio mominta'a tawu ngota 
mohinta to Eya wolo umopodutu mao lo olu'u 
modua mohile barakati ode Allahuta'ala. Wonu 
tawu wuwewo mohutu dusa, dila mao dudui 

tawu boyito, bo dahayi mao hilamu alihu 
tatapu beresi. 

23 Yio dila bo hepongilu taluhe wambao, bo 
pongilu mao olo angguru ngointi, sababu 
ombongumu ngope'e-ngope'e hemongongoto 
wawu ilanggangumu molulupuhu. 

24 Woluwo tawu-tawuwala ta dusaliyo ma 
mopatato tou timongoliyo dipo adiliyo lo 
Allahuta'ala, bo woluwo olo tawu wuwewo 
mao ta dusaliyo dema mowali mopatato to 
wakutu hedunggawa mayi. ?? Odito olo woluwo 
tawu-tawuwala ta huhutuliyo mopiyohu ma 
lato ontonga, bo openu woluwo huhutu 
mopiyohu u dipo ontonga mopatato, bo 
dila ponga lo akali huhutu boyito turusi 
wanto-wanto'o. 

1 Tawu ngota wato ta paracaya ode 

oli Isa Almasih musi mohurumati da'a 
oli tuwaniliyo, alihu tawu dila mopo'oleta 
tilanggulo Allahuta'ala wawu pongajarinto. 

2 Nga'amila potunu'u boyito pongajariya 
wawu ponasehatiya mao to tawu. 

3Titalotita ta mongajari mao tawu lo 
pongajari wuwewo wawu dila satuju lo 
pongajari banari lonto oli Isa Almasih 
Eyanto wawu pongajari lo agamanto, “tawu 
boyito sombongiyolo wawu diyaluwo mao u 
otawaliyo. U otohilaliyo bo mololohe masa'ala 
wawu motatameta wolo tawu, tunggulo 
mo'otimbulu hihiya, hulinggila, pitana, lantobu 
wawu Pbibonga u dila o pulitiyo. Pikirangi lo 
tawu-tawuwala boyito ma lorusa wawu ma 

diduluwo mao u banari. Harapu limongoliyo 
agama mo'ountungi olimongoliyo. 

6 Agama memangi mo'ountungi da'a wonu 
tawu mopotu'udu u woluwo to oliyo. 7 Ito 
dila hedelowa mayi wolo-wolo ode duniya 
boti wawu ito olo molola mao duniya boti 
dila mowali modelo wolo-wolo. 8 Asali woluwo 
ualolo wawu o pakeyangi, ma motu'ude uwito 
olanto. ? Bo timongoliyo ta ohila mowali kaya 
iloangaliyo wawu ilotihuta lo tili-tililahepala 
lo napusu kosongi u mo'otopotala wawu 
mo'oahuma manusiya ode delomo ubinasa. 
10 Sababu wuwa'ata lo nga'amila u moleto, 
deuwitoyito olalowa lo doyi. Woluwo tawu 
ta ma lolola imani ode oli Isa Almasih wawu 
helosikisa batangaliyo lo tili-tililahepala lo u 
mo'ololo sababu hemohenela doyi. 

11 Bo yio Timotiwus wato lo Allahuta'ala, 
tolayi mao unga'amila boyito wawu lolohe mao 
ubanari, usalehe, imani, toliango, sabari wawu 
molumboyoto. t? Potadenga mayi to tadenga 
lo imani u mopiyohu wawu wahuwa mayi 
tutumula kakali. Uwito patuju lo Allahuta'ala 
loibode olemu. Wawu yio ma longaku to talu 
lo tawu ngohuntuwa deu yio paracaya ode oli 
Isa, tunggulo yio ma lo'otapu tutumula kakali 
boyito. 13 To talu lo Allahuta'ala ta longohi 
mayi tutumula ode uhetuwa-tuwawuwa wawu 
to talu li Isa Almasih ta lopotunggulao lo u 
banari ode oli gubornur Pilatus, pomarentau 
mayi olemu: 1#Poponaowa mao wolo udila 
o tambio wawu dila tala tugasi u tilolimomu 
lonto Allahuta'ala tunggula mola ode sa'ati 

li Isa Almasih Eyanto muli medungga mayi. 
15 Allahuta'ala ta molantu mayi sa'atiliyo 
boyito. Bo Tiyo ta laba-labatutu kawasa, Ta 
patuti pujiyolo, Olongiya to yitato olongiya 
wawu Eya to yitato nga'amila eya. t6 Bo Tiyo 
ta kakali wawu ta bilu-biluloa to tinelo u 

dila mowali dudulalo. Diyaluwo mao ta ma 
yilo'onto o-Liyo wawu memangi manusiya dila 
mo'onto o-Liyo. Tiyo o kawasa kakali wawu 
patuti hurumatiyolo! Amin. 

17 Popoelawa mao ode ta hekayawa to jamani 
boti, alihu timongoliyo dila sombongiyolo wawu 
mopodutu lo uyiyakini ode harata u dila tatapu. 
Bo uyiyakini boyito musi ode Allahuta'ala ta 
mongohi mayi ode olanto uhetuwa-tuwawuwa 
wolo ulelebeya alihu ito tumumula sanangi. 

18 Popoelawa mao olo alihu timongoliyo 
boyito mohutu u mopiyohu, mowali kaya to 
delomo huhutu mopiyohu wawu motohilawo 
mongohi wawu molaya-layadeo ode tawu. 

19 Wolo uodito, timongoliyo hepopoyimoa 

lo harata u mowali pohongi mopiyohu to 
wakutu hedunggawa mayi. Wawu wolo 
uodito, timongoliyo mo'otapu tutumula kakali, 
deuwitoyito tutumula otutu. 

20Timotiwus walau'u to imani, dahayi mao 
u pilomaracaya mayi lo Allahuta'ala ode 
olemu. Tolayimu mao sirita kosongi u dila 
motu'ude wolo kohondaki lo Allahuta'ala wawu 
butola-butola tomimbihu ilimu u dila banari. 
21 Woluwo tawu ta hepongajariya lo u odito 
ode tawu wuwewo wawu wolo uodito, tiyo ma 
lolola mao imani u banari. Allahuta'ala ma 

mongohi mayi barakati ode olimongoli. Salamu 
lami, Pawulus 


2 TIMOTIWUS 


1 1 Salamu lonto ole Pawulus ta 
ilokohondakiya lo Allahuta'ala lowali 
rasul li Isa Almasih motu'ude wolo janjiya 
tomimbihu tutumula kakali to delomo oli Isa 
Almasih 2 ode ole Timotiwus walau'u to imani 
ta otoliangu'u. Rahmati, ponu wawu toliango 
wawu udame wawu sanangi monto Allahuta'ala 
ti Papa wawu monto oli Isa Almasih Eyanto 
wolemu mololayita. 

3 Wau mosukuru ode Allahuta'ala ta heyintau 
wolo hilawo beresi odelo u hepilohutu li 
yombu'u. Yio lalayita heduau huyi wawu 
dulahu. Wonu oelau mayi ponumu u 
helobuyuhuto, wau ohila modudunggaya 
wolemu, alihu wau mowali mengahe da'a. 
> Heoelau imanimu u to'otutuwa ode oli Isa 
Almasih, deuwitoyito odelo u woluwo to 
oli nenemu ti Loyis wawu to oli mamamu 
ti Yunike. Wau yiyakini da'a deu yio olo o 
imani odito. ê Sababu uwito, popoelau mayi 
olemu alihu yio mopohuna mao lo karuniya 
lo Allahuta'ala u woluwo to olemu tou wau 
lopodutu mao lo olu'u to olemu wawu lodua 
lohile barakati ode Allahuta'ala. 7 Roh lo 
Allahuta'ala ma yilohi-Liyo mayi ode olanto, 
tunggulo ito mowali didu momoheya bo ma 
mowali molotolo polu-polu lo toliango wawu 
mowali mokawasa batanga. 

8 Wolo uodito, dilalo polito mopotunggulo 
habari tomimbihu ti Isa Eyanto wawu dila polita 
olo sababu wau ta ulu-ulunga to tutupa sababu 
ti Isa. Wolo lotola monto Allahuta'ala, dutoli 
mayi usikisa pe'epe'enta wolau sababu habari 
mopiyohe lonto Allahuta'ala. ° Allahuta'ala 
loposalamati wawu loibode olanto wolo ibode 
suci, dila dadasari to huhutunto, bo dadasari to 
patuju wawu rahmati lo Allahuta'ala lohihilawo 
u ma yilohi-Liyo mayi olanto loli oli Isa Almasih 
lonto jamani mulolo mayi. t? Bo masatiya 
rahmati lo Allahuta'ala boyito ma lopatato, 
sababu ti Isa Almasih ta mo'osalamati olanto 
ma ledungga mayi. Ti Isa ma lo'olahe kawasa 
lo mawutu wawu lopopatato tutumula kakali 
loli habari mopiyohe lonto Allahuta'ala. 

11 Wau ma pilopotatapu mayi lo Allahuta'ala 
lowali rasul wawu guru ta mopotunggulo 
habari mopiyohe lonto Allahuta'ala. t? Uwitolo 
sababuliyo wau lodutola unga'amila boti. Bo 
wau dila molito, sababu otawau tatonu ta 
heparacayau wawu wau yiyakini da'a Tiyo 
kawasa modaha u pilomaracaya-Liyo mayi 
olau tunggula mola ode dulahu ukiyama. 

13 Duduimu mao wolo uto'otutuwa nga'amila 
pongajari u banari u ma ilodungohemu to olau. 
Pohutuwa mao uwito to delomo imani wawu 
toliango to delomo oli Isa Almasih. !#Wolo 
lotolo Roh lo Allahuta'ala u hetolawa to delomo 
batanganto, dahayi mao u pilomaracaya mayi 
lo Allahuta'ala ode olemu. 

15 Otawamu nga'amila ta paracaya ode oli 
Isa, ta hetolawa to propinsi lo Asiya, ma 

lolola olau, to wolotaliyo te Pigelus wawu te 
Hermogenes. !? Heduau alihu ponu wawu 
toliango Eya ma wohi-Liyo mayi ode ole 
Onesiporus wolo warisiliyo, sababu tiyo ma 
helopipiuwa helo'osanangi hilau wawu tiyo dila 
molito monao mayi ode olau to tutupa. 1? Tou 
tiyo ledungga mayi ode kota lo Roma, tiyo 
helolololohe olau sambe tiyo lodudunggaya 
wolau. t8 Ngohuntuwa ta paracaya ode oli 
Almasih to kota lo Epesus ta hebilantuwaliyo. 
Yio ta lebe motota leto. Sababu uwito, heduau 
alihu Eya mopobiloheyi lo ponu wawu toliango 
ode oliyo to dulahu ukiyama. 
2 1Timotiwus walau'u to imani, po'olotola 
mola hilamu lo rahmati u ma yilohi mayi lo 
Allahuta'ala ode olanto sababu ito paracaya li 
Isa Almasih. ? Wolo u ma ilodungohemu to olau 
to talu lo tawu ngohuntuwa, pomaracaya mao 
uwito to ta mowali paracayalo, deuwitoyito ta 
motota mongajari tawu wuwewo mao. 
3Yio musi modutola usikisa odelo pajule 
li Isa Almasih ta mopiyohu. “Pajule ngota 
ta hemokaraja tugasiliyo dila pusingi lo 
urusaniliyo lohihilawo, alihu tiyo mo'osanangi 
hila lo ta lopomaso oliyo lowali pajule. ? Tawu 
ta hepohilapita dila ta mowali juwara wonu dila 
modudua aturu lo yitohu. “Tawu ta hemengi 
ta helokaraja to'otutuwa, tiyo musi ta bohuliyo 
mo'otapu hasili lo ilengiliyo. 7 Po'otoloma 
mao u piloleleu mayi boti, sababu Eya ma 
mopongarati mayi olemu to unga'amila. 
8Po'otoloma mao olo habari mopiyohu 
u pilopotunggulu'u mayi tomimbihu ti 

Isa Almasih waliya li nabi Dawud, ta ma 
pilopobongu mayi lo Allahuta'ala lonto kuburu. 
9 Sababu helopotunggulo habari boti, wau 
helodutola usikisa wawu hepilunguliyo odelo 
ta moleto, bo Pirimani lo Allahuta'ala dila 
yilepungu. t? Wau lodutola unga'amila boyito 
sababu momantu tawu-tawuwala ta tilulawoto 
Allahuta'ala, alihu timongoliyo olo mo'otapu 
salamati to delomo batanga li Isa Almasih 
wolo masahuru kakali. 11 Woluwo loiya tuwawu 
u otutu banari odiye: Wonu ito ma yilate 
pe'epe'enta wo-Liyo, ito olo ma tumumula 
pe'epe'enta wo-Liyo. 1? Wonu ito mo'odutolo, 
ito olo ma momarenta wo-Liyo. Wonu ito 
momahe o-Liyo, Tiyo olo ma momahe olanto. 
13 Wonu ito dila mopo'opolu janjiya, Tiyo debo 
tatapu mopo'opolu lo janjiya-Liyo, sababu Tiyo 
dila mowali momahe batanga-Liyo lohihilawo. 
Odito loiya tuwawu u otutu banari. 

14 To delomo tanggulo Allahuta'ala, popoelawa 
mao wawu ponasehatiya mao unga'amila 
boyito wolo uto'otutuwa ode tawu-tawuwala to 
jama'ati, alihu timongoliyo dila motatameta lo 
u dila ohunaliyo wawu u bo mo'obuluhuta ta 
mo'odungoheo. !? Usahayi mao alihu yio patuti 
to talu lo Allahuta'ala mowali tawu ngota 
hemokaraja ta dila molito mongajari to tawu 
wolo ubanari tomimbihu habari u banari lonto 
Allahuta'ala. 18Tolayimu mao bisala kosongi 
u dila motu'ude lo kohondaki lo Allahuta'ala 
u bo mo'oduhenga tawu ta hetumula dila 
salehe. 17 Loiya limongoliyo boyito hemononao 
odelo panyaki kangker. To wolota limongoliyo 

woluwo te Himenewus wawu te Piletus. 
18Timongoliyo ma lolola mao dalala u banari 
wawu hepongajariya to tawu deu obobongu 
mayi lo tawu monto kuburu ma yilapato lowali, 
tunggulo ma woluwo tawu-tawuwala ta ma 
lorusa imaniliyo. 19 Bo pandasi u pilopodutu 
mao lo Allahuta'ala yito mototoheto wawu 

to pandasi boyito woluwo tula-tuladu loiya 
odiye, "Eya motota nga'amila haku-Liyo.” 
Wawu woluwo olo tula-tuladu odiye, "Titalotita 
ta modua mohile turungi ode Eya, tiyo musi 
molola mao huhutu moleto.” 

20 To bele tuwawu damanga yito woluwo 
tili-tililahepala lo pokakasi. Woluwo u lonto 
hulawa wawu tala'a u hepomakeliyo ode 
patuju mopiyohu. Woluwo olo u lonto huta 
wawu ayu Uu hepomakeliyo ode patuju 
biyasa. 2! Wonu tawu ngota hemopo'oberesi 
batangaliyo monto nga'amila u moleto, tawu 
boyito ma mowali odelo pokakasi u pomakeliyo 
ode patuju u mopiyohu. Pokakasi boyito 
tolomodu hepopohuna li tuwaniliyo to karaja u 
mopiyohu. 

22 Sababu uwito, tolayimu mao napusu lo 
ta donggo hemudawa. Lolohe mao u banari, 
imani, umotoliango, udame wawu usanangi 
pe'epe'enta wolimongoliyo ta hepoduawa 
wawu hepohileya turungi ode Eya wolo hilawo 
beresi. 23 Dila potitiwayita to butola lo ta 
hehulode wawu ta dila motota wolo-wolo. 
Otawamu nga'amila boyito bo mo'olohuluwa. 
24 Wato lo Eya ngota dila mowali molohuluwa. 
Tiyo musi ramelo wolo tawu nga'amila, motota 

mongajari to tawu wawu sabari. ?? Tiyo musi 
wolo umolumboyoto mongohi mao potunu to 
tawu ta mo'owali mobutola wolo harapani, 
alihu Allahuta'ala ma mongohi mao hiyango 
olimongoliyo motobati, tunggulo timongoliyo 
mowali motota lo u banari. 2? Wawu pikirangi 
limongoliyo ma mowali mobango, sababu 
ma lolopatayi lonto kawasa lo Ibilisi u ma 
lo'otihuta olimongoliyo, alihu timongoliyo 
mohutu u okohondakiliyo. 

1 Ototayi mao: To pulito jamani boti 

ma medungga mayi wakutu lo ususa. 
2 Manusiya ma mopouda'a lo batangaliyo 
lohihilawo, olalowa lo doyi, takaburu 
wawu sombongiyolo. Motohila lo umohina 
to tawu, mobutola lo mongudula'a, dila 
motota mosukuru wawu dila boti paduli 
lo agama. 3Dila motota motoliango tawu, 
dila yinawo modame, mo'owali moleta to 
tawu wawu dila mowali motahangi napusu, 
moleta haleliyo wawu dila motohilawo lo u 
mopiyohu. #Motohilawo mohiyanati, mohutu 
uhetuwa-tuwawuwa wolo uasali, hemotitota, 
lebe moturuti napusuliyo popobandingiyo 
mao wolo moturuti kohondaki lo Allahuta'ala. 
> Ontonga mao lo tawu timongoliyo hetumula 
salehe, bo timongoliyo dila mololimo kawasa 
lo tutumula salehe boyito. Tolayimu mao 
tawu odito. To wolota limongoliyo woluwo 
ta hepomasowa ode bele lo tawu wolo 
patuju mongakali mongobuwa ta hehulode 
ta hepoluwa lo dusa wawu hekawasawa lo 
tili-tililahepa lo napusu. ” Mongobuwa boyito 

openu mo'olohu mobalajari, bo timongoliyo 
dila ta mambo mongarati lo obobanari. 

8 Tawu ta hepongakaliya mongobuwa boyito 
hepolawaniya u banari, odelo te Yanes wawu 
te Yambres ta mossihiriya ta helolawani oli 
nabi Musa to lipu lo Mesir. Pikirangi lo ta 
hepongakaliya mongobuwa boyito ma lorusa 
da'a wawu imani limongoliyo ma lopatato dila 
banari. ? Ma tantu timongoliyo dila mo'otapu 
hasili wolo-wolo, sababu hulodi mongoliyo ma 
mowali otawa lo tawu nga'amila, odelo u ma 
lowali to ole Yanes wawu te Yambres. 

10 Bo yio Timotiwus ma lodudua pongajariu, 
huhutu'u, patuju lo tutumulu'u, imaniu, 
posabariu, toliangu'u wawu podudutolu'u 
usikisa. 1! Nga'amila arinaya wawu usikisa u 
ma hedilutolau to kota lo Antiyokiya, to kota 
lo Ikoniwum wawu to kota lo Listra wawu 
wololo wau helodutola unga'amila boyito ma 
otawamu. Wawu Eya ma lopolopatao olau to 
unga'amila. 1? Memangi nga'amila tawu ta 
ohila tumumula salehe to delomo batanga li 
Isa Almasih, ma mo'oalami arinaya. 13 Tawu 
ta moleto wawu ta mongngakaliya to tawu 
ma lebe heoduhenga letiyo. Timongoliyo 
hepopolapala to tawu wawu helapala. 14Bo yio 
musi tatapu modihu pongajari u ma tilolimomu 
wawu u heyiyakiniyamu, sababu otawamu 
tatonu guru-gurumu. 1? Toloma mao deu yio 
lonto ukikio lomayi ma motota lo tuwango 
kitabi u mowali mongohi mayi potunu olemu 
ode usalamati moli imani ode oli Isa Almasih. 
16 Nga'amila tuwango kitabi asaliliyo lonto 

Allahuta'ala wawu ohunaliyo monasehati to 
tawu, mopopatato u tilala, mopo'opiyohe 
huhutu lo tawu wawu mongajari to tawu lo 
u banari, 17 alihu wato lo Allahuta'ala mowali 
mohutu u mopiyohu, sababu nga'amila u 
paralu oliyo woluwo to oliyo. 

1 To talu lo Allahuta'ala wawu ti Isa Almasih 
ta ma muli mohuwalingayi ode duniya 
mowali Olongiya momutoa tawu-tawuwala ta 
hetumula wawu ta ma lopowate, wau mohile 
wolo uto'otutuwa ode olemu: 2 Potisiyapu mao 
turusi mopotunggulo habari mopiyohe lonto 

Allahuta'ala to wakutu mopiyohu meyalo to 
wakutu moleto. Popopatata mao u tatalawa, 
ajariya mao wawu diniya mao wawu nasehati 
mao tawu wolo usabari da'a. 3 Ma medungga 

mayi wakutuliyo tawu ma didu mololimo 
pongajari u banari. Timongoliyo boma 
mololohe guru-guru ta otohila limongoliyo 
ta mo'osanangi hila limongoliyo wawu ta 
motu'ude lo napusu limongoliyo. #Bulonga 
limongoliyo ma hiheuta modungohe u banari 
wawu huo-huo modungohe pilu. ? Bo yio 
Timotiwus, kawasayimu mao batangamu 
to delomo nga'amila pasali. Dutoli mola 
usikisa, popotunggula mao ode tawu Injili 
wawu karajayimu mao nga'amila tugasi lonto 
Allahuta'ala. 

5Tomimbihu batangau, ma ledungga 
wakutuliyo wau mate mowali kurubani ode 
Allahuta'ala. “Wau ma yilapato lohilapita to 
yilapita u mopiyohu, wau ma ledungga ode 
garisi pulitiyo wawu wau ma lomiyahe imani 

ode oli Isa. 9 Masatiya ma sadi-sadiya to 
soroga pahala u tolimou, deuwitoyito u banari 
lonto Allahuta'ala. To dulahu ukiyama ti Isa 
Eyanto hakimu ta adili ma mongohi mayi 
pahala boyito ode olau. Bo dila bo ode olau 
wambao, bo ode nga'amila tawu ta hewolola lo 
podudungga-Liyo mayi. 

93 Pongusaha mayi yio hua monao mayi ode 
olau, +? sababu te Demas ma lotoliango duniya 
wawu ma lolola olau. Tiyo ma lonao ode kota lo 
Tesalonika. Te Kreskes ma lonao ode propinsi 
lo Galatiya wawu te Titus ma lonao ode lipu lo 
Dalmatiya. !! Bo te Lukas ta donggo tola-tola 
wolau. Ponao mota yio ode ole Markus wawu 
tiyanga mayi tiyo odiyamayi, sababu tiyo 
ohunaliyo olau to u hekarajau. 1? Te Tihikus 
ma piloponaou ode kota lo Epesus. 13 Tou yio 
monao mayi odiyamayi, dila lipata delowa 
mayi jumbau u tilolau mayi to kota lo Trowas 
to bele le Karpus. Delowa mayi olo nga'amila 
buku'u, lebe-lebe lomao u pilohutuliyo lonto 
walito. 

14 Te Iskandar ta modudupawa tombaha ma 
helohutu u moleta ngohuntuwa ode olau. 

Eya ma momalasi mao nga'amila huhutuliyo. 
15 Po'odaha mao olo yio ode oliyo, sababu tiyo 
otutu hemomutola pongajarinto. 

16To butoa bohuliyo tou wau lopodulu lo 
batangau, diyaluwo ngota mao ta lomantu 
olau, nga'amila lolola olau. Heduau alihu 
Allahuta'ala mongambungu olimongoliyo. 17 Bo 
ti Isa Eyau lopo'olotola olau wawu dila lolola 
olau, tunggulo wau lowali lopotunggulao wolo 

umopatato habari mopiyohe lonto Allahuta'ala 
ode tawu nga'amila ta dila Yahudi. Wawu tou 
boyito Eya ma lopolopatao olau to ngango 

lo singa. 18Ti Isa Eya ma mopolopatao olau 
olo monto nga'amila patuju moleta ode olau. 
Tiyo ma moposalamati olau, tunggulo wau 
momaso ode Yiladiya-Liyo to soroga. Tiyo 
patuti pujiyola mololayita! Amin. 

19 Salamu ode oli Priskila wole Akwila wawu 
ode ole Onesiporus wolo warisiliyo. 2? Te 
Erastus donggo to kota lo Korintus wawu te 
Tropimus tilolau mayi mongongoto to kota lo 
Miletus. 21 Pongusaha mayi yio monao mayi 
odiya tou dipo sembo lo dutala da'a. Te Ebulus 
wawu te Pudes wole Linus wawu ti Klawudiya 
wawu nga'amila mongowutata ngoimani 
wuwewo mao teya lolawo mayi salamu ode 
olemu. 

22Ti Isa Eya pe'epe'enta wolemu. Eya 
mongohi mayi barakati ode olimongoli! Salamu 
lami, Pawulus 


TITUS 


1 Salamu lonto olau te Pawulus wato lo 

Allahuta'ala wawu rasul li Isa Almasih, 
ta ilibode lo Allahuta'ala mopo'olotola imani 
lo tawu-tawuwala ta tilulawo-Tiyo, alihu 
timongoliyo mongarati lo obobanari wawu 
timongoliyo mowali tumumula salehe. 2? Imani 
wawu obobanari odito boyito dadasari to 
uyiyakini deu ito mololimo tutumula kakali 
u ma pilojanjiya lo Allahuta'ala lonto jamani 
mulo-mulolo lomayi. Wawu Allahuta'ala 
dila ponga lo akali mohimbulo. 3 To wakutu 
u ma tilatapu mayi lo Allahuta'ala, habari 
mopiyohe lonto o-Liyo ma lowali lopatato loli 
tawu-tawuwala ta helopotunggulayi lo habari 
boyito. Allahuta'ala ta mo'osalamati olanto 
lomaracaya olau mopotunggulo habari boyito 
motu'ude wolo parenta-Liyo. 

4 Tulade boti yilawou mayi ode ole Titus ta ma 
ilanggapu'u wala'a puluwa to delomo imaninto. 
Allahuta'ala ti Papanto wawu ti Isa Almasih 
ta mo'osalamati olanto ma mongohi mayi 
rahmati wawu udame ode olemu mololayita. 

“Wau lolola mayi olemu to lito lo Kreta 
wolo patuju alihu yio mongaturu mao 
pasa-pasaliyala u paralu aturuwolo wawu alihu 
yio mopotatapu mao lo tauwa lo jama'ati to 
timi'idu kota motu'ude lo potunu'u ode olemu. 
6 Tawu ta mowali tauwa lo jama'ati musi tawu 
ngota ta dila o tambio huhutuliyo, bo ngota 


TITUS 1.7-13 2 


dileliyo, mongowalaiyo paracaya ode oli Isa 
Almasih, dila lawuweli wawu hetumula o aturu. 
7Ta hepongaturuwa jama'ati hepongurusiya 
karaja lo Allahuta'ala. Tiyo dila mowali tawu 
ngota ototala, dila sombongiyolo meyalo 

dila ta moyingowa wawu dila ta hehuwoalo, 
dila ta motohilawo molohuluwa meyalo dila 

ta motohilawo lo untungi haramu. 8Bo tiyo 
motohilawo potihangata lo tawu to beleliyo, 
motohilawo lo u mopiyohu, mowali mokawasa 
batangaliyo, tawu ta banari, ta salehe wawu 
mowali motahangi napusu. ? Tiyo dihu-dihu 
pongajari u banari wawu sanggupi monasehati 
to tawu lo pongajari boyito wawu mowali 
mopopatatao lo totala lo tawu-tawuwala ta 
hepobutola woliyo. 

10 Ngohuntuwa tawu to lito lo Kreta dila 
mowali aturuwolo, ta hepobisalawa u dila 
ohunaliyo wawu ta hepongakaliya to tawu 
lebe-lebe lomao timongoliyo ta o pahamu deu 
nga'amila tawu musi tunalo alihu salamati. 

11 Tawu-tawuwala odito musi heutalo tunggili 
mongoliyo, sababu pahamu limongoliyo 

u mo'olapalo u hepongajari limongoli to 
bele-beleyalo hemo'orusa imani lo tawu 
ngohuntuwa. Timongoliyo hepohutuwa 
odito sababu ohila mo'otapu untungi u dila 
halale. 1? Woluwo tawu ngota, deuwitoyito 
nabi limongoliyo lohihilawo loloiya odiye, 
"Tawu-tawuwala lo lito lo Kreta lalayita 
hepohimbulowa wawu odelo binatangi 
molinggelo, olalowa wawu helantinga.” BU 
pilolele mayi lo nabi boyito memangi banari. 

Sababuliyo uwito, diniya mao timongoliyo 
wolo uto'otutuwa, alihu imani limongoliyo 
mowali banari, 1?wawu alihu timongoliyo didu 
modihu pilu lo tawu lo Yahudi meyalo parenta 
u pilohutu lo tawu-tawuwala ta ma lopalingo 
to pongajari banari. !? Uhetuwa-tuwawuwa 
vito suci to tawu-tawuwala suci. Bo to tawu 
ta najisi wawu ta dila o imani, diyaluwo 
tuwawu mao u suci, sababu pikirangi 
wawu hila limongoliyo najisi. '?Timongoliyo 
hepoloiyawa motota lo Allahuta'ala, bo moli 
huhutu limongoliyo timongoliyo hepomahe 
Allahuta'ala. Allahuta'ala molonui mongoliyo 
sababu timongoliyo dila yinawo ta'ati. 
Nga'amila huhutu limongoliyo diyaluwo mao u 
mopiyohu. 
2 1Bo yio Titus, pongajariyamu mao to 
tawu pongajari u banari. ? Nasehatimu 
mao mongololai ta ma otutumulo alihu 
pikirangi limongoliyo mobango, o adabu 
wawu mowali mokawasa batangaliyo wawu 
alihu imani limongoliyo banari, motoliango 
tawu wawu sabari. 3 Odito olo mongobuwa 
ta ma otutumulo, timongoliyo musi 
tumumula hepoibadatiya, dila moddelowa 
pitana wawu mongiluma. Timongoliyo 
musi motota mongajari to tawu lo pasa- 
pasaliyala u mopiyohu, “alihu timongoliyo 
mowali monasehati mao mongobuwa 
ta hemudawa motoliango hiyalo wawu 
mongowalai mongoliyo. ? Timongoliyo motota 
mokawasa batanga limongoliyo wawu 
dila mohhamawa pipiya, wawu mo'olohu 

mongaturu ongngala'aliyo, mopiyohu haleliyo 
wawu ta'ati ode hiyalo, alihu habari mopiyohe 
lonto Allahuta'ala dila hina lo tawu. 

6 Odito olo nasehati mao ta hemudawa alihu 
timongoliyo motahangi napusu. 7 To delomo 
nga'amila pasali, popowaliya mao batangamu 
mowali dudua lo tawu to nga'amila huhutu 
mopiyohu. Tou yio mongajari to tawu, yio 
musi to'otutuwa wawu mowali paracayalo. 
8Pomakeya mao loiya u bijaki u dila mowali 
popotala lo tawu, alihu tawu ta molawani 
olemu molito, sababu diyaluwo pasali u moleto 
u mowali popololaduliyo tomimbihu ito. 

9 Mongowato musi ta'ati ode oli tuwaniliyo to 
delomo nga'amila pasali wawu moposanangi lo 
hila li tuwaniliyo wawu dila mobutola !? meyalo 
motao. Timongoliyo musi lalayita hepiyohe 
lo hale wawu mowali paracayalo, alihu to 
delomo nga'amila pasali tawu-tawuwalo 
otarikiya lo pongajari tomimbihu Allahuta'ala 
ta mo'osalamati olanto. 

11 Allahuta'ala ma lopopatatayi lo rahmati- 
Liyo alihu nga'amila manusiya salamati. 

12 Rahmati lo Allahuta'ala boyito hemongajari 
olanto alihu ito dilalo tumumula lalawaniya 
wolo kohondaki lo Allahuta'ala wawu dila 
moturuti kohondaki lo napusu. Ito olo 
heajariyoliyo alihu mokawasa batanga, 
banari wawu salehe to jamani boti. 13 Ito 
heyimawa wakutu lo Allahuta'ala mopoganapu 
lo u iloyiyakiniyanto u polu-polu lo barakati 
wawu ito olo heyimawa tinelo Allahuta'ala ta 
laba-labatutu uda'a wawu tineli Isa Almasih ta 

mo'osalamati olanto mowali mopatato. 14Tiyo 
ma lopokurubani mao lo batanga-Liyo, alihu ito 
salamati wawu bebasi to nga'amila u moleto. 
Tiyo lopo'osuci olanto lowali umati-Liyo 
lohihilawo ta mo'olohu mohutu u mopiyohu. 
15 Pongajariya mao unga'amila boyito, 

nasehati mao wawu diniya mao tawu wolo 
ubarani. Dila pohuto woluwo openu bo ngota 
mao tawu ta monganggapu olemu mopa. 

1 Popoelawa mao ode tawu-tawuwala 

ta paracaya ode oli Isa Almasih, alihu 
timongoliyo ta'ati wawu turuti ode pomarenta 
wawu ta hedihima u kawasa to lipu. Popoelawa 
mao olo alihu timongoliyo sadiya mohutu 
nga'amila u mopiyohu. 2 Poleleya mao ode 
olimongoliyo dila mowali mohina wawu 
molohuluwa openu wolo tatonu. Timongoliyo 
nga'amila musi sabari wawu molumboyoto ode 
tawu nga'amila. 3 Omo-omolu ito hehulode, 
dila ta'ati wawu helapala, wato lo nga'amila 
napusu wawu u otohilawo. Ito hetumula 
wolo niyati moleto wawu mohihiya wawu 
bolo yiyingowa lomao. “Bo Allahuta'ala ta 
mo'osalamati lopopatatayi deu hila-Liyo 
mura wawu Tiyo motoliango manusiya. ? Tiyo 
loposalamati olanto, dila sababu huhutu 
banari u pilohutunto, bo sababu ponu wawu 
toliango loli lilihtu u ma lowali tuwoto deu ito 
ma lololimo tutumula bohu u hekaraja lo Roh 
lo Allahuta'ala. ê Allahuta'ala ma longohi mayi 
Roh-Liyo ode olanto loli oli Isa Almasih ta 
mo'osalamati olanto, 7 alihu ito popobanariyo 
lo Allahuta'ala moli rahmati-Liyo, tunggulo 

ito o haku mololimo tutumula kakali u 
iloyiyakiniyanto. 8 Loiya boti otutu banari wawu 
otohilau yio wolo u yiyakini mopotunggulao 
lo unga'amila boyito, alihu ta paracaya lo 
Allahuta'ala to'otutuwa mongusaha mokaraja 
u mopiyohu. Unga'amila boti mopiyohu wawu 
ohunaliyo to tawu nga'amila. 

9 Tolayimu mao butola dila ohunaliyo, sirita lo 
sila-sila, hulinggila wawu lohuluwa tomimbihu 
hukum lo Tawurat. Nga'amila boyito dila 
ohunaliyo wawu diyaluwo untungiliyo. 1? Tawu 
ngota ta motohilawo lo umopotimbulu lo 
bibonga to wolota lo jama'ati, diniya mao 
pe'enta po'oluwo. Wonu tiyo debo ta dila 
modungohu, didu mao poawota woliyo. 

11 Otawamu deu ta odito boyito otutu 
banari ma yilapalo wawu wolo dusaliyo tiyo 
lohukumani batangaliyo. 

1? Wau ma mopoahu mayi ole Artemas 
meyalo te Tihikus monao mayi ode olemu. 
Wonu timongoliyo ma medungga mayi, hua 
pongusaha mayi yio monao mayi ode olau to 
kota lo Nikopolis, sababu wau ma lomutusani 
motitola teto ngohilayao sembo lo dupota 
da'a. BPongusaha mao yio wolo uto'otutuwa 
momantu ole Zenas ta ahali lo hukum lo 
Tawurat wawu te Apolos, alihu timongoliyo 
dila o pulita lo uhetuwa-tuwawuwa tou 
henaowa. !#Lebe mopiyohu wonu tawunto olo 
mobalajari mopouda'a lo karaja u mopiyohu 
wawu mopo'opolu lo u paralu otutu, alihu 
timongoliyo dila mohutu u dila ohunaliyo. 

15 Nga'amila mongowutata ngoimani ta 
wolau lolawo mayi salamu ode olemu. 
Popotunggula mao salamu lami ode nga'amila 
ta motoliangunto wawu ta o imani ode oli 
Isa Almasih. Allahuta'ala ma mongohi mayi 
barakati ode olimongoli nga'amila. Salamu 
lami, Pawulus 


PILEMON 


1 1 Salamu lonto olau te Pawulus ta 
leulunga to tutupa sababu helopotunggulo 
habari mopiyohu tomimbihu ti Isa Almasih 
wawu salamu olo lonto ole Timotiwus 
wutatunto ngoimani ode ole Pilemon tamani 
ngopokarajawa wawu ta otoliango lami. 

2 Salamu olo ode oli Apfiya wutatunto ngoimani 
wawu ode ole Arkipus tamani ngopojuwangiya 
wolami wawu ode jama'ati to belemu. 

3 Allahuta'ala ti Papanto wawu ti Isa Almasih 
Eyanto ma mongohi mayi rahmati wawu 
udame ode olimongoli mololayita. 

4Wau hemosukuru ode Allahuta'ala Eyau 
timi'idu wau modua olemu. “Wau ma 
lo'odungohu tomimbihu toliangumu ode 
nga'amila tawu ta ma tilulawoto Allahuta'ala 
wawu tomimbihu imanimu ode oli Isa Almasih 
Eya. "Heduau alihu wumbuta lo umohutata 
ngoimani to wolotanto mowali dalala olanto 
lebe mongarati mao lo nga'amila barakati 
u mowali motapunto moli imani ode oli Isa 
Almasih. 7 Pilemon wutatu'u, toliangumu ode 
umati lo Allahuta'ala nga'amila, ma loengahu 
wawu lo'olotola hilau sababu hila lo umati lo 
Allahuta'ala ma hehiliburumu. 

8 Wolo uodito, to delomo tangguli Isa 
Almasih wau barani momarenta mayi olemu 
wolo u musi pohutuwomu. ?Bo moela mayi 
toliangumu boyito, lebe mopiyohu wau mohile 

wolo uto'otutuwa ode olemu. Wau te Pawulus 
ta ma panggola boti wawu ta masatiya 
ulu-ulunga to tutupa sababu ti Isa Almasih. 
10 Wau o hihile tuwawu ode olemu tomimbihu 
walau'u to imani te Onesimus ta lotapu'u to 
tutupa botiya. !! Omo-omolu mayi memangi 
tiyo dila ohunaliyo olemu, bo masatiya tiyo 
ohunaliyo da'a olemu wawu olau olo. 

1? Tiyo wala'a ta otutu otoliangu'u wawu tiyo 
ilahulau mohuwalingayi ode olemu. HU banari 
wau ohila motahangi oliyo teya pogantiu olemu 
momantu olau ngohilayao wau ulu-ulunga to 
tutupa sababu helopotunggulo Injili. !4 Bo wau 
dila yinawo mohutu wolo-wolo wonu yio dipo 
satuju, alihu u mopiyohe yito dila pohutuwomu 
wolo upakusa bo wolo uthilasi. 

15 Anggapuwa mao utiye sababuliyo te 
Onesimus lopisawa mayi wolemu ngope'e, 
alihu tiyo ma mololayita wolemu. !? Openu 
tiyo watomu, bo lebe mao tiyo olo ma lowali 
wutata ngoimani ta otoliangu'u. Tiyo wato 
meyalo wutata ngoimani. Tiyo ohunaliyo da'a 
olau lebe-lebe lomao to olemu. 

17 Wonu yio hemonganggapu olau tamani 
ngopokarajawa wolemu, tolimowa mao tiyo 
odelo yio mololimo olau lohihilawo. 18 Wonu 
tiyo ma lo'orugi meyalo o biloli to olemu, wau 
ta motanggungi unga'amila boyito. 1? Wau 
te Pawulus loluladeyi lo olu'u lohihilawo deu 
wau ta momayari unga'amila boyito. Wau dila 
paralu mopoela mayi olemu deu yio o biloli 
to olau, deuwitoyito batangamu lohihilawo. 

20 Pilemon wutatu'u ngoimani, tolimowa mao 

hihileu boti ode olemu to delomo Eya. Wolo 
uodito, yio lo'ohiburu hilau to delomo oli Isa 
Almasih. 

21 Wau lolawo mayi tulade boti, sababu wau 
yiyakini wolo u pohileu ode olemu to tulade 
boti ma popowoluwomu mayi, hiyambola bo 
lebeliyo mao leto yio yinawo mopowoluwo. 
22 Poposadiyawa mao olo huwali tuwawu olau 
to belemu, sababu wau yiyakini Allahuta'ala 
ma molametayi dua lo mongowutata ngoimani 
nga'amila ta hepoduawa olau, tunggulo wau 
mowali bebasi wawu mowali monao mayi ode 
olimongoli. 

23 Te Epafras tamani ngotutupa wolau sababu 
ti Isa Almasih, tiyo lolawo mayi salamu ode 
olemu. 24Tolimowa mao olo salamu monto 
mongotamaniu ngopokarajawa, deuwitoyito 
te Markus, te Aristarhus, te Demas wawu te 
Lukas. 

25 Ti Isa Almasih Eyanto mongohi mayi 
barakati ode olemu. Salamu lami, Pawulus 


YAHUDI 


1 10mo-omolu mayi Allahuta'ala 
po'opo'odata helobisala ode 
mongotiyombunto loli mongonabi wolo 
cara ngohuntuwa. 2Bo to jamani masatiya 
boti Allahuta'ala lobisala mayi ode olanto loli 
oli Isa Wala-Iyo. Loli oli Isa Wala-Iyo boyito 
Allahuta'ala lopowali mayi lo alamu bua-buade 
boti. Wawu Tiyo olo ma lopotatapu mao deu ti 
Isa yito ta ahu'uwo lo uhetuwa-tuwawuwa. 3Ti 
Isa yito tinelo Allahuta'ala wawu gambari lo 
owoluwo lo Allahuta'ala lohihilawo. Tiyo olo ta 
hemomalihara alamu boti wolo Pirimani-Liyo 
u otutu kawasa. Tou Tiyo ma yilapato longohi 
mao dalalo ode manusiya mowali suci to dusa, 
Tiyo lotihuloa to olowala lo Allahuta'ala ta 
laba-labatutu uda'a ta to soroga. 

4Walao Allahuta'ala yito o biluloa 
molanggatao lo mala-malaikatiyalo wawu 
Tiyo olo yilohiya lo Allahuta'ala tanggula 
lebe molanggatao lo tanggula yilohi-Liyo ode 
malaikati. > Allahuta'ala loloiya ode Wala-Iyo 
odiye, “Yio Walau-U, to dulahe entiye boti 
Wau ma lowali ti Papa-Mu.” Allahuta'ala 
loloiya olo ode Wala-Iyo odiye, “Wau ma 
mowali ti Papa-Liyo wawu Tiyo ma mowali 
Walau-U.” Odito Pirimani lo Allahuta'ala ode 
Wala-Iyo. Tiyo dipo pe'enta mao loloiya 
odito ode mongomalaikati. “To wakutu 
Allahuta'ala lopoahu mayi lo Wala-Iyo ta 

mohuhula ode duniya boti, Tiyo loloiya odiye, 
"Nga'amila malaikati musi molubo o-Liyo.” 
Odito Pirimani lo Allahuta'ala. 7” Bo tomimbihu 
mongomalaikati Allahuta'ala loloiya odiye, 
"Wau lopowali lo mala-malaikatiyalo lowali 
dupoto wawu ta hepohintawa ola-U lowali 
laito tulu.” Odito Pirimani lo Allahuta'ala. 

8 Bo tomimbihu Walao Allahuta'ala woluwo 
Pirimani odiye, “Wu Allahuta'ala, arasi-Mu 
kakali. Wawu tunggudu Yiladiya-Mu tunggudu 
obobanari. ? Yio motohilawo lo u mopiyohu 
wawu moyingo lo u moleto. Uwitolo sababuliyo 
Allahuta'ala Eya-Mu lolulawota ole-Mu wawu 
longohi hurumati ode ole-Mu u moengahu lebe 
mao lo u yilohi-Liyo ode mongotamani-Mu.” 
10 Woluwo olo Pirimani lo Allahuta'ala odiye, 
"Wu Eya, mulo-mulo Ito Eya lopowali lo huta 
wawu hulungo. t! Duniya wawu nga'amila 
tuwangiyo ma mowali moli wawu mowali 
panggola debo odelo kayini, bo Ito Eya debo 
tatapu woluwo. ??Huta wawu hulunga boti 
ma lilibu lo Ito Eya odelo jumba wawu odelo 
kayini moubawa mowali panggola. Bo Ito Eya 
dila ta moubawa wawu dila ta o pulitiyo.” Odito 
loiya lo Allahuta'ala. 13 Allahuta'ala loloiya ode 
Wala-Iyo odiye, “Potihulo'o lomayi to ambahu 
olowala-U, sambe pohutu-U mayi nga'amila 
musu-Mu mota'aluku to tibawa lo oatu-Mu!” 
Odito loiya lo Allahuta'ala wawu dila pe'enta 
mao Tiyo loloiya odito ode mongomalaikati. 
14 Ototayi mao, mongomalaikati yito roh ta 
hepohintawa Allahuta'ala wawu ta heahula- 

Liyo moturungi tawu-tawuwala ta ma mololimo 
usalamati lonto Allahuta'ala. 

2 1 Wolo uodito, ito musi lebe to'otutuwa 

mao mololoma u ma ilodungohento, alihu 

ito debo tatapu paracaya ode oli Isa Almasih. 
2 Pirimani u pilopotunggulo Allahuta'ala loli 
malaikati ode mongotiyombunto ma lopatato 
banari wawu nga'amila tawu ta dila loturuti 
meyalo ta dila lota'ati to Pirimani boyito, ma 
lololimo hukumani motu'ude lo huhutuliyo. 
3 Wonu odito, ito olo ma mololimo hukumani 
wonu ito dila momaduli usalamati u ma 
pilopotunggulayi li Isa Eya ode olanto loli 
olimongoliyo ta ma lo'odungohe lemulo 
wawu lopobanari mao lo habari lo usalamati 
boyito. “Allahuta'ala olo helopo'olotolayi 
u hepilopotungguli mongoliyo boyito wolo 
tuwo-tuwotala wawu mujijat ngohuntuwa 
wawu tili-tililahepala lo kawasa u hewohi 
mayi lo Roh lo Allahuta'ala moturuti mao 
kahandaki-Liyo. 

> Duniya u hebisalanto u ma dungga-dungga 
mayi dila pilopota'aluku lo Allahuta'ala ode 
mongomalaikati. € Odelo woluwo tula-tuladu 
to kitabi odiye, "Dila ponga lo akali Ito Eya 
moela manusiya. Wawu dila ponga lo akali olo 
Ito Eya mopo'obilohe manusiya. 7 Bo manusiya 
ma pilopowali lo Ito Eya lebe mopa mao lo 
mongomalaikati to wakutu u dila lohihewo. 
Wawu Ito Eya ma longohi mao makuta lo 
umasahuru wawu hurumati ode oliyo. “Ito Eya 
ma lopota'aluku mao lo uhetuwa-tuwawuwa 
to tibawa lo oato manusiya.” Odito Pirimani 

lo Allahuta'ala. Wonu odito, diyaluwo mao 
uhetuwa-tuwawuwa u dila pilopota'aluku lo 
Allahuta'ala to tibawa lo kawasa lo manusiya. 
Openu odito, ito masatiya dipo lo'onto 
manusiya hekawasawa uhetuwa-tuwawuwa. 
9 Bo ma otawanto wololo sirita lo tutumuli Isa 
Almasih! Tiyo ma pilopowali lo Allahuta'ala 
lebe mopa mao lo malaikati to wakutu dila 
lohihewo, alihu wolo rahmati lo Allahuta'ala 
nga'amila manusiya ma mo'otapu dalalo 
usalamati moli opopate-Liyo. Ma otawanto 
olo deu Tiyo ma yilohiya lo Allahuta'ala 
makuta lo umasahuru wawu hurumati, 
sababu Tiyo ma lodutola usikisa sambe yilate. 
10 Nga'amila uhetuwa-tuwawuwa pilopowali 
wawu pali-palihara to Allahuta'ala. Tu'udiyo 
Allahuta'ala lopowali oli Isa Almasih dalalo 
salamati u molimomoto moli usikisa. Wolo 
uodito, Allahuta'ala ma mo'otapu wala'a 
ngohuntuwa, deuwitoyito manusiya ta ma 
mololimo umasahuru pe'epe'enta woli Isa. 

11 Tiyo ta loposuci wawu tawu-tawuwala 
ta piloposuci-Liyo dusaliyo nga'amila lonto 
bungo tuwawu. Uwitolo sababuliyo ti Isa 
dila molito mongaku deu timongoliyo boyito 
mongowuta-Tiyo. 12Ti Isa loloiya ode 
Allahuta'ala odiye, "Watiya ma mopotunggulo 
pongajari ode mongowutato Latiya tomimbihu 
Ito Eya. Wawu Watiya ma momanyanyi ode Ito 
Eya to hungo jama'ati.” 13Ti Isa olo loloiya ode 
Allahuta'ala odiye, "Watiya ma yiyakini ode 
Allahuta'ala.” Ti Isa olo loloiya ode Allahuta'ala 
odiye, "Watiya wawu mongowala'a ta yilohi 

mayi lo Allahuta'ala ode o-Latiya.” Odito loiya 
li Isa ode Allahuta'ala. 
14Tawu-tawuwala ta hetanggulala 

mongowala'a boyito nga'amila manusiya 
wawu ti Isa lohihilawo ma lowali manusiya 
tutuwawuwa wolimongoliyo, alihu moli 
opopate-Liyo Tiyo mopolopu mao lo Ibilisi 
ta kawa-kawasa yiladiya lo mawutu. 1? Wolo 
uodito, Tiyo olo lopobebasi mao olimongoliyo 
ta ngohilayao tutumuli mongoliyo lowali 
wato sababu mohe lo umate. 16 Wawu ma 
lowali lopatato deu waliya li nabi Ibrahim 
ta tilurungiya-Liyo, dila malaikati. 17 Uwitolo 
sababuliyo to delomo nga'amila uhetuwa- 
tuwawuwa, Tiyo musi mowali tutuwawuwa 
wolo mongowuta-Tiyo, alihu Tiyo mowali 
Imamu da'a ta polu-polu lo ponu wawu toliango 
wawu ta mowali paracayala mongurusi tugasi 
ode Allahuta'ala. Wolo uodito, Tiyo mowali 
mopodame mao lo manusiya ta o dusa wolo 
Allahuta'ala. 18 Tiyo lohihilawo ma lodutola 
usikisa tou lo'otapu yimontalo, tunggulo 
Tiyo mowali moturungi tawu-tawuwala ta 
mo'otoduwo yimontalo. 

1 Mongowutata ngoimani ta ma tilulawoto 

Allahuta'ala wawu ta ma lo'otapu 
bahagiyangi to ibodu Allahuta'ala ode soroga, 
nte pikirangiya mao limongoli to'otutuwa 
tomimbihu ti Isa ta ma ilakunto lowali 
Imamu da'a wawu Rasul. ?Tiyo yito mowali 
paracayalo moponao lo tugasi u ma tilatapu 
mayi lo Allahuta'ala o-Liyo, odelo ti nabi 
Musa helongurusi nga'amila tuwango bele lo 

Allahuta'ala, deuwitoyito umati lo Allahuta'ala. 
3 Bo ti Isa patuti mo'otapu hurumati lebe 
mao li nabi Musa, debo odelo ta lomongu 
bele mo'otapu hurumati lebe mao lo tawu- 
tawuwala tuwango bele boyito. “Timi'idu bele 
bilongu lo tawu, bo Allahuta'ala ta lomongu 
uhetuwa-tuwawuwa. ?Ti nabi Musa yito 
wato ta mowali paracayalo ta hemongurusi 
tuwango bele lo Allahuta'ala, deuwitoyito 
umati lo Allahuta'ala. Tugasiliyo mopotunggulo 
Pirimani lo Allahuta'ala ode umati. ? Bo 
ti Isa Almasih yito Walao Allahuta'ala ta 
kawa-kawasa bele lo Allahuta'ala. Wawu bele 
lo Allahuta'ala yito ito wonu ito debo tatapu 
barani wawu hedihima mototoheto uyiyakini u 
hepopomasahuruwonto. 

7 Odelo loiya lo Roh lo Allahuta'ala to 
kitabi odiye, “To dulahe entiye botiye wonu 
timongoli mo'odungohe suwara lo Allahuta'ala, 
8 dila popotoheta odelo botu hila limongoli, 
debo odelo mongotiyombu limongoli tou 
timongoliyo dila lota'ati Allahuta'ala wawu 
lo'otapu yimontalo to yilantala dila hepotitola 
lo tawu. 3Teto timongoliyo lohimontala ola-U, 
openu timongoliyo hepo'ontonga nga'amila 
u hepohutuwo-U wopatopulu lotawunu 
hihewoliyo. 1? Uwitolo sababuliyo Wau loyingo 
da'a ode tawu-tawuwala to jamani boyito 
wawu loloiya mao deu hila limongoliyo layito 
helapala wawu timongoliyo dila motota lo 
dalalu-U. tt Wau loyingo wawu lotadiya deu 
timongoliyo dila ta mo'otapu pohuheliya 
pe'epe'enta wola-U to lipu u pilojanjiya-U, 

sababu timongoliyo ma mopowate to yilantala 
dila hepotitola lo tawu.” Odito loiya lo 
Allahuta'ala to kitabi. 

1? Mongowutata ngoimani, po'odaha alihu 
diyaluwo ngota mao to wolota limongoli ta 
hilaliyo mowali moleto wawu dila paracaya 
ode oli Isa lapatao ma mopo'olaminga to 
Allahuta'ala ta tumu-tumulo! 13To ayati 
entiye woluwo loiya dulahe entiye. Ngohilayao 
tawu donggo hepo'otanggula dulahe entiye, 
timongoli ponanasehatiya mao tou ngohuyi- 
ngohuyi, alihu diyaluwo to wolota limongoli 
ta oakaliya lo dusa wawu hilaliyo mowali 
odelo toheto botu. "“Ito nga'amila ma lowali 
tamani ta hemokaraja pe'epe'enta woli Isa 
Almasih wonu ito tatapu hedihima mototoheto 
oyiyakininto lonto u bohu-bohuliyo lomayi ito 
pilaracaya ode o-Liyo sambe demola pulito 
tutumulunto. 

15 Flayi mola tuwango ayati lo kitabi entiye 
odiye, “To dulahe entiye botiye wonu timongoli 
mo'odungohe suwara lo Allahuta'ala, dila 
popotoheta odelo botu hila limongoli, debo 
odelo mongotiyombu limongoli tou timongoliyo 
dila lota'ati Allahuta'ala.” Odito ayati lo kitabi 
entiye. 

19Timongoliyo ta yilumuwalayi lonto 
lipu lo Mesir pe'epe'enta woli nabi Musa, 
timongoliyo boyito ta ma lo'odungohe suwara 
lo Allahuta'ala, bo lapatao dila lota'ati suwara 
boyito. 1” Wopatopulu lotawunu hihewoliyo 
Allahuta'ala loyingo olimongoliyo ta heodusawa 
wawu ta yilate to yilantala dila hepotitola lo 

tawu. t8 Tawu ta dila ta'ati boyito, tiladiya lo 
Allahuta'ala deu tawu boyito dila mo'otapu 
pohuheliya pe'epe'enta wolo Allahuta'ala to 
lipu pilojanjiya-Liyo. 1? Wolo uodito, mowali 
otawanto deu timongoliyo dila lowali lomaso 
ode lipu boyito, sababu timongoliyo dila 
paracaya ode Allahuta'ala. 

1 Wolo uodito, ngohilayao janjiya u 

momaso ode pohuheliya boyito donggo 
pona-ponao, ito musi mopo'odaha, alihu 
diyaluwo ngota mao to wolota limongoli 
ta dila tunggula mola ode pohuheliya u 
pilojanjiya lo Allahuta'ala. ? Sababu habari 
mopiyohe lonto Allahuta'ala ma tilunggulayi 
olo ode olanto, debo odelo ode olimongoliyo 
ta yilumuwalayi lonto lipu lo Mesir. Bo habari 
boyito dila ilohunaliyo olimongoliyo, sababu 
tou timongoliyo lo'odungoheo habari boyito, 
timongoliyo dila paracaya. 3Bo ito ta paracaya 
ma momaso mao ode tambati pohuheliya u 
pilojanjiya lo Allahuta'ala. Elayi mola loiya lo 
Allahuta'ala entiye odiye, "Wau loyingo wawu 
lotadiya deu timongoliyo dila ta momaso ode 
pohuheliya u pilojanjiya-U.” Odito loiya lo 
Allahuta'ala to kitabi. Elayi mola deu karaja 
lo Allahuta'ala ma yilapato tou Tiyo lopowali 
mayi lo duniya boti. “Sababu tomimbihu 
dulahe opituliyo woluwo tula-tulade to kitabi 
odiye, “Wawu Allahuta'ala lohuheli lonto 
nga'amila u hekaraja-Liyo to dulahe opituliyo.” 
Odito u tula-tulade to kitabi. > Pe'entapo 
elayi mola ayati lo kitabi entiye odiye, 
"Timongoliyo dila ta momaso ode pohuheliya 

u pilojanjiya-U.” Odito ayati to kitabi. € Wolo 
uodito, woluwo ta ma mopatato momaso mao 
ode pohuheliya boyito. Bo tawu-tawuwala 

ta omo-omolu lo'odungohe habari mopiyohe 
lonto Allahuta'ala boyito pilopotunggulayi li 
nabi Musa, dila momaso ode tambati boyito, 
sababu timongoliyo dila paracaya wawu dila 
ta'ati. 7 Bo Allahuta'ala ma lopotatapu mayi lo 
dulahe tuwawu wuwewo mao u hetanggulala 
dulahe entiye. Odelo u woluwo tula-tulade 

to kitabi Jaburu li nabi Dawud, elayi mola 
ayati entiye boyito odiye, "To dulahe entiye 
botiye wonu timongoli mo'odungohe suwara lo 
Allahuta'ala, dila popotoheta odelo botu hila 
limongoli.” Odito ayati to kitabi lo Jaburu. Ti 
nabi Dawud tilumumula tou ti nabi Musa ma 
lohihewo yilate. 

8 Bo te Yosuwa ta loganti mao oli nabi Musa, 
dila lodelo tawu-tawuwala boyito ode tambati 
pohuheliya lo Allahuta'ala. Wonu tiyo ma 
lodelo mola olimongoliyo oditomola, dila ponga 
lo akali Allahuta'ala muli lopotunggulayi loli 
oli nabi Dawud tomimbihu dulahe tuwawu 
wuwewo mao u pohuheliyalo. ? Wolo uodito, 
ma mopatato deu donggo woluwo wakutu lo 
umati lo Allahuta'ala mohuheli, debo odelo 
Allahuta'ala lohuheli to dulahe opituliyo. 

10 Sababu titalotita ta momaso ode pohuheliya 
u pilojanjiya lo Allahuta'ala, tiyo ma mohuheli 
olo to nga'amila u hekarajaliyo, debo odelo 
Allahuta'ala lohuheli. 1! Sababu uwito, ito 
musi mongusaha momaso ode pohuheliya 

u pilojanjiya lo Allahuta'ala boyito, alihu 

timongoli nga'amila mololimo janjiya boyito, 
dila odelo timongoliyo ta dila ta'ati wawu dila 
paracaya ode Allahuta'ala. 

12 Pirimani lo Allahuta'ala yito tumu-tumulo 
wawu kawasa, lebe molalitao lo wamila 
o bayaliyo mohu-mohuwaliya, u mowali 
mo'otobua modeloma da'a sambe mopopisawo 
lo leletuwa-leletuwa wawu tuwango tulalo. 
Pirimani boyito mowali mopopisawo lo jiwa 
wawu roh wawu sanggupi mongotota pikirangi 
wawu niyati to delomo hila lo manusiya. 

13 Diyaluwo tuwawu mao mahaluku u tutuo. 
Nga'amila ontonga lo Allahuta'ala, sababu 
nga'amila uhetuwa-tuwawuwa helalawa 
wawu hehuowa to talu lo Allahuta'ala. Wawu 
nga'amila huhutunto ma mola tanggungiyonto 
ngota-ngota to talu lo Allahuta'ala. 

14 Wolo uodito, ito musi modihu mototoheto 
imani ode oli Isa Walao Allahuta'ala u ma 
ilakunto. Tiyo Imamu uda'a da'a ta ma lomaso 
mola sambe ode talu lo Allahuta'ala. 12 7i 
Isa ta Imamu uda'a da'a boyito dila imamu 
da'a ta dila mo'orasa nga'amila lulupuhunto, 
sababu Tiyo ma lo'otoduwo yimontalo to 
delomo uhetuwa-tuwawuwa odelo ito, bo 
Tiyo dila lohutu dusa! t6 Sababu uwito, dulo 
ito wolo ubarani otutu mopoembide mola 
lo batanganto ode arasi lo Allahuta'ala ta 
polu-polu lo rahmati, alihu ito mo'otapu ponu 
wawu toliango, rahmati wawu turungi to 
wakutuliyo. 

1 Timi'idu imamu da'a tilulawoto 
Allahuta'ala lonto wolota lo umati wawu 

bilinta-Iyo mohinta o-Liyo mowakili umati. 
Tugasi li imamu da'a boyito mohudu mola ode 
Allahuta'ala kurubani pongambunguwa-Liyo 
dusa wawu tili-tiliiahepala lo kurubani wuwewo 
mao. ? Wawu ti imamu da'a mongarati lo 
tawu-tawuwala ta dila motota wolo-wolo 
wawu ta helapala, sababu tiyo lohihilawo 
polu-polu lo lulupuhu. 3 Sababu uwito, tiyo 
olo musi mongohi kurubani pongambunguwa 
lo Allahuta'ala nga'amila dusa, dila bo dusa 
lo umati wambao, bo dusaliyo lohihilawo 
olo. “Diyaluwo ngota mao ta mominta'a 
batangaliyo lohihilawo mowali imamu da'a 
wonu dila bintao lo Allahuta'ala, odelo te 
Harun imamu da'a bohuliyo. 

> Odito olo ti Isa Almasih dila lopomasahuru 
lo batanga-Liyo lohihilawo lowali Imamu da'a, 
bo Tiyo bilintao Allahuta'ala ta lopotunggulayi 
lo Pirimani ode o-Liyo odiye, ”Yio Walau-U, to 
dulahe entiye boti Wau ma lowali ti Papa-Mu.” 

6 To ayati wuwewo mao Allahuta'ala loloiya olo 
odiye, "Yio Imamu kakali odelo te Melkisedek.” 
Odito loiya lo Allahuta'ala. 

7To wakutu ti Isa tumu-tumula to duniya 
boti, Tiyo ma helodua wawu helohile wolo 
uwuwa-wuwatio wawu hiyo-hiyongo ode 
Allahuta'ala ta sanggupi moposalamati 
o-Liyo monto opopate. Tiyo ma dilungohe lo 
Allahuta'ala sababu tutumu-Liyo salehe. Ti 
Isa yito Walao Allahuta'ala. Bo openu odito, 
Tiyo ma lobalajari ta'ati ode Allahuta'ala to 
delomo sikisa u hedilutola-Liyo. Wawu tou 
Tiyo ma lopo'olapatao wolo umolimomoto 

kohondaki lo Allahuta'ala, Tiyo ma lowali bungo 
lo usalamati kakali ode nga'amila tawu ta ta'ati 
ode o-Liyo. t0? Wawu Allahuta'ala loloiya deu 
Tiyo Imamu da'a odelo te Melkisedek. 

11 Donggo ngohuntuwa pomao u ohila 
popotota mayi lami ode olimongoli tomimbihu 
pasali boyito, bo susa tombanga mayi 
lami, sababu susa olo ongaratiya limongoli. 

12 Timongoli wonu bo bilohela to hihewoliyo, 
timongoli tu'udiyo ma lowali guru, bo timongoli 
masatiya donggo paralu muli ajariyo lo tawu 
wuwewo mao lo pongajari bohuliyo tomimbihu 
Pirimani lo Allahuta'ala. Timongoli ma mowali 
odelo ta ukekeingo ta bo hemongilu susu 
wawu dipo mowali monga ualo mototoheto. 
13 Tawu ta donggo hemongilu susu yito ta 
unge: tiyo dipo pahamu tomimbihu u banari 
wawu u tilala. !?Ualo mototoheta yito ualo lo 
ta ma dudulamango ta ma biyasa hemopohuna 
lo akaliliyo, tunggulo mowali mopobedawo lo u 
mopiyohu wawu u moleto. 

1 Wolo uodito, dulo ito mopoturusi lo 

pongajari bohuliyo tomimbihu imani ode 
oli Isa Almasih. Ito ma mobalajari sambe 
imaninto mowali molotolo. Ito didu paralu muli 
motombanga wololo motobati to huhutu dila 
ohunaliyo, wololo paracaya ode Allahuta'ala, 
2 wololo mopolihu to tawu, wololo modua 
mohile barakati ode tawu. Wawu ito didu 
paralu olo motombanga pongajari tomimbihu 
obobongu mayi lo ta ma lopowate lonto kuburu 
wawu tomimbihu hukumani kakali. 3 Wonu 
ijiniya lo Allahuta'ala, ito ma mopoturusi lo 

u hepobalajarinto sambe imaninto mowali 
molotolo. 

4Tawu-tawuwala ta ma didu paracaya ode oli 
Isa Almasih, dila ponga lo akali muli ajariyola 
lo umotobati. Hila limongoliyo omo-omolu 
mayi ma tilinela lo Allahuta'ala. Wawu 
timongoliyo ma helo'orasa barakati lonto 
soroga wawu timongoliyo ma lololimo Roh lo 
Allahuta'ala. “Ma heilorasa limongoliyo deu 
Pirimani lo Allahuta'ala yito mopiyohu wawu 
kawa-kawasala to jamani hedunggawa mayi 
ma heilorasa limongoliyo olo. ê Bo timongoliyo 
ma didu paracaya ode oli Isa Almasih 
wawu dila ponga lo akali timongoliyo muli 
ajariyola lo umotobati, sababu timongoliyo 
ma hepoposalipuwa lo Walao Allahuta'ala 
wawu hepohinawa o-Liyo to talu lo tawu 
ngohuntuwa. Huhutu limongoliyo boyito 
hemo'orugi olimongoliyo lohihilawo. 

7 Huta u pipiuwa hemongintopa taluhu didi 
u hemodehu to tuduliyo ma mopotumulayi 
lo pilo-pilomulowala u ohunaliyo to ta 
hepokarajawa teto. Huta boyito ma lololimo 
barakati lonto Allahuta'ala. 3 Bo wonu to huta 
boyito bo padenga wawu huoyota duhi u 
tumumulayi, huta boyito dila ohunaliyo wawu 
ma membidu la'anatiyo lo Allahuta'ala wawu 
pulitiyo mao ma tumbilaliyo. 

3 Mongowutata ngoimani ta otoliango lami, 
openu ami loloiya odito, bo ami debo yiyakini 
deu timongoli ma lololimo pasa-pasaliyala 
u lebe mopiyohu, deuwitoyito barakati u 
mo'osalamati olimongoli. t? Allahuta'ala yito 

adili. Tiyo dila mo'olipata u hepohutuwo 
limongoli ode o-Liyo wawu tolianga u 
hepopobilohu limongoli ode o-Liyo tou 
timongoli moturungi mao tawu-tawuwala ta 
tilulawoto Allahuta'ala lonto u omo-omolu 
mayi sambe masatiya. tt Otohila lami da'a 
alihu timongoli turusi mopobilohu somangati 
odito sambe demola pulito tutumulo, tunggulo 
timongoli mololimo janjiya lo Allahuta'ala 

u ma iloyiyakiniya limongoli boyito. t? Dila 
otohila lami timongoli mowali lantingalo. Bo 
otohila lami timongoli modudua huhutu lo 
tawu-tawuwala ta hepololimowa u pilojanjiya 
lo Allahuta'ala moli imani wawu sabari. 

13 Tou Allahuta'ala lojanjiya ode oli nabi 
Ibrahim, Tiyo lotadiya wolo tanggu-Liyo 
lohihilawo, sababu diyaluwo tuwawu mao u 
lebe molanggatao lo Allahuta'ala. 1? Wawu Tiyo 
loloiya odiye, “Tutuliyotutu Wau ma mongohi 
mayi barakati ode olemu wawu ma mopowali 
mao lo waliyamu mowali ngohuntuwa.” 
Odito Pirimani lo Allahuta'ala. !?Ti nabi 
Ibrahim lohima wolo usabari u pilojanjiya lo 
Allahuta'ala ode oliyo sambe tiyo lololimo. 

19 Wonu manusiya motadiya, tiyo motadiya 
wolo tanggulo Allahuta'ala Eya ta lebe 
molanggatiyo mao. Tadiya boyito mopobanari 
lo parakaraliyo wawu mopo'olapatao nga'amila 
butola. t7 Allahuta'ala ohila lebe mopoyiyakini 
lo waliya li nabi Ibrahim deu timongoliyo 

ma mo'otapu bahagiyangi pe'epe'enta to 
janjiya-Liyo wawu deu kohondaki-Liyo ma 
tantu wawu dila moubawa. Uwitolo sababuliyo 

Tiyo lotadiya tou lojanjiya boyito. 13 Dila ponga 
lo akali Allahuta'ala mohimbulo tomimbihu 
janjiya wawu tadiya. Pasali moheluduluwo 
boyito dila moubawa. Wolo uodito, ito ta 
hepotililunga to Allahuta'ala hilanto mowali 
molotolo, tunggulo ma mowali mototoheto 
didihunto to u iloyiyakiniyanto u ma o'onto 
to talunto. t9? Oyiyakininto boyito debo 
odelo jangga u ma tilapiliyo ode deheto, 
tunggulo bulotu dilalo mokoliyo'o wawu amani. 
Oyiyakininto boyito ma lomaso mola ode 
talu lo Allahuta'ala loli podehu to huwali u 
laba-labatutu suci to bele lo Allahuta'ala to 
soroga. 20Ti Isa ma lomuo mola dalalunto ode 
tambati boyito wawu Tiyo ma lomaso mola 
odito lowali Imamu da'a kakali olanto odelo te 
Melkisedek. 
7 1 To delomo kitabi lo Tawurat woluwo 
sirita tomimbihu te Melkisedek. Tiyo 
olongiya lonto kota lo Salem wawu imamu lo 
Allahuta'ala ta laba-labatutu molanggato. Tou 
ti nabi Ibrahim lohuwalingayi lonto popateya 
lo'olahe mongo'olongiya, te Melkisedek lonao 
mota lolutula oliyo wawu lodua lohile barakati 
ode oliyo. 2Ti nabi Ibrahim longohi mao 
ode ole Melkisedek ngotayadu to umopulu 
lotayadu nga'amila uhetuwa-tuwawuwa u 
yilahuliyo mayi lonto popateya. Tanggula 
Melkisedek, deboliliyo mao olongiya lo uadili. 
Tiyo olo heibode lo tawu olongiya lo Salem, 
deboliliyo mao olongiya lo udame wawu 
sanangi. 3 Tomimbihu te Melkisedek diyaluwo 
katarangani tomimbihu ti mamaliyo, ti 

papaliyo meyalo mongotiyombuliyo. Diyaluwo 
olo katarangani tomimbihu omo-omolu tiyo 
pilotutuliyo mayi meyalo yilate. Wolo uodito, 
tiyo boyito pilohumaya mao lami odelo Walao 
Allahuta'ala. Te Melkisedek yito imamu kakali. 
4Wolo uodito, ma ilotawanto deu te 
Melkisedek yito tawu uda'a, tunggulo ti 
nabi Ibrahim tiyombunto longohi mao ode 
oliyo ngotayadu to umopulu lotayadu hasili 
lotapuliyo mayi lonto popateya boyito. ? To 
delomo hukum lo Tawurat woluwo aturu deu 
waliya lo suku lo Lewi ta dihu-dihu biluloa 
lo imamu o tugasi mohimoa ngotayadu to 
umopulu lotayadu hasili lo umati lo Israel, 
deuwitoyito monto mongowutati mongoliyo, 
openu timongoliyo nga'amila waliya li nabi 
Ibrahim. 2Bo te Melkisedek ta dila waliya lo 
suku lo Lewi, lololimo ngotayadu to umopulu 
lotayadu hasili li nabi Ibrahim wawu lodua 
lohile barakati ode oliyo, padahali ti nabi 
Ibrahim yito lololimo nga'amila janjiya lonto 
Allahuta'ala. 7 Dila mowali pahulo deu ta 
lodua lohile barakati ode tawu ngota, lebe 
molanggatao lo ta dilualiyo pilohileyaliyo 
barakati boyito. 3 Otawanto deu mongoimamu 
ta hepohimoa ngotayadu to umopulu lotayadu 
hasili lo umati yito manusiya biyasa ta debo 
mate. Bo otawanto olo deu to delomo kitabi 
diyaluwo tula-tuladu tomimbihu omo-omolu 
te Melkisedek yilate, deboliliyo mao tiyo 
tumu-tumulo. ?Tou ti nabi Ibrahim longohi 
mao ngotayadu to umopulu lotayadu hasililiyo 
ode ole Melkisedek, mowali olo loiyalo deu 

suku lo Lewi ta hemohimoa ngotayadu to 
umopulu lotayadu hasili lo umati lo Israel, ma 
longohi olo ngotayadu to umopulu lotayadu 
hasili limongoliyo ode ole Melkisedek loli oli 
nabi Ibrahim. !? Openu suku lo Lewi boyito 
dipo pilotutuliyo mayi, bo timongoliyo ma 
woluwo to delomo batanga li nabi Ibrahim 
tiyombu limongoliyo tou te Melkisedek lolutula 
oli nabi Ibrahim. 

11 Tau-tauwa to mongoimamu suku lo 
Lewi umati lo Israel, lololimo aturangi lo 
agama. Mongoimamu suku lo Lewi boyito 
dila mambo mopo'olapata tugasi limongoliyo 
wolo umolimomoto. Uwitolo sababuliyo musi 
woluwo Imamu wuwewo mao ta odelo te 
Melkisedek ta dila lonto waliya li imamu Harun. 
12 Wonu biluloa lo mongoimamu moubawa, 
aturangi lo agama olo musi moubawa. BU 
hemakusuduwo lami lo unga'amila boti, 
deuwitoyito ti Isa Eyanto. Otawa lo tawu 
nga'amila Tiyo waliya lo suku lo Yehuda. Ti 
nabi Musa dila lo 'otanggula suku boyito tou 
tiyo lobisala tomimbihu mongoimamu. Wawu 
diyaluwo suku wuwewo ngopohiya mao lo suku 
lo Lewi ta mo'otapu tugasi mowali imamu. 

14 (7:13) 

15 Pasali u hebisalanto boti ma lebe 
mopatatao tou medungga mayi Imamu ngota 
wuwewo ta odelo te Melkisedek. 1? Tiyo lowali 
Imamu dila dadasari to aturu lo hukum lo 
Tawurat, bo dadasari to kawasa lo tutumulo u 
dila o pulitiyo. !” Woluwo tula-tuladu to kitabi 
odiye, "Yio Imamu kakali odelo te Melkisedek.” 

Odito u tula-tulade to kitabi. 18 Hukum lo 
Tawurat boyito u ma lohihewo pona-ponao 
ma lobatali, sababu dila molotolo wawu dila 
ohunaliyo. 19 Hukum lo Tawurat dila mowali 
mopo'olimomota uhetuwa-tuwawuwa. Wolo 
uodito, Allahuta'ala masatiya ma lopowoluwo 
mayi u iloyiyakiniyanto u lebe mopiyohu, 
tunggulo ito mowali mopo'ombide mola lo 
batanganto ode Allahuta'ala. 

20Ti Isa lowali Imamu da'a wolo tadiya. Bo 
tawu lo suku lo Lewi bilintaiyo lowali imamu 
dila wolo tadiya. 7! Allahuta'ala loloiya wolo 
tadiya ode oli Isa Almasih odelo u woluwo 
tula-tulade to kitabi odiye, “Allahuta'ala Eya 
ma lotadiya wawu Tiyo dila ta mole'e: Yio 
Imamu kakali.” Odito u tula-tulade to kitabi. 
22 Moturuti mao ayati boyito, ti Isa ma lowali 
pohongi lo janjiya tuwawu u lebe mopiyohu. 

23 Woluwo poli pasali tuwawu, tawu waliya lo 
suku lo Lewi lowali imamu dila kakali sababu 
hepopowateya wawu musi gantiya lo tawu 
wuwewo, tunggulo ma lowali ngohuntuwa 
imamu to wolota lo waliya limongoliyo. 2 Bo ti 
Isa tumu-tumula kakali, tunggulo tugasi-Liyo 
u imamu dila lumalila ode tawu wuwewo. 
25 Wawu ti Isa lalayita mowali moposalamati 
lo tawu-tawuwala ta mopoembide mola lo 
batangaliyo ode Allahuta'ala moli o-Liyo, 
sababu Tiyo tumu-tumulo wawu layito 
hemohile alihu Allahuta'ala moturungi 
olimongoliyo. 

29 Wolo uodito, ti Isa yito Imamu da'a ta 
paraluwonto. Tiyo suci, dila ototala wawu dila 

najisi. Tiyo pilopopisawo mao lo Allahuta'ala 
monto ta hepohutuwa dusa wawu bilintao 
Allahuta'ala sambe demola soroga. 27 Tiyo 
dila odelo mongoimamu da'a waliya lo suku 
lo Lewi, ta timi'idu dulahu musi mongohi 
kurubani memulo sababu dusaliyo lohihilawo 
wawu deuwito dusa lo umati. Ti Isa bo 
pe'enta longohi mao kurubani to wakutu Tiyo 
lopokurubani mao lo batanga-Liyo lohihilawo 
to ayu salipu. Wawu kurubani boyito ma lowali 
sababu pongambungu kakali. 28 Hukum lo 
Tawurat lominta'a ta polu-polu lo lulupuhu 
lowali imamu da'a. Bo tou hukum boyito ma 
lohihewo pona-ponao, Allahuta'ala lojanjiya 
wolo tadiya deu Tiyo ma mominta'a Imamu 
da'a, deuwitoyito ti Isa Wala-Iyo ta yilohiya- 
Liyo mao lotolo mopo'olapata tugasi-Liyo wolo 
umolimomoto sambe mololayita. 

1 Pohongi lo unga'amila u hebisalanto, 
deuwitoyito ito o Imamu da'a ngota 
odito ta hulo-huloa to olowala lo Allahuta'ala 

ta laba-labatutu uda'a to arasi to soroga. 
2 Tiyo olo hemongurusi kema lo Allahuta'ala 
wawu nga'amila tuwangiyo u suci. Kema lo 
Allahuta'ala u banari woluwo to soroga u 
pilopotihulo Allahuta'ala Eya dila u pilohutu lo 
manusiya. 

3Timi-timi'idu imamu da'a ta lonto waliya lo 
suku lo Lewi pilopotatapu mayi lo Allahuta'ala, 
mohudu kurubani pongambunguwa-Liyo dusa 
wawu mohudu tili-tililahepala lo kurubani 
wuwewo mao. Sababu uwito, Imamunto 
da'a ti Isa musi olo woluwo u wohi-Liyo 

ode Allahuta'ala mowali kurubani. 4 Wonu 
Tiyo woluwo to duniya boti, Tiyo dila ta 
mowali imamu, sababu teye ma woluwo 
tawu-tawuwala ta hepohuduwa kurubani lo 
umati ode Allahuta'ala moturuti mao aturu 
lo hukum lo agama. ? Karaja u hepohutuwo 
limongoliyo gambari meyalo wolilu lo u 
woluwo to soroga. Pasali boyito odelo u 
ma pilopotunggulayi lo Allahuta'ala wolo 
uto'otutuwa ode oli nabi Musa tou omo-omolu 
mayi tou tiyo mopotihulo kema u poibadatiya 
lo tawu lo Israel. Allahuta'ala loloiya ode oli 
nabi Musa odiye, “Ototayimu mao, nga'amila 
boti musi pohutuwomu mao odelo gambari u 
ma pilopobilohu-U mayi olemu to yitato huidu." 
Odito loiya lo Allahuta'ala. ê Bo masatiya 
ti Isa ma lo'otapu karaja lo imamu Uu lebe 
molanggatao lokaraja lo mongoimamu to 
duniya, sababu Tiyo lowali hulude to wolota 
lo manusiya wawu Allahuta'ala lohutu janjiya 
u lebe mopiyohu dadasari to janjiya u lebe 
molanggato. 

7Wonu to delomo janjiya bohuliyo boyito 
diyaluwo u i'ilangi, tantu dilalo paralu mohutu 
janjiya oluwoliyo. 8 Bo Allahuta'ala Eya lopotala 
lo umati-Liyo wawu loloiya odiye, “Ototayi 
mao, ma medungga mayi wakutuliyo Wau 
ma mohutu janjiya bohu wolo bangusa lo 
Israel wawu bangusa lo Yehuda. “Janjiya 
boyito dila odelo janjiya u pilohutu-U wolo 
mongotiyombu limongoliyo tou timongoliyo 
dilelo-U lolola mayi lipu lo Mesir. Timongoliyo 
dila ta'ati to janjiya-U. Uwitolo sababuliyo 


7 

Wau dila lomaduli olimongoliyo. t° Bo janjiya 
bohu u ma pohutuwo-U wolo bangusa lo 
Israel to wakutu hedunggawa mayi odiye: 
Wau ma mopodutu mao lo hukumu-U to 
delomo pikirangi limongoliyo wawu moluladeo 
hukum boyito to delomo hila limongoliyo. 
Wau ma mowali Allahuta'ala Eya limongoliyo 
wawu timongoliyo ma mowali umati-U. 
11Timongoliyo didu paralu moa'ajariya meyalo 
mopoela ode mongowutati mongoliyo alihu 
motota lo Allahuta'ala Eya, sababu timongoliyo 
nga'amila kekei dudulamango ma motota-U. 
12 Wau ma mongambungu mao nga'amila 
totala limongoliyo wawu didu ta moe-moela 
mao nga'amila dusa limongoliyo.” Odito loiya 
lo Allahuta'ala. 13 Tou Allahuta'ala loloiya mayi 
tomimbihu janjiya bohu, Tiyo lopopatatayi deu 
janjiya bohuliyo ma lobatali. Wawu nga'amila 
u ma batali ma didu pomake lo tawu sababu 
ma hua moli. 
9 1 Janjiya u bohuliyo o aturu tomimbihu 
ibadati wawu tambati hepoibadatiyala 
to duniya. ?Kema hepoibadatiya lo 
mongotiyombunto moheluduluwo huwaliliyo. 
U to dimuka tanggulaliyo huwali suci. Teto 
woluwo tambati u hepodutuwaliyo tohe wawu 
woluwo olo meja u hepodutuwaliyo roti u 
hewuduwoliyo ode Allahuta'ala. 3 Huwali to 
dibalaka hetanggulaliyo huwali u laba-labatutu 
suci. Pontolo huwali moheluduluwo boyito bo 
podehu. “To delomo huwali u laba-labatutu 
suci boyito, woluwo pollutube hulawa u 
hepolapilaliyo alama wawu woluwo olo buluwa 

lo janjiya lo Allahuta'ala u bolu-bolu lo hulawa 
ngangawa'a. To delomo buluwa boyito woluwo 
manggo lonto hulawa tuwa-tuwanga manna 
u healo lo umati lo Israel wawu tunggudi 
imamu Harun u lohutu tumbingiyo wawu 
botu dulopita u pilomahatiya li nabi Musa 
parenta mopulu lonto Allahuta'ala. ? To 
yitato buluwa woluwo kerub moheluduluwo 

u pilohutuliyo lonto hulawa, deuwitoyito 
mahaluku o polipi'iyo tuwoto owoluwo lo 
Allahuta'ala. Polipio mahaluku moheluduluwo 
boyito bua-buadu toyitato heuto buluwa u 
podameya lo Allahuta'ala wawu manusiya. Bo 
pasali boyito dila bisalanto masatiya boti wolo 
umotuyunuto. 

5 Kema hepoibadatiya lo mongotiyombunto 
a'aturu odito boyito. Timi'idu dulahu 
mongoimamu momaso mao ode delomo 
huwali suci boyito, moponao lo ibadati 
limongoliyo. Bo ode delomo huwali u 
laba-labatutu suci, bo imamu da'a wambao 
ta mowali momaso mao odito pe'enta tou 
ngotawunu. Tiyo delo-delo mao duhu lo 
kurubani u wuduwoliyo ode Allahuta'ala, 
alihu Allahuta'ala mongambungu dusaliyo 
wawu dusa lo umati u pilohutuliyo wolo 
udila sangaja. 8Wolo aturu boyito Roh 
lo Allahuta'ala lopobiloheyi lo umopatato 
deu ngohilayao huwali suci boyito donggo 
tihu-tihulo, dalala ode huwali u laba-labatutu 
suci boyito dipo lohuo. ? Uwito humaya 
lo jamani masatiya. Nga'amila kurubani 
pongambunguwa lo Allahuta'ala dusa wawu 

tili-tililahepala lo kurubani wuwewo mao, dila 
ta mopo'olimomota hilawo lo tawu ta mongohi 
kurubani boyito. t+? Pasali lo ualolo, uyilumolo 
wawu nga'amila huhutu mopo'oberesi batanga 
bo aturu u lahiri u pona-ponao sambe ode 
wakutu lo Allahuta'ala mohutu mayi janjiya 
bohu. 

11Bo ti Isa Almasih ma lowali Imamu da'a 
pohongi lo nga'amila pasali u mopiyohu. Tiyo 
ma loponao lo tugasi-Liyo to kema tambati 
hepoibadatiyalo u lebe mopiyohu wawu lebe 
molimomotao lo kema to jamani li nabi Musa u 
pilohutu lo manusiya. Kema boyito to soroga, 
dila to duniya boti. 1? Wawu ti Isa bo pe'enta 
tutu lomaso mao ode tambati u laba-labatutu 
suci to soroga. Tiyo dila lodelo mao duhu lo 
batade lai wawu duhu lo walao sapi kurubani 
ode Allahuta'ala, bo duhu-Liyo lohihilawo, 
deuwitoyito tutumu-Liyo Uu kilorobani-Liyo to 
ayu salipu. Wolo uodito, Tiyo ma lokaraja mao 
ubebasi kakali ode olanto. 13 Mongoimamu 
helopomulotia mota lo duhu lo batade lai, duhu 
lo sapi lai wawu abu lo kurubani lo walao sapi 
ode tawu-tawuwala ta najisi ta poposuciyoliyo 
moturuti mao aturangi lo agama, alihu 
timongoliyo mowali beresi. 1 Wolo uodito, 
lebe mopiyoheo duhu li Isa Almasih. Tiyo loli 
potunu lo Roh lo Allahuta'ala u kakali lohudu 
mao batanga-Liyo lohihilawo ode Allahuta'ala 
lowali kurubani u molimomoto. Duhu-Liyo ma 
mo'osuci hilanto monto nga'amila huhutu dila 
ohunaliyo, alihu ito mowali moibadati ode 
Allahuta'ala ta tumu-tumulo. 

15 Wolo uodito, Tiyo lowali hulude ode janjiya 
bohu, alihu tawu-tawuwala ta ilibode lo 
Allahuta'ala mololimo bahagiyangi to barakati 
kakali to soroga u pilojanjiya lo Allahuta'ala. 
Janjiya bohu boyito meponao tou ma woluwo 
ta yilate, deuwitoyito te Almasih, wawu uwito 
mowali sababu tawu mololimo ubebasi lonto 
totala u ma hepilohutu lo tawu ngohilayao 
janjiya bohuliyo pona-ponao. 

16 Wonu woluwo tuladu siyati, musi o 
buktiliyo deu ta lohutu tulade boyito ma yilate, 
17 sababu tuladu siyati dila ohunaliyo wonu 
ta lohutu tulade boyito donggo tumu-tumulo. 
18 Odelo tuladu siyati boyito, janjiya bohuliyo 
olo ma lowali sah wonu ma woluwo u yilate, 
deuwitoyito binatangi u kilorobaniliyo. 19 Tou 
ti nabi Musa ma yilapato lopotunggula mota 
lo nga'amila parenta to hukum lo Tawurat, 
tiyo lohama mayi duhu lo sapi lai wawu duhu 
lo batade lai ilulawuliyo lo taluhu. Lapatao 
tiyo lohama mayi huoyoto wawu layi mela 
pilopolomoliyo to duhu wawu taluhe boyito, 
lapatao pilomuloti'iyo mota to kitabi lo hukum 
lo Tawurat wawu nga'amila umati lo tawu lo 
Israel. 20 Tou tiyo lohutu odito, tiyo loloiya 
odiye, "Utiye duhu lo janjiya u tilatapu mayi lo 
Allahuta'ala ode olimongoli.” Odito u yiloiya li 
nabi Musa. ?! Odito olo kema wawu nga'amila 
pilakasi u hepopohunaliyo to ibadati pilulotia 
li nabi Musa odito olo. 2? To hukum lo Tawurat 
ngope'e nga'amila uhetuwa-tuwawuwa 
hepoposuciyoliyo lo duhu lo kurubani. Wawu 

wonu diyaluwo duhu tilumolohu, Allahuta'ala 
olo dila mongambungu dusa. 

23 Wolo uodito, pokakasi to kema u 
hepopohunaliyo to ibadati to jamani li nabi 
Musa, musi poposuciyola lo kurubani lo 
bina-binatangiyalo. Poka-pokakasiyala boyito 
gambari lo pasa-pasaliyala u to soroga. 
Kema to soroga poposuciyola lo kurubani 
u lebe mopiyoheo lo kurubani lo binatangi. 
24Ti Isa Almasih dila lomaso ode huwali u 
laba-labatutu suci u pilohutu lo manusiya 
u bo gambari lo huwali u laba-labatutu 
suci u banari. Bo ti Isa lomaso ode soroga 
otutu, tetomola masatiya Tiyo tataluwa wolo 
Allahuta'ala hemoturungi olanto. 2? Imamu 
da'a timi-timi'idu tawunu hemomaso mao ode 
huwali u laba-labatutu suci wawu delo-delo 
mao duhu lo kurubani dila duhuliyo lohihilawo. 
Bo ti Isa dila lopipiuwa lomaso mao mongohi 
batanga-Liyo lowali kurubani. 2? Wonu odito, 
Tiyo musi mopipiuwa mate modutola usikisa 
tumula lomayi monto duniya boti boheli 
pilopowali mayi lo Allahuta'ala. Bo u banari 
Tiyo masatiya ma yilumonggu mayi bo pe'enta 
to pulito jamani boti moluluta dusa moli u 
lopokurubani mao lo batanga-Liyo to ayu 
salipu. 2? Odelo Allahuta'ala ma lolantu mayi 
deu manusiya bo pe'enta mate wawu lapatao 
ma adiliyo-Liyo: “3 odito olo ti Isa Almasih bo 
pe'enta lopokurubani lo batanga-Liyo to ayu 
salipu, alihu mowali moluluta nga'amila dusa 
lo tawu ngohuntuwa. Tiyo ma muli monao 
mayi oluwoliyo dila me motanggungi dusa, bo 


YAHUDI 10.1-7 26 


moposalamati lo tawu-tawuwala ta heyimawa 
O-Liyo. 

10 1 Tuwango hukum lo Tawurat yito 

bo wolilu lo nga'amila pasali u 

mopiyohu u ma medungga mayi. Uwito dila 
wujudu lo pasa-pasaliyala boyito. Sababu 
uwito, hukum lo Tawurat dila ponga lo 
akali mopo'olimomota to tawu-tawuwala ta 
moibadati ode Allahuta'ala wolo uhepongohiya 
kurubani turu-turusi u tutuwawuwa timi'idu 
tawunu. 2? Sababu wonu tawu-tawuwala 
ta hepoibadatiya ode Allahuta'ala wolo 
uhepongohiya kurubani boyito otutu banari 
ma lowali suci, tantu pikirangi wawu hila 
limongoliyo ma mowali beresi to dusa 
wawu didu paralu timongoliyo muli mongohi 
kurubani. 3 Bo patatiyo nga'amila kurubani u 
hewohiliyo timi'idu tawunu boyito hemowali 
sababu to tawu mo'oela dusa-dusawala 
limongoliyo. “Memangi duhu lo sapi lai 
wawu duhu lo batade lai dila ponga lo akali 
mo'oluluta dusa. 

> Sababu uwito, to wakutu ti Isa Almasih 
ma momaso mayi ode duniya, Tiyo loloiya 
ode Allahuta'ala odiye, "Wu Allahuta'ala 
Eya, Ito dila motohilawo lo tili-tiliiahepala lo 
kurubani u wohi mayi lo manusiya, bo Ito 
ma loposadiya mao lo batanga o-Latiya. “Ito 
olo dila motohilawo lo kurubani pilobu wawu 
kurubani u polulutiyo dusa.” 

7Lapatao ti Isa Almasih loloiya olo odiye, 
"Watiya ma ledungga mayi ode duniya me 
mopohutu kohondaki lo Ito Eya Allahuta'ala, 

debo odelo u tula-tulade to delomo kitabi 
tomimbihu Watiya.” Odito u yiloiya li Isa 
Almasih. 8Entiye, ti Isa Almasih loloiya deu 
Allahuta'ala Eya dila motohila lo kurubani 
pilobu, kurubani poluluta dusa wawu 
tili-tililahepala lo kurubani wuwewo mao, 
openu kurubani boyito hewohiliyo mola ode 
Allahuta'ala moturuti mao aturangi lo hukum 
lo Tawurat. ?Lapatao Tiyo loloiya poli deu 
Tiyo otutu ma ledungga mayi ode duniya 
me mohutu kohondaki lo Allahuta'ala. Wolo 
uodito, Allahuta'ala ma lolulutao nga'amila 
kurubani bohuliyo wawu gilantiya-Liyo li Isa 
Almasih ta kilurubani-Liyo. !OTi Isa Almasih 
bo pe'enta lohudu mola batanga-Liyo lowali 
kurubani wawu ito nga'amila ma lowali suci 
moturuti mao kohondaki lo Allahuta'ala. 
11Timi'idu imamu ngohuyi-ngohuyi 
hemoponao lo tugasiliyo wawu pipiuwa 
hemohudu mola ode Allahuta'ala kurubani u 
tutuwawuwa. Bo nga'amila kurubani boyito 
dila mo'oluluta dusa ngointi mao. 12Bo ti Isa 
Almasih bo pe'enta longohi kurubani tuwawu 
ode Allahuta'ala, alihu dusa lo manusiya 
ambunguwo-Liyo. Tou ma lopokurubani mola 
lo batanga-Liyo, ti Isa Almasih lotihuloa to 
ambahu olowala lo Allahuta'ala to soroga. 
13 Masatiya Tiyo yima-yima wakutu nga'amila 
musu-Liyo ma popota'alukuwo lo Allahuta'ala 
to tibawa lo oa-Tiyo. '?Wolo uodito, bo 
pe'enta wolo kurubani tuwawu ti Isa Almasih 
lopo'olimomota tawu ta ma lowali suci. 

15 Wawu pasali boyito pilopobanari mayi 
lo Roh lo Allahuta'ala loli ayati to kitabi 
19 deu Allahuta'ala Eya loloiya odiye, "Bo 
janjiya u ma pohutuwo-U wolimongoliyo to 
wakutu hedunggawa mayi odiye: Wau ma 
mopodutu mao lo hukumu-U to delomo hila 
limongoliyo wawu moluladeo hukum boyito 
to delomo pikirangi limongoliyo. +7 Wau didu 
ta moe-moela mao nga'amila dusa wawu leti 
mongoliyo.” Odito Pirimani lo Allahuta'ala. 

18 Wolo uodito, wonu nga'amila dusa wawu leto 
ma ilambungu lo Allahuta'ala, tantu ma didu 
paralu mongohi kurubani alihu ambunguwo lo 
Allahuta'ala to dusa. 

19 Mongowutata ngoimani, wolo duhu li Isa 
Almasih ito masatiya barani momaso mao ode 
tambati u laba-labatutu suci ?? u ponto-pontolo 
podehu. Ti Isa Almasih ma lomuo mola dalala 
bohu, deuwitoyito dalalo tutumulo, alihu ito 
mowali molibaya moli podehu boyito. Dalala 
boyito batanga li Isa Almasih lohihilawo. 

21 Wawu masatiya ito o Imamu ngota ta uda'a 
da'a wawu ta kawa-kawasa bele lo Allahuta'ala. 
22 Sababu uwito, dulo ito mopoembide mola 
lo batanganto ode Allahuta'ala wolo hilawo 
motulidu wawu imani molotolo, sababu 
pikirangi wawu hilanto ma loberesi lonto dusa 
wawu ilanggangunto ma yilihuwaliyo lo taluhe 
u otutu beresi. 23 Dulo ito modihu mototoheto 
imani ode oli Isa Almasih u ma iloyiyakiniyanto 
wawu u pilongakuwanto, sababu ito yiyakini 
deu Allahuta'ala ma mopo'opolu mayi lo 
janjiya-Liyo. 2? Dulo ito mobibilohe alihu ito 

mowali mowowohiya somangati to delomo 
u motolianga tawu wuwewonto mao wawu 
mohutu pasa-pasaliyala u mopiyohu. ?? Dila 
mowali ito mopo'olaminga to oambuwa 

lo ibadati, odelo u biyasa hepohutuwo 

lo tawu ngololota to wolotanto. Ito musi 
monanasehatiya lebe-lebe lomao otawanto 
deu dulahu ukiyama dilalo mohihewo. 

26 Wonu habari u banari lonto Allahuta'ala 
ma tilunggulayi ode olanto bo ito debo turusi 
hepohutuwa dusa wolo usangaja, ma diduluwo 
kurubani u mowali poluluta dusanto. 77 Ito bolo 
heyimawa wolo uheduyita hukumani wawu 
muruka lo Allahuta'ala u ma lai-laita odelo 
tulu mo'opobu tawu-tawuwala ta molawani 
o-Liyo. 2? Moturuti mao hukum li nabi Musa, 
wonu woluwo tawu ta dila yinawo mota'ati 
hukum boyito, tiyo ma mololimo hukumani 
mate wolo udilalo o ambunguliyo dadasari to 
katarangani lo sakusi dulota meyalo towulota. 
29 Wonu odito, lebe mobubuhetao hukumani 
u musi tanggungiyo lo tawu ta hemohina 
Walao Allahuta'ala. Tawu boyito dila loharaga 
duhu li Isa Almasih u ma lowali tuwoto janjiya 
bohu wolo Allahuta'ala u loposuci tawu boyito 
lonto dusa. Wawu tiyo olo hemohentea Roh 
lo Allahuta'ala ta hemongohi mayi rahmati 
ode oliyo. 3 ”Otawanto deu Allahuta'ala ta 
loloiya odiye, "Momalasi yito haku-U, Wau ta 
o haku motuntuti balasi.” Wawu woluwo olo 
Pirimani lo Allahuta'ala odiye, "Allahuta'ala 
Eya ma momutoa umati-Liyo.” Odito Pirimani 
lo Allahuta'ala. 3t Otutu mo'oduyita da'a 

motaluwa lo hukumani lo Allahuta'ala ta 
tumu-tumulo! 

32 Flayi mola wololo owwoluwo limongoli 
tou yilalu mayi. Tou hila limongoli ma tilinela 
lo Allahuta'ala, timongoli helodutola ususa 
da'a, bo timongoli debo tatapu hetahangiya. 
33 Matimao timongoli hehina lo tawu wawu 
hesikisaliyo hebilohe lo tawu ngohuntuwa. 
Matimao olo timongoli hemo'orasa usikisa 
pe'epe'enta wolimongoliyo ta hemo'oalami 
usikisa. 3#Timongoli olo hepo'orasawa wololiyo 
lo ta heulunga to tutupa. Wawu to wakutu 
haku limongoli hewahuwo lo tawu, timongoli 
mololimo wolo hilawo sanangi, sababu otawa 
limongoli deu haku limongoli to soroga 
lebe mopiyohu wawu kakali. 3? Wolo uodito, 
potibarani mola timongoli turu-turusi, sababu 
uwito po'otapulala pahala da'a. 3? Potahangi 
mola timongoli alihu timongoli mowali mohutu 
kohondaki lo Allahuta'ala wawu wolo uodito, 
timongoli ma mololimo u pilojanjiya-Liyo. 3” To 
delomo kitabi woluwo tula-tuladu odiye, “Ma 
didu mohihewo wakutuliyo Tiyo ta monao mayi 
ma medungga mayi. Tiyo didu ta mopo'oboyu 
podudungga-Liyo mayi. 33 Tawu-U ta banari 
ma tumumulo sababu imani. Bo wonu tawu 
boyito enggila lo imaniliyo, Wau dila sanangi 
ode oliyo.” Odito Pirimani lo Allahuta'ala. 3? Ito 
botiya dila tawu ta ilenggila lo imani wawu dila 
tawu ta hetaluwa ode ubinasa. Bo ito botiya 
tawu ta paracaya ode oli Isa Almasih wawu ta 
hetaluwa ode usalamati. 

1 1 1 Imani yito pohongi lo uparacaya 

wawu yiyakini to pasa-pasaliyala u dila 
o'onto. ? Sababu o imani mongotiyombunto 
pilopobanari lo Allahuta'ala. 

3 Sababu o imani ito mongarati deu alamu 
boti pilopowali lo Allahuta'ala loli Pirimani. 
Wolo uodito, wolo u heontonga boti lowali mayi 
lonto u dila o'onto. 

4Sababu o imani te Habel longohi ode 
Allahuta'ala kurubani u lebe mopiyoheo 
lo kurubani le Kayin. Sababu o imani tiyo 
pilopobanari lo Allahuta'ala wawu nga'amila 
kurubaniliyo tilolimo lo Allahuta'ala. Wawu 
sababu o imani olo tiyo donggo helobisala, 
openu ma yilate. 

> Sababu o imani te Henok dila yilate, bo 
bilintao Allahuta'ala ode soroga. Odelo woluwo 
tula-tulade to kitabi odiye, “Diyaluwo ngota 
mao ta lo'otapu oliyo to duniya boti, sababu 
tiyo ma bilintao Allahuta'ala.” Woluwo olo 
u tula-tulade to kitabi deu tou tiyo dipo 
bilintao Allahuta'ala ode soroga, Allahuta'ala 
ma lopobanari oliyo, sababu tiyo lo'osanangi 
hila lo Allahuta'ala. ?Wonu dila o imani, dila 
ponga lo akali tawu ngota mo'osanangi hila lo 
Allahuta'ala. Titalotita ta mopoembide mola 
lo batangaliyo ode Allahuta'ala, tiyo musi 
paracaya deu Allahuta'ala yito woluwo wawu 
Allahuta'ala ma mongohi mao barakati ode 
tawu-tawuwala ta hepololohe o-Liyo. 

7Sababu o imani ti nabi Nuh tou lololimo 
poela lonto Allahuta'ala tomimbihu u dipo 
o'onto, wolo uta'ati tiyo loposiyapu mao lo 

bulotu damanga da'a alihu warisiliyo salamati. 
Wolo imaniliyo boyito tiyo lopopatatayi deu 
duniya patuti mo'otapu hukumani monto 
Allahuta'ala wawu tiyo lowali ta lololimo budeli 
lo obobanari tutu'ude wolo imaniliyo. 

8Sababu o imani ti nabi Ibrahim lota'ati 
Allahuta'ala tou ilibode-Liyo wawu piloponao- 
Liyo ode lipu u ma mowali budeliliyo. Lapatao 
ti nabi Ibrahim ma lonao, openu dila otawaliyo 
toutonu lipu u pilojanjiya lo Allahuta'ala boyito. 
9 Sababu o imani ti nabi Ibrahim lonao ode 
lipu u pilojanjiya lo Allahuta'ala ode oliyo. Tiyo 
lowali tawu deli wawu lotitola to kema teto, 
odito olo te Ishak wawu te Yakob ta lololimo 
janjiya u tutuwawuwa lonto Allahuta'ala. !0Ti 
nabi Ibrahim hemoloyimawa Uu pilojanjiya 
lo Allahuta'ala tomimbihu kota tuwawu u 
ma bilongu lo Allahuta'ala motu'ude wolo 
kohondaki-Liyo, deuwitoyito kota u o pandasi 
tatapu. 

11 Sababu o imani ti Sara olo lo'otapu wali, 
openu tiyo bintela wawu ma panggola da'a. 
Sababu o imani tiyo yiyakini deu Allahuta'ala 
ma mopo'opolu lo janjiya-Liyo. 1? Lonto tawu 
ngota, deuwitoyito ti nabi Ibrahim ta to 
wakutu boyito odelo ta ma ngope'e mate 
batangaliyo, yiloluwo mayi waliya ngohuntuwa 
u dila orekeniya, odelo huntuwa lo poliyama to 
hulungo wawu odelo huntuwa lo hungayo to 
bihu pentadu. 

13 Tawu nga'amila boyito tatapu o imani 
sambe lopowate, openu dila lololimo u 
pilojanjiya lo Allahuta'ala. Bo wolo imani 


YAHUDI 11.14-20 33 


timongoliyo hebilohe mayi lonto u molamingo 
wawu lololimo u pilojanjiya lo Allahuta'ala 

u dipo leganapu boyito. Wawu wolo uodito, 
timongoliyo lopopatatayi deu timongoliyo bo 
tawu deli wawu ta bo hehangata to duniya boti. 
14Timongoliyo ta hepoleleya odito lopobiloheyi 
wolo umopatato deu timongoliyo hepololohe 
lipu u ma mowali lipu limongoliyo. t° Dila lipu 
u ma tilola mayi limongoliyo u hepikirangiyo 
limongoliyo. Sababu wonu odito, timongoliyo 
o hiyango mohuwalinga ode lipu boyito. 1? Bo 
patatiyo timongoliyo hewolola lo lipu tuwawu 
u lebe mopiyohu, deuwitoyito lipu to soroga. 
Sababu uwito, Allahuta'ala dila molito wonu 
tawu molanggula o-Liyo Allahuta'ala Eya 
limongoliyo. Allahuta'ala ma loposadiya mao lo 
kota tuwawu u potitola limongoliyo to soroga. 

17 Sababu o imani olo ti nabi Ibrahim lohudu 
mao ole Ishak lowali kurubani tou tiyo iluji 
lo Allahuta'ala. Tiyo yinawo lohudu mao 
wala'a boyito, openu wala'a boyito ta bo 
ngobo-ngobotulo ta pilojanjiya lo Allahuta'ala. 
18 Tomimbihu wala'a boyito woluwo Pirimani 
lo Allahuta'ala odiye, “Moli ole Ishak boti 
yio ma mo'otapu waliya.” Odito Pirimani lo 
Allahuta'ala. 1?Ti nabi Ibrahim yiyakini deu 
Allahuta'ala sanggupi muli mopotumulayi ole 
Ishak. Wolo uodito, tiyo odelo ta muli lololimo 
mayi ole Ishak lonto opopate. 

20 Sababu o imani wawu bilo-bilohe ode 
wakutu hedunggawa mayi, te Ishak lodua 
lohile barakati to Allahuta'ala ode ole Yakob 
wole Esawu mongowalaiyo. 


YAHUDI 11.21-28 34 


21 Sababu o imani te Yakob tou tiyo ma 
ngope'e mate, tiyo lodua lohile barakati to 
Allahuta'ala ode walai nabi Yusup dulota. 
Lapatao tiyo losujudu lolubo Allahuta'ala 
dihu-dihu to tunggudiyo. 

22 Sababu o imani ti nabi Yusup tou ma 
ngope'e mate, lobisala deu ma medungga 
mayi wakutu tuwawu umati lo Israel ma 
mokaluwari monto lipu lo Mesir. Tiyo losiyati 
mao deu tulaliyo poideloliyo. 

23 Sababu o imani mongodula'a li nabi Musa 
lopotua oliyo tolohula hihewoliyo tou tiyo 
pilotutuliyo mayi, sababu ilontonga limongoliyo 
deu tiyo gaga-gaga wawu timongoliyo dila 
yilohe lomutola parenta li Pirawun olongiya lo 
lipu lo Mesir. 

24 Sababu o imani ti nabi Musa tou ma 
laida'a dila yinawo tanggula lo tawu walai 
putiri li olongiya lo lipu lo Mesir. ?? Tiyo lebe 
motohilawo tumu-tumula sikisa wolo umati lo 
Allahuta'ala popobandingiyo mao lo usanangi 
tumu-tumula o dusa u bo ngope'e mola. 2? To 
pahamu li nabi Musa lebe oharaga hina lo 
tawu sababu te Almasih popobandingiyo mao 
lo nga'amila harata to lipu lo Mesir, sababu 
tiyo hemoharapu mololimo balasiliyo monto 
Allahuta'ala. 

27 Sababu o imani ti nabi Musa lolola lipu lo 
Mesir wolo udila mohe oyingowa li Pirawun. 
Ti nabi Musa lotahangi debo odelo u ma 
o'onto oliyo Allahuta'ala ta dila o'onto boyito. 
28 Sababu o imani ti nabi Musa to dulahe 
obobebasi lo tawu lo Israel lonto lipu lo 

Mesir, loipomulotiao lo duhu to pintu lo bele 
limongoliyo, alihu malaikati lo mawutu dila 
mohinggi nyawa lo mongowalai mongoliyo ta 
mohuhula. Dulahe boyito tilatapuliyo lowali 
dulahe obobebasi lo tawu lo Yahudi lonto lipu 
lo Mesir. 

29 Sababu o imani tawu-tawuwala lo Israel 
lowali lobalango Deheta Mela, timongoliyo 
debo odelo ta henaowa to huta mohengu. 
Tawu-tawuwala lo Mesir lolomoto to deheta 
boyito tou timongoli lohimontala mota 
mobalango. 

30 Sababu o imani tawu-tawuwala lo Israel 
lohelili bala batu lo kota lo Yeriko pituhuyi 
hihewoliyo wawu bala batu lo kota boyito 
lolohubu. 3t Sababu o imani ti Rahab tabuwa 
suntali dila yilate pe'epe'enta wolo tawu- 
tawuwala ta dila ta'ati ode Allahuta'ala, sababu 
tiyo lololimo wolo umopiyohu tawu lo Israel 
dulota ta lonao lomilohe lipu u pilojanjiya lo 
Allahuta'ala. 

3? Wau mowali mobisala mayi turusi bo 
wakutu dila cukupu olau mobisala mayi 
tomimbihu te Gideyon, te Barak, te Simson, 
te Yefta, ti nabi Dawud, ti nabi Samuwel 
wawu mongonabi wuwewo mao. 33 Sababu o 
imani timongoliyo ma lo'olahe yila-yiladiyalo. 
Timongoliyo lohutu u banari wawu lololimo 
u pilojanjiya lo Allahuta'ala. Timongoliyo 
olo lotonggu'uma tunggilo singa, 34lomate 
tulu uda'a wawu dila ilopontode lo wamilo. 
Timongoliyo molulupuhu bo ma lowali molotolo 
wawu kawasa to popateya, tunggulo lo'olahe 

nga'amila pasukan lo bangusa deli. 3? Sababu 
o imani mongobuwa ma muli lo'otapu mayi 
nga'amila tawuliyo ta ma lopowate, sababu 
timongoliyo muli pilopotumulayi lo Allahuta'ala. 
Bo woluwo olo tawu wuwewo mao ta hesikisa 
lo tawu sambe mate wawu timongoliyo 
dila yinawo popobebasiyo lo tawu, sababu 
timongoliyo hepoharapuwa popobongulo mayi 
lo Allahuta'ala lebe mopiyohu monto kuburu. 
36 Woluwo ta wuwewo mao ta helo'otapu 
yimontalo hepohehentea lo tawu wawu 
hewumbadeliyo lo bubo'o. Woluwo ta wuwewo 
mao ta heranteyaliyo wawu ilulungiyo to 
tutupa. 37 Woluwo olo ta hepilopaiya lo tawu lo 
botu sambe yilate, woluwo ta hehilalahadiliyo 
wawu pilateliyo lo wamilo. Woluwo olo ta 
pakeyangiliyo bo walito himba meyalo walito 
batade. Timongoliyo misikini, hearinaya 
lo tawu wawu hesikisaliyo. 33Timongoliyo 
henao-naowa to yilantala dila hepotitola lo 
tawu wawu to hulu-huludelo wawu helotitola 
to delomo gowa-gowa lo huta wawu botu. 
Duniya boti dila tambati patuti olimongoliyo. 
39Timongoliyo nga'amila dipo lololimo u 
pilojanjiya lo Allahuta'ala. Bo Allahuta'ala 
lopobanari olimongoliyo sababu timongoliyo o 
imani. # Allahuta'ala o patuju lebe mopiyohu 
ode olanto, alihu timongoliyo mopo'olapatao 
kohondaki lo Allahuta'ala wolo umolimomoto 
pe'epe'enta wolanto. 
1 2 1 Nga'amila ta heoimaniya boyito 
hepalita hepomilohe olanto. Sababu 
uwito, dulo ito mopomai mao nga'amila 

u hemo'obuheta olanto wawu dusa u 
hemo'obubula olanto. Wawu dulo ito motolode 
wawu motahangi sambe ode pulitiyo to tolode 
u ma tilantu mayi lo Allahuta'ala olanto. 
2 Wawu ito musi tatapu bilo-bilohe ode oli 
Isa ta lopobongu wawu lopo'olimomota 
imaninto. Ti Isa lodutola usikisa to ayu salipu 
wawu dila lomaduli u mo'olita o-Liyo, sababu 
Tiyo bilo-bilohe wengahe u ma tilantu mao 
lo Allahuta'ala o-Liyo wawu masatiya Tiyo 
hulo-huloa to olowala lo Allahuta'ala to arasi 
to soroga. 

3Sababu uwito, elayi mao limongoli 
turu-turusi, Tiyo ta lo'otahangi lodutola butola 
da'a lonto ta heodusawa. Wolo uodito, hila 
limongoli dila mowali molulupuhu wawu 
enggila lo harapani. “To delomo usaha 
limongoli molawani kawasa lo dusa, timongoli 
dipo hepilotolohe lo duhu. ? Dila lipata nasehati 
u tula-tulade to kitabi u mopoela olimongoli, 
odelo ti papa ngota ode walaiyo odiye, 
"Weyi walau'u, dila mao anggapuwa mohelo 
pongajari lo Allahuta'ala Eya wawu po'odaha 
timongoli enggila lo harapani wonu Tiyo 
mopoela olimongoli, “sababu Allahuta'ala Eya 
mohukumani timi'idu tawu ta otoliang-Iyo 
wawu Tiyo mohumbade timi'idu tawu ta 
ilaku-Liyo lowali walao.” Odito u tula-tulade 
to kitabi. ?Timongoli musi mololimo pongajari 
lo Allahuta'ala, odelo wala'a ngota mololimo 
pongajari lonto oli papaliyo, sababu diyaluwo 
wala'a ngota ta dila ajariyo li papaliyo. 3 Wonu 
timongoli dila pe'enta mao mo'otapu pongajari 

odelo walao ta wuwewo mao, deboliliyo mao 
timongoli walao jina. Ito nga'amila o ti 
papa to duniya boti ta hemohukumani olanto 
wawu ito tatapu hemohurumati olimongoliyo. 
Wonu odito, ito musi lebe ta'ati mao ode 

oli Papanto to soroga, alihu ito tumumulo. 
10Ti papanto to duniya boti mohukumani 
olanto bo to wakutu ngope'e mola motu'ude 
wolo u heanggapuwo limongoliyo mopiyohu. 
Bo Allahuta'ala mohukumani olanto, alihu 
ito mowali mopiyohu wawu mowali suci 
pe'epe'enta wo-Liyo. !! Memangi to wakutu 
tawu mololimo hukumani, rasaliyo dila 
sanangi bo mongongoto. Bo lapatiyo mao 
leto wonu tawu ma lobalajari sababu lololimo 
hukumani, tawu boyito ma tutumula motu'ude 
lo obobanari lo Allahuta'ala wawu hilaliyo ma 
mowali dame. 

12 Sababu uwito, po'olotola mao olu'u 
molulupuhu wawu hu'u u hulu-huluheliyo. 

13 Ponao mao mololayita to dalala rata, alihu 
oatumu u penggo-penggo dila molonggito, bo 
ma mowali moluli. 

14 Pongusaha mao tumumula dame wolo 
tawu nga'amila wawu pongusaha mao olo 
tumumula suci, sababu diyaluwo ngota mao 
ta mo'onto Allahuta'ala Eya wonu tutumuliyo 
dila suci. 1? Dahayi mao alihu dila bolo woluwo 
tawu ta oliya lo rahmati lo Allahuta'ala 
meyalo ta mongongoto hilaliyo, tunggulo 
mo'osusa tawu boyito wawu mo'odedea tawu 
ngohuntuwa. !? Po'odahawa mao olo alihu 
diyaluwo ta tumumula huloto meyalo ta 

molambanga aturu u pona-ponao odelo te 
Esawu. Tiyo wala'a ta mohuhula ta o haku 
mololimo budeli, bo hakuliyo boyito piloluloiyo 
ualo ngopoa. !” Otawa limongoli deu lapatiyo 
mao te Esawu ohila mololimo barakati boyito 
monto oli papaliyo, bo hihileliyo dila tilolimo 

li papaliyo, sababu openu tiyo hiyo-hiyongo 
ohila mopo'opiyohe totalaliyo, bo hiyanga 
boyito ma diduluwo. 

18 Timongoli dila lonao mayi ode huide 
tuwawu u mowali tontalolo, odelo umati lo 
Israel omo-omolu lonao mao ode huidu Sinayi 
u o tulu u lai-laito, modiolomo wawu u o 
dupota da'a, Pu o tingohu sanggakala wawu 
suwara lo Allahuta'ala hemopotunggulayi lo 
Pirimani. Tou umati lo Israel lo'odungoheo 
suwara boyito, timongoliyo lohile alihu suwara 
boyito dilalo mobisala mayi. 2? Timongoliyo 
dila mo'otahangi mololimo parenta lo Pirimani 
u hepopotunggulo mayi lo suwara boyito 
odiye, “Nga'amila ta modedeta huide boti, 
manusiya meyalo openu boli bo binatangi, 
musi popaiyala lo botu sambe mate.” Odito 
Pirimani lo Allahuta'ala. 21 Otutu mo'ohe 
u ilontonga limongoliyo boyito, tunggulo 
ti nabi Musa loloiya deu tiyo mohe wawu 
hulu-huluheliyo. 

22 Bo timongoli lonao ode huide wuwewo, 
deuwitoyito huidu Siyon kota lo Allahuta'ala ta 
tumu-tumulo, deuwitoyito kota lo Yerusalem 
to soroga. Teto woluwo malaikati helihu-lihuwa 
ta heyimoa herameya. ?3 Teto woluwo umati 
lo mongowalao Allahuta'ala mohuhula ta 

tangguliyo nga'amila hetulade to soroga. Teto 
olo woluwo Allahuta'ala ta momutoa tawu 
nga'amila, woluwo roh lo tawu-tawuwala ta 
banari ta ma pilo'olimomoto Allahuta'ala. 
24Teto olo woluwo ti Isa hulude ode janjiya 
bohu wawu pulotio duhu-Liyo mo'osuci 

dusa lo manusiya. Duhu li Isa boyito 
hemopotunggulayi lo pasali u lebe mopiyoheo 
lo duhu le Habel. 

25 Po'opiyohu timongoli alihu timongoli 
mololimo o-Liyo ta hemobisala mayi boyito. 
Umati lo Israel ta heyimoa to huidu Sinayi 
ta dila yinawo mololimo suwara lo Pirimani 
u hemopoela mayi olimongoliyo to duniya. 
Timongoliyo dila mowali molahi monto 
talu lo Allahuta'ala, lebe-lebe lomao ito ta 
lo'odungohe o-Liyo lobisala mayi lonto soroga. 
26To wakutu umati lo Israel to huidu Sinayi, 
suwara lo Allahuta'ala lo'ohuhula duniya. Bo 
masatiya Tiyo lojanjiya odiye, “Pe'entapo 
Wau ma mohuhula dila bo wambao duniya bo 
hulunga olo.” 2? Pirimani lo Allahuta'ala boyito 
loloiya pe'entapo, deboliliyo mao nga'amila u 
pilopowali mayi lo Allahuta'ala ma huhulo-Liyo 
wawu yinggilo-Liyo mao, alihu u metola bolo u 
dila humuhulo. 

28 Ito lololimo lonto Allahuta'ala Yiladiya 
tuwawu u dila humuhulo. Wolo uodito, ito 
musi mosukuru wawu moibadati ode o-Liyo 
wolo hurumati wawu wohe moturuti mao 
kohondaki lo Allahuta'ala lohihilawo, 2? sababu 
Allahuta'ala ta hetubonto odelo tulu mo'opobu. 

1 2 1 Timongoli musi mototolianga turusi. 
2Tolimowa mao ta motihangata to 

olimongoli, openu tawu boyito dipo otawa 
limongoli, sababu ta lohutu odito woluwo 
ta lo'otolimo malaikati wolo udila otawaliyo. 
3 Toloma mao limongoli tawu-tawuwala ta 
heulunga to tutupa, debo odelo timongoli olo 
heulunga to tutupa odelo timongoliyo. Wawu 
toloma mao olo limongoli tawu-tawuwala ta 
hepohutu lo tawu suka-suka, sababu timongoli 
olo mowali pohutu lo tawu odito. 

4Nga'amila tawu musi mohurumati nika. 
Wawu ta lolai ta ma o dile dila mowali 
motuluhe wolo mongobuwa wuwewo ta dila 
dileliyo, odito olo mongobuwa ta ma ohiyalo 
dila mowali motuluhe wolo mongololai ta dila 
hiyaliyo. Sababu ta huloto wawu ta hepojinawa 
ma adiliyo lo Allahuta'ala. 

> Po'olaminga mao batanga limongoli to 
umotoliango doyi wawu popotu'ude lomao 
batanga limongoli lo u woluwo to olimongoli. 
Sababu Allahuta'ala loloiya odiye, “Wau dila ta 
momuli olemu meyalo molola olemu.” Odito 
loiya lo Allahuta'ala. € Sababu uwito, ito barani 
mobisala debo odelo u tula-tulade to kitabi 
odiye, “Allahuta'ala Eya ta moturungi olau; 
wau dila mohe, openu boli wolo u pohutuwo 
wolo tawu ode olau.” Odito u tula-tulade to 
kitabi. 7 Po'obilohe mao u hepohutuwo lo 
mongotauwa limongoli ta ma helopotunggulayi 
lo habari mopiyohe lonto Allahuta'ala ode 
olimongoli wololo tutumuli mongoliyo sambe 
yilate wawu dudui mao imani limongoliyo. 

8Ti Isa dila mobolio lonto u mulo-mulolo 
lomayi, masatiya sambe mololayita. ? Po'odaha 
timongoli lapalola lo tili-tililahepala lo pongajari 
u bebedawa lo u ma tilolimo limongoli. Aturu lo 
ualo dila mongohi huna wawu dila mopolotola 
hila lo ta hedudua aturu boyito, bo rahmati lo 
Allahuta'ala mopo'olotola hilanto. 

101to ta paracaya ode oli Isa Almasih, o 
tambati tuwawu u odelo tambati hepodutuwala 
kurubani ode Allahuta'ala. Wawu imamu ta 
hepohintawa to kema hepoibadatiyalo dila 
o haku monga kurubani to tambati boyito. 
11 To jamani li nabi Musa imamu da'a momaso 
mao ode huwali u laba-labatutu suci to 
kema hepoibadatiyalo delo-delo mao duhu 
lo kurubani pongambunguwa lo Allahuta'ala 
dusa. Wawu batanga lo binatangi ma deloliyo 
ode diluwari mota pobuwoliyo to tambati 
u molaminga mota to nga'amila kema lo 
tawu lo Israel. t? Odito olo ti Isa yilate to 
diluwari lo kota lo Yerusalem, alihu Tiyo 
mowali mopo'osuci lo umati-Liyo lo duhu-Liyo 
lohihilawo. 13 Sababu uwito, dulo ito monao 
mota modudunggaya wo-Liyo to diluwari 
lo kota wawu modutola u hehina lo tawu 
pe'epe'enta wo-Liyo. !#To duniya boti diyaluwo 
kota tuwawu u mowali potitatapuwanto. 
Ito hepololohe tambati u dungga-dungga 
mayi. 1> Dulo ito mopotunggulo kurubani ode 
Allahuta'ala moli oli Isa Almasih, deuwitoyito 
mosukuru lalayita wawu mongaku o-Liyo 
mowali Eyanto. !? Dila lipata mohutu u 
mopiyohu wawu motuturungiya, sababu 

kurubani u odito u mo'osanangi hila lo 
Allahuta'ala. 

17 Ta'ati mao mongotauwa limongoli wawu 
dungohi mao timongoliyo, sababu timongoliyo 
lololimo tugasi lonto Allahuta'ala momalihara 
jiwa limongoli wawu tugasi boyito mola 
yintuwo lo Allahuta'ala ode olimongoliyo. Wolo 
uodito, timongoliyo mowali moponao lo tugasi 
limongoliyo boyito wolo uhewengahe, sababu 
wonu timongoliyo hengulu-ngulua, uwito dila 
ohunaliyo olimongoli. 

18 Duayi mayi turusi ami, sababu ami 
yiyakini deu hila lami motulidu wawu 
ami ohila mokaraja uhetuwa-tuwawuwa 
wolo umopiyohu. t° Pohileu timongoli lebe 
to'otutuwa modua alihu Allahuta'ala ma hua 
momuo mayi dalala olau mohuwalingayi ode 
olimongoli. 

20 Allahuta'ala bungo lo udame ta 
lopotumulayi oli Isa Eyanto lonto kuburu wawu 
ta lopowali o-Liyo Diti da'a olanto himba- 
himba-Liyo. Duhu-Liyo ma lo'osah janjiya 
kakali u pilohutu lo Allahuta'ala wolanto. 21 Ami 
hepoduawa alihu Allahuta'ala mopoganapu 
olimongoli lo u mopiyohe nga'amila, alihu 
timongoli mowali mohutu u okohondakiya 
lo Allahuta'ala. Wawu Allahuta'ala mokaraja 
mao to delomo batanganto u mo'osanangi 
hila-Liyo moli oli Isa Almasih ta patuti pujiyola 
mololayita! Amin. 

22 Mongowutata ngoimani, pohileu alihu 
timongoli nga'amila sabari modungohe 
nasehatiu boti, sababu tuladu'u boti limbu- 

limbua da'a. #3 Paralu olo otawa limongoli 

deu wutatunto ngoimani te Timotiwus ma 
bilebasiyaliyo mayi lonto tutupa. Wonu tiyo hua 
monao mayi ode tambatiu, tiyo ma tiyangou 
mayi tou wau monao mayi ode olimongoli. 

24 Popotunggula mao salamu lami ode 
mongotauwa limongoli wawu ode nga'amila 
tawu ta tilulawoto Allahuta'ala. Salamu olo 
ode olimongoli lonto mongowutata ngoimani 
to lipu lo Italiya. 

25 Allahuta'ala ma mongohi mayi barakati ode 
olimongoli nga'amila. 


YAKOBUS 


1 Salamu lonto ole Yakobus wato lo 
Allahuta'ala wawu wato li Isa Almasih 
Eyanto ode nga'amila umati lo Allahuta'ala ta 

hetumula to kambungu lo tawu. 

2 Mongowutatu'u ngoimani! Wonu timongoli 
heodungga lo tili-tililahepala lo yimontalo, 
posukuru mola ode Allahuta'ala, 3 sababu 
otawa limongoli deu imani limongoli ujiyo 
lo Allahuta'ala alihu momungo lo usabari. 
4Hungo lo usabari, deuwitoyito timongoli 
ma mowali molimomoto wawu dila oilangiya 
lo uhetuwa-tuwawuwa. ? Wonu woluwo to 
wolota limongoli ta dila boti bijaki, tiyo musi 
mohile hikimati ode Allahuta'ala ta mongohi 
mayi ode timi'idu tawu wolo umura wawu 
dila mopotala lo hihile boyito. Wawu hihile 
odito boyito ma tolimo lo Allahuta'ala. € Tawu 
ta mohile dua musi mohile wolo imani wawu 
dila mowali bimbangi openu bo ngointi mao, 
sababu tawu ta bimbangi hilaliyo odelo buola 
to deheto oditomota odiyamayi hepoyitohu 
dupoto. 7 Tawu ta odito boyito dila hepoharapu 
mololimo wolo-wolo monto Eya. 8 Tawu ta 
tango-tango hilaliyo dila meduoto tutumuliyo. 

93 Wonu woluwo wutata ngoimani ta misikini, 
tiyo musi motiwengahu wonu popolanggato lo 
Allahuta'ala. 1? Odito olo wonu woluwo wutata 
ngoimani ta kaya, tiyo musi motiwengahu 
wonu po'opa lo Allahuta'ala sababu ta kaya 

ma moli odelo bunga lo huoyoto. 1! Tou 
matolodulahu ma mobutu mayi wawu ma 
mopatu, huoyoto ma mololante, tunggulo 
ma modudulahu bungaliyo wawu ma menggi 
ogagaliyo. Odito olo wolo ta kaya, mate to 
hungo usahaliyo. 

12 Mailuntungi ta mo'otahangi wolo usabari 
to delomo yimontalo, sababu wonu tiyo 
ma ilohasililiyo iluji lo Allahuta'ala, tiyo ma 
mololimo tutumula kakali u ma pilojanjiya lo 
Allahuta'ala ode ta motoliang-Iyo. 13 Wonu 
tawu ngota odungga lo yimontalo, tiyo 
dila mowali moloiya deu tiyo hegoda lo 
Allahuta'ala. Sababu Allahuta'ala dila o godawa 
lo u moleto wawu Tiyo olo dila hemogoda 
openu bo ngota mao. !#Timi-timi'idu tawu 
hegoda lo u otohilaliyo lohihilawo, tunggulo 
tiyo hededeoliyo wawu heopongaruwa lo u 
otohilaliyo boyito. !? Wonu u otohilawo boyito 
ma momungo, tiyo ma momungo mayi lo dusa 
wawu wonu dusa boyito ma molutu, tiyo ma 
momungo mayi lo mawutu. 

16 Mongowutata ngoimani ta otoliangu'u, 
po'odaha timongoli lapalolo. 1” Nga'amila 
u mopiyohu wawu barakati u molimomoto 
asaliliyo lonto soroga lolaheyi lonto Allahuta'ala 
ti Papa bungo lo nga'amila tinelo. Tiyo dila 
ta mobolio, dila odelo wolilu bobolia lalayita. 
18 Kohondaki lo Allahuta'ala lopowali mayi 
olanto loli Pirimani-Liyo u banari, alihu ito 
mowali ta uda-uda'a to wolota lo nga'amila u 
pilopowali-Liyo. 

19 Mongowutata ngoimani ta otoliangu'u, 
po'oelawa mao limongoli pasali boti: Timi'idu 
tawu musi mopo'odata modungohu bo 
mongilangi u mobisala wawu dila motuala 
moyingo. 20 Yingo lo manusiya dila momungo lo 
u mopiyohu ngointi mao to talu lo Allahuta'ala. 
21 Sababu uwito, pomaiya mao monto batanga 
limongoli nga'amila u kotoro wawu u moleto 
wawu tolimowa mao wolo umolumboyoto 
Pirimani u ma pomu-pomulo to delomo hila 
limongoli wawu u kawasa moposalamati jiwa 
limongoli. 

22Timongoli musi mongamali mao 
Pirimani wawu dila bo hedungohe mao, 
sababu wonu odito, timongoli mongakali 
batanga limongoli lohihilawo. 23 Tawu ta bo 
hemodungohe Pirimani lo Allahuta'ala wawu 
dila hemongamali mao to tutumuliyo, tiyo 
odelo tawu ngota ta hemopo'obilohe lakuliyo 
lohihilawo to linggiluwa. 2? Tou tiyo lomiloheo 
lakuliyo to linggiluwa boyito, tiyo ma lonao 
wawu lakuliyo ma ngointa ilolipataliyo. 2? Bo 
titalotita ta mobalajari lo hukum lo Allahuta'ala 
u molimomoto wawu u mo'omaradeka to tawu 
wawu tiyo mo'olohu mongamali mao hukum 
boyito, tiyo ma mowali untungi wonu tiyo 
dila bo modungohu wawu lapatao molipatao 
Pirimani boyito. 

26 Wonu tawu ngota hemonganggapu tiyo 
ta'ati ode Allahuta'ala bo tiyo dila mokawasa 
dilaliyo, tiyo hemongakali batangaliyo 
lohihilawo wawu ma lowali dila ohunaliyo 
ta'atiliyo ode Allahuta'ala boyito. ?” Ta'ati 

u beresi wawu u dila o tambio to talu lo 
Allahuta'ala ti Papanto, deuwitoyito moturungi 
mao ta didu o tilo wawu didu o tiyamo wawu 
mongojanda tou timongoliyo hesusawa wawu 
modaha batanga alihu dila o tambia lo duniya. 
2 1 Mongowutatu'u ngoimani, timongoli 
ma paracaya ode oli Isa Almasih Eya 

ta masahuru. Sababu uwito, dila mowali 
timongoli mopobebedawo lo tawu dadasari to 
owoluwo lo tawu boyito u ontonga limongoli. 
2 Odelo wonu woluwo tawu ngota momaso 
mayi moibadati pe'epe'enta wolimongoli 
pake-pake mayi hualimo hulawa meyalo bo'o 
gaga wawu woluwo olo lonao mayi ta misikini 
pake-pake mayi lo kayini hea'antuluwa. 
3 Wawu timongoli hepohurumatiya tawu ta 
hepakeya u gaga wawu hepoloiyawa mao 
odiye, “Tuwani, ma toduwola motihuloa to 
tambati mopiyohe boti.” Bo ode ta misikini 
timongoli hepoloiyawa mao odiye, “Tihula 
mota temota!” meyalo “Potihulo'olo to talohe 
boti to tibawa lo oatu'u.” “Wolo loiya odito 
timongoli ma lopobedawo lo tawu to delomo 
hila limongoli wawu wolo pikirangi dila banari, 
timongoli ma tilala loharaga to tawu. 

> Mongowutata ngoimani ta otoliangu'u, 
dungohi limongoli: Allahuta'ala lolulawota ta 
heanggapuwo lo ta to duniya misikini lowali 
kaya to delomo imani wawu ma mololimo 
bahagiyangi to Yiladiya u ma pilojanjiya lo 
Allahuta'ala ode tawu-tawuwala ta motoliango 
Allahuta'ala. 6 Bo timongoli ma helohina ta 
misikini, padahali ta hekayawa ta helopo'osusa 

olimongoli wawu helopodulohu olimongoli ode 
oli hakimu. 7 Timongoliyo hemohina tangguli 
Isa Almasih u mopiyohu u tilolimo limongoli 
lonto Allahuta'ala. 

8Woluwo hukum u uda'a lonto Yiladiya lo 
Allahuta'ala u tula-tulade to kitabi odiye, 
"Otolianga mao ta titiliya woli mongoli odelo 
timongoli motoliango batanga limongoli 
lohihilawo.” Odito u tula-tulade to kitabi. 
Wonu timongoli moponao lo hukum boyito, 
timongoli ma lohutu u mopiyohu. ? Bo wonu 
timongoli mopobebedawo lo tawu, timongoli 
lohutu dusa wawu timongoli ma lopatato 
lolambanga hukum lo Allahuta'ala. 10 Titalotita 
ta ta'ati to nga'amila hukum lo Allahuta'ala bo 
tala tuwawu lo hukum boyito dila ilamaliliyo, 
tiyo ma ilototala to nga'amila hukum boyito. 
11 Hukum lo Allahuta'ala loloiya, dila pojina 
wawu dila olo pohinggi nyawa lo tawu. Bo 
wonu timongoli dila lojina bo timongoli lohinggi 
nyawa lo tawu, timongoli ma lolambanga 
hukum lo Allahuta'ala boyito. 17 Wolo uodito, 
pobisala mao wawu potihutu mao timongoli 
odelo tawu-tawuwala ta ma hukumaniyo 
lo Allahuta'ala moturuti mao hukum u 
mo'omaradeka to tawu. VP Allahuta'ala 
mohukumani to tawu ta dila o ponu wawu 
toliango wolo udila mongohi mao ponu wawu 
toliango ode tawu boyito. Bo tawu ta o 
ponu wawu toliango dila mo'otapu hukumani 
bo mo'otapu ponu wawu toliango monto 
Allahuta'ala. 

14 Mongowutatu'u ngoimani, dila ohunaliyo 
wonu tawu ngota moloiya deu tiyo o imani, 
padahali imaniliyo boyito dila heamaliyoliyo. 
Imani odito boyito dila mambo moposalamati 
oliyo. 1? Odelo wonu woluwo wutata ngoimani 
ta lolai meyalo tabuwa ta dila o kayini wawu 
dila o ualolo tou ngohuyi-ngohuyi. t€ Wawu 
tawu ngota to wolota limongoli loloiya mao 
ode oliyo odiye, "Yio ma mowali monao wolo 
udame, pomake mola kayini mohulodu wawu 
pongalo sambe mobutuhu!” Bo tiyo dila 
longohi mao wolo-wolo ode wutata ngoimani 
boyito: uwito diyaluwo mao hunaliyo. 17 Odito 
olo pasaliliyo wolo imani: Wonu imani dila 
heamaliyolo, imani boyito mate. 

18 Bo tantu woluwo ta moloiya mayi odiye, 
"To olemu o imani wawu to olau o amaliliyo.” 
Wau ma molametao oliyo odiye, "Popobilohe 
mayi ode olau imanimu u dila o amaliliyo 
wawu wau ma mopobiloheyi olemu imaniu 
moli nga'amila amaliu.” 19 Yio paracaya deu 
Allahuta'ala bo tuwawu. Uwito mopiyohu. Bo 
lati-latiyala olo paracaya lo pasali boyito wawu 
timongoliyo hepolopala. 2? Weyi timongoli 
manusiya ta mohulodu! Masatiya musi otawa 
mao limongoli deu imani u dila o amaliliyo 
dila o hasililiyo wolo-wolo. Uwito u ma 
polametu'u mao ode tawu boyito. ?1Ti nabi 
Ibrahim ti papanto pilopobanari lo Allahuta'ala 
dadasari to amaliliyo tou tiyo lohudu mola 
ode Allahuta'ala te Ishak walaiyo lowali 
kurubani. 2? Wolo uodito, mopatato olimongoli 
deu imani hemokaraja pe'epe'enta wolo 

amaliliyo wawu moli amaliliyo boyito imani 
mowali molimomoto. 23 Ma leganapu ayati 

to kitabi odiye, "Te Ibrahim paracaya ode 
Allahuta'ala, tunggulo tiyo lowali tawu banari 
to talu lo Allahuta'ala.” Odito u tula-tulade 

to kitabi. Wawu ti nabi Ibrahim hetanggula 
lo tawu sahabati lo Allahuta'ala. 24 Wolo 
uodito, mopatato olimongoli deu manusiya 
popobanariyo lo Allahuta'ala sababu amaliliyo 
wawu dila bo sababu imaniliyo wambao. 

25 Qdito olo woli Rahab tabuwa suntali. 
Tiyo pilopobanari lo Allahuta'ala, sababu tiyo 
lololimo wawu lopotuao to beleliyo tawu dulota 
ta ilahula lo tawu lo Israel wawu timongoliyo 
tilurungiyaliyo lonao wolo salamati loli dalala 
Wuwewo. 

29 Odelo batanga wonu dila o roh, batanga 
boyito mate, odito olo imani u dila o amaliliyo, 
imani boyito mate. 

1 Mongowutatu'u ngoimani, dila po'odatawa 

to wolota limongoli ta ohila mowali guru, 
sababu ototayi mao limongoli deu guru 
odelo ami mola parakisa lo Allahuta'ala 
lebe motulete mao wolo ta wuwewo. ? To 
olanto nga'amila ngohuntuwa u tatalawa, 
titalotita ta dila ototala to delomo loiyaliyo, 
tiyo tawu ngota molimomoto ta mambo 
mokawasa nga'amila batangaliyo. 3 Wonu 
wadala ma wango-wangodu, wadala boyito 
ma moturuti kohondakinto. Wolo dalala 
odito ito mowali mongaturu nga'amila 
ilanggangiyo. #Po'obilohe mao kakapaliyalo: 
Openu damanga da'a wawu hepopokoliyo'o lo 

dupota da'a, bo mowali aturuwo lo kamudi 

u kikia da'a moturuti mao kohondaki lo ta 
wuli-wulilo. > Odito olo wolo dilanto: Openu 
kikio, bo tiyo hemotisombongi. Po'obilohe 
mao tulu: Openu kikio, bo tiyo mowali 
mo'opobu oayuwa da'a. £ Dila mo'otambio 
wawu bungo lo tili-tiliiahepala lo udila 

banari to delomo batanganto. Wawu dila 

olo odelo tulu lonto naraka u mo'opobu 
nga'amila tutumulunto. 7 Nga'amila binatangi 
u molinggelo, buburungiyalo, bibinatangiyala 
healapa wawu bibinatangiyala to deheto, 
mowali po'oluwamolo wawu ma pilo'oluwamo 
lo manusiya. 3 Bo diyaluwo ngota mao ta 
mowali mopo'oluwamo dila. Dila odelo barangi 
tuwawu u moleto u dila mowali kawasalo wawu 
polu-polu lo racungi u mo'opate. ? Wolo dila ito 
momuji Allahuta'ala Eya ti Papanto wawu wolo 
dila olo ito mola'anati manusiya ta pilopowali 
lo Allahuta'ala odelo gambari-Liyo. 1? Monto 
tunggilo mokaluwari mayi loiya u mowali 
barakati ode tawu wuwewo wawu monto 
tunggila olo mokaluwari mayi loiya mola'anati 
to tawu. Mongowutatu'u ngoimani, pasali 
odiye boti dila mowali! 11 Taluhe mopa'ato 
wawu u dila mopa'ato dila tumoloheyi 
pe'epe'enta monto mato lo taluhe tuwawu. 

12 Mongowutatu'u ngoimani, bungo lo ara dila 
momungo mayi lo jayitun wawu bungo lo 
angguru dila momungo mayi lo ara. Odito olo 
mato lo taluhe mopanggelo dila mopotoloheyi 
lo taluhe u dila mopanggelo. 

13 Titalotita to wolota limongoli ta bijaki 
wawu o akali, tiyo musi mopopatatayi lo 
amaliliyo to delomo nga'amila tutumuliyo wolo 
hilawo mopa. 1#Wonu timongoli mohihiya, 
mongongota nyawa wawu hemopouda'a 
lo batanga limongoli lohihilawo, dila 
hepotisombongi wawu dila hepohimbulo 
mobutola wolo u banari. 1? Uwito dila hikimati 
u lonto Allahuta'ala bo lonto duniya, lonto 
napusu lo manusiya wawu lonto lati-latiyalo. 
16 Sababu toutonu u woluwo o hihiya wawu 
mopouda'a lo batanga lohihilawo, teto woluwo 
buluhuto wawu tili-tiliiahepala u moleto. 

17 Bo hikimati u lonto yitato asaliliyo lonto 
Allahuta'ala wawu motohilawo lo udame, 
molumboyoto, turuti, adili wawu dila munapiki, 
polu-polu lo toliango wawu tili-tililahepala lo 
huhutu mopiyohu. t8 Tawu ta hemopodame lo 
tawu lopomuayadu to delomo udame wawu 
lomungo lo u banari. 
4 1 Asali lo lohuluwa wawu popateya to 
wolota limongoli, deuwitoyito monto 
napusu u wawahuwa to delomo batanga 
limongoli. ? Woluwo u otohila limongoli bo 
dila motapu limongoli, lapatao timongoli 
mohinggi nyawa lo tawu. Timongoli mohihiya 
bo timongoli dila mololimo u hepatujuwo 
limongoli, lapatao timongoli molohuluwa wawu 
mopateya. Timongoli dila lololimo wolo-wolo, 
sababu timongoli dila lodua. 3 Meyalo timongoli 
hepoduawa bo timongoli dila lololimo wolo- 
wolo, sababu dua limongoli tilala. U hepohile 
limongoli boyito bo ma pomake limongoli 

moposanangi lo napusu limongoli. “Weyi 
timongoli ta dila ta'ati ode Allahuta'ala! Ototayi 
mao limongoli deu mosahabatiya wolo napusu 
lo duniya momusuwa wolo Allahuta'ala. Wolo 
uodito, titalotita ta mowali sahabati lo napusu 
lo duniya, tiyo lopowali lo batangaliyo musu 
lo Allahuta'ala. ? Dila heanggapuwa kitabi dila 
o alasani loloiya deu Roh lo Allahuta'ala u 
pilopotambati-Liyo mayi to delomo batanganto 
motohilawo deu ito bo ta'ati ode o-Liyo. ? Bo 
barakati u yilohi mayi lo Allahuta'ala ode 
olanto lebe uda'a. Sababu uwito, to kitabi 
woluwo olo tula-tuladu odiye, "Allahuta'ala 
molawani ta sombongiyolo, bo Tiyo mongohi 
barakati ode ta mopo'opa lo batangaliyo.” 
Odito u tula-tulade to kitabi. 

7Pota'aluku mola ode Allahuta'ala wawu 
lawani mao Ibilisi, alihu tiyo molola mao 
olimongoli. 8 Po'ombide mola ode Allahuta'ala 
wawu Tiyo ma mopoembideyi ode olimongoli. 
Weyi timongoli tawu-tawuwala ta heodusawa, 
poposuciya mao olu'u limongoli! Weyi 
timongoli ta hetangowa hilaliyo, poposuciya 
mao hila limongoli! ° Potile'ele'elo timongoli, 
potiwolola mola wawu hiyongolo. Ganti mao i'i 
limongoli lo hiyongo wawu wengahi mongoli 
ganti mao lo wololo. t? Po'opa mola batanga 
limongoli to talu lo Eya wawu timongoli ma 
popolanggato-Liyo mayi. 

11 Mongowutatu'u ngoimani, dila pohihinawa. 
Titalotita ta mohina meyalo mopotala lo 
wutatiyo ngoimani, tiyo mopotala lo hukum lo 
Allahuta'ala. Tawu boyito dila loturuti hukum lo 

Allahuta'ala bo ma lotitiwali hakimu lo hukum 
boyito. 1? Hukum lo Allahuta'ala asaliliyo lonto 
Allahuta'ala ta o haku momuto'o wawu Tiyo 
kawasa moposalamati wawu mopolopu. Bo 
timongoli dila o haku wawu kawasa mopotala 
lo ta to tili limongoli. 

13 Weyi timongoli ta hepoloiyawa odiye, 
"Yintiye boti meyalo lombu ami ma monao ode 
kota tuwawu wawu tetomota ami ma motitola 
ngotawunu modahangi wawu mo'otapu 
untungi.” 14Timongoli ta hepoloiyawa odito 
musi moela deu dila otawa limongoli wolo 
u ma mowali lombu meyalo wolo u ma 
mowali to tutumuli mongoli. Tutumuli mongoli 
tutuwawuwa odelo polo'o u woluwo ngope'e 
mola lapatao ma moli. !?U banari timongoli 
musi moloiya odiye, "Wonu okohondakiya lo 
Eya, ami ma tumumulo wawu mohutu u odito 
wawu u odiya.” Odito u musi loiya limongoli. 
16 Bo masatiya timongoli hepotisombongiya 
to delomo niyati limongoli lohihilawo wawu 
nga'amila boyito tilala. 

17 Wolo uodito, tawu ngota ta motota wololo 
tiyo musi mohutu u mopiyohu wawu dila 
pilohutuliyo, tiyo lohutu dusa. 

1 Ototayi mao, weyi timongoli ta hekayawa: 
5 Hiyongolo wawu ponguwatio lomola, 
sababu usikisa u ma medungga to olimongoli. 
2 Harata limongoli ma lorusa wawu pakeyangi 
limongoli ma ila lo buhuo. 3 Hulawa wawu tala'a 
limongoli ma tila-tilato. Wawu tatiyo boyito ma 
mowali poela wawu tuwoto olimongoli wawu 
ma mongantulu batanga limongoli, odelo tulu 

mongantulu uhetuwa-tuwawuwa to dulahu 
ukiyama. Timongoli ma helohimoa harata 
wimbi-wimbidu pulito jamani boti. 4 Ototayi 
mao, ma ilodungohe lo Allahuta'ala Eya ta 
laba-labatutu kawasa wuwatio tawu-tawuwala 
ta hepokarajawa to ilengi limongoli ta dila 
hebayariya limongoli gajiliyo. ° Timongoli 
hetumula hesanangiya to duniya boti wawu 
nga'amila u otohila limongoli ma lotapu 
limongoli. Timongoli debo odelo binatangi 
hepo'olingohuwoliyo tou dipo medungga 
wakutu pongolotaliyo. “Timongoli ma 
lohukumani to tawu, hiyambola ma lohinggi 
nyawa lo tawu ta banari, padahali tiyo dila 
lolawani olimongoli. 

7Wolo uodito mongowutatu'u ngoimani, 
posabari mola timongoli sambe ode 
podudungga mayi li Isa Eya. Po'obilohe 
mao limongoli: Ta momengila wolo usabari 
yima-yima didi, alihu tiyo mowali molude 
wawu lapatao tiyo wolo usabari olo yima-yima 
hasili lo ilengiliyo u oharaga oliyo. 3 Timongoli 
olo musi mosabari wawu mopo'olotola hilawo, 
sababu wakutu podudungga mayi li Isa Eya 
ma membidu. 

93 Mongowutata ngoimani, dila popopotalawa 
alihu timongoli dila mo'otapu hukumani monto 
Allahuta'ala. Ototayi mao, Ta mohakimu 
manusiya ma ngope'e medungga mayi. 

10 Mongowutata ngoimani, dudui mao usabari 
wawu hepilodutoliyo ususa lo mongonabi 

ta helopotunggulo Pirimani lo Allahuta'ala 
Eya. 1t Ototayi mao, ito hepolanggula ta ma 

helodutola ususa ta mailuntungi. Timongoli ma 
helo'odungohu wololo ti nabi Ayub helodutola 
ususa wawu ma otawa limongoli olo wolo u 
siladiya mao lo Allahuta'ala Eya oliyo, sababu 
Allahuta'ala Eya polu-polu lo ponu wawu 
toliango wawu mura hila-Liyo. 
1? Mongowutatu'u ngoimani, to yitato 
unga'amila dila potadiya timongoli 
wolo uhemolanggula soroga meyalo 
wolo uhemolanggula huta meyalo wolo 
uhemolanggula uwewo mao. Wonu o'o, 
poleleya mao limongoli o'o; wawu wonu dila, 
poleleya mao limongoli dila, alihu timongoli 
dila mololimo hukumani monto Allahuta'ala. 
13 Wonu woluwo to wolota limongoli ta 
hedutola ususa, lebe mopiyohu tiyo modua. 
Wawu wonu tawu ngota mengahu, tiyo 
lebe mopiyohu momanyanyi losukuru ode 
Allahuta'ala. 17 Wonu woluwo tawu ngota 
to wolota limongoli ta mongongoto, lebe 
mopiyohu tiyo motiyangayi mongotauwa lo 
jama'ati modua mao oliyo wawu momadetao 
lo yinulo oliyo to delomo tangguli Isa Eya. 
15 Dua wolo uyiyakini ode oli Isa Eya, ma 
mo'oluli ta mongongota boyito wawu ti Isa Eya 
ma mopobongu oliyo. Wawu wonu tiyo ma 
lohutu dusa, dusaliyo ma ambunguwo lo Eya. 
169 Wolo uodito, timongoli musi moa'akuwa 
to dusa limongoli wawu moduduawa alihu 
timongoli moluli. Dua lo ta pilopobanari lo 
Allahuta'ala, uda'a da'a kawasaliyo wawu 
woluwo olo hasililiyo. (Ti nabi Eliya yito 
manusiya biyasa odelo ito. Tiyo ma lodua wolo 

uto'otutuwa, alihu didi dila modehu wawu didi 
olo dila lodehu tolotawunu wawu wolomo hula. 
18 | apatao tiyo lodua poli wawu didi ma lodehu 
mayi wawu pilomulo ma tilumumulayi lonto 
huta. 

19 Mongowutatu'u ngoimani, wonu woluwo to 
wolota limongoli ta mobale monto dalala banari 
wawu woluwo tawu ta mowali mopotobati 
mayi oliyo, 2? ototayi mao: Titalotita ta mowali 
mopotobati to tawu ta lobale lonto dalala 
banari, tiyo ma moposalamati lo jiwa lo 
tawu boyito monto mawutu wawu moheutao 
dusaliyo u ngohuntuwa. Salamu lami, Yakobus 


1 PETRUS 


1 1 Salamu lonto ole Petrus rasul li Isa 
Almasih ode ta hetumula to kambungu 

lo tawu to propinsi lo Pontus, to propinsi 

lo Galatiya, to propinsi lo Kapadokiya, to 
propinsi lo Asiya wawu to propinsi lo Bitiniya, 
deuwitoyito tawu-tawuwala ta ma tilulawoto 
Allahuta'ala ti Papanto motu'ude wolo 
niyati-Liyo tou duniya dipo pilopowali-Liyo, 
alihu ito mowali umati ta piloposuci lo Roh lo 
Allahuta'ala wawu alihu ito mowali ta'ati wawu 
dusanto mowali suci loli pulotio duhu li Isa 
Almasih. Rahmati, udame wawu usanangi ma 
wohi mayi lo Allahuta'ala ode olimongoli wolo 
umolelebeya. 2(1:1) 

3 Patuti pujiyolo Allahuta'ala ti Papa li Isa 
Almasih Eyanto! Allahuta'ala otutu mopiyohe 
da'a hila-Liyo, tunggulo Tiyo longohi mayi 
tutumula bohu ode olanto. Wawu loli obobongu 
mayi li Isa Almasih lonto kuburu, ito hetumula 
wolo uyiyakini #“mololimo bahagiyangi to 
barakati u tilahu mao lo Allahuta'ala to soroga 
ode olimongoli. Barakati u pilojanjiya lo 
Allahuta'ala boyito kakali, molimomoto wawu 
dila ta momoli mao. ?Timongoli dahaliyo 
lo kawasa lo Allahuta'ala moli imani ode 
oli Isa Almasih, alihu timongoli mololimo 
usalamati u ma sisiyapu popopatato-Liyo mayi 
lo Allahuta'ala to pulito jamani. 


1 PETRUS 1.6-12 2 


6 To pasali boti potiwengahe mola timongoli, 
openu masatiya boti timongoli musi 
mo'otoduwo tili-tiliiahepala lo yimontalo to 
wakutu ngointa mola. 7 Imani limongoli heujiyo 
lo Allahuta'ala odelo hulawa heujiyoliyo lo 
tulu, alihu mowali mopatato timongoli otutu 
paracaya ode oli Isa Almasih meyalo dila. 
Wonu ma lopatato imani limongoli to'otutuwa, 
timongoli ma mo'otapu puji wawu hurumati 
wawu popolanggato lo Allahuta'ala to dulahe 
ti Isa Almasih mohuwalingayi. 3 Timongoli 
motoliangi Isa Almasih, openu timongoli 
dipo lo'onto o-Liyo. Wawu openu masatiya 
timongoli dipo lo'onto o-Liyo, bo timongoli 
paracaya ode o-Liyo wawu hewengahe da'a 
wolo udidu mowali tanggu-tanggulo mao, 

9 sababu patuju lo imani limongoli, deuwitoyito 
jiwa limongoli salamati, bolo ngope'e mola ma 
tolimo limongoli. 

10 Mongonabi ma lopotunggulayi lo rahmati 
lo Allahuta'ala u mo'osalamati olimongoli 
wawu timongoliyo ohilawo da'a momarakisa 
wawu mongarati usalamati boyito. 11 Roh li Isa 
Almasih ma lopotunggulayi loli olimongoliyo 
tomimbihu sikisa u ma dutola-Liyo wawu 
umasahuru u ma tolimo-Liyo lapatiyo mao leto. 
Timongoliyo o hilawo da'a mongarati omoluwa 
wawu wololo pasali boyito ma mowali. t? Bo 
Allahuta'ala ma lopotunggulao ode mongonabi 
deu u hepopotunggulo limongoliyo boyito dila 
ode batanga limongoliyo lohihilawo bo ode 
olimongoli ta hedunggawa mayi. Bo masatiya 
habari mopiyohe lonto Allahuta'ala ma 

tilunggulayi ode olimongoli loli olimongoliyo ta 
hekawasawa lo Roh lo Allahuta'ala ta ilahula 
mayi lo Allahuta'ala lonto soroga. Malaikati olo 
ohila mongotota habari u ma tilunggulayi ode 
olimongoliyo boyito. 

13 Sababu uwito, poposiyapuwa lomao 
batanga limongoli. Kawasayi mao batanga 
limongoli wawu potiyiyakini mola da'a 
deu barakati ma wohi mayi lo Allahuta'ala 
ode olimongoli to dulahe ti Isa Almasih 
mohuwalingayi. 1#4Potumulao wolo uta'ati ode 
Allahuta'ala wawu dila mao turuti napusu Uu 
kawa-kawasa olimongoli tou timongoli dipo 
motota lo Allahuta'ala. 1?Timongoli musi suci 
to delomo uhetuwa-tuwawuwa u hepohutuwo 
limongoli, sababu Allahuta'ala ta loibode 
olimongoli suci. 1? Odelo woluwo Pirimani 
tula-tuladu to kitabi odiye, “Timongoli musi 
tumumula suci sababu Wau suci.” Odito 
Pirimani lo Allahuta'ala. 

17 Ngohilayao timongoli hehangata to 
duniya, timongoli musi tumumula mohe lo 
Allahuta'ala, sababu Tiyo ta heibode limongoli 
ti Papa, Tiyo ta mohakimu nga'amila huhutu 
lo manusiya wolo udila mopobebedawo lo 
tawu. 18 Otawa limongoli deu timongoli ma 
pilopomaradeka lo Allahuta'ala lonto tutumuli 
mongoli u dila ohunaliyo u yilarisiya mayi 
limongoli lonto mongotiyombu limongoli. 
Omo-omolu timongoli odelo ta hetutupawa, 
lapatao timongoli ma tilolotaliyo dila lo barangi 
tuwawu u mowali binasa odelo tala'a wawu 
hulawa. t° Bo timongoli ma tilolotaliyo lo 

barangi tuwawu u oharaga da'a, deuwitoyito 
opopate li Isa Almasih to salipu u odelo 
kurubani lo himba u molimomoto. 2? Opopate 
li Isa Almasih to ayu salipu, ma niliyati mayi 
lo Allahuta'ala tou duniya dipo pilopowali-Liyo. 
Wawu to pulito jamani ma pilopopatatayi lo 
Allahuta'ala alihu timongoli salamati. ?! Loli oli 
Isa Almasih timongoli ma lowali paracaya ode 
Allahuta'ala ta ma lopobongu mayi oli Isa lonto 
kuburu wawu lopomasahuru o-Liyo, tunggulo 
timongoli paracaya ode Allahuta'ala wawu bo 
ode o-Liyo olo timongoli hepoharapuwa. 

22 Timongoli ma loposuci lo batanga limongoli 
wawu lota'ati ubanari, tunggulo timongoli 
mowali mopowujudu mao lo toliango u 
mohutato wolo hilawo motulidu wawu ihilasi. 
Uwitolo sababuliyo timongoli musi otutu 
mototolianga. 23 Timongoli ma lowali manusiya 
bohu ta dila pilotutuliyo loli manusiya ta 
mowali binasa, bo loli Pirimani lo Allahuta'ala 
u kakali, u mo'otumulo wawu u dila moli. 

24 Odelo woluwo tula-tulade to kitabi Pirimani 
odiye, "Nga'amila manusiya ta hetumula 
odelo huoyoto wawu nga'amila ogagaliyo 
odelo bunga lo huoyoto. Wonu huoyota boyito 
mololante, bungaliyo olo ma mobuyuhuto. 
25 Bo Pirimani lo Allahuta'ala Eya dila ta 
momoli mao.” Odito Pirimani lo Allahuta'ala 
wawu Pirimani boyito u ma tilunggulayi ode 
olimongoli. 
2 1 Pomaiya mao monto olimongoli nga'amila 
u moleto, mongakaliya, munapiki, 
mohihiya wawu dila pohina to tawu. ? Potitiwali 

mao odelo ta boheli pilotutuliyo mayi ta lalayita 
ohilawo mondgilu tabu lo tutu u asli wawu 
rohani, alihu imani limongoli ode usalamati 
ngohuyi-ngohuyi mayi heoduhenga 3 sababu 
timongoli lohihilawo ma helo'orasa deu otutu 
Eya mopiyohu. 

4Ponao mao ode oli Isa botu u tumu-tumulo 
u pilomai lo manusiya, bo u tilulawoto 
wawu u oharaga da'a to talu lo Allahuta'ala. 
3Timongoli olo odelo botu-botuwala hetumula 
u pomake lo Allahuta'ala momongu bele-Liyo 
u rohani. Timongoli olo odelo mongoimamu 
suci ta mongohi mola kurubani u rohani u 
mo'osanangi hila lo Allahuta'ala moli oli Isa 
Almasih. To kitabi woluwo tula-tuladu Pirimani 
odiye, “Ototayi mao: Wau ma lopodutu mao 
to kota lo Yerusalem botu tuwawu u bohuliyo, 
u ma tilulawotu-U wawu u oharaga da'a. 
Tawu ta paracaya ode o-Liyo dila ta mole'e.” 
Odito Pirimani lo Allahuta'ala. 7 Botu boyito 
oharaga da'a ode olimongoli ta paracaya. 
Bo ode olimongoliyo ta dila paracaya, ma 
mowali ganapu Pirimani u tula-tulade to kitabi 
odiye, "Botu u ma pilomai lo ta hepomeseliya 
ma lowali botu ohunaliyo da'a. 3 Botu boyito 
ma heilotedua lo tawu wawu u ma lo'odehe 
olimongoliyo.” Odito Pirimani lo Allahuta'ala. 
Timongoliyo ma leleteduo, sababu timongoliyo 
dila ta'ati to Pirimani lo Allahuta'ala. Odito 
u ma tilantu mayi lo Allahuta'ala tomimbihu 
timongoliyo. 

9 Bo timongoli bangusa ta tilulawoto 
Allahuta'ala. Timongoli olo mongoimamu lo 

Yiladiya lo Allahuta'ala, bangusa ta suci wawu 
umati lo Allahuta'ala lohihilawo, alihu timongoli 
mopololadeo lo huhutu lo Allahuta'ala u 
mo'oherani. Tiyo ta ma loibodeyi olimongoli 
lokaluwari mayi monto umodiolomo ode 
umobango u ajayibu. 1?Timongoli omo-omolu 
mayi dila umati lo Allahuta'ala, bo masatiya ma 
lowali umati-Liyo. Omo-omolu mayi timongoli 
dipo lololimo ponu wawu toliango Allahuta'ala, 
bo masatiya timongoli ma lololimo. 

11 Mongowutata ngoimani ta otoliangu'u, wau 
monasehati mayi olimongoli alihu timongoli 
tawu ta hehangata to duniya dila moturuti 
napusu lo tawu ta hepotoloduniyawa u 
lalayita lalawaniya wolo jiwa. 12 Po'opiyohe 
mao nga'amila huhutu limongoli to wolota 
lo ta dila motota lo Allahuta'ala, alihu wonu 
timongoliyo mohina olimongoli deu timongoli 
tawu moleto, timongoliyo debo tatapu ma 
mongaku deu huhutu limongoli mopiyohu tou 
timongoliyo mo'onto mao huhutu limongoli 
boyito, tunggulo timongoliyo ma momuji 
Allahuta'ala to dulahe podudungga-Liyo mayi. 

13 To delomo tanggulo Eya, pota'aluku mao 
timongoli ode nga'amila ta hedihima ukawasa, 
deuwitoyito ti kayisar ta molanggato to 
wolota lo ta hedihima ukawasa !? meyambo ti 
gubornur ta tilunggoi kayisar mohukumani ta 
lohutu u moleto wawu momuji mao ta lohutu 
u mopiyohu. t° Kohondaki lo Allahuta'ala ode 
olimongoli, deuwitoyito alihu tawu-tawuwala 
ta dila heowutoa wawu hehulode ma mepo'oyo 
sababu huhutu limongoli u mopiyohu. 

19Timongoli tawu maradeka. Bo dila mao 
popohunawa omaradeka limongoli boyito 
moheuta u moleto, bo potumulao timongoli 
mowali wato lo Allahuta'ala. 17 Haragayi mao 
tawu nga'amila wawu otolianga mao nga'amila 
mongowutata ta paracaya ode oli Isa Almasih. 
Pohe mao lo Allahuta'ala wawu hurumatiya 
mao ti kayisar. 

18 Weyi timongoli mongowato, ta'ati mao 
tuwani limongoli wolo hurumati to'otutuwa, 
dila bo ode ta mopiyohe haleliyo wawu ta 
molumboyoto, bo ode ta moleta haleliyo ode 
olimongoli olo. 1? Allahuta'ala ma mongohi 
mayi barakati ode tawu ngota ta lalayita 
hemoela kohondaki lo Allahuta'ala, openu tiyo 
duto-dutola ususa wawu hemo'oalami u dila 
adili. 2? Wonu timongoli hesabariya mololimo 
wumbadu sababu timongoli lohutu u tilala, 
uwito dila patuti pujiyolo. Bo wonu timongoli 
hesabariya modutola ususa sababu lohutu 
u mopiyohu, Allahuta'ala ma mongohi mayi 
barakati ode olimongoli. 2! Uwito u piloibode 
mayi lo Allahuta'ala olimongoli. Ti Isa Almasih 
lohihilawo ma lodutola usikisa alihu timongoli 
salamati. Wawu huhutu-Liyo boyito u musi 
dudua limongoli. 22Ti Isa dila pe'enta mao 
lohutu dusa wawu diyaluwo olo ngota mao 
ta lo'odungohe o-Liyo lohimbulo. 23 Tou Tiyo 
hepopuwayowa lo tawu, Tiyo dila momalasi. 
Tou Tiyo duto-dutola usikisa, Tiyo dila 
hemoyingo. Tiyo bo hemohudu mola nga'amila 
masa'ala-Liyo ode Allahuta'ala hakimu ta 
adili. 24Ti Isa lohihilawo ma lomota nga'amila 

dusanto to delomo batanga-Liyo tou Tiyo to 
ayu salipu, alihu ito mowali bebasi monto 
kawasa lo dusa wawu ito tumumula moturuti 
mao obobanari lo Allahuta'ala. Nga'amila pali li 
Isa, uwito u lo'oluli olimongoli. 2? Omo-omolu 
timongoli odelo himba ta yilapalo, bo masatiya 
timongoli ma lohuwalingayi ode Diti ta 
hemomalihara olimongoli. 

1 Odito olo timongoli mongodile: Timongoli 
musi mota'aluku ode hiyalo, alihu wonu 
woluwo to wolota limongoliyo ta dipo paracaya 

lo habari mopiyohe lonto Allahuta'ala, 
nga'amila huhutu limongoli boyito ma mowali 
sababu timongoliyo mowali paracaya wawu 
dila paralu mopolele mao wolo-wolo ode 
olimongoliyo. ? Sababu timongoliyo mo'onto 
huhutu limongoli u mohe lo Allahuta'ala wawu 
salehe. 3 Po'odahawa alihu ogaga limongoli 
dila bo to diluwari odelo u mohiyasi huwo'o 
meyalo momake lo hulawa meyalo momake lo 
pakeyangi u hemahaleya. “Ogaga limongoli 
musi timimbulu mayi monto delomiyo lo batini 
wolo sipati u molumboyoto wawu sabari. 
Uwito ogaga u kakali u oharaga to talu lo 
Allahuta'ala. ?Odito mongobuwa ta salehe 

to jamani omo-omolu mayi: Timongoliyo 

bo hepoharapuwa ode Allahuta'ala wawu 
hepo'ogagawa batanga limongoliyo wolo 
umota'aluku ode hiyali mongoliyo. Ti Sara 
olo odito, tiyo ta'ati ode oli nabi Ibrahim 
wawu hemolanggula oliyo ti tuwaniliyo. 
Mongowutata ngoimani, timongoli ma mowali 
mongowalaiyo li Sara wonu timongoli mohutu 

mao pasa-pasaliyala u mopiyohu wawu dila 
mohe openu boli wolo. 

7 Odito olo timongoli mongololai ta ma 
heohiyala: Timongoli musi tumumula bijaki 
ode dile limongoli, sababu musi otawa 
limongoli deu timongoliyo lebe molulupuhu. 
Hurumatiya mao timongoliyo, sababu 
timongoliyo pe'epe'enta wolimongoli mololimo 
rahmati monto Allahuta'ala, deuwitoyito 
tutumula kakali. Pohutuwa mao u odito boyito 
alihu diyaluwo u mo'obubula Allahuta'ala 
molametayi dua limongoli. 

8Pulitiyo mao timongoli musi mowali 
tuwawu to hilawo wawu to pikirangi, 
motolianga nga'amila mongowutata ngoimani, 
molumboyoto wawu o hilawo mopa. ? Dila 
mowali timongoli momalasi u moleto lo u 
moleto meyalo momalasi puwayo lo puwayo. 
Timongoli musi momalasi mao huhutu moleta 
boyito wolo u modua, alihu tawu ta lohutu 
odito boyito mololimo barakati. Allahuta'ala 
loibodeyi olimongoli alihu timongoli mololimo 
barakati monto Allahuta'ala. t? To delomo 
kitabi woluwo tula-tuladu odiye, “Tawu ta 
ohila mo'otoduwo usanangi to tutumuliyo 
wawu ohila mo'oalami dulahe mopiyohu. 
Tawu boyito musi modaha tunggiliyo, alihu 
dila mobisala u moletowawu dila mohimbulo. 
11Tiyo musi mopo'olamingao huhutu moleto 
wawu mohutu u mopiyohu. Tiyo olo musi 
to'otutuwa mojuwangi, alihu mo'otapu 
udame. 1? Sababu Eya lalayita hemopo'obilohe 
tawu-tawuwala ta banari wawu Eya olo lalayita 

hemodungohe dua-duawala limongoliyo. Bo 
Tiyo molawani tawu-tawuwala ta motohilawo 
lo umohutu u moleto.” Odito u tula-tulade to 
kitabi. 13 Diyaluwo ta yinawo mohutu u moleto 
ode olimongoli wonu timongoli mo'olohu 
mohutu u mopiyohu. !? Mailuntungi timongoli 
wonu timongoli musi modutola ususa sababu 
timongoli hepohutuwa u banari. Dila mao pohe 
openu boli ode olita wawu dila mao hawatiri. 
15Bo to delomo hila limongoli timongoli 

musi mopomasahuru oli Isa Almasih Eyanto. 
Timongoli olo lalayita musi sadiya molameta 
timi'idu tawu ta mohintu u heyiyakiniya 
olimongoli. 18 Tou timongoli molameta yiyintu 
odito boyito, tameti mao wolo umolumboyoto, 
hemohurumati wawu wolo pikirangi mopiyohu. 
Pohutuwa mao uodito, alihu wonu timongoli 
hina lo tawu, huhutu limongoli u mopiyohe 
boyito u hepilohutu limongoli to delomo oli Isa 
Almasih, ma mopo'olita ta mohutu u moleta 
ode olimongoli. 1” Wonu okohondakiya lo 
Allahuta'ala timongoli modutola ususa sababu 
lohutu u mopiyohu, uwito lebe mopiyohu 
popobandingiyo mao timongoli modutola 
ususa sababu lohutu u moleto. 18Ti Isa 
Almasih lohihilawo ta banari ma lodutola 
ususa, alihu dusa-dusawala lo manusiya ta 
dila banari mo'otapu pongambungu wawu 
alihu Tiyo mowali dalali mongoli monao ode 
Allahuta'ala. Batanga-Liyo bo pe'enta yilate, 
lapatao ma muli pilopotumulayi lo Allahuta'ala 
to delomo Roh. 1? Lapatao ti Isa Almasih mota 
lopotunggulo tahuli-Liyo ode roh-rohwala ta 

hetutupawa, ?? deuwitoyito ta dila ta'ati to 
kohondaki lo Allahuta'ala to jamani li nabi 
Nuh. Allahuta'ala ma lohulata wolo usabari, 
alihu timongoliyo motobati ngohilayao ti nabi 
Nuh hemopo'olapata bulotuliyo. Tou taluhe 
uda'a ledungga mayi, bo ta walulota to delomo 
bulotu boyito ta silalamati loli taluhe boyito. 
21Taluhe boyito gambari lo lilihu u masatiya 
mo'osalamati olimongoli moli obobongu mayi 
li Isa Almasih lonto kuburu. Lilihu boyito 
dila moenggi u kotoro to batanga limongoli. 
Lilihu boyito janjiya ode Allahuta'ala deu 
timongoli ma tumumulo wolo hilawo beresi. 
22Ti Isa Almasih ma lobotula ode soroga wawu 
masatiya Tiyo hulo-huloa to ambahu olowala 
lo Allahuta'ala wawu nga'amila malaikati, 
nga'amila u hekawasawa wawu nga'amila roh 
pilopota'aluku lo Allahuta'ala ode o-Liyo. 
4 1 Batanga li Isa Almasih ma lodutola 
ususa. Sababu uwito, timongoli olo musi 
mopo'olotola batanga limongoli modutola 
ususa odito odelo Tiyo. Tawu ta ma lodutola 
ususa to batangaliyo dilalo mohutu dusa, 
2 alihu labito tutumuliyo to duniya boti ma 
popohunaliyo mopo'opolu kohondaki lo 
Allahuta'ala, dila bo kohondaki lo napusu 
lo manusiya. 3 Ma cukupu omo-omolu 
timongoli helohutu u hepilohutu lo ta dila 
motota lo Allahuta'ala. Timongoli hepojinawa, 
hepoturutiya napusu, hepotihuwoa, yinawo 
motisanangi, hepongiluma wawu hepolubowa 
u ngopohiya mao lo Allahuta'ala u mo'olonuo. 
4Masatiya tawu ta dila motota lo Allahuta'ala 

herani deu timongoli ma didu hetumula odelo 
timongoliyo, hepohutuwa dusa wolo udidu 
toenggade. Uwitolo sababuliyo timongoliyo 
hepohinawa olimongoli. ? Bo timongoliyo musi 
molameta ode oli Isa Almasih ta ma sisiyapu 
momutoa tawu ta hetumula wawu tawu ta 
ma lopowate. "Uwitolo sababuliyo habari 
mopiyohu ma pilopotunggu-Liyo ode ta ma 
lopowate. Patujuliyo alihu tou timongoliyo ma 
lapato iladili li Isa Almasih odelo manusiya 
nga'amila, roh limongoliyo ma tumumula odelo 
Allahuta'ala. 

7 Pulito jamani ma membidu wakutuliyo. 
Sababu uwito, timongoli musi mokawasa 
batanga limongoli lohihilawo wawu 
mopo'odaha alihu timongoli mowali modua. 

8 Popouda'a mao limongoli u mototolianga 
wolo uto'otutuwa, sababu wolo umototolianga 
timongoli olo ma moa'ambunguwa. ? Timongoli 
ngota-ngota musi mowali potihangata lo 
tawu to bele limongoli wolo udila hengulua. 
10Timongoli ngota-ngota ma lololimo 
karuniya u bebedawa lonto Allahuta'ala. 
Sababu uwito, timongoli musi mobabantuwa 
motu'ude wolo karuniya u ma tilolimo 
limongoli boyito, odelo ta hemongurusi 

wolo umopiyohu karuniya lo Allahuta'ala u 
herupa-rupawa. !! Wonu woluwo tawu ngota 
ta lo'otapu karuniya mopotunggulo Pirimani lo 
Allahuta'ala, tiyo musi mopotunggulo Pirimani 
lo Allahuta'ala boyito. Odito olo wonu woluwo 
ta lo'otapu karuniya momantu to tawu, tiyo 
musi momantu to tawu wolo lotola lonto 

Allahuta'ala. Wolo uodito, to delomo nga'amila 
pasali Allahuta'ala ma pujiyo lo tawu moli 

oli Isa Almasih ta masahuru wawu o kawasa 
kakali. Amin. 

1? Mongowutata ngoimani ta otoliangu'u! 
Timongoli dila mao herani wonu masatiya 
timongoli hedutola ususa da'a, sababu 
timongoli heujiyo lo Allahuta'ala. Pasali boyito 
biyasa. 13 Potiwengahe mola timongoli sababu 
timongoli ma lowali tuwawu woli Isa Almasih 
to delomo ususa dilutola-Liyo, alihu to dulahe 
ti Isa Almasih mohuwalingayi wolo tine-Liyo, 
timongoli olo ma mengahe da'a. 1? Wonu 
timongoli hina lo tawu sababu hedudua oli 
Isa Almasih, mailuntungi timongoli. Wolo 
uodito, Roh umasahuru, deuwitoyito Roh 
lo Allahuta'ala, woluwo to delomo batanga 
limongoli. 1? Po'odaha alihu diyaluwo ngota 
mao to wolota limongoli ta modutola ususa 
sababu tiyo lohinggi nyawa lo tawu, lotao, 
lohutu u moleto meyalo lou'ulawuwa wolo 
urusani lo tawu. !? Wonu timongoli modutola 
ususa sababu timongoli paracaya ode oli 
Isa Almasih, dila mao polito timongoli 
sababu pasali boyito. Bo posukuru mola ode 
Allahuta'ala, sababu timongoli otawa lo tawu 
mongomuri li Isa Almasih. 

17 Ma ledungga wakutu lo Allahuta'ala 
mohukumani duniya wawu hukumani boyito 
tilumula-Liyo loli umati-Liyo. Wonu hukumani 
boyito tilumula-Liyo loli olanto umati-Liyo, 
tantu lebe mobubuhetao hukumani u ma 
tolimo limongoliyo ta dila paracaya lo habari 

mopiyohe lonto Allahuta'ala boyito. 18 To 
delomo kitabi woluwo tula-tuladu odiye, 
"Hiyambola tawu-tawuwala ta banari susa 
salamati, debolo tawu-tawuwala ta dila salehe 
wawu o dusa!” Odito u tula-tulade to kitabi. 
19 Wolo uodito, tawu ta modutola ususa sababu 
kohondaki lo Allahuta'ala, musi mohudu mao 
batangaliyo ode Allahuta'ala ta lopowali wawu 
lalayita mohutu piyohu, sababu Allahuta'ala 
ma mopo'opolu mayi lo janjiya-Liyo. 
1 Wau tala ngota lo tauwa lo jama'ati 

5 monasehati mayi mongotauwa lo jama'ati 
to wolota limongoli. Wau lohihilawo ma 
lo'onto u dilutola li Isa Almasih wawu wau ma 
mo'otapu bahagiyangi to umasahuru u ma 
popopatato mayi lo Allahuta'ala to wakutu 
hedunggawa mayi. 2? Paliharayi mao jama'ati 
lo Allahuta'ala u woluwo to olimongoli, dila 
wolo upakusa, bo wolo hilawo ihilasi motu'ude 
wolo kohondaki lo Allahuta'ala. Wawu wolo 
uto'otutuwa timongoli hemoponao lo tugasi 
boyito wawu dila hepomikirangi bayari u 
ma tolimo limongoli. 3 Dila potihutu odelo 
ti tuwani ngota ta hemopohutu suka-suka 
tawu-tawuwala ta hepokarajawa to oliyo. Bo 
pohutuwa mao u mopiyohu u mowali dudua lo 
jama'ati ta pilomaracaya mayi lo Allahuta'ala 
ode olimongoli. 4Tou tauwa lo mongotauwa 
lo jama'ati boyito ma monao mayi, timongoli 
ma mololimo pahala mopiyohe da'a u dila ta 
momoli mao. 

> Odito olo timongoli ta donggo hemudawa: 
Pota'aluku mao ode ta ma hepanggolawa wawu 


1 PETRUS 5.6-12 15 


pohuhurumatiya mao to wolota limongoli. 
Sababu woluwo tula-tulade to kitabi odiye, 
"Allahuta'ala molawani ta sombongiyolo, bo 
Tiyo mongohi barakati ode ta mopo'opa lo 
batangaliyo.” Odito u tula-tulade to kitabi. 
5Wolo uodito, po'opawa mao batanga 
limongoli to talu lo Allahuta'ala ta kawasa, 
alihu timongoli po'olanggato lo Allahuta'ala 
to wakutuliyo. ” Nga'amila u hemo'ohawatiri 
olimongoli wuduwa mola ode Allahuta'ala, 
sababu Tiyo momaduli olimongoli. 

8Timongoli musi mopo'odaha wawu 
hesiyapuwa, sababu musu limongoli Ibilisi 
odelo singa naomao-naomao hemopodungohu 
suwaraliyo hemololohe tawu ta mowali aloliyo. 
9 Lawani mao tiyo wolo imani molotolo, 
sababu otawa limongoli deu nga'amila 
mongowutata ngoimani to ngoyilanggubu 
duniya boti hedutola odelo timongoli. 1? Bo tou 
timongoli ma yilapato lodutola mola ngope'e, 
Allahuta'ala ta bungo lo nga'amila rahmati 
ta loibode olimongoli tumumula to delomo 
umasahuru kakali moli oli Isa Almasih, ma 
mopolimomoto, mopotatapu, mopo 'olotolo 
wawu mopo'otoheta imani limongoli. !! Tiyo o 
kawasa kakali. Amin. 

1? Wau loluladeyi tulade ngohu'u boti 
ode olimongoli bilantuwa le Silas wutata 
ngoimani ta to pahamu'u mowali paracayalo. 
Patuju'u mopoyiyakini da'a olimongoli deu 
rahmati lo Allahuta'ala boyito banari wawu 
wau monasehati olimongoli alihu timongoli 
tumumula to delomiyo. 

13 Salamu ode olimongoli lonto mongowutata 
ngoimani to jama'ati to kota lo Babel ta 
tilulawoto Allahuta'ala olo lowali haku-Liyo 
wawu salamu olo lonto ole Markus walau'u to 
imani. 1#Posasalamuwa mao timongoli wolo 
toliango. Allahuta'ala mongohi mayi udame 
wawu usanangi ode olimongoli ta paracaya 
ode oli Isa Almasih. Salamu lami, Petrus 


2 PETRUS 


1 Salamu lonto ole Simon Petrus wato 
wawu rasul li Isa Almasih ode ta ma 
lololimo imani odelo ami to delomo obobanari 

lo Allahuta'ala ta mo'osalamati olanto, 
deuwitoyito ti Isa Almasih. ?Rahmati, udame 
wawu usanangi ma wohi mayi lo Allahuta'ala 
ode olimongoli wolo umolelebeya, tunggulo 
timongoli mowali motota lo Allahuta'ala wawu 
ti Isa Almasih Eyanto. 

3 Allahuta'ala wolo kawasa-Liyo ma longohi 
mayi nga'amila u paralu olanto to tutumulo 
wawu to ibadati, sababu ito ma motota-Liyo 
ta ma loibode olanto loli omasahuru-Liyo 
wawu huhutu-Liyo u mo'oherani. #Moli 
nga'amila pasali boyito Tiyo longohi mayi 
ode olanto janjiya u oharaga wawu u uda'a 
da'a, alihu moli nga'amila janjiya boyito 
timongoli mowali molopatao monto napusu u 
mo'orusa to duniya wawu timongoli mololimo 
sipati lo Allahuta'ala. ? Sababu uwito, usahayi 
mao wolo uto'otutuwa, alihu timongoli 
moduhengao imani limongoli lo huhutu 
mopiyohu wawu huhutu mopiyohu duhengi 
mao lo pongotota tomimbihu Allahuta'ala. 

6 Pongotota tomimbihu Allahuta'ala duhengi 
mao lo umokawasa batanga lohihilawo. 
Mokawasa batanga lohihilawo duhengi mao lo 
umodutolo wawu umodutolo duhengi mao lo 
umoibadati. 7 Ibadati duhengi mao lo tolianga 


2 PETRUS 1.8-15 2 


ode mongowutata ngoimani wawu tolianga 
ode mongowutata ngoimani duhengi mao 

lo tolianga ode tawu nga'amila. 8 Nga'amila 
sipati boyito paralu lebe o duhenga mao to 
olimongoli, alihu timongoli mowali motota li 
Isa Almasih Eyanto wolo ulebe mopiyohu. 

9 Tawu ta dila o sipati odito bibilohiyo mepito, 
dila mo'onto wawu lo'olipato deu tiyo ma 
ilambungu lo Allahuta'ala to nga'amila dusaliyo 
u ma yilalu mayi. 

10 Wolo uodito mongowutata ngoimani, 
pongusaha mao timongoli lebe to'otutuwa, 
alihu ibodu wawu tulawoto Allahuta'ala ode 
olimongoli mowali lebe hemolotolao. Wonu 
nga'amila pasali boyito pohutuwo limongoli, 
dila ponga lo akali timongoli enggila lo imani. 
11 Wolo uodito, timongoli ma wohiya mayi lo 
Allahuta'ala dalalo momaso ode Yiladiya kakali 
li Isa Almasih Eyanto ta mo'osalamati olanto. 

1? Wolo uodito, wau lalayita ohila mopoela 
olimongoli tomimbihu pasali boyito, openu 
pasali boyito ma otawa limongoli wawu 
timongoli tatapu hedihima pongajari 
tomimbihu u banari u ma tilolimo limongoli 
boyito. 3 Ngohilayao wau donggo tumu- 
tumulo, wau wajibu mopoela mayi olimongoli 
tomimbihu pasa-pasaliyala boyito. '?Otawau 
ma didu mohihewo wau ma molola duniya 
boti, sababu ti Isa Almasih Eyanto ma lopotota 
mayi wolo umopatato ode olau. 1? Wau 
lalayita hemongusaha alihu tou wau ma 
mate mao, timongoli debo tatapu he'elawa 
pasa-pasaliyala boyito. 

16 Ami ma helopotunggulayi ode olimongoli 
tomimbihu kawasa wawu podudungga mayi 
li Isa Almasih Eyanto. Ami dila lodudua 
pilu lo ta hetotawa, bo ami ma lo'onto 
lohihilawo kawasa-Liyo u uda'a da'a. 1” Ami 
pe'epe'enta wo-Liyo tou Tiyo hiloromati wawu 
pilopomasahuru lo Allahuta'ala ti Papa. To 
wakutu boyito woluwo suwara lonto tinelo 
Allahuta'ala u loloiya mayi ode o-Liyo odiye, 
"Tatabotiyelo Walau-U ta otoliangu-U, ode 
o-Liyo Wau sanangi!” 18 Ami lohihilawo ma 
lo'odungohe suwara odito boyito lonto soroga 
tou ami woluwo pe'epe'enta wo-Liyo to yitato 
huide u suci boyito. 

19 Sababu uwito, ami lebe yiyakini lo 
Pirimani lo Allahuta'ala u ma pilopotunggulayi 
lo mongonabi. Lebe mopiyohu timongoli 
mopo'obiloheo Pirimani boyito, sababu 
Pirimani boyito odelo tohe u lai-laita to 
umodiolomo sambe molaliyonu wawu odelo 
tinelo tidunu tine-tinela to delomo hila 
limongoli. 2? Lebe-lebe lomao musi tolomo 
limongoli deu Pirimani lo Allahuta'ala u 
pilopotunggulayi lo mongonabi boyito, dila 
mowali pituwala lo pikirangi lohihilawo. 

21 Sababu dipo pe'enta mao Pirimani 

lo Allahuta'ala hepilopotungguliyo wolo 

kohondaki lo manusiya, bo Roh lo Allahuta'ala 

lokawasa mayi tawu ta hemopotunggulo 

Pirimani lo Allahuta'ala boyito. 

2 1 Tou mulo-mulolo mayi to wolota lo 
umati lo Allahuta'ala ma yilumonggu 

mayi mongonabi ta dila banari. Odito olo to 

wolota limongoli ma lumonggu mayi guru-guru 
ta dila banari. Timongoliyo ma momaso 

mao ode jama'ati wolo uhetua mongajari 

lo pongajari u dila banari u mo'obinasa 

to tawu. Wawu timongoliyo ma momahe 

Eya ta ma lopobebasi olimongoliyo. Wolo 
uodito, timongoliyo lopo'olinggahe ubinasa 
ledungga to olimongoliyo lohihilawo. ? Huhutu 
lo guru-guru dila banari boyito hekawasawa 
lo napusu limongoliyo wawu uwito u ma 
dudua lo tawu ngohuntuwa, tunggulo dalala 
banari ode Allahuta'ala ma hina lo tawu 
sababu timongoliyo. 3 Guru-guru dila banari 
boyito tamaolo wawu hepongaranganiya 
sirita yimbulo, alihu mo'otapu untungi monto 
olimongoli. Bo hukumani ode olimongoliyo ma 
lonto u omo-omolu lomayi ma sisiyapu wawu 
ubinasa u ma tilantu mao lo Allahuta'ala ma 
yima-yima olimongoliyo. 

4 Elayi mola hiyambola malaikati ta lohutu 
dusa dila ilotoliango Allahuta'ala. Timongoliyo 
ma pilopomaso mao lo Allahuta'ala wolo 
uUpungu-pungu ode delomo liyanga u 
modiolomo to naraka. Timongoliyo tilahangiya 
lo Allahuta'ala teto sambe ode dulahu 
ukiyama. > Odito olo Allahuta'ala dila ta 
lotoliango ta ngoyilanggubu duniya omo-omolu 
mayi. Allahuta'ala ma lolawo mayi taluhe 
uda'a u lo'olodua duniya pe'epe'enta wolo 
tawu-tawuwala ta dila ta'ati ode Allahuta'ala 
to wakutu boyito. Bo ti nabi Nuh ta 
piloposalamati-Liyo wolo ta pitulota wuwewo 
mao, sababu ti nabi Nuh hemopotunggulo u 

banari lonto Allahuta'ala. "Odito olo kota lo 
Sodom wawu kota lo Gomora ma hilukumani 
lo Allahuta'ala lo tulu u ma lo'opobu kota 
boyito sambe lowali wahu, alihu mowali poela 
ode olimongoliyo ta dila ta'ati ode Allahuta'ala 
to wakutu hedunggawa mayi. 7Bo te Lot 
tawu ta banari piloposalamati lo Allahuta'ala. 
Tiyo lodutola ususa sababu napusu lo 
tawu-tawuwala ta dila ta'ati to hukum lo 
Allahuta'ala. 3To hungo tawu-tawuwala ta 
odito boyito te Lot ta banari tumu-tumula 
siki-sikisa, sababu timi'idu dulahu hemo'onto 
wawu hemo'odungohe huhutu limongoliyo u 
moleto. ? Otawa lo Allahuta'ala Eya wololo 
moposalamati lo tawu-tawuwala ta ta'ati to 
kohondaki-Liyo wonu timongoliyo mo'otapu 
yimontalo. Wawu otawa lo Allahuta'ala Eya 
olo wololo mopoamani lo tawu-tawuwala ta 
dila banari, alihu mola sikisaliyo to dulahu 
ukiyama, 10 |ebe-lebe lomao tawu-tawuwala ta 
bo ta'ati to kohondaki lo napusu limongoliyo 
lohihilawo u mokotoro wawu hepohinawa 
kawasa lo Allahuta'ala. Guru-guru dila 
banari boyito barani, sombongiyolo wawu 
dila mohe mohina mahaluku u molanggata 
biluloaliyo to soroga. t! Hiyambola malaikati 
ta lebe molotolo wawu lebe kawasa mao, 
dila helohina olimongoliyo tou hepotuntutiya, 
alihu timongoliyo hukumaniyo lo Allahuta'ala 
Eya. 1? Bo guru-guru ta dila banari boyito 
hepohinawa u dila mopatata olimongoliyo. 
Timongoliyo odelo binatangi dila o akali 

u pilotutuliyo mayi ode duniya boti wolo 

patuju waupoliyo wawu olotoliyo. Timongoliyo 
ma mowali binasa odelo binatangi boyito. 
13Timongoliyo ma odungga lo ususa hasili 

lo huhutu limongoliyo u lo'osusa to tawu. U 
mo'osanangi hila limongoliyo, deuwitoyito 
mohutu u dila mopiyohu tou dulahu. Wonu 
timongoliyo motihuloa pe'epe'enta monga 
wolimongoli, huhutu limongoliyo dila o adabu 
wawu timongoliyo mo'orasa sanangi wonu 
mongakali to tawu. 14U otohila limongoliyo 
bo momilohe mongobuwa huloto wawu 
timongoliyo dila motolu mohutu dusa. 

Tawu ta molulupuhe imaniliyo hepongaruwo 
limongoliyo. Hila limongoliyo ma lebiyasa 
tamaolo wawu timongoliyo tawu-tawuwala ta 
ma yila'anati lo Allahuta'ala. 1? Timongoliyo 
ma lolola mao dalala motulidu, tunggulo 
timongoliyo ma yilapalo. Timongoliyo lonao 
to dalala omo-omolu u pilonaowa le Bileyam 
walae Bewor, ta motohilawo mo'otapu doyi 
monto huhutu u dila banari. t6 Bo ti nabi 
Bileyam ma lo'otapu poela da'a tomimbihu 
totalaliyo boyito tou wadalaliyo u dila motota 
mobisala debolo ma lobisala mayi odelo 
manusiya, lopoberenti lo huhutuliyo biyonga 
boyito. 

17 Guru-guru dila banari boyito odelo mato 
lo taluhe mohengu wawu odelo wambulo 
hehipa lo dupota da'a. Allahuta'ala ma losadiya 
mao tambati tuwawu modioloma da'a ode 
olimongoliyo. 18Timongoliyo hepobisalawa 
wolo usombongiyolo wawu u dila ohunaliyo 
wawu wolo napusu limongoliyo u huloto 

timongoliyo hepopongaruwa tawu-tawuwala 
ta boheli lo lolopatayi lonto ambuwa lo ta 
helapala. 1? Guru-guru dila banari boyito 
lojanjiya mongohi tutumula maradeka ode 
tawu-tawuwala boyito, hiyambola timongoliyo 
lohihilawo wato lo ubinasa, sababu tawu 
ngota mowali wato lo u mo'olahe oliyo. 
20Timongoliyo ta motota li Isa Almasih Eyanto 
ta mo'osalamati olanto, timongoliyo ma 
lolopatao lonto duniya u mo'okotoro manusiya. 
Bo wonu timongoliyo muli opongaruwa lo 
duniya boyito, timongoliyo olaheliyo wawu 
timongoliyo boyito ma mowali lebe moletao 
owoluwoliyo. 2! Tawu-tawuwala odito lebe 
mopiyohu dila lotota lo dalala banari ode 
Allahuta'ala popobandingiyo mao timongoliyo 
lotota lo u banari, lapatao didu yinawo 
modudua nga'amila parenta u suci u tilolimo 
limongoliyo boyito. 22U lowali to olimongoliyo 
boyito tutuwawuwa wolo lumade odiye, “Apula 
ma muli yilonga u ma yilapato pilotuoliyo 
mayi” wawu “Boyi u ma yilapato yilihuwaliyo 
ma muli lotitambo.” 

1 Mongowutata ngoimani ta otoliangu'u! 

Utiye tuladu'u oluwoliyo ode olimongoli. 
To delomo tuladu'u moheduluwo boti wau 
helongusaha mopobongu mayi lo pikirangi 
limongoli u beresi, Zalihu timongoli mololomao 
nga'amila loiya u omo-omolu pilopotunggulayi 
lo mongonabi ta suci wawu mololomao olo 
parenta lonto Eya ta mo'osalamati olanto u 
pilopotunggulayi lo mongorasul ode olimongoli. 
3U paralu da'a otawa limongoli deu to pulito 

jamani ma lumonggu mayi tawu-tawuwala 

ta tutumuliyo kawa-kawasa lo napusu wawu 
mohentea. “Timongoliyo ma moloiya odiye, 
"Ilodungohe lami Eya lojanjiya ma monao 
mayi! Masatiya tonu Tiyo? Mongotiyombunto 
ma lopowate bo nga'amila uhetuwa-tuwawuwa 
debo donggo odelo u duniya boheli pilopowali 
mayi lo Allahuta'ala!” Odito loiya limongoliyo. 
> Ma ilolipata limongoliyo deu omo-omolu 
Allahuta'ala lopowali mayi lo duniya loli 
Pirimani-Liyo. Huta yilumonggu mayi lonto 
taluhu wawu loli taluhu ?wawu wolo taluhe 
olo duniya u woluwo to masa boyito ma lowali 
binasa yiloduo taluhe uda'a. “Bo duniya u 
woluwo masatiya boti pilopoamani mao lo 
Allahuta'ala piloposiyapu-Liyo pobuwo-Liyo 

lo tulu to dulahu ukiyama. To wakutu boyito 
tawu-tawuwala ta dila ta'ati ode Allahuta'ala 
ma mowali binasa. 

8 Mongowutata ngoimani, ngodalala boti u dila 
mao lipata limongoli, deuwitoyito to delomo 
bibilohu Eya ngohuyi dila o bedawaliyo wolo 
ungolihu lotawunu, duduluwo tutuwawuwa 
o-Liyo. ? Eya dila ta moboyu mopoganapu lo 
u pilojanjiya-Liyo, odelo u hepikirangiyo lo 
tawu deu Tiyo moboyu. Bo Tiyo sabari ode 
olimongoli, sababu Tiyo dila yinawo openu 
bo ngota mao ta binasa. Otohila-Liyo alihu 
nga'amila tawu motobati monto nga'amila 
dusaliyo. 

10 Dulahe podudungga mayi lo Eya ma 
medungga mayi odelo ta mototaowa. 

To dulahe boyito hulungo ma moli wolo 

ubulo-bulotuliyo da'a wawu nga'amila u to 
hulungo ma mopobu wawu moantulu. Huta 
wawu nga'amila u to delomiyo ma moli. 
11Unga'amila boyito ma moantulu odito. 
Sababu uwito, timongoli musi tumumula suci 
wawu moibadati ode Allahuta'ala !? ngohilayao 
timongoli hewulata wawu hemopo'olinggahe 
podudungga mayi lo dulahu Allahuta'ala. To 
dulahe boyito hulungo ma mopobu wawu 
moantulu wawu nga'amila u to hulungo ma 
mopobu wawu modidi. 13 Bo ito heyimawa 
duniya bohu u pilojanjiya lo Allahuta'ala, 
deuwitoyito tambati lo u banari. 

14 Sababu uwito mongowutata ngoimani 
ta otoliangu'u, tou timongoli heyimawa 
unga'amila boyito, usahayi mao to'otutuwa 
tumumula suci wawu dila ototala to talu lo 
Allahuta'ala wawu paliharayi mao wumbuta 
mopiyohu wolo Allahuta'ala. 1? Anggapuwa 
mao sabari lo Eyanto hiyanga u yilohi-Liyo 
mayi alihu tawu salamati. Te Pawulus wutata 
ngoimani ta otoliangunto ma loluladeyi odito 
olo ode olimongoli wolo ubijaki u yilohi lo 
Allahuta'ala ode oliyo. 1? To delomo nga'amila 
tuladiyo te Pawulus lalayita loluladeyi 
pasa-pasaliyala boyito. Woluwo olo pasali u 
susa pahamuwolo to delomo tuladiyo boyito 
wawu uwito boyito u hepopopuputariyo lo 
tawu-tawuwala ta dila motota wolo-wolo ta 
dila molotola imaniliyo. Odito olo u hepilohutu 
limongoliyo lo a'ayatiyala wuwewo to kitabi. 
Huhutu limongoliyo boyito bo mo'oantulu 
olimongoliyo lohihilawo. 

17 Bo timongoli mongowutata ngoimani 
ta otoliangu'u, ma otawa limongoli pasa- 
pasaliyala boyito. Sababu uwito, po'odaha 
timongoli alihu timongoli dila lapalola 
pe'epe'enta wolo tawu-tawuwala ta dila ta'ati 
to hukum lo Allahuta'ala, tunggulo timongoli 
ma enggila lo imani. 19 Usahayi mao alihu 
timongoli lebe mo'orasa rahmati li Isa Almasih 
Eyanto ta mo'osalamati olanto wawu timongoli 
lebe motota-Liyo. Tiyo masahuru masatiya 
sambe mololayita. Amin. Salamu lami, Petrus 

1 1 Pirimani u mo'otumulo u ma woluwo 
lonto u mulo-mulolo lomayi ma ilodungohe 
lami, ilontonga wawu diledeto lami lo olu'u 
lami lohihilawo. Uwito u ma tiluladeyi lami 

to tulade boti ode olimongoli. 2Tou Tiyo ta 
mongohi mayi tutumula kakali lopobiloheyi 

lo batanga-Liyo, Tiyo ma ilontonga lami 
wawu Tiyo boyito ta hepopotunggulo mayi 
lami ode olimongoli. Tiyo pe'epe'enta wolo 
Allahuta'ala ti Papa wawu ta ma pilopopatatayi 
lo Allahuta'ala ode olami. 3Pirimani u ma 
ilodungohe wawu ilontonga lami boyito 
pilopotunggulayi lami ode olimongoli, alihu 
timongoli mowali tuwawu wolami wawu ito 
mowali tuwawu wolo Allahuta'ala ti Papa wawu 
mowali tuwawu olo woli Isa Almasih Walao 
Allahuta'ala. 4 Pasali boyito tiluladeyi lami to 
tulade boti alihu ito mengahe da'a. 

5 Utiye habari u ma ilodungohe lami lonto 
Walao Allahuta'ala wawu u pilopotunggulayi 
lami ode olimongoli. Allahuta'ala yito tinelo 
wawu to o-Liyo diyaluwo dioloma openu 
bo ngointi mao. Wonu ito hemoloiya deu 
tutumulunto tuwawu wo-Liyo padahali 
ito tumu-tumula to delomo diolomo, ito 
hemohimbulo wawu diyaluwo mao u banari 
to olanto. 7 Bo wonu ito hetumula to delomo 
tinelo odelo Tiyo, ito mowali tumumula tuwawu 
wolo tawu-tawuwala ta paracaya ode o-Liyo 

wawu Allahuta'ala mopo'osuci olanto monto 
nga'amila dusa moli opopate lo Wala-Iyo ti Isa 
Almasih to salipu. 

8Wonu ito hemoloiya deu ito dila o dusa, 
ito hemongakali batanganto lohihilawo wawu 
diyaluwo u banari to olanto. ? Bo wonu ito 
mongaku nga'amila dusanto, Allahuta'ala 
boyito banari wawu Tiyo ma mopo'opolu mayi 
lo janjiya-Liyo. Tiyo mongambungu dusanto 
wawu mopo'osuci olanto monto nga'amila 
u dila banari. t? Bo wonu ito hemoloiya deu 
ito dila o dusa, ito hemotohuyimbulo to 
Allahuta'ala wawu Pirimani lo Allahuta'ala 
diyaluwo to delomo hilanto. 

2 1 Mongowalau'u to imani, wau loluladeyi 

tulade boti ode olimongoli alihu timongoli 

dila mohutu dusa. Bo wonu woluwo ta lohutu 
dusa, ti Isa Almasih ta banari ma mopodulu 
oliyo to talu lo Allahuta'ala ti Papa. 2Ti Isa 
Almasih ma lopodame olanto wolo Allahuta'ala, 
tunggulo dusanto ma lo'otapu pongambungu, 
dila bo dusanto wambao, bo dusa lo manusiya 
nga'amila to duniya olo. 

3Tuwoto ito motota lo Allahuta'ala, ito 
turuti to nga'amila parenta lo Allahuta'ala. 
4Titalotita ta hemoloiya deu tiyo motota lo 
Allahuta'ala padahali tiyo dila hemoturuti 
nga'amila parenta lo Allahuta'ala, tawu 
boyito hemohimbulo wawu diyaluwo mao u 
banari to delomo tawu boyito. ? Bo toliango 
Allahuta'ala molimomoto to olanto ta turuti to 
Pirimani-Liyo wawu uwito tuwoto ito tuwawu 
wolo Allahuta'ala. ?Titalotita ta hemoloiya 

deu tiyo tuwawu woli Isa Almasih, tiyo wajibu 
tumumula odelo ti Isa Almasih. 

7 Mongowutata ngoimani ta otoliangu'u, dila 
parenta bohu u tiluladu'u mayi ode olimongoli, 
bo parenta u ma lohihewo u ma woluwo to 
olimongoli lonto u omo-omolu lomayi. Parenta 
boyito Pirimani lo Allahuta'ala u ma ilodungohe 
limongoli. 3 Openu odito, parenta u tiluladu'u 
mayi boti bohu olo, sababu memangi Pirimani 
boyito mopatato to batanga li Isa wawu u ma 
hemopatata olo to batanga limongoli. Sababu 
umodiolomo ma hemoli wawu tinela u banari 
ma hetiminelayi. 

ITitalotita ta hemoloiya deu tiyo tuwawu wolo 
tinelo bo tiyo moyingo lo wutatiyo ngoimani, 
tiyo to delomo diolomo sambe masatiya. 

10 Titalotita ta motoliango wutatiyo ngoimani, 
tawu boyito tuwawu wolo tinelo, tunggulo 
diyaluwo to delomo batangaliyo u mowali 
sababu tawu wuwewo mao enggila lo imani. 
11Bo tawu ta moyingo lo wutatiyo ngoimani, 
tiyo to delomo diolomo wawu tumu-tumula 
to delomo diolomo dila otawaliyo ode utonu 
ponaowaliyo, sababu diolomo ma lo'opitoa 
matoliyo. 

1? Weyi mongowalao, wau loluladeyi ode 
olimongoli, sababu dusa limongoli ma 
ilambungu lo Allahuta'ala loli opopate li Isa 
Almasih to ayu salipu. 3 Weyi mongotiyamo, 
wau loluladeyi ode olimongoli, sababu 
timongoli motota-Liyo lonto u omo-omolu 
lomayi. Weyi ta hemudawa, wau loluladeyi 

ode olimongoli, sababu timongoli ma lo'olahe 
Ibilisi. 

14Weyi mongowalao, wau loluladeyi ode 
olimongoli, sababu timongoli motota lo 
Allahuta'ala ti Papa. Weyi mongotiyamo, wau 
loluladeyi ode olimongoli, sababu timongoli 
motota-Liyo lonto u omo-omolu lomayi. Weyi 
ta hemudawa, wau loluladeyi ode olimongoli, 
sababu timongoli molotolo wawu Pirimani 
lo Allahuta'ala woluwo to olimongoli wawu 
timongoli ma lo'olahe Ibilisi. 

15 Timongoli dila potoliango duniya wawu 
u to delomiyo. Wonu timongoli motoliango 
duniya, toliango Allahuta'ala ti Papa diyaluwo 
to olimongoli. '? Sababu nga'amila u 
woluwo to duniya, deuwitoyito napusu lo 
manusiya, u otohila lo mato wawu nga'amila 
u hemo'osombongi, asaliliyo dila lonto 
Allahuta'ala ti Papa, bo lonto duniya. t7 Duniya 
boti wolo napusuliyo ma hemoli, bo titalotita 
ta tuturuti kohondaki lo Allahuta'ala tatapu 
hetumula mololayita. 

18 Mongowalau'u to imani, wakutu boti ma 
pulito jamani wawu odelo u ma ilodungohe 
limongoli deu musu li Isa Almasih ma monao 
mayi wawu masatiya ma ngohuntuwa. Uwito 
tuwotiyo deu wakutu boti otutu banari pulito 
jamani. 19 Memangi musu boyito yilumuwalao 
lonto jama'atinto, bo u banari timongoliyo 
dila umati lo Allahuta'ala odelo ito, sababu 
wonu timongoliyo otutu umati odelo ito, 
tantu timongoliyo tatapu tuwawu wolanto. 
Timongoliyo yilumuwalao boyito lopopatatayi 

deu timongoliyo boyito dila umati tuwawu 
wolanto. 

20 Bo ti Isa Almasih ta suci lonto Allahuta'ala, 
ma longohi mayi rahmati ode olimongoli, 
tunggulo timongoli motota lo uhetuwa- 
tuwawuwa. ?! Wolo uodito, wau loluladeyi 
tulade boti ode olimongoli, dila sababu 
timongoli dipo motota lo u banari, bo sababu 
timongoli ma motota lo u banari wawu 
nga'amila u yimbulo asaliliyo dila lonto u 
banari. 

22 Titalotita ta hemohimbulo, tiyo hemomahu 
deu ti Isa Almasih yito ta pilojanjiya lo 
Allahuta'ala mowali olongiya ta mo'osalamati 
manusiya. Tiyo musu li Isa Almasih, 
deuwitoyito ta hemomahe Allahuta'ala ti Papa 
wawu ta hemomahe Walao Allahuta'ala olo. 
23Titalotita ta lomahe Walao Allahuta'ala, 
tiyo olo lomahe Allahuta'ala ti Papa. Tawu ta 
lololimo Walao Allahuta'ala, tiyo olo lololimo 
Allahuta'ala ti Papa. 

24 Wolo u ma ilodungohe limongoli lonto u 
omo-omolu lomayi, uwito musi tatapu woluwo 
to olimongoli, alihu timongoli tatapu tuwawu 
wolo Walao Allahuta'ala wawu tatapu tuwawu 
olo wolo Allahuta'ala ti Papa. ?? Wawu utiye 
u ma pilojanjiya lo Allahuta'ala ode olanto, 
deuwitoyito tutumula kakali. 

29Tuwango tuladu'u ode olimongoli boti, 
deuwitoyito tomimbihu tawu-tawuwala 
ta hepongusahawa mongakali olimongoli. 

27 Rahmati u ma tilolimo limongoli lonto 
o-Liyo tatapu woluwo to olimongoli, tunggulo 

timongoli dila paralu ajariyo lo tawu. Bo 
rahmati boyito hemongajari olimongoli lo 
uhetuwa-tuwawuwa u banari wawu dila 
yimbulo debo odelo ti Isa Almasih longajari 
olimongoli. Wolo uodito, timongoli musi tatapu 
tuwawu wo-Liyo. 

28 Mongowalau'u to imani, potumulao 
timongoli tatapu tuwawu woli Isa Almasih, 
alihu tou Tiyo mohuwalingayi, ito ma motaluwa 
wo-Liyo wolo uyiyakini wawu dila molito. 

29 Otawa limongoli deu Allahuta'ala yito banari. 
Wawu otawa limongoli olo deu timi'idu tawu ta 
hepohutuwa u banari walaiyo lo Allahuta'ala. 

1 Po'obilohe mao limongoli, malo odito 

uda'a lo toliango Allahuta'ala ti Papa 
ode olanto, tunggulo Tiyo lolanggula olanto 
mongowala-Iyo. Wawu memangi ito boti 
mongowalao Allahuta'ala. Duniya dila 
mototanto sababu duniya dila motota-Liyo. 
2 Mongowutata ngoimani ta otoliangu'u, 
masatiya ito boti ma lowali mongowalao 
Allahuta'ala, bo dipo mopatato wololo 
owoluwonto to wakutu dungga-dungga mayi. 
U otawanto deu tou ti Isa ma mohuwalingayi, 
owoluwonto ma mowali tutuwawuwa odelo 
Tiyo, sababu ito ma mo'onto owoluwo-Liyo 
otutu. 3Titalotita ta yiyakini deu tiyo ma 
mowali tutuwawuwa woli Isa Almasih, tiyo 
musi mopo'osuci lo batangaliyo odelo ti Isa ta 
suci. 

4Titalotita ta lohutu dusa, lolambanga hukum 
lo Allahuta'ala, sababu dusa yito huhutu 
lolambanga hukum lo Allahuta'ala. ? Wawu 

otawa limongoli deu ti Isa Almasih boyito 
ma lonao mayi lopo'oberesi nga'amila dusa, 
padahali to delomo batanga-Liyo diyaluwo o 
dusa. @Titalotita ta tatapu tuwawu woli Isa 
Almasih, tiyo ma loberenti lohutu dusa, wawu 
titalotita ta tatapu hemohutu dusa, tiyo dipo 
lo'onto meyalo lotota li Isa Almasih. 

7 Mongowalau'u to imani, po'odaha timongoli 
o akaliya lo tawu. Titalotita ta hemohutu u 
banari, tiyo tawu banari tutuwawuwa odelo 
ti Isa Almasih banari. 8 Tawu ta lohutu dusa 
asaliliyo lonto Ibilisi, sababu Ibilisi lonto u 
mulo-mulolowa lomayi ma lohutu dusa. Patuju 
lo Walao Allahuta'ala lonao mayi, deuwitoyito 
mongantulu karaja lo Ibilisi boyito. 

9Titalotita ta ma lowali walao Allahuta'ala, 
tiyo ma loberenti lohutu dusa, sababu 
tabiati lo Allahuta'ala woluwo to delomo 
batangaliyo. Tiyo didu mowali mohutu 
dusa, sababu tiyo ma lowali tuwawu wolo 
Allahuta'ala. 1? Utiye tuwoto mongowalao 
Allahuta'ala wawu mongowalao Ibilisi: Timi'idu 
tawu ta dila mohutu u banari wawu dila 
motoliango wutatiyo ngoimani asaliliyo dila 
lonto Allahuta'ala, bo lonto Ibilisi. 

11 Utiye tuwango habari mopiyohe u ma 
ilodungohe limongoli lonto u omo-omolu 
lomayi, deuwitoyito ito musi mototolianga. 

12 Dila odelo te Kayin ta lowali walao Ibilisi 
wawu lohinggi nyawa lo wutatiyo yali-yali, 
sababu pasa-pasaliyala u hepilohutuliyo tilala 
wawu u hepilohutu lo wutatiyo yali-yali boyito 
banari. 

13 Weyi mongowutata ngoimani, dila mao 
herani timongoli wonu timongoli oyingowa lo 
tawu to duniya boti. 14Ito ma lolalilayi lonto 
opopate ode tutumula kakali. Pasali boyito ma 
otawanto sababu ito motoliango mongowutata 
ngoimani. Tawu ta dila motoliango tawu 
tola-tola to delomo opopate. "PTitalotita 
ta moyingo lo wutatiyo ngoimani, tiyo ta 
mohinggila nyawa lo manusiya. Wawu otawa 
limongoli deu diyaluwo ngota mao ta odito 
ta o tutumula kakali to delomo batangaliyo. 
19 Tuwoto ti Isa Almasih motoliangunto, 
deuwitoyito Tiyo ma lopokurubani mao lo 
batanga-Liyo momantu olanto. Wolo uodito, 
ito olo musi mopokurubani mao lo batanganto 
momantu mongowutatunto ngoimani. 

17 Titalotita ta donggo woluwo u to'oliyo u 
mowali wohiliyo mao ode wutatiyo ngoimani 
ta ilepita bo tiyo loheuta pintu lo hilaliyo ode 
wutatiyo boyito, toliango Allahuta'ala diyaluwo 
to tawu boyito. 13 Mongowalau'u to imani, dulo 
ito motoliango tawu wolo huhutu u mopatato, 
dila bo wolo loiya meyalo bo to tunggilo. 

19 Tuwoto ito tawu banari, deuwitoyito ito 
motoliango tawu wolo huhutu u mopatato, 
tunggulo ito mowali mopoyiyakini lo hilanto 
to talu lo Allahuta'ala. 2? Bo openu hilanto 
hemoda'awa olanto, Allahuta'ala lebe uda'a 
mao lo hilanto wawu Allahuta'ala motota lo 
uhetuwa-tuwawuwa. 2! Mongowutata ngoimani 
ta otoliangu'u, wonu hilanto dila hemoda'awa 
olanto, ito yiyakini motaluwa wolo Allahuta'ala. 
22 Wawu openu wolo u pohilento, ito mololimo 

monto o-Liyo, sababu ito heturutiya nga'amila 
parenta lo Allahuta'ala wawu hepohutuwa u 
mo'osanangi hila-Liyo. 23 Wawu utiye parenta 
lo Allahuta'ala, alihu ito paracaya ode oli Isa 
Almasih Walao Allahuta'ala wawu alihu ito 
mototolianga motu'ude wolo parenta u yilohi 
mayi li Isa Almasih ode olanto. “#Titalotita ta 
moturuti nga'amila parenta lo Allahuta'ala, tiyo 
tuwawu wolo Allahuta'ala wawu Allahuta'ala 
tuwawu woliyo. Tuwoto Allahuta'ala tuwawu 
wolanto, deuwitoyito Roh lo Allahuta'ala ma 
yilohi mayi lo Allahuta'ala ode olanto. 
4 1 Mongowutata ngoimani ta otoliangu'u, 
dila mao paracayayi nga'amila tawu 

ta hepongakuwa o Roh lo Allahuta'ala to 
batangaliyo. Bo ujiya mao roh u to olimongoliyo 
boyito lonto Allahuta'ala meyalo dila, sababu 
ngohuntuwa nabi dila banari ma timimbulu 
mayi wawu monao ode ngoyilanggubu duniya. 
2 Wolo uodito, tuwoto Roh u asaliliyo lonto 
Allahuta'ala, deuwitoyito wonu roh boyito 
mongaku deu ti Isa Almasih ma lonao mayi 
lonto soroga ode duniya boti wawu ma lowali 
manusiya. 3 Bo roh u dila mongaku odito, uwito 
tuwotiyo roh u dila lonto Allahuta'ala. Roh 
boyito roh lo musu li Isa wawu tomimbihu tiyo 
ma ilodungohe limongoli deu tiyo ma monao 
mayi wawu masatiya boti tiyo ma woluwo to 
delomo duniya. 

4Mongowalau'u to imani, asali limongoli 
lonto Allahuta'ala wawu timongoli ma lo'olahe 
olimongoliyo, sababu Roh u woluwo to 
delomo batanga limongoli lebe uda'a mao 

lo roh u woluwo to delomo duniya boti. 
> Asali lo nabi dila banari lonto duniya. 
Uwito sababuliyo timongoliyo hepobisalawa 
tomimbihu pasa-pasaliyala lo duniya wawu 
duniya modungohe olimongoliyo. 9 Asali lami 
lonto Allahuta'ala. Titalotita ta motota lo 
Allahuta'ala, tiyo modungohe olami; uwito 
tuwotiyo lo Roh u banari. Bo ta asaliliyo dila 
lonto Allahuta'ala, tiyo dila modungohe olami 
wawu Uuwito tuwotiyo lo roh u mopolapalo. 
7Mongowutata ngoimani ta otoliangu'u, 
dulo ito mototolianga, sababu tolianga yito 
asaliliyo lonto Allahuta'ala. Wawu titalotita 
ta motoliango, tiyo walao Allahuta'ala wawu 
motota lo Allahuta'ala. Titalotita ta dila 
motoliango, tiyo dila motota lo Allahuta'ala, 
sababu tolianga yito asaliliyo lonto Allahuta'ala. 
ITuwoto toliango Allahuta'ala mopatato to 
wolotanto, deuwitoyito Allahuta'ala ma lopoahu 
mayi lo Wala-Iyo ta bo tuwa-tuwawulo ode 
duniya, alihu moli o-Liyo ito mowali tumumulo. 
10 Utiye tuwoto toliango Allahuta'ala ode 
olanto, deuwitoyito dila ito ta ma lotoliango 
Allahuta'ala, bo Allahuta'ala ta ma lotolianga 
olanto wawu lopoahu mayi lo Wala-Iyo, alihu 
ito modame wolo Allahuta'ala, tunggulo 
dusanto ma lo'otapu pongambungu. 

11 Mongowutata ngoimani ta otoliangu'u, 
Allahuta'ala ma lotoliangunto wawu uwito 
sababuliyo ito olo musi mototolianga. 

12 Diyaluwo ngota mao ta mo'onto Allahuta'ala. 
Wonu ito totolianga, Allahuta'ala tatapu 

tuwawu wolanto wawu toliango Allahuta'ala 
molimomoto to olanto. 

13 Tuwoto ito tuwawu wolo Allahuta'ala wawu 
Allahuta'ala tuwawu wolanto, deuwitoyito 
Tiyo ma longohi mayi Roh-Liyo ode olanto. 
14Ti Isa Almasih Walao Allahuta'ala ma 
ilontonga lami wawu ami helopotunggulao ode 
tawu-tawuwalo deu Allahuta'ala ti Papa ma 
lopoahu mayi o-Liyo moposalamati lo duniya. 
15 Titalotita ta mongaku deu ti Isa Walao 
Allahuta'ala, Allahuta'ala tuwawu woliyo wawu 
tiyo tuwawu wolo Allahuta'ala. t6 Ma otawanto 
wawu ma pilaracayanto deu Allahuta'ala 
motoliangunto. Tolianga yito asaliliyo lonto 
Allahuta'ala. Wawu titalotita ta tatapu to 
delomo tolianga boyito, tiyo tuwawu wolo 
Allahuta'ala wawu Allahuta'ala tuwawu woliyo. 
17 Tuwoto toliango Allahuta'ala molimomoto to 
olanto, deuwitoyito ito yiyakini motaluwa wolo 
Allahuta'ala to dulahu ukiyama. Sababu odelo 
ti Isa Almasih tuwawu wolo Allahuta'ala, odito 
olo ito tuwawu wolo Allahuta'ala to duniya 
boti. 19 Tawu ta to delomo toliango Allahuta'ala 
dila momoheya. Tolianga u molimomoto 
moenggi umohe. Wonu tawu momoheya, 
toliango Allahuta'ala dipo molimomoto to oliyo 
wawu tiyo mohe motaluwa wolo hukumani lo 
Allahuta'ala. 

191to motoliango sababu Allahuta'ala ma 
lemulo lotoliangunto. 2? Bo wonu woluwo ta 
hemoloiya deu tiyo motoliango Allahuta'ala 
bo tiyo moyingo lo wutatiyo ngoimani, tiyo 
mohimbulowa. Sababu titalotita ta dila 

motoliango wutatiyo ta o'onto, dila ponga 
lo akali tiyo motoliango Allahuta'ala ta dila 
ontongaliyo. 2! Utiye parenta u tilolimonto 
lonto oli Isa Almasih: Titalotita ta motoliango 
Allahuta'ala, tiyo musi motoliango wutatiyo 
ngoimani. 
| Titalotita ta paracaya deu ti Isa Almasih 

5 ta pilojanjiya lo Allahuta'ala lowali olongiya 
ta mo'osalamati manusiya, ta mongaku odito 
boyito walao Allahuta'ala. Wawu titalotita 
ta motoliango Allahuta'ala ti Papa, tiyo 
olo motoliango mongowala-Iyo. ? Tuwoto 
ito motoliango mongowalao Allahuta'ala, 
deuwitoyito wonu ito motoliango Allahuta'ala 
wawu moturuti mao nga'amila parenta- 
Liyo. 3 Tuwoto ito motoliango Allahuta'ala, 
deuwitoyito wonu ito moturuti mao nga'amila 
parenta-Liyo wawu parenta-Liyo boyito dila 
mobubuheto. “Nga'amila walao Allahuta'ala 
mo'olahe duniya wawu u mo'olahe duniya, 
deuwitoyito imaninto. ? Diyaluwo ngota mao ta 
mo'olahe duniya ngopohiya ta paracaya deu ti 
Isa Almasih Walao Allahuta'ala. 

6Ti Isa Almasih ma lonao mayi ode duniya loli 
taluhu wawu duhu. Tiyo lonao mayi ode duniya 
dila bo loli taluhe wambao, bo loli taluhu wawu 
duhu. Roh lo Allahuta'ala ma lowali sakusi deu 
pasali boyito banari. 7 Totolu u lowali sakusi lo 
pasali boyito, 3 deuwitoyito Roh lo Allahuta'ala, 
taluhu wawu duhu. Wawu u totolu boyito 
ma lowali sakusi deu pasali boyito banari. 
? Wonu ito mololimo u hetombanga mayi lo 
sakusi manusiya, bo u hetombanga mayi lo 

Allahuta'ala ta lowali sakusi lebe mo'oyiyakini 
mao. Wawu Allahuta'ala lowali sakusi lo 
Wala-Iyo. 10 Titalotita ta paracaya ode Walao 
Allahuta'ala, u silakusiya lo Allahuta'ala ma 
woluwo to delomo batanga lo tawu boyito. 
Bo titalotita ta dila paracaya lo u silakusiya 
lo Allahuta'ala boyito, tiyo hemotohuyimbulo 
Allahuta'ala, sababu tiyo dila paracaya lo 
Allahuta'ala ta lowali sakusi lo Wala-Iyo. 
11Utiye tombango Allahuta'ala ta lowali 
sakusi deu Tiyo longohi mayi tutumula kakali 
ode olanto wawu tutumula kakali boyito 
woluwo to delomo Wala-Iyo. 1? Titalotita ta 
mololimo Walao Allahuta'ala, tiyo o tutumula 
kakali, wawu titalotita ta dila mololimo Walao 
Allahuta'ala, tiyo dila o tutumula kakali. 

13 Nga'amila boyito tiluladu'u mayi ode 
olimongoli ta paracaya ode Walao Allahuta'ala, 
alihu otawa limongoli deu timongoli o tutumula 
kakali. 1? Wawu ito yiyakini motaluwa wolo 
Allahuta'ala, sababu Tiyo mopowoluwo mayi 
lo uhetuwa-tuwawuwa u pohilento ode o-Liyo 
motu'ude lo kohondaki-Liyo. !? Wawu wonu 
otawanto deu Allahuta'ala mopowoluwo mayi 
lo nga'amila u pohilento, ma otawanto olo deu 
Allahuta'ala ma mongohi mayi nga'amila u 
hepohileyanto dua ode o-Liyo. 

16 Wonu tawu ngota mo'onto wutata ngoimani 
ngota hemohutu dusa u dila mo'osababu 
oliyo mate, tiyo musi modua ode Allahuta'ala 
wawu Allahuta'ala mongohi mao tutumulo 
ode ta lohutu dusa boyito. Bo wonu dusa 
u pilohutuliyo boyito u mowali mo'osababu 

oliyo mate, ta lohutu dusa boyito dila wajibu 
pohileyala dua ode Allahuta'ala. |” Nga'amila u 
dila banari tangguliyo dusa wawu woluwo dusa 
u dila mo'osababu tawu ngota mate. 

18 Otawanto deu nga'amila ta ma lowali 
walao Allahuta'ala ma loberenti lohutu dusa, 
sababu ti Isa Almasih Walao Allahuta'ala 
hemolilunga olimongoliyo wawu Ibilisi dila 
kawasa motoroso olimongoliyo. 

19 Otawanto deu asalinto lonto Allahuta'ala 
wawu ngoyilanggubu duniya kawa-kawasa to 
Ibilisi. 

20 Bo otawanto deu Walao Allahuta'ala 
ma lonao mayi wawu longohi u mongarati 
ode olanto, alihu ito motota lo Allahuta'ala 
ta banari wawu ito mowali tuwawu wolo 
Allahuta'ala ta banari boyito loli oli Isa Almasih 
Wala-Iyo. Tiyo Allahuta'ala ta banari wawu 
bungo lo tutumula kakali. 

21 Mongowalau'u to imani, po'odaha mao 
timongoli to nga'amila u hetubola ngopohiya 
mao lo Allahuta'ala. 


2 YAHYA 


1 1 Salamu lonto tauwa lo jama'ati ode 
tabuwa ta hepoimamau ta tilulawoto 
Allahuta'ala wawu salamu olo ode 
mongowalaiyo ta otoliangu'u to delomo 
ubanari. Dila bo wau wambao ta motoliangi 
mongoli, bo nga'amila tawu ta ma lotota lo u 
banari. ? Sababu ubanari ma lowali tuwawu 
wolanto wawu tiyo wolanto mololayita. 

3 Allahuta'ala ti Papa wawu ti Isa Almasih 
Wala-Iyo ma mongohi mayi rahmati, ponu 
wawu toliango, udame wawu usanangi ode 
olanto to delomo ubanari wawu toliango. 

4Wau otutu wenga-wengahu, sababu 
ilodungoheu woluwo to wolota lo mongowalai 
mama ta hetumula to delomo ubanari 
motu'ude wolo parenta u ma tilolimonto lonto 
Allahuta'ala ti Papa. ?Sababu uwito mama, 
pohile latiya alihu ito nga'amila mototolianga. 
Utiye dila parenta bohu ode oli mama, bo 
parenta u ma woluwo to olanto lonto u 
omo-omolu lomayi. € Motoliango, deboliliyo 
mao tumumula moturuti nga'amila parenta lo 
Allahuta'ala. Timongoli musi moturuti parenta 
u ma ilodungohe limongoli lonto u omo-omolu 
lomayi. 

7 Ngohuntuwa ta hepopolapala lo tawu ma 
timimbulu mayi wawu timongoliyo heponaowa 
ode ngoyilanggubu duniya. Timongoliyo dila 
mongaku deu ti Isa Almasih lonao mayi lonto 

soroga ode duniya wawu lowali manusiya. 
Timongoliyo boyito ta mopopolapala to tawu 
wawu musu li Isa Almasih. 8 Dahayi mao 
limongoli alihu nga'amila u ma kilaraja lami 
ode olimongoli, dila moli bo pongusaha mao 
timongoli mololimo pahala u polu-polu lonto 
Allahuta'ala. 

ITitalotita ta dila dihu-dihu pongajari li Isa 
Almasih wawu lolola mao pongajari boyito, 
Allahuta'ala dila tuwawu woliyo. Bo titalotita ta 
dihu-dihu pongajari boyito, Allahuta'ala ti Papa 
wawu ti Isa Almasih Wala-Iyo tuwawu woliyo. 
10 Wonu woluwo ta monao mayi ode olimongoli 
wawu dedelo mayi pongajari wuwewo, dila 
mao tolimowa limongoli tiyo to delomo bele 
limongoli wawu dila mao tuli salamuliyo. 

11 Sababu titalotita ta motuli salamu lo ta odito 
boyito, tiyo mo'otapu bahagiyangi to huhutu 
moleta boyito. 

12 Ngohuntuwa da'a u ohila popotunggulou 
mayi ode olimongoli, bo lebe mopiyohu wau 
dila mopotunggulayi moli tuladu. Wau o patuju 
monao mayi ode olimongoli wawu mobisala 
tataluwa wolimongoli, alihu ito mengahe da'a. 

13 Salamu ode oli mama monto mongowalao 
wutati mama ta tilulawoto Allahuta'ala teya. 


3 YAHYA 


1 1 Salamu lonto tauwa lo jama'ati ode 
ole Gayus ta otoliangu'u to delomo 
ubanari. ? Wutatu'u to imani ta otoliangu'u, 
wau hemodua alihu yio piyo-piyohu wawu 
sesehati to delomo uhetuwa-tuwawuwa odelo 
ubatinimu sesehati. 3 Wau wenga-wengahe 
da'a tou wutata ngoimani ngololota lonao 
mayi ode olau wawu lohungguli tomimbihu 
tutumulumu to delomo ubanari, sababu 
memangi yio tu- mu-tumula to delomo 
ubanari. “Olau diyaluwo mao wengahe 
u lebe mao lo wengahe u motapu'u tou 
wau mo'odungohe mongowalau'u to imani 
hetumula to delomo ubanari. 

> Wutatu'u to imani ta otoliangu'u, 
yio mo'olohu mohinta to mongowutata 
ngoimaninto, openu timongoliyo dipo 
mo'otawa wolemu. “Timongoliyo lohungguli 
mao ode jama'ati teya tomimbihu toliangumu 
ode olimongoliyo. Wonu u paraluwo lo ta odito 
boyito tou henaowa popoganapuwomu mao 
moturuti mao kohondaki lo Allahuta'ala, yio 
lohutu u mopiyohu. 7” Sababu tou timongoliyo 
lonao lopotunggulo habari mopiyohu 
tomimbihu ti Isa Almasih, timongoliyo dila 
lololimo wolo-wolo lonto tawu-tawuwala 
ta dipo motota lo Allahuta'ala. 3 Ito wajibu 
momantu tawu-tawuwala ta odito boyito, alihu 

ito mowali ta ngopokarajawa wolimongoliyo to 
delomo u mopotunggulo u banari. 

?Wau ma lolawo mao tuladu ode jama'ati. 
Bo te Diyotrepes ta ohila mowali tauwa to 
jama'ati, tiyo dila yinawo moturuti olau. 

10 Sababu uwito, tou wau monao mayi ode 
olemu, wau ma motombangayi nga'amila u ma 
hepilohutuliyo, sababu tiyo helomitana olau 
wawu helolo-loiyawa lo ukasari olau. Wawu 
dila bo wambao uwito, tiyo olo dila yinawo 
mololimo ta henao-naowa hepopotunggula 

lo habari tomimbihu ti Isa Almasih. Tiyo olo 
hemongentela mongowutata ngoimani ta ohila 
mololimo olimongoliyo wawu hemopobontiao 
olimongoliyo to jama'ati. 

11 Wutata ngoimani ta otoliangu'u, dila mao 
dudui limongoli u moleto, bo u mopiyohu. 
Titalotita ta mohutu u mopiyohu asaliliyo lonto 
Allahuta'ala, bo titalotita ta mohutu u moleto, 
tiyo dila motota lo Allahuta'ala. 

1? Tomimbihu te Demetriwus, nga'amila tawu 
hepohungguliya mayi lo piyohiyo. Huhutuliyo u 
banari hemo- popatatayi lo piyohiyo olo. Wau 
olo mohungguli mayi lo piyohiyo wawu otawa 
limongoli deu u wungguliyou mayi boyito 
banari. 

13 Ngohuntuwa da'a u ohila popotunggulou 
mayi ode olemu, bo lebe mopiyohu wau dila 
mopotunggulayi moli tuladu. '? Wau o patuju 
hua monao mayi ode olemu wawu mobisala 
tataluwa wolemu. 

(1-15) Allahuta'ala mongohi mayi udame 
wawu usanangi ode olemu! Salamu lonto 

mongosahabatimu teya wawu popotunggula 
mao salamu'u ode nga'amila sahabati teye 
ngota-ngota. 


YUDAS 


1 1 Salamu lonto olau te Yudas wato li Isa 
Almasih, wutatiyo le Yakobus ode ta ilibode 
wawu ilotoliango Allahuta'ala ti Papa wawu 
ta dilaha li Isa Almasih. ?Rahmati, udame 
wawu sanangi wawu toliango ma wohi mayi lo 
Allahuta'ala ode olimongoli wolo umolelebeya. 
3Mongowutata ngoimani ta otoliangu'u, 
wau o somangati da'a molawo mayi tuladu 
ode olimongoli tomimbihu usalamati olanto 
pe'epe'enta. Bo wau lo'orasa deu wau musi 
molawo mayi tuladu u tuwangiyo monasehati 
olimongoli alihu timongoli mopojuwangi mao lo 
imani ode oli Isa Almasih. Imaninto boyito ma 
yilohi mayi lo Allahuta'ala ode tawu-tawuwala 
ta ma tilulawo-Tiyo wawu uwito dila mobolio 
sambe mololayita. “ Sababu woluwo tawu ta 
lotituwapayi to hungi mongoli, deuwitoyito 
tawu-tawuwala ta dila salehe ta ma lohihewo 
letantu ma hukumaniyo lo Allahuta'ala. 
Timongoliyo hepopohunawa lo pongajari lo 
rahmati lo Allahuta'ala wolo uhetalawa, alihu 
u otohila lo napusu limongoliyo mopolu. 
Timongoliyo olo hepomahe oli Isa Almasih ti 
Tuwani wawu Eyanto ta bo tuwawu. 

“Wau ohila mopoela mayi olimongoli lo 
pasa-pasaliyala u ma otawa limongoli, 
deuwitoyito deu Allahuta'ala Eya memangi 
loposalamati lo umati-Liyo lonto lipu lo Mesir. 
Bo Tiyo olo lopobinasa ta dila paracaya 


YUDAS 1.6-11 2 


ode o-Liyo to wolota lo umati-Liyo boyito. 
6 Odito olo wolo mongomalaikati ta lolimbata 
batasi lo kawasa limongoliyo wawu lolola 
mao biluloa limongoliyo. Timongoliyo ma 
tilahangiya lo Allahuta'ala wolo pungu kakali 
to delomo umodiolomo sambe ode dulahe da'a 
pohakimuwa lo Allahuta'ala. 7” Tutuwawuwa 
wolo mongomalaikati boyito, tawu ta hetolawa 
to kota lo Sodom wawu to kota lo Gomora 
wawu to kota-kotawala to tililiyo mao, ma 
lohutu u huloto wawu jina. Timongoliyo ma 
hilukumani lo Allahuta'ala lo sikisa lo tulu 
kakali mowali poela ode tawu nga'amila. 
8Tawu-tawuwala ta lotituwapayi boyito 
hepohayaliya lo'otapu wahyu. Timongoliyo 
hepolambia batanga limongoliyo wawu dila 
yinawo mololimo kawasa lo Allahuta'ala 
wawu hepohinawa nga'amila u molanggata 
biluloaliyo to soroga. ?Bo tou tauwa lo 
malaikati te Mikael lotameta wolo Ibilisi 
tomimbihu mayiyeti li nabi Musa tatonu ta 
o haku, te Mikael dila barani lobisala ode 
Ibilisi boyito wolo loiya hujati. Tiyo bo loloiya 
odiye, "Allahuta'ala mongantinga olemu!” 
10 Bo timongoliyo hepohinawa nga'amila 
uhetuwa-tuwawuwa u dila ongaratiya 
limongoliyo. U ongaratiya limongoliyo debo 
odelo u ongaratiya lo bina-binatangiyala 
dila o akali wawu to delomo u odito boyito 
pikirangi limongoliyo ma lorusa. 1! Matilopotala 
timongoliyo, sababu timongoliyo lodudua 
dalala u pilonaowa le Kayin. Timongoliyo 
lohutu u tilala, alihu mo'otapu doyi odelo 

te Bileyam. Wawu timongoliyo lowali binasa 
hepolawaniya kohondaki lo Allahuta'ala, odelo 
te Korah lolawani oli nabi Musa. t2? Timongoliyo 
boti mo'orusa oambuwa lo jama'ati tou monga 
pe'epe'enta, sababu timongoliyo hepongala 
wolo udila molito wawu bo hepopouda'awa lo 
batanga limongoliyo lohihilawo. Timongoliyo 
odelo hengo u dila o taluhu hehipa lo dupoto. 
Timongoliyo olo odelo ayu-ayuwala dila 
lomungo to semboliyo. Timongoliyo odelo ayu- 
ayuwala u lobunggata wolo wuwa-wuwa 'atiyo 
wawu yila-yilate lomao. 3 Timongoliyo 
hemopobiloheyi lo leti mongoliyo, debo odelo 
buola da'a hemopobiloheyi lo lombulaliyo. 
Timongoliyo odelo poliyama u dila to dalaliyo. 
Ode olimongoliyo ma sadi-sadiya tambati u 
modiolomo wawu timongoliyo motitola to 
delomiyo mololayita. 

14 Tomimbihu tawu-tawuwala boti, te Henok 
waliya opituliyo li nabi Adam, lopotunggulayi 
lo Pirimani lo Allahuta'ala odiye, "Ototayi 
mao: Eya monao mayi wolo malaikati ta suci 
helihu-lihuwa 1? me mohukumani nga'amila 
tawu ta o dusa wawu mopopatatao nga'amila 
huhutu u tilala u lalawaniya wolo kohondaki lo 
Allahuta'ala wawu mopopatatao lo nga'amila 
loiya u hepilohujati limongoliyo Allahuta'ala.” 
Uwito u yiloiya le Henok. 

15Timongoliyo boyito ta hepohungota wawu 
hengulua lo nasip limongoliyo wawu hetumula 
moturuti napusu limongoliyo lohihilawo. Loiya 
limongoliyo sombongiyolo wawu timongoliyo 

hepomujiya to tawu, alihu timongoliyo 
mo'otapu untungi. 

17 Bo timongoli mongowutatu'u ta 
otoliangu'u, elayi mola u omo-omolu 
yiloiya mayi lo mongorasul li Isa Almasih 
Eyanto. 3Timongoliyo lopolele mayi ode 
olimongoli deu wimbi-wimbidu pulito 
jamani ma lumonggu mayi ta mohohentea 
wawu ta hetumula moturuti mao napusu 
limongoliyo u dila salehe. 1? Timongoliyo boti 
ta hepotoloduniyawa wawu ta hemopobubuaya 
lo jama'ati wawu timongoliyo olo dila o Roh lo 
Allahuta'ala. 2? Bo timongoli mongowutatu'u 
ta otoliangu'u, po'olotola mola hila limongoli 
to delomo imani u suci wawu podua mola 
to delomo kawasa lo Roh lo Allahuta'ala. 

21 paliharayi mao batanga limongoli to delomo 
toliango Allahuta'ala tou timongoli hewulata 
ponu wawu tolianga lonto oli Isa Almasih 
Eyanto, deuwitoyito tutumula kakali. 

22 Popobilohe mao ponu wawu toliango ode 
olimongoliyo ta bimbangi. 23 Poposalamatiya 
mayi tawu-tawuwala ta ma momaso ode tulu 
lo naraka wolo umohehu mayi olimongoliyo. 
Wawu popobilohe mao olo ode tawu-tawuwala 
wuwewo ponu wawu toliango. Bo po'odaha 
timongoli wawu olonua mao tabiati limongoliyo 
u ma ilotambia lo dusa. 

24 Allahuta'ala sanggupi modaha olimongoli, 
alihu timongoli dila meteduo. Wawu Tiyo 
olo sanggupi modelo olimongoli wolo udila 
ototala ngointi mao wawu wolo uhewengahe 
ode talu-Liyo lo ta masahuru. ?? Pujiya mola 


YUDAS 1.25 5 


Allahuta'ala ta bo tuwawu ta loposalamati 
olanto moli oli Isa Almasih Eyanto. Tiyo ta 
masahuru, uda'a, molotolo wawu kawasa lonto 
u mulo-mulolo lomayi sambe masatiya wawu 
mololayita! Amin. Salamu'u, Yudas 


WAHYU 


1 1 Utiye wahyu lo Allahuta'ala u tilolimo 
li Isa Almasih, alihu popobilohu-Liyo 
mao ode mongowato-Liyo wolo u ma musi 
hua mowali. Ti Isa Almasih lopoahu mao to 
malaikati mota mopotunggulao lo u ma hua 
mowali ode wato-Liyo te Yahya. ?Lapatao te 
Yahya loluladeyi nga'amila u ma ilontongaliyo 
tomimbihu Pirimani lo Allahuta'ala wawu 
tomimbihu ti Isa Almasih. 3 Mailuntungi 
timongoliyo ta mobaca lo wahyu lonto 
Allahuta'ala to kitabi boti wawu ta modungohu 
wawu mota'ati mao nga'amila u hetulade to 
delomiyo, sababu didu mohihewo wakutuliyo, 
nga'amila boyito ma mowali. 

4Salamu lonto olau te Yahya ode jama'ati to 
kota mohelupitu to propinsi lo Asiya to yiladiya 
lo Roma. Potala bolo barakati wawu udame 
wawu sanangi monto Allahuta'ala ta woluwo 
mololayita lonto u mulo-mulolo lomayi, 
masatiya wawu to wakutu hedunggawa mayi. 
Wawu monto roh mohelupitu to talu lo arasi 
lo Allahuta'ala. ? Wawu monto oli Isa Almasih 
ta ta'ati to Pirimani lo Allahuta'ala sambe 
opopate-Liyo wawu ta bohuliyo pilopobongu 
mayi lo Allahuta'ala lonto kuburu wawu ta 
kawa-kawasa nga'amila olongiya to duniya. 
Tiyo ta motoliangunto wawu ta lopolopata 
olanto lonto nga'amila dusa loli opopate-Liyo. 
6 Wawu Tiyo ta lopohutu olanto lowali 

ngoyiladiya lo mongoimamu lo Allahuta'ala 
ti Papa-Liyo, deuwitoyito ti Isa Almasih ta 
masahuru wawu ta kawasa sambe mololayita! 
Amin. 

7Bilohi, Tiyo ma nao-nao mayi to yitato 
hengo wawu timi'idu mato ma mo'onto o-Liyo. 
Odito olo ta lolobua o-Liyo ma mo'onto o-Liyo. 
Nga'amila bangusa to duniya ma humoyongo 
sababu Tiyo. Uwito ma tantu mowali! Amin. 

8Tiyo ta ma monao mayi boyito loloiya odiye, 
"Wau botiya ta bohuliyo wawu ta pulitiyo.” 
Odito u yiloiya lo Allahuta'ala Eya ta woluwo 
mololayita lonto u mulo-mulolo lomayi, 
masatiya wawu to wakutu hedunggawa mayi 
wawu ta kawasa da'a. 

?Wau te Yahya wutati mongoli ngoimani. 
Ito hemo'oalami ususa wawu hedutola 
pe'epe'enta. Ito nga'amila mo'otapu 
bahagiyangi to Yiladiya lo Allahuta'ala moli oli 
Isa Almasih. Wawu wau masatiya pilomailiyo 
ode lito tuwawu u tanggu-tanggula Patmos 
sababu helopotunggulo Pirimani lo Allahuta'ala 
wawu habari tomimbihu ti Isa Almasih. 
10To dulahu ahadi wau kilawasa lo Roh lo 
Allahuta'ala wawu wau lo'odungohe suwara 
tuwawu mo'ohu'u lonto dibalakau odelo suwara 
lo sanggakala. 1! Suwara boyito lopolele mayi 
odiye, "Nga'amila u ilontongamu boti tulade 
mao mowali kitabi tuwawu wawu lawola mao 
ode jama'ati to kota mohelupitu, deuwitoyito 
to Epesus, to Smirna, to Pergamus, to Tiyatira, 
to Sardis, to Piladelpiya wawu to Laodikiya.” 

12 | apatao wau loyili ode dibalaka momilohe 
mota ode asali lo suwara u bisa-bisala 
mayi ode olau boyito. Ilontongau mota 
woluwo tambati molanggata mohelupitu u 
pilohutuliyo lonto hulawa u hepodutuwaliyo 
tohe. 3Ilontongau mota olo woluwo tawu 
ngota odelo Walao Manusiya to hungiyo lo 
tambati lo tohe boyito pake-pake jumba wawu 
duhe-Liyo tale-talebango salentangi hulawa. 
14Huwo-Iyo moputio odelo lambuto himba, 
moputia odelo tiopo. Wawu mato-Liyo odelo 
laito tulu. 1? Oa-Tiyo molilingga odelo tombaha 
to delomo tulu wawu suwara-Liyo odelo 
tingohu taluhe moda'a. !? Woluwo poliyama 
mohelupitu dihu-dihu o-Liyo lo olu'u olowala, 
wawu to ngango-Liyo lokaluwari mayi wamila 
ngomato u molalita mohu-mohuwaliya wawu 
laku-Liyo tine-tinela odelo matolodulahu tou 
mohulonu. 17 Tou wau lo'onto mota o-Liyo, wau 
lebanti to talu lo oa-Tiyo odelo ta ma yilate. 
Bo Tiyo lopodutu mayi lo olu'u-Liyo olowala to 
lunggongu'u wawu loloiya odiye, “Dila pohe! 
Wau botiya ta bohuliyo wawu ta pulitiyo. 
18 Wau ta tumu-tumulo! Wau ma yilate: bo 
bilohi, masatiya Wau tumu-tumula mololayita. 
Wau dihu-dihu u'unti lo mawutu wawu alamu 
lo kuburu. 1? Nga'amila u ontongamu tulade 
mao, deuwitoyito u ma wali-wali masatiya 
wawu u ma hua mowali. 2? Utiye rahasiya 
lo poliyama mohelupitu to olu'u-U wawu 
tambati lo tohe mohelupitu u ilontongamu 
boyito odiyamola: Poliyama mohelupitu boyito 
artiliyo mala-malaikatiyala lo jama'ati to kota 

mohelupitu wawu tambati lo tohe lonto hulawa 
boyito artiliyo jama'ati to kota mohelupitu.” 
2 1 Ta lobisala mayi ode olau boyito loloiya 
odiye: Tulademu mao ode malaikati lo 

jama'ati to kota lo Epesus odiye, "Utiye tahuli- 
Liyo lo Ta dihu-dihu poliyama mohelupitu to 
olu'u-Liyo olowala wawu Ta nao-nao to wolota 
lo tambati lo tohe mohelupitu u pilohutuliyo 
lonto hulawa: ? Nga'amila huhutu limongoli 
otawa-U, owwongoli mongoli wawu poddutoli 
mongoli ususa. Otawa-U deu timongoli 
dila mowali mosabari ode olimongoliyo ta 
hepohutuwa u moleto. Wawu timongoli olo ma 
longuji olimongoliyo ta hepotitiwaliya rasul 
padahali dila. Ma ilotawa limongoli olo deu 
timongoliyo hepohimbulowa. 3 Otawa-U olo 
deu timongoli debo tatapu hesabariya wawu 
hedutola ususa sababu tanggulu-U wawu 
timongoli dipo ta ilenggila lo harapani. “Bo 
Wau mopotala olimongoli, sababu timongoli 
ma didu motoliangu-U odelo u boheli bohuliyo 
mao timongoli pilaracaya ode ola-U. ? Sababu 
uwito, toloelayimola toliangi mongoli ola-U ma 
ililangi da'a-da'a lomao wawu potobatilo. Muli 
pohutuwa mao u ma hepilohutu limongoli tou 
bohuliyo mayi. Wonu dila, Wau ma monao 
mayi momunggata tambati lo tohe limongoli. 
6 Openu odito, woluwo tuwawu u mopiyohe to 
olimongoli, deuwitoyito timongoli moyingo lo 
nga'amila huhutu lo ta hedudua ole Nikolawus 
ta oyingowa-U olo. 

7Titalotita ta obulonga podungohiyo, tiyo 
musi modungohe u polele mayi lo Roh lo 

Allahuta'ala ode nga'amila jama'ati. Titalotita 
ta mo'odutolo sambe salamati, tiyo ma 
wohiya-U mao ijini monga hungo lo ayu u 
mo'otumulo u woluwo to ilengi lo Allahuta'ala 
to soroga.” 

8 Ta lobisala mayi ode olau boyito loloiya 
odiye: Tulademu mao ode malaikati lo jama'ati 
to kota lo Smirna odiye, "Utiye tahuli-Liyo 
lo Ta bohuliyo wawu Ta pulitiyo wawu Ta ma 
yilate bo Ta muli tilumumulayi: ? Otawa-U 
nga'amila ossusa limongoli. Timongoli misikini, 
bo u banari timongoli hekayawa. Otawa-U 
woluwo ta hepomitanawa olimongoli monto 
tawu-tawuwala ta hepolanggula batanga 
limongoliyo tawu lo Yahudi, bo u banari 
dila odito. Timongoliyo jama'ati lo Ibilisi. 

10 Dila mao pohe lo usikisa u ma didu 
mohihewo oalamiya limongoli. Ototayi mao, 
woluwo ngololota to wolota limongoli ta ma 
popomaso lo Ibilisi ode tutupa. Timongoli ma 
yimontalaliyo wawu ma mo'oalami usikisa to 
delomo umopulu huyi. Timongoli musi tatapu 
ta'ati ode Pirimani-U sambe opopate limongoli, 
alihu timongoli mololimo tutumula kakali 
monto ola-U. 

11 Titalotita ta o bulonga podungohiyo, tiyo 
musi modungohe u polele mayi lo Roh lo 
Allahuta'ala ode nga'amila jama'ati. Titalotita 
ta mo'odutolo sambe salamati, tiyo didu 
modutola wolo-wolo to opopate oluwoliyo.” 

12 Ta lobisala mayi ode olau boyito loloiya 
odiye: Tulademu mao ode malaikati lo 
jama'ati to kota lo Pergamus odiye, "Utiye 

tahuli-Liyo lo Ta o wamila molalita mohu- 
mohuwaliya: 13 Otawa-U toutonu u pilotitola 
limongoli, deuwitoyito to tambati lo Ibilisi 
hepomarentawa. Timongoli debo tatapu ta'ati 
ode ola-U wawu dila lomahu deu timongoli 
paracaya ode ola-U hiyambola tou te Antipas 
yilinggila lo tawu nyawa to talu limongoli. 
Tiyo ta'ati ode Pirimani-U sambe opopateliyo. 
14Bo Wau kabaratani ode olimongoli to delomo 
ungolo pasali: To wolota limongoli woluwo 

ta hedihima pongajari u tutuwawuwa wolo 
pongajari le Bileyam ode ole Balak to wakutu 
tiyo ohila mopolapala tawu-tawuwala lo Israel. 
Tiyo hemongajari to tawu monga ualo u ma 
yiluduliyo ode u ngopohiya lo Eya wawu 
mojina. t” Odito olo woluwo to wolota limongoli 
ta hedihima pongajari le Nikolawus. 16 Sababu 
uwito, potobatilo timongoli! Wonu dila, Wau 
ma hua monao mayi ode olimongoli wawu 
timongoliyo ta hedudua pongajari u dila banari 
boyito ma pontodu-U lo wamila mokaluwari 
mayi monto tunggilu-U. 

17 Titalotita ta o bulonga podungohiyo, tiyo 
musi modungohe u polele mayi lo Roh lo 
Allahuta'ala ode nga'amila jama'ati. Titalotita 
ta mo'odutolo sambe salamati, tiyo ma 
wohiya-U mao manna monto tambati u dila 
o'onto, odelo u ma ila lo tawu-tawuwala lo 
Israel tou mulo-mulolo mayi. Wawu Wau olo 
ma mongohi mao ode oliyo botu moputio u 
tula-tulade tanggula bohu to yitatiyo. Diyaluwo 
ngota mao ta motota lo tanggula boyito 
ngopohiya ta lololimo boyito.” 

18 Ta lobisala mayi ode olau boyito loloiya 
odiye: Tulademu mao ode malaikati lo jama'ati 
to kota lo Tiyatira odiye, “Utiye tahuli lo 
Walao Allahuta'ala ta o mato odelo laito tulu 
wawu oa-Tiyo odelo tombaha to delomo 
tulu: 19 Nga'amila u hepohutuwo limongoli 
otawa-U. Otawa-U wololo timongoli motoliango 
wawu hepohintawa to tawu wawu timongoli 
paracaya ode ola-U, openu boli hedutola 
ususa. Otawa-U olo timongoli masatiya 
lebe mo'olohu popobandingiyo mao wolo 
u mulo-mulolo mayi. 2? Bo Wau kabaratani 
wolimongoli, sababu woluwo tabuwa ngota ta 
huhutuliyo moleto tutuwawuwa woli Izebel tou 
mulo-mulolo mayi. Tabuwa boyito hemotitiwali 
nabi hemongajari wawu hemopolapala 
mongowato-U, alihu mojina wawu monga 
ualo u ma yiluduliyo ode u ngopohiya lo 
Eya bo hehuliya mao limongoli. ?! Tiyo dila 
yinawo motobati, openu Wau ma longohi 
mao wakutu ode oliyo, alihu tiyo motobati 
monto jinaliyo. 2? Ototayi mao, masatiya Wau 
mopomanti oliyo to pottuluheliyo. Wawu ta 
hepojinawa woliyo modutola usikisa da'a 
wonu timongoliyo dila motobati monto jina 
limongoliyo. 23 Ta hedudua pongajari lo tabuwa 
boyito ma yinggila-U nyawa, alihu mowali 
otawa lo jama'ati nga'amila deu Wau botiya 
ta motota lo u to pikirangi wawu u to delomo 
hila lo manusiya. Wawu Wau ta ma momalasi 
mayi ode olimongoli odelo huhutu limongoli 
ngota-ngota. 

24 Bo timongoli tawu wuwewo ta to jama'ati 
to kota lo Tiyatira ta dila hedudua pongajari 
boyito wawu dila helobalajari lo ilimu lo 
Ibilisi, polele-U mayi ode olimongoli: Wau 
dila mopo'obuheta olimongoli wolo parenta 
wuwewo. 2? Bo wolo u woluwo to olimongoli, 
dihimi lomao mototoheto uwito sambe Wau 
monao mayi. 

26 Titalotita ta mo'odutolo sambe salamati 
wawu ta turusi ta'ati to kohondaki-U sambe 
pulito tutumuliyo, tiyo ma wohiya-U mao 
haku wawu kawasa odelo u tilolimo-U mayi 
monto Allahuta'ala ti Papa-U. Wawu tiyo ma 
momarenta nga'amila bangusa wolo tunggude 
wuwate wawu tiyo olo ma mongantulu 
nga'amila bangusa boyito odelo ulonga huta. 
27(2:26) 28 Wawu tidunu ma wohi-U mao oliyo. 

29 Titalotita ta o bulonga podungohiyo, tiyo 
musi modungohe u polele mayi lo Roh lo 
Allahuta'ala ode nga'amila jama'ati.” 

1 Ta lobisala mayi ode olau boyito loloiya 
odiye: Tulademu mao ode malaikati lo 
jama'ati to kota lo Sardis odiye, "Utiye tahuli 
lo Ta o roh mohelupitu to talu lo Allahuta'ala 
wawu Ta o poliyama mohelupitu: Nga'amila 
u hepohutuwo limongoli otawa-U. Timongoli 

hetanggula lo tawu hetumula, padahali u 
banari timongoli ma lopowate. ? Sababu 
uwito, po'odaha timongoli wawu po'olotola 
mola wolo u donggo woluwo to olimongoli u 
ma ngope'e mate. Sababu diyaluwo tuwawu 
mao u hepilohutu limongoli u ilodungga-U 
heyimumuta to talu lo Allahuta'ala Eya-U. 

3 Wawu po'otoloma mao u ma tilolimo 
limongoli wawu ilodungohe limongoli. Ta'ati 
mao uwito wawu potobatilo! Wonu timongoli 
dila mopo'odaha, Wau ma monao mayi odelo 
ta mototaowa wawu dila otawa limongoli 
omoluwa Wau monao mayi ode olimongoli. 4 Bo 
to hungi mongoli to jama'ati to kota lo Sardis, 
woluwo ngololota ta tatapu hepodahawa 
alihu pakeyangi limongoliyo debo ta beresi. 
Timongoliyo boyito ma monao wola-U wolo 
uhekayiniya lo umoputio, sababu timongoliyo 
patuti mololimo uwito. 

> Titalotita ta mo'odutolo sambe salamati, 
tiyo olo ma kayiniyaliyo mao lo umoputia 
odito. Tangguliyo dila luluto-U monto delomo 
buku lo tawu ta o tutumula kakali. To talu 
lo Allahuta'ala ti Papa-U wawu to talu lo 
mongomalaikati-Liyo, Wau ma mongaku deu 
tiyo haku-U. 

STitalotita ta o bulonga poduhengiyo, tiyo 
musi modungohe u polele mayi lo Roh lo 
Allahuta'ala ode nga'amila jama'ati.” 

7 Ta lobisala mayi ode olau boyito loloiya 
odiye: Tulademu mao ode malaikati lo jama'ati 
to kota lo Piladelpiya odiye, “Utiye tahuli lo Ta 
suci wawu banari. Tiyo ta dihu-dihu u'unti li 
olongiya Dawud. Wonu Tiyo momuo uhetuwa- 
tuwawuwa, diyaluwo mao ta mowali moheuto, 
wawu wonu Tiyo moheuta uhetuwa-tuwawuwa, 
diyaluwo mao ta mowali momuo: 8 Nga'amila 
huhutu limongoli otawa-U. Otawa-U timongoli 
dila boti molotolo, bo timongoli heta'atiya 
Pirimani-U wawu timongoli dila lomahu deu 

timongoli paracaya ode ola-U. Sababu uwito, 
Wau ma lomuo mao pintu olimongoli wawu 
diyaluwo ngota mao ta mowali moheuta 
pintu boyito. ? Ototayi mao, woluwo ngololota 
jama'ati lo Ibilisi ta hepolanggula batanga 
limongoliyo tawu lo Yahudi, bo timongoliyo 
hepohimbulowa. Timongoliyo ma popowaliyo- 
U mayi mosujudu to talu limongoli, alihu 
timongoliyo motoloela deu Wau motoliangi 
mongoli. 1? Wau ma lomarenta olimongoli 
modutolo wawu memangi timongoli ta'ati to 
Pirimani-U boyito. Sababu uwito, Wau ma 
moposalamati olimongoli monto ususa da'a u 
ma ngope'e medungga mayi u pohimontaliyo 
ta hetolawa to duniya boti. 1t Wau ma hua 
monao mayi. Dihimi lomao mototoheto u 
woluwo to olimongoli, alihu diyaluwo ngota 
mao ta mohama pahala limongoli. 

12 Titalotita ta mo'odutola sambe salamati, 
tiyo ma popowaliyo-U mao pato'o bele lo 
Allahuta'ala Eya-U wawu tiyo ma motitola 
teto mololayita. To oliyo ma tuladu-U mao 
tanggulo Allahuta'ala Eya-U wawu tanggulo 
kota lo Allahuta'ala Eya-U, deuwitoyito kota lo 
Yerusalem bohu u ma molaheyi monto soroga. 
Tanggulu-U u bohu olo ma tuladu-U mao to 
oliyo. 

13 Titalotita ta o bulonga podungohiyo, tiyo 
musi modungohe u polele mayi lo Roh lo 
Allahuta'ala ode nga'amila jama'ati.” 

14Ta lobisala mayi ode olau boyito loloiya 
odiye: Tulademu mao ode malaikati lo jama'ati 
to kota lo Laodikiya odiye, “Utiye tahuli lo Ta 

tanggu-tanggula te Amin, Ta banari wawu 
Ta ta'ati to Pirimani lo Allahuta'ala. Tiyo 
asali lo uhetuwa-tuwawuwa U pilopowali lo 
Allahuta'ala: t° Nga'amila huhutu limongoli 
otawa-U. Timongoli dila mohuhulo meyalo 
mopatu. Donggo boli piyohiyo wonu timongoli 
mohuhulo meyalo mopatu! !?Timongoli ma 
potuo-U mayi monto ngango-U, sababu 
timongoli mohihilonu dila mohuhulo meyalo 
mopatu. 1 Timongoli hepoloiyawa, Ami ma 
hekayawa wawu tutu'ude lomao, nga'amila 
woluwo to olami.” Bo dila otawa limongoli 
deu mayilaba misikini limongoli wawu mabo 
mo'ololo owwoluwo limongoli. Timongoli pito'o 
wawu helalawa. 13Wau monasehati mayi 
olimongoli alihu timongoli motali hulawa tutu 
to ola-U wawu alihu timongoli mowali kaya. 
Timongoli olo potali kayini moputio to ola-U, 
alihu timongoli dilalo helalawa wawu dilalo 
molito. Potali mao olo wunema pomadeti 
mongoli mato, alihu mato limongoli mowali 
mo'onto. "?Titalotita ta otoliangu-U, totalaliyo 
popotota-U mao oliyo wawu tiyo wumbade-U 
lo bubo'o. Sababu uwito, potito'otutuwa mola 
timongoli wawu potobatilo. 2? Bilohi, Wau 
tihu-tihula to talu lo pintu wawu hemongoko'o. 
Wonu woluwo ta modungohe suwara-U wawu 
momuo mao pintu, Wau ma momaso mao 
modudunggaya woliyo wawu mao monga 
pe'enta woliyo. 

21 Titalotita ta mo'odutolo sambe salamati, 
tiyo ma wohiya-U haku motihuloa pe'epe'enta 
wola-U to arasi, debo odelo Wau ma 

lo'odutolo sambe pulitiyo wawu ma hulo-huloa 
pe'epe'enta wolo Allahuta'ala ti Papa-U to 
arasi. 

22 Titalotita ta o bulonga podungohiyo, tiyo 
musi modungohe u polele mayi lo Roh lo 
Allahuta'ala ode nga'amila jama'ati.” Odito 
loiya lo Ta lobisala mayi ode olau. 

4 1 apatao wau lo'onto pintu tuwawu lohuo 
to soroga wawu woluwo suwara tuwawu, 
odelo u omo-omolu ilodungoheu u odelo 
tingohu sanggakala u loloiya mayi ode ola-U 
odiye, “Dulo pobotulayi odiyamayi wawu ma 
popobilohu'u mayi olemu u ma tilatapu mayi 
lo Allahuta'ala mowali ngope'e mao.” ? Roh 
lo Allahuta'ala ma hua lo kawasa mayi olau 
wawu woluwo ilontongau arasi tuwawu to 
soroga wawu woluwo Ta ngota hulo-huloa teto. 
3Tiyo ta hulo-huloa to arasi boyito tine-tinela 
odelo pormata heinta-intawa u herupa-rupawa 
waranaliyo. Wawu duhi lo butu tuwawu 
lili-lilinga to arasi boyito heinta-intawa. 
“Heli-helili to arasi boyito woluwo biluloa 
wuwewo jumulaliyo dulopulu wawu wopato 
wawu to biluloa boyito hehuloa mongotauwa 
hepakeya kayini moputio wawu makuta hulawa 
hehuliya to lunggongi mongoliyo. ?Ilata wawu 
bulonggodu mabo motutuyuhe hemokaluwari 
mayi monto arasi boyito wawu momayanga 
mohelupitu helaita to taluliyo, u'uwitolo Roh 
lo Allahuta'ala mohelupitu. € Woluwo olo to 
talu lo arasi boyito u bilohela odelo deheta 
kaca molanga da'a. Pali-palita to arasi boyito 
woluwo mahaluku moheluwopato polu-polu lo 


WAHYU 4.7-5.1 13 


mato to talu wawu to dibalakaliyo. 7 Mahaluku 
bohuliyo odelo singa, u oluwoliyo odelo walao 
sapi, wawu u otoluliyo lakuliyo odelo laku 

lo manusiya wawu mahaluku opatiyo odelo 
burungi buliya tombo-tomboto. 8Timi'idu 
mahaluku boyito o polipia moheluwolomo 
wawu ilanggango mahaluku boyito ngangawa'a 
to delomiyo wawu to diluwari polu-polu lo 
mato. Huyi wawu dulahu mahaluku boyito dila 
ohinggadiyo hepoloiyawa odiye, “Suci, suci 
Allahuta'ala Eya ta suci wawu ta kawasa da'a 
ta woluwo mololayita lonto u mulo-mulolo 
lomayi, masatiya wawu to wakutu hedunggawa 
mayi.” 

9 Mahaluku moheluwopata boyito hepomujiya, 
hepohurumatiya wawu heposukuruwa ode o- 
Liyo Ta hulo-huloa to arasi boyito, deuwitoyito 
Tiyo ta tumu-tumula mololayita. 1? Tou boyito 
olo mongotauwa dulopulu wawu wopata boyito 
mosujudu to talu-Liyo lo Ta hulo-huloa to 
arasi boyito. Wawu timongoliyo hepolubowa 
o-Liyo ta tumu-tumula mololayita. Timongoliyo 
hepopomaiya mota lo makuta limongoliyo 
ode talu lo arasi boyito wawu hepoloiyawa 
odiye, !! "Wu Allahuta'ala Eya lami! Ito Eya 
patuti mololimo puji, hurumati wawu dihu-dihu 
kawasa, sababu Ito Eya ta lopowali mayi lo 
uhetuwa-tuwawuwa. Wawu wolo kohondaki 
lo Ito Eya unga'amila boyito yilowali wawu 
yiloluwo.” 

1 apatao wau lo'onto kartasi lili-lilibu to 
olu'u olowala lo Ta hulo-huloa to arasi 
boyito. To delomiyo wawu to diluwari lo kartasi 

boyito polu-polu lo tuladu wawu sesegeli lo 
segeli mohelupitu. ? Wau olo lo'onto mota 
woluwo malaikati ngota molotolo lobisala 
mayi wolo suwara mo'ohu'u odiye, “Tatonu 

ta patuti momuo mao nga'amila segeliliyo 
wawu momuade kartasi lili-lilibe boyito?” 3 Bo 
diyaluwo ngota mao, ta to soroga meyalo ta to 
duniya, ta hetumula meyalo ta ma lopowate, 
ta mo'owali momuade kartasi lili-lilibe boyito 
wawu mobaca mao u to delomiyo. “Wau 

ma yilololo wawu hilumoyongo, sababu 
diyaluwo ngota mao ta patuti momuade 
kartasi boyito meyambo mobaca mao u to 
delomiyo. ? Lapatao tala ngota lo mongotauwa 
boyito loloiya mayi ode olau odiye, “Dila 
hiyongo! Bilohi, Singa monto suku lo Yehuda, 
deuwitoyito waliya li nabi Dawud, ta ma 
lo'odutola sambe pulitiyo, tunggulo Tiyo 
mowali momuo mao segeli mohelupitu boyito 
wawu momuade kartasi lili-lilibe boyito.” 

6 | apatao wau lo'onto mota to tili lo arasi 
boyito, to hungiyo lo mahaluku moheluwopato 
wawu to hungiyo lo mongotauwa boyito, 
woluwo tihu-tihulo Walao Himba tuwawu 
odelo u ma yilapato iloloto. Himba boyito o 
tunge mohelupitu wawu o mato mohelupitu, 
u'uwitolo Roh lo Allahuta'ala mohelupitu u 
ilahula lo Allahuta'ala ode ngoyilanggubu 
duniya. 7 Walao Himba boyito ma lomaju 
mota wawu lololimo mayi kartasi lili-lilibe 
boyito lonto olu'u olowala lo Ta hulo-huloa to 
arasi boyito. 8 Tou Tiyo lololimo mayi kartasi 
lili-lilibe boyito, mahaluku moheluwopato 

wawu mongotauwa dulopulu wawu wopato 
ma losujudu to talu lo Walao Himba boyito. 
To olu'u limongoliyo ngota-ngota hedihima 
kecapi tuwawu wawu polulutube hulawa 
tuwawu polu-polu lo alama, u'uwitolo dua lo 
tawu-tawuwala ta ma tilulawoto Allahuta'ala. 
9 Timongoliyo hepomanyanyiya lo manyanyi 
bohu odiye, "Ito Eya patuti mololimo kartasi 
lili-lilibe boyito wawu momuo mao nga'amila 
segeliliyo, sababu Ito Eya ma yilapato iloloto 
wawu wolo duhunto Ito Eya ma loposalamati 
tawu-tawuwala lonto nga'amila suku, bahasa, 
umati wawu bangusa ode Allahuta'ala. 
10Ito Eya ma lopowali olimongoliyo lowali 
ngoyiladiya lo mongoimamu mohinta to 
Allahuta'ala Eyanto wawu timongoliyo ma 
momarenta to duniya.” 

11 |apatao wau lo'onto mota malaikati u 
didu orekeniya jumulaliyo wawu lo'odungohe 
suwaraliyo. Mala-malaikatiyala boyito 
heli-helili to arasi boyito wawu to mahaluku 
moheluwopato wawu to mongotauwa boyito. 
12 Timongoliyo hepoloiyawa wolo suwara uda'a 
odiye, "Walao Himba u ma olo-olota boyito 
patuti mololimo kawasa, okokaya, ubijaki 
wawu lotolo, hurumati, popouda'a wawu puji!” 
13 | apatao ilodungoheu nga'amila mahaluku 
to soroga wawu to duniya, ta to kuburu 
wawu ta to deheto hepoloiyawa odiye, "Tiyo 
ta hulo-huloa to arasi wawu Walao Himba 
patuti pujiyolo, hurumatiyolo, popouda'alo 
wawu dihu-dihu kawasa sambe mololayita!” 
14 Mahaluku moheluwopata boyito hepolameta 

mayi, “Amin!” Wawu mongotauwa dulopulu 
wawu wopata boyito ma losujudu wawu lolubo. 
1 | apatao ilontongau Walao Himba boyito 
lomuo mao segeli bohuliyo to wolota 

lo segeli mohelupitu. Wawu ilodungoheu 
mahaluku bohuliyo to wolota lo mahaluku 
moheluwopata boyito loloiya mayi wawu 
suwaraliyo odelo tingohu bulonggodu odiye, 
"Dulolo!” 2Tou wau lomilohe mota, woluwo 
wadala hula tuwawu wawu ta tae-tae to 
wadala boyito dihu-dihu pana tuwawu wawu 
woluwo ta longohi mao oliyo makuta tuwawu. 
Tiyo monao mota mopateya, alihu nga'amila 
musuliyo olaheliyo. 

3Tou Walao Himba boyito lomuo mao segeli 
oluwoliyo, ilodungoheu mahaluku oluwoliyo 
loloiya odiye, "Dulolo!” “Ma lomaju mayi 
wadala tuwawu u mela da'a wawu ta tae-tae 
to wadala boyito yilohiya mao lo Allahuta'ala 
ijini mohama udame wawu usanangi monto 
duniya, tunggulo ta to duniya ma mopapateya 
lomao wawu woluwo ta longohi mao oliyo 
wamila tuwawu damanga da'a. 

= Lapatao Walao Himba boyito ma lomuo mao 
segeli otoluliyo wawu ilodungoheu mahaluku 
otoluliyo loloiya odiye, "Dulolo!” Lapatao 
ilontongau mota woluwo wadala moyitoma 
tuwawu wawu ta tae-tae to wadala boyito 
dihu-dihu timbangan tuwawu. ?Wau olo 
lo'odungohe suwara tuwawu odelo lonto hungo 
mahaluku boyito. Suwara boyito loloiya mayi 
ode ta tae-tae to wadala boyito odiye, "Dila 
mao rusawa minya wawu angguru, bo tapu 

lo pale mowali rusamu, tunggulo tapu lo pale 
ngoliteri u mopiyohu haragaliyo odelo gaji lo 
ta mokaraja tou ngohuyi. Wawu tapu lo pale u 
dila boti mopiyohu tololiteri haragaliyo odelo 
gaji lo ta mokaraja tou ngohuyi olo.” 

7Lapatao Walao Himba boyito lomuo mao 
segeli opatiyo wawu ilodungoheu mahaluku 
opatiyo boyito loloiya odiye, "Dulolo!” 3 Wawu 
ilontongau mota woluwo wadala abu-abu 
tuwawu wawu ta tae-tae to wadala boyito 
tanggu-tanggula te Mawutu wawu alamu lo 
kuburu dudu-dudua oliyo. Timongoliyo yilohiya 
mao lo Allahuta'ala ijini mohinggi nyawa lo 
tawu lo wamilo, lo polango, lo panyaki tolati 
wawu moli bibinatangiyala mongngala tawu 
ngotayadu to uwopato tayadu ta hetolawa to 
duniya. 

9 Lapatao Walao Himba boyito lomuo segeli 
olimoliyo. Ilontongau mota to tibawa lo 
meja pilodutuwaliyo pollutube polapilaliyo 
alama nyawa-nyawala lo tawu ta lopowate 
pilopateyaliyo sababu helopotunggulo Pirimani 
lo Allahuta'ala wawu habari mopiyohe 
u hedihima olimongoliyo mototoheto. 
10Timongoliyo hepobisalawa wolo suwara 
mo'ohu'u odiye, “Wu Eya ta suci wawu banari! 
De omoluwa medungga wakutuliyo Ito Eya 
mohukumani wawu momalasi mao duhu 
lamiyatiya ode olimongoliyo ta hetolawa to 
duniya?” 1 Lapatao woluwo ta longohi mao 
ode olimongoliyo ngota-ngota jumba moputia 
tuwawu. Wawu Allahuta'ala lopolele mao ode 
olimongoliyo, alihu timongoliyo mosabaripo 

ngope'e mola, sambe meyimumuto jumula 
lo tawu-tawuwala ta ma yinggila lo tawu 
nyawa odelo timongoliyo sababu Pirimani lo 
Allahuta'ala. 

12 | apatao wau lo'onto Walao Himba lomuo 
segeli olomiyo. Debolo ma lowali liluhe da'a 
wawu matolodulahu ma lowali moyitoma 
odelo kayini moyitoma kasari. Wawu hulalo 
ma lowali mela odelo duhu. 13 Poli-poliyamalo 
hepodudulahuwa mayi monto hulungo ode 
huta, odelo hungo lo ayu hepodudulahuwa 
sababu hehipa lo dupota da'a. !#Hulungo 
ma lobuta'a duluwo wawu yilimilibu debo 
odelo kartasi helilibulo. Nga'amila huidu 
wawu lito ma moheheyi mao monto 
tambatiliyo. 1? Mongo'olongiya to duniya 
wawu ta dudula'a-dudula'a, mongotauwa lo 
tontara, ta hekayawa, ta hekawasawa wawu 
tawu-tawuwala wuwewo mao, mongowato 
wawu ta maradeka, nga'amila hepotitua to 
gowa-gowalo wawu to hiya-hiyangala lo botu 
to huidu. ??Timongoliyo hepoloiyawa mao 
ode hui-huidelo wawu ode botu-botuwalo 
odiye, “Polohubu lomayi modehe olami wawu 
popowantoa mayi ami, alihu dila ontonga 
lo Allahuta'ala ta hulo-huloa to arasi-Liyo 
wawu dila odungga lo muruka lo Walao Himba 
boyito. 1 Dehi mayi ami wawu popowantoa 
mayi sababu ma ledungga dulahe da'a muruka 
lo Allahuta'ala wawu Walao Himba. Diyaluwo 
ngota mao tawu ta mo'otahangi.” 

7 | Lapato uwito, wau lo'onto malaikati 
wopatota hetihula to mato lo dupota 

wopato wawu timongoliyo hepotahangiya 
dupoto, alihu dila mohipo to tuduliyo, to 
deheto meyalo to ayu-ayuwala hetumula. 
2Lapatao wau lo'onto malaikati wuwewo lonao 
mayi lonto timuru. Tiyo delo-delo mayi capu 
monto Allahuta'ala ta tumu-tumulo. Wawu 
wolo suwara mo'ohu'u tiyo loibode mota 
malaikati wopatota boyito ta ma yilohiya 
mao lo Allahuta'ala kawasa morusa tuduliyo 
wawu deheto. 3 Malaikati boyito loloiya odiye, 
"Dipo mao rusawa tuduliyo, deheto wawu 
ayu-ayuwala hetumula, sambe yilapato 
ami mongohi capu to baya lo mongowato 
lo Allahuta'ala!” #Ilodungoheu jumula 
limongoliyo ta cilapuwaliyo, deuwitoyito 
mohetuta wopatopulu wawu wopatolihulota 
ta lonto suku lo Israel mopulu wawu duluwo. 
5Timi'idu suku mopulu wawu dululihulota, 
deuwitoyito lonto suku lo Yehuda, suku lo 
Ruben, suku lo Gad, suku lo Asyer, suku lo 
Naptali, suku lo Manase, "suku lo Simewon, 
suku lo Lewi, suku lo Isakar, 8 suku lo Zebulon, 
suku lo Yusup wawu suku lo Benyamin. 
?Lapatao uwito, ilontongau mota woluwo 
manusiya ngohuntuwa didu orekeniya 
jumulaliyo lonto nga'amila bangusa, suku, 
umati wawu bahasa. Timongoliyo hetihula 
to talu lo arasi lo Allahuta'ala wawu to talu 
lo Walao Himba hepakeya jumba moputio 
wawu hedihima dungo patuhu. !? Wolo suwara 
mo'ohu'u timongoliyo hewuwatia odiye, 
"Usalamati olanto bo monto Allahuta'ala 
Eyanto ta hulo-huloa to arasi-Liyo wawu monto 

Walao Himba boyito!” 1! Nga'amila malaikati 
hetihula pali-palita to arasi, to mongotauwa 
wawu mahaluku moheluwopata boyito. 
Lapatao mongomalaikati boyito losujudu 

to talu lo arasi wawu lolubo Allahuta'ala. 

12 Timongoliyo hepoloiyawa odiye, "Amin! 
Haku lo Allahuta'ala Eyanto puji, pouda'a, 
hikimati, sukuru, hurumati, kawasa wawu 
lotolo sambe mololayita! Amin.” 

13 | apatao tala ngota to wolota lo 
mongotauwa boyito lohintu ode olau odiye, 
"Tatonu ta hepakeya lo jumba moputia boti 
wawu lonto utonu mayi timongoliyo lonao 
mayi?” 

14 Pilolametu'u mao ode oliyo odiye, "Ti 
tuwani lohihilawo ta motota leto.” Lapatao tiyo 
loloiya mayi ode olau odiye, “Timongoliyo boti 
ta boheli lolawodeyi ususa da'a. Timongoliyo 
ma lomoboa jumba limongoliyo to delomo 
duhu lo Walao Himba u ma lo'oputia jumba 
limongoliyo boyito. 

15 Sababu uwito, timongoliyo hetihula to talu 
lo arasi lo Allahuta'ala wawu hepohintawa 
o-Liyo huyi wawu dulahu to tambati lo 
Allahuta'ala. Timongoliyo ma motitola 
pe'epe'enta wolo Ta hulo-huloa to arasi boyito. 
19Timongoliyo didu ta mototoango wawu 
didu ta polangolo. Timongoliyo dilalo meladu 
matolodulahu meyalo patuliyo. +7 Sababu 
Walao Himba ta to hungo arasi boyito ma 
mowali Diti limongoliyo wawu ma moheluta 
olimongoliyo ode mato lo taluhe u mo'otumulo. 

Wawu ponu monto mato limongoliyo ma luluto 
mao lo Allahuta'ala.” 
1 Tou Walao Himba boyito lomuo segeli 
opituliyo, soroga ma dilumoloto tanu 

woluwo ngopitango jamu mao hihewoliyo. 
2 Lapatao ilontongau mota woluwo ta longohi 
mao sanggakala mohelupitu ode malaikati 
pitulota ta biyasaliyo hetihula to talu lo 
Allahuta'ala. 

3 Woluwo olo malaikati ngota wuwewo 
lonao mayi delo-delo polulutube hulawa 
me tilimihula to talu lo meja hulawa 
hepodutuwaliyo polulutube polapilaliyo alama 
to talu lo arasi lo Allahuta'ala. Lapatao 
woluwo ta longohi mao ode o-Liyo alama 
ngohuntuwa, alihu wuduwoliyo mola ode 
Allahuta'ala pe'epe'enta wolo dua lo tawu 
nga'amila ta ma tilulawoto Allahuta'ala. 
4 Polo'o alama boyito ma mohubula mola 
monto olu'u lo malaikati boyito ode talu lo 
Allahuta'ala pe'epe'enta wolo dua lo tawu ta 
ma tilulawoto Allahuta'ala. ? Lapatao malaikati 
boyito ma lohama mayi polulutube boyito 
wawu tiluwangaliyo mao bohu monto meja 
boyito wawu ma pilomailiyo mola ode duniya. 
Lapatao ma mowali bulonggodu wawu ilato 
mabo motutuyuhe wawu ma mowali liluhu. 

6 Malaikati pitulota ta hedihima sanggakala 
boyito ma hesiyapuwa mohipa sanggakala. 

7Tou malaikati bohuliyo ma lohipa mola 
sanggakalaliyo, ma lowali didi esi wawu tulu 
u'ulawuwa wolo duhu. Lapatao woluwo ta 
lopomai mota lo unga'amila boyito ode duniya. 

Ngotayadu to utolo tayadu duniya wawu 
ayu-ayuwala hetumula lopobu wawu nga'amila 
huoyoto heyiduma yilahu. 

8Malaikati oluwoliyo lohipa mola 
sanggakalaliyo. Lapatao woluwo ta lopomai 
mota lo u odelo huide tuwawu damango 
lai-laito ode deheto, sambe ngotayadu to utolo 
tayadu deheto lowali duhu. ? Wawu ngotayadu 
to utolo tayadu mahaluku o nyawa to delomo 
deheto lopowate wawu ngotayade olo to utolo 
tayadu kakapaliyalo yilumoduo tetomota. 

10 Lapatao malaikati otoluliyo lohipa 
sanggakalaliyo wawu woluwo poliyama 
tuwawu damango lai-laito odelo morongo 
lodehu mayi lonto hulungo ode ngotayadu to 
utolo tayadu dutula wawu mato lo taluhu. 

11 Tanggulo poliyama boyito, deuwitoyito 
Pa'ato. Ngotayadu to utolo tayadu taluhu lowali 
mopa'ato wawu ngohuntuwa tawu lopowate 
sababu longilu taluhe u ma lowali lopa'ata 
boyito. 

12 Lapatao malaikati opatiyo lohipa 
sanggakalaliyo. Ngotayadu to utolo tayadu 
matolodulahu, hulalo wawu poliyama lowali 
lodiolomo, tunggulo ngotayadu to utolo tayadu 
uhuyi wawu dulahu ilenggila lo tinelo. 

13 | apatao ilontongau mota burungi buliya 
tuwawu tombo-tombota molanggato to 
hulungo wawu hemobisala mayi wolo suwara 
uda'a odiye, "Matilopotala, matilopotala, 
matilopotala ta hetolawa to duniya, sababu 
donggo woluwo sanggakala mohelutotolu to 

malaikati towulota wuwewo u ma hua hipaliyo 
mayi.” 

1 | apatao malaikati olimoliyo lohipa 

sanggakalaliyo wawu ilontongau mota 
woluwo poliyama tuwawu to huta u lodehu 
mayi lonto hulungo. Wawu woluwo ta longohi 
mao oliyo u'unti lo taubu liyanga u dila 
otonea delomiyo. ?Lapatao taubu pintu 
lo liyanga boyito hiluo mao lo poliyama 
boyito wawu lokaluwari mayi teto polo'o 
odelo polo'o tulu damanga da'a, tunggulo 
matolodulahu wawu hulungo ma lowali 
modiolomo sababu poloa boyito. 3 Lonto poloa 
boyito ma lokaluwari mayi bulita ngohuntuwa 
ode duniya wawu Allahuta'ala longohi mao 
kawasa ode olimongoliyo odelo kawasa lo 
bambawu to duniya. “Allahuta'ala lolahuli 
mao ode olimongoliyo, alihu timongoliyo dila 
morusa huo-huoyotalo, pilo-pilomulowalo 
meyalo ayu-ayuwala hetumula, bo timongoliyo 
mowali mosikisa manusiya ta dila o capu lo 
Allahuta'ala to bayaliyo. ?Timongoliyo dila 
ilijiniya lo Allahuta'ala mohinggi nyawa lo 
manusiya, ngopohiya bo mota peiposikisaliyo 
manusiya limolohula hihewoliyo. Sikisa boyito 
odelo sikisa lo u i'iyo lo bambawu. ?To wakutu 
boyito tawu-tawuwalo ma mololohe umate, 
bo timongoliyo dila mo'otapu. Timongoliyo 
ohila mate, bo mawutu momentalo monto 
olimongoliyo. 

7 Buli-bulitala boyito bilohela odelo wadala 

hesiyapuwa mopateya. Nga'amila lunggongi 
mongoliyo hepakeya u odelo makuta 

hulawa wawu laku limongoliyo odelo laku lo 
manusiya. ê Timongoliyo o huwoa odelo huwo'o 
mongobuwa wawu dungiti mongoliyo odelo 
dungito singa. °? Duheli mongoliyo hepakeya 

lo u odelo bo'o wuwate u hepomakeliyo tou 
mopateya wawu tingohu polipi'i mongoliyo 
odelo tingohu kareta ngohuntuwa u hededea 
to wadala ngohuntuwa u hetetea ode 
popateya. t? Timongoliyo o patahu wawu 

o u hepongji'iliyo debo odelo bambawu. To 
patahi mongoliyo o kawasa mosikisa manusiya 
limolohula hihewoliyo. 1! Olongiya limongoliyo, 
deuwitoyito malaikati lo liyango u dila o tonea 
delomiyo, tangguliyo to delomo bahasa lo 
Ibrani, deuwitoyito Abadon wawu to delomo 
bahasa lo Yunani Apoliyon, deboliliyo mao ta 
mopopolopuwa uhetuwa-tuwawuwa. 

12 mo'otopotala bohuliyo ma yilawode: 
donggo duluwo poli u ma hua molunuheyi. 

13 [apatao malaikati olomiyo lohipa 
sanggakalaliyo. Woluwo suwara tuwawu 
ilodungoheu lokaluwari mayi lonto u odelo 
tunge moheluwopato to tutu lo meja hulawa 
hepodutuwaliyo polulutube polapilaliyo alama 
to talu lo Allahuta'ala. 1? Suwara boyito 
loloiya mao ode malaikati olomiyo ta dihu-dihu 
sanggakala boyito odiye, “Huli lomota malaikati 
wopatota ta hetihuta to tili lo dutula da'a lo 
Efrat boyito.” |? Lapatao ma hiluliyaliyo mayi 
malaikati wopatota boyito ta ma piloposiyapu 
mao lo Allahuta'ala mohinggi nyawa lo ta 
ngotayadu to utolo tayadu manusiya to jamu, 
to dulahu, to hulalo wawu to tawunu u ma 

tilantu mayi lo Allahuta'ala. 18 Ilodungoheu 
jumula lo tontara lo malaikati wopatota 
boyito dulohetutojuta pasukan hetaeya to 
wadala. 17 To bibilohe boyito ilontongau olo 
woluwo wada-wadalalo wawu tawu-tawuwala 
ta hetaeya to wadala hepakeya bo'o wuwate 
u hepomakeliyo tou mopateya. Waranaliyo 
mela odelo tulu, wahuente odelo bunga 
wawu molalahu odelo walirang. Lunggongo 
wada-wadalala boyito odelo lunggongo singa 
wawu lonto ngangoliyo hemokaluwari mayi 
tulu, polo'o wawu walirang. t8 Ngotayadu to 
utolo tayadu manusiya ma lopowate lo balla 
mohelutotolu boyito, deuwitoyito tulu, polo'o 
wawu walirang hemokaluwari mayi monto 
ngango lo wada-wadalala boyito. !? Kawasa 
lo wada-wadalala boyito woluwo to delomo 
ngango limongoliyo wawu to patahiyo. Patahi 
mongoliyo odelo tulidu sababu o lunggongo 
wawu wolo patahiyo boyito timongoliyo 
heposikisawa manusiya. 

20Bo manusiya wuwewo ta dila yilate lo balla 
mohelutotolu boyito, dila yinawo motobati 
lonto huhutu limongoliyo moleto. Timongoliyo 
dila loberenti molubo lati-latiyalo wawu 
molubo uwewo mao lo Eya u pilohutuliyo 
lonto hulawa, tala'a, tombaha, botu wawu 
ayu u dila mo'onto wawu dila mo'odungohu 
meyalo monao. 2?! Timongoliyo dila yinawo 
motobati monto nga'amila huhutu limongoliyo 
moleto, deuwitoyito mohinggi nyawa lo tawu, 
moyitohu sihiri, mojina wawu motao. 

10 1 Lapatao ilontongau mota malaikati 
ngota wuwewo ta molotolo lolaheyi 
lonto soroga. Malaikati boyito bolu-bolu lo 
hengo, duhi lobutu to yitato lunggongiyo wawu 
lakuliyo odelo matolodulahu. Oatiyo odelo laito 
tulu tihu-tihulo. ? Malaikati boyito dihu-dihu 
kartasi kikia bua-buadu. Tiyo lopoduta'a mota 
lo oatiyo olowala to deheto wawu oatiyo 
oloyihi to tuduliyo. 3 Tiyo longuwatio wolo 
suwara uda'a odelo suwara lo singa. Tou 
tiyo wuwa-wuwatio, woluwo ilodungoheu 
bulonggode mohelupitu lobisala mayi. “Tou 
suwara lo bulonggode boyito ma diduluwo, 
wau ilohila molulade u pilolele mayi lo 
bulonggode mohelupitu boyito, bo woluwo 
suwara tuwawu lonto soroga loloiya mayi ode 
olau odiye, "Rahasiyayi mao wolo u pilolele 
mayi lo bulonggode mohelupitu boyito wawu 
keke dila mao tulademu!” 

5Lapatao ma ilontongau mota malaikati 
ta oatiyo huta-huta'a to deheto wawu to 
tuduliyo lominta'a mola olu'uliyo olowala 
ode soroga. Wawu tiyo lotadiya wolo 
uhemolanggula tanggulo Allahuta'ala ta 
tumu-tumula mololayita ta ma lopowali mayi lo 
huta wolo tuwangiyo, hulungo wolo tuwangiyo 
wawu deheto wolo tuwangiyo. Wawu tiyo 
loloiya odiye, "Wakutuliyo didu ta po'ohayao 
lo Allahuta'ala! 7 Bo tou malaikati opituliyo 
ma mohipa sanggakalaliyo, Allahuta'ala ma 
mopoganapu mao lo niyati-Liyo u rahasiya, 
debo odelo u ma hepilopotunggu-Liyo mao 
ode mongowato-Liyo mongonabi.” 

8Suwara u ma ilodungoheu lonto soroga 
boyito lopolele mayi ode olau poli odiye, 
"Ponaolo! Mota hamawa mao kartasi kikia 
bua-buade to olu'u lo malaikati ta huta-huta'a 
to deheto wawu to tuduliyo boyito.” 

9 apatao wau ma lonao ode malaikati boyito 
mota lohile alihu tiyo mongohi mayi kartasi 
boyito ode olau. Piloleleliyo mayi ode olau 
odiye, "Hamawalo wawu alamola. Utiye ma 
mo'ongongota ombongumu, bo to delomo 
ngangomu ma orasamu molingo odelo hula lo 
tia.” 

10 | apatao ma hilamau mayi kartasi boyito 
monto olu'u lo malaikati boyito wawu ma ilau. 
To ngangou rasaliyo odelo hula lo tia, bo tou ma 
tilololu'u mota, ma lo'ongongota ombongu'u. 
11 | apatao tiyo loloiya ode olau odiye, 
"Pe'entapo yio musi muli mopotunggulao lo 
wahyu lonto Allahuta'ala ode nga'amila umati, 
bangusa, bahasa wawu olongiya.” 

1 1 1 Lapatao woluwo ta longohi mayi ode 

olau meteri ayu odelo tunggudu wawu 
Allahuta'ala lopolele mayi ode olau odiye, 
"Pobongulo wawu mota ukuruwamu mao bele 
lo Eya wawu meja hepodutuwala kurubani 
to pango bele lo Eya. Wawu timongoliyo 
ta hepotabiyawa teto, rekeniya mao ngolo 
jumulaliyo. 2 Bo dila mao ukuruwa pango 
bele lo Eya u to diluwari, sababu uwito ma 
lowali tayadu bangusa-bangusa ta kapiru. 
Wawu timongoliyo ma mohuta-huta'a kota 
lo Yerusalem u suci boyito wopatopulu wawu 
dulohula hihewoliyo. 3 Wau ma mopoahu 

mota ta dulota mota mopotunggulo wahyu 
monto ola-U ngolihu wawu dulohetuta 
wolomopuluhuyi hihewoliyo. Timongoliyo ma 
momake lo kayini kado.” Odito u yiloiya lo 
Allahuta'ala ode olau. 

4Ta dulota boyito, deuwitoyito ayu jayitun 
dulobungo wawu tambati moheluduluwo 
u hepodutuwaliyo tohe to talu lo Eya ta 
ahu'uwo lo alamu wolo tuwa-tuwangiyo 
lomao. ? Wonu woluwo tawu ta o niyati moleto 
ode olimongoliyo, woluwo tulu mokaluwari 
mayi monto ngango limongoliyo momobu 
timi'idu ta o niyati moleta boyito. Wolo uodito, 
nga'amila ta o niyati moleto ode olimongoliyo 
musi mate. "Timongoliyo kawasa moheuta 
hulungo, tunggulo dila modehu didi ngohilayao 
timongoliyo hepopotunggula lo wahyu lonto 
Allahuta'ala. Timongoliyo olo kawasa molomela 
nga'amila taluhu mowali duhu wawu kawasa 
olo mopodehu mao lo tili-tililahepala lo balla 
ode duniya to wakutu u otohila limongoliyo. 

7Wonu timongoliyo ma yilapato lopotunggulo 
habari monto Allahuta'ala, ma mobongu 
mayi monto liyanga u dila o tonea delomiyo 
mahaluku tuwawu u mo'ohe da'a me 
mopateya wawu mo'olahe olimongoliyo, 
tunggulo timongoliyo ma mopowate. 8 Mayiyeti 
limongoliyo ma huliya mao lo tawu hedutuwa 
to tudu lo dalala da'a to kota tuwawu damanga 
boyito u to delomo humaya tangguliyo 
Sodom meyalo Mesir. Teto olo Eya limongoliyo 
silalipuliyo. ? Mayiyeti limongoliyo boyito ma 
pobilohe lo tawu-tawuwala monto nga'amila 

umati, suku, bahasa wawu bangusa tolohuyi 
wawu ngopita hihewoliyo. Mayiyeti limongoliyo 
boyito dila wohi lo tawu-tawuwala boyito 
lobungolo. 1? Tawu-tawuwala ta hetolawa to 
duniya ma motiwengahu, sababu opopate 

lo ta dulota ta ilahula mayi lo Allahuta'ala 
boyito. Timongoliyo ma molalawola hadiya, 
sababu nabi dulota boyito ma helosikisa tawu 
ngohuntuwa ta hetolawa to duniya. 

11 Tou ma yilapatao utolohuyi wawu ngopita, 
roh lo tutumula lonto Allahuta'ala ma momaso 
mao ode olimongoliyo, tunggulo timongoliyo 
ma muli tumumulayi wawu nga'amila ta 
mo'onto olimongoliyo ma mowali duyitola 
da'a. t? Lapatao ma ilodungohe mayi suwara 
tuwawu lonto soroga u loloiya mayi ode 
nabi dulota boyito odiye, “Pobotulo lomayi 
timongoli odiyamayi!” Wawu timongoliyo 
olo ma mobotula mola ode soroga hebolula 
lo hengo ilanggangi mongoliyo hebilohe lo 
tawu-tawuwala ta moyingo limongoliyo. 

13 To sa'atilo boyito ma mowali liluhe 
da'a wawu ngotayadu to umopulu lotayadu 
kota boyito ma molohubu. Pitulolihulota 
ta mopowate sababu liluhe boyito wawu 
tawu-tawuwala wuwewo ta lesisa ma duyitola 
da'a wawu ma mopomasahuru lo Allahuta'ala 
to soroga. 

14) mo'otopotala oluwoliyo ma yilawode: bo 
u otoluliyo poli ma hua molunuheyi. 

15 |apatao malaikati opituliyo lohipa 
sanggakalaliyo wawu ilodungohe mayi 
suwa-suwarala mo'ohu'u monto soroga odiye, 

"Kawasa momarenta to duniya ma dihu-dihu 
to Allahuta'ala Eyanto wawu ma dihu-dihu 

olo to Ta ma tilantu mayi lo Allahuta'ala 
moposalamati lo manusiya. Wawu Allahuta'ala 
ma momarenta sambe mololayita.” 1? Lapatao 
mongotauwa dulopulu wawu wopatota ta 
hehuloa to biluloa limongoliyo to talu lo 
Allahuta'ala, ma losujudu lolubo Allahuta'ala. 
17Timongoliyo lodua odiye, "Wu Eya 
Allahuta'ala ta kawasa da'a, ta woluwo 
mololayita lonto u mulo-mulolo lomayi wawu 
masatiya! Amiyatiya mosukuru sababu Ito 
Eya ma lodihu kawasa uda'a to duniya wawu 
ma lomulayi hemomarenta! 18 Tawu-tawuwala 
ta kapiru ma lohihewo hepolawaniya to Ito 
Eya. Bo ma ledungga wakutuliyo Ito Eya 
momopa'ayi muruka. Wawu ma ledungga olo 
wakutuliyo Ito Eya momutoa tawu-tawuwala ta 
ma lopowate. Utiye wakutuliyo mongohi mao 
pahala ode mongowato lo Ito Eya, deuwitoyito 
mongonabi, wawu ode nga'amila ta ma 
tilulawoto Allahuta'ala, deuwitoyito nga'amila 
ta hepoibadatiya ode Ito Eya, ta dudulamango 
wawu ta kekeingo. Utiye olo wakutuliyo lo 
umongantulu ta hepongantuluwa duniya.” 

19 Tou mongotauwa boyito ma yilapato lodua, 
ilontongau mota bele lo Eya to soroga lohuo 
mayi wawu buluwa lo janjiya lo Allahuta'ala 
woluwo to delomiyo. Tou boyito ma lowali 
bulonggodu wawu ilato mabo motutuyuhe 
wawu ma lowali olo liluhu wawu didi esi u 
to'otutuwa. 

1 2 1 Lapatao ilontongau to hulungo woluwo 
tuwota tuwawu uda'a: Tabuwa ngota 
bolu-bolu lo matolodulahu, wawu huta-huta'a 

to hulalo wawu to lunggongiyo o makuta, 
deuwitoyito poliyama mopulu wawu duluwo. 

2 Tabuwa boyito omboda'a. Tiyo wuwa-wuatio 
sababu duto-dutola ngongoto wawu sikisa lo u 
ma motutu. 

3 Lapatao ma ilontongau mola olo to hulungo 
tuwota tuwawu wuwewo, deuwitoyito naga 
damanga melamo, lunggongiyo mohelupitu, 
tungeliyo mopulu. Timi'idu lunggongiyo 
hepakeya makuta. “#Patahiyo lo naga boyito 
dede-dedeayi ngotayadu to utolo tayadu 
poli-poliyamala lonto hulungo wawu pilomailiyo 
mota ode duniya. Naga boyito tihu-tihula to 
talu lo tabuwa ta ma ngope'e motutu boyito 
wolo patuju ohila mololola Walaiyo tou boheli 
potutuliyo lomayi. ? Lapatao tabuwa boyito 
lotutu mayi lo Ta lolai ngota ta momarenta 
nga'amila bangusa wolo tunggude wuwate. 
Debolo woluwo ta lodehita Walao tabuwa 
boyito wawu dilelo-Liyo ode talu lo arasi lo 
Allahuta'ala. € Wawu tabuwa boyito tilumetea 
ode yilantala dila hepotitola lo tawu, tambati u 
ma siladiya mao lo Allahuta'ala ode oliyo. To 
tambati boyito tiyo pilalihara lo Allahuta'ala 
ngolihu wawu dulohetuta wolomopuluhuyi 
hihewoliyo. 

7Lapatao to soroga debolo ma ilowaliya 
lopopateya. Te Mikael tauwa lo malaikati 
wolo mongomalaikatiliyo hemopateya wolo 
naga boyito wawu naga boyito hebantuwa 

lo mongomalaikatiliyo olo. 8Bo naga wolo 
mongomalaikatiliyo boyito ilolahe le Mikael 
wolo mongomalaikatiliyo, sababu naga boyito 
dila mambo, tunggulo timongoliyo didu 
ilotambati to soroga. ? Naga damanga boyito 
pilomai lo Allahuta'ala ode duniya. Tiyo tulide 
ta longakali oli Hawa tou omo-omolu mayi, 
ta tanggu-tanggula Ibilisi meyalo tauwa lo 
lati ta mongngakaliya nga'amila tawu to 
duniya. Tiyo wolo mongomalaikatiliyo pilomai 
lo Allahuta'ala ode duniya. 

10 | apatao ilodungoheu woluwo suwara 
tuwawu uda'a da'a to soroga loloiya mayi 
odiye, "Masatiya ma ledungga wakutu 
lo Allahuta'ala Eyanto moposalamati lo 
umati-Liyo wawu mopopatatayi lo kawasa-Liyo 
wawu Yiladiya-Liyo. Wawu ma ledungga 
olo wakutu-Liyo lo Ta ma tilantu mayi lo 
Allahuta'ala moposalamati lo manusiya wawu 
momarenta duniya. Sababu ta hemoloda'awa 
mongowutatunto turu-turusi to talu lo 
Allahuta'ala tou mulo-mulolo mayi, ma pilomai 
lo Allahuta'ala ode duniya. tt Mongowutatunto 
boyito lo'olahe to naga boyito lo duhu lo 
Walao Himba wawu lo habari mopiyohe lonto 
Allahuta'ala u hepopotunggulo limongoliyo 
ode tawu-tawuwalo. Wawu timongoliyo dila 
motoliango nyawa limongoliyo, openu sambe 
mate. 1? Sababu uwito, potiwengahu lomola, 
weyi timongoli ta hetolawa to soroga. Bo 
matilopotala, weyi deheto wawu tuduliyo, 
sababu naga ma lolaheyi ode olimongoli. Tiyo 

yingo-yingo da'a, sababu otawaliyo wakutuliyo 
ma membidu.” Odito suwara ilodungoheu. 

13 Naga boyito ma pilomai lo Allahuta'ala 
ode duniya. Sababu uwito, tiyo lohenela 
tabuwa ta lopotutu mayi lo Ta lolai boyito. 
14Tabuwa boyito yilohiya mao lo Allahuta'ala 
polipio buliya dudula'a moheduluwo, alihu 
tiyo mowali tumombota ode tambatiliyo to 
yilantala dila hepotitola lo tawu. Teto mola 
tiyo pilalihara lo Allahuta'ala tolotawunu wawu 
ngopita, tunggulo salamati monto naga boyito. 
15 | apatao naga boyito lopotuo mayi lo taluhe 
uda'a da'a monto ngangoliyo ode tabuwa 
boyito popoyiliheliyo oliyo. 12 Bo huta lomantu 
to tabuwa boyito wawu lololola taluhe lonto 
ngango lo naga boyito. t7 Naga boyito loyingo 
da'a ode tabuwa boyito wawu tiyo ma lonao 
mota mopateya wolo mongowalaiyo wuwewo 
lo tabuwa boyito, deuwitoyito nga'amila ta 
ta'ati ode nga'amila parenta lo Allahuta'ala 
wawu ta hepopotunggula lo habari mopiyohu 
tomimbihu ti Isa Almasih. 

13 1(12-18) Lapatao naga boyito ma 

tilimihulo to bihu pentadu deheto. 
(13-1) Lapatao woluwo ilontongau mahaluku 
tuwawu u mo'oherani lokaluwari mayi lonto 
deheto. Tungeliyo mopulu wawu lunggongiyo 
mohelupitu. To timi'idu tunggilo tungeliyo 
o makuta wawu to timi'idu lunggongiyo 
hepoluwa lo tulade u hepohujatiliyo 
Allahuta'ala. ? Mahaluku u ilontongau boyito 
mohumayawa lo harimawu. Oatiyo odelo 
oato boruwang wawu ngangoliyo delo ngango 

lo singa. Naga boyito longohi mao lotoliyo, 
biluloaliyo wawu kawasaliyo u damanga boyito 
ode mahaluku boyito. 3 Lapatao ilontongau 
mota tala tuwawu to wolota lo lunggongiyo 

lo mahaluku boyito ma olo-oloto wawu 
mahaluku boyito ma yilate. Bo pali lo uiloloto u 
lo'opate oliyo boyito ma loluli. Nga'amila ta to 
duniya hiheraniya lapatao lodudua mahaluku 
boyito. “Wawu timongoliyo hepolubowa 

naga boyito, sababu naga boyito ta longohi 
mao kawasa ode mahaluku u mo'oherani 
boyito. Timongoliyo hepolubowa mahaluku 
boyito wolo uhepoloiyawa odiye, “Tatonu ta 
tutuwawuwa wolanto wawu tatonu olo ta 
mambo mopateya wolanto?” 

5 Lapatao mahaluku u mabo mo'olinggolabe 
boyito ma ilotunggila hepomyjiliyo batangaliyo 
lohihilawo, sababu tiyo hemotitiwali Eya. 
Wawu Allahuta'ala longohi mayi batasi lo 
wakutu oliyo mohutu Uu odito wopatopulu wawu 
dulohula hihewoliyo. ê Lapatao tiyo lomuo 
ngangoliyo boyito mohujati Allahuta'ala. Tiyo 
lohujati tanggulo Allahuta'ala, lohujati kema 
lo Allahuta'ala wawu lohujati nga'amila ta 
hetolawa wolo Allahuta'ala to soroga. "Tiyo 
olo yilohiya mao lo Allahuta'ala ijini mopateya 
wolo umati lo Allahuta'ala wawu mo'olahe 
olimongoliyo. Ode oliyo olo yilohi-Liyo mao 
kawasa to timi'idu suku, umati, bahasa wawu 
bangusa. 8 Nga'amila ta hetolawa to duniya 
ma molubo mahaluku u mabo mo'oherani 
boyito, deuwitoyito ta tangguliyo dila hetulade 
to delomo buku lo tawu ta o tutumula kakali, 

deuwitoyito buku lo Walao Himba ta ma 
olo-oloto lonto u duniya pilopowaliliyo lomayi. 

ITitalotita ta o bulonga podungohiyo, tiyo 
musi modungohu. 1? Titalotita ta ma tilantu 
mayi lo Allahuta'ala waupoliyo, tiyo ma 
waupoliyo, wawu titalotita ta ma tilantu mayi 
lo Allahuta'ala mate lo wamilo, tiyo musi mate 
lo wamilo. Sababu uwito, umati lo Allahuta'ala 
musi mo'odutolo wawu ta'ati to Pirimani lo 
Allahuta'ala. 

11 | apatao ilontongau mota woluwo mahaluku 
wuwewo u o mujijat lokaluwari mayi lonto 
delomo huta, o tunge moheluduluwo odelo 
walao himba wawu tiyo hemobisala odelo 
naga. 1? To parenta lo mahaluku u mo'oherani, 
mahaluku o mujijat boyito hemoponao lo 
kawasa u tilolimoliyo lonto mahaluku u 
mo'oherani boyito. Mahaluku o mujijat boyito 
hemomakusa tawu-tawuwala ta hetolawa 
to duniya molubo mahaluku u mo'oherani u 
o pali lo'opate oliyo. 3 Mahaluku o mujijat 
boyito hemohutu mujijat dudula'a hiyambola 
mopolaheyi lo tulu monto hulungo ode duniya 
to talu lo tawu ngohuntuwa mowaliliyo. To 
parenta lo mahaluku u mo'oherani boyito, tiyo 
hemopolapala tawu-tawuwala ta hetolawa to 
duniya wolo mujijat-mujijat u ilijiniya mao lo 
Allahuta'ala pohutuwoliyo. Tawu-tawuwala ta 
hetolawa to duniya hepoipohutuwaliyo patung 
pohurumatiliyo mahaluku u yilate ilopontode 
lo wamilo wawu ma muli tilumumulayi boyito. 
15 Mahaluku o mujijat boyito yilohiya mao lo 
Allahuta'ala ijini mopotumulo patung boyito, 

tunggulo patung boyito mowali mobisala 
wawu hemoipate mao nga'amila ta dila yinawo 
molubo oliyo. 1? Patung boyito hemomarenta 
mao alihu nga'amila tawu kekei dudula'a, 
misikini meyalo kaya, ta maradeka meyalo 
wato, mololimo tuwota to olu'u olowala meyalo 
to baya limongoliyo. t+” Diyaluwo ngota mao ta 
mowali motali meyalo mopotaliya, ngopohiya 
timongoliyo ta o tuwota boyito, deuwitoyito 
tanggulo mahaluku u mo'oherani meyalo 
nomoro u mopopatatayi tanggulaliyo. 

18 Teye paralu lo hikimati. Tawu ta bijaki 
mowali morekeni arti lo nomoro lo mahaluku 
boyito, sababu nomoro boyito tanggulo 
manusiya ngota. Nomoroliyo, deuwitoyito 
wolomohetuta wawu wolomopulu wawu 
wolomo. 

14 1 Yilapato uwito, ilontongau Walao 

Himba tihu-tihula to huludu Siyon to 
kota lo Yerusalem. Pe'epe'enta wo-Liyo woluwo 
mohetuta wopatopulu wawu wopatolihulota 
ta to baya limongoliyo ngota-ngota hetulade 
tanggulo Walao Himba boyito wawu tanggulo 
Allahuta'ala ti Papa-Liyo. ? Lapatao woluwo 
ilodungoheu suwara lonto soroga tingohiyo 
odelo tingohu taluhe moda'a wawu odelo 
tingohiyo lo bulonggode da'a. Suwara boyito 
odungohe tingohiyo, debo odelo tingohu 
kecapi hepoyitohiyo. 3 Suwara boyito suwara lo 
tawu mohetuta wopatopulu wawu wopatolihu 
ta ma piloposalamati mayi lo Allahuta'ala 
lonto duniya. Timongoliyo hepomanyanyiya lo 
manyanyi bohu to talu lo arasi wawu to talu lo 

mahaluku moheluwopato wawu mongotauwa. 
Diyaluwo ngopohiya mao limongoliyo ta 
mo'owali mobalajari lo manyanyi boyito. 
4Timongoliyo boyito tawu-tawuwala ta suci, 
ta dila yinawo molubo u ngopohiya mao lo 
Allahuta'ala wawu suci debo odelo ta dulahu. 
Timongoliyo hedudua to Walao Himba openu 
ode utonu ponaowa-Liyo. Timongoliyo ta 

ma piloposalamati mayi lo Allahuta'ala lonto 
wolota lo manusiya wawu ta bohuliyo lohudu 
batangaliyo ode Allahuta'ala wawu ode Walao 
Himba boyito. ? Timongoliyo dila hepobisalawa 
lo u yimbulo wawu timongoliyo dila ototala 
ngointi mao. 

6 | apatao ilontongau mota woluwo malaikati 
ngota tombo-tombota molanggato to hulungo. 
Malaikati boyito delo-delo habari mopiyohe 
kakali u mota popotungguloliyo ode manusiya 
to duniya, deuwitoyito ode nga'amila bangusa, 
suku, bahasa wawu umati. 7 Malaikati boyito 
wuwa-wuwatio wolo suwara mo'ohu'u odiye, 
"Pohe mola lo Allahuta'ala wawu pujiya mola o 
uda'a-Liyo! Sababu ma wakutuliyo Allahuta'ala 
mohukumani manusiya. Tubowa mola Tiyo 
ta lopowali lo huta, hulungo, deheto wawu 
nga'amila mato lo taluhu!” 

8 Malaikati oluwoliyo tunu-tunuheyi malaikati 
bohuliyo boyito wawu wuwa-wuwatiayi odiye, 
"Ma loantulu Babel kota damanga boyito ta 
ma helopolapala nga'amila bangusa molubo 
u ngopohiya mao lo Allahuta'ala, debo odelo 
tawu ta ma lopohuwoao to tawu, tunggulo 

tilimimbulu napusuliyo wawu tawu boyito 
helojina.” 

9 Malaikati u otoluliyo tunu-tunuheyi poli 
wawu wuwa-wuwatiayi wolo suwara mo'ohu'u 
odiye, “Wonu tawu ngota molubo mahaluku 
u mo'oherani boyito wolo patungliyo wawu 
mololimo tuwota to bayaliyo meyalo to 
olu'uliyo, t? tiyo ma mongilu angguru lo 
muruka lo Allahuta'ala u dila o ulawuliyo u 
ma sadi-sadiya to delomo halati lo muruka- 
Liyo. Wawu tiyo ma sikisa lo Allahuta'ala 
to delomo tulu wawu walirang to talu lo 
mala-malaikatiyala lo Allahuta'ala wawu to 
talu lo Walao Himba. 11 Polo'o tulu boyito ma 
mohubula mola ode yitato sambe mololayita. 
Wawu timongoliyo turu-turusi hesikisawa, 
deuwitoyito timongoliyo ta lolubo mahaluku u 
mo'oherani boyito wolo patungliyo wawu ma 
lololimo tuwoto tangguliyo.” Odito suwara lo 
malaikati u ilodungoheu. 

12 Sababu uwito, umati lo Allahuta'ala ta 
ta'ati to nga'amila parenta lo Allahuta'ala 
wawu ta paracaya ode oli Isa Almasih, musi 
mo'odutolo. 

13 | apatao ilodungoheu suwara tuwawu lonto 
soroga loloiya mayi odiye, “Tulademu mao 
utiye: Mailuntungi tawu-tawuwala ta mate o 
imani ode Eya monto u masatiya lomao boti!” 
Roh lo Allahuta'ala loloiya mayi odiye, "Banari 
uwito! Timongoliyo ma motihuheli monto 
wongoli mongoliyo, sababu nga'amila hasili lo 
huhutu limongoliyo hedudua olimongoliyo.” 

14 | apatao ilontongau mota woluwo henga 
moputio wawu ta odelo Walao Manusiya 
pake-pake makuta hulawa to lunggongiyo 
wawu dihu-dihu sabi tuwawu molalito to 
olu'u-Liyo hulo-huloa to yitato henga boyito. 
15 | apatao woluwo malaikati ngota lokaluwari 
mayi lonto bele lo Eya to soroga wawu tiyo 
wuwa-wuwatia wolo suwara uda'a ode Ta 
hulo-huloa to henga boyito, uwaliyo mao, 
"Posabiya lomota sabi to olu'u lo Ito Eya 
boyito wawu otola lomota masatiya, sababu 
ma ledungga sembo lo umongotolo wawu 
uotolola to duniya ma otapu.” !? Lapatao Ta 
hulo-huloa to henga boyito ma lopongayo 
mota lo sabi-Liyo ode duniya wawu duniya ma 
iloto-Liyo. 

17 Lapatao woluwo poli malaikati ngota 
lokaluwari mayi lonto bele lo Eya to soroga 
wawu to oliyo olo woluwo sabi ngomato 
molalito. 

18 | apatao woluwo poli malaikati ngota lonao 
mayi lonto meja hepodutuwaliyo pollutube 
polapilaliyo alama. Tiyo kawa-kawasa tulu 
wawu tiyo wuwa-wuwatia mota da'a ode 
malaikati ta dihu-dihu sabi molalita boyito, 
uwaliyo mao, “Posabiya lomota sabimu u 
molalita boyito wawu taduwa lomota hungo 
lo angguru to duniya, sababu hungoliyo ma 
otapu.” 19 Lapatao malaikati boyito lopongayo 
mota lo sabiliyo ode duniya wawu loladu hungo 
lo angguru to duniya wawu lopomai mota ode 
pommitode lo angguru, deuwitoyito muruka 
da'a lo Allahuta'ala. 2? Hungo-hungowala lo 

angguru boyito ma pilitodiyo to diluwari lo kota 
wawu monto tambati pommitode lo angguru 
boyito ma hetolohe mayi duhu langgatiyo 
takuseriyo mao tanu odelo langgato wadala 
tihu-tihulo wawu lamingiyo tolohetutokilo. 
1 5 1 Lapatao woluwo to soroga tuwota 
tuwawu uda'a wawu mo'olinggolabu, 
deuwitoyito malaikati pitulota hedihima 
balla mohelupitu. Balla mohelupitu botiye u 
pulitiyo, sababu wolo balla botiye Allahuta'ala 
mopo'opulitayi lo muruka-Liyo. 
2Lapatao uwito, ilontongau woluwo u 
odelo deheta kaca ula-ulawu lo tulu. Wawu 
ilontongau mota woluwo olo tawu-tawuwala 
ta ma lo'odutolo sambe salamati wawu 
dila lodudua mahaluku u mo'oherani wolo 
patungliyo wawu dila lololimo tuwoto 
nomoro u mopopatatayi tangguliyo. Tawu- 
tawuwala boyito hetihula to bihu deheta 
kaca wawu hedihima kecapi u yilohi mao lo 
Allahuta'ala ode olimongoliyo. 3 Timongoliyo 
hepomanyanyiya lo u odelo manyanyi li 
nabi Musa wato lo Allahuta'ala, deuwitoyito 
manyanyi lo Walao Himba odiyamola tingohiyo, 
"Eya, Allahuta'ala ta kawasa da'a! Nga'amila 
huhutu lo Ito Eya uda'a wawu mo'olinggolabu. 
Adili wawu banari nga'amila dalalo Ito Eya, 
Olongiya lo nga'amila bangusa! #Nga'amila 
tawu mohe lo Ito Eya wawu ma mopohabari 
mao lo ouda'a lo Ito Eya, sababu bo Ito Eya 
ta suci. Nga'amila bangusa ma monao mayi 
molubo to Ito Eya, sababu nga'amila huhutu lo 
Ito Eya u adili ma ilontonga lo nga'amila tawu.” 

> Yilapatao uwito, ma ilontongau mota bele lo 
Eya to soroga lohuo, deuwitoyito kema tambati 
u tahu-tahu hukum lo Allahuta'ala. "Lapatao 
malaikati pitulota ta hedihima balla mohelupitu 
boyito lokaluwari mayi lonto bele lo Eya. 
Pakeyangi limongoliyo pilohutuliyo lonto kayini 
moaruti wawu beresi, heinta-intawa. Duheli 
mongoliyo hetalebanga lo salentangi hulawa. 
7 Lapatao tala ngota to wolota lo mahaluku 
ta tihu-tihula to talu lo arasi lo Allahuta'ala, 
longohi mao ode malaikati pitulota boyito 
manggo hulawa mohelupitu u polu-polu 
lo muruka lo Allahuta'ala, deuwitoyito 
Allahuta'ala ta tumu-tumula mololayita. 
8 | apatao bele lo Eya boyito ma lopolu lo polo'o 
tinelo wawu kawasa lo Allahuta'ala. Openu bo 
ngota mao, diyaluwo ta mowali momaso mao 
ode bele lo Eya boyito tou dipo mopulito balla 
lonto malaikati pitulota boyito. 

1 6 1 Lapatao wau lo'odungohe suwara u 

uda'a lonto bele lo Eya loloiya mayi ode 

malaikati pitulota boyito odiye, “Ponaolo wawu 
popa'a mao tuwango manggo lo muruka lo 
Allahuta'ala boyito ode duniya!” 

2Malaikati bohuliyo ma lonao mota lomopa'a 
tuwango manggoliyo ode duniya. To sa'ati 
boyito nga'amila tawu ta hepakeya tuwoto 
mahaluku u mo'oherani boyito wawu ta 
hepolubowa patungliyo, ma ilodungga lo bohe 
moleto wawu mongongota da'a. 

3 Malaikati oluwoliyo mota lomopa'a tuwango 
manggoliyo to deheto. To sa'ati boyito deheto 
ma lowali duhu odelo duhu lo ta ma lopowate 

wawu nga'amila u o nyawa wawu u hetumula 
to deheto ma lopowate. 

4Malaikati otoluliyo mota lomopa'a tuwango 
manggoliyo to nga'amila dutula wawu 
nga'amila mato lo taluhu. To sa'ati boyito 
nga'amila taluhu ma lowali duhu. ? Lapatao ma 
ilodungoheu mayi malaikati ta kawa-kawasa 
taluhu loloiya odiye, "Wu Eya ta suci, ta 
woluwo mololayita lonto u mulo-mulolo lomayi 
sambe masatiya! Otutu adili hukumani u 
pilopodehu lo Ito Eya, “sababu tawu-tawuwala 
to duniya ma helopotolohu duhu lo umati lo 
Allahuta'ala wawu duhu lo mongonabi. Wawu 
Ito Eya ma lopoyilu mao olimongoliyo lo duhu 
olo. Pasali boyito patuti tolimo limongoliyo.” 
7 Tou yilapato lo'odungoheo suwara lo malaikati 
boyito, woluwo suwara tuwawu ilodungoheu 
mayi monto meja hepodutuwaliyo polulutube 
polapilaliyo alama, loloiya odiye, "Wu Eya, 
Allahuta'ala ta kawasa da'a! Banari wawu adili 
nga'amila hukumani lo Ito Eya.” 

8Malaikati opatiyo mota lomopa'a 
tuwango manggoliyo to matolodulahu wawu 
matolodulahe boyito ma yilohiya mao lo 
Allahuta'ala kawasa mosikisa lo tulu to tawu- 
tawuwalo. ? Tawu-tawuwala ta silikisaliyo lo 
patu lo tulu da'a boyito hepohujatiya tanggulo 
Allahuta'ala, sababu Tiyo ta kawa-kawasa 
nga'amila balla boyito wawu timongoliyo olo 
dila lotobati wawu dila lomuji o-Liyo. 

10 Malaikati olimoliyo mota lomopa'a 
tuwango manggoliyo to biluloa lo mahaluku 
u mo'oherani. To sa'ati boyito yiladiyaliyo ma 

lowali lodiolomo wawu tawu ta hetolawa to 
duniya ma hepongokobe dila limongoliyo, 
sababu ma yilaba huntuwa lo usikisa hedutola 
limongoliyo. 11 Timongoliyo olo hepohujatiya 
Allahuta'ala to soroga sababu bohe wawu 
usikisa wuwewo hedutola limongoliyo, bo 
timongoliyo dila lotobati lonto nga'amila 
huhutu limongoliyo. 

12 Malaikati olomiyo mota lomopa'a tuwango 
manggoliyo to dutula da'a lo Efrat wawu 
dutula boyito ma lohengu utiye pilopowali 
lo Allahuta'ala, alihu mongo'olongiya lonto 
timuru mowali monao lo oato ode ngotuwali. 
13 | apatao ilontongau to ngangoliyo lo naga 
wawu to ngango lo mahaluku u mo'oherani 
wawu to ngango lo nabi dila lonto Allahuta'ala, 
lokaluwari mayi roh lo unajisi mohelutotolu 
odelo tumbihe. !4Roh mohelutotolu boyito, 
u'uwitolo lati u hepohutuwa mujijat 
ngohuntuwa. Timongoliyo lonao mota 
modudunggaya wolo mongo'olongiya to 
ngoyilanggubu duniya, alihu mongo'olongiya 
boyito mota mopateya to dulahe da'a, 
deuwitoyito dulahu Allahuta'ala ta kawasa 
da'a. 

15Tiyo ta ma monao mayi boyito loloiya 
odiye, "Ototayi mao: Wau monao mayi bolo 
tuma-tumahua lomola odelo ta mototaowa. 
Mailuntungi tawu ta hemopo'odaha wawu 
lalayita pake-pake kayiniliyo, alihu wonu Wau 
monao mayi, tiyo dila lalala wawu dila molito.” 

16 | apatao lati mohelutotolu boyito ma 
lopoyimoao mongo'olongiya boyito to tambati 

u to delomo bahasa lo Ibrani hetanggulaliyo 
Harmagedon. 

17 Malaikati opituliyo mota lomopa'a tuwango 
manggoliyo to hulungo. Lapatao lonto delomo 
bele lo Eya ma ilodungohe mayi suwara 
mo'ohu'u, deuwitoyito lonto arasi u loloiya 
mayi odiye, “Ma yilapato.” 19 To sa'ati boyito 
ilato wawu bulonggodu mabo motutuyuhe 
wawu liluhe da'a ma yilowali. U odito boyito 
dipo pe'enta mao lowali lonto u manusiya 
boheli yiloluwo mao to duniya boti. Otutu 
mo'olinggolabu liluhe boyito. 1? Lapatao 
Babel kota damanga boyito ma lopo'o lowali 
tolotayadu wawu kota-kota lo bangusa 
wuwewo to duniya boti ma lolohubu. Wolo 
uodito, kota lo Babel boyito dila ilolipata lo 
Allahuta'ala, tunggulo Tiyo longohi mao ode 
kota boyito halati u polu-polu lo angguru lo 
muruka-Liyo. 2? Nga'amila lito yilu-yilumoduo 
wawu hui-huidela olo ma diduluwo. ?! Lapatao 
ma lodehu mayi didi da'a lo esi monto hulungo 
hemo'odehe tawu-tawuwalo. Buheto didi da'a 
lo esi boyito ngobotu-ngobotu limolopulu 
lokilo. Bo tawu-tawuwalo debo tatapu 
hepohujatiya Allahuta'ala ta kawa-kawasa 
balla didi da'a lo esi boyito, sababu balla boyito 
otutu uda'a da'a. 

1 7 1 | apatao tala ngota to wolota lo 

malaikati pitulota ta hedihima manggo 
mohelupitu boyito lonao mayi ode olau wawu 
loloiya odiye, "Dulo monao wolau, mota 
popobilohu'u mayi olemu wololo ta sundali da'a 
ta hulo-huloa to tambati o taluhe ngohuntuwa 

boyito ma hukumaniyo lo Allahuta'ala. 
2 Nga'amila olongiya to duniya ma helohutu u 
huloto woliyo wawu ta hetolawa to duniya ma 
hepilopohuwoiyo, tunggulo tilimimbulu napusu 
limongoliyo wawu timongoliyo ma helojina.” 
3Lapatao wau ma dilelo lo malaikati 
boyito to delomo Roh lo Allahuta'ala ode 
yilantala dila hepotitola lo tawu. Ilontongau 
mota woluwo tabuwa ngota hulo-huloa to 
wuleya lo mahaluku u mo'oherani. Mahaluku 
boyito lunggongiyo mohelupitu wawu 
tungeliyo mopulu waranaliyo mela. Mahaluku 
boyito polu-polu lo tuladu u hepohujatiliyo 
Allahuta'ala. “Tabuwa boyito pake-pake lo 
kayini ungu wawu mela hihiyasi lo hulawa, 
pormata wawu mutiyara. To olu'uliyo o halati 
hulawa tuwawu polu-polu lo u moleto wawu 
u najisi hasili lo hulotoliyo. 7 To bayaliyo 
tula-tuladu tanggula tuwawu rahasiya, 
deuwitoyito: Babel kota damango, ti mama 
lo ta suntali nga'amila wawu nga'amila 
ma'asiyati to duniya. ê Lapatao ilontongau 
mota tabuwa boyito hiluwoa lo duhu lo umati 
lo Allahuta'ala, deuwitoyito tawu-tawuwala 
ta pilate lo tawu sababu paracaya ode oli 
Isa Almasih. Tou wau lomilohe mota tabuwa 
boyito, wau ma hilerani da'a-da'a lomao. 
7Lapatao malaikati boyito loloiya mayi ode 
olau odiye, "Longola yio herani? Ma poleleu 
mayi olemu rahasiya lo tabuwa boyito 
wawu rahasiya lo mahaluku u lunggongiyo 
mohelupitu wawu tungeliyo mopulu u tae-tae 
oliyo boyito. 8 Mahaluku u ilontongamu boyito 

ma yiloluwo mao bo masatiya ma diduluwo. 
Tiyo ma monao mayi monto liyanga u dila 

o tonea delomiyo wawu tiyo ma talu-talu 
mao ode ubinasa. Timongoliyo ta hetolawa to 
duniya ta tangguliyo dila hetulade to buku lo 
tawu ta o tutumula kakali lonto u duniya boti 
pilopowaliliyo mayi, ma herani tou timongoliyo 
mo'onto mahaluku boyito muli tumumulayi 

u omo-omolu ma yiloluwo bo masatiya ma 
diduluwo. 

9U paralu teye hikimati alihu mongarati. 
Lunggonga mohelupitu boyito, deboliliyo 
mao hulude mohelupitu huhuloa lo tabuwa 
boyito wawu mowali olo pituwa mao lo 
olongiya pitulota. 1? Limolota to wolota lo 
olongiya boyito ma lopowate. Ta ngota donggo 
hemomarenta wawu ta ngota dipo ledungga 
mayi. Tou tiyo ma medungga mayi, tiyo bo 
momarenta ngope'e mola. 1t Mahaluku u 
omo-omolu ma yiloluwo bo masatiya ma 
diduluwo wawu u ma talu-talu mao ode 
ubinasa boyito, tiyo olongiya ta owaluliyo. 

Bo tiyo olo tala ngota to wolota lo olongiya 
pitulota boyito. 

1? Tunge mopulu u ilontongamu boyito, 
deuwitoyito olongiya mopulota ta dipo 
hepomarentawa. Bo timongoliyo ma wohiya 
mao lo Allahuta'ala kawasa momarenta mowali 
olongiya pe'epe'enta wolo mahaluku boyito 
ngojamu hihewoliyo. 3 Olongiya mopulota 
boyito losatujuwa mohudu mao nga'amila 
lotolo wawu kawasa limongoliyo ode mahaluku 
boyito. 1#Timongoliyo ma mopateya molawani 

Walao Himba. Bo Walao Himba boyito ma 
mo'olahe olimongoliyo, sababu Tiyo ti Tuwani 
to yitato nga'amila tuwani wawu Olongiya 

to yitato nga'amila olongiya. Tawu-tawuwala 
ta pe'epe'enta wo-Liyo olo ma mo'ohama, 
deuwitoyito timongoliyo ta ma ilibode lo 
Allahuta'ala, ta tilulawo-Tiyo wawu ta ta'ati to 
Pirimani lo Allahuta'ala.” 

15 | apatao malaikati boyito loloiya mayi 
poli ode olau odiye, “Taluhe ngohuntuwa 
u ma ilontongamu pilotihuloa lo tabuwa 
suntali boyito, deuwitoyito nga'amila umati, 
tawu ngohuntuwa, bangusa wawu bahasa. 
16 Tunge mopulu wawu mahaluku u mo'oherani 
u ma ilontongamu boyito ma moyingo lo 
tabuwa suntali boyito. Timongoliyo ma 
mohehu nga'amila uliyo wawu tabuwa suntali 
boyito ma lala mao limongoliyo. Dagingiliyo 
ma alo limongoliyo wawu mayiyetiliyo ma 
pobuwo limongoliyo. 1” Sababu Allahuta'ala 
ma longoliyoao hila limongoliyo moponao 
mao lo kohondaki-Liyo, tunggulo timongoliyo 
losatujuwa mohudu mao yiladiya limongoliyo 
ode mahaluku boyito, alihu mahaluku boyito 
momarenta sambe meganapu u yiloiya lo 
Allahuta'ala. 

18 Tabuwa suntali ilontongamu boyito, 
deuwitoyito kota tuwawu damango ta 
hemomarenta mongo'olongiya to duniya.” 
18 1 Yilapato uwito, ilontongau mota 

woluwo malaikati ngota wuwewo 
lolaheyi lonto soroga. Tiyo o kawasa uda'a 
wawu duniya lowali motilango lo tineliyo. 

2 Tiyo wuwa-wuwatio wolo suwara uda'a 
odiye, "Ma loantulu, ma loantulu Babel kota 
damanga boyito! Wawu ma lowali tambati lo 
lati-latiyalo wawu buburungiyala mo'olonuo 
wawu dila otohila lo tawu bebasi motitola 
teto. 3 Kota damanga boyito ma helopolapala 
nga'amila bangusa molubo u ngopohiya 
mao lo Allahuta'ala, debo odelo tawu ta ma 
lopohuwoao to tawu, tunggulo tilimimbulu 
napusuliyo wawu tawu boyito helojina wawu 
nga'amila olongiya to duniya ma helojina 
woliyo. Wawu ta hepodahangiya to duniya ma 
lowali kaya, sababu napusuliyo boyito dila o 
tahangiyaliyo.” 

4Lapatao woluwo ilodungoheu poli suwara 
wuwewo lonto soroga loloiya mayi odiye, "Weyi 
umati-U! Pohinggi mao timongoli to taluliyo, 
alihu timongoli dila mewayita to delomo 
dusaliyo nga'amila wawu alihu timongoli dila 
odungga lo balla odelo u ma medungga to 
oliyo. ? Sababu dusaliyo ma lehuntu sambe 
demola hulungo wawu nga'amila u moleta 
hepilohutuliyo dila ta olipata lo Allahuta'ala. 
5Pohutuwa mao ode oliyo debo odelo u ma 
hepilohutuliyo ode tawu nga'amila. Balasi mao 
ode oliyo mopiu po'oluwo lo u hepilohutuliyo to 
tawu nga'amila wawu tuwangi mao halatiliyo 
lo uyilumola u po'oluwo lebe mo'ohuwoao lo 
u hepilopeluliyo to tawu nga'amila. 7 Wohiya 
mao ode oliyo usikisa wawu u mo'ololo odelo 
huntuwa lo usanangi wawu umogaga u ma 
heilolamitaliyo. Sababu tiyo hemoloiya to 
delomo hilaliyo odiye, “Wau botiya olongiya 

tabuwa. Wau sanangi mololayita wawu wau 
dila ta mo'otoduwo u mo'ololo.” ” 8 Suwara 
wuwewo lonto soroga loloiya poli odiye, 
"Sababu uwito, kota lo Babel boyito ma 
odungga lo balla ngohuntuwa tou ngohuyi, 
deuwitoyito mawutu, wololo wawu polango 
wawu tiyo ma mopobu lo tulu, sababu 
Allahuta'ala ta mohukumani oliyo yito Eya ta 
kawasa.” 

9 Mongo'olongiya to duniya ta helojina 
woliyo wawu ta hetumula to delomo napusu, 
ma mohiyonga oliyo wolo uhewolola wonu 
timongoliyo mo'onto poloa wobu-wobulo 
monto tulu hemomobu kota boyito. 
10Timongoliyo ma mota hetihula mayi to 
umolamingo, sababu mohe odungga lo 
sikisaliyo boyito. Timongoliyo hepoloiyawa 
odiye, “Matilopotala, matilopotala yio Babel 
kota damango wawu molotolo, sababu bo to 
delomo ungojamu hihewoliyo hukumani lo 
Allahuta'ala ma lowali to olemu!” 

11 Ta hepodahangiya to duniya ma 
humoyongo wawu ma mowali mololo sababu 
tiyo. Sababu ma diduluwo ngota mao ta motali 
babarangiyala limongoliyo, t? deuwitoyito 
babarangiyala lonto hulawa, tala'a, pormata, 
mutiyara, kayini moaruti, kayini ungu, kayini 
sutera wawu kayini kirmizi, babarangiyala 
lonto ayu monu, babarangiyala lonto gading, 
babarangiyala lonto ayu mahale, tombaha, 
wuwate wawu botu marmer, JB ayu molingo, 
ramba-ramba, umonu, mur wawu alama, 
angguru, yinulo, labu moaruti wawu gandum, 

sapi, himba, wadala wawu karetaliyo, wato 
wolo nyawaliyo olo. 1#Ta hepodahangiya 

ma moloiya mao ode tabuwa boyito odiye, 
"Nga'amila u otohilamu hamamu ma diduluwo 
wawu nga'amila u hegagawa wawu u 
hemahaleya ma yiloli to olemu wawu didu ta 
mota-motapumu mao.” 1? Ta hepodahangiya 
ta ma lowali kaya lonto uhelodahangi lo 
babarangiyala boyito to kota boyito, bo 

ma mota hetihula mayi to umolamingo 
wawu hehiyonga wolo uhewolola, sababu 
mohe odungga lo sikisaliyo. 1? Timongoliyo 
hepoloiyawa odiye, “Matilopotala, matilopotala 
kota damanga boyito u odelo tabuwa 
pake-pake lo kayini moaruti, kayini ungu, 
kayini kirmizi wawu hihiyasi lo hulawa, 
pormata wawu mutiyara. 17 Bo to delomo 
ungojamu hihewoliyo harata odito huntuwaliyo 
ma yiloli!” Nga'amila ta hepoddelowa kapali, 
ta hepokarajawa to kapali wawu nga'amila ta 
hepopehuma u potumuliyo to deheto hetihula 
to umolaminga mota. t8 Wawu timongoliyo 
hewuwa-wuwatia tou lo'onto mota polo'o 
tulu hemomobu kota boyito, uwalimongoliyo 
mao, “Dipo pe'enta yiloluwo kota wuwewo u 
tutuwawuwa wolo kota boti!” 19 Timongoliyo 
hepolihuwa lo peyahuo tuwoto uilopateya 
wawu hehiyonga wolo uhewuwatia odiye, 
"Matilopotala, matilopotala kota damanga boti! 
Tiyo ma lo'okaya nga'amila tawu ta o kapali 
to deheto wolo uhelodelo mayi babarangiyala 
mahale ode oliyo. Bo to delomo ungojamu 
hihewoliyo tiyo ma loantulu.” 

20 |apatao suwara lonto soroga boyito loloiya 
mayi odiye, "Weyi timongoli ta hetolawa to 
soroga! Potiwengahu lomola, sababu kota 
boyito ma loantulu. Weyi timongoli umati ta ma 
tilulawotiyo lo Allahuta'ala, mongorasul wawu 
mongonabi! Potiwengahu lomola, sababu 
Allahuta'ala ma lohukumani oliyo motu'ude lo 
u ma hepilohutuliyo ode olimongoli.” 

21 apatao malaikati ngota ta molotolo 
lominta'a mola botu tuwawu damango 
pilomailiyo ode delomo deheto wawu tiyo 
loloiya odiye, "Weyi Babel kota damanga, 
odiyelo yio ma pomai lo Allahuta'ala wolo 
utiotutuwa ode tibawa wawu yio didu ta 
mota-motapu mao lo tawu! ?? Suwara lo ta 
hepoyitohe lo kecapi, ta hepomanyanyiya, ta 
hepohipa tulali wawu sanggakala, ma didu 
ta odungohe to olemu. Odito olo didu ta 
odungga to olemu openu bo ngota mao ta 
ahali lo umohutu uhetuwa-tuwawuwa wawu 
suwara lo hihilinga olo didu ta odungohe 
to olemu. 23 Hiyambola bo tinelo tohe didu 
ta ontonga to olemu. Odito olo suwara lo 
bulentiti lai wawu buwa didu ta odungohe to 
olemu. Ta hepodahangiya to olemu memangi 
ta heotilanggula to duniya. Yio ma helongakali 
nga'amila bangusa lo sihirimu. ?4 Yio Babel ma 
hukumaniyo lo Allahuta'ala, sababu to olemu 
ma tilumolohu duhu lo mongonabi, duhu lo ta 
ma tilulawoto Allahuta'ala wawu duhu lo tawu 
nga'amila ta ma pilate lo tawu totudu lo duniya 
boti.” 

19 1 Lapatao uwito woluwo, ilodungoheu 
suwara tuwawu odelo suwara lo tawu 
ngohuntuwa herameya to soroga wawu 
hepoloiyawa odiye, “Pujiya lomola Allahuta'ala! 
Allahuta'ala Eyanto ta mo'osalamati, Tiyo 
uda'a wawu kawasa! ? Nga'amila hukumani lo 
Allahuta'ala yito adili wawu banari! Tiyo ta ma 
lohukumani tabuwa sundali da'a boyito ta ma 
longantulu duniya wolo jinaliyo. Allahuta'ala 
ma lomalasi mao duhu lo mongowato-Liyo 
ta ma pilate lo tabuwa sundali boyito.” 
3Timongoliyo loloiya poli odiye, "Pujiya lomola 
Allahuta'ala! Polo'o tulu u ma lo'opobu kota 
damanga boyito ma lohubula mola wolo 
udila ohuheliliyo.” #“Mongotauwa dulopulu 
wawu wopato wawu mahaluku moheluwopato 
losujudu wawu lolubo Allahuta'ala ta hulo- 
huloa to arasi. Timongoliyo loloiya odiye, 
"Amin! Pujiya lomola Allahuta'ala!” 

> | apatao lonto arasi boyito ilodungoheu 
poli suwara tuwawu odiye, “Pujiya lomola 
Allahuta'ala Eyanto, weyi timongoli 
nga'amila wato-Liyo wawu timongoli ta 
mohe lo Allahuta'ala, ta ukekei wawu ta 
ududulamango!” “Lapatao wau lo'odungohu 
suwara lo tawu ngohuntuwa da'a, tingohiyo 
odelo tingohu taluhe moda'a wawu odelo 
bulonggode da'a. Ilodungoheu timongoliyo 
hepoloiyawa odiye, “Pujiya lomola Allahuta'ala! 
Sababu Allahuta'ala Eyanto yito ta kawasa 
da'a wawu Tiyo hemomarenta! 7 Dulo ito 
motiwengahu wolo uhelanti-lantia wawu 
momuji o-Liyo, sababu wakutu lo nika lo Walao 

Himba ma ledungga wawu bulentiti-Liyo ma 
sisiyapu. 8 Bulentiti buwa boyito ma yilohiya 
mao lo Allahuta'ala ijini momake lo pakeyangi 
lonto kayini moaruti heinta-intawa wawu 
suci.” Kayini u moaruti boyito, deboliliyo mao 
nga'amila huhutu banari lo ta ma tilulawoto 
Allahuta'ala. 

?Lapatao malaikati boyito loloiya mayi ode 
olau odiye, “Tulademu mao utiye: Mailuntungi 
ta lo 'otapu toduwo ode nika lo Walao Himba.” 
Loiyaliyo ode olau poli, “Loiya banari boti lonto 
Allahuta'ala.” 

10 Wau ma mosujudu to talu lo malaikati 
boyito ohila molubo oliyo, bo tiyo loloiya 
mayi ode olau odiye, "Keke, dila polubo 
olau, tubowa mola Allahuta'ala! Sababu wau 
olo wato odelo yio wawu odelo nga'amila 
mongowutatumu ta hepopotunggula lo habari 
tomimbihu ti Isa Almasih. Habari tomimbihu 
ti Isa Almasih boyito wahyu lonto Roh lo 
Allahuta'ala.” 

11 |apatao ilontongau mola soroga lohuo 
wawu ilontongau woluwo wadala hula tuwawu 
teto. Tiyo ta tae-tae to wadala boyito 
tanggu-tanggula Ta banari wawu Ta ta'ati. 
Tiyo adili tou momutusani hukumani wawu 
adili olo to delomo popateya. !? Mato-Liyo 
odelo laito tulu wawu to lunggong-Iyo o 
makuta ngohuntuwa. To o-Liyo woluwo 
tula-tuladu tanggula tuwawu u dila otawa lo 
tawu ngota mao ngopohiya Tiyo lohihilawo. 
13 Jumba pake-pake o-Liyo polu-polu lo duhu 
wawu tanggu-Liyo, deuwitoyito Pirimani lo 

Allahuta'ala. 1? Nga'amila pasukan to soroga 
hedudua o-Liyo. Timongoliyo hepakeya kayini 
moaruti moputio wawu suci wawu hetaeya to 
wadala hula. t> Monto ngango-Liyo lokaluwari 
mayi wamila ngomato molalito. Wawu wolo 
wamila boyito Tiyo ma mo'olahe nga'amila 
bangusa. Tiyo ma momarenta olimongoliyo 
wolo tunggude wuwate. Tiyo ma momitode 
angguru to tambati hepomitodeliyo angguru, 
deuwitoyito angguru lo muruka da'a lo 
Allahuta'ala ta kawasa da'a. !?To jumba-Liyo 
wawu to bungolopa-Liyo woluwo tula-tuladu 
tanggula tuwawu, deuwitoyito Olongiya to 
yitato nga'amila olongiya wawu Tuwani to 
yitato nga'amila tuwani. 

17 Lapatao wau lo'onto malaikati ngota 
tihu-tihula to delomo matolodulahu wawu 
tiyo wuwa-wuwatia wolo suwara uda'a 
ode nga'amila burungi u hetombota to 
hulungo, uwaliyo mao, "Dulo odiyamayi wawu 
potiyimoayi ode pesta lo Allahuta'ala, pesta 
damango. 18 Dulo monga dadagingiyala lo 
mongo'olongiya, lo mongopanglima wawu lo 
mongopahlawan! Dulo monga da-dagingiyala 
lo ta hetaeya to wadala wolo wadalaliyo 
wawu nga'amila umati lo manusiya, ta 
maradeka meyalo wato, ta ukekei meyalo ta 
dudulamango.” 

19 | apatao wau lo'onto mahaluku u 
mo'oherani wawu mongo'olongiya to duniya 
wolo pasukan lo popateya limongoliyo 
heyimoa o patuju mopateya molawani 
o-Liyo ta tae-tae to wadala hula boyito wolo 

pasukan lo popateya-Liyo. ?? Mahaluku u 
mo'oherani boyito ma ilowaupaliyo pe'epe'enta 
wolo nabi dila lonto Eya, ta ma helohutu 
mujijat ngohuntuwa to taluliyo. Wolo mujijat 
hepilohutuliyo boyito nabi dila lonto Eya 
boyito helongakali tawu-tawuwala ta o tuwoto 
mahaluku boyito wawu hepolubowa patungliyo. 
Lapatao mahaluku u mo'oherani wawu nabi 
dila lonto Eya boyito pomailiyo mota hetumula 
ode delomo awuhu tulu hunta-huntalabu wolo 
walirang. 2! Tawu-tawuwala wuwewo wolo 
wadala limongoliyo nga'amila pilateliyo lo 
wamila lokaluwari mayi lonto ngango lo Ta 
tae-tae to wadala hula boyito. Buburungiyalo 
lonao mayi me yilonga lobu-lobutuhu lomao 
dagingi limongoliyo. 
20 1 Lapatao woluwo ilontongau malaikati 
ngota lolaheyi lonto soroga dihu-dihu 
u'unti lo taubu liyanga u dila otonea delomiyo 
wawu rante damango. ? Tiyo loheupa naga 
boyito, tulide lonto jamani mulolo mayi, 
deuwitoyito Ibilisi meyalo tauwa lo lati. 
Lapatao yiranteyaliyo mao ngolihu lotawunu 
hihewoliyo. 3 Wawu pilomailiyo mota ode 
delomo liyanga u dila otonea delomiyo. Taubu 
liyanga boyito ma iluntiyaliyo mao wawu 
silegeliyaliyo mao yitatiyo, alihu naga boyito 
didu mowali mongakali nga'amila bangusa 
tou dipo leganapu wakutu ngolihu lotawunu. 
Lapatao uwito, tiyo ma tilatapu mayi lo 
Allahuta'ala mo'otapu wakutu u bebasi ngointi. 
4Lapatao ilontongau woluwo bilu-biluloalo 
wawu tawu-tawuwala ta hehuloa teto yilohiya 

mao lo Allahuta'ala kawasa momuto'o. 
Timongoliyo boyito, deuwitoyito ta ma 
heilolotiyo sababu helopotunggulo habari 
tomimbihu ti Isa Almasih wawu sababu 
helopotunggulo Pirimani lo Allahuta'ala 
wawu ta dila lohuto lolubo mahaluku u 
mo'oherani boyito wolo patungliyo wawu ta 
dila yilinawo lololimo tuwota to baya meyalo 
to olu'u limongoliyo. Timongoliyo ma muli 
tumumulayi wawu ma momarenta pe'epe'enta 
woli Isa ngolihu lotawunu hihewoliyo. ° Bo 
tawu-tawuwala ta ma lopowate wuwewo 
mao dila lobongu mayi tou dipo leganapu 
wakutu ngolihu lotawunu. U ilontongau 
botiye bohuliyo lo pobobongu mayi lo ta ma 
lopowate. ? Mailuntungi timongoliyo ta lo'otapu 
bahagiyangi to ubohuliyo lo pobobongula mayi 
lo ta ma lopowate boyito. Timongoliyo boyito 
ta tilulawoto Allahuta'ala. Opopate oluwoliyo 
didu kawasa to olimongoliyo. Bo timongoliyo 
ma mowali mongoimamu lo Allahuta'ala wawu 
mongoimamu li Isa Almasih. Timongoliyo ma 
momarenta woli Isa boyito ngolihu lotawunu 
hihewoliyo. 

7Tou ma leganapu wakutu ngolihu lotawunu, 
Ibilisi tauwa lo lati boyito ma bebasiya mayi 
lo Allahuta'ala monto liyanga pilongulungaliyo 
oliyo. 9Tiyo ma monao ode ngoyilanggubu 
duniya wawu mopolapala nga'amila bangusa 
to duniya, deuwitoyito bangusa Gog wawu 
bangusa Magog. Ibilisi boyito ma mohimoa 
olimongoliyo mopateya, jumula limongoliyo 
ngohuntuwa da'a debo odelo huntuwa 

lo hungayo to deheto. ?Timongoliyo ma 
monao mayi motiyimo'o wawu mokopungi 
tawu-tawuwala ta tilulawoto Allahuta'ala 
wawu kota u otoliango Allahuta'ala boyito. Bo 
lonto soroga woluwo lolaheyi tulu lo'opobu 
olimongoliyo. t? Lapatao Ibilisi tauwa lo lati ta 
longakali olimongoliyo, pilomai lo Allahuta'ala 
ode awuhu tulu wawu walirang. Teto tambati 
lo mahaluku u mo'oherani wawu nabi dila lonto 
Allahuta'ala pilomai lo Allahuta'ala omo-omolu. 
Teto timongoliyo ma sikisa lo Allahuta'ala 
layi-layito huyi wawu dulahu. 

11 |apatao woluwo ilontongau arasi moputia 
tuwawu damango wawu Tawu ta hulo-huloa 
teto. To talu-Liyo hulungo wawu huta yiloli, 
tunggulo didu ilontonga. 1? Wawu ilontongau 
tawu-tawuwala ta ma lopowate, ta ukekei 
wawu ta dudulamango hetihula to talu lo arasi 
boyito. Lapatao buku-bukuwalo piloihuo mayi 
lo Allahuta'ala. Nga'amila ta ma lopowate ma 
biluto'o Allahuta'ala motu'ude wolo huhutu 
limongoliyo u hetulade to buku-bukuwala 
boyito. Wawu woluwo olo buku wuwewo 
piloihuo mayi lo Allahuta'ala, deuwitoyito 
buku lo tawu ta o tutumula kakali. 13 Lapatao 
deheto, mawutu wawu alamu lo kuburu 
lohudu mayi tawu-tawuwala ta lopowate ta 
woluwo to delomiyo. Wawu nga'amila ta ma 
lopowate boyito biluto'o Allahuta'ala motu'ude 
wolo huhutu limongoliyo. 1? Lapatao mawutu 
wawu alamu lo kuburu, pilomai lo Allahuta'ala 
ode delomo awuhu tulu. Awuhu tulu botiye 
tambati opopate oluwoliyo. 1? Tawu-tawuwala 

ta tangguliyo dila hetulade to delomo buku 
lo tawu ta o tutumula kakali, ma pomai lo 
Allahuta'ala ode delomo awuhu tulu boyito. 
2 1 1 Lapatao ilontongau woluwo duniya 
bohu, sababu duniya mulolo ma yiloli. 
Huta, hulungo wawu deheto ma diduluwo. 
2 Ma ilontongau mota olo woluwo kota u suci 
boyito, deuwitoyito kota lo Yerusalem bohu 
lolaheyi lonto soroga lonto Allahuta'ala. Kota 
boyito ma piloposiyapu mao lo Allahuta'ala, 
odelo bulentiti buwa ma pake-pake hemohima 
bulentiti lai. 3 Lapatao woluwo ilodungoheu poli 
suwara tuwawu mo'ohu'u lonto arasi boyito 
loloiya mayi odiye, "Ototayi mao: Tambati lo 
Allahuta'ala ma pe'epe'enta wolo tambati lo 
manusiya! Tiyo ma motitola wolimongoliyo. 
Timongoliyo ma mowali umati-Liyo wawu 
Allahuta'ala ma mowali Eya limongoliyo. “Tiyo 
ma momayide ponu to mato limongoliyo wawu 
ma mowali diduluwo opopate, hihiyongo, 
wololo meyalo sikisa, sababu nga'amila 
uhetuwa-tuwawuwa u mulolo ma yiloli.” 

5 Lapatao Tiyo ta hulo-huloa to arasi boyito 
loloiya odiye, "“Tulademu mao u loiya-U mayi 
boti, sababu nga'amila loiya-U boti tatapu 
wawu banari.” Lapatao Tiyo loloiya odiye, 
"Ototayi mao: Nga'amila uhetuwa-tuwawuwa 
ma popowaliyo-U mayi mowali bohu.” “Tiyo 
loloiya olo odiye, "Ma yilapato! Wau botiya ta 
bohuliyo wawu ta pulitiyo, ta awwali wawu ta 
ahiri. Nga'amila ta hetotoanga ma pelumo-U 
lo taluhe monto mato lo taluhe mo'otumulo 
wawu dila momayari. 7 Titalotita ta mo'odutola 

sambe salamati, tiyo ma mololimo unga'amila 
boti wawu Wau ma mowali Eyaliyo wawu 
tiyo ma mowali walau-U. 8 Bo tawu-tawuwala 
ta dila mo'odutolo sambe salamati sababu 
momoheya, dila paracaya lo Allahuta'ala, 
mohhutuwa u moleto, mohinggila nyawa lo 
tawu, mojjinawa, moyitohe lo sihiri, hemolubo 
u ngopohiya mao lo Allahuta'ala wawu 
mohimbulowa, timongoliyo nga'amila ma 
mo'otapu bahagiyangi to delomo awuhu tulu 
wawu walirang, deuwitoyito tambati opopate 
oluwoliyo.” 

9 Lapatao ma lonao mayi tala ngota to wolota 
lo malaikati pitulota ta hedihima manggo 
mohelupitu hepoluwa lo balla mohelupitu 
pulitiyo boyito. Tiyo loloiya ode olau odiye, 
"Dulo, ma popobilohu'u mayi olemu bulentiti 
buwa lo Walao Himba boyito.” 1? Lapatao wau 
ma dileloliyo to delomo kawasa lo Roh lo 
Allahuta'ala ode punjuru lo huide damango 
wawu molanggata da'a. Tiyo lopobiloheyi olau 
kota lo Yerusalem u suci lolaheyi lonto soroga 
lonto Allahuta'ala. 11 Kota boyito polu-polu lo 
tinelo Allahuta'ala wawu heinta-intawa odelo 
pormata u mahale haragaliyo, deuwitoyito 
pormata yaspis molanga da'a. t? Balabatu 
molanggata da'a pali-palita to kota boyito 
wawu pintu lo gorobangiliyo mopuladuluwo 
wawu malaikati mopuladuluwo hetihula to 
pintu-pintuwala boyito. To pintu-pintuwala 
boyito hetulade tanggulo suku lo Israel 
mopuladuluwo. 13 Pintu mohelutotolu talu-talu 
ode matolodulahu, u mohelutotolu hetaluwa 

ode utara, u mohelutotolu hetaluwa ode 
salatani wawu u mohelutotolu hetaluwa ode 
otolopa. 14 Balabatu lo kota boyito bilonguliyo 
to yitato botu pandasi mopuladuluwo. To 
botu mopuladuluwo boyito hetulade tanggulo 
mongorasul lo Walao Himba ta mopuladuluwo. 

15 Malaikati ta bisa-bisala wolau boyito o 
tunggude pongngukuruliyo lonto hulawa, 
pongukuruliyo kota boyito wolo pintu- 
pintuwala lo gorobangiliyo wawu balabatuliyo. 
le Kota boyito o tutuliyo wopato hayaiyo 
tutuwawuwa wolo tanggaliyo. Lapatao tiyo 
longukuru kota boyito lo tunggudiyo, lo'otapu 
mopulu wawu dulolihu lostadiya hayaiyo, 
tanggaliyo wawu langgatiyo odito olo. 17 Tiyo 
olo longukuru langgato balabatuliyo lo'otapu 
mohetuta wopatopulu wawu wopato hasta. 
Malaikati boyito lomake ukuru lo manusiya 
tou longukuru. 18 Balabatu lo kota boyito 
pilohutuliyo lonto botu pormata yaspis wawu 
kota boyito lohihilawo lonto hulawa tutu 
mabo odelo kaca molilingga. t° Botu-botuwala 
lo pandasi lo kota boyito hehiyasiya lo 
tili-tililahepala lo pormata. Pandasi bohuliyo 
pormata yaspis, u oluwoliyo botu nilam, u 
otoluliyo botu mirah, u opatiyo botu jamrud, 
20u olimoliyo botu unam, u olomiyo botu 
sardis, u opituliyo botu ratna cempaka, u 
owaluliyo botu beril, u otiyoliyo botu krisolit, 
u opululiyo botu krisopras, u opulatuwawuliyo 
botu lazuwardi wawu u opuladuluwoliyo botu 
kecubung. 21 Pintu lo gorobangi mopuladuluwo 
boyito lonto mutiyara mopuladuluwo, 

timi-timi'idu pintu pilohutuliyo lonto mutiyara 
tuwawu. Dalala to kota boyito hulawa tutu, 
motilango odelo kaca molilingga. 

22 Diyaluwo ilontongau bele lo Eya to kota 
boyito, sababu Eya Allahuta'ala ta kawasa da'a 
wawu Walao Himba boyito, u'uwitolo bele lo 
Eya to kota boyito. 23 Kota boyito dila paralu 
lo tinelo matolodulahu meyalo hulalo, sababu 
tinelo Allahuta'ala hemolinelayi kota boyito 
wawu Walao Himba toheliyo. 24 Nga'amila 
bangusa ma tumumula to delomo tineliyo 
wawu mongo'olongiya to duniya ma momaso 
mao ode kota boyito wolo nga'amila ogaga 
limongoliyo. 2? Pintu-pintuwala lo kota boyito 
huo-huo ngohilayao dulahu wawu dila ta 
heu-heutaliyo mao, sababu teto diyaluwo 
uhuyi. 2? Odudulamango nga'amila bangusa 
wolo ogaga limongoliyo ma deloliyo mao ode 
delomo kota boyito. 27 Bo tawu-tawuwala 
ta hepohutuwa u dila otohila lo Allahuta'ala 
meyalo ta hepohimbulowa wawu limbuiyo mao 
ta hepohutuwa u moleto, timongoliyo dila ta 
momaso ode delomo kota boyito. Ta momaso 
ode delomo kota boyito bo ta tangguliyo 
hetulade to buku lo tawu ta o tutumula kakali, 
deuwitoyito buku lo Walao Himba boyito. 
22 1 Malaikati boyito olo lopobiloheyi 

olau dutula tuwawu Uu taluhiyo 
mo'otumulo. Dutula boyito molanga da'a 
wawu tolo-toloheyi monto arasi lo Allahuta'ala 
wawu Walao Himba ?to hungiyo lo dalala 
da'a to kota boyito. To bihiyo lo dutula boyito 
imbihito-imbihiya hetumula ayu u mo'otumulo, 

u hemomungo po'opulu wawu duluwo timi'idu 
tawunu. Dungiyo mo'oluli panyaki lo bangusa 
nga'amila. 3 To kota boyito diyaluwo tuwawu 
mao u yila'anati lo Allahuta'ala. Arasi lo 
Allahuta'ala wawu Walao Himba woluwo to 
delomo kota boyito wawu mongowato-Liyo ma 
moibadati ode o-Liyo. “Laku-Liyo ma ontonga 
limongoliyo wawu Tanggu-Liyo hetulade to 
baya limongoliyo. ?Timongoliyo dila paralu 
lo tinelo tohe meyalo matolodulahu, sababu 
uhuyi diyaluwo tetomola wawu Allahuta'ala 
Eya lohihilawo ta hemolinela olimongoliyo. 
Timongoliyo ma momarenta mololayita. 
5|apatao malaikati boyito loloiya ode olau 
odiye, “Nga'amila loiya boti tatapu wawu 
banari. Allahuta'ala Eya ta longohi mayi 
Roh-Liyo ode mongonabi, ma lopoahu mayi 
malaikati-Liyo mopo'ota ode mongowato-Liyo 
wolo u ma hua musi mowali.” 

7Po'oelawa mao loiya li Isa Almasih odiye, 
"Wau ma hua monao mayi wawu mailuntungi 
tawu ta ta'ati to wahyu lo Allahuta'ala to 
delomo kitabi boti!” 

8 Wawu wau te Yahya ta ma lo'odungohu 
wawu lo'onto unga'amila boyito. Tou ma 
yilapato ilodungoheu wawu ilontongau 
unga'amila boyito, wau ma mosujudu to talu 
lo malaikati ta lopobiloheyi lo unga'amila 
boyito, ohila molubo oliyo. ° Bo tiyo loloiya ode 
olau odiye, "Keke, dila polubo olau; tubowa 
mola Allahuta'ala! Sababu wau olo wato 
odelo yio wawu mongowutatumu mongonabi 
wawu odelo nga'amila tawu ta ta'ati to 

po'ota to delomo kitabi boti!” t° apatao 
tiyo loloiya poli ode olau odiye, “Dila mao 
tuamu totonulala wahyu lonto Allahuta'ala to 
kitabi boti, sababu ma membidu wakutuliyo 
nga'amila boti ma mowali ganapu. !! Tawu 
ta bo motohila mohutu u moleto, hulilomao 
tiyo turusi hemolohutuwa u moleto, tawu 
ta najisi, hulilomao turusi hemoponajisi lo 
batangaliyo, tawu ta motohilawo mohutu u 
okohondakiya lo Allahuta'ala, hulilomao tiyo 
turusi hemolohutuwa u odito; wawu tawu 
ta ma tilulawoto Allahuta'ala, hulilomao tiyo 
turusi hemolohuduwa batangaliyo mohinta 
Allahuta'ala.” 

12 Po'oelawa mao olo loiya li Isa odiye, 
"Didu mohihewo Wau ma hua monao mayi 
modelo mayi pahala pomalasi-U timi'idu tawu 
motu'ude lo u hepilohutuliyo. +3 Wau botiya ta 
bohuliyo wawu ta pulitiyo, ta awwali wawu ta 
ahiri.” Odito u yiloiya li Isa. 

14 Mailuntungi tawu ta ma lomoboa jumbaliyo 
sambe beresi, tunggulo timongoliyo o haku 
monga hungo lo ayu mo'otumulo wawu o haku 
olo momaso ode delomo kota boyito moli 
pintu lo gorobangiliyo. 1? Bo tawu-tawuwala 
ta hepohutuwa u dila okohondakiya lo 
Allahuta'ala, ta hepoyitohe lo sihiri, ta 
hepojinawa, ta mohinggila nyawa lo tawu, ta 
hepolubowa u ngopohiya lo Allahuta'ala, ta 
motoliango yimbulo wawu ta mohhimbulowa, 
nga'amila tawu boyito tambatiliyo to diluwari 
lo kota boyito. 

16Ti Isa loloiya olo odiye, “Wau ti Isa ma 
lopoahu mayi lo malaikati-U mopo'ota lo 
pasa-pasaliyala boti u ohunaliyo ode olimongoli 
wawu jama-jama'atiyalo. Wau botiya waliya li 
nabi Dawud. Wau olo tidunu ta motilanga da'a 
boyito.” 

17 Roh lo Allahuta'ala wawu bulentiti buwa 
loloiya odiye: Matoduwolo! Timi'idu tawu ta 
lo'odungohe po'ota boyito musi moloiya odito 
olo! Titalotita ta mototoango, tiyo musi monao 
mayi mohama taluhe u mo'otumulo wolo udila 
momayari. 

18 Wau te Yahya mopoela mayi ode tawu 
nga'amila ta lo'odungohe wahyu lonto 
Allahuta'ala boti. Wonu woluwo tawu ta 
moduhenga loiya to wahyu boti, Allahuta'ala 
ma moduhengao balla ode tawu boyito odelo 
u hetulade to kitabi boti. 19 Wawu wonu 
woluwo olo ta mongilangi loiya to wahyu 
boti, Allahuta'ala olo ma mongilangi mao 
bahagiyangiliyo u ma tula-tulade to kitabi 
boti, deuwitoyito haku monga hungo lo ayu 
mo'otumulo wawu haku momaso ode kota suci 
boyito. 

20 Tiyo ta loipopotunggulo po'ota boti loloiya 
odiye, "Banari, Wau ma hua monao mayi!” 
Pilolametu'u mola odiye, "Amin! Matoduwolo, 
wu Isa Eya!” 

21Ti Isa Eya mongohi mayi barakati ode 
olimongoli nga'amila. 

